# verses

text:
Katu­pono Ahepaꞌi Tupana wywuat ihay aika­wiano hat yt mesu­wa­ro­tiaria yt ewy hin i. Karãpe ahete ahatek hap putꞌokꞌe hap haty hap topy­huꞌat hawyi toikuap kahato katu­pono Miꞌi Paꞌi hatyꞌu kahato satek hap saꞌa­wyꞌi tuwete. Iꞌewyte yt ahesaika i hap toikuap kahato katu­pono saꞌa­wyꞌi mesuwe aiꞌewy tohãꞌãg tosero hap mesuwat yi tote. Saꞌa­wyꞌi hãꞌãg ahiag kaipywiat hap toikuap kahato yt naku i nug hamuat hap katu­pono ahiag hãꞌãg kahato Iesui yne yt naku i mug hamuat katu­pono Iesui aipiit piꞌi eweywuat kawiat sese Ahepaꞌi Koro hawyi yne toiãꞌãg ahiag miat hap toikuap maꞌato yt taꞌat i tomaꞌat hap upi. Taꞌi Aika­ꞌiwat no kahato ti Ahepaꞌi toĩneꞌen. Karãpe yt naku i hap ahete pote aika­wiano hamo topy­huꞌat aipo­wyro kahato ahiag sopo hamo.


text:
Miꞌi pote waku watuwat Tupana kape yt aikenꞌẽ wywo hin i yt kat i aiwe­mõti hap wywo katu­pono toĩneꞌen aiwywo Ahepaꞌi Koro. Miꞌi pote ti hegyiꞌat kahato Tupana ahepe Ahepaꞌi Koro kyꞌe haype Ahepaꞌi Koro emiit no watoĩ­neꞌen mote. Wahenoi yne aiminug saꞌag tope pote meremo topy­huꞌat waure wo. Wati­ky­ꞌesat aipo­wyro hap hoꞌopot hap eꞌat piat pote waku merep wahenoi tope. Wahẽtup hawyi meremo tutum neꞌen neꞌi aipo­wyro hap. Iꞌewyte satek hap saty monik hamo wahẽtup pote meremo tutum ahepe teha­ky­ꞌeꞌi hap. Taꞌi hegyiꞌat kahato ahepe katu­pono Haꞌyru Ahepaꞌi wo toĩneꞌen pote. Toĩneꞌen atipy pe ahehay moherep Toꞌywot piat hano Ahepaꞌi. Miꞌi hawyi Iꞌywot aimoe­saika kahato kat e hap kat e hap niatpo kahato rakat ahete hap turan aimoe­saika kuap kahato e.<pb/>


text:
Nimo te pyi Tupana tiꞌairo wẽtup miit aiꞌy­wania paꞌi koro wo — Atiky­ꞌesat en paꞌi wo miitꞌin ehay moherep uhepiat hamo e iꞌewyte iꞌatu­minug moherep uhepiat hamo e. Woro­ꞌairo en wẽtup ok yn paꞌi akag wo e. Karãpeĩ miit tunug saꞌag hawyi waku etiꞌauka iꞌatumiium wo ehũ iꞌatu­minug saꞌag hep hamo e. Miꞌi etunug mote waure wo areĩneꞌen iꞌatu­minug saꞌag kai e Tupana tomi­ꞌairo paꞌi koro pe saꞌa­wyꞌi aiꞌy­wania pe.


text:
— Woro­ꞌairo en miitꞌin atukyꞌe hamuat e. Karãpeĩ miitꞌin uiꞌatoiat hawyi waku paaꞌere o epyꞌa pe miitꞌin satek hawyi e. Miꞌi hawyi etimo­herep iꞌatuepe muꞌap uhowawiat e. — En miit kawiat ereĩneꞌen e iꞌewyte etikuap miitꞌin miat iꞌaparap taꞌyn hap yt iꞌatu­weꞌeg i hap koꞌi yt ikuap kahato i hap koꞌi hawyi waku etiꞌauka taꞌa­tue­hũria taꞌa­tue­ka­wiano iꞌewyte ekawiano e saꞌa­wyꞌi Tupana tomi­ꞌairo paꞌi koro pe.


text:
— En ni tapyꞌyia ewy kahato iꞌaparap hat pote waku etiꞌauka ehũ emiꞌa­parap moweityk hamo iꞌewyte emiitꞌin minug saꞌag koꞌi hep hamuat e. Miꞌi nug hamo woro­ꞌairo e Tupana.


text:
— Woro­ꞌairo paꞌi akag wo e. Yt miitꞌin miꞌairo hap kaipyi i ereĩneꞌen paꞌi koro wo maꞌato uimi­ꞌairo en e. Yt naku i ereꞌe miitꞌin me — Uiꞌairo no eipaꞌi wo katu­pono uito yn waku paꞌi akag airo hamo e. Yt eꞌe hap kaipyi paꞌi koro wo ereĩneꞌen. Maꞌato uiꞌe hap kaipyi yn waku e. Nimo areꞌe Musei ywyt Arãu me — Woro­ꞌairo en miitꞌin epaꞌi akag wo e. Ereĩneꞌen no miitꞌin pyꞌa­setpe paꞌi koro wo areꞌe Musei ywyt Arãu me saꞌa­wyꞌi e. Arãu yt tuwenug hin i paꞌi koro wo maꞌato uimi­ꞌairo uimi­ky­ꞌesat ewywuat neꞌi Arãu e Tupana.


text:
Tupana tunug Aika­ꞌiwat Iesui Arãu ewywuat kahato maꞌato poꞌog miꞌi kai. Yt tuwenug hin i Ahepaꞌi Koro wo Iesui. Yt tuwe­mõ­typot i paꞌi wo maꞌato Tupana mimõ­typot no Miꞌi Miit toĩneꞌen. Aikotã Tupana toꞌe saꞌa­wyꞌi miwan me hap ewy — Eꞌywot sese ti Uito Uhaꞌyru e. Wuatꞌi eꞌat piat Uhaꞌyru En e katu­pono wuatꞌi eꞌat piat Eꞌywot sese wo areĩneꞌen e. Mesup eꞌat woro­mo­herep En wuatꞌi miitꞌin me Uhaꞌyru hap e. En yn Uhaꞌyru mesuwe miit kaipywiat e wepy hawe 2.7 miwan me.


text:
Miꞌi hawyi toꞌe Tupana wẽtup miwan me — Uhaꞌyru e woronug en wuatꞌi eꞌat piat wuatꞌi ywania Paꞌi Koro wuat woronug En mekewat aikotã saꞌa­wy­ꞌi­tewuat paꞌi koro Meke­se­teki hap het rakat ewywuat sese Uhaꞌyru e saꞌa­wyꞌi morekuat Tawi Tosai­pepiat Iesui etiat 110.4 miwan me.


text:
Miꞌi hawyi mesuwat yi totiat toĩneꞌen turan Ahepiꞌi Sese Iesui ihay Tupana kape tuwak popuo tepiat hatyꞌu hap wywo tohẽtup hẽtup tehay wo — Papai Papai e uihep En guꞌuro po pyi e uiku­ꞌuro hap kaipyi uihep o En guꞌuro po pyi e haty wo. Miꞌi hawyi Tupana tiwesat — Pywo Uhaꞌyru atunug aru eꞌe hap ewy e. Worohep En guꞌuro pyi e Uimõ­typot kahato hat En mote e uimi­ky­ꞌesat ewy neꞌi ekuꞌuro pote e. Eremohit kahato miꞌi pote woro­mõ­typot Uhaꞌyru e. Emiẽtup ok tã worohep En guꞌuro pyi e.


text:
Tupana Saꞌyru sese Iesui maꞌato toho­ꞌopot popuo tuwe­muꞌe Tupana miky­ꞌesat nug hap ete paaꞌe hat ewy. Miꞌi kaipyi aimo­hãpyk hamuat tutuꞌu yne tepiat hoꞌopot hap hawyi toikuap Tupana miky­ꞌesat nug hap. Yt ikuꞌuro teran i pytkai ikuꞌuro aika­wiano Tupana miky­ꞌesat toiky­ꞌesat pote.


text:
Aika­ꞌiwat yt karãpe hin i iꞌaparap Toꞌywot miky­ꞌesat nug hap ete pote — En yn miitꞌin ehakye­raꞌat hano e Tupana. Iesui wato­mohey hawyi tutum aheĩneꞌen wuatꞌi eꞌat piat hamuat ahepe tomi­ky­ꞌesat nug haria wo watoĩ­neꞌen mote.


text:
Toho­ꞌopot kahu hawyi. — Pywo sese hãpyk takat miit En e Tupana tope. Ewaku hap uiat ewy pote waku En yne miitꞌin Epaꞌi wo e. En ni mekewat paꞌi wakuat saꞌa­wy­ꞌiwuat Meke­se­teki ewywuat e. Paꞌi Meke­se­teki Saipe­piano Sese woronug En e Tosa­ꞌyru pe.<pb/>


text:
Uiwy­riaꞌin woro­ho­ꞌo­muꞌe teran Paꞌi Meke­se­teki Saipepiat ete. Ahenoi teran poꞌog Iesui ete wen maꞌato ehewaure kaꞌa iperup kahato Tupana ehay etiat kuap hamo. Taꞌi eweiket kahato eiwa­nẽtup hawe Tupana etiat eimuꞌe turan miꞌi pote yt woro­ho­ꞌo­muꞌe kuap i yne Ahepaꞌi Akag etiano.


text:
Motꞌi eweikup­teꞌen Iesui mohey haria pytkai — Urumuꞌe i ro eweiꞌe yn yt uruikuap i te ti urumuꞌe hap Tupana eha etiat eweiꞌe at kaꞌap haria eipe. Are pãi koitywy ti waku raꞌyn miitꞌin muꞌe haria wo eweikup­teꞌen maꞌato ti yt itag i te Tupana ehay kuap hap etiaria eiperia are. Miꞌi hawyi ikuap perup i haria eweikup­teꞌen. Miꞌi pote miitꞌin mimuꞌe wo te neꞌi eweikup­teꞌen. Miꞌi pote — Uruiwaure raꞌyn saꞌa­wy­ꞌi­tewuat urumuꞌe hap e haria wo eipe. Miꞌi pote urumuꞌe i ro mehĩ mana mekewat saꞌa­wy­ꞌiwuat sehay Tupana etiat ehenoi i ro uruepe eweiꞌe. Aikotã hirakat ihire te rakat ewy eweikup­teꞌen Tupana ehay kuap hap ete. Aikotã aimẽpyt hit yt tenuk kuap i iheg kahato rakat ete hap ewywuat kahato eweikup­teꞌen Tupana ehay u hap ete. Aikotã aimẽ­pytꞌin mĩ hy yn ikyꞌesat hap ewy eweikup­teꞌen. Tupana ehay miꞌu puꞌi ewywuat u hap ete yt eweikuap kuap i.


text:
Niatpo rakat saꞌa­wy­ꞌiwuat Tupana ehay etiat kurin kurin eweikuap. Aimẽpyt ihup te rakat ewy mĩ hy yn toisym kuap ewywuat eipe katu­pono yt eweikuap i te kat koꞌi kat koꞌi som sio pywuat sio yt pywuat i hap. Sio waku watunug sio yt naku i watunug e hap katu­pono Tupana pywuat hap yt eweikuap i te sio waku sio yt Tupana e hap yt eweikuap i te pote.


text:
Maꞌato nagnia hãi rakaria ihãite rakaria tutuꞌu kuap kahato ipuꞌi kãꞌã iheg nakat ihainiaꞌin hary­po­riaꞌin. — Toꞌiro watenuk iꞌatuꞌe aimiꞌu raꞌyn iꞌatuꞌe. Miꞌi hap ewy Tupana ehay miwan miat kuap haria ihãite rakaria Iesui mohey haria Tupana ehay kuap kahato rakaria tikuap kahato kat som waku watunug kat som yt naku i watunug hap koꞌi Tupana e hap miwan miat pyi. Miꞌi haria Tupana nug haria teꞌe­ro­py­huꞌat taꞌa­tue­hãite imohey hap etiano. Miꞌiria miꞌu puꞌi u haria ewy are.<pb/>


text:
Saꞌa­wyꞌi kurin kurin watikuap Aipo­typot Iesui etiat. Kurin kurin watikuap ihay etiat. Iꞌewyte saꞌa­wyꞌi aipot­mu­ꞌeria Iuteuria aimuꞌe kurin kurin Tupana Mipo­ꞌoro Aipo­rekuat nuat ete. Miꞌi koꞌi toĩneꞌen ne aiwa­nẽtup hawe. Waku miꞌi koꞌi wen maꞌato poꞌog waku watikuap yne yne Iesui e hap yne yne iminug koꞌi e. Waku watu­we­motag ikuap hap ete. Yt naku i wato­py­huꞌat mekewat aimikuap hit hap ewy yn. Saꞌa­wyꞌi — Ewetoiat ro eiminug saꞌag koꞌi hawyi eweto­mohey ro Tupana iꞌatuꞌe ahepe hawyi iꞌatuehay upi watuwat.


text:
Pyno aiꞌy­wania Iuteuria teꞌe­ru­we­piitsei teꞌe­ru­we­posei teꞌe­ru­we­pysei kahato aheko ewy. Miꞌi hap yn saꞌa­wyꞌi watu­we­muꞌe. Miꞌi watunug watunug aiwe­mõ­pokuap hamo pote — Waku pe wato­py­huꞌat Tupana pe saꞌa­wyꞌi watoꞌe. Saꞌa­wyꞌi watu­we­ponug aimi­ꞌauka aihũ tote hawyi tuweityk aiminug saꞌag watoꞌe saꞌa­wyꞌi. Waku watoiat miꞌi koꞌi katu­pono mesup Aika­ꞌiwat yn aheha­kye­raꞌat kuap waku watoꞌe yn. Saꞌa­wyꞌi aikotã aru ikuꞌuro rakaria tukup­teꞌen hap kape yn watu­wa­nẽtup aikotã teꞌe­ru­we­hymut hap kape yn watu­wa­nẽtup aikotã aru Tupana tiꞌa­tu­hymut miꞌiria guꞌuro pyi hap ete yn watu­wa­nẽtup.


text:
Saꞌa­wyꞌi miꞌi hap kape yn watu­wa­nẽtup Iuteuria ywania aito pote. Mesup koitywy waku watu­wa­nẽtup aheko kape maꞌato aikotã aimuꞌe hit hap kape hap ewy. Waku poꞌog watu­wa­nẽtup Iesui eko kape katu­pono aimuꞌe Iesui etiat poꞌog aheko saꞌa­wy­ꞌiwuat kai pote.<pb/>


text:
Iesui toineꞌen aipy­ꞌa­setpe turan aiꞌy­wania tuwat kahato Aika­ꞌiwat ehay upi — Pywo iꞌatuꞌe saꞌa­wyꞌi Iesui e hap ete hawyi paaꞌi­ꞌa­tuꞌe taꞌa­tu­minug saꞌag ete hawyi iꞌatu­wepit kahato mekewat kuap pakup hap ete. Tupana Miium Iesui taꞌa­tuiãꞌãg sio waku sio yt hap ete sio Tupana ehay ihay sio yt hap kuap hamo taꞌa­tuiãꞌãg. Miꞌi turan Tupana Pãꞌãu wakuat iꞌatu­muꞌe kahato aiꞌy­wania Iuteuria. Miꞌi hawyi teꞌe­ro­py­huꞌat Tupana Wakuat Pãꞌãu eiam wo.


text:
Miꞌi hawyi Tupana ehay wakuat ete iwẽ pywiat kurin kurin taꞌa­tukuap hawyi — Waku kahato iꞌatuꞌe. He kahato Tupana ehay iꞌatuꞌe aiꞌy­wania. Waku kahato aru karãpe putꞌokꞌe raꞌyn ti Tupana mesuwe Aipo­rekuat no iꞌatuꞌe iraniaꞌin aiꞌy­wania.


text:
Miꞌi taꞌa­tukuap yne hap kaipyi taꞌa­tu­ꞌatoiat saꞌag Iesui. Taꞌa­tupun yne imohey hap itote hawyi — Yt uruimohey i Miꞌi Miit iꞌatuꞌe — Eweiꞌauka ro eweiꞌauka ro e haria tukup­teꞌen aiꞌy­wania. Eweiꞌauka ariaꞌyp posak ete yt wati­ky­ꞌesat i Tupana Saꞌyru Aipo­rekuat no e haria miꞌiria. Yt kan hamo i Mesuwat Miit iꞌatuꞌe haty wo taꞌa­tuehay pirik wo. Miꞌi hap kaipyi Tupana tiꞌa­tukuap miꞌiria topyꞌa pe. — Iꞌatuehay kaipyi Uhaꞌyru auka hap kaipyi atiꞌa­tu­ꞌa­piheg aru iraniaꞌin aiꞌy­wania tuwat Iesui mohey hap upi pytkai. Taꞌa­tu­mohey rokirẽ raꞌyn taꞌa­tupun Iesui mohey hap. Miꞌiria ewywuaria koitywy yt wati­morem kuap i raꞌyn Tupana kape katu­pono Tupana Saꞌyru pun haria raꞌyn miꞌiria.


text:
Maꞌato aito Tupana Saꞌyru mohey haria aikotã aiko wakuat rakat ewywuaria wato­py­huꞌat yi wakuat iꞌaman sym hat ewy aito Tupana mikoi wakuat ewywuaria mikoi Tupana mipoi­tyro kahato ewywuat koꞌi. Tupana tum iꞌaman hawyi ihãite kahato hap ewy wato­py­huꞌat watat aheha­kye­raꞌat hap hawyi.


text:
Maꞌato aiko aimikoi yi yt kan hamo i ewy Tupana Saꞌyru pun haria tukup­teꞌen. Hu ypia ewy hyri hyp ewy yt uwe i miky­ꞌesat ewywuaria tukup­teꞌen yt imohey i haria. Miꞌi hawyi meipepe ro ekahuro epyp eꞌu aria watoꞌe. Miꞌi hap ewy topy­huꞌat miꞌiria. Aiꞌy­wania Tupana Saꞌyru pun haria aria wo tukup­teꞌen aru aiko piat hyri hyp ewy.


text:
Maꞌato eipe uiwy­riaꞌin uimi­kyꞌe koꞌi yt miꞌiria ewywuaria hin i eipe. Yt aiko aimikoi wẽkiꞌa eꞌyi ewy hin i eipe are. Maꞌato aiko aipoi kahato hap ewywuaria eipe are. Woro­ho­ꞌo­mohey kahato eipe uheka­tu­wyria. Aheha­kye­raꞌat hat mohey sese haria eipe. Aheha­kye­raꞌat hat moherep haria kahato eipe. Wuatꞌi miitꞌin eikuap Aheha­kye­raꞌat hat mohey haria eipe hap. Maꞌato eipe aimikoi hẽꞌẽ kahato rakat ewywuat hap kaipyi eikuap miitꞌin.


text:
Taꞌi Tupana hãpyk kahato. Yt karãpe i toiwaure tokyꞌe hap eipotpap tomõ­typot ehepiat hap etiat e. Yt toiwaure kuap i eiminug wakuat tomõ­typot etiat hap Tupana pote. Yt karãpe i toiwaure temiitꞌin powyro hap tomõ­typot tokyꞌe ehepiat hap kaipywiat koꞌi.


text:
Pyno poꞌog waku miꞌi hap ewywuat no watu­kup­teꞌen. Waku Tupana mõtypot hap kahato wywo watoĩ­neꞌen. Imohey potꞌi kahato aiku­ꞌuro hap eꞌat kape yn waku imohey hap watoꞌe.


text:
Pyno yt naku i watoĩ­neꞌen iperup woꞌo­muꞌe hap etiat rakano neꞌi are. Yt naku i iperup neꞌi imohey hap ete. Yt naku i wato­py­huꞌat yt ikuap teran i haria wo e. Yt naku i aiwa­nẽtup hap wati­mo­kenꞌẽ neꞌi Tupana Pãꞌãu miat aimuꞌe turan. Waku watu­kup­teꞌen aikotã saꞌa­wy­ꞌiwuat Tupana ehay moherep haria ewywuat imohey iwatoꞌin rakaria ewywuat meimuẽwat saꞌa­wy­ꞌi­wuaria Tupana ehay moherep haria ewy. Katu­pono miꞌiria tukup­teꞌen wuatꞌi eꞌat pe Tupana mohey motꞌi haria. Yt teꞌe­ru­we­mõti hin i — Atimohey taꞌa­tuꞌe hap ete. Yt taꞌa­tupun hin i taꞌa­tu­mi­mohey Tupana piat — Atunug aru e hap mohey hap. Waku miꞌiria ewywuaria watu­kup­teꞌen. Yt naku i pya kahato neꞌi aiwa­nẽtup hap Tupana kapiat hap.<pb/>


text:
Waku wato­py­huꞌat ahaꞌa­seꞌi Aparãu ewywuaria. Saꞌa­wyꞌi Tupana toꞌe Aparãu me — Pywo ti rat woro­poi­tyro en e. Uhet wyti Tupana e. Yt kat i miit miꞌi rẽ poꞌog uhet kawiat e. Atunug aru emiari­ruꞌin waikiru iꞌatu kahato hap ewy e. Miꞌi pote areset pehik atunug aru uiꞌe hap ete e Tupana Aparãu me.


text:
— Woro­poi­tyro poityro e. Pywo ti rat atunug aru uiꞌe hap ewy e. Atimo­ty­pyꞌi esaꞌy­ruꞌin e. Iꞌatu sakpo typyꞌi esaipe­piaria yi kyt ewy iꞌatu hap ewy emiari­ruꞌin e Tupana Aparãu me.


text:
Maꞌato Tupana yt meremo hin i hum toꞌe hap ewy. Miꞌi pytkai toimohey potꞌi Aparãu. Yt ipun hin i — Atunug aru e Tupana piat hap. Miꞌi hawyi tuwe­mo­herep taꞌyn haꞌyru Isaki Tupana e hap ewy.


text:
Karãpeĩ miitꞌin toꞌe ahepe — Atunug aru uiꞌe hap ewy toꞌe hawyi maꞌato yt wato­mohey i pote taꞌa­tu­kaykay raꞌyn taꞌa­tue­tu­ꞌisa taꞌa­tuꞌe hamuat — Yt atunug i uiꞌe hap ewy pote heso rakat areĩneꞌen wuatꞌi ehamo iꞌewyte Tupana ehamo e hamuat. Mio tã toꞌe hawyi wato­mohey poꞌog wuatꞌi ehamo toꞌe pote.


text:
Maꞌato Tupana toꞌe tuwe­hamo yn — Atunug aru emẽpytꞌin iꞌatu waikiru ewy e Aparãu me. — Areĩneꞌen hegyiꞌat kahato rakano aru emiari­ruꞌin koꞌi pe e. Yt uheso hin i e. Atunug aru uiꞌe hap ok tã e. Meiũran aru atiꞌa­tu­poi­tyro esaipe­piaria e. Yt atiwaure hin i kat uiꞌe hap e. Maꞌato atunug aru uiꞌe hap ewy e. Uito Tupana pote atunug uiꞌe hap ewy e Aparãu me haty wo. Yt karãpe i kue wẽtup sehay atunug aru maꞌato atipyt­ꞌatnug uhehay Uito Tupana pote e nimo te Aparãu me. Iꞌewyte yne esaipe­piaria pe pywuat uiꞌe hap kuap hanuaria tukup­teꞌen aru e.


text:
Pyno atipyt­ꞌatnug uhehay Tupana Uito pote e. Pywo yt uwe i imonik kuap uiꞌe hap — Atunug aru Tupana e hap Tupana iꞌe pote. Tupana yt heso kuap i miꞌi pote waku wato­mohey kahato miꞌi tã — Atunug aru e hap koꞌi. — Urumo­wepit hat kahato En Tupana watoꞌe. Ewawi uruteput wanĩ­kaptia pupi. Uruto­pytyk kahato ehay — Atunug aru eꞌe hap. Pyno typy toꞌe — Atunug aru e hap koꞌi. Typy tohenoi tehay ahepe.


text:
Tupana e hap wẽtup — Woro­ho­ꞌo­poi­tyro aru wuatꞌi eꞌat pe e hap aimo­wepit kahato. Miꞌi hawyi iꞌe hap typy — Atunug aru e hap. Pyno pywo ti aru urueha­kye­raꞌat watoꞌe tope. Uruhe­katup kahato urupyꞌa pe watoꞌe. Miꞌi hawyi urueha­kye­raꞌat aru toꞌe hap ewy watoꞌe.<pb/>Aimi­mohey aikytyt kahato iheg me aikotã haity Tupana eiam sese kaipyi tut aipiit kape hap ewy. Taꞌi imohey hap haity ewy. Yt karãpe i uruiwaure eꞌe hap Tupana watoꞌe.


text:
Katu­pono mekewat Aimi­mohey Iesui teke Tupana eiam koro sese pe raꞌyn. Saꞌa­wyꞌi Ahepaꞌi Iesui teke Tupana eiam sese pe. Hewat­ꞌymo ti aito. Ahepaꞌi mekewat Meke­se­teki ewywuat poꞌog nakat Ahepaꞌi Koro wuatꞌi eꞌat piat. Yianme teke aikotã aheꞌyara tuwe­moheg iꞌasaity ete. Miꞌi hap ewy wato­mohey Tupana e hap — Atunug aru e hap wato­mohey kahato miꞌi e hap hawyi aimoheg kahato Tupana ete wuatꞌi eꞌat pe saity iheg nakat ewy.<pb/>


text:
Pyno ahenoi teran saꞌa­wy­ꞌiwuat paꞌi wato Meke­se­teki etiat. Miꞌi ti morekuat no topy­huꞌat mekewat Ieru­sarẽi notiat maꞌato mekewat eꞌat pe tawa Sareĩ iꞌatuꞌe taꞌa­tu­pusu puo maꞌato aipusu puo tawa woꞌo­wese e hap watoꞌe. Saꞌa­wyꞌi ti Tupana tiꞌairo temiit Meke­se­teki paꞌi koro wuat miitꞌin ehay enoi tepiat hamuat. Tupana poꞌog ywaiti wuatꞌi kawiat miꞌairo Meke­se­teki. Saꞌa­wyꞌi Aparãu taꞌaipok woꞌo­ꞌauka hap wato kaipyi wanĩ­kap­tiaria atuꞌuka hap kaipyi. Iꞌatuekat yne topo piat wywo tut. Miꞌi hap tote muꞌap upi paꞌi wato Meke­se­teki tipuẽti. Miꞌi hawyi toipoi­tyro ahaꞌa­seꞌi Aparãu.


text:
Miꞌi hawyi Aparãu hoꞌoium tope wanĩ­kaptia pohari hap koꞌi ipatꞌok. 10 rakat kaipyi tutum wẽtup iwat. Iwato tutum paꞌi akag Meke­se­teki pe. Meke­se­teki set aipusu puo woꞌoe­waku nug hat akag e. Miꞌi ti morekuat tawa Sareĩ totiat. Sareĩ aipusu puo woꞌo­wese hap. Miꞌi pote Meke­se­teki topy­huꞌat woꞌo­wese hap nug hat akag aipusu puo e. Aipo­typot Iesui ewywuat topy­huꞌat morekuat Meske­se­teki.


text:
Maꞌato Meke­se­teki uwe iꞌywot kuap hat yt toꞌe i miwan miat pote. Uwe ity kuap hat yt toꞌe i iwan miat pote. Iꞌewyte uwe imẽpytꞌin kat ywania hap yt uwe i ikuap yt toꞌe i iwan me pote. Sio iꞌywãꞌĩ hap toĩ sio yt hap yt watikuap i yt toꞌe i pote. Sio ikuꞌuro sio yt hap yt toꞌe i pote yt watikuap i. Yt uwe i ikuap miꞌi pote wuatꞌi eꞌat piat miit ewy topy­huꞌat morekuat Meke­se­teki. Miꞌi pote wuatꞌi eꞌat piat miitꞌin epaꞌi koro ewywuat topy­huꞌat. Miꞌi pote Tupana Saꞌyru ewywuat kahato topy­huꞌat. Miꞌi Ahepaꞌi wuatꞌi eꞌat piat iãꞌãkap kahato.


text:
Uiꞌy­wania waku watu­wa­nẽtup morekuat Meke­se­teki kape katu­pono Iesui eꞌyianmiat iãꞌãkap kahato topy­huꞌat miꞌi. Miitꞌin mimo­wato kahato miꞌi. Ahaꞌa­seꞌi koro Aparãu mimõ­typot miꞌi. Taꞌi toho­ꞌo­patꞌok kahato tewa­nĩkap pohari hap kaipyi tohoꞌoium wẽtup 10 rakat kaipyi mokekuat Meke­se­teki pe. Miꞌi ti poꞌog Aparãu kai topy­huꞌat katu­pono tohoꞌoium tope.


text:
Saꞌa­wyꞌi aseꞌi Aparãu emiariru Irewi e hap het rakat toĩneꞌen ahepaꞌi koro wo. Miꞌi hawyi yne Irewi saipe­piaria tukup­teꞌen ahepaꞌi wo. Miꞌiria pe mesup watum aimiium koꞌi Irewi saipe­piaria pe paꞌi kororia pote Irewi saipe­piaria pote. Aikotã Tupana toꞌe hap ewy — Ehoꞌoium o uhepe eimikoi hat koꞌi wẽtup 10 rakat kaipyi paꞌi koro Irewi saipe­piaria pe e hap ewy. Kat e hap kat e hap eimi­puẽti kaipyi ehoꞌoium o uhepe wẽtup 10 piat e Tupana. Pyno mesup te aito Aparãu emiari­ruꞌin koꞌi wahoꞌoium ahekat paꞌi koro Irewi saipe­piaria pe. Maꞌato saꞌa­wyꞌi Irewi tum tekat Paꞌi Koro Meke­se­teki pe katu­pono Irewi eꞌaseꞌi Aparãu tum tekat Paꞌi Koro Meke­se­teki pe pote Irewi tum wy tekat Paꞌi Koro Meke­se­teki pe teꞌa­seꞌi Aparãu po wo tutum hap ewy. Miꞌi pote Paꞌi Meke­se­teki Saipepiat Iesui topy­huꞌat poꞌog Ahepaꞌi Koro wo ahepaꞌi koro Irewi saipe­piaria kai katu­pono Irewi iꞌewyte hum haꞌup Paꞌi Koro Iesui Meke­se­teki Saipepiat pe.


text:
Maꞌato paꞌi koro Meke­se­teki yt Irewi ywania hin i. Yt Aparãu kaipywiat i maꞌato yt uwe i ikuap kat ywania morekuat Meke­se­teki toĩneꞌen. Miꞌi kape ahaꞌa­seꞌi sese hum wuatꞌi kat koꞌi kat koꞌi. Toipatꞌok hawyi tohoꞌoium paꞌi Meke­se­teki pe. Miꞌi hawyi paꞌi Meke­se­teki tipoi­tyro raꞌyn ahaꞌa­seꞌi Aparãu e — Tupana emowato e Aparãu me. Tupana mipoi­tyro toipoi­tyro te.


text:
Pywo ti rat poꞌog Aparãu kawiat iwato Meke­se­teki kat pote yt poꞌog i miꞌi pote yt toipoi­tyro kuap i.


text:
Miꞌi tupono koitywy aito aiꞌy­wania miium koꞌi watum Irewi ywania pe maꞌato Irewi ywania ikuꞌuro rakaria wo tukup­teꞌen torania maꞌato Ahepaꞌi Koro pakup Iesui yt miꞌi tã i mesup. Aikotã toꞌe saꞌa­wy­ꞌiwuat miwan me hap ewy — Miꞌi Miit toĩneꞌen wuatꞌi eꞌat piat Paꞌi wuat e. En ni Paꞌi wato Meke­se­teki ewywuat e miwan me morekuat Tawi wepy hawe.


text:
Pyno saꞌa­wy­ꞌiwuat ahaꞌa­seꞌi koro Aparãu tum naꞌyn paꞌi koro Meke­se­teki pe tomiium koꞌi. Pyno Aparãu topy­huꞌat paꞌi Irewi eꞌaseꞌi. Miꞌi tupono saꞌa­wyꞌi paꞌi Irewi topy­huꞌat teꞌa­seꞌi Aparãu piit pe. Miꞌi hawyi Aparãu tum tomiium Meke­se­teki pe turan paꞌi Irewi iꞌewyte hum tomiium koꞌi Meke­se­teki pe Irewi eꞌaseꞌi Aparãu po wo yt tuwe­mo­herep i te turan. Katu­pono paꞌi Irewi eꞌyianmete haꞌa­seꞌi Aparãu tum imiium Meke­se­teki pe. Miꞌi turan Irewi toĩneꞌen ne iãꞌỹi wo Aparãu piit pe imiairiru Irewi pote. Miꞌi tã ahaꞌa­seꞌi iꞌewyte torania aito Aparãu emiari­ruꞌin watum yne aimiium Tupana piat Meke­se­teki pe Aparãu saipe­piaria iãꞌỹi koꞌi Iesui pote.


text:
Saꞌa­wyꞌi toꞌo­puẽti muꞌap tote morekuat Meke­se­teki wywo ahaꞌa­seꞌi Aparãu. Miꞌi turan ahaꞌa­seꞌi paꞌi koro Irewiꞌin ahaꞌa­seꞌi Aparãu piit te tukup­teꞌen hãꞌỹi ewy yt hẽtyt i te rakat ewy. Miꞌi hawyi taꞌatuium itote ahaꞌa­seꞌi Aparãu po wo.


text:
Pywo ti rat paꞌi kororia koꞌi Irewiꞌin kaipyi yt tut i aimo­hãpyk hap Tupana wywuat hap. Yt kat i rat aheha­kye­raꞌat hap miꞌiria kaipyi. Aiꞌy­wania ewãi hap yn tuwe­mo­herep ainãpin Tupana kaipywiat hap Tupana ehay kat som waku watunug hap watikuap Musei eꞌaseꞌi Irewi wẽ pyi. Irewi ywania kaipyi Musei tuwe­mo­herep maꞌato Tupana toꞌe saꞌa­wyꞌi — Tut aru wẽtup ok Ehepaꞌi Koro pakup e. Miꞌi Miit ti Paꞌi Koro Meke­se­teki ewywuat toĩneꞌen e Tupana saꞌa­wyꞌi morekuat Tawi pe. Pyno Ahepaꞌi Koro sese yt tut i Musei ywotꞌin Irewi ywania kaipyi iꞌewyte yt Musei ywania kaipyi i te wy. Miꞌi pote paꞌi Musei ehay yt aimo­hãpyk kuap i Tupana wywo. Maꞌato aimo­hãpyk hamuat Tupana tipo­ꞌoro wẽtup ok i Aipo­rekuat no Ahepaꞌi Koro wo mekewat Meke­se­teki Ewywuat Aheha­kye­raꞌat Hat Iesui.


text:
Pyno Ahepaꞌi Koro ipakup takat yt Irewi ywania ewywuat i maꞌato wẽtup kaipyi raꞌyn ipakup takat toĩneꞌen. Ahepaꞌi Pakup Iesui kaipyi ainãpin Irewi piat yt hap ewy i. Iꞌewyte Irewi emiariru Musei yt ewywuat i. Iꞌewyte Musei ywyt Arãu yt kaipyi i Iesui maꞌato Ahepaꞌi Pakup Iesui kaipyi raꞌyn ainãpin hap tut aimo­hãpyk kuap Tupana wywuat hap sese. Musei piat ainãpin hap yt ewywuat i.


text:
Ahaꞌa­seꞌi Musei yt kaipyi hin i Ahepaꞌi Koro Iesui. Yt Musei suu yt ewywuat i katu­pono Ahaꞌa­seꞌi Iuta emiariru Emiariru ti Iesui. Yt karãpe i ahaꞌa­seꞌi Iuta emiari­ruꞌin tukup­teꞌen ahepaꞌi koro wo. Yt karãpe i Iuta ywania tum aihũria Tupana pe aria pe mekewat yparakai aihũ wuk hap nu kawiat tote. Maꞌato miꞌi pytkai mesup topy­huꞌat Ahepaꞌi Akag wo Iesui mekewat Meke­se­teki ewywuat.


text:
Iꞌewyte watikuap kahato ahaꞌa­seꞌi Iuta emiariru emiariru kaipywiat tut Aheha­kye­raꞌat hat Tupana Mipo­ꞌoro Aipo­rekuat nuat hap. Maꞌato Tupana yt toꞌe i — Iuta ywania kaipyi tuwẽtem ahepaꞌi koro yt e i. Maꞌato watikuap Iesui topy­huꞌat Ahepaꞌi Koro wo hap maꞌato wẽtup kaipyi Meke­se­teki paꞌi koro ewywuat. Yt Irewi ywania i maꞌato Meke­se­teki ewywuat e hap kaipyi watikuap.


text:
Iesui topy­huꞌat Paꞌi Koro wuat miitꞌin yt eko ewy hin i. Heremo kahato miꞌi mesup watikuap taꞌyn Iesui tuwe­mo­herep mekewat Meke­se­teki ewywuat sese. Aikotã aikotã Tupana toꞌe hap ewy. Miꞌi ewywuat topy­huꞌat Ahepaꞌi Koro wo.


text:
Tupana miꞌairo Iesui Ahepaꞌi Koro wuat maꞌato yt aheko upi hin i toiꞌairo. Aikotã iraniaꞌin aimi­ꞌairo ahepaꞌi yt ewywuat hin i. Yt ahaꞌa­seꞌi Irewi saꞌy­ruꞌin hin i Miꞌi maꞌato miꞌi pytkai Tupana tiꞌairo katu­pono wuatꞌi eꞌat piat ieĩneꞌen hat Iesui pote mekewat Meke­se­teki ewywuat toiꞌairo Ahepaꞌi Koro wuat sese Miꞌi.


text:
Pyno ti mekewat miwan me mio tã e saꞌa­wy­ꞌite Tupana toꞌe — Uhaꞌyru mesup woro­ꞌairo En miitꞌin Epaꞌi Koro wo maꞌato yt karãpe i raꞌyn ekahuro En Paꞌi Porekuat no hap e. Paꞌi Meke­se­teki ewy En e saꞌa­wyꞌi Tupana Tawi wepy 110.4 hap we.<pb/>


text:
Mekewat saꞌa­wy­ꞌiwuat paꞌiria aimuꞌe hap koꞌi ainãpin hap koꞌi aiꞌy­wania wat yt putꞌokꞌe i ahehay moherep Tupana kapiat hamo. Yt hesaika i miitꞌin mohãpyk Tupana wywuat hamo. Miꞌi pote Tupana toꞌe — Yt kan hamo i iꞌatueko e katu­pono yt putꞌokꞌe i miitꞌin ekyi uhowawiat hamo miitꞌin mohãpyk hamo e Tupana.


text:
Saꞌa­wy­ꞌiwuat ahepaꞌi aimotag teran tehay wo saꞌa­wy­ꞌiwuat ainãpin hap koꞌi ete. Toimo­pakup teran yne maꞌato mekewat saꞌa­wy­ꞌiwuat waku wen maꞌato yt hesaika i aimo­waku hamo. Yt aimo­pe­rupꞌi kuap i mekewat Musei piat ainãpin hap. Yt aimo­hãpyk kuap i yt watunug i pote. Wati­ꞌa­parap yne miꞌi hap koꞌi ete pote. Paꞌi Musei wãiꞌe hap upi yt kat i muꞌap Tupana kapiat hap katu­pono yt watunug kuap i yne Musei piat ainãpin hap koꞌi pote. Maꞌato wato­mohey Paꞌi Koro wo Iesui hawyi meremo watikuap Tupana.


text:
Pyno saꞌa­wyꞌi Tupana kapiat ihay rakat tukup­teꞌen paꞌi koro wo miitꞌin miꞌairo koꞌi. Maꞌato Iesui Ahepaꞌi Sese wuat Tupana Miꞌairo toĩneꞌen. Tupana ehay kaipyi topy­huꞌat Ahepaꞌi Wato wo. — Pywo ti rat woronug En Wuatꞌi Miitꞌin Epaꞌi Wato wo e Tupana. Ewẽ pyi yn atiky­ꞌesat miitꞌin ehay enoi hap e. Karãpe ehay turan meremo emiẽtup atum epe e Tupana Iesui pe. Emiit miẽtup ewẽ pywiat atum yne e. Karãpe uhehay teran miitꞌin kape miꞌi hawyi ewẽ pyi yn uhehay e. Miitꞌin Epaꞌi Wato wo woronug En e Tupana Iesui pe Wuatꞌi Eꞌat Piat Ieĩneꞌen Hanuat En mote e.


text:
Miꞌi pote woro­ꞌairo En Paꞌi Wato wuat mekewat paꞌi wato Meke­se­teki Saipepiat En e Tupana miwan me Iesui piat pe. Yt karãpe i Tupana toꞌe iraniaꞌin paꞌiria pe mio wat toꞌe hap ewy. Iꞌewyte Musei pe iꞌewyte haipe piaria pe Tupana yt toꞌe i mekewat toꞌe hap ewy maꞌato Tosa­ꞌyru pe yn toꞌe — En ni Uimi­ꞌairo Miitꞌin Epaꞌi wuat wuatꞌi eꞌat piat ieĩneꞌen hanuat e. Yt uheso i rat e Tupana saꞌa­wyꞌi Iesui piat morekuat Tawi wepy 110.4 piat pe.


text:
Taꞌi waku sakpo Iesui Ahepaꞌi Akag wo wati­puẽti poꞌog poꞌog iraniaꞌin paꞌi koꞌi kai. Katu­pono Tupana toꞌe hap ewy — En ni Uimi­ꞌairo Paꞌi wato wo e maꞌato yt karãpe i toꞌe Tupana iraniaꞌin paꞌiria pe miꞌi ta e hap.


text:
Saꞌa­wy­ꞌi­wuaria iꞌatu kahato paꞌiria tukup­teꞌen map haria neꞌi pote yt ieĩneꞌen motꞌi paꞌi wo itote. Wẽtup ikuꞌuro hawyi toĩneꞌen wẽtup i raꞌyn haipe­piano. Maꞌato Wẽtup Ok yn waku Iꞌatuꞌakag Sese Miꞌi ti Iesui wẽtup ok takat.


text:
Maꞌato koran paꞌi wato sese mesu­wa­rotiat yt ewy hin i katu­pono Miꞌi ieĩneꞌen wuatꞌi eꞌat piat hamuat Paꞌi Pakup mo. Mesu­wa­rotiat paꞌi koꞌi ikuꞌuro yne pytkai toĩneꞌen ne wẽtup teiam me atipy pe.


text:
Ahepaꞌi Wato Pakup Iesui aheha­kye­raꞌat kuap yne mesu­wa­ro­tiaria torania ywania e. Pywo ti rat torania Tupana kapiaria toiꞌa­tue­ha­kye­raꞌat kuap taꞌa­tu­ky­ꞌesat imohey hawyi katu­pono Miꞌi Miit ti muꞌap Tupana kapiat. Koitywy uwe uwe miꞌi muꞌap upi toto Tupana kape Miꞌi Miit tuwat hupi haria putꞌok­ꞌi­ꞌa­tuꞌe Tupana kuap hap kape e. Kat emiit kat emiit putꞌokꞌe kuap Tupana kape Miꞌi Paꞌi sehay upi. Ahehay enoi ok tã tohenoi Tupana pe. Yt toimaꞌat hin i Toꞌywot ahehay wo iꞌewyte tohẽtup kahato aika­wiano Tupana pe Ahepaꞌi Wato Iesui.


text:
Miꞌi miit ti waku kahato Ahepaꞌi Wato wo katu­pono aika­wiano hat aiwy kahato topy­huꞌat. Aimi­ky­ꞌesat toikuap kahato. Poꞌog poꞌog waku iraniaꞌin paꞌi koꞌi kai. Yt uwe i poꞌog Miꞌi Miit kai. Tupana ewywuat wanẽtup hat Miꞌi Miit. Tupana ewywuat wakuat nug hat Miꞌi Miit Iesui. Miꞌi pote Ahepaꞌi wo waku kahato. Yt aimaꞌat kuap i. Yt aiꞌa­parap kuap i. Iꞌewyte yt uwe i iꞌaparap kuap teko saꞌag wo. Waku kahato Ahepaꞌi Wato wo. Yt karãpe i toiꞌa­parap iraniaꞌin miitꞌin ewy aiꞌewy. Pywo ti rat poꞌog poꞌog waku wuatꞌi paꞌi koꞌi kai Ahepaꞌi wo Iesui iraniaꞌin iꞌaparap aparap haria neꞌi pote. Tupana Mimõ­typot sese Ahepaꞌi pakup. Yt uwe i atipy pe poꞌog miꞌi rẽ Tupana Mimõ­typot kai. — En poꞌog poꞌog atipy piaria kai e Tosa­ꞌyru pe yn. En poꞌog poꞌog rakat torania kawiat e Iesui pe.


text:
Ahepa­ꞌiria mesu­wa­rotiat iꞌaparap aparap kahato Tupana piat taꞌa­tu­potpap nug hap ete. Aiꞌy­wania paꞌi koꞌi tiꞌauka taꞌa­tu­hũria taꞌa­tu­ꞌa­tuwuk wuk mohag wo taꞌa­tu­minug saꞌag moweityk hamo — Uruiꞌa­parap taꞌyn ewawi Tupana iꞌatuꞌe hamuat. Ereĩneꞌen waure wo uruminug saꞌag kai iꞌatuꞌe. Iꞌewyte saꞌa­wyꞌi taꞌa­tu­ꞌauka aihũria aiminug saꞌag pohag wo. Aihũria suu wywo taꞌa­tu­mo­weityk teran ahepiat iꞌaparap hap. Taꞌa­tu­hãꞌãg kahato miꞌi hap ete. Maꞌato mio Iesui ikuꞌuro aihũria ewy aika­wiano aipohag wo aiminug saꞌag moweityk hamo Ahepaꞌi Wato pote. Yt kat i tominug saꞌag pytkai ikuꞌuro aiminug saꞌag upi toho­ꞌopot aiꞌa­piheg hap tutuꞌu hamo. Wẽtup mo yn ikuꞌuro hawyi tuweium Tupana pe aiꞌa­piheg hap saꞌup mo yt kat i tominug saꞌag pytkai. Ikuꞌuro aiku­ꞌuro hap u hamo. Wẽtup mo yn ikuꞌuro miꞌi hap yn imoma raꞌyn aiminug saꞌag. Maꞌato iraniaꞌin paꞌi akag koꞌi aihũria atuꞌuka kahato iꞌewyte taꞌa­tu­hũria at kaꞌap. Maꞌato Iesui ti wẽtup mo yn ikuꞌuro hawyi waku raꞌyn koitywy e Tupana. — Waku raꞌyn e.


text:
Iraniaꞌin paꞌi koꞌi aimi­ꞌairo koꞌi Irewi eko ewywuaria miꞌiria miit aipuꞌi ewywuat taꞌa­tu­ꞌa­parap aparap kahato aiꞌa­parap hap ewy yne yt naku i nug hawiat. Ikuꞌuro rakaria aiꞌewy ahepaꞌi akag koꞌi mesu­wa­ro­tiaria. Miꞌiria yt naku i nug haria aiꞌewy mesu­wiaria paꞌi koꞌi. Maꞌato Ahepaꞌi Akag Sese Iesui pakup we Tupana toꞌe haty wo — Woronug En Wuatꞌi Miitꞌin Epaꞌi Koro wo aru saꞌa­wy­ꞌiwuat mekewat paꞌi Meke­se­teki ewywuat woro­ꞌairo En e haty wo saꞌa­wyꞌi Iesui pe. Iꞌatu kahato paꞌi mesuwe tukup­teꞌen e maꞌato miꞌi turan woro­ꞌairo En wuatꞌi miitꞌin Epaꞌi Wato wo e Tupana miwan me. Miꞌi hawyi ti aru ereĩneꞌen naꞌyn wuatꞌi eꞌat piat miitꞌin Epaꞌi wo e Tosa­ꞌyru pe. Waku En Paꞌi wo Uhaꞌyru e katu­pono En yn uiꞌewy Uhaꞌyru e Tupana Tosa­ꞌyru pe.<pb/>


text:
Pyno ahenoi i ehepe toꞌe Ahehay Enoi Toꞌywot piat hat ete. Miꞌi taꞌapyk Toꞌywot po sese kai aikope Tupana taꞌapyk Morekuat Akag wo hap tote Tupana po sese kai taꞌapyk wuatꞌi mimõ­typot rote Tupana mõtypot eiam sese tote.


text:
Miꞌi tote tohẽtup hẽtup ahupi ahepaꞌi koro wo toĩneꞌen pote ipotpap mekewat atipy piat Tupana eiam sese pe. Saꞌa­wyꞌi paꞌi akag Musei tunug yahig note Tupana mõtypot yat miꞌat pe kawiat ipe hup ipe herypꞌi kawiat tutunug iꞌewyte sokpe kawiat. Ikahu rakat tutunug. Miꞌi hap tote Musei topy­huꞌat paꞌi wo. Maꞌato Ahepaꞌi sese Iesui topy­huꞌat atipy pe Tupana mõtypot eiam sese tote ikahu rakat rote yt miitꞌin minug hin i hap tote toĩneꞌen. Ipotpap Paꞌi wo poꞌog poꞌog Musei minug kawiat rote katu­pono Tupana minug note ipotpap.


text:
Karãpeĩ ahepaꞌi koꞌi mesu­wa­ro­tiaria aimi­ꞌairo koꞌi iꞌatu­potpap aimiium Tupana piat hap ete taꞌatuium aimiium tope hawyi taꞌa­tu­ꞌauka aihũria Tupana piat taꞌa­tumiium mo. Maꞌato Iesui Tupana miꞌairo Ahepaꞌi Wato Iesui wo hawyi tutum Toꞌywot Tupana pe Toꞌywot mowehum hap kahato koꞌi. Aika­wiano hamuat ipotpap hap. Iwat imiium Toꞌywot piat koꞌi poꞌog waku aihũria kai katu­pono tosuu aika­wiano hamo.


text:
Ahepaꞌi Sese Iesui ti yt paꞌi Irewi ywania saipepiat hin i. Miꞌi pote poꞌog Paꞌi wo paꞌi Irewi kai poꞌog mekewat Musei minug sokpe kawiat Tupana mõtypot yat epaꞌi wato kai katu­pono toĩneꞌen kuap Ahepaꞌi atipy piat iꞌewyte mesuwe Ahepaꞌi wo toĩneꞌen wuatꞌi eꞌat piat.


text:
Pyno mesu­wa­rotiat Tupana eiam Musei minug yahig notiat aikotã Tupana eiam sese atipy piat iãꞌãkap ewy kahato. Ahepa­ꞌiria mekewat sokpe kawiat piat motpap nug haria tukup­teꞌen atipy pe Tupana eiam notiat motpap ewywuat Ahepaꞌi Wato Iesui iãꞌãkap ewywuat. Aikotã Tupana toꞌe Musei pe haꞌa­wyte mio tã e — Eweꞌeg o Musei e. Waku etunug o uimõ­typot yat uiꞌe hap ewy e. Atiky­ꞌesat hãpyk kahato uiꞌe hap ewywuat hap e. Aikotã atomo­herep epe saꞌa­wyꞌi yityꞌok tote hap ewy etunug o atipy pe e. Kat kupitu kat kupitu areꞌe yityꞌok tote hap ewy etunug o e Tupana Musei pe tutunug inug hap eꞌyianmete.


text:
Pyno Tupana tunug naꞌyn wẽtup ok Ahepaꞌi Ipakup takat raꞌyn Tosa­ꞌyru kawiat. Miꞌi poꞌog heropat kuap torania paꞌiria mesu­wa­ro­tiaria kai. Miꞌi ti ahehay Tupana kapiat enoi kuap kahato Toꞌywot Tupana piat hat. Iꞌewyte ti Tupana Ehay Moherep Ahepiat Hat sese Miꞌi. Aiwo­ꞌo­wese hap toꞌywot wywuat nug hat sese Miꞌi Miit Akag. Koitywy poꞌog aiwesat kuap Tupana katu­pono ahehay enoi kuap hat toĩneꞌen naꞌyn miꞌi pote poꞌog waku iraniaꞌin saꞌa­wy­ꞌi­wuaria paꞌiria kai. Miꞌi pote mio tã toꞌe Tupana tope — Atunug aru uiꞌe hap ewy Uhaꞌyru e. Woronug En wuatꞌi epaꞌi koro wo wuatꞌi eꞌat piano e Tupana. Yt karãpe i Tupana toꞌe miꞌi tã iraniaꞌin paꞌi pe. Yt Musei pe te wy maꞌato mio tã Musei pe — Eipe mesu­wa­ro­tiaria paꞌi koꞌi wo woro­ho­ꞌonug e yn.


text:
Saꞌa­wyꞌi Tupana toꞌe Musei pe — Atiky­ꞌesat en miitꞌin woꞌo­wese nug uiwywuat hap e. Miꞌi hap ete Musei ipotpap kahato waku kahato maꞌato meiũran Tupana toꞌe tope — Atunug aru wẽtup ok Paꞌi wo Esaipepiat e. Wẽtup ok atiꞌairo En ewywuat woꞌo­wese hap nug miitꞌin wywuat hat e. Miꞌi uhemiit sese e katu­pono Musei yt putꞌokꞌe i woꞌo­wese hap nug sese hamo. Miꞌi pote Tupana tunug wẽtup ok i Musei ewywuat Paꞌi Sese wo.


text:
Saꞌa­wyꞌi Tupana toꞌe ahaꞌa­se­ꞌiꞌin me — Yt putꞌokꞌe i Musei uiwywuat woꞌo­wese nug hamuat e. Miꞌi pote aru meiũran woꞌo­wese hap nug hat ipakup takat atunug e aiꞌy­wania saꞌa­wy­ꞌi­wuaria pe mekewat Isareu ywania pe. Yt ewetunug hin i uiꞌe hap ewy pote e aseꞌi Iuta ywania pe. Miꞌi pote wẽtup woꞌo­wese hap atunug aru wẽtup ok kawiat e.


text:
Saꞌa­wyꞌi atiꞌa­tue­ha­kye­raꞌat eiꞌy­wania wanĩ­kaptia po pyi iꞌewyte atiꞌa­tu­ꞌy­kesat yi Esitu kaipyi e. Miꞌiria yahig note atiꞌa­tu­nãpin uhehay wo — Ewetunug o uhepiat einãpin hap pote ti aru eiꞌy­kesat hano areĩneꞌen e. Miꞌi hawyi — Pyno urutunug eꞌe hap ewy iꞌatuꞌe uhepe maꞌato taꞌa­tu­nãpin uhepiat hap taꞌa­tupun neꞌi. Yt teꞌe­ru­wa­nẽtup i poꞌog uhehay kape pote yt atiꞌa­tu­wesat kuap poꞌog miꞌiria e Tupana miwan me.


text:
— Pyno woꞌo­wese hap ipakup aru atunug i uhehay moheg hamuat e Tupana aiꞌy­wania pe. Ikahu rakat aru atunug mesup e. Saꞌa­wyꞌi atiwan nu ete uhehay maꞌato mesup eipyꞌa pe eiwa­nẽtup hawe atiwan uimi­ky­ꞌesat ewetunug hamuat uhehay einãpin hap. Aikotã saꞌa­wyꞌi nu ete atiwan iheg me miꞌi hap ewy mesup iheg me eipyꞌa pe uhehay atiwan e. Ehetu­pana wo sese areĩneꞌen mote uimo­wepit haria aru eweikup­teꞌen uhaꞌy­ruꞌin uhaki­ꞌytꞌin areꞌe aru ehepe. Mekewat eꞌat pe areĩneꞌen Ehetu­pana wo sese e. Waku watu­kup­teꞌen mekewat eꞌat pe woꞌo­wese haria wo e.


text:
Mekewat eꞌat pe uheiam mo eweikup­teꞌen e. Uhehay kuap haria wo yne eweikup­teꞌen eipe. Ahowapy raꞌyn yne eiperia Uipãꞌãu wo e. Mekewat eꞌat pe uimẽ­pytꞌin hary­po­riaꞌin ihainiaꞌin torania eipe eweikup­teꞌen e. Uikuap haria eweikup­teꞌen yne eiperia tuꞌi­saria wo more­kuaria wo miit eropat haria wo uheiam mo eweikup­teꞌen e. Mekewat eꞌat pe yt uwe i eiperia — Urumuꞌe ro urumuꞌe ro eweiꞌe iraniaꞌin me Tupana kuap hamo katu­pono mekewat eꞌat pe uikuap haria yne eipe eweikup­teꞌen e. Uikuap sese haria sok eweikup­teꞌen eipe e Tupana. Iꞌewyte uhemiitꞌin uikuap haria wo eweikup­teꞌen e. Iꞌewyte iwatoꞌin nakaria uikuap takaria yne eipe uikuap sese haria wo eweikup­teꞌen mekewat eꞌat pe e.


text:
Waku kahato mekewat eꞌat pe katu­pono mekewat eꞌat uimaꞌat ehepiat hap atiwaure yne e. Atoiat aru eiꞌa­piheg hap mekewat eꞌat pe e. Yt atunug i maꞌato ihaky­ꞌeꞌi rakano areĩneꞌen e. Woro­ho­ꞌo­kyꞌe pote uipohep eiꞌa­piheg hap ete yt hãpyk hin i eipe saꞌa­wyꞌi pytkai yt naku i nug haria eipe saꞌa­wyꞌi pytkai e. Uimaꞌat ehepiat hap iꞌatu kahato pytkai waure wo areĩneꞌen eimi­ꞌa­parap uhepiat saꞌa­wy­ꞌiwuat koꞌi ete. Miꞌi hawyi ipakup we wato­py­huꞌat e. Wẽtup miit ewywuat yn ahehay topy­huꞌat mekewat eꞌat pe aru e. Mekewat eꞌat einãpin uhepiat hap nug haria wo eweikup­teꞌen iꞌewyte atunug uiꞌe hap ewy e. Waku pe kahato watoĩ­neꞌen e. Miꞌi hawyi saꞌa­wy­ꞌiwuat yt naku i hap yt ewy hin i eweikup­teꞌen e. Taꞌi mekewat eꞌat ipakup we eweikup­teꞌen e. Pyno mekewat saꞌa­wy­ꞌiwuat Musei kaipywiat aiwo­ꞌo­wese hap nug hap yt putꞌokꞌe hin i woꞌo­wese hap nug hamuat e. Mekewat eꞌat pe aru yt uwe i tuwa­nẽtup kape ipakup poꞌog poꞌog waku pote e.


text:
Aikotã nem nakat ewy aiwo­ꞌo­wese saꞌa­wy­ꞌiwuat hap topy­huꞌat aikotã ikuꞌuro rakat ewy ipotꞌi rakat tuweityk hap ewy raꞌyn. Miꞌi hawyi ipakup aiwo­ꞌo­wese hap topy­huꞌat mekewat eꞌat pe waku kahato rakano e Tupana saꞌa­wyꞌi miwan me aipyt­ꞌatnug Topãꞌãu wuat hap ete Iesui Pãꞌãu aipiit piat hap ete.<pb/>


text:
Pyno nimo Tupana tunug aiꞌy­wania wywo woꞌo­wese hap maꞌato mesumuat towese hap yt ewywuat i. Mekewat woꞌo­wese saꞌa­wy­ꞌiwuat hap niatpo kahato aikotã hãpyk tomõ­typot hap aikotã toiky­ꞌesat tomõ­typot yat hãpyk sese hap tohenoi ahepe. Niatpo kahato toꞌe — Ewetunug yne uiꞌe hap ewy pote waku pe eweikup­teꞌen yt pote yt e tohenoi nimo.


text:
Aikotã toiky­ꞌesat tomõ­typot yat typy okipy rakat. Aikotã toiky­ꞌesat wẽtup kai ariãty hekat rakat nu mehit kawiat iꞌewyte mekewat yparakai man eiam toiky­ꞌesat wẽtup kai hawyi toiky­ꞌesat taꞌa­tu­setꞌok wakuat eꞌokipy e hap.


text:
Tupana eꞌokipy toĩneꞌen okenhyp towat i te itote ekuekai. Miꞌi ti toiky­ꞌesat taꞌa­tu­setꞌok wakuat wakuat eꞌokipy e hap Tupana Pãꞌãu eiam mote. — Waku ewetunug sokpe iꞌanam nakat mo topyhyp we Tupana Pãꞌãu eiam ete e. Tupana Pãꞌãu eiam sese poꞌog poꞌog wakuat torania kai e hap tohenoi. Wẽtup kai Tupana mõtypot hap sese topy­huꞌat maꞌato wẽtup kai Tupana Pãꞌãu eiam topy­huꞌat e.


text:
Itote toĩneꞌen ikamhig se rakat wuk hap eiam Tupana mõtypot yat mokamhig se hamuat hap. Miꞌi eiam imehit kahato iheg nakat hekat rakat nu Uru kawiat e. Mekewat okipy tote toĩneꞌen amyap ewywuat ariaꞌyp kawiat e. Tupana Pãꞌãu toĩneꞌen mesuwe iꞌatuꞌe hap. Mekewat amyap pe imehit rakat kawiat nu Uru kawiat ikahu kahato Tupana Pãꞌãu amyap iꞌatuꞌe hap. Miꞌi pe waku Tupana ihay aiwywo iꞌatuꞌe teiam me pyi iꞌatuꞌe saꞌa­wyꞌi. Miꞌi heiam amyap ikaꞌa rakat toĩneꞌen hawyi ipuo kamũti hekat rakat iꞌewyte toĩneꞌen man atipy kaipywiat Tupana saꞌa­wy­ꞌiwuat mekewat iꞌaman ewywuat at hat. Saꞌa­wy­ꞌi­wuaria pusu puo man a iꞌatuꞌe mekewat pe. Mekewat Tupana amyap kaꞌa pe toĩneꞌen wy mekewat paꞌi Arãu poꞌyha saꞌa­wy­ꞌiwuat hẽtyt rakat haat rakat. Iꞌewyte toĩneꞌen mekewat puretig ewywuat maꞌato nu kawiat ipuo. Miꞌi tote toĩneꞌen Tupana wat miwan topo wuat puretig aikotã waku watunug aikotã yt naku i watunug hap. Miꞌi aiwo­ꞌo­wese hap aikotã waku watunug Tupana mowepit hamuat enoi hap. Miꞌi ti puretig nu etiat iheg nakat etiat.


text:
Itote toĩneꞌen ikahu kahato rakat amyap eꞌog atipy piaria mopy kuap haria ewywuaria imehit rakaria nu Uru kawiat iꞌatu­pope topy­huꞌat heꞌog wo Tupana Pãꞌãu eamyap tote wẽtup kuekai wẽtup kuekai. Taꞌa­tu­ꞌãuka taꞌa­tu­pope wo Tupana Pãꞌãu eamyap. Miꞌiria iãꞌãkap koꞌi Tupana ieĩneꞌen hap enoi hamuat hap imehit kahato toĩneꞌen. Niatpo kahato ahenoi yne mesuwat etiat uimiwan me aikotã Tupana mõtypot hap saꞌa­wyꞌi toĩneꞌen hap etiat. Miꞌi tã saꞌa­wyꞌi heiam mesu­wa­rote iꞌyat sokpe kawiat miꞌat pe kawiat.


text:
Saꞌa­wyꞌi paꞌiria tuwe­hytꞌok wehytꞌok Tupana mõtypot yat pe at kaꞌap maꞌato heiam sese pe yt tuwe­hytꞌok i. Miꞌi tote paꞌiria iꞌatu­potpap kahato Tupana eropat hap ete. Paꞌiria wẽtup kai okipy kawiat pe yn iꞌatu­potpap Tupana mõtypot hap ete paꞌi eꞌokipy tote maꞌato yt tuwe­hytꞌok kuap i Tupana eꞌokipy sese pe. Miꞌi tã paꞌiria saꞌa­wy­ꞌi­wuaria aiꞌy­wania tunug mekewat sokpe kawiat miꞌat pe kawiat Tupana mõtypot yat pe.


text:
Maꞌato mekewat aiꞌy­wania paꞌi akag sese yn teke kuap aikope Tupana eiam toĩneꞌen hap tote. Mekewat sokpe iꞌanam nakat kawiat okenꞌypy pyhyp hap sakpo. — Paꞌi koro yn waku tut mesuwe uhowawi e Tupana. Maꞌato yt yne eꞌat i waku e teke. Wẽtup anu wẽtup anu hap ewy yn Tupana Pãꞌãu eiam sese kape toto saꞌa­wyꞌi paꞌi akag. Maꞌato yt teke kuap i yt aihũ suu yt kat i i topo piat wywo. Topo piat aihũ suu wywo pote yn waku teke aimi­ꞌauka aihũ suu wywo miꞌi aiminug saꞌag weityk hamo. Miꞌi pote totioto mohag wo aihũria suu — Heno urumi­ꞌa­parap saꞌup e. Heno emiitꞌin piaria aparap saꞌup e Tupana pe.


text:
Aikotã Tupana toꞌe miwan me saꞌa­wyꞌi hap ewy — Yt uwe i teke kuap uhowawi e. Katu­pono uhowawiat aꞌakasa hap uhẽtyhot hap eiꞌauka hap topy­huꞌat katu­pono areĩneꞌen wakuat kahato pote e. Uimõ­typot eiam iꞌewyte waku kahato e Tupana Pãꞌãu saꞌa­wyꞌi ahepe. Saꞌa­wyꞌi yt kat i muꞌap Tupana kapiat wakuat sese pote. Mekewat Musei minug sokpe kawiat miꞌat pe kawiat Tupana mõtypot yat yt muꞌap hin i Tupana kapiat. Miꞌi sokpe kawiat okenꞌypy hyp hap sokpe iꞌanam sakpo yt uwe i teke kuap Tupana kape.


text:
Iesui auka hap moherep hamo taꞌa­tu­ꞌauka taꞌa­tu­hũria saꞌa­wyꞌi. Taꞌi watikuap kahato iꞌatu­hũria iꞌatumiium kaipywiat aheha­kye­raꞌat Tupana piat hap ete Tupana hũ miium Tosa­ꞌyru ete aimo­waku hap ete. Hãꞌãkap wo saꞌa­wy­ꞌi­wuaria tunug aimuꞌe hamo. Saꞌa­wy­ꞌi­wuaria iꞌatuwuk kahato taꞌa­tu­hũria maꞌato yt putꞌokꞌe hin i iꞌatu­minug saꞌag hep hamo. Watunug kahato saꞌa­wyꞌi maꞌato haty kahato te aiwa­nẽtup hawe topy­huꞌat. Yt kat i — Mesup waku pe raꞌyn ereĩneꞌen Tupana e hap ahepiat hap aipyꞌa piat hap. Yt kat i — Mesup ti waure wo raꞌyn Tupana toĩneꞌen uiminug saꞌag ete e hap aiwa­nẽtup hawe. Saꞌa­wyꞌi Mesup te iꞌatu­minug saꞌag iꞌatu­wa­nẽtup hawe topy­huꞌat kahato te haty te iꞌatu­wa­nẽtup hawe.


text:
Yt putꞌokꞌe hin i Musei e hap watunug yne pytkai. Watunug yne aipe aipiit aimiꞌu aheko Musei ainãpin hap ewy wen maꞌato miꞌi kaipyi yt kat i muꞌap wati­puẽti Tupana kape. Haty te aipyꞌa pe. Aiminug saꞌag moweityk hap yt kat i wati­puẽti pote haty te aiwa­nẽtup hawe. Miꞌi turan putꞌokꞌe muꞌap aimo­hãpyk sese Tupana wywuat hamuat. Haꞌyru suu mohag kahato aimo­wepit hamo aiminug saꞌag moweityk hamo. Miꞌi hawyi muꞌap toĩneꞌen Tupana kape Tosa­ꞌyru minug kaipyi. Mesup — Waku kahato eipe e raꞌyn Tupana ahepe wato­mohey hawyi. Mekewat haty monik hap topy­huꞌat raꞌyn ahete wato­mohey Iesui pote.


text:
Miꞌi ti Ahepaꞌi Wato Pakup toĩneꞌen Ahehay Moherep Tupana kapiat hat. Wakuap yn tut Aika­ꞌiwat Iesui po pyi. Wakuap yn tutum ahepe wuatꞌi eꞌat piat nuat aheĩneꞌen pakup poꞌog saꞌa­wy­ꞌiwuat kawiat hap erut hamo tut. Iꞌewyte muꞌap pakup Tupana kapiat hap. Koitywy yt pya hin i Tupana aikai. Watoĩ­neꞌen heiam wakuat sese pe. Imõtypot hap we watoĩ­neꞌen iwywo mesup mũki­ꞌite wuatꞌi eꞌat pe. Aheiam Tupana mõtypot yat pakup poꞌog wakuat mekewat yahig notiat kawiat aiꞌy­wania saꞌa­wy­ꞌiwuat sokpe kawiat kai poꞌog waku rakat. Koitywy Tupana mõtypot yat yt mesuwiat Tupana mõtypot yat ewy hin i katu­pono koitywy Tupana mõtypot yat yt miitꞌin po wuat minug i — Atunug Tupana mõtypot yat pakup e.


text:
Ahepaꞌi Koro Iesui teke raꞌyn Tupana yat wato pe. Mekewat imõtypot eiam atipy piat pe teke raꞌyn okenꞌypy pyhyp hap sakpo. Towat tosuu wywo teke. Tutum naꞌyn tosuu Tupana pe. Yt tutum i wewato ahup suu. Yt tutum i aihũria kaneiru suu maꞌato towat tosuu tutum hekat rakat Tupana pe. Aheha­kye­raꞌat hap sese saꞌup tutum hawyi — Waku raꞌyn e Tupana tope. Putꞌokꞌe raꞌyn esuu saꞌup mo wuatꞌi miitꞌin kyiꞌat hap sakpo e Tupana Tosa­ꞌyru pe.<pb/>


text:
Saꞌa­wy­ꞌi­wuaria ahepaꞌi koꞌi aiꞌa­tu­sapei sapei kahato aihũria suu wo. Aipiit ete wewato ahup suu wo aipehom pehom. Taꞌa­tuwuk kahato wewato ahup mẽpyt iwary koꞌi. Aihũ taꞌa­tuwuk hawyi aria kuꞌi tup mo aipen aipiit ete Tupana mõtypot yat pe wateke hap mohag wo saꞌa­wyꞌi. Maꞌato aipe ete yn aipen mote aiminug topy­huꞌat re aiwa­nẽtup hawe aipyꞌa pe.


text:
Maꞌato Aika­ꞌiwat Iesui suu poꞌog hesaika yn suu kai mohag wo. Saꞌa­wyꞌi Aika­ꞌiwat tum yne topiit Tupana pe ahaꞌup mo. Saꞌa­wyꞌi ikahu rakat aihũ yn waku aimiium mo yt kat i hatek takat yt kat i iꞌahu hap rakat. Ipe kyt hap ihãite sese rakat yn ni waku e. Miꞌi hap ewy Iesui poꞌog waku mohag wo katu­pono yt kat i saꞌag tuete Tupana tipuẽti. Ihãite putꞌokꞌe kahato turan tutum topiit. Pyno koitywy wato­mohey Iesui hawyi Aihũ Aimiium Tupana piat hap ewy topy­huꞌat. Miꞌi watum Tupana pe hawyi yt kat i hin i aheha yi kape hap. Yt kat i aiwe­mõti hap aiminug saꞌag kapiat hap ete. Aihũ Aimiium Ikahu Rakat Iesui pote.


text:
Koran Tupana Wywuat Woꞌo­wese Nug Hat raꞌyn toĩneꞌen Iesui. Koitywy Muꞌap toĩneꞌen Tupana kapiat. Katu­pono mesup ahepe Tosa­ꞌyru mohey haria pe — Eweĩꞌẽ ro uhowawi e. Koitywy wuatꞌi eꞌat piat ieĩneꞌen hap atum neran ehepe yt ikahuro rakat i e Tupana. Katu­pono Uhaꞌyru suu topy­huꞌat ehaꞌup mo e. Uhaꞌyru ikuꞌuro eiꞌa­piheg hap saꞌup mo e. Miꞌi pote mesup waku pe raꞌyn eweikup­teꞌen e. Waku ahehay aiwo­ꞌope aiwo­ꞌope aiwo­ꞌo­wese hap e Tupana ahepe wati­mohey Haꞌyru hawyi. Ipakup we raꞌyn watu­kup­teꞌen mesup Tupana wywo — Koitywy Uhaꞌyru mikyiꞌat koꞌi eipe pote eweĩꞌẽ ro uhowawi uhaꞌy­ruꞌin uhaki­ꞌytꞌin e Tupana ahepe.


text:
Miꞌi hawyi mesup Tupana toꞌe ahepe — Uhaꞌyru Sese Miit Kawiat ikuꞌuro ehetiano pote waku eweĩꞌẽ ro uhowawi e. Atum yne teran ehepe Uhaꞌyru miꞌatoiat toku­ꞌuro turanuat ipowatꞌyp koꞌi e. Saꞌa­wyꞌi yt atum kuap i te ehepe Uhaꞌyru yt ikuꞌuro i te pote e. Maꞌato koitywy atum kuap yne ipowatꞌyp koꞌi eiwano raꞌyn e. Toieĩneꞌen hap tutum naꞌyn ehepe e ahepe.<pb/>


text:
Uiwy­riaꞌin karãpe watoĩ­neꞌen ne turan aipowatꞌyp koꞌi yt watum kuap i te ahaipe piaria pe. Maꞌato aiku­ꞌuro hawyi taꞌa­tu­mõꞌẽ aipo­watꞌyp koꞌi ahaipe­piaria pe aimi­ky­ꞌesat miwan etiat hap ewy. Aikotã iwan watoiat aheka­reꞌen kyꞌewi hap ete. Aikotã aimi­ky­ꞌesat miwan miat e hap ewy yn taꞌa­tu­mõꞌẽ waku hap ewywuat. Yt taꞌa­tu­mõꞌẽ hin i aheĩneꞌen ne turan maꞌato aiku­ꞌuro hawyi taꞌa­tu­mõꞌẽ aipo­watꞌyp aiꞌe hap toĩneꞌen iwan hap ewy.


text:
Saꞌa­wyꞌi mio tã e Tupana nagnia pe — Eihũria suu sat yne hap kaipyi putꞌokꞌe aiwo­ꞌo­wese hap nug hamo e. Eihũria suu taꞌat yne yne yi toꞌe hawyi waku raꞌyn aiwo­ꞌoehay pywuat hamuat e Tupana saꞌa­wyꞌi nagnia pe. Miꞌi hawyi koitywy Tosa­ꞌyru suu taꞌat yne yi tote hawyi aiwo­ꞌoehay sat hap topy­huꞌat wuatꞌi eꞌat piat Tupana wywo.


text:
Saꞌa­wyꞌi aimuꞌe kahu yne hawyi ahepaꞌi Musei tat raꞌyn tekuiꞌa hawyi toiꞌauka mekewat wewato ahup mẽpyt hit koꞌi aihũria hit koꞌi hawyi huu toipag kuiꞌa pe. Miꞌi hawyi totat aihũ kaneiru sap amũkiusu ap ewywuat ihup takat hawyi toipoꞌi mekewat ariaꞌyp ãpo ete hawyi toipuka suu yꞌy puat pe. Miꞌi suu wo sapei sapeiꞌe miitꞌin ete. Iꞌewyte suu wo sapei sapeiꞌe mekewat Tupana miwan ete. Miꞌi hawyi yne tomi­mu­ꞌeria toiꞌa­tu­sapei sapei raꞌyn.


text:
Tupana mõtypot ekareꞌen koꞌi ete iꞌewyte toiꞌa­tu­sapei sapei yne raꞌyn suu wo hawyi toꞌe topot­mu­ꞌeria pe — Eweikuap apo meikotã woro­ho­ꞌo­sapei sapei suu wo hap e. Taꞌi eipehik Tupana etiat hap ti miꞌi e katu­pono suu yn waku ahehay Tupana kapiat hap saꞌup mo e. — Miꞌi tã e hap ewetunug no e Tupana ahepe. Suu yn ahehay wesat kuap uiwywo hap e ahepe Musei saꞌa­wyꞌi. Yt taꞌat i yne suu yi tote pote yt kat i eiminug saꞌag moweityk hap e Tupana ahepe saꞌa­wyꞌi.


text:
Miꞌi hawyi Musei tat mekewat kuiꞌa piat suu hawyi topopag hawyi toiꞌa­tu­sapei sapei yne miitꞌin Tupana mõtyot yat piaria hawyi toꞌe. Mio tã e Tupana ahepe — Suu at hat yne waku eheha­kye­raꞌat mo e.


text:
Miꞌi yn imoweityk kuap eiminug saꞌag e Tupana ahepe e. Eiweꞌeg wo o katu­pono yt ehei i suu at hat wo pote eipitpit rakat ewy eweikup­teꞌen ne uiwa­nẽtup hawe e Tupana ahepe miwan me e.


text:
Hãꞌãkap wuo Tosa­ꞌyru suu at hat ete mekewat atipy kaipywiat sut hat ete ihay. Aihũ aimi­ꞌauka koꞌi saꞌa­wy­ꞌiwuat Iesui auka hap ete ihay yianmete. Iesui suu yn waku yne koho hamo yi tote iꞌewyte atipy pe e. Poꞌog waku Iesui suu aihũria suu at hap kai katu­pono — Eihũ Sese Uhaꞌyru moherep hap eihũria toĩneꞌen e. Miꞌi ti ikuꞌuro eika­wiano e Tupana ahepe.


text:
Miꞌi suu at hawyi toĩneꞌen muꞌap uimõ­typot yat atipy piat teke hamo. Miꞌi hawyi uiwywo topy­huꞌat Eipai Wato wo. Mesu­wa­rotiat miitꞌin minug taꞌa­tupo wuat uimõ­typot yat pe i teke kuap maꞌato mesuwe atipy pe teke tosuu topo etiat wywo e Tupana ahepe.


text:
Saꞌa­wy­ꞌiwuat paꞌi akag koꞌi yne 12 waty pe teke tuereto uimõ­typot yat pe miitꞌin hũria suu wywo aikope Uito yn waku areĩneꞌen hap tote e.


text:
Maꞌato Uhaꞌyru Ehepaꞌi Wato toĩneꞌen wuatꞌi eꞌat pe uiwywo wẽtup muat tosuu at hawyi. Koitywy yt kat i raꞌyn typuot i epiat hoꞌopot hamuat areꞌe Uhaꞌyru pe e.


text:
Miꞌi hawyi mio tã e Tupana yne miitꞌin me — Miꞌi hap ewy eipe wẽtup mo yn eiku­ꞌuro hap e. Miꞌi hap ewy Uimi­po­ꞌoro Eipo­rekuat nuat Iesui wẽtup mo yn ikuꞌuro eika­wiano yne eiminug saꞌag moweityk hamo e. Miꞌi hawyi woro­ho­ꞌo­mo­herep wuatꞌi miitꞌin ehamo sio Uhaꞌyru mohey haria eipe sio yt hap kuap hamo e.


text:
Miꞌi hawyi yt karãmuo i ikuꞌuro i raꞌyn Uhaꞌyru katu­pono wẽtup mo yn miitꞌin ikuꞌuro e. Miꞌi pote Miꞌi Miit Uhaꞌyru wẽtup mo yn ikuꞌuro hawyi mesup hut hap yn naꞌyn toineꞌen aru eimi­he­katup e. Saꞌa­wyꞌi toku­ꞌuro hamo tut miitꞌin kape e. Maꞌato meiũran aru yt toku­ꞌuro hamo i tut tohe­katup haria kape. Katu­pono Uhaꞌyru yt typuat ikuꞌuro rakat i e. Uhaꞌaru tut wyti aru tomie­ha­ky­ꞌe­raꞌat koꞌi moherep hamo e Tupana ahepe Tosa­ꞌyru Iesui ete.<pb/>


text:
Waku kahato saꞌa­wy­ꞌiwuat Musei miwan aiꞌy­wa­niaria Epereu pusu kuap haria moweꞌeg hamo katu­pono tohenoi tomiwan me — Tut aru Aheha­kye­raꞌat hat e. Yne Musei miwan ete aimuꞌe — Waku aru waku aru tut wyti aru Tupana Mipo­ꞌoro uito ewywuat maꞌato poꞌog waku rakat e kahato maꞌato hãꞌãkap ewy ihay aheha­kye­raꞌat hamuat ete. Aikotã aipãꞌãu aiꞌewy toĩneꞌen yi tote miꞌi hap ewy toimo­herep Iesui aiꞌakag Musei. Yianmiat miwan me tohenoi yne Iesui etiat aikotã wẽtup ok pãꞌãu at kape tut heremo yt heremo kahato i wen maꞌato toꞌewy ipãꞌãu wywo hap ewy toimo­herep iesui yianmete ahaꞌa­seꞌi Musei miwan yt heremo kahato i rakat pe. Hãꞌãkap wuat Musei henoi yne Iesui ieĩneꞌen hap ete ikuꞌuro hap ete iꞌewyte toĩneꞌen i guꞌuro pywiat hamuat hap ete. Saꞌa­wyꞌi ahaꞌa­seꞌi Musei tiꞌa­tu­ꞌuka kahato aihũria aika­wiano Iesui auka hap moherep hamo. Miꞌi ti imoherep kahato poꞌog wakuat ut hamuat ete. Katu­pono yne 12 ewaty pe taꞌa­tu­ꞌa­tu­ꞌuka taꞌa­tue­hũria Tupana piat taꞌa­tu­moe­waku hap puẽti hamo wen maꞌato yt taꞌa­tu­puẽti hin i. Maꞌato miꞌi hap nug hap kaipyi teꞌe­ru­wa­nẽtup Tupana hũ sese kape taꞌa­tue­ha­kye­raꞌat sese hamuat kape yianmete ipãꞌãu ewy tukup­teꞌen taꞌa­tu­hũria.


text:
Aihũria wewato ahup auka hap kaipyi yt putꞌokꞌe i aipyꞌa piat aiwa­nẽtup hawiat saꞌag nakat monik hamo. Saꞌa­wyꞌi wahãꞌãg kahato putꞌokꞌe hap ete maꞌato yt putꞌokꞌe i Tupana piat aimo­hãpyk hamo. Saꞌa­wyꞌi tõꞌẽ tõꞌẽ miitꞌin Tupana mõtypot hamo — Heno aihũria iꞌatuꞌe paꞌi pe. Etiꞌauka ro aiminug saꞌag hep hamo iꞌatuꞌe. Katu­pono haty kahato aipyꞌa pe aiwa­nẽtup hawe aiminug saꞌag iꞌatuꞌe. Aiwe­mõti miꞌi hap koꞌi yt wati­waure kuap i miꞌi hap koꞌi iꞌatuꞌe paꞌi pe. Taꞌa­tu­ꞌauka wuatꞌi 12 ewaty pe. Taꞌa­tunug yne hãpyk taꞌa­tuhũ auka hap ete maꞌato yt naku i hap te topy­huꞌat re iꞌatu­pyꞌa pe katu­pono aihũria suu yt putꞌokꞌe i aipyꞌa piat aiwa­nẽtup hap koho hamo. Taꞌa­tunug kahato pytkai haty te ahete. Miꞌi pote watunug anu i anu i ewy yt putꞌokꞌe kuap i mohag wo sese pote. Putꞌokꞌe pote yt taꞌa­tunug i raꞌyn. Maꞌato taꞌa­tunug anu i anu i pote tohenoi raꞌyn yt putꞌokꞌe i hap.


text:
Saꞌa­wyꞌi watunug yne 12 ewaty pe miꞌi hap ete watikuap taꞌyn yt naku i te aipyꞌa pe aiminug saꞌag hap Tupana pe wati­ꞌa­parap toĩneꞌen ne. Miꞌi pote toĩneꞌen ne aiminug saꞌag aiwa­nẽtup hawe hawyi watu­we­mõti watunug naꞌyn yne anu hawyi.


text:
Katu­pono aihũ wewato ahup suu yt putꞌokꞌe i aiminug saꞌag hep hamo. Topy­huꞌat re aiminug saꞌag hep hamuat. Aihũria suu watum kahato pytkai yt putꞌokꞌe i Tupana wywuat waku hamo. Aihũ suu yt tomo­weityk kuap i ahepiat iꞌaparap hap koꞌi.


text:
Karãpe Aipo­typot putꞌokꞌe mesuwat yi tote turan — Uhetu­pana e yt etiky­ꞌesat i poꞌog miitꞌin tiꞌauka taꞌa­tu­hũria e. Pyno koitywy waku raꞌyn atum uipiit Papai e. Uhuu yn waku mohag wo emowepit hamo Papai e.


text:
Worokuap kahato En Papai e. Iꞌatumiium koꞌi yt emowepit hin i iꞌatuhũ wuk heiam notiat hap e. Katu­pono mekewat iꞌatu­hũria suu iꞌatu­minug saꞌag hep hamuat yt putꞌokꞌe i emowepit hamo e. Miꞌi pote uipiit atum epe Papai e.


text:
Pyno koitywy ariot miitꞌin ehakye­raꞌat hamo eimi­ky­ꞌesat ewy Papai emiky­ꞌesat ewywuat nug hamo e. Aikotã Musei toꞌe hap ewywuat atunug yne yne Papai e. Taꞌi Musei ihay kahato yianme uhetiat tohenoi e. Iꞌewyte yne saꞌa­wy­ꞌi­wuaria ehay moherep haria iꞌatuehay kahato uheĩneꞌen hap ete uhehay ete uimo­herep haria saꞌa­wy­ꞌi­wuaria e. Uheĩneꞌen hamuat hap ete yn iꞌatuehay uiꞌy­wãꞌĩ hap eꞌyianmete iꞌatuehay uhetiat Papai e. Miꞌi iꞌatuehay ewy yne yne atunug naꞌyn Papai emiky­ꞌesat ewy miitꞌin ehakye­raꞌat hamo Papai e Iesui saꞌa­wy­ꞌite morekuat Tawi wepy hap miwan 40.6 pe.


text:
Aikotã ereꞌe hap ewy areꞌe i raꞌyn Papai. — Yt atiky­ꞌesat i poꞌog eihũria eimiium koꞌi ereꞌe miitꞌin me saꞌa­wyꞌi e hap ewy Papai. Eimi­ꞌauka eimiwuk koꞌi yt atiky­ꞌesat i poꞌog yt uimo­wepit kuap i pote ereꞌe Papai e. Eihũria suu eimiium koꞌi yt putꞌokꞌe i uimo­wepit hamo ereꞌe hap ewy. Eihũria suu yt putꞌokꞌe i eiminug saꞌag hep hamo uiwa­nẽtup hawe ereꞌe. Hãpyk kahato eimiwuk pytkai einãpin uhepiat hap miwan miat ewy kahato pytkai miwan me toꞌe hap ewy ewetunug pytkai maꞌato yt atiky­ꞌesat i poꞌog eimiwuk koꞌi ereꞌe miitꞌin me e hap ewy saꞌa­wyꞌi Papai e. Waku wen maꞌato yt putꞌokꞌe i eiminug saꞌag hap koꞌi hep hamo ereꞌe e.


text:
Miꞌi eꞌe hap atikuap hawyi pyno areto Papai areꞌe epe saꞌa­wyꞌi. Uiꞌywot atum aru uipiit emowepit hamo e. Areto are yi kape emiky­ꞌesat nug hamo e. Areto emowepit hap nug hamo aru e Haꞌyru Tupana pe saꞌa­wyꞌi miwan me. Miꞌi pote mesup Tupana yt tiky­ꞌesat i aihũria suu katu­pono wẽtup suu yn waku mesup Haꞌyru suu yn waku e.


text:
Miꞌi pote koitywy waku pe raꞌyn watoĩ­neꞌen Tupana ehamo. Imiewaku sese wo raꞌyn wato­py­huꞌat aito katu­pono mekewat Tosa­ꞌyru piit ium hap kaipyi aimo­hãpyk hap toĩneꞌen. Tupana towaku hap ewy ainug. Aika­ꞌiwat Aipo­typot suu at yi totiat hap kaipyi aimo­hãpyk hap toĩneꞌen mesup. Tupana tewaku hap ewy tutum ahepe. Haꞌyru haꞌup nug tosuu wo wẽtup mo yn. Yt kat i miꞌi rẽ katu­pono — Waku raꞌyn eipe e Tupana toran naꞌyn e.


text:
Maꞌato nagnia hepaꞌi koꞌi yne iꞌatu­potpap aihũria koꞌi wuk hap ete te. Yne eꞌat pe miꞌi tã taꞌa­tunug. Taꞌa­tuwuk tuereto aihũria wen maꞌato ahepiat iꞌaparap hap topy­huꞌat kahato te. Taꞌa­tunug hãpyk kahato Tupana e hap saꞌa­wy­ꞌiwuat ewy pytkai yne eꞌat pytkai yt putꞌokꞌe i aimo­waku hamo Tupana wanẽtup hawe.


text:
Maꞌato Ahepaꞌi Akag Iesui wẽtup mo yn haꞌup nug yne raꞌyn wuatꞌi eꞌat piat ahepiat iꞌaparap hap hawyi — Miꞌi Miit Eihũ wo waku e Tupana. Ikuꞌuro miitꞌin apiheg hap u yne hamo ariaꞌyp posak ete e. Wẽtup mo topiit tutum Tupana pe ariaꞌyp posak ete hawyi taꞌaipok guꞌuro pyi hawyi — Woro­mõ­typot teran mesuwe Uhaꞌyru e. Eraꞌapyk to mesuwe uipo sese kai e Tupana. Uhũ sese En e Tosa­ꞌyru pe. Miꞌi Miit yn wyti waku mohag wo e Tupana ahepe mesup.


text:
— Eraꞌapyk to mesuwe Uhaꞌyru uipo sese kai katu­pono woro­mõ­typot teran En aikope ereĩneꞌen Morekuat no hap e. Uhaꞌyru woronug aru En Wuatꞌi Ywania Porekuat no e yne yne ewanĩ­kaptia atiꞌa­tu­mohit kahato e. Pywo ti rat ewanĩ­kaptia okpe tote aru ereĩneꞌen Morekuat no wuatꞌi eꞌat pe Uhaꞌyru e. Epy ywytꞌok­pype aru torania ewanĩ­kaptia ahytmoi e. Pyno waku mesuwe eraꞌapyk Uhaꞌyru e. Waku ehekatup mesuwe katu­pono atunug yne aru uiꞌe hap ok eꞌe hap ok tã tã e Tupana Iesui pe saꞌa­wyꞌi.<pb/>


text:
Saꞌa­wyꞌi wato­mohey hawyi aimo­hãpyk kahato Iesui suu wo iꞌewyte mesup te aimo­hãpyk yne eꞌat Tupana Saꞌyru suu wo yne eꞌat poꞌog saꞌa­wy­ꞌiwuat kai. Waku wahẽtup yne eꞌat huu wywo aikoho hap aimo­waku hamuat. Miꞌi watunug mote meiũran itag nakaria wo watoĩ­neꞌen imohey hap ete. Tupana miewaku koꞌi wo wato­py­huꞌat mesu­wa­rote. Tupana Saꞌyru ewywuat wato­py­huꞌat hawyi yt kat i saꞌag aikai. Miꞌi hawyi tosuu wo aimotag kuap kahato.


text:
Aikotã Tupana Pãꞌãu toꞌe aipyꞌa pe hap ewy — Uhaꞌyru suu yn eimo­hãpyk kuap mehĩ mana e kahato ahepuo. Aikotã saꞌa­wyꞌi toꞌe hap ewy mio tã te toꞌe mesup Tupana Pãꞌãu aipyꞌa pyi raꞌyn — Waku pe ereĩneꞌen uiwywo e ahepe.


text:
Aikotã Tupana Pãꞌãu toꞌe saꞌa­wyꞌi miwan me hap ewy — Meiũran aru uhehay atimoheg kahato Uhaꞌyru mohey haria pyꞌa pe e. Miꞌi pote waku eweĩꞌẽ uhowawi atunug aru uiꞌe hap ewy e. Mekewat eꞌat pe aru eweiky­ꞌesat uiꞌe hap pote uhehay eiam koꞌi kahato eweikup­teꞌen eipe e. Pywo ti rat uiꞌe hap atiwan aru eiwa­nẽtup hawe e. Uiꞌe hap ewy atiwan yne eiwa­nẽtup hap ete e. Eweiky­ꞌesat uiꞌe hap pote atipyt­ꞌatnug eipyꞌa uiꞌe hamo hawyi yt pya hin i einãpin uhepiat hap eikai e. Miꞌi hawyi eweikuap yne eipyꞌa pyi uhehay e. Uhehay eiam mo eweipy­huꞌat e. Waku eweĩꞌẽ pote ahytmoi eipyꞌa pe uiwa­nẽtup hap ewywuat e Tupana Pãꞌãu ahepe miwan me saꞌa­wyꞌi e hap ewy mesup te toꞌe pakup i ahepe.


text:
Pywo ti rat eiminug saꞌag uhetiat yt kat i raꞌyn Uhaꞌyru mohey haria eipe pote e ahepe mesup. Yt kat i raꞌyn topy­huꞌat uiwa­nẽtup hawe eiminug yt naku i koꞌi e. Atiwaure yne yne raꞌyn e Tupana Pãꞌãu ahepe. Miꞌi tupono koran yt kat hamo i raꞌyn eihũria eweiꞌauka eiꞌa­parap hap saꞌup mo katu­pono waku raꞌyn uiwa­nẽtup hawe eipe e Tupana ahepe tosuu hum hat mohey haria pe.


text:
Miꞌi tupono koitywy yt wato­kenꞌẽ i Tupana kapiat ahehatꞌat hamo ahehay hamo. Taꞌi uiwy­riaꞌin koitywy yt wato­kenꞌẽ hin i raꞌyn Tupana eiam kapiat ahehatꞌat hamo. Iesui suu aipo pe raꞌyn pote aipit pitꞌok yne hamo aipyꞌa koho yne hamo pote — Waku raꞌyn meiẽwat teke ahowawi Papai e Iesui ahepiat pe Toꞌywot pe. Miꞌi pote waku wateke Tupana eiam sese pe yt kat i aimo­kenꞌẽ hap wywo.


text:
Koitywy toĩneꞌen muꞌap Tupana kapiat wuatꞌi eꞌat piat aheĩneꞌen sese hamuat. Koitywy ereke ro meiũpe e yn naꞌyn ahepe. Waku raꞌyn koitywy eiwe­hytꞌok uhaꞌy­ruꞌin eipe uhaki­ꞌytꞌin eipe pote e ahepe mesup. Saꞌa­wyꞌi sokpe iꞌanam nakat kawiat eipyhyp uhowawi maꞌato mesup hiotꞌe raꞌyn okenꞌypy e Tupana. Miꞌi pote waku yne raꞌyn eiperia eiwe­hytꞌok uhowawi Uhaꞌyru mohey haria eipe pote e. Mekewat sokpe iꞌanam hiotꞌe hap Uhaꞌyru puꞌi hiotꞌe hap iãꞌãkap kahato e. Miꞌi puo tõi muꞌap uhowawi mesup e Tupana ahepe.


text:
Koitywy waku raꞌyn eiwe­hytꞌok uhowawi katu­pono Uhaꞌyru Ehepaꞌi Koro wo raꞌyn toĩneꞌen uimõ­typot hap yat sese pe e Tupana ahepe.<pb/>


text:
Pyno toꞌiro Tupana kape uiwy­riaꞌin. Waku watipun ahehay aheso hap koꞌi wateke Tupana wywuat piat hamo. Waku yt kat i aipyꞌa piat aheso hap. Miꞌi hawyi yt kat i aimo­we­mõti hap wywo wateke. Toꞌiro pyno Tupana ewawi. Waku watipen aiwa­nẽtup hap aipyꞌa piat Iesui suu wo. Waku Iesui aipyꞌa sei hap Tupana tunug suu wo wateke. Waku yt kat i aiwa­nẽtup hap saꞌag aimõti hap wywo i waku wateke. Waku watuwei kahato mekewat yꞌy wakuat sese wuatꞌi eꞌat piat wat pe. Miꞌi hawyi waku wateke aipyꞌa sei hap wywo aikoho hap mywo aipiit toran koho hap mywo yn waku wateke Tupana ewawi uiwy­riaꞌin.<pb/>


text:
— Uhaꞌyru eweimohey pote woro­ho­ꞌoe­ha­kye­raꞌat e Tupana. Pyno Tupana tunug toꞌe hap ewy yt heso kuap i Tupana pote. Koitywy waku watoꞌe — Woro­mohey kahato ti rat En Iesui watoꞌe waku haty wo. Waku miꞌi wahenoi wuatꞌi miitꞌin muo — Iesui Uimi­mohey kahato watoꞌe. Yt naku i wato­kenꞌẽ neꞌi — Iesui yn muꞌap atipy kapiat aiꞌe iraniaꞌin tok piat hamo. Katu­pono saꞌa­wyꞌi toꞌe Tupana — Eweimo­herep iraniaꞌin ne Uhaꞌyru mohey hap hawyi woro­ho­ꞌoe­ha­kye­raꞌat eipe e. Mio tã e hap watoꞌe pote yt aimaꞌat kuap i iraniaꞌin. Miꞌi pote waku wato­py­huꞌat iꞌewy­wuano. Waku watunug aiꞌe hap ewy tope wy.


text:
Iꞌewyte waku wati­kyꞌe iraniaꞌin Iesui mohey haria. Waku wati­ꞌa­tu­po­wyro aiwy­riaꞌin imohey haria. Waku wato­ꞌo­po­wyro wẽtup yat piaria ewy. Waku wato­ꞌo­nãpin aiwy­riaꞌin — Toꞌiro wato­ꞌo­kyꞌe watoꞌe aiminug wakuap mywo. Waku ahegyiꞌat hap kaipyi wati­ꞌa­tuekyi iraniaꞌin Iesui mohey haria wo.


text:
Yt naku i wato­ꞌo­ꞌatoiat atoiat neꞌi aiwa­ꞌa­tunug hap totepyi karãpe watu­wa­ꞌa­tunug turan. Yt naku i watoꞌe — Yt uipap i mesup Tupana ehay etiat uiwe­muꞌe hamo watoꞌe aiwo­ꞌope. Karãpe Aipo­typot mohey haria teꞌe­ru­wa­ꞌa­tunug miꞌi pote waku wati­ꞌa­tu­wy­ꞌinug waku watuwat iꞌatuupi. Toĩneꞌen aipy­ꞌa­setpe wẽtup ok wẽtup ok aiwa­ꞌa­tunug hap kape — U pãi U an e haria yt uipap i kahato aiwa­ꞌa­tunug hap kape e hat pote pyno waku miꞌi e haria wati­ꞌa­tu­nãpin — Tupana tiky­ꞌesat kahato ereto hap uhyt mana katu­pono Aika­ꞌiwat tut irane hawyi waku ereĩneꞌen uruwywo hut turan waku watoꞌe yt ipap i e haria pe. Miꞌi watunug aiwo­ꞌo­muꞌe hap tote pote poꞌog wato­moe­saika moesaika imohey hap ete. Waku watu­wa­ꞌa­tunug poꞌog poꞌog Iesui ut hap watikuap yt pya i raꞌyn hawyi.<pb/>


text:
Maꞌato karãpe iraniaꞌin yt Iesui mohey i hat watoĩ­neꞌen hawyi watikuap pywuat sehay yne Iesui etiat neꞌi hawyi — Yt atiky­ꞌesat i watoꞌe aipyꞌa pe miꞌi pote yt kat i muꞌap ahepe atipy kapiat maꞌato aiꞌa­piheg hap kapiat muꞌap upi yn watuwat. Miꞌi hawyi heremo kahato aiminug saꞌag Tupana pe yt kat i Iesui suu ahepiat aipiit aipiit iꞌaparap hap koho hap pote. Yt kat i aiꞌa­parap hap moweityk hamuat. Watipun naꞌyn Iesui muꞌap sese raꞌyn watipun hawyi yne eꞌat pe raꞌyn aimoma hap topy­huꞌat mesuwe aimoma neꞌi. Aimo­ꞌa­kagꞌaia hap yn naꞌyn topy­huꞌat. Aria kape areto uiminug saꞌag upi aiꞌe hap yn naꞌyn aiwa­nẽtup hawe. — Tupana ewanĩ­kaptia wuk hap kape yn naꞌyn aru areto aiꞌe hap yn naꞌyn aiwa­nẽtup hawe pote. Kat pote yt kat i wati­puẽti wẽtup muꞌap Tupana kape watipun naꞌyn Iesui hawyi.


text:
Maꞌato watikat aihũ suu upi neꞌi Tupana kapiat muꞌap pote yt putꞌok­wa­toꞌe i atipy kape yt naku i ahei hamo katu­pono — Uhaꞌyru suu yn putꞌokꞌe eikoho hamo e Tupana. Maꞌato — Yt atiky­ꞌesat i epuꞌap watoꞌe Tupana pe hawyi yt naku i ti Esaꞌyru suu watoꞌe hap ewy watoꞌe Tupana pe. Miꞌi hawyi yt kat i aheha­kye­raꞌat hap mio tã watoꞌe neꞌi pote. Miꞌi hawyi yt kat i topy­huꞌat muꞌap Tupana kape watikat pytkai.


text:
Saꞌa­wyꞌi ahepaꞌi koro Musei ainãpin kahato kat som waku kat som yt naku i watunug hap ete. Ainãpin haty wo niatpo rakat ainãpin kahato saꞌa­wyꞌi. Miꞌi ainãpin hap yt watunug i hawyi aiꞌauka hap topy­huꞌat saꞌa­wyꞌi. Typy ok miit taꞌa­kasa aiminug saꞌag yt ainãpin Musei piat hap ewy i hawyi miꞌiria henoi more­kuaria pe hawyi aiꞌauka hap topy­huꞌat yt aheha­ky­ꞌeꞌi hin i aiꞌauka hap eꞌat pe.


text:
Maꞌato Tosa­ꞌyru auka haria poꞌog Tupana tiꞌa­tu­mo­so­ꞌopot mekewat Musei wãiꞌe hap pun haria kai — Yt atiky­ꞌesat i Esaꞌyru suu uimoe­waku hamo e haria yt atiky­ꞌesat i Esaꞌyru suu uhekye­raꞌat e haria yt kat hamo i Esaꞌyru suu e haria. Miꞌiria ewywuaria Tupana tiꞌa­tu­ꞌa­piheg typy sakpo kahato Tosa­ꞌyru pun haria Tosa­ꞌyru akit neꞌi teran haria. Karãpe Tupana Pãꞌãu — Pywo ti Iesui Uhaꞌyru Sese e ahepe maꞌato — Heso watoꞌe Tupana Pãꞌãu pe miꞌi hawyi poꞌog aiꞌa­piheg hap topy­huꞌat Musei piat aiꞌa­piheg hap kai. Karãpe — Yt egyiꞌat i kahato watoꞌe Tupana Pãꞌãu pywo rakat pe. Eso En watoꞌe Tupana Pãꞌãu pe hawyi — Yt atiky­ꞌesat i egyiꞌat hap e haria wo wato­py­huꞌat. Tupana eremo­pusu kahato hewaku hap etiat haria wo wato­py­huꞌat. Miꞌi tã haria aito pote Tupana aiꞌa­piheg wuaria wo watu­kup­teꞌen poꞌog poꞌog Musei piat aiꞌa­piheg hap kai.<pb/>


text:
Saꞌa­wyꞌi mio tã e Tupana — Ateru­wepyk ti aru Uhaꞌyru etiat miky­ryꞌi haria yne yne e. Iꞌatu­minug saꞌag upi atiꞌa­tu­ꞌa­piheg aru e. Meiũran aru ahenoi uwe waku uwe yt naku i hap Uhaꞌyru etiat haria wuatꞌi ehamo e. Uwe hemiit sese uwe yt hap ahenoi e Tupana mesup ahepe. Tupana yt heso kuap hin i pote pywo yn tohenoi sio pywo wato­mohey sio yt e hap.


text:
Pyno waku wato­kenꞌẽ kahato Tupana piat aiꞌa­piheg hap pupi katu­pono yt naku i kahato wato­py­huꞌat Tupana ewanĩkap wuatꞌi eꞌat piano. Yt naku i wato­py­huꞌat Tupana miꞌa­piheg wo neꞌi. Waku wato­kenꞌẽ aiꞌa­piheg hap pupi.


text:
Wato­mohey saꞌa­wyꞌi Iesui hawyi aheha­kye­raꞌat hap topy­huꞌat kahato ahete. Miꞌi hap eꞌat pe ahewyry waku pe kahato heremo yne Tupana aiwa­nẽtup hawe. Aiwepit hap yn ahete. Miꞌi hawyi miitꞌin teꞌe­ru­we­ky­ryꞌi kahato ahete e. Miꞌi hawyi ahatyꞌi hatyꞌi kahato miꞌiria. Miꞌi hap waho­ꞌopot kahato.


text:
Miꞌi hawyi aimohit wuatꞌi ehamo teꞌe­ra­haꞌat kahato ahowawi. Iraniaꞌin yt aiwesat i. Iraniaꞌin yt teꞌe­ru­wehum i poꞌog ahowawi Iesui waku watoꞌe pote. Aimo­ꞌarot kahato taꞌa­tu­minug saꞌag kaipyi aimaꞌat hamo. Karãpe iraniaꞌin Iesui mohey haria hoꞌopot miitꞌin miky­ryꞌi hap ete mekewat eꞌat pe watuwat iꞌatu­wywo hoꞌopot iꞌatu­wywuat hamo. Miꞌi hawyi waho­ꞌopot aiwo­ꞌo­ꞌe­wy­ꞌewy itote ahatek hap eꞌat pe. Yt naku i taꞌa­tunug ahete hap eꞌat pe.


text:
Miꞌi pote mekewat eꞌat pe aipyhyp woꞌo­pyhyp hawe wanĩ­kaptia po pe watoĩ­neꞌen. Miꞌi tote aiꞌahyk ahyk saꞌag neꞌi Iesui mohey haria aito pote. Maꞌato wãiꞌi­ꞌa­tuꞌe pytkai yt watoiat hin i Iesui. Iesui mohey haria iraniaꞌin yt aiꞌatoiat hin i hoꞌopot hap eꞌat pe maꞌato — Waku urumo­sa­tyꞌi satyꞌi wy watoꞌe more­kuaria pe katu­pono waku uruho­ꞌopot wy uruwy­riaꞌin nywo uruto Iesui mohey haria wy pote waku watoꞌe sura­raꞌin me. Miꞌi hawyi wẽtup miit ewy waho­ꞌopot hap topy­huꞌat katu­pono aiwoꞌo­kyꞌe kahato hap itote pote. — Pyno waku watuwat aito wy iꞌatu­wywo waho­ꞌopot hamo waku watoꞌe aiwa­nĩ­kaptia pe. Miꞌi hawyi sura­raꞌin tiꞌa­tu­po­hari yne yne ahekat koꞌi ete Iesui mohey haria aito pote wen maꞌato miꞌi turan yt kat watoꞌe hin i maꞌato Tupana kape watu­wehum kahato imimo­wepit koꞌi wuatꞌi eꞌat piaria aito pote. — Pywo ti rat aheka­reꞌen sese atipy pe yn toĩneꞌen mio watoꞌe aiwo­ꞌope mekewat eꞌat saꞌag me ahekat yne taꞌa­tu­po­hari turan hap eꞌat pe. Itote ti wakuat poꞌog aheka­reꞌen watoꞌe aiwo­ꞌope aipo­hari yne ete pytkai.


text:
Taꞌi mekewat eꞌat pe waho­ꞌopot kahato wato­mohey Iesui hawyi. Iꞌatu­mi­ky­ryꞌi hamo watu­kup­teꞌen. Mesup eꞌat pe poꞌog waku saꞌa­wy­ꞌiwuat kai toĩneꞌen ahete pote waku watu­weꞌeg wo watu­kup­teꞌen uiwy­riaꞌin katu­pono yt naku i mekewat ahatek hap eꞌat pe watoiat neꞌi Aimi­mohey Iesui. Waku wati­moheg kahato Iesui mohey hap aiku­ꞌuro hap kape. Miꞌi watunug mote saꞌup iwato kahato aiwanuat topy­huꞌat wuatꞌi eꞌat pe aru maꞌato watoiat neꞌi imohey hap pote yt kat i i wati­puẽti mekewat waho­ꞌopot i hoꞌopot saꞌa­wy­ꞌiwuat hap saꞌup e.


text:
Waku typy sakpo wato­mohey motꞌi Iesui aiwepit hap eꞌat iꞌewyte aiꞌarot hap eꞌat. Yt naku i aipohep imohey hap ete. Yt naku i watunug tunug waure neꞌi. Waku potꞌi wato­mohey hawyi — Atum aru uiꞌe hap ewy e Tupana ahepe. Mio tã e hap yn waku wahe­katup. Yt naku i wahe­katup hawyi yt hum i te turan watoiat neꞌi raꞌyn — Atum aru e hap e. Maꞌato wahe­katup poꞌog poꞌog hawyi putꞌokꞌe Aika­ꞌiwat atipy kaipyi haꞌup mywo hawyi yt watu­we­mõti hin i. Pywo pywo yn watoꞌe aimi­mõ­typot hap eꞌat pe. Waku kahato watoĩ­neꞌen itote.


text:
Pyno kurin waho­ꞌopot poꞌog naꞌyn hawyi merep tut Aheha­kye­raꞌat hat Iesui tomi­moe­waku koꞌi moehãite hamo wuatꞌi eꞌat pe.


text:
Imohey haria sese imohey hap ete ti raꞌyn Tupana timo­pokuap. Maꞌato Tupana toꞌe saꞌa­wyꞌi — Uwe uwe ipohep neꞌi uimohey hap ete pyi miꞌi hat yt uimo­wepit hano i topy­huꞌat e Tupana tehay moherep hat Apakuki miwan 2.34 pe.


text:
Maꞌato aito yt miꞌi haria yt ewywuat i katu­pono yt wata­ꞌaipok hin i Iesui mohey hap kaipyi. Tupana kapiat wat imohey wywuat haria wo aito. Yt wata­ꞌaipok teran i ahowasat aria kapianuat aiꞌa­piheg hap kape. Aito ti mekewat Iesui mohey aiku­ꞌuro hap kapiat haria. Miꞌi tã imohey haria aito aheha­kye­raꞌat wuatꞌi eꞌat piat hap kapiat haria yn aito pãi an uhytꞌiꞌin manaꞌin areꞌe.<pb/>


text:
Karãpe wato­mohey sese Tupana hawyi tut kahato aimiẽtup Tupana kaipyi. — Atikuap kahato uipyꞌa pe tut wyti aru uimiẽtup Tupana po pyi watoꞌe imohey hap wywo aiwa­nẽtup hawe yt toĩneꞌen i te aipo pe pytkai yt heremo i te maꞌato wato­mohey kahato toĩneꞌen naꞌyn hap hawyi heremo rakano topy­huꞌat aipyꞌa pe hap ewy. Wato­mohey te yt heremo i te pytkai aimi­mohey. — Toĩneꞌen naꞌyn mesup watoꞌe yt heremo i te pytkai hawyi tuwe­mo­herep ahepiat imohey hap ok tã Tupana po pyi hawyi heremo aimi­mohey ok tã.


text:
Saꞌa­wy­ꞌiwuat tomohey haria sese pe yn Tupana toꞌe — Uimo­wepit kahato haria eipe katu­pono uimohey haria sese eipe e.


text:
Saꞌa­wyꞌi Tupana tuwa­nẽtup — Atunug aru waikiru waty at e topyꞌa pe. Miꞌi hawyi tutunug toꞌe hap ewy tomohey ewy. Toiꞌa­tu­moe­wyry at waikiru waty yi tomohey hamo hawyi ikahu kahato tukup­teꞌen toꞌe hap ewy. Mekewat eꞌat pe yt kat i aito yt wata­ꞌa­kasa hin i inug hap pytkai wato­mohey Tupana tunug yne yne hap. Wato­mohey hawyi watikuap Wuatꞌi Saꞌa­wy­ꞌiwuat Nug Hat Tupana. Watikuap Tupana ehay kawiat yne yne topy­huꞌat mesuwe atipy pe.<pb/>


text:
Saꞌa­wy­ꞌiwuat sese Ãtãu saꞌyru Apeu tum tomiium imohey wywo Tupana pe — Woro­mohey kahato En Tupana e hamo. Iꞌewyte ieykeꞌet Kãi tum Tupana pe tomiium wen maꞌato Tupana yt tuwehum kahato i Kãi miium ete katu­pono Kãi yt timohey kahato — Atiky­ꞌesat ehũ suu emiium e hap hawyi tutum tomiium tomikoi koꞌi Tupana pe pote. Maꞌato iywyt pe — En ni uimimoe­waku ereĩneꞌen e Tupana Apeu pe. Ehũ emiwuk poꞌog waku Kãi wat kai katu­pono uimohey en mote e. Mesup te — Waku kahato Apeu miium e uimohey kahato hat Apeu pote e ahepe. Ikuꞌuro raꞌyn pytkai Apeu ihay aimuꞌe te Tupana mohey hap yn aimo­hãpyk hap e ahepe. Apeu suu ihay te hap ewy ahowawi yi pyi ihay te.<pb/>


text:
Saꞌa­wyꞌi ahaꞌa­seꞌi Inoki yt ikuꞌuro hin i te turan Tupana tioto atipy kape tomohey hap ikawiat iwato pote. Ipiit mesuwiat wywo te Tupana tiꞌy­kesat raꞌyn atipy kape. Tupana tioto raꞌyn yt uwe i ipuẽti Tupana tipo­hari raꞌyn mesuwat ete tomohey kahato hawyi. Yt ikuꞌuro hin i mesu­wa­rote maꞌato toto yianmete miꞌi tã e miwan me — Uimo­wepit kahato hat ti mehĩ Inoki e Tupana.


text:
Maꞌato watikuap taꞌyn yt wato­mohey i Tupana pote yt karãpe i wati­mo­wepit kuap. Maꞌato watikat Tupana imohey hap mywo miꞌi hawyi wati­puẽti Tupana maꞌato yt wato­mohey i hawyi yt karãmuo i putꞌok­wa­toꞌe ipuẽti hamo. Miꞌi hawyi yt toꞌe kuap i ahepe — Eriot ro uhowawi e hap yt toꞌe kuap i yt tomohey i rakat pe.<pb/>


text:
Nimo Tupana toꞌe ahaꞌa­seꞌi Nuꞌe pe — Tut aru yꞌy wato mesuwat yi wuatꞌi moma hamo e. Miꞌi pote ahenoi epe yianmete iꞌaman kahato at kaꞌap hap etiat e. Waku pe etunug eheꞌyara wato yꞌy wato owakai uiꞌe ewy e. Waku etunug yara iwatoꞌin nakat eheha­kye­raꞌat hamuat e Tupana Nuꞌe pe. Pyno yt kat i te iꞌaman pytkai tutunug yara wato. Nuꞌe timohey Tupana e hap hawyi tutunug iꞌe hap ewy toꞌe pote. Yt heremo i te yꞌy wato pytkai tutcunug yara wato at kaꞌap hap ewy. Miꞌi hawyi tokenꞌẽ kahato mekewat iꞌaman wato ut hap pupi pote Tupana e hap ewy tutunug yara wato kahato. Toꞌyat piaria teha­ryꞌi tosa­ꞌy­ruꞌin tomi­moe­ha­py­ꞌaptia ehakye­raꞌat hamo tutunug. Maꞌato iraniaꞌin yi totiaria yt imohey hin i — Tut irane yꞌy wato aiꞌakit hamo e Nuꞌe hap maꞌato teꞌe­ru­we­ky­ryꞌi kyryꞌi at kaꞌap iminug ete imohey ete. Maꞌato Nuꞌe timohey kahato te Tupana — Atunug aru e hap. Miꞌi pote tutunug yara wato. Tepiat imohey hap mywo toimo­herep mesu­wa­ro­tiaria yt imohey i haria pe. Miꞌi hawyi Tupana toꞌe — Uimohey hap kaipywiat uimi­mo­hãpyk ti Nuꞌe e miꞌi pote uipyꞌa pe hãpyk kahato Nuꞌe topy­huꞌat e Tupana mesup te ahepe.<pb/>


text:
Iꞌewyte nimo te Tupana toꞌe ahaꞌa­seꞌi pot Aparãu me — Atiky­ꞌesat ereto wẽtup yi kape uimi­mo­herep eꞌyi kape yt emikuap i yi kape e uimiium epiat wuat eꞌyi kape e iꞌewyte yne yne emẽpytꞌin emiari­ruꞌin wanuat e yi kape e. Miꞌi hawyi Aparãu timohey Tupana e hap hawyi toto iꞌe hap ewy yt taꞌa­kasa i aikope toto hap kapiat pytkai.


text:
Miꞌi hawyi ikohye­wyry kahato mekewat — Yi atum aru e Tupana piat hap tote. — Mesuwat yi aru Tupana tum uhepe e Aparãu topyꞌa pe Tupana yt tum i te turan. Sewyry at haype maꞌato toꞌyat aparap koꞌi te toĩneꞌen sokpe kawiat pe. Miꞌi tote ikohye­wyry tosa­ꞌyru Isaki wywo iꞌewyte temia­ri­ruꞌin wywo. — Mesuwat yi aru yne eiwano e Aparãu iꞌatuepe tomẽ­pytꞌin me katu­pono Tupana tum aru mesuwat yi yne ahepe e Aparãu imohey hap wywo. Uhaꞌy­ruꞌin e atikat kahato ahetawa sese yt mesu­wa­rotiat tawa ewywuat hin i e. Iheg kahato rakat tawa atikat e. Yt miitꞌin minug ewywuat i maꞌato Tupana minug tomikuap ewywuat atikat e temia­ri­ruꞌin me. Atimohey kahato Tupana tum aru ahepe mesuwat yi yt araꞌa­kasa i te pytkai e.


text:
— Tupana atiky­ꞌesat kahato ahetawa yt karãpe i ikahuro rakat e. Atiky­ꞌesat ahetawa iheg sese rakat yt karãpe i ipotꞌi rakat e. Miꞌi pote toikat kahato mesu­wa­rotiat tetawa sese Tupana minug yt karãpe i ikahuro rakat toikat. — Atiky­ꞌesat kahato ahetama uheꞌyi wuatꞌi eꞌat piat ieĩneꞌen hanuat eminug araꞌa­kasa hap e Tupana pe aseꞌi Aparãu Tupana mohey kahato hap wywo.


text:
Saꞌa­wyꞌi iharyꞌi mana Sara yt imẽpyt nug i toĩneꞌen ipotꞌi kahato rakat. Tuwei wuatꞌi eꞌat piat ewy toĩneꞌen hawyi yt imẽpyt i rakat sese topy­huꞌat. Miꞌi turan Tupana toꞌe Sara pe — 9 ewaty hawyi aru emẽpyt raꞌyn Mana e. Miꞌi pote — Pywo ti aru an woro­mohey En e. Toimohey pote ti Tupana tum tesaika hap Mana Sara pe hawyi hupiꞌa rakano topy­huꞌat Aparãu eharyꞌi. Miꞌi hawyi Tupana tum naꞌyn tesaika hap Sara pe hawyi tuwe­mo­herep Aparãu saꞌyru Isaki. Miꞌi hawyi Sara toꞌe — Are an Tupana tunug naꞌyn koitywy ahepe toꞌe saꞌa­wy­ꞌiwuat hap ewy e. Yt heso hin i ahepe e.


text:
Aparãu iporo sese kahato rakat yt imẽpytꞌi kahato rakat i maꞌato tomohey hap kaipyi Aparãu tuwe­sa­ꞌyru nug naꞌyn. Koitywy Aparãu emiari­ruꞌin typyꞌi tukup­teꞌen. Haipe­piaria iꞌatu kahato waikiru koꞌi iꞌatu hap ewy aikotã yꞌy wato hyẽpe etiat yi kyt iꞌatu hap ewy Aparãu emiariru sem. Yt uwe i imorania kuap Aparãu emiari­ruꞌin toimohey yn mote.


text:
Taꞌi saꞌa­wy­ꞌi­wuaria Aseꞌi Apeu Nuꞌe Aparãu Inoki hary Sara ti Tupana mohey potꞌi kahato haria. Taꞌa­tu­mohey kahato taꞌa­tu­ku­ꞌuro hap kape. Yt heremo i te — Atunug aru e Tupana piat hap turan pytkai taꞌa­tu­mohey te. Taꞌa­tu­ku­ꞌuro hap turan teꞌe­ra­ꞌa­kasa hap ewy taꞌa­tu­wa­nẽtup hawe Tupana tunug aru e hap. Yt tutunug i te toꞌe hap ewywuat pytkai taꞌa­tu­mohey kahato taꞌa­tu­pyꞌa pe. Taꞌi uruto yt mesu­wa­ro­tiaria imohey haria ewy hin i iꞌatuꞌe. Wẽtup ywania ewywuaria aito iꞌatuꞌe. Ihama­naꞌi rakaria ewywuaria uruto mesuwe iꞌatuꞌe. Wẽtup yi kat haria ewywuaria uruto iꞌatuꞌe.


text:
Miꞌi tã haria imoherep kahato mesuwe ahepe taꞌa­tuehay wo — Uruikat kahato wẽtup setama taꞌa­tu­mo­herep taꞌa­tuehay wo. Uruetawa sese yt kat i mesuwe iꞌatuꞌe ahepe.


text:
Yt teꞌe­ra­ꞌaipok teran hin i teꞌe­ru­wa­nẽtup hawe saꞌa­wy­ꞌiwuat taꞌa­tueꞌyi kape neꞌi yt iꞌatue­hatꞌat hin i saꞌa­wy­ꞌiwuat taꞌa­tueꞌyi kyꞌewi. Maꞌato taꞌa­tu­ky­ꞌesat saꞌa­wy­ꞌiwuat taꞌa­tueꞌyi pote meiũran teꞌe­ra­ꞌaipok maꞌato yt hin i.


text:
Miꞌiria tikat kahato wẽtup tawa poꞌog poꞌog waku saꞌa­wy­ꞌiwuat mesuwiat kawiat rakat katu­pono atipy piat e tawa taꞌa­tukat. Koitywy Tupana yt tuwe­mõti hin i toꞌe — Uito ti rat Aparãu Etupana toꞌe hamo. Miꞌi pote iꞌatue­tawa atipy piat waku piat raꞌyn toĩneꞌen Tupana minug pakup yn naꞌyn itote. Ikahu pe raꞌyn tutunug iꞌatuewa kai taꞌa­tu­mohey pote.


text:
Saꞌa­wyꞌi Aparãu Tupana hãꞌãg kahato sio toimohey sio yt hap kuap hamo — Atiky­ꞌesat etiꞌauka esaꞌyru wẽtup ok takat Isaki uimõ­typot hamo e Tupana Aparãu pe. Maꞌato yianmete Aparãu me — Esaꞌyru Isaki kawiat ti aru atunug yne esaipe­piaria e. Miꞌi pytkai Aparãu toto tosa­ꞌyru wẽtup ok takat auka hamo Tupana e hap ewy.


text:
Nimo Tupana toꞌe Aparãu me — Esaꞌyru Isaki kaipyi aru esaipe­piaria ahyt tuwẽtem yne e. Miꞌi e hap Aparãu tikuap pytkai totioto Isaki iꞌauka hamo Tupana e hap ewy.


text:
Pyno atiꞌauka rokirẽ Tupana timoieĩ­neꞌen i guꞌuro pyi toꞌe hap mywo toto. Maꞌato iꞌauka irane turan Tupana toꞌe — Aparãu yt etiꞌauka teiꞌo Isaki. Waku raꞌyn koitywy worokuap sese hap atikuap taꞌyn mesup uimohey kahato epiat hap e. Miꞌi hawyi tutum Aparãu me Isaki i raꞌyn Tupana tum. Miꞌi hawyi Isaki topy­huꞌat Iesui iãꞌãkap ewy katu­pono Isaki aikotã tuwẽtem i guꞌuro pywiat hap ewy topy­huꞌat. Koitywy atikuap uimohey hap e Aparãu me Tupana.<pb/>


text:
Saꞌa­wyꞌi Isaki tiꞌa­tu­poi­tyro tosa­ꞌy­ruꞌin toku­ꞌuro hap eꞌyianmete. Mio tã e Iako Esau pe — Tupana timo­ty­pyꞌi kahato aru eimia­riru emiari­ruꞌin aikotã Tupana toꞌe uhepe hap ewy tutunug aru e hap kaipyi watikuap taꞌyn Isaki tomohey kahato te Tupana e hap toku­ꞌuro hap ewywuat eꞌat pe.<pb/>


text:
Saꞌa­wyꞌi ahaꞌa­seꞌi Isaki saꞌyru Iako tiꞌa­tu­poi­tyro te temia­ri­ruꞌin toku­ꞌuro turan — Atimohey kahato Tupana e hap uhepiat — Atunug aru esaꞌy­ruꞌin saipe­piaria waikiru sem koꞌi iꞌatu miꞌi pote eterut ro uhowawi uhemia­ri­ruꞌin e Iako tosa­ꞌyru Iuse pe katu­pono atiꞌa­tu­poi­tyro teran miꞌiria e. Miꞌi hawyi — Tupana e waku etunug no uhemia­riru koꞌi typyꞌi kahato rakaria wo eꞌe hap ewy e Iako tuwe­mo­poꞌog myi ariaꞌyp topo­ꞌyha etiat pyi toku­ꞌuro sese hamo. Miꞌi tehay wywo toimo­herep tepiat Tupana mohey kahato hap.<pb/>


text:
Miꞌi hawyi ahaꞌa­seꞌi Iuse ikuꞌuro hap owakai toꞌe toꞌy­wania Isareu ywania pe — Meiũran Tupana tunug aru toꞌe hap ewy e. Meiũran aru mesuwat yi Esitu pyi eiwe­nõꞌẽ Tupana e hap ewy e. Tupana tipo­re­raꞌat aru eipe wanĩ­kaptia po pyi hawyi mekewat tawa Tupana piat — Atum aru e hap kape eweiwat e. Uiku­ꞌuro raꞌyn mesup maꞌato atiky­ꞌesat karãpe eweiwat turan ewetioto eiwywo uikag koꞌi eweiwat Tupana piat — Atum aru e hap kapiat turan e. Miꞌi toꞌe hap kaipyi watikuap Iuse tomohey kahato Tupana atunug aru e hap tomohey hap.<pb/>


text:
Saꞌa­wyꞌi ahaꞌa­seꞌi Musei iꞌewyte Tupana mohey kahato hat. Musei ywãꞌĩ ikahu kahato tuwe­mo­herep hawyi — Ikahu kahato aimẽpyt iꞌatuꞌe iꞌywotꞌin. Miꞌi turan wanĩ­kaptia morekuat Warãu tama Esitu piat toꞌe Tupana ywania pe — Eweiꞌa­tu­ꞌuka ro yne eimẽpyt ihainia iatu­ꞌy­wãꞌĩ hap eꞌat pe e. Yt naku i kahato eipe typyꞌi kahato poꞌog iꞌatu aru eiperia uruꞌy­wania kai pote e. Maꞌato Musei ty iꞌywot yt tiꞌauka hin i yt teꞌe­ro­kenꞌẽ hin i morekuat Esitu piat pupi hawyi taꞌa­tue­rewyi Musei ywãꞌĩ — Tupana iꞌatuꞌe etieha­kye­raꞌat urumẽpyt morekuat sura­raꞌin po pyi hawyi meiũran iꞌatu kahato aiꞌy­wania iꞌatuꞌe hap pyi watikuap Tupana e hap — Atunug aru emẽpytꞌin iꞌatu yi kyt ẽpe etiat iꞌatu hap ewy e hap mohey haria Musei ywotꞌin hap.


text:
Miꞌi hawyi meiũran Musei mõto hap turan hawyi morekuat sakiꞌyt tipuẽti hawyi totat tomẽpyt no. Itag hawyi waku ereĩneꞌen uimẽpyt no sese e uruꞌy­wania wo e Musei pe morekuat sakiꞌyt.


text:
Maꞌato Musei toꞌe — Mamai e yt atiky­ꞌesat i uiꞌy­wania sese atoiat e katu­pono miꞌiria Tupana miꞌairo ywania e. Taꞌi Uiꞌy­wania hoꞌopot kahato haria mesuwe tukup­teꞌen e. Miꞌi pote areꞌairo ahoꞌopot iꞌatu­wywo hamo e. Yne eheko yt Tupana mowepit hap hin i e. Miꞌi atoiat yne e. Aimo­wepit kahato porap i aheko Mamai maꞌato poꞌog waku ahoꞌopot Tupana emiitꞌin nywo mesu­wa­rote hawyi watoĩ­neꞌen Tupana wywo wuatꞌi eꞌat pe e. Aimo­wepit mesuwiat yt naku i nug hap etiat eiewywuat yt atiky­ꞌesat mamai e Musei Morekuat Akag sakiꞌyt pe — Woronug en morekuat no uhaipepiat e hat pe.


text:
Atikuap taꞌyn ehekat uiano yne aru hap ikahu rakat iꞌewyte yne Esituꞌin ekat emẽpyt no pote uiano yne epowatꞌyp hap atikuap taꞌyn pytkai atiky­ꞌesat poꞌog areĩneꞌen Tupana ywania wo katu­pono atimohey miꞌiria ywania kaipyi aru Tupana Miꞌairo tuwe­mo­herep Wuatꞌi Ywania Porekuat Nuat mamai e Musei morekuat koro Warãu sakiꞌyt toty hit pe. Miꞌi hap mohey hap upi uiꞌy­wania hoꞌopot mamai e. Iꞌewyte uito ahoꞌopot aru iꞌatu­wywuat hamo atiꞌairo e. Meiũran aru Tupana mipoi­tyro areĩneꞌen e. Miꞌi eꞌat pe Tupana tum iwato kahato poꞌog iwato yne yne mesuwat yi Esitu ekat hap kai tutum uhepe Mamai e. Miꞌi pote miꞌi Tupana miium atiky­ꞌesat poꞌog e.


text:
Taꞌi mamai atimohey kahato areto meiũpepyi hawyi araꞌa­kasa aru Tupana sese mekewat yt heremo rakat i e. Atikuap eꞌywot uhaꞌa­seꞌi Warão Esitu piat morekuat aru ipyꞌahak kahato uhete yt uiꞌok­satꞌi i hin i maꞌato yt arekenꞌẽ i Warão pupi e. Uiꞌauka pote uiꞌauka maꞌato areto raꞌyn Tupana mohey haria upi katu­pono araꞌa­kasa teran Tupana sese yt heremo rakat i e Musei toty Esitu piat pe. Miꞌi hawyi totoiat yne yi Esitu ekat iwato kahato hawyi tomi­mohey upi toto.


text:
Saꞌa­wyꞌi Tupana toꞌe Musei pe — Atipo­ꞌoro aru uhesu­rara atipy kaipyi Esituꞌin apiheg hamo e. Miꞌi eꞌat pe atiꞌa­tu­moma Esituꞌin eyke­ꞌetꞌin torania e. Miꞌi pote waku eihũria suu wo etiꞌa­tu­sapei sapei eiꞌyat okenꞌypy ete e. Miꞌi ewetunug mote aru yt atimoma i eheyke­ꞌetꞌin e. Miꞌi hawyi Musei tunug Tupana e hap ewy toimohey kahato pote. Toimohey kahato Tupana e hap hawyi toꞌe toꞌy­wania pe — Tut aru ykeꞌet yne moma hanuat e. Miꞌi pote waku wato­py­huꞌat aihũ suu aiꞌyat ete Tupana mohey haria aito hap kuap hamo e. Miꞌi watunug mote tokosap aheyke­ꞌetꞌin sakpo hawyi yt toiꞌa­tu­moma aheyke­ꞌetꞌin surara akag atipy kaipywiat e Musei tomohey hap wywo. Miꞌi hawyi taꞌa­tunug suu yne yat okenꞌypy ete hawyi yt wẽtup ok i ikuꞌuro Tupana mohey piaria eyke­ꞌetꞌin maꞌato yi Esitu eyke­ꞌetꞌin topap yne itote.


text:
Miꞌi rẽ tuwat toꞌy­wania wywo ihyemyiꞌa wato kape yꞌy hup e hap kape. Miꞌi hawyi Tupana toꞌe iꞌatuepe — Atunug ni aru ehepe muꞌap wato yꞌy wato sakpo e yꞌy toꞌoran muo yi heg upi ehewyry hamo e. Miꞌi hawyi taꞌa­tu­mohey hawyi yꞌy wato sakpuat muꞌap upi raꞌyn tuwat yi Esitu esura­raꞌin koꞌi pupi yꞌy hy teke muꞌap upi. Miꞌi hawyi wanĩ­kaptia tiꞌa­tu­mohan naꞌyn ysakpo. Miꞌi hawyi wanĩ­kaptia hãꞌãg naꞌyn maꞌato miꞌiria topap yne yꞌy pe yꞌy wato miꞌakit koꞌi wo tukup­teꞌen.<pb/>


text:
Meiũran Tupana ywania putꞌok­ꞌi­ꞌa­tuꞌe tawa Ieriko tote. Mekewat tawa wato apypueri wo ipyhyp hap toĩneꞌen iꞌanam nakat ywaiti kahato rakat wanĩ­kaptia pupiat. Miꞌi tawa eweiꞌa­py­pueri 7 wo hawyi aru taꞌat raꞌyn ipyhyp hap e Tupana. Yne nu wato koꞌi hewo hewo e. Miꞌi hawyi Tupana e hap taꞌa­tu­mohey hawyi taꞌa­tunug iꞌe hap ewy. Miꞌi hawyi hewo hewo ipyhyp hap imohey hap kaipyi pote.


text:
Maꞌato wẽtup hary­poria wewe­neru hat yt ikuꞌuro itote mana Hape e hap katu­pono yianmete miꞌi imohey Tupana e hap — Atimoma hamuat meiũwat tawa Ieriko e hap katu­pono yianmete typy ok tuwat sura­raꞌin Iuteuria wat iꞌatue­tawa epiok hamo. Miꞌiria pe — Eiwe­hytꞌok to mimiꞌin e iꞌatuepe mekewat hary­poria. Miꞌi hawyi toiꞌa­tue­rowyi toꞌyat pe iꞌatu­ꞌuka teran haria pupi. Toimohey pote toimo­herep muꞌap tetawa pyi. Mekewat hary­poria yn imohey. Miꞌi pote iraniaꞌin topap maꞌato Mana Hape yt ikuꞌuro hin i toimohey iꞌatuꞌe hap pote. Yt naku i nug hat Hape pytkai toimohey hawyi Tupana mieha­kye­raꞌat topy­huꞌat.<pb/>


text:
Taꞌi ahenoi teran mekewat saꞌa­wy­ꞌi­wuaria imohey haria etiat maꞌato iꞌatu kahato miꞌiria pote yt ahenoi kuap i. Iwan hamo yt uipot­put­ꞌokꞌe i typyꞌi kahato tupono. Ahenoi teran mekewat surara Kiteãu piat Tupana mohey hap etiat iꞌewyte mekewat surara akag Paraki piat imohey hap etiat ahenoi teran iꞌewyte mekewat hesaika rakat Sasãu piat imohey hap etiat ahenoi teran wy. Iꞌewyte mekewat surara akag Iete piat Tupana mohey hap ahenoi teran iꞌewyte ahenoi teran aipo­rekuat saꞌa­wy­ꞌiwuat Tawi piat Tupana imohey hap maꞌato yt uipo­hepap i neꞌi are. Iꞌewyte Tupana tunug aru e hap moherep hat Samueu piat imohey hap ahenoi teran iꞌewyte yne saꞌa­wy­ꞌi­wuaria aiꞌy­wa­niaria piat Tupana ehay moherep haria etiat ahenoi teran maꞌato yt uipot­put­ꞌokꞌe i henoi yne hamo mesuwat uimiwan me.


text:
Tupana mohey hap kaipyi teꞌe­ro­py­huꞌat iꞌatue­saika kahato wanĩkap ywania moma hamo iraniaꞌin mope­rupꞌi hamo. Taꞌa­tu­wa­nĩ­kaptia porekuat no tukup­teꞌen Tupana mohey hap wywo. Yt naku i nug hap taꞌa­tu­moma kahato hawyi wakuap nug haria raꞌyn tukup­teꞌen taꞌa­tu­mohey hawyi. More­kuaria yt nakuaria i taꞌa­tu­sopo neꞌi Tupana mohey hap wywo. Taꞌa­tu­mohey Tupana e hap hawyi topy­huꞌat iꞌatupo pe iꞌe hap ok tã. Karãpe wanĩ­kaptia hytmõi Tupana ehay moherep hat Tanieu awyato tok pe iꞌu hamo miꞌi hap eꞌat pe Tupana tiꞌa­tu­wẽhik awyatoria hawyi yt taꞌa­tu­ꞌauka kuap i Tupana mohey hat.


text:
Iꞌewyte taꞌa­tuwuk teran aria pe imohey haria maꞌato yt satꞌe i aria iꞌatuete katu­pono Tupana tiꞌa­tue­ha­kye­raꞌat aria pe tukup­teꞌen motꞌi pytkai tomohey hap upi. Iꞌewyte Iraniaꞌin tuꞌuka sura­raꞌin ete turan wani­kaptia ekyseꞌyp yt tiꞌauka kuap i Tupana mohey haria pote. Tupana tiꞌa­tue­ka­wiano kahato tomohey haria yt iꞌatue­saika hin i turan taꞌa­tu­mohey hawyi Tupana tiꞌa­tu­moe­saika kahato. Karãpe tuꞌuka surara wanĩ­kaptia wywo turan toiꞌa­tu­moe­saika kahato tomohey haria sura­raꞌin koꞌi. Miꞌi hawyi teꞌe­ro­py­huꞌat surara saꞌag wuꞌuka sepap haria ewy. Miꞌi hawyi wanĩ­kaptia ikohyeput neꞌi topap tet pupi.


text:
Saꞌa­wy­ꞌiwuat hary­poria wẽtup ok wẽtup mẽpyt Tupana tihep guꞌuro pyi manaꞌin tomohey hap upi.<pb/>Saꞌa­wyꞌi mekewat yt Tupana mohey i haria teꞌe­roꞌe imohey haria pe — Ewetoiat Tupana mohey hap pote yt uruiꞌa­tu­ꞌuka i eipe yt uruiꞌa­tu­mo­so­ꞌopot i eipe iꞌatuꞌe wen maꞌato — Yt rat iꞌatuꞌe yt uruiꞌatoiat i yt sake i raꞌyn Tupana iꞌatuꞌe. Miꞌi hawyi taꞌa­tu­ꞌa­tu­ꞌuka turan maꞌato teꞌe­roꞌe — Pywo ti rat Tupana urumoieĩ­neꞌen aru iꞌatuꞌe. Mesuwat eꞌat pe Tupana mimõ­typot koꞌi wato­py­huꞌat iꞌatuꞌe.


text:
Iraniaꞌin Tupana mohey haria miitꞌin miky­ryꞌi kahato haria wo teꞌe­ro­py­huꞌat Tupana mohey hap yt pun haria i pote. Wuatꞌi ehamo taꞌa­tu­ꞌahyk ahyk — Eweipun no Tupana mohey hap iꞌatuꞌe maꞌato — Yt karãpe i uruipun imohey hap iꞌatuꞌe. Taꞌa­tu­hãꞌãg kahato raꞌyn mekewat imohey hap moma hamuat maꞌato — Yt iꞌatuꞌe. Iraniaꞌin Tupana mohey haria miitꞌin mipakpak wo teꞌe­ro­py­huꞌat. Iraniaꞌin imohey haria miitꞌin miꞌahyk ahyk wo miitꞌin mituktuk wo miitꞌin miꞌauka wo teꞌe­ro­py­huꞌat. Iraniaꞌin ituktuk iꞌatupiit ete iraniaꞌin ikohye­wyry haity iheg nakat ete iraniaꞌin taꞌa­tu­pyhik iheg me iꞌypyryp we kahato maꞌato yt taꞌa­tu­ꞌatoiat hin i imohey hap.


text:
Iraniaꞌin kape nu wo makmak­ꞌi­ꞌa­tuꞌe imohey haria kape hawyi topap taꞌyn. Iraniaꞌin topap hepamo taꞌa­tu­ꞌoktek kyse hãi kurup takat wywo imohey hap atoiat hap kyꞌewi maꞌato — Yt iꞌatuꞌe. Iraniaꞌin wyti — Etoiat imohey hap pote ti aru urutum iwato kareꞌen ehepe iꞌatuꞌe maꞌato — Yt iꞌatuꞌe hawyi iraniaꞌin taꞌa­tu­ꞌuka kyseꞌyp mo. Iraniaꞌin imohey haria kyseꞌyp mo taꞌa­tu­ꞌokpak maꞌato miꞌi pytkai — Yt uruoꞌatoiat i Ahetu­pana iꞌatuꞌe. Iraniaꞌin imohey haria yt iꞌatuꞌyat hin i. Iraniaꞌin imohey haria yt kat i iꞌatuꞌyat ikohye­wyry kowoꞌi kowoꞌi iꞌatue­sokpe saꞌag miꞌat pe kawiat hesyꞌat rakaria tukup­teꞌen. Miitꞌin mimo­so­ꞌopot kahato koꞌi miitꞌin miky­ryꞌi hap koꞌi. Miitꞌin tiꞌa­tu­mo­so­ꞌopot kahato wo tukup­teꞌen mesu­wa­rote pytkai yt taꞌa­tu­waure hin i taꞌa­tuepiat Tupana mohey hap.


text:
Iꞌatue­ha­ma­naꞌi neꞌi yahig note tukup­teꞌen. Gaꞌapy puo tukup­teꞌen. Yi hot pe iꞌatuꞌyat ariaꞌyp kaꞌa pe tukup­teꞌen. Iꞌatuꞌyat miꞌat kaꞌa koꞌi yi kaꞌa koꞌi. — Miꞌiria uimohey haria kahato e Tupana poꞌog waku miꞌiria eikai e mesu­wa­ro­tiaria pe. Pyno Atipo­re­nõꞌẽ miꞌiria eipyꞌ­setpyi e. Ehewaku hap yt putꞌokꞌe i miꞌiria uimohey haria kupteꞌen eipy­ꞌa­setpiat hamo e mesu­wa­ro­tiaria pe. Waku kahato uimohey haria e. Yt atiky­ꞌesat miꞌiria poꞌog eipy­ꞌa­setpe pote atiꞌa­tu­nõꞌẽ eipo pyi e yt imohey i haria pe.


text:
— Uimohey kahato haria miꞌiria e Tupana typyꞌi sok miitꞌin sem ehamo. Maꞌato miꞌi pytkai yt taꞌa­tu­puẽti hin i mesu­wa­rote taꞌa­tu­poi­tyro Tupana kaipywiat taꞌa­tu­mo­wepit hap maꞌato taꞌa­tu­mohey te — Yt heremo i te wen maꞌato Tupana mipoi­tyro wo uruto­py­huꞌat wuatꞌi eꞌat piat Tupana e hap ewy iꞌatuꞌe. Taꞌa­tu­ku­ꞌuro hap turan taꞌa­tu­mohey i te hap wywo topap — Meiũran aru tukup­teꞌen iꞌatu kahato Aparãu mimohey saipe­piaria Tupana e hap ewy iꞌatuꞌe. Maꞌato yt teꞌe­ra­ꞌa­kasa hin i te Tupana ehay miꞌiria maꞌato taꞌa­tu­mohey kahato te miitꞌin miat taꞌa­tu­ꞌauka hap kape. Yt teꞌe­ra­ꞌa­kasa i te Iesui putꞌokꞌe hap iꞌewyte yt teꞌe­ra­ꞌa­kasa i te aito aheĩneꞌen hap pytkai. Yt teꞌe­ra­ꞌa­saka i te aito imohey haria sem pytkai maꞌato taꞌa­tu­mohey te topap hap kape yt heremo i pytkai.


text:
— Pyno iꞌatu kahato uimohey haria aru ehaipe­piaria e Tupana tomohey yianmiaria pe. Pyno mesup wato­py­huꞌat miꞌiria mimu­ꞌeria katu­pono miꞌiria ewywuat wato­mohey. Pyno wato­mohey yne hawyi wẽtup piit ewy wato­py­huꞌat hawyi — Waku raꞌyn e aru Tupana. Toran naꞌyn. Atunug yne raꞌyn uiꞌe hap ewywuat pote mesup waku raꞌyn miitꞌin sem naꞌyn waikiru koꞌi ewywuat yi kyt koꞌi ewywuat uimohey haria sok iꞌatu kahato hap ewywuat tukup­teꞌen uimie­ha­kye­raꞌat koꞌi wuatꞌi ywania hap ewywuat mesup uimohey haria tukup­teꞌen mesup e aru. Miꞌi pote atunug naꞌyn yne uiꞌe hap ewywuat e aru Tupana hawyi waku maꞌato yt uwe i aito Iesui mohey haria pote yt tutunug yne i te toꞌe hap ewywuat e.<pb/>


text:
Aikotã wate­haꞌat seput haria kape hap ewy aheꞌyian­miaria Tupana mohey haria teꞌe­ra­haꞌat ahowawi atipy kaipyi aikotã som wato­py­huꞌat Tupana mohey hap ete hap kape teꞌe­ra­haꞌat. Iꞌatu kahato miꞌiria ahowawiat sehaꞌat haria. Atipy kape tuwat raꞌyn aheꞌyian­miaria saꞌa­wy­ꞌi­wuaria Tupana mohey sese haria sehaꞌat ahowawiat haria. Taꞌi ipotyi rakat yrysakag aiꞌakag etiat wywo pote yt aihyha hin i aiko­hyeput turan. Aiminug saꞌag yrysakag howapy kahato aiꞌok pe tote hap ewy aiwa­nẽtup saꞌag hap ipotyi hap ewy. Aiꞌakit hamuat wateput turanuat hap ewy maꞌato yt kat i ipotyi hap pote wateput kuap aihyha kahato aiminug saꞌag watipun hawyi. Miꞌi pote waku wati­ꞌok­hytpun aiminug yt naku i nug hap koꞌi. Miꞌi rẽ waku wato­mohey Tupana haty wo yne aipyꞌa pe. Miꞌi watunug mote seput haria ikohyeput haty wo rakaria ewy wato­py­huꞌat. Maꞌato ahepiat aiꞌa­parap kahato imohey hap etiat pote aikotã ipotyi hap aiꞌa­parap hap ewy. Aikotã seput hat teput hap ete yt waure i hatek pytkai ipy sero pytkai hap ewy waku wato­mohey — Putꞌok­ꞌare aru pãi an waku watoꞌe hap yn aiwa­nẽtup hap. Waku wato­mohey potꞌi yt kat i iwaure wo wuat neꞌi hap wywo aiwa­nẽtup hawiat hap wywo.


text:
Aikotã seput haria teꞌe­ra­haꞌat popuo taꞌa­tueput hap etiat — Putꞌok­ꞌare iꞌatuꞌe hamuat hap kape yn hap ewy waku wate­haꞌat aiwa­nẽtup hawe — Putꞌok­ꞌare aru Iesui yatype aiꞌe hap kape yn katu­pono Iesui topy­huꞌat seput haria akag ewy katu­pono toimohey Tupana poꞌog torania kai. Uiwy­riaꞌin waku Iesui piat Tupana mohey hap ewy waku wato­mohey Tupana are. Iesui ti aimoe­hãite kuap kahato Tupana mohey hap ete. Haꞌa­wy­tepyi wato­mohey Iesui hawyi aiwa­nẽtup hap Iesui yn topy­huꞌat miꞌi hap ewy waku wato­mohey te Iesui putꞌok­wa­toꞌe iꞌyaty piat hap eꞌat kape. Aikotã seput haria taꞌa­tu­sa­ꞌa­wynug hawyi te ikahuro hap kape teꞌe­ru­wa­nẽtup hap ewy Iesui toĩneꞌen mesuwiat turan seput hat ewy topy­huꞌat. Putꞌokꞌe Tupana etiat hap kape yn iha ariaꞌyp posak kape yn iha Tupana miky­ꞌesat nug kap kape yn iha. Miꞌi hap yn imowepit hap. Miꞌi hawyi tutuꞌu aiꞌa­piheg hap ariaꞌyp posak ete. Yt toiky­ꞌesat hin i miitꞌin miky­ryꞌi hap pytkai. Toikuap kahato tomohit hap maꞌato yt tuwe­mõti hin i ariaꞌyp posak totiat toĩneꞌen saꞌag hap miitꞌin ehaꞌat hap pupi. Toku­ꞌuro hawyi taꞌapyk Tupana po sese kai aikope Tupana piat topainug hap tote. Toku­ꞌuro hap no aika­wiano hap kape yn toto toĩneꞌen mesuwe turan. Tupana miky­ꞌesat nug hap yn imowepit hap mesu­wa­rote topy­huꞌat toho­ꞌopot hap eꞌat turan. Iesui seput hat akag ewy toĩneꞌen meiũpe turan.


text:
Waku watu­wa­nẽtup kahato Iesui ieĩneꞌen hap kape. Waku watunug iꞌewy yne. Saꞌa­wyꞌi yt naku i nug haria miky­ryꞌi hap toho­ꞌopot kahato maꞌato yt ipohep hin i imohey hap ete Iesui. Waku iminug ewy wahãꞌãg. Karãpeĩ yt naku i nug haria ahatyꞌi hatyꞌi kahato imohey pote miꞌi pote yt naku i watoiat neꞌi imohey hap aikotã watoiat aheput hap aipiit sero hawyi hap ewy. Yt naku i watihep imohey hap aipyꞌa piat.


text:
Iesui tikuap kahato yt naku i nug hap. Yne tosuu toipun yt naku i hap moma hamo. Waku miꞌi ewy wato­py­huꞌat aiꞌauka pote waku ahuu okpun pytkai yt watoiat i imohey hap. Waku wahãꞌãg Iesui ewy hoꞌopot hap ete yt naku i hap koꞌi akit hamuat.


text:
Saꞌa­wyꞌi Tupana ainãpin kahato waho­ꞌopot hamuat hap ete miwan me — Uhaꞌy­ruꞌin uhaki­ꞌytꞌin e eipe uimẽ­pytꞌin pote woro­ho­ꞌo­ꞌa­piheg tuereto eiminug saꞌag koꞌi poꞌypyi e. Pywo yt eweipoepyk neꞌi teiꞌo uhete Eiꞌywot uito pote e. Yt eweikup­teꞌen neiꞌo eipe­rupꞌi rakaria e. — Pywo kahato uruꞌa­piheg waku eweiꞌe woro­ho­ꞌo­ꞌa­piheg hap eꞌat pe. Woro­ho­ꞌo­kyꞌe pote woro­ho­ꞌo­nãpin eiꞌa­piheg hap wywo. Yt atiky­ꞌesat i eheha yi kape woro­ho­ꞌo­ꞌa­piheg hawyi katu­pono eimo­wepit hamuat woro­ho­ꞌo­ꞌa­piheg e Tupana saꞌa­wyꞌi miwan me. Yt naku i wati­waure mesuwat iꞌe ahepiat hap.


text:
— Uhaꞌy­ruꞌin uhaki­ꞌytꞌin e uimi­ky­ꞌeria kahato ti eipe uimohey haria ti eipe pote wãi neiꞌo areꞌe tuereto ehepe e Tupana ahepe. Aikotã aikotã eiꞌywot ewy areĩneꞌen miꞌi tupono woro­ho­ꞌo­ꞌa­piheg tuereto e. Uiano eweikup­teꞌen wuatꞌi eꞌat pe woro­ho­ꞌo­ꞌahyk eimo­weꞌeg hamo e. Eiwe­hytꞌok uhaꞌy­ruꞌin uhaki­ꞌytꞌin are aru ehepe miꞌi pote woro­ho­ꞌo­ꞌa­piheg tuereto eiminug saꞌag poꞌypyi Eiꞌywot Uito pote e Tupana saꞌa­wyꞌi.


text:
Pyno karãpe Tupana aiꞌa­piheg sese hap waku watuꞌu yne surara ewy. Yt naku i wati­poepyk katu­pono aiꞌa­piheg hap kaipyi watikuap Tupana saꞌay­ruꞌin saki­ꞌytꞌin sese wuaria wo aito hap. Katu­pono yne Tupana saꞌay­ruꞌin saki­ꞌytꞌin iminãpin koꞌi wo watu­kup­teꞌen. Aikotã aiꞌy­wotꞌin ainãpin aiꞌa­piheg hap wywo hap ewy koitywy Tupana ainãpin aiꞌa­piheg hap wywo.


text:
Maꞌato aito Tupana saꞌy­ruꞌin saki­ꞌytꞌin pote aiꞌa­piheg aimo­weꞌeg hamo. Miꞌi tã Aiꞌywot tunug yne imohey haria ete maꞌato yt karãpe i aiꞌa­piheg hap topy­huꞌat Tupana kaipyi pote yt iꞌywot i rakaria ewy watu­kup­teꞌen yt kat i aiꞌa­piheg hap pote yt Tupana saki­ꞌytꞌin Tupana saꞌy­ruꞌin i aito.


text:
Saꞌa­wyꞌi mesu­wa­ro­tiaria aiꞌy­wotꞌin aipo­petek aimo­weꞌeg hamo. Miꞌi hawyi iꞌatu­mõ­typot haria wo wato­py­huꞌat poꞌog saꞌa­wy­ꞌiwuat kai. Miꞌi pote karãpe Aiꞌywot Atipy piat aiꞌa­piheg miꞌi hawyi waku imõtypot haria wo watu­kup­teꞌen. Waku imiky­ꞌesat nug haria wo wato­py­huꞌat aiꞌa­piheg hawyi. Katu­pono Tupana ainug tomẽ­pytꞌin no Topãꞌãu wo.


text:
Aiꞌywot aity mesu­wa­rotiat aipo­petek kahato aimotag hap eꞌat pe turan taꞌa­tu­mõ­typot hap kyꞌewi taꞌa­tu­mikuap wakuap hap ok tã aihire te yn. Maꞌato Tupana aiꞌa­piheg wẽtup wanẽtup hap mywo toiky­ꞌesat ahehãite aimoe­waku hap aimotag hamuat wuatꞌi eꞌat piat. Toiky­ꞌesat aito waku rakaria wo tewaku hap ewy ainug neran haype. Tewaku hap ewy ainug neran hãpyk wuatꞌi eꞌat piat teko hãpyk takat ewy ainug toiky­ꞌesat aito toꞌewy hap aikyꞌe haype aimo­wepit teran haype.


text:
Karãpe Tupana ainãpin hamo aiꞌa­piheg turan yt he hin i maꞌato haty kahato yt aimo­wehum kuap i yt aimo­wepit i aiꞌa­piheg turan. Meiũran maꞌato aru tokosap haty hap hawyi ti satꞌe kahato ahete hewaku hap. Haꞌy­ruꞌin haki­ꞌytꞌin hãpyk kahato rakaria wo wato­py­huꞌat. Tupana tiky­ꞌesat aimoe­hãite tomohey hap etiat hap tomi­ky­ꞌesat etiat hap.<pb/>Uiwy­riaꞌin yt naku i aiperup Tupana potpap nug hap ete. Waku aipo hesaika ipotpap nug hap ete. Waku aipy hesaika ipotpap ereto hamuat hap ete. Toiky­ꞌesat aito toꞌypia aikotã hewo kahato rakat ewywuat tomo­wepit haria wo.


text:
Pyno waku watu­we­moe­saika Tupana esaika hap wywo ipotpap hap nug hamo are. Waku watu­we­moe­saika Tupana esaika hap wywo aipy ihay sytpok hamo ahewyry wuatꞌi tapꞌyia muꞌe hamo.


text:
Saꞌa­wyꞌi yt hãpyk i ahewyry maꞌato mesup ti hãpyk taꞌyn. Aheko saꞌag yt naku i nug hap aipy pik hap ewy waku watunug aipuꞌap ikahu rakat ewy aipy powyro hamo. Muꞌap ewy waku watu­wa­nẽtup Tupana kape aipy pikꞌe hap mog hamo. Miꞌi hawyi waku ahewyry iwywo o. Waku aipuꞌap yt iꞌanam hin i rakat ewy miꞌi hawyi yt wataꞌat kuap i. Aipy haty rakat yt hewyry kuap i muꞌap iꞌanam nakat upi. Ahewyry itote hawyi wataꞌat merep iꞌanam kahato pote. Ahewyry raꞌyn poꞌog hawyi merep aipy iꞌahu kahato. Yt karãpe i aipy waku. Muꞌap iherep upi yn waku ahewyry hãpyk takat muꞌap upi pote. Miꞌi hawyi aipy ihãite kuap. Miꞌi hap ewy aito waku wahe­wyry Tupana puꞌap upi maꞌato yt pote yt karãpe i ahehãite maꞌato ipy pik rakaria ewy yn wahe­wyry. Waku watoiat muꞌap saꞌag saꞌa­wy­ꞌiwuat aiminug yt naku i hap iꞌaparap aparap hap aiwa­nẽtup saꞌag koꞌi hap.


text:
Uiwy­riaꞌin waku watikat at kaꞌap aiwo­ꞌo­wese torania wywuat hamuat. Iesui suu aimo­hãpyk kuap aikoho kahato hawyi ainug Tupana ewaku hap ewywuat hamo. Maꞌato yt kat i aimo­waku hap Tupana wuat hap ahete pote yt karãpe i aru wato­py­huꞌat Tupana akasa hamo. Pywo ti rat yt Tupana yt ewy i watoĩ­neꞌen pote yt Karãmuo i Tupana kape wata­ꞌa­kasa aru e.


text:
Pyno waku aiweꞌeg wo kahato. Yt naku i watipun Tupana piat aikyꞌe hap aipoi­tyro teran hap. Yt naku i wato­py­huꞌat ipyꞌahak miitꞌin etiat rakaria wo iꞌewyte Tupana ete katu­pono ahaiwot hap uku hapo kahato rakat ewy toĩneꞌen. Pyno waku aiweꞌeg wo watoĩ­neꞌen katu­pono yt niatpo hin i wato­py­huꞌat myꞌahak haria wo watoiat ainãpin Tupana piat hap hawyi. Waku watihep hapo miitꞌin auka hap uku ewywuat aipyꞌa pyi yt pote myꞌahak rakaria wo yn wato­py­huꞌat miitꞌin ete iꞌewyte Tupana ete. Miꞌi hawyi yt uwe i woꞌo­kyꞌe hat itote. Ahaiwot iraniaꞌin Iesui mohey haria ete hawyi torania itote aiwo­ꞌo­ꞌewy hawyi yt uwe i iwese toꞌope itote.<pb/>


text:
Nimo te Iako eykeꞌet Esau hewaire kahato iraniaꞌin hary­po­riaꞌin wywo iꞌewyte tuwe­ky­ryꞌi Tupana ehay ete. Uiwy­riaꞌin Iesui mohey haria yt naku i Esau ewywuat wato­py­huꞌat. Saꞌa­wyꞌi aseꞌi Isaki toꞌe toꞌyat piaria pe — Uiku­ꞌuro hawyi atiky­ꞌesat uhaꞌyru Esau uhaipe piano uipo­watꞌyp e. Esau ti topy­huꞌat aru Tupana Mipo­ꞌoro Yianmiat Aheha­kye­raꞌat hanuat ahaꞌa­seꞌi pono e. Wẽtup eꞌat pe Esau hesyꞌat kahato hawyi toꞌe toywyt Iako pe — Uipoi ro en pãi ipuꞌi apokik wo katu­pono uhesyꞌat kahato uhyt e. Miꞌi hawyi Iako tiwesat — Areĩneꞌen teran aiꞌywot saipe­piano uito e. Atiky­ꞌesat Tupana mipoi­tyro wo aiꞌywot e hap ewy e. Miꞌi e hap etum uhepe pote woro­moꞌok kahato meikowat ipuꞌi mõi wo e. Miꞌi hawyi — Taꞌi ewano raꞌyn katu­pono yt kan hamo i Tupana aipoi­tyro hap e Esau e Iako pe.


text:
Miꞌi tuwe­moꞌok kahato mekewat miꞌu puꞌi mõi wo. Maꞌato meiũran Esau tiky­ꞌesat i raꞌyn Tupana piat topoi­tyro hap. Toiky­ꞌesat kahato Tupana miꞌairo toꞌywot Isaki saipe­piano hap. Miꞌi hawyi toikat hãpyk kahato toꞌywot e hap — Papai etum i ro uhepe Tupana miium epowatꞌyp e towak popuo. Maꞌato iꞌywot Isaki — Yt rat e yt atum kuap i ewawi uhaꞌyru e — Papai papai etum i ro etum i ro uhepe epowatꞌyp e towak popuo wen maꞌato yt tutum kuap i tutum naꞌyn tosa­ꞌyru Iako pe Esau eywyt pe pote. Yt naku i aito Esau ewywuaria wato­py­huꞌat e.<pb/>


text:
Saꞌa­wyꞌi tuwat tuwat aiꞌy­wania Iuteuria ywania yityꞌok wato Sinai e hap kape Tupana piat ainãpin hamuat kape mekewat aseꞌi Musei upi. Saꞌa­wyꞌi watuwat mekewat yityꞌok kape turan wate­haꞌat turan hẽty wato kahato toĩneꞌen heꞌyhig hun kahato itote. Heꞌyhig wepy­pueri kahato ywytu uato ewy. Iꞌypyryp yn itote yityꞌok tote. Aria ẽty hun hap aimo­ꞌarot hap ewy.


text:
Putꞌokꞌe ahaꞌa­se­ꞌiꞌin hawyi ihay pirik hap topy­huꞌat aikotã huhuꞌe hap ewywuat. Maꞌato mekewat huhuꞌe hap sehay ewy toĩneꞌen. Watikuap mekewat sehay haty kahato ahewaure kaꞌa pe iꞌewyte aiwa­nẽtup hawe aimo­kenꞌẽ kahato hap sio aiku­ꞌuro hap ewy watoꞌe. Miꞌi hawyi Musei pe — Wãi urutoꞌe yt uruiky­ꞌesat ewy hin i mekewat sehay watoꞌe saꞌa­wyꞌi.


text:
— Ehẽtup to Tupana pe ihay monik hamo watoꞌe katu­pono huhuꞌe hap ehay iwato kahato hap ewy topy­huꞌat ihay pirik. — Yt urutu­we­sepap i mekewat sehay wywo watoꞌe. Mekewat sehay yt uruikuap teran i poꞌog watoꞌe saꞌa­wyꞌi Musei pe. Saꞌa­wyꞌi Tupana mekewat yityꞌok totepyi toꞌe — Yt naku i eihũria tukup­teꞌen meiũpe yityꞌok tote e. Musei yn waku meiũpe uiwywo toĩneꞌen yityꞌok tote e. Maꞌato eihũ taꞌam uhowawi yityꞌok kape pote meremo nu wo mak mak wo eweiꞌauka ro eihũ e Tupana Museiꞌin me. Mio tã e hawyi — Yt ihay se i Tupana iꞌatuꞌe. Yt atikuap teran poꞌog i Tupana e hap iꞌatuꞌe Musei pe ahaꞌa­se­ꞌiꞌin.


text:
Mekewat yityꞌok Sinai e hap kape yt wate­haꞌat kuap i saꞌa­wyꞌi i katu­pono wate­haꞌat pote ipoityꞌi neꞌi aiꞌauka kuap neꞌi. Miꞌi hap Musei taꞌa­kasa hawyi — Uimõgyt kahato uimo­tyry uimo­kenꞌẽ kahato hap e.


text:
— Yt naku i iꞌatuꞌe teꞌe­ra­ꞌa­kasa hawyi. Miꞌi yityꞌok Sinai pyi saꞌa­wyꞌi aiꞌy­wania Tupana tiꞌa­tu­nãpin tehay pirik wo yt aimo­wepit hin i hap ewy Tupana ihay yityꞌok Sinai totepyi. Maꞌato mesup Tupana ihay i raꞌyn atipy kaipyi ihay ahowawi mekewat atipy piat Ieru­sarẽi kaipyi yityꞌok Siãu e hap kaipyi ihay mesup ahowawi. Yt saꞌa­wyꞌi i wuat ewy mesup Tupana ihay ahowawi atipy kaipyi Tosa­ꞌyru mohey haria aito pote. Poꞌog wakuat saꞌa­wy­ꞌiwuat kai ihay ahowawi Tosa­ꞌyru wẽ pyi mekewat Nusaken pakup e hap kaipyi aikope tukup­teꞌen atipy piaria sem poꞌog yt wati­mo­rania kuap i etawa kaipyi ihay mesup ahowawi. Mesup watuwat mekewat atipy kape tawa Ieru­sarẽi pakup kape Tupana sese eiam kape watuwat. Itote ti aru watu­wa­ꞌa­tunug kahato aitoria Iesui mohey haria pote.


text:
Koitywy watu­wa­ꞌa­tunug Aheykeꞌet Iesui Musei saipepiat kape Aikywyt Iesui kape hap. Atipy pe toĩneꞌen miwan me ahet koꞌi yne yne aikotã wẽtup ok i raꞌyn herohik hap ewy aheywytꞌin aheyke­ꞌetꞌin aheinytꞌin aiky­py­ꞌytꞌin koitywy wate­ꞌe­ru­wa­ꞌa­tunug ienuk hamo hap ewy Aheykeꞌet Sese Aikywyt Sese Iesui wywo. Aikope atipy pe torania iwan me Tupana mieha­kye­raꞌat wuaria koꞌi set toĩneꞌen hap kape. Wuatꞌi miitꞌin kuap hap sio waku sio yt hat Tupana kape watu­wa­ꞌa­tunug aito. Aikope toꞌe­wywuat Tupana mimo­hãpyk koꞌi tukup­teꞌen hap kape watu­wa­ꞌa­tunug aito Aikope Tupana mimo­hãpyk yianmiaria imohãpyk sese towaku hap ok tã hap kape watu­wa­ꞌa­tunug aito. Aikope aipiit waku pe topy­huꞌat Tupana ewaku hap ewy hap kape watu­wa­ꞌa­tunug atipy piat tawa kape watu­wa­ꞌa­tunug aru. Tupana kape watuwat aito Iesui emiit aito Tupana Saꞌyru Pãꞌãu Sese aipiit pe toĩneꞌen mote.


text:
Pyno koitywy yt saꞌa­wyꞌi i yityꞌok Sinai yt kape hin i aikope ainãpin Musei piat hap ewy watuwat. Watuwat mesup aito maꞌato poꞌog saꞌa­wy­ꞌiwuat kawiat kape aikope Iesui ainãpin hap kape watuwat raꞌyn mesup mekewat yityꞌok atipy piat kape katu­pono Ahepaꞌi Koro Iesui tunug Tupana wywuat aiwo­ꞌo­wese hamuat hap atipy pe. Mesup ahehay toimo­herep Tupana pe. Iesui ti aimo­wehik Tupana wywuat hat. Saꞌa­wyꞌi Ãtãu saꞌyru Apeu suu at hat ihay Tupana kape yi pyi hap ewy e miwan me. Miꞌi hap ewy mesup Iesui suu ihay ahetiano maꞌato poꞌog miꞌi sehay ikahu Apeu suu at hat kai — Etiꞌauka ro uiꞌauka hat e Apeu suu maꞌato Iesui suu toꞌe Tupana pe — Waure wo o ereĩneꞌen uiꞌauka haria kai Papai e. Yt taꞌa­tukuap i rat kat som taꞌa­tunug e Iesui suu at hat ihay yi pyi te. Iesui suu wo waku watu­wepen yne aiminug saꞌag moweityk hamo. Waku Tupana ahapei hapei Tosa­ꞌyru suu wo. Miꞌi yn waku aheha­kye­raꞌat kuap hamo.


text:
Saꞌa­wyꞌi Tupana ihay yityꞌok totepyi aiꞌy­wania pe yityꞌok Sinai pyi maꞌato aiꞌy­wania saꞌa­wy­ꞌi­wuaria itotiaria yt ikyꞌesat i Tupana ehay teꞌe­ru­we­wau­rehik neꞌi. Miꞌi hawyi miꞌiria Tupana miꞌa­piheg koꞌi wo teꞌe­ro­py­huꞌat. Taꞌi miꞌi hawyi topap topap yahig note saꞌa­wy­ꞌi­wuaria aiꞌy­wania Epereu pusu kuap haria. Taꞌa­tu­hãꞌãg Tupana e hap nug hamuat maꞌato yt wẽtup ok i tuwenug kuap. Yt taꞌa­tunug i taꞌa­tu­nãpin hap. Maꞌato koitywy Tupana ainãpin Tosa­ꞌyru wẽ pyi atipy kaipyi. Waku watunug atipy kaipywiat ainãpin hap. Waku aiweꞌeg wo ainãpin hap nug hamuat hap ete. Maꞌato watu­we­wau­rehik saꞌag Haꞌyru piat ainãpin kape hawyi poꞌog naꞌyn saꞌag saꞌa­wy­ꞌiwuat kai. Yt watu­wemig kuap aiꞌa­piheg hap pupi watipun naꞌyn ainãpin hap ipakup i Tupana piat hap pote.


text:
Mio tã e Tupana mesup miwan me — Saꞌa­wyꞌi atihuruk taꞌyn yityꞌok mesuwat Sinai e hap totiat maꞌato meiũran aru atihuruk taꞌyn mesuwat yi wato hap ok tã e maꞌato yt mesuwat yi yn i atihuruk maꞌato iꞌewyte at waikiru waty yne atihuruk e miwan me Tupana.


text:
Pyno Tupana toꞌe — Atihuruk i raꞌyn wẽtup mo yn e. Miꞌi atunug hawyi waku raꞌyn toran naꞌyn uimi­huruk e. Yt typuo i atihuruk aru e katu­pono yt kan hamo i typuo e. Miꞌi huruk hap putꞌokꞌe yne raꞌyn e. Mekewat eꞌat yne yt iheg nakat i taꞌat yne e. Maꞌato mekewat yt hurukꞌe i rakat iheg sese rakat aru topy­huꞌat wuatꞌi eꞌat pe e. Mesu­wa­rotiat more­kuaria minug koꞌi yne taꞌat e maꞌato Uimi­ꞌairo Eipo­re­kuanuat minug koꞌi aru topy­huꞌat re atihuruk yne yne hawyi e Tupana.


text:
Pyno yt iheg nakat i aru taꞌat yne hawyi yt taꞌat kuap i rakat koꞌi aiwano raꞌyn topy­huꞌat katu­pono watunug Aipo­rekuat nuat Haꞌyru pote. Miꞌi hap kape waku watu­wehum kahato hawyi waku watunug Aipo­typot Tupana mowepit hamuat hap ete waku wati­mõ­typot Haꞌyru.


text:
Tupana aria ewywuat toĩneꞌen. Waku kahato aria aimo­wepit hap aria maꞌato iꞌewyte waku aiweꞌeg wo ipupi katu­pono aria aiwuk kuap iꞌewyte e.<pb/>


text:
Pyno toꞌiro wato­ꞌo­kyꞌe motꞌi uiwy­riaꞌin Iesui mohey haria aito pote. Waku wato­ꞌo­kyꞌe aikotã wẽtup ok yat piaria ewy.


text:
Karãpe putꞌokꞌe aiꞌyat pe yt aimikuap i te wen miꞌi pytkai waku — Ereke ro mehĩ mana waku watoꞌe. Eweikup­teꞌen no meiũpe waku watoꞌe. Aimiꞌu raꞌyn waku watoꞌe iꞌatuepe yt aimikuap i pe katu­pono Tupana tipo­ꞌoro tuereto temiit ahowawi atipy piaria yt aimikuap i koꞌi aiwese hap kuap hamo. Saꞌa­wyꞌi Tupana tipo­ꞌoro temiitꞌin atipy piaria tehay moherep hamo. Miꞌi hawyi taꞌa­tu­poi­tyro kahato Aparãu saꞌa­wyꞌi. Miꞌi ewywuat waku watu­we­wy­ꞌinug yt eimikuap i te rakaria e Tupana ahepe mesup.


text:
Waku wati­kyꞌe kahato aiwy­riaꞌin more­kuaria mipyhyp koꞌi. Yt naku i waure wo watoĩ­neꞌen woꞌo­pyhyp haria kai. Waku waha­tyꞌu aipyꞌa pe iꞌatu­pyhik hap koꞌi upi. Waku aikotã itote watoĩ­neꞌen mote haty ahete hap ewywuat kuap hap wywo. Waku wato­ꞌo­kyꞌe aiwo­ꞌo­ꞌewy wato­mohey haype. Toĩneꞌen wẽtup ok Iesui mohey hat iraniaꞌin miky­ryꞌi hamo miꞌi hat waku watuwat miꞌi powyro hamo kat pote wẽtup yn hap ewy wato­py­huꞌat imohey haria. Waku waha­tyꞌu hatyꞌu haria wywo wẽtup aimi­mohey yn mote wẽtup miit yn aipiit pote.


text:
Uiwy­riaꞌin Iesui mohey haria — Waku heꞌaito kahato rakano ereĩneꞌen e. Waku iharyꞌi kahato rakano ereĩneꞌen e. Waku eharyꞌi wywo yn ewaire e. Waku eꞌaito wywo yn ewaire e. Miꞌi etunug pote arehum ewawi e Tupana maꞌato iraniaꞌin wywuat eiwo­ꞌo­pytyk pote — Yt naku i en areꞌe e. Woro­ꞌa­piheg aru e Tupana yt iweꞌeg i haria pe. Iꞌewyte wewiat wewe­neru wuatꞌi piat haria atiꞌa­tu­ꞌa­piheg yne yne e ahepe. Iꞌewyte wewiat wewe­neru haria kyiꞌat haria atiꞌa­tu­ꞌa­piheg e. Hewaire rakaria uimi­ꞌa­piheg wuaria e Tupana. Eꞌaito wywo eharyꞌi wywo kahato hap uimo­wepit hap e Tupana.


text:
Iꞌewyte yt naku i ti wate­haꞌat iraniaꞌin ekareꞌen kape ikyꞌesat hap wywo aiwat no teran aiꞌe hap mywo. Waku watu­wehum Tupana kape imiium aheka­reꞌen sio iwato sio yt. — Waku kahato eimiium ok tã Tupana watoꞌe waku. Katu­pono saꞌa­wyꞌi Tupana toꞌe — Yt karãpe i ti aru woro­ho­ꞌo­ꞌatoiat e. Yt karãpe i eikup­teꞌen piku piku koꞌI sese wo e Tupana ahepe saꞌa­wyꞌi. Waku watikat Tupana miium koꞌi aimo­wepit hap wywo maꞌato yt naku i wati­ky­ꞌesat iraniaꞌin ekareꞌen e Musei tomiwan Teute­ru­numiu 3.5 pe.


text:
Waku watoꞌe — Pywo rat uipo­wyro kahato hat En Tupana miꞌi pote yt arekenꞌẽ hin i Uipo­wyro kahato hat En mote waku watoꞌe. Uiwywo ereĩneꞌen mote aikotã aikotã saꞌag miitꞌin tunug uhetiat pytkai yt arekenꞌẽ hin i waku watoꞌe Tupana pe e morekuat Tawi towepy 118.67 hawe.<pb/>


text:
Waku wati­mõ­typot aiꞌa­pykok haria aimuꞌe haria mesu­wa­ro­tiaria iꞌewyte saꞌa­wy­ꞌi­wuaria Tupana ehay moherep haria. Yt naku i waure wo neꞌi miꞌiria kai wato­py­huꞌat katu­pono miꞌiria aimotag Tupana mohey hap etiaria wo tukup­teꞌen. Waku watu­kup­teꞌen aiꞌa­pykok haria saipe­piaria wo iꞌatu­minug wakuap nug haria wo. Waku iꞌatuiã­ꞌãkap wo watoĩ­neꞌen iꞌatu­minug wakuap koꞌi nug hap ete. Miꞌiria Tupana mimõ­typot wuanuaria. Waku aito watunug miꞌiria minug wakuat ewywuat. Waku wato­mohey Tupana miꞌiria piat imohey hap ok tã.


text:
Iesui ti Aiꞌakag Akag toĩneꞌen tuwe­ꞌawy wuatꞌi eꞌat pe. Aikotã saꞌa­wyꞌi Iesui toĩneꞌen koitywy iꞌewyte toĩneꞌen tuwe­ꞌawy te mũki­ꞌite tuwe­ꞌawy te toĩneꞌen eꞌihotꞌok tuwe­ꞌawy te wuatꞌi eꞌat pe tuwe­ꞌawy te yn toĩneꞌen. Tewaku hap ewy yn topy­huꞌat wuatꞌi eꞌat pe.


text:
Waku wato­py­huꞌat imohey hap ete Iesui kape yn watu­wa­nẽtup wuatꞌi eꞌat. Yt naku i watuwat iraniaꞌin miat aimuꞌe hap upi yt Iesui yt etiat i raꞌyn hap upi. Katu­pono iꞌatu kahato aimuꞌe hap koꞌi yt pywuat i raꞌyn koꞌi. Iꞌewyte iꞌatu kahato aimuꞌe yt Iesui etiat i. Iꞌatu aimuꞌe Iesui etiat rakaria maꞌato yt hãpyk i rakaria. Yt naku i watuwat heso rakari aimuꞌe wẽtup sehay yt Iesui etiat i hap upi. Waku wato­mohey Iesui hap yn sehay pywuat Iesui etiat. Miꞌi ti waku watunug. Waku watu­wa­nẽtup at kaꞌap aikotã Tupana aikyꞌe yt kat saꞌup i pytkai aikyꞌe hap upi. Aikotã ahewaku hap yt putꞌokꞌe i aikyꞌe hamuat saꞌup ete hap upi waku watu­wa­nẽtup. Miꞌi watunug mote aipyꞌa iheg me Iesui mohey hap ete. Yt naku i watu­wa­nẽtup at kaꞌap miꞌu sio waku Tupana tiky­ꞌesat sio waku atuꞌu sio yt aiꞌe hap kape. Iraniaꞌin miꞌu waku sio yt aheko ewy hap kape yn teꞌe­ru­wa­nẽtup haria tukup­teꞌen. Teꞌe­ru­wa­nẽtup miꞌu waku sio yt hap kape yn maꞌato miꞌi haria yt iꞌatue­hãite i kahato Iesui mohey hap ete. Hãpyk kahato aheko miꞌu u hap etiat iꞌatuꞌe wen maꞌato Tupana mohey hap kape yt teꞌe­ru­wa­nẽtup hin i miꞌi pote yt iꞌatue­saika i te Tupana ehay moherep hamo.


text:
Saꞌa­wyꞌi paꞌiria teꞌe­runuk kahato aihũria aimiium Tupana piat ete. Taꞌa­tuwuk Tupana kape turan taꞌa­tuhep ipuꞌi kãꞌã taꞌa­tu­miꞌu wo. Maꞌato aito Iesui mohey haria wẽtup auka hap kaipyi watenuk. Yt mesu­wa­rotiat aiꞌy­wania Tupana yat sokpe kawiat piat ewy hin i aimiꞌu maꞌato poꞌog poꞌog wakuat Aihũ Aimiium saꞌa­wy­ꞌi­wuaria kai katu­pono Aihũ Pakup Aimiium ti Iesui piit.


text:
Saꞌa­wyꞌi aitoria waterut kahato aihũria Tupana mõtypot yat kape imõtypot hamo. Itote ahepaꞌi akag tiꞌauka aimierut Tupana mõtypot yat sokpe kawiat okenꞌy­pyke hawyi tote­reke aihũria suu Tupana yat sokpe kawiat pe aiminug saꞌag moweityk hamo aiꞌa­piheg hap monik hamo. Miꞌi hawyi mekewat aihũ piit taꞌa­tue­reto pya aiꞌyat kai iwuk hamo paꞌi tioto.


text:
Miꞌi hap ewy kahato Iesui ikuꞌuro pya tawa wato Ieru­sarẽi pyi toho­ꞌopot mekewat tawa Ieru­sarẽi ekuekai aika­wiano ikuꞌuro Aihũ ewy. Huu taꞌat itote aimo­waku hamuat. Iesui tum tosuu itote temiitꞌin moewaku hamo.


text:
Yt ikahu hin i taꞌa­tunug Aheha­kye­raꞌat hat ete. Taꞌa­tu­ꞌauka turan mekewat tawa Ieru­sarẽi ekuekai taꞌa­tunug. Waku watuwat tawa pyi iꞌewywuat hamo wy iꞌatu­mi­ky­ryꞌi hamo ahete hemiitꞌin aito pote. Waku wẽtup miit ewy wẽtup piit ewy woho­ꞌopot iwywo wẽtup ok piat hoꞌopot hap ewy yn waku.


text:
Katu­pono ahetawa sese yt mesuwat tawa Ieru­sarẽi i maꞌato aiwat ahetawa iheg nakat yt karãpiat i ikahuro rakat. Mesuwat yi tote yt karãpe i wati­puẽti aru ahetawa yt ikuꞌuro rakat i. Ahetawa sese tut aru yi kape atipy kaipyi watoꞌe.


text:
Atipy kaipywiat yn wahe­katup ahetawa sese ut hap watoꞌe.<pb/>Uiwy­riaꞌin waku kahato wato­mõ­typot Tupana. Waku aiwẽ pyi ahẽku pe Tupana kapiat yn aiwehum hap — Eset Tupana poꞌog ikahu torania kai waku watoꞌe. Yt watu­wehum teran i pytkai waku watu­wehum ahehay wo Tupana pe — Waku kahato Aheha­kye­raꞌat Hat Aika­ꞌiwat waku watoꞌe at kaꞌap howawi aikotã aimiium iwato kahato hap ewy Tupana mowepit kahato hap topy­huꞌat.


text:
Waku hegyiꞌat rakaria wo watoĩ­neꞌen. Ihaky­ꞌeꞌi rakaria pe waku wati­mõꞌẽ ahekat. Waku wati­po­wyro hatek takaria ahekat kaipyi ahesokpe kaipyi aheꞌuꞌi kaipyi e. Yt naku i waure wo watoĩ­neꞌen ihaky­ꞌeꞌi rakaria kai. Wati­mõꞌẽ pote Tupana mowepit haria wo wato­py­huꞌat. Haty pytkai waku watum. Ahegyiꞌat hap kape Tupana taꞌa­kasa hawyi tuwehum kahato ahowawi.<pb/>


text:
Waku watuwat Iesui mohey haria akagnia ehay upi aiꞌa­pykok haria upi. Katu­pono miꞌiria tiky­ꞌesat kahato ahehãite kahato Iesui mohey hap etiat hap. Waku watunug iꞌatu­mi­ky­ꞌesat ewy katu­pono miꞌiria hẽtup kahato Tupana kape ahupi. Miꞌi watunug mote iꞌatu­mo­wepit hap topy­huꞌat aiwo­ꞌo­wese hap wywo. Maꞌato yt pote haty iꞌatuete hap wywo teꞌe­ro­py­huꞌat. Miꞌi hawyi yt aiweꞌeg i hap taꞌa­tu­henoi raꞌyn Tupana pe hawyi aiꞌa­piheg hap topy­huꞌat Tupana kaipyi. Eiweꞌeg wo o. Miꞌi hawyi aheĩneꞌen hap mesuwe poꞌog saꞌag topy­huꞌat yt watunug i raꞌyn iꞌatuehay upiat hawyi. Maꞌato watunug iꞌatuehay upi pote poꞌog ihãite rakaria wo wato­py­huꞌat. Miꞌi hawyi iꞌewyte aiweꞌeg hap taꞌa­tu­henoi raꞌyn Tupana pe hawyi aipoi­tyro aimo­wepit hamo wato­py­huꞌat.<pb/>


text:
Pyno ewehẽtup i hẽtup i urupo­wyro hamuat uruwy­riaꞌin Tupana kape. Urutung neran wakuap yn wuatꞌi eꞌat pe. Yt kat i uruminug saꞌag upi urutu­we­mõti Tupana ehamuat hap uruiky­ꞌesat. Iꞌewyte yt kat i uruminug saꞌag upi urutu­we­mõti miitꞌin ehamuat hap uruiky­ꞌesat. Urutoĩ­neꞌen neran hãpyk kahato miitꞌin pyꞌa­setpe yt uwe pupiat i uruwe­mõti hap mywo. Miꞌi pote ewehẽtup uruupi Tupana pe uruieĩneꞌen hap ikahu rakat nug hamo.


text:
Uimi­mu­ꞌeria waku ewehẽtup uhupi uikai­wiano haty wo uiꞌaipok ehowawiat hamuat. Ewehẽtup wote meremo araꞌaipok ehowawi.<pb/>


text:
Mio tã areꞌe Tupana pe eika­wiano — Tupana are atiky­ꞌesat kahato aimi­mu­ꞌeria waku nug haria wo En ewy are. Waku kahato En Wuatꞌi Woꞌo­wese Hap Nug Hat are. En ni Uruka­ꞌiwat Iesui Moieĩneꞌen Ikuꞌuro Hap Kaipywiat Hat are. En ni Ehũria Emohey Haria Apykok Hat Moieĩneꞌen Hat are. En ni urupyhik ehay wakuat wuatꞌi eꞌat pe hamo are. Esaꞌyru suu wo urumosat epyꞌa pe Tupana are.


text:
— Tupana etiꞌa­tu­mo­hãpyk aiwy­riaꞌin wakuap nug haria are. Etunug miꞌiria Esaꞌyru miky­ꞌesat ewy waku nug haria wo are. Etunug miꞌiria Esaꞌyru mohey hap etiat itag nakaria wo are. Atiky­ꞌesat etum iꞌatuepe esaika hap wakuap nug hamuat are. Atiky­ꞌesat iꞌatu­minug emowepit hap yne hawyi eha mowepit hap topy­huꞌat are. Tupana uito ti emipo­ꞌoro Esaꞌyru mohey kahato hat. Esaꞌyru wywo ahẽtup mesup ewawi are. Atiky­ꞌesat Esaꞌyru mowato mesuwat yi totiat wuatꞌi eꞌat piat hap atiky­ꞌesat Tupana. Tupana waku kahato En at kaꞌap are. Etiꞌa­tu­ka­wiano meiũpepyi uiwy­riaꞌin Iuteu ywania are. Iesui set upi ahẽtup Toran naꞌyn uiꞌe hap are.<pb/>


text:
Pyno uiwy­riaꞌin uheinytꞌin Iesui mohey haria atiky­ꞌesat eiwa­nẽtup kahato mesuwat uimiwan einãpin hap kape. Ewetum no ehewaure kaꞌa poꞌog poꞌog uimienoi kape. Uikyꞌe ehepiat pote eiwe­muꞌe ro mesuwat uimiwan kurin kat ete. Yt iꞌywop hin i mesuwat uimiwan. Eweiꞌa­tu­muꞌe yne iraniaꞌin uimiwan mo are. Uimiwan mesu­wa­rote yt iꞌywop hin i are katu­pono atimohit kahato uhehay mesuwe.<pb/>


text:
Aheywyt Timoteu tuwẽtem naꞌyn morekuat woꞌo­pyhyp hawyi. Koitywy — Waku ewyry emiky­ꞌesat ewy e morekuat tope. Pywo ti rat waku kahato. Karãpe tut uhowawi Timoteu hawyi uimo­wepit kahato. Miꞌi hawyi atioto teran uhaꞌyru Timoteu ehowawi eiꞌa­kasa hamo.<pb/>


text:
Kuekatu atipo­ꞌoro ehowawi iꞌewyte eiꞌa­pykok haria kape iꞌewyte kuekatu atipo­ꞌoro yne Tupana mimoe­waku koꞌi kape. Yne Iesui mohey haria meiũpiaria yi Itarianu piaria tipo­ꞌoro kuekatu ehowawi.<pb/>


text:
Tupana etiꞌa­tu­kyꞌe ro yne uruꞌy­wania Esaꞌyru mohey haria Iuteuria ywania are. Yt iꞌatu­waku hap upi i maꞌato egyiꞌat hap kaipyi etiꞌa­tu­poi­tyro uruꞌy­wania are Tupana pe eika­wiano. Ikahuro raꞌyn uimiwan ehowawiat uiꞌy­wania Iuteu ywania ewawi mekewat aseꞌi Aparãu emiariru emiariru koꞌi ewawi mekewat Iesui ywania Iuteuria ewawi mekewat Epereu pusu kuap haria kape.<pb/>Toran naꞌyn uimiwan


text:
Uito Iesui ywyt sese Tiaku. Iesui ti uheykeꞌet sese are. Pyno meiũ uito Tiaku uimiwan atipo­ꞌoro ehowawi. Uito ti Tiaku Tupana eropat hat iꞌewyte Aika­ꞌiwat Aipo­typot Iesui eropat hat uito are. Koitywy atipo­ꞌoro uiꞌe hap torania kape Tupana mẽpytꞌin aimẽpuo aimẽpuo yi wato hap ok tã tukup­teꞌen hap kape.


text:
Uiwy­riaꞌin karãpe putꞌokꞌe ahete aikotã aikotã miky­ryꞌi hap hoꞌopot hap ahãꞌãg hap miꞌi pote waku watu­wehum kahato Tupana kape.


text:
Miꞌi hap watunug mote poꞌog ihãite ahepiat imohey hap. Miꞌi hawyi wahaty sepap neꞌi raꞌyn karãpe wẽtup ok kaipyi raꞌyn ahãꞌãg hap putꞌokꞌe turan.


text:
Waku yt watu­wemig i ahãꞌãg hap pupi. — Waku arakosap aru hoꞌopot hap sakpo watoꞌe yn waku yn aipyꞌa pe. Miꞌi hap watunug motꞌi pote Iesui mohey haria wo kahato watoĩ­neꞌen hãpyk sese rakat hap ete. Wahupit kuap waho­ꞌopot hap ahãꞌãg hap pote ti hekat kahato rakaria ewy watoĩ­neꞌen Tupana wanẽtup hawe.<pb/>


text:
Karãpe yt watikuap i kat som waku watunug hãpyk takat ahãꞌãg hap putꞌokꞌe turan miꞌi hap eꞌat pe waku wahẽtup kahato wuatꞌi kuap sese hat Tupana kape. Miꞌi hawyi aikotã waku hamuat tohenoi kahato ahepe towese popuo aimuꞌe yt ahatyꞌi hatyꞌi popuo hin i ainãpin Tupana.


text:
Imohey kahato hap wywo yn waku wahẽtup aimo­weꞌeg hamuat wahẽtup Tupana pe. Yt naku i wahẽtup Tupana pe imohey ran hap wywo. Maꞌato karãpe wahẽtup imohey ran hap wywo neꞌi pote ahehay yt aiwesat i wyti aru imohey ran nywo neꞌi wahẽtup wote. Yt naku i imohey hap kowoꞌi kowoꞌi aiwa­nẽtup hap mywo wahẽtup. Maꞌato miꞌi hap wywo wahẽtup pote wato­py­huꞌat aikotã yꞌy hyemueri piat ewy neꞌi aiwa­nẽtup hap. Aikowo aikowo wasere wato upi hap ewywuat watoĩ­neꞌen aiwa­nẽtup hawe imohey hap upi. Yt naku i are.


text:
Aikowo aikowo neꞌi imohey hap aiwa­nẽtup hawe pote yt naku i kahato wato­py­huꞌat katu­pono atimohey kahato Tupana watoꞌe iraniaꞌin me maꞌato yt pywo pe i katu­pono typy ihay rakat ewy watoĩ­neꞌen aiwa­nẽtup hawe.


text:
Karãpe wahẽtup Tupana kaipyi aimi­ky­ꞌesat koꞌi maꞌato yt wato­mohey kahato i hap wywo pote typy ehay rakat ewy watoĩ­neꞌen. Yt naku i watoꞌe Tupana pe — Woro­mohey En Tupana wen maꞌato yt atikuap i sio etum aru uimiẽtup sio yt watoꞌe pote kowoꞌi kowoꞌi wato­mohey typy wanẽtup haria wato­py­huꞌat. Miꞌi hap ewy wahẽtup pote aimiẽtup yt heremo hin i Tupana wanẽtup hawe. Miꞌi pote yt tutum kuap i aimiẽtup Tupana tuwe­kaipyi.<pb/>


text:
Karãpe wato­mohey Iesui hawyi hoꞌopot kahato hap topy­huꞌat ahete katu­pono iraniaꞌin yt imohey i haria yt iꞌatu­wese hin i ahete — Yt naku i kahato eipe iꞌatuꞌe ahepe. Miꞌi hawyi aheha­ky­ꞌeꞌi kahato hap toĩneꞌen ahete. Miꞌi pote yt naku i aiwa­nẽtup hap yi kape are. Yt naku i watu­we­mõti imohey hap ete katu­pono Tupana wanẽtup hawe waku pe watoĩ­neꞌen.


text:
Hekat rakaria miitꞌin mimõ­typot koꞌi tukup­teꞌen mesu­wa­rote iꞌatuꞌe maꞌato Tupana wanẽtup hawe imohey haria hekat rakaria ewy tukup­teꞌen katu­pono yne Tupana wanuat toĩneꞌen imohey haria po pe. Miꞌi tupono waku hekat rakaria mesu­wa­rote aito pote waku watu­wehum Tupana kape are maꞌato yt naku i watu­wehum ahekat ete — Uito poꞌog uhekat watoꞌe aiwa­nẽtup hawe. Waku paaꞌe haria wo wato­py­huꞌat aheka­reꞌen koꞌi ete katu­pono ikuꞌuro irane miꞌiria hekat rakaria pytkai. Miꞌi hawyi aiku­ꞌuro hawyi yt kat i ahekat mesu­wa­rote. Taꞌi aheĩneꞌen hap mesu­wa­rote ipohyt koꞌi ewy kahato. At hakup kahato hawyi igag ipohyt hawyi iteneg naꞌyn hawyi ikuꞌuro.


text:
Pywo ipohyt ewy kahato hekat rakaria tukup­teꞌen. Mesup hekat kahato rakaria tukup­teꞌen miꞌi hawyi mũki­ꞌite satek hap eꞌat pe hawyi ihaky­ꞌeꞌi kahato rakaria wo tukup­teꞌen ipohyt teneg ewy. Karãpe Tupana ainug hekat rakano miꞌi pote waku watu­wehum kahato ahekat nug hat Tupana ete. Iꞌewyte karãpe yt aheka­reꞌen kahato i hap putꞌokꞌe ahete waku watu­wehum kahato wy Aimo­wepit hat Tupana ete are katu­pono watikuap yt ahekat kaipyi i aimo­wepit sese hap tut. Waku watoꞌe — Taꞌi ahekat mesu­wa­rotiat ipohyt ewy waku watoꞌe mesup. Ikahu kahato tig wen maꞌato mũki­ꞌite toto raꞌyn. Miꞌi hap ewy ahekat yt toĩneꞌen motꞌi hin i waku watoꞌe ahatek hap eꞌat pe mesuwe.<pb/>


text:
Maꞌato uwe uwe tepiat hoꞌopot turan te haky­ꞌeꞌi turan yt iwaure i imohey hap miꞌi hat ti Tupana mimo­waku wo toĩneꞌen iꞌewyte Tupana mimo­wepit kahato wo topy­huꞌat wuatꞌi eꞌat pe katu­pono hoꞌopot hap sakpo gosap hat toĩneꞌen imohey hat. Miꞌi hat pe Tupana toꞌe aru — Uikyꞌe hat sese en e. Miꞌi pote woro­moieĩ­neꞌen kahato wuatꞌi eꞌat pe e yt tewaure i haria pe.


text:
Karãpe ahãꞌãg hap toĩneꞌen ahete yt naku i nug hamuat miꞌi pote yt naku i watoꞌe aipyꞌa pe — Tupana ti uhãꞌãg kahato yt naku i nug hamo yt naku i watoꞌe katu­pono Tupana yt ahãꞌãg kuap i saꞌag nug hamo i. Iꞌewyte yt wahãꞌãg kuap i Tupana saꞌag nug hap ete aito.


text:
Aiwa­nẽtup hap miky­ꞌesat saꞌag kaipyi ti tuwẽtem ahãꞌãg saꞌag nug hamuat hap. Aimi­ky­ꞌesat saꞌag aipyꞌa piat aimaꞌat hamuat topy­huꞌat aikotã ewamiri miat hãꞌãg hap ewy. Aimi­ky­ꞌesat ahãꞌãg kahato yt naku i nug hamuat. Wahãꞌãg hawyi wato­py­huꞌat aimaꞌat hawe aikotã hapiri topy­huꞌat ewamiri pe hap ewywuat.


text:
Aimi­ky­ꞌesat saꞌag koꞌi ahepiat iꞌaparap hap toĩneꞌen. Aiwa­nẽtup saꞌag hap aikotã aikotã waku watunug aru aiminug saꞌag ainug yt naku i nug haria sese katu­pono meremo watuwat aiwa­nẽtup saꞌag hap koꞌi upi. Watunug aimi­ky­ꞌesat saꞌag koꞌi hawyi saꞌag nug haria wo raꞌyn wato­py­huꞌat Tupana wanẽtup hawe. Miꞌi hawyi Tupana uiꞌa­piheg hap yn topy­huꞌat aiwa­nẽtup hawe.


text:
Yt naku i watu­we­maꞌat uiwy­riaꞌin are. Yt naku i watunug aimi­ky­ꞌesat saꞌag. Waku watoiat aimi­ky­ꞌesat koꞌi yt naku i nug neran hap koꞌi.<pb/>


text:
Tupana ti hẽtyhot kahato rakat ewy toĩneꞌen. Tupana ti at nug hat waty nug hat iꞌewyte wuatꞌi waikiru nug hat wyti Miꞌi. Tupana yne wakuap nug hat. Yt kat hin i saꞌag Tupana tunug. Yne imienoi koꞌi hãpyk yn naꞌyn. Ewaty at yt hẽtyhot motꞌi i ahowawi. Hẽtyhot rokirẽ yt raꞌyn tuereto at waty waikiru koꞌi wen maꞌato Tupana sese yt miꞌiria tominug koꞌi yt ewywuat hin i toĩneꞌen. Tupana ti poꞌog poꞌog aipo­wyro hat tominug at waty waikiru koꞌi kai. Miꞌi ti poꞌog poꞌog ipotpap at kaꞌap wyti aipoi­tyro hamuat. Yt kat saꞌup i watum pytkai tutum yne yne ahepe tekat koꞌi aimo­wepit hamuat koꞌi. Hẽtyhot at kaꞌap Tupana.


text:
Tehay pywuat sese wo ainug tomẽ­pytꞌin koꞌi. Miꞌi hawyi aito wato­py­huꞌat Tupana mowepit kahato haria aikotã aimikoi pakup haat rakat aimo­wepit hap topy­huꞌat. Miꞌi hap ewy aito Iesui mohey haria wato­py­huꞌat Tupana mowepit hanuaria wo sese katu­pono — Poꞌog poꞌog uimi­ky­ꞌeria eipe torania uiminug koꞌi kai e Tupana ahepe tosa­ꞌy­ruꞌin me tosa­ki­ꞌytꞌin me.<pb/>


text:
Uiwy­riaꞌin waku wyti watu­we­waure kaꞌa kahato aimuꞌe haria mienoi kape. Waku watu­wa­nẽtup kahato hawyi waku aiweꞌeg ahehay. Yt naku i iũteꞌen hap wywo. Yt naku i aipy­ꞌahak hap wywo neꞌi wati­wesat aiwy are. Yt etiwaure teiꞌo miꞌi hap nug hamuat. Uiwy­riaꞌin waku ehewaure kaꞌa kahato aimuꞌe haria ehay kape. Waku watu­wa­nẽtup kahato. Waku aiweꞌeg hap wywo ahehay yt kat i iũteꞌen hap wywo. Yt naku i aipy­ꞌahak hap wywo wati­wesat iũteꞌen. Yt etiwaure teiꞌo miꞌi hap nug hamuat. Uiwy­riaꞌin waku ehewaure kaꞌa kahato aimuꞌe haria ehay kape. Waku watu­wa­nẽtup — Uimuꞌe o uiwy e hap yn aiwa­nẽtup hawe waku watoꞌe.


text:
Tupana tiky­ꞌesat kahato wyti hãpyk takat yn miꞌi tupono ti aiwo­ꞌo­py­ꞌahak hap kaipyi neꞌi yt watunug kuap i Tupana miky­ꞌesat ewywuat koꞌi.


text:
Waku ti watoiat yne yne aiminug yt naku i hap koꞌi iꞌewyte yne aheko saꞌag nug hap koꞌi. Miꞌi hawyi ti waku watu­we­waure kaꞌa kahato Tupana ehay kape paaꞌaiꞌe hap wywo yn katu­pono Tupana yn aheha­kye­raꞌat kuap tehay wo. Miꞌi pote — Uimuꞌe kahato ro ehay nug hamo waku watoꞌe Tupana pe. Tupana etikoi kahato o ehay uiwa­nẽtup hawe waku watoꞌe. Yt naku i aheko saꞌa­wy­ꞌiwuat ewywuat ahewaire waire nug hap.


text:
Yt naku i ti ahewaure kaꞌa wo yn watu­we­wa­nẽtup Tupana ehay kape. Ahewaure pe yn Tupana ehay toĩneꞌen mote ti aiwe­maꞌat hap yn toĩneꞌen katu­pono ihay watunug hap kaipyi Tupana miky­ꞌesat wy. Toiky­ꞌesat kahato aheko towat ewy hap toiky­ꞌesat. Toiky­ꞌesat tehay hẽtyt rakat ewy hap aimikoi ewy hap toiky­ꞌesat. Tomi­ky­ꞌesat nug hepiat hap wyti toiky­ꞌesat.


text:
Yꞌy kape wate­haꞌat aipãꞌãu kape watu­wepiok kahato aipãꞌãu kape. Aikotã aipiit aikotã aipainug hap aikotã aikahu hap wate­haꞌat aipãꞌãu yꞌy piat kape. Maꞌato wate­haꞌat kahu hawyi wato i raꞌyn hawyi meremo wati­waure raꞌyn aikotã ahowapy aikotã hap.


text:
Miꞌi hap ewy ti Tupana ehay watikuap saꞌag hawyi wato hawyi wati­waure raꞌyn watikuap saꞌa­wyꞌi rokirẽ wuat pytkai.


text:
Maꞌato ahewaure kaꞌa kahato Tupana ehay kape — Atikuap teran kahato ehay watoꞌe Tupana pe hawyi watu­we­waure kaꞌa kahato Tupana piat ainãpin hãpyk takat kapiat hawyi watu­we­muꞌe kahato hawyi watikuap kahato inug hamuat hap. Watunug Tupana miky­ꞌesat ewy hawyi Tupana aimo­wepit kahato aiminug upi katu­pono watunug iꞌe hap ewy kahato hawyi aipoi­tyro kahato yne aiminug ete.<pb/>


text:
Karãpe yt wãiwa­toꞌe i ahehay saꞌag hap miitꞌin ete miꞌi pote yt kan hamo i — Tupana mohey kahato hat uito watoꞌe katu­pono wemaꞌat haria wo i watoĩ­neꞌen. Yt kan hamo i ahehay miitꞌin muꞌe hap ete katu­pono taꞌa­tukuap typy ihay rakaria aito hawyi ahehay Tupana ete ihay se wen maꞌato ahehay iraniaꞌin ete yt naku i katu­pono sehay iꞌewyte saꞌag tuwẽtem aiwẽ pyi wy.


text:
Uwe uwe yt ity i yt iꞌywot i rakat powyro hap kaipyi Aiꞌywot atipy piat Tupana tikuap kahato tomohey hat sese pywo sio yt hap. Uwe uwe hiwuria powyro hap koꞌi toikuap aito tomohey hat sese pywo sio yt hap e. Uwe uwe hatek takaria powyro hap koꞌi toikuap tomohey hat sese pywo sio yt hap e. Karãpe iraniaꞌin ahãꞌãg yt naku i nug hamo maꞌato yt watuwat i iꞌatuꞌe hap upi — Uito Iesui mohey hat pote yt atunug neran i te watoꞌe. Mio tã watoꞌe hawyi Aiꞌywot atipy piat tikuap kahato aito tomohey sese haria wo raꞌyn aikuap are uito Tiaku.<pb/>


text:
Uiwy­riaꞌin Apotypot Koro Iesui ti wuatꞌi mimõ­typot nuat topy­huꞌat. Miꞌi tupono ti waku wati­ꞌa­tu­mõ­typot iraniaꞌin. Yt naku i uimi­ꞌai­roria yn i miitꞌin wati­ꞌa­tu­kyꞌe. Maꞌato Aika­ꞌiwat tiꞌa­tu­kyꞌe yne miitꞌin torania hap ewy waku wati­ꞌa­tu­kyꞌe yne. Yt naku i wati­ꞌairo aiwy­riaꞌin iꞌatuekat hap upi iꞌatu­we­painug hap upi neꞌi are. Yt naku i wati­ꞌa­tu­kyꞌe aiꞌy­wania koꞌi yn.


text:
Karãpe aiwo­ꞌo­muꞌe hawe tut wẽtup ok miit hekat rakat wuatꞌi iwat toĩ tuwe­painug hesokpe ikahu ipuꞌiãpiat imehit. Iꞌewyte tut wy wẽtup ok yt hekat i rakat hesokpe saꞌag wywo tut.


text:
Miꞌi hawyi watoꞌe hekat rakat pe — Uiwy kahato en. Waku eraꞌapyk mesuwe eꞌamyap ikahu rakat rote maꞌato miꞌi hawyi yt hekat i rakat pe — Pyno waku en itote yꞌam me ro ereĩneꞌen sio yi tote ro eraꞌapyk watoꞌe hap kaipyi Aiꞌywot Tupana aikuap.


text:
Uiwy­riaꞌin yt naku i wati­mohit hatek takaria yt hekat i rakaria. Maꞌato wati­mohit miitꞌin yt hekat rakaria i yt uwe wat i mimõ­typot koꞌi yt hekat i rakaria pote meremo Tupana tikuap aiminug yt naku i hap. Tupana tiꞌa­tu­kyꞌe yne aito sio aipiit ikahu sio yt. Sio ahesokpe ikahu sio yt kat i ahesokpe toiꞌa­tu­kyꞌe torania aitoria topyꞌa pe. Waku Tupana ewy wati­ꞌa­tu­kyꞌe torania miitꞌin sio hekat rakat sio yt. Waku wati­ꞌa­tu­kyꞌe iraniaꞌin Tupana aikyꞌe hap ewy. Miitꞌin ekat kyꞌewi hap neꞌi wati­ꞌairo aiwy­riaꞌin mote — Uito poꞌog e hat ewy watoĩ­neꞌen Tupana wanẽtup hawe katu­pono wati­kyꞌe miitꞌin iꞌatukat kyꞌewi hap wywo neꞌi. Wẽtup kyꞌe hamo yn waku wati­ꞌa­tu­kyꞌe miitꞌin sio more­kuaria sio miit emiit koꞌi.


text:
Pyno ewetum no ehewaure kaꞌa uhepe uimi­kyꞌe koꞌi. Yt eweikuap i te apo aikotã Tupana tiꞌairo kahato yt hekat i rakaria Iesui mohey kahato hanuaria wo hap. Poꞌog toiꞌairo ihaky­ꞌeꞌi rakaria temiit no tetama pianuaria wo iraniaꞌin kai katu­pono saꞌa­wyꞌi toꞌe — Uhemiit sese wyti aru tukup­teꞌen miit emiit haria wo karãpe arepy­huꞌat Wuatꞌi Miitꞌin Morekuat Koro mesu­wa­rote e Tupana miwan me saꞌa­wyꞌi. Mio tã toꞌe hap ewy raꞌyn ti mesup te toiꞌairo temiitꞌin no miit yt uwe mikuap ewywuat koꞌi i yt uwe mikyꞌe ewywuat koꞌi i e. Miꞌiria pe ti — Woro­ho­ꞌo­ꞌairo eipe miitꞌin pore­kuaria wo uimohey sese haria eiperia pote e. Woro­ho­ꞌonug eipe morekuat no yne mesuwat yi tote e hatek takaria pe tokyꞌe sese haria pe. Woro­ho­ꞌo­moe­saika uimohey kahato hap wywo wuatꞌi nug hamo e Tupana tomohey haria pe.


text:
Eiperia yt hekat i rakaria pote hekat rakaria eimohit reran neꞌi. Yt naku i taꞌa­tunug hekat rakaria. Taꞌa­tu­ꞌa­tu­ky­ꞌesat wyti eiwe­te­weru taꞌa­tuepiat hap yn taꞌa­tu­ky­ꞌesat. Miꞌi hawyi yt ewehaꞌup nug i raꞌyn eiwe­te­weru hap hawyi ti ehereto raꞌyn sura­raꞌin kape eiꞌa­piheg hamo. Yt ewenug neiꞌo miꞌiria ewy neꞌi are.


text:
Aipo­typot Iesui set mohit kahato haria wyti hekat rakaria. Yt iꞌatu­weꞌeg hin i miꞌiria katu­pono Tupana ahetꞌok Iesui set upi. Yt kat set i poꞌog Iesui set kai ikahu rakat ahepe. Iesui ti Aika­ꞌiwat koro maꞌato yt taꞌa­tu­mõ­typot hin i Aika­ꞌiwat.<pb/>


text:
Saꞌa­wyꞌi Aipo­typot Iesui aimuꞌe tehay pywuat sese wo. Mio tã e — Waku wati­ꞌa­tu­kyꞌe kahato iraniaꞌin aiwe­kyꞌe kahato hap ewy e ahepe ainãpin hap sese.


text:
Pyno waku watunug Aika­ꞌiwat koro ainãpin hap ewy yn waku watunug. Waku wati­ꞌa­tu­kyꞌe torania miitꞌin aiwe­kyꞌe hap ewy. Maꞌato waho­ꞌo­kyꞌe miitꞌin hekat hap upi ikahu hap upi miꞌi pote Aimuꞌe hat ainãpin hat ehay pun haria wo wato­py­huꞌat. Miꞌi hawyi yt nakuaria i wo wato­py­huꞌat Tupana wanẽtup hawe. Waku wati­ꞌa­tu­kyꞌe torania miitꞌin watu­we­kyꞌe kahato hap ewy e ahepe.<pb/>


text:
Tupana tiky­ꞌesat kahato watunug wuatꞌi tepiat ainãpin hap maꞌato wati­ꞌa­parap wẽtup ainãpin hap miꞌi hawyi yt naku i nug haria wo raꞌyn watoĩ­neꞌen. Wẽtup yn aimi­ꞌa­parap hawyi yt naku i wato­py­huꞌat Tupana wanẽtup hawe katu­pono wẽtup ainãpin hap pe toĩneꞌen yne Tupana piat ainãpin hap wẽtup sehay pe — Aikotã eweiꞌa­tu­kyꞌe iraniaꞌin eiwe­kyꞌe hap ewy e hap. Miꞌi hap yt watunug i mote wati­ꞌa­parap yne Tupana piat ainãpin hap koꞌi.


text:
Katu­pono saꞌa­wy­ꞌite Tupana ainãpin miwan me — Yt eweipo­hari teiꞌo wẽtup ok iharyꞌi ete heꞌaito ete e. Iꞌewyte toꞌe — Yt eweiꞌauka teiꞌo miit e tomiwan nu kawiat puretig etiat. Miꞌi hawyi yt wati­po­hari i wẽtup ok iharyꞌi ete heꞌaito ete maꞌato wati­ꞌauka wẽtup ok hawyi Tupana woꞌo­nãpin hap wati­ꞌa­parap kahato katu­pono miit auka hano raꞌyn wato­py­huꞌat raꞌyn.<pb/>


text:
Maꞌato ahowawi Tupana ihaꞌat kahato sio watunug imiky­ꞌesat ewy sio yt hap kape yn. Tupana ihaꞌat ahowawi sio wati­ꞌa­tu­kyꞌe iraniaꞌin aiwe­kyꞌe hap ewy. Miꞌi tupono waku wati­ꞌa­tu­kyꞌe miitꞌin Iesui ewy. Waku aiweꞌeg wo aiminug koꞌi kai ahehay koꞌi kai sio miitꞌin kyꞌe hap toĩneꞌen aikai Iesui miky­ꞌesat ewy sio yt Iesui miky­ꞌesat ewy i watunug hap koꞌi.


text:
Tupana piat miitꞌin apiheg hap eꞌat putꞌokꞌe raꞌyn turan miꞌi hap eꞌat pe wyti yt kat i raꞌyn Tupana kai iꞌatue­ha­ky­ꞌeꞌi hap meimuẽ waria miitꞌin yt ehaky­ꞌeꞌi kuap i haria ete. Maꞌato iraniaꞌin woꞌo­ha­ky­ꞌeꞌi kuap haria kape yt kat i hin i aru iꞌatu­ꞌa­piheg hap topy­huꞌat katu­pono Tupana tuwehum woꞌo­ha­ky­ꞌeꞌi kuap haria ete.<pb/>


text:
Pyno uiwy­riaꞌin yt naku i ti ahehay wo yn wato­mohey Iesui katu­pono yt wato­mo­herep i ahepiat imohey hap miitꞌin me aiminug wakuap koꞌi miꞌi pote ti yt kat hamo i ahehay se — Uito atimohey kahato Tupana watoꞌe. Uito ti Iesui mohey hat sese aiꞌe hap toĩneꞌen aikai hawyi yt kat i aiminug wakuap koꞌi miitꞌin kyꞌe hap moherep hamuat aikai miꞌi pote ti yt kat i Iesui mohey hap sese toĩneꞌen aipyꞌa pe maꞌato heso rakaria wo watoĩ­neꞌen iraniaꞌin wanẽtup hawe iꞌewyte Tupana wanẽtup hawe.


text:
Karãpe putꞌokꞌe aiꞌyat pe hatek takat Iesui mohey hat yt imiꞌu i rakat yt hesokpe i rakat hawyi yt kat i watum tope maꞌato wahenoi Tupana pe yn — Pyno waku mehĩ mana ahẽtup aru Tupana pe eipo­wyro hamuat watoꞌe yt kat i watum pytkai — Tupana aru epoi mehĩ mana watoꞌe yt kat i miꞌu watum pytkai.


text:
Maꞌato yt kat i watum mote yt karãpe i taꞌa­tu­mohey ahehay — Uruto ti Iesui mohey kahato haria aiꞌe hap. Tupana eipainug watoꞌe yt kat i sokpe ium wywo iꞌatu­po­wyro hamo hawyi yt taꞌa­tu­mohey i ahehay — Uruimohey kahato Iesui aiꞌe hap.


text:
Miꞌi tã watunug pote yt wato­mo­herep hin i iꞌatuepe ahepiat Iesui mohey sese hap are. Miꞌi pote heso rakaria wo watoĩ­neꞌen iꞌatu­wa­nẽtup hawe iꞌewyte Tupana wanẽtup hawe. Uiwy­riaꞌin ikuꞌuro rakat nem kahato rakat yt ikahu hin i toĩneꞌen. Yt uwe miky­ꞌesat ewy hin i toĩneꞌen aikotã iꞌokpuk nem nakat ewy watoĩ­neꞌen aitoria Iesui mohey haria yt hegyiꞌat i rakaria aito hawyi.


text:
Miꞌi hawyi teꞌe­roꞌe iraniaꞌin ahepe — Maꞌato tukup­teꞌen ni Iesui mohey haria yt kat i taꞌa­tu­minug wakuap koꞌi e haria. Miꞌi hawyi eheso kahato are iꞌatuepe katu­pono Iesui mohey hap sese kaipyi tuwẽtem wuatꞌi waku nug hamuat koꞌi are. Yt pote yt kat i Iesui mohey sese hap aikai are iꞌatuepe. Uito ti atimo­herep uhepiat Aika­ꞌiwat mohey hap miitꞌin kyꞌe hap wywo are.


text:
— Uruto ti uruimohey kahato Tupana iꞌatuꞌe uhepe iraniaꞌin. Uruimohey sese Tupana wẽtup yn toĩneꞌen iꞌatuꞌe uhepe. Pyno waku miꞌi tã wato­mohey iꞌatuepe wen maꞌato eiweꞌeg wo o katu­pono iꞌewyte ahiag timohey kahato wy wẽtup yn Tupana toĩneꞌen hap tokenꞌẽ popuo. Ahiagnia timohey Tupana toĩneꞌen hap wen maꞌato yt Tupana miky­ꞌesat ewywuat nug hin i haria wo tukup­teꞌen. Ahiagnia taꞌa­tu­mohey saꞌag pytkai.


text:
Yt kan hamo i — Atomohey kahato Tupana watoꞌe hawyi yt kat i watunug wakuap miitꞌin me. Miꞌi tã watunug pote — Heso kahato rakaria eipe iꞌatuꞌe iraniaꞌin ahepe teꞌe­ru­wa­nẽtup hawe. Ahehay wo yn wato­mohey Iesui pote yt aiweꞌeg hin i aito.


text:
Watikuap taꞌyn aikotã saꞌa­wy­ꞌite ahaꞌa­seꞌi Aparãu tunug nu kawiat heiam aikope aihũ watiwuk Tupana mowepit hamuat hap ewy. Miꞌi hap tote toipo­rokpun tosa­ꞌyru Isaki iꞌauka hamo Tupana piat ipoꞌoro hap ewy. Miꞌi hawyi miꞌi tã iminug kapiat tehaꞌat howawi Tupana hawyi — Waku kahato rakat en Aparãu e Tupana tope. Eminug kaipyi mesup atikuap sese raꞌyn uimohey hat sese en e Tupana tope.


text:
— Waku en Tupana katu­pono ahaꞌa­seꞌi pot timo­herep tepiat Tupana mohey hap tominug wo. Imohey hap toimo­herep kahato wuatꞌi pe tominug wo. Toꞌo­ku­pitu kahato imohey hap iminug koꞌi. Iꞌe hap tutunug hap kaipyi Tupana tikuap tomohey hap sese ahaꞌa­seꞌi pot Aparãu saꞌa­wyꞌi.


text:
Aikotã Tupana toꞌe saꞌa­wyꞌi hap ewy — Uiwy kahato ti en Aparãu e. Uimohey hat sese ti en e. Hãpyk kahato rakat en uiwa­nẽtup hawe uiwy e Tupana tope.


text:
Uiwy­riaꞌin imohey hap toĩneꞌen ahehay pe yn mote Tupana yt aimo­hãpyk kuap i katu­pono uiminug wakuap kaipyi yn wati­mo­herep kuap Tupana mohey hap sese toĩneꞌen aipyꞌa pe. Maꞌato yt kat i imohey hap moherep hap aikai waku nug hap koꞌi miꞌi pote yt toĩneꞌen i Iesui mohey hap sese aikai maꞌato heso rakaria wo wato­py­huꞌat aito.


text:
Saꞌa­wyꞌi mana Irapi timo­herep kahato Tupana mohey tepiat hap katu­pono toiꞌa­tu­po­re­reke toꞌyat pe typy ok surara Isareu ywania Tupana mipo­ꞌoro koꞌi sepiok e hanuaria. Miꞌiria pe mana Irapi timo­herep muꞌap wẽtup iꞌatu­popy hamuat migꞌi wo toimo­herep iꞌatue­ha­kye­raꞌat hap katu­pono iraniaꞌin surara tikat miꞌiria iꞌatu­ꞌuka hamo. Miꞌi hap ewywuat mana Irapi tunug hawyi Tupana tikuap taꞌyn tomohey hat raꞌyn toĩneꞌen hap. Miꞌi hawyi toieha­kye­raꞌat mekewat hary­poria yt iweꞌeg i rakat wuatꞌi ihainiaꞌin wywuat ieĩneꞌen hat pytkai.


text:
Pywo ti rat uheka­tu­wyria yt kat i aipãꞌãu pote yt kat hamo i aipiit katu­pono ikuꞌuro raꞌyn. Aheha piat toto hawyi — Ikuꞌuro sese raꞌyn iꞌatuꞌe. Miꞌi hap ewy ti yt kat i miitꞌin powyro hap Iesui mohey hap moherep hap aikai hawyi ikuꞌuro rakat ewy raꞌyn watoĩ­neꞌen yt iwese rakat ewy i yt kat nug hat wo i raꞌyn watoĩ­neꞌen. Yt wati­mo­herep Iesui piat miitꞌin kyꞌe hap iraniaꞌin me ahegyiꞌat hamo pote yt kan hamo i watoꞌe hatek takaria pe — Uruimohey kahato Iesui watoꞌe aiꞌe hap. Pywo ti rat uimienoi are uito Tiaku.<pb/>


text:
Uiwy­riaꞌin eiweꞌeg wo o — Uito poꞌog torania kawiat woꞌo­muꞌe hat eiꞌe hap wywo katu­pono miitꞌin muꞌe haria kape yn Tupana poꞌog ihaꞌat sio taꞌa­tu­muꞌe hap ewy taꞌa­tunug sio yt teꞌe­ro­py­huꞌat sio taꞌa­tunug taꞌa­tuepiat miitꞌin nãpin hap ewy sio yt hap kape tehaꞌat kahato Tupana. Maꞌato yt watunug i ahepiat miitꞌin nãpin hap miꞌi pote poꞌog aiꞌa­piheg hap topy­huꞌat aipot­mu­ꞌeria kai katu­pono yt watunug i Tupana ainãpin hap koꞌi pote miꞌi pote ti — Typy ihay haria eipe e aru ahepe Tupana mekewat eꞌat pe karãpe Tupana timo­herep yne miitꞌin me uwe waku uwe yt naku i hap airo hap eꞌat pe. Miꞌi tupono waku perupꞌi puo wati­ꞌa­tu­muꞌe miitꞌin are. Waku watoꞌe aiwa­nẽtup hawe — Yt hãpyk i ahenoi pote atiꞌa­parap kahato Tupana pe waku watoꞌe aipyꞌa pe.


text:
Pyno torania aito iꞌaparap haria watoĩ­neꞌen. Maꞌato ahehay wo ahẽku wo yt wati­ꞌa­parap i pote yt karãpe i saꞌag nug hano watoĩ­neꞌen katu­pono aipyꞌa piat aiwa­nẽtup hap moherep hap ahehay topy­huꞌat. Karãpe yt wati­ꞌa­parap i ahehay wo pote hãpyk pe kahato watoĩ­neꞌen aheĩneꞌen hap tote. Ahehay hãpyk takat watunug kuap pote watu­we­po­ꞌoro kuap yne aipiit wakuap nug hamo.<pb/>


text:
Aihũ Kawaru wẽ sakpo wati­kytyt saity hawyi miꞌi ete wati­mo­hãpyk aikotã hewyry aimi­ky­ꞌesat ewy hamo. Kurin kat ete pyi wati­moe­wyry aihũ iwato sese pytkai.


text:
Iꞌewyte aheꞌyara iwato kahato rakat pytkai wati­mo­hãpyk kahato yꞌy puo apukuita kurin kat no. Miꞌi hawyi aimi­ky­ꞌesat ewy toto aheꞌyara iwato kahato pytkai. Imohãpyk hap kurin hetuꞌa pe toĩneꞌen wen maꞌato toto­moe­saika kuap yne wasere wato pytkai waku ahewyry.


text:
Miꞌi hap ewy ahẽku topy­huꞌat kurin aipiit kai mekewat saity aihũ Kawaru wẽ sakpuat ewy mekewat imohãpyk hap kurin hetuꞌa piat aheꞌyara etiat hap ewy. Taꞌi ahẽku ti yt iwato i pytkai — Uito poꞌog torania kai watoꞌe ahẽku hit no. Iꞌewyte aikotã aria hit taꞌat go iwato rakat rote igag nakat rote hap ewy meremo aria iwato kahato topy­huꞌat itote. Miꞌi hap ewy ahẽku hit kaipyi iwato kahato saꞌag tuwenug.


text:
Ahehay saꞌag ni aiwa­nẽtup hap maꞌat kuap hat toĩneꞌen. Aimaꞌat hat kahato ti rat ahẽku. Woꞌoe­re­mo­pusu hap tuwẽtem ahẽku pyi aiwo­ꞌo­ma­ꞌatꞌi maꞌatꞌi hamo. Aikotã aria aheka­reꞌen wuk hap ewy ahehay toĩneꞌen. Ahehay aikotã mekewat saꞌag nug hat eiam wyti aria wato yn toĩneꞌen. Ahehay saꞌag ahẽku kaipywiat miitꞌin wuk hap ewy topy­huꞌat. Ahehay wo miitꞌin maꞌat hap topy­huꞌat katu­pono aheĩneꞌen hap mokoꞌi mokoꞌi hap aiwa­nẽtup hap pyi tuwẽtem ahẽku pyi are. Taꞌi aimohun hap wyti ahehay saꞌag.


text:
Taꞌi watikuap kahato haiwot rakaria gaꞌapy piaria mope­rupꞌi aihũ wuat hap iꞌewyte weitaria aihũ wo atimo­pe­rupꞌi kuap iꞌewyte topy­huꞌat hewyry rakaria aihũ wo watunug. Iꞌewyte piraria wati­mo­pe­rupꞌi kuap aito.


text:
Maꞌato miꞌi pytkai ahẽku yt wati­mo­perup i kuap i katu­pono ahẽku miitꞌin auka kuap hap topy­huꞌat. Ahehay wo wati­maꞌat kuap kahato miitꞌin. Moi haiwot rakat ewy ahẽku toĩneꞌen katu­pono miꞌi wo wati­ꞌa­tu­ꞌuka kuap miitꞌin aimi­maꞌat koꞌi.


text:
Ahehay saꞌag ahẽku pyi guꞌuro hy ewy toĩneꞌen katu­pono — Waku kahato en watoꞌe Aiꞌywot Aika­ꞌiwat Tupana pe wen maꞌato miitꞌin me — Motoro meiũpepyi aria wato kape watoꞌe saꞌag ahewa­nĩ­kaptia pe miitꞌin me Tupana minug toiãꞌãkap koꞌi pe. Ahẽku wo — Waku kahato En Tupana watoꞌe miꞌi hawyi mekewat ahẽku wo wati­ꞌa­tu­kuasa Tupana minug miitꞌin koꞌi. Yt naku i kahato miꞌi tã are.


text:
Wẽtup ahehay pyi tuwẽtem Tupana mõtypot hap iꞌewyte wẽtup ahehay pyi tuwẽtem miitꞌin mohit hap. Yt naku i ti rat miꞌi tã are. Are pãi yt aiweꞌeg hin i ahẽku mope­rupꞌi hap ete aito. Aiwe­mõti hap kahato ahehay.


text:
Yrasa pyi yt karãmuo i yꞌy tuwẽtem he rakat nop takat wẽtup kaꞌa pyi yn. Miꞌi hap ewy yt naku i ahehay he rakat ahehay nop takat ahẽku pywiat.


text:
Iꞌewyte yt karãpe i Pakuꞌa yp kaipyi hewo muse saat neꞌi. Iꞌewyte yt karãpe i hewo Warana yp kaipyi Wasaꞌi saat neꞌi. Iꞌewyte yrasa ihy nop takat yt tum kuap i aimiꞌu he rakat.


text:
Miꞌi hap ewy kahato yt naku i ahehay saꞌag yt Tupana Pãꞌãu miky­ꞌesat ewy i ahẽku wo. Waku watunug wakuat yt kat i aiwe­mõ­typot hap wywo. Miꞌi hap ewy waku aheĩneꞌen hap he rakat ewy aiminug woꞌo­wese hap wywo yt kat i — Uito poꞌog aiꞌe hap aiwa­nẽtup hawe. Waku yne ahehay wakuap wo wati­mo­herep aiweꞌeg hap imõtypot hamuat.


text:
Karãpeĩ wato­ꞌoe­ha­ꞌy­wywi hawyi yt kat i aiwo­ꞌo­wese hap aikai topy­huꞌat. Miꞌi pote yt kan hamo i — Uito ti poꞌog iraniaꞌin kai watoꞌe neꞌi. Maꞌato miꞌi tã mote watu­we­maꞌat neꞌi.


text:
Karãpeĩ watu­ꞌuka aiwo­ꞌope Tupana piat aimuꞌe hap kaipyi miꞌi pote yt weꞌeg hin haria wo i wato­py­huꞌat. Karãpe wato­ꞌoe­ha­ꞌy­wywi aiwo­ꞌope wato­py­huꞌat iraniaꞌin yt imohey i haria ewy neꞌi. Aikotã ahiag potmu­ꞌeria ewy watoĩ­neꞌen. Aikotã taꞌa­tu­mi­ky­ꞌesat yn nug haria ewy wato­py­huꞌat. Yt naku i kahato watu­ꞌuka aiwo­ꞌope Tupana piat aimuꞌe hap kaipyi. Miꞌi tã watunug mote yt karãpe i Tupana mimu­ꞌeria wato­py­huꞌat maꞌato ahiag potmu­ꞌeria watoĩ­neꞌen.


text:
Karãpe wato­ꞌoe­ha­ꞌy­wywi aiwo­ꞌope — Uito ti poꞌog eikai aiꞌe hap aipyꞌa piat kaipyi miꞌi hawyi meiũran wanĩ­kaptia wo wato­py­huꞌat itote hawyi aiwo­ꞌo­ma­ꞌatꞌi maꞌatꞌi hap yt ikahu hin i rakat topy­huꞌat aiwo­ꞌopiat. Yt naku i are.<pb/>


text:
Maꞌato Aiꞌywot atipy piat iweꞌeg sakpo toĩneꞌen. Miꞌi ti aimuꞌe kahato aipyꞌa pe toweꞌeg hap yt ahiag wat ewywuat hin i. Mio tã e ahepe — Pywuat kahato eweikup­teꞌen no Uiꞌewy e ahepe. Woꞌo­wese haria wo ro eweikup­teꞌen e. Woꞌo­kyꞌe haria wo woꞌo­po­wyro haria wo woꞌo­wesat kahu hanuaria uiꞌewy o eweikup­teꞌen o e ahepe. Waku woꞌo­kyꞌe hap moherep hanuaria wo eweikup­teꞌen e ahepe. Waku wakuat nug haria wo eipe e. Waku yt wẽtup ok i miit mohit hanuaria wo eweikup­teꞌen no e ahepe. Waku yt typy ehay rakaria wo eweikup­teꞌen e. Waku toꞌo­ꞌe­wy­ꞌewy wuatꞌi miitꞌin kyꞌe haria wo eweikup­teꞌen e ahepe aimuꞌe kahato hat atipy piat Aiꞌywot.


text:
Watikoi aikope aimikoi wakuat pote waku kahato hẽtyt hawyi maꞌato yt pote yt kat i aimiꞌu wakuat wati­puẽti aru hat hawyi. Miꞌi hap ewy kahato woꞌo­kyꞌe hap watikoi hawyi aiwo­ꞌo­wese hap toĩneꞌen aru aiwo­ꞌope hawyi aimo­wepit hap toĩneꞌen aiwo­ꞌope. Miꞌi hawyi hewo kahato aru waku hap ahete aimiꞌu he kahato hap ewy aimikoi he hap ewy. Uito eimuꞌe hat pot Tiaku are.<pb/>


text:
Koitywy ahenoi teran ehepe kat kaipyi kat kaipyi aiwu­ꞌuka hamuat aiwo­ꞌoehay poepyk hamuat hap tuwe­mo­herep hap koꞌi. Pyno ahenoi ehepe — Uiat uipo pe atiky­ꞌesat ewat ekat aiꞌe hap saꞌag kaipyi ti watu­ꞌuka. — Uimi­ky­ꞌesat yn waku watunug e hap kaipyi watu­ꞌuka. Miꞌi hap kaipyi yt aiwo­ꞌo­wese i hap toĩneꞌen.


text:
— Atiky­ꞌesat ewat uiano watoꞌe iraniaꞌin me maꞌato — Yt atum i iꞌatuꞌe ahepe hawyi — Pyno yt etum i pote yt uiwese i aru watoꞌe aipyꞌa pe aiwy­riaꞌin me. Miꞌi hawyi wato­ꞌo­ꞌauka teran iraniaꞌin ete iꞌatuekat kyꞌewi. Yt naku i miꞌi tã are. Poꞌog waku wahẽtup hẽtup Aiꞌywot Tupana pe aimi­ky­ꞌesat koꞌi are. Yt kat i aimi­ky­ꞌesat koꞌi toĩneꞌen aipo pe katu­pono yt wahẽtup Ahekat nug hat Tupana pe i pote e.


text:
Miꞌi hawyi aimi­ky­ꞌesat Tupana pe wahẽtup tuereto wen maꞌato yt tutum i aimiẽtup katu­pono yt tomi­ky­ꞌesat ewy i wahẽtup pote. Aimi­ky­ꞌesat ewy saꞌag neꞌi wywo yn wahẽtup wote aimo­wepit hamuat kape yn wahẽtup pote yt tutum kuap i aimiẽtup.<pb/>


text:
Aikotã aheha­ryꞌi ete aipo­hari hap ewy yt ikahu hin i miꞌi hap ewy kahato yt ikahu hin i typy ahetu­pana pote. Yt naku i typy ok miky­ꞌesat ewy watunug Tupana miky­ꞌesat wakuat iꞌewyte mesu­wa­ro­tiaria miky­ꞌesat ewywuat yt naku i nug haria miky­ꞌesat ewywuat pote. Yt ikahu hin i miꞌi tã watoĩ­neꞌen are. Tupana ewanĩ­kaptia miky­ꞌesat ewy watunug mote Tupana ewanĩ­kaptia wo watoĩ­neꞌen. Uwe uwe mesu­wa­rotiat yt naku i nug haria seko saꞌag wo tuwe­wy­ꞌinug miꞌi hat Tupana ewanĩkap mo topy­huꞌat.


text:
Eweꞌeg wo e Tupana saꞌa­wy­ꞌiwuat pupi — Uiwano yn woro­ky­ꞌesat e ahepe. Maꞌato wẽtup tupana eweimohey hawyi uheha­ꞌy­wywi kahato tupa­naria ete e Tupana Pãꞌãu ahepe.


text:
— Atiꞌa­tu­moe­saika kahato waure wuat gupteꞌen haria pe. Miꞌiria pe atum neꞌen kahato wakuap miꞌiria pe maꞌato iraniaꞌin me — Uito poꞌog e haria ewanĩkap wo areĩneꞌen e Tupana ahepe. Uhegyiꞌat hap poꞌog atum paaꞌe haria pe e Tupana ahepe.


text:
Tupana tiky­ꞌesat aiꞌe hap — Tupana atiky­ꞌesat emiit sese wo waku watoꞌe aipe­rupꞌi popuo e. Uiꞌywot uimoe­saika kahato uiminug saꞌag koꞌi akit hamo waku watoꞌe. Tupana etiꞌakit o ahiag uiꞌokpe totiat watoꞌe waku. Uimoe­saika Epãꞌãu wo ahiag sopo hamo ehay wo — Motoro uiꞌya­ty­pepyi ahiag me e hamo waku wahẽtup Tupana pe. Miꞌi hawyi waku watoꞌe — Tupana etisopo ro ahiag uhãꞌãg hat mesuwe waku watoꞌe. Miꞌi hawyi ahiag topopy raꞌyn meremo aiꞌya­ty­pepyi Tupana pupi.<pb/>


text:
Pyno karãpe wati­ky­ꞌesat watu­kup­teꞌen Tupana wywo miꞌi pote waku watuwat Tupana kape aimi­ky­ꞌesat ẽtup hamo. Aiwa­nẽtup hap kaipyi aipyꞌa pyi ahehay hawyi tut ahowawi aimi­ky­ꞌesat ewy. Miꞌi hawyi aikotã watuwei aipitpit potiat hap ewy raꞌyn yꞌy pe waku miꞌi hap ewy waku watoꞌe Tupana pe — Uiꞌywot uikoho Esaꞌyru suu wo uimi­ꞌa­parap saꞌag koꞌi waku watoꞌe. Uipo ti iminug yt naku i hap koꞌi pote uipo ipitpit hap ewy. Miꞌi pote etikoho uipo yt naku i nug hap hep hamo waku watoꞌe. Uiꞌywot atipy piat pe uiwa­nẽtup hap uipyꞌa piat typy sehay potiat uipiit yt naku i topy­huꞌat. Miꞌi pote etikoho kahato uhepiat iꞌaparap hap koꞌi yne waku watoꞌe Tupana pe.


text:
Waku paawa­toꞌe Tupana pe aiminug saꞌag upi aikotã haty kahato hap aipyꞌa pe hap ewy aikotã aiwy sese ikuꞌuro hawyi haty hap ewy waku aiwak hap aipyꞌa pe hawyi — Tupana sakpoꞌe atunug saꞌag watoꞌe. Yt ikahu hin i atunug eete. Miꞌi tupono uimõti te kahato rat uipyꞌa pe waku watoꞌe aiwak popuo. Tupana uhepiat emaꞌat hap koꞌi yt ikahu hin i uipyꞌa pe uiwa­nẽtup hawe. Ahatyꞌu kahato yt kat i hin i uiwepit hap toĩneꞌen. Uimõti hap yn toĩneꞌen uikai waku watoꞌe yt kat i aimi­ky­ryꞌi hap wywo.


text:
— Ehamo Tupana aremõti kahato uipyꞌa pe paaꞌe hap wywo watoꞌe. Pywo pe pote Tupana mimõ­typot sese koꞌi wato­py­huꞌat wuatꞌi eꞌat pe wuatꞌi ehamo.<pb/>


text:
Uiwy­riaꞌin yt naku i ahehay saꞌag wẽtup ok ete iraniaꞌin ete katu­pono Tupana toꞌe miwan me — Eiwo­ꞌo­kyꞌe ro eiwo­ꞌope e. Miꞌi pytkai wati­mohit neꞌi wẽtup ok iraniaꞌin ehamo pote — Yt naku i meiẽwat miit watoꞌe pote Tupana woꞌo­nãpin hap pun hanuaria wo watoĩ­neꞌen katu­pono yt iꞌe hap ewy hin i watunug mote. Uiwy­riaꞌin yt naku i wati­mohit wẽtup ok ahehay yt naku i rakano. — Etiꞌa­tu­mõ­typot ro iraniaꞌin e Tupana saꞌa­wyꞌi miwan me. Karãpe wati­ꞌa­tu­sa­tyꞌi satyꞌi miitꞌin ahehay wo hawyi wati­ꞌa­parap kahato Tupana piat ainãpin hap yt wati­mõ­typot i aiwy pote. Miꞌi hawyi wati­mohit Tupana piat ainãpin koꞌi katu­pono aiꞌe hap aiwe­nãpin hap saꞌag yn watunug. Poꞌog waku watunug ainãpin hap sese Tupana iweꞌeg sese rakat piat ainãpin hap. Yt naku i eweiꞌa­tu­mohit wẽtup ok miit e Tupana pote.


text:
Tupana yn aikuap sese sio waku aito sio yt hap katu­pono Tupana yn ni ikuap aiwa­nẽtup hap wakuap koꞌi sio yt nakuap i koꞌi. Miꞌi tupono kat poteĩ pyno — Yt naku i en watoꞌe wẽtup ok miat pe yt watikuap i kahato ipyꞌa piat pytkai. Tupana yn ikuap wakuat sio yt hap. Miꞌi yn ikuap ainug koꞌi. Miꞌi pote Tupana yn aheha­kye­raꞌat kuap iꞌewyte Tupana yn ni aiꞌa­piheg kuap. Miꞌi pote yt naku i watoꞌe wẽtup ok etiat — Yt kan hamo i mekewat miit. Yt naku i kahato miꞌi tã watoꞌe katu­pono yne miitꞌin Tupana mikyꞌe koꞌi tukup­teꞌen. — Wuatꞌi miitꞌin torania ahekat koꞌi ewy tukup­teꞌen e Tupana ahepe. Miꞌi pote yt eweimohit reiꞌo uhekat koꞌi e Tupana yt miitꞌin mõtypot i haria pe.<pb/>


text:
Waku aiweꞌeg wo kahato ahehay pupi — Uimi­ky­ꞌesat yn atunug neran e hap pupi — Pyno mũki­ꞌite uimi­ky­ꞌesat ewy uiwepyi areto wẽtup tawa kape hawyi itote areĩneꞌen motꞌi hawyi itote atunug uiko iwatoꞌin nakat uimi­ky­ꞌesat ok tã hawyi uhekat kahato raꞌyn areĩneꞌen itote aiꞌe hap pupi waku aiweꞌeg wo. — Pywo ti rat uiꞌe hap ewy atunug aru uimi­ky­ꞌesat ok tã hawyi uiwepyi arepotpap kahato itote hawyi atiꞌa­tunug iwato kahato uhekat koꞌi hawyi areĩneꞌen hekat kahato rakano itote uito. Taꞌi uimi­ky­ꞌesat ewy yn aru atiꞌa­tunug e hap pupi waku aiweꞌeg wo uiwy­riaꞌin.


text:
Katu­pono yt watikuap hin i aikotã mũki­ꞌite aipo­re­ꞌi­hotꞌok hap pytkai i aikotã aru watoĩ­neꞌen sio are. Tupana yn miꞌi tã kuap hat iꞌewyte yt watikuap hin i karania eꞌat re aheĩneꞌen hamuat hap koꞌi. Taꞌi aikotã hunete yꞌy heꞌyhig am hawyi atpo­sake hawyi yt kat i raꞌyn toĩneꞌen itote. Miꞌi hap ewy kahato aheĩneꞌen hap topy­huꞌat mesu­wa­rote. Taꞌi aheĩneꞌen porap i hawyi aiku­ꞌuro raꞌyn meremo hap ewy watoĩ­neꞌen mesuwat yi tote uiwy­riaꞌin.


text:
Miꞌi pote poꞌog waku watoꞌe aipyꞌa pe — Tupana atunug neran emiky­ꞌesat ewy poꞌog waku watoꞌe. Tupana etum uhepe ehesaika hap uipo­wyro hamuat. Miꞌi pote ti aru areto motpap nug hamo poꞌog waku watoꞌe aipyꞌa pe.


text:
Yt naku i kahato watu­we­mo­wato kahato ahehay wo — Atunug kuap yne aiꞌe hap ete uiwy­riaꞌin. Yt naku i watoꞌe — Uito poꞌog yne miitꞌin kai aiꞌe hap ete. Yt naku i aito wato­py­huꞌat aiwehay pyi. Yt naku i — Uito poꞌog ekai e hano wato­py­huꞌat.<pb/>


text:
Uimi­mu­ꞌeria karãpe watikuap kat som waku Tupana tiky­ꞌesat watunug hap hawyi maꞌato yt watunug i imiky­ꞌesat ewy hawyi wati­ꞌa­parap kahato Tupana pe yt watunug i imiky­ꞌesat pote. Yt nakuaria i wo wato­py­huꞌat yt kat i hin i watunug pytkai. Miꞌi tã hap atiky­ꞌesat eweikuap taꞌyn uiwy­riaꞌin are uito Tiaku.<pb/>


text:
— Eiweꞌeg wo o hekat rakaria. Eiweꞌeg wo o woꞌo­po­ꞌoro i poꞌoro i teꞌen neꞌi haria pupi e Tupana. Koitywy yt pya hin i eiwo­ꞌo­kakꞌi hamuat hap eꞌat e Tupana. Yt pya hin i kynkyn­ꞌeiꞌe hap eꞌat ehepiat hoꞌopot hap wuatꞌi eꞌat piat hamuat e katu­pono eiwe­moekat kahato miitꞌin maꞌat hap kaipyi e Tupana.


text:
Mekewat eꞌat pe ti aru eimi­soknug ni hokpyp neꞌi raꞌyn topy­huꞌat e Tupana. Ehesokpe sok koꞌi nupiꞌa yat no raꞌyn topy­huꞌat yne yne aru e Tupana.


text:
Ehekat ikahuria rakat ahyt aru yt kan hamo i raꞌyn topy­huꞌat iꞌytyk tutuꞌu yne raꞌyn hawyi e. Mekewat eꞌat ehekat ikahu miitꞌin mipugha wo raꞌyn topy­huꞌat nem neꞌi pote e. Saꞌa­wyꞌi imehit rakat yn ehekat maꞌato mekewat eꞌat pe iꞌytyk kahato rakano raꞌyn topy­huꞌat ikamhig saꞌag nakano raꞌyn topy­huꞌat e. — Kat pote kahu yt eweimõꞌẽ i ehekat koꞌi nimo te uruepe iꞌatuꞌe ti aru ehepe ewyriaꞌin hatek takaria. Kat pote yt ehegyiꞌat hin i uruepe nimo iꞌatuꞌe aru ehepe ihaky­ꞌeꞌi rakaria. — Miꞌi hawyi ehekat koꞌi iꞌytyk kaipyi ti aru taꞌa­tukuap meremo raꞌyn yt ehegyiꞌat hin i kahato hap e Tupana — Uiwano yn neran e haria pe. — Ehekat ahyt topy­huꞌat aru aria wato miꞌu wo e Tupana. Miꞌi hawyi eipe ekat wuk hap pe eweikup­teꞌen at kaꞌap eiꞌa­piheg hamuat wuatꞌi eꞌat pe e Tupana aru hatek takaria pohari haria pe.


text:
— Saꞌa­wyꞌi eimikoi eropat haria iꞌatu­potpap kahato eiko nug hamuat pytkai maꞌato yt kat i ewetum iꞌatuepe. — Pywo ti rat mũki­ꞌite aru atum eipotpap saꞌup eweiꞌe pytkai yt kat hin i ewetum iꞌatuepe. Yt ehegyiꞌat i hap kape araꞌa­kasa yne raꞌyn Uito e aru Tupana yt imõꞌẽ i haria pe. Iꞌatue­syꞌat kahato ehemiitꞌin e. Yt iꞌatue­sokpe hin i rakaria miꞌiria. Iꞌatue­ha­ky­ꞌeꞌi kahato teꞌe­re­potpap at kaꞌap pytkai yt kat hin i ewetum e. Saꞌa­wyꞌi kakꞌi­ꞌa­tuꞌe kakꞌi­ꞌa­tuꞌe ahetiat — Tupana yt urupoi i urupo­ꞌoro haria uruka­ꞌi­waria hekat rakaria iꞌatuꞌe uhepe e. Yt taꞌa­tu­mõꞌẽ hin i uruepe urupotpap hap saꞌup iꞌatuꞌe irane toꞌo­kakꞌi popuo uhepe ihaky­ꞌeꞌi rakaria e Tupana.


text:
Yt ehegyiꞌat hin i eipe e aru ehepe katu­pono eiwe­mo­wepit hap yn ewetunug eheĩneꞌen hap turan e. Kat koꞌi kat koꞌi eimi­ky­ꞌesat ok tã eweiꞌa­tunug atunug kahato. Eiꞌyat wakuat pe ienuk hap yn ewetunug. Eimiꞌu ikahu kahato maꞌato eiweran eweiꞌa­tu­moꞌok kahato. Yt kat i ewetum hesyꞌat sese rakaria pe e Tupana aru ihaky­ꞌeꞌi rakaria maꞌat haria pe. Aikotã saꞌa­wyꞌi eihũria eweiꞌa­tu­mokyt kahato awati wo iꞌatu­ꞌuka hamuat iꞌu hamuat hap ewy kahato eiperia tukup­teꞌen ikap kahato rakaria wo e aru Tupana yt hegyiꞌat rakaria i pe. Ikap kahato rakaria wo koitywy eweikup­teꞌen eihũria ewy e. Eikap ti waku kahato aria miꞌu wo pote mesup taꞌyn waku pe eweikup­teꞌen kahato maꞌato uimi­ꞌa­piheg wuanuaria wo e Tupana miꞌiria pe yt taꞌa­tupoi hin i taꞌa­tu­potpap nug haria hawyi.


text:
— Saꞌag nug haria ti eipe katu­pono miitꞌin wakuat kuasa haria wo eweikup­teꞌen areꞌe aru ehepe e Tupana. Iꞌatuekat kyꞌewi — Eweiꞌa­tu­ꞌuka miꞌiria eweiꞌe yn esura­raꞌin me wakuap yn taꞌa­tunug pytkai e. Eweiꞌa­tu­ꞌuka yt kat i saꞌag iꞌatuꞌe i ehepiat pytkai e aru Tupana yt hegyiꞌat i rakaria hekat rakaria pe.<pb/>


text:
Uiwy­riaꞌin waku aipe­rupꞌi poꞌog poꞌog watoĩ­neꞌen Iesui ekatup haype miitꞌin aimo­weu­kaꞌi pytkai. Aikotã aikopiat aimikoi wahe­katup hepamo hap ewy. Saꞌa­wyꞌi watikoi hawyi iꞌaman hap wahe­katup imoẽtyt hamo. Miꞌi hawyi wahe­katup i iꞌaman tuereto hap imotag hamo. Perupꞌi popuo wahe­katup haat hap kape imoꞌa­puhup hamuat kape. Miꞌi hap ewy waku wahe­katup Iesui ut hap.


text:
— Yt pya hin i ti Iesui ut hap waku watoꞌe yn aiwo­ꞌope aiwe­moe­saika hamo. Yt naku i watoiat hut hap mohey hap katu­pono tut aru Aika­ꞌiwat. Waku wahe­katup hut hap aiwe­mo­wepit hap wywo.


text:
Uiwy­riaꞌin yt naku i wato­ꞌoehay petek petek hekatup haype katu­pono woꞌoehay petek petek haria pe ti aru — Yt nakuaria i eipe e aru Tupana. Yt pya hin i aika­ꞌiwat ut hamuat uwe waku uwe yt naku i toꞌe hamo. Yt pya hin i Aika­ꞌiwat ut hap aikotã okenꞌypy og me hap ewy yn ni toĩneꞌen meke — Areke teran e hat ewy toĩneꞌen.<pb/>


text:
Uiwy­riaꞌin yt naku i ti wati­waure aipyꞌa pe saꞌa­wy­ꞌiwuat Tupana ehay moherep haria piat hoꞌopot hap koꞌi. Taꞌi nimo te ti taꞌa­tu­ho­ꞌopot potꞌi kahato miitꞌin miky­ryꞌi taꞌa­tuetiat imohey hap wywuat hap. Taꞌi yt iꞌatu­wẽ­pohep hin i ti Tupana e hap moherep hap ete miitꞌin tiꞌa­tu­sa­tyꞌi satyꞌi pytkai. Miꞌi tupono waku watunug miꞌiria ewy.


text:
Miꞌiria saꞌa­wyꞌi toko­kaꞌat raꞌyn hoꞌopot hap sakpo. Miꞌi tupono koitywy Tupana miꞌa­tue­waku koꞌi wo tukup­teꞌen eimi­ꞌa­tu­mõ­typot no raꞌyn tukup­teꞌen. Watikuap taꞌyn ti aikotã nimo ahaꞌa­seꞌi Io hoꞌopot potꞌi kahato hap maꞌato yt toiwaure hin i Tupana mohey tepiat hap. Imohey motꞌi hap poꞌog iwato hoꞌopot hap kai. Miꞌi pote hoꞌopot kahato hap sakpo tokosap aseꞌi Io. Miꞌi pote Tupana mipoi­tynug wo raꞌyn topy­huꞌat. Uiwy­riaꞌin Tupana tikuap kahato ahepiat hoꞌopot hap. Taꞌi Aika­ꞌiwat aikyꞌe kahato toha­tyꞌu kahato ahepiat hoꞌopot hap.<pb/>


text:
Ahehay pywo piat hap yn Tupana tiky­ꞌesat. Karãpe iraniaꞌin me — Atunug aru watoꞌe pote waku watunug aiꞌe hap ewy hap. Yt naku i aheso — Atunug aru aiꞌe hap ete. Maꞌato aheso hap neꞌi pote Tupana aiꞌa­piheg e. Iꞌewyte ti yt naku i Tupana set wati­pehik — Atunug aru e hap ete. Yt naku i watoꞌe — Yt atunug i aru uiꞌe hap ewy pote waku Tupana uiꞌauka watoꞌe. Poꞌog waku — Atunug aru mehĩ mana watoꞌe hawyi waku watunug aiꞌe hap ok tã poꞌog waku are. Iꞌewyte yt naku i miitꞌin set wati­pehik pywo aiꞌe hap moheg hamo. Maꞌato Tupana tiky­ꞌesat pywo piat yn ahehay hap — Atunug aru aiꞌe hap ete.<pb/>


text:
Ahatek pote wate­moe­ha­ma­naꞌi hawyi waku wahẽtup Tupana kape aika­wiano hamuat hap. Maꞌato toĩneꞌen ahehãite hap aiwepit hap yn ahete pote waku watu­wehum Tupana ete aiwepy hap wywo.<pb/>


text:
Wẽtup ok iꞌahu aipy­ꞌa­setpiat pote waku mekewat iꞌahu rakat tiꞌa­tu­kaykay tuwe­wawi Iesui mohey haria apykok haria koꞌi taꞌa­tu­hẽtup Tupana kapiat hamo iꞌahu kosap hamuat hap. Miꞌi hawyi ikap takat mohag wo waku taꞌa­tupag iꞌahu rakat ete. Miꞌi hawyi waku taꞌa­tu­hẽtup — Tupana etimoe­hãite kahato mesuwat iꞌahu rakat esaika hap mywo Esaꞌyru Iesui mõtypot hamo waku iꞌatuꞌe itote iꞌahu rakat moehãite hamuat.


text:
Miꞌi tã taꞌa­tunug Iesui mohey hap mywo pote ti aru ipoĩꞌãm naꞌyn teꞌyni pyi ihãite raꞌyn topy­huꞌat iꞌahu rakat. Iꞌewyte iminug saꞌag kaipywiat iꞌahu pote Tupana timo­weityk taꞌyn iminug yt naku i saꞌag hap koꞌi.


text:
Miꞌi pote waku wahenoi aiwo­ꞌope aiminug saꞌag koꞌi iꞌewyte waku wahẽtup kahato Tupana kape aiwy­riaꞌin kawiano hamuat. Wahẽtup aipyꞌa pyi pote aiwo­ꞌo­poi­tyro kahato hap ewy topy­huꞌat ahete aiwo­ꞌo­kyꞌe hap ewy aiwo­ꞌope. Miꞌi hawyi toĩneꞌen kahato aimoe­hãite kahato hap Tupana kaipywiat hap. Aipyꞌa hãpyk kahato Tupana wywo hawyi meremo tutum aimiẽtup niatpo kahato rakat pytkai. Meremo tutum waku miẽtup koꞌi.


text:
Saꞌa­wyꞌi mekewat Tupana ehay moherep hat Eria aiꞌe­wywuat miit kahato maꞌato tohẽtup kahato tepiat imohey kahato hap mywo yn — Tupana etipyhyp to iꞌaman myeꞌym anu 6 ewaty hap atiky­ꞌesat e. Miꞌi hawyi hẽtup ewy Tupana tunug itote.


text:
Miꞌi hawyi tohẽtup i raꞌyn — Etum i ro iꞌaman e hawyi iꞌaman kahato i raꞌyn hap Tupana tunug iꞌe hap ewy. Miꞌi hawyi itote ihãite kahato i raꞌyn iꞌatu­mikoi koꞌi.<pb/>


text:
Uiwy­riaꞌin toĩ wẽtup ok wẽtup ok tuereto aipy­ꞌa­set­piaria wemig Tupana po piat haria taꞌa­tu­minug saꞌag kyꞌewiat haria. Waku miꞌiria watekyi ahehay wo teꞌe­ra­ꞌaipok Tupana ewawiat hamo.


text:
Uwe uwe yt nakuat i nug hat pore­ro­kosap Tupana kapiat iminug saꞌag myi miꞌi hat tihep wẽtup ok miit woꞌo­ꞌa­piheg hap kaipyi iminug saꞌag ahyt po pyi toipo­re­nõtem Tupana piat ieha­kye­raꞌat hamo. Uiwy­riaꞌin yt eweiwaure ro miꞌi tã nug hamo yt waure wo teiꞌo.<pb/>Uito Tiaku ti mekewat Iesui ywyt sese. Uheykeꞌet sese Iesui uruty Maria pote. Koitywy toran naꞌyn uimiwan.


text:
Uito ti Peteru Aipo­typot Iesui eropat hat sese uito. Uito ti Iesui mipo­ꞌoro miitꞌin muꞌe hanuat ihay moherep hat uito are.<pb/>Uiwy­riaꞌin Iesui mohey haria mesup uimiwan Iesui etiat atipo­ꞌoro ehowawi aikope aikope eweikup­teꞌen mesuwat yi wato hap ok tã are. Atipo­ꞌoro einãpin hamuat ehowawi tama Puntu puaria iꞌewyte yi Karasia puaria kape. Atipo­ꞌoro wy uiꞌe hap yi Kapa­tusia totiaria kape iꞌewyte yi wato Asia puaria kape iꞌewyte yi Pitinia puaria kape. Mesuwat sehay miwan miat atipo­ꞌoro ehowawi uiwy­riaꞌin torania imohey haria kape aikope aikope eweikup­teꞌen hap kape. Saꞌa­wyꞌi aitoria yne watu­kup­teꞌen tawa wato Ieru­sarẽi me maꞌato mesup ahewa­nĩ­kaptia aimohan mohan kahato aiꞌa­tu­ꞌuka hamo mesuwat yi wato hap ok tã are. Miꞌi pote atipo­ꞌoro ehowawi uimiwan uipot­mu­ꞌeria aikope aikope wesytpok hap ewywuaria hap kape uimiwan atipo­ꞌoro.<pb/>


text:
Saꞌa­wyꞌi sese ti Aiꞌywot atipy piat Tupana aiꞌairo Tosa­ꞌyru sese eropat hanuaria wo. Mesuwat yi eꞌyianmete Tupana aikuap kahato yt uwe i te aitoria mesu­wa­ro­tiaria pytkai aikuap yne. Pywo ti rat saꞌa­wyꞌi Tupana toꞌe tuwepe — Meiũran ti aru atipo­ꞌoro Uhaꞌyru sese wuatꞌi miitꞌin uiminug koꞌi Potypot nuat e tuwepe. Uwe uwe aru topy­huꞌat Uhaꞌyru mohey haria wo miꞌiria ti aru uimi­moe­waku koꞌi wo tukup­teꞌen. Katu­pono Uhaꞌyru suu wo atiꞌa­tu­moe­waku miꞌiria hawyi Uipãꞌãu Wakuat atum iꞌatupiit piat ieĩneꞌen hanuat e Tupana tuwepe nimo te yt kat i te tutunug ne turan. — Miꞌi hawyi Uipãꞌãu yne iꞌatupiit puo atopag iꞌatu­moe­waku hamo e ahepe. Miꞌi hawyi atiky­ꞌesat kahato imohey haria imiky­ꞌesat yne nug haria wo hap etiat atiky­ꞌesat. Miꞌi hap atiky­ꞌesat e Tupana Aiꞌywot koro saꞌa­wyꞌi sese atipy piat pe.<pb/>


text:
Saꞌa­wyꞌi Aipo­typot Iesui ikuꞌuro hawyi Tupana timoieĩ­neꞌen guꞌuro pyi. Saꞌa­wyꞌi yt wato­mohey hin i aiku­ꞌuro hawywiat aheĩneꞌen i hamuat hap. Maꞌato mesup koitywy wato­mohey kahato kat pote Aiꞌywot Tupana tihep taꞌyn Aika­ꞌiwat ikuꞌuro hap kaipyi. Miꞌi pote koitywy — Waku kahato En Tupana. Poꞌog wakuat torania kai urutoꞌe kat pote egyiꞌat kahato uruepe. Urukyꞌe kahato En. Poꞌog poꞌog torania miitꞌin kai urukyꞌe hat En katu­pono etihep taꞌyn Uruka­ꞌiwat hyp hawyi urutoꞌe.


text:
Waku kahato En Tupana katu­pono koitywy urutu­kup­teꞌen esaꞌy­ruꞌin esaki­ꞌytꞌin. Miꞌi pote ewywo irane urutu­kup­teꞌen wuatꞌi eꞌat pe aru atipy pe eꞌyat pe. Miꞌi tote urutu­kup­teꞌen kat pote esaꞌy­ruꞌin esaki­ꞌytꞌin uruto pote. Uruekat atipy piat yt tuweityk kuap i. Yt tuwepik pik kuap i. Yt ikahuro kuap i katu­pono iheg me toĩneꞌen aiꞌyat pe atipy piat Tupana urutoꞌe.


text:
Tupana pywo ti rat En yn Urueha­kye­raꞌat kuap hat ereĩneꞌen. Koitywy uruto emẽpytꞌin pote Uruꞌa­pykok hat kahato En Tupana. Esaika kahato En. Uruimohey kahato En. Meiũran aru yne miitꞌin tikuap uruimohey kahato En hap Urueha­kye­raꞌat Hat En hap. Miꞌi pote urutu­kup­teꞌen aikotã hekat kahato rakat ewy katu­pono epowatꞌyp yne tukup­teꞌen urupo pe Tupana. Hekat rakat En ewy urutu­kup­teꞌen. Yt uruiꞌatoiat hin i aru katu­pono urumoe­saika raꞌyn Epãꞌãu wo. Miꞌi pote yt wẽtup ok i uruto hoꞌo­wasat rakaria wo urutoꞌe ewawi Tupana.


text:
Urumo­wepit kahato En. Miꞌi pote urutu­wehum kahato ewawi Tupana. Uruho­ꞌopot kahato wen mesuwe maꞌato yt motꞌi i. Uruho­ꞌopot hap uruipuẽti tuereto maꞌato tokosap aru urutoꞌe. Uruiãꞌãg kahato ahiag. Urumo­ꞌa­rotꞌi kahato ahiag. Uruiãꞌãg kahato urusatek hap wywo urutoꞌe Tupana pe.<pb/>


text:
Uiwy­riaꞌin waku ahoꞌopot hap katu­pono miꞌi kaipyi Tupana tikuap tomohey sese sio yt haria aito are. Mesu­wa­rotiat miitꞌin tikat kahato mekewat nu mehit rakat hekat kahato rakat kawiat Uru e hap het rakat. Maꞌato iꞌytyk kahato iꞌatu­mi­puẽti yi puat pote. Miꞌi hawyi taꞌa­tupag aria pe hawyi ihywap taꞌyn hawyi iꞌytyk hap toto yne. Miꞌi hawyi imehit hawyi ikahu kahato mekewat nu Uru kawiat. Miꞌi hap ewy kahato aito uruwy­riaꞌin are. Uito ti Peteru uhepiat hoꞌopot hap uhatek hap miitꞌin miky­ryꞌi hap aria ewy iꞌytyk uhepiat hap ewy hep hamuat. Miꞌi hawyi poꞌog hesaika rakat areĩneꞌen Tupana mõtypot hamuat. Waho­ꞌopot turan mekewat Tupana mõtypot hap Tupana kapiat aiwehum hap poꞌog poꞌog aimoe­saika saꞌa­wy­ꞌiwuat kai are. Meiũran aru Aika­ꞌiwat Aipo­typot Iesui tuut mesuwat yi kape tuut Morekuat nuat hamo. Miꞌi hap eꞌat pe ti aru aitoria watu­kup­teꞌen imehit rakaria ewy aikotã mekewat Uru mehit hap ewy are. Kat pote waho­ꞌopot hap kaipyi waku pe raꞌyn watoĩ­neꞌen. Miꞌi hawyi aikotã hekat rakaria ewywuaria wo watoĩ­neꞌen mekewat nu imehit rakat ewy watoĩ­neꞌen mekewat eꞌat pe aru Iesui ut hap eꞌat pe ti aru. Miꞌi hap eꞌat pe urumo­wepit kahato mesu­wa­rotiat uruepiat hoꞌopot hap katu­pono yt uruiꞌatoiat hin i Iesui mohey uruepiat hap urusatek pytkai uruꞌahyk ahyk pytkai iꞌewyte urupyhik pytkai uruꞌa­tu­ꞌuka pytkai are.<pb/>


text:
Taꞌi atikuap kahato Iesui uito katu­pono araꞌa­kasa uito maꞌato eiperia yt eweiꞌa­kasa i eheha wo Aika­ꞌiwat Iesui. Maꞌato yt eweiꞌa­kasa pytkai i eweimohey kahato raꞌyn. Miꞌi hawyi eimo­wepit hap kahato toĩneꞌen imohey hap kaipyi. Mekewat wepit hap Iesui tum tomohey hap kaipyi. Waku kahato mekewat. Yt wati­mo­herep kuap i miitꞌin me Iesui piat aimo­wepit sese hap. Ahowapy kahato Iesui mõtypot hap wywo miꞌi pote aimo­wepit kahato poꞌog torania kai. Yt heremo i maꞌato aipyꞌa pe toĩneꞌen aimi­kyꞌe sese aimi­mohey Iesui are.


text:
Saꞌa­wyꞌi woꞌo­wy­ꞌinug Iesui mohey hap ete. Koitywy wato­mohey te. Mũki­ꞌite ti aru wato­mohey te. Saꞌa­wyꞌi wato­mohey hawyi aheha­kye­raꞌat aipyꞌa aipiit piat aiwa­nẽtup hap yne toieha­kye­raꞌat. Meiũran aru wuatꞌi eꞌat pe aheha­kye­raꞌat hap toĩneꞌen katu­pono mekewat eꞌat pe heremo kahato Tupana miium saꞌa­wy­ꞌiwuat ahepiat aheha­kye­raꞌat hamuat are.<pb/>


text:
Saꞌa­wyꞌi sese aheꞌyian­miaria Tupana ehay moherep haria henoi kahato aikotã aru Tupana topy­huꞌat hegyiꞌat kahato wuatꞌi ywania piat hap ete iꞌatuehay. Aikotã aikotã aru tutunug hap ete iꞌatuꞌe Iesui etiat. Taꞌa­tu­mo­herep kahato aikotã Tupana aheha­kye­raꞌat hap. Taꞌa­tukuap teran sese saꞌa­wyꞌi maꞌato iꞌypyryp hap ewy taꞌa­tukuap. Maꞌato taꞌa­tu­mikuap ok tã taꞌa­tu­mo­herep Tupana Pãꞌãu kaipyi ahepe Iesui ut hap etiat katu­pono miwan myi saꞌa­wy­ꞌi­wuaria imoherep Tupana yn mikuap koꞌi sehay are.


text:
Kat eꞌat pe aru Aipo­typot Iesui tuut e hap kape teꞌe­ru­wa­nẽtup kahato taꞌa­tukat kahato. Taꞌi saꞌa­wy­ꞌi­wuaria Tupana ehay moherep haria iꞌatuehay kahato Aika­ꞌiwat Pãꞌãu mimo­herep koꞌi ete. Taꞌi taꞌa­tu­mo­herep yianmete aikotã aru Aipo­typot ikuꞌuro hoꞌopot hap rokire hamuat koꞌi taꞌa­tuwan kahato miwan me. Iꞌewyte taꞌa­tuwan kahato Tupana Pãꞌãu kaipyi aikotã me Aipo­typot wuatꞌi miitꞌin potypot no topy­huꞌat hamuat koꞌi taꞌa­tuwan are.


text:
Aikotã iꞌatu­mu­ꞌetu wuat ewy Tupana Pãꞌãu timo­herep iꞌatuepe aikotã aru Aipo­typot toku­ꞌuro hap eꞌyianmete toĩneꞌen hap koꞌi aikotã tuwẽtem guꞌuro pyi hap taꞌa­tukuap kahato Tupana Pãꞌãu kaipyi. Miꞌi hawyi putꞌokꞌe mekewat eꞌat pe hawyi uruepe topot­mu­ꞌeria sese pe tuwe­mo­herep taꞌyn Aipo­typot. Miꞌi hawyi uruimo­herep taꞌyn ehepe iꞌatuꞌe hap ewywuat saꞌa­wy­ꞌiwuat Tupana ehay moherep haria e hap ewywuat. Uruta­ꞌa­kasa yne iꞌatuꞌe hap ewywuat Aika­ꞌiwat moherep hap. Uruta­ꞌa­kasa yne miꞌi hawyi mesup uruimo­herep yne Iesui etiat ehepe uruꞌa­kasa hap koꞌi. Uruimo­herep kahato uruehay wywo Iesui etiat Tupana Pãꞌãu urupiit piat uruwa­nẽtup hap koꞌi. Uruimo­herep mesuwat sehay wakuat Iesui etiat kat pote uruta­ꞌa­kasa raꞌyn Tupana Mipo­ꞌoro atipy kaipywiat. Koitywy uruikuap Tupana mieha­kye­raꞌat koꞌi wuat aito hap. Mekewat atipy piaria teꞌe­ru­wa­nẽtup kahato kat pote saꞌa­wyꞌi yt uruimohey hin i maꞌato mesup uruimohey raꞌyn. Saꞌa­wyꞌi yt Tupana kape hin i uruwa­nẽtup hap. Koitywy Tupana kape yn naꞌyn uruwa­nẽtup hap. Miꞌi hap ete atipy piaria teꞌe­ru­wa­nẽtup kahato. Taꞌa­tukuap teran haype maꞌato yt taꞌa­tukuap i kat pote mesup Tupana mieha­kye­raꞌat koꞌi wuat raꞌyn mesup uruto are.<pb/>


text:
Uiwy­riaꞌin meiũran ti aru Tupana tipo­ꞌoro Aipo­rekuat nuat. Tuwe­mo­herep mesuwat yi tote i raꞌyn wuatꞌi ehamo. Miꞌi pote waku aiwa­nẽtup hap Aheha­kye­raꞌat hat kape yn watu­wa­nẽtup. Yt naku i aiwa­nẽtup hap kowoꞌi kowoꞌi neꞌi. Waku wahe­katup kahato Aipo­typot hut hap kape iwemo­herep hap kape katu­pono mekewat eꞌat pe tuut irane Aheha­kye­raꞌat hat. Miꞌi hawyi iwese kahato ahete hegyiꞌat kahato ahepe tomohey haria aito pote. Miꞌi pote waku aikotã watopag aiweꞌok kytyt hap aipiit ete ahesokpe moheg hamo miꞌi hap ewy waku wati­moheg kahato aiwa­nẽtup hap Iesui kape yn hap ewy are ehepe uiwy­riaꞌin. Uito ti Peteru are.<pb/>


text:
Pywo ti rat waku aito Tupana mẽpytꞌin no watu­kup­teꞌen aikotã Aiꞌywot miky­ꞌesat ewy yn waku watunug are. Waku iꞌywot kahato rakat ewy watoĩ­neꞌen Saꞌa­wyꞌi watu­kup­teꞌen aikotã piku piku koꞌi ewy yt iꞌywot rakaria ewywuat i watoĩ­neꞌen aito uiwy­riaꞌin. Maꞌato watunug mesu­wa­ro­tiaria ainãpin hap ewy yn pote saꞌag koꞌi upi yn watuwat. Watunug saꞌa­wy­ꞌiwuat aimi­ky­ꞌesat ewy pote yt watunug kuap Aiꞌywot atipy piat miky­ꞌesat ewy hin i are. Miꞌi hawyi mekewat eꞌat pe yt weꞌeg hin i haria wo wato­py­huꞌat. Aipiit miky­ꞌesat koꞌi aiwuk kahato yne yt naku i nug ahepiat hap koꞌi. Maꞌato mesup Aiꞌywot toĩneꞌen naꞌyn. Miꞌi hawyi yt piku piku koꞌi ewy i raꞌyn aito. Miꞌi pote waku Aiꞌywot atipy piat miky­ꞌesat ewy yn waku watunug are.


text:
Aiꞌywot atipy piat waku sese rakat. Yt kat i hin i iꞌaparap hap Tupana kaipyi. Miꞌi tupono waku aito Aiꞌywot Tupana ewaku hap ewy waku watunug mesu­wa­rote aheĩneꞌen turan are.


text:
Katu­pono saꞌa­wyꞌi Tupana toꞌe — Uiat uiminug koꞌi wyti hãpyk yne e. Yt karãpe i atiꞌa­parap Uito Tupana pote. Miꞌi pote atiky­ꞌesat kahato eiperia uiꞌe­wy­wuaria wo e Tupana saꞌa­wyꞌi tomiwan me.<pb/>


text:
Pyno eipe wyti Tupana saki­ꞌytꞌin Tupana saꞌy­ruꞌin eipe miꞌi pote iꞌewyte Tupana wywuat ihay rakaria wo eipe pote pyno waku eiweꞌeg kahato mesu­wa­rote eiminug saꞌag koꞌi pupi iꞌaparap ehepiat hap koꞌi pupi are. Kat pote meiũran Aiꞌywot Tupana tiꞌa­tu­ꞌa­piheg kahato yt naku i nug haria sio aitoria hekat rakaria sio yt sio aitoria miitꞌin akag koꞌi sio yt sio aitoria ikuap kahato rakaria sio yt are. Mekewat eꞌat pe Tupana tiꞌa­tu­ꞌa­piheg miitꞌin iꞌatu­minug saꞌag upi. Toimo­herep yne aiminug saꞌag koꞌi. Yt toimõ­typot hin i aiminug saꞌag miitꞌin akag aito pytkai. Miꞌi pote ti waku aiweꞌeg wo kahato ahepiat iꞌaparap hap pupi are.


text:
Miꞌi tupono waku wati­koho kahato aiminug saꞌag koꞌi Aika­ꞌiwat suu wo. Waku wati­mo­weityk yne aiminug saꞌag koꞌi are. Ahekat yt aheha­kye­raꞌat kuap i kat pote ahekat yt toĩneꞌen motꞌi i pote. Meiũran ahekat ipyp iꞌytyk topy­huꞌat aikotã ahewahi aiminug imehit rakat ewy Paratu kawiat Uru kawiat ewy. Porap neꞌi imehit maꞌato meiũran yt ikahu i hap ewy raꞌyn topy­huꞌat. Miꞌi koꞌi wo yt wati­kyiꞌat kuap i aheĩneꞌen wuatꞌi eꞌat piat hamuat hap are. Uiwy­riaꞌin saꞌa­wy­ꞌi­wuaria aiꞌy­wania aiꞌy­wotꞌin tikyiꞌat teran wuatꞌi eꞌat piat taꞌa­tuieĩ­neꞌen hamuat hap. Kat pote taꞌa­tunug neran Tupana mowepit hamuat taꞌa­tue­sokpe ete taꞌa­tu­miꞌu ete taꞌa­tueko ete maꞌato yt putꞌokꞌe hin i muꞌap Tupana kapiat ete. Koitywy watikuap yt miꞌi kaipyi i aheha­kye­raꞌat hap aheĩneꞌen wuatꞌi eꞌat piat hamuat hap are.


text:
Koitywy watikuap taꞌyn mekewat saꞌup iwatoꞌin nakat kaipyi aheha­kye­raꞌat hap. Taꞌi Iesui Aipo­typot suu kaipyi yn aheha­kye­raꞌat hap. Koitywy watikuap taꞌyn Aika­ꞌiwat ikuꞌuro aikotã saꞌa­wy­ꞌi­wuaria tiꞌauka taꞌa­tu­hũria Kuteiru hap ewy. Iꞌatu­hũria ikahuria kahato rakat yt kat i ipiit ete saꞌag hap ewy ikytsig kahato rakat taꞌa­tu­ꞌauka Tupana mowepit hamo hap ewy Aika­ꞌiwat Aipo­typot ikuꞌuro. Miꞌi hawyi huu taꞌat yne itote Tupana kapiat aheha­kye­raꞌat hap saꞌup mo are.


text:
Saꞌa­wyꞌi sese Tupana toꞌe tuwepe. Mesuwat yi yt kat i te turan Tupana toꞌe — Atipo­ꞌoro aru Uhaꞌyru wuatꞌi ywania minug saꞌag saꞌup mo e nimo sese turan. Koitywy tuwe­mo­herep taꞌyn ikuꞌuro raꞌyn Tupana Saꞌyru. Aihũ Kuteiru ewy ikuꞌuro. Gaꞌatpo eꞌat ikuꞌuro raꞌyn Aika­ꞌiwat. Howapy hap eꞌat pe hap ewy ikuꞌuro are.


text:
Miꞌi pote mesup yt niatpo hin i wato­mohey Tupana aipyꞌa pe kat pote uruehamo Aika­ꞌiwat toihep guꞌuro pyi. Miꞌi hawyi Tupana toꞌe itote wuatꞌi ehamo — Miitꞌin Ehakye­raꞌat hanuat Miꞌi Miit e. Miꞌi pote koitywy Iesui yn wato­mohey aheha­kye­raꞌat hamo. Waku watoꞌe tope — Uruimohey En yn Iesui Urueha­kye­raꞌat hanuat waku watoꞌe Iesui pe are.<pb/>


text:
Uiwy­riaꞌin karãpe Aipo­typot suu topy­huꞌat aheha ete aipy ete aiwa­nẽtup hawe aipiit ete miꞌi hawyi ikytsig kahato rakat ewy topy­huꞌat aikai. Yt saꞌa­wy­ꞌiwuat aiminug saꞌag koꞌi ewywuat hin i. Miꞌi hawyi waku watunug yne Tupana mimo­herep tomi­ky­ꞌesat koꞌi pywuat koꞌi waku watunug. Yt watunug kuap i wen maꞌato Tupana Pãꞌãu aimoe­saika kahato mekewat pywuat sehay nug hamo are. Waku Tupana Pãꞌãu ainug miitꞌin kyꞌe sese haria wo yt kat i aheso hap aipyꞌa piat miitꞌin kyꞌe hap wywo maꞌato aipyꞌa pyi miitꞌin kyꞌe sese hap yne ahesaika hap wywo. Waku wati­ꞌa­tu­kyꞌe miitꞌin Tupana Pãꞌãu aimoe­saika hap kaipyi are.


text:
Kat pote aito Tupana saꞌy­ruꞌin sese Tupana saki­ꞌytꞌin sese ewy aitoria katu­pono Tupana Pãꞌãu aity ewy aimo­herep pakup i raꞌyn. Saꞌa­wyꞌi aimo­herep haria aity aiꞌywot. Aipiit nug hap taꞌa­tunug mekewat toꞌu­piꞌa kaipyi mekewat iãꞌỹi kaipyi ainug. Miꞌi ti waku kahato wen maꞌato yt toĩneꞌen motꞌi i aipiit. Aikotã aipiit nug haria ewy aiku­ꞌuro neꞌi are. Meiũran ikuꞌuro raꞌyn iꞌatu­minug aipiit maꞌato aiwe­mo­herep pakup i hap Tupana kaipywiat mekewat hãꞌỹi Tupana ehay aity aiꞌywot ewy topy­huꞌat. Miꞌi ti ainug wuatꞌi eꞌat piat aimoieĩ­neꞌen hamuat. Yt karãpe i ikahuro Tupana ehay maꞌato toĩneꞌen wuatꞌi eꞌat pe. Miꞌi kaipyi aiwe­mo­herep hawyi watoĩ­neꞌen wuatꞌi eꞌat pe are.


text:
Maꞌato aito ti ipuꞌi kawiat. Aipiit aimikoi ewy katu­pono meiũran ti aru ipotꞌi hawyi igag naꞌyn hawyi ikuꞌuro. Aimi­mõ­typot mesu­wa­rotiat aikotã ipohyt ewy ikahu kahato saꞌa­wyꞌi maꞌato meiũran taꞌat raꞌyn hawyi yt ikahu i raꞌyn hap ewy topy­huꞌat. Miꞌi hap ewy watoĩ­neꞌen mesu­wa­rote aimikoi ewy ipohyt ewy are.


text:
Maꞌato Tupana e hap wuatꞌi eꞌat pe toĩneꞌen. Yt aimikoi i yt pohyt potꞌi rakat i ewy Tupana ehay. Sehay wakuat tuwe­mo­herep wuatꞌi miitꞌin me. Miꞌi tã ti sehay wakuat atimo­herep ehepe uiwy­riaꞌin are.<pb/>Uito ti Peteru are.<pb/>


text:
Pyno uiwy­riaꞌin waku watoĩ­neꞌen Tupana mẽpytꞌin no ipakup i rakaria ewy kurin nakaria ewy. Aikotã mihy sym haria ewy watu­kup­teꞌen katu­pono Tupana mimo­herep pakup i koꞌi raꞌyn aito. Miꞌi tupono waku watoiat yne aiminug koꞌi saꞌa­wy­ꞌiwuat yt naku i hap koꞌi. Mekewat miitꞌin maꞌat hap koꞌi mekewat miitꞌin mohit hap koꞌi mekewat typy sehay nug hap koꞌi mekewat iraniaꞌin ekat kyꞌesat hap koꞌi mekewat sehay saꞌag nug hap koꞌi mekewat miitꞌin ekat kyꞌesat hap koꞌi uheha­ꞌy­wywi hap koꞌi waku watoiat yne aikotã watoiat ahesokpe yt ikahu i rakat hap ewy waku watoiat.


text:
Kat pote Tupana saki­ꞌytꞌin Tupana saꞌy­ruꞌin sok aito miꞌi pote waku wati­ky­ꞌesat kahato Tupana ehay aikotã aimẽpyt hit tiky­ꞌesat kahato mihy hap ewy. Pyno watuꞌu kahato Tupana ehay hawyi ahehãite aikap aipiit hesaika aimotag hap topy­huꞌat aikotã aimẽpyt pakup mihy ete itag hap ewy.


text:
Pyno watikuap kahato miꞌu ete aimotag hap. Miꞌi hap ewy wahãꞌãg Aika­ꞌiwat egyiꞌat hap ete aikyꞌe hap ete. Miꞌi hawyi watikuap taꞌyn iwese kahato rakat he kahato rakat Aipo­typot Iesui hap.


text:
Uiwy­riaꞌin saꞌa­wyꞌi mesu­wa­ro­tiaria ipun kahato haria Aika­ꞌiwat taꞌa­tu­mi­mohey wuanuat. Aikotã miitꞌin tikat nu ikahu rakat taꞌa­tuꞌyat nug hamuat hap ewy. — Wẽtup waku wẽtup yt naku i watikat nu turan. Miꞌi hap ewy saꞌa­wy­ꞌi­wuaria taꞌa­tu­pugha mekewat nu — Yt naku i meimẽwat nu aiꞌyat nug no iꞌatuꞌe. Miꞌi yt kan hamo i aiꞌyat haꞌawy nug hamo iꞌatuꞌe. Miꞌi hap ewy ti Iesui topy­huꞌat Tupana miꞌairo aiꞌyat nug nu kawiat hamo. Maꞌato miꞌi Nu hekat kahato rakat mekewat aiꞌyat wuat — Poꞌog waku torania kai mesuwat Nu eꞌyat nug hamo e Tupana. Uimi­ꞌairo kahato mesuwat Nu e Tosa­ꞌyru Iesui etiat. Waku etopag mesuwat Nu saꞌa­wy­ꞌiwuat eꞌyat nug hamo e Tupana ahepe.


text:
Iꞌewyte aitoria Iesui mohey haria wato­py­huꞌat nu koꞌi ewy Tupana yat nug hamuat hap ewy. Pyno iꞌatu kahato nu Tupana yat nug hap wẽtup nu uito wẽtup nu en wẽtup nu eipe hap ewy. Tupana yat nu koꞌi aito hap ewy wato­py­huꞌat. Iꞌewyte ti aito Tupana epaꞌi koꞌi ewywuat watoĩ­neꞌen katu­pono ahehay kuap Tupana wywo aikotã saꞌa­wy­ꞌi­wuaria taꞌa­tu­ꞌa­tu­ꞌuka taꞌa­tu­hũria hawyi taꞌa­tuwuk Tupana mowepit hamo. Miꞌi hap ewy watunug mesup. Wati­mohey Iesui Aipo­typot hawyi Tupana mowepit haria wo wato­py­huꞌat Tupana hũ Aika­ꞌiwat pote. Miꞌi aihũ watum Tupana pe imowese hamuat imowepit hamo aikotã paꞌi koꞌi ewy aito.


text:
Mio tã Tupana toꞌe saꞌa­wyꞌi tehay moherep haria wẽ pyi miwan me. Mio tã e — Toĩneꞌen uhetama pe tawa Ieru­sarẽi me yityꞌok Siãu note ahaꞌa­wynug uimõ­typot yat sese mekewat Nu wato tote mekewat Nu uimi­ꞌairo tote mekewat Nu ikahu rakat rote mekewat Nu hekat rakat rote ahaꞌa­wynug uimõ­typot yat sese e. Saꞌa­wyꞌi sese atopag mekewat Nu yityꞌok Siãu tote. Iraniaꞌin yt tiky­ꞌesat i mekewat Nu maꞌato uwe uwe ikyꞌesat uwe uwe imohey mekewat miit topy­huꞌat iheg kahato rakat aikotã mekewat Nu totiat eꞌyat iheg nakat kahato hap ewy. Uwe uwe inug toꞌyat mekewat Nu tote miꞌi pote yt karãpe i taꞌat iꞌatuꞌyat.


text:
Ikahu kahato mekewat Nu watoꞌe imohey haria aito pote. Maꞌato iraniaꞌin yt imiky­ꞌesat nug neran i haria — Yt kan hamo i mekewat Nu iꞌatuꞌe. Yt naku i watunug aiꞌyat itote iꞌatuꞌe. Miꞌi hawyi taꞌa­tu­ꞌatoiat mekewat Nu maꞌato Tupana yt totoiat hin i. Miꞌi pote pyno — Mekewat Nu iraniaꞌin miꞌatoiat wakuat kahato rakat Uimẽpyt ewywuat e. Iraniaꞌin miꞌatoiat wo topy­huꞌat maꞌato Miꞌi tote atunug uimõ­typot yat koro e kat pote atipuẽti mekewat Nu poꞌog hãpyk takat torania kai e Tupana.


text:
Karãpe toĩneꞌen nu muꞌap tote hawyi wataꞌat tuereto mekewat nu ete aimõ­py­ꞌahak kahato. — Yt naku i mekewat nu aipuꞌap tote watoꞌe maꞌato iheg me toĩneꞌen. Miꞌi hap ewy kahato iraniaꞌin yt Iesui mohey i haria tukup­teꞌen Tupana e hap Iesui etiat pe. Taꞌa­tu­puẽti mekewat sehay wakuat hawyi iꞌatu­mõ­py­ꞌahak hap topy­huꞌat — Yt naku i iꞌatuꞌe.<pb/>


text:
Maꞌato aito ti aikotã wẽtup ywania Tupana miꞌairo wẽtup ywania ewywuat koꞌi aito. Kat pote Tupana saꞌy­ruꞌin saki­ꞌytꞌin aito. Miꞌi pote Tupana aiꞌairo tepaꞌi koꞌi wo maꞌato yt mesu­wa­rotiat paꞌi koꞌi ewywuat i. Katu­pono aito more­kuaria ewy wato­py­huꞌat Tupana wanẽtup hawe. Aitoria aikotã wẽtup tama piaria ewywuat Tupana eꞌyi kaꞌi­waria aito. Aiwa­nẽtup hap koꞌi yt mesu­wa­ro­tiaria minug koꞌi mesu­wa­ro­tiaria wanẽtup hap koꞌi ewy hin i. Miꞌi pote — Eiperia yt miit ewy i iꞌatuꞌe ahepe. Miꞌi pote Tupana mõtypot hap yn wati­ky­ꞌesat mesu­wa­rote. — Waku kahato Uruetu­pana watoꞌe iraniaꞌin me. Saꞌa­wyꞌi urutu­kup­teꞌen aikotã iꞌypyryp we hap ewy. Maꞌato mesup urutu­kup­teꞌen hẽtyhot puo hap ewy. Saꞌa­wyꞌi Tupana yt heremo hin i uruepe. Koitywy heremo hap ewy urupyꞌa pe uruimohey pote.


text:
Saꞌa­wyꞌi watoĩ­neꞌen aikotã piku piku koꞌi ewy yt iꞌywot i yt ity i rakaria ewy. Gaꞌapy piat hewyry rakaria ewy yt uwe ywania ewy i ahewyry. Maꞌato wato­mohey Aika­ꞌiwat Iesui hawyi Tupana ainug tosa­ki­ꞌytꞌin sese tosa­ꞌy­ruꞌin sese wo raꞌyn. Miꞌi hawyi Tupana ywania wo wato­py­huꞌat. Saꞌa­wyꞌi yt uwe i aikyꞌe haria — Yt kan hamo i eipe iꞌatuꞌe ahepe. Maꞌato koitywy Tupana mikyꞌe koꞌi kahato aito. Aheha­kye­raꞌat raꞌyn Tupana yt ahewaku pytkai hin i aikyꞌe. Miꞌi pote Tupana etama puaria aito wato­py­huꞌat.<pb/>


text:
Uito ti Peteru. Uimi­ky­ꞌeria sese eipe. Miꞌi pote atiky­ꞌesat kahato ewetunug uimi­ky­ꞌesat ewy. Atiky­ꞌesat kahato eweiꞌatoiat yne ehewaire hap kyꞌesat hap koꞌi eipiit miky­ꞌesat saꞌag koꞌi. Karãpe wẽtup ok ehãꞌãg hawyi — Yt atiky­ꞌesat i eweiꞌe. Taꞌi aimi­ky­ꞌesat saꞌag koꞌi aipyꞌa piat toĩneꞌen at kaꞌap hawyi meiũran yt kat i Tupana kyꞌe hap toĩneꞌen aikai kat pote mekewat aimi­ky­ꞌesat saꞌag koꞌi tuꞌuka kahato Tupana miky­ꞌesat hap wywo aipyꞌa pe. Mesuwat rotiaria ewy yt naku i wato­py­huꞌat kat pote atipy piaria aito pote. Ahewyry mesu­wa­rote wen maꞌato ahetama sese yt mesu­wa­rote i. Miꞌi pote yt naku i iraniaꞌin miky­ꞌesat ewywuat watunug saꞌag iꞌatu­wywo.


text:
Iraniaꞌin teꞌe­ra­haꞌat kahato ahowawi sio pywo pe wato­mohey sio yt hap kape. Miꞌi pote aheĩneꞌen hap mesu­wa­rote aikotã Iesui ewy hãpyk kahato rakat ewy waku wato­py­huꞌat are. Uiwy­riaꞌin waku watunug hãpyk kahato iꞌatue­hamo. Miꞌi pote meiũran hoꞌopot hap eꞌat putꞌokꞌe iꞌatuete hawyi meremo taꞌa­tu­mohey aikotã aito hap ewy. Miꞌi hawyi Tupana mõtypot hap ete aikotã aiꞌewy tukup­teꞌen hãpyk kahato watunug wakuat pote. Mesup iꞌatu­mi­ky­ryꞌi hamo watoĩ­neꞌen wato­mohey Iesui pote — Yt naku i nug haria iꞌatuꞌe maꞌato yt pywo pe i. Katu­pono aikotã wẽtup ywania miꞌiria tukup­teꞌen yt Tupana ywania hin i yt aiꞌe hap ewywuat i miꞌiria.


text:
Pyno watoĩ­neꞌen mesu­wa­rote turan waku watunug aika­ꞌi­waria piat aipo­ꞌoro hap ok tã ahetu­ꞌisa piat aipo­ꞌoro hap ok tã aiꞌakag koꞌi piat aipo­ꞌoro hap ok tã. Miꞌi watunug pote aiꞌakag sese atipy piat mõtypot haria wo watoĩ­neꞌen. — Wãi yt etunug neiꞌo iꞌatuꞌe pote pyno — Waku watoꞌe. — Miꞌi tã o etunug iꞌatuꞌe pote pyno — Waku more­kuaria watoꞌe.


text:
More­kuaria ti Tupana miꞌairo koꞌi tukup­teꞌen. Iꞌatue­su­ra­raꞌin iꞌewyte Tupana miꞌairo koꞌi tukup­teꞌen. Miꞌiria tukup­teꞌen yt naku i nug mupiat monik hamuat mesuwat yi totiat. Iꞌewyte waku nug haria mõtypot hamuat. Miꞌi hamo taꞌa­tu­ꞌairo mesu­wa­ro­tiaria more­kuaria tuꞌi­saria aipo­wyro hamuat.


text:
Mesuwat rotiaria yt iweꞌeg i rakaria i ihay saꞌag nakaria aimohit reran taꞌa­tuehay wuat rakaria maꞌato wati­ꞌa­tunug wakuat kahato yne miitꞌin kape hawyi yt iꞌatuehay saꞌag kuap i poꞌog ahete. Miꞌi hap ewy Tupana tiky­ꞌesat kahato.


text:
Pyno pywo pe ti aitoria Iesui mohey haria watu­kup­teꞌen aikotã yt kat i i aipyhyp hap ewy kat pote Tupana eropat haria watu­kup­teꞌen Tupana miky­ꞌesat watunug iꞌe hap ewy pote. Yt naku i watoꞌe more­kuaria pe — Pyno yt poꞌog i atunug emiky­ꞌesat ewy katupono miꞌi hawyi ti aru Tupana miky­ꞌesat ewy yn atunug yt naku i watoꞌe. Yt naku i watoꞌe aikaꞌiwaria pe — Uito Iesui eropat hat mesup pote yt atunug i poꞌog emipoꞌoro ewy naku i watoꞌe ahetuꞌisaria pe.


text:
Waku wati­ꞌa­tu­mõ­typot yne mesu­wa­rotiat miitꞌin. Yt naku i wati­mohit mesu­wa­ro­tiaria miitꞌin. Waku iꞌewyte wati­ꞌa­tu­kyꞌe kahato yne Iesui mohey haria aikotã wẽtup yat piaria ewy waku watu­kup­teꞌen. Waku watoꞌokyꞌe aikotã watikyꞌe aheywytꞌin aheinytꞌin aheyke­ꞌetꞌin aiky­wytꞌin aiky­py­ꞌytꞌin aheki­ꞌitꞌin wati­kyꞌe hap ewy. Waku wati­mõ­typot kahato Ahetu­pana yne aikyꞌe hap wywo. Waku tyryꞌ­wa­toꞌe aipyꞌa pe Tupana pupi. Iꞌewyte waku wati­ꞌa­tu­mõ­typot kahato mesu­wa­rotiat aipo­re­kuaria are.


text:
Uiwy­riaꞌin toĩneꞌen aika­ꞌi­waria ahetu­ꞌi­saria aipo­re­kuaria mesu­wa­ro­tiaria iwese kahato rakaria. Iꞌewyte toĩneꞌen yt iwese hin i rakaria. Toĩneꞌen wakuaria iꞌewyte toĩneꞌen yt nakuaria i. Miꞌi pote woro­ho­ꞌo­nãpin eipe. Waku ewetunug eika­ꞌi­waria ehetu­ꞌi­saria eipo­re­kuaria miky­ꞌesat ewy sio iwese rakaria sio yt sio ipyꞌahak takaria sio yt hap. Pyno waku wato­py­huꞌat iꞌatue­ropat haria wo iꞌatu­mõ­typot hanuaria wo aito Tupana eropat haria aito pote.


text:
Karãpe iraniaꞌin mesu­wa­ro­tiaria aimohit kahato taꞌa­tuehay wo aiꞌa­piheg kahato yt kat i watunug saꞌag pytkai ahaty­ꞌi ha­tyꞌi kahato taꞌa­tu­wepyi miꞌi hawyi yt wati­poepyk hin i iꞌatue­wawi. Yt kat watoꞌe i. Wati­mohey te ti Tupana. Miꞌi hawyi miꞌi hap watunug pote Tupana — Waku kahato eipe e ahepe.


text:
Karãpeĩ watunug yt naku i hawyi sura­raꞌin more­kuaria aiꞌa­piheg kahato aiminug saꞌag saꞌup taꞌatuium kahato ahepe. Miꞌi hap eꞌat pe yt waho­ꞌo­wesat kuap i kat pote yt naku i nug haria aito pote. Maꞌato karãpe more­kuaria esura­raꞌin koꞌi aiꞌa­piheg yt kat i watunug saꞌag pytkai Iesui mohey haria aito pote miꞌi turan yt wati­ꞌa­tu­wesat i pote yt watu­we­mõ­py­ꞌahak i. Waku watu­wehum yn Tupana kape aiꞌa­piheg turan. Miꞌi watunug pote Tupana mõtypot hap sese topy­huꞌat ahepe — Waku kahato eiperia e Tupana ahepe.


text:
Aika­ꞌiwat Aipo­typot Iesui saꞌa­wyꞌi hoꞌopot kahato miitꞌin iꞌatu­mi­ky­ryꞌi kahato tuwete. Yt kat i tutunug saꞌag pytkai taꞌa­tu­ꞌahyk taꞌa­tu­ꞌauka maꞌato yt kat i toꞌe saꞌag iꞌatuepe. Yt toiꞌa­tu­poepyk hin i miꞌi tã taꞌa­tunug pytkai kat pote toimo­herep teran ahepe aikotã waku watunug aiꞌa­piheg haria pe hap. Toiky­ꞌesat kahato watunug tominug hap ok tã toiky­ꞌesat. Miꞌi hap kape aikaykay aikotã topiat hoꞌopot hap ewy hamuat hap kape.


text:
Pywo pe ti rat Aika­ꞌiwat yt kat saꞌag hin i tutunug pytkai taꞌa­tu­ꞌauka. Yt wẽtup sehay saꞌag tutunug towẽ pywiat pytkai i taꞌa­tu­ꞌahyk ahyk Aika­ꞌiwat are.


text:
Taꞌa­tu­mohit kahato Aika­ꞌiwat Iesui taꞌa­tuehay saꞌag wywo maꞌato yt kat i i toiꞌa­tu­wesat saꞌag. Yt toiꞌa­tu­poepyk hin i saꞌag wywo. Taꞌa­tu­ꞌahyk ahyk Iesui turan hoꞌopot kahato tepiat turan yt kat e hin i iꞌatuepe — Meiũran woro­ho­ꞌo­ꞌahyk eipe yt e i maꞌato toꞌe Tupana pe — Atikuap Papai aikotã aru uhewaku hap etimo­herep wuatꞌi ehamo. Ewẽ pyi yn waku uwe waku uwe yt enoi hamo. En yn etikuap e Iesui Toꞌywot pe.


text:
Pywo ti rat Aika­ꞌiwat Iesui tuut irane kat pote yne aiminug aiꞌa­piheg saꞌag koꞌi yne miitꞌin mesu­wa­ro­tiaria minug saꞌag koꞌi topy­huꞌat Aika­ꞌiwat piit pe. Mekewat ariaꞌyp tote toho­ꞌopot kahato topiit ete. Tupana miꞌa­piheg wo topy­huꞌat. Tuwepyi Aika­ꞌiwat yne Tupana piat aiꞌa­piheg hap aiminug saꞌag koꞌi u hamo tuut. Miꞌi hawyi aiꞌa­piheg hap yne topy­huꞌat Iesui piit ete mekewat ariaꞌyp posak tote. Ipiit ete yne topy­huꞌat Tupana kaipywiat aiꞌa­piheg hap koꞌi aiꞌahyk ahyk hap tutuꞌu yne. Haty kahato tuete. Miꞌi hawyi aimoe­hãite hamuat hap topy­huꞌat. Haty hap yne tutuꞌu yne hawyi ikuꞌuro aheiam me. Aiku­ꞌuro hap tutuꞌu yne. Miꞌi pote aito watoĩ­neꞌen ikuꞌuro rakaria ewy iwywo mekewat aiminug saꞌag ete. Yt ahesaika i poꞌog aito watoĩ­neꞌen. Aikotã ikuꞌuro rakat yt wahãꞌãg kuap i yt naku i nug hamo hap ewy. Miꞌi hap ewy wato­py­huꞌat mesup. Maꞌato wakuat yn sake i watunug kuap mesup kat pote watu­wẽtem guꞌuro pyi Aika­ꞌiwat wywo hap ewy. Miꞌi hawyi waku nug haria wo wato­py­huꞌat iwywo.


text:
Maꞌato saꞌa­wyꞌi aitoria watu­kup­teꞌen aikotã aihũria miꞌa­pykok koꞌi ewy piku piku koꞌi ewy aikotã aihũria Kuteiru koꞌi hoꞌo­wasat gaꞌapy piat hap ewywuaria watu­kup­teꞌen saꞌa­wyꞌi. Maꞌato mesup aitoria Aika­ꞌiwat Koro hũria wo watu­kup­teꞌen. Miꞌi ti aiꞌa­pykok hat akag. Miꞌi upi ti watuwat atipy kape Ahepaꞌi Koro Miꞌi Miit Iesui pote are.<pb/>


text:
Pyno waku watunug more­kuaria miky­ꞌesat ewywuat. Iꞌewyte waku etunug eꞌaito miky­ꞌesat ewywuat uheinytꞌin are. Eꞌaito toĩneꞌen pote etunug o imiky­ꞌesat ewywuat. Maꞌato eꞌaito yt Iesui mohey hat i pote iꞌewyte waku etunug imiky­ꞌesat ewy. Miꞌi tã etunug mote meremo etekyi Iesui mohey hap kape. Kat pote teꞌe­ra­haꞌat kahato ewese hap kape maꞌato yt ehenoi hin i Tupana ehay tope pytkai. Eheĩneꞌen hap ikahu rakat kaipyi topy­huꞌat Iesui mohey hano saꞌa­wyꞌi yt tutunug neran hin i Tupana ehay pytkai are. Miꞌi pote waku etunug eꞌaito eꞌakag wo uheinytꞌin are.


text:
Waku etum epiit eꞌaito pe yn yt kat i ewaire waire hap wywo. Miꞌi hawyi waku etimõ­typot kahato eꞌaito. Miꞌi hap kape tehaꞌat hawyi meremo ehekyi kuap Iesui kape.


text:
Miꞌi hawyi waku ewepainug hap koꞌi eipyꞌa pe eiwese hap wywo ewepit hap wywo eiwa­nẽtup hawe. Waku pe eweikup­teꞌen Tupana miky­ꞌesat ewywuat. Iꞌewyte eweikup­teꞌen hekat rakat ewy mekewat ewepainug hap wuatꞌi eꞌat piat hap ewy. Waku ewetopag wahi koꞌi eimo­kahu hamuat eiwa­nẽtup hap ikahu rakat. Iꞌewyte eipyꞌa piat ikahu hap ewywuat are. Iraniaꞌin hary­po­riaꞌin mesu­wa­ro­tiaria teꞌe­ru­wa­nẽtup taꞌa­tu­kahu hap kape yn taꞌa­tupiit kape yn teꞌe­ru­wa­nẽtup.


text:
Taꞌa­tu­kyiꞌat taꞌa­tuekat ikahu kahato rakat mekewat mehit rakat hekat rakat kawiat Uru kawiat saity koꞌi hawyi taꞌa­tupag yne taꞌa­tu­ꞌasap taꞌa­tupiit koꞌi ete Uru imehit rakat yn taꞌa­tupag. Teꞌe­ru­we­painug kahato wen maꞌato taꞌa­tupiit ete yn. Maꞌato eipe waku poꞌog ewetunug eipyꞌa pe ehekat ikahu hap eiwa­nẽtup hawe eiwese hap eiwepit hap koꞌi. Miꞌi ewetunug mote ikahu rakat sese wo eweikup­teꞌen Tupana wanẽtup hawe. Hekat rakaria sese wo eweikup­teꞌen Tupana wanẽtup hawe Tupana miky­ꞌesat ewy ewetunug mote.


text:
Iꞌatu kahato saꞌa­wy­ꞌi­wuaria hary­po­riaꞌin Tupana mohey haria wakuap nug kahato haria are. Miꞌiria inug kahato taꞌa­tue­ꞌaito miky­ꞌesat ewywuat. Taꞌa­tue­ꞌaito eropat haria kahato miꞌiria tukup­teꞌen. Miꞌiria teꞌe­ru­we­painug kahato Tupana mohey hap wywo.


text:
Saꞌa­wyꞌi sese ahehary mana Sara tunug yne ahaꞌa­seꞌi pot Aparãu miky­ꞌesat ewy. — Uika­ꞌiwat en e teꞌaito pe. Pyno waku hary­po­riaꞌin eweikup­teꞌen ehehary pot koꞌi ewywuaria wo. Pywo ti rat ewetunug eheꞌaito miky­ꞌesat ewy ewetunug wakuat pote yt uwe i pupi i eweikenꞌẽ aru are. Yt kowoꞌi kowoꞌi hin i eiwa­nẽtup hap topy­huꞌat kat pote eika­ꞌiwat eheꞌaito topy­huꞌat pote.


text:
Iꞌewyte woro­ho­ꞌo­nãpin neran yne eipe mehĩꞌin. Toĩneꞌen eharyꞌi pote mio tã areꞌe ehepe — Eiweꞌeg wo o yt eiweꞌeg i hap pupi are. Ereĩneꞌen eharyꞌi wywo aikotã iweꞌeg nakat ewy are. Etimõ­typot ro eharyꞌi are. Epiit poꞌog hesaika eharyꞌi kai pote etipo­wyro eharyꞌi epiit wywo. Pyno wẽtup miit ewywuat eweikup­teꞌen mote waku eweiwat atipy kape eiwo­ꞌo­kyꞌe hap wywo eiwo­ꞌo­wese hap wywo eiwo­ꞌo­gyiꞌat hap wywo are. Waku woꞌo­mo­wepit haria wo eweikup­teꞌen. Miꞌi ewetunug mote karãpe ehehay Tupana kape eheha­ryꞌi wywo hawyi meremo Tupana eiwesat eipe wẽtup miit wanẽtup hap ewy eweikup­teꞌen mote.<pb/>


text:
Pyno mesup ahenoi teran uiwe­nãpin hap yne Iesui mohey haria pe. Mio tã are aikotã wẽtup miit ewy waku eweikup­teꞌen eiwa­nẽtup hawe. Waku woꞌo­kyꞌe kahato haria wo eweikup­teꞌen are. Waku eipyꞌa pe eiwo­ꞌo­kyꞌe eiwo­ꞌope are. Waku eiwo­ꞌo­kyꞌe Iesui mohey haria pote aikotã eheywytꞌin eheyke­ꞌetꞌin eheinytꞌin kyꞌe hap ewywuat are. Aikotã eiky­wytꞌin eiky­py­ꞌytꞌin eheki­ꞌitꞌin kyꞌe hap ewy wẽtup mẽpytꞌin sok ewy waku eiwo­ꞌo­kyꞌe are. Karãpe hoꞌopot hap putꞌokꞌe wẽtup ok Iesui mohey hat ete hawyi etipo­wyro o miꞌi. Iꞌewyte karãpe iraniaꞌin hatek pote etipo­wyro miꞌi eipyꞌa pyi ikyꞌe hap wywo. Waku eweikup­teꞌen eiwese kahato iraniaꞌin etiat rakaria wo. Waku eweiꞌe iraniaꞌin Iesui mohey haria pe — Wẽtup yn aimi­mohey uhyt mana eweiꞌe o are. Ereke uhyt mana mimi eweiꞌe. Eraꞌapyk o eweiꞌe. Miꞌi hawyi hegyiꞌat rakaria wo aru eweikup­teꞌen Iesui mohey hap wywo are.


text:
Karãpe Iesui mohey haria iraniaꞌin yt iꞌatu­wese i ehete hawyi waku eweikup­teꞌen iwese rakaria wo. Yt eweipoepyk teiꞌo iraniaꞌin tunug saꞌag ehetiat pote. Taꞌa­tunug saꞌag hawyi — Waku eweiꞌe emohit miꞌiria pote. Etiꞌa­tu­mõ­typot miꞌiria uhytꞌiꞌin manaꞌin. Miꞌi tã ewetunug mote Tupana mipoi­tyro koꞌi wo eweikup­teꞌen. Yne Tupana ekat topy­huꞌat eiwanuat atipy pe. Miꞌi tã ewetunug mote — Woro­ho­ꞌo­poi­tyro eipe e Tupana ahepe.


text:
Uiwy­riaꞌin eweikup­teꞌen mesu­wa­rote iwese kahato rakaria wo iwepit sese rakaria wo eweikup­teꞌen are. Maꞌato eheĩneꞌen hap mesu­wa­rotiat iꞌewyte wepit hap ikahu sese hap koꞌi eweiky­ꞌesat pote eiwe­nãpin ihay nug hap ete iraniaꞌin wywo. Eweimuꞌe ro ehẽku sehay wakuat nug hamo are. Karãpe ehẽku ihay teran saꞌag nug hap ete pote — Wãiꞌe­weiꞌe o ehẽku pe. Karãpe ehẽku timohit reran iraniaꞌin mote — Wãiꞌe­weiꞌe o ehay saꞌag nug hap ete.


text:
Waku eweimuꞌe ehẽku sehay iwese rakat nug hamuat hap ete miitꞌin wywo. Miꞌi hawyi eimo­wepit hap mesu­wa­rotiat eweipuẽti Tupana kaipyi are. Yt naku i aiwẽ pyi ahehay haiug nakat yt iwese rakat i yt hẽꞌẽ i rakat. Waku watu­we­muꞌe sehay miitꞌin mowepit hamuat e hap nug hamuat ete are. Waku wati­ꞌatoiat yne aiminug saꞌag koꞌi aimi­ky­ꞌesat koꞌi aiminug saꞌa­wy­ꞌiwuat hap ewy. Miꞌi hawyi waku watikat at kaꞌap woꞌo­wese nug hamuat hap. Aikotã wati­mohan miat yne ahesaika hap wywo hap ewy. Miꞌi hap ewywuat yne ahesaika hap wywo wati­mohan aiwo­ꞌo­mo­wepit hap are.


text:
Taꞌi uiwy­riaꞌin Tupana tikuap kahato uwe uwe topy­huꞌat waku nug hat waku wanẽtup hat iwese rakat. Miꞌi hat kape Tupana ewaure kaꞌa tuwehik kahato. Tupana tikuap kahato mekewat miit miẽtup koꞌi. Mekewat miit ihay hawyi meremo Tupana tiwesat. Maꞌato iraniaꞌin yt naku i nug haria ete Tupana yt tuwehum hin i iꞌatue­wawi maꞌato topy­huꞌat yt naku i nug haria ewanĩkap mo are.


text:
Watunug Tupana miky­ꞌesat ewy pote waku mekewat wati­mohan kahato inug hamo kat pote yt uwe i mesu­wa­rotiat aimaꞌat kuap hat topy­huꞌat.<pb/>


text:
Uiwy­riaꞌin karãpe mesu­wa­ro­tiaria yt iꞌatu­wese i kahato ahete waku nug haria aito pote waku watu­we­mo­wepit mesu­wa­rote. Yt naku i wato­kenꞌẽ iꞌatu­pupi. Yt naku i aiwa­nẽtup hap kowoꞌi kowoꞌi miꞌiria pupi.


text:
Waku poꞌog wati­mõ­typot Tupana aipyꞌa pe. Miꞌi hawyi waku watikat sehay wakuat aiwa­nẽtup hawe yne miitꞌin wesat hamuat hap. Karãpe putꞌokꞌe wẽtup ok ahowawi hawyi toꞌe ahepe — Kat pote etimohey Iesui. Miꞌi hawyi waku wati­mo­herep iꞌatuepe aimi­mohey Iesui ahehay perupꞌi puo yt kat i — Uito poꞌog eikai aiꞌe hap wywo. Maꞌato aikotã paaꞌe haria ewy waku wati­ꞌa­tuekyi miitꞌin aimi­mohey Iesui kape.


text:
Uiwy­riaꞌin waku watoiat yne aiminug koꞌi aiwa­nẽtup saꞌag hap koꞌi. Miꞌi hawyi waku ahewyry yt kat i haty aipyꞌa piat wywo aiwa­nẽtup hawiat aiminug saꞌag wywo. Miꞌi hawyi karãpe iraniaꞌin iꞌatuꞌe saꞌag kahato ahete iꞌatueso hap kaipyi yt kat i aiwe­mõti hap topy­huꞌat kat pote watikuap yt kat i i saꞌag watunug pote. Watikuap Aika­ꞌiwat Iesui miky­ꞌesat ewy watunug mesu­wa­rote pote.


text:
Pyno Tupana tiky­ꞌesat tuereto hoꞌopot ahepiat hap waku nug haria aito pote. Miꞌi hawyi mesu­wa­ro­tiaria ahaty­ꞌi­ha­tyꞌi haria wo tukup­teꞌen. Karãpe hoꞌopot hap toĩneꞌen waku nug haria aito pote miꞌi pote waku watu­wehum Tupana kape. Maꞌato karãpe aito Iesui mohey hat pytkai watunug saꞌag mote mesu­wa­ro­tiaria ahaty­ꞌi­ha­tyꞌi hawyi haty sese hap topy­huꞌat kat pote yt watu­wehum kuap i Tupana kape.


text:
Saꞌa­wyꞌi Aipo­typot Aipo­rekuat Iesui miitꞌin miky­ryꞌi hamo topy­huꞌat mesu­wa­rote aikotã aikotã taꞌa­tunug saꞌag tuwete waku rakat pytkai taꞌa­tu­ꞌauka. Maꞌato yt kat i saꞌag tutunug pytkai toho­ꞌopot kahato. Maꞌato aiminug saꞌag upi toho­ꞌopot. Iesui hãpyk kahato rakat maꞌato ikuꞌuro yt hãpyk i rakaria mohãpyk hamo. Ikuꞌuro muꞌap nug hamo Toꞌywot Tupana kapiat muꞌap nug hamuat. Koitywy toĩneꞌen muꞌap Tupana kapiat Iesui hoꞌopot hap kaipyi. Yt hãpyk i sese rakat toimo­hãpyk kuap taꞌyn. Pyno ipiit ikuꞌuro ariaꞌyp posak ete maꞌato miꞌi hawyi Tupana Pãꞌãu timoieĩ­neꞌen Aika­ꞌiwat.


text:
Ikuꞌuro ariaꞌyp posak ete hawyi Iesui toto aikope miitꞌin pãꞌãu sem tukup­teꞌen hap kape aikope miitꞌin pãꞌãu sem tukup­teꞌen iꞌatu­pyhyp hap kape toto. Miꞌi tote toimo­herep iꞌatuepe tehay ikahu rakat toku­ꞌuro hawyi.


text:
Iꞌatu kahato miit itote yt naku i nug haria. Miꞌi haria kape toto. Aikope tukup­teꞌen Nuꞌe mimu­ꞌeria. Saꞌa­wyꞌi Nuꞌe tiꞌa­tu­muꞌe miꞌiria. Tutunug mekewat yara wato koro turan toiꞌa­tu­muꞌe maꞌato yt taꞌa­tu­mohey i. Tupana tiꞌa­tu­ky­ꞌesat kahato miꞌiria tuwe­wawiat hap. Toiꞌa­tuekyi kahato Nuꞌe ehay wo maꞌato yt taꞌa­tu­mohey i. Miꞌiria kape Iesui toto toku­ꞌuro hawyi aikope tukup­teꞌen ikuꞌuro rakaria hap kape. Miꞌi hawyi toimo­herep iꞌatuepe mekewat sehay wakuat. Katu­pono saꞌa­wyꞌi mesuwat yi tote Nuꞌeꞌin yn Tupana mieha­kye­raꞌat koꞌi topy­huꞌat. Mekewat yara wato pe tukup­teꞌen 8 ok yn Nuꞌeꞌin koꞌi. Miꞌi hawyi iꞌaman iwato tiꞌa­tu­ꞌuka yne mesu­wa­ro­tiaria maꞌato mekewat Nuꞌe minug yara wato tiꞌa­tue­ha­kye­raꞌat 8 ok takaria katupono mekewat yara wato pe tukupteꞌen Nuꞌeꞌin mekewat yꞌy wato yowa tote.


text:
Miꞌi hap ewy kahato ahetꞌok hap topy­huꞌat. Yꞌy piat wateke aikotã Iesui ikuꞌuro hap ewy. Watu­wẽtem yꞌy pyi hawyi aikotã Iesui tuwẽtem guꞌuro pyi hap ewy watoĩ­neꞌen. Maꞌato mekewat yꞌy yt aikoho kuap i aipitpit ok hap aiminug saꞌag koꞌi maꞌato ahetꞌok hap watunug hawyi yt kat i haty hap aiwa­nẽtup hawe kat pote Tupana miky­ꞌesat ewy watunug aikotã Nuꞌe ewy yꞌy sakpo watuwat aheꞌyara puo hap ewy.


text:
Mesup taꞌyn Aheykeꞌet Iesui teke raꞌyn atipy pe. Koitywy taꞌapyk Tupana po sese kai taꞌapyk. Miꞌi tote Tupana mimõ­typot no topy­huꞌat — Koitywy Uhaꞌyru woronug En wuatꞌi miitꞌin Akag wuatꞌi pore­kuaria Akag wuatꞌi atipy piaria akag wo woronug En e Tupana Tosa­ꞌyru pe. Yne esaika hap atum epe e Tupana Tosa­ꞌyru pe Iesui pe.<pb/>


text:
Pyno uiwy­riaꞌin Aipo­typot Iesui hoꞌopot kahato topiit no mesuwat yi tote maꞌato yt tominug saꞌag upi hin i toho­ꞌopot miitꞌin miꞌa­piheg wo maꞌato aiminug saꞌag upi i toho­ꞌopot aiꞌa­piheg hap upi. Pyno waku watu­wa­nẽtup Aika­ꞌiwat ewy waku waho­ꞌopot iraniaꞌin ehakye­raꞌat hamo hap ewy. Karãpe wati­mo­wepit aipuꞌi hawyi yt kat i ahoꞌopot hap wati­ky­ꞌesat wen maꞌato yt kan hamo i watoĩ­neꞌen katu­pono aipiit miky­ꞌesat saꞌag hap yne watunug. Poꞌog waku watunug Iesui miky­ꞌesat wakuap koꞌi are. Poꞌog waku waho­ꞌopot Aika­ꞌiwat ewy miitꞌin ehakye­raꞌat hamo are.


text:
Maꞌato yt naku i watoĩ­neꞌen mesu­wa­rote aiku­ꞌuro hap kape yt naku i nug hanuaria wo aikotã saꞌa­wyꞌi yt wato­mohey i te Iesui turan wuat ewy are. Yt naku i aipiit miky­ꞌesat saꞌag watunug. Maꞌato watunug mote yt kat hamo i watoĩ­neꞌen. Waku watoĩ­neꞌen mesu­wa­rote Tupana miky­ꞌesat nug hamo Tupana mowepit hamo are.


text:
Saꞌa­wyꞌi yt aiweꞌeg hin i yt watikuap i te Iesui turan. Saꞌa­wyꞌi aimi­ky­ꞌesat yn watunug iꞌewyte iraniaꞌin mesu­wa­ro­tiaria miky­ꞌesat ewy yn watunug. Mekewat eꞌat pe yt watikuap i Iesui te turan yt watunug hin i Tupana miky­ꞌesat ewy. katu­pono watunug at kaꞌap iraniaꞌin miky­ꞌesat ewy yn watunug. Taꞌi yt Tupana kuap i haria miky­ꞌesat ewy yn watunug. Miꞌi turan watunug ahewaire waire hap yn aiwa­nẽtup hawe. Aipiit miky­ꞌesat saꞌag koꞌi yn watunug neran mekewat eꞌat pe. Iꞌewyte mahy u hap at kaꞌap hap wati­ky­ꞌesat watunug mekewat eꞌat pe. Watu­ꞌuka teran yne miitꞌin wywo ahehay wo aipiit wywo yt aiwese hin i. — Uito poꞌog e hap yn aiwa­nẽtup hawe. Taꞌi saꞌa­wyꞌi ienuk hap nug hap kape yn watuwat. Yt miitꞌin ewywuat i watenuk. Aiꞌok hap sakpo watenuk mekewat eꞌat pe. Miꞌi hawyi ahetu­pa­naria sem karania ahetu­pa­naria saꞌa­wyꞌi aheĩneꞌen hap yt watikuap i Iesui turan.


text:
Koitywy aiwy­riaꞌin saꞌa­wy­ꞌi­wuaria — Kat pote uruꞌatoiat iꞌatuꞌe. Kat pote yt etunug i te aikotã saꞌa­wyꞌi etunug hap ewy iꞌatuꞌe. Toꞌiro uhytꞌiꞌin manaꞌin pĩꞌãꞌin kurumꞌin iꞌatuꞌe ahepe maꞌato — Yt watoꞌe. Toꞌiro iꞌatuꞌe maꞌato yt watuwat i hawyi iꞌatuehay saꞌag ahete. Taꞌa­tu­ky­ꞌesat watunug saꞌag aikotã taꞌa­tunug hap ewy.


text:
Maꞌato aito yt watuwat i iꞌatupi mekewat saꞌag nug hamo kat pote watikuap taꞌyn tuut irane yt pya hin i Aika­ꞌiwat Iesui ut hap. Miꞌi hawyi toipo­ꞌoro miitꞌin aikotã aikotã imohey hap etiat kuap hamo. Wẽtup kai totopag yne tomohey haria. Wẽtup kai yt tomohey haria i koꞌi totopag. Mekewat eꞌat pe toimo­herep wuatꞌi ehamo uwe waku uwe yt sio watoĩ­neꞌen sio aiku­ꞌuro hut turan maꞌato yne miitꞌin sio toĩneꞌen wakuaria ihãite rakaria sio ikuꞌuro rakaria toipatꞌok mekewat eꞌat pe. Towanuat sio yt towanuat koꞌi i hap moherep hamo toipatꞌok.


text:
Miꞌi pote toto toku­ꞌuro hawyi aikope miitꞌin pãꞌãu tukup­teꞌen hap kape woꞌo­pyhyp hap kape toto toku­ꞌuro hap totepyi mekewat Nuꞌe mimu­ꞌeria muꞌe hamo. Yt taꞌa­tukuap i te ikuꞌuro taꞌa­tu­ka­wiano hamuat hap. Yt taꞌa­tukuap i te pote toto. Miꞌi pote koitywy ikuꞌuro rakaria ikuap iꞌewyte ihãite rakaria ikuap. Miꞌi hawyi meiũran aru toiꞌa­tu­patꞌok uwe imohey haria uwe yt rakaria i. Iꞌewyte ikuꞌuro rakaria ihãite rakaria Tupana Pãꞌãu tomo­herep yne.


text:
Pywo ti rat yne mesu­wa­rotiat mesuwat yi iꞌewyte aheka­reꞌen aiꞌyat koꞌi aiko hawyi waikiru waty at gaꞌapy yne mesu­wa­rotiat ikahuro hamuat koꞌi eꞌat yt pya hin i. Pywo ti rat tuut irane uiwy­riaꞌin yne mesuwat ikahuro hap eꞌat. Yt pya hin i are. Miꞌi pote waku weꞌeg haria wo watu­kup­teꞌen mesu­wa­rote. Waku wahẽtup at kaꞌap Tupana kape mesu­wa­ro­tiaria ehakye­raꞌat hamo. Waku wahe­katup Iesui ut hap.


text:
Pyno mesuwat ikahuro hap eꞌat yt pya hin i pote Tupana tiky­ꞌesat kahato aito tomohey haria wo wẽtup miit ewy aiwo­ꞌo­kyꞌe hap toiky­ꞌesat. miꞌi tã Tupana tiky­ꞌesat kahato. Uiwy­riaꞌin toiky­ꞌesat wati­ꞌa­tu­kyꞌe iraniaꞌin Iesui mohey haria yne ahesaika hap wywo. Toiky­ꞌesat wati­mo­herep aiwo­ꞌope aiwo­ꞌo­kyꞌe hap aimiium kaipyi aimi­mõꞌẽ hap kaipyi aiminug kaipyi toiky­ꞌesat aiwo­ꞌo­kyꞌe hap. Pywo ti rat toĩneꞌen aiwo­ꞌo­kyꞌe hap sese aiwo­ꞌopiat hap hawyi yt kat i aiwo­ꞌo­ma­ꞌatꞌi hap toineꞌen. Yt heremo i aiwo­ꞌo­ꞌa­parap hap koꞌi aiwo­ꞌo­kyꞌe kahato hap toĩneꞌen mote. Aiwu­ꞌuka hap yt tuwe­mo­herep i. Aiwo­ꞌo­kyꞌe hap toĩneꞌen pote yt watikat aiwy­riaꞌin kai iꞌatu­minug saꞌag koꞌi aiwo­ꞌo­ꞌa­parap hap koꞌi.


text:
Uiwy­riaꞌin waku — Eiwe­hytꞌok o watoꞌe iraniaꞌin me. Waku eiwe­hytꞌok watoꞌe aiwo­ꞌope. Eweiꞌapyk o waku watoꞌe. Waku — Uruꞌyat aiwanuat watoꞌe iraniaꞌin me. Waku wati­po­wyro hatek takaria aiꞌyat pe. Yt naku i watoꞌe iraniaꞌin me — Yt atiky­ꞌesat hin i iraniaꞌin uiꞌyat piat watoꞌe.


text:
Pyno Tupana tum ahepe tesaika hap wakuat moherep hamuat miitꞌin powyro hamuat. Yt toꞌo­ꞌewy hin i tutum ahepe tesaika hap. Pyno kat som wati­puẽti Tupana esaika hap kaipyi waku wati­mõꞌẽ iraniaꞌin me. Kat som watikuap waku rakat pyno waku wahenoi iraniaꞌin me Tupana mienoi hepiat koꞌi. Waku wati­po­wyro iraniaꞌin aipo wywo Tupana miium aimi­sepap koꞌi wywo aikotã Tupana piat aimuꞌe hap ewy. Watikuap pote waku wati­ꞌa­tu­po­wyro iraniaꞌin aimi­sepap koꞌi wywo aikotã Tupana aimuꞌe hap ok tã. Aimi­sepap koꞌi yne Tupana miium koꞌi tukup­teꞌen yne aimikuap koꞌi Tupana aimuꞌe hap koꞌi. Yt kat saꞌup i tutum ahepe pote waku watum miitꞌin me yt kat saꞌup i. Waku wato­py­huꞌat Tupana eropat haria wo wakuaria ewy. Waku Tupana miium wati­mõꞌẽ iraniaꞌin me ahegyiꞌat kahato hap wywo aikotã Tupana hegyiꞌat hap ewy.


text:
Pyno iraniaꞌin aitoria Tupana mimu­ꞌeria kahato ahehay se kahato Iesui etiat moherep hamo aimuꞌe kahato. Ahẽku ete tutum tesaika hap tehay moherep hamuat. Miꞌi pote karãpe wati­ꞌa­tu­muꞌe miitꞌin waku ahehay wati­mo­herep aipyꞌa pyi aikotã Tupana ihay aiwẽ pyi Topãꞌãu kaipyi hap ewy waku wati­mo­herep Tupana ehay. Maꞌato iraniaꞌin yt ahehay kuap i rakaria Tupana tiky­ꞌesat aipo wywo aipy wywo wati­ꞌa­tu­po­wyro miitꞌin hap. Miꞌi pote tutum ahepe iraniaꞌin me tesaika hap miitꞌin eropat hamuat. Tupana aimuꞌe kahato aipyꞌa pyi aikotã aikotã waku watunug miitꞌin eropat hap ete. Miꞌi hawyi tutum ahepe tesaika hap wakuat sese nug aipo wywo aipiit wywo hamuat hap. Pyno kat som tutum ahepe sepap nug hamuat hap koꞌi miꞌi pote waku i ok tã wati­mõꞌẽ miitꞌin me Tupana mõtypot hamuat Aipo­typot Tupana Mipo­ꞌoro Iesui mõtypot hamuat hap koꞌi are. Pyno ahẽtup uiwy Iesui pe — Atiky­ꞌesat kahato ereĩneꞌen Wuatꞌi Miitꞌin Porekuat no hap. Atiky­ꞌesat En Wuatꞌi Miitꞌin Mimõ­typot no. Mesup wuatꞌi eꞌat pe aru atiky­ꞌesat En yne mesu­wa­ro­tiaria emiitꞌin sem akag wo. Miꞌi ti mesup ahẽtup are waku.


text:
Uimi­ky­ꞌesat koꞌi Iesui mohey haria karãpe putꞌokꞌe ehete ehatek hap miitꞌin miky­ryꞌi hap koꞌi ehoꞌopot hap koꞌi aikotã aria haty hap ewy putꞌokꞌe ehete yt eiwa­nẽtup teiꞌo kowoꞌi kowoꞌi — Kat pote miꞌi tã uhete yt eweiꞌe teiꞌo eiwa­nẽtup hawe. Katu­pono miꞌi tã yne Iesui mohey haria ete toĩneꞌen tuereto uiwy­riaꞌin uimi­kyꞌe koꞌi. Miꞌi pote yt eweiwa­nẽtup teiꞌo — Taꞌi yt iraniaꞌin ewy hin i ahoꞌopot yt eweiꞌe i kat pote yne aitoria Iesui mohey haria ihaky­ꞌeꞌi rakaria watu­kup­teꞌen tuereto. Miꞌi tã Tupana tunug ahete ahãꞌãg hap koꞌi sio watoĩ­neꞌen Haꞌyru mohey haria sese wo sio yt haria wo i kuap hamo.


text:
Karãpe putꞌokꞌe ahãꞌãg hap ahatek hap miitꞌin miky­ryꞌi hap aiꞌahu hap yne mekewat koꞌi putꞌokꞌe pote waku meremo watu­we­mo­wepit hawyi waku watoꞌe Tupana pe ahoꞌopot hap putꞌokꞌe hawyi — Tupana koitywy atikuap taꞌyn Esaꞌyru Emipo­ꞌoro Urupo­rekuat nuat hoꞌopot hap. Yt atikuap yne i maꞌato ahoꞌopot hap kaipyi atikuap Emipo­ꞌoro hoꞌopot hap. Waku kahato atuꞌu Iesui ewy mekewat hoꞌopot koꞌi waku watoꞌe Tupana pe. Meiũran aru atikuap Esaꞌyru Urupo­rekuat nuat putꞌokꞌe mesuwe Wuatꞌi Mimõtyot no tuwe­mo­herep mesuwe. Miꞌi hap eꞌat pe uimo­wepit hap sese wuatꞌi eꞌat piat hap toĩneꞌen waku watoꞌe Tupana pe.


text:
Pywo ti rat uiwy­riaꞌin karãpe miitꞌin ihay saꞌag kahato ahetiat pote wato­mohey Aipo­rekuat nuat pote miꞌi hap eꞌat pe waku watu­we­mo­wepit kahato. Eweikuap kat pote. Aimo­wepit hap sese topy­huꞌat aru ahete wuatꞌi eꞌat pe katu­pono wato­py­huꞌat Tupana mimõ­typot koꞌi sese. Tupana Pãꞌãu eiam kahato wato­py­huꞌat. Katu­pono Tupana yt aiꞌatoiat hin i waho­ꞌopot turan. Katu­pono mesu­wa­ro­tiaria iꞌatuehay saꞌag Aika­ꞌiwat Iesui ete maꞌato aitoria wati­mõ­typot kahato Aika­ꞌiwat. Miꞌi hap kaipyi Tupana aikuap. Miꞌi pote tutum ahepe Topãꞌãu pywuat imõtypot koꞌi wato­py­huꞌat pote.


text:
Pyno waku wato­py­huꞌat miitꞌin mesu­wa­ro­tiaria miky­ryꞌi hamo. Waku wato­py­huꞌat miitꞌin misa­tyꞌi satyꞌi koꞌi wo Iesui mohey haria aito pote. Maꞌato yt naku i kahato waho­ꞌopot mesu­wa­rotiat sero­ꞌokꞌe haria aito pote yt naku i nug haria pote miitꞌin maꞌat haria aito pote miitꞌin ekat pore­raꞌat haria aito pote miitꞌin potpap pyhyp haria aito pote ahehay saꞌag iraniaꞌin etiat aito pote. Miꞌi hap upi aipyhyp ahatyꞌi hatyꞌi pote yt nakuaria i wo wato­py­huꞌat. Maꞌato waho­ꞌopot Iesui potpap nug pote waku.


text:
Taꞌi karãpe ahatyꞌi hatyꞌi Iesui Aipo­typot emiitꞌin pote waku watu­we­mo­wepit. Yt naku i watu­we­mõti neꞌi Aika­ꞌiwat pupi ahatyꞌi hatyꞌi Iesui etiat turanuat pote. Poꞌog waku watoꞌe Tupana pe — Tupana waku kahato En kat pote ahoꞌopot Esaꞌyru mohey hap upi waku watoꞌe.


text:
Pyno waho­ꞌopot hap kaipyi miitꞌin iraniaꞌin minug saꞌag kaipyi aiꞌa­piheg hap mesu­wa­ro­tiaria piat hap kaipyi Tupana tikuap sio aito Iesui mohey haria sese sio yt hap sio aito imẽpytꞌin sese aito sio yt hap. Pyno saꞌa­wyꞌi ahãꞌãg Tupana miꞌi hawyi waku pe aito aipuẽti aheĩneꞌen wuatꞌi eꞌat piat hamo. Maꞌato aikotã aru iraniaꞌin meimuẽ wuaria yt sehay wakuat Iesui etiat yt kyꞌesat i haria ete aikotã aru miꞌiria ete. Kat som aru Tupana tunug miꞌiria ete yt tomi­ky­ꞌesat nug neran i haria ete. Taꞌi miꞌiria ete poꞌog poꞌog saꞌag topy­huꞌat iꞌatuepiat hoꞌopot hamo. Mesuwat rotiat hoꞌopot hit iꞌatuepiat hap kaipyi hoꞌopot hap te topy­huꞌat wuatꞌi eꞌat pe iꞌatuete.


text:
Pyno niatpo kahato aheha­kye­raꞌat hap Tupana mimoe­waku koꞌi aito pytkai. Maꞌato aikotã aru iraniaꞌin yt Tupana kyꞌesat i haria iraniaꞌin mesu­wa­ro­tiaria yt naku i nug haria ete aikotã aru miꞌiria ete mekewat eꞌat pe. Taꞌi aitoria wato­py­huꞌat Tupana mieha­kye­raꞌat koꞌi wo maꞌato miꞌiria yt karãpe i iꞌatue­ha­kye­raꞌat hap topy­huꞌat.


text:
Pyno areꞌe ehepe — Miitꞌin miky­ryꞌi hamo o eweikup­teꞌen Iesui mohey haria eipe pote waku eweikup­teꞌen no Iesui mohey haria wo are. Waku ewetunug no Tupana miky­ꞌesat ewywuat. Waku eweiꞌe Tupana kape — Tupana atum uipiit uiwa­nẽtup hap uipyꞌa piat uheĩneꞌen hap yne atum epe. Uiku­ꞌuro pote uiku­ꞌuro maꞌato yt atoiat hin i waku nug hap. Iꞌewyte yt atoiat hin i emohey hap uinug hat En mote Tupana watoꞌe waku. Miꞌi pote atikuap yt uiꞌatoiat hin i hap. Miꞌi pote epo pe atum uipiit uipãꞌãu uiwa­nẽtup hap uinug hat waku watoꞌe miitꞌin miky­ryꞌi hano watoĩ­neꞌen turan Iesui mohey haria aito pote.<pb/>


text:
Pyno uito Peteru iporo rakat areĩneꞌen. Eiꞌa­pykok hat areĩneꞌen. Pyno uhehay teran Iesui mohey haria apykok haria pe. Woro­ho­ꞌo­nãpin neran eipe. Uito ti Iesui potmuꞌe sese uito. Araꞌa­kasa yne Aika­ꞌiwat ikuꞌuro hap kape. Araꞌa­kasa aikotã hoꞌopot hap kape. Iꞌewyte araꞌa­kasa Iesui wẽtem guꞌuro pywiat hap kape. Araꞌa­kasa Iesui Tupana mõtypot hawe hẽtyhot hap pyꞌa­setpe araꞌa­kasa. Miꞌi hap ewy tut irane. Miꞌi hap kape iꞌewyte araꞌa­kasa uimu­ꞌetu wuat ewy are.


text:
Miꞌi pote woro­ho­ꞌo­nãpin eipe uipyꞌa pyi aikotã watopoi aihũria yne eꞌat pe aikotã wati­ꞌa­pykok aihũria wãtym muo. Miꞌi hap ewy eweiꞌa­tupoi Tupana ehay wo Iesui mohey haria Tupana hũria eimi­ꞌa­pykok koꞌi are. Eweiꞌa­tu­ꞌa­pykok o Tupana hũria ahiag mupi yt naku i nug hap pupi are. Eweiꞌatoiat ro mekewat eiwa­nẽtup hawe — Yt atunug neran i e hap. Miꞌi hawyi eweiꞌa­tu­ꞌa­pykok Iesui mohey haria yne eipyꞌa pyi yne ehepiat kyꞌesat hap wywo. Uiwy­riaꞌin karãpe putꞌokꞌe mekewat eiwa­nẽtup hawe — Atiky­ꞌesat uhekat kahato Tupana hũria kaipyi. Iꞌewyte areĩneꞌen neran hekat rakano Tupana hũria apykok hap saꞌup kaipyi e hap pupi eiweꞌeg wo kahato o are. Katu­pono yt naku i wati­ky­ꞌesat kahato Iesui mohey haria ekat koꞌi. Pyno waku watu­we­potpap iꞌatu­muꞌe hap ete poꞌog miitꞌin kyꞌe hap aikai waku. Yt naku i watoket neꞌi. Waku aiwa­nẽtup hawe aiperup yn aipotpap turan miitꞌin muꞌe Iesui etiat hap turan are ehepe nagnia pe aiꞌa­pykok haria pe are.


text:
Yt naku i wati­ꞌa­tu­po­ꞌoro poꞌoro ahehay pirik hap wywo aihũria kat pote aihũria Tupana saꞌy­ruꞌin saki­ꞌytꞌin. Miꞌi pote poꞌog waku wati­mo­herep Tupana hũria pe muꞌap ikahu rakat. Waku wato­py­huꞌat Iesui iãꞌãkap koꞌi wo ewywuat no. Miꞌi hawyi waku watoꞌe aimi­mu­ꞌeria pe — Ereĩneꞌen no eweikup­teꞌen no aikotã areĩneꞌen waku hap ewy waku watoꞌe. Waku watu­we­potpap poꞌog aihũria kai. Miꞌi hap kaipyi taꞌa­tukuap aikotã waku taꞌa­tunug hap koꞌi wakuap koꞌi are.


text:
Pyno karãpe wati­ꞌa­tu­ꞌa­pykok aihũria turan waku watu­wa­nẽtup kahato Aiꞌa­pykok hat toĩneꞌen hap kape. Miꞌi kaipyi ahaꞌup sese tut aru. Mekewat saꞌup waku rakat aimõ­typot hap sese wuatꞌi eꞌat piat tut Aiꞌa­pykok hat Iesui kaipyi aru watoꞌe aiwa­nẽtup hawe. More­kuaria mesu­wa­ro­tiaria teꞌe­ru­we­painug kahato nu imehit rakat wywo teꞌe­re­we­painug kahato taꞌa­tu­ꞌakag ete. Hekat kahato rakat ewy teꞌe­re­we­painug more­kuaria mesu­wa­rote. Miꞌi hap ewy Tupana tum aru ahepe aipotpap saꞌup. Maꞌato aipainug hap wuatꞌi mimõ­typot koꞌi wato­py­huꞌat aru wuatꞌi eꞌat piat more­kuaria ewywuat aipainug hap are.<pb/>


text:
Pyno uito Peteru atiꞌa­tu­nãpin neran mesuwe kurumꞌin. Makup­tiaria woro­ho­ꞌo­nãpin neran eipe. Uiwy­riaꞌin eweimõ­typot ro nagnia are. Ewetunug no eiꞌa­pykok haria miky­ꞌesat koꞌi. Karãpe eiꞌa­pykok haria eipo­ꞌoro hawyi meremo ewetunug iꞌatu­mi­ky­ꞌesat koꞌi. Eweikup­teꞌen no miitꞌin mimuꞌe koꞌi wo — Uimuꞌe ro eweiꞌe ro nagnia pe. Eweimõ­typot ro iraniaꞌin eiwo­ꞌo­mõ­typot eiwo­ꞌope are ehepe. Eweiꞌatoiat ro mekewat — Uito poꞌog iraniaꞌin kai e hap. Miꞌi hawyi aikotã watopag sokpe pakup hap ewy eweipag wẽtup wanẽtup hap ikahu rakat eipyꞌa pe mekewat — Atikuap teran uhyt mana e hap mekewat — Uimuꞌe ro e hap mekewat paaꞌeiꞌe hap wywo eiwe­painug o aikotã sokpe pakup hap ewy. Katu­pono — Uito poꞌog iraniaꞌin kai e hat Tupana mimohit no aru topy­huꞌat. Tupana yt tiky­ꞌesat i — Uito poꞌog iraniaꞌin kai e haria wo watu­kup­teꞌen. Maꞌato paaꞌe haria kape yn tehaꞌat. Miꞌiria pe tutum kahato hegyiꞌat hap kaipyi tekat yne tomi­mõ­typot koꞌi pe are.


text:
Pyno uiwy­riaꞌin ipakup takaria waku eweiꞌe Tupana kape — En ni poꞌog poꞌog uikai. Uimuꞌe ro. Aremohit epyꞌa­setpe Tupana. Paaꞌare areĩneꞌen epo pe Tupana. Iꞌewyte areĩneꞌen neran yt uwe i uimõ­typot mesu­wa­rote. Atikuap taꞌyn uito kurum te ipakup takat re waku eweiꞌe Tupana pe. Mio tã eweiꞌe pote meiũran Tupana mimõ­typot no eweipy­huꞌat mesuwat yi tote. Iꞌewyte miitꞌin akag wo miitꞌin apykok hano eweipy­huꞌat. Kurum hin pĩꞌã hin Tupana mikyꞌe koꞌi kahato wo eipe are.


text:
Miꞌi pote waku eweiꞌe Tupana pe — Tupana aikotã miitꞌin timohy yrysakag ipotyi rakat hero iꞌakag ete miꞌi hap ewy etihep uhetiat uhero hap uipyꞌa piat hap. Wẽtup ok po pe wẽtup ok akag note aikotã taꞌa­tue­reto mekewat yrysakag ipotyi rakat ewy. Miꞌi hap ewy atoiat yne uiwa­nẽtup hap ipotyi rakat ewywuat kowoꞌi kowoꞌi hap koꞌi. Aikotã aikotã aru atunug uiꞌe hap koꞌi atoiat yne epo pe eꞌakag ete Tupana eweiꞌe. Kat pote uikyꞌe kahato hat En waku eweiꞌe kurum iwasuria makup­tiaria are.<pb/>


text:
Pyno eiweꞌeg wo o ahiag mupi kurum iwasuria makup­tiaria i are. Aikotã sura­raꞌin ewy eweikup­teꞌen. Eiweꞌeg wo kahato o ahiag mupi kat pote ehewa­nĩkap sese toĩneꞌen ahiag kurum iwasu koꞌi makup­tiaria. Pyno eweikup­teꞌen aikotã moryꞌa epo pe hap ewy. Kat pote ahiag awyato marakꞌa hap ewy toĩneꞌen kowoꞌi kowoꞌi hewyry rakat ewy hesyꞌat rakat ewy. Toikat kahato Tupana hũria ipakuptia u hamo are.


text:
Pyno etiꞌawa ahiag — Wãiꞌe­weiꞌe ahiag me. Iesui mohey hat uito eweiꞌe. Karãpe eweho­ꞌopot kahato Iesui mohey haria eipe pote yt ewehe­haꞌat reiꞌo yi kape kat pote iraniaꞌin mesu­wa­ro­tiaria pyꞌa­setpe kurum iwasuria makuptia eiperia ewy tukup­teꞌen hoꞌopot hawe. Taꞌa­tukuap wy miꞌi pote waku hesaika rakaria ewywuat eweikup­teꞌen ahiag sopo hamo are.


text:
Maꞌato Tupana ti eipo­wyro kahato hat toĩneꞌen uiwy­riaꞌin ipakup takaria. Tutum neran ehepe yne tesaika hap yt kat saꞌup i. Toiky­ꞌesat kahato eiperia tomi­mõ­typot koꞌi wuatꞌi eꞌat piat hano. Kat pote Aipo­typot Iesui mohey haria eipe pote. Pyno hoꞌopot hap yt motꞌi hamuat i toĩneꞌen. Mũki­ꞌite eꞌihotꞌok eꞌihotꞌok hap ewy tokosap taꞌyn. Pyno waku etuꞌu hoꞌopot hap mesup miꞌi hawyi meiũran Tupana mimotag koꞌi wo eweikup­teꞌen waku rakaria hãpyk kahato rakaria wo. Yt uwe mimaꞌat koꞌi wo i eweikup­teꞌen. Meiũran Tupana ehay wywo ehesaika eweikup­teꞌen. Miꞌi hawyi meiũran eiwa­nẽtup hap yt kowoꞌi kowoꞌi hin i toĩneꞌen. Hesaika rakaria wo Tupana mohey haria ewy eweikup­teꞌen eweho­ꞌopot hap tokosap hawyi ehãꞌãg hap tokosap hawyi are yne pe nagnia pe makup­tiaria pe kurum iwasuria pe hira­karia pe yne pe are.


text:
Uito eiꞌa­pykok hat Peteru mio tã are yn Tupana pe — Atiky­ꞌesat kahato emõtypot hap mesu­wa­rote are. Atiky­ꞌesat yne miitꞌin epo pe are. Mesup mũki­ꞌite wuatꞌi eꞌat pe atiky­ꞌesat En Miitꞌin Potypot Koro wo are. Pyno waku toran naꞌyn uiꞌe hap uito Peteru.


text:
Pyno uito Siwanu atunug mesuwat miwan. Peteru wẽ pyi atiwan yne mesuwat sehay. Uhet wyti Siwanu. Uito areĩneꞌen aikotã eheywyt eikywyt yt eimaꞌat hat hin i ewywuat i areĩneꞌen. Atipo­ꞌoro mesuwat Peteru miwan Peteru e hap ehowawi uimiwan miat. Yne miitꞌin tikuap uimiwan aikotã aikotã atunug hap. Taꞌi heremo kahato uimiwan kaipyi uwe uito hap. Yt iwato hin i uimiwan. Pyno pywo kahato aimuꞌe mesuwe Peteru. Uiꞌe hap ewy kahato toꞌe mesuwe. Areꞌe Peteru e hap ewy uito. Taꞌi wato­py­huꞌat ahãꞌãg hap turan waho­ꞌopot turan miꞌi pote wato­py­huꞌat wuatꞌi eꞌat pe Tupana mipoi­tyro koꞌi wo. Tupana aikyꞌe kahato pote waku wato­py­huꞌat yꞌam me hap ewy sura­raꞌin ewy. Yt karãpe i watoiat aikyꞌe hat hegyiꞌat kahato pote are.


text:
Pyno Iesui mohey haria mesuwe kuekatu taꞌa­tu­po­ꞌoro ehowawi are. Saꞌa­wyꞌi ti Iesui uiꞌairo mesuwe Tosa­ꞌyru eropat hat wo uiꞌairo are. Aikotã taꞌa­tu­ꞌairo eipe hap ewy. Miꞌi pote kuekatu atipo­ꞌoro ehowawi. Iꞌewyte yne uiwy­woria Iesui mohey haria kuekatu ehowawi taꞌa­tu­po­ꞌoro. Urupo wywo yꞌam me urueko ewy uruipo­ꞌoro kuekatu ehowawi. Uhaꞌyru iꞌewyte toĩneꞌen mesuwe. Uhaꞌyru set Maku. Miꞌi iꞌewyte kuekatu toipo­ꞌoro ehowawi are.


text:
Uiwy­riaꞌin eiwo­ꞌo­kyꞌe ro eiwo­ꞌope. Waku eiwo­ꞌo­kyꞌe eiwo­ꞌope aikotã wẽtup mẽpytꞌin koꞌi ewy. Pyno ahẽtup Tupana pe — Tupana etunug no miꞌiria Esaꞌyru mohey haria wẽtup miit ewy are. Etunug miꞌiria woꞌo­kyꞌe kahato haria wo Tupana are kat pote taꞌa­tu­mohey Esaꞌyru Iesui pote are. Taꞌa­tu­mohey Emipo­ꞌoro Urupo­rekuat nuat pote are. Pyno toran naꞌyn uiꞌe hap are.<pb/>Uito ti Peteru


text:
Uito ti Peteru Aipo­typot Iesui eropat hat sese uito. Uito Iesui mipo­ꞌoro miitꞌin muꞌe hanuat ihay moherep hat uito. Uito ti 12 ok hap Iesui emiit uito. Iꞌewyte imohey haria nãpin hat uito. Aimi­mohey ikahu rakat moherep hat uito. Hekat kahato rakaria ewywuaria watu­kup­teꞌen katu­pono imohey hap saꞌup iwato kahato hap ewy topy­huꞌat imohey hap kaipyi. — Uhaꞌyru mohey haria ti eipe uiwa­nẽtup hawe uipyꞌa pe e Tupana ahepe. Miꞌi pote atum yne wakuat ehepe e Tupana.


text:
Atiky­ꞌesat kahato eipe Iesui kuap kahato haria wo eweikup­teꞌen. Taꞌi eweikuap Aipo­typot Iesui hawyi Tupana tum neꞌen neꞌen neꞌi tegyiꞌat hap ehepe. Iꞌewyte tutum woꞌo­wese hap tutum yt kat saꞌup i. Aipoi­tyro kahato Tupana tuwehay pyi. Iwese pote tutum yne ahepe. Tutum iwato kahato typy sakpo itote. Toimõꞌẽ kahato tegyiꞌat hap are. Tutum ahepe wuatꞌi tokuap hap Tosa­ꞌyru kuap hap kaipyi tutum yne yne ahepe are.


text:
Tutum ahepe yne yne towanuat yt kat saꞌup i. Tesaika hap toieĩneꞌen hap tewaku hap tutum ahepe are. Watikuap Haꞌyru Iesui hawyi tutum yne yne tomõ­typot hamuat hap tutum. Taꞌi iꞌewyte wato­mohey Iesui hawyi Tupana aiꞌairo topot­po­ꞌo­roria koꞌi wo are.


text:
Tutum ahepe tehay wakuat. Koitywy mio tã e ahepe — Atum aru yne yne ehepe e. Pywo yt uheso hin i e. Woro­ho­ꞌo­kyꞌe haype e. Taꞌi saꞌa­wyꞌi ti watoĩ­neꞌen yi totiaria ewy neꞌi yt naku i hap nug haria wo are. Katu­pono yt watu­wẽtem kuap i ti aipiit miky­ꞌesat seko saꞌag myi. Aiminug saꞌag yt nakuat i po pe yn watoĩ­neꞌen. Maꞌato koitywy ti watu­wẽtem naꞌyn mekewat kaipyi Tupana piat ainug pakup i raꞌyn hap kape. Miꞌi tupono ti koitywy aito ipakup takaria wo raꞌyn watoĩ­neꞌen Tupana toꞌe hap ewy — Woro­ho­ꞌonug ti aru eipe ipakup takaria wo e hap ewy watu­kup­teꞌen are mesuwe.<pb/>


text:
Pyno toĩneꞌen naꞌyn aikai Iesui mohey hap. Miꞌi tupono ti Tupana tiky­ꞌesat poꞌog Tosa­ꞌyru ewywuat wato­py­huꞌat hap uiwy­riaꞌin are. Iꞌewyte aikaipyi toiky­ꞌesat aiwa­nẽtup hap aheko Tosa­ꞌyru ewywuat ikahu rakat yn toiky­ꞌesat. Miꞌi hawyi toiky­ꞌesat ahepiat tokuap hap aikotã aiwo­ꞌo­ꞌe­wy­ꞌewy hap toiky­ꞌesat are.


text:
Waku hawyi iꞌewyte toiky­ꞌesat aiwewãi kuap hap toiky­ꞌesat. Miꞌi hap watikuap hawyi toiky­ꞌesat aiwo­ꞌo­kyꞌe hap. Iꞌewyte toiky­ꞌesat yt aipohep i tomohey hap etiat hap toiky­ꞌesat. Miꞌi watunug kuap hawyi toiky­ꞌesat aito toiãꞌãkap koꞌi ewy hap toiky­ꞌesat are.


text:
Miꞌi toĩneꞌen hawyi toiky­ꞌesat aiwo­ꞌo­kyꞌe sese hap aikotã wati­kyꞌe aheywyt aheinyt hap ewy aikywyt aiky­pyꞌyt hap ewy are. Miꞌi watunug kuap hawyi toiky­ꞌesat aiwo­ꞌo­kyꞌe potꞌi sese hap. Itag saꞌa­wy­ꞌi­tewuat imohey hap kaipyi hap toiky­ꞌesat are.


text:
Miꞌi tã watu­kup­teꞌen mote ti aru ikahu kahato watoĩ­neꞌen are. Miꞌi hawyi ti aru hekat kahato rakaria wo watoĩ­neꞌen Tupana mõtypot hanuaria aito hawyi are. Miꞌi hawyi ti ihãite rakano watu­kup­teꞌen are. Miꞌi hawyi aikotã mekewat mikoi haat kahato rakat ewy watoĩ­neꞌen are. Miꞌi hawyi ti aru watu­kup­teꞌen Aika­ꞌiwat Iesui kuap haria kahato are. Miꞌi hawyi ti aru Aipo­rekuat no kahato topy­huꞌat Aika­ꞌiwat are.


text:
Maꞌato meimuẽwat wakuat koꞌi yt iwato i aikai pote ti aru yt ihapytig i rakaria wo watoĩ­neꞌen uiwy­riaꞌin katu­pono saꞌa­wyꞌi yt eweikuap hin i Iesui eipe. Miꞌi turan ti yt ihapytig i rakaria ewy eweikup­teꞌen. Yt kat i heremo Tupana etiat uiwy­riaꞌin saꞌa­wyꞌi mekewat eꞌat pe. Saꞌa­wy­ꞌiwuat eiminug saꞌag koꞌi yn topy­huꞌat. Miꞌi pote ti yt ihapytig i rakaria ewywuaria wo eweikup­teꞌen. Miꞌi pote ti eiminug saꞌag koꞌi tukup­teꞌen ne eiꞌy­myẽpe katu­pono ti kurin kat Iesui mohey hap kaipyi wyti yt watikuap i mekewat pywuat sese hap. Yt watoꞌe kuap i pywo sio yt katu­pono yt wato­mo­wato i Iesui mohey hap ahepiat pote.


text:
Pyno uheywytꞌin uheinytꞌin eiwe­muꞌe ro haty wo mekewat Tupana miꞌairo sio uito sio yt hap kuap ehepiat hamo are. Miꞌi hawyi ti aru eweimo­wato ro mekewat seko pakup i eiwa­nẽtup hawe hawyi ti aru eweikuap taꞌyn — Pywo ti rat uito Tupana emiit no areĩneꞌen e hap eweikuap. Uito ti Tupana miꞌairo areĩneꞌen hap eweikuap. Miꞌi hawyi ti aru eweimo­wato mekewat seko pakup i eiwa­nẽtup hawe uiꞌe hap ewy. Miꞌi hawyi ti aru eweikuap kahato raꞌyn — Pywo ti Iesui wanuat uito hap eweikuap are. Miꞌi pote ti aru yt karãpe i raꞌyn eweiꞌatoiat mekewat aheha­kye­raꞌat hap mohey hap kaipyi.


text:
Miꞌi hawyi ti aru mekewat eꞌat putꞌokꞌe turan — Ereke ro e Tupana. Aikotã aiwy sese pe watoꞌe — Ereke ro watoꞌe hap ewy ti aru topy­huꞌat. Miꞌi hawyi ti aru itote watu­kup­teꞌen naꞌyn wuatꞌi eꞌat pe raꞌyn aikope Iesui toĩneꞌen Aipo­rekuat no aheha­kye­raꞌat hap tote. Miꞌi hawyi ti aru Aika­ꞌiwat yat pe raꞌyn watu­kup­teꞌen.


text:
Miꞌi pytkai yt uipohep hin i eimo­weꞌeg hamo. Yt eweiwaure teiꞌo Tupana piat einãpin hap koꞌi are yn katu­pono eweikuap taꞌyn saꞌa­wy­ꞌite. Miꞌi tupono poꞌog waku watikuap pakup i hap poꞌog waku. Waku watikuap kahato aipyꞌa pe.


text:
Pyno ti waku wuatꞌi eꞌat pe pywo aiꞌe hap yn. Pyno toꞌiro watu­we­muꞌe i muꞌe i kahato iwan miat ete.


text:
Pyno koitywy areĩneꞌen eipy­ꞌa­setpe Tupana Pãꞌãu uipiit piat wywo maꞌato yt atikuap i karãmuo yt uwe i raꞌyn uipiit piat hap. Meiũran taꞌat hawyi yt uwe i raꞌyn. Koitywy uiꞌyat toĩneꞌen ne. Miꞌi tupono areĩneꞌen eimuꞌe hamo. Pyno saꞌa­wy­ꞌiwuat meimuẽwat eimi­waure koꞌi koitywy atimo­pakup i. Moro­ho­ꞌo­muꞌe pakup i raꞌyn. Meimuẽwat eimi­waure koꞌi ahenoi pakup i raꞌyn. Pyno uito ti eimuꞌe hat. Meiũran yt uwe i mesuwe katu­pono uheiam ikuꞌuro rakat nuat neꞌi. Aikotã aiꞌyat ipotꞌi raꞌyn hawyi watipun hap ewy areĩneꞌen. Katu­pono Uika­ꞌiwat Iesui toꞌe uhepe — Wuatꞌi eꞌat pe eieĩneꞌen hap yt pya i e. Porap yn naꞌyn ekuꞌuro hap e. Mio tã toꞌe hamo Uika­ꞌiwat tuwe­mo­herep wuatꞌi eꞌat pe uhepe.


text:
Miꞌi tupono moro­ho­ꞌo­muꞌe poꞌog poꞌog katu­pono uiku­ꞌuro hawyi eiwa­nẽtup hawe uimienoi topy­huꞌat re — Taꞌi Peteru mienoi ewy kahato ti tut irane Aipo­rekuat Iesui iꞌe hap ewy eweiꞌe aru uiku­ꞌuro hawyi.


text:
Pywo ti rat uruta­ꞌa­kasa hap sese Iesui ieĩneꞌen hap. Miꞌi kape urueha wo uruta­ꞌa­kasa are. Uruto uruikuap kahato Miꞌi Miit katu­pono uruewyry kahato iwywo are. Iesui hesaika kahato hap uruikuap taꞌyn are. Yt urumu­ꞌetu wuat hap kaipyi hin i uruiꞌa­tu­muꞌe eipe Iesui ete are. Pywo ti rat uruta­ꞌa­kasa raꞌyn Tupana Mipo­ꞌoro Wuatꞌi Potypot Koro wuat. Waku kahato Miꞌi Miit poꞌog poꞌog torania miitꞌin kai are. Uruikuap kahato Miꞌi uruewyry at kaꞌap hawyi. Uruikuap kahato Tupana Mimõ­typot sese Iesui hap. Urumi­mo­herep Iesui etiat ehepe yt urumu­ꞌetu wuat hap kaipyi i maꞌato urueha wuat uruꞌa­kasa hap kaipyi uruiꞌa­tu­muꞌe eipe Miꞌi Miit sese ete are.


text:
Pyno saꞌa­wyꞌi Tupana henoi atipy kaipyi uruehamo Tosa­ꞌyru etiat tohenoi. Mio tã e Aiꞌywot Tupana itote — Miꞌi ti Uhaꞌyru sese uimi­kyꞌe kahato e. Uimo­wepit sese Miꞌi Miit e. Pywo ti rat uimõ­typot kahato hat Miꞌi e Tupana teiam ywyhig muo ikytsig nakat ikahu rakat kaipyi mekewat tomõ­typot hap teiam kaipyi mio tã e are.


text:
Pyno saꞌa­wy­ꞌite mio tã e Tupana atipy kaipyi uruehamo. Taꞌi urutu­kup­teꞌen Iesui wywo mekewat yityꞌok wakuat hap tote turan mio tã toꞌe.


text:
Saꞌa­wy­ꞌi­wuaria Tupana ehay moherep haria tiꞌa­tu­muꞌe kahato Tupana Mipo­ꞌoro Aipo­rekuat nuat ete. Mesup wẽtup ihay poꞌog hesaika miꞌiria kai katu­pono koitywy Iꞌywot ihay atipy kaipyi uruehamo — Miꞌi ti Uhaꞌyru sese uimo­wepit hat sese Miꞌi Miit e atipy kaipyi ahowawi. Taꞌi Tupana kaipywiat ti sehay poꞌog hesaika torania iraniaꞌin mienoi koꞌi kai are. Miꞌi pote waku wato­mohey kahato miꞌi e hap katu­pono miꞌi Tupana wẽ kaipywiat sehay sese are. Pywuat sese ti topy­huꞌat miꞌi e hap poꞌog torania kai are. Miꞌi tupono eiwa­nẽtup kahato o mio tã e Tosa­ꞌyru piat hap kape are uiwy­riaꞌin e. Katu­pono ti mekewat sehay ti Tupana ehay moherep haria timo­herep kahato Tupana Mipo­ꞌoro Aipo­rekuat nuat hap etiat. Aikotã ariãty iꞌypyryp wiat hẽtyhot hap ewywuat. Pyno miꞌi sehay eweikuap eipyꞌa pe Tupana Saꞌyru hap miꞌi hawyi aikotã at tuwe­mo­herep hune pyi hẽtyhot tuerut hap ewy eipyꞌa pyi wyti aru hẽtyhot hap tuwe­mo­herep are. Aikotã waikiru wato tuwẽtem hunete miꞌi hap ewy eipyꞌa pyi tuwẽtem hẽtyhot tuerut eweimohey raꞌyn Iesui Tupana Saꞌyru hap hawyi.


text:
Pyno ahenoi hamuat Tupana ehay aikope pyi tut saꞌa­wyꞌi hap mekewat miwan miat. Pyno ti yt miitꞌin wanẽtup hap kaipyi i tut are. Yt yne miitꞌin mikuap kaipyi i tut miꞌi wuat are. Yt miitꞌin muꞌetu wuat kaipyi hin i ti.


text:
Pyno miitꞌin wakuaria Tupana kuap haria kaipyi ti tuwẽtem Tupana ehay. Saꞌa­wyꞌi yianmete taꞌa­tu­henoi Tupana Pãꞌãu mienoi aikotã aikotã hamuat koꞌi. Taꞌi Tupana Pãꞌãu mienoi koꞌi ahepiat ti taꞌa­tu­mo­herep kahato raꞌyn.<pb/>


text:
Saꞌa­wyꞌi tukup­teꞌen Tupana ehay enoi haria maꞌato ti yt pywuat sese koꞌi i te. Miꞌi hap ewy te ti mesup tukup­teꞌen ne eimuꞌe haria heso rakaria eipy­ꞌa­setpe. Miꞌiria ti imoherep yt pywo piat i sehay eimaꞌat hamuat neꞌi Tupana etiat. Miꞌiria ti — Iesui ti yt Aheha­kye­raꞌat hat i e haria. Yt Iesui kaipyi i ti aheha­kye­raꞌat hap saꞌup e haria. Aipo­rekuat pun haria neꞌi mio tã e haria. Pyno mio tã e haria ti Aipo­rekuat Iesui atoiat haria. Miꞌi haria ti teꞌe­ru­we­ꞌa­tu­ꞌuka aimaꞌat hap kaipyi.


text:
Miꞌiria ehay aimuꞌe hap topy­huꞌat iꞌatuehay se maꞌato yt pywo piat i. Miꞌi hawyi iraniaꞌin tuwat iꞌatu­mienoi upi. Taꞌa­tunug saꞌag kahato taꞌa­tu­muꞌe haria minug ewy. Miꞌi hawyi hary­po­riaꞌin seha­ryꞌi wo hary­po­riaꞌin wywo iꞌewyte ihainiaꞌin seꞌaito wo ihainiaꞌin wywo hap taꞌa­tunug iwaire waire hap ewy. Yne miꞌi tã saꞌag hap ewy taꞌa­tunug. Miꞌi hawyi iraniaꞌin wehaꞌat haria mekewat pywuat sese hap ete iꞌatuehay saꞌag saꞌag neꞌi meimuẽ waria wẽtup sehay upiaria inug saꞌag hap haria kaipywiat.


text:
Pyno ehekat kyꞌewi yn eimuꞌe haria. Taꞌi ehekat taꞌa­tu­ky­ꞌesat eiꞌa­tu­muꞌe hap eimaꞌat hamuat hap kaipyi. Miꞌiria ti eiky­ꞌesat taꞌa­tuemiit no iꞌewyte taꞌa­tu­ky­ꞌesat torania taꞌa­tupo puo hap eheka­reꞌen eimẽ­pytꞌin. Miꞌi tã hap yn taꞌa­tu­ky­ꞌesat. Pyno Tupana toĩneꞌen ne miꞌiria apiheg hamo. Taꞌi Tupana toĩneꞌen eimaꞌat hanuaria moma hanuat. Taꞌi Tupana ti yt pya hin i iꞌatukai iꞌatu­ꞌuka hamo.


text:
Saꞌa­wyꞌi sese ti atipy piaria Tupana wywuat hap taꞌa­tu­ꞌatoiat kahato raꞌyn. Miꞌi pote ti yt naku i nug haria teꞌe­ro­py­huꞌat miꞌiria. Miꞌi pote ti Tupana tiꞌa­tu­ꞌa­piheg naꞌyn. Yt toihep hin i iꞌatu­ꞌa­piheg hap kaipyi maꞌato ti aria koro kape toiꞌok­hyt­pugha atipy kaipyiaria are. Iꞌypyryp hap kape toiꞌa­tu­po­ꞌoro poꞌoro are iꞌatu­pyhik hap iꞌypyryp takat kape. Miꞌi hawe ti tukup­teꞌen taꞌa­tu­pyhik hawe iheg me. Meiũran ti aru putꞌokꞌe mekewat uwe waku uwe yt naku i hap moherep hap eꞌat pe hawyi Tupana timo­herep taꞌyn iꞌatu­minug saꞌag koꞌi wuatꞌi puo.


text:
Saꞌa­wyꞌi te tukup­teꞌen kahato yt nakuaria mesu­wa­rotiat. Mekewat eꞌat turan Nuꞌe wywuaria toꞌyat piaria 7 ok takaria yn wakuaria Tupana tipuẽti. Miꞌi pote miꞌiria yn toiꞌa­tue­ha­kye­raꞌat. Maꞌato iraniaꞌin yt Tupana mohey i haria yt naku i nug haria Tupana tiꞌa­tu­moma yne yne yꞌy wato wo iꞌaman 40 eꞌat piat 40 wãtym miat tutunug hawyi. Mekewat ahaꞌa­seꞌi Nuꞌe tiꞌa­tu­muꞌe kahato wen — Eweiꞌatoiat ro eiminug saꞌag koꞌi hawyi eweiꞌaipok to Tupana kape e wen maꞌato yt teꞌe­ru­we­morem hin i Tupana kape yt taꞌa­tu­ꞌatoiat teran i iꞌatu­minug saꞌag hap koꞌi pote. Miꞌi pote ti Tupana tikaykay yꞌy kahato iꞌatu­ꞌa­tu­ꞌuka hamo. Miꞌi hawyi teꞌe­ropap kahato Tupana yt miky­ꞌesat ewy i gupteꞌen haria. Teꞌe­ru­we­ꞌã­py­hyka ãpy­hyka miitꞌin. Tupana yt ipohep hin i iꞌatu­ꞌa­piheg hap ete. Miꞌi hawyi ahaꞌa­seꞌi Nuꞌeꞌin 8 ok takaria imohey haria yn Tupana tiꞌa­tue­ha­kye­raꞌat raꞌyn.<pb/>


text:
Iꞌewyte ahenoi teran tawa Sutuma tawa Kumura e hap etiat are. Itotiaria ti yt nakuap i nug kahato haria torania. Saꞌag nug hap kape yn teꞌe­ru­wa­nẽtup. Miꞌiria ti Tupana timoma raꞌyn aria wato wo. Toiꞌa­tuwuk kahato iꞌatuꞌyat koꞌi yne yne iꞌatue­tawa koꞌi. Yne yne Tupana tiwuk taꞌyn torania. Miꞌi hawyi itup yn topy­huꞌat itote. Miꞌi hawyi yt wẽtup ok i topy­huꞌat itote. Toiꞌa­tu­ꞌakit yne raꞌyn miꞌiria. Miꞌi tupono koitywy eiminug saꞌag hap kai eiweꞌeg wo o. Yt eweiwaure teiꞌo tawa Sutuma tawa Kumura Tupana piat iꞌapiheg hap koꞌi. Yt nakuaria i minug upiat miꞌi tã hap. Miꞌiria ti Tupana kuap hap pun haria. Miꞌi pote waku iꞌatu­ꞌa­piheg hap aimuꞌe hap aimo­kenꞌẽ hamuat hap topy­huꞌat are. Miꞌi ete ti aimuꞌe kahato raꞌyn aimo­kenꞌẽ hap ete are. Miꞌi hawyi watikuap yt naku i nug motiat yt naku i kue pãi aiꞌe aiwa­nẽtup hawiat hamo.


text:
Maꞌato toĩneꞌen tawa Sutuma pe wẽtup ok Tupana mohey sese hat wakuat nug neran hat Iro e hap het rakat. Miꞌi ti Aparãu ywyt saꞌyru — Yt naku i yn nug haria mesuwe uhetawa piaria e. Sewaire hap kape yn wanẽtup haria e. Yt naku i kahato atipuẽti miꞌiria e Iro tawa Sutuma totiat gupteꞌen haria minug saꞌag koꞌi ete. Iro yt tiky­ꞌesat hin i itotiat seko saꞌag koꞌi. Miꞌi tupono Tupana tieha­kye­raꞌat Iro tosa­ki­ꞌytꞌin wywo. Miꞌi pote mekewat aria yt tuꞌu hin i iroꞌin mekewat tawa wuk turan katu­pono yt toiky­ꞌesat hin i iꞌatu­minug saꞌag itotiat hap koꞌi.


text:
Itotiaria yt taꞌa­tunug hin i Tupana miky­ꞌesat ewy. Iꞌewyte yt miitꞌin mikyꞌe ewy hin i taꞌa­tunug. Taꞌi iꞌatu­minug koꞌi yt miitꞌin eko ewy hin i taꞌa­tunug. Miꞌi hap koꞌi Iro yt tiky­ꞌesat i pote Tupana mieha­kye­raꞌat wo topy­huꞌat.


text:
Taꞌi Tupana aheha­kye­raꞌat kuap kahato ahãꞌãg hap kaipyi inug hap kaipyi imohey haria aito pote. Yne mekewat yt tomi­ky­ꞌesat ewywuat i hap koꞌi kaipyi aihep kuap. Iꞌewyte toikuap yt nakuaria i apiheg hap. Pyno ti yt nakuaria i apiheg hamuat Tupana po pe toĩneꞌen. Taꞌi yt pya hin i mekewat eꞌat Tupana piat — Yt naku i kahato eipe e hamuat hap eꞌat are.


text:
Tupana timoma yne raꞌyn tawa Sutuma tawa Kumura piaria. Katu­pono Tupana yt tiky­ꞌesat hin i iꞌatuwat iꞌatuieĩ­neꞌen hap. Wuatꞌi yne taꞌa­tu­puꞌi miky­ꞌesat ewy yn taꞌa­tunug wuatꞌi hary­po­riaꞌin wywo wuatꞌi ihainiaꞌin wywo. Taꞌa­tupiit miky­ꞌesat hap koꞌi yn taꞌa­tunug toꞌope toꞌope. — Yt kan hamo i Tupana miky­ꞌesat hap koꞌi taꞌa­tuꞌe haype. Taꞌa­tu­mi­ky­ꞌesat ewy yn taꞌa­tunug. Yt taꞌa­tu­mõ­typot hin i Tupana wãiꞌe hap iꞌewyte miitꞌin wãiꞌe hap yt taꞌa­tu­mõ­typot i. Yt teꞌe­ru­we­mõti hin i taꞌa­tu­minug saꞌag hap koꞌi ete. — Atunug mote atunug e haria yn. Taꞌi miꞌiria ti toꞌo­ky­ryꞌi kahato neꞌi wakuaria ete. Iꞌewyte atipy piaria ete toꞌo­ky­ryꞌi. Taꞌi atipy piaria ti sakpoꞌe ikahuria iꞌewyte poꞌog hesaika rakaria. Miꞌi pytkai wemuꞌe haria yt pywuat i enoi haria — Uruto poꞌog iraniaꞌin kai iꞌatuꞌe yn iꞌewyte mio tã iꞌatuꞌe atipy piaria pe.


text:
Taꞌi atipy piaria ikahu rakaria hesaika kahato rakaria. Taꞌi poꞌog hesaika mekewat eimaꞌat haria kai wen maꞌato yt kat i saꞌag iꞌatuꞌe Tupana pe yt pywo piat i henoi haria ete.


text:
Meke­waria ti aikotã miat haiwot rakaria ewywuaria. Aikotã miat wati­ꞌauka teran meremo hap ewywuaria miꞌiria. Miꞌi haype toꞌo­ky­ryꞌi kahato mekewat wakuap wuatꞌi mikuap wuat ete. Maꞌato ti yt taꞌa­tukuap i haype. Mekewat seko saꞌag taꞌa­tu­minug wo neꞌi ti teꞌe­ru­we­ꞌa­tu­ꞌuka kahato.


text:
— Urumi­ky­ꞌesat ewy yn urutunug neran iꞌatuꞌe saꞌag. Miꞌi hawyi miitꞌin pyꞌa­setpuo ihotꞌok puo yt naku i kahato taꞌa­tunug iraniaꞌin ehamo. Maꞌato Tupana haꞌup nug irane iꞌatu­minug saꞌag hap koꞌi. Yne iꞌatu­mi­ky­ꞌesat ewy taꞌa­tunug hawyi yt teꞌe­ru­we­mõti hin i. Maꞌato eipe ti eiwe­mõti kahato eweipy­huꞌat meke­waria teꞌe­renuk eipy­ꞌa­setpe turan katu­pono teꞌe­ru­we­moꞌok saꞌag kahato. Taꞌi eimaꞌat kahato ti eimiꞌu wuat teꞌe­renuk turan. Iꞌatupiit moꞌok hap mowepit hap yn taꞌa­tu­ky­ꞌesat. Miꞌiria ti teꞌe­ru­wa­nẽtup hap ywyk hanuaria. Taꞌi saꞌag nug hap ete ti toꞌo­mo­wepit kahato raꞌyn. Maꞌato iꞌatu­saꞌup iꞌatu­minug saꞌag hap ete putꞌokꞌe irane. Taꞌi Tupana tiꞌa­tu­sa­tyꞌi satyꞌi irane yt naku i nug hap koꞌi ete. Taꞌa­tu­mo­so­ꞌopot hap ewy taꞌa­tu­puẽti irane.


text:
Miꞌiria eha pe ti toĩneꞌen hary­po­riaꞌin ihainiaꞌin kyꞌesat hap koꞌi yn ti raꞌyn. Miꞌiria ti — Taꞌi yt karãmuo hin i ti aru ahero aiminug saꞌag wo e haria. Miꞌi hawyi Tupana mohey haria yt hesaika kahato rakaria maꞌat haria wo teꞌe­ro­py­huꞌat miꞌiria. Taꞌi miitꞌin ekareꞌen koꞌi taꞌa­tu­ky­ꞌesat yne taꞌa­tu­wano hap. Mio tã hap ewy iꞌatuieĩ­neꞌen hap yt naku i kahato. Pywo ti rat miꞌiria Tupana mikuasa wuanuaria wo teꞌe­ro­py­huꞌat.


text:
Taꞌi miꞌiria ti muꞌap hãpyk takat atoiat haria wo teꞌe­ro­py­huꞌat. Aikotã gaꞌapy piat hoꞌo­wasat rakaria ewy tukup­teꞌen. Mekewat Tupana ehay moherep saꞌag hat Parãu e hap Posu saꞌyru upiaria miꞌiria. Kat pote Parãu ti haꞌup etiat Tupana ywania maꞌat hat — Pyno haꞌup ewetum uhepe pote kat e kat e hap saꞌag atunug e hat miꞌi. Maꞌato inug saꞌag hat ete Tupana ihay pirik kahato neꞌi. Wãiꞌe kahato neꞌi Tupana mekewat ete.


text:
Miꞌi hawyi Tupana tinãpin yt weꞌeg i hat wẽ pyi mekewat ihũ wẽ pyi wãiꞌe Parãu me. Miꞌi hawyi ihay mekewat ihũ miit ehay ewy — Wãiꞌe etiwaure ro eso hap e. Hesoꞌok takat ewy ereĩneꞌen e mekewat Iumentu ihay mekewat kat koꞌi kat koꞌi moherep hat pe mekewat Tupana ehay moherep ran hat pe.


text:
Pyno meke­waria yt pywuat sehay enoi haria i yrasa gag ewy miꞌiria. Aiwe­ꞌy­ꞌutui turan yꞌy hitꞌi yrasa kaipyi waku kahato wati­puẽti maꞌato wẽtup tuereto igag naꞌyn pote yt kat i yꞌy wati­puẽti aiwe­ꞌy­ꞌutui hap monik hamuat. Mio tã hap ewy yt kat i waku wati­puẽti miꞌiria kai. Aikotã ywyhig koꞌi ywytu uato turan hewyry kahato wasere upi hap ewy miꞌiria. Taꞌi miꞌiria eiam ti Tupana tunug naꞌyn iꞌypyryp sese yt wẽtup iꞌypyryp ewywuatꞌi ti iꞌatueiam Tupana minug. Miꞌi hawyi ti aru miꞌiria tukup­teꞌen iꞌypyryp we yn naꞌyn wuatꞌi eꞌat pe.


text:
Miꞌiria iꞌatuehay se wen maꞌato yt kat iꞌatuꞌe pytkai i raꞌyn. Taꞌi iꞌatuehay kahato maꞌato kat iꞌatuꞌe kat iꞌatuꞌe yt watikuap i. — Uruto ti iweꞌeg kahato rakaria iꞌatuꞌe. Miꞌi wo ti ahekyi teꞌe­ru­we­wawi. Miꞌi hawyi taꞌa­tupiit koꞌi wywo taꞌa­tu­maꞌat neꞌi iraniaꞌin Iesui mohey pakup haria yt hesaika kahato rakaria i te. Iraniaꞌin teꞌe­ru­wẽtem neran yt naku i nug hawyi maꞌato miꞌiria taꞌa­tuiãꞌãg kahato iraniaꞌin taꞌa­tupiit minug saꞌag wo. Mio wyti taꞌa­tunug aikotã pina puta ewy miitꞌin pytyk teran haype. Miꞌi hawyi saꞌag nug hap kaipyi wẽtem neran haria yt hesaika i pote woꞌo­pyhik hawiat ewywuaria teꞌe­ro­py­huꞌat. Miꞌi tã me ti taꞌa­tu­ho­ꞌo­maꞌat reran Iesui mohey pakup i haria.


text:
Miꞌi hawyi — Eweiwat uruupiat pote ti ren eweikup­teꞌen eimi­ky­ꞌesat ewy e haria. Yt uwe po pe i eweikup­teꞌen e haria ti. Miꞌi pote yn ti ren waku kahato rakaria wo eweikup­teꞌen e haria. Taꞌi eweiwat uruupiat pote yt uwe i eipo­ꞌoro hat e haria. Miꞌi tupono poꞌog waku pe eweikup­teꞌen iꞌatuꞌe saꞌag. Maꞌato ti iꞌatueso kahato neꞌi katu­pono miꞌiria yt teꞌe­ru­we­nõꞌẽ kuap i mekewat taꞌa­tu­minug saꞌag pyi. Pywo pe ti taꞌa­tu­minug saꞌag koꞌi eropat haria miꞌiria. Iꞌatueko saꞌag ni topy­huꞌat iꞌatu­ꞌokpe tote iꞌatu­ꞌakit hamo. — Yt uwe i uruka­ꞌiwat iꞌatuꞌe pytkai iꞌatu­minug saꞌag hap koꞌi iꞌatu­ka­ꞌiwat sese topy­huꞌat. Pyno ti miꞌiria iheg me tukup­teꞌen mekewat seko saꞌag eiam me. Pyno uwe po pe watoĩ­neꞌen pote pyno miꞌi ti raꞌyn aika­ꞌiwat no toĩneꞌen. Yt watoiat kuap i aiminug saꞌag pote aiminug saꞌag topy­huꞌat aipo­typot no ti raꞌyn are.


text:
Maꞌato tukup­teꞌen yt naku i nug hap atoiat haria Iesui kuap haria maꞌato meiũran teꞌe­ra­ꞌaipok i mekewat saꞌa­wy­ꞌiwuat seko saꞌag kape raꞌyn mesuwat yi totiaria wemohun hap kape i raꞌyn. Miꞌi hawyi ti aikotã kiã eꞌyni pianuaria ewy tukup­teꞌen. Miꞌi hawyi ti yt teꞌe­ru­we­nõꞌẽ kuap i iraꞌyn mekewat taꞌa­tu­minug saꞌag hap saꞌa­wy­ꞌiwuat kaipyi. Miꞌi hawyi taꞌa­tu­minug saꞌag hap koꞌi po pe i raꞌyn tukup­teꞌen. Miꞌi hawyi poꞌog poꞌog saꞌag saꞌa­wy­ꞌiwuat kai teꞌe­ro­py­huꞌat.


text:
Miꞌi hawyi ti yt naku i kahato raꞌyn tukup­teꞌen. Taꞌi poꞌog waku miꞌiria yt karãpe i taꞌa­tu­puẽti muꞌap hãpyk takat wakuap nug hap sio taꞌa­tukuap hawyi teꞌe­ra­ꞌaipok i raꞌyn saꞌa­wy­ꞌiwuat yt naku i nug hap kape. Miꞌi hap ewy pote poꞌog naꞌyn saꞌag teꞌe­ro­py­huꞌat saꞌa­wy­ꞌiwuat kai.


text:
Aikotã aware teꞌen hawyi tutuꞌu i hap ewy are. Hãꞌãkap aimikuap awareria etiat hap ewy miꞌiria. Aikotã hamaut tuwei hawyi meiũran taꞌat i raꞌyn ipitpit pe hap ewy tuwei hawyi. Tuwesot sot ihy nem nakat pe hap ewy miꞌiria are. Pyno typuat raꞌyn uimiwan ewawi.<pb/>


text:
Typuo raꞌyn atipo­ꞌoro uimiwan ehowawi uiwy­riaꞌin. Iꞌewyte mesuwat uimiwan aikotã saꞌa­wyꞌi einãpin hap ewywuat re. Yt eweiwaure teiꞌo aikotã saꞌa­wyꞌi hoꞌo­wasat rakaria ewy eweikup­teꞌen. Koitywy ti eiwa­nẽtup hap yt ipitpit hin i raꞌyn toĩneꞌen. Pyno o yt eweiwaure teiꞌo aikotã saꞌa­wyꞌi hoꞌo­wasat rakaria eweikup­teꞌen eiwa­nẽtup hawe hap. Iꞌewyte yt eweiwaure teiꞌo aikotã meiũran tut eimaꞌat hanuaria ikahuro turan wuat hap ete. Miꞌi ti aru Tupana ehay etiat weky­ryꞌi hat e hap.


text:
Aikotã saꞌa­wy­ꞌi­wuaria mienoi iwan miat Tupana ehay ewy putꞌokꞌe. Aikotã uruto Aika­ꞌiwat Iesui potmu­ꞌeria e hap ewy.


text:
Tut wyti aru eimuꞌe hanuaria. Miꞌiria ti aru taꞌa­tu­mi­ky­ꞌesat ete yn eimuꞌe. Taꞌa­tupiit piat miky­ꞌesat saꞌag koꞌi hap taꞌa­tunug kahato eiky­ꞌewi iꞌewyte eheka­reꞌen kyꞌewi. Miꞌi hawyi eimi­mohey Iesui tut aru e hap ete taꞌa­tu­ky­ryꞌi kahato.


text:
— Yt tut i wyti Eika­ꞌiwat Iesui iꞌatuꞌe irane ahepe. Pyno eipe iꞌewyte saꞌa­wy­ꞌi­wuaria Tupana mohey haria — Tut irane uruka­ꞌiwat eweiꞌe raꞌyn wen maꞌato yt tut i te iꞌatuꞌe irane ahepe. Taꞌi saꞌa­wy­ꞌi­wuaria Tupana mohey haria iꞌewyte Iesui potpo­ꞌo­roria 12 ok takaria topap yne pytkai yt tut i te iꞌatuꞌe. Saꞌa­wy­ꞌiwuat mesuwat mytyp waha­ꞌa­wynug hap ewy raꞌyn topy­huꞌat mesup. Miꞌi tupono ti yt putꞌokꞌe hin i irane aiminug saꞌag aiꞌa­piheg hamuat Tupana piat iꞌatuꞌe irane mesu­wa­ro­tiaria woꞌo­ky­ryꞌi haria.


text:
Pyno ti aru teꞌe­ru­wepyi raꞌyn yt iweꞌeg i rakaria wo teꞌe­ro­py­huꞌat miꞌiria katu­pono miꞌiria ti yt Tupana ehay kaipyi i teꞌe­ru­we­muꞌe. Katu­pono Tupana toꞌe — Saꞌa­wyꞌi ti waikiru koꞌi tukup­teꞌen miꞌi hawyi iꞌewyte mesuwat yi. Miꞌi hap ewy te ti mesuwat yi toĩneꞌen. Miꞌi hawyi yꞌy toĩneꞌen mesuwat yi tote. Pyno ti miꞌi tã saꞌa­wy­ꞌite toĩneꞌen yꞌy yn maꞌato yꞌy pe yi toĩneꞌen. Miꞌi hawyi meiũran peꞌamꞌe raꞌyn yi yꞌy pyi. Miꞌi hawyi yꞌy tuwe­patꞌok taꞌyn. Miꞌi hawyi yi poꞌog ywaiti yꞌy kai toĩneꞌen. Maꞌato iꞌewyte toĩ yꞌy ywytꞌok­pype.


text:
Miꞌi hawyi meiũran aikotã saꞌa­wy­ꞌiwuat ewy yꞌy i raꞌyn poꞌog iwato mekewat Nuꞌe eꞌat pe. Heremo rakaria minꞌi­ꞌa­tuꞌe i raꞌyn. Miꞌi hawyi ti mekewat saꞌa­wy­ꞌiwuat yi heremo rakat minꞌe yne i raꞌyn. Miꞌi hawyi ti topy­huꞌat yt saꞌa­wy­ꞌiwuat ewy i raꞌyn mytyp.


text:
Aikotã mekewat eꞌat pe Tupana toꞌe Nuꞌe pe miꞌi hap ti tutunug naꞌyn. Maꞌato koitywy ti mekewat saꞌa­wy­ꞌiwuat ewy sehay wẽtup te toĩ. Maꞌato ti mekewat yi wuk hap etiat raꞌyn Tupana tohenoi — Pyno ti aru meimuẽwat aria wo yi waikiru yne atimoma aria wo e ti Tupana. Aikotã saꞌa­wy­ꞌite atimoma yne yꞌy wo hap ewy te ti aru. Taꞌi tut ti aru mekewat eꞌat katu­pono miꞌi hap ewy atunug e ti Tupana. Miꞌi hawyi ti aru yt nakuap i nug haria apiheg hap eꞌat putꞌokꞌe raꞌyn e ti Tupana are. Maꞌato mio tã e Tupana pytkai yt tut i aru iꞌatuꞌe neꞌi meimuẽ waria taꞌa­tu­wa­nẽtup hap kaipyi neꞌi.


text:
Maꞌato uimie­ha­kye­raꞌat koꞌi uimi­ky­ꞌeria yt eweipy­huꞌat reiꞌo iꞌatuehay upi. Eweikuap to aikotã mekewat Tupana eꞌat. Taꞌi Tupana yt tomo­rania i ti yne eꞌat aikotã aikotã hap koꞌi. Wẽtup eꞌat yn ni Tupana po pe toĩneꞌen aikotã wẽtup 1000 anu hap ewy. Tupana wanẽtup hawe wẽtup eꞌat wẽtup 1000 anu hap ewy iꞌewyte wẽtup 1000 ano wẽtup eꞌat hap ewy Tupana wanẽtup hawe.


text:
Katu­pono saꞌa­wy­ꞌi­tewuat — Atunug aru e hap tutunug naꞌyn. Pyno ti Aika­ꞌiwat wyti saꞌa­wy­ꞌiwuat — Atunug aru e hap tutunug naꞌyn. Yt aimaꞌat hin i are. Taꞌi Tupana ti yt waureꞌe hin i saꞌa­wy­ꞌiwuat tehay — Atiꞌa­tu­ꞌa­piheg ti aru yt nakuaria i te hap ete. Maꞌato ahowawi ti iperupꞌi kahato. Yt tutunug neran i te aikyꞌe haype katu­pono toiky­ꞌesat yt wẽtup i hoꞌo­wasat hap. Yne torania topo piat hap toiky­ꞌesat. Kat pote yt meremo i aiꞌa­piheg neran i maꞌato ti hepamo putꞌokꞌe mekewat mio tã e hap. Toiky­ꞌesat miitꞌin teꞌe­ru­we­morem tewawiat yt naku i pywiat hap haype. Miꞌi pote hepamo putꞌokꞌe mekewat — Atunug aru e hap. Yt toiky­ꞌesat i miitꞌin moma hamuat hap.


text:
Maꞌato pywo putꞌokꞌe irane mekewat eꞌat pe. Taꞌi pywo ti aru putꞌokꞌe Aika­ꞌiwat piat miitꞌin apiheg hap. Maꞌato ti karãmuo kat eꞌat pe yt uwe i ikuap maꞌato ti putꞌokꞌe hamuat. Aikotã sero­ꞌokꞌe hat ewywuat tut irane. Kat eꞌat pe yt uwe i ikuap are. Mekewat eꞌat pe ti aru ikahuro raꞌyn wakiru koꞌi. Mekewat eꞌat pe tehay pirik wo toimo­weityk taꞌyn waikiru koꞌi. Iꞌewyte mesuwat yi tuweityk taꞌyn. Miꞌi hap eꞌat pe ti aru yi ihywap taꞌyn hakup wote yt aikopiat wẽtup hakup iꞌewy­ꞌewy i hakup sese ti raꞌyn. Miꞌi hawyi ti aru wukꞌe yne raꞌyn mesu­wa­rotiat miitꞌin minug saꞌag koꞌi. Iꞌewyte yi ikahuro raꞌyn.


text:
Pyno uiwy­riaꞌin watikuap taꞌyn mesuwat yi ihywap irane hap. Miꞌi hawyi yt kat i raꞌyn. Miꞌi tupono waku wato­mo­hãpyk yne aiwa­nẽtup hap koꞌi. Miꞌi hawyi wakuaria Tupana ewaku hap ewywuat watu­kup­teꞌen. Waku Tupana kape yn aiwa­nẽtup hap watu­kup­teꞌen mesu­wa­rotiat turan. Miꞌi hawyi ti aheko pakup wywo yn raꞌyn ahewyry waku kat pote wakuaria yn naꞌyn aito.


text:
Miꞌi hawyi ti waku — Eriot ro Mehĩ Eriot ro Mimi watoꞌe yn naꞌyn. Miꞌi pote ti wate­haꞌat kahato raꞌyn Tupana putꞌokꞌe hap eꞌat kape. Yt pya i raꞌyn watoꞌe yn naꞌyn. Taꞌi wukꞌe ti aru waikiru koꞌi. Miꞌi hawyi ti aru tuweityk yne raꞌyn watoꞌe. Watikuap taꞌyn mio tã e hap. Taꞌi meiũran ti aru yne raꞌyn iheg nakat iꞌewyte yt iheg i rakat i ti aru wukꞌe raꞌyn hakup pote ihywap yne. Maꞌato ti aito watikuap taꞌyn.


text:
Miꞌi hawyi iꞌewyte Tupana toꞌe — Atunug ti aru miꞌi rẽ wẽtup yi ipakup takat. Iꞌewyte ti waikiru koꞌi ipakup takat raꞌyn atunug e. Maꞌato ti aru miꞌi hawyi itote saꞌa­wy­ꞌiwuat koꞌi kai hãpyk sese rakaria yn naꞌyn. Miꞌi hawyi ti aru wakuat nug haria yn naꞌyn tukup­teꞌen itote Tupana mimoe­waku koꞌi mio tã watoꞌe ti aiwo­ꞌope. Uiwy­riaꞌin miꞌi watikuap taꞌyn hawyi ti aru merep taꞌyn wati­ky­ꞌesat putꞌokꞌe yi pakup hap iꞌewyte waikiru pakup koꞌi.


text:
Miꞌi pote ti hãpyk yn wati­ky­ꞌesat watoĩ­neꞌen Tupana wywuat hap. Iraniaꞌin wywuat aiwo­ꞌo­wese hap yn waku watikat. Tupana wywuat aiwo­ꞌo­wese hap yn wati­ky­ꞌesat. Pyno uiwy­riaꞌin waku watoĩ­neꞌen iwywo mekewat eꞌat pe. Waku yt kat i iꞌaparap hap aiwa­nẽtup hawe. Waku yt kat i yt nakuap i aikai Tupana wanẽtup hawe. Waku yt kat i hin i raꞌyn aiminug saꞌag aikawiat koꞌi.


text:
Taꞌi ewehe­haꞌat kahato mekewat eꞌat pe hekatup turan. Yt perupꞌi puo hin i ewehe­katup maꞌato Tupana miky­ꞌesat nug hap ete ewehe­katup are katu­pono Tupana tunug irane toꞌe hap ewy wen maꞌato yt waureꞌe hin i aheha­kye­raꞌat hamuat hap ete. Toiky­ꞌesat wuatꞌi miitꞌin ehakye­raꞌat hamuat pote yt merep i tut. Yt tut i te katu­pono toiky­ꞌesat yne eiperia tomie­ha­kye­raꞌat koꞌi wo eweipy­huꞌat hap. Aikotã aheykeꞌet Pauru henoi hap ewy are. Tuweꞌeg hap Tupana kaipywiat wo eimuꞌe miꞌi hat ti meke. Tupana miium ewy kahato eimuꞌe. Taꞌi toiwan kahato ti mesuwat ehowawi.


text:
Taꞌi mio tã e Pauru Tupana ut hap etiat tohenoi tomiwan miat. Yne tomiwan me mio tã e. Aimuꞌe kahato mekewat sehay wo. Pyno niatpo kahato aimuꞌe wen mekewat sehay wo. Yt watikuap i kahato ti yne aiwy Pauru miwan koꞌi. Miꞌi pote tukup­teꞌen yt weꞌeg i haria mekewat Pauru ehay ywyk haria. Miꞌi pote ti mehĩ Pauru miwan kaipyi eimuꞌe wen maꞌato ti yt aimuꞌe hat Pauru mienoi ewy sese i. Taꞌi miꞌi haria ti iꞌatu kahato. Kat pote mekewat Pauru miwan etiat yt wemuꞌe kahato haria pytkai i are. Miꞌi pote Iesui mohey ran haria iꞌewyte Tupana mipo­ꞌo­roria ran nakaria pote Tupana ehay pun haria miꞌiria. Iꞌewyte taꞌa­tue­roꞌok taꞌyn imienoi kat e hap kat e hap. Miꞌi hawyi ti taꞌa­tu­wa­nẽtup hap kaipyi raꞌyn taꞌa­tunug yt Pauru e hap ewy i. Miꞌi hap kaipyi ti teꞌe­ru­we­maꞌat Tupana ehay ran enoi hap ete. Miꞌi hawyi Tupana mimoma haria teꞌe­ro­py­huꞌat.


text:
Pyno uheka­tu­wyria eiweꞌeg wo o miꞌi haria pupi are. Miꞌiria yt aiwy Pauru ewy hin i taꞌa­tu­henoi — Taꞌi Pauru e hap miꞌi iꞌatuꞌe pytkai. Yt ehewyry teiꞌo iꞌatuehay upi are. Yt nakuaria i miꞌiria are. Yt Tupana miky­ꞌesat ewywuat nug haria i miꞌiria. Iꞌewyte yt miitꞌin miky­ꞌesat ewywuat nug haria i. Pyno mesup yianmete uimiwan me ahenoi raꞌyn yne yne eimo­weꞌeg hap. Aikotã aru aikotã aru miitꞌin eimaꞌat reran haria putꞌokꞌe aru ehete hap turan. Miꞌiria ti aru wẽtup Iesui e hap ran taꞌa­tu­mo­herep wen maꞌato yt toꞌe hap ewy hin i are. Karãpe aru meimuẽwat ewywuat putꞌok­ꞌi­ꞌa­tuꞌe ehãꞌãg hamo miꞌi hawyi ti aru — Yt rat eweiꞌe yn no iꞌatuepe. — Kopuo yn muꞌap meiko yn muꞌap iꞌatuꞌe pytkai ti aru. — Yt rat eweiꞌe o iꞌatuepe Iesui ehay sese upiaria uruto eweiꞌe ro. Eheso i rat eweiꞌe i ro iꞌatuepe. Miꞌi hawyi ti aru yt eimaꞌat kuap i raꞌyn miꞌiria. Taꞌi miꞌiria eimaꞌat teran haype wẽtup sehay upi. Miꞌi hawyi awyato ewy tõꞌẽ eiꞌu hamo. Taꞌa­tu­ky­ꞌesat Iesui mohey hap ahepiat hep hamuat. Taꞌa­tu­ky­ꞌesat watunug yt naku i taꞌa­tu­minug saꞌag hap ewy. Eiweꞌeg wo miꞌiria pupi are. Pyno yt eweiꞌatoiat teiꞌo Iesui mohey hetiat hap iꞌatu­mi­mohey wẽtup sehay upi pãi are. Maꞌato iheg me kahato imohey hawe waku eweikup­teꞌen pote waku pe raꞌyn eweikup­teꞌen wuatꞌi eꞌat pe are pãi.<pb/>


text:
Pyno eiwe­motag o Tupana ehay wo hegyiꞌat hap kaipyi are iꞌewyte Tupana eikyꞌe hap kaipyi. Aheha­kye­raꞌat hat Aipo­typot Iesui mohey hamo eiwe­motag o. Imohey kahato haria wo eweikup­teꞌen hawyi ihãite kahato rakaria eipe. Imohey hap upi ihay wakuat upi yn atiky­ꞌesat eweikup­teꞌen uito areꞌe ehepe uimiwan me ahenoi.<pb/>Uito ti Peteru Iesui potpo­ꞌoro sese uito.


text:
Uito ti Iesui mikyꞌe Iuwãu. Mesuwat uimiwan atipo­ꞌoro ehowawi uiwy­riaꞌin. Iesui etiat atiwan ehowawi.<pb/>Aheĩneꞌen hap eꞌyianmete Iesui toĩneꞌen are. Pywo ti rat uruto ipotmu­ꞌeria urueha wo uruta­ꞌa­kasa raꞌyn mesuwe mekewat Tupana ehay Miit kawiat rakat. Iꞌewyte miꞌi turan uruewaure kaꞌa wo uruikuap ihay wakuat. Iꞌewyte ti urutemig urupo wo mekewat aipiit ewywuat rakat.


text:
Saꞌa­wyꞌi yt heremo i toĩneꞌen Tupana ehay wakuat rakat maꞌato miꞌi hawyi tuwepit nug naꞌyn tuwe­mo­herep taꞌyn Miit no sese raꞌyn ahowawi are. Miꞌi Miit wyti uruta­ꞌa­kasa raꞌyn. Miꞌi hap ti koitywy uruimo­herep taꞌyn ehepuo uruehay wuat. Miꞌi ti wuatꞌi eꞌat piat ieĩneꞌen hat uruta­ꞌa­kasa raꞌyn. Saꞌa­wyꞌi Toꞌywot atipy piat wywo yn toĩneꞌen maꞌato koitywy toimo­herep ahepe Tosa­ꞌyru.


text:
Aiwywo raꞌyn toĩneꞌen. Miꞌi hap uruikuap uruewaure kaꞌa pe. Uruehaꞌat hap uruimo­herep ehepe katu­pono uruꞌewy aiwo­ꞌo­ꞌe­wy­ꞌewy wato­py­huꞌat hap uruiky­ꞌesat kahato Iꞌywot wywo Haꞌyru wywuat aiwo­ꞌo­wese hap. Uruꞌe­wywuat Aipo­typot Iesui ewywuat hap uruiky­ꞌesat.


text:
Pyno Haꞌyru wẽ pywiat imienoi uruimo­herep taꞌyn ehepe saꞌa­wy­ꞌi­tewuat imienoi mio tã e hap. Tupana yn nyti ariãty sese e hap. Tupana kai ti yt kat i iꞌypyryp hap toĩneꞌen. Yt naku i nug hap yt kat i ikai.


text:
Pyno Tupana wywo uruto­ꞌo­wese kahato watoꞌe maꞌato watunug ne seko saꞌag nug hap pote iꞌypyryp wiat watoĩ­neꞌen hap ewy. Miꞌi pote ti — Atikuap Tupana watoꞌe maꞌato yt naku i watunug saꞌag pytkai. Miꞌi pote aiwe­maꞌat hap neꞌi topy­huꞌat yt kat i wyti aiꞌe pywo piat hap pote are.


text:
Maꞌato wato­py­huꞌat hẽtyhot pe Aika­ꞌiwat ewy pote pywo pe watoĩ­neꞌen. Miꞌi pote ti iwywuat aiwo­ꞌo­wese hap topy­huꞌat kahato are. Miꞌi hap kaipyi ti Tosa­ꞌyru Iesui suu wo Tupana tikoho yne aiminug saꞌag koꞌi. Mekewat kat koꞌi kat koꞌi aiminug saꞌag koꞌi toiꞌa­tu­koho at kaꞌap ahewyry Iesui wywo imiky­ꞌesat ewywuat pote. Miꞌi hawyi tomi­ky­ꞌesat nug haria wato­py­huꞌat.


text:
Iꞌewyte ti — U yt karãpe i saꞌag atunug watoꞌe pote iꞌewyte koitywy yt karãpe i atiꞌa­parap Tupana pe watoꞌe pote heso rakano wato­py­huꞌat katu­pono iꞌaparap kahato haria aito pote. — Yt kat i saꞌag atunug watoꞌe pote aiwe­maꞌat hap topy­huꞌat mio tã aiꞌe hap kaipyi are. Yt kat i hin i topy­huꞌat pywo aiꞌe hamuat hap e. Miꞌi hawyi heso rakaria wo watoĩ­neꞌen.


text:
Maꞌato watoꞌe Tupana pe aipyꞌa pyi — Uiꞌywot atiꞌa­parap kahato epe uhehay wo uiminug saꞌag wo watoꞌe pote aimo­hãpyk kahato. Miꞌi hawyi — Waku pe ereĩneꞌen mesup e ahepe watoiat yne aiminug saꞌag hawyi. Tupana aikyꞌe kahato pote toĩneꞌen kahato aika­wiano hamo. Yt aiꞌatoiat teran hin i wati­ꞌa­parap topiat pytkai aikyꞌe kahato. Aiꞌa­piheg hamuat pytkai aikyꞌe hap wywo aiꞌa­piheg are.


text:
Maꞌato watoꞌe — Yt karãpe i atiꞌa­parap Tupana pe miitꞌin me watoꞌe pote ti — Heso rakaria wo eipe e Tupana ahepe katu­pono yne miitꞌin iꞌaparap haria atikuap kahato e Tupana ahepe. Atikuap yne eiwa­nẽtup saꞌag hap koꞌi e ahepe.<pb/>


text:
Pyno uhaꞌy­ruꞌin koꞌi uhaki­ꞌytꞌin koꞌi yt atiky­ꞌesat i ti eweiꞌa­parap Tupana pe iꞌewyte miitꞌin me. Miꞌi hap etiano ti mesup atiwan ehowawi. Maꞌato wati­ꞌa­parap Tupana pe miitꞌin me pote waku wahenoi ahepiat iꞌaparap hap. Miꞌi hawyi Aika­ꞌiwat timo­herep Toꞌywot pe aimo­hãpyk hamuat toꞌe.


text:
Aika­ꞌiwat Iesui ti ihay kuap kahato aika­wiano hamo katu­pono miꞌi ti yt karãpe i iꞌaparap Tupana piat hat. Aiꞌa­piheg hap tutuꞌu yne. Iꞌewyte aiꞌa­piheg hap saꞌup tutum yne. Maꞌato yt aiwat ahaꞌup mo yn i tuweium maꞌato yne yi totiaria yne ywania saꞌup mo tuweium Toꞌywot pe aiꞌa­piheg hap saꞌup mo are.<pb/>


text:
Karãpe watunug Tupana miky­ꞌesat ewy ainãpin hap ok tã miꞌi hawyi watikuap taꞌyn aipyꞌa pe Tupana kuap haria sese wo watoĩ­neꞌen hap.


text:
Maꞌato — Atikuap ti Tupana watoꞌe yt imiky­ꞌesat ewywuat nug hin i pytkai miꞌi pote heso rakano watoĩ­neꞌen. Mio tã watoꞌe pote yt kat i aipyꞌa pe topy­huꞌat pywo aiꞌe hap.


text:
Maꞌato watunug ihay ewy imiky­ꞌesat ewywuat pote ikyꞌe sese hano watoĩ­neꞌen watunug imiky­ꞌesat ewy pote. Miꞌi tã watunug pote watikuap kahato Tupana woꞌo­wese hap.


text:
Uito ti Tupana wywo sese watoꞌe pote waku watoĩ­neꞌen haꞌyru ewy hakiꞌyt ewy are. Waku watunug Aika­ꞌiwat Iesui minug ewywuat yn waku watunug.<pb/>


text:
Uheka­tu­wyria yt kat i einãpin pakup i hap ahenoi ehepe maꞌato ahenoi saꞌa­wy­ꞌiwuat ainãpin hap te aikotã saꞌa­wy­ꞌite ainãpin hap ewy yn ahenoi ehepe. Pyno Tupana e hap saꞌa­wy­ꞌiwuat ahenoi ehepe. Eiwo­ꞌo­kyꞌe ro e hap yn ahenoi ehepe.


text:
Ipotꞌi rakat sehay maꞌato ti yne eꞌat pe wyti ipakup takano topy­huꞌat aikotã Aika­ꞌiwat aikyꞌe hap ewy waku wato­ꞌo­kyꞌe are. Miꞌi tã watunug hawyi pywo imohey haria miꞌiria iꞌatuꞌe aru iraniaꞌin.


text:
Maꞌato uito ti Tupana mohey kahato hat hẽtyhot puo uhewyry watoꞌe wen maꞌato ti aiwy­riaꞌin ete aipy­ꞌahak yn watoĩ­neꞌen pote iꞌypyryp we wãtym muat ewy raꞌyn wato­py­huꞌat are.


text:
Maꞌato uwe uwe towy­riaꞌin Iesui mohey haria wywo waku kahato toĩneꞌen toꞌo­kyꞌe kahato miꞌi pote ti pywo ariãty hot puo hewyry rakat ewy topy­huꞌat. Miꞌi hat ti yt taꞌat kuap i kat pote yt iꞌypyryp we i hewyry pote. Iꞌewyte yt kat i ikai miitꞌin maꞌat hamuat neꞌi.


text:
Maꞌato aiwy­riaꞌin Iesui mohey haria ete aipy­ꞌahak miꞌi hap kaipyi iꞌypyryp wiat ewy watu­kup­teꞌen aikotã yt ihapytig i rakaria sese wo watoĩ­neꞌen.


text:
Miꞌi pote woro­ho­ꞌo­nãpin neran kahato uimiwan me uiꞌy­wotꞌin. Eipe ti wuatꞌi nug hap eꞌyianote wuat ieĩneꞌen haria ti eipe. Tupana kuap kahato haria eipe. Iꞌewyte miꞌi pote woro­ho­ꞌo­nãpin uimiwan me kurumꞌin makup­tiaria katu­pono wuatꞌi saꞌag kaꞌiwat akit haria ti eipe ahiag akit haria. Miꞌi pote woro­ho­ꞌo­nãpin uimiwan me.


text:
Uimẽ­pytꞌin eweikuap kahato Aiꞌywot sese. Miꞌi pote woro­ho­ꞌo­nãpin eipe uimiwan me. Uiꞌy­wotꞌin eipe ti yi nug hap eꞌyianmete wuatꞌi woꞌo­moieĩ­neꞌen hat kuap haria eipe. Tupana sese kuap haria eipe are miꞌi pote woro­ho­ꞌo­nãpin eipe uimiwan me. Kurumꞌin ehesaika kahato katu­pono Tupana ehay ahyt eiam ni eipe. Miꞌi pote wuatꞌi saꞌag nug haria akag akit haria ti eipe. Miꞌi pote ti uimiwan me woro­ho­ꞌo­nãpin.


text:
Pyno yt eweiky­ꞌesat i raꞌyn o iraniaꞌin miky­ꞌesat saꞌag koꞌi. Iꞌewyte yt eweiky­ꞌesat i raꞌyn o mesu­wiaria yi totiaria saꞌag koꞌi. Maꞌato wati­kyꞌe mesu­wa­rotiat minug saꞌag pote yt kat i raꞌyn Aiꞌywot atipy piat kyꞌe hap aikai. Pyno ahenoi teran ehepe kat koꞌi kat koꞌi yt naku i wati­kyꞌe mesu­wa­rotiat koꞌi aipiit miky­ꞌesat koꞌi yt nakuat i nug hap.


text:
Taꞌi eheha tiky­ꞌesat kat koꞌi kat koꞌi yt Tupana miky­ꞌesat ewy i iꞌewyte — Uito poꞌog watoꞌe hap yn wati­ky­ꞌesat. Uimõ­typot hap yn atiky­ꞌesat watoꞌe pote miꞌi hap koꞌi yt Aiꞌywot atipy kaipywiat piat yt aimuꞌe hap i.


text:
Maꞌato mesu­wa­rote pywiat kaipyi yn aimuꞌe saꞌag koꞌi miitꞌin miky­ꞌesat koꞌi ti aru tuweityk yne. Maꞌato uwe uwe Tupana miky­ꞌesat ewywuat nug haria ti aru teꞌe­ro­py­huꞌat wuatꞌi eꞌat pe.<pb/>


text:
Uhaki­ꞌytꞌin uhaꞌy­ruꞌin putꞌokꞌe irane ikahuro hap eꞌat katu­pono ti putꞌokꞌe irane Aipo­typot Iesui ewanĩ­kaptia are. Miꞌi ti Aipo­typot Iesui pohari teran haype. Koitywy typyꞌi kahato miꞌi ewywuaria tukup­teꞌen. Miꞌi hap kaipyi ti watikuap taꞌyn yt pya i raꞌyn ikahuro hap eꞌat hap.


text:
Saꞌa­wyꞌi te ti aiꞌewy kahato tukup­teꞌen tuereto aipy­ꞌa­setpe maꞌato mesup ti aiꞌatoiat raꞌyn. Tuwat yne raꞌyn miꞌiria. Tuwat raꞌyn ahiag upi kat pote yt aimi­mohey ewywuat i miꞌiria pote. Maꞌato aimi­mo­heyria pote ti teꞌe­ro­py­huꞌat aiwywo. Miꞌi pote ahokꞌiwat raꞌyn.


text:
Maꞌato aito ti yt miꞌi tã haria hin i raꞌyn katu­pono ti Tupana Pãꞌãu topy­huꞌat kahato raꞌyn ahete. Ahowapy kahato raꞌyn Iesui tum ahepe Topãꞌãu hawyi.


text:
Miꞌi hap kaipyi watikuap yne kahato raꞌyn pywuat sese sehay Tupana Pãꞌãu aimuꞌe pote. Ehepiat ikuap pytkai raꞌyn ti woro­ho­ꞌo­muꞌe i raꞌyn sehay pywuat sese rakano.


text:
— Iesui yt Tupana Mipo­ꞌoro Aipo­rekuat nuat i e haria ti heso yn nakaria wo teꞌe­ro­py­huꞌat. Iesui ewanĩ­kaptia wo wyti miꞌiria.


text:
Miꞌiria ti Iꞌywot Haꞌyru ewanĩ­kaptia sese miꞌiria. Uwe uwe iraniaꞌin me — U yt atimohey i ti Iesui toĩneꞌen Tupana Saꞌyru hap e hat. Miꞌi hat ti yt Tupana wywo i sese toĩneꞌen. Maꞌato uwe uwe iraniaꞌin me — Uito Iesui mohey hat e miꞌi hat ti Tupana wy sese toĩneꞌen. Taꞌi watipun neꞌi raꞌyn Haꞌyru pote iꞌewyte Iꞌywot pun haria wo raꞌyn watoĩ­neꞌen. Maꞌato — Iesui En nyti Tupana Saꞌyru sese watoꞌe pote Iꞌywot mohey haria wo watoĩ­neꞌen. Tupana toĩneꞌen aipyꞌa pe.


text:
Saꞌa­wy­ꞌiwuat aimikuap aikai potꞌi toĩneꞌen pote miꞌi hawyi Haꞌyru Iꞌywot wywo watoĩ­neꞌen woꞌo­wese kahato haria wo.


text:
Aipo­typot Iesui Pãꞌãu aimuꞌe hap sese topy­huꞌat katu­pono toĩneꞌen Ipãꞌãu aikai pote miꞌi yn aimuꞌe. Miꞌi hawyi yt uwe i aimuꞌe pytkai toĩneꞌen. Miꞌi ti aimuꞌe at kaꞌap. Yne eꞌat pywo rakat etiat aimuꞌe kahato Ipãꞌãu. Yt kat i saꞌag ete aimuꞌe. — Pyno uipap eupi watoꞌe. Uimuꞌe ro watoꞌe Ipãꞌãu me. Miꞌi tã watunug mote aiwo­ꞌo­wese hap yn topy­huꞌat Aika­ꞌiwat Iesui wywo.


text:
Uimẽ­pytꞌin waku kahato ti aipap Aika­ꞌiwat upi. Miꞌi pote ti aru karãmuo Aika­ꞌiwat taꞌaipok i raꞌyn meikowo miꞌi hawyi yt kat i aiwe­mõti hap toĩneꞌen ipupiat hap. Yt watu­wemig hin i ipupi maꞌato watu­wehum yn hut turan. Yt kat i aheha yi kape hut turan. Aipo­typot ewywuat hap wahe­katup kahato pote yt kat i aiꞌa­piheg hap Tupana kaipyi. — Waku yn e ahepe. Miꞌi pote aito iꞌewyte waku pe yn watoĩ­neꞌen iꞌewy aito pote.


text:
Taꞌi watikuap kahato raꞌyn mekewat wakuap yn nug hat Aika­ꞌiwat Tupana Saꞌyru. Miꞌi hawyi Aika­ꞌiwat ewy wakuap nug haria aito pote iꞌewyte Tupana mẽpytꞌin sese wo raꞌyn watu­kup­teꞌen are.<pb/>


text:
Katu­pono ti iwato kahato Aiꞌywot piat aikyꞌe hap. Toimo­herep kahato ti aikyꞌe hap tomẽ­pytꞌin wuat raꞌyn ainug hawyi. Taꞌi tegyiꞌat hap toimo­herep kahato aikyꞌe hap. Pyno yt taꞌa­tukuap i Tupana pote iꞌewyte yt taꞌa­tukuap i aito Tupana mẽpytꞌin koꞌi hap.


text:
Uimi­ky­ꞌeria koitywy ti aito Tupana mẽpytꞌin naꞌyn. Taꞌi yt watikuap hin i ti aikotã miat aheĩneꞌen hamuat hap. Iesui ut hawyi ti aru watikuap aikotã me watoĩ­neꞌen hamuat katu­pono topiit ewy ti ainug hamuat. Miꞌi hawyi ti aru mekewat eꞌat pe wata­ꞌa­kasa raꞌyn Iesui sese. Miꞌi hawyi ti aru wato­py­huꞌat aikotã iꞌewy raꞌyn are.


text:
Miꞌi hap wato­mohey yne eꞌat pe pote ti yt kat i saꞌag aipitpit hap topy­huꞌat. Miꞌi hawyi ti maꞌato poꞌog poꞌog aikoho hap toĩneꞌen. Miꞌi hawyi ti watoĩ­neꞌen aikotã topiit kahu hap ewy ainug.


text:
Maꞌato uwe uwe yt inug i Tupana piat tonãpin hap koꞌi miꞌi hat Tupana piat yt naku i nug hat topy­huꞌat katu­pono karãpeĩ wati­ꞌa­parap Tupana piat ainãpin hap motꞌi miꞌi hawyi yt naku i nug haria watoĩ­neꞌen Tupana wanẽtup hawe.


text:
Katu­pono Aika­ꞌiwat yt karãpe i iꞌaparap Tupana pe. Maꞌato Aika­ꞌiwat tuut hamuat yne yt nakuat i hep hamo. Miꞌi hap eweikuap taꞌyn.


text:
Iꞌewyte uwe uwe toĩneꞌen Aika­ꞌiwat wywo kahato miꞌi hat yt iꞌaparap teran i Aika­ꞌiwat pe. Toikyꞌe kahato haype. Maꞌato iraniaꞌin Aika­ꞌiwat maꞌat haria miꞌiria kaipyi watikuap Aika­ꞌiwat yt kuap i haria hap. Yt karãmuat i Aika­ꞌiwat mohey hanuaria i raꞌyn.


text:
Uhaki­ꞌytꞌin uhaꞌy­ruꞌin eiweꞌeg wo o wẽtup sehay pupi. Eiweꞌeg wo o eimaꞌat hap pupi. Waku nug haria waku pe tukup­teꞌen Tupana wanẽtup hawe aikotã Aika­ꞌiwat toĩneꞌen waku pe Tupana wanẽtup hawe hap ewy.


text:
Maꞌato uwe uwe inug saꞌag Tupana pe miꞌi hat ahiag wano topy­huꞌat katu­pono saꞌa­wy­ꞌiwuat yt nakuat i nug hat sese ahiag. Miꞌi pote yt nakuat i akit hamo tuwe­mo­herep Tupana Saꞌyru yne ahiag minug saꞌag koꞌi moma hamo tuwe­mo­herep.


text:
Uwe uwe tuwe­mo­herep Tupana mẽpyt no miꞌi hat yt toiky­ꞌesat i Tupana piat iꞌaparap hap katu­pono Tupana Pãꞌãu toĩneꞌen ipiit pe. Miꞌi pote Toꞌywot atipy piat ewy topy­huꞌat. Yt toiky­ꞌesat i poꞌog saꞌag nug hap Tupana mẽpyt pote ti raꞌyn.


text:
Pyno yt toꞌo­ꞌewy hin i Tupana mẽpytꞌin ahiag wat wywo yt toꞌo­ku­pitu hin i. Katu­pono uwe uwe wakuat nug hano topy­huꞌat iꞌewyte uwe uwe Tupana mẽpytꞌin kyꞌe hano topy­huꞌat miꞌi hat ti topy­huꞌat Tupana saꞌyru wo Tupana sakiꞌyt koꞌi wo are.


text:
Pyno ahenoi i raꞌyn saꞌa­wy­ꞌiwuat sehay sese yianmiat Tupana ainãpin hap — Eiwo­ꞌo­kyꞌe ro e Tupana saꞌa­wyꞌi.


text:
Saꞌa­wyꞌi sese toĩneꞌen Kãi e hap het rakat. Miꞌi yt ikyꞌe hin i toywyt. Toiꞌauka neꞌi. Miꞌi pote yt naku i watoĩ­neꞌen Kãi minug ewy neꞌi.


text:
Uiwy­riaꞌin tukup­teꞌen miitꞌin mesu­wa­ro­tiaria mekewat Kãi ewywuat yt naku i nug haria ahiag wywuaria aiꞌauka teran haria. Karãpe iꞌatu­py­ꞌahak ahete miꞌi pote yt naku i watu­wa­nẽtup koꞌi koꞌi neꞌi miꞌiria yt iꞌatu­wese i ahete hap kape.


text:
Saꞌa­wyꞌi watu­kup­teꞌen ikuꞌuro rakaria ewy Tupana wanẽtup hawe katu­pono yt watikuap i ihay pote. Katu­pono yt kat i aikai Tupana aimoieĩ­neꞌen pakup i hap. Maꞌato mio watoĩ­neꞌen Tupana wywo katu­pono koitywy aiwo­ꞌo­kyꞌe hap toĩneꞌen. Maꞌato yt kat i aiwo­ꞌo­kyꞌe hap aikai pote ikuꞌuro rakaria ewy watoĩ­neꞌen Tupana wanẽtup hawe.


text:
Maꞌato wato­ꞌo­weu­kaꞌi neꞌi pote watu­kup­teꞌen woꞌo­ꞌauka haria ewy watu­kup­teꞌen Tupana wanẽtup hawe. Maꞌato woꞌo­pot­ꞌauka hat aito pote yt kat i Tupana kapiat aheĩneꞌen hap.


text:
Kat pote Aika­ꞌiwat Iesui ikuꞌuro aika­wiano hamo raꞌyn. Ikuꞌuro hawyi yt kat i aiku­ꞌuro hap sese topy­huꞌat aikai. Pyno ikuꞌuro ahetiano hap watikuap hawyi watikuap aikyꞌe hap sese. Koitywy waku wati­ꞌa­tu­po­wyro wuatꞌi aiwy­riaꞌin Iesui mohey haria aiku­ꞌuro hap kape.


text:
Hekat rakaria aito pote waku wati­mõꞌẽ ihaky­ꞌeꞌi rakat pe wati­puẽti hawyi. Waku ahekat watum iꞌatuepe. Yt naku i watoꞌe aiwepe — Pyno yt naku i atimõꞌẽ uheka­reꞌen ihaky­ꞌeꞌi rakaria pe. Mio tã watoꞌe pote yt kat i Tupana kyꞌe hap aikai. Yt ahegyiꞌat i pote yt naku i watoꞌe iraniaꞌin me — Tupana kyꞌe kahato hat uito yt naku i watoꞌe katu­pono yt pywo pe i watoꞌe.


text:
Yt naku i wato­ꞌo­kyꞌe ahehay wo yn uimẽ­pytꞌin. Waku wati­mo­herep aiwo­ꞌo­kyꞌe hap aiwo­ꞌo­po­wyro hap wywo are.


text:
Aiwo­ꞌo­kyꞌe sese pote miꞌi hap kaipyi watikuap taꞌyn pywo rakaria aito hap. Miꞌi pote karãpe watoĩ­neꞌen Tupana ehamo yt watu­we­mõti hin i Iesui mohey haria kyꞌe haria aito pote.


text:
Wati­ꞌa­parap Tupana pe hawyi watu­we­mõti i raꞌyn maꞌato Tupana tikuap aiwa­nẽtup hap. Toikuap yt watunug neran i hap. Watu­we­mõti pytkai aikyꞌe te koran.


text:
Maꞌato poꞌog waku yt kat i hin i aiwe­mõti hap Tupana ehamo watoĩ­neꞌen turan. Watunug yne Tupana miky­ꞌesat koꞌi ainãpin hap koꞌi miꞌi hawyi Tupana mowepit haria wo watoĩ­neꞌen.


text:
Miꞌi hawyi kat e hap kat e hap wahẽtup tope hawyi tutum aimiẽtup ok tã watunug imiky­ꞌesat ewy pote.


text:
Pyno ahenoi ehepe Tupana miky­ꞌesat sese. Mio tã e — Eweimohey ro Uhaꞌyru e. Ewetunug Miꞌi Eipo­rekuat no e. Miꞌi hawyi eiwo­ꞌo­kyꞌe ro aikotã Eika­ꞌiwat Iesui e hap ewy e Tupana ahepe.


text:
Uwe uwe Tupana piat tonãpin hap inug miꞌiria ti tukup­teꞌen kahato Tupana wanẽtup hawe. Tupana tomoieĩ­neꞌen tomohey haria wo tukup­teꞌen hap. Iꞌewyte Tupana toĩneꞌen iꞌatu­pyꞌa pe. Tupana tum naꞌyn Topãꞌãu ahepe hawyi watikuap kahato watoĩ­neꞌen hap sese tepiat hamuat. Miꞌi hawyi watikuap kahato raꞌyn Tupana toĩneꞌen aipyꞌa pe hap.<pb/>


text:
Uiwy­riaꞌin yt eweimohey teiꞌo yne woꞌo­muꞌe haria — Uito Tupana Pãꞌãu eiam iꞌatuꞌe pytkai. Waku eweikat i kat i miꞌiria sio Tupana Pãꞌãu eiam sio yt hap kuap hamo. Katu­pono iꞌatu kahato woꞌo­muꞌe haria mesuwat yi totiaria yt pywo piat haria i katu­pono wẽtup pãꞌãu iꞌatupiit pe.


text:
Pyno ahenoi teran ehepe aikotã aikotã waku wahãꞌãg miꞌiria sio waku sio yt naku i hap kuap hamo sio Tupana Pãꞌãu kaipyi sio yt hap kuap hamo. Miꞌi pe waku apoꞌere o — Mehĩ mana etimohey apo uhyt Tupana Mipo­ꞌoro Aipo­rekuat nuat Iesui tuwe­mo­herep miit kawiat hap sio yt apowa­toꞌe. Miꞌi pote aiwesat — Taꞌi atimohey kahato miꞌi uito e pote Tupana eiam kahato miꞌi.


text:
Maꞌato — Yt atimohey i miꞌi e pote iꞌewyte yt Iesui mohey hat i mio tã e hat yt Tupana eiam hin i topy­huꞌat. Kat pote wẽtup Pãꞌãu eiam pote. Aikotã toꞌe Tupana saꞌa­wyꞌi hap ewy koitywy topy­huꞌat raꞌyn. — Tuut aru wẽtup pãꞌãu porekuat nuat ewanĩkap ti miꞌi. Koitywy watikuap miꞌi mãꞌãu saꞌag toĩneꞌen naꞌyn aipy­ꞌa­setpe hawyi aima­ꞌatꞌi maꞌatꞌi raꞌyn.


text:
Uimẽ­pytꞌin aito ti Tupana wanuat koꞌi sese. Yt pywo piat sehay akit hanuaria i aito. Aimuꞌe haria yt pywo piat i yt Tupana kaipywiat koꞌi akit hanuat haria aito. Maꞌato Tupana Pãꞌãu aipiit piat poꞌog hesaika aimuꞌe saꞌag haria pãꞌãu kai. Aito Tupana ehay moherep haria maꞌato miꞌiria mesu­wa­rotiat seko saꞌag enoi haria.


text:
Tupana ehay taꞌa­tu­henoi saꞌag kahato ahepe. Miꞌi hawyi iraniaꞌin yt Iesui mohey i haria — Pywo iꞌatuꞌe katu­pono miitꞌin eko saꞌag ewywuat waku watunug iꞌatuꞌe pote. Miꞌiria ahiag wanuaria tukup­teꞌen.


text:
Maꞌato aito Tupana wanuaria watoĩ­neꞌen. Miꞌi hawyi yne Tupana wanuaria teꞌe­ru­we­waure kaꞌa kahato aimienoi kape. Maꞌato iraniaꞌin yt teꞌe­ru­we­waure kaꞌa i aimienoi pywuat kape. Miꞌi hap kaipyi meremo watikuap uwe Tupana Pãꞌãu pywuat ehay upi toĩneꞌen sio uwe ahiag pãꞌãu saꞌag ehay upi neꞌi toĩneꞌen hap.<pb/>


text:
Uiwy­riaꞌin toꞌiro wato­ꞌo­kyꞌe katu­pono aiwo­ꞌo­kyꞌe hap nug hat Tupana. Woꞌo­kyꞌe haria wo watoĩ­neꞌen pote Tupana mẽpytꞌin no watu­kup­teꞌen. Tupana kuap sese haria wo wato­py­huꞌat.


text:
Maꞌato yt woꞌo­kyꞌe i haria aito pote yt Tupana kuap haria wo i aito katu­pono woꞌo­pot­kyꞌe hat sese ti Tupana.


text:
Tupana timo­herep taꞌyn ahepe aikyꞌe kahato hap katu­pono toipo­ꞌoro Tosa­ꞌyru sese ahowawi aimoieĩ­neꞌen pakup i hap nug hamo.


text:
Saꞌa­wyꞌi yt wati­kyꞌe hin i Tupana. Miꞌi pytkai aikyꞌe kahato hawyi toipo­ꞌoro Tosa­ꞌyru aiminug saꞌag koꞌi atumoma yne hamo. Haꞌyru ikuꞌuro hawyi aiꞌa­piheg hap tutuꞌu yne raꞌyn.


text:
Uiwy­riaꞌin yt karãpe i wata­ꞌa­kasa Tupana maꞌato miꞌi pytkai watikuap kahato toĩneꞌen aiwywo. Miꞌi hawyi wati­ꞌa­tu­kyꞌe miitꞌin pote Tupana toĩneꞌen poꞌog aikai. Aimoe­saika kahato miitꞌin kyꞌe hap hãpyk nug hamo tepiat aikyꞌe hap ewywuat nug hamo.


text:
Tupana tum naꞌyn ahepe Topãꞌãu hawyi meremo watikuap Tupana wywuat aheĩneꞌen hap watoĩ­neꞌen hap. Iꞌewyte aipyꞌa pe Tupana toĩneꞌen hap.


text:
Tupana tipo­ꞌoro raꞌyn ahepe Tosa­ꞌyru aheha­kye­raꞌat hamo. Miꞌi kape uruta­ꞌa­kasa raꞌyn. Miꞌi hawyi uruimo­herep taꞌyn wuatꞌi miitꞌin me uruehay wo.


text:
Uwe uwe toꞌe iraniaꞌin me — Uito atimohey kahato Iesui toĩneꞌen Tupana Saꞌyru sese hap e miꞌi hat Tupana eiam mo topy­huꞌat. Iꞌewyte Tupana topy­huꞌat heiam mo.


text:
Miꞌi pote watikuap taꞌyn Tupana aikyꞌe hap wato­mohey kahato raꞌyn hawyi. Tupana ti woꞌo­pot­kyꞌe hat sese. Miꞌi pote uwe uwe woꞌo­pot­kyꞌe hat sese toĩneꞌen Tupana wywo miꞌi pote Tupana toĩneꞌen iwywo ipyꞌa pe.


text:
Aipo­typot saipe­piaria ti aito. Miꞌi pote iꞌewy sese waku watoĩ­neꞌen miitꞌin pyꞌa­setpe hãpyk kahato Aika­ꞌiwat ewaku hap ewy. Miꞌi tã watoĩ­neꞌen pote yt watu­we­mõti hin i mekewat karãpe Tupana timo­herep ahewaku hap sio yt hap eꞌat pe. Miꞌi hap eꞌat pe yt watu­we­mõti hin i katu­pono woꞌo­kyꞌe haria wo Tupana ainug towat miitꞌin kyꞌe hap ewywuat no ainug.


text:
Wati­kyꞌe sese iraniaꞌin pote yt wato­kenꞌẽ hin i iꞌatu­pupi katu­pono toĩneꞌen aikai iꞌatu­kyꞌe hap sese Tupana miium kaipywiat hawyi yt wato­kenꞌẽ kuap i iꞌatu­pupi. Maꞌato wato­kenꞌẽ neꞌi pote yt kat i iꞌatu­kyꞌe hap aikai. Miꞌi hawyi wato­kenꞌẽ poꞌog katu­pono Tupana piat aiꞌa­piheg hap pupi.


text:
Yt wati­kyꞌe i te Tupana turan aikyꞌe Miꞌi. Miꞌi hap kaipyi wati­kyꞌe Tupana mesup. Aikyꞌe yianmete pote mesup aito wati­kyꞌe Tupana.


text:
Karãpe wẽtup ok toꞌe ahepe — Uito atikyꞌe Tupana e maꞌato miꞌi yt topot­kyꞌe hin i pytkai miꞌi watikuap taꞌyn heso rakat. Karãpeĩ yt wati­ꞌa­tu­kyꞌe i aiwy­riaꞌin miꞌi pote yt wati­kyꞌe hin i Tupana. Katu­pono yt heremo hin i Tupana maꞌato iraniaꞌin heremo kahato miꞌi pote poꞌog yt niatpo i wati­kyꞌe hamo miꞌiria heremo pote.


text:
Pyno ahenoi i raꞌyn Aika­ꞌiwat piat ainãpin hap sese. Mio tã e hap — Eweiꞌa­tu­kyꞌe ro eiwy­riaꞌin e. Yt eweiꞌa­tu­kyꞌe eiwy­riaꞌin pote pyno yt Tupana kyꞌe haria hin i eweikup­teꞌen are.<pb/>


text:
Uwe uwe imohey Iesui Tupana Mipo­ꞌoro Aipo­typot nuat miꞌi hat Tupana mẽpyt sese wo topy­huꞌat. Karãpe wati­kyꞌe Aiꞌywot mẽpytꞌin miꞌi hawyi Aiꞌywot mowepit hano wato­py­huꞌat. Miꞌi hawyi watoĩ­neꞌen Aiꞌywot kyꞌe hano sese.


text:
Karãpe wati­kyꞌe Tupana iꞌewy karãpeĩ watunug Tupana piat ainãpin hap koꞌi miꞌi hawyi Tupana mẽpytꞌin kyꞌe hano watoĩ­neꞌen.


text:
Iesui Ywot kyꞌe haria ti imiky­ꞌesat nug haria wo tukup­teꞌen. Karãpe iraniaꞌin ahãꞌãg yt naku i nug hamo Tupana mẽpytꞌin aito miꞌi pote Aiꞌywot ehay upi yn waku watoĩ­neꞌen.


text:
Taꞌi yt niatpo hin i watunug Aiꞌywot ainãpin hap koꞌi katu­pono Aiꞌywot mohey haria kahato aito pote. Karãpeĩ iraniaꞌin ahãꞌãg yt naku i nug hamo miꞌi hawyi yt iꞌatuehay upi hin i watoĩ­neꞌen katu­pono Tupana mẽpytꞌin aito pote.


text:
Karãpeĩ wato­mohey kahato Iesui Tupana Saꞌyru e hap miꞌi hawyi Tupana aipo­wyro kahato miitꞌin miat ahãꞌãg hap akit hamo. Miꞌi hawyi poꞌog ahesaika watoĩ­neꞌen iꞌatueko saꞌag nug hap kai.<pb/>


text:
Iesui ti Tupana miꞌairo Aheha­kye­raꞌat hanuat. Miꞌi pote putꞌokꞌe hawyi Tupana miky­ꞌesat ok tã yne tutunug. Hãpyk kahato toĩneꞌen Toꞌywot ehay ewy toĩneꞌen. Saꞌa­wyꞌi toto tosetꞌok hamo. Meiũran ikuꞌuro. Miꞌi hawyi huu taꞌat yne yi tote Toꞌywot miky­ꞌesat ewy. Koitywy Tupana toꞌe wuatꞌi pe — Uhaꞌyru ti uimi­ꞌairo wuatꞌi Porekuat nuat e. Iꞌewyte Tupana Pãꞌãu mio tã e. — Yt heso hin i e Tupana Pãꞌãu ahepe.


text:
Toĩneꞌen myeꞌym aimuꞌe haria mesuwat yi totiaria pywo Iesui Tupana Mipo­ꞌoro Eipo­rekuat nuat e haria.


text:
Taꞌi Tupana Pãꞌãu ihay Iesui ete. Iꞌewyte Iꞌywot ihay Tosa­ꞌyru setꞌok turan. Iꞌewyte Iesui suu aimuꞌe kahato. Miꞌiria myeꞌym ok ihay te Iesui mõtypot haria toꞌo­ꞌe­wy­ꞌewy iꞌatu­mienoi.


text:
Iꞌewyte typyꞌi kahato miitꞌin ihay Iesui etiat rakaria. Miꞌiria — Waku wato­mohey Tupana e hap Tosa­ꞌyru piat hap. Pywo pe ti Miꞌi poꞌog poꞌog hesaika miitꞌin mienoi kai — Uhaꞌyru kahato En e hap waku wato­mohey.


text:
Maꞌato — Yt atimohey i Tupana e pote — Heso rakat En watoꞌe tope. Maꞌato wato­mohey Iesui Tupana Saꞌyru hawyi iꞌewyte toĩneꞌen aipyꞌa pe ihay rakat pywuat e hap ewy. Maꞌato aipiit yt e i pote yt kat i Tupana pywo e hap aikai — Heso heso yn watoꞌe Tupana pe.


text:
Mio tã e aipyꞌa pe — Tupana tum naꞌyn uhepe Tosa­ꞌyru. Miꞌi pote areĩneꞌen naꞌyn wuatꞌi eꞌat piano watoꞌe aiwepe.


text:
Pywo pe ti rat uwe uwe topy­huꞌat Tupana Saꞌyru eiam mo miꞌi hat yn toĩneꞌen wuatꞌi eꞌat pe maꞌato uwe uwe yt Tupana Saꞌyru yt eiam mo i miꞌi hat yt kat i heĩneꞌen wuatꞌi eꞌat piat hamuat hap.


text:
Eipe ti Tupana Saꞌyru mohey haria sese eipe. Miꞌi pote atiky­ꞌesat eweikuap eweikup­teꞌen wuatꞌi eꞌat piat hamuat hap. Miꞌi hap kuap hamo atiwan mesuwat uimiwan ehepe.


text:
Karãpeĩ wahẽtup Tupana pe imiky­ꞌesat ewy hawyi watikuap taꞌyn ahehay Tupana ewaure kaꞌa pe teke raꞌyn ahehay. Miꞌi hawyi watu­wehum at howawi aimiẽtup ium hat kape.


text:
Karãpe wahẽtup imiky­ꞌesat ok tã hawyi tuwe­waure kaꞌa kahato ahehay kape hawyi — Pywo watoꞌe tutum aru aimiẽtup watoꞌe aiwo­ꞌope.


text:
Uiwy­riaꞌin karãpe wẽtup ok aiwy­riaꞌin Aipo­typot Iesui mohey hat yt naku i nug hat pote waku watoꞌe Tupana pe — Waku waure wo ereĩneꞌen aiwy minug saꞌag ete waku watoꞌe. Etihep aiwy iminug saꞌag myi watoꞌe katu­pono yt tuwepyi hin i tutunug saꞌag waku watoꞌe. Emohey te maꞌato yt hesaika kahato i te yt naku i nug hap akit hamo waku watoꞌe Tupana pe. Toĩneꞌen mekewat saꞌag nug hat sese emohey hap pun hat maꞌato miꞌi hawyi yt tutunug i miꞌi pote waku waure wo ereĩneꞌen aiwy minug saꞌag koꞌi kai waku watoꞌe Tupana pe. Mio tã watoꞌe pote meremo Tupana topy­huꞌat waure wo iꞌewyte tutum aiwy pe imoehãite hap imoesaika hamo are uiwy­riaꞌin. Maꞌato karãpe wẽtup ok Iesui mohey hat topy­huꞌat ipyꞌahak Tupana ete Iesui ete ahete iꞌewyte — Yt atimohey i te Iesui e mio tã toꞌe haype yt imohey i hat ewy tutunug tuwepyi. Miꞌi hawyi Tupana ipyꞌahak kahato topy­huꞌat miꞌi hat ete. Yt kan hamo i watoꞌe Tupana pe — Waure wo ereĩneꞌen aiwy minug saꞌag kai katu­pono tuwepyi i ipyꞌahak toĩneꞌen Tupana ete watoꞌe.


text:
Yne aiminug saꞌag koꞌi yt naku i topy­huꞌat Tupana wanẽtup hawe wen maꞌato wẽtup aiminug saꞌag poꞌog saꞌag torania kawiat katu­pono karãpe aiwepyiat hap — Yt woro­mohey i En poꞌog watoꞌe Tupana pe Haꞌyru pe miꞌi hawyi yt kat i poꞌog paaꞌaiꞌe hap saꞌag nug hap etiat. Miꞌi hawyi Tupana yt aimo­hãpyk kuap i katu­pono aiwepyi watipun aheha­kye­raꞌat hap pote. Aiwepyi watikat aiꞌa­piheg hap wuatꞌi eꞌat piat hap. Yt naku i kahato watipun imohey hap are.


text:
Uiwy­riaꞌin karãpe wato­mohey Iesui hawyi Tupana ainug tosa­ꞌy­ruꞌin tosa­ki­ꞌytꞌin wo. Miꞌi hawyi imẽpytꞌin koꞌi wo wato­py­huꞌat. Miꞌi hawyi Aiꞌywot ewy watoĩ­neꞌen yt kat i saꞌag yt kat i yt naku i hap watunug neran. Aheko yt watunug neran i poꞌog aiminug saꞌag koꞌi saꞌa­wy­ꞌiwuat aheko saꞌag koꞌi katu­pono Tupana ainug tomẽ­pytꞌin no Tosa­ꞌyru Pãꞌãu wo aipyt­ꞌatnug hawyi. Koitywy ahowapy kahato Tupana Pãꞌãu wywo. Miꞌi hawyi Tupana eiam mo kahato watoĩ­neꞌen. Miꞌi hawyi karãpe Ahiag ahãꞌãg neran kat saꞌag kat saꞌag nug hamo miꞌi hawyi Tupana Pãꞌãu aiꞌãuka kahato ainãpin kahato aihep ahiag aima­ꞌatꞌi maꞌatꞌi hap po pyi. Miꞌi hawyi yt kat i ahewaure ahiag ahãꞌãg hap kape — Yt reiꞌo yt reiꞌo watoꞌe ahiag me.


text:
Pywo ti rat iraniaꞌin mesu­wa­ro­tiaria ahiag ehay upi yn teꞌe­ru­we­wa­nẽtup at kaꞌap katu­pono ahiag emiit no teꞌe­ro­py­huꞌat are. Maꞌato aito Tupana mẽpytꞌin nuat watoĩ­neꞌen pote yt iraniaꞌin ewy i aito yt kat i aikai ahiag wat.


text:
Koitywy watikuap kahato Tupana saꞌy­ruꞌin saki­ꞌytꞌin aito hap. Taꞌi watikuap Tupana Saꞌyru hawyi Tupana moherep hat sese topy­huꞌat poꞌog poꞌog mekewat pywuat etiat kuap hamo. Miꞌi tupono mekewat Tupana Mipo­ꞌoro Aipo­rekuat nuat hat watikuap hawyi topo­ꞌoro hat Tupana watikuap iꞌewyte. Saꞌa­wyꞌi watikuap teran uwe Tupana hap maꞌato yt heremo hin i Tupana ahepe. Maꞌato mesup heremo raꞌyn Ahetu­pana katu­pono Haꞌyru imoherep ahepe. Tupana Haꞌyru ti Toꞌywot ewywuat wẽtup miit ewy. Karãpe wata­ꞌa­kasa Haꞌyru kape pote Iꞌywot kape ti raꞌyn wata­ꞌa­kasa wy are. Miꞌi pote mesup — Worokuap kahato En watoꞌe yn Tupana pe. Koitywy uiwy­riaꞌin watoĩ­neꞌen Tupana pe aikotã Tupana eiam ewy miꞌi pe wato­py­huꞌat. Saꞌa­wyꞌi wato­mohey Iesui ti Tupana Saꞌyru e hap hawyi Iesui po pe wato­py­huꞌat. Ipyꞌa pe kahato watoĩ­neꞌen. Aika­ꞌiwat yat piaria ewywuaria wato­py­huꞌat. Iesui ti Tupana sese miꞌi pote Tupana pe watoĩ­neꞌen Iesui pe watoĩ­neꞌen pote. Iesui ti wuatꞌi eꞌat piat ieĩneꞌen hat iꞌewyte aito wuatꞌi eꞌat piat watoĩ­neꞌen Iesui wywo wẽtup miit piit ewywuat pote are.


text:
Uimi­kyꞌe koꞌi uhaꞌy­ruꞌin uhaki­ꞌytꞌin uito Iuwãu ti eꞌywot uito. Uimẽ­pytꞌin ewywuat eipe miꞌi pote woro­ho­ꞌo­nãpin. Eweiꞌa­tu­ꞌatoiat ro tupa­naria yne yne aipo wuat aiminug saꞌag koi are. Miꞌi hawyi ewetunug no Tupana yn Ehetu­pana wo are uito Iuwãu. Pyno toran naꞌyn uimiwan areꞌe.<pb/>Uito ti Iesui potpo­ꞌoro Iuwãu.


text:
Uito ti Iesui potmuꞌe sese Iuwãu.<pb/>Koitywy aseꞌi pot areĩneꞌen uiporo kahato raꞌyn mote.<pb/>Mesuwat uimiwan atipo­ꞌoro ewawi mana. Waku sese kahato en katu­pono saꞌa­wyꞌi Tupana eꞌairo temiit sese wo. Kuekatu atipo­ꞌoro uimi­kyꞌe koꞌi kape emẽpytꞌin kape. Pywo ti rat woro­ho­ꞌo­kyꞌe kahato eiperia. Yt uito yn i eikyꞌe maꞌato yne yne Iesui kuap haria eikyꞌe kahato wy Iesui pywo e hap ewy eikyꞌe urutoria.


text:
Tupana ehay pywuat sese eiam kahato aito mana. Miꞌi hawyi yt karãmuat i wati­waure mekewat pywuat e hap katu­pono toĩneꞌen aru wuatꞌi eꞌat pe aikai.


text:
Miꞌi hawyi ahẽtup kahato Aiꞌywot atipy piat kape iꞌewyte Haꞌyru Aipo­typot kape — Etum no uruepe egyiꞌat hap. Urukyꞌe ro yt kat saꞌup i are. Urueha­ky­ꞌeꞌi pote etum no urukyꞌe hap yt kat saꞌup i are. Urunug o woꞌo­wese haria wo are. Iꞌeywte urunug sehay pywuat kyꞌesat haria wo. Iꞌewyte woꞌo­kyꞌe haria wo are at kaꞌap ahẽtup Aiꞌywot kape.<pb/>


text:
Mana emẽpytꞌin koꞌi uimo­wepit kahato haria tukup­teꞌen katu­pono pywuat sehay upiaria kahato miꞌiria. Mekewat saꞌa­wy­ꞌiwuat Aiꞌywot ainãpin hap sese nug haria miꞌiria.


text:
Pyno ahenoi i raꞌyn epe mana mekewat saꞌa­wy­ꞌiwuat Tupana piat ainãpin hap sese. Mio tã e — Waku eiwo­ꞌo­kyꞌe yne e. Yt ipakup i raꞌyn wen maꞌato atiwan ne ewawi uimi­kyꞌe kahato en mote.


text:
Pyno waku yne saꞌa­wy­ꞌiwuat ainãpin hap aimikuap ok tã waku watunug. Karãpeĩ areꞌe ehepe — Toꞌiro wato­ꞌo­kyꞌe iꞌewyte areꞌe ehepe — Watunug yne yianmiat ainãpin hap aimikuap ok tã meimẽwat saꞌa­wy­ꞌiwuat miꞌi pote woꞌo­kyꞌe haria wo raꞌyn watoĩ­neꞌen.


text:
Taꞌi typyꞌi kahato ti mesu­wa­ro­tiaria aima­ꞌatꞌi maꞌatꞌi hanuaria. Wẽtup sehay wuat aimaꞌat reran haype — Iesui ti yt miit kawiat i iꞌatuꞌe saꞌag. Tupana yt tuwe­mo­herep miit no iꞌatuꞌe reran haype. Aika­ꞌiwat ewanĩ­kaptia ti miꞌiria.


text:
Waku aiweꞌeg wo o miꞌiria pupi katu­pono taꞌa­tu­ky­ꞌesat kahato watuwat iꞌatuehay upi. Watuwat miꞌiria ehay upi pote watoiat raꞌyn aimi­mohey Iesui etiat. Iꞌatuehay upi watuwat hawyi yt naku i pe wato­py­huꞌat. Yt kat i aipotpap hap saꞌup topy­huꞌat Tupana kaipyi. Miꞌiria ehay — Iesui ti yt miit puꞌi kawiat i yn iꞌatuꞌe ahepe. Tupana yt tuwe­puꞌi nug i iꞌatuꞌe ahepe saꞌag. Miꞌi hawyi watuwat iꞌatuehay upi hawyi yt kat i saꞌup toĩneꞌen aru Tupana kaipyi mekewat eꞌat pe mekewat aipotpap saꞌup.


text:
Yt naku i wahenoi iraniaꞌin me aiwa­nẽtup hap yt Aipo­typot Iesui e hap ewy i. Miꞌi tã watunug mote yt Tupana wanuat i wato­py­huꞌat. Maꞌato miitꞌin wati­ꞌa­tu­muꞌe Iesui e hap ewy imienoi ewy miꞌi pote toĩneꞌen Iꞌywot Haꞌyru aipyꞌa pe.


text:
Miꞌi hawyi putꞌokꞌe wẽtup ok aimuꞌe hat hawyi — Taꞌi wẽtup kawiat ti Iesui yt aipiit ewywuat i Iesui iꞌatuꞌe saꞌag. Miꞌiria putꞌokꞌe aiꞌyat okenꞌy­pyke hawyi — Wãi yt ereke teiꞌo waku watoꞌe tope.


text:
Maꞌato — Tupana epowyro ereꞌe pote miꞌi hawyi meiẽwat miit saꞌag ewy raꞌyn iwy ok wo raꞌyn erepy­huꞌat.<pb/>


text:
Iꞌatu kahato ti atiwan neran ewawi mana maꞌato waku ahenoi miꞌi koꞌi uiwẽ pyi areĩneꞌen ewywo hawyi. Maꞌato yt atunug neran koitywy uhehay uimiwan me. Areto teran ewawi mana hawyi miꞌi tote ahenoi uhehay sese epe mana. Iꞌewyte waku ehenoi ehay uhepe aiwo­ꞌoewa pe. Miꞌi hap eꞌat pe uimo­wepit hap sese toĩneꞌen.


text:
Pyno kuekatu atipo­ꞌoro ewawi mana. Iꞌewyte ekypyꞌyt mẽpytꞌin tipo­ꞌoro ewawi kuekatu. Waku raꞌyn uimiwan toran naꞌyn.<pb/>Uito Iesui potmuꞌe Iuwãu


text:
Pyno uito ti Iuwãu Iesui potmuꞌe sese Uito. Iꞌewyte imikyꞌe kahato uito. Waku kahato ti en mehĩ Kaiu. Miꞌi pote atipo­ꞌoro mesup uimiwan ewawi woro­kyꞌe kahato haype.


text:
Uheka­tuwy sese en. Miꞌi pote ahẽtup kahato Tupana pe ewawi — Etipoi­tyro kahato uiwy Kaiu are. Atiky­ꞌesat kahato ipiit ihãite hap aikotã ihãite topyꞌa pe Tupana wywo hap ewy are Tupana pe.


text:
Gaꞌatpo putꞌok­ꞌi­ꞌa­tuꞌe meiũpe aiwy­riaꞌin Iesui mohey haria. Miꞌi hawyi taꞌa­tu­henoi sehay etiat aikotã Tupana ehay pywuat upi ereĩneꞌen motꞌi imohey hap ete hap etiat taꞌa­tu­henoi. Miꞌi hap atikuap hawyi uimo­wepit kahato en.


text:
Karãpeĩ uimẽ­pytꞌin tukup­teꞌen pywuat sehay upi hap uimo­wepit kahato. Mesu­wa­rotiat yt kat i poꞌog uimo­wepit hap miꞌi kai. Atikuap uimẽ­pytꞌin hãpyk kahato tukup­teꞌen hawyi uimo­wepit hap sese toĩneꞌen.<pb/>


text:
Uiwy kahato en Kaiu. Waku ti ereĩneꞌen motꞌi Tupana potpap we. Iesui mohey haria eropat kahato hat en ereĩneꞌen. Iꞌewyte Iesui mohey hat yt emikuap koꞌi i eropat kahato hat en.


text:
Miꞌi pote Iesui mohey haria meiũpe taꞌa­tu­henoi kahato toꞌope toꞌope aikotã ereĩneꞌen hap. — Woꞌo­pot­kyꞌe hat toĩneꞌen itote iꞌatuꞌe toꞌope toꞌope. Miꞌiria tuwat Iesui etiat enoi miitꞌin miat hamo wẽtup tawa piaria atumuꞌe hamo sakpuaria muꞌe hamo tuwat aru. Waku o eweiꞌa­tu­po­wyro o miꞌiria iꞌatu­potpap ete. Eweiꞌa­tu­po­wyro o iꞌatu­puꞌap saꞌup ete Tupana mõtypot hamo Tupana miky­ꞌesat nug hamo are.


text:
Tuwat raꞌyn miꞌiria yt kat haꞌup wywo i. Iꞌewyte yt taꞌa­tu­ky­ꞌesat i saꞌup iraniaꞌin kaipyi yt Iesui mohey i haria kaipyi katu­pono Aipo­typot eropat haria miꞌiria pote. Miꞌi pote taꞌa­tu­ky­ꞌesat Iesui kaipyi yn iꞌatu­puꞌap saꞌup. Tuwat raꞌyn yt kat saꞌup wywo i Aika­ꞌiwat potpap nug hamo.


text:
Aito ti Aipo­typot emiit miꞌi pote waku wati­ꞌa­tu­po­wyro hemiitꞌin Aika­ꞌiwat ehay sytpok haria. Miꞌiria wati­ꞌa­tu­po­wyro pote meiũran Aika­ꞌiwat tum ahepe iꞌatuwat iꞌatu­saꞌup ok tã tutum ahepe are. Katu­pono miꞌiria tuwat sehay pywuat sytpok hamo tuwat.<pb/>


text:
Saꞌa­wyꞌi atiwan uhehay Iesui mohey haria kape tawa piaria kape maꞌato itote uhyt Teotewe toĩneꞌen uhehay akit hat. — Yt watu­we­waure kaꞌa teiꞌo Iuwãu piat ainãpin hap kape e hat. Waku poꞌog uhehay kape eweiwa­nẽtup e hat toĩneꞌen itote. Katu­pono toiky­ꞌesat kahato tuwenug iꞌatu­ꞌakag wo. Miꞌi pote toipun uimiwan. Miꞌi pote areto ewawi hawyi ahenoi iminug saꞌag ehepe.


text:
Putꞌok­ꞌare itote hawyi atiꞌa­piheg miꞌi. Ahenoi aru iminug saꞌag koꞌi. Ahenoi aru iꞌe hap heso hap koꞌi katu­pono ihay at kahato ahete yt pywo piat sehay i. Yt naku i kahato miꞌi. Toipyhyp Tupana Mipo­ꞌoro tehay sytpok hanuaria. Yt karãpe i — Ereke e Tupana ehay sytpok haria pe. Yt iwese hin i Iesui mohey haria ete. Yt toiky­ꞌesat i Iesui mohey haria eke toꞌyat piat hap. Yt toiky­ꞌesat i aimi­po­ꞌo­roria toꞌyat piat hap. Iꞌewyte yt toiky­ꞌesat i aimi­po­ꞌo­roria eke Iesui mohey haria yat piat hap. Wãiꞌe iꞌatu­puꞌap tote. Miꞌi hawyi karãpe aimi­po­ꞌo­roria tuwe­hytꞌok Tupana mõtypot yat pe hawyi tohytpok hytpok neꞌi. Yt iweꞌeg hin i. Miꞌi pote areto iꞌapiheg hamo.


text:
Atiky­ꞌesat en wakuat nug hano ereĩneꞌen katu­pono wakuat nug hano yn Tupana wanuat. Uwe uwe inug saꞌag miꞌi hat yt Tupana kuap i hat sese. Yt karãpe i Tupana toĩneꞌen ipyꞌa pe. Maꞌato toĩneꞌen wẽtup ok eipy­ꞌa­setpe Temetiu e hap het rakat yne Iesui mohey haria mimõ­typot. Miꞌi wyti pywuat sehay iãꞌãkap yne pywuat sehay enoi haria mimõ­typot miꞌi. Iꞌewyte uimi­mõ­typot miꞌi. Uruimõ­typot kahato miꞌi are.<pb/>


text:
<sup>(14-15)</sup> Miꞌi pote areto irane meremo ewawi. Uhehay teran ewywo haype. — Tupana etum o uiwy Kaiu pe iwepit hap are Tupana pe. <sup>15</sup> Pyno yne meiũpiaria tipo­ꞌoro kuekatu e hap ewawi. Iꞌewyte uruipo­ꞌoro kuekatu e hap koꞌi ehowawi uruwy­riaꞌin itotiaria kape uruipo­ꞌoro uruepiat iꞌatu­kyꞌe haype. Pyno wuatꞌi aiwy­riaꞌin me atipo­ꞌoro uhehay — Woro­ho­ꞌo­kyꞌe kahato e hap atipo­ꞌoro are.<pb/>Toran naꞌyn uimiwan. Uito ti Iesui eropat hat Iuwãu. Uhet sese Iesui mikyꞌe.


text:
Mesuwat uimiwan atipo­ꞌoro Iesui mohey haria kape aikope aikope mesuwat yi tote eikup­teꞌen hap kape. Uito ti Iesui ywyt sese Iuta e hap het rakat. Iꞌewyte mekewat Iesui ywyt Tiaku ywyt sese areĩneꞌen. Kuekatu atipo­ꞌoro ehowawi uiwy­riaꞌin.<pb/>Pyno uimiwan atipo­ꞌoro ehowawi uiwy­riaꞌin. Eiperia ti Aiꞌywot Tupana mimo­hãpyk koꞌi sese eipe tomohey haria eipe pote. Pywo ti rat Iesui waku kahato aiꞌa­pykok hamo. Yt uwe hin i ti aihep kuap Iesui piat aiꞌa­pykok hawyi katu­pono iheg me kahato watoĩ­neꞌen ipo pe.


text:
— Tupana are atiky­ꞌesat kahato ereĩneꞌen urukyꞌe hat urueha­ky­ꞌeꞌi hap uruete turan miitꞌin yt iꞌatu­wese i uruete hap turan are. Iꞌewyte Papai eremoe­ha­ky­ꞌeꞌi Esaꞌyru mohey haria kyꞌewi are yn ehupi Tupana pe. Etunug no miꞌiria emiitꞌin sese iwepit kahato rakaria wo mesup mũki­ꞌite hawyi wuatꞌi eꞌat pe are Tupana pe. Uiꞌywot Koro are etiꞌa­tu­mo­wepit ro emiitꞌin poꞌog saꞌa­wy­ꞌiwuat kai toꞌo­po­wyro powyro hamo are ahẽtup epe Tupana Urupo­typot Iesui set upi mesuwe ehowawi are raꞌyn.


text:
Uimi­kyꞌe kahato koꞌi eipe. Saꞌa­wyꞌi arehay­po­ꞌoro teran ehowawi aikotã Iesui aheha­kye­raꞌat hap kuap hamo. Uimiwan ehowawiat nuat atunug neran maꞌato Tupana Pãꞌãu — Yt etiwan neiꞌo miowat Iuta e uhepe. Apuete Iuta maꞌato waku etiwan wẽtup aikotã aikotã hap etiat e uhepe. Waku wẽtup sehay yn naꞌyn etipo­ꞌoro uimohey haria pe. Miꞌi hawyi woro­ho­ꞌo­muꞌe teran Tupana Pãꞌãu mienoi uhepiat ewywuat yn naꞌyn. Pyno koitywy eipe Iesui miꞌa­pykok yne. Koitywy uimiwan me woro­ho­ꞌo­nãpin Tupana Pãꞌãu e hap einãpin hamuat wo. — Uimẽ­pytꞌin atiky­ꞌesat kahato eweimoheg eipyꞌa pe Uhaꞌyru mohey hap e Ipãꞌãu ahepuo are. Yt eipohep neꞌi teiꞌo imohey hap ete maꞌato eweimohey poꞌog poꞌog yne eꞌat pe Uhaꞌyru Iesui e ahepe. Aikotã saꞌa­wyꞌi eweimohey haty wo hap ewy poꞌog poꞌog eweimohey te wuatꞌi eꞌat kape e Tupana ahepe. Aikotã sura­raꞌin tunug yne taꞌa­tu­ꞌakag koro ehay miꞌi haria ewywuat ro eweikup­teꞌen Uhaꞌyru miky­ꞌesat koꞌi nug hamo e Tupana Pãꞌãu ahepe mesup are. Uito Iuta eiwy sese eimuꞌe raꞌyn are waku.<pb/>


text:
Koitywy tuwe­hytꞌok tuereto aipy­ꞌa­setpe Tupana mohey hap pun haria. Yt Tupana mõtypot rakaria i miꞌiria are. Miꞌiria aipy­ꞌa­setpe tukup­teꞌen maꞌato yt naku i nug hamuat aimaꞌat hamo tõꞌẽ ahowawi. Miꞌiria ti Tupana Saꞌyru yt kuap i haria. Miꞌiria ti aikotã Tupana ehay enoi haria teꞌe­roꞌe saꞌa­wy­ꞌite hap ewy. Mio tã iꞌatuꞌe — Tut wyti aru eimaꞌat hanuaria sese e miwan me. Miꞌiria wyti aru uimi­ꞌa­tu­ꞌa­piheg wuanuaria teꞌe­ro­py­huꞌat wuatꞌi eꞌat piat nuaria e Tupana miwan me miꞌiria etiat hap nug haria. Miꞌiria ti yt kat i uimõ­typot hap iꞌatu­wa­nẽtup hawe haria e. Miꞌi haria wyti aru tuwe­hytꞌok wehytꞌok eipy­ꞌa­setpe uimõ­typot yat pe yt naku i nug hamo e. Miꞌiria Tupana e hap ewy — Taꞌi waku ti watunug saꞌag aimi­ky­ꞌesat ewywuat iꞌatuꞌe. Waku ahewaire waire kahato iꞌatuꞌe aru are. Taꞌi Tupana yt aiꞌa­piheg hin i katu­pono ti aikyꞌe kahato Tupana iwese kahato rakat pote iꞌatuꞌe aru aimuꞌe saꞌag neꞌi. Yt naku i watunug Tupana Mipo­ꞌoro Aipo­typot no iꞌatuꞌe aru miꞌiria e saꞌa­wy­ꞌite Tupana miwan me eimaꞌat reran haria etiat.


text:
Pyno eiweꞌeg wo o miꞌiria hap pupi uiwy­riaꞌin are. Yt eweiwaure teiꞌo saꞌa­wyꞌi wanĩ­kaptia po pywiat aiꞌy­wania Iuteu ywania Tupana tiꞌa­tue­ha­kye­raꞌat yne yi Esituꞌin ahewa­nĩ­kaptia po pyi hap. Maꞌato miꞌi pytkai yt taꞌa­tu­mohey poꞌog hin i taꞌa­tue­ha­kye­raꞌat hat Tupana are. Taꞌi miꞌi hawyi mekewat yahig wato tote Tupana tiꞌa­tu­ꞌa­piheg miꞌiria are. Taꞌi tomohey hap pun haria toiꞌa­tu­moma kahato itote are. Nagnia yne topap itote hawyi taꞌa­tu­mẽ­pytꞌin yn putꞌok­ꞌi­ꞌa­tuꞌe yi wakuat Tupana miium kape are. Mekewat yahig wato tote hakpap kahato tomohey hap pun haria are. Tupana tiꞌa­tu­moma yne yahig wato tote. Taꞌa­tu­mohey kahato saꞌa­wyꞌi pytkai topap taꞌa­tupun imohey hap pote. Miꞌi hawyi iꞌatu­mẽ­pytꞌin yn toko­kaꞌat Tupana miium eꞌyi kape are.


text:
Iꞌewyte saꞌa­wy­ꞌi­wuaria atipy piaria waku kahato tukup­teꞌen atipy pe Tupana wywo are. Taꞌi saꞌa­wyꞌi sese ti miꞌiria tukup­teꞌen Tupana ehamo atipy pe wen maꞌato meiũran — Uruto poꞌog Tupana kai iꞌatuꞌe saꞌag hawyi Tupana tiꞌa­tu­pugha raꞌyn iꞌatuieĩ­neꞌen hap atipy piat pyi iꞌatu­mi­ky­ꞌesat saꞌag nug hamuat. Miꞌi pote ti koitywy miꞌiria tukup­teꞌen taꞌa­tu­poꞌi poꞌi hawe raꞌyn are.<pb/>Saꞌa­wyꞌi atipy piaria miꞌiria maꞌato mio te taꞌa­tu­pyhyp hawe tukup­teꞌen. Iꞌypyryp sese pe mekewat iꞌypyryp hun kahato rakat pe iheg sese pe tukup­teꞌen. Mio ti itote taꞌa­tu­he­katup taꞌa­tu­ꞌa­piheg sese hap eꞌat Tupana piat hap. Katu­pono Tupana toꞌe iꞌatuepe — Atiꞌa­tu­ꞌa­piheg wyti aru eipe e raꞌyn iꞌatuepe. Koitywy heꞌat yn taꞌa­tu­he­katup. Miꞌi e hap ewy te Tupana toꞌe koran Tosa­ꞌyru mohey hap pun haria pe. Miꞌi pote waku wato­kenꞌẽ kahato miꞌiria ewywuaria pupi e.


text:
Saꞌa­wyꞌi mekewat tawa Sutuma piaria iꞌewyte mekewat tawa Kumura piaria topap meremo katu­pono Tupana tiwuk yne miꞌiria are. Miꞌi tawa koꞌi piaria etiat eweikuap taꞌyn. Taꞌi meimuẽwat tawa koꞌi ti Tupana tiwuk aikotã atipy piaria Tupana atoiat haria ewy kahato tukup­teꞌen pote. Katu­pono miꞌiria eko ti iꞌatue­waire waire hap kape yn iꞌatu­wa­nẽtup hap hawyi ihainiaꞌin ti ihainiaꞌin wywo iꞌewyte hary­po­riaꞌin ti hary­po­riaꞌin wywo. Yt miitꞌin ewywuat i taꞌa­tunug hap ete yn taꞌa­tu­wa­nẽtup. Teꞌe­ru­wa­nẽtup yn aikotã mekewat taꞌa­tu­minug saꞌag koꞌi ete yn. Miꞌiria ti ihainiaꞌin wywo yne hary­po­riaꞌin wywo hap kape yn teꞌe­ru­wa­nẽtup at kaꞌap are. Miꞌi pote yt miitꞌin ewywuat hin i tukup­teꞌen toꞌope toꞌope toꞌo­pytyk pytyk pote. Ihainia ti ihainia wywo ti raꞌyn hary­poria ti hary­poria wywo ti raꞌyn taꞌa­tu­ky­ꞌesat saꞌag. Miꞌi tã hawyi Tupana tiwuk iꞌatue­tawa aria saꞌag iꞌaman ewywuat wo. Miꞌiria wuk hap ti aria hewo atipy kaipyi iꞌatu­ꞌa­piheg hamuat. Miꞌi hap ti mesup topy­huꞌat aimuꞌe hamo raꞌyn ainãpin hap taꞌyn. Waku aiꞌa­piheg hap pupi wato­kenꞌẽ are. Yt naku i Tupana miꞌa­piheg koꞌi tawa Sutuma tawa Kumura piaria ewy wato­py­huꞌat. Iꞌatue­tawa wuk hap kaipyi watikuap aria wato wuatꞌi eꞌat piat yt imohey i haria wuk hap etiat watikuap are.


text:
Iꞌewyte yt naku i wato­py­huꞌat miꞌiria ewywuat uiwy­riaꞌin. Miꞌiria ti at kaꞌap teꞌe­ru­wa­nẽtup hawe ikat aikotã me waku taꞌa­tunug saꞌag hap iꞌewyte miitꞌin maꞌat hap kape. Miꞌi pote iꞌatu­mu­ꞌetu ti saꞌag yn naꞌyn are. Miꞌi hap kaipyi ti taꞌa­tupiit ete iꞌatu­mi­ky­ryꞌi kahato katu­pono waire waire hap yn iꞌatu­wa­nẽtup hawe. Miꞌi pote ti taꞌa­tu­nãpin neran iraniaꞌin taꞌa­tueko nug hamuat. Iꞌatu­saiwot kahato Tupana ete taꞌa­tu­pyꞌa pe. Iꞌatu­hu­haꞌi neꞌi pote waĩꞌi­ꞌa­tuꞌe Tupana pe. Iꞌewyte torania more­kuaria ete yne tuꞌi­saria ete iꞌatu­saiwot iꞌatu­hu­haꞌi yn naꞌyn. Iꞌewyte Tupana emiitꞌin atipy piaria ete iꞌatu­mi­ky­ryꞌi. Yt teꞌe­ro­kenꞌẽ hin i ahiag mupi are.


text:
Maꞌato atipy piaria sura­raꞌin akag Mikeu atipy kaipywiat yt tuwe­ky­ryꞌi hin i ahiag ete. Miꞌi ti saꞌa­wyꞌi Tupana tipo­ꞌoro tesu­rara koro Mikeu atipy kaipyi yi kape Musei syp hamo maꞌato muꞌap upi ahiag tipyhyp teran. Miꞌi hawyi yt kat e i Mikeu ahiag me maꞌato meremo tohẽtup atipy kape — Tupana meremo ro etiꞌakit ahiag katu­pono uipyhyp teran emiky­ꞌesat nug hap ete e tokenꞌẽ haype. Musei ikuꞌuro hawyi ahiag tiky­ꞌesat ipiit towanuat. Miꞌi pote atipy kaipywiat surara akag Mikeu hẽtup meremo Tupana pe — Etiꞌakit ro ahiag Uika­ꞌiwat mesuwe e. Etiꞌa­piheg no ahiag e yn. Yt toꞌe hin i — Woroꞌpun en yt e i ahiag me atipy piaria surara koro pytkai. Maꞌato toĩneꞌen aipy­ꞌa­setpe miitꞌin yt imohey i te haria. Miꞌiria toꞌo­ky­ryꞌi kahato Tupana ete iꞌewyte ahiag ete iꞌewyte torania akag koꞌi ete sio tuꞌi­saria sio more­kuaria ete — Uruto ti poꞌog nakaria wo torania kai iꞌatuꞌe taꞌa­tu­wa­nẽtup hawe.<pb/>


text:
Yt naku i wato­py­huꞌat aikotã tawa Sutuma hawi tawa Kumura eko ewy. Itotiaria yt teꞌe­ro­kenꞌẽ hin i atipy kaipy­wiaria pupi. Iꞌewyte miꞌiria taꞌa­tu­mi­ky­ryꞌi kahato yne akag koꞌi etiat haria. Yt taꞌa­tukuap i Tupana esaika hap pytkai iꞌatuehay saꞌag neꞌi. Yne akag koꞌi ete iꞌatuehay saꞌag. Taꞌi miꞌiria ti aikotã gaꞌapy piaria haiwot rakaria ewy tukup­teꞌen katu­pono torania miitꞌin akag koꞌi ete iꞌatu­hu­haꞌi neꞌi iraniaꞌin mimõ­typot koꞌi ete. Yt taꞌa­tukuap i waku rakaria haype hawyi yne wakuap koꞌi ete iꞌatu­saiwot. Miꞌiria ti Tupana miꞌa­tu­sa­tyꞌi satyꞌi koꞌi katu­pono tuweu­piaria raꞌyn taꞌa­tu­minug saꞌag ete yn teꞌe­re­moe­hapap. Miꞌiria iraniaꞌin moweu­kaꞌi taꞌa­tueso wywuat haria. Miꞌiria wakuap sese koꞌi yt kuap i haria aikotã Awyato miit auka hat ewywuaria iꞌatueko. Miꞌi pote miitꞌin miꞌauka wo teꞌe­ro­py­huꞌat Awyato auka hap ewywuat are. Iꞌatu­haiwot popuo syꞌat iꞌatuꞌe yt nakuap i utui hap ete hawyi teꞌe­ru­wewi teꞌe­ru­we­ꞌauka.


text:
Taꞌi uiwy­riaꞌin miꞌiria ti saꞌa­wy­ꞌiwuat Kãi e hap het rakat ewywuat heko rakaria. Kãi ti saꞌa­wyꞌi ipyꞌahak toywyt wakuat Apeu toiꞌauka yt nakuat i uito teꞌe hap toimo­herep. Kãi ewywuat sese koꞌi miꞌiria tukup­teꞌen at kaꞌap are. Nimo te mekewat Tupana ehay ran moherep hat paini koro Parãu me Tupana toꞌe — Yt ereto teiꞌo uiꞌy­wania Iuteu ywania kuasa te hamo e. Maꞌato Parãu toto raꞌyn toiky­ꞌesat kahato haꞌup iwato morekuat po pyi. Miitꞌin tiꞌa­parap mono Tupana kapiat weꞌeg hap teꞌetu yt naku i nug hamo toto. Itote toimo­herep yne saꞌag sepap hap. Miꞌi hap ewy miꞌiria paini Parãu ewywuat tukup­teꞌen Tupana ehay ran moherep haria maꞌato iꞌatu­pyꞌa pe yt kat i Tupana kyꞌe sese hap wywo. are. Taꞌa­tu­henoi miitꞌin wen maꞌato iꞌatuekat kyꞌewi hap yn teꞌe­ru­we­wa­nẽtup wywo. Iꞌewyte ti teꞌe­ru­we­mo­wato teran kahato hap kape yn teꞌe­ru­we­wa­nẽtup kaꞌap are. Yt kat i Tupana mõtypot hap sese iꞌatuekai are. Saꞌa­wy­ꞌiwuat paꞌi ran Kore e hap wanẽtup hap — Uito poꞌog Musei kai e nimo Tupana mohey haria Musei miꞌa­py­koktia pe. Toipo­hari yne teran Musei Tupana mohey haria Tupana hũria haype. Maꞌato toiꞌa­parap kahato Tupana pe hawyi Tupana miꞌauka meremo rakano topy­huꞌat yi kaꞌa pe ipyp. Taꞌi mekewat paꞌi Kore ewywuaria kahato tukup­teꞌen ne mesup aipy­ꞌa­setpe are. Miꞌiria Tupana hũria aimi­ꞌa­pykok aiwy­riaꞌin Iesui mohey haria ete aipo­hari teran aimi­ꞌa­pykok wẽtup sehay upi yt Iesui ehay upi i haria. Miꞌiria wyti aru Tupana mimoma wuanuaria paꞌi Kore ewywuat are.


text:
Yt naku i miꞌiria tunug at kaꞌap toꞌope toꞌope pytkai yt teꞌe­ro­kenꞌẽ hin i teꞌe­renuk aiwywuat hamo. Aikotã ut aimiꞌu ete tenuk hap ewy miꞌiria aipy­ꞌa­setpe ahenuk aiwo­ꞌo­kyꞌe hap nug hap etiat turan. — Heno watenuk yt aiꞌe pytkai i teꞌe­renuk aiwywo Iesui piit iãꞌãkap man watuꞌu turan iꞌewyte Iesui suu iãꞌãkap Uwa hy watuꞌu turan. — Tupana tiky­ꞌesat ahewaire waire hap iꞌatuꞌe Iesui mohey haria ewaure kaꞌa pe yt kat i wemõti hap wywo. Taꞌa­tu­mi­ky­ꞌesat yt weꞌeg i hap nug hap kape yn iꞌatuehay. Miꞌiria ti tukup­teꞌen aikotã mekewat ywyhig hun ewy. — Meiẽ tut aru iꞌaman aimikoi huꞌi hamo watoꞌe wen maꞌato ywytu uwato yn putꞌokꞌe aiꞌmikoi pun hamuat. Yt iꞌaman hin i hewo aiko aimikoi ete. Miꞌi hap ewywuaria ti miꞌiria tukup­teꞌen are. Miꞌiria ti ikahuria aimikoi ypia iyhop ikahuria ewywuat koꞌi maꞌato yt karãpe i haat rakaria ewywuaria. Karãpe haat eꞌat putꞌokꞌe hawyi watuwat iꞌywa soꞌohep hamo maꞌato yt kat hin i ikaipyi wati­puẽti miꞌu hewo hap ewy haria are. Miꞌi tã ti tukup­teꞌen miꞌiria aikotã aimikoi aimi­ꞌypy hep yi pywiat rakat igag hap ewy are. Aikotã aimikoi ikuꞌuro rakaria ewy miꞌiria tukup­teꞌen aimikoi ypia pyꞌa­setpe are.


text:
— Taꞌi uruto eiꞌewy Iesui mohey kahato haria iꞌatuꞌe wen maꞌato Iesui mohey ran haria aikotã yꞌy ihy weꞌokmõi koꞌi wasere upi tõꞌẽ tõꞌẽ hawyi ihy mohun hap hawyi aimiꞌu wuat hap ewy Iesui mohey ran haria. Iꞌatu­wa­nẽtup saꞌag nakat yn pote ti aiwa­nẽtup hap ywyk hanuaria. Iꞌewyte Iesui mohey ran haria ti aikotã waikiru hewyry ewy kahato are. Aikotã waikiru hoꞌo­wasat tuwewi aikowo aikowo taꞌa­tu­mi­ky­ꞌesat ewy tuwat. Maꞌato meiũran iꞌatuo­wasat hawe tukup­teꞌen yt hẽtyhot i ywyhig hun me iꞌypyryp sese pe hap ewy aru aikope Tupana yn ikuap hap tote. Miꞌi hap ewy ti Iesui mohey ran haria iꞌypyryp aikotã wãtym koro iꞌypyryp hap ewy Tupana kuap hap ete.


text:
Nimo te ti mio tã e mekewat Tupana ehay moherep hat pot Enoki Atãu emiariru emiariru toꞌe — Tut ti aru Tupana Aika­ꞌiwat ahowawi typyꞌi kahato tesu­ra­raꞌin atipy piaria wakuaria sese wywo e yt naku i nug haria moma hamo e.


text:
Wuatꞌi miitꞌin yt imohey haria i apiheg hamo tut Ahetu­pana e Enoki. Miꞌi hawyi ti aru toimo­herep yne uwe waku uwe yt nakuat i hap e. Mekewat eꞌat pe ti aru toimo­herep miitꞌin minug saꞌag nakat koꞌi yt nakuat i nug haria pe Tupana yt miky­ꞌesat i nug haria pe e. toiꞌa­tu­mo­herep wuatꞌi ehamo e. Iꞌewyte torania yt naku i iꞌatuehay saꞌag tetiat e. Iꞌatu­py­ꞌahak tetiat hap enoi wuatꞌi miitꞌin ehamuat hamo tut Ahetu­pana e. Toimo­herep yn woꞌoe­ro­mo­pusu hap koi hawyi yn soso hap iꞌewyte — Tupana ti yt naku i kahato iꞌatuꞌe hap moherep hamo tut e.


text:
Iꞌatu­weu­kaꞌi tetiat hap sio tomohit hap koꞌi toiꞌa­pykok yne hamo Ahetu­pana tut tesu­ra­raꞌin sem wywo e Enoki nimo. Miꞌiria ti taꞌa­tu­mi­ky­ꞌesat saꞌag ewywuat raꞌyn nug at kaꞌap maꞌato yt heremo i haria are. Taꞌa­tuwẽ pyi ti — Uito poꞌog wuatꞌi kai iꞌatuꞌe ahepe are. Miꞌiria tiky­ꞌesat kahato taꞌa­tu­mõ­typot kahato hap — En poꞌog urukai iꞌatuꞌe iraniaꞌin hap. Miꞌiria ti ikat kahato taꞌa­tu­mõ­typot kahato — En ni yt naku i rakat iꞌatuꞌe wakuaria pe. Karãpe aiwat aimi­ky­ꞌesat ete aipo­wyro hawyi ahero­mo­pusu kahato hap — Yt naku i ti meke tã miꞌi miit ewy watunug iꞌatuꞌe iraniaꞌin me ahetiat pe. Yt wati­ꞌa­tu­mo­wepit kuap i raꞌyn miꞌiria are. Taꞌa­tu­mi­ky­ꞌesat saꞌag yn taꞌa­tunug neran mote wakuat yt taꞌa­tunug kuap i taꞌa­tu­hãꞌãg pytkai are. — Uito ti waku kahato poꞌog torania kai wakuap atunug iꞌatuꞌe. Waku kahato en iꞌatuꞌe ahepe ahekat kyꞌewi. Iꞌatuehay se rakat taꞌa­tuehay wo aimo­wepit maꞌato yt pywo pe hin i aimaꞌat teran haype neꞌi are. Miꞌi tã hap ete teꞌe­re­mo­pokuap kahato. Miꞌiria ti teꞌe­ro­pot­muꞌe wẽtup sehay yt Iesui etiat enoi haria hin i. Eiweꞌeg wo o Tupana ehay pun haria miꞌiria are.


text:
Taꞌi mesup taꞌyn uiꞌe hap ewy taꞌa­tunug naꞌyn miꞌiria eipy­ꞌa­setpe wẽtup sehay enoi haria are. Uihey­wytꞌin uheinytꞌin yne uheka­tu­wyria wẽtup sehay kape yn ni waku watu­wa­nẽtup. Miꞌi ti ainãpin saꞌa­wy­ꞌiwuat Iesui etiat 12 ok takaria aimuꞌe hap kape yn waku are.


text:
Mekewat saꞌa­wy­ꞌi­wuaria Aipo­typot Iesui potpo­ꞌo­roria sese ainãpin kahato miꞌiria aimaꞌat teran haria ete aimaꞌat pupi are. Taꞌi mio tã iꞌatuꞌe ahepe 12 ok takaria — Meiũran wuatꞌi kahuro hap eꞌyianmete wyti aru tõꞌẽ kahato wẽtup ehay enoi haria. Miꞌiria ti aru aiꞌa­tu­maꞌat reran haria iꞌatuꞌe raꞌyn ahepe. Mekewat yi kahuro hap yt pya i raꞌyn turan putꞌok­ꞌi­ꞌa­tuꞌe ahowawi. Miꞌiria ti ikohyeput kahato taꞌa­tupiit miky­ꞌesat guꞌuro ypy yn nug hap upi iꞌatuꞌe. Tõꞌẽ ehowawi wẽtup sehay moherep hanuaria iꞌatuꞌe. Eimi­mohey hãpyk takat Iesui etiat mohit hanuaria tõꞌẽ hawyi eipy­ꞌa­setpe tukup­teꞌen iꞌatuꞌe 12 ok takaria. Miꞌiria ti taꞌa­tupiit miky­ꞌesat yt naku i guꞌuro ypy nug hap etiat wemoe­hapap haria yt Tupana miky­ꞌesat wuatꞌi eꞌat piat ieĩneꞌen hap yt kyꞌesat i haria iꞌatuꞌe ahepe saꞌa­wyꞌi 12 ok takaria.


text:
Miꞌiria aimuꞌe haria wẽtup takat wakuat aiwo­ꞌo­kyꞌe hap moma rakaria aimohey ete aipo­hari teran haria. Miꞌiria ti ikyꞌesat aiwo­ꞌoe­waure aimi­mohey etiat hap yn. Miꞌiria piit pe ti yt kat i raꞌyn Tupana Pãꞌãu rakaria. Miꞌiria ti aikotã gaꞌapy puat haiwot rakaria miit auka haria ewy. Teꞌe­ru­wa­nẽtup mesu­wa­rotiat koꞌi kape yn.


text:
Miꞌiria ehay upi yt naku i watuwat are. Waku wato­mohey poꞌog poꞌog wuatꞌi eꞌat Aiwy Iesui are. Waku iheg kahato ihay hawyi watunug iꞌe hap yn. Waku aikotã ipotmu­ꞌeria 12 ok takaria ainãpin haria wo watu­kup­teꞌen motꞌi hap ewy aito are. Mio tã are yn uiwy­riaꞌin waku sese rakat aimi­mohey pote. Waku wato­ꞌo­moe­saika moesaika aimi­mohey wakuat ete yn are. Taꞌi aiwat aimi­mohey ti poꞌog wakuat torania kawiat hat are. Taꞌi miꞌi yn ni waku kahato ahehay Tupana kapiat hamo het upi are. Tupana Pãꞌãu miky­ꞌesat ewy yn waku wahẽtup Ipãꞌãu upi are. — Etum no esaika hap uhehay ewawiat sepap hamo watoꞌe Ipãꞌãu me are. Miꞌi hap yn ni waku raꞌyn Ipãꞌãu upi wahẽtup hap are.


text:
Uito ti atimohey kahato. Miꞌi pote eipe atiky­ꞌesat uiꞌe eweimohey kahato hap. Tupana ti yt puo hin i eikai uiꞌe tomohey hap ium ehepiat hamo. Tupana tum neran aikyꞌe hap miꞌi pote toꞌiro wati­kyꞌe Aikyꞌe hat. Waku watuweium Tupana pe aikyꞌe hamo. Waku Tupana yt wahowai i aikyꞌe teran tipyt. Taꞌi waku ti Aika­ꞌiwat wahe­katup wuatꞌi eꞌat pe. Miꞌi hap yn ti waku uiwy­riaꞌin. Tupana mipo­ꞌoro ahetiano ihaky­ꞌeꞌi kahato tutum toĩneꞌen wuatꞌi eꞌat piat hamo. Miꞌi pote waku wati­kyꞌe Aikyꞌe hat are.


text:
Tupana ti waku wati­po­wyro ihay enoi hap ete. Miꞌi tã ti toiky­ꞌesat kahato katu­pono iraniaꞌin yt tokuap i te haria piat tokuap hap toiky­ꞌesat tomõ­typot hap. Tomõ­typot saꞌup mo tutum neran iꞌatue­ha­kye­raꞌat hap. Katu­pono toiꞌa­tue­ha­kye­raꞌat teran iraniaꞌin yt imohey kuap i te haria are.


text:
Waku ti wati­ꞌa­tue­ha­kye­raꞌat iraniaꞌin aria wato po pyi. Waku wati­mo­herep muꞌap aria wuatꞌi eꞌat piat hoꞌopot hap pyi. Waku paawa­toꞌe iꞌatu­kyꞌe hap aipyꞌa pyi are. Iꞌewyte iraniaꞌin yt imohey kahato i te haria waku wati­ꞌa­tuekyi iꞌatu­kyꞌe hap wywo. Uiwy­riaꞌin waku ti aiweꞌeg wo kahato yt nakuaria i yt imohey i te haria i muꞌe turan. Miꞌiria ti karãpe wati­mo­herep Iesui ehay aimo­ꞌa­kagꞌaia teran yt nakuap i nug hamo. Yt naku i wataꞌat iꞌatuehay upi waire waire nug hamo. Waku wato­kenꞌẽ miꞌi nug hamo. Waku ti iꞌatupiit kahu hap yt aimo­ꞌa­kagꞌaia i iꞌatupiit kyꞌesat hamo. Waku aikotã ahesokpe ikytsig kahato ete yt wati­ky­ꞌesat i hap ewy. Waku ti wati­ꞌa­tuekyi yt naku i nug haria Iesui kape. Waku ti taꞌa­tupiit miky­ꞌesat nug haria waire waire haria taꞌa­tuwuk hap kapiat haria watekyi Iesui kapiat weꞌeg haria wo. Aiweꞌeg i hap wati­ꞌywyk wywo pote wato­kenꞌẽ iꞌatueko pupi are. Yt naku i wata­ꞌaipok neꞌi aheko saꞌa­wy­ꞌiwuat yt naku i nug hap kape i raꞌyn are.


text:
Uiwy­riaꞌin karãpe putꞌokꞌe ahete ahoꞌopot hap ahatek hap turan ni Tupana ti aimoe­saika kuap yne ahãꞌãg hap akit hamo are. Miꞌi pote waku watoꞌe Tupana pe — Urupo­wyro En Tupana katu­pono yt urutunug neran i ahiag miat iraniaꞌin miat uruiãꞌãg hap upi waku watoꞌe. Yt naku i uruiꞌatoiat En Tupana Uruꞌywot maꞌato urupo­wyro En urumaꞌat hap akit hamo watoꞌe neꞌi. Taꞌi etikuap yne uruiãꞌãg hap putꞌokꞌe turan. Miꞌi pote urumoe­saika mekewat saꞌag nug hap akit hamuat waku watoꞌe Tupana pe are.


text:
— Tupana En yn ni Uruetu­pana urutoꞌe. Miꞌi hawyi En ni poꞌog weꞌeg torania kawiat hat urutoꞌe. Iꞌewyte En yn Urueha­kye­raꞌat kuap hat urutoꞌe. Urupo­wyro En uruiꞌa­parap hap moma hamo Tupana. Urunug no En hãpyk sese rakaria wo ewaku hap ewy urutoꞌe. Uruiky­ꞌesat kahato ehamo urutu­kup­teꞌen mesup mũki­ꞌite wuatꞌi eꞌat pe urutoꞌe. Urumo­wepit ro En ewy. Uruimõ­typot reran En Urumo­hãpyk kuap hat sese En mote. En ni poꞌog wuatꞌi apy tote urutoꞌe. En ni Wuatꞌi pore­kuaria Porekuat. En ni Wuatꞌi Miitꞌin Akag Koro. En ni wuatꞌi atipy piaria iꞌewyte yi totiaria Akag Koro urutoꞌe. En ni rat wuatꞌi apy i ipotmo­koꞌi rakat. Gaꞌatpo hawyi mesup mũki­ꞌite hawyi torania eꞌat piat urutoꞌe ewawi iꞌewyte Esaꞌyru Emipo­ꞌoro Urupo­rekuat nuat Iesui set puo waku.<pb/>Uito ti Iuta. Iesui ti uheykeꞌet sese are. Tiaku ti Iesui ywyt re iꞌewyte miꞌi Uheykeꞌet are.


text:
Uito Eiꞌakag Iesui e. Uiꞌywot Tupana tiky­ꞌesat kahato atimo­herep ehepe yne aikotã yt pya hin i raꞌyn hap e. Miꞌi koꞌi toiky­ꞌesat uheropat haria ikuap e. Atipo­ꞌoro uhehay atipy piat uhehay moherep hat wẽ pyi e. Ahenoi yne uheropat hat uipot­muꞌe uimi­kyꞌe kahato Iuwãu me.


text:
Etimo­herep to mesuwat uhehay yne yne uheropat haria pe areꞌe. Mesuwat sehay yne Tupana e hap uhetiat e. Mesuwat uhehay wakuat yne areꞌe yne eimikuap ok tã ehewaure kaꞌa mikuap ok tã uiꞌe hap. Iꞌewyte aikotã emuꞌetu eraꞌa­kasa uimi­mo­herep epiat hap ewy topy­huꞌat areꞌe epe uiwy Iuwãu e.


text:
Uimohey haria waku ehewaure kaꞌa ewetum kahato mesuwat uhehay wakuat kape e. Waku eweimo­wẽ­papꞌi mowẽ­papꞌi kahato mesuwat miwan ehepiat ikuap hawywiat ehepiat inug hamuat hap kape aikotã aikotã Tupana tunug hap ahenoi ehepe eꞌyianmete e. Yt pya hin i Mesuwat uhehay Tupana tipyt­ꞌatnug hamuat eꞌat. Eweimo­wẽpap mesuwat uhehay pote aru toĩneꞌen eipoi­tyro kahato hap eimo­wepit hap e Iesui ahepe.<pb/>


text:
Miꞌi pote uito Iuwãu atiwan naꞌyn Iesui ehay tomikuap ok tã hawyi atipo­ꞌoro Iesui mohey haria pe 7 tawa yi Asia piaria pe. Aikotã Iesui mimo­herep ewy mekewat temiit tomi­po­ꞌoro atipy kaipywiat wẽ pywiat ewy atipo­ꞌoro ehowawi uito Iuwãu. Maꞌato saꞌa­wyꞌi uimiwan me wepoi­tyro hap tohẽtup Tupana kaipyi 7 tawa piat Tupana mõtypot yat piaria wat hamo. Mio tã areꞌe epe Tupana — Uito ti emiit Iuwãu maꞌato En ni mekewat wuatꞌi eꞌat piat ieĩneꞌen hat are. En ni torania mesuwiat ieĩneꞌen hat eꞌyianmiat ieĩneꞌen hat are. En ni mesuwuat re ieĩneꞌen hat are. En ni wuatꞌi eꞌat sakpo ieĩneꞌen hat are. Tupana ahẽtup kahato ewawi ereĩneꞌen hegyiꞌat kahato Esaꞌyru mohey haria pe hap are. Etum o woꞌo­kyꞌe hap iꞌatuepe. Etimõꞌẽ Epãꞌãu 7 tawa piaria Esaꞌyru mohey haria kape are ewawi Tupana.


text:
Tupana Esaꞌyru sese Iesui kaipyi ahẽtup etipoi­tyro emohey haria. Etum no iꞌatuepe i woꞌo­wese hap are epe. Wuatꞌi Porekuat no En poꞌog poꞌog iraniaꞌin kai are. En ni wuatꞌi eꞌyianmete wuat guꞌuro pywiat ieĩneꞌen i hat. En ni pywo yn e hat. Iesui En ni urukyꞌe hat sese katu­pono Esuu wo urupitpit hap etikoho yne torania uruminug saꞌag are. Ekuꞌuro hap uruka­wiano hap.


text:
Waku yne hawyi urunug naꞌyn more­kuaria wo mesuwat yi tote Eꞌywot eropat hamuat are. En ni urunug miitꞌin epaꞌi wo Eꞌywot miky­ꞌesat ewy. Urunug naꞌyn emiit miitꞌin ekyi ewewawiat emõtypot haria wo hamo. Wuatꞌi eꞌat piat esaika hap moherep hanuaria urunug naꞌyn are. Etum no Emohey haria pe egyiꞌat hap kaipyi iꞌatu­mo­wepit hap wuatꞌi eꞌat pe aru yt kat saꞌup i hap ahẽtup areꞌe epe Tupana. Pyno waku raꞌyn uhehay. Uito Iuwãu.<pb/>


text:
Uiwy­riaꞌin Iesui mohey haria meiẽ ewehe­haꞌat ro Aika­ꞌiwat Iesui tut raꞌyn teiam ywyhig me. Taꞌi yne yne teꞌe­ra­ꞌa­kasa. Iꞌewyte ipiit suk haria iꞌauka haria teꞌe­ra­ꞌa­kasa kahato howawi. Ewehe­haꞌat ro teꞌe­ruwak kahato wuatꞌi ywania yt imohey i haria teꞌe­ro­kenꞌẽ haype kakꞌi­ꞌa­tuꞌe. Maꞌato aito imohey haria wahe­katup kahato. Waku eriot Mehĩ waku eriot Mimi watoꞌe. Iꞌewute aitoria 7 tawa piat Tupana mõtypot yat piaria pe yi Asia totiaria pe Iesui tuwe­mo­herep wy.


text:
— Taꞌi uito ti rat Iesui e ahepe tut hawyi. Ahaꞌa­wynug yne uito hawyi areĩneꞌen ni hat uito. Uhepiat inug yne hap eꞌyianme areĩneꞌen ni e. Uimi­sa­ꞌa­wynug saꞌa­wynug atimo­putꞌok yne. Maꞌato wuatꞌi mesu­wa­rotiat eꞌyianme areĩneꞌen ne wuatꞌi eꞌat pe e. Uito ti rat Eika­ꞌiwat Wuatꞌi Esaika Hap Eiam uito e Iesui ahepe.<pb/>


text:
Pyno uito Iesui potpo­ꞌoro 12 ok takat Iuwãu areĩneꞌen eheykeꞌet ewy katu­pono waho­ꞌopot aiwo­ꞌo­ꞌe­wy­ꞌewy Iesui mohey haria aito pote are. Wẽtup sok yn aito. Iesui yn Aipo­rekuat aiꞌe pote aiꞌa­tu­sa­tyꞌi satyꞌi kahato iraniaꞌin. Miꞌi pote wẽtup miit yn ewy wahe­katup Aika­ꞌiwat putꞌokꞌe wuatꞌi Porekuat nuat hap eꞌat. Iesui yn Aipo­typot areꞌe hap etiat no uipyhyp mesuwe yi a yꞌy wato pyꞌa­setpiat uiꞌa­piheg hamo. Woꞌo­pyhyp hat ewy uinug katu­pono ahenoi uhehay wo Iesui ti Aipo­rekuat nuat areꞌe pote. Miꞌi pote uhehay monik hap kyꞌewi uiꞌatoiat mesuwat yi a Patumu e hap tote.


text:
Miꞌi yi a tote Aika­ꞌiwat wanuat eꞌat Mytuꞌu eꞌat pe turan Tupana Pãꞌãu topy­huꞌat kahato uhete. Putꞌokꞌe hawyi uipyt­ꞌatnug kahato hawyi uimu­ꞌetu kahato. Miꞌi hawyi uiꞌok pe kai putꞌokꞌe raꞌyn sehay aikotã huhuꞌe hap ewy atikuap kahato. Ihay pirik kahato atikuap heremo kahato rakat. Huhuꞌe hap ewy maꞌato ihay ewy atikuap.


text:
— Uito ti yne saꞌa­wynug hat maꞌato uhepiat inug hap yianmete areĩneꞌen wuatꞌi eꞌat pe e. Uminug koꞌi yne ikahuro hap sakpo areĩneꞌen ne wuatꞌi eꞌat pe e uhepe. Miꞌi hawyi toꞌe i uhepe — Iuwãu e atomo­herep aru epe emiꞌa­kasa koꞌi emuꞌetu wuat ewywuat koꞌi e. Etiwan o uimi­mo­herep emuꞌetu hap koꞌi e. Miꞌi hawyi emiwan o etipo­ꞌoro uimohey haria pe 7 Tupana mõtypot yat kape yi Asia tote. Tawa EWESU piaria weꞌa­tunug haria kape. Iꞌewyte Tupana mõtypot yat tawa SIMINA piaria waꞌa­tunug haria kape etipo­ꞌoro uiꞌe hap emiwan. Iꞌewyte Tupana mõtypot yat tawa PẼKAMU piaria weꞌa­tunug haria kape etipo­ꞌoro emiwan. Iꞌewyte Tupana mõtypot yat tawa SATU piaria kape etipo­ꞌoro. Iꞌewyte Tupana mõtypot yat tawa TIATIRA kape etipo­ꞌoro wy. Iꞌewyte Tupana mõtypot yat tawa WIRATEWIA piaria kape etipo­ꞌoro hawyi Tupana mõtypot yat IRAUTISEIA piaria kape etipo­ꞌoro emiwan ipe pewiu tote e Iesui uhepe.<pb/>


text:
Mio tã toꞌe hawyi aremorem mekewat ihay rakat IESUI kape araꞌa­kasa hamo. Aremorem turan hẽtyhot hap atipuẽti. Tuwẽtem wẽtup eiam myi ariãty.


text:
Miꞌi hawyi mekewat aria ẽty koꞌi pyꞌa­setpe toĩneꞌen Aheykeꞌet toꞌe­wywuat sokpe iꞌywop takat puo yi kapiat hap. Ipotiꞌa ete toĩneꞌen iwoꞌo­kytyt hap ewywuat hekat rakat Uru kawiat imehit rakat.


text:
Iꞌasap ikytsig kahato aikotã nukara kytsig hap amukiusu ap ewy ikytsig hap. Iha aria sapuẽ sapyhot hap ewy aria ẽty ewy.


text:
Ipy koꞌi ihup hapyhot hap ewy aikotã Asu watopag aria pe hapyke kahato rakat ihup imehit hap ewy. Miꞌi hawyi ihay topy­huꞌat yꞌy esaika hap topyhyp pote hap ewy yꞌy wato puehay ewy woo wooꞌe neꞌi sooꞌe hap.


text:
Miꞌi hawyi toĩneꞌen 7 waikiru ipo sese kai. Iwẽ pyi tuwẽtem kyseꞌyp surara wat toꞌowa piat hãihyk kahato rakat. Miꞌi kape arahaꞌat turan yne ipiit hẽtyhot yne atpo­sake turanuat wate­haꞌat at kape hap ewy kape araꞌa­kasa.


text:
Araꞌa­kasa howawi hawyi araꞌat yi tote uhowa yi kape hap ewy ipoityꞌi uhetiat hawyi ipy yatype genꞌẽ pono ikuꞌuro rakat ewy areĩneꞌen. Miꞌi pote tuwe­ponug uipiit ete topo sese kai haype toꞌe — Uimi­kyꞌe Iuwãu e yt erekenꞌẽ teiꞌo uipupi e uhepe. Pywo ti rat uito wuatꞌi eꞌyianmete wuat eꞌat piat ieĩenꞌen hat Uito e iꞌewyte yt kat i raꞌyn topy­huꞌat re mesu­wa­rotiat pytkai aru areĩneꞌen ne Uito e uhepe.


text:
Iuwãu e erahaꞌat ro uhowawi e. Haꞌa­wyte areĩneꞌen eipy­ꞌa­setpe. Miꞌi hawyi uiku­ꞌuro sese koitywy areĩneꞌen i raꞌyn wuatꞌi eꞌat piat hamo e. Miꞌi pote uiꞌe hap uhehay upi yn miitꞌin tuwẽtem kuap guꞌuro pyi e. Iꞌewyte uhehay upi yn miitꞌin tuwat taꞌa­tu­ꞌa­piheg aria wuat eꞌat piat hamuat kape e uhepe.


text:
Miꞌi hawyi — Iuwãu e emiwan nug uimi­mo­herep tepiat emiꞌa­kasa aikotã topy­huꞌat irane hamuat iꞌewyte mesup muat toĩneꞌen hap ewywuat hap etiwan no e iꞌewyte aikotã aikotã irane atunug uimi­mo­herep epe hap ewy e uhepe.


text:
Mũki 7 waikiru uipo sese kawiat atomo­herep taꞌyn epe. Katu­pono atiky­ꞌesat etikuap yt uwe mikuap i aikotã aru kat kat koꞌi ewywuat tukup­teꞌen hap e. Iꞌewyte atimo­herep teran epe mekewat emoꞌa­kasa hap 7 ariãty wẽtup teiam mywiat hẽtyhot rakat nu Uru kawiat etiat e. Miꞌi ti atimo­herep teran kat som kat som miꞌi ewy hap topy­huꞌat hap mekewat ariãty eiam e. Iꞌewyte kat kawiat uipo sese kawiat 7 waikiru e hap som kat ewy hap e uhepe. Iuwãu e mekewat 7 waikiru uipo sese kawiat tukup­teꞌen aikotã uimohey haria akag koꞌi yi Asia totiaria tawa piat Tupana mõtypot yat apykok haria miꞌi aikotã 7 waikiru ewywuat tukup­teꞌen aikope teꞌe­ru­we­ꞌa­tunug hap tote mekewat 7 tawa yi Asia piaria akag koꞌi 7 waikiru uipupiat ewywuat koꞌi are e uhepe. Mekewat ariãty eiam 7 haga rakat miꞌi ti aikotã uimohey haria yi Asia piaria ewy e. Wẽtup haga wẽtup tawa piaria uimohey haria ewy wẽtup haga wẽtup tawa piaria ewy hap ewy teꞌe­ro­py­huꞌat uimohey haria teꞌe­ru­we­ꞌa­tunug haria ti teꞌe­ro­py­huꞌat mekewat 7 rakat ariãty ewy 7 tawa Asia piaria e uhepe ihay huhuꞌe hap ewywuat puo e Iesui uhepe.<pb/>Uito Iuwãu uimi­ꞌa­kasa hap ahenoi.<pb/>


text:
Miꞌi hawyi Aheykeꞌet Iesui toꞌe uhepe — Iuwãu e mio tã etiwan no uimohey haria tawa EWESU apykok hat pe tawa Ewesu piaria etiat. Mio tã ereꞌe — Pyno atiky­ꞌesat ereĩneꞌen uipo pe katu­pono tukup­teꞌen uipo sese kai raꞌyn 7 waikiru koꞌi ewy 7 ok takaria Tupana mõtypot yat piaria apykok haria e. Uito ti uhewyry eipy­ꞌa­setpe aikotã aikotã ariãty yt hẽtyhot kahato i rakat moẽtyhot hat ewy e. Uhewyry eipy­ꞌa­setpe eimoẽ­tyhot hamuat e. Eipe wẽtup haga 7 haga pyꞌa­setpiat ariãty eiam ewy mekewat 7 ariãty wẽtup eiam hekat rakat pyꞌa­setpuo e.


text:
Uimohey haria tawa Ewesu piaria woro­ho­ꞌokuap kahato eipe. Uipotpap nug kahato haria eipe are e. Yt eipohep hin i uheropat hap ete e. Yt eweikyꞌe hin i yt naku i nug hap neꞌi. Atikuap eheko waku hap. Karãpe wẽtup ok putꞌokꞌe eimuꞌe hamo turan hepamo ihay eweimohey sio uhehay wo sio yt hap kuap hamo e. Maꞌato yt uhehay i neꞌi pote meremo — Eso i rat eweiꞌe tope. Ewehãꞌãg kahato mekewat sio Tupana mipo­ꞌoro wẽtup miit sio tuwehay pyi neꞌi hap kuap hamo e.


text:
Eweho­ꞌopot kahato raꞌyn uimohey hap upi e uimohey motꞌi haria eipe e. Taꞌi uheropat motꞌi kahato haria eipe pãi are.


text:
Waku kahato eipe e wen maꞌato wẽtup yt naku i eikawiat yt uimo­wepit hin i hap toĩneꞌen. Saꞌa­wyꞌi uikyꞌe kahato haty wo maꞌato mesup yt saꞌa­wy­ꞌiwuat yt ewy i raꞌyn uikyꞌe eipe. Uiꞌatoiat uikyꞌe saꞌa­wy­ꞌiwuat hap ete e. Haty kahato uipyꞌa pe miꞌi hap uhete e.


text:
Pyno eiwa­nẽtup o aikotã saꞌa­wy­ꞌiwuat uikyꞌe haty wo ehepiat hap kape uimi­ky­ꞌeria e. Mesup uikyꞌe hap waure haria wo eweikup­teꞌen e. Eweiꞌaipok to uhowawi i uikyꞌe pote areꞌe ehepe maꞌato yt pote ariot eheꞌa­riãty sasep hamo e. Miꞌi hawyi iꞌypyryp hap yn toĩneꞌen itote e. Koitywy 7 ariãty toĩneꞌen maꞌato ahasep hawyi ti aru eiwat pote iꞌypyryp yt naku i topy­huꞌat e. Eweiꞌaipok to uhowawi areꞌe ehepe tawa Ewesu piaria e.


text:
Tukup­teꞌen tawa EWESU piaria uimohey haria muꞌe haria uhyt Niku­raita mimu­ꞌeria — Waku eharyꞌi uiat uheha­ryꞌi wo hawyi uheha­ryꞌi ewano e haria toꞌope yt naku u. Waku ehaiwot ro eweikup­teꞌen miꞌi potmu­ꞌeria ete katu­pono Uito iꞌewyte uhaiwot areĩneꞌen iꞌatu­pot­muꞌe hap upiaria ete e Iesui.


text:
Uimohey haria ehewaure kaꞌa kahato ro kat som Tupana Pãꞌãu toꞌe topot­mu­ꞌeria pe Tupana mõtypot yat piaria pe yi Asia tote e. Ewetum no ehewaure kaꞌa Tupana Pãꞌãu einãpin hap kape e. Uimohey haria e pywo pe ti uimikoi ypia pe toĩneꞌen wẽtup uimikoi ywa pyꞌa­setpe eimoieĩ­neꞌen wuatꞌi eꞌat piat hap e. Uwe uwe uimohey toku­ꞌuro hap kape iꞌewyte uwe uwe topy­huꞌat ahiag potiãꞌãg hap akit hat toku­ꞌuro hap kape miꞌi hat pe aru areꞌe — Waku etuꞌu ro uimikoi ypia ywa eimoieĩ­neꞌen wuatꞌi eꞌat piat hamo areꞌe aru e Tupana Pãꞌãu ehepe e mekewat waikiru ipupiat rakat uimiwan nug hamuat tawa EWESU piaria pe.<pb/>


text:
Miꞌi hawyi toꞌe i raꞌyn uhepe mekewat 7 waikiru ipo piat rakat — Iuwãu e wẽtup uhehay etiwan hawyi etipo­ꞌoro wẽtup Tupana mõtypot yat piaria kape e. Etipo­ꞌoro uhehay iꞌatu­ꞌa­pykok hat kape. Uimohey haria tawa SIMINA piaria kape e. Mio tã etiwan — Tawa SIMINA piaria uimohey haria Uito ti areĩneꞌen wuatꞌi eꞌyianmiat ieĩneꞌen hat e. Iꞌewyte areĩneꞌen aru yi waikiru koꞌi kahuro pytkai hap eꞌat e. Mesuwe saꞌa­wyꞌi uiku­ꞌuro maꞌato mesup areĩneꞌen i raꞌyn e.


text:
Uimohey haria tawa SIMINA piaria woro­ho­ꞌokuap kahato eipe. Waku sakpoꞌe eipe e. Uheropat haria seseria kahato eipe e. Atikuap eweho­ꞌopot uhetiano hap e. Atikuap aikotã hoꞌopot kahato popuo eipotpap uimi­ky­ꞌesat nug hap ete. Satek takaria eweikup­teꞌen maꞌato uiwa­nẽtup hawe hekat kahato rakaria wuatꞌi eꞌat piaria eweikup­teꞌen e. Iꞌewyte atikuap aikotã itotiaria tukup­teꞌen hap eiꞌa­tu­sa­tyꞌi satyꞌi kahato haria e. Atikuap aikotã uruto yn ni Tupana kuap haria katu­pono Iuteu ywania sese uruto iraniaꞌin ehepe maꞌato eipe yt eweiꞌe. Miꞌiria taꞌa­tuehay saꞌag wo ehepe. Yt Tupana emiitꞌin hin i miꞌiria maꞌato ahiag mõtypot yat piaria miꞌiria e. Yt Iuteu ywania hin i maꞌato ahiag ywania saꞌag tukup­teꞌen miꞌiria Iuteu ywania ran neꞌi koꞌi e.


text:
Yt eweikenꞌẽ teiꞌo ahiag mupi e katu­pono miꞌiria ahiag mõtypot haria eiꞌa­tuiãꞌãg aru eimo­so­ꞌopot ehepiat imohey hap saꞌag hamo ehepiat uimohey hap moweityk hap kyꞌewi. Maꞌato yt eweitoiat reiꞌo ehepiat uimohey hap ehãꞌãg hap upi 10 eꞌat hap ewy eweho­ꞌopot uimohey hap waure hamo. Eweipy­huꞌat ro uimohey hap mywo eiku­ꞌuro hap eꞌat kape pote eheĩneꞌen hap sese ikahu rakat wuatꞌi eꞌat piat atum ehepe aru e. Yt kat i saꞌag atipuẽti eikai e. Miꞌi hawyi woro­ho­ꞌo­painug more­kuaria wo uimi­mõ­typot wuatꞌi eꞌat piaria wo raꞌyn uimohey haria sese eweikup­teꞌen mote areꞌe ehepe tawa SIMINA totiaria pe e uhepe uimiwan nug hamuat tawa SIMINA piaria pe.


text:
— Pywo ti wuatꞌi uimohey haria pe mio tã e te Tupana Pãꞌãu are aikotã areꞌe tawa SIMINA piaria pe hap ewy e. Waku ehewaure kaꞌa kahato Tupana Pãꞌãu e hap uiwẽ pywiat e hap kape e torania 7 Tupana mõtypot yat piaria pe. Uwe uwe ahiag miat toiãꞌãg hap akit hat topy­huꞌat toku­ꞌuro hap kape miꞌi hat yt ikuꞌuro i typuot hap mekewat wuatꞌi eꞌat piat miitꞌin moso­ꞌopot at kaꞌap hap e Tupana Pãꞌãu ahepe.<pb/>


text:
Miꞌi hawyi poꞌog tohenoi uhepe — Iuwãu e etiwan uhehay uimohey haria tawa PEKAMU piaria pe yi Asia totiaria pe e. Kotã ere o etiwan miꞌiria pe — Tawa PEKAMU piaria uimohey haria apykok hat e uhehay ti surara ekyseꞌyp typy hãi nakat toꞌowa piat hãihyk takat ewy kahato.


text:
Uimohey haria tawa PEKAMU piaria woro­ho­ꞌokuap kahato eipe e. Atikuap aikotã eweikup­teꞌen uimohey haria sese wo ahiag emiitꞌin sem pyꞌa­setpe e. Atikuap eweikup­teꞌen aikope ahiag topy­huꞌat morekuat no hap tote e. Atikuap aikotã uikyꞌe sese haria eweikup­teꞌen itote. Yt eiwe­mõti hin i uhet enoi itotiaria piat hamo wãiꞌe ahiag pytkai e. Atikuap aikotã uimohey sese kahato haria eweikup­teꞌen itote. Atikuap aikotã yt eweipun hin i te kue uikuap ehepiat hap e. Atikuap saꞌa­wyꞌi aikotã uhehay moherep hat wakuat kahato Antipa ahiag etama piaria tiꞌauka eipy­ꞌa­setpia uhehay enoi uimohey hap kaipyi pote e. Uimi­po­ꞌoro taꞌa­tu­ꞌauka hawyi atikuap sese yt naku i miꞌiria ehetawa piaria e.


text:
Maꞌato tukup­teꞌen eipy­ꞌa­set­piaria uimohey ran haria uhehay ewanĩ­kaptia tawa PEKAMU piaria. — Uruto Tupana ehay moherep haria iꞌatuꞌe wen maꞌato wẽtup sehay moherep haria aikotã nimo sehay yt hãpyk i rakat enoi hat Parãu mienoi ewy taꞌa­tu­mo­herep. Nimo Tupana ehay moherep hat Parãu e hap het rakat tiꞌa­tu­muꞌe kahato Isareu ywania ewanĩ­kaptia eporekuat Paraki e het rakat Tupana emiit Isareu ywania moꞌa­kagꞌaia Tupana set etiat hap tehay wo. Mio tã e Parãu — Waku ewetunug ienuk hap iwato hawyi eweiꞌauka eihũria Tupa­naria iãꞌãkap koꞌi mõtypot hamo e. Miꞌi hawyi waku yne hary­po­riaꞌin wywo toꞌope eweikup­teꞌen e. Miꞌi etunug mote ewanĩ­kaptia Isareu ywania Tupana miꞌa­piheg wo tukup­teꞌen eipy­ꞌa­setpe e Parãu morekuat Paraki pe tomi­nãpin e uhepe uimiwan nug hamuat.


text:
Iꞌewyte sehay yt naku i moherep haria tukup­teꞌen eipy­ꞌa­setpe. Wẽtup sehay saꞌag moherep haria uimo­py­ꞌahak kahato miꞌi ti mekewat uhyt Niku­raita ehay upiat gupteꞌen haria mekewat — Waku ahewaire waire watunug iꞌatuꞌe saꞌag uimo­py­ꞌahak haria e.


text:
Ewetoiat ro yne Tupa­naria areꞌe. Ewetoiat ehewaire hap yne areꞌe. Eweiꞌaipok to uhowawi uimienoi koꞌi nug hamo e. Yt pote ariot ehowawi eiwu­ꞌuka hap erut hamo e. Mekewat uiwẽ piat kyseꞌyp typy hãihyk takat wywo areto ehowawi surara ewy e. Eiweꞌeg woꞌo areꞌe tawa Pekamu piat uimohey haria pe.


text:
Iꞌewyte yne eipe uimohey haria kape mio tã are aikotã Tupana Pãꞌãu eimuꞌe hap ewy e. Ehewaure kaꞌa pote ewewa­nẽtup to aikotã areꞌe 7 Tupana mõtypot yat piaria pe yi Asia piaria pe. Uwe uwe uimohey potꞌi ahiag miat toiãꞌãg pytkai toiꞌakit neꞌi toiãꞌãg hap toku­ꞌuro hap kape miꞌi hat pe atum man a atipy kaipywiat aikotã Uiꞌywot tum saꞌa­wyꞌi yahig note man a Iuteu ywania pe hap ewy atum tope uimiium toꞌewy. Uito yn atikuap aikope mekewat man a uimiium uimohey sese haria piat nuat hap e. Iꞌewyte uimohey sese hat ahetꞌok het pakup atum tope. Atiwan nu ikytsig sese rakat rote hawyi atum tope. Mekewat nu etiat uimiset pehik uito yn atikuap het. Iꞌewyte nu kytsig sat hat ikuap het maꞌato iraniaꞌin yt ikuap i toset uiat uimiwan. Miꞌi atum uimohey toku­ꞌuro hap kapiat haria pe pãi areꞌe uimohey haria 7 ywania yi Asia totiaria pe e mekewat hesokpe ikytsig nakat uhepe uimiwan nug hamuat tawa Pekamu piaria nãpin hamuat iꞌewyte ahepe yne imohey haria pe nãpin hamo.<pb/>


text:
Miꞌi hawyi mekewat ariãty eiam 7 haga rakat puat hewyry rakat toꞌe uhepe — Iuwãu etiwan uiꞌe hap koꞌi hawyi etipo­ꞌoro uimohey haria awa TIATIRA piaria kape iꞌatu­ꞌa­pykok hat kape etipo­ꞌoro. Mio tã etiwan — Tawa Tiatira piaria Uito ti Tupana Saꞌyru e uhehay sese atipo­ꞌoro ehowawi e. Uheha koꞌi ti aria sapuẽ sapyhot hap ewy nu mehit hap ewy e.


text:
Woro­ho­ꞌokuap kahato eipe. Atikuap eipotpap koꞌi waku kahato hap e. Wakuap nug hap koꞌi ewetunug hap atikuap. Atikuap eiwo­ꞌo­kyꞌe kahato eiwo­ꞌo­po­wyro eipotpap etiat kaipyi hap atikuap. Aikotã eiwo­ꞌo­mõ­typot eiwo­ꞌoehay upiat hap kaipyi hap atikuap e. Iꞌewyte atikuap aikotã eweikup­teꞌen motꞌi uimohey wywo hap e. Atikuap mesup taꞌyn uheropat poꞌog haria wo eweikup­teꞌen hap e. Atikuap aikotã haꞌa­wy­tewuat kai poꞌog naꞌyn waku eipe hap koꞌi atikuap yne.


text:
Maꞌato iꞌewyte atikuap aikotã ehewaku hap toĩneꞌen kahato pytkai toĩneꞌen yt naku i hap itote yt eweitoiat hin i te e. Miꞌi hap nug hap ete ehewa­nĩkap wo kahato areĩneꞌen e. Toĩneꞌen wẽtup ok hary­poria eipy­ꞌa­setpe — Uito Tupana ehay moherep hat e hat Iesapeu e hap het rakat e. — Pyno sig waku ahewaire hewaire e Tupa­naria mõtypot hamo iꞌewyte waku Tupa­naria iãꞌãkap mõtypot ienuk hamo e Tupana uhepe e hat Mana Iesapeu. Miꞌi ete toiꞌa­tu­muꞌe uhemiit pytkai yt kat eweiꞌe i tope. Yt eweipo­ꞌoro hin i eipy­ꞌa­setpyi. Yt naku i kahato ewetunug tawa TIATIRA uimohey haria e.


text:
Saꞌa­wyꞌi areꞌe — Mana Iesapeu pe — Etoiat ro ewaire waire hap meremo hawyi eraꞌaipok to uhowawi mana areꞌe. Karania wo neꞌi mio tã areꞌe tope maꞌato — Yt yt an e neꞌi uhepe e.


text:
Pyno koitywy Mana ewaire waire hap eꞌyni eꞌahu hap eiam mo topy­huꞌat e. Hary­poria yt weꞌeg i hat mio koitywy woro­ꞌa­piheg epiat hoꞌopot hap mywo. Iꞌewyte ihainiaꞌin etiat wemaꞌat haria iꞌewyte atiꞌa­tu­ꞌa­piheg yne emoꞌahu hap eꞌyni pe e. Torania emoewaire haria iꞌatu­ꞌahu emoewaire hap taꞌa­tue­ꞌyni pe uhepiat taꞌa­tu­ꞌa­piheg eꞌapiheg tuwywuat. Eiwo­ꞌo­ꞌe­wy­ꞌewy motꞌi mana Iesapeu e. Ewetoiat eiminug saꞌag hawyi eweiꞌaipok to uhowawi hawyi waure wo areĩneꞌen maꞌato yt pote uimi­ꞌa­piheg koꞌi wo eweikup­teꞌen ehehatek hap sese topy­huꞌat e. Iwato kahato hoꞌopot aru e.


text:
Yt eweꞌeg i kahato i mana pote topap topap kahato aru hira­karia emẽpytꞌin koꞌi e. Woro­ꞌa­piheg kahu hawyi uimohey haria teꞌe­ru­wa­nẽtup kahato aikope aikope teꞌe­ru­we­ꞌa­tunug yi Asia totiaria teꞌe­ru­wa­nẽtup kahato aru eꞌapiheg hap emimu­ꞌeria e — Tupana tikuap kahato aiminug wuatꞌi yt naku i rakat koꞌi iꞌatuꞌe aru are e. Meiẽ toikuap sewaire waire nug i wuatꞌi wywuat hap iꞌatuꞌe aru e. Pywo ti rat Tupana tikuap aiwa­nẽtup hap iꞌewyte aiminug koꞌi sio waku sio yt hap koꞌi iꞌatuꞌe aru. Are pãi aipoepyk aiminug ok tã ne sio waku sio yt iꞌatuꞌe aru uimohey haria yne 7 tawa koꞌi piaria e.


text:
Maꞌato tukup­teꞌen eipy­ꞌe­satpe hary­poria yt iweꞌeg i rakat ehay upiat yt tuwat i rakaria uimohey haria. Miꞌiria ihainia iweꞌeg kahato rakaria — Yt naku i kahato ahewaire e. Miꞌiria pe Woro­ho­ꞌo­kyꞌe kahato e Tupana katu­pono yt eweiwat i mekewat Iesapeu wẽ pywiat poꞌog ahiag ehay saꞌag wuatꞌi kawiat rakat upi areꞌe e Tupana tawa TIATIRA piaria piat pe. Saꞌa­wyꞌi Iesapeu toꞌe — Toꞌiro woro­ho­ꞌo­muꞌe yt eimikuap i te ete e. Miꞌi ahenoi teran ehepe maꞌato wẽtup sehay piat pe. Toꞌiro ahewaire waire migꞌi wo ahiag ehay pyi e. Maꞌato yt iꞌatuꞌe iraniaꞌin. Miꞌiria pe yt woro­ho­ꞌo­nãpin teran i katu­pono — Yt eweiꞌe raꞌyn mana Iesapeu mienoi hap kape.


text:
Pyno mio tã areꞌe waku nug haria pe tawa TIATIRA piaria pe. Uimohey motꞌi ro e. Karamuo ariot hap kape uhut ehowawiat hap kape eweikup­teꞌen no uimohey haria motꞌi pote morekuat nuaria wuatꞌi pianuaria woro­ho­ꞌonug e.


text:
Uwe uwe eipe uimohey motꞌi rakaria iꞌewyte uwe uwe iꞌakit ahiag miat toiãꞌãg hap iꞌewyte uwe uwe inug uhehay toku­ꞌuro hap kape miꞌi haria pe are aru — Waku kahato eipe are. Woro­ho­ꞌonug eipe wuatꞌi ywania porekuat wo wuatꞌi eꞌat pe aru are e.


text:
Saꞌa­wyꞌi sese mio tã toꞌe Uiꞌywot uhepe — Uhaꞌyru e aikotã aikotã kamũti nug hat tiꞌa­porok tominug yt hãpyk i hawyi miꞌi hap ewy ti aru waku etiꞌa­tu­ꞌa­piheg o yt naku i nug haria wẽtup ywania wẽtup ywania yt uimohey teran i haria e nimo Uiꞌywot uhepe.


text:
Pyno koitywy kat Uiꞌywot toꞌe uhepe miꞌi hap ewy are ehepe. Pywo ti rat eipe uiꞌe­wywuat pote woro­ho­ꞌonug eipe wuatꞌi ywania pore­kuaria wo uiꞌewy eweikup­teꞌen aru wuatꞌi eꞌat piat are. Iꞌewyte meiũran ti aru ariot ehowawi aikotã aikotã mekewat waikiru wato at wẽtem hap enoi hap eꞌyianmete wuat ipohup at tuerut hap ewy ariot ehowawi iꞌypyryp hap moma hamuat eimo­wepit hamuat ariot aru ehowawi are e.


text:
Waku ehewaure kaꞌa kahato kat som areꞌe uipot­mu­ꞌeria 7 Tupana mõtypot yat koꞌi piat weꞌa­tunug haria pe yi Asia totiaria pe areꞌe e. Uito Iuwãu pyno waku watikuap kahato torania aitoria wuatꞌi Tupana Pãꞌãu mimo­herep ahepe mesuwat uimiwan me.<pb/>Uito Iuwãu.<pb/>


text:
Miꞌi hawyi mekewat Miit waikiru koꞌi 7 rakaria topo piat hat toꞌe i raꞌyn uhepe — Iuwãu e etiwan no uhehay Tupana mohey haria tawa SARATU piaria kape e. Etiwan hawyi etipo­ꞌoro iꞌatu­ꞌa­pykok hat kape. Kotã ereꞌe o etiwan e — Uito ti Tupana Pãꞌãu yne eiam e. Koitywy atimõꞌẽ ehowawi Tupana mõtypot yat piaria 7 tawa yi Asia totiaria pe e. Iꞌewyte toĩneꞌen uipo pe mekewat waikiru koꞌi 7 rakaria. Atikuap kahato eiminug wakuat koꞌi e. Wakuat kahato eipe iꞌatuꞌe miitꞌin mesu­wa­ro­tiaria. Wuatꞌi miitꞌin mimõ­typot koꞌi eipe wen maꞌato uiwa­nẽtup hawe ikuꞌuro rakat ewy eweikup­teꞌen katu­pono yt karãpe i uiwesat eipe e. Uikyꞌe hap eipyꞌa piat ikuꞌuro raꞌyn e.


text:
Eweꞌeg wo o kat pote kurin uimohey hap eipyꞌa pe topy­huꞌat e. Miꞌi pote ikuꞌuro rakat ewy uimohey ehepiat hap e. Waku eweiwyro o ehepiat uimohey hit hap. Maꞌato yt pote ikuꞌuro aru eipyꞌa pe uimohey hap katu­pono atipuẽti eipotpap hap Tupana kapiat yt pywo pe i. Eiminug wakuat uimõ­typot hamuat yt uimo­wepit hin i uimohey ehepiat hap yt iwato i pote e. Pyno kurin kat uimohey hap ekawiat etimotag no e.


text:
Uimohey haria saꞌa­wyꞌi uhehay sat kahato haria eipe e. Saꞌa­wyꞌi ehewaure kaꞌa yn uhehay kape maꞌato mio yt e. Tawa SARATU piaria eweiꞌaipok to uimohey hap kape aikotã eweimoheg eheha peꞌok hap ewy eweimoheg uimohey hap ehepiat katu­pono ariot ehowawi aikotã seroꞌok e hat ewy. Waku surara ewy eweikup­teꞌen maꞌato yt pote yt eweikuap hin i uhut hap e. Pyno eiwe­hymut ro katu­pono eiket kai putꞌok­ꞌare sere­ꞌokꞌe hat ewy e.


text:
Maꞌato wẽtup ok wẽtup ok toĩneꞌen eipy­ꞌa­setpe uimohey te kahato hap wywo e. Miꞌiria ete yt aremõti hin i — Uheropat haria eipe areꞌe hamuat yt taꞌa­tu­hãꞌãg hin i iraniaꞌin ewy saꞌag nug hap ete. Katu­pono ehewaku hap putꞌokꞌe uhupiat ehewyry uiwywo hamo areꞌe ehepe ipatꞌok etiat tawa SARATU piaria pe. Pywo pe ti ehepe ti aru atum eipainug hap ikytsig kahato rakat ehepe uhemiit sese eipe hap moherep hamo e.


text:
Pywo Uimohey haria torania pe areꞌe — Uwe uwe uimohey motꞌi toku­ꞌuro hap kape uwe uwe tiꞌakit yne ahiag miat toiãꞌãg hap koꞌi miꞌiria atiꞌa­tu­painug kahato sokpe ikytsig nakano uhemiit sese eipe hap moherep hamo e. Iꞌewyte iꞌatuset yne atimo­herep wuatꞌi ehamo. Iꞌatuset koꞌi atimo­herep miwan me atipy pe e. Yt karãpe i atiꞌa­tu­set­mo­weityk mekewat miwan myi areꞌe. Tupana mimoieĩ­neꞌen koꞌi wuatꞌi eꞌat piat gupteꞌen hanuaria miꞌiria e. Miꞌiria uhemiit sese koꞌi areꞌe atipy piaria pe. Miꞌiria uheka­tu­wyria sese areꞌe Uiꞌywot pe e.


text:
Pyno waku ehewaure kaꞌa kahato kat e som Tupana Pãꞌãu toꞌe 7 Tupana mõtypot yat koꞌi piaria pe katu­pono yne Tupana mohey haria kape wy ihay mesuwe.<pb/>


text:
Miꞌi hawyi poꞌog Iesui henoi uhepe — Iuwãu e mesup etiwan uimi­ꞌa­tu­nãpin uimohey haria tawa WIRATEU piaria kape. Etiwan hawyi etipo­ꞌoro uiꞌe hap iꞌatu­ꞌa­pykok hat kape — Uiwy­riaꞌin Uito ti mekewat wakuat sese rakat Tupana ewywuat e. Hãpyk sese rakano areĩneꞌen pywuat yn uhehay e. Taꞌi Uito morekuat Tawi Saipepiat Sese e. Miꞌi pote Wuatꞌi Porekuat no areĩneꞌen e. Miꞌi pote areꞌo­ken­hypꞌok kuap kahato iꞌewyte atunug kuap kahato muꞌap ehewyry hamo e. Ahoꞌo­ken­hypꞌok hawyi yt uwe i uhemiitꞌin pyhyp kuap mesu­wa­rote e. Wuatꞌi Ywania Porekuat no areĩneꞌen. Uito Tawi Saipepiat Sese Are. Katu­pono morekuat Tawi tum tepu­retig uhepe ipowatꞌyp sese uipo pe toĩneꞌen e. Miꞌi pote uhehay wo ahoꞌo­ken­hypꞌok kuap wuatꞌi puꞌap uipotpap nug hamuat iꞌewyte atipyhyp kuap wuatꞌi puꞌap ewanĩ­kaptia wat e. Yt uwe i uipyhyp kuap e.


text:
Uimohey haria tawa WIRATEU piaria woro­ho­ꞌokuap kahato eipe e. Ehesaika hap mesu­wa­rote yt iwato hin i hap atikuap wen maꞌato miꞌi pytkai uiwa­nẽtup hawe ehesaika kahato uhesaika hamo katu­pono ewetunug yne uhepiat einãpin hap koꞌi e. Waku kahato eipe katu­pono yt eiwe­mõti hin i uimohey hap moherep hamuat hap uhetiat enoi enoi iraniaꞌin miat hamo. Miꞌi pote woro­ho­ꞌo­po­ꞌoro eipe wuatꞌi miitꞌin kape uhehay moherep hamo e. Yt uwe i uipyhyp kuap pãi e. Yt uwe i uheꞌo­ken­hypꞌok kuap e. Miꞌi pytkai Uito wuatꞌi uhewa­nĩ­kaptia eꞌoken­hypꞌok kuap hat areĩneꞌen e. Uiphyp kuap haria yt uwe i e. — Yt ehenoi teiꞌo ehay mesuwe iꞌatuꞌe pytkai ahenoi te itote uhehay e. Yt uhehay pyhyp kuap i. Miꞌi pote uito atikuap kahato eipo­ꞌoro uhehay moherep hamuat wuatꞌi ywania muꞌe hamuat uimi­ky­ꞌesat ewywuat hap katu­pono woro­ho­ꞌokuap kahato wakuap nug haria eipe hap e. Koitywy woro­ho­ꞌo­po­ꞌoro wuatꞌi miitꞌin muꞌe hamo yt hekat rakaria hin i eipe pytkai e.


text:
Maꞌato tukup­teꞌen ehetawa pe ahiag mõtypot sese haria — Uruto poꞌog eikai iꞌatuꞌe ehepe katu­pono uruto ti Aparãu emiariru sese koꞌi maꞌato eiperia yt iꞌatuꞌe. Iꞌatu­ꞌeso mio tã iꞌatuꞌe pote. Yt Iuteu ywania hin i miꞌiria e. Pyno atiꞌa­tu­mohit kahato miꞌiria hawyi eimõ­typot hamo teꞌe­ru­we­pỹ­ꞌã­tutuk ehowawi — Aparãu emiariru sese eipe iꞌatuꞌe aru ehepe katu­pono Iesui mikyꞌe sese koꞌi eipe iꞌatuꞌe aru ehepe. Atiꞌa­tu­mohit kahato miꞌiria ehamo hawyi teꞌe­ru­we­pỹ­ꞌã­tutuk ehowawi e.


text:
Waku kahato uhehay mohey motꞌi haria eipe e. Taꞌi yt eipo hep hin i uhehay moherep hap ete uhehay nug hap ete e. Meiũran aru torania iãꞌãg koro hap eꞌat putꞌokꞌe mesu­wa­ro­tiaria wuatꞌi miitꞌin iãꞌãg hamo sio uhemiit sese sio yt hap kuap hap eꞌat sese maꞌato miꞌi hap eꞌat eꞌyianme woro­ho­ꞌohep mesuwat yi pyi eiperia katu­pono woro­ho­ꞌokuap taꞌyn uhehay nug motꞌi haria eipe hap atikuap taꞌyn e. Miꞌi pote mekewat eꞌat wuatꞌi iãꞌãg hap yt putꞌokꞌe i eiwat ehãꞌãg hamuat e.


text:
Pywo ti rat ariot merepꞌe hap ewy e. Yt uwe i Uito hawyi meremo aremo­herep i. Ahut hap eꞌat pe woro­ho­ꞌo­painug eipe more­kuaria wo mekewat eꞌat pe e. Pyno eweimohey ro uiꞌe hap eipyꞌa pe uhut hap kape e. Yt naku i wẽtup sehay upi neꞌi eweiwat eimaꞌat hap upi neꞌi e. Maꞌato eimaꞌat hap upi eweiwat pote yt atum kuap i eimiẽtup e. Yt woro­ho­ꞌonug kuap i more­kuaria wo e. Mekewat wuatꞌi eꞌat piat more­kuaria wo hap eweipun hawyi.


text:
Miꞌi pote are torania pe uwe uwe iꞌakit ahiagnia piat toiãꞌãg hap yt naku i nug hamuat miꞌi hat uimõ­typot sese hat topy­huꞌat wuatꞌi eꞌat pe Tupana mõtypot yat atipy pe e. Aikotã Tupana mõtypot yat eꞌãkukag iwatoꞌin nakat nu heg kawiat ikahu rakat ewywuat eweikup­teꞌen atipy pe aru Tupana mõtypot yat apyꞌaha wo katu­pono ahiag miat eimaꞌat hap pun haria yne eweipy­huꞌat pote e. Mekewat eꞌat pe aru eipiit ete atiwan uhet pakup iꞌewyte Uiꞌywot etawa set atipehik ehete mekewat Nusaken Pakup i het rakat atiwan ehete. Mekewat tawa atipy kaipywiat yi kapiat sut hat set mekewat tawa wakuat Uiꞌywot Tupana mipo­ꞌoro set atiwan aru ehete katu­pono eheko saꞌag akit haria eweikup­teꞌen pote areꞌe uimohey haria tawa WIRATEU piaria pe e.


text:
Pyno waku ehewaure kaꞌa kahato kat e kat e Tupana pãꞌãu toꞌe Tupana mõtypot yat piaria pe. Kat e toiꞌa­tu­nãpin tomohey haria itotiaria hap kape.<pb/>


text:
Pyno miꞌi hawyi poꞌog toꞌe uhepe — Iuwãu e etiwan no tawa IRAUTISEIA piaria kape e. Uhet Iesui. Taꞌi yt uipo hep hin i pywuat sehay enoi hamuat ete e. Taꞌi saꞌa­wyꞌi mesuwat mytyp nug hap eꞌyianmete areĩneꞌen itote wuatꞌi Tupana Miky­ꞌesat Nug Hano yi atipy at waty waikiru koꞌi ahaꞌa­wynug yne Uito e Iesui uhepe.


text:
Uimohey haria tawa IRAUTISEIA piaria woro­ho­ꞌokuap kahato eipe e. Atikuap kahato aikotã eiwe­potpap uimi­ky­ꞌesat nug hap ete e. Are pãi yt haty wo hin i eiwe­potpap uipotpap nug hap ete uimi­ky­ꞌesat nug hap ete — Hepama waku hap neꞌi eweiꞌe. Eipiit yt at hakup hin i uipotpap nug hap ete hap atikuap. Iꞌewyte — Aipiit yt raꞌak hin i Tupana potpap nug hap ete eweiꞌe hap atikuap. Maꞌato eiperup i potꞌi eiwe­potpap areꞌe. Uiwa­nẽtup hawe poꞌog waku haty wo eiwe­potpap sio eipe­rupꞌi sese hap wywo maꞌato — Mũki­ꞌite ti rat waku watunug eiꞌe hap yt uimo­wepit hin i hap e.


text:
Pyno yt eipyꞌa pyi i hin i uikyꞌe e. Eiwe­potpap wen maꞌato — Arepotpap teran kahato Tupana potpap hap ete haty wo yt eweiꞌe hin i eipyꞌa pe. Miꞌi pote woro­ho­ꞌo­pugha aru e. Yt atiky­ꞌesat i miꞌi tã haria uipotpap nug haria hap e. Uito atiky­ꞌesat eipyꞌa pyi eiwa­nẽtup hawe — Atunug neran kahato e haria maꞌato yt pote uimo­py­ꞌahak haria wo eweikup­teꞌen e.


text:
Miꞌi hap ewy arewa­nẽtup ehowawi tawa IRAUTISEIA piaria. Maꞌato — Waku kahato rakaria uruto eweiꞌe iraniaꞌin me. Waku kahato uruto eweiꞌe eiwo­ꞌope. Waku pe kahato uruto eweiꞌe. Ahekat kahato rakaria aito eweiꞌe eiwo­ꞌope. Aimi­ky­ꞌesat ok tã topy­huꞌat raꞌyn mesup aipo pe eweiꞌe eiwo­ꞌope. Maꞌato yt miꞌi tã hin i eweikup­teꞌen uiwa­nẽtup hawe areꞌe e. Yt naku i pe eweikup­teꞌen uikyꞌe ran haria e. Pywo ti rat aikotã satek takaria ewy ti rat eweikup­teꞌen e. Aikotã sẽtup i sẽtup i e haria ewy eweikup­teꞌen e. Aikotã yt ihapytig i rakaria ewy eweikup­teꞌen e. Aikotã yt hesokpe i rakaria ewywuat eweikup­teꞌen e. Miꞌi ewywuat eweikup­teꞌen mytkai — Waku pe watoĩ­neꞌen eweiꞌe eiwo­ꞌope. Maꞌato yt iꞌatu­wepit hin i rakaria ewy eipe e.


text:
Tawa IRAUTISEIA piaria Uimohey haria koitywy woro­ho­ꞌo­nãpin neran aikotã ehekat wuatꞌi eꞌat piat sat hap kuap hap ete e. Uimohey haria eweikyiꞌat ro uipo pyi ehekat sese yt ikahuro rakat i e. Toĩneꞌen uipo pe hekat kahato rakat wuatꞌi eꞌat piat e. Miꞌi ti aria yt iꞌu kuap i hap ewy e Imehit kahato rakat miꞌi mekewat nu Uru kawait ewywuat e. Miꞌi eweikyiꞌat uikai hawyi hekat rakaria sese rakano eweikup­teꞌen are e. Eweikyiꞌat ro uipo pyi ehesokpe sese wuatꞌi eꞌat piat nuat e. Eipainug ikahu rakat sese mekewat ikytsig sese rakat eweikyiꞌat ro eipainug sese wuatꞌi eꞌat pe hap e. Maꞌato yt pote eiwe­mõti kahato aru yt kat i ehesokpe turanuat ewy pote eweikup­teꞌen wuatꞌi ehamo wuatꞌi eꞌat pe e. Iꞌewyte eweikyiꞌat mohag sese seha pohag eheha moeha­pytig hamuat wuatꞌi eꞌat piat nuat e.


text:
Pywo ti rat uimohey haria uimi­kyꞌe sese koꞌi atiꞌa­tu­nãpin meremo atiꞌa­tu­ꞌa­piheg meremo yt naku i taꞌa­tunug hawyi uimẽ­pytꞌin mote e. Iꞌatu­minug saꞌag koꞌi atimo­herep kahato iꞌatuepe. Eiwe­morem no eiminug saꞌag koꞌi kaipyi hawyi eweiꞌaipok to uhowawi yne ehesaika hap wywo hawyi ewetunug no uimi­ky­ꞌesat ewywuat areꞌe yn e.


text:
Uimohey haria pywo ti rat areĩneꞌen ehoꞌo­ken­ꞌypy ete hawyi miꞌi kaipyi woro­ho­ꞌo­kaykay — Mehĩꞌin manaꞌin are areke teran eiꞌyat pe areꞌe at kaꞌap Uiꞌywot Tupana mõtypot yat piaria pe e. Uwe uwe kaykay­ꞌuiꞌe hap ikuap hawyi uiwesat — Waku Mehĩ waku Mimi — Ereke ro e. Miꞌi hat pe areke sese hawyi arenuk iwywo iꞌewyte tenuk uiwywo itote — Ereke ro Mehĩ Mimi e haria pyꞌa pe areĩneꞌen e Iesui ahepe.<pb/>


text:
Saꞌa­wyꞌi atiꞌakit kahato neꞌi ahiag hawyi areĩneꞌen wuatꞌi Porekuat no Uiꞌywot yatype e. Iꞌewyte uwe uwe iꞌakit ahiag uiꞌewy iꞌewyte uwe uwe uimohey toku­ꞌuro hap kape miꞌi hat pe aru areꞌe — Waku eraꞌapyk to uiwywo mesuwe uiꞌya­type areꞌe aru mekewat uikyꞌe hat pe e.


text:
Pyno mio tã are uimohey haria weꞌa­tunug haria pe mekewat 7 Tupana mõtypot yat piaria pe yi Asia totiaria pe. Iꞌewyte torania uimohey haria pe areꞌe waku ehewaure kaꞌa kahato mesuwat uiꞌe hap kape e. Waku eiwe­wa­nẽtup kahato mesuwat Tupana Pãꞌãu mienoi kape kat areꞌe sese Tupana mõtypot yat piaria pe e Iesui ahepe.<pb/>Uito Iuwãu iꞌe hap ewy atiwan yne ehewowi.<pb/>


text:
Saꞌa­wyꞌi uito Iuwãu Iesui potmuꞌe 12 ok takat araꞌa­kasa okenꞌypy ewy atipy pe. Miꞌi puo heremo yne atipy kape. Miꞌi hawyi atipy kaipyi sehay atikuap sehay wen maꞌato huhuꞌe hap ewy — Iuwãu e eriot ro mesuwe atipy kape e. Atimo­herep teran epe aikotã aru topy­huꞌat hamuat sese hap e. Yne aru topy­huꞌat uiꞌe hap ewy e uhepe saꞌa­wyꞌi.


text:
Miꞌi hawyi meremo Tupana Pãꞌãu uimoe­ha­py­hotꞌok aikotã wẽtup ok miit ewy areĩneꞌen Tupana Pãꞌãu wywo. Miꞌi hawyi uhereto atipy kape. Miꞌi tote araꞌa­kasa yne uimu­ꞌetu ewy ikahu kahato.


text:
Saꞌa­wyꞌi araꞌa­kasa Aipo­typot Koro Iesui apyk pe wuatꞌi kaꞌiwat no. Ikahu kahato topy­huꞌat itote. Aikotã nu ikahu hekat rakat imehit hap ewy aikotã hẽtyhot meri­hup­ꞌokꞌe mekewat nu Iasipi hẽtyhot hap ewy aikotã nu Satuniu ewy Aiꞌakag Koro Iesui kahu hap. Iꞌewyte Morekuat apyk hap apypueri wo toĩneꞌen ipainũg hap weꞌyp ikahu kahato rakat ewy. Aika­ꞌiwat eꞌamyap herypꞌi ikahu rakat nu Emerauta mehit hap ewy.


text:
Iꞌewyte itote araꞌa­kasa 24 miit apyk pe Morekuat eꞌamyap apypueri wo saꞌa­wy­ꞌi­wuaria poꞌog Tupana mohey haria. Iꞌatue­sokpe ikytsig kahato rakat. Iꞌatu­ꞌakag note iꞌatu­ꞌa­mãtap hekat rakat nu Uru kawiat morekuat painug hap koꞌi.


text:
Miꞌi hawyi arahaꞌat i Aipo­typot Tupana eꞌamyap wato kape. Miꞌi heiam myi tuwẽtem merep merepꞌe hap koꞌi iꞌatu kahato. Huruhu­ruꞌe kahato itote sehay ewywuat wen huhuꞌe ihay pirik takat ewywuat tuwẽtem itote pyi. Ikahu kahato itote areꞌe uiwepe. Miꞌi hawyi arahaꞌat hawyi araꞌa­kasa ariãty itote wen maꞌato Tupana Pãꞌãu kawiat. Ikahu kahato itote katu­pono 7 ariãty ewywuat tuwẽtem itote pyi 7 ariãty eiam itote pote hap kape araꞌa­kasa itote atipy pe.<pb/>


text:
Miꞌi hawyi arahaꞌat i hawyi araꞌa­kasa hyemyiꞌa iwatoꞌin nakat ewy. Itote Aipo­typot wat amyap toĩneꞌen hyemyiꞌa pyꞌa­setpe. Mekewat hyemyiꞌa wato ewa ete heremo yne aipãꞌãu. Mekewat hyemyiꞌa yꞌy yt ipitpit hin i heremo kahato ipuo aikotã mekewat Nu hekat rakat Tiamante ewy. Miꞌi hawyi araꞌa­kasa 4 ok atipy piaria itote. Miꞌiria pe ete iha koꞌi yne iꞌatupiit ete. Miꞌi hap kape araꞌa­kasa.


text:
Wẽtup ok atipy piat Awyato eowa ewywuat. Wẽtup ok atipy piat Wewato ahup mẽpyt eowa ewywuat. Wẽtup ok atipy piat miit eowa ewywuat. Wẽtup ok atipy piat hywi wato eowa ewywuat toĩneꞌen.


text:
Yne 4 ok atipy piaria tukup­teꞌen topopy kuap takaria 6 ipepo wẽtup atipy piat ete. Iꞌewyte yne iꞌatu­pepo ete iha koꞌi torania puo. Ipepo ywytꞌok­pypuo iꞌewyte iha koꞌi tukup­teꞌen. Miꞌiria yt teꞌe­roket hin i maꞌato teꞌe­ru­wepy at kaꞌap Tupana kape — Wakuat sese En Tupana iꞌatuꞌe. Wakuat sese En Tupana iꞌatuꞌe. Wakuat sese En Tupana iꞌatuꞌe. En yn UrueTupana iꞌatuꞌe. En yn Urupo­typot Sese iꞌatuꞌe. En yn poꞌog poꞌog hesaika torania kawiat rakat iꞌatuꞌe. Wuatꞌi eminug hap eꞌyianmete ereĩneꞌen En iꞌatuꞌe. Iꞌewyte mesup te wuatꞌi eꞌat pe ereĩneꞌen iꞌatuꞌe. Iꞌewyte ikahuro hap ekuekai te ereĩneꞌen teꞌe­ru­wepy at kaꞌap meimuẽwat 4 ok takaria atipy piaria.


text:
— Uruimõ­typot mõtypot kahato En Tupana iꞌatuꞌe. Hãpyk kahato En iꞌatuꞌe. Ewato kahato En iꞌatuꞌe. Urutu­wehum wehum kahato ewawi Tupana iꞌatuꞌe. Wuatꞌi eꞌat ieĩneꞌen hat iꞌatuꞌe. Ereĩneꞌen no Wuatꞌi Porekuat no iꞌatuꞌe teꞌe­ru­wepy puo meimuẽwat 4 ok atipy piaria.


text:
Miꞌiria teꞌe­ru­wepy turan meimuẽwat 24 miit saꞌa­wy­ꞌi­wuaria poꞌog Tupana mohey haria teꞌe­ru­we­pỹ­ꞌã­tutuk iꞌatuewa yi kape Morekuat Wato oro ewa kape imõtypot hamo. Miꞌi hawyi iꞌatue­ꞌa­mãtap wakuat koꞌi taꞌa­tuhep iꞌatu­ꞌakag totepyi hawyi taꞌa­tu­pugha Aipo­typot py ywytꞌok­pype hawyi — Urupo­rekuat En iꞌatuꞌe. Ereĩneꞌen no wuatꞌi eꞌat pe wuatꞌi Porekuat no urutoꞌe iꞌatuꞌe.


text:
En yn ni Uruka­ꞌiwat Urupo­typot iꞌatuꞌe. Ewaku hap putꞌokꞌe sakpoꞌe wuatꞌi piat emõtypot hamo iꞌatuꞌe. Miꞌi pote uruimõ­typot mõtypot En iꞌatuꞌe. Wuatꞌi Mimõ­typot En iꞌatuꞌe. Wuatꞌi Mimõ­wato En iꞌatuꞌe. Poꞌog poꞌog wuatꞌi kai En iꞌatuꞌe. Iꞌewyte esaika hap poꞌog poꞌog torania kai iꞌatuꞌe. Waku uruimõ­typot En katu­pono Urunug Hat En Wuatꞌi Nug hat En mote iꞌatuꞌe. Emowepit hap sese eminug koꞌi katu­pono iꞌatu­kahu hap timo­herep Ekahu hap iꞌatuꞌe. Urutu­wehum kahato emiium ete emiky­ꞌesat ewy pote iꞌatuꞌe. Emõtypot hap koꞌi yne miꞌi eminug koꞌi iꞌatuꞌe 24 ok takaria saꞌa­wy­ꞌi­wuaria poꞌog imohey haria.<pb/>Iꞌatuꞌe hap ewy atiwan yne mesuwe uimiwan me. Uito Iuwãu.<pb/>


text:
Miꞌi hawyi uito Iuwãu arahaꞌat i atipype hawyi araꞌa­kasa Aipo­typot apyk hap ikahu rakat tote. Miꞌi kape arahaꞌat hawyi araꞌa­kasa miwan Aipo­typot po sese kai toꞌokmõi me. Iꞌyhop ipe pewiu rakat ete miwan kokai kokai toĩneꞌen typy kawiat miwan. Howapy kahato ipytꞌat kahato mekewat miwan ipe ete. Mekewat iwan yt uwe i imowẽpap kuap katu­pono iheg me toꞌokmõi me toĩneꞌen. Tomo­satꞌe hap 7 wo ipyhyp hap iꞌywop hap ok tã 7 imosatꞌe hap ete ytyghe ewywuat toĩneꞌen.


text:
Miꞌi hawyi araꞌa­kasa wẽtup ok atipy piat ieĩneꞌen hat surara akag hesaika rakat hẽtup tehay pirik wo — Uwe uwe ewaku hap putꞌokꞌe Aipo­typot miꞌok­poꞌi miwan porap mowẽpap e hamo e tehay pirik wo ahowawi.


text:
Miꞌi hawyi toikat kahato maꞌato yt wẽtup ok i toipuẽti katu­pono iꞌatue­waku hap yt putꞌokꞌe hin i iꞌokpoꞌi porop mowẽpap e hamo. Yt uwe i toipuẽti atipy pe iꞌewyte yt uwe i yi tote toipuẽti. Iꞌatue­waku hap yt putꞌokꞌe hin i imowẽpap hamo iꞌewyte tehaꞌat mekewat miwan kape hamo.


text:
Yt uwe i toipuẽti iꞌokpoꞌi porop hamuat hawyi uito Iuwãu arawak haty wo katu­pono waku waku sese rakat yt wẽtup i aito toipuẽti pote arawak itote.


text:
Maꞌato wẽtup ok 24 rakaria poꞌog Tupana mohey saꞌa­wy­ꞌiwuat haria toꞌe uhepe — Yt erewak teiꞌo mehĩ e uhepe — Erahaꞌat ro toĩneꞌen aipy­ꞌa­setpe wẽtup ok waku kahato rakat hewaku hap putꞌokꞌe mekewat miwan moherep hamo e. Meiẽ mekewat Morekuat Tawi Eꞌyianmiat Wuatꞌi Porekuat nuat yt karãpe iꞌaparap i pote hewaku hap putꞌokꞌe Tupana miwan imoherep hamo e. Erahaꞌat ro hesaika kahato Awyato Tig ewy hesaika hap ewy e. Eiꞌy­wania Akag Miꞌi Ehaꞌa­seꞌi Pot Iuta Saipepiat Miꞌi e. Miꞌi ewaku hap putꞌokꞌe mekewat miwan sat hamo mekewat puratig ewywuat moherep hamo e. Katu­pono miꞌi yn Guꞌuro Sese Hap Moma Hat e. Miꞌi yn ahiag yt tomaꞌat kuap i hat e uhepe mekewat saꞌa­wy­ꞌi­tewuat poꞌog imohey hat.


text:
Miꞌi hawyi arahaꞌat hawyi araꞌa­kasa wuatꞌi pyꞌa­setpe wẽtup ok Miit Aihũ Mẽpyt Hit Kuteiru Ewywuat. Aipo­typot koro eiam note yꞌam me toĩneꞌen meimuẽwat 24 ok takaria saꞌa­wy­ꞌi­wuaria poꞌog imohey haria pyꞌa­setpe. Iꞌewyte meke­waria 4 ok takaria atipy piaria teꞌe­ru­wepy puo Tupana mõtypot haria pyꞌa­setpe. Miꞌi hawyi uito Iuwãu arahaꞌat kahato mekewat Hũ Hit kape. — Guꞌuro Kaipywiat Wẽtem Hat Miꞌi Miit areꞌe. Miꞌi hawyi araꞌa­kasa ipiit suk hap koꞌi kape. — Pywo ti rat Miitꞌin Miꞌauka Saꞌa­wy­ꞌiwuat Miꞌi Miit areꞌe arahaꞌat isuk hap koꞌi kapiat hawyi. Aikotã wati­ꞌauka aihũ hit aiminug saꞌag Tupana piat hep hamo aika­wiano aiꞌa­piheg hap moma hamo hap ewy areꞌe uiwa­nẽtup hawe. Tupana Mipo­ꞌoro Aihũ hit wuatꞌi pyꞌa­setpe hap kape arahaꞌat. Taꞌi 7 iꞌaut rakat iꞌakag note hap kape araꞌa­kasa. Iꞌewyte 7 iha rakat araꞌa­kasa 7 iha pyi Tupana Pãꞌãu hẽtyhot hap 7 iha Tupana eha piat ewywuat. Teha wo toiꞌa­tuepiok kuap kahato mesup­wa­rotiat yne miitꞌin sio waku sio yt hap kuap hamo. Yne heremo tope ewywuat.


text:
Miꞌi hawyi mekewat Hũ Hit tat mekewat miwan topo sese kai toꞌokmõi miat miwan Wuatꞌi Porekuat po sese kai. Miꞌi pote mekewat Hũ Kuteiru taꞌa­tu­mõ­typot meimuẽwat 4 ok takaria atipy piaria poꞌog rakaria.


text:
Mekewat miwan totat topo pe hawyi Tupana Hũ Hit Kuteiru itotiaria timõ­typot kahato mekewat Hũ Kuteiru. Meimuẽwat 4 ok takaria wuatꞌi eꞌat piat ieĩneꞌen haria. Iꞌewyte meimuẽwat 24 ok takaria poꞌog nakaria teꞌe­ru­we­pỹ­ꞌã­tutuk yi kape imõtypot hamo. Miꞌi hawyi teꞌe­ru­wepy kahato taꞌa­tupo piat wepy nug hap wywo. Haity koꞌi imehit kahato rakaria wywo ikahu rakaria wywo teꞌe­ru­wepy taꞌa­tupo piat kawakĩu wywo Tupana Hũ Kuteiru Hit mõtypot hamo. Miꞌi hawyi taꞌa­tuwuk ikamhig se rakat tyghe mohag hy puat Mekewat Kuteiru mõtypot hamo. Taꞌa­tuwuk ikamhig se rakat aria eiam imehit rakat Uru kawiat puo. Miꞌi ikamhig se kahato hap ewywuat Tupana wanẽtup hap ewy. Katu­pono Ihũ Hit mõtypot hap ahehay howawiat hap ewy.


text:
Miꞌi hawyi araꞌa­kasa typyꞌi kahato miitꞌin Ihũ Hit mõtypot haria itote. Miꞌi hawyi teꞌe­ru­wepy kahato iraniaꞌin nywo. Maꞌato iꞌatu­wepy hap ipakup takat — Waku kahato En Tupana Hũ iꞌatuꞌe. — Waku kahato En iꞌatuꞌe. Ewaku hap putꞌokꞌe mekewat miwan okpoꞌi porop hamo. Waku etiꞌok­poꞌi porop hawyi etimo­herep uruepe Mimi Uhyt iꞌatuꞌe. Ewaku hap yn putꞌokꞌe Tupana mimo­satꞌe hap hep hamo iꞌatuꞌe. Ewaku hap yn iwato hap ok tã iꞌokman miat miwan moherep hamo eꞌauka uruka­wiano pote iꞌatuꞌe Saꞌa­wyꞌi esuu topy­huꞌat Tupana piat urukyiꞌat towanuat hawe iꞌatuꞌe. Katu­pono wuatꞌi mesu­wa­rotiat ywania kaipyi uruho­ꞌoekyi Tupana emiit no wuatꞌi miitꞌin wẽtup pusu wẽtup pusu kuap haria iꞌewyte wuatꞌi miitꞌin yt toꞌo­ꞌe­wywuat rakaria kaipyi iꞌewyte wuatꞌi miitꞌin wẽtup seko wẽtup seko mohey haria yt toꞌo­ꞌewy ewywuat i rakaria kaipyi iꞌewyte wuatꞌi yt toꞌo­ꞌe­wywuat i iꞌatupiit ete iꞌatueko rakaria kaipyi uruho­ꞌo­kyiꞌat esuu wo iꞌatuꞌe. Iꞌewyte wuatꞌi setama kaipyi uruho­ꞌo­kyiꞌat wuatꞌi ipe hun ipe kytsig ipe hup rakaria kaipyi uruho­ꞌoekyi Tupana emiit no Esuu wo iꞌatuꞌe teꞌe­ru­wepy puo wuatꞌi ywania Tupana Mipo­ꞌoro Aihũ Kuteiru ewywuat aikawiat ikuꞌuro rakat kape.


text:
— Waku kahato En Iesui iꞌatuꞌe. Katu­pono urunug miitꞌin moherep Tupana kapiat hamuat iꞌatuꞌe. Koitywy urunug paꞌi koꞌi wo. Koitywo wato­py­huꞌat emiꞌai­roria miitꞌin pore­kuaria wo emiky­ꞌesat nug hamo iꞌatuꞌe. Waku kahato En Tupana Hũ Kuteiru Waku sakpoꞌe kahato iꞌatuꞌe teꞌe­ru­wepy puo wuatꞌi ywania itotiaria.<pb/>


text:
Miꞌi hawyi atikuap wẽtup wepy hap Tupana Hũ Kuteiru kape. Atipy piaria iꞌatu kahato teꞌe­ru­wepy hap atikuap itote. Atipy piaria sem teꞌe­ru­we­ꞌa­tunug kahato wuatꞌi Morekuat Akag apyk hap kape araꞌa­kasa. Iꞌewyte meimuẽwat 24 ok takaria poꞌog imohey sese haria wywo teꞌe­ru­we­ꞌa­tunug torania atipy piaria wywo Tupana Hũ Kuteiru mõtypot hamo. Typyꞌi kahato miꞌiria ewywuat hap kape araꞌa­kasa. Iꞌatu kahato 10000 wo 10000 rakat watopag itote itote hap ewy typyꞌi hap ewy araꞌa­kasa atipy piaria sem yt mimo­rania yne kuap takat i hap ewy araꞌa­kasa itote.


text:
Miꞌi hawyi yne atipy piaria teꞌe­ru­wepy Tupana hũ Kuteiru kape haty wo — Waku kahato En Waku kahato En Miitꞌin Miꞌauka iꞌatuꞌe teꞌru­wepy puo atipy piaria — Ewaku hap putꞌokꞌe miitꞌin airo hamo sio waku yt e hamo iꞌatuꞌe teꞌe­ru­wepy puo. Ewaku hap putꞌokꞌe Wuatꞌi Miitꞌin Porekuat Nuat pote iꞌatuꞌe. Waku wuatꞌi ekat topy­huꞌat epo pe. Taꞌi ewaku hap putꞌokꞌe kahato katu­pono wuatꞌi weꞌeg hap kuap hat En iꞌewyte wuatꞌi hesaika hap ekai toĩneꞌen iꞌatuꞌe. Pyno hãpyk kahato En mote waku Wuatꞌi Mimo­wato wo ereĩneꞌen iꞌatuꞌe. Waku yne ehay emõtypot hap topy­huꞌat teꞌe­ru­wepy haty wo atipy piaria sem mekewat Tupana Mipo­ꞌoro Aihũ Kuteiru Miitꞌin Miꞌauka Iesui kape. Uito Iuwãu araꞌa­kasa yne uimu­ꞌetu.<pb/>


text:
Miꞌi hawyi uito Iuwãu wẽtup i wepy hap atikuap Tupana Hũ Kuteiru mõtypot kahato hap wepy hap. Wuatꞌi atipy piaria iꞌewyte wuatꞌi yi totiaria wepy hap atikuap wuatꞌi yi ywytꞌok piaria iꞌewyte yꞌy wato piaria wepy hap atikuap. Mio tã iꞌatuꞌe — Uruimõ­typot kahato En iꞌatuꞌe. Eraꞌapyk to wuatꞌi Morekuat eiam note Urupo­rekuat koro wo Mehĩ Mimi iꞌatuꞌe. Ereĩneꞌen no Wuatꞌi Akag Wato wo iꞌatuꞌe. Ereĩneꞌen no Wuatꞌi Kawaiat Poꞌog Nakano iꞌatuꞌe. Yt uwe i poꞌog hesaika ekai Mimi Mehĩ iꞌatuꞌe. Taꞌi ewaku hap uruikuap kahato iꞌatuꞌe. Waku kahato En watoꞌe wuatꞌi eꞌat pe katu­pono wuatꞌi eꞌat pe gaꞌatpo mũki­ꞌite mesup wuatꞌi eꞌat pe ewaku hap putꞌokꞌe Urumi­mõ­typot no eminug koꞌi.


text:
Miꞌi hawyi mekewat 4 ok takaria — Pywo ti rat pywo ti rat iꞌatuꞌe. Iꞌewyte mekewat 24 ok takaria poꞌog Tupana mohey saꞌa­wy­ꞌiwuat haria teꞌe­ru­we­pỹ­ꞌã­tutuk iꞌatuowa yi kape taꞌa­tu­mõ­typot Tupana Hũ Kuteiru haype — Wuatꞌi eꞌat piat ieĩneꞌen hat uruhe­waku kahato En iꞌatuꞌe.<pb/>Miꞌi tã uito Iuwãu araꞌa­kasa uimu­ꞌetu.<pb/>


text:
Miꞌi hawyi uito Iuwãu arahaꞌat hawyi araꞌa­kasa Tupana Hũ Kuteiru. Miꞌi hawyi toipak wẽtup saꞌa­wy­ꞌiwuat miwan Tupana mosatꞌe hap. Mekewat 7 rakat imosatꞌe hap wẽtup toipak hawyi atikuap sehay wẽtup ok 4 ok takaria wẽ pyi — Iuwãu e eriot ro atipy kape e katu­pono atiky­ꞌesat erahaꞌat yi kape aikotã aru topy­huꞌat miitꞌin hap kape e.


text:
Arahaꞌat hawyi araꞌa­kasa raꞌyn wẽtup ok aihũ kawaru ikytsig kahato rakat ok pe tote surara akag ewywuat araꞌa­kasa. Miꞌi hawyi mekewat miit toto wuatꞌi ywania moperupꞌi hamo wuatꞌi akit hamo toto. Ipo pe mory­ꞌawat moryꞌa koꞌi. Miꞌi hawyi miitꞌin teꞌe­roꞌe — Waku En urupo­rekuat no iꞌatuꞌe. Miꞌi hawyi taꞌa­tu­painug mekewat surara akag morekuat no — En uruꞌakag wo iꞌatuꞌe. Miꞌi hap kape araꞌa­kasa.<pb/>


text:
Miꞌi hawyi arahaꞌat i raꞌyn Tupana Hũ Kuteiru Iesui kape. Miꞌi hawyi wẽtup i raꞌyn toihiot miwan mosatꞌe hap toipak hawyi mekewat 4 ok takaria wẽtup ok ihay uhowawi — Iuwãu e erahaꞌat ro yi kape erahaꞌat ro aikotã aru miitꞌin teꞌe­ro­py­huꞌat aru itote hap kape e.


text:
Miꞌi hawyi araꞌa­kasa wẽtup ok surara akag aihũ kawaru hup kahato rakat okpe tote. Miꞌi hawyi hesaika kahato morekuat no topy­huꞌat. Taꞌa­tunug miꞌi taꞌa­tu­ꞌakag akag wo. Miꞌi hawyi toiꞌa­tu­muꞌe kahato tesu­ra­raꞌin me miitꞌin moma kuap kahato hap. Miꞌi hawyi toto te miitꞌin wywuat wuꞌuka hamo mesuwat yi totiaria yne wywo hamo. Miꞌi hawyi totat raꞌyn surara wato kyseꞌyp ewywuat wuatꞌi moperup hamo. Miꞌi hawyi yt kat i topy­huꞌat woꞌo­wese hap mesuwat yi tote maꞌato woꞌo­ꞌauka haria yn tukup­teꞌen itote. Miꞌi hap kape araꞌa­kasa.<pb/>


text:
Miꞌi hawyi Tupana Hũ Kuteiru Iesui tipak taꞌyn wẽtup miwan etiat mosatꞌe hap myeꞌym hap taꞌyn toipak. Miꞌi tutunug hawyi atikuap sehay wẽtup ok 4 takaria wẽ pyi. Iuwãu e erahaꞌat ro yi kape aikotã aru topy­huꞌat miitꞌin hap kape e. Arahaꞌat hawyi araꞌa­kasa raꞌyn wẽtup ok aihũ kawaru hun kahato okpe tote rakat surara akag kape araꞌa­kasa. Mekewat miit po piat kape araꞌa­kasa karania ipotyi hap kuap hap.


text:
Atikuap sehay 4 ok takaria pyꞌa­setpyi — Miꞌi haꞌup iwato kahato — Miu haꞌup haꞌup woityꞌi hap topy­huꞌat yi totiaria mikyiꞌat nuat e ikap rakat iꞌewyte hesapo hy rakat iꞌewyte uꞌi. — Taꞌi wẽtup eꞌat miitꞌin taꞌa­tu­potpap at wẽtup ekuiꞌa uꞌi kyiꞌat hamo. Miꞌu haꞌup woityꞌi e. Taꞌi awati myeꞌym ekuiꞌa kyiꞌat hamo iꞌatu­potpap at e. Waku satek hap wywo etuꞌu kurin kurin miꞌu e yi totiaria pe.<pb/>


text:
Miꞌi hawyi Tupana Hũ Kuteiru Hit tipik wẽtup i raꞌyn miwan mosatꞌe hap 4 raꞌyn toipik hawyi atikuap sehay wẽtup ok 4 ok takaria wẽ pyi ihay raꞌyn uhowawi 4 ok taꞌyn meimuẽwat morekuat apyk hap kaipyi hay rakaria. — Iuwãu e eriot ro meikowo e. Erahaꞌat ro aikotã aru miitꞌin teꞌe­ro­py­huꞌat yi tote hap kape e uhepe.


text:
Arahaꞌat hawyi araꞌa­kasa wẽtup ok surara akag kape tohũ Kawaru okpe tote. Ihũ ete ikaꞌay rakat hepihi pihi rakat yt ikahu hin i rakat. Mekewat miit set Guꞌuro iꞌatuꞌe. Tohũ saꞌag okpe tote hewyry aikope aikope tomi­ky­ꞌesat kape. Iꞌewyte toĩneꞌen hewat­ꞌymo yne muꞌap upi ikuꞌuro rakaria sem. Miꞌi hawyi Guꞌuro miitꞌin pyꞌa­setpe ikosap hap upi miitꞌin topap kahato ikuasa hap upi. Miꞌi hawyi atikuap sehay Guꞌuro pe — Ehoꞌo­ꞌauka ro yi totiaria e. Aikope aikope toĩneꞌen 4 miit ekai pote etiꞌauka wẽtup miit e. Toĩneꞌen 40 miit ekai pote etiꞌauka 10 miit e. Miꞌi hawyi toto miitꞌin wuꞌuka hamo. Ipatꞌok topap surara akag Guꞌuro e hap het rakat ekyseꞌyp mo. Ipatꞌok syꞌat pe topap ipatꞌok ahu pono topap ipatꞌok miꞌat koꞌi ipyꞌahak takaria tiꞌa­tu­ꞌuka. Topap topap yi totiaria sok kape araꞌa­kasa.<pb/>


text:
Miꞌi hawyi Tupana Hũ Kuteiru kape araꞌa­kasa. Miꞌi hawyi toipak miwan pyhyp 5 hap taꞌyn miwan pyhyp hap toipak hawyi arahaꞌat yparakai wato kape mekewat miium Tupana kapiat kape. miꞌi hawyi yparakai ywytꞌoꞌ­pype miitꞌin sem Tupana ehay moherep potiat miitꞌin miꞌauka sem kape araꞌa­kasa. — Eiwe­mohey Tupana pote uruiꞌauka eipe iꞌatuꞌe e Tupana wanĩ­kaptia. Maꞌato miꞌi pytkai — Uruimohey te pãi an iꞌatuꞌe imohey haria taꞌa­tu­ꞌa­tu­ꞌuka teran haria pe. Miꞌi hawyi miitꞌin miꞌauka wo tukup­teꞌen miꞌiria.


text:
Miꞌiria tukup­teꞌen yparakai wato ywytꞌok­pype wuatꞌi miium Tupana kapiat pyꞌa­setpe tukup­teꞌen. Itote — Urupo­typot Urupo­typot iꞌatuꞌe taꞌa­tuehay pirik wo. Wakuat sese En iꞌatuꞌe. Hãpyk sese rakat En iꞌatuꞌe. Karãpe aru karãpe aru urueru­wepyk urusuu okpun haria ete uruꞌauka haria ete mytyp totiaria ete iꞌatuꞌe Tupana pe.


text:
Miꞌi hawyi tutum iꞌatue­sokpe ikytsig nakat miitꞌin miꞌauka tomohey potiat haria hap moherep hamo hawyi — Apuꞌete e hawyi woro­ho­ꞌo­ka­wiano irane e. Eiwe­mohey ro mesu­wete e. Pywo ti rat woho­ꞌo­poepyk irane maꞌato eipe yt eirania i te miitꞌin miꞌauka koꞌi e. Tukup­teꞌen eiꞌe­wy­wuaria miitꞌin miꞌauka wuat irane. Taꞌa­tu­ꞌauka yne aru eipe torania yne mesuwe hawyi woro­ho­ꞌo­ka­wiano eipe e. Atiꞌa­tu­ꞌa­piheg kahato aru eisuu okpun haria eiꞌauka haria e wuatꞌi miium yparakai koro ywytꞌokpy piaria pe. Miꞌi hap kape araꞌa­kasa yne.<pb/>


text:
Miꞌi hawyi arahaꞌat i raꞌyn Tupana Hũ Kuteiru kape. Miꞌi hawyi toipak taꞌyn wẽtup miwan moheg hap 6 hap taꞌyn hawyi yi tyryꞌe tyryꞌe kahato. Miꞌi hawyi at yt hẽtyhot hin i. Iꞌewyte at hun kahato aikotã sokpe hun puo hẽtyhot hap ewy. Iꞌewyte waty ihup aikotã suu ewy toꞌo­puẽti pytkai ihup. Miꞌi hap kape araꞌa­kasa.


text:
Miꞌi hawyi waikiru koꞌi hewo hewo atipy kaipyi yi kape. Hewo aikotã ywa hewo kahato ywytu uato turanuat hap ewy hewo hewo waikiru sem yi kape.


text:
Miꞌi hawyi waikiru koꞌi yt teꞌe­ru­wekuap i raꞌyn aikotã wati­ꞌok­poꞌi aheꞌyni hap ewy at wẽtem hap kaipyi at minꞌe hap kape tuwe­ꞌok­mueri hawyi yityꞌok koꞌi tuwat wẽtup teiam kape. Iꞌewyte yꞌy wato piat tuwat wẽtup taꞌatueiam yꞌy wato piat kape hap araꞌa­kasa.


text:
Miꞌi hawyi yi totiaria teꞌe­ro­kenꞌẽ kahato teꞌe­ra­haꞌat hamo. Miitꞌin porekuat koꞌi teꞌe­ro­kenꞌẽ kahato. Iꞌewyte hekat rakaria teꞌe­ro­kenꞌẽ kahato. Miit iwatoꞌin nakaria teꞌe­ro­kenꞌẽ iꞌewyte Tupana pupi. Iꞌewyte sura­raꞌin akag koꞌi teꞌe­ro­kenꞌẽ kahato. Miitꞌin ipiit hesaika rakaria teꞌe­ro­kenꞌẽ. Iꞌewyte miit eropat haria iꞌewyte teꞌe­ro­kenꞌẽ kahato Tupana owa kapiat teꞌe­ra­haꞌat hamo. Gaꞌapy pe miꞌat kaꞌa pe teꞌe­ru­wemig genꞌẽ pono yityꞌok kaꞌa pe Tupana Hũ Kuteiru pupi teꞌe­ro­kenꞌẽ kahato.


text:
Miꞌi haype kakꞌi­ꞌa­tuꞌe kakꞌi­ꞌa­tuꞌe — Urusyp to urusyp to iꞌatuꞌe yihot kaipyi yityꞌok kape. Ehewo ro ehewo ro urusyp hamo iꞌatuꞌe. Katu­pono uruto­kenꞌẽ kahato Tupana owa kape uruta­ꞌa­kasa hamo iꞌatuꞌe. Yt uruiky­ꞌesat i tehaꞌat uruewawi iꞌatuꞌe. Uruto­kenꞌẽ kahato Tupana Hũ Kuteiru pupi iꞌatuꞌe. Katu­pono mesup haiwot raꞌyn ahete iꞌatuꞌe teꞌe­ru­wẽ­powat yihot kaipyi torania.


text:
— Are pãi are an putꞌokꞌe raꞌyn aiꞌa­piheg hap eꞌat kakꞌi­ꞌa­tuꞌe kakꞌi­ꞌa­tuꞌe popuo. Mesup haiwot raꞌyn ahete iꞌatuꞌe. Ipoityꞌi kahato ahete iꞌatuꞌe. Yt uruhupit kuap i uruꞌa­piheg hap kakꞌi­ꞌa­tuꞌe kakꞌi­ꞌa­tuꞌe popua e hap kape araꞌa­kasa yne uito. Gytꞌi­ꞌa­tuꞌe popuo kyryꞌet­ky­ryꞌet­ꞌi­ta­tuꞌe.<pb/>Miꞌi kape araꞌa­kasa yne uito Iesui Kaitywy Iuwãu.<pb/>


text:
Miꞌi hawyi uito Iuwãu arahaꞌat yi kape. Miꞌi turan araꞌa­kasa 4 ok atipy piaria Tupana mipo­ꞌoro koꞌi yi aipytyp tote wasere hewyry yi totiat pyhyp hamo. Wẽtup Tupana mipo­ꞌoro toĩneꞌen yꞌam me aikope at tuwẽtem hap tote. Miꞌi hawyi toipyhyp sese wasere at wẽtem hap kaipywiat. Wẽtup Tupana mipo­ꞌoro toĩneꞌen yꞌam me at minꞌe hap tote mekewat at minꞌe hap kaipywiat wasere pyhyp hamo. Maꞌato wẽtup ok atipy kaipywiat Tupana mipo­ꞌoro toĩneꞌen yꞌam me at posak pe wasere pyhyp hamo. Irokirẽ wẽtup ok Tupana mipo­ꞌoro koka­wiano toĩneꞌen at posak pe yꞌam me koka­wiano wasere pyhyp hamo. Miꞌi tã me taꞌa­tu­pyhyp yne wasere aipytyp tote. Miꞌi hawyi yt kat i wasere hewyry aipytyp tote hawyi ihyemyiꞌa wato koꞌi ihy nik kahato raꞌyn. Miꞌi hawyi gaꞌapy ete yt wasere hin i. Miꞌi hawyi gaꞌapy koꞌi yt iꞌywa yt hẽꞌẽ hin ĩ raꞌyn yt kat i wasere pote. Miꞌi kape arahaꞌat yne atipy kaipyi yi kape.


text:
Miꞌi hawyi uito Iuwãu arahaꞌat at tuwẽtem hap kape. Miꞌi turan araꞌa­kasa wẽtup ok Tupana mipo­ꞌoro atipy kaipywiat Tupana eropat hat sese. Miꞌi ti topopy puo taꞌam at wẽtem hap kaipyi. Miꞌi hawyi toikat Tupana eropat haria sese yi totiaria. Tupana eropat hat sese toipuẽti yi tote hawyi toiwan miꞌi miit owatuꞌa miꞌi ete Tupana pusu puo — Uheropat hat sese miꞌi e hamo howa­tuꞌa ete uwe Tupana emiit sese moherep hamo.


text:
Topopy at wẽtem hap kaipyi turan tuwẽ­powat tehay pirik wo wasere pyhyp haria atipy kaipy­wiaria kape — Wasere pyhyp haria yt eweipyhyp ti teiꞌo wasere yi totiat yꞌy wato totiat. Yt eweiꞌa­piheg teiꞌo yi yꞌy e. Aputꞌi te e atimo­wekuap teran uwe Tupana eropat sese haria e. Iꞌatue­wa­tuꞌa atipehik iwan iꞌatue­wa­tuꞌa tote e tehay pirik wo wasere pyhyp haria pe.


text:
Miꞌi hawyi toiꞌa­tu­mo­rania Tupana emiit sese hap mekewat miwan wywuat toiwan iatue­wa­tuꞌa sokpe ete. Miꞌi hawyi atikuap karania. 144000 miit Tupana wanuat iꞌatuꞌe hap atikuap. Torania miꞌiria Iuteu ywania meimuẽwat yne aseꞌi pot Isareu emiariru koꞌi. 144000 miit Iuteu ywania kawiat iꞌatuꞌe hap atikuap.


text:
Pyno 12000 miit aseꞌi IUTA ywania kaipyi Tupana eropat haria sese. Miꞌi hawyi 12000 miit aseꞌi HUPIN ywania kaipywiat. 12000 miit aseꞌi KATI kaipywiat.


text:
Miꞌi hawyi 12000 miit aseꞌi ASA kaipywiat. Miꞌi hawyi 12000 miit aseꞌi NATARI kaipywiat. Miꞌi hawyi 12000 miit aseꞌi MANASE kaipywiat toiꞌa­tu­mo­rania.


text:
Miꞌi hawyi aseꞌi SIMIÃU kaipywiat 12000 miit. Miꞌi hawyi 12000 miit aseꞌi IREWI kaipy­wiaria. Miꞌi hawyi 12000 miit aseꞌi ISAKA kaipy­wiaria toiꞌa­tu­mo­rania.


text:
Miꞌi hawyi aseꞌi SAPURUM kaipy­wiaria 12000 miit. Miꞌi hawyi 12000 miit aseꞌi IUSE kaipywiat toiꞌa­tu­mo­rania. Miꞌi hawyi 12000 miit aseꞌi PEISAMĨ kaipywiat toiꞌa­tu­mo­rania. Yne ASEꞌI POT ISAREU haꞌy­ruꞌin kaipy­wiaria 12000 miit torania Tupana eropat haria sese mesuwat yi tote toiꞌa­tu­mo­rania 144000 miit ASEꞌI POT ISAREU ywania saꞌyruꞌin 12 ok takaria emiariru emiariru koꞌi mesuwat yi totiaria. Miꞌi hap kape araꞌa­kasa torania miꞌiria Iuteu ywania Iesui mohey haria pakup takaria hehay wakuat moherep haria.<pb/>


text:
Miꞌi hawyi uito Iuwãu arahaꞌat i hawyi araꞌa­kasa miitꞌin sem kahato yt wati­mo­rania kuap i hap ewy. Katu­pono typyꞌi kahato miꞌiria. Teꞌe­ru­we­ꞌa­tunug Tupana Hũ Kuteiru owa kape Morekuat koro apyk hap tote teꞌe­ru­we­ꞌa­tunug. Tupana Hũ hit Kuteiru mõtypot hamo teꞌe­ru­we­ꞌa­tunug. Typyꞌi kahato araꞌa­kasa. Miꞌi hawyi arahaꞌat meimuẽ­wuaria kape hawyi atikuap yne ywania pyꞌa­setpyi teꞌe­ru­we­ꞌa­tunug yt toꞌo­ꞌewy hin i. Iꞌatupiit koꞌi ihup ikytsig hun. Katu­pono yne tama kaipyi iꞌatueko yt toꞌo­ꞌe­wy­ꞌewy hin i miꞌaria katu­puno wuatꞌi pusu kuap hap kaipyi teꞌe­ru­we­ꞌa­tunug wuatꞌi more­kuaria etama kaipyi teꞌe­ru­we­ꞌa­tunug Tupana Hũ Kuteiru owa kape. Yne iꞌatupo puat ikahu rakaria ariaꞌyp iãgã koꞌi taꞌa­tuerut Tupana Hũ Kuteiru hit mõtypot hamo. Taꞌa­tue­sokpe ikytsig nakat ikahu rakat puo tõꞌẽ imõtypot hamo.


text:
Miꞌi hawyi iꞌatu­wẽpapꞌi taꞌa­tuehay wo — Tupana En yn Urueha­kye­raꞌat kuap hat katu­pono Esaꞌyru Iesui ikuꞌuro uruka­wiano hawyi emeiha­kye­raꞌat koꞌi wo urutu­kup­teꞌen iꞌatuꞌe. Wakuat En wakuat En iꞌatuꞌe. Waku ereꞌapyk Urupo­rekuat koro wo wuatꞌi eꞌat pe aru iꞌatuꞌe. Eraꞌapyk to eiam ikahu rakat tote. Waku morekuat akag epuretig toĩneꞌen epope wuatꞌi eꞌat pe iꞌatuꞌe. Wakuat En wakuat En iꞌatuꞌe iꞌatu­wẽpapꞌi haty wo.


text:
Miꞌi hawyi wuatꞌi atipy piaria iꞌewyte mio tã iꞌatuꞌe iꞌatu­wẽ­papꞌi meimuẽ­waria 24 ok takaria poꞌog imohey saꞌa­wy­ꞌiwuat haria teꞌe­ru­wẽ­powat iraniaꞌin iꞌewyte te. Miꞌi hawyi meimuẽwat 4 ok takaria atipy piat ieĩneꞌen haria teꞌe­ru­we­pỹ­ꞌã­tutuk iꞌatuowa yi kape mekewat wuatꞌi Porekuat Koro Atipy Piat Apyk Piat Iesui mõtypot hamo — Waku sakpoꞌe En waku sakpoꞌe En iꞌatuꞌe. Poꞌog waku wuatꞌi ewaku hap kai iꞌatuꞌe. Uruimõ­typot mõtypot kahato En wuatꞌi eꞌat pe iꞌatuꞌe haty wo iꞌatuꞌe.


text:
Pywo sese ti rat En. Uruhe­waku En uruimo­wato En katu­pono wuatꞌi weꞌeg hap heiam En iꞌatuꞌe. Emiium uruepiat ete urutu­wehum kahato iꞌatuꞌe. Uruimo­wato En uruehay wo iꞌatuꞌe. Eropy­huꞌat ro wuatꞌi mimõ­typot wo wuatꞌi akag wo. Esaika poꞌog poꞌog wuatꞌi kai iꞌatuꞌe. Wuatꞌi mimõ­typot sese wo poꞌog poꞌog rakano ereĩneꞌen. Ewaku poꞌog poꞌog urutoꞌe. Emiium poꞌog waku urutoꞌe. Emiium waku yne urutoꞌe. En yn Tupana wẽtup yn wuatꞌi eꞌat piat ieĩneꞌen hat En urutoꞌe. Tupana wo ereĩneꞌen esaika hap yne esaika hap torania kai iꞌatuꞌe miitꞌin sem taꞌa­tue­sokpe kytsig puo atipy piaria torania wywo.


text:
Miꞌi hawyi wẽtup ok 24 rakaria apoꞌe uhepe — Iuwãu e etikuap apo uwe miꞌiria miitꞌin sem iꞌatue­sokpe kytsig nakat piaria. Etikuap karãpe tukup­teꞌen aru miꞌiria yi tote e uhepe.


text:
— U pãi areꞌe yt atikuap i rat. En yn etikuap mehĩ are. Miꞌi hawyi uiwesat — Pyno ahehoi miꞌiria etiat epe Iuwãu e. Miꞌiria tõꞌẽ tõꞌẽ meikowo taꞌa­tu­ho­ꞌopot hoꞌopot sese hap kaipyi. Haꞌa­wyte miꞌiria miitꞌin mimo­so­ꞌopot kahato wo tukup­teꞌen yi tote taꞌa­tu­mohey Tupana Saꞌyru hawyi e. Wakuaria kahato miꞌiria katu­pono Tupana Hũ Kuteiru ikuꞌuro iꞌatu­ka­wiano. Taꞌa­tu­mohey hawyi Tupana tihep taꞌyn iꞌatu­minug saꞌag hap koꞌi e. Saꞌa­wyꞌi iꞌatu­minug saꞌag iꞌatu­pitpit hap ewy maꞌato koitywy ikytsig hap ewy teꞌe­ro­py­huꞌat miꞌiria Tupana Hũ Kuteiru suu mikoho koꞌi raꞌyn e. Saꞌa­wyꞌi iꞌatu­minug saꞌag sokpe hun hap ipitpit rakat ewy teꞌe­ro­py­huꞌat e. Maꞌato taꞌa­tu­mohey hawyi sokpe koho hap ewy Iesui suu puo hap ewy hawyi ikytsig naꞌyn iꞌatue­sokpe teꞌe­ro­py­huꞌat e uhepe.


text:
Miꞌi tupono Tupana ehamo tukup­teꞌen kuap mesup e. Tupana owa kape teꞌe­ra­haꞌat kuap e. Miꞌi hawyi toꞌoehay Tupana wywo toꞌoewa kape. Miꞌi pote Aipo­typot amyap ikahu rakat yatype tukup­teꞌen miꞌiria e. Miꞌi pote tukup­teꞌen at kaꞌap ihamo e. Taꞌa­tue­ropat at kaꞌap wuatꞌi eꞌat pe Tupana miky­ꞌesat nug hap ete e. Miꞌi pote Tupana yt paaꞌe hin i iꞌatuete katu­pono toĩneꞌen iꞌatu­py­ꞌa­setpe taꞌa­tueTu­pana wo e uhepe.


text:
Saꞌa­wyꞌi Miitꞌin misa­tyꞌi satyꞌi kahato haria miꞌiria miitꞌin mimoe­syꞌat koꞌi wo tukup­teꞌen e. Teꞌe­re­ꞌy­ꞌutui kahato pytkai yt kat i yꞌy taꞌatuium e. Saꞌa­wyꞌi taꞌa­tu­ho­ꞌopot at kaꞌap imohey pote e. Miitꞌin mimo­so­ꞌopot motpap wiat haria iꞌatupiit sero hakup pono haria e. Koitywy yt hakup i haria wo yt iãꞌãg haria wo i raꞌyn tukup­teꞌen e. Koitywy waku pe tukup­teꞌen e. Yt kat i poꞌog hoꞌopot hap katu­pono Tupana mipoi koꞌi tukup­teꞌen e. Koitywy Tupana mowepit at kaꞌap takaria wo tukup­teꞌen miꞌiria e uhepe.


text:
— Koitywo Tupana Hũ Kuteiru topy­huꞌat iꞌatu­ꞌa­pykok hat sese. Toiꞌa­tu­ꞌa­pykok mekewat Morekuat eꞌamyap ikahu rakat rote pyi. Koitywy Tupana Saꞌyru topy­huꞌat iꞌatupoi hat e. Teꞌe­re­ꞌy­ꞌutui hawyi Tupana Hũ hit timo­herep yꞌy wakuat rakat yt ipitpit hin i rakat aimoieĩ­neꞌen wuatꞌi eꞌat piat hat yꞌy e. Toiꞌa­tu­ꞌy­kesat yrasa sese koꞌi kape iꞌatu­moieĩ­neꞌen sese hamo e. Tupana sese topy­huꞌat iꞌatu­mo­wepit hat — Uhaꞌy­ruꞌin uhaki­ꞌytꞌin wãi ehekiri teiꞌo e. Koitywy ti aru yt karamuo i raꞌyn eheha hy homhomꞌe ehekiri hap upi e. Atihep yne ehepiat hatyꞌu hap e. Koitywy wuatꞌi eꞌat pe eweikup­teꞌen waku pe eweikup­teꞌen e Tupana Hũ Kuteiru Hit mekewat hoꞌopot haria kape e uhepe mekewat wẽtup ok 24 rakaria kaipyiat hat.<pb/>Araꞌa­kasa yne mekewat kape uimu­ꞌetu Uito Iuwãu.<pb/>


text:
Miꞌi hawyi mekewat Kuteiru tipik taꞌyn popera mosatꞌe hap torania raꞌyn mekewat 7 hap taꞌyn. Toipik yne raꞌyn hawyi iꞌatu­po­ꞌinik yne atipy piaria. Wẽtup ora patꞌok turan yt uwe hin i ihay atipy pe hap kape araꞌa­kasa. Ipoꞌinik sese itote toipik yne raꞌyn mote.


text:
Miꞌi hawyi araꞌa­kasa raꞌyn 7 ok takaria atipy piat gupteꞌen haria Tupana pyꞌa­setpe imiky­ꞌesat nug hanuaria. Yne miꞌiria kape tutum huhuꞌe hap akuara wato.


text:
Miꞌi hawyi wẽtup ok atipy piat ieĩneꞌen hat putꞌokꞌe raꞌyn mekewat aimiium Tupana kapiat yparakai wato Tupana ywyt pe. Toĩneꞌen ipo pe heiam nu imehit rakat kawiat. Toĩneꞌen mekewat heiam me mohag hy ikamhig se rakat wẽtup ok miium iwuk hamuat. Saꞌa­wy­ꞌiwuat aimiium Tupana kapiat ieĩneꞌen hap tote toĩneꞌen Tupana emiit iꞌatu­mienoi Tupana kapiat ywytpe. Miꞌi hawyi wẽtup ok tum tope ahehay Tupana kapiat sehay wuatꞌi imohey haria ehay Tupana kapiat sehay ewywuat mekewat mohag ikamhig se rakat ewywuat. Miꞌi totopag heiam me mohag hy puo hawyi toiwuk Tupana mowepit hamuat.


text:
Miꞌi hawyi mekewat heiam kaipyi taꞌam naꞌyn ywyhig iꞌatu­miẽtup Tupana kapiat eꞌyhig. Miꞌi turan heiam toĩneꞌen Tupana yatypiat ieĩneꞌen hat po pe raꞌyn. Miꞌi hawyi ikamhig se rakat taꞌam aria upi Tupana kape imowepit hap.


text:
Miꞌi hawyi mekewat atipy piat tipag naꞌyn aria teiam kamũti pe yparaka aikope aria wo watum aimiium Tupana kapiat hap tote pyi hawyi toto kamũti topo piat wywo hawyi toipun naꞌyn yi kape aipytyp kape. Toipun naꞌyn yi kape hawyi atikuap sehay yi tote huhuꞌe hap ewy ihay pirik. Miꞌi hawyi merep merepꞌe iꞌewyte mytyp tyryꞌe kahato.


text:
Miꞌi hawyi wẽtup ok i huhuꞌe raꞌyn tuwepy raꞌyn. Miꞌi pote iꞌaman ewy nukara toꞌo­pype suu wywo tuwe­mo­herep. Miꞌi hawyi taꞌat raꞌyn yi kape. Miꞌi pote gaꞌapy piat wukꞌe raꞌyn ariaꞌyp watoꞌin iꞌewyte gaꞌakyt hyp koꞌi ipatꞌok wukꞌe raꞌyn.


text:
Miꞌi rokirẽ wẽtup ok tuwe­hu­hupy akuara wato. Miꞌi ti imipy typy hap. Totopy raꞌyn mote wẽtup yityꞌok aria kawiat taꞌat yꞌy wato pe. Miꞌi hawyi yꞌy wato puaria hoꞌopap kahato wẽtup ikuꞌuro myeꞌym puo yꞌy piaria.


text:
Miꞌi pote yꞌy wato piat gupteꞌen haria hoꞌopap taꞌyn yne yꞌy hit upi yꞌy wato upi. Iꞌewyte yara wato koꞌi ipatꞌok taꞌyn toimoma.


text:
Miꞌi hawyi wẽtup ok i 7 ok takaria tehu­hupy. Miꞌi wyti iꞌokhyt pun naꞌyn waikiru iwato rakat ewywuat taꞌat raꞌyn atipy kaipyi yꞌy hitꞌi koꞌi ete.


text:
Mekewat waikiru set nop e hap katu­pono taꞌat raꞌyn mekewat waikiru yꞌy hitꞌi koꞌi piat hawyi iꞌewyte nop taꞌyn iꞌewyte yrasa koꞌi teꞌe­ro­py­huꞌat nop taꞌyn. Miꞌi hawyi miitꞌin teꞌe­re­ꞌyꞌu mekewat nop takat wo hawyi topap taꞌyn.


text:
Miꞌi hawyi wẽtup ok i 7 ok takaria iꞌuhu teꞌakuara wato hawyi wãtym naꞌyn aikope aikope yt hẽtyhot hin i raꞌyn at waty iꞌewyte waikiru ihotꞌok puo yt hẽtyhot hin i yt heremo i raꞌyn aikotã wãtymꞌi ewy aikotã wãtym yt heremo i hap ewy.


text:
Miꞌi hawyi arahaꞌat hawyi uheha wo atikuap wẽtup ok atipy piat ywaiti pe topopy raꞌyn yi totiaria muꞌe hamo. Miꞌi kaipyi sehay atikuap ihay pirik wo toꞌe — Yt naku i kahato yt naku i kahato yt naku i kahato topy­huꞌat irane mesuwe katu­pono toĩneꞌen myeꞌym atipy piaria yt iꞌuhuu teꞌa­kuara wato i te taꞌa­tue­huhu myeꞌym ok takaria e tehay pirik wo yi totiaria pe.<pb/>Miꞌi sehay atikuap hawyi atiwan naꞌyn uimu­ꞌetu uito Iesui potmuꞌe Iuwãu are.<pb/>


text:
Miꞌi hawyi uito Iuwãu arahaꞌat i hawyi araꞌa­kasa wẽtup ok atipy piat Tupana eropat hat mekewat 7 ok takaria kaipyi wẽtup ok 7 ok hap. Miꞌi iꞌuhuu teꞌa­kuara wato. Huhuꞌe hawyi wẽtup ok atipy piat taꞌat yi kape waikiru wato at hap ewy. Maꞌato mekewat atipy kaipywiat waikiru ewywuat hẽtyhot kahato rakat toĩneꞌen. Miꞌi hawyi Tupana tum naꞌyn tope tesaika hap yi kaꞌa wato saꞌag okenhypꞌok hamo yi kaꞌa yn nakat yt ikaꞌa sasat rakat i okenhypꞌok hamo.


text:
Toho­ꞌo­ꞌoken­hypꞌok hawyi heꞌyhig hun am yi kaꞌa wato pyi aikotã go wato wuk hap ewy. Miꞌi hawyi ywyhig hun tomo­ꞌy­pyryp yne raꞌyn at iꞌewyte yt hẽtyhot kuap i raꞌyn mekewat ywyhig hun taꞌam yi kaꞌa pyi pote.


text:
Miꞌi hawyi hewo hewo mekewat ywyhig hun kaipyi pohit iwato kahato koꞌi sem kasi­kasi iwato kahato koꞌi sem tuwe­nõꞌẽ mekewat ikaꞌa wato pyi. Miꞌiria pe Tupana tum sapot ewywuat haty hap miitꞌin atumo­so­ꞌopot hamuat miitꞌin hok hok hap hamuat.


text:
Miꞌi hawyi Tupana toꞌe kasi­kasi wato pohit wato saꞌag koꞌi pe — Yt ewetuꞌu teiꞌo poꞌog upip yhop ariaꞌyp koꞌi e. Maꞌato eweiwat ro miitꞌin iraniaꞌin kape iꞌatu­mo­so­ꞌopot hamo areꞌe e. Yt kat i miwan Uhet etiat rakaria iꞌatuo­wa­tuꞌa ete pote waku etiꞌa­tu­mo­so­ꞌopot ihokhok hap mywo e.


text:
Miꞌi hap ete 5 ewaty iꞌypyryp we eweimo­so­ꞌopot ro miꞌiria e. Maꞌato yt eweiꞌauka teiꞌo maꞌato aikotã sapot piat miitꞌin hok hap turan wuat saty hap ewy o ewetunug miꞌiria e Tupana sapot iwato kahato ewywuaria pe. Miꞌi hawyi tuwat raꞌyn pohit kasi­kasi koꞌi miitꞌin hokhok hamuat. Yt Tupana mohey i haria iatu­ꞌa­piheg hamo.


text:
— Haty pãi haty an iꞌatuꞌe haty kahato uhete haty kahato uhete kakꞌi­ꞌa­tuꞌe kakꞌia­tuꞌe. Uruku­ꞌuro teran uruku­ꞌuro teran iꞌatuꞌe maꞌato guꞌuro hap pya kahato urukai iꞌatuꞌe toꞌope. Uiꞌauka ro iꞌatuꞌe maꞌato 5 ewaty turan taꞌa­tu­ho­ꞌopot maꞌato yt uwe i ikuꞌuro.


text:
Meimuẽwat kasi­kasi wato kahato rakaria koꞌi pohit wato kahato rakaria koꞌi sapot ewywuat miꞌiria owa koꞌi miit ewy. Morekuat ewy iꞌatue­ꞌa­mãtap imehit rakat kawiat Uru kawiat. Iꞌatupiit aikotã surara hũria ewy kawaru ewy tuꞌuka turanuat teꞌe­ru­we­painug hap ewy iꞌatupiit ete meimuẽwat kasi­kasi koꞌi sapot ewywuat koꞌi hap kape arahaꞌat.


text:
Iꞌatu­po­tiꞌa ete surara ewy iꞌatu­ꞌauka hap sopo hamo iheg kahato rakat ewy. Miꞌi hawyi teꞌe­ru­we­popy turan iꞌatu­po­pesap ipuehay kahato aikotã surara sem kawaru totiaria ikohyeput tuꞌuka hamo hap ewy aikotã sura­raꞌin eꞌyara sem yi upiat puehay ewy.


text:
Iꞌatu­su­waipo miitꞌin hok hamuat aikotã sapot ewywuat. Miꞌi wo taꞌa­tu­so­ꞌopot kahato yt Tupana mohey haria i 5 ewaty turan.


text:
Meimuẽwat sapot ewywuat potypot set wuatꞌi moma hat e. Miꞌi yi kaꞌa saꞌag upiaria topy­huꞌat. Iuteuria pusu puat taꞌa­tu­setꞌok Apatãu iꞌatuꞌe maꞌato kereku pusu puo Apariãu iꞌatuꞌe ahiag iꞌatuꞌe.


text:
Pyno wẽtup raꞌyn tokosap hoꞌopot hap sese hap maꞌato typy te toĩneꞌen hoꞌopot hap sese hap katu­pono typy ok te yt huhuꞌe i te.<pb/>


text:
Miꞌi hawyi uito Iuwãu arahaꞌat i hawyi araꞌa­kasa wẽtup atipy piat huhuꞌe irane rakat kape. Akuara wato ipo pe toĩneꞌen. Miꞌi hawyi atikuap sehay aimiium Tupana kapiat yparakai kaipyi yparakai 4 eꞌaut rakat kaipyi mekewat yparakai imehit kahato rakat Uru kawiat rakat kaipyi.


text:
Miꞌi hawyi toꞌe 6 rakat huhuꞌe hat pe — Mehĩ e tukup­teꞌen yꞌy wato Eurate ywytꞌok­pype iheg me taꞌa­tu­kytyt puo yi kaꞌa pe 4 ok takaria e. Miꞌiria saꞌa­wyꞌi Tupana atoiat haria teꞌe­ro­py­huꞌat maꞌato mesup taꞌa­tu­ꞌa­saity iheg nakat ete tukup­teꞌen yꞌy wato Eurate e hap het rakat ywytꞌok­pype e. Etihep iꞌatu­kytyt hap kaipyi e.


text:
Miꞌi hawyi toto mekewat yꞌy wato Eurate e hap kape mekewat atipy piat miꞌi hawyi 4 ok takaria toiꞌa­tu­po­re­nõtem iꞌatu­pyhyp hawyi — Aheꞌat raꞌyn iꞌatuꞌe toꞌope aimi­ky­ꞌesat saꞌag nug hamo iꞌatuꞌe. Waku watunug aimi­ky­ꞌesat saꞌag mesup taꞌyn iꞌatuꞌe. Waku watu­we­potpap katu­pono miꞌi nug hamo ainug saꞌa­wyꞌi iꞌatuꞌe. Pyno toꞌiro waho­ꞌo­ꞌauka miitꞌin iꞌatuꞌe. Waku yne myeꞌym miitꞌin kaipyi wati­ꞌauka wẽtup miit iꞌatuꞌe katu­pono miꞌi nug hamo watoĩ­neꞌen mesup eꞌat pe iꞌatuꞌe. Toꞌiro miitꞌin hoꞌo­ꞌauka hamo iꞌatuꞌe. Mesup eꞌat aheꞌat miitꞌin sem atuꞌuka hamo iꞌatuꞌe toꞌope.


text:
Miꞌi hawyi teꞌe­ru­we­ꞌa­tunug kahato sura­raꞌin sem iꞌatu kahato yne teꞌe­ra­ꞌapyk iꞌatuhũ okpe tote. Miꞌi hawyi wẽtup ok toꞌe uhepe — Iuwãu e etikuap apo karania surara tukup­teꞌen itote miitꞌin atuꞌuka haria apo uhepe. — U yt atikuap i areꞌe hawyi uiwesat — Pywo pe ti iꞌatu kahato yt aimikuap i koꞌi hap ewy tukup­teꞌen 200.000.000 sura­raꞌin iꞌatu hap 200.000 wo 1000 sura­raꞌin itote tukup­teꞌen e uhepe.


text:
Miꞌi hawyi uimu­ꞌetu araꞌa­kasa mekewat sura­raꞌin sem taꞌa­tuhũ kawaru sem okpe tote. Iꞌatue­sokpe iꞌatupyt etiat sura­raꞌin wat ewywuat taꞌa­tu­ꞌauka hap sopo hap maꞌato aria kawiat toĩneꞌen nu hup ewy aria sapuẽ hapyke rakat ewy. Miꞌi hawyi iꞌatu­hũria kawaru akag koꞌi awyato akag ewy. Miꞌi hawyi taꞌa­tuwẽ pyi tuwẽtem aria ẽty hun ytyghe wuk hap ewy tuwẽtem haty wo iꞌatuwẽ pyi miitꞌin hoꞌo­ꞌa­tu­ꞌuka hamo.


text:
Miꞌi hawyi mekewat aria iꞌatuwẽ pywiat hoꞌo­ꞌauka kahato miitꞌin myeꞌym kaipyi wẽtup miit taꞌa­tu­ꞌauka.


text:
Iꞌatue­saika hap topy­huꞌat iꞌatuwẽ pyi miitꞌin auka hamuat. Katu­pono aria sapuẽ hapyke rakano taꞌa­tu­ꞌa­tuowa iraniaꞌin taꞌa­tu­wẽpyi. Iꞌewyte iꞌatu­su­waipo ãpy ete moi akag ewy. Iꞌatu­su­waipo wo miitꞌin moso­ꞌopot hap topy­huꞌat.


text:
Miꞌi hawyi taꞌa­tu­ꞌa­tu­moma kahato miitꞌin yi totiaria 30 kaipyi 10 ok miit taꞌa­tu­moma kahato miitꞌin. Maꞌato miꞌi pytkai iraniaꞌin yt ikuꞌuro i rakaria yt teꞌe­ru­we­morem hin i Tupana kape. Teꞌe­ra­ꞌa­kasa yne hoꞌopot hap pytkai yt paaꞌi­ꞌa­tuꞌe hin i. Taꞌa­tu­mõ­typot re ahiagnia. Taꞌa­tunug ne tupa­naria hekat rakaria ihup ikytsig ikaꞌay rakaria taꞌa­tu­ꞌa­tu­mõ­typot re. Miꞌi hawyi taꞌa­tu­mõ­typot yt ihapytig i rakaria tupa­naria taꞌa­tu­minug koꞌi yt kat kuap haria i yt hewyry kuap i rakaria taꞌa­tu­ꞌa­tu­mõ­typot kahato te. Yt taꞌa­tu­mõ­typot teran hin i Taꞌa­tunug Hat Sese. Taꞌa­tu­ho­ꞌopot pytkai yt teꞌe­ra­ꞌaipok hin i Tupana Sese kape.


text:
Iꞌewyte taꞌa­tu­minug saꞌag koꞌi yt taꞌatoiat hin i. Miitꞌin auka haria wo te teꞌe­ro­py­huꞌat iꞌewyte paini koꞌi wo te tukup­teꞌen ne miitꞌin maꞌat hamo. Taꞌa­tu­maꞌat hap topy­huꞌat mekewat paini mimo­herep. Yt nakuaria i tukup­teꞌen ne. Iꞌatue­waire atuewaire te. Sero­ꞌok­ꞌi­ꞌa­tuꞌe te. Miꞌiria Tupana tiꞌa­tu­ꞌa­piheg kahato pytkai yt paaꞌi­ꞌa­tuꞌe hin i iꞌatu­minug saꞌag nug hap ete. Maꞌato poꞌog taꞌa­tu­ꞌa­tunug yt Tupana miky­ꞌesat koꞌi i.<pb/>Miꞌi hap kape araꞌa­kasa yne uito Iesui mikyꞌe Iuwãu uimu­ꞌetu aikotã aru hap.<pb/>


text:
Miꞌi hawyi uito Iuwãu arahaꞌat i hawyi araꞌa­kasa wẽtup ok poꞌog hesaika rakat atipy piat. Miꞌi ti taꞌapyk yi kape. Ipiit ete hesokpe ywyhig ikytsig kahato rakat. Ipainug hap iꞌakag ete weꞌyp ewy ikahu kahato rakat. Howa hẽtyhot kahato at ewy. Ipy typy wasere yp ok tã toĩneꞌen maꞌato aria kawiat ewy topy­huꞌat.


text:
Miꞌi hawyi wẽtup iwan okpoꞌi hit totat. Miꞌi hawyi toiꞌok­po­ꞌi­porop taꞌyn. Ipy sese topypag yꞌy wato owa tote maꞌato topy ran kai topypag yi tote.


text:
Miꞌi hawyi mekewat atipy piat akag tuwẽ­powat tehay pirik wo aikotã awyato koꞌi iꞌatuehay hap ewy. Tuwẽ­powat kahu hawyi 7 wo huhuꞌe.


text:
Maꞌato huhuꞌe hap miitꞌin pusu ewy topy­huꞌat. Miꞌi pote uito Iuwãu atikuap kat som toꞌe huhuꞌe tohenoi hap — Pyno atiwan mesu­wa­rote kat som teꞌe­roꞌe hap uiwepe atiwan turan putꞌokꞌe uhete sehay atipy kaipyi — Yt etiwan neiꞌo kat som toꞌe huhuꞌe puat hap e. Yt atiky­ꞌesat i miitꞌin ikuap hap koran te e.


text:
Miꞌi hawyi mekewat atipy piat ihay raꞌyn — Yt uheso i rat e. Miꞌi hawyi topo sese tohupit ywaipe tehay Tupana kapiat pywo yn e hamo.


text:
— En ni atipy nug hat iꞌewyte yne atipy piaria nug hat e. En ni mytyp nug hat iꞌewyte yne yi totiaria nug hat e. En ni yꞌy wato nug hat iꞌewyte yne yꞌy piaria nug hat e. Eset ri Tupana e. En ni pywo sese rakat e. Miꞌi pote areꞌe pywo rakat eꞌe hap ewy wuatꞌi miitꞌin me areꞌe — Mũki­ꞌite yt kat i poꞌog miitꞌin wanuat eꞌat koꞌi saꞌa­wy­ꞌiwuat ewy e Tupana e. Mekewat 7 huhuꞌe hap ikahuro hawyi iꞌewyte ikahuro raꞌyn eꞌat koꞌi yi totiaria wanuat e Tupana e.


text:
Pywo ti rat e mekewat 7 ok huhuꞌe hawyi aikotã Tupana toꞌe saꞌa­wyꞌi tehay moherep haria wẽ pyi topy­huꞌat aru yne iꞌatuꞌe hap ewy huhuꞌe hap tutunug 7 rakat hawyi e. Topy­huꞌat aru aikotã atunug aru e tehay moherep haria wẽ pyi saꞌa­wyꞌi hap ewy topy­huꞌat e. Miꞌi tokosap yne raꞌyn hawyi yne mekewat atunug aru e hap saꞌa­wyꞌi yt heremo i rakat heremo raꞌyn topy­huꞌat kat atunug naꞌyn atunug aru ehehamo uiꞌe hap ewy e Tupana e. Miꞌi hawyi — Atikuap yne atunug aru e hap e Tupana wuatꞌi miitꞌin me e mekewat atipy piat iwatoꞌin nakat.<pb/>


text:
Miꞌi tohenoi kahu hawyi atikuap sehay atikuap saꞌa­wyꞌi hap ewy — Iuwãu e etat atipy piat po pyi mekewat iwan okpoꞌi hit e uhepe. Etat ro mekewat atipy piat ipy yꞌy pe kokawiat ipy yi totiat rakat po pyi e. Mekewat miwan taꞌa­py­meha piat e mekewat sehay atipy kaipywiat e uhepe.


text:
Miꞌi hawyi areto raꞌyn mekewat atipy piat owa kape hawyi — Mehĩ etum no mekewat miwan hit uhepe areꞌe tope. Miꞌi hawyi uiwesat — Etat ro miwan hit hawyi etuꞌu yne ro e. Hẽꞌẽ kahato aru etipuẽti ewẽ pe awiꞌa hy ewywuat e maꞌato etohon hawyi yt naku i etipuẽti aru epyꞌa pe yt hẽꞌẽ hin i maꞌato nop hap topy­huꞌat epyꞌa pe e uhepe.


text:
Miꞌi hawyi atat mekewat miwan hit atipy piat akag po pyi hawyi atuꞌu raꞌyn hawyi iꞌe hap ewy topy­huꞌat hẽꞌẽ kahato waku kahato awiꞌa hy ewy maꞌato atuꞌu hawyi nop hap ewy topy­huꞌat uimeꞌen me.


text:
Miꞌi hawyi mekewat poꞌog atipy piat rakat toꞌe uhepe — Iuwãu e pyno ti pywo ti rat Tupana ehay etimo­herep aru iꞌatu kahato miitꞌin kape e. Ehenoi aru aikotã topy­huꞌat iꞌatuete irane hap e. Ehenoi poꞌog aru iꞌatuepe mekewat sehay emihon kaipyi waku yne pusu puo aru ehenoi mekewat miwan miat emiꞌu yne yne ywania kape iꞌewyte yne more­kuaria kape iꞌewyte yne tama piaria kape miwan miat e hap ewy waku etiꞌa­tu­mo­herep aru e. Yt naku i mesup miitꞌin ikuap maꞌato heꞌat putꞌokꞌe aru hawyi waku etimo­herep yne kat toꞌe kat toꞌe huhuꞌe hap puo e uhepe mekewat miwan kaipywiat uipoi hat atipy piat.<pb/>Pyno mesuwe uimiwan me mekewat miwan uimiꞌu hap ewy ahenoi mesup ehepe uito Iuwãu.<pb/>


text:
Miꞌi hawyi Aipo­typot Iesui tum uhepe ariaꞌyp hit kat kupitu kat kupitu Tupana yat toineꞌen hap hãꞌãg hamuat ãpy hãpyk kahato rakat. Tutum uhepe hawyi toꞌe — Uiwy Iuwãu ereto ro meikowat ariaꞌyp hit ãpy hãꞌãg hamuat wywo Tupana mõtypot yat sese kape e. Miꞌi hawyi ehãꞌãg no karan iwato hap karan iꞌywop hap karan itypore hap e iꞌewyte yne Tupana mõtypot yat ipytꞌat koꞌi ehãꞌãg iwato hap e uhepe. Iꞌewyte etiꞌa­tu­mo­rania yne miitꞌin Tupana mõtypot haria itotiaria e uhepe. Iꞌewyte yparakai aikope Tupana kapiat taꞌa­tumiium pytyp hap waku ehãꞌãg yne mekewat ariaꞌyp hit ãpy wo karan iwato karan iꞌywop hap itypore hap e uhepe.


text:
— Maꞌato Tupana mõtypot yat eꞌoken yt ehãꞌãg neiꞌo katu­pono Tupana mõtypot yat eꞌoken mesup koitywy yt aiꞌy­wania wat i maꞌato iraniaꞌin yt Iuteu i ywania wanuat topy­huꞌat. Iꞌewyte Tupana etawa Ieru­sarẽi iraniaꞌin ywania tipo­hari raꞌyn aiꞌy­wania Iuteu ywania po pyi. Sura­raꞌin hewyry aru itote 42 ewaty sura­raꞌin tipo­hari Ieru­sarẽi iꞌatu­ꞌy­wania wanuat e uhepe e Akag Iesui uhepe.


text:
Mekewat eꞌat pe aru atipo­ꞌoro typy ok uimi­ꞌairo koꞌi uhehay moherep hamuat tawa Ieru­sarẽi miaria kape e. Atum miꞌiria pe uhesaika hap uhehay moherep hamuat 1260 eꞌat taꞌa­tu­mo­herep uhehay uhesaika hap wywo e. Iꞌatue­sokpe iꞌanam nakat waku paaꞌwa­toꞌe aiminug saꞌag ete e hap moherep hamo e.


text:
— Meke­waria typy ok takaria teꞌe­ro­py­huꞌat Uriweiru yp ewy Tupana eꞌariãty rakat ewywuaria e. Taꞌa­tu­pytꞌat ikap ihy rakat wo hap ewy miꞌiria Tupana eꞌariãty hapyke rakaria ewy teꞌe­ro­py­huꞌat e. Katu­pono Tupana ehay moherep haria miꞌiria typy ok takaria e. Toꞌo­ꞌewy kahato aikotã typy rakat ariãty Tupana yaty­piaria ieĩneꞌen haria ariãty eiam hẽtyhot kahato rakaria ewy mekewat typy ok Tupana mipo­ꞌo­roria e. Teꞌe­ro­py­huꞌat hamuat Wuatꞌi Miitꞌin Yi Totiaria Kaꞌiwat eꞌariãty moherep hamo e uhepe.


text:
Miꞌi hawyi yi tote taꞌa­tu­mo­herep kahato uhehay e. Iꞌatu­wa­nĩ­kaptia iꞌatu kahato maꞌato umipo­ꞌo­roria typy ok poꞌog hesaika iꞌatu­ꞌuka teran haria kai e. Karãpe miitꞌin tuwat aru uimi­po­ꞌororia typy ok auka hamo miꞌi hawyi iꞌatu­wa­nĩ­kaptia koꞌi yne topap aria iꞌatuwẽ pywiat wo e. Yt uwe i uimi­po­ꞌo­roria typy ok auka kuap hat e uhepe.


text:
Miꞌi hawyi miꞌiria typy ok takaria uimi­po­ꞌo­roria hesaika kahato rakaria wo tukup­teꞌen e. Taꞌa­tu­pyhyp kuap aru iꞌaman e. Miitꞌin sem me taꞌa­tu­mo­herep aikotã aru e hap koꞌi e. Wãiꞌi­ꞌa­tuꞌe iꞌaman me taꞌa­tu­henoi miitꞌin miat turan yt kat i iꞌaman iꞌatuko ete e. Yt kat i iꞌaman mesuwat yi tote iꞌatuꞌe hap ewy taꞌa­tu­mi­ky­ꞌesat ewy e. Iꞌewyte taꞌa­tunug kuap yꞌy koꞌi huu rakano. Iꞌewyte taꞌa­tu­mi­ky­ꞌesat ewy taꞌa­tu­po­ꞌoro kuap ahu. Saꞌag nug haria taꞌa­tue­wa­nĩ­kaptia moma hanuaria tukup­teꞌen e. Iꞌewyte taꞌa­tu­po­ꞌoro kuap hamuat ihywy­ꞌokmõi koꞌi taꞌa­tu­wa­nĩ­kaptia ãpymin hamo e uhepe Iesui.


text:
Miꞌi hawyi 42 ewaty hap ete tokosap taꞌyn iꞌatuehay hap e. Toran naꞌyn hawyi tuwẽtem irane yi kaꞌa wato saꞌag myi mekewat haiwot rakat saꞌag kahato rakat ipoityꞌi rakat ahiag e. Miꞌi hawyi tuꞌuka kahato Tupana ehay enoi haria typy ok takaria ete e. Miꞌi hawyi poꞌog hesaika topy­huꞌat e. Miꞌi hawyi hamuat ewy toiꞌa­tu­ꞌakit uimi­po­ꞌo­roria tesu­ra­raꞌin sem py wo hawyi toiꞌa­tu­ꞌuka uimi­po­ꞌo­roria typy ok takaria e uhepe.


text:
Iꞌatupiit toipun tawa wato pyꞌa­setpyi aikope saꞌa­wyꞌi taꞌa­tu­pehik Tupana Mipo­ꞌoro Uito ariaꞌyp posak ete hap tote taꞌa­tu­pugha tawa puꞌap tote tawa pyꞌa­setpe wuatꞌi ehamo e. Tawa Esitu saꞌa­wyꞌi yt naku pe i kahato tukup­teꞌen uimohey haria. Miꞌi hap ewy kahato yt naku i kahato tukup­teꞌen aru uimohey haria mekewat tawa Ieru­sarẽi miaria e Tupana. Miꞌi pote wẽtup set atum tawa Ieru­sarẽi miaria pe — Tawa Sutuma piaria eipe areꞌe e. Mio tã areꞌe katu­pono uimiwuk tawa Sutuma saꞌa­wyꞌi e. Yi Esitu piaria uhewa­nĩ­kaptia ewy kahato tawa Ieru­sarẽi miaria mesup e. Saꞌag kahato taꞌa­tunug saꞌa­wy­ꞌi­wuaria uimohey haria ete e. Sutuma miaria iꞌewyte yt naku i yn teꞌe­ro­py­huꞌat uimohey haria ete e. Ieru­sarẽi miaria poꞌog uimohey haria auka karia wuatꞌi tawa kai e uhepe.


text:
— Yt eweisyp teiꞌo miꞌiria ete neꞌi iꞌatuꞌe iraniaꞌin Ieru­sarẽi miaria uimi­po­ꞌo­roria typyꞌok takaria piit etiat e. Miꞌi pote iꞌatupiit ikuꞌuro rakaria tukup­teꞌen muꞌap tote tawa Ieru­sarẽi me myeꞌym eꞌat hawyi wẽtup eꞌat patꞌok. Miꞌi hawyi miitꞌin tõꞌẽ tõꞌẽ kahato teꞌe­ra­haꞌat hamo. Teꞌe­ru­we­ꞌa­tunug wuatꞌi pusu kuap hap kaipyi wuatꞌi ywania kaipyi wuatꞌi tama kaipyi ipe hup takaria ipe hun nakaria ipe kytsig nakaria tõꞌẽ tõꞌẽ hepiok hamo myeꞌym eꞌat kape e.


text:
Miꞌi hawyi õꞌẽ haria iꞌatu­wepit kahato — Waku pe raꞌyn iꞌatuꞌe e. Ikuꞌuro raꞌyn Tupana ehay moherep haria iꞌatuꞌe e. Waku kahato iꞌatuꞌe toꞌoepe e. Ikuꞌuro raꞌyn Tupana ehay moherep haria typy ok takaria iꞌatuꞌe e. Saꞌa­wyꞌi miꞌiria aimo­so­ꞌopot haria tukup­teꞌen mesuwat mytyp tote iꞌatuꞌe toꞌope. Koitywy waku raꞌyn watunug aimi­ky­ꞌesat ewy yt naku i nug hap iꞌatuꞌe. Miꞌi hawyi ienuk hap taꞌa­tunug hawyi toꞌope taꞌatuium kat koꞌi kat koꞌi toꞌo­mo­wepit hamo — Waku pe mesup topap taꞌyn aimo­so­ꞌopot haria iꞌatuꞌe toꞌope e.


text:
Myeꞌym eꞌat hawyi wẽtup eꞌat patꞌok hawyi iꞌatupiit toĩneꞌen i wuatꞌi ehamo muꞌap tote hawyi Tupana timoieĩ­neꞌen i raꞌyn Topãꞌãu wo toimo­pyhuꞌi raꞌyn e. Iꞌatuieĩ­neꞌen i hap teke iꞌatupiit pe hawyi iꞌatu­poĩꞌãm naꞌyn wuatꞌi miitꞌin weky­ryꞌi haria ehamo e. Miꞌi hawyi itotiaria sehaꞌat haria teꞌe­ro­kenꞌẽ kahato raꞌyn iꞌatu­pupi e.


text:
Miꞌi hawyi ti typy ok takaria tikuap sehay pirik atipy kaipyi — Eweiꞌõꞌẽ ro meikowo e. Mio tã e hawyi taꞌa­tue­wa­nĩ­kaptia ehamo teꞌe­raꞌam naꞌyn ywyhig muo wuatꞌi ehamo e Iesui uhepe.


text:
Iꞌatuꞌam turan hurukꞌe iwato kahato topy­huꞌat tawa Ieru­sarẽi ete e. Miꞌi hawyi yat koꞌi nu kawiat koꞌi hewo hewo kahato e. Ikaipyi iꞌatu 10 hap taꞌat wẽtup tuereto hap ewy yi hurukꞌe kahato pote miitꞌin hoꞌopot kahato hawyi 7000 miit ikuꞌuro itote. Miꞌi pote iraniaꞌin yt map haria i teꞌe­ro­kenꞌẽ kahato hawyi — Tupana atipy piat poꞌog torania kai En iꞌatuꞌe aru tawa Ieru­sarẽi miaria e Aipo­typot Iesui uhepe.<pb/>


text:
Pyno typy hoꞌopot hap miitꞌin piat hap tokosap taꞌyn maꞌato wẽtup te yt tokosap i te hoꞌopot hap sese miitꞌin miat hap katu­pono yt torania i te huhuꞌe.


text:
Miꞌi hawyi atipy piat wẽtup te myhuꞌat hat akuara wato huhuꞌe raꞌyn mekewat 7 ok takat hawyi uito Iuwãu araꞌa­kasa miꞌi hap kape uimu­ꞌetu. Miꞌi hawyi atikuap miitꞌin sem ihay pirik kahato atipy pe — Tupana Mipo­ꞌoro topy­huꞌat raꞌyn Wuatꞌi Porekuat nuat iꞌatuꞌe haty wo. Wuatꞌi Ywania Potypot no Aipo­rekuat topy­huꞌat mesu­wepyi wuatꞌi eꞌat pe iꞌatuꞌe. Miꞌi Miit yn toĩneꞌen Aiꞌakag koro iꞌatuꞌe. Aika­ꞌiwat mesup topy­huꞌat poꞌog wuatꞌi kai iꞌatuꞌe teꞌe­ro­wẽ­powat atipy piaria hap atikuap.<pb/>


text:
Miꞌi hawyi mekewat 24 ok takaria morekuat eꞌamyap totiaria teꞌe­ru­we­pỹ­ꞌã­tutuk Tupana kape iꞌatueowa yi kape Tupana mõtypot hamo.


text:
— Urutu­wehum ewawi Tupana iꞌatuꞌe. Uruka­ꞌiwat sese En iꞌatuꞌe. Wuatꞌi Eꞌat piat En iꞌatuꞌe. Yne eminug koꞌi eꞌyianmete ereĩneꞌen ni iꞌatuꞌe. Mesup te ereĩneꞌen iꞌewyte wuatꞌi eminug hap sakpo ereĩneꞌen ne iꞌatuꞌe. Iꞌewyte wuatꞌi eꞌat tokosap pytkai ereĩneꞌen ne iꞌatuꞌe. Yt uwe i putꞌokꞌe esaika hap ete iꞌatuꞌe. Miꞌi esaika hap iwato rakat wywo ereĩneꞌen no atipy piat iꞌatuꞌe. Yi totiat Potypot no ereĩneꞌen iꞌatuꞌe.


text:
— Uruꞌakag wo saꞌa­wy­ꞌi­tepyi wuatꞌi ywania. Yt emohey i haria haiwot kahato eete iꞌatuꞌe. Koitywy maꞌato waku ereĩneꞌen Surara Akag ewy iꞌatu­ꞌa­piheg hamo iꞌatuꞌe. Etiꞌa­tu­poepyk taꞌyn ewanĩ­kaptia iꞌatuꞌe. Waku etiꞌairo uwe waku uwe yt hap iꞌatuꞌe. Waku mesup etum no eropat sese haria pe iꞌatu­saꞌup wakuat iꞌatuꞌe. Waku iꞌewyte ehay moherep saꞌa­wy­ꞌiwuat rakaria pe emieha­kye­raꞌat koꞌi pe iꞌatu­saꞌup wakuat waku etum iꞌatuepe iꞌatuꞌe. Waku iꞌewyte emõtypot haria pe iwatoꞌin nakaria koꞌi pe iꞌewyte yt uwe i mikuap koꞌi pe iꞌatu­saꞌup wakuat etum iꞌatuepe iꞌatuꞌe. Waku iꞌewyte etiꞌa­tu­ꞌa­piheg eꞌyi kahu hap moma haria iꞌatuꞌe 24 ok takaria poꞌog imohey haria Tupana pe.<pb/>


text:
Miꞌi hawyi uito Iuwãu arahaꞌat i hawyi araꞌa­kasa atipy pe Tupana mõtypot yat tuwe­ꞌo­ken­hypꞌok taꞌyn hawyi arahaꞌat Tupana yat kape. Miꞌi tote araꞌa­kasa raꞌyn mekewat saꞌa­wy­ꞌiwuat Tupana Pãꞌãu apyk hap aikope saꞌa­wyꞌi Tupana ihay raꞌyn — Atunug aru uiꞌe hap ewy e hap totepyi ihay i raꞌyn. Miꞌi hawyi tuwẽtem kahato itote pyi merep merepꞌe hap koꞌi hap ewy araꞌa­kasa. Miꞌi hawyi hurukꞌe kahato hap atikuap. Miꞌi hawyi yi tyryꞌe kahato hawyi miitꞌin teꞌe­ru­wẽ­powat kahato itote pyi. Miꞌi hawyi nukara iwatoꞌin nakat hewo yi kape.<pb/>Miꞌi hap kape araꞌa­kasa yne uimu­ꞌetu Iesui mimo­herep uhepe. Uito ti Iesui potmuꞌe Iuwãu.<pb/>


text:
Miꞌi hawyi uito Iuwãu araꞌa­kasa wẽtup uimu­ꞌetu uimo­wa­nẽtup hap sese kat som Tupana aimuꞌe hap sese areꞌe uiwepe. Katu­pono araꞌa­kasa waikiru pyꞌa­setpe wẽtup ok hary­poria ewywuat yꞌam me waty tote. Hesokpe at ewywuat. Iꞌakag ete toĩneꞌen amãtap iwepainug hap waikiru koꞌi 12 waikiru koꞌi.


text:
Miꞌi ti tuwak popuo toꞌe — Uimẽpyt irane e kynkyn­toꞌe popuo. Uimẽpyt hap eꞌat raꞌyn e tuwak popuo. Haty kahato e.


text:
Miꞌi hawyi uimu­ꞌetu wẽtup kape araꞌa­kasa uimo­wa­nẽtup hap sese katu­pono mekewat hary­poria yatype toĩneꞌen mekewat moiꞌok saꞌag iwatoꞌin nakat. Uimo­ꞌa­kagꞌaia kahato mekewat moiꞌok koro 7 iꞌakag nakat ipe ihup kahato rakat huwaipo waikiru koꞌi ete hewyry. Ipainug hap amãtap morekuat ewywuat 7 amãtap. Iꞌaut piit kahato rakat 10 iꞌaut rakat iꞌakag koꞌi ete.


text:
Miꞌi ti tosu­waipo wo toiꞌa­tu­pugha kahato waikiru koꞌi tosu­waipo wo. Myeꞌym kaipyi toipatꞌok wẽtup waikiru hap ewy. Waikiru sem toipugha kahato yi kape. Miꞌi hawyi itote tohe­katup hary­poria imẽpyt ywãꞌĩ hap tutuꞌu teran imẽpyt haype.


text:
Miꞌi hawyi imẽpyt ihainia raꞌyn. Tuwẽtem hawyi Tupana tioto meremo atipy kape aikope toĩneꞌen Morekuat no hap tote. Miꞌi hawyi toꞌe Hary­poria Mẽpyt pe — Meiũran aru etiꞌa­tu­mo­pe­rupꞌi haty wo yne miitꞌin e Tupana. Aikotã Morekuat tepu­retig wywo hap toimo­pe­rupꞌi temiit nuat hap ewy ereĩneꞌen aru e. Miꞌi hap ewy etunug irane e Tomie­raꞌam Hirakat pe.


text:
Miꞌi hawyi mekewat hary­poria topopy raꞌyn moiꞌok pupi aikope yt uwe i miitꞌin hap kape. Miꞌi hawyi Tupana minug yahig yt uwe i mikuap hap tote hary­poria tuwemig. Miꞌi kape toipo­ꞌoro temiitꞌin ipoi hamo 1260 eꞌat turan 42 ewaty hap ewy.<pb/>


text:
Miꞌi hawyi uito Iuwãu arahaꞌat wuꞌuka hap kape waikiru pyaꞌsetpe. Mekewat atipy piat akag Mikeu temiitꞌin atipy piaria tesu­ra­raꞌin wywo taꞌa­tu­ꞌuka kahato moiꞌok koro ete.


text:
Miꞌi hawyi moiꞌok tiꞌa­tu­ꞌakit teran surara akag Mikeuꞌin maꞌato Mikeu tiꞌa­tu­ꞌakit neꞌi moiꞌok hawyi toꞌe — Motoro emiitꞌin wywo e. Yt naku i raꞌyn ereĩneꞌen poꞌog mesuwe atipype e. Motoro esura­raꞌin wywo e Mikeu moiꞌok koro pe.


text:
Miꞌi hawyi toiꞌa­tu­ꞌok­hyt­pugha moiꞌok hesu­ra­raꞌin nywo waikiru kaipyi yi kape. Moiꞌok koro wẽtup het ahiag e wẽtup het miitꞌin moꞌa­kagꞌaia hat. Wẽtup het satanai e.


text:
Miꞌi hawyi wẽtup ok atipy piat tuwẽ­powat tehay pirik wo — Tupana Mipo­ꞌoro Iesui tiꞌakit neꞌi ahiag e. Temiitꞌin mohit hat toimohin neꞌi raꞌyn e. Saꞌa­wyꞌi ihay saꞌag Tupana emiitꞌin ete at kaꞌap ahiag — Emiit yt kat hamo i e. Yt nakuaria kahato emiit e yn saꞌa­wyꞌi Tupana pe e. Maꞌato mesup toiꞌa­tu­pugha raꞌyn e. Waku kahato e. Tupana timo­herep taꞌyn ahiag akit hamuat e. Koitywy watikuap Tupana Miꞌairo Iesui poꞌog poꞌog hesaika ahiag kai e hap watikuap e. Aheha­kye­raꞌat hap topy­huꞌat raꞌyn e. Katu­pono Iesui aihep sese ahiag po pyi e wẽtup ok atipy kaipyi haty wo.


text:
Mesup aheywytꞌin aheinytꞌin Iesui mohey haria tiꞌa­tu­ꞌakit neꞌi ahiag e. Mekewat aikotã taꞌa­tuhũ ewywuat ikuꞌuro rakat suu mohey hap kaipyi taꞌa­tu­ꞌa­tuiãꞌãg hap koꞌi yne taꞌa­tu­ꞌakit neꞌi e. Ikuꞌuro rakat huu at hap iꞌatu­ka­wiano taꞌa­tu­mohey hawyi esaika hap wywo taꞌa­tu­ꞌakit neꞌi ahiag e. Iꞌewyte iꞌatu­mienoi Iesui piat taꞌa­tue­ha­kyeraꞌat hap moherep hap wo taꞌa­tu­ꞌakit neꞌi ahiag e. Taꞌa­tu­ku­ꞌuro hap kape taꞌa­tu­mohey hamo taꞌa­tu­ꞌakit ahiag e tehay pirik wo atipy piat e.


text:
Pyno koitywo atipy piaria iꞌatu­wepit raꞌyn e. Yt kat i ahiag mio itote waku pe raꞌyn e. Miꞌi pote — Eiwehum no Tupana kape yne eipyꞌa pyi e. Maꞌato eweiwak to yi totiaria e. Katu­pono mesup ahiag haiwot raꞌyn taꞌa­tu­pugha atipy pyi hawyi. Yt naku i pe eweikup­teꞌen mesup aru yi totiaria. Eiweꞌeg wo o yꞌy upiaria yi totiaria katu­pono toĩneꞌen eipy­ꞌa­setpe ahiag toꞌok­hytpun atipy kaipyi yi kape hawyi e. Koitywy haiwot rakano toĩneꞌen katu­pono toikuap taꞌyn mesup yt wuatꞌi porekuat no i toĩneꞌen ne hap. Miꞌi pote aikotã aikotã toikat tuwa­nẽtup miitꞌin atuekyi tuwe­wawiat hamuat hap teropat haria wo hap e tehay pirik wo — Yt iꞌatu i raꞌyn uheꞌat uipotpap hamo e ahiag.


text:
Ahiag toĩneꞌen yi tote hawyi — Uipun atipy kaipyi e. Miꞌi hawyi toha­tyꞌi hatyꞌi mekewat Ihainia hit ty.


text:
Maꞌato Tupana tum naꞌyn hary­poria pe hywi wato kahato rakat popesap ewywuat tutum hawyi toꞌe mana pe — Mana e waku erepopy yahig wato kape e. Waku eremig itote uiminug eiam me e. Itote moiꞌok yt epuẽti hin i e. Ereĩneꞌen no myeꞌym iꞌaman motpe itote e. Miꞌi hawyi waku at pe erẽtem epyhyp hap wyi e.


text:
Miꞌi hawyi mekewat moiꞌok wato wẽ pyi tuwẽtem yꞌy ihy koro ewy Mekewat Hirakat ty ãpymin teran hamo. Toiky­ꞌesat totioto pya teran haype. Miꞌi pote yꞌy tuwẽtem kahato moiꞌok wẽ pyi aikotã yꞌy mutꞌe hap ewy.


text:
Maꞌato mesuwat yi tipo­wyro kahato hary­poria. Maꞌato yi topy­huꞌat ikaꞌa wato kahato yꞌy wato hy sym hamo. Miꞌi pote moiꞌok wẽ pywiat maꞌato mekewat yꞌy mutꞌe rakat yt tiꞌã­pymin kuap i mekewat hary­poria.


text:
<sup>(17-18)</sup> Miꞌi pote poꞌog haiwot ahiag mekewat hary­poria yt miꞌã­pymin i ete. Miꞌi hawyi toto wuꞌuka hamo imẽpyt saipe­piaria moma hamo. Tupana piat ainãpin hap nug haria ete Iesui yn Uruka­ꞌiwat e haria motꞌi haria moma hamo ete. Miꞌiria moma hamo moiꞌok toto tosaiwot wywo. <sup>18</sup> Toto hawyi toĩneꞌen yikyt upi hyemyiꞌa wato yẽpeke mekewat iꞌakare wasu ewywuat ahiag toĩneꞌen iꞌam me Iesui emiitꞌin u hamuat.<pb/>Pyno uito Iuwãu uimi­ꞌa­kasa hap atiwan naꞌyn.<pb/>


text:
Miꞌi hawyi uito Iuwãu uhewyry yꞌy wato ẽpe ete yi kyt upi. Miꞌi puo arahaꞌat hawyi araꞌa­kasa wẽtup ok tuwẽtem yꞌy wato pyi yt nakuat i sese uimogyt kahato. Miꞌi awyato tig koro 7 iꞌakag nakat. Iꞌakag koꞌi ete 10 iꞌaut. Iꞌewyte yne iꞌaut ete ipainug hap amãtap morekuat wat ewywuat. Miꞌi kape araꞌa­kasa uimu­ꞌetu. Mekewat awyato tig koro 7 iꞌakag ete howa­tuꞌa ete toĩneꞌen het saꞌag koꞌi. Het koꞌi saꞌag uito Tupana e hap ewy. Toimohit teran kahato Tupana toset wo.


text:
Arahaꞌat kahato mekewat yꞌy pywiat wẽtem hat kape. Taꞌi awyato tig ewy kahato areꞌe uiwa­nẽtup hawe. Ipy ipo hĩpa py ewy. Iwẽ awyato wato wẽ ewy areꞌe. Tuwẽtem yꞌy pyi hawyi mekewat moiꞌok toꞌe tope — Woronug naꞌyn en wuatꞌi uhemiitꞌin porekuat no e. Waku eraꞌapyk morekuat nuat uiꞌapyk hap tote e. Woronug en uhehay­tuwy e. Miꞌi hawyi ehay topy­huꞌat uhehay kaipyi e. Miꞌi hawyi ehay upi yne miitꞌin teꞌe­ro­py­huꞌat e moiꞌok mekewat yt nakuat i rakat hĩpa py ewywuat pe.


text:
Uito Iuwãu arahaꞌat mekewat 7 iꞌakag nakat kape maꞌato wẽtup ok akag hepihi wato rakat maꞌato tokãꞌã raꞌyn aikotã saꞌa­wyꞌi iꞌauka hap ewy. Miꞌi hawyi arahaꞌat yne miitꞌin tutunug tomi­ky­ꞌesat ewy. Tuwat kahato ihay upi.


text:
— Woro­mõ­typot En moiꞌok iꞌatuꞌe. Tupana sese moiꞌok iꞌatuꞌe. Katu­pono yꞌy pywiat wẽtem hat urupo­rekuat no iꞌatuꞌe. Mio tã iꞌatuꞌe hawyi teꞌe­ru­we­pỹ­ꞌã­tutuk 7 iꞌakag nakat kape — Yt uwe i ekai poꞌog wakuat iꞌatuꞌe. Yt uwe i eꞌakit kuap iꞌatuꞌe. Torania teꞌe­ro­kenꞌẽ epupi tuꞌuka ewywuat hamo iꞌatuꞌe torania miitꞌin.


text:
Miꞌi hawyi mekewat moiꞌok wẽ wo topy­huꞌat hawyi ihay se tuwe­mõ­typot hamuat — Uito ti Tupana e Uito ti Tupana e. Aikotã morekuat wato ewy ihay se 42 ewaty turan miꞌi yn topy­huꞌat morekuat koro wo. Miꞌi turan ipotpap kahato moiꞌok miky­ꞌesat ewy.


text:
Tuwe­ky­ryꞌi kahato Tupana ete towẽ pyi — Yt ikahu hin i Tupana set e. Tupana mõtypot yat yt kat hamo i e. Yt naku i nug haria atipy piaria e. Yt naku i kahato Tupana e.


text:
Iꞌewyte — Etiꞌa­tu­moma ro Tupana emiitꞌin e moiꞌok mekewat yꞌy wato pywiat wẽtem hat pe. Wuꞌuka hamo waku wati­ꞌa­tu­ꞌakit Tupana mohey haria e. Miꞌi hawyi wati­ꞌa­tu­ꞌakit yne hawyi waku wuatꞌi ywania akag wo eropy­huꞌat mesuwat yi tote e. Yne pusu kaꞌiwat sio ihup sio ikytsig sio hun yne ywania kaꞌiwat kat e pusu kuap haria kat ywania kaipy­wiaria e. Waku yne tama piaria porekuat iꞌatu­mi­ꞌakit no iꞌatu­mi­mohit hat no ereĩneꞌen e ahiag awyato tig koro pe.


text:
Mekewat eꞌat turan taꞌa­tunug Tupana wo mekewat awyato ewywuat saꞌag nakat. Teꞌe­ru­we­pỹ­ꞌã­tutuk hawyi — En ni Tupana iꞌatuꞌe iraniaꞌin. Maꞌato mekewat ikuꞌuro aihũ Kuteiru ewywuat rakat mohey haria yt inug i mekewat awato tig akag ewywiat taꞌa­tue­tu­pana wo. Yt taꞌa­tu­mõ­typot i. Katu­pono Tupana Sese yn saꞌa­wyꞌi toĩneꞌen yi nug hap eꞌyianmete iꞌatuꞌe iesui mohey haria. Miꞌiria Tupana tunug iꞌatuset pehik hawe tomiwan ete. Miꞌiria Uihũ Kuteiru hit mohey haria toiwan tomiwan me mesuwat yi nug hap eꞌyianmete miꞌiria aru — Uruimohey Tupana Hũ ikuꞌuro aika­wiano haype pote yt uruimohey i moiꞌok mipo­ꞌoro aipo­rekuat nuat iꞌatuꞌe haria toiwan tomiwan me mesuwat yi yt kat i tep hap eꞌat pe turan Tupana.<pb/>


text:
Uiwy­riaꞌin uito ti Iuwãu. Ehewaure kaꞌa pote eiwa­nẽtup to kat som Tupana toꞌe ehowawi hap kape areꞌe.


text:
Mio tã areꞌe ehepe — Eiweꞌeg wo o Tupana emiitꞌin eipe pote. Eweimohey ro yne eipyꞌa pe eiku­ꞌuro hap kape katu­pono ti aru ahatyꞌi hatyꞌi kahato woꞌo­pyhik hawe imohey haria aito pote. Waku waho­ꞌopot aiku­ꞌuro hap kape. Aiꞌauka kyseꞌyp wo pytkai yt naku i watoiat Iesui hap aiꞌauka iraniaꞌin imohey pote areꞌe. Ehewaure kaꞌa pote eweikuap to uiꞌe hap. Uito Iuwãu uipyhyp hawe yꞌy wato pyꞌa­setpe yi a tote uiꞌatuiat mesuwe Iesui mohey hap upi.<pb/>


text:
Miꞌi hawyi uito arahaꞌat hawyi araꞌa­kasa wẽtup ok kape. Yi kaꞌa pyi tuwẽtem iꞌaut kurin kat yt iꞌaut rakat ewy i. Yty hit mẽpyt ewy aihũ kaneiru mẽpyt ewy. Typy iꞌaut kurin kat maꞌato ihay hawyi ihay pirik kahato akuara wato ehay ewy.


text:
Miꞌi topy­huꞌat uito Tupana e hat saipepiat saꞌa­wy­ꞌiwuat morekuat koro yianmiat ewy. — Eweimõ­typot ro uheꞌyianmiat Tupana wo eawyoto tig ewywuat piat. Isuk hap tuwe­mo­kãꞌã raꞌyn iꞌauka hap tokãꞌã raꞌyn toĩneꞌen i raꞌyn hap ewy maꞌato yt kahato i.


text:
Mekewat yi kaꞌa pywiat wẽtem hat mekewat wẽtup ok Tupana ran saipepiat inug kuap kahato yt miitꞌin minug ewywuat i. Tutunug iwato kahato miitꞌin mowa­nẽtup hamo. Toikaykay kuap aria atipy kaipyi yi kape wuatꞌi miitꞌin ehamo iwato kahato.


text:
Toiꞌa­tu­maꞌat miitꞌin mesuwat yi tote tomi­mo­herep yt miitꞌin minug kuap i rakat wywo. Maꞌato tuweran note yt uwe i mekewat awyato tig akag 7 iꞌakag nakat iwywo pote yt toimo­herep kuap i miitꞌin mowa­nẽtup hamo. Katu­pono yianmiat hap ahiag kaipyi hesaika hap toĩneꞌen. Miꞌi hawyi toiꞌa­tu­mo­wa­nẽtup pywo iꞌatu­ꞌe­hamo. Miꞌi hawyi — Uimohey pote ewetunug no Tupana iãꞌãkap uheꞌyianmiat ewywuat e mekewat kyseꞌyp misuk maꞌato toĩneꞌen i raꞌyn guꞌuro pywiat hat e yn miitꞌin me. Miꞌi hawyi taꞌa­tunug naꞌyn mekewat awyato tig akag 7 iꞌakag nakat iãꞌãkap.


text:
Taꞌa­tunug hawyi mekewat iãꞌãkap teꞌyianmiat iãꞌãkap toimoieĩ­neꞌen. Miꞌi hawyi iãꞌãkap ihay raꞌyn toimo­pyhu raꞌyn hawyi tutum tesaika hap mekewat iãꞌãkap we yt tomõ­typot i haria auka hamuat.


text:
— Eweimõ­typot ro Tupana wo iãꞌãkap e. Ewetunug no uiꞌe hap ewy e. Ewetat ro miwan ehowa­tuꞌa ete mekewat ahetu­pana iꞌãꞌãkap set e. Iꞌewyte eipo sese kai mekewat miwan iãꞌãkap set ewetat ro e wuatꞌi miitꞌin me miit akag koꞌi pe iꞌewyte miit emiit pe iꞌewyte hekat rakaria pe iꞌewyte hatek takaria pe mipyhyp koꞌi pe iꞌewyte woꞌo­pyhyp haria pe. — Hẽ to eweiꞌe ro eipiit etiat miwan nug haria pe e.


text:
— Yt eweiꞌe pote yt kat i aru uruiwe­neru ehepe e — Yt eweiꞌe pote iꞌewyte uruipyhyp aru eipe wuatꞌi weneru hap ete e wuatꞌi pe. Miꞌi hawyi taꞌa­tuwan yne miitꞌin piit mekewat Tupana iãꞌãkap set wywo mekewat Tupana iãꞌãkap morania hap wywo.<pb/>


text:
Uiwy­riaꞌin weꞌeg haria eipe pote eweikuap to mekewat Tupana iãꞌãkap set mekewat yt nakuat i set e Tupana ahepe. Eiweꞌeg mote yt niatpo i eweikuap het kat pote miitꞌin set wywo topy­huꞌat. Wati­mo­rania yne mekewat miwan koꞌi het koꞌi wati­mo­rania yne tuwat i tuwat i hawyi wati­puẽti miwan toꞌo­kape 666. Miꞌi kaipyi watikuap het aiweꞌeg mote e. Yne miwan miat 666 piat wẽtup het toĩneꞌen. Wati­mo­rania yne numuru hawyi 666 wati­puẽti e Tupana ahepe. Miꞌi hap kape uito Iuwãu araꞌa­kasa yne.<pb/>


text:
Miꞌi hawyi uito Iuwãu arahaꞌat hawyi araꞌa­kasa uimu­ꞌetu wuat ewy. Eiwe­haꞌat ro eiwe­haꞌat ro Tupana Hũ Kuteiru toĩneꞌen tawa Ieru­sarẽi me yityꞌok Sitãu tote. Eiwe­haꞌat ro. Iꞌatu kahato teropat haria wywo toĩneꞌen itote 144000 heropat haria iwywo tukup­teꞌen itote. Eiwe­haꞌat ro areꞌe ehepe. Iꞌywot set miwan toĩneꞌen ihũ hit Kuteiru ewatuꞌa ete.


text:
Miꞌi hawyi atikuap wepy hap ikahu atipy pe ihay se kahato rakat aikotã ywytu yꞌy ete hap ewy aikotã ipuehay yꞌy hitꞌi soroꞌe hap ewy atikuap uimu­ꞌetu wuat ewy. Iꞌatu kahato yꞌy soroꞌe hap ewy ipuehay. Miꞌi puehay puo atikuap huruhu­ruꞌe hap iwato rakat haty wo. Miꞌi hawyi atikuap wepy nug hap ewy aikotã mory­ꞌawat ewywuat haity iꞌatu kahato rakat pyi tuwepy hap ewy tuwepy. Miitꞌin sem teꞌe­ru­wepy iꞌatu kahato kawakiu wywo hap ewy.


text:
Miꞌi hawyi Tupana Hũ hit mieha­kye­raꞌat koꞌi teꞌe­ru­wepy atipy pe. Wepy hap ipakup takat sese. Mekewat apyk piat Morekuat eꞌyian notiat hat mõtypot hamuat. Miꞌiria mekewat 24 ok poꞌog wuat imohey yne eꞌat piat haria ehamo. Iꞌewyte 4 ok takaria ehamo. Teꞌe­ru­wepy mekewat wepy pakup. Maꞌato itotiaria yt tikuap hin taꞌa­tu­pyꞌa pe kat e hap kat e hap teꞌe­ru­wepy hap. Maꞌato mekewat 144000 rakaria Iuteuria Iesui mohey haria ikuap taꞌa­tu­pyꞌa pe. Katu­pono miꞌiria iꞌewyte Tupana mieha­kye­raꞌat koꞌi taꞌa­tukuap.


text:
Iꞌatu­weꞌeg kahato mekewat 144000 miit Iesui eropat haria. Yt karãpe i hary­po­riaꞌin miat taꞌa­tu­waire hap upi tuwat. Miꞌiria 144000 ihainia yt karãpe i iharyꞌi rakaria taꞌa­tunug kahato Tupana Hũ hit Kuteiru emiit sese imiꞌai­roria sese koꞌi miꞌiria. Toiꞌa­tue­ha­kye­raꞌat miꞌiria iraniaꞌin Iuteuria eꞌyianmete. Miꞌi hawyi 144000 miitꞌin rakaria ehay kaipyi miitꞌin sem toiꞌa­tue­ha­kye­raꞌat. Tupana kapiat weium hap koꞌi imowepit hamuat iꞌewyte Tupana Hũ hit Kuteiru kapiat weium hap imowepit hamuat teꞌe­ro­py­huꞌat miꞌiria 144000 Iuteuria Iesui mohey haria.


text:
Tupana mimoe­waku koꞌi kahato miꞌiria katu­pono wakuaria kahato miꞌiria. Yt karãpe i teꞌe­ro­py­huꞌat Tupana maꞌat haria wo iꞌewyte yt karãpe i heso rakaria wo teꞌe­ro­py­huꞌat.<pb/>


text:
Miꞌi hawyi uito Iuwãu wẽtup araꞌa­kasa topopy rakat ywyhig muo. Miꞌi hawyi toimo­herep kahato tehay wo sehay wakuat Tupana etiat mekewat sehay wakuat wuatꞌi eꞌat piat. Yt karãpiat i ikahuro rakat. Miꞌi ti topopy kahato wuatꞌi Setama kape wuatꞌi ywania kape toto wuatꞌi pusu kuap haria kape topo­pypuo. Wuatꞌi miitꞌin kape toto hun nakaria ihup takaria iꞌewyte ikytsig nakaria kape yt toꞌo­ꞌe­wywuat i kape topopy. Miꞌi hawyi ywyhig kaipyi toimo­herep sehay wakuap.


text:
Miꞌi ti tehay pirik wo tuwẽ­powat — Eweimõ­typot o Tupana yn e. Eiwehum yn no Tupana kape e. Katu­pono yt pya hin i tut uwe waku uwe yt naku i rakat moherep hanuat tut hap eꞌat e. Uwe imiꞌa­piheg wuat uwe yt e hamo tut irane. Miꞌi pote eweimõ­typot ro Atipy Nug Hat Yi Nug Hat e. Eweikyꞌe ro Yꞌy Wato Nug Hat e tehay pirik wo topopy popuo pyi.<pb/>


text:
Haipepe wẽtup atipy kaipywiat mopy hat araꞌa­kasa. Miꞌi ihay raꞌyn — Mekewat tawa Papi­runia ewywuat ikahuro raꞌyn e. Katu­pono tawa Papi­runia piaria tiꞌa­tu­muꞌe kahato miitꞌin taꞌa­tu­waire waire e hap ete — Ewetunug no urueko ewy iꞌatuꞌe yne ywania pe — Waku yne hary­poria wewe­neru haria wo waku ahewaire aikotã mahy wo aimo­pẽꞌã wywo hap ewy iꞌatuꞌe. Miꞌi pote Tupana haiwot pote toiꞌa­tu­moma miꞌiria tawa Papi­runia piaria ewywuat gupteꞌen haria e mekewat mopy ywyhig muat hat.<pb/>


text:
Miꞌi hawyi uito Iuwãu araꞌa­kasa wẽtup atipy piat mekewat typy rakat saipepiat. Miꞌi hawyi myeꞌym naꞌyn atipy piat mopy hat. Miꞌi tuwẽ­powat tehay pirik wo. — Eiweꞌeg wo o yt eweimõ­typot reiꞌo mekewat awyato tig koro 7 iꞌakag nakat — Uito Tupana heso rakat e. Yt eweimõ­typot reiꞌo iminug Tupana iãꞌãkap e. Karãpe toiwan teran toset ewatuꞌa ete epo sese ete pote waku wãiꞌe­weiꞌe.


text:
Katu­pono — Uito Tupana heso rakat wywuat wat haria Tupana sese miꞌa­piheg wo teꞌe­ro­py­huꞌat. Yt naku i topy­huꞌat iꞌatu­ꞌa­piheg hap aikotã sapo hy watuꞌu mani hy pyre puo hap ewy — Ewetuꞌu yne ro e aru Tupana topy­ꞌahak hap wywo. Miꞌi hawyi woro­ho­ꞌo­ꞌa­piheg aria wo e. Miꞌi hawyi woro­ho­ꞌo­mo­so­ꞌopot wuatꞌi eꞌat pe e Tupana — Uito Tupana sese e heso rakat mõtypot haria pe. Aria sapuẽ puo iꞌatueiam sese topy­huꞌat iꞌatuepiat hoꞌopot hap. Miꞌi puo hoꞌopot hap sese topy­huꞌat e wuatꞌi atipy piaria ehamo Tupana Hũ hit Kuteiru ehamo. Eweꞌeg wo katu­pono miꞌi tã neꞌi ti aru eweho­ꞌopot ewetunug mekewat set ehowa­tuꞌa ete pote. Ewetunug mekewat heso rakat ehetu­pana wo pote.


text:
Miꞌi hawyi Tupana mimo­so­ꞌopot koꞌi heꞌyhig am ywaipe wuatꞌi eꞌat pe. Are pãi hoꞌopot hawe miꞌiria yt teꞌe­roket kuap i yt teꞌe­re­mohy kuap i miꞌiria. Haty pote yt teꞌe­roket kuap i at kaꞌap. Katu­pono mekewat yt naku i nug hat taꞌa­tunug taꞌa­tue­tu­pana wo. Iꞌewyte hãꞌãkap kape teꞌe­ru­we­pỹ­ꞌã­tutuk aikotã imõtypot Tupana ewywuat hamo. Iꞌewyte het taꞌa­tuwan taꞌa­tueo­wa­tuꞌa ete pote taꞌa­tu­sa­tyꞌi satyꞌi hawe tukup­teꞌen wuatꞌi eꞌat pe.


text:
Uiwy­riaꞌin uito Iesui potmuꞌe 12 ok takat Iuwãu. Eiweꞌeg wo o yt eweiwat reiꞌo — Uito Tupana heso rakat upi eimo­so­ꞌopot pytkai katu­pono mesuwe yn eimo­so­ꞌopot kuap. Waku wato­mohey Iesui aiꞌauka teran pytkai areꞌe. Waku Tupana piat ainãpin hap aiku­ꞌuro hap kape wato­pytyk. Aito Tupana mimoe­waku koꞌi pote waku wato­mohey aipe­rupꞌi popuo yt kat i waure­ꞌaiꞌe hap areꞌe.<pb/>


text:
Miꞌi hawyi atikuap sehay atipy kaipyi uimu­ꞌetu — Iuwãu e Etiwan itote uiꞌe hap e. — Waku kahato meimuẽ­waria taꞌa­tu­ka­ꞌiwat potpap taꞌa­tunug taꞌa­tu­ku­ꞌuro hap kape. Waku kahato meimuẽwat teꞌe­ru­we­potpap taꞌa­tu­ka­ꞌiwat potpap ete mesuwat eꞌat pyi taꞌa­tu­ku­ꞌuro hap kape e. Miꞌi hawyi Tupana Pãꞌãu iꞌewyte toꞌe — Pywo ti rat waku iꞌatu­potpap hoꞌopot hap Tupana potpap taꞌa­tunug at kaꞌap e. Miꞌi hawyi waku pe tukup­teꞌen wuatꞌi eꞌat pe e Tupana Pãꞌãu. Waku pe tukup­teꞌen katu­pono iꞌatu­minug koꞌi yt karãpe i miitꞌin tiwaure iꞌatu­miekyi koꞌi. Toĩneꞌen yne itote e Tupana Pãꞌãu ahepe.<pb/>


text:
Miꞌi hawyi uito Iuwãu arahaꞌat ywaipe hawyi araꞌa­kasa wẽtup ok apyk pe ywyhig kytsig me Miꞌi ti Aheykeꞌet ewywuat. Morekuat wato painug hap imehit rakat toĩneꞌen ipiit ete. Ipo pe kyse hãihyk kahato rakat miꞌi kape araꞌa­kasa.


text:
Miꞌi hawyi uito Iuwãu araꞌa­kasa wẽtup ok tuwẽtem Tupana mõtypot yat pyi hawyi tuwẽ­powat mekewat ywyhig notiat apyk piat kape — Etiterek to mikoi mehĩ ekyse wo e. Kat pote iterek hamo waku raꞌyn e.


text:
Miꞌi hawyi arahaꞌat wẽtup ok atipy piat ieĩneꞌen hat tuwẽtem Tupana yat pyi hawyi araꞌa­kasa ipo pe kyse ãpo­riꞌã hãihyk kahato rakat.


text:
Miꞌi hawyi arahaꞌat hawyi araꞌa­kasa wẽtup atipy piat te. Miꞌi ti ipotpap mekewat aria ikamhig se rakat Tupana kapiat wuk hamuat hap ete. Miꞌi hawyi ihay pirik mekewat wẽtup ok kyseꞌyp hãihyk ipo piat rakat kape — Etipuruk to Uwa ypia sat katu­pono iꞌatag naꞌyn e.


text:
Miꞌi hawyi teky­seꞌyp mo toipuruk yne Uwa sat koꞌi yi totepyi yne Uwa ypia kaipyi. Miꞌi hawyi tohytmoi yne itok hap we ihy hep hamo. Mekewat itok hap Tupana saiwot hap ewy. Uwa sat miitꞌin ewy.


text:
Miꞌi hawyi tuwẽtem miitꞌin suu ewywuat itok hawyi. Toitok yne mekewat Uwa tawa wato Ieru­sarẽi miaria hawyi ti Huu kahato itote aikotã ihyemyiꞌa wato sese hap ewy. Miꞌi kape arahaꞌat turan hawyi iꞌatuhũ kawaru hewyry mekewat miitꞌin suu muꞌap tote hewyry ihyemyiꞌa ewy miitꞌin suu. hutꞌypy puo<pb/>Uito Iuwãu miꞌi tã hap araꞌa­kasa yne hawyi atiwan are.<pb/>


text:
Miꞌi hawyi uito Iuwãu arahaꞌat i raꞌyn atipy kape. Miꞌi hawyi uimo­wa­nẽtup kahato uimia­ꞌa­kasa hap koꞌi. Uimogyt hap ewy katu­pono araꞌa­kasa 7 ok atipy piaria kape. Miꞌiria 7 ok takaria Tupana tiꞌa­tu­po­ꞌoro yi kape tosaiwot miitꞌin minug saꞌag etiat hap apiheg hamuat. Toiꞌa­tu­po­ꞌoro miꞌiria 7 ok takaria wuatꞌi miitꞌin apiheg 7 wuat hamo — Miꞌi taꞌa­tunug hawyi yt kat i raꞌyn uipy­ꞌahak iꞌatuetiat hap e. Kat pote uimi­po­ꞌo­roria atiꞌa­tu­mo­ha­ky­ꞌeꞌi kahato hamuat e. Miꞌi atunug hawyi toran naꞌyn uipy­ꞌahak hap e.<pb/>


text:
Miꞌi hawyi araꞌa­kasa ihyemyiꞌa iwato rakat maꞌato iheg kahato rakat imehit kahato rakat. Aikotã aria ewy hẽtyhot itote ihup hap. Miꞌi hawyi Tupana tum iꞌatuepe wepy nug hamuat mory­ꞌawat ewywuat maꞌato haity iꞌatu kahato rakat. Miꞌiria saꞌa­wy­ꞌiwuat ahiag akit haria raꞌyn. Iꞌewyte yt karãpe i mekewat het 666 mimo­herep ahiag wat taꞌa­tunug taꞌa­tue­wa­tuꞌa ete haria miꞌiria. Yt karãpe i taꞌa­tu­mõ­typot Tupana wo mekewat yt naku i nug hat — Uito Tupana e hat neꞌi. Iꞌewyte toiãꞌãkap iminug yt taꞌa­tu­mõ­typot i Tupana wo.


text:
Are pãi teꞌe­ru­wepy kahato saꞌa­wy­ꞌiwuat Tupana eropat sese hat aseꞌi Musei minug wepy hap kaipyi iꞌewyte mekewat Tupana Hũ hit Kuteiru minug wepy hap kaipyi teꞌe­ru­wepy. — Tupana En ni urupo­typot koro iꞌatuꞌe En ni poꞌog hesaika torania kai iꞌatuꞌe. Eminug koꞌi urumo­wa­nẽtup kahato katu­pono iwato kahato etunug kuap yt uwe minug ewy i. Wuatꞌi ywania akag ereĩneꞌen iꞌatuꞌe. Yne eminug koꞌi pywo rakat yn iꞌewyte yne hãpyk kahato rakat eminug koꞌi iꞌatuꞌe. Yt uwe maꞌat hat i En iꞌatuꞌe. Wuatꞌi mimõ­typot En iꞌatuꞌe. Eset ri Tupana ikahu kahato eset iꞌatuꞌe. Uruka­ꞌiwat ti eset iꞌatuꞌe.


text:
Uruto­kenꞌẽ popuo katu­pono uruewaku hap yt putꞌokꞌe i uruehay ewywuat hamo iꞌatuꞌe. En yn ni wakuat sese iꞌatuꞌe. Tupana urumi­mõ­typot En urutoꞌe wuatꞌi eꞌat pe iꞌatuꞌe. Meiũran aru wuatꞌi ywania kaipyi wuatꞌi tama kaipyi teꞌe­ru­we­pỹ­ꞌã­tutuk ewawi En ni Tupana taꞌa­tuꞌe hamo iꞌatuꞌe. Eminug wakuat heremo wuatꞌi miitꞌin ehamo. Wakuat wakuat iꞌatuꞌe Tupana pe teꞌe­ru­wepy puo ihyemyiꞌa wato upiaria.<pb/>


text:
Miꞌi hawyi uito Iuwãu arahaꞌat Tupana mõtypot yat atipy piat kape. Miꞌi hawyi tuwe­ꞌo­kenhyp arahaꞌat turan hawyi ipuo heremo kahato. Itote Araꞌa­kasa saꞌa­wy­ꞌiwuat sokpe kawiat Tupana mõtypot yat aikope topy­huꞌat Tupana Pãꞌãu saꞌa­wy­ꞌite teiam sokpe kawiat pe hap.


text:
Miꞌi hawyi mekewat Tupana mõtypot yat pyi tuwe­nõꞌẽ mekewat 7 ok takaria atipy piaria uimia­ꞌa­kasa saꞌa­wy­ꞌi­tewuat hap koꞌi Tupana mipo­ꞌoro miitꞌin apiheg hamuat tosaiwot hap wywuat hanuaria. Iꞌatu­painug hap sokpe ikytsig kahato rakat. Ikahu kahato rakat. Ipotiꞌa tote toĩneꞌen morekuat esokpe ewywuat nu uru kawiat imehit kahato rakat moraꞌa sopo hamuat.


text:
Miꞌi hawyi mekewat 4 ok takaria wuatꞌi eꞌat piat ieĩneꞌen haria tum 7 ok takaria atipy piaria pe 7 kamũti imehit rakat kawiat. Miꞌi 7 eiam me howapy kahato Tupana saiwot hap wywo miitꞌin yi totiaria apiheg hamuat.


text:
Miꞌi tutum iꞌatuepe hawyi Tupana mõtypot yat topy­huꞌat howapy kahato raꞌyn imõtypot hap ywyhig imehit rakat ewy. Miꞌi hawyi yt uwe i teke kuap itote. Uipot­po­ꞌo­roria tiꞌa­tu­ꞌa­piheg yne hawyi waku eiwe­hytꞌok i raꞌyn uimõ­typot hap yat pe e. Iꞌatu­moe­ha­ky­ꞌeꞌi hap tokosap hawyi waku eiwe­hytꞌok i raꞌyn e.<pb/>Uito Iuwãu miꞌi hap kape araꞌa­kasa kahato.<pb/>


text:
Miꞌi hawyi uito Iuwãu atikuap ihay wato kahato Tupana mõtypot atipy piat kaipyi — Uheropat haria atipy piaria eweiwat ro meiũpepyi yi kape uiꞌe hap ewy e. Ewetioto ro kamũti iraniaꞌin meimuẽwat howapy uhaiwot hap wywuat rakat e. Putꞌok­ꞌe­weiꞌe uhepiat eipo­ꞌoro hap tote hawyi ewehytpok kamũti pytꞌat aiũpe woro­ho­ꞌo­po­ꞌoro hap tote e 4 ok atipy piaria pe.


text:
Miꞌi hawyi toto saꞌa­wy­ꞌiwuat atipy pyi taꞌa­tu­ꞌã­ti­ꞌy­pykiat wywo. Putꞌokꞌe mytyp tote hawyi tohytpok mekewat — Uito Tupana e hat heso rakat mohey haria ete. Meimuẽwat hãꞌãkap mohey haria ete. Mekewat — Uito Tupana e hap set howa­tuꞌa etiat rakaria ete. Miꞌi hawyi miꞌiria ete hepihi pihi saꞌag satꞌe kahato iꞌatupiit ete yt tokãꞌã rakat nuat i hap kape araꞌa­kasa.


text:
Miꞌi hawyi typy ok toto atipy kaipyi yꞌy wato kape. Toipugha yꞌy wato pe hawyi iꞌok puk hap ewy huu nem nakat ewy yꞌy wato pe. Miꞌi hawyi yne yne yꞌy piaria topap.


text:
Miꞌi hawyi wẽtup ok i raꞌyn toipo­ꞌoro atipy kaipyi torania ihy koro kape iꞌewyte wuatꞌi yꞌy hitꞌi koꞌi kape.<pb/>


text:
Miꞌi hawyi myeꞌym nakat raꞌyn toipo­ꞌoro hawyi miꞌi tiꞌokpun itote Tupana saiwot hap. Teke yꞌy pe hawyi suu wo yꞌy topy­huꞌat. Miꞌi hawyi atikuap sehay — Yꞌy topy­huꞌat suu ewy e. Miꞌi hawyi mekewat kamũti erut hat tuwẽ­powat — Waku raꞌyn e emiky­ꞌesat ewy Tupana e katu­pono saꞌa­wyꞌi mesuwat yi totiaria taꞌa­tu­ꞌuka emipo­ꞌo­roria ehay moherep hanuaria. Taꞌa­tu­pugha emiit suu mesuwat yi tote e. Miꞌi pote koran etum naꞌyn iꞌatu­miꞌu wo suu katu­pono yne yꞌy topy­huꞌat suu wo raꞌyn e. Waku etipoepyk miꞌiria katu­pono yt naku i kahato emipo­ꞌo­roria suu ok pun haria e.


text:
Iꞌatu­ꞌa­piheg hap iꞌatu­minug saꞌag ok tã etum e. Miꞌi pote hãpyk kahato etunug no e. Wakuat yn nug hat en Tupana e. Nimo pyi mesup te iꞌewyte wuatꞌi eꞌat pe waku kahato En e. Koitywy iꞌatu­we­ꞌy­ꞌutui turan suu yn topy­huꞌat taꞌa­tu­miꞌu wo e atipy kaipywiat yꞌy nug suu wuat erut hat.<pb/>


text:
Miꞌi hawyi atikuap sehay aikope taꞌatuium Tupana kape hap kaipyi yparakai kaipyi — Pywo ti rat eꞌe hap ewy etunug no Tupana e etiꞌa­tu­poepyk emipo­ꞌoro auka haria Tupana e. Waku etiꞌa­tu­ꞌa­piheg miꞌiria e.


text:
Miꞌi hawyi araꞌa­kasa 4 ok takat kamũti wywo hewyry rakat kape. Miꞌi hawyi toiꞌokpun kamũti pytꞌat at ete hawyi at yt saꞌa­wy­ꞌiwuat ewy hin i. Poꞌog hakup saꞌa­wy­ꞌiwuat kai hawyi miitꞌin ete hakup kahato raꞌyn.


text:
Miꞌi hawyi — Yt naku i kahato En Tupana iꞌatuꞌe yi totiaria. Urumo­so­ꞌopot kahato at wo iꞌatuꞌe. Etunug yt naku i kahato at wo uruete iꞌatuꞌe. Yt kan hamo i En uruipuẽti. Wãiꞌi­ꞌa­tuꞌe. Etunug hãpyk i ro at iꞌatuꞌe. Maꞌato yt teꞌe­ra­ꞌaipok hin i Tupana kape taꞌa­tu­minug saꞌag kaipyi pytkai mio tã iꞌatuꞌe. Yt teꞌe­ru­we­pỹ­ꞌã­tutuk teran hin i Tupana kape — Waku kahato En Tupana taꞌa­tuꞌe hamuat. Yt karãpe i teꞌe­ru­wehum Tupana Kape.<pb/>


text:
Miꞌi hawyi uito Iuwãu arahaꞌat wẽtup ok atipy piat toto teka­mũti wywo hap kape. Toto aikope yt naku i rakat taꞌapyk morekuat no hap kape Tupana saiwot hap kamũti howapy rakat wywo toto. Miꞌi ti putꞌok­toꞌe hawyi toiꞌokpun morekuat saꞌag ete hawyi yne hetama iꞌypyryp sese tapy­huꞌat. Yt karãpiat ewy i iꞌatu­mo­so­ꞌopot kahato miꞌi hap ok tã. Miꞌi hap upi kakꞌi­ꞌa­tuꞌe kakꞌi­ꞌa­tuꞌe — Iꞌypyryp sese iꞌypyryp sese urumo­so­ꞌopot sese iꞌatuꞌe kakta­ꞌa­tuꞌe popuo.


text:
— Haty ti rat iꞌatuꞌe haty ti rat ahepihi iꞌatuꞌe teꞌe­ruwak popuo — Yt naku i kahato En atipy piat Tupana iꞌatuꞌe. Yt karãpe i uruta­ꞌaipok uruminug saꞌag myi iꞌatuꞌe iꞌatuehay popuo.<pb/>


text:
Miꞌi hawyi araꞌa­kasa 6 ok hap taꞌyn atipy piat kamũti wywuat hat hawyi toto yꞌy wato Eurate hy kape. Miꞌi iꞌokpun teka­mũti piat Tupana saiwot hap yꞌy wato pe hawyi yꞌy wato Eurate hy ihysik raꞌyn hawyi — Pyno waku watuwat raꞌyn mesup Iuteu ywania momã hamo katu­pono koitywy wati­po­ꞌoro kuap ahesu­ra­raꞌin yꞌy wato sakpo iꞌatuꞌe more­kuaria toꞌope at minꞌe hap totiaria. Koitywy toĩ naꞌyn yꞌy wato sakpo muꞌap ihy sik hawyi iꞌatuꞌe.


text:
Miꞌi hawyi uito Iuwãu arahaꞌat moiꞌok kape mekewat yt naku i nug hat — Uito Tupana heso hat kape. Iꞌewyte mekewat yt naku i nug hat iãꞌãkap kape araꞌa­kasa. Arahaꞌat turan araꞌa­kasa ahiag pãꞌãu myeꞌym ok tuwe­nõꞌẽ iwẽ pyi. Yt ikahu hin i rakat aikotã waꞌasa saꞌag ewy.


text:
Miꞌi hawyi miꞌiria mãꞌãu saꞌag myeꞌym ok takaria inug kuap kahato yt miitꞌin minug kuap ewy i taꞌa­tunug wuatꞌi miitꞌin mowa­nẽtup hamo. Miꞌi hawyi myeꞌym ok takaria ahiag pãꞌãu saꞌag koꞌi kawiat tuwat aikope more­kuaria tukup­teꞌen hap kape. Miꞌi hawyi teꞌe­ru­we­ꞌa­tunug yne more­kuaria Tupana etiat wuꞌuka nug hamo teꞌe­ru­we­ꞌa­tunug taꞌa­tue­su­ra­raꞌin wywo. Miꞌi hawyi teꞌe­ru­we­ꞌa­tunug yne torania hawyi Tupana toꞌe — Koitywy yt pya hin i hamuat uheꞌat — Uito poꞌog hap atimo­herep wuatꞌi miitꞌin me hap eꞌat e Tupana. Wuatꞌi sura­raꞌin teꞌe­ru­we­ꞌa­tunug mekewat yꞌy wato ihypap takat sakpo.


text:
Miꞌi hawyi Arahaꞌat turan wẽtup ok toꞌe — Eiweꞌeg wo o miitꞌin yne yi totiaria e. Eiwa­tetup o katu­pono seroꞌok e hat ewy ariot e. Yt uwe i ti ikuap karãmuo uhut hap e. Miꞌi pote eweikup­teꞌen sokpe piaria ewy waku uipuẽti hamo e. Yt pote aru eiwe­mõti kahato yt ehesokpe rakaria ewywuaria eweipy­huꞌat uhut turan ariot pote e.<pb/>


