# verses

text:
Iraniaꞌin ahehay Iesui etiat taꞌa­tukuap hawyi maꞌato yt taꞌa­tu­mohey i miꞌi pote — Yt naku i iꞌatuꞌe katu­pono ahehay taꞌa­tukuap hawyi — Pywo iꞌatuꞌe teꞌe­ru­wepe — Uruku­ꞌuro hawyi Tupana uruꞌa­piheg uruku­ꞌuro hap kape iꞌatuꞌe teꞌe­ru­wepe. Miꞌi pote uruehay yt ikamhig se i rakat ewy pãi. Yt taꞌa­tu­mohey i pote ikuꞌuro rakat nem hap ewy topy­huꞌat uruehay upi are. Maꞌato iraniaꞌin imohey haria pe ahehay Iesui etiat hawyi — Waku kahato aikotã ikamhig se hap ewy topy­huꞌat. Urutu­kup­teꞌen wuatꞌi eꞌat pe iꞌatuꞌe uruehay taꞌa­tukuap hawyi are. Miꞌi pote aiwat aiweꞌeg hap yt puꞌokꞌe i iraniaꞌin muꞌe Aika­ꞌiwat etiat hamo yt taꞌa­tu­ky­ꞌesat i pote. Waku Tupana piat aimo­weꞌeg hap kaipyi yn wati­ꞌa­tu­muꞌe iraniaꞌin tawa koꞌi.


text:
Tukup­teꞌen Tupana ehay moherep haria maꞌato yt pywo pe i rakaria. Yt Tupana kyꞌe hap wywuat sese haria i aimuꞌe maꞌato ahekat kyꞌewi neꞌi — Mio tã e Tupana iꞌatuꞌe maꞌato yt miꞌi tã e hin i pytkai taꞌa­tu­ꞌywyk neꞌi. Maꞌato ahehay mio tã watoꞌe — Tupana tipo­ꞌoro raꞌyn Tosa­ꞌyru aheha­kye­raꞌat hamo watoꞌe. Miꞌi pote waku watunug Iesui Aipo­rekuat no watoꞌe aipyꞌa pyi watoꞌe. Uruka­ꞌiwat mowepit hamo yn uruiꞌa­tu­muꞌe miitꞌin koꞌi.<pb/>Mesuwat miwan nug hat ri Pauru.<pb/>


text:
Tukup­teꞌen iraniaꞌin Iesui mohey haria mipo­ꞌoro koꞌi. Miꞌiria po pe miwan taꞌa­tue­reko taꞌa­tu­po­ꞌoro haria miium — Waku kahato miꞌi miit urumi­po­ꞌoro eimuꞌe hamo iꞌatuꞌe mekewat miwan note wen maꞌato uito ti yt iraniaꞌin mipo­ꞌoro hin i katu­pono yt uwe mipo­ꞌoro i uito are. Maꞌato uruto Tupana mipo­ꞌoro eimuꞌe hamo iꞌatuꞌe katu­pono miwan ete — Uruto waku poꞌog waku eimuꞌe hamo e mesuwat miwan me iꞌatuꞌe ahepe. Eiwa­tetup o mesuwat miwan kape hawyi eweikuap uruto poꞌog eimuꞌe e hamuat hap iꞌatuꞌe ahepe. Maꞌato uito ti Pauru are. Tupana yn uipo­ꞌoro ehowawi saꞌa­wyꞌi. Yt karãpe i aterut wẽtup ywania kaipyi miwan — Poꞌog waku eimuꞌe hamo e hat iraniaꞌin miitꞌin minug koꞌi. Maꞌato iraniaꞌin yt uruꞌewy hin i.


text:
Yt uiky­ꞌesat i eikaipyi — Pauruꞌin Tupana mipo­ꞌoro aimuꞌe hamo e hap. Eweikuap kat pote. Pyno ahenoi ehepe koitywy eweikup­teꞌen Iesui mohey haria uruepiat eimuꞌe hap kaipyi. Koitywy urukuap taꞌyn Aika­ꞌiwat ewy raꞌyn uruto. Miꞌi hawyi eipe wy Aika­ꞌiwat ewywuat eweikup­teꞌen katu­pono uruimotag eipe hap ewy uruiꞌa­tu­muꞌe eipe. Miꞌi hawyi karãpe teꞌe­ra­haꞌat uruewawi miꞌi hawyi taꞌa­tukuap Tupana mipo­ꞌoro koꞌi sese uruto hap. Miꞌi pote eipe miwan ewy eweikup­teꞌen — Pauruꞌin Tupana mipo­ꞌoro e hamo. Maꞌato mesuwat miwan yt popera pe i maꞌato toĩneꞌen eipyꞌa pe eiwa­nẽtup hawe yne miitꞌin imowẽpap hap ewy. Miꞌi hawyi mesuwat miwan ewywuat eiminug wakuat kapiat teꞌe­ra­haꞌat hawyi eimoehay moehay hap ewy. Taꞌi miꞌiria Tupana mipo­ꞌoro koꞌi Pauruꞌin potmu­ꞌeria miꞌiria iꞌatuꞌe.


text:
— Taꞌi eipe waku urumuꞌe hamo miwan ewy eweikup­teꞌen iꞌatuꞌe. Aikotã miwan saꞌa­wy­ꞌiwuat timo­herep kahato yne Aipo­typot Iesui etiat. Miꞌi hap ewy eweimo­herep miitꞌin me Tupana mipo­ꞌoro Eipo­typot Iesui etiat. Yt aipo wuat minug popera etiat pyi i. Yt miwan nu etiat kawiat pyi i. Maꞌato wẽtup miwan ewywuat Tupana Pãꞌãu kaipywiat miwan eiwa­nẽtup hap eipyꞌa pywiat kaipywiat wo. Miꞌi hawyi wuatꞌi miitꞌin timo­wẽpap kuap. Katu­pono aiminug koꞌi wakuat ihay Aipo­typot moherep hat ete yn. Katu­pono aiminug wakuat timo­herep kahato Iesui topy­huꞌat Aika­ꞌiwat no hap etiat miwan ewy.


text:
Pyno pywo ti uruikuap kahato Tupana uruꞌairo tehay moherep hamuat. Tupana toꞌe uruepe — Eipe uimi­ꞌairo uhehay moherep miitꞌin muat hamuat e.


text:
Tupana miꞌairo uruto tehay moherep hamuat. Miꞌi pytkai yt karãpe i urutoꞌe — Uruto poꞌog Tupana uruꞌairo yt urutoꞌe i. Iꞌewyte — Uruto poꞌog imohey haria iraniaꞌin kai pote Tupana uruꞌairo hap yt urutoꞌe hin i. Yt miꞌi tã ahehay hin i katu­pono uruesaika hap Tupana ehay moherep hamuat yt tut i uruesaika hap kaipyi. Maꞌato Tupana urumoe­saika tesaika hap kaipyi tomi­ky­ꞌesat nug hamuat. Tupana Pãꞌãu tum tesaika hap uruepe. Yt uruwe­kaipyi hin i tut uruesaika hap.


text:
Tupana Pãꞌãu wakuat yn aimo­weꞌeg kuap tehay wakuat moherep hamuat. Saꞌa­wy­ꞌiwuat sehay wãiꞌe hap koꞌi Tupana henoi Iuteuria kape. Waku kahato miꞌiria maꞌato yt aimo­hãpyk kuap i Tupana wanẽtup hawe. Katu­pono yt watunug kuap i yne miꞌi koꞌi. Maꞌato sehay pakup Iesui etiat wo Tupana Pãꞌãu aimoieĩ­neꞌen kuap. Iraniaꞌin iwẽpap kuap kahato Tupana ehay. Maꞌato yt taꞌa­tu­hẽtup i Tupana Pãꞌãu me — Uimuꞌe ro kat som ereꞌe mesuwe hap kuap hamo yt iꞌatuꞌe i. Teꞌe­ru­wa­nẽtup mesuwat miwan Tupana etiat — Atimo­wẽpap kuap hawyi aheha­kye­raꞌat raꞌyn iꞌatuꞌe yn. Tupana miwan etiat aheha­kye­raꞌat kuap iꞌatuꞌe toꞌope. Miꞌi hawyi taꞌa­tu­mo­wẽpap kahato ahut ewy yt taꞌa­tukuap i taꞌa­tu­pyꞌa pe pytkai. Miꞌi hawyi ikuꞌuro rakat ewy tukup­teꞌen Tupana ehay ete. Kat pote sehay yn taꞌa­tukuap pote. Maꞌato Tupana Pãꞌãu wakuat yt aimuꞌe i miꞌi hap ewy neꞌi. Katu­pono Tupana Pãꞌãu aimuꞌe aipyꞌa pe aiwa­nẽtup hawe aimuꞌe kahato tehay ete. Miꞌi hawyi aimoieĩ­neꞌen weꞌeg tehay wo miwan kaipyi.


text:
Saꞌa­wyꞌi Tupana tunug tehay nu ete sehay wakuat kahato. Miꞌi hawyi aseꞌi Musei terut mekewat miwan Isareu ywania kape. Miꞌi hawyi aseꞌi Musei ewa hẽtyhot kahato tut turan toterut mekewat miwan turan. Maꞌato yt hẽtyhot motꞌi i howa wẽtup ewaty hap ewy yn. Saꞌa­wyꞌi hẽtyhot kahato miitꞌin yt teꞌe­ra­haꞌat kuap i. Miꞌi hawyi yne eꞌat pe hẽtyhot yi kape teꞌen teꞌen. Saꞌa­wyꞌi Tupana tum tomiwan miat Isareu ywania piat turan — Pyno miꞌi miwan e hap ewetunug mote waku pe eweikup­teꞌen Tupana wanẽtup hawe iꞌatuꞌe. Miꞌi hawyi — Urutunug aru iꞌatuꞌe. Maꞌato yt taꞌa­tunug i hap yn topy­huꞌat. — Pyno eipe Tupana miꞌa­piheg koꞌi wo eweikup­teꞌen e Musei.


text:
Koitywy Tupana Pãꞌãu toꞌe ehepe — Eweimohey Uhaꞌyru pote woro­ho­ꞌoe­ha­kye­raꞌat e. Miꞌi e hap poꞌog ikahu saꞌa­wy­ꞌiwuat nu totiat hap kai.


text:
Saꞌa­wy­ꞌiwuat ainãpin hap aiꞌa­piheg hap topy­huꞌat. Miꞌi koꞌi — Ewetunug e hap koꞌi waku yne wen maꞌato yt aimo­hãpyk kuap i ainãpin hamo waku pytkai. Yt watunug i te hap hawyi aiꞌauka hap topy­huꞌat. Maꞌato koitywy — Woro­ho­ꞌo­mo­hãpyk eipe e Tupana. Atum ehepe Uipãꞌãu ehepe poꞌog ikahu saꞌa­wy­ꞌiwuat kai e.


text:
Saꞌa­wy­ꞌiwuat aimuꞌe hap ikahu maꞌato mesuwat aimuꞌe hap ipakup takat poꞌog ikahu saꞌa­wy­ꞌiwuat kai waku sese hap ewy. Yt kat i poꞌog wakuat ikai. Miꞌi hawyi mekewat saꞌa­wy­ꞌiwuat ipotꞌi sehay woꞌo­nãpin hap waku te wen maꞌato wati­ky­ꞌesat poꞌog ipakup i miꞌi pote poꞌog waku.


text:
Ainãpin saꞌa­wy­ꞌiwuat hap Musei ewa hẽtyhot hap ewy topy­huꞌat. Yne eꞌat pe yt hẽtyhot i yi kape teꞌen teꞌen hap ewy saꞌa­wy­ꞌiwuat. Maꞌato Tupana ehay pakup topy­huꞌat yne eꞌat pe hẽtyhot poꞌog poꞌog kat pote Tupana ehay pakup pote.


text:
Tupana ehay pakup Iesui etiat wato­mohey kahato katu­pono yt karãpe i yi kape poꞌog poꞌog neꞌi. Miꞌi pote wahenoi Tupana ehay yne miitꞌin me yt kat i aiwe­mõti popuo.


text:
Saꞌa­wyꞌi Musei tuwe­mõti kahato kat pote Tupana ẽtyhot hap howa etiat ikahuro poꞌog poꞌog yne eꞌat pe. Toto hap ete tuwe­mõti. Miꞌi hawyi tuwewa suwy sokpe wo. Yt toiky­ꞌesat i miitꞌin teꞌe­ra­haꞌat hasep hepap mo ariãty hap kape. Miꞌi hawyi Iuteuria Isareu ywania yt teꞌe­ra­ꞌa­kasa i Tupana ẽtyhot hap howa etiat. Yt teꞌe­ra­ꞌa­kasa kuap i hasep hap kape sokpe iꞌãuka hap pote.


text:
Miꞌi hawyi Iuteuria ywania tukup­teꞌen mesup te. Taꞌa­tu­mo­herep kahato Tupana ehay Musei miwan saꞌa­wy­ꞌiwuat maꞌato yt taꞌa­tukuap pytkai i yt heremo i hap ewy pote. Katu­pono Musei tiwan Iesui etiat Tupana Mipo­ꞌoro Aipo­rekuat nuat etiat hut hap eꞌyianmete. Iuteuria timohey Iesui hawyi heremo taꞌa­tukuap uwe etiat Musei tiwan hap. Mesup te maꞌato yt taꞌa­tu­mohey i te Iesui raꞌyn hap.


text:
Miꞌi hawyi karãpe taꞌa­tu­mo­wẽpap Musei miwan yt heremo hin i. Musei aimuꞌe hap watunug mote Tupana ahehakyꞌeraꞌat kuap iꞌatuꞌe toꞌope maꞌato miꞌi e hap iꞌatue­sokpe ewy toĩneꞌen iꞌatuewa ete hap ewy. Yt iꞌatue­ha­pytig i hap ewy. Sokpe iꞌatuewa suwy hap ewy pote yt heremo i ahehakyꞌeraꞌat hap Iesui mikyiat yt kat saꞌup i hap. Iesui yn Musei minãpin yne nug hat pote miꞌi yn ahehakyꞌeraꞌat kuap hat.


text:
Maꞌato mesup karãpe wẽtup ok Iuteu ywania tuwe­morem Tupana Mipo­ꞌoro Iꞌatu­po­rekuat nuat Iesui kape imohey hamo miꞌi hat meremo uwe ete Musei tiwan hap toikuap taꞌyn. Miꞌi hawyi iꞌatuewa etiat sokpe ewywuat yt kat i hawyi heremo kahato iꞌatu­wa­nẽtup hawe.


text:
Tupana Pãꞌãu aimuꞌe kahato. Tomiwan ete toimo­herep kahato Tupana ahepe. Tomiwan myi toimo­herep kahato Tosa­ꞌyru e hap. Miꞌi hawyi yt uwe i aimaꞌat kuap Tupana ehay ete. Saꞌa­wyꞌi miwan yt watikuap kuap i kat pote yt kat i Tupana Pãꞌãu aipiit pe pote. Koitywy heremo ahepe pote waku pe watoĩ­neꞌen Tupana Pãꞌãu toĩneꞌen ahepe hawyi.


text:
Aito Iesui mohey haria Musei ewywuat kahato Tupana mõtypot hap hẽtyhot hap maꞌato yt ikuꞌuro i ahowa ete Musei wat ewy. Katu­pono ahowa Tupana ewa yꞌy ewa ete hap ewy Tupana Pãꞌãu aimoẽ­tyhot kahato wuatꞌi eꞌat pe. Yt hasep hin i Musei ewa ewy. Miꞌi hawyi Tupana kahu hap ahepe topy­huꞌat. Ipãꞌãu heremo ahete Tupana Mipo­ꞌoro Aika­ꞌiwat nuat Pãꞌãu heremo ahete. Pyno yne eꞌat poꞌog wakuat wato­py­huꞌat hap ewy Tupana Pãꞌãu hẽtyhot hap ete. Miꞌi hawyi yne eꞌat wati­mo­herep poꞌog poꞌog Tupana Pãꞌãu. Katu­pono Tupana ewywuat poꞌog poꞌog wato­py­huꞌat yt kat i sokpe ahowa suwy hap ewy maꞌato Tupana iꞌãuka yt kat i ahowa ete. Ikahu kahato Tupana Pãꞌãu ahete are uimi­mu­ꞌeria uito Pauru.<pb/>


text:
Miꞌi pote wati­ꞌa­tu­muꞌe kahato wuatꞌi ywania sehay wakuat Iesui etiat. Katu­pono Tupana Pãꞌãu hegyiꞌat hap kaipyi aiꞌairo towẽ wo. Yt ahewaku hap kaipyi i aiꞌairo miꞌi nug hamo. Aheha­ky­ꞌeꞌi pote aikyꞌe. Miꞌi pote aiꞌairo tehay sytpok hamo. Miꞌi pote yt karãpe i waure­wa­toꞌe ihay sytpok hap ete. Tupana Pãꞌãu aimoe­saika miꞌi nug hamo.


text:
Iraniaꞌin taꞌa­tu­henoi saꞌag Tupana ehay miitꞌin maꞌat hamo maꞌato aito wati­mo­herep Tupana ehay aikotã toꞌe hap ewy. Yt wahenoi i aikotã iraniaꞌin miitꞌin maꞌat haria ewywuaria henoi hap ewy. Tupana toꞌe hap ewy watoꞌe. Miꞌi hawyi miitꞌin tikuap Tupana ehay pywo piat moherep haria aito hap iꞌewyte Tupana aikuap. Miꞌi hawyi yt aiwe­maꞌat hap wywo i wahenoi pywo piat yn wahenoi pote.


text:
Maꞌato yt wati­mo­herep Iesui etiat muꞌap Tupana kapiat pote yt taꞌa­tukuap hin i. Miꞌi hawyi aimi­mu­ꞌeria yt ikuap takaria i wo tukup­teꞌen. Yt naku i yt wahenoi i katu­pono yt wahenoi i hawyi tuwat aria kape yt taꞌa­tukuap i Tupana etiat pote.


text:
Pyno yt imohey i haria mesu­wa­ro­tiaria hoꞌo­wasat rakaria wo teꞌe­ro­py­huꞌat. Ahiag topy­huꞌat iꞌatue­tu­pana wo. Miꞌi hawyi karãpe wahenoi sehay wakuat aikotã Tupana tipo­ꞌoro Tosa­ꞌyru Aipo­rekuat no hap etiat iꞌewyte karãpe wati­mo­herep yne Iesui etiat Tupana moherep hat sese etiat Tupana ewywuat rakat miꞌi hap etiat wahenoi turan — Yt eweimohey teiꞌo miꞌi. Yt eweimohey teiꞌo miꞌi e ahiag iꞌatu­wa­nẽtup hawe yt toiky­ꞌesat i miꞌiria teꞌe­ro­py­huꞌat Iesui haria pote. Ahiag iꞌatuewa hik hap ewy iꞌatuete yt toiky­ꞌesat i Iesui kapiat iꞌatu­ꞌa­kasa hap pote.


text:
Yt watu­we­mõ­typot i ahehay wo miitꞌin miat wahenoi turan. — Eheropat haria uruto watoꞌe katu­pono Iesui emiit uruto pote watoꞌe. Miꞌi hawyi Iesui yn Aiꞌakag watoꞌe. Miꞌi yn Tupana tipo­ꞌoro Aipo­rekuat no. Miꞌi yn aimi­mõ­typot sese watoꞌe. — Eheropat haria yn waku watoꞌe wahenoi Iesui etiat turan.


text:
Saꞌa­wyꞌi sese iꞌypyryp sese turan Tupana toꞌe — Ereĩneꞌen no hẽtyhot hap e. Miꞌi hawyi toĩneꞌen naꞌyn hẽtyhot hap. Koitywy miꞌi hap ewy tutunug aiwa­nẽtup hawe. Aipo­typot Iesui Tupana eꞌariãty ewywuat toĩneꞌen. Karãpe wato­mohey Iesui hawyi Tupana heremo topy­huꞌat aiwa­nẽtup hawe — Worokuap kahato En mesup Tupana watoꞌe. Esaꞌyru En wẽtup miit ewy yn watoꞌe. Koitywy watikuap ewaku hap watoꞌe.


text:
Tupana Pãꞌãu eiam kahato aito. Miꞌi pote ahesaika kahato Tupana ehay moherep hamo. Pyno yt ahesaika hin i pytkai ahehay Iesui etiat hesaika kahato katu­pono aito heiam yi kawiat ewywuat wato­py­huꞌat pytkai Tupana Pãꞌãu aipytꞌat nug kahato. Miꞌi hawyi woity rakat mehit rakat koꞌi kawiat ewywuat wato­py­huꞌat. Miꞌi hawyi meremo miitꞌin tikuap ahesaika hap toĩneꞌen Tupana Pãꞌãu kaipyi hap yt aipiit yi kawiat kaipyi i.


text:
Iesui ehay moherep haria aito pote miitꞌin miky­ryꞌi hamo watoĩ­neꞌen aikope aikope ahewyry hap upi. Maꞌato miꞌi pytkai yt aiꞌakit kuap i kat pote uruho­ꞌopot aimoma teran maꞌato yt aimoma kuap i.


text:
Aiꞌatoiat mesu­wa­ro­tiaria aiꞌakag wuaria kahato maꞌato yt waure wo hin i aiwa­nẽtup hawe imohey hap ete.


text:
Aiꞌauka aru aikotã Aika­ꞌiwat Iesui taꞌa­tu­ꞌauka hap ewy watoꞌe. Aikotã taꞌa­tu­kuasa Iesui iꞌauka hamo hap ewy aimohan aiꞌauka hamo watoꞌe. Yt watikuap i aiku­ꞌuro hap sio mesup mũki­ꞌite watoꞌe. Maꞌato miꞌi pytkai yt watoiat hin i imohey hap watoꞌe. Maꞌato miꞌi pytkai wahenoi ahewa­nĩ­kaptia pe aimi­mohey Iesui etiat. Miꞌi pote — Pywo ti rat iꞌatuꞌe. Iesui tuwẽtem guꞌuro pyi hap watikuap taꞌyn iꞌatuꞌe. Pywo ti rat katu­pono heremo toĩneꞌen iꞌatupiit pe iꞌatuꞌe ahewa­nĩ­kaptia.


text:
Ahehay Iesui etiat pote aipyhyp teran aikotã aiꞌauka hamo. Taꞌa­tu­ꞌauka Aika­ꞌiwat. Miꞌi hap ewy teran ahete taꞌa­tunug neran. Miꞌi turan wati­mo­herep yne Iesui toĩneꞌen hap ete.


text:
Pyno aiꞌauka aru watoꞌe maꞌato aipotpap taꞌyn wuatꞌi ywania muꞌe hap ete. Miꞌi hap ewy urutunug saꞌa­wyꞌi eipy­ꞌa­setpe. Miꞌi pote Aika­ꞌiwat mimoieĩ­neꞌen koꞌi wo eweikup­teꞌen mesup.


text:
Saꞌa­wyꞌi morekuat Tawi toꞌe — Woro­mohey sese En Tupana. Miꞌi pote atimo­herep En wuatꞌi miitꞌin me uhehay wo. Yt atoiat kuap i uhepiat emohey hap e morekuat Tawi. Miꞌi ewywuat kahato aito imohey hap ete. — Uruimohey sese En Tupana. Miꞌi pote uruimo­herep En wuatꞌi miitꞌin me watoꞌe. Yt urutoiat kuap i En watoꞌe.


text:
Taꞌi koitywy watikuap kahato raꞌyn Tupana tihep Aika­ꞌiwat guꞌuro pyi hap etiat. Miꞌi hawyi toimoieĩ­neꞌen i ikuꞌuro hawyi. Miꞌi hap watikuap kahato are. Iꞌewyte aito watikuap kahato meiũran aru Aika­ꞌiwat Iesui aihep guꞌuro pywiat aimoieĩ­neꞌen wuatꞌi eꞌat piat hamo Tosa­ꞌyru mohey haria aito pote. Aimoieĩ­neꞌen hawyi aru aito ahereto Toꞌywot kape aikope toĩneꞌen hap kape. Mio tã e aru miꞌi hawyi — Papai meimuẽ­waria uimohey sese haria e aru. Miꞌi hawyi aru wẽtup miit ewy watoĩ­neꞌen itote.


text:
Saꞌa­wyꞌi eipy­ꞌa­setpe urutu­kup­teꞌen turan miitꞌin mimo­so­ꞌopot koꞌi wo uruto uruiꞌa­tu­muꞌe eipe Iesui etiat pote. Miꞌi hawyi uruepiat hoꞌopot hap kaipyi eweikup­teꞌen pywo e haria wo typyꞌi raꞌyn. Miꞌi hap kaipyi koitywy miitꞌin poꞌog poꞌog Tupana kapiat wehum haria wo tukup­teꞌen. — Egyiꞌat kahato Tupana eweiꞌe. Yt uwe i eꞌewy hegyiꞌat hap eweiꞌe. Uruimõ­typot wuat waku rakat. Uruhe­waku En eweiꞌe itote poꞌog poꞌog saꞌa­wyꞌi kai. Koitywy Tupana topy­huꞌat eimi­mõ­typot no raꞌyn uruepiat hoꞌopot kahato eimuꞌe hamuat rokirẽ.


text:
Karãpe uruta­ꞌa­kasa ehepiat imohey hap kapiat hawyi urutoꞌe — Pyno waku poꞌog waho­ꞌopot iraniaꞌin muꞌe Iesui etiat hamo urutoꞌe. Maꞌato koitywy urupiit yt hesaika kahato i saꞌa­wy­ꞌiwuat ewy maꞌato miꞌi pytkai poꞌog uruesaika saꞌa­wy­ꞌiwuat kai urupyꞌa pe uruwa­nẽtup hawe Tupana esaika hap poꞌog uruete saꞌa­wyꞌi kai katu­pono Tupana Pãꞌãu urumo­pakup kahato Iesui ehay moherep hamo wuatꞌi eꞌat pe. Miꞌi pote yt uruiꞌatoiat hin i sehay wakuat etiat miitꞌin muꞌe hap.


text:
Pyno iraniaꞌin Tupana ehay yt kyꞌesat i haria urusa­tyꞌi satyꞌi kahato urumo­so­ꞌopot kahato mesuwe. Maꞌato aheĩneꞌen turan yn aimo­so­ꞌopot kuap. Miꞌi hawyi poꞌog yt kat i taꞌa­tunug kuap maꞌato yt watoĩ­neꞌen motꞌi i mesu­wa­rote. Miꞌi hawyi watoĩ­neꞌen motꞌi wuatꞌi eꞌat pe hap tote. Miꞌi hawyi atipy pe aru watoꞌe — Taꞌi waho­ꞌopot kahato yi tote miitꞌin muꞌe hamuat turan. Maꞌato koitywy waku aiwa­nẽtup hawe ahepiat hoꞌopot hap watoꞌe. Katu­pono ahepiat hoꞌopot hap kaipyi iꞌatu kahato Tupana mõtypot haria nug mesuwiat hamo watoꞌe aru atipy pe.


text:
Pyno yt naku i watu­wa­nẽtup ahepiat hoꞌopot hap mesu­wa­rotiat kape koran wuat kape yn. Poꞌog waku watu­wa­nẽtup aimo­wepit hap atipy piat hap kape aikotã aru aimo­wepit wuatꞌi eꞌat pe hap kape. Maꞌato koitywy yt heremo i te miꞌi. Katu­pono ahepiat hoꞌopot porap i hap heremo kahato koran aiwa­nẽtup hawe. Pyno poꞌog waku watu­wa­nẽtup ahepiat hoꞌopot hap eꞌyianmete aikotã aru hap kape. Taꞌi yt pya hin i wyti aimo­wepit hamuat wuatꞌi eꞌat piat hap eꞌat watoꞌe. Ahepiat hoꞌopot porapꞌi hawyi tokosap aru pote meremo watoꞌe.<pb/>Uimiwan Pauru are.<pb/>


text:
Pywo aipiit wyti aikotã og ape ewy. Katu­pono yt watoĩ­neꞌen motꞌi hin i mesu­wa­rote. Miꞌi hawyi aipiit ikuꞌuro aikotã og ape ewy. Maꞌato aipiit pakup Tupana timoeĩ­neꞌen hawyi yt og ape ewy hin i. Katu­pono aipiit pakup topy­huꞌat aikotã Tupana yat atipy piat yt karãpiat ikuꞌuro rakat i.


text:
Maꞌato mesuwe aipiit hero kahato haty kahato aipiit ete. — Tupana watoꞌe waho­ꞌopot kahato aipiit ete haty kahato watoꞌe. Areto teran ewawi atipy kape watoꞌe. Atiky­ꞌesat uipiit pakup watoꞌe Tupana pe mesuwe yi tote hoꞌopot popuo. Aipiit mesuwe aikotã sokpe potꞌi ewy. Maꞌato aipiit pakup atipy piat aikotã ahesokpe pakup ewy. Miꞌi hawyi wati­ky­ꞌesat kahato aikotã ahesokpe pakup ewy.


text:
Yt naku i yt kat i ahesokpe potꞌi hiotꞌe hawyi yt kat haipepiat pakup i hap pote yt naku i are. Yt naku i miitꞌin pyꞌa­setpe yt ahesokpe i hap ewy. Miꞌi hap ewy maꞌato poꞌog saꞌag aiku­ꞌuro hawyi yt kat i aipiit pakup i atipy piat hap yt naku i are.


text:
Aipiit mesu­wa­rotiat kakꞌe kynkynꞌe neꞌi aipiit ikuꞌuro rakat toĩneꞌen pote. Aipiit mesu­wa­rotiat tiky­ꞌesat kahato ipakup we toĩneꞌen hap. Taꞌi yne aito aipiit mesu­wa­rotiat ikuꞌuro hap watikuap taꞌyn. Yt wati­ky­ꞌesat i pytkai ikuꞌuro. Miꞌi pote wahẽtup Tupana — Atiky­ꞌesat kahato uipiit pakup we toĩneꞌen wuatꞌi eꞌat piat rakat watoꞌe. — Etunug no uipiit pakup ewat ewy watoꞌe Iesui pe. — Uipainug no watoꞌe. Aikotã uhesokpe pakup uiku­ꞌuro hawyi etopag uipiit epiit ikahu hap ewy watoꞌe.


text:
Pyno aito Iesui mohey haria pote Tupana toꞌe ahepe — Uhaꞌyru mohey haria atum aru ehepe eipiit pakup eiku­ꞌuro hawyi. Pywo ti rat yt uheso i rat e. Miꞌi pote atimo­herep Uipãꞌãu pywo eweiꞌe hamo eipiit pakup toĩneꞌen atipy pe hap kuap hamo e Tupana ahepe.


text:
Pywo ti rat eipiit pakup toĩneꞌen Tupana Pãꞌãu kawiat wato­mohey poꞌog poꞌog hap kaipyi are. Yt heremo i aipiit pakup maꞌato Tupana toꞌe pote — Pywo watoꞌe yn aimohey hap kaipyi. Aipiit wyti aiꞌyat mesu­wa­rotiat ewy. Aipiit pakup aiꞌyat pakup atipy piat ewy.


text:
Watoĩ­neꞌen mesu­wa­rotiat aipiit pe pote Tupana yt heremo i. Maꞌato imohey hap kaipyi yn wata­ꞌa­kasa kuap.


text:
Wato­mohey kahato miꞌi pote watoꞌe — Pywo ti rat atiky­ꞌesat kahato uipiit pakup hap. Katu­pono areĩneꞌen neran uipiit pakup wywo Tupana ehamo watoꞌe. Uito Pauru uiwa­nẽtup hawe poꞌog waku areĩneꞌen uipiit pakup wywo atipy pe mesuwat yi tote areĩneꞌen hap kai.


text:
Watoĩ­neꞌen neran Tupana wywo miꞌi pote wato­we­potpap kahato aipiit wywo mesuwiat wywo mesu­wa­rote te haty wo Tupana e hap nug hap ete. Taꞌi Tupana mowepit kahato haria wo watu­kup­teꞌen neran sio mesuwat yi totiat sio atipy pe. Mio tã e hap wati­ky­ꞌesat.


text:
Waku aiweꞌeg wo kahato kat som watunug mesu­wa­rote aipiit wywo hap ete. Katu­pono meiũran aru Aipo­typot Iesui aikaykay yne tuwe­wawi haꞌup ium hamo. Wẽtup ok tuereto toikaykay yne aito. Itote toimo­herep aiminug koꞌi wuatꞌi pe. Aiminug wakuat koꞌi iꞌewyte aiminug yt naku i hap koꞌi aiminug mesuwat totiat turan wuat koꞌi. Miꞌi hawyi toꞌe wẽtup ok wẽtup ok pe — En wakuat kahato e. Maꞌato wẽtup ok wẽtup ok pe — En yt naku i e. Miꞌi pote waku aiweꞌeg wo kahato aipiit wywo mesu­wa­rote.


text:
Miꞌi hap eꞌat pe Aipo­typot tiꞌa­tu­mo­herep yne aiminug koꞌi sio waku sio yt hap koꞌi. Miꞌi pote waku wato­kenꞌẽ kahato yt naku i nug hap pupi. Waku watoꞌe — Atimõ­typot reran Uika­ꞌiwat uiminug wakuat wywo waku watoꞌe yn. Waku wati­ꞌa­tuekyi kahato miitꞌin Aika­ꞌiwat kape waku watoꞌe. Yt naku i iꞌatuekat kyꞌewi neꞌi wati­ꞌa­tuekyi miitꞌin Iesui kape. Iꞌewyte yt naku i iꞌatu­maꞌat reran haype neꞌi wati­ꞌa­tuekyi miitꞌin. Uruto miꞌi hap koꞌi eipiit kyꞌewi hawyi ehekat kyꞌewi neꞌi hap yt karãpe i uruiꞌa­tuekyi eipe. Miꞌi hap Tupana tikuap pywo piat urutoꞌe hap iꞌewyte eipe.


text:
Yt karãpe i uruiꞌa­tu­maꞌat eipe. — Uruto poꞌog yt urutoꞌe hin i. Taꞌi yt urutu­we­mo­wato teran i aikotã iraniaꞌin eimuꞌe haria ewy. Miꞌiria ti teꞌe­ru­we­painug teꞌe­ru­we­mõ­typot hamo — Uimõ­typot mono taꞌa­tuꞌe hawe neꞌi. Maꞌato iꞌatu­wa­nẽtup hawe yt hãpyk hin i — Uruto poꞌog iꞌatuꞌe hap. Miꞌiria eweikuap teran pote waku apoꞌe­weiꞌe sio waku apoꞌe­weiꞌe sio yt hap kuap hamo. — Urumuꞌe haria Pauru ewywuaria sio yt apoꞌe­weiꞌe. Miꞌi hawyi eweikuap sio waku sio eimaꞌat haria neꞌi hap koꞌi etiat.


text:
— Pyno uruto poꞌog waku eimuꞌe hamo Pauruꞌin kai iꞌatuꞌe itote. Pauruꞌin yt taꞌa­tukuap i kat e teꞌe­ropat muꞌe hap koꞌi hesoꞌok takaria pote iꞌatuꞌe. Maꞌato Tupana wanẽtup hawe yt uruesoꞌok hin i katu­pono imiky­ꞌesat ewy urutunug. Maꞌato iꞌatu­wa­nẽtup hawe uwe uwe inug Tupana miky­ꞌesat miꞌi haria iꞌatu­wa­nẽtup hawe hesoꞌok takaria wo. Iraniaꞌin teꞌe­roꞌe — Pauruꞌin iꞌatu­weꞌeg kahato miitꞌin maꞌat hap ete iꞌatuꞌe. Mio tã iꞌatuꞌe yt taꞌa­tukuap hin i kat hamo urupotpap kahato eipo­wyro hamo hap yt kat i eikyꞌe hap iꞌatuekai pote. Uruto uruikyꞌe kahato eipe miꞌi pote urupotpap kahato eipo­wyro hamuat ete. Aikotã ywot hoꞌopot tomẽ­pytꞌin powyro hamo hap ewy. Yt urutu­we­kyꞌe i eipo­wyro hamuat hap ete urupotpap kahato.


text:
Pyno kat hamo urupotpap at kaꞌap miitꞌin ekyi Iesui kapiat hamo. Pyno ahenoi kat pote hap. Iesui piat eikyꞌe sese hap totopag naꞌyn uruepe eikyꞌe kahato eipe urukaipyi. Miꞌi hawyi wẽtup miit ewy uruto iwywo eikyꞌe hap ete. Yt woro­ho­ꞌo­kyꞌe i pote haty kahato uruete. Pywo ti rat toiꞌa­tu­kyꞌe torania wuatꞌi ywania koꞌi. Miꞌi pote tutuꞌu yne wuatꞌi apiheg hap toku­ꞌuro ariaꞌyp posak etiat hawyi. Toikuap kahato yne miitꞌin Tupana miꞌa­piheg koꞌi wo aru tukup­teꞌen hap. Toikuap iꞌatu­ꞌa­piheg hap hawyi ikuꞌuro iꞌatueka­wiano.


text:
Tutum saꞌup yne Tupana pe aikyiꞌat hamo. Tohaꞌup nug yne hawyi Tupana wanuaria wo watoĩ­neꞌen. Koitywy Iꞌywot eropat haria watoĩ­neꞌen. Kat pote aikyiꞌat raꞌyn pote. Yt naku i watu­we­ropat neꞌi. Waku poꞌog wate­ropat mekewat ikuꞌuro aika­wiano rakat.


text:
Pyno yt naku i aiwa­nẽtup hawe watoꞌe — Miꞌi miit yt naku i miꞌi miit waku watoꞌe yt watikuap i te sese sio waku sio yt i te pytkai. Mio tã watoꞌe saꞌa­wyꞌi Aikawiat Iesui ete aiwa­nẽtup hawe. Koitywy watikuap taꞌyn Aika­ꞌiwat Iesui sese raꞌyn hawyi watikuap sese Waku Sese rakat toĩneꞌen. Saꞌa­wyꞌi — Yt kan hamo i Iesui watoꞌe yt kat i Iesui etiat watikuap pytkai maꞌato mesup yt naku i miꞌi watunug. Miꞌi hap ewy kahato yt naku i watoꞌe aipyꞌa pe wẽtup ok miit pe — Yt kan hamo i en mana mimi mehĩ yt watikuap i te mekewat aimi­mohit hat re e. Waku iminug upi watikuap waku sio yt e.


text:
Watunug Iesui Aika­ꞌiwat no hawyi watoĩ­neꞌen iwywo wẽtup miit ewy yn watoĩ­neꞌen. Miꞌi hawyi ipakup takaria wo watoĩ­neꞌen. Miꞌi hawyi aheko saꞌa­wy­ꞌiwuat saꞌag koꞌi wati­waure yne raꞌyn. Miꞌi hawyi aheko pakup taꞌyn Aika­ꞌiwat eko ewywuat raꞌyn miit pakup watoĩ­neꞌen pote.


text:
Pyno yne yne ipakup taꞌyn katu­pono Tupana aimo­pakup i raꞌyn. Aiwo­ꞌo­wy­ꞌinug Tupana wywuat hat Aika­ꞌiwat Iesui. Aika­ꞌiwat ewywuat koitywy watoĩ­neꞌen. Wato­ꞌo­wy­ꞌinug naꞌyn ahehay wo.


text:
Pywo ti rat Aika­ꞌiwat Iesui piit pe Tupana toĩneꞌen. Wuatꞌi miitꞌin wywuat tuwy­ꞌinug hamuat toĩneꞌen Tosa­ꞌyru piit pe. Tupana hewyry aipy­ꞌa­setpe Tosa­ꞌyru piit pe. Tomohey haria sese pap tet pupi ti ikuꞌuro. Toiꞌa­tu­morem tewa­nĩ­kaptia towy­riaꞌin sese wo. Yt tote­reko i raꞌyn wyti miitꞌin minug saꞌag topyꞌa pe. Tomo­weityk taꞌyn wyti mekewat topyꞌa piat koꞌi tosuu wo. Koitywy toꞌe ahepe — Ewehenoi ro miitꞌin me waure wo areĩneꞌen iꞌatu­minug saꞌag kai e. Waku teꞌe­ra­ꞌaipok uhowawi e Aipo­typot e mesup ahepe.


text:
Koitywy toĩneꞌen Wuatꞌi Porekuat Koro wo. Miꞌi hawyi ainug topot­po­ꞌoro wo morekuat hit koꞌi wo wẽtup tawa kape wẽtup tawa kape tehay moherep hamo — Eweiꞌaipok to Tupana kape e hamo. Aika­ꞌiwat Iesui toĩneꞌen atipy pe. Maꞌato uruto haipe­piaria ihay moherep haria urutoꞌe. Tupana urupo­ꞌoro ehowawi eikyꞌe kahato haype. Woro­ho­ꞌo­ky­ꞌesat eipe uruwy­riaꞌin wo i raꞌyn urutoꞌe. Eiwe­wy­ꞌinug no Tupana wywo urutoꞌe.


text:
Aika­ꞌiwat Iesui yt karãpe i inug saꞌag watoꞌe. — Taꞌi Uhaꞌyru waku sakpo e Tupana. Maꞌato miꞌi pytkai Tupana tiꞌa­piheg aiminug saꞌag upi. Aiminug saꞌag yne iꞌokpe tote toĩneꞌen kahato iꞌauka hap. Miꞌi hawyi Iesui topy­huꞌat yt naku i nug hat ewy aiminug saꞌag topiit tote hawyi. Yt towat tominug saꞌag hap upi Tupana tiꞌa­piheg Iesui maꞌato aiwat aiminug saꞌag upi toho­ꞌopot kahato. Miꞌi wato­mohey hawyi Tupana ainug wakuat sese rakaria Tosa­ꞌyru suu aikoho hawyi. Tosa­ꞌyru ewaku hap totopag ahepe. Waku pe watoĩ­neꞌen Tupana wanẽtup hawe watoꞌe wuatꞌi ywania pe aikope aikope aipo­ꞌoro hap upi Tosa­ꞌyru haipe­piano.<pb/>Uito Tupana mipo­ꞌoro Tosa­ꞌyru moherep hanuat Pauru.<pb/>


text:
Urutoria Iesui ehay moherep haria sese. Miꞌi pote koitywy uruhẽtup kahato ehupi. Eipe iꞌewyte uruꞌewy te wẽtup piit ewy yn Tupana wywo. Watu­we­potpap kahato wuatꞌi ywania piat ikuap Haꞌyru etiat hamo. Pyno Tupana eropat haria aito pote uruhẽtup ehupi urupyꞌa pyi kahato. Yt eweikup­teꞌen neiꞌo Tupana piat eikyꞌe hap ete iraꞌak takaria wo neꞌi. Tupana tum naꞌyn ehepe kat koꞌi kat koꞌi topotpap nug hamuat yt kat saꞌup i. Yt naku i Tupana miium ahepiat koꞌi wati­po­re­ro­kosap neꞌi. Yt naku i watipun imiium koꞌi.


text:
Mio tã e saꞌa­wyꞌi Tupana ahepe — Koran naꞌyn wyti woro­ho­ꞌoe­ha­kye­raꞌat teran e. Mesup eꞌat raꞌyn atiky­ꞌesat eheha­kye­raꞌat e. Woro­ho­ꞌokuap eipe ehepiat uikaykay hap eꞌyianmete e. Woro­ho­ꞌo­ꞌy­kesat eipe ehepiat hoꞌopot hap eꞌat pe e Tupana ahepe mesup taꞌyn miwan me Isaia 49.8 pe.


text:
Koitywy Aika­ꞌiwat ehay moherep haria raꞌyn aito. Miꞌi pote waku aiweꞌeg wo kahato watoĩ­neꞌen. Kat pote karãpe wati­ꞌa­parap pote miitꞌin teꞌe­ru­we­ky­ryꞌi kahato Aika­ꞌiwat Iesui ete iꞌewyte ahete. Miꞌi hawyi yt uwe i tuwa­nẽtup teran ahehay kape.


text:
Uruwy­riaꞌin waku kat koꞌi kat koꞌi watunug aiweꞌeg wo kahato Tupana mowepit hap wywo — Meiẽ Tupana eropat hat sese iꞌatuꞌe hamo. Karãpe putꞌokꞌe ahete ahatek hap ahoꞌopot hap koꞌi turan yt naku i iũteꞌen iũteꞌen aipy­ꞌahak miitꞌin ete iꞌewyte Tupana ete. Waku wati­mo­herep Aipo­typot eropat haria sese hap miꞌi hap eꞌat pe.


text:
Karãpe aiꞌahyk ahyk iꞌewyte karãpe aipyhyp woꞌo­pyhyp hawe iꞌewyte karãpe miitꞌin sem aiꞌauka teran haria pyꞌa­setpe watoĩ­neꞌen iꞌewyte karãpe ahero ahãꞌãg hap wywo Tupana potpap nug kahato hap ete iꞌewyte karãpe yt watoket i kaꞌap Tupana potpap nug hap eꞌat pe wy iꞌewyte karãpe yt kat i aimiium Tupana potpap nug turan miꞌi koꞌi ahete turan waku watu­we­pỹ­ꞌã­tutuk poꞌog yn naꞌyn. Miꞌi hawyi miitꞌin tikuap taꞌyn Aika­ꞌiwat eropat haria sese aito hap.


text:
Iꞌewyte karãpe yt kat i aiwa­nẽtup hawe yt naku i nug hap ete miꞌi hawyi meiũran miitꞌin tikuap Tupana eropat haria sese aito hap. Iꞌewyte karãpe watikuap Tupana aiwy sese ewywuat miꞌi hawyi — Tupana emiit kahato miꞌi iꞌatuꞌe. Iꞌewyte karãpe miitꞌin tunug saꞌag ahete maꞌato yt wati­ꞌa­tu­poepyk i miꞌi hawyi — Pywo imohey hat sese iꞌatuꞌe ahepe. Iꞌewyte iwese rakaria wo watoĩ­neꞌen hawyi — Meiẽ iꞌatuꞌe toꞌe hap ewy imohey sese hat iꞌatuꞌe. Iꞌewyte karãpe watunug Tupana Pãꞌãu miky­ꞌesat ewy hawyi iꞌewyte karãpe wati­ꞌa­tu­kyꞌe miitꞌin sese aipyꞌa pyi hawyi taꞌa­tukuap pywuat Aipo­typot Iesui eropat haria sese aito hap.


text:
Iꞌewyte karãpe wati­mo­herep aikotã Tupana e hap ewy hawyi ipotmu­ꞌeria sese aito hap taꞌa­tukuap taꞌyn. Iꞌewyte karãpe Tupana aimoe­saika yt ahesaika pytkai i hawyi — Pywo rakat iꞌatuꞌe ahepe. Iꞌewyte karãpe waku pe watoĩ­neꞌen Tupana wywo iꞌewyte miitꞌin wywo miꞌi hawyi aikotã surara hesaika rakat ewy watoĩ­neꞌen. Surara typy ipo pe kyseꞌyp takat ewy. Wakuaria watoĩ­neꞌen pote — Miꞌiria Tupana surara wakuat sese iꞌatuꞌe ahepe.


text:
Waku pe yn wati­ky­ꞌesat Tupana potpap nug ahepiat imõtypot wywuat hamo. Maꞌato iraniaꞌin aimõ­typot kahato tuereto. Maꞌato iraniaꞌin yt aimõ­typot hin i. Maꞌato iraniaꞌin teꞌe­ru­we­ky­ryꞌi kahato ahete. Maꞌato iraniaꞌin yt — Waku iꞌatuꞌe kahato. Pywo piat wati­mo­herep turan iraniaꞌin — Iꞌatueso atueso neꞌi taꞌa­tu­henoi iꞌatuꞌe ahepiat. Maꞌato sio waku iꞌatuꞌe sio yt naku i iꞌatuꞌe pytkai wati­ꞌa­tu­muꞌe kahato te Tupana ehay wakuat ete.


text:
Taꞌi iraniaꞌin yt aikuap teran hin i. Maꞌato Tupana aikuap kahato. Miꞌi hawyi iraniaꞌin aikuap wen maꞌato aiꞌauka hamo aikuap. Aiꞌahyk ahyk aiꞌa­piheg kahato aipiit suk suk kahato hamo aikuap. Miꞌi hawyi ikuꞌuro raꞌyn iꞌatuꞌe. Maꞌato miꞌi turan watu­we­hymut i raꞌyn kat pote Tupana yt tiky­ꞌesat i te aiku­ꞌuro hap pote.


text:
Aimo­so­ꞌopot hap aimo­ꞌarot kahato. Maꞌato miꞌi pytkai watu­wehum kahato Tupana kape. Maꞌato iꞌatu­wa­nẽtup hawe yt kat hamo rakaria wo i watoĩ­neꞌen. Maꞌato wahenoi Tupana ehay wakuat iꞌatuepe hawyi taꞌa­tu­mohey hawyi taꞌi Tupana mipoi­tyro koꞌi wo tukup­teꞌen naꞌyn. Miꞌi hawyi aikotã hekat rakaria ewy tukup­teꞌen. Yt kat i ahekat pytkai.


text:
Uhytꞌiꞌin manaꞌin tawa Kurintiu piaria uruikyꞌe kahato eipe. Torania eipe uruikyꞌe urutoꞌe. Yne uruwa­nẽtup hap uruimo­herep ehepe. Eikyꞌe hap yt karãpe i yi kape neꞌi. Pywo ti rat uruikyꞌe kahato eipe.


text:
Maꞌato eipe aikotã yt taꞌa­tu­ꞌywot etiat i yt iwese i rakaria ewy. Iꞌewyte yt taꞌa­tu­wesat i taꞌa­tu­ꞌywot rakaria ewy eweikup­teꞌen. Uruiꞌa­tu­kyꞌe kahato eipe urutoꞌe hawyi yt kat eweiꞌe i uruwesat. Urumẽ­pytꞌin urukyꞌe pote ewehenoi ro uruepe.


text:
Yt naku i watuwat yt naku i nug haria wyꞌinug hamo. Aikotã iꞌypyryp wywo hẽtyhot hap wywo yt toꞌosat i hap ewy. Miꞌi hap ewy yt naku i watoĩ­neꞌen yt naku i nug haria wywo wẽtup miit ewy iꞌatu­minug saꞌag ete. Aikotã uꞌi mani­ꞌay­karay wywo toꞌo­pype miꞌi hap ewy yt naku i wato­py­huꞌat tupa­naria mõtypot haria wywo iꞌatue­tu­pa­naria mõtypot hamo. Aito Iesui mohey haria pote wẽtup miit ewy watoĩ­neꞌen wakuat nug hap ete. Miꞌi pote Tupana mimo­waku hanuaria yt toꞌosat kuap sese i yt naku i nug haria wywo yt toꞌo­ꞌewy hin i pote.


text:
Aika­ꞌiwat wywo ahiag wywo yt karãpe i toꞌo­wẽka taꞌa­tu­potpap wẽtup ehay yn hamo. Miꞌi hap ewy yt karãpe i aito Aika­ꞌiwat mohey haria wato­ꞌosat sese Aika­ꞌiwat etiat miky­ryꞌi haria wywo. Yt karãpe i wẽtup miit ewy wato­py­huꞌat iꞌatu­wywo.


text:
Saꞌa­wyꞌi mio tã e Tupana tomohey haria pe — Areĩneꞌen eiwywo uheiam eipe. Eiwywo uhewyry e. Ehetu­pana wo areĩneꞌen e. Uhemiit no eweikup­teꞌen e saꞌa­wyꞌi miwan me. Miꞌi pote Tupana yat ewy watoĩ­neꞌen. Tupana toĩneꞌen aipiit pe pote wuatꞌi eꞌat piat ieĩneꞌen hat eiam aito. Yt mo wuat minug Tupana iãꞌãkap eiam hin i aito. Yt karãpe i Tupana iwese tupa­naria wywo. Miꞌi pote yt naku i Tupana aipiit piat watioto tupa­naria mõtypot yat kape iꞌatu­mõ­typot hamo e Tupana saꞌa­wyꞌi miwan me Irewi­tiku 26.12 pe.


text:
Mio tã e saꞌa­wyꞌi Tupana tomohey haria pe — Eweiꞌatoiat ro tupa­naria e. Yt eweikup­teꞌen neiꞌo iꞌatu­wywo e. Eweikup­teꞌen pya iꞌatukai ro e. Yt eweiwat reiꞌo iraniaꞌin wywo iꞌatu­mõ­typot hamo e. Yt ewetemig neiꞌo miꞌiria katu­pono yt naku i kahato miꞌiria e Tupana. Uimi­ky­ꞌesat ewetunug mote uimẽ­pytꞌin wo eweikup­teꞌen e. Iꞌewyte eiwe­hytꞌok uiꞌyat pe e Tupana ahepe Isaia 52.11 pe.


text:
Eiꞌywot sese wo areĩneꞌen e. Miꞌi hawyi eipe uhaꞌy­ruꞌin uhaki­ꞌytꞌin wo e Tupana ahepe Esutu 4.22 pe.<pb/>


text:
Eiꞌywot areĩneꞌen e Tupana ahepe. Woro­ho­ꞌo­muꞌe eipe uimẽ­pytꞌin wo Ahetu­pana Koro e. Miꞌi pote uimi­kyꞌe koꞌi eweipy­huꞌat e Tupana ahepe. Pyno waku watu­wehik kahato Tupana ete imẽpytꞌin aito pote. Waku wati­mõ­typot kahato Aiꞌywot Koro yt kat i aiminug saꞌag wywo. Waku wato­kenꞌẽ ahepiat inug saꞌag hap pupi kat pote Tupana ehamo watoĩ­neꞌen pote. Yt naku i watuwat aipiit miky­ꞌesat saꞌag upi neꞌi iꞌewyte aiwa­nẽtup saꞌag hap upi neꞌi. Yt naku i watu­wa­nẽtup poꞌog ahetu­pa­naria saꞌa­wy­ꞌiwuat kape neꞌi.<pb/>Waku watoꞌe Tupana pe — Uiminug saꞌag koꞌi aikotã uipiit ipitpit sese hap ewy. Miꞌi hap ewy uiwa­nẽtup hap ipitpit kahato. Uipitpit ok hap pote aremõti kahato uiminug saꞌag pupi waku watoꞌe Tupana pe.


text:
Uiwy­riaꞌin tawa Kurintiu piaria yne eꞌat pe uruiꞌa­tu­kyꞌe kahato poꞌog saꞌa­wyꞌi kai. Miꞌi pote urukyꞌe aikotã uruiꞌa­tu­kyꞌe eipe hap ewy. Yt karãpe i uruiꞌa­tu­maꞌat eipe. Iꞌewyte yt karãpe i eipiit kyꞌewi hawyi eheka­reꞌen koꞌi kyꞌewi neꞌi urutu­kup­teꞌen eipy­ꞌa­setpe. Iꞌewyte yt karãpe i uruiꞌa­tu­po­hari eipe katu­pono eikyꞌe kahato haria uruto.


text:
Uimo­wepit haria kahato eipe are. Uruimohey kahato eipe are. — Iesui mohey haria tawa Kurintiu piaria waku kahato rakaria urutoꞌe wuatꞌi miitꞌin me. Uruho­ꞌopot kahato mesuwe maꞌato urutu­wa­nẽtup ehowawi hawyi urumo­wepit kahato eipe. Miꞌi hawyi yt kat i uruꞌarot neꞌi hap.


text:
Saꞌa­wyꞌi putꞌok­ꞌu­ru­toꞌe mesuwe yi Masẽ­tunia pe turan uruho­ꞌopot kahato. Yt urukyꞌe hin i itote. Iꞌatuehay saꞌag uruete yne tawa piaria. Uruto­kenꞌẽ itote kat pote sio uruꞌauka sio yt hap urutu­wa­nẽtup pote. Iraniaꞌin tuꞌuka kahato uruete. Yt ikahu hin i uruwa­nẽtup hawe. Yt urutu­we­mohey kuap i. Miꞌi hawyi yt uruiky­ꞌesat i poꞌog yi kape sese uruto urutu­kup­teꞌen.


text:
Maꞌato miꞌi turan aimo­wepit hat Tupana tipo­ꞌoro raꞌyn urupo­wyro hat mehĩ Titu are. Putꞌokꞌe hawyi urumo­wepit kahato.


text:
Miꞌi hawyi mehĩ Titu urumuꞌe kahato — Waku kahato miꞌiria e ehetiat. Uipo­wyro kahato miꞌiria e. Taꞌa­tu­ky­ꞌesat kahato Tupana ehay e ehetiat tohenoi. Taꞌa­tukuap emiwan hawyi paaꞌi­ꞌa­tuꞌe taꞌa­tu­minug saꞌag ete e Titu uhepe. Uruikyꞌe kahato te Pauru iꞌatuꞌe uhepiat pe. Miꞌi hawyi urumo­wepit kahato mio tã mehĩ Titu henoi ehetiat hawyi. Pyno typy urumo­wepit hap mehĩ Titu putꞌokꞌe hawyi tohenoi waku kahato ehetiat hawyi.


text:
Saꞌa­wy­ꞌiwuat uimiwan ehowawiat eiꞌa­piheg kahato hap eimo­ꞌarot kahato hap paaꞌe­weiꞌe kahato hap. Miꞌi turan areꞌe uiwepe — Yt naku i kahato uimiwan are. Poꞌog waku yt karãpe i atipo­ꞌoro uimiwan are uiwepe. Maꞌato mio waku kahato atipuẽti uimiwan katu­pono eweiꞌaipok taꞌyn Tupana kape paaꞌe­weiꞌe hap. Saꞌa­wy­ꞌiwuat einãpin hap eiꞌa­piheg hap yt he hin i eweipuẽti yt eimo­wepit hin i pote. Maꞌato koitywy eimo­wepit poꞌog poꞌog. Miꞌi hawyi koitywy eweiwat raꞌyn einãpin uhepiat hap upi. Pyno koitywy uimiwan saꞌa­wy­ꞌiwuat ehowawiat uimo­wepit kahato.


text:
Waku kahato uimiwan saꞌa­wy­ꞌiwuat katu­pono miꞌi kaipyi eiwe­morem kahato Tupana kape. Maꞌato saꞌa­wyꞌi ti haty yn eweipuẽti. Mekewat uimiwan eiꞌa­piheg kahato hap ewy topy­huꞌat. Miꞌi hawyi paaꞌe­weiꞌe kahato eiminug saꞌag ete. Miꞌi kaipyi woꞌo­wese hap eweipuẽti Tupana wywo. Miꞌi pote uimo­wepit hap ewy uimiwan saꞌa­wy­ꞌiwuat ehowawiat haty rakat pytkai.


text:
Karãpe watu­we­mõti aiminug saꞌag ete Tupana ehamo iꞌewyte karãpe paawa­toꞌe aiwa­nẽtup hap saꞌag ete miꞌi hawyi wata­ꞌaipok aiminug saꞌag myi Tupana kape. Miꞌi hawyi aheha­kye­raꞌat raꞌyn. Watu­we­morem Tupana kape hawyi waku kahato ahete. Toiwaure raꞌyn aiminug saꞌag koꞌi. Miꞌi hawyi aimo­wepit kahato hap yn topy­huꞌat. Toiwaure yne aiminug saꞌag koꞌi. Miꞌi pote yt kat i poꞌog aimõti te hap topy­huꞌat. Miꞌi hawyi — Paaꞌwa­toꞌe hap tokosap taꞌyn watoꞌe are. Miꞌi hawyi — Waku kahato aheha­kye­raꞌat hat watoꞌe. Maꞌato yt wata­ꞌaipok i aiminug saꞌag kaipyi pote yt watu­we­mõti hin i e hamo. Miꞌi pote yt karãpe i aheha­kye­raꞌat hap toĩneꞌen. Aiꞌa­piheg hap wuatꞌi eꞌat piat yn topy­huꞌat aiku­ꞌuro sese hap. Miꞌi hawyi mesuwe yi tote yt karãpe i wati­puẽti mekewat aimo­wepit hap. Tupana tiwaure aiminug saꞌag hawyi yt kat i haty hap ahete aimo­wa­nẽtup hawe aiminug saꞌa­wy­ꞌiwuat etiat. Maꞌato yt pote haty hap topy­huꞌat aheĩneꞌen hap ok tã yt aimo­wepit hin i.


text:
Pywo ti rat karãpe wati­ꞌa­parap sese yt Tupana miky­ꞌesat ewy i hawyi waha­tyꞌi aiwa­nẽtup hawe watu­we­mõti kahato itote. Miꞌi hap Tupana tiky­ꞌesat kahato. Miꞌi hap ewy topy­huꞌat ehete eiwe­mõti hap mekewat eipy­ꞌa­setpiat hewaire waire rakat. Miꞌi hap atimo­herep ehepe hawyi paaꞌe­weiꞌe kahato Tupana miky­ꞌesat ewy. Miꞌi hawyi eweikup­teꞌen ipyꞌahak takaria wo iminug saꞌag ete. — Yt urumi­ky­ꞌesat ewy i eweiꞌe tope. Uruto­kenꞌẽ kahato eminug saꞌag pupi. Yt naku i ti rat eweiꞌe haty wo tope. Etoiat ro eminug saꞌag hawyi ereĩneꞌen no Tupana emiit sese wo. Mio tã eweiꞌe hawyi yne ikuap yt Tupana miky­ꞌesat ewy i tutunug saꞌag hap. Koitywy miitꞌin tikuap yt miꞌi tã nug haria i eipe hap. — Yt etunug poꞌog i raꞌyn o typuo i eweiꞌe hawyi.


text:
Eiweikuap kat pote uimiwan saꞌa­wyꞌi atipo­ꞌoro ehowawi einãpin haty wuat hap. Pyno ahenoi ehepe woro­ho­ꞌo­kyꞌe kahato moherep hamuat. Yt uheso hin i are. Taꞌi Tupana ehamo yt uheso hin i are. Pywo piat sese woro­ho­ꞌo­kyꞌe eipe hap. Yt atipo­ꞌoro i saꞌa­wyꞌi mekewat miwan eipy­ꞌa­setpiat iꞌaparap hap mohit hamo iꞌewyte imimaꞌat koꞌi mohit hamo wy. Maꞌato eiꞌywot ewy areĩneꞌen woro­ho­ꞌo­nãpin perup i popuo eikyꞌe haype are.


text:
Pyno saꞌa­wyꞌi mehĩ Titu toto ehowawiat turan yt towepit hin i wywo toto. Maꞌato putꞌokꞌe turan imowepit kahato haria wo eweikup­teꞌen. Miꞌi hawyi koitywy iꞌewyte uruto uruwepit kahato mehĩ Titu henoi yne aikotã aikotã eweikup­teꞌen hap etiat hawyi urumo­wepit haria eipe.


text:
Saꞌa­wyꞌi atipo­ꞌoro mehĩ Titu ehowawiat turan areꞌe tope — Aika­ꞌiwat mohey haria tawa Kurintiu piaria waku kahato rakaria are tope. Taꞌaipok hawyi tohenoi ehetiat aikotã areꞌe hap ewy tohenoi. Miꞌi hawyi pywo ti rat are. Taꞌi pywo are atiꞌa­tu­mohey kahato miꞌiria. Aikotã urutoꞌe saꞌa­wyꞌi pywo e hap ewy. Kurintiu imohey haria waku kahato rakaria are Titu pe.


text:
Koitywy mehĩ Titu eikyꞌe kahato hat poꞌog poꞌog saꞌa­wy­ꞌiwuat kai. Miꞌi pote ehowawi yn iwanẽtup hap. — Taꞌi miꞌiria Tupana miky­ꞌesat nug haria e yn uruepe ehepiat pe. Yt toiwaure kuap i ehowawiat tuwa­nẽtup hap. — Uimõ­typot kahato miꞌiria e. Yt toimõto hin i tuwa­nẽtup hawe. Aikotã paaꞌe haria ewy eweikup­teꞌen itote — Ereke mehĩ ereke mimi eweiꞌe yn tope. — Hegyiꞌat kahato rakaria e yn uruepe ehepiat pe. Miꞌi hawyi ehowawi yn tuwa­nẽtup kahato.


text:
Pyno woro­ho­ꞌo­mohey kahato eipe. Yt karãpiat i aru uimaꞌat haria eweipy­huꞌat. Ehewaku hap yn topy­huꞌat uiwa­nẽtup hawe.<pb/>Uito ti mesuwat miwan nug hat Pauru are.<pb/>


text:
Pyno koitywy ahenoi teran ehepe aikotã yi Masẽ­tunia piaria koitywy tukup­teꞌen Tupana mipoi­tyro koꞌi wo tukup­teꞌen. Tegyiꞌat hap kaipyi toiꞌa­tu­kyꞌe miꞌiria. Pywo wuat miꞌiria Tupana tiꞌa­tu­poi­tynug poꞌog poꞌog neꞌi. Saꞌa­wyꞌi taꞌa­tu­mohey hawyi itotiaria miitꞌin weukaꞌi kahato haria miꞌiria. Taꞌi ihaky­ꞌeꞌi kahato rakaria wo teꞌe­ro­py­huꞌat itote miꞌiria. Aikotã yt iꞌatuekat hin i rakaria ewy tukup­teꞌen.


text:
Maꞌato miꞌi pytkai iꞌatu­wepit hap yn topy­huꞌat. Miꞌi pytkai taꞌa­tu­mõꞌẽ taꞌa­tuepiat ekat hit yne iraniaꞌin me. Poꞌog iꞌatue­gyiꞌat hekat rakaria kai taꞌa­tu­mõꞌẽ yne pote. Katu­pono taꞌa­tu­mõꞌẽ yne miitꞌin powyro hamo.


text:
Teꞌe­ru­we­pyꞌa pyi taꞌatuium neꞌen neꞌi. Yne taꞌatuium kuap hap ok tã ihaky­ꞌeꞌi rakaria tawa Ieru­sarẽi miaria powyro hamo. Yt uheso i rat katu­pono iꞌatue­gyiꞌat sese miꞌiria.


text:
— Uruipo­wyro kahato teran Aika­ꞌiwat mohey haria tawa Ieru­sarẽi miaria iꞌatuꞌe uhepe uruiꞌa­tu­kyꞌe kahato miꞌiria pote iꞌatuꞌe. Miꞌi pote urumo­wepit kahato etioto urumiium koꞌi hawyi iꞌatuꞌe yn uhepe typuo i typuo i. Saꞌa­wyꞌi urutoꞌe uruwo­ꞌope — Pyno taꞌatuium aru kurin taꞌa­tumiium ok tã. Miꞌi hawyi watioto tawa Ieru­sarẽi kape urutoꞌe uruwo­ꞌope. Maꞌato yt heĩpyt hin i taꞌatuim poꞌog uruwa­nẽtup hap kai.


text:
Katu­pono — Tupana iꞌatuꞌe urutum neran urupiit epe iꞌatuꞌe. Miꞌi hawyi urupotpap hap kaipyi urutum neran yne ewawi. Miꞌi hawyi urutum yne Pauruꞌin me imiereto tawa Ieru­sarẽi miaria kapiat hamo iꞌatuꞌe Tupana pe. Miꞌi hawyi taꞌa­tunug Tupana piat taꞌa­tuꞌe hap ewy.


text:
Saꞌa­wyꞌi uruipo­ꞌoro mehĩ Titu — Toꞌiro wati­ꞌa­tunug tawa Ieru­sarẽi miaria ihaky­ꞌeꞌi rakaria powyro hamo e. Pyno uruikuap mekewat yi Masẽ­tunia piaria iꞌatue­gyiꞌat kahato hap ete hawyi urutoꞌe — Pyno waku wati­po­ꞌoro i raꞌyn mehĩ Titu imohey haria tawa Kurintiu piaria nãpin aikotã waku watum ihaky­ꞌeꞌi rakaria pe hap etiat hamo urutoꞌe. Waku watunug imohey i haria yi Masẽ­tunia piaria ewy e hamo iꞌatue­gyiꞌat hap wywo urutoꞌe. Miꞌi hawyi uruipo­ꞌoro i raꞌyn ehowawi.


text:
Uruiꞌa­tu­mohey kahato eipe uruwa­nẽtup hawe. Eweikuap kahato aikotã waku hãpyk nug hap ete. Howapy kahato imohey hap wywo eipe. Tupana Pãꞌãu ihay hesaika kahato eikaipyi. Tupana kuap haria sese eipe. Yt eipohep hin i Tupana miky­ꞌesat nug hap ete. Iꞌewyte wekyꞌe hap ete eweikuap kahato. Taꞌi yne miꞌi hap koꞌi ete poꞌog wakuaria wo eweikup­teꞌen. Pyno koitywy wahãꞌãg sio eipe poꞌog hegyiꞌat rakaria sio yt hap kuap hamo.


text:
Pyno — Ewetum no yt areꞌe i haty wo ehepe. Yt ewetum i pote yt naku i yt areꞌe kuap i ehepe. Eipyꞌa pyi ewetum ihaky­ꞌeꞌi rakaria tawa Ieru­sarẽi miaria piat hap iꞌewyte iꞌatu­kyꞌe kahato wywo hap uruiky­ꞌesat. Miꞌi hawyi Tupana tikuap ehegyiꞌat hap tokyꞌe kahato hap. Waku wati­mo­herep imohey haria yi Masẽ­tunia ewy ehegyiꞌat hap.


text:
Eipo­typot Iesui aikyꞌe kahato. Miꞌi hap eweikuap taꞌyn maꞌato ahenoi teran i raꞌyn. Hegyiꞌat kahato Miꞌi aikotã hekat sese rakat timõꞌẽ yne teka­reꞌen ihaky­ꞌeꞌi rakaria pe hap ewy Aika­ꞌiwat hegyiꞌat kahato. Saꞌa­wyꞌi sese yne kareꞌen topy­huꞌat ipo pe atipy pe. Miꞌi hawyi ahowawi tut atipy kaipyi. Miꞌi Miit ihaky­ꞌeꞌi rakat topy­huꞌat. Toimõꞌẽ yne tewaku hap ahowawi aikyꞌe haype. Miꞌi hap koꞌi watikuap taꞌyn. Maꞌato waku wato­py­huꞌat aikotã hegyiꞌat hap ewy uheka­tu­wyria are.


text:
Gaꞌatpuat anu — Waku wati­ꞌa­tunug hawyi wati­po­ꞌoro ihaky­ꞌeꞌi rakaria tawa Ieru­sarẽi miaria imohey haria kape eweiꞌe wuatꞌi Iesui mohey haria iraniaꞌin eꞌyianmete.


text:
Pyno koitywy woro­ho­ꞌo­nãpin eipe — Ewetunug no aikotã eweiꞌe hap ewy. Eweiꞌa­tunug o eimiium koꞌi eimi­ky­ꞌesat ewy. Taꞌi eiwepit hap wywo wyti ewetum eimi­ky­ꞌesat ok tã. Waku watum aimiium Tupana kapiat haty wo iꞌatu­kyꞌe hap wywo. Waku watum aipap hap wywo. Waku wahoꞌoium ahekat koꞌi aimi­ky­ꞌesat ewy.


text:
Pyno kat koꞌi kat koꞌi watum Tupana kape aipyꞌa pyi ikyꞌe hap wywo miꞌi hawyi ewepit kahato. Iwato sio yt hap kape yt tuwa­nẽtup i miꞌi koꞌi kape. Tupana tiky­ꞌesat watum kuap hap ok tã tope. Yt toiky­ꞌesat i watum yt watum kuap i hap ok tã.


text:
Yt naku i watum yne ahekat ihaky­ꞌeꞌi rakaria pe hawyi aito watoĩ­neꞌen ihaky­ꞌeꞌi rakaria wo neꞌi hap. Waku poꞌog wati­mõꞌẽ iꞌatuepe hawyi yne aito ahekat topy­huꞌat.


text:
Pyno waku wati­mõꞌẽ ahekat iꞌatuepe katu­pono aiwat iꞌatu kahato pote maꞌato iꞌatuwat yt kat i i pote. Meiũran aru putꞌokꞌe ehepiat hoꞌopot hap eꞌat. Miꞌi hap eꞌat pe waku miꞌiria aipo­wyro aikotã aito wati­mõꞌẽ saꞌa­wyꞌi hap ewy.


text:
Aikotã Tupana toꞌe saꞌa­wyꞌi miwan me — Yt naku i yt hegyiꞌat rakaria wo i watoĩ­neꞌen uiano yne e haria wo neꞌi. Yne aito hegyiꞌat rakaria wo watoĩ­neꞌen pote wati­mõꞌẽ aiwo­ꞌope. Miꞌi hawyi aiwo­ꞌo­ꞌe­wy­ꞌewy hekat rakaria wo watoĩ­neꞌen e Musei tomiwan Esutu 16.18 piat pe.


text:
Uruwy­riaꞌin tawa Kurintiu piaria uruiꞌa­tu­kyꞌe kahato eipe. Koitywy aiwy Titu eikyꞌe aikotã urukyꞌe hap ewy. Eipo­wyro hap yn iwanẽtup hawe. Tupana tunug naꞌyn Titu eikyꞌe kahato hano. Miꞌi pote waku wahe­waku Tupana kape.


text:
Wẽtup eꞌat pe watoꞌe mehĩ Titu pe — Waku eraꞌaipok tawa Kurintiu kape urutoꞌe. — Areto teran ni rat e hawyi toto yt uruipo­ꞌoro poꞌoro poꞌog pytkai i. Tuwe­pyꞌa pyi toto. Ipap kahato pote poꞌog torania kai.


text:
Miꞌi hawyi wẽtup ok uruipo­ꞌoro mehĩ Titu wywo. Miꞌi ti aimuꞌe kuap kahato Tupana ehay wakuat etiat rakat. Wuatꞌi puat mikuap Iesui mohey haria mikuap kahato miꞌi are. Miꞌi pe ti — Wakuat kahato miꞌi iꞌatuꞌe.


text:
Taꞌi torania Tupana mõtypot yat piaria miꞌairo ti meiũwat miit mekewat aimiium ereto tawa Ieru­sarẽi kapiat hamuat. Miꞌi hamuat iꞌatu­mi­ꞌairo iꞌatumiium iꞌatue­gyiꞌat hap moherep hamuat ium hamuat. Miꞌi urutum ihaky­ꞌeꞌi rakaria imohey haria tawa Ieru­sarẽi miaria pe. Miꞌi hawyi teꞌe­ru­wehum kahato Aika­ꞌiwat Iesui kape. Miꞌi hawyi iꞌatu­wepit kahato taꞌa­tukuap taꞌa­tu­kyꞌe kahato ehepiat hap hawyi.


text:
Iwato kahato aimiium urutioto. Miꞌi pote urutioto meiũwat miit eimi­ꞌairo miium koꞌi ereto hamo. Yt urutioto teran i katu­pono yt uruiky­ꞌesat i kahato iraniaꞌin toꞌope — Meiẽ Pauru ihoꞌosat aimiium koꞌi muꞌap upi tawa Ieru­sarẽi kapiat aimi­po­ꞌoro koꞌi e hap yt uruiky­ꞌesat i. Miꞌi pote eimi­ꞌairo tioto are.


text:
Hãpyk kahato yn areĩneꞌen neran wuatꞌi miitꞌin wanẽtup hawe iꞌewyte Tupana wanẽtup hawe. Miꞌi pote yt atioto teran i mesuwat wuatꞌi miium wato koꞌi kat pote yt atiky­ꞌesat i miitꞌin teꞌe­ru­wa­nẽtup saꞌag uhowawi sio toho­ꞌosat sio yt iꞌatuꞌe hap ete.


text:
Miꞌi pote eimi­ꞌairo po pe yne urutum hereto hamo. Eimi­ꞌairo waku kahato uruipuẽti aiwy sese. Yt karãpe i topot­maꞌat nimo pyi te aipo­wyro hat. Uruhãꞌãg kahato yne ete maꞌato yt karãpe i urumaꞌat. — Areto teran tawa Kurintiu kape e. Atiꞌa­tu­mohey kahato miꞌiria e imohey haria tawa Kurintiu piaria katu­pono taꞌatuium aru poꞌog watu­wa­nẽtup hap ok tã e uruepe.


text:
Uito hawyi mehĩ Titu aikotã wẽtup miit ewy yn urutu­kup­teꞌen eheropat hamo. Uiwy kahato mehĩ Titu are. Koitywy atipo­ꞌoro miꞌi iraniaꞌin wywo ehowawi. Tuwat yne hawyi areto. Miꞌiria uheꞌyianme tuwat. Waku eweiꞌa­tu­mohey miꞌiria katu­pono Iesui mohey haria yne. Tupana mõtypot yat piaria mipo­ꞌoro kat pote Aika­ꞌiwat mõtypot haria sese iꞌatu­ꞌairo. — Eiwe­hytꞌok eweiꞌe o iꞌatuepe aikotã eimikuap sese koꞌi piat ewy are.


text:
Eweiꞌa­tu­kyꞌe sese iꞌatu­mi­po­ꞌoro koꞌi pote — Imohey haria Kurintiu piaria iwese sese rakaria iꞌatuꞌe aru teꞌe­ra­ꞌaipok taꞌa­tue­tawa kape hawyi. — Waku imohey haria Kurintiu piaria iꞌatuꞌe Pauruꞌin e hap ewy aikyꞌe kahato haria miꞌiria iꞌatuꞌe aru are.<pb/>Pyno uito Pauru<pb/>


text:
Pyno koitywy yt kat hamo i — Waku kahato wati­ꞌa­tu­mõꞌẽ ahekat koꞌi imohey haria ihaky­ꞌeꞌi rakaria tawa Ieru­sarẽi miaria pe yt kat hamo i areꞌe katu­pono ewetum neran.


text:
— Gaꞌatpuat anu urupotpap kahato hum hamo eweiꞌe uhepe. Meremo uruiꞌa­tunug urumiium muat ihaky­ꞌeꞌi rakaria imohey haria tawa Ieru­sarẽi miaria pe eweiꞌe. Mio tã eiꞌe hap ahenoi wuatꞌi imohey haria pe yi Masẽ­tunia piaria pe. Miꞌi hawyi teꞌe­roꞌe — Pyno uruto wy urutum iꞌatuꞌe. Miꞌi hawyi taꞌatuim taꞌa­tukuap eipe ewetum irane hap hawyi. — Tawa Kurintiu piaria yi Akaia piaria ewy watum iꞌatuꞌe toꞌope.


text:
Miꞌi pote atipo­ꞌoro mehĩ Tituꞌin uheꞌyianme eimiium sio waku sio yt i te hap kuap hamo. Maꞌato areto yt eweiꞌa­tunug i te turan wuat pote wato­ꞌo­mõti te hap topy­huꞌat — Urutunug aru eiꞌe yt ewetunug i te pote.


text:
Katu­pono areto aru yi Masẽ­tunia piaria wywo maꞌato — Urutunug aru eiꞌe hap yt ewetunug i turan yt naku i putꞌok­ꞌu­ru­toꞌe ehetawa pe eimiium sat hamo. Yt kat i pote yi Masẽ­tunia piaria toꞌo­ky­ryꞌi sese taꞌa­tu­pyꞌa pe. — Kat pote — Urutunug aru iꞌatuꞌe pytkai yt taꞌa­tunug i iꞌatuꞌe.


text:
Miꞌi pote areꞌe mehĩꞌin Tituꞌin me — Uheꞌyian­mete eweiwat ro tawa Kurintiu kape are. Eweiꞌa­tu­nãpin miꞌiria — Waku aiwepit wywo watum e hap ete waku watum aipyꞌa pyi imohey haria ihaky­ꞌeꞌi rakaria tawa Ieru­sarẽi miaria pe e hamo. Pyno waku pe yne raꞌyn aimiium koꞌi taꞌa­tue­reto hap eꞌyianmete tawa Ieru­sarẽi kapiat hamo waku eweiꞌe o tawa Kurintiu piaria pe are Tituꞌin me tawa Kurintiu piaria nãpin hamo. — Waku watum aipyꞌa pyi hap yn eweiꞌe o are mehĩꞌin Tituꞌin me. — Yt naku i watum yt watum neran i pote waku eweiꞌe o are mehĩꞌin Tituꞌin me.


text:
Pyno ahenoi ehepe hãꞌãkap wuat aikotã waku watum Tupana kape hap ete. Uwe uwe tikoi yt iwato i miꞌi hat aikotã toikoi hap ok tã toipuẽti. Maꞌato uwe uwe tikoi iwato miꞌi hat ipuẽti tepiat ikoi hap ok tã. Miꞌi hap ewy karãpe watum Tupana kape yt ahegyiꞌat wywo i pote meiũran aru yt kat i wati­puẽti yt ahegyiꞌat i pote.


text:
Uiwy­riaꞌin Tupana tikyꞌe kahato hegyiꞌat sese rakat. Topyꞌa pyi toiky­ꞌesat kahato tutum Tupana kape hat. Yt toiky­ꞌesat i watum tope yt watum neran i wywo watum hap. Iꞌewyte yt toiky­ꞌesat i — Etum no maꞌato yt pote yt naku i pe ereĩneꞌen e wẽtup ok hap upi neꞌi watum hap. Tupana tiky­ꞌesat aiwehum kahato wywo watum aipyꞌa pyi hap tewawiat hap toiky­ꞌesat. Toiky­ꞌesat aimiium muat wati­ꞌairo yianmete kat som watum hap koꞌi.


text:
Tupana hegyiꞌat sese ahepe. Tutum kuap ahepe poꞌog poꞌog watu­wa­nẽtup hap kai aipoi­tyro kuap kahato aikyꞌe haype. Yt ahewaku hap upi i tutum neꞌen neꞌi maꞌato aikyꞌe hap yn wywo. Miꞌi pote karãpe watunug neran wakuap imiky­ꞌesat turan aimoe­saika kahato inug hamuat poꞌog poꞌog watunug kuap kai. Tupana tikuap kahato ahepiat kat sepap hap kuap hamuat aimo­weꞌeg hamo. Tutum kuap poꞌog ahepiat hum hap tepiat hap kai.


text:
Miꞌi hap ete Tupana toꞌe miwan me — Eheha­ky­ꞌeꞌi kahato uhepe. Yt woro­ho­ꞌoe­waure hin i eipe ihaky­ꞌeꞌi rakaria e. Atikuap haty ehete hap koꞌi e. Woro­ho­ꞌo­po­wyro eipe wuatꞌi eꞌat pe e morekuat Tawi wepy 112.9 pe. Miꞌi hap kaipyi watikuap hegyiꞌat kahato hap.


text:
Pywo ti rat aipoi kahato hat Tupana. Yne aimikoi nug hat saꞌa­wyꞌi kat koꞌi kat koꞌi watikoi Tupana inug hap kaipyi. Miꞌi pote yne miꞌi tut Tupana po pyi. Tupana timo­wato yne aimikoi koꞌi aiko moehaĩte hat. Tupana tikuap kahato aikotã mowato hap aito hegyiꞌat rakaria watoĩ­neꞌen pote. Wati­mõꞌẽ hap ok tã tutum ahepe.


text:
Tupana timo­wato kuap ahekat koꞌi. Yne aiminug koꞌi toipoi­tyro kuap watoĩ­neꞌen hegyiꞌat ahekat koꞌi wo pote. Wati­mõꞌẽ ihaky­ꞌeꞌi rakaria pe pote Tupana kape teꞌe­ru­wehum ahegyiꞌat hap upi.


text:
Pyno wati­po­ꞌoro aimiium ihaky­ꞌeꞌi rakaria imohey haria tawa Ieru­sarẽi miaria kape hawyi — Waku kahato En Tupana iꞌatuꞌe aru. Yt wesok i te haria hin i tawa Kurintiu piaria iꞌatuꞌe aru ihaky­ꞌeꞌi rakaria powyro hamo. Koitywy uruikuap emohey haria tukup­teꞌen iꞌatumiium kaipyi. Koitywy waku ahete kat pote tokosap taꞌyn aheha­ky­ꞌeꞌi hap uruete Tupana iꞌatuꞌe haty wo torania wati­mõꞌẽ ahekat koꞌi pote.


text:
— Tupana iꞌatuꞌe Esaꞌyru ehay upiaria emohey haria tawa Kurintiu piaria iꞌatuꞌe aru. Emipo­ꞌoro Aipo­rekuat nuat ehay wakuat nug haria miꞌiria iꞌatuꞌe aru Tupana pe. Taꞌa­tu­mõꞌẽ uruepe hãpyk kahato iꞌatuꞌe. Yt uwe pe i poꞌog toꞌo­ku­pitu kupitu kahato hegyiꞌat sese rakaria ewy iꞌatuꞌe aru Tupana pe.


text:
— Tupana tawa Kurintiu piaria emohey haria ekaipyi tukup­teꞌen hegyiꞌat sese rakaria. Miꞌi pote etiꞌa­tu­poi­tyro o miꞌiria katu­pono koitywy uruikyꞌe kahato miꞌiria. Etimo­herep iꞌatuepe aikotã uruiꞌa­tu­kyꞌe miꞌiria hap koꞌi iꞌatuꞌe aru Tupana pe. Eimi­po­wyro koꞌi tawa Kurintiu piaria iꞌatuꞌe.


text:
— Tupana yt uwe i poꞌog hegyiꞌat ekai. Emiium iwato poꞌog torania kai urutoꞌe. Esaꞌyru wẽtup ok yn nakat etum pote Tupana urutu­wehum ewawi urupyꞌa pyi. Maꞌato yt karãpe i uruehay putꞌokꞌe emiium Esaꞌyru etiat enoi yne hamo urutoꞌe.<pb/>Pyno waku kahato En urutoꞌe are. Uruto ti Esaꞌyru mohey haria are. Pyno waku are uito Pauru.<pb/>


text:
Uito ti eimuꞌe hat sese saꞌa­wy­ꞌiwuat. Haꞌa­wyte Tupana uipo­ꞌoro ehowawi. Miꞌi turan woro­ho­ꞌo­nãpin perupꞌi puo aikotã Aika­ꞌiwat Iesui ainãpin hap ewy aikyꞌe hap wywo. Saꞌa­wyꞌi ihaky­ꞌeꞌi haky­ꞌeꞌi rakano uito areĩneꞌen eipy­ꞌa­setpe turan poꞌog yi kape. Maꞌato koitywy areĩneꞌen pya eikai. Miꞌi pote woro­ho­ꞌo­nãpin uimiwan me haty wo uiwe­mõ­typot wywo.


text:
Uimohit kahato iraniaꞌin eipy­ꞌa­set­piaria. — Pauru yt Tupana mipo­ꞌoro hin i eweiꞌe. Ahekat koꞌi kyꞌewi neꞌi aimuꞌe eweiꞌe. Eheso sese rakaria eipe yt areꞌe teran i miꞌiria pe iꞌatuewa pe. Miꞌi pote miwan me yn areꞌe iꞌatuepe. Eiweꞌeg wo o are. Mio tã eweiꞌe motꞌi pote eheso are aru ehowa pe. Uiwy­riaꞌin tawa Kurintiu piaria ahẽtup ehupi uipyꞌa pyi haty wo yt uimohit reiꞌo ehehay wo.


text:
Taꞌi eiꞌe­wywuat re uito ipuꞌi rakat ikag nakat re. Maꞌato uhesaika hap yt tut i uipiit kaipyi. Tupana Pãꞌãu kaipywiat rat neꞌi wyti uhesaika hap toĩneꞌen. Miꞌi kaipyi neꞌi wyti uhesaika ahiag uka hamo.


text:
Aito imohey haria watoĩ­neꞌen aikotã surara koꞌi ewy. Maꞌato aipo­ryꞌa koꞌi tuweupiat raꞌyn. Yt mesu­wa­rotiat wuꞌuka hap ewywuat i katu­pono poꞌog poꞌog hesaika iꞌatukai. Miꞌi koꞌi wywo Tupana aipo­wyro kahato miꞌi koꞌi yt naku i nug hat akit hamo. Aiminug saꞌag koꞌi aikotã wanĩ­kaptia ewy topy­huꞌat.


text:
— Uito poꞌog iraniaꞌin kai e hat yt tuwa­nẽtup kuap kuap i Tupana kape. Miꞌi hawyi Tupana topy­huꞌat yt Tupana wo hin i. Aiwa­nẽtup saꞌag hap topy­huꞌat Tupana ete. Maꞌato Tupana aimoe­saika miꞌi wanẽtup saꞌag hap pun hamo. Miꞌi hawyi Aika­ꞌiwat Iesui yn toĩneꞌen aiwa­nẽtup hawe Aipo­rekuat no. Miꞌi hawyi Aika­ꞌiwat ehay yn aiwa­nẽtup hawe. Iꞌewyte aiwa­nẽtup hap aheha wywo Aika­ꞌiwat timo­hãpyk kuap yne.


text:
Maꞌato yt wati­ky­ꞌesat i aimo­hãpyk hap pote miꞌi hawyi Aika­ꞌiwat Iesui aiꞌa­piheg katu­pono toikuap kahato aiwa­nẽtup hap koꞌi. Toikuap kahato eipe Kurintiu piaria sio uimohit hap eiwa­nẽtup hap sio yt. Miꞌi pote eiweꞌeg wo o are.


text:
Tukup­teꞌen aipy­ꞌa­setpe — Uruto Aika­ꞌiwat Iesui emiit sese e haria. Miꞌiria pe urutoꞌe — Eipe Iesui emiit sese pote miꞌi pote eweikuap meremo uruto eiꞌe­wy­wuaria te hap. Eiwe­haꞌat ro urueko kape miꞌi hawyi eweikuap uruto Aika­ꞌiwat eropat haria sio sese hap.


text:
Haꞌa­wyte Tupana uruꞌairo uruepiat eimuꞌe hamo iꞌewyte eiꞌa­pykok hamo. Yt aremõti hin i Tupana piat uiꞌairo hap ete are at kaꞌap. Maꞌato tukup­teꞌen eipy­ꞌa­setpe yt ikyꞌesat i areꞌe — Tupana uruꞌairo eiꞌa­pykok hamo are hap. Maꞌato Tupana tiꞌairo uruto. Toikuap eikyꞌe hap yn uruto hap. Yt kat i eimaꞌat hap urukai hap toikuap. Toikuap Tupana ehay etiat eimotag hap eimuꞌe tehay etiat hap. Miꞌi pote uruꞌairo uruepiat eiꞌa­pykok hamo.


text:
Uiwy­riaꞌin yt eweikenꞌẽ uipupiat hamuat i pote mesuwat miwan atipo­ꞌoro. Yt atipo­ꞌoro mesuwat miwan maꞌato ehowawi miitꞌin mohit hamuat neꞌi.


text:
Iraniaꞌin eipy­ꞌa­setpe yt uikyꞌe i haria — Pywo ti rat Pauru aiꞌa­piheg kahato tomiwan me iꞌatuꞌe. Eweikuap kat pote iꞌatuꞌe. Tokenꞌẽ kahato aipy­ꞌa­setpe toꞌe ahepiat hamo iꞌatuꞌe. Yt ipoityꞌi hin i iꞌewyte yt ihay se hin i aimuꞌe turan iꞌatuꞌe.


text:
Eiweꞌeg wo o uwe uwe eipy­ꞌa­setpiat toꞌe mio tã e urumohit haria. Urutoꞌe kuap ehowa pe aikotã urumiwan me hap ewy. Eiwa­tetup miꞌi hap kape katu­pono uruiꞌa­piheg kuap.


text:
Tukup­teꞌen eipy­ꞌa­setpe — Aito poꞌog iraniaꞌin kai iꞌatuꞌe toꞌope haria. Maꞌato uruto yt iꞌatu­ꞌe­wywuat hin i koꞌi urutoꞌe. — Uruto poꞌog eikai iꞌatuꞌe teꞌe­ru­wa­nẽtup ahepiat pe. Miꞌi tã wanẽtup haria yt iꞌatu­weꞌeg hin i katu­pono toꞌope toꞌo­ꞌa­kasa hap kaipyi teꞌe­roꞌe — Uito poꞌog iꞌatuꞌe teꞌe­ru­wa­nẽtup hawe. Yt iꞌatu­weꞌeg hin i katu­pono yt teꞌe­ru­wa­nẽtup hin i sio iꞌatue­waku hap putꞌokꞌe sio yt Aika­ꞌiwat ewaku hap ok tã hap kape.


text:
Uruto eiꞌa­pykok haria pytkai yt karãpe i urutoꞌe uruwa­nẽtup hawe — Uruto poꞌog eikai yt urutoꞌe i iraniaꞌin eipy­ꞌa­set­piaria — Uruto poꞌog e haria ewy. Tupana uruꞌairo eheropat haria ewy yn. Yne uruewaku hap koꞌi uruepiat sepap hap koꞌi yt kat i tuwẽtem uruwe­kaipyi neꞌi.


text:
Saꞌa­wyꞌi Tupana urupo­ꞌoro ehowawi. Tomi­po­ꞌoro Tosa­ꞌyru Aipo­rekuat nuat ehay wakuat moherep hamo. Miꞌi hawyi urutoꞌe ehowawi iꞌe hap ewy. Yt uruiwaure hin i eipe pytkai urutuwat wẽtup ywania kape.


text:
Aikope aikope Tupana urupo­ꞌoro miꞌi hap kape yn urutuwat. Yt karãpe i uruipo­hari iraniaꞌin potmuꞌe neꞌi urupot­muꞌe wo. Iraniaꞌin teꞌe­roꞌe ehepe — Eipe uruimuꞌe Pauruꞌin eꞌyianmete iꞌatuꞌe ehepe urupo­hari teran haype. — Eheso eweiꞌe o miꞌiria pe. Ehehãite sese Iesui mohey hap ete hawyi — Pauruꞌin uruꞌa­pykok haria eweiꞌe. Mio tã eweiꞌe hawyi uruto yt kat hamo i raꞌyn urutoꞌe i. Miꞌi hawyi wẽtup ywania kape urutuwat yt ikuap i te haria kape.


text:
Uiwy­riaꞌin tawa Kurintiu piaria iꞌatu kahato te iraniaꞌin ywania yt taꞌa­tukuap i te Iesui etiaria. Miꞌiria tukup­teꞌen eheꞌyi ehetawa ekuekai poꞌog poꞌog pya wẽtup hy ete. Miꞌi pote urutuwat teran yt taꞌa­tukuap i te sehay wakuat Iesui etiat haria kape. Aikope yt uwe i te toto hap kape. Miꞌi kape watuwat pote yt uwe i itote teꞌe­roꞌe ahepe — Kat pote urumi­mu­ꞌeria eweipo­hari teran neꞌi yt iꞌatuꞌe kuap i ahepe watuwat yt ikuap i te haria kape hawyi.


text:
Aikotã Tupana toꞌe miwan me hap ewy. — Karãpe woro­ho­ꞌo­po­wyro kahato wakuat nug hap ete miꞌi hawyi yt naku i eweiꞌe — Uito atunug uhesaika hap wywo uipo wo uito poꞌog kahato pote yt naku i mio tã eweiꞌe neꞌi e. Poꞌog waku eweiꞌe — Tupana esaika hap wywo atunug waku eweiꞌe e miwan me.


text:
Yt naku i watoꞌe — Uito poꞌog Tupana eropat hat sese pãi yt naku i watoꞌe. Poꞌog waku wahe­katup Tupana kaipyi — En uheropat hat sese e hap. Miꞌi hap eꞌat pe yne ikuap Tupana wẽ kaipyi Tupana emiit sese hap. Miꞌi hap eꞌat pe imimõ­typot no watoĩ­neꞌen are uito eimuꞌe hat Pauru.<pb/>


text:
Pyno woro­ho­ꞌo­kyry teran kurin miꞌi pote eweiwa­nẽtup to aikotã yt uiweꞌeg i hap kape hesoꞌok takat ewy.


text:
Uiwy­riaꞌin tawa Kurintiu piaria areĩneꞌen eiꞌywot ewy. Eipe eweikup­teꞌen uhakiꞌyt ewy yt karãpiat heꞌaito i te rakat ewy. Aika­ꞌiwat Iesui toĩneꞌen aikotã uhakiꞌyt ehaytuwy ewy. Miꞌi pote uheha­ꞌy­wywi kahato ehete. Yt atiky­ꞌesat i iraniaꞌin neꞌi eꞌaito wo. Atiky­ꞌesat Iesui yn eꞌaito wo. Taꞌi uheha­ꞌy­wywi kahato ehete aikotã Tupana ihaꞌy­wywi hap ewy aikotã eꞌywot ewy areĩneꞌen uhakiꞌyt are.


text:
Saꞌa­wyꞌi sese ahiag timaꞌat mana Ewa moiꞌok wẽ pyi. Tehay wo totekyi Tupana kaipyi. Miꞌi hap ewy hap pupi arekenꞌẽ kahato. Arekenꞌẽ kahato ahiag tihep eipe Aika­ꞌiwat Iesui po pyi hap pupi. Aika­ꞌiwat Iesui mohey hap yn aheha­kye­raꞌat kuap. Miꞌi pote wẽtup mohey hap yn toĩneꞌen Tupana kape.


text:
Uimogyt kahato eipe katu­pono eweimohey yne miitꞌin mienoi koꞌi. Putꞌokꞌe wẽtup ok itote hawyi wẽtup Iesui etiat eimuꞌe yt uruepiat eimuꞌe hap ewy hin i. Miꞌi hawyi — Pywo eweiꞌe kahato. Eꞌe hap ewy eweiꞌe tope. Miꞌi hawyi putꞌokꞌe wẽtup i raꞌyn hawyi toꞌe ehepe — Atum neran wẽtup pãꞌãu ehepe. Miꞌi hawyi — Waku mehĩ waku mimi eweiꞌe tope yt eiweꞌeg hin i. Miꞌi hawyi putꞌokꞌe wẽtup ok wẽtup ehay enoi hat yt Aika­ꞌiwat Iesui wakuat ewy hin i. Miꞌi hawyi — Pywo eweiꞌe miꞌi pote uimogyt sese eipe katu­pono — Pywo eweiꞌe yne eimuꞌe haria pe. Miꞌi pote eiweꞌeg wo o are ehepe.


text:
— Tupana mipo­ꞌoro sese uruto iꞌatuꞌe ehepe eimuꞌe hamo. Urupo­ꞌoro uruto poꞌog Tupana mipo­ꞌoro Pauru kai iꞌatuꞌe. Iꞌatueso kahato neꞌi katu­pono areĩneꞌen Iesui miꞌairo sese ipotpo­ꞌo­roria 12 ok takaria ewywuat areĩneꞌen are.


text:
— Pauru ehay yt ikahu hin i iꞌatuꞌe. Maꞌato miꞌiria pe Pywo are uhehay yt ikahu i eiwat ewy maꞌato uhehay hesaika kahato einãpin Tupana weꞌeg hap etiat hamo. Yne apoꞌeiꞌe hap atiwesat kuap yne. Miꞌi hap uiweꞌeg hap Tupana kaipyi eweikuap kahato raꞌyn.


text:
Haꞌa­wy­tepyi te mesup te woro­ho­ꞌo­muꞌe eipe sehay wakuat Iesui etiat. Yt wẽtup mo i woro­ho­ꞌo­muꞌe haꞌup ete. Miꞌi hawyi — Pauru piat aimuꞌe hap yt kat hamo i atum haꞌup kat pote yt ihay se i pote eweiꞌe. Taꞌi uimohit kahato uhegyiꞌat hap ete. Yt kat hamo i aremohit eipy­ꞌa­setpe. Poꞌog waku haꞌup ete aru woro­ho­ꞌo­muꞌe miꞌi hawyi uimõ­typot haria wo eweikup­teꞌen.


text:
Haꞌa­wyte woro­ho­ꞌo­muꞌe at kaꞌap yt kat saꞌup ete i maꞌato eweikuap uwe tum eimuꞌe hap saꞌup. Pyno ahenoi ehepe. Iraniaꞌin Iesui mohey haria aikope aikope teꞌe­ru­wa­ꞌa­tunug hap kaipyi miꞌiria tipo­ꞌoro uhowawi eimuꞌe hamuat saꞌup. Areĩneꞌen seroꞌokꞌe hat ewy katu­pono iꞌatuwat iꞌatu­saꞌup kaipyi areĩneꞌen eipy­ꞌa­setpe. Yt kat i ewetum uhepe.


text:
Yt karãpe i areĩneꞌen neran ahẽtup hẽtup kat koꞌi kat koꞌi eikaipyi teran. Saꞌa­wyꞌi areĩneꞌen eipy­ꞌa­setpe turan uiwe­kaipyi arenuk. Miꞌi hawyi uhesyꞌat eipy­ꞌa­setpiat areĩneꞌen turan tõꞌẽ kahato imohey haria yi Masẽ­tunia piaria uhowawi kat koꞌi kat koꞌi taꞌa­tumiium koꞌi erut hamo. Miꞌi kaipyi areĩneꞌen eipy­ꞌa­setpe yt kat i ahẽtup ehepe. Iꞌewyte yt ahẽtup i aru ehepe.


text:
Uiwa­nẽtup hawe — Waku kahato atiꞌa­tu­muꞌe yt kat saꞌup ete i. Miꞌi pote yt kat i ahẽtup uimi­mu­ꞌeria koꞌi kaipyi. Yt areĩneꞌen i eiꞌokpe tote yi Asia pe areĩneꞌen eipy­ꞌa­setpe turan. Yt uheso hin i karãpe areꞌe yt kat saꞌup ete i woro­ho­ꞌo­muꞌe are ehepe. Iꞌewyte Aika­ꞌiwat Iesui tikuap yt uheso i hap kat pote toĩneꞌen uipyꞌa pe.


text:
Miꞌi hawyi iraniaꞌin teꞌe­roꞌe eipy­ꞌa­setpe toꞌope uruetiat. — Pauru yt aikyꞌe i miꞌi pote yt toiky­ꞌesat aikaipyi kat koꞌi kat koꞌi. Pywo ti rat Tupana tikuap woro­ho­ꞌo­kyꞌe kahato uhepiat hap.


text:
Eweikuap kat pote yt ahẽtup i eikai eimuꞌe hap saꞌup. Pyno ahenoi ehepe. Tukup­teꞌen eipy­ꞌa­setpe — Eimuꞌe haria Pauru ewy kahato iꞌatuꞌe ehepe maꞌato yt pywo pe i katu­pono ehekat koꞌi kyꞌewi yn eimuꞌe. Waku apoꞌe­weiꞌe iꞌatuepe — Eipe Pauru ewy eweiꞌe pytkai kat pote ewehẽtup haꞌup urukaipyi eweiꞌe o iꞌatuepe. Miꞌi hawyi yt eiwesat kuap i kat pote yt uiꞌewy i pote. Miꞌi pote yt karãpe i ahẽtup eikaipyi haꞌup. Yt urusai­pe­piaria hin i miꞌiria.


text:
— Pyno Tupana mipo­ꞌo­roria sese uruto iꞌatuꞌe ehepe maꞌato yt pywo pe i iꞌatuꞌe ehepe miꞌi tã maꞌato eimaꞌat reran haype. Taꞌi teꞌe­ru­we­po­ꞌoro eiꞌakag wo teꞌe­roꞌe hamo — Taꞌi 12 ok takaria ewywuat koꞌi uruto iꞌatuꞌe. Aika­ꞌiwat Iesui potmu­ꞌeria koꞌi uruto iꞌatuꞌe eimaꞌat reran haype. Iesui urupo­ꞌoro ehowawi iꞌatuꞌe ehepe yt pywo pe i iꞌatueso neꞌi.


text:
Nimo pyi te ahiag timaꞌat kuap miitꞌin. Tuwe­mo­herep miitꞌin me hẽtyhot hap ewy — Uito Tupana mipo­ꞌoro tehay moherep ehepiat hamuat e yt pywo pe i. Iꞌewyte ahiag emiit koꞌi aikotã taꞌa­tu­ka­ꞌiwat ewy tukup­teꞌen eipy­ꞌa­setpe uiꞌe hap ewy.


text:
Ahiag mẽpytꞌin koꞌi aikotã taꞌa­tu­ꞌywot ewy tukup­teꞌen. Aimaꞌat kuap toꞌywot ewy. Iꞌatuwẽ pyi — Uruto waku nug haria kahato iꞌatuꞌe. Maꞌato iꞌatu­minug yt iꞌatuehay ewy hin i tuwẽtem. Miꞌi pote meremo yt watikuap i sio aimaꞌat sio yt hap maꞌato meiũran watikuap. Iꞌatu­ꞌa­piheg hap eꞌat pe Tupana timo­herep wuatꞌi ehamo iꞌatu­minug saꞌag koꞌi. Miꞌi hap eꞌat pe iꞌatu­ꞌa­piheg hap putꞌokꞌe iꞌatu­minug saꞌag hap ok tã.


text:
— Pauru ti yt iweꞌeg i sese rakat iꞌatuꞌe. Uruto poꞌog iꞌatuꞌe. Are pãi yt karãpe i areꞌe — Uito poꞌog are. Maꞌato areꞌe teran pote areꞌe kuap. Pyno ipoityꞌi ete aremo­wato kuap areꞌe teran iraniaꞌin ewy pote maꞌato ahenoi hawyi yt uiweꞌeg hin i hat ewy areĩneꞌen. Maꞌato iꞌewyte areꞌe hawyi waure wo o eweikup­teꞌen uiꞌe hap ete yt iweꞌeg i rakat areĩneꞌen pote.


text:
Karãpe ahenoi uiminug wakuat ete yt uiweꞌeg hin i katu­pono Tupana yt tiky­ꞌesat i watu­we­mõ­typot hap.


text:
Maꞌato eipy­ꞌa­set­piaria eimuꞌe haria teꞌe­ru­we­mõ­typot yn taꞌa­tuehay wywo — Uruto poꞌog torania kawiat Tupana mipo­ꞌoro koꞌi iꞌatuꞌe. Yt pywo hin i are — Uito poꞌog eikai. Yt uiweꞌeg hin i mio tã are. Maꞌato iꞌatuꞌe hap ewy areꞌe yt iweꞌeg i rakat ewy.


text:
Uiwy­riaꞌin Kurintiu piaria — Aito poꞌog aiweꞌeg kahato torania kai eweiꞌe eiwo­ꞌope. Mio tã eweiꞌe kat pote eweiky­ꞌesat eimaꞌat reran haria yt iꞌatu­weꞌeg i rakaria. Yt eiweꞌeg hin i miꞌi tã ewetunug mote.


text:
— Eipotpap to uruemiit no yt kat saꞌup ete i iꞌatuꞌe ehepe haty wo. Miꞌi hawyi — Urutunug eiꞌe hap ewy mehĩꞌin mimiꞌin eweiꞌe eimaꞌat haria pe. Yt eiweꞌeg hin i katu­pono ehekat koꞌi yne taꞌa­tusat. Ihaky­ꞌeꞌi rakaria wo eweikup­teꞌen eimuꞌe hap saꞌup mo ewetum yne hawyi. — Uruto poꞌog eikai iꞌatuꞌe hawyi — Pywo eweiꞌe ehowa petek turan eimohit hamo. Miꞌi taꞌa­tunug yne ehete pytkai eipe — Uruꞌa­pykok haria akag eweiꞌe. Urumuꞌe haria sese eipe eweiꞌe iꞌatuepe yt eiweꞌeg hin i.


text:
Uito yt miꞌi tã hin i areĩneꞌen eipy­ꞌa­setpe turan. Eimõ­typot hat areĩneꞌen. Woro­ho­ꞌo­mõꞌẽ aikotã eiwy sese ewy. Miꞌi pytkai uimohit uhehay ete. Yt karãpe i atunug kuap iꞌatu­minug ehetiat ewy. Uhesaika hap yt putꞌokꞌe i miꞌi saꞌag nug hamo. Yt teꞌe­ro­kenꞌẽ hin i teꞌe­ru­we­mõ­typot hamo. Pyno ahãꞌãg iꞌewyte uhewaku hap moherep hamo.


text:
— Uruto poꞌog iꞌatuꞌe. Uruikuap Iuteuria pusu iꞌatuehay potꞌi iꞌatuꞌe. Uito poꞌog atikuap kat pote uipusu sese pote. — Aseꞌi Isareu emiari­ruꞌin sese uruto iꞌatuꞌe. Uito iꞌewyte Isareu ywania te wy are. Urueꞌa­seꞌi saꞌa­wy­ꞌiwuat eimia­riru sese koꞌi uruto iꞌatuꞌe. Iꞌewyte uito Aparãu saipepiat sese wy are.


text:
— Uruto Aika­ꞌiwat Iesui eropat haria sese iꞌatuꞌe. Maꞌato uito poꞌog iꞌatukai are. Mio tã pote yt iweꞌeg i rakat miꞌiria wemo­wato haria ewywuat areĩneꞌen. Yt uiweꞌeg hin i maꞌato pywo pe areꞌe poꞌog Aika­ꞌiwat emiit areĩneꞌen iꞌatukai. Uito poꞌog iꞌatukai uipotpap. Yt uwe i uhete putꞌokꞌe Aika­ꞌiwat potpap nug hap ete. Yt uiweꞌeg hin i mio tã are maꞌato pywo pe areꞌe. More­kuaria uipyhyp poꞌog miꞌiria kai uhehay Iesui etiat pyhyp teran haype. Yt atikuap karania wo uiꞌahyk ahyk itote yt taꞌa­tu­ky­ꞌesat uhehay Iesui etiat pote. Uiꞌatoiat uiku­ꞌuro turan karania wo.


text:
Saꞌa­wyꞌi areto Tupana ehay moherep hap upi turan uito uiꞌahyk ahyk kahato Iuteuria yt mohey i haria 5 wo uiꞌahyk ahyk. Pywo ti rat 39 wo uiꞌape ete woꞌo­ꞌahyk hap 9 haity saꞌag kahato rakano uiku­ꞌuro hap kape. Miꞌi hap ewy 5 tawa pe Iuteuria tunug uhete.


text:
Haty kahato uhete uiꞌahyk ahyk hap wiaꞌyp mo. Myeꞌym mo Huma­nuꞌin tunug uhete hawyi uiꞌatoiat. Wẽtup eꞌat pe uimak mak nu koꞌi wo uiꞌauka hamo. Uhewyry yꞌy wato totiat yara wato puat turan myeꞌym wo yara wato uito hap ywytu uato tiꞌa­pymin nu ete pikꞌe yne. Miꞌi hawyi yꞌy wato pe areĩneꞌen wẽtup ewãtym iꞌewyte wẽtup eꞌat yꞌy wato ihy pya kahato rakat pe.


text:
Uhero kahato uhewyry kahato Tupana ehay moherep hamuat pote. Ahoꞌopot kahato muꞌap upi yꞌy upi ihy esaika kahato pote. Seroꞌokꞌe haria uiꞌauka teran yne uhewyry hap upi Aika­ꞌiwat ehay moherep hamuat turan. Iꞌewyte uiꞌauka teran Iuteuria. Iꞌewyte iraniaꞌin ywania uiꞌauka teran. Tawa wato piaria uikat uiꞌauka hamo. Niatpo kahato uhewyry hap atipuẽti. Arekenꞌẽ kahato areto gaꞌapy koro kapiat turan sio uiku­ꞌuro sio yt. Yꞌy wato uipo­ha­raꞌi kahato areto sakpo turan. Muꞌap upi teꞌe­roꞌe uhepe — Uruto Iesui mohey haria iꞌatuꞌe maꞌato yt pywo pe i uimaꞌat reran uiꞌauka hamo neꞌi.


text:
Uhero kahato uhewyry kahato pote uhatyꞌi kahato. Karania ewãtym neꞌi yt areket kuap i kat pote arekenꞌẽ kahato sio uiket kai uiꞌauka. Iꞌewyte uhesyꞌat kahato areĩneꞌen yt kat i miꞌu pote. Areꞌy­ꞌutui kahato maꞌato yt kat i yꞌy areto yahig wato ekuekai turan. Karania eꞌat yt kat i atuꞌu. Uhenaꞌak kahato wywo uhewyry yt kat i uheꞌog yt kat i uhesokpe koꞌi uimo­sakup hamo.


text:
Pywo ti rat ahoꞌopot kahato Iesui ehay sytpok hamuat hap upi. Uiꞌa­kagꞌaia kahato uhewyry hap upi. Arewa­nẽtup kahato iraniaꞌin imohey haria iraniaꞌin tawa piaria kape sio taꞌa­tu­mohey te sio yt hap kape sio tuꞌuka toꞌope sio yt sio iꞌatue­hãite sio yt hap koꞌi kape yn arewa­nẽtup. Uhehatꞌat iꞌatu­ky­ꞌewi. Yne eꞌat yne iꞌatu­ꞌa­pykok hano areĩneꞌen uiwa­nẽtup hawe uipyꞌa pe. Atiky­ꞌesat iꞌatuehay Iesui mohey hap ete yn uiwa­nẽtup hap.


text:
Karãpe wẽtup ok Iesui mohey hat iꞌaparap miꞌi hawyi ahatyꞌu kahato uhete haty kahato. Areto teran ipowyro hera­ꞌaipok Tupana kapiat hamo. Karãpe wẽtup ok Iesui mohey hat totoiat iraniaꞌin towy­riaꞌin imohey haria wẽtup ok iꞌatu­py­ꞌa­setpiat ihay saꞌag tuete pote miꞌi hawyi areto teran meremo woꞌo­wese hap nug yt iwese rakat i wywuat hamo.


text:
Taꞌi — Uruto poꞌog Pauru kai iꞌatuꞌe eimuꞌe haria. Miꞌiria yt atiꞌa­tu­wesat teran i wen maꞌato atiꞌa­tu­wesat. Wuatꞌi ete poꞌog areĩneꞌen iꞌatukai maꞌato uhehay yt iweꞌeg i rakat ewy. Yt karãpe i ahenoi teran uhewaku hap miꞌiria ewy. Poꞌog waku ahenoi miitꞌin me aikotã uhewaku hap yt putꞌokꞌe hin i Aika­ꞌiwat Iesui ewaku hap ete. Miꞌi hap poꞌog waku ahenoi miitꞌin me. Waku yt hesoꞌok takat ewy i uhehay uito are.


text:
— Tupana waku kahato En. Wuatꞌi eꞌat pe etikuap aikotã ahoꞌopot Esaꞌyru ehay moherep hamuat. Etikuap yt uheso i mesuwat uimiwan me hap. Esaꞌyru Aika­ꞌiwat iꞌewyte ikuap yt uheso i hap.


text:
Yt uheso i saꞌa­wyꞌi areĩneꞌen tawa Tamaku pe turan. Toĩneꞌen itote morekuat Areta. Miꞌi ti ipoꞌoro tesu­ra­raꞌin uiꞌa­piheg hamo. Miꞌi hawyi sura­raꞌin tipyhyp yne tawa wato pyhyp hap yi pype koꞌi uipyhyp hamo. Miꞌi hawyi tawa ewato iheg me toĩneꞌen. Yt arẽtem kuap i.


text:
Miꞌi turan areꞌe — Uiꞌauka aru are. Maꞌato uiwy­riaꞌin uheha­kye­raꞌat. Eraꞌapyk meiũwat yrysakag wato pe iꞌatuꞌe. Miꞌi hawyi ywaiti pyi uimo­ꞌapyk tawa wato pyhyp hap ekuekai haity ete yi kape. Getap hit ywaiti piat kaipyi okenꞌypy hit kaipyi yi kape. Miꞌi hawyi morekuat Areta esura­raꞌin yt uipuẽti hin i. Yt uheso i rat. Tupana tikuap yt uheso i hap. Miꞌi hap kaipyi eweikuap yt uito eimuꞌe haria ewy i hap uito ti Pauru.<pb/>


text:
Uiwy­riaꞌin tawa Kurintiu piaria uiminug wakuat koꞌi yt atimo­herep teran i ehepe maꞌato iraniaꞌin miꞌi tã yn taꞌa­tunug. Miꞌi hawyi yt ahenoi uhepiat waku nug hap pote yt uimõ­typot hin i. Pyno ahenoi uhepiat waku nug hap pote yt uiweꞌeg hin i. Eimaꞌat haria eimuꞌe haria — Uruto poꞌog wuatꞌi kai iꞌatuꞌe katu­pono Tupana ehay kahato uruepe urumu­ꞌetu iꞌatuꞌe. Maꞌato uito poꞌog are. Yt uiweꞌeg hin i mio tã areꞌe maꞌato uheha wo araꞌa­kasa kahato Aika­ꞌiwat.


text:
Saꞌa­wyꞌi 14 anu eꞌyianmete uheha wo araꞌa­kasa aikope Tupana toĩneꞌen hap kape. Wẽtup eꞌat pe uhehay Tupana wywo mesuwe. Miꞌi turan putꞌokꞌe kahato Aika­ꞌiwat Pãꞌãu uhete. Miꞌi hawyi uhereto atipy kape waikiru ekuekai. Yt atikuap i sio uipiit wywo uhereto sio uipãꞌãu yn maꞌato uhero­kosap atipy kape. Atikuap kahato mesuwat uiꞌe hap pywo kahato kat pote araꞌa­kasa pote uheha wywo.


text:
Saꞌa­wyꞌi areto ywyhig ekuekai. Miꞌi hawyi waikiru sakpo Tupana Pãꞌãu uhero­kosap Tupana eiam sese kape. Ikahu kahato itote aikotã Tupana mikoi gaꞌapy ewy itote. Atikuap sehay yt miitꞌin mikuap ok tã i sehay ikahu kahato. — Pyno ahenoi aru mesuwat sehay ikahu rakat miitꞌin yi totiaria pe are Tupana pe maꞌato uiwesat — Iꞌatu­pusu yt putꞌokꞌe i ikahu hap moherep hamo e uhepe.


text:
Pyno araꞌa­kasa yt uwe i te akasa hap kape. Miꞌi hawyi uito poꞌog atikuap torania kai wen maꞌato — Uito poꞌog yt areꞌe i. Poꞌog waku areꞌe — Uhewaku hap yt putꞌokꞌe hin i Uika­ꞌiwat ewaku hap ete. Yt karãpe i uhewaku hap putꞌokꞌe Uika­ꞌiwat ewaku hap ete pãi. Maꞌato uhewaku hap uimõti re uiwa­nẽtup hawe.


text:
Yt naku i areꞌe — Uito Iesui mohey poꞌog torania kawiat are. Pywo kahato uito areꞌe kuap maꞌato yt kat hamo i areꞌe mio tã are. Areꞌe mio tã pote yt uiweꞌeg hin i. Miꞌi pote karãpe areꞌe teran tuereto hawyi arewa­nẽtup hawyi yt naku i arewa­nẽtup. Yt uiweꞌeg hin i areꞌe mio tã pote uiwa­nẽtup hawe. Yt naku i kahato miitꞌin uinug Tupana are uiwepe. Uhewaku hap waku miitꞌin teꞌe­ru­wa­nẽtup uhowawi uito taꞌa­tu­ꞌe­wywuat re hap are uiwepe. Waku uikuap aikotã uhewaku hap ok tã maꞌato yt naku i uinug poꞌog.


text:
Uhewaku hap kai araꞌa­kasa Tupana ieĩneꞌen hap hawyi Tupana toꞌe uhepe — Pyno eraꞌa­kasa yne raꞌyn mio mehĩ e. Areĩneꞌen kahato erenug poꞌog ewato hap kai tet pupi e uhepe. Arekenꞌẽ ereꞌe aru — Uito poꞌog iraniaꞌin kai kat pote araꞌa­kasa raꞌyn atipy sese uito ereꞌe aru eꞌe hap pupi e. Miꞌi pote woro­mo­wa­tetup woro­mohit iraniaꞌin pyꞌa­setpe. Atum aru epe epoha­raꞌi hap aikotã eꞌahu hap ewy haty kahato miꞌi e Tupana uhepe. Miꞌi hawyi Tupana e hap ewy putꞌokꞌe uhete ahiag kaipyi uiꞌahu hap uiwe­mo­wato hap monik hamuat.


text:
Miꞌi hawyi satꞌe iꞌe hap uhete haty are. — Tupana haty kahato are. Etihep to uipiit pyi uimo­so­ꞌopot hap are. Maꞌato — Yt e Tupana uhepe. Miꞌi hawyi tokosap motꞌi hawyi ahẽtup i maꞌato yt e te wy hawyi tokosap mio tã ne hawyi ahẽtup i maꞌato yt e te wy.


text:
Miꞌi hawyi toꞌe Tupana uhepe — Yt karãpe i atihep epiit piat eꞌahu hap e. Yt karãpe i epiit hesaika i raꞌyn maꞌato miꞌi pytkai waku ereĩneꞌen. Maꞌato miꞌi pytkai yt karãpe i woro­ꞌatoiat en. Yt karãpe i yt woro­kyꞌe i raꞌyn e. Karãpe iraniaꞌin teꞌe­ra­ꞌa­kasa esaika hap kapiat hawyi teꞌe­roꞌe — Yt topiit kaipyi i Pauru hesaika hap iꞌatuꞌe maꞌato Tupana imoesaika. Miꞌi pote epiit yt hesaika i hap kaipyi uimõ­typot sese hap topy­huꞌat e Tupana uhepe.


text:
— Pyno atiky­ꞌesat eꞌe hap Tupana are. Atikyꞌe emiky­ꞌesat ewy. Waku kahato uipiit perup hap sio emõtypot hap topy­huꞌat miꞌi kaipyi. Taꞌi waku Tupana uhesaika hap yt tut i uipiit kaipyi. Miꞌi pote yt aremohey kuap i uipiit esaika hap ete. Miꞌi hawyi aru poꞌog hesaika saꞌa­wy­ꞌiwuat kai rakano areĩneꞌen katu­pono Esaꞌyru emipo­ꞌoro Urupo­rekuat nuat yn uimoe­saika tesaika sese hap wywo. Poꞌog poꞌog uhesaika saꞌa­wy­ꞌiwuat kai are Tupana pe. Miꞌi hawyi koitywy uipiit yt uhesaika i hap uimo­wepit kahato kat pote miꞌi pytkai poꞌog uhesaika saꞌa­wy­ꞌiwuat kai. Yt uipiit kaipyi i uhesaika hap maꞌato Aika­ꞌiwat esaika hap kaipyi uhesaika. Karãpe putꞌokꞌe miitꞌin miat uimohit hap iꞌewyte uhatek hap putꞌokꞌe turan poꞌog uimo­wepit hap atipuẽti. Karãpe yt imohey i haria uhatyꞌi hatyꞌi iꞌewyte karãpe yt kat i ikahu uhete Iesui mohey hano areĩneꞌen mote iꞌewyte miꞌi hap eꞌat pe uiwe­saika kahato te yt uhesaika hin i pytkai katu­pono uimoe­saika kahato miꞌi hap eꞌat pe Aika­ꞌiwat Iesui tesaika hap wywo. Miꞌi pote uiwepit kahato.


text:
Uiwy­riaꞌin tawa Kurintiu piaria yt uimõ­typot hin i Tupana miky­ꞌesat ewy kat pote saꞌa­wyꞌi Tupana uiꞌairo tehay wakuat moherep ehepiat hamo. Iesui potpo­ꞌo­roria 12 ok takaria ewywuat sese areĩneꞌen. Miꞌiria wakuat sese ewywuat areĩneꞌen Iesui potpo­ꞌoro wo. Uito wakuat miꞌiria ewywuat are. Yt uiweꞌeg hin i areꞌe mio tã are maꞌato uimohit pote mio tã are.


text:
Saꞌa­wyꞌi areĩneꞌen eipy­ꞌa­setpiat turan Tupana timo­herep kahato uipiit pyi tesaika hap. Toiky­ꞌesat kahato eipe eweikuap uito imipo­ꞌoro sese hap tehay sese moherep hamuat. Miꞌi pote tutunug kahato uipiit pyi yt miitꞌin mikuap koꞌi e. Ehehamo toimo­herep kahato kat koꞌi kat koꞌi sepap Tupana yn inug kuap hap koꞌi miitꞌin mowa­nẽtup kahato hamo waku nug hap koꞌi ete. Miꞌi koꞌi kapiat eweiꞌa­kasa hawyi eweiꞌe — Pauru ti Tupana mipo­ꞌoro ahowawiat aimuꞌe tehay wakuat etiat hamo eweiꞌe eiwo­ꞌope. Karãpe eweiꞌa­kasa yt uhesaika hap kape i hawyi eweiꞌe uhepiat pe — Pywo ti rat Pauru Tupana mipo­ꞌoro sese katu­pono toimo­herep Pauru piit pyi yt hesaika i pytkai eweiꞌe.


text:
Uiwy­riaꞌin tawa Kurintiu piaria woro­ho­ꞌo­kyꞌe kahato eipe aikotã atiꞌa­tu­kyꞌe iraniaꞌin Iesui mohey haria aikope aikope gupteꞌen haria hap ewy woro­ho­ꞌo­po­wyro eipe. Yt uwe i poꞌog eiwo­ꞌo­ꞌe­wy­ꞌewy. Maꞌato iraniaꞌin tum ehepe taꞌa­tumiium koꞌi. Saꞌa­wyꞌi ewetum kat koꞌi kat koꞌi maꞌato wãiꞌare neꞌi. Yt areĩneꞌen neran i eiꞌokpe tote. Uhekat kaipyi arenuk hawyi eimõ­py­ꞌahak hano areĩneꞌen. Pyno yt uiwepyi i waure wo o eweikup­teꞌen uhepiat eimõ­py­ꞌahak hap kai.


text:
Pyno areto i raꞌyn ehowawi ehepiok hamo. Saꞌa­wyꞌi areto typuo raꞌyn koran wuat areto hawyi myeꞌym mo raꞌyn areto. Maꞌato putꞌok­ꞌare eipy­ꞌa­setpe turan yt atiky­ꞌesat i areĩneꞌen eiꞌokpe tote. arenuk uhekat kaipyi aikotã saꞌa­wyꞌi areꞌe hap ewy. Eweikuap kat pote pyno ahenoi. Yt atiky­ꞌesat hin i eheka­reꞌen koꞌi. Maꞌato woro­ho­ꞌo­ky­ꞌesat eipe aikotã uhaꞌy­ruꞌin uhaki­ꞌytꞌin hap ewy. Aikotã yt naku i wahẽtup ahaꞌy­ruꞌin ahaki­ꞌytꞌin me miꞌi kareꞌen koꞌi. Miꞌi hap ewy yt ahẽtup i ehepe. Waku poꞌog eiꞌy­wotꞌin iꞌewyte tutum kareꞌen koꞌi hap ewy.


text:
Woro­ho­ꞌo­kyꞌe kahato eipe aikotã uhaꞌy­ruꞌin uhaki­ꞌytꞌin sese ewy woro­ho­ꞌo­kyꞌe. Aikotã eiꞌywot ewy areĩneꞌen pãi are. Taꞌi uimiꞌat uiko kaipyi uimie­reko kaipyi woro­ho­ꞌopoi hap ewy atunug itote. Taꞌi areĩneꞌen eipy­ꞌa­setpe eimuꞌe Iesui etiat haype yt kat saꞌup i ete woro­ho­ꞌo­muꞌe katu­pono eiꞌywot ewy areĩneꞌen. Uipoi ro yt areꞌe hin i katu­pono aikotã aiꞌy­wotꞌin yt karãpe i — Eweium no saꞌup uhepe hawyi woro­ho­ꞌopoi yt iꞌatuꞌe i. Uito ti ety ewy pote atiꞌa­tu­moma yne uhekat ehepe eipo­wyro hamo woro­ho­ꞌo­kyꞌe kahato haype. Maꞌato miꞌi pytkai yt uikyꞌe hin i eipe. Poꞌog poꞌog neꞌi yi kape uikyꞌe hap woro­kyꞌe poꞌog poꞌog pytkai are. Maꞌato miꞌi pytkai poꞌog poꞌog atum aru ehepe uimẽ­pytꞌin eipe pote.


text:
Yt areĩneꞌen neran hin i eiꞌokpe tote iꞌewyte yt areĩneꞌen neran i eheka­reꞌen kaipyi neꞌi. Iraniaꞌin eipy­ꞌa­set­piaria teꞌe­roꞌe uhepiat — Pauru yt sẽtup sẽtup e hat hin i iꞌatuꞌe. Maꞌato eiweꞌeg wo o katu­pono eimaꞌat kuap kahato. Towese hap wywo wyti einug teropat haria wo hawyi ehekat yne totat towano iꞌatuꞌe ehepe uhewa­nĩ­kaptia.


text:
Mio tã iꞌatuꞌe iꞌatueso kahato neꞌi uhepiat pe. Karania wo uhemiit atipo­ꞌoro ehowawi yt wẽtup mo i eimaꞌat eheka­reꞌen kyꞌewi are. Mio tã e haria pe yt karãpe i atipo­ꞌoro wẽtup ok uhemiit eheka­reꞌen ẽtup hamo.


text:
Saꞌa­wyꞌi atipo­ꞌoro mehĩ Titu ehowawi wẽtup ok imohey hat wywo. Miꞌi hawyi tuwat raꞌyn eikyꞌe haype. Yt karãpe i mehĩ Titu ehekat toiky­ꞌesat. Katu­pono mehĩ Titu hawyi uito urutu­kup­teꞌen wẽtup miit ewy yn urutu­kup­teꞌen wẽtup wanẽtup hap yn uruto. Uito woro­ho­ꞌo­kyꞌe iꞌewyte mehĩ Titu eikyꞌe aikotã woro­ho­ꞌo­kyꞌe hap ewy te eikyꞌe. Uhaipepiat sese miꞌi. Uheko ewy te iꞌewyte miꞌi yt karãpe i eimaꞌat.


text:
Yt karãpe i eipy­ꞌa­setpe urutu­kup­teꞌen turan paaꞌu­ru­toꞌe — Wati­ꞌa­tu­maꞌat miꞌiria yt urutoꞌe i. Yt urueso i rat iꞌewyte Tupana tikuap yt urueso i hap. Iꞌewyte Aika­ꞌiwat Iesui tikuap yt urueso i hap. Katu­pono yne uruminug koꞌi eimoe­saika imohey hap etiat hamo. Miꞌi pote yt urueso i.


text:
Pyno areto i raꞌyn wyti ehowawi aikotã itotiat hap kuap hamo. Arekenꞌẽ kahato putꞌok­ꞌuiꞌe turan eiwu­ꞌuka hap pupi. Yt woro­ho­ꞌo­puẽti teran i yt eiwo­ꞌo­wese i turan neꞌi. Maꞌato woro­ho­ꞌo­puẽti eiwo­ꞌoehay ewãi ewãi turan neꞌi pote arekenꞌẽ kahato areĩneꞌen eiꞌa­piheg hano neꞌi tet pupi. Yt naku i woro­ho­ꞌo­puẽti eiwo­ꞌoe­ha­ꞌy­wywi ehekat koꞌi etiat turan neꞌi. Iꞌewyte eiwo­ꞌope eimo­py­ꞌahak turan neꞌi yt naku i woro­ho­ꞌo­puẽti yt eiwo­ꞌo­wesat i eiwo­ꞌope turan neꞌi. Iꞌewyte yt naku i eiwo­ꞌoewa pe eiwo­ꞌo­wese maꞌato eiwo­ꞌo­ꞌokpe wo ehehay saꞌag hap ete turan neꞌi woro­ho­ꞌo­puẽti hap. Yt naku i woro­ho­ꞌo­puẽti eiwo­ꞌo­weu­kaꞌi turan neꞌi. Iꞌewyte eiwo­ꞌo­hoiro hoiro turan neꞌi. Arekenꞌẽ wuꞌuka hap etiat — Uito poꞌog eikai eiꞌe turan neꞌi.


text:
Uiwy­riaꞌin arekenꞌẽ te wyti uiwa­nẽtup hawe aikotã aru eweikup­teꞌen areto turan hap pupi. Yt woro­ho­ꞌo­puẽti teran i ehewaire waire turan neꞌi. Miꞌi tã ewetunug putꞌok­ꞌare turan neꞌi pote aremõti sese Tupana ehamo. — Tupana yt areto teran i. Yt atiꞌa­tu­puẽti teran i tawa Kurintiu piaria Esaꞌyru mohey haria iꞌatue­waire waire turan neꞌi katu­pono uimõti te hap sese topy­huꞌat. Miꞌi hawyi arewak uiwy sese ikuꞌuro hap ewy. Tupana atiky­ꞌesat taꞌa­tu­ꞌatoiat yne toꞌopiit kyꞌesat hap koꞌi yt naku i hap koꞌi. Tupana yt atiky­ꞌesat i areto emohey haria Kurintiu piaria kape uimohit hap yn itote turan uimõti te hap yn pote are Tupana pe.<pb/>Uito ti Pauru are.<pb/>


text:
Uiwy­riaꞌin tawa Kurintiu piaria areto i raꞌyn ehowawi ehepiok hamo. Saꞌa­wyꞌi areto typuo raꞌyn koran wuat areto hawyi myeꞌym mo raꞌyn areto. Saꞌa­wyꞌi Tupana toꞌe miwan me — Yt naku i eiwe­mohit wẽtup ok okpe wo. Miꞌi ti minug yt naku i eweiꞌe eiwo­ꞌope yt eweikuap i te sio tutunug pywo sio yt hap yt eiweikuap i te pytkai e. Yt eweimohey teiꞌo meremo wẽtup ok yn taꞌa­kasa wẽtup ok minug saꞌag kapiat hat e. Maꞌato myeꞌym ok teꞌe­ra­ꞌa­kasa wẽtup ok minug saꞌag kapiat hawyi waku eweikaykay saꞌa­wyꞌi wẽtup ok. Miꞌi hawyi waku wẽtup ok eweikaykay. Miꞌi hawyi wẽtup i raꞌyn eweikaykay miꞌiria henoi hamo. Miꞌi hawyi taꞌa­tu­henoi teꞌe­ra­ꞌa­kasa hap iꞌewyte taꞌa­tukuap kahato pywo hap toꞌo­ꞌe­wy­ꞌewy taꞌa­tu­henoi pote waku eweimohey. Maꞌato yt toꞌo­ꞌe­wy­ꞌewy i taꞌa­tu­henoi pote yt naku i eweimohey e. Maꞌato yt eweipuẽti myeꞌym ok pote waku eweimohey typy ok toꞌoehay ewy taꞌa­tu­henoi pote e Tupana miwan me saꞌa­wy­ꞌite.


text:
Saꞌa­wyꞌi akasa haria henoi uhepe iminug saꞌag koꞌi areĩneꞌen eipy­ꞌa­setpe turan. Miꞌi hawyi araꞌaipok hawyi taꞌa­tu­henoi i raꞌyn uhepe. Miꞌi hawyi taꞌa­tu­henoi uhepe typuo raꞌyn. Meiũran aru araꞌaipok i raꞌyn ehowawi miꞌi hawyi taꞌa­tu­henoi uhepe myeꞌym mo raꞌyn iminug saꞌag taꞌa­tu­henoi toꞌo­ꞌe­wy­ꞌewy miꞌi hawyi atimohey raꞌyn. Miꞌi hawyi woro­ho­ꞌo­ꞌa­piheg naꞌyn. Saꞌa­wyꞌi eiweꞌeg wo o are. Miꞌi hawyi araꞌaipok hawyi areꞌe i — Eweiꞌatoiat ro eiminug saꞌag koꞌi koitywy. Woro­ho­ꞌo­ꞌa­piheg aru yt eweitoiat i pote are ehepe. Koitywy myeꞌym mo raꞌyn woro­ho­ꞌoewãi. Yt areĩneꞌen i eipy­ꞌa­setpe wen maꞌato eiweꞌeg wo o woro­ho­ꞌo­ꞌa­piheg aru. Yt uipohep hin i eiꞌa­piheg hap ete haty eweiꞌe pytkai.


text:
Toĩneꞌen eipy­ꞌa­setpe — Yt uruikuap i Pauru sio Aipo­typot mipo­ꞌoro sio yt watikuap i sio Iesui wẽ pyi sio yt. Eiweꞌeg wo o katu­pono Aipo­typot wẽ wo kahato areĩneꞌen hesaika kahato. Aika­ꞌiwat eiꞌa­piheg kuap. Taꞌi eiꞌa­piheg haty wo uhehay kaipyi areꞌe hawyi.


text:
Taꞌa­tu­ꞌauka Aika­ꞌiwat turan yt kat i toꞌe paaꞌe neꞌi. Yt toimo­herep hin i tesaika hap. Yt toiꞌa­tu­poepyk hin i. Yt kat i hesaika hap ikuꞌuro turan maꞌato Tupana timoieĩ­neꞌen i tesaika wo. Koitywy Tupana esaika hap yne eiam topy­huꞌat. Saꞌa­wyꞌi urutu­kup­teꞌen eipy­ꞌa­setpe turan aikotã Aika­ꞌiwat ikuꞌuro turan yt hesaika hin i turanuat ewy wato­py­huꞌat. Maꞌato meiũran uruta­ꞌaipok ewawi hesaika rakaria ewy urutu­kup­teꞌen maꞌato Tupana esaika hap urupiit pe. Eiweꞌeg wo o Tupana eiꞌa­piheg kuap kahato.


text:
Waku eweiꞌe eipyꞌa pe sio — Uito Tupana Saꞌyru mohey hat sese sio yt waku eweiꞌe. Waku watikuap kahato aipyꞌa pe sio Tupana saꞌy­ruꞌin sese uito sio iꞌewyte sio Tupana saki­ꞌytꞌin sese uito sio yt hap. Maꞌato yt eweikuap i te pote eiweꞌeg wo o. Yt naku i wato­py­huꞌat piku piku koꞌi ewy neꞌi yt iꞌywot wekuap takaria i ewywuaria wo neꞌi. — Uruikuap kahato Tupana Uruꞌywot sese hap. Uruikuap Iesui mohey haria sese uruto hap.


text:
Atiky­ꞌesat kahato eweikuap uruto Tupana Saꞌyru mipo­ꞌoro koꞌi sese hap. — Yt heso rakaria i waku eweiꞌe kuap uruetiat.


text:
Tupana are — Etihep to tawa Kurintiu piaria iꞌatueko saꞌag myi iꞌatu­minug saꞌag po pyi are. Yt urutuwat teran i iꞌatue­wawi epiat iꞌatu­ꞌa­piheg hap nug uruepiat hamo are. Yt uruimo­herep teran i esaika hap iꞌatu­ꞌa­piheg hamo neꞌi. Iraniaꞌin itote yt urumohey i emipo­ꞌoro uruto hap. Etunug miꞌiria taꞌa­tu­mohey uruto emipo­ꞌoro sese iꞌatuꞌe hamo. Yt naku i uruiꞌa­tu­ꞌa­piheg miꞌiria esaika wo are Tupana pe mesuwe.


text:
Uruto Tupana miꞌairo sese tehay pywo piat moherep ehepiat hamo. Yt uheso i rat. Pywo rat uruꞌe hap. Maꞌato — Yt pywo rakat i rat eweiꞌe pote yt eweimohit kuap i urumienoi kat pote Tupana mipo­ꞌoro koꞌi sese uruto. Poꞌog waku eweiꞌe — Pywo kahato eiꞌe hap waku eweiꞌe. Pywo eweiꞌe hawyi poꞌog esaika hap topy­huꞌat katu­pono pywo e haria sok wo watu­kup­teꞌen.


text:
Uruiky­ꞌesat kahato eweikup­teꞌen waku rakaria Tupana ewywuaria wo hap. Urumo­wepit kahato karãpe eweikup­teꞌen hesaika kahato rakaria wo imohey hap ete. Miꞌi hawyi poꞌog urunãpin haria ewy. Miꞌi hap eꞌat pe urumo­wepit kahato.


text:
Atiky­ꞌesat kahato ehehãite imohey hap ete putꞌok­ꞌuiꞌe turan. Hãpyk Tupana eko ewy hap atiky­ꞌesat. Miꞌi pote woro­ho­ꞌo­nãpin miwan me yt areĩneꞌen i te eipy­ꞌa­setpiat turan. Poꞌog waku uiwa­nẽtup hawe woro­ho­ꞌo­nãpin miwan me aiwo­ꞌo­ꞌewa piat hap kai. Kat pote atiꞌairo kuap uiꞌe hap. Miꞌi hawyi yt kat i uhehay uimiwan me eimohit hap. Yt karãpe i woro­ho­ꞌo­mohit teran eipe. Woro­ho­ꞌo­motag yn neran Aika­ꞌiwat mohey hap ete. Katu­pono saꞌa­wyꞌi Tupana tum uhepe tesaika hap tomohey haria nãpin uhepiat hamo iꞌatu­moe­saika imoheg hap etiat hamo.


text:
Uiwy­riaꞌin uheka­tu­wyria kuekatu atipo­ꞌoro ehowawi. Toran naꞌyn uimiwan mesuwe. Waku pe eweikup­teꞌen. Yt kat i iꞌaparap ehepiat hap eheĩneꞌen hap ete hap wywo eweikup­teꞌen. Wẽtup ok miit ewywuat eweikup­teꞌen imohey hap ete. Eiwo­ꞌo­mo­wepit ro eiwo­ꞌo­po­wyro hap ete woꞌo­wese hap ete. Miꞌi ewy ewetunug pote eiwepit kahato katu­pono Tupana wuatꞌi kyꞌe hat toĩneꞌen eipy­ꞌa­setpe eimo­wepit sese hamo.


text:
— Pyno eiwe­hytꞌok to mehĩꞌin manaꞌin eweiꞌe o imohey haria pe ewepit hap wywo. Aikotã Aika­ꞌiwat ewy yne mesu­wa­ro­tiaria Aika­ꞌiwat mohey haria ipoꞌoro kuekatu ehowawi.


text:
<sup>(13-14)</sup> — Uruka­ꞌiwat sese Iesui etiꞌa­tu­kyꞌe kahato tawa Kurintiu piaria emohey haria. Yt iꞌatue­waku hap kaipyi ereĩneꞌen egyiꞌat iꞌatuepiat rakano maꞌato iꞌatu­kyꞌe haype. Tupana are waure wo ereĩneꞌen iꞌatu­minug saꞌag kai. Etiꞌa­tu­kyꞌe miꞌiria yt kat upi i. Tupana Pãꞌãu are ewyꞌinug tawa Kurintiu piaria Esaꞌyru mohey haria wywo. Etunug miꞌiria aikotã wẽtup ok miit ewy yn ahẽtup Tupana. Waku are. Mio tã ewy yn ahẽtup Tupana pe ehepiat uiwy­riaꞌin Iesui mohey haria tawa Kurintiu piaria etiat.Toran naꞌyn uiꞌe hap miwan miat. Uito ti Tupana mipo­ꞌoro sese Pauru.


text:
Uito ti meiũ Pauru Tupana Mipo­ꞌoro wuatꞌi miitꞌin muꞌe hamuat ti uito are. Aipo­typot Iesui mipo­ꞌoro sese uito are. Iꞌewyte Aiꞌywot Tupana mihymut guꞌuro pywiat Iesui mipo­ꞌoro uito are. Yt karãpe i miitꞌin mesu­wa­ro­tiaria uiꞌairo Tupana mipo­ꞌoro Aipo­rekuat nuat ehay moherep hamo. Yt miitꞌin miꞌairo hin i uito. Iꞌewyte yt Iesui potpo­ꞌo­roria miꞌairo hin i uito maꞌato Tupana mipo­ꞌoro uito are.


text:
Miꞌi tupono mesup atipo­ꞌoro uimiwan uheywytꞌin Iesui mohey haria tawa Karata piaria kape. Maꞌato yt uito yn i maꞌato torania meiũpiaria Iesui mohey haria ipoꞌoro mesuwat taꞌa­tue­kue­katu ehowawi uruwy­riaꞌin are.


text:
Koitywy mio tã areꞌe Tupana pe ehepiat — Uiꞌywot pyno koitywy etiꞌa­tu­po­wyro ro tawa Karata piaria Esaꞌyru mohey haria are. Atiky­ꞌesat kahato miꞌiria egyiꞌat hap ok tã sese kuap haria hap atiky­ꞌesat are. Atiky­ꞌesat etimo­herep iꞌatuepe aikotã iwato hap iꞌatu­kyꞌe hap epiat hap atiky­ꞌesat etimo­herep itotiaria pe ahẽtup. Tupana are etiꞌa­tunug itotiaria yt wanẽtup koꞌi koꞌi haria wo i are maꞌato woꞌo­wese kahato rakaria wo etiꞌa­tunug miꞌiria are. Miꞌi tã are yn ahẽtup mesuwe Aiꞌywot Tupana pe iꞌewyte Aipo­typot Iesui pe ehepiat uiwy­riaꞌin.


text:
Iesui tiky­ꞌesat kahato ti miitꞌin ehakye­raꞌat hap. Toiky­ꞌesat kahato iꞌatu­minug saꞌag kaipywiat teꞌe­ra­ꞌaipok hap. Miꞌi hamo tuweium ariaꞌyp posak ete Toꞌywot miky­ꞌesat ewy. Miꞌi hamo Tupana tum Tosa­ꞌyru aiꞌa­piheg hap u hamo aiminug saꞌag koꞌi hep hamo.


text:
Miꞌi tupono mesup — Waku kahato En Tupana watoꞌe at kaꞌap mesup te mũki­ꞌite wuatꞌi eꞌat pe. Woro­mõ­typot kahato En Tupana waku watoꞌe mesup are.<pb/>


text:
Taꞌi arewa­nẽtup kahato eiminug saꞌag koꞌi kape. Kat hamo ten eweiꞌatoiat wakuap sehay Aika­ꞌiwat Iesui kaipywiat hegyiꞌat kahato hap. Pywo apo eipohep taꞌyn Aipo­typot aikyꞌe hat mohey hap ete wẽtup sehay saꞌag kyꞌewi — Toꞌiro watu­we­ha­kye­raꞌat aiminug waku hap saꞌup upi eweiꞌe apo. Taꞌi miꞌi e hap yt naku i watoꞌe katu­pono Iesui upi yn aheha­kye­raꞌat kuap are. Maꞌato eipe wẽtup sehay upi raꞌyn eweiwat yt sehay wakuat Iesui mienoi upi hin i sehay upi eweiwat are. Yt naku i pãi are.


text:
— Taꞌi poꞌog ipakup sehay aimi­mohey kahu eweiꞌe. Hẽ eweiꞌe neꞌi ti mesup eiwo­ꞌope maꞌato yt hin i. Iesui mimo­herep yn ni sehay pakup sese toĩneꞌen are. Wẽtup yn ni toĩneꞌen sehay pakup sehay pywuat are mekewat saꞌa­wy­ꞌiwuat pywiat sese uimienoi ehowawiat hap yn sehay pakup Tupana wẽ pywiat. Miꞌi yn sehay pywuat sese aheha­kye­raꞌat kuap hap sehay are. Ipakup sehay iꞌatuꞌe iraniaꞌin ehepe maꞌato heso rakaria sok miꞌiria are. Taꞌi Iesui ehay peroꞌok teran wẽtup sehay nem nakat kape teran neꞌi miꞌiria are. Yt Aipo­typot Iesui ete hin i iꞌatu­mienoi maꞌato iꞌatueko koꞌi nug hap ete yn iꞌatuehay.


text:
Haꞌa­wyte Iesui etiat yn mekewat pywuat sese sehay etiat yn uruhenoi ehepe. Ahenoi ehepe miꞌi ti sehay pakup wakuap sese rakat are. Yt naku i watoiat Iesui etiat aimuꞌe hap wẽtup sehay kapiat hamo are. Uito iꞌewyte maꞌato mesup ahenoi wẽtup sehay yt saꞌa­wy­ꞌiwuat uimienoi yt ewy i pote waku Tupana uipo­ꞌoro aria kape neꞌi are. Iꞌewyte sio Wẽtup Ok putꞌokꞌe atipy kaipyi — Uito Tupana mipo­ꞌoro e hat pytkai wẽtup sehay toimo­herep yt Iesui mienoi yt saꞌa­wy­ꞌiwuat urumienoi ewywuat i pote — Tupana epoꞌoro aria kape waku eweiꞌe mekewat atipy piat uito e haria pe are. Katu­pono meiũran ti aru mesuwat yi tote tõꞌẽ atipy kaipywiat Tupana ehay moherep haria ewywuat koꞌi maꞌato yt Iesui e hap yt ewywuat i moherep haria. Miꞌi haria pe waku watoꞌe — Tupana yt mikyꞌesat ewy i eimiꞌenoi waku eweꞌeg wo katupono Tupana miꞌapihag wo aru ereineꞌen yt Iesui e hap ewywuat etimoherep pote waku watoꞌe miꞌiria pe. Yt naku i Tupana eipo­ꞌoro aria kape waku watoꞌe wẽtup sehay wywuat õꞌẽ haria pe yt Iesui e hap ewywuat i haria pe. Pyno wyti waku Iesui ehay etiat aiwo­ꞌo­muꞌe hap yn poꞌog waku uiwy­riaꞌin iꞌatueso atueso hap koꞌi kai are.


text:
Pyno areꞌe i miꞌi hap ehepe uwe uwe wẽtup sehay neꞌi imoherep yt Iesui mienoi wakuat ewywuat i waku miꞌi hat Tupana tipo­ꞌoro aria wato kape sese watoꞌe. Waku miꞌi miit topy­huꞌat Tupana mikuasa wuatꞌi eꞌat pianuat are.


text:
Taꞌi yt taꞌa­tu­ky­ꞌesat i ahehay Iesui etiat pytkai waku miꞌi etiat yn wahenoi poꞌog are. Waku ti Tupana mowepit hap yn watunug are. Miꞌi hap yn uito poꞌog atiky­ꞌesat are. Yt miitꞌin mowepit hap i ti atunug neran. Waku ti Tupana kaipywiat — En waku e hap poꞌog waku miitꞌin kaipywiat — Waku en e hap kai are. Maꞌato uito atunug miitꞌin wo mowepit hap yn mote ti rẽ iraniaꞌin yt karãmuo i uhatyꞌi hatyꞌi. Pyno iraniaꞌin uhatyꞌi hatyꞌi pytkai uito ti Aipo­typot sese mowepit reran kahato hat uito are. Yt atimo­wepit teran i miitꞌin Tupana e hap wywo. Poꞌog waku atimo­wepit Tupana are. Maꞌato miitꞌin miky­ꞌesat ewywuat neꞌi ahenoi pote Aika­ꞌiwat miky­ꞌesat ewy yt ahenoi kuap i are. — Urumuꞌe ro urumi­ky­ꞌesat ewy e haria mowepit haria wo watu­kup­teꞌen pote yt Iesui eropat haria wo hin i watu­kup­teꞌen katu­pono yt wahenoi kuap i imiky­ꞌesat wy.


text:
Pyno ti atimoheg neran uhehay eiwa­nẽtup hawe uiwy­riaꞌin. Pywo ti mekewat sehay wakuat sese uimienoi saꞌa­wy­ꞌiwuat ehowawiat miꞌi sehay yt miitꞌin wanẽtup hap kaipywiat i uimi­mo­herep ehepiat are.


text:
Taꞌi yt miitꞌin miium uhepiat i ti yt miitꞌin mienoi uhepiat i iꞌewyte yt miitꞌin mimo­herep uhepiat i maꞌato mekewat Aipo­typot Iesui mimo­herep uhepiat ahenoi are. Yt atikuap hin turan i Iesui tomo­herep tehay wakuap sese uhepe towẽ pyi sese uimuꞌe are.


text:
Taꞌi eweikuap aikotã saꞌa­wyꞌi yt atikuap hin i Iesui etiat. Eweikuap kahato uito aikotã wẽtup seko upiat myhuꞌat hat kahato areĩneꞌen saꞌa­wyꞌi mesu­wa­rote. Miꞌi Iuteu ywania eko wo uhowapy raꞌyn nyti miꞌi turan. Saꞌa­wyꞌi te Iuteuria kaipyi atikuap Tupana ehay. Taꞌi saꞌa­wyꞌi uito Tupana emiitꞌin sese Iesui mohey haria moma teran hano areĩneꞌen. Taꞌi eweikuap aikotã saꞌa­wyꞌi Iesui potmu­ꞌeria satyꞌi satyꞌi hat areĩneꞌen saꞌag poꞌog tora­niaꞌin kai hap eweikuap taꞌyn. Yt nakuat i kahato uito. Saꞌa­wyꞌi Iesui mohey haria atuꞌuka hat uito areĩneꞌen are. Atiꞌa­tu­ꞌuka saꞌag miꞌiria uito are.


text:
Saꞌa­wyꞌi uiwe­motag hamo te poꞌog iraniaꞌin uiꞌy­wania kai Iuteuria eko hit koꞌi yne yne atiꞌa­tu­ky­ꞌesat iꞌewyte atiꞌa­tunug yne uito. Uiwe­motag tuwyria apyꞌi aremoe­hapap urueꞌa­se­ꞌiꞌin eko ete yne eꞌat pe. Haty wo atiꞌa­tunug yne yne urueko koꞌi poꞌog poꞌog torania kai.


text:
Maꞌato wẽtup eꞌat pe Tupana tomi­ky­ꞌesat ewy uiꞌairo temiit no hawyi uikyꞌe kahato tuwe­kaipyi tuwe­wawi. Yt kat i atunug wakuat pytkai i uiꞌairo maꞌato uikyꞌe haype. Uikyꞌe tewa­nĩkap muat uheĩneꞌen pytkai uiꞌairo topot­po­ꞌoro wo. Miꞌi hawyi toꞌe uhepe — Taꞌi Pauru worokuap en haꞌa­wyte ety ymyẽ piat re ereĩneꞌen turan worokuap. Miꞌi turan woro­ꞌairo uimi­po­ꞌoro wo e Tupana uhepe. Uikyꞌe yt kan hamo i uikaykay tuwe­wawi tuwepyi hap ewy are. Miꞌi hap eweikuap.


text:
Miꞌi hawyi sake wẽtup eꞌat pe Tupana tuwe­mo­herep Tosa­ꞌyru sese Iesui uhowawi uipyꞌa pe. Atikuap Haꞌyru hawyi toꞌe uhepe — Pauru woro­ꞌairo en uhehay enoi miitꞌin yt Iuteu ywania piat hamo i e uhepe. Miꞌi hawyi yt uwe pe i — Uimuꞌe ro are. Katu­pono saꞌa­wyꞌi Tupana yn uimuꞌe hat toĩneꞌen. Yt wẽtup ok miit pe i are — Waku apo areĩneꞌen ehay sytpok hamo yt are hin i. Yt uwe pe i mio tã are.


text:
Iꞌewyte Iesui eꞌyiannote wuaria motpo­ꞌoria yt uimuꞌe hin i katu­pono yt areto i tawa Ieru­sarẽi kape. Maꞌato Iesui tuwe­mo­herep uhowawi hawyi mekewat eꞌat pe ti areto pya kahato uiweran hap kape mekewat yi wato yahig Arapia e hap kape areto. Ikaipyi ti araꞌaipok tawa Tamaku kape i raꞌyn.


text:
Miꞌi tote ti areĩneꞌen motꞌi myeꞌym iꞌaman motpe areĩneꞌen tawa Tamaku piaria pyꞌa­setpe. Miꞌi hawyi areto tawa wato Ieru­sarẽi kape Iesui potmuꞌe Peteru kapiat uiꞌa­kasa hamo. Itote areĩneꞌen 15 eꞌat iwywo ikuap hamo.


text:
Miꞌi tote ti Aika­ꞌiwat Iesui ywyt sese wẽtup ok araꞌa­kasa Tiaku e hap het rakat. Maꞌato miꞌi hawyi yt uwe i atiꞌa­tukuap itote Iesui potpo­ꞌo­roria torania. Peteru hawyi Tiaku atikuap hawyi miꞌiria yatype areꞌi­neꞌen 15 eꞌat hawyi areto e tawa Ieru­sarẽi pyi.


text:
Uiwyiaꞌin miꞌiria ti yt uimuꞌe haria i are. Yt uheso hin i maꞌato ahenoi ehepe Tupana ehamo areꞌe — Tupana yn uiꞌairo topot­po­ꞌoro wo. Yt Iesui potmu­ꞌeria miꞌairo i uito are. Yt uikuap hin i miꞌiria saꞌa­wyꞌi.


text:
Miꞌi turan mekewat eꞌat pe yi Iuteu piaria tama Ieru­sarẽi piaria Iesui mohey haria yt uikuap hin i katu­pono yt karãpe i uhewyry iꞌatue­wawi. Miꞌi pote uhowa ete yt uikuap hin i.


text:
Maꞌato itotiaria uikuap uhehay ete yn. Miꞌi hawyi teꞌe­roꞌe toꞌope itote — Taꞌi koitywy ti saꞌa­wy­ꞌiwuat aiꞌa­tu­sa­tyꞌi satyꞌi hat raꞌyn meiũ Aika­ꞌiwat Iesui powyro hamo raꞌyn topy­huꞌat iꞌatuꞌe toꞌope uhepiat pe. Pyno ti koitywy yt aimoma teran hin i raꞌyn katu­pono topot­muꞌe kahato raꞌyn Iesui mohey hap ete iꞌatuꞌe toꞌope uhepiat pe.


text:
Miꞌi hawyi ti miꞌiria teꞌe­ru­wehum kahato raꞌyn Tupana ete — Waku kahato ti En Tupana iꞌatuꞌe itote uhepiat pe Tupana pe Iesui mohey haria yi Iuteu piaria mekewat tawa Ieru­sarẽi piaria teꞌe­roꞌe.<pb/>


text:
Miꞌi hawyi yi Siria yi Sirisia pe areĩneꞌen motꞌi kahato. 14 iꞌaman mot hap ewy 14 anu hap ewy areĩneꞌen itote hawyi areto i tawa wato Ieru­sarẽi kape. Uiwy Panãpe wywo areto iꞌewyte atioto uiwy uhyt Titu uiwywo.


text:
Areto turan Tupana toꞌe uhepe — Pauru atiky­ꞌesat ereto tawa Ieru­sarẽi kape mesup e uhepe pote areto i e hap ewy. Putꞌok­ꞌare raꞌyn itote hawyi areto raꞌyn Iesui potmu­ꞌeria yianmiaria kape hawyi miꞌiria pe ahenoi henoi kat e hap kat e hap ahenoi yne sehay wakuat Iesui etiat Tupana ehay kat e kat e hap koꞌi ahenoi mesuwat yi tote iraniaꞌin me yt uruꞌy­wania i pe uiꞌe hap atimo­herep yne yne uhehay wakuat areꞌe itote. Iesui mohey haria akagnia puo yn maꞌato migꞌi wo pyi ahenoi katu­pono taꞌa­tukuap teran sio pywo uhehay sio wẽtup sehay ahenoi iraniaꞌin me sio Iesui etiat. Iꞌatuehay ewywuat ahenoi hap sio yt taꞌa­tukuap teran itote tawa Ieru­sarẽi piaria. Katu­pono uikuap hamo yn ahenoi wakuat sio yt hap moherep hamo. Aikotã ahenoi sehay wakuat yt Iuteuria i piat hap ewywuat e hap ahenoi itote iꞌatuepe. Taꞌa­tu­ky­ꞌesat kahato uimienoi pywo kahato iꞌatu­mienoi Iesui etiat hap taꞌa­tu­ky­ꞌesat. Ahenoi yne hawyi — Waku kahato ehenoi miitꞌin me Pauru iꞌatuꞌe aikotã miit ihyha rakat teput kuap kahato rakat ewywuat en iꞌatuꞌe uhepe. Uiwy­riaꞌin are miꞌi hap ewy atiky­ꞌesat Aipo­typot Iesui toꞌe uhepe aru — Waku rakat ewy ereput Pauru e hap atiky­ꞌesat kahato. Yt naku i toꞌe uhepe — Yt kan hamo i emienoi miitꞌin me Pauru toꞌe hap yt atiky­ꞌesat hin i are.


text:
Mekewat eꞌat pe ahenoi uiꞌe hap iraniaꞌin miat hap eꞌat pe uiwy mehĩ Titu toĩneꞌen uiwywo itote Iesui potmu­ꞌeria 12 ok takaria pyꞌa­setpe. Wẽtup ywania Titu toĩneꞌen mekewat Kereku ywania yt Iuteu ywania i maꞌato. Miꞌi ete yt kat iꞌatuꞌe hin i Iuteuria Iesui mohey haria akag koꞌi — Yt naku i en eꞌahit sokpe toĩneꞌen ne. Yt uruꞌy­wania ewy i e hap yt iꞌatuꞌe i. Yt naku i eko yt iꞌatuꞌe i. Waku uruto ewy etunug no iꞌewyte yt iꞌatuꞌe i aiwy Titu pe. Waku kahato atipuẽti itote.


text:
Maꞌato miꞌi hawyi ahenoi kahu turan putꞌok­ꞌi­ꞌa­tuꞌe itote wẽtup miitꞌin koꞌi Iesui mohey ran haria heso heso rakaria henoi haria. Miꞌi hawyi urupy­ꞌa­setpe tukup­teꞌen miꞌiria yt naku i e hap kat hanuaria neꞌi. Yt uruikuap i iꞌõꞌẽ hap miitꞌin sem itote pote. Miꞌi hawyi teꞌe­ra­haꞌat kahato Titu kape urupy­ꞌa­setpiat kape yt Iuteu ywania i hap kape. Miꞌi hawyi — Wãiꞌi­ꞌa­tuꞌe taꞌa­tu­wa­nẽtup hawe yt iꞌatueko ewywuat i urutunug itote pote. Miꞌi hawyi taꞌa­tuehay wo taꞌa­tu­ky­ꞌesat kahato urutunug taꞌa­tueko nug hap ewywuat katu­pono taꞌa­tu­ky­ꞌesat taꞌa­tuehay upiat urutu­kup­teꞌen hap wẽtup sehay saꞌag upi — Uruto poꞌog waku Tupana wanẽtup hawe iraniaꞌin ywania Iesui mohey haria kai katu­pono Iuteu eko ewywuat urueko e hap upi hap kyꞌewi.


text:
Maꞌato ti miꞌiria eko wãiꞌe hap upi yt urutuwat teran hin i pãi — Yt urueko koꞌi nug hap kaipyi hin i aimoe­waku hap urutoꞌe itote mekewat miitꞌin koꞌi pe. Iesui mohey hap kaipyi yn aimoe­waku hap tut e Tupana ahepe. Pywuat wakuat sehay Iesui kaipywiat upi yn urutuwat teran urutoꞌe iꞌatuepe. Katu­pono uruiky­ꞌesat kahato Aika­ꞌiwat Iesui minug upi aheha­kye­raꞌat hap yt kat saꞌup i rakat urutoꞌe itote. Tupana miium yn ni aimoe­waku urutoꞌe. Taꞌi yt aheko nug hap upi i Iuteu eko nug hap upi aimoe­waku Tupana urutoꞌe yn itote. Taꞌi yt urutuwat hin i Pete­ruꞌin ehay wẽtup upi. Iesui mohey haria akag koꞌi pytkai yt pywo pe i iꞌatuehay urutoꞌe eika­wiano urumi­po­wyro koꞌi eipe Karata ywania wẽtup eko nug hanuaria pote.


text:
Taꞌi mekewat eꞌat pe iꞌatu kahato miitꞌin akag koꞌi Iesui mohey haria akag koꞌi tawa wato Ieru­sarẽi miaria uruiꞌa­tu­puẽti itote miitꞌin akag koꞌi ahyt iꞌatu­mi­ꞌai­roria koꞌi. Miꞌiria aiꞌakag koꞌi iꞌatuꞌe uruepe katu­pono miꞌiria poꞌog wakuat iraniaꞌin kai iꞌatuꞌe uruepe maꞌato uiwa­nẽtup hawe Tupana yt aiꞌairo i aikahu hap upi aimikuap upi miitꞌin mikyꞌe kahato aito e hap upi yt aiꞌairo i maꞌato tuwepyi aiꞌairo tomi­ky­ꞌesat ewy. Maꞌato miꞌiria teꞌe­ru­we­mo­wato kahato itote toꞌope teꞌe­ru­wehay upi Pete­ruꞌin. Miꞌi tote areĩneꞌen Titu wywo iꞌatu­py­ꞌa­setpe wen maꞌato yt kat i urumuꞌe hat itote. Yt kat iꞌatuꞌe hin i uruepe. Miꞌi hawyi — Uruiky­ꞌesat etiꞌa­tu­muꞌe iraniaꞌin ywania urueko nug hap yt iꞌatuꞌe i uhepe uruepe. — Pyno waku wẽtup sehay ehenoi ro yt Iuteuria i pe yt iꞌatuꞌe hin i uhepe iꞌewyte Titu pe.


text:
Maꞌato miꞌi tã teꞌe­roꞌe tawa Ieru­sarẽi miaria Iesui mohey haria akag koꞌi toꞌope uruetiat — Pywo waku ti uhyt Pauru topy­huꞌat Tupana miꞌairo yne iraniaꞌin ywania muꞌe hamo meimuẽwat yt Iuteu ywania i muꞌe hamuat waku iꞌatuꞌe toꞌope uhepiat pe. Maꞌato waku uhyt Peteru ti uruꞌy­wania Iuteuria ywania muꞌe hamuat topy­huꞌat Tupana miꞌairo iꞌatuꞌe toꞌope itote torania Iesui emiitꞌin akag koꞌi mekewat 12 ok takaria. Maꞌato — Waku etiꞌa­tu­muꞌe iraniaꞌin ywania aheko ewy Pauru yt iꞌatuꞌe hin i uhepe itote yt iꞌatuꞌe i pãi.


text:
Taꞌi itotiaria tikuap kahato aikotã Tupana Pãꞌãu toĩneꞌen kahato uhetiat hap iraniaꞌin ywania muꞌe Iesui etiat hap taꞌa­tukuap maꞌato iꞌewyte taꞌa­tukuap kahato aikotã Ipãꞌãu toĩneꞌen kahato Peteru kai uruꞌy­wania Iuteu ywania muꞌe Iesui etiat hamuat hap taꞌa­tukuap kahato. Miꞌi pote — Taꞌi aiꞌy­wania Iesui mohey haria muꞌe kahato hat sese Peteru iꞌatuꞌe maꞌato Pauru iꞌewyte te Tupana Pãꞌãu ipotpap kahato ipiit pyi iraniaꞌin ywania muꞌe hamo Iesui mohey haria apykok hamo iꞌatuꞌe Ieru­sarẽi miaria imohey haria akag koꞌi.


text:
Itote Ieru­sarẽi me atikuap myeꞌym ok miit poꞌog Iesui mohey haria akag koꞌi myeꞌym Tupana mõtypot yat apyꞌyha ewy iheg nakaria ewywuat koꞌi miꞌiria. Wẽtup ok mekewat Iesui ywyt sese aiwy mehĩ Tiaku wẽtup ok Iesui potmuꞌe sese aiwy mehĩ Peteru wẽtup ok Iesui potmuꞌe sese aiwy mehĩ Iuwãu. Miꞌiria poꞌog miitꞌin mimõ­typot koꞌi itote atikuap. Miꞌiria tikuap kahato Tupana Pãꞌãu miꞌai­roria kahato aiwy Panãpe iꞌewyte uito hap iraniaꞌin ywania muꞌe hamuat hap yt Iuteuria muꞌe hamuat hap taꞌa­tukuap. Taꞌa­tukuap taꞌyn hawyi teꞌe­roꞌe mehĩ Panãpe pe iꞌewyte uhepe — Koitywy ti pyno uruiꞌa­tu­ꞌairo eipe wẽtup eko rakaria muꞌe hamo iꞌatuꞌe. Maꞌato aheko ewywuaria Iuteu ywania kape wemurui ãpy sokpe tek haria kape waku uruto urutuwat iꞌatu­muꞌe hamo iꞌatuꞌe uhepe iꞌewyte Panãpe pe. Miꞌi hawyi teꞌe­ru­we­ponug iꞌatupo sese koꞌi uiꞌakag note iꞌewyte uhyt Panãpe akag note miꞌi hawyi mio tã iꞌatuꞌe — Pyno Tupana etiꞌa­tu­po­ꞌoro ro Panãpe iꞌewyte Pauru wuatꞌi ywania muꞌe hamo iꞌatuꞌe. Miꞌiria ti iꞌewyte urumi­ꞌairo koꞌi wuatꞌi ywania muꞌe Esaꞌyru sese etiat hamo iꞌatuꞌe. Miꞌi hawyi waku iꞌatuꞌe uruepe teꞌe­ru­wehum haype Tiaku Peteru Iuwãu.


text:
Miꞌi hawyi teꞌe­roꞌe uruepe — Waku eweiꞌa­tu­muꞌe Iesui ehay ete wuatꞌi ywania iꞌatuꞌe katu­pono miꞌi nug kuap hap Tupana tum naꞌyn ehepe iꞌatuꞌe uruepe. Waku kahato iꞌatuꞌe. Eweiꞌa­tu­muꞌe turan yt waure­ꞌe­weiꞌe teiꞌo ihaky­ꞌeꞌi rakaria poi miꞌu wuat hap ete pyi iꞌatuꞌe uruepe. Eweiꞌa­tu­po­wyro ro meimuẽ­wuaria hatek takaria iꞌewyte eweiꞌa­tu­muꞌe miꞌiria Iesui etiat turan iꞌatuꞌe uruepe itote tawa Ieru­sarẽi me. Mio tã iꞌatuꞌe uruepe hawyi — Taꞌi uruwy­riaꞌin miꞌi hap ewy yn urutunug teran haꞌa­wy­tepyi mesup te raꞌyn urutoꞌe haty wo urupyꞌa pyi Tiaku Peteru Iuwãu me urutoꞌe ainãpin hawyi.<pb/>


text:
Wẽtup eꞌat pe maꞌato aiꞌakag Peteru hewyry uruewawi tawa Atiokia kape mekewat wẽtup ywania Iesui mohey haria kapiat taꞌa­kasa hamo toto. Miꞌi tote mekewat eꞌat pe urutunug ienuk wato kahato hap. Waku kahato itote watenuk wẽtup miit ewy uruto iraniaꞌin ywania Peteru wywo waku yne. Maꞌato urutenuk turan putꞌokꞌe itote uhyt Tiaku mipo­ꞌo­roria Iuteu ywania sese tawa Ieru­sarẽi kaipywiat. Tuwe­mo­herep hawyi aiwy Peteru yt tenuk teran i poꞌog uruwywo yt Iuteuria i ywania koꞌi aito pote. Toiky­ꞌesat Tiaku mipo­ꞌoro koꞌi wywo yn tenuk hap toꞌy­wania wywo yn tenuk teran aikotã Iuteu ywania eko ewy tenuk itote. Taꞌi Iuteu ywania yt teꞌe­renuk hin i wẽtup ywania wywo — Tupana yt tiky­ꞌesat i watenuk yt naku i nug haria wywo iꞌatuꞌe toꞌope taꞌa­tueko ewy. Miꞌi pote Peteru toto iraniaꞌin totepyi toꞌy­wania wywuat tenuk hamo. Yt Iesui ewy hin i tutunug itote. Miꞌi tã neꞌi tutunug hawyi meremo uipoĩꞌãm iꞌatu­py­ꞌa­setpe Peteru ewãi hamo. — Taꞌi yt uiwese i raꞌyn eete Peteru are haty wo. Taꞌi yt nakuap no i ewy etunug mesup are itote typyꞌi tok pe. Kat pote etoiat iraniaꞌin ywania Iesui mohey haria wẽtup ywania upi. — Uito poꞌog miꞌiria kai Iuteu uito pote eꞌe hap saꞌag hap wywo are.


text:
Kat poteĩ pyno yt erenuk teran i raꞌyn yt Iuteuria i wẽtup ywania wywo. Kat pote Tiaku mipo­ꞌo­roria wywo eꞌywania Iuteuria wywo yn erenuk meiũpe are. Kat pote erekenꞌẽ kahato Iuteuria ywania eko mõtypot haria pupi are. Yt naku i miꞌi tã etunug Peteru are.


text:
Miꞌi tã are pote torania Iesui mohey haria taꞌa­tu­ꞌa­tunug typy sehay upiat ewy teꞌe­ru­wa­ꞌa­tunug itote. Ipatꞌok Peteru wywo ipatꞌok uiwywo. Iꞌewyte aiwy Panãpe toto Peteru eko ewywuat raꞌyn. Iꞌewyte torania iraniaꞌin Iuteuria tuwat Peteru enuk hap kape iraniaꞌin ywania enuk hap kaipyi. Yt naku i kahato topy­huꞌat itote. Yt woꞌo­wese hap ewy hin i taꞌa­tunug itote.


text:
Miꞌi pote areꞌe raꞌyn Peteru pe typyꞌi ehamo haty wo — Mehĩ Peteru kat pote yt ewyry i Iesui piat aimuꞌe hap ewy are. Kat hamoĩ etiky­ꞌesat Iuteuria eko ewy meiũpe. En ni Iuteu ywania sese maꞌato koitywy erenuk kahato uruwywo yt Iuteu ywania i wywo yt Iuteu ywania eko ewy hin i erenuk meiũpe are. Taꞌi koitywy erenuk kahato urupy­ꞌa­setpe. Erenuk taꞌyn mesup yne ehamo mehĩ are. En ni Iuteu ywania uito ewy wen Peteru maꞌato eko ti yt Iuteuria eko ewy hin i tuereto ereĩneꞌen are. Pyno kat poteĩ etiky­ꞌesat iraniaꞌin meiũpiaria Iuteu eko ewy hap ewy mesup uhyt are Peteru pe. Kat poteĩ iꞌatu­ꞌewy ereĩneꞌen saꞌa­wyꞌi maꞌato mesup te etiꞌa­tu­mo­ꞌa­kagꞌaia moꞌa­kagꞌaia kahato iraniaꞌin Iuteuria eko ete are. Iuteuria eko ewy sese yt etiꞌa­tunug hin i te areꞌe Peteru pe.


text:
— Taꞌi aito Iuteuria ywania aiꞌy­wãꞌĩ kaipyi are. Aheko saꞌa­wy­ꞌiwuat kaipyi watikuap aiꞌy­wania ehay — Iraniaꞌin ywania ti yt naku i nug haria iꞌatuꞌe aiꞌy­wotꞌin aityꞌin ahepe.


text:
Maꞌato koitywy watikuap taꞌyn wẽtup eko mio tã e — Aheko nug hap kaipyi neꞌi yt tut i aheha­kye­raꞌat hap e hap watikuap. Taꞌi yt Iuteuria i eko nug hap kaipyi hin i toĩneꞌen aheha­kye­raꞌat hap e. Taꞌi Tupana wanẽtup hawe ahewaku hap yt tut i aiꞌy­wania eko nug hap kaipyi neꞌi hap watikuap mesup Iesui e hap ewy. Taꞌi mekewat wãiꞌe hap watunug yne pytkai yt ahewaku kuap i e Tupana mesup are. Mesup Uhaꞌyru Iesui mohey hap kaipyi yn ni woro­ho­ꞌo­mo­hãpyk kuap e Tupana ahepe mesup are. Koitywy ti wato­mohey raꞌyn Iesui Tupana Mipo­ꞌoro Aipo­rekuat nuat aito imohey kahato haria are. Koitywy watikuap taꞌyn yt uwe i tuwe­ha­kye­raꞌat kuap teko waku nug hap kaipyi neꞌi hap watikuap Peteru are. Watikuap taꞌyn aikotã Aika­ꞌiwat Iesui yn aheha­kye­raꞌat kuap hat topy­huꞌat hap watikuap Peteru are.


text:
Koitywy watikuap wẽtup muꞌap yn toĩneꞌen Tupana kape. Miꞌi yn toĩneꞌen Tupana kapiat are. Miꞌi muꞌap ti Aiwy Iesui mohey hap ti are. Uwe uwe yt toto i hupi miꞌi haria ti yt nakuat i nug hanuaria wo Tupana wanẽtup hawe tukup­teꞌen are. Miꞌiria tunug kahato taꞌa­tueko wakuap pytkai hoꞌo­wasat rakaria wo tukup­teꞌen Tupana pe sio Iuteu ywania sio wẽtup ywania are Peturu pe itote. Taꞌi Aika­ꞌiwat tut yt aipatꞌok patꞌok hamo i tut are maꞌato aikotã hũria tukup­teꞌen toꞌo­pype pype hap ewy ainug hamuat tut are. Wẽtup ywania yn ainug hamo tut Iesui uiwy areꞌe Peteru pe itote.


text:
Iesui mohey hap kaipyi yn ni aheha­kye­raꞌat hap toĩneꞌen uhyt are. Waku kahato watunug yne Tupana piat ainãpin saꞌa­wy­ꞌiwuat hap koꞌi wen maꞌato miꞌi koꞌi nug hamo yt watu­we­ha­kye­raꞌat kuap i mehĩ are. Maꞌato wato­mohey aheko aheha­kye­raꞌat kuap pote hoꞌo­wasat rakaria sese wo i raꞌyn watoĩ­neꞌen uhyt are.


text:
Peteru etikuap apo kat pote yt watu­we­ha­kye­raꞌat kuap i mekewat Tupana woꞌo­nãpin hap nug yne hap kaipyi. Taꞌi Tupana tiky­ꞌesat kahato tepiat ainãpin hap nug hap yne yne hap toiky­ꞌesat kahato maꞌato wahãꞌãg pytkai wati­ꞌa­parap kahato tuereto yne yne imiky­ꞌesat nug hap ete yt wati­ꞌa­parap teran hin i pytkai. — Waku atunug yne imiky­ꞌesat watoꞌe wen maꞌato wati­ꞌa­parap aparap imiky­ꞌesat ewywuat nug hap ete. Miꞌi pote yt watu­we­ha­kye­raꞌat kuap i aiwe­kaipyi yne Tupana miky­ꞌesat nug hap upi wahãꞌãg kahato pytkai are. Taꞌi wati­ꞌa­parap aparap hawyi hoꞌo­wasat rakaria wo watu­kup­teꞌen aiwa­nẽtup hawe aipyꞌa pe are. Wati­ꞌa­parap kahato tuereto imiky­ꞌesat nug hap ete areꞌe saꞌa­wyꞌi itote Iesui potmuꞌe Peteru pe wuatꞌi Iuteu ywania ehamo iꞌatu­py­ꞌa­setpe mekewat ienuk hap eꞌat pe turan. Miꞌi pote yt aheha­kye­raꞌat kuap i mekewat wãiꞌe hap yt uwe i nug yne kuap pote are. Miꞌi pote uheha yt mekewat wãiꞌe hap kape hin i uheha­kye­raꞌat hap kyꞌewi maꞌato Tupana Saꞌyru kape yn uheha are Pete­ruꞌin me.


text:
— Uito yt atunug i te emiky­ꞌesat ewy aiꞌe hamo are. Tupana miky­ꞌesat ewy atunug neran kahato wen maꞌato uhesaika hap yt toĩneꞌen i te uipiit pe inug hamuat watoꞌe hap watikuap are. Miꞌi pote Iesui kape waku wato­kosap hesaika hap sat hamo are. Yt tuwe­mi­ky­ꞌesat ewy i ikuꞌuro ariaꞌyp posak ete Iesui maꞌato Tupana miky­ꞌesat ewy ikuꞌuro ariaꞌyp posak ete watoꞌe are. Miꞌi hap ewy atunug neran wen. Koitywy uipytꞌat teran kahato Iesui Pãꞌãu wo. Miꞌi pote koitywy uimi­ky­ꞌesat koꞌi hokpap yne raꞌyn. Uika­ꞌiwat Iesui miky­ꞌesat koꞌi nug hamo yn naꞌyn areĩneꞌen koitywy are. Mesup ti koitywy Tupana Saꞌyru mohey hano yn areĩneꞌen. Koitywy wẽtup ok uikyꞌe hat mõtypot hamo yn naꞌyn areĩneꞌen watoꞌe.


text:
Taꞌi Tupana ti hegyiꞌat kahato ahepe tuwe­kaipyi aikyꞌe are. Maꞌato watu­we­kyiꞌat kuap aheha­kye­raꞌat hap aheko nug hap saꞌup mo pote yt kat hamo i Iesui ikuꞌuro ariaꞌyp posak ete ahaꞌup mo aheha­kye­raꞌat hamo are Pete­ruꞌin me tawa Atiokia pe ienuk hap eꞌat pe. Yt naku i so watoꞌe neꞌi Tupana pe are. Taꞌi yt naku i Tupana egyiꞌat hap Tupana wese hap pun haria wo wato­py­huꞌat are itote yne pe.<pb/>


text:
Tawa Karata piaria Iesui mohey haria woro­ho­ꞌo­nãpin neran eipe. Kat pote eweiꞌe mesup eiwo­ꞌope — Toꞌiro watu­we­ha­kye­raꞌat aiminug wakuat nug hap upi eweiꞌe. Yt iweꞌeg hin i rakaria ewy apo eipe are. Uweĩ eimuꞌe miꞌi tã itote are. Uweĩ eimaꞌat miꞌi e hap upi. Haꞌa­wyte woro­ho­ꞌo­muꞌe kahato kat hamo Iesui ikuꞌuro hap ete itote at kaꞌap. Miꞌi uimi­mo­herep uhehay saꞌa­wyꞌi heremo kahato ehewaure kaꞌa pe. Miꞌi hawyi Iesui mohey haria wo eweikup­teꞌen itote. Waku kahato mekewat eꞌat pe are. Miꞌi hawyi Tupana tum naꞌyn ehepe Topãꞌãu wakuat eweimohey Haꞌyru hawyi.


text:
Pyno woro­ho­ꞌo­ꞌapo mesup — Kat hap upi Tupana eipytꞌat nug Topãꞌãu wakuat no are sio toꞌy­wãꞌĩ pywiat re wakuap nug haria eipe pote sio Tosa­ꞌyru mohey uimienoi kaipywiat pote are. Taꞌi eweikuap taꞌyn Tosa­ꞌyru mohey raꞌyn hawyi eipytꞌat nug Tupana Topãꞌãu wo hap eweikuap are.


text:
Pyno kat pote mesup wẽtup sehay upi eweiwat are. Eiꞌakag heg kahato apo. Saꞌa­wyꞌi Tupana Pãꞌãu kaipyi yn naꞌyn eweiky­ꞌesat eimoe­saika hamuat. Pyno kat pote koitywy ehewaku hap moherep hap kaipyi eweiky­ꞌesat eimoe­saika hamuat. Kat pote eweikyiꞌat teran Tupana miium ehewaku nug hap saꞌup hap upi are. Yt iweꞌeg i haria ewy kahato eipe are.


text:
Saꞌa­wyꞌi Iesui mohey haria eipe turan miitꞌin mimo­weu­kaꞌi koꞌi wo yn eweikup­teꞌen Aparãu ewywuat koꞌi wo raꞌyn imohey hap kaipyi. Aikotã Aparãu mohãpyk hap ewy te raꞌyn are.


text:
Pywo tig Tupana tum Topãꞌãu hawyi Topãꞌãu wo aimoe­saika wakuap nug hamuat sio sehay wakuat Iesui etiat wati­mohey hawyi. Imohey hawuo watunug miatpo kahato hap koꞌi yt miitꞌin minug kuap i koꞌi.


text:
Aikotã miwan me tohenoi Aparãu etiat — Toimohey ti pywuat sese e. Pywo ti imohey pywo piat hap kaipyi ti Tupana toꞌe — Hãpyk kahato en uhepe e Aparãu me.


text:
Miꞌi hap ewy ti pywo eweikuap taꞌyn mekewat Aparãu Emiari­ruria imohey haria kahato wo sok taꞌyn hap.


text:
Mio tã e saꞌa­wy­ꞌiwuat miwan me tomohey hap kaipy­wiaria pe yn — Uimohey kahato hap ti einug wakuaria wo e hap wẽtup ywaniaria pe. Mio tã e hap tohenoi yianmete Aparãu me. Mio tã e Aparãu — Pywuat sehay ahenoi epe. Ekaipywiat ti aru Wuatꞌi Ywania Ehakye­raꞌat hanuat tuwe­mo­herep aru e Tupana Aparãu me.


text:
Pyno koitywy aitoria yne ywania Tupana mimo­hãpyk koꞌi. Aikotã Aparãu mohãpyk hap ewy raꞌyn tomohey pywo piat potiat koꞌi.


text:
Maꞌato uwe uwe toꞌe topyꞌa pe — Taꞌi atunug yne kahato Tupana woꞌo­nãpin hap koꞌi miꞌi pote Tupana mieha­kye­raꞌat wuat areĩneꞌen e hat Tupana miꞌa­piheg wo topy­huꞌat. Katu­pono mio tã e Tupana saꞌa­wyꞌi — Yt torania i ewetunug einãpin uhepiat hap koꞌi pote uimi­ꞌa­piheg wo eweikup­teꞌen e.


text:
Uimohey kahato haria yn uimi­mo­hãpyk wuaria tukup­teꞌen. Miꞌiria yn ni uiꞌya­typiat gupteꞌen hanuaria e Tupana saꞌa­wyꞌi. Mio tã e hap kaipyi watikuap taꞌyn saꞌa­wy­ꞌiwuat Tupana woꞌo­nãpin hap nug yne hap kaipyi yt aimo­hãpyk kuap i are.


text:
Iraniaꞌin ti wẽtup woꞌo­nãpin haria. Miꞌiria ti — Toꞌiro watuwat Tupana piat ainãpin hap koꞌi nug yne aiwe­ha­kye­raꞌat hamo iꞌatuꞌe. Miꞌi nug hap upi watu­we­ha­kye­raꞌat aito iꞌatuꞌe. Maꞌato miꞌiria yt iꞌatu­weꞌeg hin i katu­pono Tupana toꞌe miwan me — Uimohey haria yn uimi­mo­hãpyk wuaria tukup­teꞌen e. Miꞌiria yn uiꞌya­typiat gupteꞌen hanuaria e Tupana saꞌa­wyꞌi ahepe. Miꞌi pote aiminug wakuap koꞌi aheha­kye­raꞌat hamo wato­mohey pote yt wato­mohey i aheha­kye­raꞌat hamuat Iesui ikuꞌuro hap. Miꞌi pote Tupana toꞌe saꞌa­wyꞌi — Eweiꞌa­parap wẽtup woꞌo­nãpin uhepiat hap ete pote aru uimi­ꞌa­piheg wo eweikup­teꞌen e. Ewetunug torania sese wuatꞌi eꞌat pe pote yn waku kahato ereĩneꞌen uiwa­nẽtup hawe e Tupana saꞌa­wyꞌi. Maꞌato yt uwe i uimi­ky­ꞌesat ewy kahato inug haria eweikup­teꞌen e Tupana ahepe.


text:
Taꞌi Tupana tikuap kahato aipyꞌa piat iꞌaparap hap koꞌi. Miꞌi kaipyi ariaꞌyp posak kape Tupana tipo­ꞌoro Tosa­ꞌyru aiꞌa­piheg hap u hamo. Tosa­ꞌyru suu wo toihep tokuasa hap pya raꞌyn aikai. — Uwe ariaꞌyp ete tomo­satꞌe pe ikuꞌuro miꞌi uikuasa topy­huꞌat e Tupana saꞌa­wyꞌi miitꞌin me. Pyno koitywy Tupana pyꞌahak hap yt kat i ahete aika­wianuat ikuꞌuro raꞌyn ariaꞌyp ete pote. Miꞌi hawyi ikai toĩneꞌen naꞌyn iwese hap.


text:
Saꞌa­wyꞌi Aparãu Tupana timo­waku kahato mekewat tomohey kahato hap kaipyi tegyiꞌat hap kaipyi toipoi­tyro. Miꞌi hap ewy koitywy aito i raꞌyn watoĩ­neꞌen wuatꞌi ywania Tupana mipoi­tyro koꞌi raꞌyn watu­kup­teꞌen. Mekewat tomi­poi­tyro sese tomi­po­ꞌoro Aipo­typot Iesui piat aikyiꞌat hap wato­mohey hap kaipyi aimo­hãpyk kuap. Mio koitywy mio tã e Tupana — Koitywy atum Uhaꞌyru mohey haria pe Uipãꞌãu e. Yt kat saꞌup mo i atum iꞌatuepe kat pote Uhaꞌyru upiaria miꞌiria pote e.


text:
Uhytꞌiꞌin manaꞌin karãpeĩ watoꞌe aiwo­ꞌope — Atunug aru uiꞌe hap epiat. Iꞌewyte waku en waku etunug kuap eꞌe hap uhepiat aiwo­ꞌo­ꞌe­wy­ꞌewy watoꞌe aiwo­ꞌopiat hawyi waku yne aiꞌe aiwo­ꞌopiat hap watunug. Yt naku i eipohep atunug aru aiꞌe aiwo­ꞌopiat hap ete watoꞌe. Iꞌewyte yt naku i watunug wẽtup sehay wo atunug aru aiꞌe rokirẽ hawyi watoꞌe.


text:
Miꞌi hap ewy ti saꞌa­wyꞌi Tupana toꞌe Aparãu me — Meiũran ti aru Wẽtup Ok Emiariru kaipyi atipoi­tynug yi totiaria torania. Yt uheso i aru atunug uiꞌe hap ewy e. Tepiat Tupana e hap Aparãu timohey kahato. Tupana yt toꞌe i — Emẽpytꞌin kaipyi aru atipoi­tyro torania yi totiaria yt e i maꞌato — Wẽtup Ok Emiariru kaipyi atipoi­tyro wuatꞌi ywania e Iesui wuanuat etiat pe tohenoi. Aparãu Emiariru Emiariru piat pe yianmete Aipo­rekuat nuat tomi­po­ꞌoro tohenoi mio tã e.


text:
Pywo yt ipohep hin i atunug aru toꞌe hap kai ete. Pyno atunug aru toꞌe hap Tupana tunug naꞌyn. Pyno yt uwe i Tupana ewãi kuap — Atunug aru e hap ete maꞌato tutunug iꞌewyte tomi­ky­ꞌesat ewy tuwe­kai­pywiat aru toꞌe Aparãu miat hap tutunug naꞌyn. 430 anu hap ete tutum naꞌyn woꞌo­nãpin hap aseꞌi Musei pe. Maꞌato yt tutunug kuap i saꞌa­wy­ꞌiwuat Aparãu miat — Atipoi­tyro aru Emiariru mohey haria iꞌatue­ha­kye­raꞌat hamo e hap.


text:
— Watunug Musei pywiat torania Tupana woꞌo­nãpin hap pote aipoi­tyro hap aheha­kye­raꞌat hap topy­huꞌat maꞌato yt pywo pytkai i eweiꞌe are katu­pono 430 anu turan aseꞌi Musei eꞌyianmete toĩneꞌen kahu raꞌyn Tupana aipoi­tyro hap. Saꞌa­wyꞌi pyi te Tupana toꞌe Aparãu me — Wẽtup esaꞌyru kaipyi aru wuatꞌi atipoi­tyro e. Miꞌi hap tutunug mesup.


text:
Kat hamo som pyno tutum ahepe ainãpin hap koꞌi. Pyno woro­ho­ꞌo­wesat. Taꞌi aiminug saꞌag moherep hamuat tutum ahepe. Miꞌi hap ewy mesup tutum ahepe Aparãu Emiariru Iesui putꞌokꞌe yianmete wuat hap — Atunug aru toꞌe hap. Yt tutunug i te turan Tupana ainãpin atipy kaipywiat tomi­po­ꞌoro wẽ pyi. Miꞌi e hap Musei tiwan ainãpin hamuat.


text:
Maꞌato saꞌa­wyꞌi Aparãu me tuwewi sese tohenoi towẽ kaipyi sese — Meiũran aru atipoi­tyro torania ywania esaipepiat emẽpyt kaipywiat no e tope tehay pywo piat nug hamo. Yt tomi­po­ꞌoro wẽtup ok atipy piat wẽ pyi i mio tã e Aparãu me maꞌato tuweran toto tehay moherep hamo Tupana sese.


text:
Tupana tinãpin kahato Musei saꞌa­wyꞌi wẽtup ahaꞌa­seꞌi tehay wo wen maꞌato yt Aparãu piat tehay moma hamo i maꞌato ahewaku hamo ihay Musei pe maꞌato aipyhyp aiminug saꞌag nug pupiat hamo yn yt wato­mohey i te pytkai. Miꞌi pote pyno atunug aru Musei piat uinãpin hap hawyi waku pe areĩneꞌen Tupana wanẽtup hawe watoꞌe pote yt aimo­hãpyk kuap i Tupana katu­pono yt watunug yne i pote. Katu­pono yt putꞌok­wa­toꞌe i torania nug hamo.


text:
Taꞌi saꞌa­wyꞌi Tupana toꞌe tomiwan me — Yt naku hin i miitꞌin e. Yt uwe i kahato uimienoi kuap teran haria meikope e. Yt uwe i uiwe­nãpin hap uimiium nug yne haria itote e Tupana saꞌa­wyꞌi miitꞌin me. Miꞌi pote paawa­toꞌe Tupana miꞌa­tu­ꞌa­piheg wuaria aito watoꞌe haype. Miꞌi hawyi pyno wẽtup muꞌap yn waku watoꞌe. Koitywy Aipo­typot Iesui mohey hap yn waku aheha­kye­raꞌat hamo watoꞌe. Aikotã Aparãu me toꞌe — Atipoi­tyro aru wuatꞌi ywania mekewat ewatꞌypmuat esaipepiat mohey sese haria e ahepe. Koitywy toĩneꞌen watoꞌe meimẽ. Koitywy imipoi­tyro koꞌi raꞌyn watu­kup­teꞌen. Katu­pono imipo­ꞌoro Aipo­typot Iesui mohey haria raꞌyn aito pote watoꞌe.


text:
Saꞌa­wy­ꞌiwuat yt wato­mohey kuap i wahe­katup kahato karãmuo tomohey hap wen. Wahãꞌãg hãꞌãg kahato wãiꞌe Tupana hap nug yne hamo maꞌato yt watunug kuap i. Miꞌi pote mipyhik koꞌi ewy watu­kup­teꞌen Tupana miꞌa­piheg koꞌi wo iheg miat koꞌi wo hap ewy.


text:
Ahenoi hãꞌãkap wuo miꞌi e hap ete. Saꞌa­wyꞌi Tupana ehay ainãpin hap koꞌi tukup­teꞌen woꞌo­muꞌe sese hat ewy wãi wãiꞌe hamo. Miꞌi hap eꞌat pe wahe­katup aimuꞌe pywuat sese hanuat Iesui eꞌyianmete wuat hamuat. Putꞌokꞌe raꞌyn Aheha­kye­raꞌat hat Iesui hawyi Tupana aimo­hãpyk Tosa­ꞌyru Iesui mohey hap upi.


text:
Pyno mesup koitywy Tupana aimo­hãpyk Tosa­ꞌyru mohey sese hap upi yn naꞌyn. Yt saꞌa­wy­ꞌi­tewuat ainãpin hap upi i maꞌato wato­mohey sese Iesui hawyi pywo raꞌyn watoꞌe.


text:
Aito miitꞌin aiwo­ꞌo­ꞌewy wẽtup miit yn watoĩ­neꞌen. Wẽtup miit set wywo wato­py­huꞌat Iesui mohey hat set wywo watoĩ­neꞌen mio. Aiwe­setꞌok hawyi aikotã Iesui ewy raꞌyn watoĩ­neꞌen.


text:
Aito miitꞌin yt aiwo­ꞌo­ꞌewy hin i watu­kup­teꞌen iraniaꞌin Iuteu ywania e hap koꞌi iraniaꞌin yt Iuteu ywania i iraniaꞌin ihainiaꞌin hary­po­riaꞌin iraniaꞌin gaꞌi­waria iraniaꞌin miit emiitꞌin. Maꞌato miꞌi pytkai watoĩ­neꞌen Iesui mohey hap kaipyi wẽtup piit ewywuaria yn imohey haria sok aito pote are.


text:
— Atipoi­tyro aru Wẽtup Takat Emiariru e Tupana saꞌa­wyꞌi yianmete Aparãu me. Koitywy Iesui topy­huꞌat Aipo­rekuat no raꞌyn. Miꞌi hap kaipyi koitywy Tupana wanẽtup turan Aparãu Emiari­ruꞌin wo raꞌyn wato­py­huꞌat katu­pono Iesui toĩneꞌen aiwywo pote Tupana miꞌa­tu­poi­tyro koꞌi sok aito Tupana e Aparãu miat hap ewy topy­huꞌat ahepe koitywy.<pb/>


text:
Pyno ahenoi poꞌog wẽtup i hãꞌãkap wuo ehepe. Ahetama pe kue aihire te turan aiꞌywot ikuꞌuro pote ipowatꞌyp aiwanuat totoiat iheg me toĩneꞌen yt taꞌatuium i te ahepe. Maꞌato airan hap putꞌokꞌe raꞌyn hawyi iheg myi taꞌa­tue­nõtem naꞌyn miꞌi te ium iꞌatuꞌe ahepe aiꞌywot powatꞌyp ikuꞌuro rakat miky­ꞌesat miwan miat aiꞌywot toꞌe hap ewy.


text:
Maꞌato aiwe­motag hamo te yt kat i ipowatꞌyp aikai. Iraniaꞌin emiit no yn watu­kup­teꞌen pote aiꞌywot powatꞌyp iwato toĩneꞌen pytkai. Miꞌi tã ahetama pe watunug.


text:
Karãpe atunug yne teran Tupana woꞌo­nãpin hap uheha­kye­raꞌat hamo aiꞌe pote watoĩ­neꞌen aikotã wãiꞌe hat po pe. Aikotã aihire te turan aiꞌywot ikuꞌuro rakat powatꞌyp iheg me kahato toĩneꞌen rakat hap ewywuat watoĩ­neꞌen mesuwe.


text:
Putꞌokꞌe raꞌyn heꞌat tomi­ky­ꞌesat ewy raꞌyn topy­huꞌat hawyi Tupana tipo­ꞌoro Tosa­ꞌyru hary­poria kaipywiat torania tehay woꞌo­nãpin hap nug hamuat raꞌyn. Putꞌok­toꞌe hawyi yt wẽtup i Toꞌywot woꞌo­nãpin hap toiꞌa­parap. Tutunug yne imiky­ꞌesat ok tã.


text:
Koitywy Iesui ainug Toꞌywot saꞌy­ruꞌin Toꞌywot saki­ꞌytꞌin koꞌi wo. Koitywy watunug neran ainãpin hap ok tã katu­pono imẽpytꞌin pakup koꞌi watoĩ­neꞌen pote. Aikotã waku ehay uinãpin hap atunug watoꞌe at i at i Tupana kape.


text:
Miꞌi hawyi tutum Tosa­ꞌyru Pãꞌãu wakuat — Uimẽ­pytꞌin wo eweikup­teꞌen toꞌe ahepiat hap. Putꞌokꞌe hawyi Papai watoꞌe at kaꞌap Tupana kape aipyꞌa pe.


text:
Tupana yat eropat haria ewy nimo watoĩ­neꞌen. Koitywy haꞌy­ruꞌin haki­ꞌytꞌin no sese wo ainug naꞌyn. Koitywy Aiꞌywot powatꞌyp yn naꞌyn aikai pãi haꞌy­ruꞌin sese haki­ꞌytꞌin kahato wo aito.


text:
Saꞌa­wyꞌi yt eweikuap i Tupana sese pywuat turan eweikup­teꞌen Tupana ran koꞌi mohey haria tupa­naria eropat haria eipe eweikup­teꞌen.


text:
Maꞌato koitywy wyti Tupana sese kuap haria raꞌyn eweikup­teꞌen. Iꞌewyte Tupana sese mikuap koꞌi eipe are. Kat hamo ten pyno koran eweiꞌaipok teran mekewat saꞌa­wy­ꞌiwuat eipyhyp hap ewywuat kape saꞌa­wy­ꞌiwuat eipyhyp hat eika­ꞌiwat kape. Ehetu­pana ran yt kat etiat i kuap haria kape.


text:
Uimo­kenꞌẽ kahato haria eipe tawa Karata piaria katu­pono — Watunug Iuteuria eko koꞌi ewy yne pote watu­we­ha­kye­raꞌat kuap e haria eipe. Iuteuria eko koꞌi wati­ꞌa­tu­mõ­typot hãpyk hawyi watu­we­ha­kye­raꞌat kuap eweiꞌe. Waku kahato aimi­mõ­typot no Iuteuria eꞌat koꞌi waty koꞌi anu koꞌi yne aiwe­ha­kye­raꞌat hamo eweiꞌe.


text:
Miꞌi pote uimo­ꞌa­kagꞌaia kahato haria eipe are mio tã eweiꞌe pote. Yt naku i rat pãi katu­pono eimuꞌe saꞌa­wy­ꞌi­tewuat Iesui etiat uhepiat hap eweiwaure kahato hap. Miꞌi hawyi yt kat hamo i eimuꞌe saꞌa­wy­ꞌiwuat hap topy­huꞌat ehepe.


text:
Uito meimuẽwat seko koꞌi uheha­kye­raꞌat hap atiwaure yne rokirẽ ahẽtup kahato Iesui kape yn uheha­kye­raꞌat hap. Miꞌi hawyi atipuẽti Tupana Iesui mohey hap upi waku kahato. Pyno mesup atiky­ꞌesat kahato eipe uito ewywuat. Yt eweimohey teiꞌo eheko nug hap muꞌap Tupana kuap hamuat katu­pono Iesui yn muꞌap Tupana kape are. Atiky­ꞌesat kahato eipe uiꞌe­wywuat imohey haria hap atiky­ꞌesat eweikup­teꞌen hamuat pãi. Iuteuria ywania mẽpyt sese uito meiũ pãi. Uiꞌywot ti Iuteu sese pãi. Uiꞌy­wania eko koꞌi ewy atunug kahato saꞌa­wyꞌi uheha­kye­raꞌat hap kyꞌewi Tupana kuap hamo wen maꞌato yt atipuẽti i miꞌi muꞌap atunug yne urueko ewywuat pytkai pãi. Miꞌi hawyi Iesui Uheha­kye­raꞌat hano topy­huꞌat hawyi waku kahato Tupana topy­huꞌat yt pya hin i uikai topy­huꞌat. Pyno atiky­ꞌesat eipe uhepiat Iesui mohey hap ewywuaria ro eweikup­teꞌen. Saꞌa­wyꞌi areĩneꞌen eipy­ꞌa­setpe turan eheko ewywuat atunug. Yt urueko koꞌi i atunug uito Iuteu uito pytkai. Eipe ewy atunug itote. Pyno mesup ewetunug uito ewy eweikup­teꞌen yi Karata ywania. Waku eheko wakuat ewywuat ewetunug aikotã saꞌa­wyꞌi atunug eipy­ꞌa­setpe are. Maꞌato mio uheko Iuteu eko upi eweikat Tupana piat eheha­kye­raꞌat hap aikotã uimotag hap eꞌat pe ewywuat ewetunug neran. Yt eiweꞌeg hin i mio tã ewetunug pote. Saꞌa­wyꞌi uimohey haria eweikup­teꞌen. Kat pote mesup uhehay mohit hanuaria eweikup­teꞌen.


text:
Saꞌa­wyꞌi uiꞌahu kahato itote eipy­ꞌa­setpe areĩneꞌen turan miꞌi pote yt areto kuap i wẽtup tawa kape. Uiꞌahu eipy­ꞌa­setpe wywo woro­ho­ꞌo­ꞌo­muꞌe.


text:
Miꞌi turan tig yt eweiwaure i uhehay. Yt karãpe i — Motoro eweiꞌe uhepe. Uiꞌahu hap upi yt eiwe­ky­ryꞌi hin i. Waku kahato waku kahato eweiꞌe yn uimi­muꞌe pe. — Ereke ro mehĩ ereke ro mimi eweiꞌe yn uhepe. Aikotã uito atipy kaipywiat sut hat ewy uinug Iesui putꞌokꞌe turanuat ewy. — Ereke ro eweiꞌe hap ewy yn. Eimi­mõ­typot no kahato areĩneꞌen saꞌa­wyꞌi itote.


text:
Miꞌi turan uhehay wo woro­ho­ꞌo­mo­wepit kahato. Kat poteĩ koitywy yt iwepit rakaria wo i raꞌyn eweikup­teꞌen. Saꞌa­wyꞌi uheha ahu hap yt ikahu i pytkai uikyꞌe eipe. — Urutum neran urueha wakuat eweiꞌe uikyꞌe haype.


text:
Maꞌato koitywy eweikup­teꞌen yt uikyꞌe i poꞌog haria ewy eweikup­teꞌen katu­pono yt uiwẽ pohep teran i eimuꞌe pywuat sehay wuat hap ete pyi pote. Miꞌi pote ehewa­nĩkap ewy areĩneꞌen mesup.


text:
Koitywy eimuꞌe haria wẽtup seko kaipyi eikyꞌe wen maꞌato eimaꞌat reran haype. Woro­ho­ꞌo­kyꞌe iꞌatuꞌe maꞌato ehero­poꞌok uipo pywiat reran haype neꞌi. Eiky­ꞌesat taꞌa­tu­kyꞌe ehepiat poꞌog uikyꞌe hap kawiat haria wo eweikup­teꞌen.


text:
Atiky­ꞌesat wuatꞌi eꞌat pe miitꞌin eiꞌa­tu­kyꞌe haria wo sio areĩneꞌen itote sio yt. Wuatꞌi miitꞌin eikyꞌe hap atiky­ꞌesat aikotã uito woro­ho­ꞌo­kyꞌe hap ewy are atiky­ꞌesat wen maꞌato yt atiky­ꞌesat i eikyꞌe ran hap neꞌi eimaꞌat sehay wo hap neꞌi.


text:
Uimẽ­pytꞌin eipe pote haty kahato uhete. Woro­ho­ꞌo­kyꞌe hap aikotã aity tuwe­mẽpyt turanuat hap ewy. Uhehatꞌat kahato eiky­ꞌewi are. Eiꞌa­tu­muꞌe hap kaipywiat hãpyk takaria wo teran woro­ho­ꞌonug aikotã Iesui hãpyk takat topy­huꞌat hap ewywuaria wo teran haype. Atiky­ꞌesat kahato Iesui iꞌywãꞌĩ eipyꞌa pe i hap. Miꞌi pote Tupana kape ahẽtup haty wo — Etunug emẽpytꞌin no miꞌiria are Tupana pe. Haty kahato uipyꞌa pe aikotã aity ete haty imẽpyt wemo­herep hap eꞌat pe hap ewy ahẽtup eika­wiano. Eweimo­herep taꞌyn hawyi waku raꞌyn uhetiat. Haty hap tokosap taꞌyn aikotã aity tehatꞌat tomẽpyt egyiꞌat turan hap ewy.


text:
Uipopap kahato eimo­wa­nẽtup pyreꞌi uhepiat Tupana ehay wuat hamo. Miꞌi pote areto teran ehowawi maꞌato yt aikotã kuap hin i areto woꞌo­pyhik hawe areĩneꞌen mote.


text:
Uhehatꞌat kahato sio ehehaĩte Iesui mohey hap ete sio yt hap kuap hamo aikotã aity ewy woro­ho­ꞌo­kyꞌe.


text:
Saꞌa­wyꞌi te ti urueꞌa­seꞌi Aparãu toĩneꞌen typy ok saꞌyru ywot no e miwan me. Wẽtup haꞌyru iharyꞌi sese mana Sara kawiat maꞌato wẽtup haꞌyru hemiit wẽtup ywania kawiat mana Ãka kawiat.


text:
Pyno ahenoi teran miꞌi hap sehay iãꞌãkap wuo ehepe Aparãu saꞌy­ruꞌin etiat typy ok etiat ihary­ꞌiꞌin typy ok hap kaipywiat hap. Pyno Aparãu eharyꞌi toĩneꞌen typy ok hap kaipywiat. Pyno Aparãu eharyꞌi toĩneꞌen typy ok aikotã typy ok kapiat Tupana ihay hap e. Tohenoi kahato tehay woꞌo­nãpin hap Musei pe yityꞌok Sinai e hap tote — Uwe uwe inug yne teran Tupana ehay wãiꞌe hap teha­kye­raꞌat hamo haria ti tukup­teꞌen Aparãu saꞌyru temiit kawiat ewy mana Ãka kawiat ewy.


text:
Iraniaꞌin teꞌe­re­mohey saꞌag. — Atunug yne teran uheha­kye­raꞌat hamuat iꞌatuꞌe. Mio tã e haria mana Ãka mẽpyt Isameu ewywuat wẽtup ok Aparãu eharyꞌi temiit kawiat ewywuat haria. Mio tã e haria tawa Ieru­sarẽi miaria. Uwe uwe toto miꞌiria ehay upi miꞌiria teꞌe­ro­py­huꞌat — Atunug yne teran Tupana woꞌo­nãpin hap e hap emiit no tukup­teꞌen.


text:
Maꞌato toĩneꞌen wẽtup tawa Ieru­sarẽi ne. Miꞌi tawa atipy kaipywiat sut hat mesuwiat ewywuat re wen. Miꞌi pe watu­kup­teꞌen mio aitoria Aparãu eharyꞌi sese mẽpyt Isaki ewywuaria wẽtup sehay upiat gupteꞌen haria. Katu­pono Iesui mohey hap yn aheha­kye­raꞌat e haria.


text:
Saꞌa­wyꞌi te ti Tupana toꞌe miwan me — Eiwe­mo­wepit ro yt karãpiat i imẽpyt rakaria e. Eiwe­mo­wepit ro yt karãpiat i hãꞌãg mẽpyt saty hãꞌãg haria katu­pono heꞌaito miꞌatoiat ti aru poꞌog imẽpytꞌin nakano topy­huꞌat heꞌaito kahato rakat mẽpytꞌin kai.


text:
Miꞌi tupono uiwy­riaꞌin aito ti watu­kup­teꞌen Tupana saꞌy­ruꞌin wo Tupana saki­ꞌytꞌin no toꞌe Tupana Aparãu me hap ewy Isaki piat — Atum ti aru e hap ewy.


text:
Mekewat haꞌyru piit esaika hap kaipywiat wyti Isameu e hap het rakat tuwe­ky­ryꞌi kahato Tupana Pãꞌãu esaika hap kaipywiat ete Isaki ete. Miꞌi hap ewy kahato te koran topy­huꞌat. Katu­pono miit esaika hap kaipy­wiaria toꞌo­ky­ryꞌi kahato te Tupana Pãꞌãu esaika hap kaipywiat ete.


text:
Saꞌa­wyꞌi mana Sara toꞌe teꞌaito Aparãu me Tupana Pãꞌãu kaipyi — Etipo­ꞌoro ro eharyꞌi emiit kawiat imẽpyt wywo pya aiꞌya­ty­pepyi katu­pono yt naku i ti aru eꞌyi epowatꞌyp koꞌi topy­huꞌat esaꞌyru ran po pe neꞌi pote. Esaꞌyru sese po pe yn waku epowatꞌyp eꞌyi epoityro hap topy­huꞌat e teꞌaito pe. Miꞌi hawyi Aparãu tipo­ꞌoro teha­ryꞌi ran imẽpyt wywo wẽtup hy kape.


text:
Miꞌi tupono uiwy­riaꞌin teropat hat kawiat Aparãu mẽpyt yt ewywuaria i raꞌyn aito maꞌato pywo sese iharyꞌi sese kawiat imẽpyt ewywuaria aito are. Isaki saipepiat sese Iesui pãi miꞌi upiaria aito are.<pb/>


text:
Koitywy Aika­ꞌiwat Iesui tum naꞌyn ahepe tesaika hap wakuap koꞌi nug yne hamuat. Miꞌi tupono yt kat hamo i raꞌyn wata­ꞌaipok Iuteuria eko koꞌi ewywuat nug yne aheha­kye­raꞌat hap kyꞌewi. Yt kat hamo i poꞌog watu­we­potpap haꞌup nug howoity rakat kyiꞌat hamo hap ewy neꞌi pãi. Ahesaika hap yt putꞌokꞌe hin i waku nug hamo Iesui ewywuat hamo. Maꞌato Iesui Pãꞌãu esaika hap aipiit pe pote yn waku nug hap koꞌi tuwẽtem aipytꞌat hap kaipyi.


text:
Uito Pauru miꞌi tupono ewetum no ehewaure kaꞌa uhepe. Uruꞌy­wania Iuteuria mio tã iꞌatuꞌe — Aiwe­ꞌahit ãpy sokpe tek hap kaipyi aheha­kye­raꞌat iꞌatuꞌe saꞌag. Wati­mohey miꞌi pote Iesui atoiat haria wo watoĩ­neꞌen katu­pono Iesui yn aheha­kye­raꞌat kuap. Iesui mohey hap kaipyi yn nyti Tupana aimoe­waku. Kat hamo pyno Iuteuria eko nug hap aimo­waku eweiꞌe.


text:
— Toꞌiro ihainiaꞌin ahit sokpe ãpy tek hap watunug Iuteuria eko ewy watunug eweiꞌe. Miꞌi watunug mote waku pe watoĩ­neꞌen Tupana pe e haria wo neꞌi eipe are. Uiwy­riaꞌin iꞌatu kahato Iuteuria eko miꞌi maꞌato yt ewetunug yne hin i te. Yt eiminug i koꞌi topy­huꞌat re iꞌatu kahato te. Eiwe­ꞌahit ãpy sokpe tek hap ewetunug iꞌewyte irania Iuteuria eko ewetunug neran. Maꞌato yt naku i wẽtup seko yn ewetunug are. Waku torania ewetunug are. Maꞌato yt uwe i mesuwat yi tote inug kuap torania. Miꞌi pote seko nug hap neꞌi yt aimo­hãpyk kuap hin i Tupana wanẽtup hawe.


text:
Maꞌato eipe — Watunug yne meimuẽwat koꞌi potiat neꞌi Tupana aheha­kye­raꞌat eweiꞌe wen miꞌi pote pya kahato eweikup­teꞌen Aika­ꞌiwat sese kai katu­pono saꞌa­wyꞌi Iesui yn aheha­kye­raꞌat kuap e haria raꞌyn eipe. Imohey hap pun haria wo eweikup­teꞌen mio. Miꞌi pote Tupana egyiꞌat hap pun haria wo eweikup­teꞌen.


text:
Maꞌato uruto yt eiperia ewy hin i katu­pono uruto ti Iesui mohey hap kaipyi ti aheha­kye­raꞌat kuap e haria uruto. Miꞌi hap kaipyi yn uruimohey.


text:
Maꞌato Aika­ꞌiwat Iesui aheha­kye­raꞌat teran haype Tupana yt tuwa­nẽtup hin i mekewat seko aiwe­musin ãpy sokpe tek hap kape neꞌi. Maꞌato toieha­kye­raꞌat kuap miitꞌin yne sio hemusin ãpy sokpe tek hap toĩ sio yt sio Iuteuria sio yt miꞌiria i waku yne. Toimo­hãpyk kuap wuatꞌi ywania katu­pono kat seko kat seko kape neꞌi yt ihaꞌat hin i maꞌato tehaꞌat tomohey hap sese kape yn. Tokyꞌe ahepiat hap aikawiat toĩneꞌen sio yt wati­kyꞌe i hap kape yn taꞌa­kasa.


text:
Saꞌa­wyꞌi imohey kahato haria eipe. Uwe uwe itote eimaꞌat saꞌag saꞌag wẽtup muꞌap upi. Katu­pono koitywy eipe yt pywuat sehay upi hin i raꞌyn eweikup­teꞌen saꞌa­wyꞌi waku pe eweikup­teꞌen pytkai.


text:
Tupana ti yt eimaꞌat hat hin i pãi. Kat pote mesup eiwe­morem hamo eweimohan kahato Iuteuria eko katu­pono miꞌi aipun hat neꞌi aiꞌahit ãpy sokpe hep hap. Mekewat Iuteuria eko yt aikaykay hãpyk hat eko ewy hin i yt imienoi koꞌi ewy hin i.


text:
Pyno aimiꞌu toꞌoran me toĩneꞌen nem nakat ipyp kurin kat. Miꞌi hawyi aimiꞌu wakuat nem naꞌyn topy­huꞌat toimonem tuwe­wawi. Miꞌi hap ewy kahato toĩneꞌen aipy­ꞌa­setpe wẽtup aimi­mohey yt pywuat i rakat. Meiũran aimi­mohey wakuat monem hat wywo wato­py­huꞌat are.


text:
Miꞌi ewy wẽtup seko enoi hat toĩneꞌen eito­ꞌoran me. Miꞌi ti eiwa­nẽtup hap moeha­ma­naꞌi raꞌyn. Yt atikuap i miꞌi hat set Tupana ikuap. Miꞌi tupono toĩneꞌen imiꞌa­piheg wo aru. Atikuap ti maꞌato meiũran eweiꞌaipok Iesui mohey hap mohan hamo. Meiũran uhepiat imohey hap ewy wẽtup sok yn aru aito Iesui wywo watoĩ­neꞌen.


text:
Uiwy­riaꞌin uito arepot­muꞌe kahato Iesui kuꞌuro ariaꞌyp posak etiat hap ete. Miꞌi eweimohey pote toĩneꞌen eheĩneꞌen pakup i hap are. Maꞌato miꞌi hap ete toꞌo­ky­ryꞌi kahato. Yt karãpe i arepot­muꞌe wen — Eremusin ãpy sokpe tek eheha­kye­raꞌat hamo pote waku yt karãpe i areꞌe ehepe. Mio tã ahenoi pote yt toꞌo­ky­ryꞌi hin i katu­pono Iuteuria taꞌa­tu­mi­ky­ꞌesat ewywuat pote.


text:
Ahemusin sokpe ãpy tek hawyi aheha­kye­raꞌat iꞌatuꞌe eimoe­ha­ma­naꞌi haria. Pyno waku miꞌi haria teꞌe­ru­we­sa­ꞌahep yne hawyi aikai tukup­teꞌen pya miꞌiria tuwe­sa­ꞌahep taꞌa­tueko sese nug yne haria pote waku.


text:
Uiwy­riaꞌin Tupana tum ahepe tesaika hap wakuap nug hamo aimi­ky­ꞌesat ok tã nuat hamuat nug hamo. Maꞌato yt naku i — Uimi­ky­ꞌesat ewywuat yn aru atunug watoꞌe neꞌi pote yt naku i pãi are. Katu­pono uiꞌairo raꞌyn tomi­ky­ꞌesat nug hamuat tupono waku watoꞌe. Yt naku i aimi­ky­ꞌesat yn watunug. Katu­pono towat tomi­ky­ꞌesat nug hamo aiꞌairo aiwo­ꞌo­po­wyro woꞌo­kyꞌe hamuat etiat hap.


text:
Mio tã e ti Tupana Musei miwan me — Eweiꞌa­tu­kyꞌe ro miitꞌin aikotã eweikyꞌe hap ok tã e. Miꞌi tupono karãpe wato­ꞌo­po­wyro aiwo­ꞌo­kyꞌe hap ete pote Tupana miky­ꞌesat nug haria wo aito wato­py­huꞌat.


text:
Maꞌato karãpe wati­kuasa iraniaꞌin wahenoi aiwẽ pyi aheso hap yt iꞌe hap ewy i wato­maꞌat neꞌi wẽtup ok pote aikotã miat haiwot rakaria ewywuat wato­py­huꞌat. Miitꞌin u hat ewywuat watoĩ­neꞌen. Eiweꞌeg wo o miꞌi tã nug hap pupi are.


text:
Miꞌi tupono uiwy­riaꞌin atiky­ꞌesat Tupana Pãꞌãu miky­ꞌesat nug haria wo eweikup­teꞌen hap Tupana miky­ꞌesat ewywuaria wo eweikup­teꞌen. Yt atiky­ꞌesat i eiwa­nẽtup hap kaipywiat neꞌi nug haria wo eweikup­teꞌen. Eimi­ky­ꞌesat sese neꞌi nug haria wo hap yt atiky­ꞌesat i.


text:
Miꞌi turan aiwat aimi­ky­ꞌesat neꞌi yt Tupana miky­ꞌesat ewy hin i. Aimi­ky­ꞌesat poꞌog neꞌi watunug mote yt watunug kuap i Tupana miky­ꞌesat ewy.


text:
Pyno Tupana Pãꞌãu miky­ꞌesat ewy raꞌyn watunug hawyi atunug neran Musei mienoi uheha­kye­raꞌat hamo yt watoꞌe kuap i.


text:
Maꞌato mekewat aimi­ky­ꞌesat ewy watunug neran mote yne hary­po­riaꞌin wywo watoĩ­neꞌen neꞌi. Iꞌewyte watu­wa­nẽtup saꞌag hap he neꞌi. Iꞌewyte aiminug saꞌag yn watunug kuap.


text:
Tupana saꞌag wati­mõ­typot kahato pote wato­pot­kuasa wanĩkap mo watoĩ­neꞌen. Sehay uka uka hano watoĩ­neꞌen. Ihaꞌy­wywi rakano watoĩ­neꞌen. Ipyꞌahak takano watoĩ­neꞌen. Eikai poꞌog uruto urutu­kup­teꞌen e haria wo woꞌo­patꞌok patꞌok haria wo watoĩ­neꞌen.


text:
Yt wato­pot­ꞌoksat i. Imopẽꞌã rakaria wo watoĩ­neꞌen pote woꞌoe­roꞌok woꞌoe­roꞌok haria ewywuat gupteꞌen haria ewy watoĩ­neꞌen. Miꞌi pote eiweꞌeg wo o katu­pono miꞌi tã neꞌi nug haria yt tuwe­hytꞌok kuap i Tupana Morekuat no topy­huꞌat hap eꞌat pe yt tuwe­hytꞌok kuap i hetama pe.


text:
Maꞌato Tupana Pãꞌãu miky­ꞌesat ewywuat watunug hawyi woꞌo­kyꞌe haria wo watoĩ­neꞌen. Woꞌo­mo­wepit haria wo watoĩ­neꞌen. Woꞌokuap haria kahato wo watoĩ­neꞌen. Miit perupꞌi wo watoĩ­neꞌen. Woꞌo­wese haria wo watoĩ­neꞌen. Aiwo­ꞌopiat aiꞌe hap nug haria wo watoĩ­neꞌen.


text:
Yt wemo­wato haria wo i watoĩ­neꞌen. Wewãi kuap kahato haria wo wato­py­huꞌat. Karãpe miꞌi tã e hap ewy watunug hawyi yt kat i ahewãi Musei mienoi kaipywiat hap tuwẽtem aipiit pyi e. Miꞌi pote iperupꞌi rakano watoĩ­neꞌen e. Watu­we­nãpin kahu kahato pote miꞌi hap yn tuwẽtem Tupana Pãꞌãu kaipyi aipiit pyi. Miꞌi tã e hap yne. Miꞌi wãiꞌe hap mopo­ꞌinik hap yt kat i toĩneꞌen e.


text:
Pywo pe ti Aipo­rekuat Iesui po pe raꞌyn wato­py­huꞌat pote mekewat aiwa­nẽtup hap aimi­ky­ꞌesat saꞌag koꞌi topap yne raꞌyn. Miꞌi hawyi yt iheg muo hin i aiminug saꞌag koꞌi tukup­teꞌen. Katu­pono Iesui wano raꞌyn wato­py­huꞌat pote.


text:
Nimo yt imohey i te turan aimuꞌe kahato Tupana Pãꞌãu Iesui mohey ahepiat hamo. Koitywy poꞌog naꞌyn Tupana Pãꞌãu aimuꞌe Tupana miky­ꞌesat ewywuat nug hamo.


text:
Toꞌiro wati­pywo koitywy aimuꞌe hap imiky­ꞌesat nug hamo yt kat i aheha sio pywo sio yt aiꞌe hap pun neꞌi wywo aiwo­ꞌoehay sat hap koꞌi wywo.<pb/>


text:
Uiwy­riaꞌin Karãpe wẽtup ok yt naku i iꞌaparap hap inug miꞌi pote waku wẽtup ok toto Tupana Pãꞌãu sehay wywo iꞌaparap hat nãpin perupꞌi wuat hamo. Miꞌi hat wyti waku kahato inug maꞌato waku miꞌi rokirẽ tuweꞌeg wo raꞌyn toĩneꞌen tepiat iꞌaparap hap pupi iraniaꞌin nãpin rokirẽ.


text:
Meiũran wẽtup ok i iꞌaparap miꞌi hawyi waku wati­po­wyro imoesaika hamo. Miꞌi tã aiminug kaipyi ti Iesui e hap nug haria aito pote.


text:
Maꞌato uwe — Uito yt arepot­po­wyro teran i poꞌog uiwato e hat yt kan hamo hin i atimohey uito Iesui e. Mio tã e hat tuwe­maꞌat kahato neꞌi.


text:
Waku watu­wa­nẽtup kahato aiminug sio waku sio yt e hap kape. Waku pote aimo­wepit hap toĩneꞌen. Maꞌato uito poꞌog atunug ikahu aiꞌe hap neꞌi ti aimo­wepit hap akit hamo topy­huꞌat.


text:
Yt naku i watu­we­maꞌat. Yt wati­maꞌat kuap hin i Tupana. Kat iãꞌỹi watikoi pote ti miꞌi ti raꞌyn imoẽtyt.


text:
Miꞌi hap ewy ti aimi­ky­ꞌesat yn nug mote yt nakuaria i wo watu­kup­teꞌen Tupana pe. Miꞌi turan naꞌyn aiku­ꞌuro hawyi yt kat i aheĩneꞌen Tupana wywuat hap. Maꞌato Tupana Pãꞌãu wo wepit hamo watoĩ­neꞌen pote tutum tesaika hap aheĩneꞌen towywuat wuatꞌi eꞌat piat hamuat.


text:
Yt naku i eipo sero neꞌi wakuap nug hap ete katu­pono meiũran Tupana tum hamuat ipotpap kahato rakaria pe. Miꞌi turan aiwat ahepe tutum wy aikotã ipirik kahu raꞌyn hawyi aimo­wepit raꞌyn hap ewy. Miꞌi hap ewy ti Tupana tum wakuap nug hap etiat yt ipo sero i rakaria i pe haꞌup tutum are.


text:
Pyno ti waku watikat aikotã iraniaꞌin powyro hamuat. Waku ti yne watunug wakuap torania miitꞌin me. Maꞌato ti Iesui mohey haria ti waku poꞌog wati­ꞌa­tu­po­wyro wakuap no. Uiwy­riaꞌin ewehe­haꞌat ro uipo wuat uimiwan iwatoꞌin kahato rakat kape.


text:
Uimiwan mesuwe atunug uipo wo. Iwato kahato uimiwan katu­pono yt heremo kahato i yt uheha­pytig i pote.


text:
Eimuꞌe haria ipakup takaria teꞌe­ru­we­mo­wato kahato itote — Uruto poꞌog woꞌo­muꞌe haria torania kai iꞌatuꞌe haria. Wemusin ãpy sokpe tek hap ti waku e haria aipiit etiat yn woꞌo­muꞌe haria miꞌiria. Iro pote miitꞌin toꞌo­ky­ryꞌi kahato aimi­mohey ariaꞌyp posak etiat aheha­kye­raꞌat hamo e hap ete. Miꞌi haype yt teꞌe­re­pot­muꞌe i miꞌi ete. Yt taꞌa­tu­ky­ꞌesat i miitꞌin woꞌo­ky­ryꞌi taꞌa­tuetiat hap haype.


text:
Pyno Iuteuria woꞌo­nãpin hap ewy watunug wemusin ãpy sokpe tek hap aheha­kye­raꞌat iꞌatuꞌe yt taꞌa­tu­henoi yne hin i Iuteuria eko pytkai. Taꞌa­tu­ky­ꞌesat taꞌa­tu­mi­ky­ꞌesat nug hanuaria wo yne eipe haype.


text:
Maꞌato Iesui ikuꞌuro ahetiano are pote yt iꞌatu­wese hin i. Yt taꞌa­tu­kyꞌe i Iesui haype. Miꞌiria yt ikyꞌesat hin i uheĩneꞌen hap ewy tukup­teꞌen hap. Iꞌewyte uito yt atiky­ꞌesat i iꞌatu­ꞌe­wywuat areĩneꞌen hap wy katu­pono teꞌe­ru­we­mo­wato haype neꞌi pote.


text:
Mekewat hemusin ãpy sokpe sio yt rakaria kape sio Iuteuria eko nug yne haria sio yt hap kape teꞌe­ru­wa­nẽtup. Miꞌi haria ti yt kat no i Iesui pe. Maꞌato ti tokai­pywiat miit ipakup sio yt hap kape yn ni ihaꞌat Iesui. Imopakup hap toĩneꞌen sio yt hap kape yn tehaꞌat. Yt kat i imopakup hap toipuẽti pote toimo­pakup i.


text:
Miꞌi hap yn ahẽtup Tupana pe — Erehay moeha­ky­ꞌeꞌi ro Uiꞌywot iꞌatue­ha­ky­ꞌeꞌi hap etiano ipakup takaria upi inug hamo are. Etihep o iꞌatue­ha­ma­naꞌi hap are ehupiat pe. Iꞌewyte torania Tupana emiitꞌin etiano.


text:
Yt atiky­ꞌesat i poꞌog sehay aiwo­ꞌo­ꞌa­tu­ꞌuka hap wemusin ãpy sokpe tek hap ete katu­pono ipoity kahato uipekyt pekyt uipiit ete. Uito Iesui emiit sese e hap moherep hap upi uipekyt pekyt. Uipe timo­herep kahato Iesui ewywuat areineꞌen uipekyt pekyt uiꞌauka teran haria tunug Iesui mohey hap moherep hap uipe.


text:
Uiwy­riaꞌin mio tã are Aika­ꞌiwat pe ehupi — Iesui egyiꞌat ro aiwy­riaꞌin Karata piaria pe are Aika­ꞌiwat pe are ehupi.<pb/>Uito Pauru pyno toran uimiwan.


text:
Uiwy­riaꞌin tawa Ewesu piaria koitywy atipo­ꞌoro uimiwan ehowawi. Mesuwat miwan nug hat ti uito Pauru. Eipe ti Tupana saꞌy­ruꞌin Tupana saki­ꞌytꞌin koitywy eipe Aika­ꞌiwat Iesui mohey potꞌi haria ti eipe. Saꞌa­wyꞌi Tupana uiꞌairo hawyi uinug tosa­ꞌyru wo Aipo­typot Iesui potpo­ꞌoro wo tomi­ky­ꞌesat ewy uiꞌairo.


text:
Pyno mio tã ahẽtup ehowawi Aiꞌywot Tupana kaipyi iꞌewyte Aika­ꞌiwat Iesui kaipyi — Etum o ewese hap tawa Ewesu piaria pe emohey haria pe are iꞌewyte etiꞌa­tu­poi­tyro kahato miꞌiria are ahẽtup Tupana pe iꞌewyte Iesui pe ehowawi uiwy­riaꞌin are.<pb/>


text:
Taꞌi Aika­ꞌiwat Iesui iꞌewyte Toꞌywot Tupana aiꞌa­tu­poi­tyro poityro kahato raꞌyn. — Waku kahato En watoꞌe Tupana pe iꞌewyte Aika­ꞌiwat Iesui pe watoꞌe — Waku kahato En Tupana watoꞌe aito Iesui mohey haria. Taꞌi atipy kaipyi putꞌokꞌe ahete aipoi­tyro kahato hap. Aheha­kye­raꞌat hap tutum naꞌyn ahepe. Wuatꞌi eꞌat piat aimoieĩ­neꞌen Tupana kapiat hap tutum ahepe towa­nuaria aito pote are.


text:
Taꞌi saꞌa­wyꞌi mesuwat yi nug hap eꞌyianmete Tupana aiꞌairo Tosa­ꞌyru emiit no. Taꞌi aheꞌyian­mete aiꞌairo temiitꞌin no are. Miꞌi hawyi toꞌe — Uhaꞌyru mohey haria wo aru miꞌiria hap atiꞌa­tukuap e. Miꞌi pote ti atunug aru hãpyk miꞌiria uiꞌe­wy­wuaria wo raꞌyn e. Yt kat i saꞌag nug haria wo atiꞌa­tunug miꞌiria e. Pyno yt uwe i te aito turan aiꞌairo Tosa­ꞌyru emiit no. Aikyꞌe haype yn aiꞌairo mesuwat yi yt kat i te hap eꞌat pe turan aiꞌairo.


text:
Taꞌi atunug aru Uhaꞌyru mohey haria yne uhaꞌy­ruꞌin uhaki­ꞌytꞌin no e. Atum aru Uhaꞌyru iꞌatuepe Iꞌatu­ka­ꞌiwat no e ahetiat. Atunug aru miꞌiria uimẽ­pytꞌin no uimi­ky­ꞌesat ewywuat uimo­wepit hamuat e Tupana ahowawi saꞌa­wyꞌi yt uwe i te mesu­wa­rotiat turan.


text:
Pyno toꞌiro watu­wehum Tupana kape — Egyiꞌat hap yt uwe ewywuat hin i waku watoꞌe. Poꞌog poꞌog torania kai ewese hap waku watoꞌe. Urukyꞌe hap moherep hamuat etum Esaꞌyru uruepe. Wẽtup yn Esaꞌyru pytkai etum neꞌen neꞌi uruepe yt kat saꞌup mo i etum uruepe urutoꞌe waku watoꞌe. Miꞌi ti Esaꞌyru Emikyꞌe kahato etum naꞌyn uruepe urueha­kye­raꞌat hamuat. Waku kahato En Tupana urutoꞌe ewawi.


text:
Taꞌi Emipo­ꞌoro Urupo­rekuat no ikuꞌuro hawyi uruminug saꞌag po pyi urutu­wẽtem naꞌyn iꞌewyte uruminug saꞌag haꞌa­wy­tewuat etiꞌa­tu­waure waure raꞌyn En. Waku kahato En. En ni poꞌog poꞌog torania kai hegyiꞌat rakat urutoꞌe ewawi Tupana urutoꞌe. Esaꞌyru suu ti urukyiꞌat ewanuat hap urutoꞌe.


text:
Etum neꞌen neꞌi yne yne iwato kahato sakpo emiium etum yne yne. Waku kahato En urutoꞌe. Ewese kahato uruto yt uruwese i pytkai urutoꞌe. Eweꞌeg hap ok tã egyiꞌat hap ok tã urukyꞌe hap urutoꞌe. Urutu­wehum kahato ewawi Tupana katu­pono koitywy etunug naꞌyn ereꞌe saꞌa­wy­ꞌiwuat hap emiky­ꞌesat ok tã urutoꞌe ewawi.


text:
Saꞌa­wyꞌi emiky­ꞌesat ewy ereꞌe ewepe — Atum aru Uhaꞌyru pe wuatꞌi ywania ere. Atum neꞌen neꞌi aru Uhaꞌyru wuatꞌi miitꞌin me Iꞌatu­po­rekuat no. Uimo­wepit hap ewy atum aru ereꞌe saꞌa­wyꞌi ewepe ewanẽtup hawe yt kat i miitꞌin te turan. Tupana uruikuap teran kat pote urukyꞌe kahato hap. Miꞌi tã yt uruikuap hin i te wen maꞌato urukyꞌe hap miꞌi uruikuap taꞌyn. Waku kahato En urutoꞌe epe Tupana.<pb/>


text:
Mio tã e saꞌa­wyꞌi Tupana — Putꞌokꞌe uheꞌat aru hawyi atunug sese ti Uhaꞌyru wuatꞌi Porekuat no e tuwepe iꞌewyte yne atipy piaria Porekuat no iꞌewyte yne yi totiaria Porekuat no e tuwepe. Uhaꞌyru suu wo atiꞌa­tu­mo­wehik sok torania yi totiaria atipy piaria uhowawi e. Miꞌi hawyi wẽtup piit ewy yn naꞌyn wato­py­huꞌat wuatꞌi uiminug koꞌi uikai tukup­teꞌen e tuwepe Tupana wuatꞌi tominug koꞌi pe tukup­teꞌen yianmete turan.


text:
Yne tomi­ky­ꞌesat ewy Tupana saꞌa­wyꞌi aiꞌairo raꞌyn tomi­ky­ꞌesat ewy. Miꞌi hawyi ainug tosa­ki­ꞌytꞌin no tosa­ꞌy­ruꞌin no Aheykeꞌet Aikywyt Iesui ewywuat ainug wẽtup miit mẽpytꞌin koꞌi ewywuat ainug naꞌyn aito wati­mohey Iesui hawyi. Tomi­ky­ꞌesat ewy tutum aru ahepe topo­watꞌyp yne yne. Hekat kahato rakaria wo wato­py­huꞌat wuatꞌi eꞌat pe aikotã toꞌe saꞌa­wy­ꞌiwuat hap ewy raꞌyn tutum ahepe.


text:
Pyno toꞌiro watu­wehum Tupana kape katu­pono aito ti iraniaꞌin eꞌyianmiat imohey haria iraniaꞌin eꞌyianmiat watunug Iesui Aipo­rekuat no. Waku kahato watoꞌe aiwo­ꞌope miꞌi hap ete maꞌato meiũran aru iꞌatu kahato ahaipe­piaria Iesui mohey haria tukup­teꞌen kahato Tupana mõtypot wuatꞌi eꞌat piaria. Waku kahato are.<pb/>


text:
Pyno mesup taꞌyn uruꞌe­wy­wuaria raꞌyn Tupana ehay pywuat rakat Iesui etiat uruwẽ pyi hawyi mekewat sehay Eheha­kye­raꞌat hat moherep hap topy­huꞌat. Miꞌi e hap etikuap hawyi Aika­ꞌiwat Iesui mohey haria sok eweikup­teꞌen. Waku kahato are. Miꞌi hawyi ti aru Tupana tum naꞌyn Topãꞌãu ahepe toꞌe hap ewy tutum. Miꞌi hawyi mesup — Miꞌiria ti uianuaria e ehepe. Tutunug toset ehepe — Miꞌiria wyti uiat e wuatꞌi miitꞌin me Tupana Pãꞌãu.


text:
Tupana tum naꞌyn Topãꞌãu ahepe. Miꞌi tutum mote mesup watikuap iꞌewyte tutum aru ahepe kat e hap kat e hap — Atum aru uimẽ­pytꞌin me e hap koꞌi ewy. Tutum naꞌyn yne saꞌup yne aiminug saꞌag hep hamuat Tosa­ꞌyru suu. Miꞌi pote watikuap taꞌyn mesup yt kat i saꞌag toipuẽti aikai. Watoĩ­neꞌen iwywo turan tuwehum ahowawi yt kat i aikai yt naku i pote yt kat i aipitpit hap. — Waku kahato En Tupana watoꞌe aru wuatꞌi eꞌat pe. Waku En waku En katu­pono uruhep ahiag po pywiat hat En urutoꞌe aru wuatꞌi eꞌat pe aru.<pb/>


text:
Gaꞌatpo atikuap ehetiat sehay — Koitywy tawa Ewesu piaria Aipo­typot Iesui mohey kahato haria tukup­teꞌen. Poꞌog imohey haria mio saꞌa­wy­ꞌiwuat kai iꞌatuꞌe uruepe. Iꞌewyte Tupana emiitꞌin kyꞌe kahato haria tukup­teꞌen miꞌiria iꞌatuꞌe ehepiat pe.


text:
Mio tã iꞌatuꞌe hap atikuap hawyi arehum kahato at kaꞌap mesuwe — Uhetu­pana are waku kahato En katu­pono mesup tawa Ewesu piaria Esaꞌyru mohey kahato haria tukup­teꞌen naꞌyn mesup iꞌewyte woꞌo­kyꞌe haria tukup­teꞌen are at kaꞌap Tupana pe.


text:
— Uruꞌywot koro En ni Urupo­typot Iesui eTupana are. Etum no Epãꞌãu poꞌog tawa Ewesu piaria pe ekuap poꞌog poꞌog mono areꞌe Tupana pe. Uwe En sese hap kuap hamuat atiky­ꞌesat. Epãꞌãu kaipyi iweꞌeg kahato rakaria wo tukup­teꞌen hap atiky­ꞌesat are. Etiꞌa­tu­moẽ­tyhot ro iꞌatu­wa­nẽtup hap are. Etihep yt iꞌatue­ha­pytig i hap miꞌi hawyi heremo iꞌatu­wa­nẽtup hawe etum Esaꞌyru mohey hap Tupana are.


text:
Tupana areꞌe etum no Esaꞌyru mohey haria tapyꞌyia Ewesu piaria pe ewanẽtup hap kuap hamo hap are. Etum no iꞌatuepe ewanẽtup kuap hap kat hamo etiꞌa­tu­ꞌairo miꞌiria emiitꞌin no are. Etimo­herep to iꞌatuepe emiky­ꞌesat koꞌi nug neran hap koꞌi are. Etimo­herep iꞌatuepe aikotã aru tukup­teꞌen atipy pe esaꞌy­ruꞌin wo esaki­ꞌytꞌin wo hap are. Etimo­herep iꞌatuepe kat som atipy pe are. Etimo­herep iꞌatuepe aikotã aru atipy pe emõtypot haria tukup­teꞌen hap are. Etimo­herep iꞌatuepe aikotã aru ewaku hap ewywuaria tukup­teꞌen hap are. Tupana ewaku hap ekahu hap ewato hap etimo­herep emiitꞌin me tawa Ewesu piaria pe are at kaꞌap ehetiano uiwy­riaꞌin.


text:
Tupana areꞌe etimo­herep emiitꞌin me esaika hap kuap hap are. Esaika hap iwato kahato uruewawi Esaꞌyru mohey haria pe aikotã karãpe saꞌa­wyꞌi etihep Esaꞌyru guꞌuro pyi hap ewy esaika hap. Tupana etimo­herep miꞌi tã esaika hap Esaꞌyru mohey haria pe are.


text:
Tupana esaika hap iwato kahato uruete are aikotã saꞌa­wyꞌi etihep Uruka­ꞌiwat guꞌuro pyi hap ewy esaika are. Miꞌi hawyi — Eraꞌapyk o meiũpe uipo sese kai ere itote Esaꞌyru pe. Eraꞌapyk to mesuwe atipy pe ere. Miꞌi hawyi topy­huꞌat eꞌe hap ewy esaika sese hap ewywuat topy­huꞌat. Esaika kahato hap ewy etimo­herep uruepe Esaꞌyru mohey haria pe are Tupana pe at kaꞌap.<pb/>


text:
Aiꞌakag Iesui topy­huꞌat Wuatꞌi Akag wo. Toĩneꞌen ni Morekuat Koro wo are. Aiꞌakag wo toĩneꞌen maꞌato iꞌewyte Wuatꞌi Akag wo atipy pe toĩneꞌen. More­kuaria Porekuat no topy­huꞌat Iesui are. Tuꞌi­saria Porekuat no topy­huꞌat. Surara Akag Koro wo topy­huꞌat. Iesui set poꞌog Tupana mimõ­typot no wuatꞌi miitꞌin set kai. Poꞌog poꞌog wuatꞌi kai Aika­ꞌiwat mesuwat iꞌewyte wuatꞌi eꞌat pe.


text:
Katu­pono Tupana tunug yne yne Iesui py ywytꞌok­pype. Aika­ꞌiwat wuatꞌi okpe tote toĩneꞌen. Miꞌi hawyi iꞌewyte aito imohey haria Akag Koro wo topy­huꞌat Iesui Tupana miky­ꞌesat ewy.


text:
Pyno yne aito Iesui mohey haria wato­py­huꞌat Iesui wywo wẽtup piit ewy yn. Iwywo watoĩ­neꞌen wẽtup ok miit ewy. Iesui piit no watoĩ­neꞌen mesup mesuwat yi tote are. Atipy pe iꞌewyte watoĩ­neꞌen iraniaꞌin imohey haria wẽtup piit ewy yn watoĩ­neꞌen aito. Imohey haria ipiit ewywuat wato­py­huꞌat. Aikope Aikope Atipy pe mesuwat yi tote yne tote Aipo­typot Iesui toĩneꞌen Morekuat Koro wo.<pb/>


text:
Haꞌa­wyte kahato yt uwe i eimuꞌe hat Iesui etiat turan yt Iesui mohey haria i eipe turan miꞌi hap eꞌat pe yt eweikuap hin i Tupana etiat aikotã ikuꞌuro rakaria yt tikuap hin i ahehay hap ewy mekewat eꞌat pe. Saꞌa­wyꞌi yt eweikuap hin i Tupana ehay are.


text:
Miꞌi hawyi mekewat eꞌat pe yt ewetunug hin i yne yne Tupana wãiꞌe hap koꞌi e hap. Saꞌa­wyꞌi imohey hap eꞌyianmete ti ewetunug miitꞌin minug saꞌag koꞌi yne yne mekewat eꞌat pe. Mekewat eꞌat pe wẽtup eika­ꞌiwat toĩneꞌen miꞌi ti ahiag. Miꞌi heso rakat kape — Uruetu­pana en eweiꞌe ahiag me. Emiky­ꞌesat ewy atunug neran eweiꞌe mekewat mãꞌãu saꞌag me. Uruetu­pana uruetu­pana eweiꞌe at kaꞌap mekewat yt nakuaria i nug haria porekuat kape mekewat ahiag me.


text:
Pyno saꞌa­wyꞌi yne aito wato­py­huꞌat ahiag emiit no yt nakuaria i ewy. Saꞌa­wyꞌi aimi­ky­ꞌesat saꞌag he wati­puẽti. Mekewat eꞌat pe aiminug aipiit miky­ꞌesat saꞌag koꞌi kape yn poꞌog poꞌog ahepap wãiꞌe Tupana pytkai watunug saꞌag neꞌi. — Miꞌi tã ewetunug mote woro­ho­ꞌo­ꞌa­piheg neꞌi eipe e Tupana ahepe pytkai watunug yne yne yt imiky­ꞌesat i koꞌi.


text:
Maꞌato saꞌag watunug tuete pytkai aikyꞌe kahato te Tupana. Yt tuwepyk hin i katu­pono haty aikyꞌe hap tuete.


text:
Towese hap kaipyi aheha­kye­raꞌat Tupana. Aikotã ikuꞌuro rakat yt ihay i hap ewy yt ahehay hin i Tupana kape mekewat eꞌat pe. Taꞌi yt ahehay kuap i. Karãpe Tupana ihay ahowawi turan mekewat eꞌat pe yt wati­wesat kuap i kat pote ikuꞌuro rakaria ewy watoĩ­neꞌen Tupana ewawi pote. Maꞌato miꞌi pytkai aiwy­ꞌinug tuwe­wawi Aipo­typot Iesui ehay upi.


text:
Miꞌi hawyi aimoieĩ­neꞌen Tosa­ꞌyru suu wo. Miꞌi hawyi Tupana ainug Aipo­typot Iesui emiit no wẽtup piit ewy watoĩ­neꞌen iwywo. Miꞌi hawyi karãpe Iesui tuwẽtem guꞌuro pyi miꞌi hap iꞌewyte watu­wẽtem guꞌuro pyi hap ewy wẽtup puꞌi yn aito wato­mohey hawyi.


text:
Miꞌi hawyi Tupana toꞌe Tosa­ꞌyru pe — Eraꞌapyk to mesuwe uikai atipy pe wuatꞌi Porekuat no e Tosa­ꞌyru pe. Miꞌi tote hap ewy aito iꞌewyte watoĩ­neꞌen iwywo more­kuaria wo are. Miꞌi hap ewy watoĩ­neꞌen iwywo katu­pono aito wẽtup ok miit ewy iwywo. Pyno mesup toimo­herep taꞌyn towese hap ahepe wuatꞌi eꞌat pe. Miꞌi pote — Egyiꞌat kahato watoꞌe Tupana pe. Yt uwe i poꞌog ekai iwese rakat watoꞌe.


text:
Maꞌato yt aiminug wakuap kaipyi hin i Tupana aheha­kye­raꞌat. Taꞌi yt hin i uiwy­riaꞌin. Ahewaku hap yt putꞌokꞌe hin i Tupana wat hewaku hap ewy are. Aikyꞌe hap kaipyi towese hap kaipyi tutum aheha­kye­raꞌat hap ahepe. Wati­mohey Iesui hawyi tutum ahepe wuatꞌi eꞌat piat aheĩneꞌen hap yt kat i watunug pytkai tutum. Pywo pe ti tuwe­kaipyi tutum wato­mohey Iesui hawyi are.


text:
Pyno yt naku i watoꞌe — Uito ti wakuat pote Tupana uheha­kye­raꞌat yt naku i watoꞌe katu­pono iꞌaparap haria watoĩ­neꞌen Tupana wanẽtup hawe miꞌi tupono yt watu­we­ha­kye­raꞌat kuap i.<pb/>


text:
Saꞌa­wyꞌi Tupana topo wo ainug. Koitywy Haꞌyru mohey haria wato­py­huꞌat wẽtup ywania ewy yn naꞌyn wato­py­huꞌat. Ainug hap eꞌyianmete Tupana toꞌe — Meiũran aru atipo­wyro kahato uimi­ky­ꞌesat nug neran haria e. Wakuaria sok ewy aru atunug miꞌiria e saꞌa­wyꞌi tuwepe.


text:
Maꞌato haꞌa­wyte eipe tawa Ewesu piaria yt kurin i eweikuap Tupana etiat katu­pono wẽtup ywania eipe. Saꞌa­wyꞌi sese ahaꞌa­seꞌi pot Aparãu emiari­ruꞌin yn Tupana ywania tukup­teꞌen mekewat eꞌat pe. Mekewat weꞌahit sokpe tek haria miꞌiria yn saꞌa­wyꞌi Tupana ehay kuap haria tukup­teꞌen. Maꞌato eipe wẽtup ywania eweikup­teꞌen saꞌa­wyꞌi yt Aparãu emiariru koꞌi hin i eipe. Nimo urupusu puo uruhetꞌok eipe ti yt weꞌahit sokpe tek haria i urutoꞌe.


text:
Katu­pono saꞌa­wy­ꞌite eipe yt Tupana mohey haria ywania hin i eipe maꞌato wẽtup ywania eweikup­teꞌen. Miꞌi hap eꞌat pe yt kat hin i eweikuap Tupana Mipo­ꞌoro Aipo­rekuat etiat katu­pono saꞌa­wyꞌi Tupana tiꞌairo Aparãu emiari­ruꞌin koꞌi yn temiitꞌin no saꞌa­wyꞌi. Yt eiꞌairo hin i saꞌa­wyꞌi. — Aparãu emiariru emiariru atiꞌa­tu­poi­tyro e Tupana. Atunug esaꞌy­ruꞌin esaki­ꞌytꞌin uiꞌy­wania wo e. Maꞌato ehepe yt mio tã e hin i saꞌa­wyꞌi. Yt kat i Tupana eipyꞌa pe saꞌa­wyꞌi miꞌi pote yt uwe i eipe — Areĩneꞌen aru wuatꞌi eꞌat pe e haria are.


text:
Maꞌato mesup ti yt pya hin i raꞌyn eweikup­teꞌen Tupana kai Tupana Saꞌyru wuaria eipe pote. Saꞌa­wy­ꞌite ti pya kahato eweikup­teꞌen Tupana kai maꞌato mesup Iesui suu eimo­wo­ꞌosat kahato raꞌyn Tupana ete.


text:
Koran eipe yt pya hin i Tupana kai katu­pono Iesui tunug naꞌyn ni Tupana wywuat aiwo­ꞌo­wese wese hap.


text:
Aika­ꞌiwat ikuꞌuro ariaꞌyp posak ete hawyi woꞌo­wese hap tutunug eiꞌy­wania wywuat hamo iꞌewyte uruꞌy­wania wywuat hamo.


text:
Miꞌi hawyi Haꞌyru mohey haria wẽtup ywania ewy raꞌyn wato­py­huꞌat. Wẽtup piit ewy yn. Iesui mohey haria aito pote yt kat i poꞌog aiwo­ꞌo­py­ꞌahak hap yt kat i aiwu­ꞌuka hap aiwo­ꞌope. Iꞌewyte yt kat i poꞌog Tupana wywuat hap aiwu­ꞌuka hap are.


text:
Tupana tipo­ꞌoro Tosa­ꞌyru Aika­ꞌiwat no. Putꞌok­toꞌe hawyi aiꞌa­tu­muꞌe kahato hamuat. Iraniaꞌin ywania pya kahato tukup­teꞌen Tupana kuap hap kai. Uruꞌy­wania Iuteu ywania poꞌog yt pya i maꞌato torania aito wẽtup sok yn saꞌa­wyꞌi watu­kup­teꞌen pya kahato Tupana kai. Miꞌi hap eꞌat pe Iesui timo­herep ahepe muꞌap Toꞌywot kapiat hap.


text:
Mekewat muꞌap ti ahera­ꞌaipok Tupana kapiat hap Aipo­typot Iesui kawiat katu­pono tutum naꞌyn Topãꞌãu ahepe. Miꞌi hawyi uruto Iuteuria iꞌewyte eipe yt Iuteuria i Tupana Pãꞌãu wẽtup takat eiam aito. Miꞌi pote mesup waku watuwat Tupana kape uruto Iuteuria iꞌewyte eipe wẽtup ywania waku wateke Aiꞌywot Tupana ehamo mesup Iesui aimo­wo­ꞌosat Tupana wywuat pote.


text:
Saꞌa­wyꞌi areto eimuꞌe hamuat hap eꞌat pe eipe yt Tupana mẽpytꞌin hin i. Yt eweikuap hin i mekewat eꞌat pe Tupana sese yt kuap i haria eipe maꞌato mesup Tupana etawa piaria ewy raꞌyn eweikup­teꞌen. Mio Tupana saꞌy­ruꞌin no saki­ꞌytꞌin no raꞌyn eweikup­teꞌen. Koran Tupana yat piaria wo raꞌyn eweikup­teꞌen imẽpytꞌin no eipe mesup.


text:
Mio Tupana yat nug hat ewy watu­kup­teꞌen. Aikotã aiꞌyat watunug nu kawiat hawyi toĩneꞌen motꞌi hap ewy. Miꞌi hap ewy Tupana tunug toꞌyat mesup maꞌato miitꞌin kawiat. Toha­ꞌa­wynug toꞌyat nug hap hamuat ewy toĩneꞌen mesup. Waku yne hawyi totopag Tosa­ꞌyru mohey haria nu ewywuat toꞌyat iheg nakat pe hamuat are.


text:
Maꞌato mekewat nu wato yne aiꞌy­wyt­ꞌok­pype aimoe­saika hap miꞌi nu ewywuat ti Aika­ꞌiwat Iesui. Miꞌi hawyi wato­mohey Iesui hawyi ainug toꞌyat motag hamo. Miꞌi hawyi meiũran Tupana yat ikahu rakano wato­py­huꞌat hap ewy are.


text:
Koitywy Tupana toĩneꞌen toꞌyat pe katu­pono Ipãꞌãu toĩneꞌen aipyꞌa pe pote. Miꞌi hawyi aito imohey haria yne yne aito wato­py­huꞌat aiwo­ꞌo­pype wẽtup yat ikahu rakat ewywuat Tupana eiam sese aitoria yne are.<pb/>


text:
Mesup ti uito Pauru woꞌo­pyhik hawe areĩneꞌen katu­pono more­kuaria yt tiky­ꞌesat i poꞌog miitꞌin muꞌe uhepiat hap Iesui etiat hamo. Miꞌi pote uipyhyp mesuwe woꞌo­pyhik hawe. Yt taꞌa­tu­ky­ꞌesat i iraniaꞌin ywania ikuap Iesui hap. Miꞌi pote uipyhik mesuwe wen maꞌato yt uipyhik kuap i meiũwat woꞌo­pyhik hawe katu­pono mesuwe ahẽtup Tupana kape eipo­wyro hap at kaꞌap. Iꞌewyte arepotpap kahato miwan nug hap ete mesuwe uimi­po­ꞌoro einãpin hamuat hap ete.


text:
Uiwa­nẽtup hawe Iesui mipyhyp areĩneꞌen toiky­ꞌesat pote are. Waku kahato Tupana hegyiꞌat kahato. Uipo­wyro kahato mesuwe woꞌo­pyhik saꞌag hawe topotpap nug hap ete.


text:
Katu­pono mesuwe koitywy Tupana timo­herep kahato uhepe saꞌa­wy­ꞌiwuat yt uwe mikuap i sehay toimo­herep uhepe aikotã wẽtup ywania ipakup imohey haria tutunug hap. Taꞌi ipakup takaria tutunug mesup wuatꞌi ywania kawiat. Aikotã toꞌy­wania pakup tutunug mesup hap toimo­herep mesuwe uipyhyp hawe uhepe. Waku kahato Tupana yt uwe i ipyhyp kuap are.<pb/>


text:
Miꞌi koꞌi atiwan mesup ehowawi yt iwato i wen uimiwan mesuwe maꞌato mesup uimiwan hit ete waku eiwe­muꞌe kahato are at kaꞌap. Miꞌi hawyi eweikuap uiꞌewy Tupana mienoi migꞌi wuat sehay miꞌi Aipo­typot ywania pakup etiat.


text:
Saꞌa­wy­ꞌi­wuaria yt uwe i ikuap mesuwat sehay migꞌi wuat Tupana — Atunug aru e hap. Tupana yn ikuap. Iꞌewyte ihay moherep haria saꞌa­wy­ꞌi­wuaria yt ikuap i maꞌato mesup Tupana Pãꞌãu timo­herep taꞌyn uruepe tehay moherep haria pe uruto Iesui potpo­ꞌo­roria 12 ok takaria pe toimo­herep tehay migꞌi wuat Topãꞌãu wo.


text:
Koran Tupana Pãꞌãu toꞌe ahepe — Saꞌa­wyꞌi iraniaꞌin ywania yt uikuap hin i maꞌato mesup atipo­ꞌoro uhehay wakuat wuatꞌi ywania ewawi aikotã areꞌe saꞌa­wyꞌi miwan me. Atunug aru e hap ewy mesup atunug naꞌyn e. Koran atunug naꞌyn Iraniaꞌin ywania Porekuat no raꞌyn Uhaꞌyru e. Miꞌi imohey haria sok wẽtup piit ewywuat yn naꞌyn teꞌe­ro­py­huꞌat aru e. Aikotã saꞌa­wyꞌi atipoi­tyro Iuteu ywania atiꞌa­tu­poi­tyro mesup yne yne ywania aikotã areꞌe saꞌa­wyꞌi uiꞌe hap ewy atunug mesup e Tupana uhepe. Saꞌa­wyꞌi migꞌi wo sese yt uwe mikuap mo i mesuwat uiꞌe hap are maꞌato koitywy atimo­herep miꞌi uiꞌe hap yne miitꞌin me uimiwan kaipyi uhehay kaipyi e Tupana ahepe.


text:
Uito Pauru saꞌa­wyꞌi Aipo­typot Iesui uinug topot­po­ꞌoro wo tehay sytpok hamo tehay moherep hamo miitꞌin me wuatꞌi ywania piat hamo uinug. Miꞌi hap atunug kahato uito maꞌato yt uhesaika hap upi i katu­pono Ipãꞌãu tum uhepe tesaika hap sehay wakuat moherep miitꞌin miat hamo.


text:
Uhewaku hap yt putꞌokꞌe hin i Aipo­typot eropat hamo are. Taꞌi uito ti poꞌog kurin kano areĩneꞌen poꞌog yi kape torania Iesui mohey haria kai areĩneꞌen uito maꞌato miꞌi pytkai Tupana uiꞌairo iraniaꞌin ywania muꞌe hamo tehay ikahu rakat ete uhewaku hap yt putꞌokꞌe hin i heropat hamo pytkai are. Yt naku i uito pytkai towese kahato hap mywo uiꞌairo katu­pono yt poꞌog hin i uito. Koitywy atimõꞌẽ kahato iraniaꞌin ywania pe. Tupana ekareꞌen mõꞌẽ hat ewywuat areĩneꞌen uito aikotã wuatꞌi eꞌat piat hekat rakat tomõꞌẽ hap ewy areĩneꞌen. Aika­ꞌiwat Iesui ekat iwato kahato aikotã poꞌog poꞌog wuatꞌi kai toĩneꞌen poꞌog poꞌog Miꞌi ekat mõꞌẽ hat ewy areĩneꞌen uito Pauru.


text:
Saꞌa­wy­ꞌi­tewuat migꞌi wuat Tupana mimo­herep aikotã toiky­ꞌesat yne ywania towanuat hap toimo­herep mesup uiwẽ pyi. Tupana ti wuatꞌi wuatꞌi nug hat maꞌato kat hamo ainug saꞌa­wyꞌi yt tohenoi i. Miꞌi kape miitꞌin saꞌa­wy­ꞌiwuat teꞌe­ru­wa­nẽtup kahato maꞌato yt taꞌa­tukuap kuap i. Maꞌato koitywy toimo­herep taꞌyn miꞌi e hap ahepe.


text:
Koitywy koran mesuwat eꞌat pe Aiꞌakag Iesui timo­herep kahato toweꞌeg kahato hap mo ahepe iꞌewyte yne atipy piaria pe. Koitywy atipy piaria Surara Akag wo toĩneꞌen Iesui iꞌewyte Tupana etawa piaria atipy piaria tikuap taꞌyn Tupana weꞌeg kahato hap koꞌi katu­pono ahowawi Iesui mohey haria kape teꞌe­ra­haꞌat kahato hawyi teꞌe­roꞌe toꞌope — Pywo ti Tupana iweꞌeg poꞌog torania kai katu­pono yne ywania toiꞌa­tue­ha­kye­raꞌat kuap iꞌatuꞌe.


text:
Wuatꞌi eꞌyianmete Tupana tunug toweꞌeg hap upi yne tomi­ky­ꞌesat upi. Mio tã e — Atiꞌa­tue­ha­kye­raꞌat yne ywania yne miitꞌin e. Uimi­po­ꞌoro Iꞌatu­po­rekuat nuat po wo Uhaꞌyru minug upi atiꞌa­tue­ha­kye­raꞌat wuatꞌi ywania e Tupana saꞌa­wyꞌi yt kat i te mesuwat yi turan yianmete mio tã e tuwepe migꞌi wo. Miꞌi hap toimo­herep taꞌyn uhepe mesuwe uipyhik hawe.


text:
Miꞌi pote mesup yt wato­kenꞌẽ hin i Tupana kapiat ahehay hamo. Yt kat i aiwe­mõti hap ahehay iwywuat hamo katu­pono koitywy Haꞌyru upi imohey hap upi watuwat kahato Tupana kape aikotã wẽtup piit ewy yn watoĩ­neꞌen Haꞌyru wywo Aheykeꞌet Aikywyt wywo.<pb/>


text:
Uiwy­riaꞌin tawa Ewesu piaria more­kuaria uipyhik mesuwe iheg me mesup yt taꞌa­tu­ky­ꞌesat i woro­ho­ꞌo­muꞌe poꞌog hap wote. Uhatyꞌi hatyꞌi kahato mesuwe. Ahoꞌopot kahato wen maꞌato waku ahoꞌopot eimuꞌe hap ete are. Pywo ti rat yt paaꞌe­weiꞌe teiꞌo are uipyhik neꞌi hap upi kat pote meiũpe areĩneꞌen Aiꞌywot atipy piat Tupana ehamo are.


text:
Miꞌi tã ahẽtup mesuwe at kaꞌap — Uruꞌywot atipy piat arepỹ­ꞌã­tutuk ewawi mesuwe katu­pono wuatꞌi ywania ehakye­raꞌat kuap hat En are.


text:
Wuatꞌi wuatꞌi mimõ­typot En are. Yt uwe i poꞌog ekai are. Miꞌi pote ahẽtup ekawiano etum no emohey haria pe tawa Ewesu piaria pe Epãꞌãu wakuat iꞌatu­moe­saika hamuat hap ahẽtup epe. Atiky­ꞌesat kahato iꞌatu­wa­nẽtup hap hesaika rakat ewy emohey hap ete.


text:
— Etunug no Emipo­ꞌoro Iesui kawiat eꞌyat sese itote. Ereĩneꞌen itote emohey haria pyꞌa­setpe. Atiky­ꞌesat iꞌatu­sapo yi pe iheg me ariaꞌyp wato gaꞌapy piat hap ewy. Atiky­ꞌesat miꞌiria iheg me woꞌo­kyꞌe hawe iꞌewyte ekyꞌe hawe hap atiky­ꞌesat are.


text:
Ahẽtup kahato ti ewawi Tupana. Atiky­ꞌesat kahato ti itotiaria tikuap Esaꞌyru piat taꞌa­tu­kyꞌe hap are. Atiky­ꞌesat yne urutoria Esaꞌyru moheg haria ikuap haria. Etum no esaika hap iꞌatuepe kat kupitu kat kupitu Esaꞌyru piat iꞌatu­kyꞌe hap kuap hamo are katu­pono iwato kahato Esaꞌyru piat urukyꞌe hap iꞌywop kahato hap ewy iꞌanam kahato hap ewy. Miꞌi hap kuap hamo atiky­ꞌesat taꞌa­tukuap taꞌa­tu­kyꞌe hap Esaꞌyru piat hap atiky­ꞌesat Tupana are.


text:
Yt karãpe i uruikuap yne kat kupitu kat kupitu urukyꞌe hap Iesui piat hap maꞌato ahẽtup kahato ewawi Tupana etimo­herep emohey haria pe tawa Ewesu piaria pe aikotã aikotã Esaꞌyru taꞌa­tu­kyꞌe hap ahẽtup epe are. Miꞌi hap taꞌa­tukuap hawyi teꞌe­ro­py­huꞌat eiam sese wo raꞌyn Tupana are iꞌewyte ereĩneꞌen no iꞌatu­wywo kahato are ahẽtup Tupana pe mỹꞌã­tutuk pepyi mesuwe woꞌo­pyhik hawe.<pb/>


text:
Taꞌi uiwy­riaꞌin Ahetu­pana hepap kahato aimiẽtup ium hamo poꞌog poꞌog iwato tutum kuap aimiẽtup koꞌi kai are. Yt karãpe i teke aiwa­nẽtup hawe kat kupitu kat kupitu hegyiꞌat hap are. Tutum poꞌog poꞌog kuap ahepiat hẽtup kuap hamo kai katu­pono Ipãꞌãu hesaika aikai ahepiat hẽtup hamo Tupana pe are.


text:
— Uruetu­pana uruimõ­typot kahato En urutoꞌe. Emipo­ꞌoro Urupo­rekuat nuat mohey haria sese uruto. Taꞌi urutu­wehum kahato ewawi wuatꞌi eꞌat pe aru urutoꞌe ewawi Tupana waku raꞌyn urutoꞌe.<pb/>


text:
— Uimi­mu­ꞌeria tawa Ewesu piaria mesup uito Pauru areĩneꞌen meiũpe woꞌo­pyhik hawe. Wanĩ­kaptia uipyhyp taꞌyn Aika­ꞌiwat potpap nug hap pyhyp hamo uipyhik wen maꞌato miꞌi pytkai woro­ho­ꞌo­muꞌe te uimiwan myi uiwy­riaꞌin. Saꞌa­wyꞌi Tupana aiꞌairo temiitꞌin no tomõ­typot hamo. Miꞌi pote areꞌe ehepe — Toꞌiro wati­mõ­typot Aiꞌairo hat haty wo are. Aikotã aimẽ­pytꞌin hãpyk takaria ewy aimo­wepit taꞌa­tu­potpap wakuat nug hap ete aimi­ky­ꞌesat nug hap ete miꞌi hap ewy waku wati­mo­wepit Aiꞌywot atipy piat wakuat nug hap kaipyi.


text:
Yt naku i watoꞌe aiwa­nẽtup hawe — Uito poꞌog iraniaꞌin imohey haria kai yt naku i watoꞌe. Pyno toꞌiro watoĩ­neꞌen hãpyk kahato rakaria wo. Waku watu­we­potpap Aika­ꞌiwat kape aipe­rupꞌi wywo yt kat i aipy­ꞌahak hap mywo waku are. Waku wati­mo­herep iraniaꞌin miitꞌin kyꞌe hap yne aiminug koꞌi ete are. Waku wati­ꞌa­tu­kyꞌe iraniaꞌin yt iꞌatu­wese i pytkai.


text:
Waku watoĩ­neꞌen yt kat i aiwu­ꞌuka hap mywo katu­pono Tupana Pãꞌãu tiky­ꞌesat aiwo­ꞌo­wese kahato hap are. Miꞌi pote waku watuwat Ipãꞌãu upi. Waku wẽtup mẽpytꞌin koꞌi wẽtup piit ewy wato­py­huꞌat Iesui wywo.


text:
Katu­pono aito Aika­ꞌiwat piit aga koꞌi ewywuat are. Iꞌewyte Aipãꞌãu Tupana miium Aika­ꞌiwat Iesui wanuat e. Miꞌi pote aito imohey haria wẽtup pãꞌãu wẽtup piit ewywuat wato­py­huꞌat mesuwe aito imohey haria. Aito ti wẽtup piit imohey haria aito pote aiwo­ꞌo­ꞌe­wy­ꞌewy katu­pono Iesui wywo watu­kup­teꞌen. — Mũki­ꞌite ti aru watoĩ­neꞌen wuatꞌi eꞌat pe e haria sok aito watoꞌe.


text:
Wẽtup yn Aika­ꞌiwat. Aito aity­pyꞌi kahato wen maꞌato wẽtup yn Aika­ꞌiwat pote wẽtup yn aimi­mohey wẽtup set upi yn ahetꞌok hap. Miꞌi pote wẽtup piit ewy yn watoĩ­neꞌen.


text:
Wẽtup yn ni Aiꞌywot Atipy piat. Miꞌi ti Tupana wuatꞌi miitꞌin nug hat. Miꞌi ti Aiꞌakag Koro wo toĩneꞌen e. Wẽtup yn Ahetu­pana. Tupana ti toĩneꞌen ahepuo ipotpap nug hamo. Miꞌi pote aito wato­py­huꞌat ipiit ewy miitꞌin sem kahato aito pytkai.


text:
Miꞌi hawyi wẽtup ok pe wẽtup ok pe tomohey haria pe toimõꞌẽ tomi­sepap koꞌi nug hap tomi­ky­ꞌesat ewy. Toiꞌa­tu­mõꞌẽ ahepuo tomi­sepap nug hap ipotpap koꞌi nug hamuat. Aipo­typot Iesui miky­ꞌesat ewy Tupana tiꞌa­tu­mõꞌẽ tomi­sepap koꞌi ahepe.


text:
Miꞌi tutunug aikotã toꞌe saꞌa­wyꞌi morekuat Tawi miwan me e hap ewy — Meiũran ti aru Tupana Mipo­ꞌoro topy­huꞌat wuatꞌi Porekuat Koro wo e. Miꞌi Miit tiꞌakit yne tewa­nĩ­kaptia hawyi taꞌam aru atipy kape e. Miꞌi tote pyi toimõꞌẽ aru tesaika hap tomi­sepap koꞌi nug hamuat temiitꞌin me mesuwe e morekuat Tawi saꞌa­wyꞌi tomiwan me tuwepy hawe 68.18 hawe.


text:
Pyno ti taꞌam e miwan me maꞌato taꞌam hap tohenoi pote iꞌewyte tohenoi tut hamuat yi ywytꞌok­pype topot­ꞌapyk hap iꞌewyte ti tohenoi yt toꞌe i pytkai.


text:
Mekewat taꞌapyk hap tohenoi iꞌewyte mekewat yi ywytꞌok­pypiat toto hap tohenoi morekuat Tawi miwan me. — Pyno mekewat toto poꞌog yi ywytꞌok­pype iꞌewyte mesup taꞌam naꞌyn poꞌog atipy kape poꞌog taꞌam naꞌyn torania kai. Ywaiti hap tote taꞌapyk taꞌyn Morekuat no. Iesui toto raꞌyn waikiru apy tote iꞌewyte toĩneꞌen Morekuat no aipy­ꞌa­setpe.


text:
Koitywy toimõꞌẽ kahato ahepuo tomi­sepap koꞌi topotpap nug hamuat aikotã toꞌe miwan me hap ewy — Wẽtup ok pe wẽtup ok pe tomi­ꞌai­roria pe tutum tesaika hap tehay moherep hamo wẽtup ywania pe wẽtup tama totiaria pe e. Wẽtup ok pe wẽtup ok pe tutum tesaika hap Tupana ehay sese moherep miitꞌin miat hamo e. Wẽtup ok pe wẽtup ok pe tutum tesaika hap tehay sytpok kahato hamo miitꞌin sem miat hamo hap tutum e. Wẽtup ok pe wẽtup ok pe ti tutum tesaika hap temiit tohũria apykok hamuat hap tutum e. Wẽtup ok pe wẽtup ok pe ti tutum tesaika hap temiitꞌin atupo­wyro hamuat hap tutum e. Wẽtup ok pe wẽtup ok pe tutum tesaika hap yne miitꞌin atumuꞌe hap kuap kahato hamuat hap tutum.


text:
Wẽtup ok pe wẽtup ok pe tutum tesaika hap tomi­sepap koꞌi yt uwe minug kuap i nug hamuat hap tutum e. Pyno yt toꞌo­ꞌe­wy­ꞌewy hin i toimõꞌẽ tesaika hap tomi­sepap nug hamuat koꞌi tominug kuap hap ewywuat nug hamuat hap koꞌi are. Taꞌi toimõꞌẽ kahato ahepe tomiium koꞌi are. Yt toꞌo­ꞌe­wy­ꞌewy hin i tutum. Ewat emikuap uiat uimikuap Tupana miium koꞌi aimi­sepap koꞌi yt toꞌo­ꞌewy hin i are. Tomohey haria moweꞌeg hamo tutum tesaika hap ahepe topotpap nug kuap hamo tutum e. Tupana tiky­ꞌesat kahato aito tomi­po­ꞌoro koꞌi Tosa­ꞌyru Iesui ewywuat e. Miꞌi pote aimoe­saika Tosa­ꞌyru Pãꞌãu wo topotpap nug hamuat.


text:
Iꞌewyte Tupana tiky­ꞌesat aito Aika­ꞌiwat Iesui ewywuat aito torania iwywo wẽtup piit ewy hap toiky­ꞌesat e.


text:
Yt toiky­ꞌesat i wẽtup ok wẽtup ok mienoi saꞌag upi wato­py­huꞌat hap kat pote toiky­ꞌesat Tosa­ꞌyru mienoi upi yn wato­py­huꞌat hap. Imohey haty wuat hap toiky­ꞌesat. Iꞌatu kahato aimuꞌe iweꞌeg kahato rakaria aimuꞌe kuap kahato haria maꞌato yt pywo pe i yt Iesui mienoi upi i haria aimuꞌe maꞌato ahekat kyꞌewi yn aimuꞌe haria e. Miꞌiria ehay upi wato­py­huꞌat hawyi iꞌatue­wa­miri pe wato­py­huꞌat hap ewy aikotã wasere owa kape wato teran ihyemyiꞌa wato sakpo teran maꞌato yt wato kuap i ipoityꞌi pote hap ewy katu­pono miꞌiria teꞌe­ru­wa­nẽtup at kaꞌap aima­ꞌatꞌi maꞌatꞌi hap ete iꞌatuehay wẽtup upi. Yt eweimohey teiꞌo miꞌiria yne miitꞌin miat aimuꞌe hap are. Yt naku i wato­py­huꞌat hira­karia ewy aimikuap ete are. Hira­karia imohey yne yne miitꞌin ehay sio pywo sio yt hap taꞌa­tu­mohey. Waku wato­mohey aimuꞌe hat Iesui e hap ewy aimuꞌe pote. Waku wati­moheg aimi­mohey Iesui aipyꞌa pe aiwa­nẽtup hawe e. Tupana wywo wẽtup piit ewy watu­kup­teꞌen. Miꞌi hawyi aiꞌy­wania uruꞌy­wania wẽtup ywania ewy yn naꞌyn ainug e. Koitywy Tupana ywania raꞌyn aito. Saꞌa­wyꞌi Iuteu ywania eiꞌy­wania tukup­teꞌen toꞌope toꞌope toꞌoe­wa­nĩkap mo teꞌe­ro­py­huꞌat. Mekewat eꞌat pe toĩneꞌen eipyhyp hap ewywuat Iuteu etawa kapiat eweiwat hamo. Maꞌato mekewat eipyhyp hap Tupana kapiat hap Iesui tiꞌa­porok yne raꞌyn topy wo.


text:
Iuteu eko iꞌewyte wãiꞌi­ꞌa­tuꞌe hap koꞌi yt Tupana miwan ewy i toimo­weityk miꞌi hawyi towano tutunug mote Iuteu ywania iꞌatu­py­ꞌahak kahato ehete kat pote yt iꞌatueko yt ewy i raꞌyn aheko pote iꞌatu­wo­ꞌo­nãpin hap koꞌi iꞌatu­wo­ꞌoewãi hap koꞌi. Miꞌi pote iꞌatu­py­ꞌahak — Wãi wãiꞌi­ꞌa­tuꞌe maꞌato yt eweiwat i wãiꞌi­ꞌa­tuꞌe hap upi hawyi woꞌoe­wa­nĩ­kaptia wo eweikup­teꞌen.<pb/>Typy ywania eweikup­teꞌen saꞌa­wyꞌi. Miꞌi hawyi putꞌokꞌe Aika­ꞌiwat Iesui hawyi toiꞌa­tu­kaykay yne miitꞌin tuwe­wawi yne ywania. Miꞌi hawyi tutunug yne miitꞌin Tupana ywania wo. Koitywy ipatꞌok yne ywania Iuteu ywania eiꞌy­wania iraniaꞌin ywania tukup­teꞌen Iesui mohey haria. Miꞌi hawyi watu­kup­teꞌen mesup yne yne raꞌyn wẽtup piit ewy Iesui wywo woꞌo­wese rakaria raꞌyn wato­py­huꞌat.


text:
Saꞌa­wyꞌi aito wuꞌuka yne ywania wywuat haria aito wuatꞌi ewanĩ­kaptia wo watu­kup­teꞌen. Pya kahato watu­kup­teꞌen Tupana kai aito torania.<pb/>Aipiit ete ipoity ahaga koꞌi maꞌato wẽtup piit yn watoĩ­neꞌen aito wẽtup piit yn aito. Yt tuweran hin i maꞌato ahaga koꞌi. Toꞌosat kahato ahaga koꞌi. Miꞌi hawyi aipiit iheg aipiit wẽtup yn. Aipuꞌi aikag koꞌi ahaga toꞌosat toꞌoete kahato. Karãpe watunug Aiꞌakag Iesui miky­ꞌesat ewy hawyi wato­py­huꞌat aikotã haga koꞌi ewy ipiit ewy. Miꞌi hawyi wahe­wyry aikotã ihãite rakat ewy. Karãpe aito Iesui mohey haria wato­ꞌo­kyꞌe yne yne aiwo­ꞌope miꞌi hawyi wato­ꞌo­po­wyro miꞌi hawyi wato­py­huꞌat aito Iesui piit ihãite rakat ewy.


text:
Pyno woro­ho­ꞌo­muꞌe teran Aika­ꞌiwat Iesui ehay ete. Eweꞌeg wo o eiminug saꞌag koꞌi eimi­ky­ꞌesat saꞌa­wyꞌi eheko saꞌa­wy­ꞌiwuat pupi are. Yt imohey i te turan wuat saꞌag nug hap ete yt aiweꞌeg hin i saꞌa­wy­ꞌiwuat aiminug saꞌag koꞌi kai — Eweiꞌatoiat ro miꞌi koꞌi e Tupana pytkai. Uiwy­riaꞌin yt naku i watu­wa­nẽtup poꞌog aikotã yt imohey i haria wanẽtup hap ewy neꞌi katu­pono miꞌiria yt naku i nug hap yn iꞌatu­wa­nẽtup hawe. — Uito poꞌog poꞌog torania kai iꞌatuꞌe taꞌa­tu­wa­nẽtup hawe. Yt paaꞌi­ꞌa­tuꞌe hin i taꞌa­tu­minug yt naku i hawyi. Miꞌi tã iꞌewyte aito saꞌa­wyꞌi maꞌato mesup waku watu­we­nãpin miꞌi e hap pun hamuat e.


text:
Yt karãpe i teꞌe­ru­wa­nẽtup Iesui ewawi miꞌiria. Iꞌatu­wa­nẽtup hap hoꞌo­wasat kahato hap ewy aikotã miitꞌin iꞌypyryp we hoꞌo­wasat hap ewy tukup­teꞌen. Katu­pono iraniaꞌin yt imohey i haria yt karãpe i Tupana mohey haria. — Miꞌi pote yt karãpe i areĩneꞌen Iꞌatu­ꞌywot no e Tupana iꞌatuepe. Yt teꞌe­ru­wa­nẽtup hin i uhehay kape e. Iꞌatue­waure kaꞌa yt uikuap i hap e. Taꞌa­tu­ky­ꞌesat kahato wẽtup muꞌap e. Yt kat i uikuap hap taꞌa­tu­ky­ꞌesat e. — Yt urumuꞌe teiꞌo yt uimuꞌe teiꞌo iꞌatuꞌe yn at kaꞌap uhepe e. Taꞌa­tunug saꞌag sese sakpo yt uimi­ky­ꞌesat ewy i are e Tupana saꞌa­wyꞌi miꞌiria piat pe.


text:
Karãpe taꞌa­tunug saꞌag wemõti hap ewy miꞌi hawyi yt teꞌe­ru­we­mõti hin i. — Yt naku i miꞌi tã eweikup­teꞌen e Tupana pytkai yt paaꞌi­ꞌa­tuꞌe hin i. Teꞌe­ru­wepyi taꞌa­tupiit miky­ꞌesat saꞌag hap ok tã yn taꞌa­tunug neran yt naku i. Taꞌa­tue­waire hap kape yn teꞌe­ru­we­wa­nẽtup taꞌa­tu­pyꞌa pe. Yt teꞌe­ru­wewãi teran hin i yne saꞌag nug hap ete. Taꞌa­tueko saꞌag nug hap kape yn teꞌe­ru­we­potpap miitꞌin ehamo taꞌa­tunug. Aikotã aikotã miitꞌin mõti hap ewy yn taꞌa­tunug wuatꞌi ehamo maꞌato yt teꞌe­ru­we­mõti hin i pytkai.


text:
Maꞌato Aipo­typot Iesui — Yt eweikup­teꞌen neiꞌo miꞌiria ewywuat e. Waku eweikup­teꞌen uiꞌe­wywuat e Aimuꞌe Hat Koro ahepe.


text:
Uiwy­riaꞌin pywo ti waku watoĩ­neꞌen Aika­ꞌiwat Iesui ewy are. Waku watikuap kahato ieĩneꞌen hap etiat iꞌewyte sehay etiat aimuꞌe hap etiat hãpyk kahato rakat ewywuat. Waku wati­ꞌa­tunug yne Aiꞌakag minug ewywuat aikotã aimuꞌe Iesui hap ewy. Maꞌato yt naku i watunug mote watikuap taꞌyn yt imimu­ꞌeria i aito hap watikuap.


text:
Pyno waku watoiat aiwẽ piat saꞌag nug hap ete aheko yt naku i nug hap saꞌag saꞌa­wy­ꞌiwuat. Waku yne wati­pugha aiminug saꞌag koꞌi saꞌa­wy­ꞌiwuat aiminug koꞌi are kat pote saꞌa­wyꞌi aiwa­nẽtup saꞌag hap yn watunug neran. Yne aimi­ky­ꞌesat saꞌag koi aimaꞌat hap ewywuat topy­huꞌat. Maꞌato yt watoiat i aiminug saꞌag saꞌa­wy­ꞌiwuat miꞌi pote aheko ewy topy­huꞌat ahete. Miꞌi hawyi aiwe­maꞌat hap yn topy­huꞌat iheg me aiwa­nẽtup hap hawyi heso heso rakaria wo wato­py­huꞌat wemaꞌat haria ewywuat wo watoĩ­neꞌen.


text:
Waku watoꞌe Tupana pe — Uinug o ipakup takat wo waku watoꞌe. Uinug o waku wanẽtup hano iꞌewyte uinug o waku kapiat wanẽtup hat wo waku watoꞌe. Areĩneꞌen neran ipakup takano areĩneꞌen neran uiwa­nẽtup hawe uipyꞌa pe waku watoꞌe Tupana pe. Miꞌi yn waku katu­pono Tupana yn aihep kuap i aheko saꞌag nug at kaꞌap hap po pyi e.


text:
Aikotã watopag ahesokpe aipiit pe ipakup takat hawyi aikahu hap ewy raꞌyn topy­huꞌat. Miꞌi hap ewy waku watopag ahete Tupana aimo­kahu hap ewywuat aipainug hap ewywuat. Tupana wanẽtup hap ewy waku watopag aiwa­nẽtup hawe. Tupana wanẽtup hap watopag aiwa­nẽtup hawe hawyi ipakup takaria ewywuat sokpe pakup we ahewyry hap ewy Tupana wanẽtup hawe. Waku watu­we­painug Tupana ehay wo. Waku watunug yne Tupana tunug hãpyk hap ewy. Waku yt kat hin i miitꞌin maꞌat hap aikai. Waku hãpyk Tupana ewy wahe­wyry mesu­wa­ro­tiaria pyꞌa­setpe. Miꞌi watunug mote watopag ahesokpe pakup ewywuaria aipainug hap ewy wato­py­huꞌat hap yt aipuꞌi ete i maꞌato aipyꞌa pe aipainug kahato hap toĩneꞌen hap ewy.


text:
Aito ti Aimi­mohey Iesui piit ewywuat wato­py­huꞌat yne aito haga ewy. Pyno yt naku i aheso aiwo­ꞌope aikotã saꞌa­wyꞌi watunug hap ewy. Waku wati­pugha aiwo­ꞌope aheso heso hap aikotã watipun ahesokpe hiotꞌe rakat ewy. Koitywy waku pywuat sehay yn aiwo­ꞌope ahehay are. Miꞌi watunug mote aipainug hap aipyꞌa piat aiwa­nẽtup hawiat ikahu kahato Tupana ehamo.


text:
Karãpe aipy­ꞌahak putꞌokꞌe wẽtup ok etiat hap yt naku i wati­po­wyro mekewat aipy­ꞌahak hap are. Waku aipohep mekewat aipy­ꞌahak hap toĩneꞌen ahete turan. Waku meremo aipohep mekewat aipy­ꞌahak motꞌi hap ete. Waku meremo watu­we­mo­pe­rupꞌi aipy­ꞌahak hap ete. Yt naku i wato­py­huꞌat typy eꞌat aipy­ꞌahak hap wywo. Waku waure wo wato­py­huꞌat at minꞌe hap eꞌyianmete.


text:
Saꞌa­wyꞌi wate­roꞌok iraniaꞌin ekat maꞌato koitywy waku watoiat mekewat ahesokpe nem hap ewy are. Yt naku i Iesui mohey hat sero­ꞌokꞌe hano topy­huꞌat. Waku mesup ipakup we watoĩ­neꞌen motpap nug haria wo waku watoĩ­neꞌen. Waku aheꞌat hakup wywo aipotpap at. Miꞌi hawyi aipotpap hap saꞌup wywo waku ahekat. Yt naku i miitꞌin maꞌatꞌi maꞌatꞌi hano aipotpap are. Waku watikat ahekat iwato hawyi ahegyiꞌat hap wywo hatek takaria powyro hanuaria watu­kup­teꞌen. Miꞌi hawyi satek haria poi haria wo wato­py­huꞌat aiko wato kaipyi. Miꞌi hap watunug mote ahegyiꞌat hap topy­huꞌat ahete aipainug hap ikahu rakat ewy topy­huꞌat mesuwe Tupana wanẽtup hawe.


text:
Waku ahehay hẽꞌẽ rakat ewy are. Waku iwese kahato rakat ewy watoĩ­neꞌen. Waku iraniaꞌin mowepit ahehay kuap hanuaria watikuap are. Miꞌi tã watunug mote pywo iꞌatuꞌe hamo ahehay kuap haria. Miꞌi hawyi ahehay kuap haria poityro hat ewy wato­py­huꞌat. Yt naku i wato­pot­kuasa ahehay wo. Yt naku i wati­poepyk ahehay wo are.<pb/>


text:
Karãpeĩ saꞌa­wyꞌi wato­py­huꞌat Tupana Pãꞌãu eiam mo miꞌi hap eꞌat pe Tupana toꞌe ahepe — Wuatꞌi eꞌat pe aru ereĩneꞌen uianuat uhemiit no e ahepe. Uimie­ha­kye­raꞌat wuaria eipe e ahepe. Pywo yt uheso hin i uiꞌe hap e ahepe Tupana. Pyno uhehay moheg hamuat atum Uipãꞌãu ehowawi e ahepe saꞌa­wyꞌi. Mesup Uipãꞌãu toꞌe ehepe — Woro­ho­ꞌonug eipe uhemiit sese nuaria e. Worokuap kahato eipe mesup e ahepe Tupana. Uheiam mo Uipãꞌãu eiam mo eweikup­teꞌen e mesup ahepe. Miꞌi pote yt naku i wati­mo­ꞌarot neꞌi Tupana Pãꞌãu aiminug saꞌag wo are.


text:
Wati­mo­ꞌarot kahato Tupana Pãꞌãu karãpe aipy­ꞌahak iraniaꞌin ete pote. Miꞌi pote waku watoiat mekewat yt naku i haiug nakaria are. Yt naku i watu­wehum hary­poria kape ihainia kape ipiit kyꞌesat hap wywo ahewaire teran hap wywo. Miꞌi watunug mote Tupana Pãꞌãu aipiit pe iꞌarot kahato hap ewy are. Yt naku i wato­pot­wesat ahehay pirik hap wywo ahehay saꞌag wywo. Yt naku i marakꞌa wo watoĩ­neꞌen. Miꞌi tã watoĩ­neꞌen mote miꞌi tã watunug mote Tupana Pãꞌãu moꞌarot hat watoĩ­neꞌen.


text:
Maꞌato waku watoĩ­neꞌen iwese kahato rakaria wo. Waku aiwo­ꞌo­wese hap ahehay perupꞌi popuo. Waku meremo wati­waure aimaꞌat hat aikotã Aika­ꞌiwat waure wo tomaꞌat hap aiminug saꞌag kai toĩneꞌen hap ewy. Waku watu­kup­teꞌen waure wo yne yne aimaꞌat hap koꞌi kai are. Uito ti Pauru. Woro­ho­ꞌo­nãpin kahato waku iwese kahato rakaria wo Iesui ewywuat eweikup­teꞌen are.<pb/>


text:
Pyno aito Tupana saꞌy­ruꞌin haki­ꞌytꞌin wato­py­huꞌat miꞌi pote waku wahãꞌãg kahato Aiꞌywot Tupana waku nug hap ewywuat nug hamo Aiꞌywot mõtypot hamuat Aiꞌywot pote.


text:
Aikotã Aipo­typot Iesui aikyꞌe kahato saꞌa­wyꞌi aikyꞌe kahato te. Aikyꞌe kahato hawyi aikyꞌe hap upi ikuꞌuro. Tutum naꞌyn heĩneꞌen hap aika­wiano hap aikotã saꞌa­wy­ꞌi­wuaria tum taꞌa­tu­hũria aria pe Tupana mowepit hamo. Miꞌi hap ewy ikuꞌuro ariaꞌyp posak ete aikyꞌe kahato haype. Aikyꞌe sese hat Iesui pote ikuꞌuro aiꞌa­piheg hap u hamo. Miꞌi pote aikotã aikyꞌe hap ewy waku wati­kyꞌe iraniaꞌin aiku­ꞌuro hap kape.<pb/>


text:
Pyno koitywy aito Tupana ywania sese koꞌi aito miꞌi pote waku iweꞌeg kahato rakaria wo waku watoĩ­neꞌen are. Waku iharyꞌi rakaria wo watoĩ­neꞌen iꞌewyte heꞌaito kahato rakaria wo waku watoĩ­neꞌen. Yt naku i aheĩneꞌen hap totiaria iꞌatuehay saꞌag ahete sio iweꞌeg sio yt iꞌatuꞌe hap ete sio tuwa­nẽtup saꞌag sio yt iꞌatuꞌe hap ete. Miꞌi pote waku hãpyk kahato watoĩ­neꞌen hary­poria wywo ihainia wywo iweꞌeg nakat ewywuat powyro hap are. Miꞌi pote miitꞌin yt uwe i ahete iꞌatuehay saꞌag sio aiweꞌeg sio yt iꞌatuꞌe hap ete. Waku yt naku i yt iꞌatuꞌe hin i ahepe. Yt naku i aito Iesui mohey haria yt hegyiꞌat i rakano wato­py­huꞌat are. Yt naku i wati­ky­ꞌesat saꞌag iraniaꞌin ekat aipyꞌa pe aheha wo. Yt naku i watu­wa­nẽtup at kaꞌap uruwat e hap kape. Waku poꞌog watikat ahegyiꞌat hap iraniaꞌin hatek takaria powyro hap are.


text:
Koitywy aito Iesui mohey haria miꞌi pote waku watoiat yne saꞌa­wy­ꞌiwuat ahehay saꞌag hap koꞌi yt iweꞌeg i rakat ewywuat. Waku watoiat yne ahehay saꞌag miitꞌin muat ahehay saꞌag hap koꞌi miitꞌin wemõti hap koꞌi. Waku watoiat yne sehay saꞌag. Koitywy poꞌog waku sehay aiwẽ pyi Tupana kapiat aiwehum hap.


text:
Pyno uiwy­riaꞌin waku aiweꞌeg wo katu­pono pywo ti yt uwe hin i ti aru yt nakuat i wanẽtup saꞌag haria tukup­teꞌen aru atipy pe aikope Aipo­typot Iesui toĩneꞌen Morekuat no hap tote are. Yt uwe i itote atipy pe uiano yn mo e haria yt hegyiꞌat i rakaria. Eweꞌeg wo o miꞌi pupi katu­pono yt ahegyiꞌat i hap yt naku i sese Tupana wanẽtup hawe aikotã iraniaꞌin tupa­naria mõtypot haria yt naku i nug hap ewywuat minug mõtypot hap ewy yt ahegyiꞌat i hap are. Yt uwe i aru atipy pe wuatꞌi hary­poria wywuat ieĩneꞌen haria wuatꞌi ihainia wywuat ieĩneꞌen haria yt uwe i itote katu­pono aito Aipo­typot Iesui emiit.


text:
Miꞌi tupono waku aiweꞌeg wo miꞌi koꞌi saꞌag nug hap pupi katu­pono iꞌatu kahato ahãꞌãg haria iꞌatuehay se ahãꞌãg neran yt naku i nug hamo. Yt teꞌe­ro­kenꞌẽ hin i miꞌi saꞌag nug hamo. Miꞌiria aimaꞌat kuap kahato. Waku aiweꞌeg wo are. Iꞌatu iraniaꞌin — Atunug yne Tupana wãiꞌe hap e haria. Aiweꞌeg wo o miꞌi ewywuat aheĩneꞌen pote katu­pono Tupana ipyꞌahak kahato yt tomi­ky­ꞌesat i nug haria ete. Toiꞌa­tu­ꞌa­piheg miꞌiria.


text:
Pyno yt naku i watuwat iꞌatuehay upi are. Yt naku i watunug saꞌag miꞌiria ewy are. Yt naku i miꞌiria watunug aiwy sese wo.


text:
Pyno miꞌi koꞌi saꞌag nug haria ewy yne saꞌa­wyꞌi aito nimo. Yt watikuap hin i Tupana mekewat eꞌat pe. Nimo hoꞌo­wasat iꞌypyryp we rakaria ewywuaria watoĩ­neꞌen maꞌato mio Aika­ꞌiwat eropat haria wato­py­huꞌat. Miꞌi pote koitywy watoĩ­neꞌen muꞌap upi hẽtyhot puo ikohye­wyry rakat ewy yt wataꞌat kuap i raꞌyn. Waku watunug wakuat yn wuatꞌi ehamo Tupana ehamo. Waku watunug waku hap yn aikotã Tupana kuap haria ewy.


text:
At ipotpap kahato aimikoi ete miꞌi pote aimikoi ihãite kahato. Miꞌi hawyi hewo kahato kat kat ywa. Aheꞌuꞌi raꞌyn aimiꞌu raꞌyn at motpap hap kaipyi. Miꞌi hap ewywuat kahato karãpe Tupana Pãꞌãu putꞌokꞌe ahete turan ahehãite hap toĩneꞌen aipãꞌãu me. Miꞌi hawyi pywo e haria wo woto­py­huꞌat waku nug haria wo wato­py­huꞌat hãpyk nug haria wo wato­py­huꞌat aimikoi ihãite kahato hap ewy are.


text:
Pyno waku watikat kat som Aika­ꞌiwat tiky­ꞌesat hap. Miꞌi hawyi waku watunug imiky­ꞌesat ewy imowepit hamuat aikotã aimikoi hewo kahato aimo­wepit hap ewy.


text:
Yt naku i nug haria hepap kahato saꞌag nug hap ete wãtym nuran aikotã aikotã hap yt naku i nug hap ete yt kat i Tupana mõtypot hap iꞌatu­minug ete pote. Aikotã yt naku i nug haria iꞌypyryp we taꞌa­tunug saꞌag miꞌi hap ewy yt naku i nug haria. Waku wãiwa­toꞌe iꞌatuepe — Yt Tupana miky­ꞌesat ewy hin i ewetunug watoꞌe iꞌatuepe. Yt naku i watuwat iꞌatu­minug hap upi. Yt naku i wato­py­huꞌat miꞌiria ewy are.


text:
Miꞌiria inug saꞌag kahato migꞌi wo watu­we­mõti hap ewy. Yt areꞌe kuap i aiwo­ꞌope iꞌatu­minug saꞌag koꞌi ete katu­pono aiwe­mõti hap sese topy­huꞌat. Yt miit ewy i taꞌa­tunug saꞌag iꞌypyryp we are.


text:
Maꞌato meiũran yne iꞌatu­minug saꞌag migꞌi wuat tuwe­mo­herep wuatꞌi ehamo. Tupana timo­herep iꞌatu­minug saꞌag koꞌi wuatꞌi ehamo. Miꞌi toimo­herep hawyi watikuap taꞌyn iꞌatu­minug saꞌag koꞌi. Heremo kahato toĩneꞌen hẽtyhot rakat hap ewy toĩneꞌen heremo are.


text:
Iꞌypyryp sese pote yt kat i heremo maꞌato hẽtyhot putꞌokꞌe hawyi heremo kahato raꞌyn miꞌi hap ewy miitꞌin minug saꞌag. Karãpe watunug saꞌag waku Tupana pe watoꞌe — Atiꞌa­parap kahato ti Tupana watoꞌe. Miꞌi pote atoiat raꞌyn saꞌag waku watoꞌe aipyꞌa pe. Miꞌi watunug pote Iesui aimo­mehit raꞌyn hawyi toimo­herep ahepe muꞌap hãpyk takat aipo­re­ra­ꞌaipok Tupana kapiat hap. Miꞌi pote toꞌe wepy hawe — Erehymut ro eket hawyi erehymut ro ekuꞌuro hap kaipyi miꞌi hawyi Eipo­typot Iesui eimo­mehit raꞌyn e ahepe aiminug saꞌag koꞌi aiket hap ewywuat aiku­ꞌuro hap ewy pote.


text:
Waku aiweꞌeg wo yt naku i nug hap pupi. Waku wati­katꞌi katꞌi kahato waku hãpyk nug hamo. Pyno waku aiweꞌeg wo kahato watoĩ­neꞌen mesu­wa­rote. Yt naku i yt aiweꞌeg wo i watoĩ­neꞌen mesuwe miitꞌin ehamo.


text:
Koitywy saꞌag nug haria sok tukup­teꞌen mesuwe miꞌi pote waku watu­we­potpap poꞌog waku nug hap ete saꞌa­wy­ꞌiwuat kai. Karãpe watikuap hatek takaria ete pote waku wati­po­wyro meremo. Waku wati­ꞌa­tu­muꞌe yt Iesui kuap i te haria.


text:
Waku watikuap Tupana miky­ꞌesat. Watikuap hawyi waku watunug haty wo. Yt naku i wato­py­huꞌat yt Tupana miky­ꞌesat yt kuap i te haria ewywuat yt iweꞌeg i rakaria ewywuat.


text:
Miꞌi tupono yt naku i aimo­pẽꞌã mahy wo maꞌato mahy u hat meiũran topy­huꞌat toieĩneꞌen hap pun hat. Mahy kape yn tuwa­nẽtup hap pote yt miit ewy i aru topy­huꞌat. Miitꞌin miky­ryꞌi wo yne yt naku i nug hano are. Waku watoꞌe Tupana Pãꞌãu me — Uimo­wepit ro En aikotã mahy iraniaꞌin mowepit hap ewywuat waku uimo­wepiit waku watoꞌe Tupana Pãꞌãu me. Waku poꞌog aito Tupana Pãꞌãu eiam mo mahy eiam kai. Tupana Pãꞌãu aimo­wepit kuap kahato maꞌato mahy yt kahato i.<pb/>


text:
Eiwo­ꞌo­muꞌe ro morekuat Tawi wepy hap koꞌi ete saꞌa­wy­ꞌiwuat koꞌi ete. Waku wati­mõ­typot Tupana wepy hap wywo. Waku watu­wepy Tupana Pãꞌãu kaipyi aiwehum hap wywo. Waku wepy nug haria wo watu­kup­teꞌen Aika­ꞌiwat mõtypot hap koꞌi wywo watoĩ­neꞌen.


text:
Karãpe putꞌokꞌe ahete sio waku sio yt hap waku watoꞌe Tupana pe — Waku kahato En Tupana. Arehum kahato ewawi Emipo­ꞌoro ete emiium ete katu­pono Esaꞌyru Iesui mohey hat uito waku watoꞌe.<pb/>


text:
Pyno Aipo­typot mõtypot haria aito pote iꞌewyte waku wato­ꞌo­mõ­typot katu­pono hemiitꞌin aito pote are. Pyno manaꞌin etimõ­typot ro eꞌaito. Etunug no imiky­ꞌesat ewy are.


text:
Katu­pono eꞌaito topy­huꞌat eꞌakag wo Tupana wanẽtup hawe aikotã aikotã aipo­typot Iesui Aiꞌakag wo topy­huꞌat hap ewy.


text:
Miꞌi hap ewy waku manaꞌin waku eweipy­huꞌat eꞌaito eropat hano wo imiky­ꞌesat nug hamuat aikotã wato­py­huꞌat Iesui eropat haria ewy. Aiꞌakag sese Iesui. Imohey haria torania Akag wo topy­huꞌat wuatꞌi eꞌat pe. Imohey haria torania ipiit no topy­huꞌat miꞌi hawyi Aiꞌakag wanẽtup hap watunug ipiit aito pote.


text:
Mehĩꞌin etikyꞌe kahato eharyꞌi aikotã saꞌa­wyꞌi Aiꞌakag Iesui tiꞌa­tu­kyꞌe kahato aito temiitꞌin tomohey haria hap ewy. Etikyꞌe kahato eharyꞌi aikotã Iesui tum ahepe toieĩneꞌen hap aheha­kye­raꞌat hamuat miꞌi tã aikyꞌe. Miꞌi tã waku etikyꞌe eharyꞌi ekuꞌuro hap kape Iesui ewy.


text:
Miꞌi hawyi tomohey haria yne tutum Toꞌywot po pe — Ewano mesup e tope. Atiꞌa­tu­muꞌe raꞌyn miꞌiria ehay nug hamo e. Miꞌi pote wei haria ewy tukup­teꞌen yt iꞌatu­pitpit hin i e.


text:
Miꞌi pote aito imohey haria yne wato­py­huꞌat iharyꞌi ewywuat maꞌato aikyiꞌat eꞌyianmete ainug ikahu kahato rakat ewy iweꞌeg kahato rakat ewy. Yt karãpe i iꞌaparap hat ewy ainug tehay wo. Ihay yꞌy ewywuat aikoho hap maꞌato ihay ainug ihãite kahato rakat ewywuat ipe ikahu rakat ewy ipiit kahu rakat ewywuat teha­ryꞌi ewy ainug. Aipiit yt ipitpit hin i hap ewy ainug imohey haria yt kat i saꞌag ahete aiwei tehay wo hawyi.


text:
Uhytꞌiꞌin mehĩꞌin etikyꞌe ro eharyꞌi ewekyꞌe hap ewy katu­pono uwe uwe tikyꞌe teha­ryꞌi tuwe­kyꞌe iꞌewyte uwe uwe tipo­wyro teha­ryꞌi tuwe­po­wyro are.


text:
Aito ahesyꞌat hawyi watu­wepoi iꞌewyte haty aipiit ete hawyi meremo watikat mohag haty monik hamo. Miꞌi hap ewy waku etikyꞌe eharyꞌi erekyꞌe hap ewy. Yt naku i aipiit ete aipy­ꞌahak. Yt naku i miꞌi tã watunug aiwete. Wati­po­wyro kahato aipiit. Pywo ti miꞌi hap ewy Aiꞌakag Iesui tiꞌa­tu­kyꞌe tomohey haria. Waku etikyꞌe eharyꞌi Iesui kyꞌe hap ok tã.


text:
Saꞌa­wyꞌi Tupana toꞌe miwan me — Waku etikyꞌe eharyꞌi poꞌog torania miitꞌin kai miꞌi pote waku etoiat eꞌywot ety hawyi waku eharyꞌi wywo kahato ereĩneꞌen wẽtup piit ewy yn naꞌyn e Tupana saꞌa­wyꞌi miwan me.


text:
Pyno mio tã toꞌe Tupana miwan me — Karãpe ihainia iharyꞌi toꞌo­kyiꞌat hap hawyi topy­huꞌat wẽtup piit kawiat yn naꞌyn topy­huꞌat typy ok miit pytkai e. Niatpo hap tohenoi mesuwe maꞌato wato­mohey Iesui hawyi aito yne wato­py­huꞌat Iesui eharyꞌi ewywuat. Miꞌi iãꞌãkap tohenoi ihay saꞌa­wy­ꞌiwuat pe.


text:
Ihainiaꞌin etikyꞌe kahato o eharyꞌi aikotã ewekyꞌe hap ewy e. Manaꞌin etimõ­typot kahato o eꞌaito e Tupana ahepe are.<pb/>


text:
Hira­karia kurumꞌin koꞌi pĩꞌãꞌin koꞌi Iesui mohey haria eipe pote ewetunug no eꞌywot ety e hap ewy. Etunug eꞌywot ety piat epoꞌoro hap pote waku rakaria wo hãpyk takaria wo ereĩneꞌen wuatꞌi wanẽtup hawe.


text:
Katu­pono mio tã e Tupana saꞌa­wyꞌi saꞌy­ruꞌin me saki­ꞌytꞌin me — Etimõ­typot ro eꞌywot ety pote woro­poi­tyro aru eipe e. Pywo etimõ­typot eꞌywot ety pote ti aru ereĩneꞌen motꞌi mesuwat yi tote e iꞌewyte eweikup­teꞌen waku pe kahato mesuwe at kaꞌap e Tupana saꞌa­wyꞌi ahepe.


text:
Pyno waku wati­mõ­typot aity aiꞌywot iꞌe hap ewy katu­pono Tupana piat ainãpin hap wẽtup yn watunug hawyi Tupana toꞌe — Koitywy ereĩneꞌen waku pe motꞌi aru e.


text:
Aiꞌy­wotꞌin koꞌi eiweꞌeg wo o emẽpytꞌin nãpin hap ete. Waku etiꞌa­tu­ꞌa­piheg wen maꞌato iꞌatu­kyꞌe hap wywo yn o waku etiꞌa­tu­ꞌa­piheg. Yt eweiꞌa­tu­mo­py­ꞌahak teiꞌo maꞌato etiꞌa­tu­nãpin Aipo­typot Iesui piat ainãpin hap ewy are.<pb/>


text:
Uiwy­riaꞌin miit emiit eweiwat ro eika­ꞌiwat mesu­wa­rotiat ehay upi eipe­rupꞌi popuo imõtypot popuo yt kat i eheso hap popuo. Waku watu­wehum howawi aipyꞌa pyi. Waku wate­ropat kahato aika­ꞌiwat mesu­wa­rotiat aikotã Aika­ꞌiwat Iesui eropat hap ewy.


text:
Waku wate­ropat kahato haipe kai aikotã heĩneꞌen turanuat ewy. Waku imowepit hap wywo wate­ropat. Karãpe wate­ropat aika­ꞌiwat mesu­wa­rotiat waku watoꞌe aipyꞌa pyi — Tupana woro­mõ­typot teran mesuwat uipotpap ete katu­pono areĩneꞌen Esaꞌyru eropat hat waku watoꞌe Tupana pe aheka­raiwa mesu­wa­rotiat potpap nug hap turan.


text:
Waku aika­ꞌiwat mesu­wa­rotiat wate­ropat aiwepit hap popuo. Waku haty wo watunug imiky­ꞌesat ewy. Waku aika­ꞌiwat mesu­wa­rotiat potpap ete wati­mo­wepit Aika­ꞌiwat atipy piat. Yt naku i aika­ꞌiwat mesu­wa­rotiat mowepit hap kape yn watu­wa­nẽtup hap. Waku Aika­ꞌiwat atipy piat mowepit hap wy aiwa­nẽtup hawe wate­ropat aika­ꞌiwat mesu­wa­rotiat turan.


text:
Waku aiwa­tetup hap aipotpap saꞌup ium hap sese toĩneꞌen atipy pe hap kape. Yt naku i mesu­wa­rotiat kape yn aheha katu­pono meiũran ti aru Tupana tum aipotpap wakuat saꞌup ahepe. Tutum aru wuatꞌi miitꞌin me sio miitꞌin akag sio miit emiit Tupana tum wakuat saꞌup watunug yne imõtypot hap wywo pote.<pb/>


text:
Mehĩꞌin manaꞌin eweikup­teꞌen miit akag wuat mesu­wa­rote pote waku etiꞌa­tu­po­wyro kahato o emiitꞌin emipo­ꞌo­roria koꞌi. Yt eweiꞌe teiꞌo ehemiitꞌin me — Yt ewetunug i uimi­ky­ꞌesat ewy pote woro­ho­ꞌo­ꞌa­piheg yt eweiꞌe i katu­pono emiitꞌin Kaꞌiwat sese toĩneꞌen atipy pe. Yt etiꞌa­tu­mohit emiitꞌin mesuwe katu­pono meiũran ti aru Aiꞌakag sese timo­herep wuatꞌi pe aiminug wakuat koꞌi sio aiminug saꞌag koꞌi. Mekewat eꞌat pe heremo yne aiminug koꞌi sio miit eropat hat watoĩ­neꞌen sio miit akag wo watoĩ­neꞌen are.<pb/>


text:
Pyno Uito Pauru. Waku raꞌyn uimiwan. Ahenoi hit hawyi toran naꞌyn are. Pywo uiwy­riaꞌin Aika­ꞌiwat Iesui aimoe­saika kahato hat toĩneꞌen. Miꞌi pote — Urumoe­saika ro emohey hap ete waku watoꞌe Iesui pe. Waku wato­py­huꞌat wẽtup miit ewy aiwa­nẽtup hawe Mehĩ waku watoꞌe Iesui pe. Uinug o hesaika kahato rakat waku nug hap ete waku watoꞌe Aipo­typot pe.


text:
Iesui mohey haria aito pote watoĩ­neꞌen sura­raꞌin ewywuat ahiag akit hanuaria. Waku watopag aipiit pe surara esokpe ewywuat Tupana miium. Waku watat yne Tupana miium wuꞌuka hamuat. Miꞌi hawyi putꞌokꞌe ahewa­nĩkap ahiag hawyi aimaꞌat hamo hawyi waku watu­ꞌuka mekewat ahiag mupiat Tupana miium ahiag akit hamuat hap wywo. Yt naku i ahesaika hap wywo aipiit esaika hap wywo watu­ꞌuka ahiag wywo katu­pono poꞌog poꞌog hesaika aikai. Katu­pono aito yt watu­ꞌuka i miitꞌin wywo maꞌato ahiag wywo watu­ꞌuka.


text:
Katu­pono ahiag ahewa­nĩkap sese topy­huꞌat. Ahiag esura­raꞌin wywo watu­ꞌuka mãꞌãu saꞌag kawiat. Ahiag emiit koꞌi atipy piaria ewywuat Ahiagnia tukup­teꞌen mesuwat yi tote miitꞌin yt naku i nug haria akag wo. Yt heremo i mãꞌãu saꞌag wen maꞌato hesaika kahato miitꞌin powyro yt naku i nug hamo. Yt naku i nug haria akag wo tukup­teꞌen miꞌiria.


text:
Mekewat atipy kaipy­wiaria ahewa­nĩ­kaptia kahato miꞌiria iꞌewyte yne imohey haria ewanĩ­kaptia ahiagnia. Miꞌi pote waku watuwat Tupana miium koꞌi wywo aipiit piat ahiag sopo hamuat mãꞌãu saꞌag koꞌi sopo hamo. Waku watopag koran Tupana miium koꞌi wuꞌuka hap ekareꞌen hawyi waku watopag yianmete yne aipiit pe Tupana miium mekewat sura­raꞌin wat ewywuat. Miꞌi wywo yn watu­ꞌuka kuap ahiag wywo aimoma teran hap eꞌat turan. Mekewat eꞌat pe tuꞌuka tuꞌuka kahato ahete at kaꞌap. Maꞌato miꞌi pytkai yt aiꞌakit kuap i katu­pono Tupana miium ahiag sopo hap poꞌog hesaika. Miꞌi pote wato­py­huꞌat ahiag okpe tote.


text:
Pyno waku watoĩ­neꞌen sura­raꞌin ewywuat ahewa­nĩkap ekatup hamo. Waku aipiit ete aiꞌauka hap pupiat sokpe sura­raꞌin wat ewywuat. Waku wahẽtup Tupana kape ahesokpe ahiag akit hamuat. Waku saꞌa­wyꞌi watopag aiwa­nẽtup hawe pywuat sehay yn Tupana ehay aikotã sura­raꞌin topag iweꞌok kytyt hap iheg nakat ewywuat. Miꞌi hamo ahiag poryꞌa ewywuat yt teke kuap i aipyꞌa pe. Miꞌi wo wati­sopo kuap ahiag miat aiꞌauka hap koꞌi pupi. Waku wahẽtup Tupana pe — Uinug no hãpyk kahato rakano waku watoꞌe aikotã sura­raꞌin topag sokpe iheg nakat sumu wato pupiat ewy. Miꞌi hap ewy waku watopag Tupana miium aimo­hãpyk hamuat.


text:
Topy ete sura­raꞌin topag iheg nakat sura­raꞌin py sokpe. Miꞌi wywo teꞌe­ru­weput kuap kahato tuꞌuka hamo. Miꞌi hap ewy waku watopag aipy sokpe ewywuat Tupana miium tehay ereto wuatꞌi miitꞌin kapiat hamuat hap mekewat sehay wakuat woꞌo­wese hap Tupana wywuat hap ete.


text:
Sura­raꞌin topag taꞌa­tupo ete iheg nakat moryꞌa aria kawiat pupiat. Moryꞌa pupiat sura­raꞌin topag toꞌoꞌog me hap ewy. Miꞌi ewy Tupana miium ahepiat tomohey hamuat waku aipo pe yne eꞌat pe ahiag poryꞌa sem sopo hamo. Waku wato­mohey at kaꞌap aiku­ꞌuro hap kape. Mekewat saꞌag nug hat ahiag ahewa­nĩkap kahato. Miꞌi aiꞌa­wa­ꞌawa surara ewy ihay saꞌag moryꞌa ewy aiꞌa­wa­ꞌawa surara poryꞌa wuat hap ewy maꞌato yt putꞌokꞌe i ahete katu­pono sura­raꞌin ewy aheꞌog iheg nakat aipo pe Iesui mohey pote yt putꞌok­ꞌi­ꞌa­tuꞌe i ahete.


text:
Sura­raꞌin topag iꞌatu­ꞌakag ete sura­raꞌin akag wepainug hap iheg nakat. Miꞌi ewywuat Tupana tum neran ahepe. Miꞌi ti aheĩneꞌen wuatꞌi eꞌat pianuat tutum. Sura­raꞌin po sese kai toĩneꞌen kyse wuꞌuka hap iwatoꞌin nakat typy kai hãi hyk kahato rakat. Miꞌi hap ewy Tupana Pãꞌãu tum ahepe Tupana ehay ahiag wywuat wuꞌuka hamo ahiag atek tek hamo.


text:
Karãpe watu­ꞌuka ahiag wywo waku watoꞌe meremo — Tupana uipo­wyro ahiag akit hamo yne eꞌat pe wakuat nug hamo waku watoꞌe. Aikope aikope areĩneꞌen waku uhewyry Tupana Pãꞌãu upi waku watoꞌe Tupana pe. Etipo­wyro o emiitꞌin eweꞌeg wo o ahiag mupi waku watoꞌe. Yt urutuwat reran i ahiag ehay upi. Iꞌewyte iraniaꞌin Iesui mohey haria upi waku uruhẽtup wy. Yt uruiky­ꞌesat i ahiag ehay upi urutuwat hap. Yt karãpe i uruꞌatoiat emohey hap waku watoꞌe Tupana pe.<pb/>


text:
Uito ti Pauru atiky­ꞌesat ewehẽtup o Tupana pe uipo­wyro hamuat. Karãpe ewehẽtup iraniaꞌin powyro hamo yt uiwaure teiꞌo eipe. — Etunug o Pauru ewẽ wo ehay moherep hamo wuatꞌi miitꞌin me eweiꞌe ro uika­wiano. Karãpe toimo­herep ehay wakuat turan etum o tope iweꞌeg kahato hap iꞌewyte ikuap kahato hamuat hap ewat ewywuat hap eweiꞌe o. — Ehay pywuat yt uwe i mikuap saꞌa­wyꞌi miwan miat hamo etimoe­saika Pauru Iesui etiat moherep hamo eweiꞌe yt kat i miitꞌin kenꞌẽ hap wywo waku eweiꞌe Tupana pe uipo­wyro hamo.<pb/>


text:
Mesu­wa­rote more­kuaria koro koꞌi tipo­ꞌoro kahato taꞌa­tue­miitꞌin iraniaꞌin etawa kape taꞌa­tuehay moherep hamuat. Taꞌa­tuehay ereto hamo taꞌa­tu­po­ꞌoro wẽtup ok taꞌa­tuemiit poꞌog taꞌa­tu­mi­mohey. Miꞌi hap ewy kahato uito Pauru. Miꞌi hap ewy kahato areĩneꞌen. Uipo­rekuat Tupana mipo­ꞌoro areĩneꞌen tehay moherep hamuat iraniaꞌin ywania kape. Miꞌi ehay moherep hamo uiꞌairo. Maꞌato miꞌi pytkai koitywy areĩneꞌen woꞌo­pyhik hawe. Mesup yt uhewyry kuap i Tupana ehay sytpok hamo. Pyno waku ewehẽtup o Tupana pe mesuwat woꞌo­pyhik hawiat uipo­wyro hamo are. Ewehẽtup o yt kat i uiwe­mõti hap Tupana ehay moherep hamuat mesuwe katu­pono atiky­ꞌesat sura­raꞌin sem muꞌe hano areĩneꞌen mesup are.<pb/>


text:
Pyno Aika­ꞌiwat emiit sese Tikiku e hap het rakat atipo­ꞌoro ehowawi. Uhehay wywo atipo­ꞌoro aikotã aikotã areĩneꞌen mesuwe hap enoi hamo. Tikiku waku kahato atipuẽti. Miꞌi ti Tupana ehay yt iꞌatoiat hin i aheywyt sese aikywyt miit sese miꞌi.


text:
Miꞌi pote atipo­ꞌoro Tikiku ehowawi katu­pono atiky­ꞌesat tohenoi ehepe aikotã urutu­kup­teꞌen hap enoi hamo. Miꞌi hap eweikuap hawyi eiwepit kahato. Taꞌi eimoe­saika aru eipyꞌa pe aimi­mohey Iesui mohey hap ete aiwo­ꞌo­kyꞌe hap ete are.


text:
— Uruꞌywot Tupana Uruka­ꞌiwat koro Iesui ahẽtup ewawi. Etunug o emohey haria tawa Ewesu piaria woꞌo­kyꞌe haria wo. Etunug o miꞌiria woꞌo­wese haria wo emohey sese haria wo are.


text:
Tupana ereĩneꞌen hegyiꞌat kahato rakano emohey haria pe katu­pono Esaꞌyru Uruka­ꞌiwat Koro Iesui kyꞌe kahato haria miꞌiria are. Etiꞌa­tu­kyꞌe teꞌen neꞌi miꞌiria katu­pono Emipo­ꞌoro Urupo­rekuat kyꞌe wuatꞌi eꞌat piat haria miꞌiria areꞌe at kaꞌap Tupana pe mesuwe woꞌo­pyhik hawe. Woro­ho­ꞌo­kyꞌe eipe are.<pb/>Uito ti IESUI potpo­ꞌoro PAURU.


text:
Uiwy­riaꞌin tawa Wiripu piaria mesup atipo­ꞌoro miwan ehowawi. Uito ti Pauru iꞌewyte uhaꞌyru Timoteu toĩneꞌen mesuwe uiwywo. Miꞌi kuekatu toꞌe hap ipoꞌoro wy. Uruto ti Tupana mipo­ꞌoro Aipo­typot koro Iesui eropat haria sese uruto. Mesuwat einãpin hamuat hap atipo­ꞌoro ehowawi yne Tupana mẽpytꞌin tawa Wiripu piaria muꞌe hamo. Iꞌewyte eiꞌakag koꞌi kape iꞌewyte aiꞌa­pykok haria kape yne Aipo­typot Iesui mohey haria kape atipo­ꞌoro mesuwat uimiwan are.


text:
Pyno meiũpepyi uruhẽtup Tupana pe ehowawi — Uruꞌywot etum o Esaꞌyru mohey haria pe tawa Wiripu totiaria pe woꞌo­kyꞌe hap iꞌewyte woꞌo­wese hap Uruka­ꞌiwat Urupo­typot Iesui mõtypot hamuat hap uruhẽtup. Etiꞌa­tu­poi­tyro miꞌiria egyiꞌat hamo urutoꞌe.


text:
Tupana karãpe arewa­nẽtup aiwy­riaꞌin tawa Wiripu piaria kape miꞌi hawyi uimo­wepit kahato. Arehum ewawi are Tupana pe ehowawi are.


text:
Pywo uiwy­riaꞌin karãpe ahẽtup Tupana pe eipoi­tyro hamuat hap miꞌi turan uiwepit kahato hap wywo ahẽtup ehupi are.


text:
Katu­pono uimo­wepit kahato eipe katu­pono saꞌa­wyꞌi mesup te uipo­wyro kahato haria eipe. Miꞌi pote arehum kahato Tupana kape ehupi katu­pono Tupana potpap nug hap uianuat powyro haria eipe.


text:
Saꞌa­wyꞌi wato­mohey Iesui hawyi Tupana mieha­kye­raꞌat hanuaria wato­py­huꞌat. Toha­ꞌa­wynug aheha­kye­raꞌat hap hawyi yt aiꞌatoiat hin i e. Yne eꞌat pe haꞌa­wy­tepyi mesup te mũki­ꞌite aheha­kye­raꞌat kuap hat Iesui topy­huꞌat. Poꞌog poꞌog yne eꞌat pe aimoe­saika kahato tewaku hap nug hamo. Aheha­kye­raꞌat kahato haꞌa­wyte mesup te Haꞌyru taꞌaipok Aipo­typot no hap kape mesuwat yi kape taꞌaipok hap kape aheha­kye­raꞌat hamuat wuatꞌi eꞌat piat hap kape. Yt uheso hin i are. Topy­huꞌat kahato aipyꞌa pe Iesui wuatꞌi eꞌat pe. Ipotpap kahato aiwa­nẽtup hawe aimoe­waku kahato hamo. Yne eꞌat pe miꞌi hap koꞌi wyti waku wato­mohey e.<pb/>


text:
Uiwa­nẽtup hawe iꞌewyte uipyꞌa pe waku kahato eipe. Waku miꞌi tã areꞌe katu­pono uikai kahato eipe Iesui potpap nug haria uito ewy eipe pote are. Eweimohey kahato Iesui ehay uito ewy pote uiwa­nẽtup hawe waku kahato eipe are. Karãpe iraniaꞌin tiꞌa­tu­mohit eipe Iesui ehay moherep ehepiat pote yt eiwe­mõti hin i. Yt eiwepyk hin i iꞌatu­mi­ky­ryꞌi kahato pytkai maꞌato poꞌog eweiꞌa­tu­muꞌe. — Waku wato­mohey Iesui ehay pakup waku watoꞌe ahewa­nĩ­kaptia pe yt kat i aiwe­mõti hap wywo are. Waku wati­ꞌa­tu­muꞌe miitꞌin katu­pono Tupana aiꞌairo tehay moherep hamo. — Tupana urunug ehay Esaꞌyru etiat moherep haria areꞌe at kaꞌap Tupana pe. Saꞌa­wyꞌi Tupana ahytpok kahato tehay wakuat Iesui etiat hytpok hamo miitꞌin me. Maꞌato koran uipyhik taꞌyn sura­raꞌin woꞌo­pyhyp hawe maꞌato miꞌi pytkai ahytpok te sehay wakuat Iesui etiat meiũpe woꞌo­pyhik hawe.<pb/>


text:
Woro­ho­ꞌo­kyꞌe kahato eipe. Tupana tikuap yt uheso i hap. Aikotã aikotã Aipo­typot Iesui eikyꞌe hap ewy uito woro­ho­ꞌo­kyꞌe haty uipyꞌa piat wywo woro­ho­ꞌo­kyꞌe.


text:
Miꞌi tã areꞌe Tupana pe — Uruꞌywot etum no esaika hap emohey haria pe tawa Wiripu piaria pe iꞌatu­wo­ꞌo­kyꞌe hamuat hap poꞌog poꞌog yne eꞌat pe areꞌe Tupana pe ehupi. Atiky­ꞌesat yne miꞌiria ehay yne pywuat kuap haria wo hap poꞌog poꞌog saꞌa­wy­ꞌiwuat kai. Taꞌi atiky­ꞌesat kahato miꞌiria ikuap kat som waku kat som yt naku i hap kuap hamo ewanẽtup hap ok tã.


text:
Etum iꞌatuepe esaika hap poꞌog wakuat airo hamo. Miꞌi tã etunug pote eꞌewy tukup­teꞌen yt kat i saꞌag nug hap iꞌatukai. Miꞌi tupono Esaꞌyru taꞌaipok Morekuat no mesuwat yi kape turan uwe waku uwe yt e hamo Wiripu piaria emohey haria yt teꞌe­ru­we­mõti hin i miꞌi hap eꞌat pe.


text:
Tupana etunug o miꞌiria waku nug hanuaria wo are. Etunug miꞌiria iꞌatuieĩ­neꞌen hap tote wakuat eiam mo kahato are. Atiky­ꞌesat miꞌiria aikotã Esaꞌyru Iesui ewaku hap ewy tukup­teꞌen. Ewaku hap ewywuat wo etiꞌa­tunug miꞌiria. Tupana miꞌi etunug mote emõtypot haria wo kahato tukup­teꞌen miꞌiria are. Waku kahato En iꞌatuꞌe aru ewawi iraniaꞌin areꞌe Tupana pe. Pyno mio tã ahẽtup mesuwe ehetiano Tupana pe.<pb/>


text:
Uheywytꞌin uheinytꞌin atiky­ꞌesat eweikuap uhetiat morekuat uipyhik taꞌyn woꞌo­pyhik hawe areĩneꞌen maꞌato miꞌi pytkai sehay wakuat Iesui etiat yt taꞌa­tu­pyhyp hin i. Yt taꞌa­tu­pyhyp kuap i ihay maꞌato uipyhik hawe areĩneꞌen pote poꞌog ikuap haria teꞌe­ro­py­huꞌat.


text:
Miꞌi pote koitywy morekuat esurara sem iꞌyat wato piaria sehay Iesui etiat kuap haria wo raꞌyn tukup­teꞌen. Iꞌewyte iraniaꞌin mesu­wa­rote woꞌo­pyhyp haria uikuap taꞌyn. — Taꞌi Pauru morekuat tipyhyp taꞌyn katu­pono Iesui tutunug Topo­rekuat no iꞌatuꞌe.


text:
Miꞌi hawyi iraniaꞌin Iesui mohey haria yt teꞌe­ro­kenꞌẽ hin i aikotã saꞌa­wy­ꞌiwuat ewy. — Pauru toĩneꞌen woꞌo­pyhik hawe iꞌewyte aito waku watoĩ­neꞌen iꞌewywuat iꞌatuꞌe. Miꞌi hawyi yt teꞌe­ru­we­mõti hin i Aika­ꞌiwat Iesui ehay moherep hamo. Poꞌog poꞌog hesaika rakaria tukup­teꞌen mio imohey haria wo poꞌog poꞌog saꞌa­wy­ꞌiwuat kai. Iꞌatuehay pirik — Iesui ti Morekuat iꞌatuꞌe yt uwe pupi i teꞌe­ro­kenꞌẽ taꞌa­tu­henoi.


text:
Taꞌa­tu­mo­herep kahato taꞌa­tuehay wo Aipo­typot etiat. Iraniaꞌin Tupana mohey hap kaipyi iꞌewyte uikyꞌe pote taꞌa­tu­muꞌe miitꞌin poꞌog saꞌa­wy­ꞌiwuat kai. Iraniaꞌin ihaꞌy­wywi uhetiat pote taꞌa­tu­ꞌa­tu­muꞌe miitꞌin poꞌog saꞌa­wyꞌiwuat kai. Iraniaꞌin yt uikyꞌe i pote uimohit teran taꞌa­tuehay wo. Miꞌi hawyi taꞌa­tu­ky­ꞌesat miitꞌin muꞌe hap poꞌog uikawiat hap.


text:
Maꞌato iꞌatu kahato uikyꞌe haria. Miꞌiria tikuap taꞌyn Tupana miꞌairo uito hap. Taꞌa­tukuap Tupana uipo­ꞌoro tehay wakuat moheg miitꞌin wanẽtup hawiat miitꞌin pyꞌa piat tehay pywuat kuap hamo. Miꞌi pote uikyꞌe haria miꞌiria.


text:
Maꞌato toĩ iraniaꞌin taꞌa­tu­mo­herep sehay wakuat Iesui etiat wen maꞌato yt kat i Iesui kyꞌe hap iꞌatuete. Iꞌatuehay se kahato wen maꞌato teꞌe­ru­we­mo­wato hap yn taꞌa­tukat taꞌa­tu­wa­nẽtup hawe. Yt Iesui mõtypot haria hin i miꞌiria taꞌa­tu­pyꞌa pe. Miꞌi tã watunug mote meiũran Pauru emiitꞌin yt uwe i iꞌatuꞌe raꞌyn taꞌa­tu­wa­nẽtup hawe. Pauru mimu­ꞌeria yne aipo pe hawyi haty kahato topy­huꞌat Pauru ete woꞌo­pyhik hawe teꞌe­roꞌe taꞌa­tu­wa­nẽtup hawe uimohit reran haype. Miꞌi pote Iesui ete taꞌa­tu­muꞌe miitꞌin taꞌa­tuehay se wywo uipo­hari teran haype.


text:
Karãpe taꞌa­tu­mo­herep Iesui Aipo­rekuat nuat yt taꞌa­tu­mohey i pytkai miꞌi hawyi uimo­wepit kahato hap toĩneꞌen katu­pono iꞌatuehay kaipyi miitꞌin Iesui kuap haria tukup­teꞌen. Pyno yt arewa­nẽtup hin i sio miꞌiria Iesui kyꞌe hap mywo taꞌa­tu­muꞌe miitꞌin sio teꞌe­ru­we­mo­wato hap mywo taꞌa­tu­muꞌe miitꞌin. Yt atikuap i kat hamo miitꞌin taꞌa­tu­ꞌa­tu­muꞌe maꞌato miitꞌin taꞌa­tu­muꞌe Iesui etiat hap pote uimo­wepit hap topy­huꞌat yt atikuap pytkai i kan hamo taꞌa­tu­muꞌe hap are.


text:
Pyno waku ewehẽtup o Ahetu­pana kape — Etihep o Pauru woꞌo­pyhik hap wyi eweiꞌe o are. Mio tã eweiꞌe pote atikuap arẽtem aru mesu­wepyi more­kuaria woꞌo­pyhik hap kaipyi are. Taꞌi atikuap aru Aipo­typot Iesui tipo­ꞌoro Topãꞌãu uihep mesu­wepyi hamo uiꞌa­pypok hamo are.


text:
Yt karãpe i atoiat teran Aika­ꞌiwat potpap nug hap uhepiat uipotpap nug hap. Uiku­ꞌuro hap kape Tupana mowepit hap yn uiwa­nẽtup hap yne eꞌat pe atiky­ꞌesat. Iꞌewyte mesuwe uipyhik hawe atimõ­typot teran Tupana maꞌato poꞌog mesuwe atiky­ꞌesat iraniaꞌin kai. Yt kat i uiwe­mõti hap atiky­ꞌesat maꞌato areĩneꞌen neran miitꞌin pupiat yt uikenꞌẽ i hap wywo. Atimõ­typot teran Aipo­typot mesuwe. Aipo­typot Iesui mõtypot hano areĩneꞌen neran uipyꞌa pyi uiwa­nẽtup hap kaipyi uhehay kaipyi. Yne uiminug koꞌi kaipyi atiky­ꞌesat imõtypot hap uheĩneꞌen hap turan. Iꞌewyte uiku­ꞌuro turan imõtypot hano areĩneꞌen neran are.


text:
Pyno ahenoi ehepe kat hamo areĩneꞌen mesuwat yi tote. Aipo­typot Iesui mõtypot hamo yn areĩneꞌen uito. Miꞌi eropat hamo yn areĩneꞌen. Uiku­ꞌuro hawyi poꞌog atikuap Iesui mesu­wa­rotiat kai. Miꞌi tupono waku poꞌog areĩneꞌen uiku­ꞌuro hawyi.


text:
Miꞌi pote atiꞌairo teran uiku­ꞌuro hap. Miꞌi hawyi areto Iesui kape kat pote areĩneꞌen neran iwywo maꞌato miꞌi pytkai yt woro­ho­ꞌo­ꞌatoiat reran i eipe katu­pono uiku­ꞌuro hawyi yt uwe i uito mesuwe eimuꞌe hanuat yt naku i. Miꞌi pote yt areto teran i. Poꞌog waku areĩneꞌen motꞌi mesu­wa­rote miitꞌin miat Iesui etiat muꞌe hamo are.


text:
Maꞌato areto teran Aipo­typot kape atipy kape. Atoiat reran uheĩneꞌen hap mesuwe katu­pono poꞌog waku itote. Pyno poꞌog waku uiku­ꞌuro are maꞌato — Miꞌi e hap yt ereꞌe i mio tã e. Wãiꞌe uiwa­nẽtup hawe areꞌe.


text:
Poꞌog waku ereĩneꞌen mesuwe e uiwa­nẽtup hawe. Waku poꞌog ereĩneꞌen Iesui mohey haria powyro hamo e uiwa­nẽtup hap. Ereĩneꞌen no mesuwat yi tote e uhepe.


text:
Pyno areĩneꞌen hap atikuap taꞌyn. Arepy­huꞌat eipy­ꞌa­setpiat hamo eimotag hamo imohey hap etiat eimo­wepit hamo are. Miꞌi hamo arepy­huꞌat mesuwat yi tote eipy­ꞌa­setpe.


text:
Meiũran aru areĩneꞌen eiwywo i raꞌyn. Miꞌi hap eꞌat pe ti aru waku pe watoĩ­neꞌen. Miꞌi hap eꞌat pe aru areĩneꞌen eipy­ꞌa­setpe. Miꞌi hap eꞌat pe ti aru watu­wehum kahato Aipo­typot Iesui ete tutunug muꞌap ehowawi hawyi are.<pb/>


text:
Karãpe wati­mo­herep sehay wakuat Aipo­typot etiat miitꞌin me miꞌi turan waku aiweꞌeg wo o aikotã aikotã watoĩ­neꞌen iꞌatu­py­ꞌa­setpiat turan. Waku iweꞌeg kahato rakaria ewy watoĩ­neꞌen. Yt naku i wati­ꞌa­tu­muꞌe miitꞌin yt naku i nug haria aito pote. Aimi­mu­ꞌeria yt tiky­ꞌesat i ahehay Iesui etiat taꞌa­tu­puẽti yt naku i nug haria aito pote. Yt teke i iꞌatue­waure kaꞌa pe wakuat Iesui etiat aheĩneꞌen hap yt ikahu i pote are. Atiky­ꞌesat kahato wakuaria wo o eweikup­teꞌen sio areĩneꞌen eipy­ꞌa­setpe sio yt. Waku eweikup­teꞌen wakuat nug haria wo o itote yt uiwywuat pytkai i. Miꞌi hawyi yt areĩneꞌen i eipy­ꞌa­setpe pytkai sehay wakuat atikuap aru iraniaꞌin wẽ pyi ehetiat eiminug koꞌi piat hap wyti aru hap atikuap. — Taꞌi yt taꞌa­tu­ꞌatoiat hin i te Iesui mohey hap iꞌatuꞌe aru uhepe. Toꞌo­ꞌe­wy­ꞌewy wẽtup miit piit ewy iꞌatu­potpap e hap aru atikuap wy ehetiat. Taꞌi sura­raꞌin ewy tuꞌuka kahato saꞌag ete e hap aru atikuap wy. Iꞌewyte taꞌa­tu­ky­ꞌesat yne miitꞌin Iesui ehay wakuat mohey haria iꞌatuꞌe aru uhepe meiũpe yt heremo i areĩneꞌen eipy­ꞌa­setpe pytkai are.


text:
Yt erahaꞌat teiꞌo yi kape ewanĩ­kaptia pupi. Eweikup­teꞌen wanĩ­kaptia pyꞌa­setpe pote surara ewywuat ereĩneꞌen yt kat i eha yi kape. Miꞌi hawyi meremo taꞌa­tukuap — Taꞌi miꞌiria ti Tupana mowato haria iꞌatuꞌe. Miꞌiria poꞌog urukai iꞌatuꞌe taꞌa­tu­wa­nẽtup hawe teꞌe­ro­kenꞌẽ haype. Iꞌewyte eipe ti eweikuap taꞌyn Tupana toĩneꞌen eiwywo eipo­wyro hamo. Eweikuap taꞌyn Iesui eheha­kye­raꞌat hat sese topy­huꞌat.<pb/>


text:
Are pãi waku kahato Tupana ainug Tosa­ꞌyru mohey hano. Waku kahato are. Waku wy Aipo­typot Iesui eropat hamo are. Iꞌewyte waku waho­ꞌopot miitꞌin miky­ryꞌi hap ete imohey hat aito pote.


text:
Pyno ahoꞌopot kahato mesuwe woꞌo­pyhik hawe aikotã surara tuꞌuka hap turan ewy. Pyno eweikup­teꞌen o uiꞌewy ahiag wuꞌuka hap surara ewywuat eiwu­ꞌuka kahato itote ahiag akit hamuat tawa Wiripu tote aikotã eweiꞌa­kasa uito hap ewy. Aikotã saꞌa­wyꞌiwuat hap ewy miꞌi hap ewy waku eweikup­teꞌen uhaipe­piaria eweikup­teꞌen surara ewywuat. Yt atoiat hin i te mesuwe ahiag wywuat wuꞌuka hap. Areĩneꞌen woꞌo­pyhyp hawe pytkai atuꞌuka atuꞌuka te. Taꞌi miꞌi hap eweikuap taꞌyn kat pote yne ikuap are.<pb/>


text:
Uiwy­riaꞌin ahẽtup ehepe eikyꞌe hap wywo waku eweikup­teꞌen eweiwa­nẽtup Iesui etiat wẽtup miit piit ewy hap yn iꞌewyte Iesui kyꞌe hap ete wẽtup miit piit ewy yn waku eweikup­teꞌen ahẽtup. Miꞌi tã ewetunug mote uimo­wepit haria wo eweikup­teꞌen. Miꞌi tã eweikup­teꞌen mote uimo­wepit hap sese topy­huꞌat.


text:
Miꞌi hap ti ahẽtup ehepe katu­pono Aipo­typot Iesui mohey hap kaipyi wati­puẽti raꞌyn awemo­wepit sese hap. Miꞌi hawyi Ipãꞌãu topy­huꞌat raꞌyn ahepe. Miꞌi hawyi wato­ꞌoehay iwywo miꞌi hawyi iraniaꞌin Iesui mohey haria kape woꞌo­wese hap topy­huꞌat woꞌo­kyꞌe haria wo watu­kup­teꞌen. Miꞌi pote ahẽtup ehepe wẽtup miit piit ewy yn eweikup­teꞌen Iesui wywo hap. Miꞌi tã ewetunug mote uimo­wepit kahato eipe.


text:
Uiwy­riaꞌin yt naku i yt ehegyiꞌat i rakaria ewy eweikup­teꞌen. Yt ewetunug teiꞌo — Uito poꞌog eiꞌe hamuat hap neꞌi are. Yt ewetunug neiꞌo — Uito poꞌog e hano. Poꞌog waku watoĩ­neꞌen kurin hano kahato iraniaꞌin mõtypot hamo. Yt eweiꞌe teiꞌo eipyꞌa pe — Uito poꞌog mekewat miit kai yt eweiꞌe teiꞌo eiwo­ꞌope e.


text:
Yt erewa­nẽtup kaꞌap teiꞌo eimi­ky­ꞌesat nug hap kape eimi­ky­ꞌesat koꞌi ete. Poꞌog waku watu­wa­nẽtup at kaꞌap iraniaꞌin miky­ꞌesat nug hap ete.


text:
Poꞌog waku aiwa­nẽtup hap Aika­ꞌiwat Iesui wanẽtup hap ewy katu­pono tuwe­mohit kahato ihaky­ꞌeꞌi kahato miit emiit no topy­huꞌat.


text:
Tupana wo toĩneꞌen Iesui pytkai tuwe­mohit. Saꞌa­wyꞌiwuat eꞌyianmete toĩneꞌen Tupana wo. Miꞌi pytkai tuwe­mohit. Tut ahowawi hawyi yt toꞌe i — Arenug Uito mesuwe Tupana wo yt e i Tupana raꞌyn pytkai.


text:
Miꞌi hawyi tuwepyi totoiat yne mekewat tuweTu­pana hap koꞌi hawyi tuwe­mohit miitꞌin eropat hano. Tuwenug miit no miit sese wo topy­huꞌat. Aipiit ewy kahato topy­huꞌat.


text:
Iesui yt tuwe­mo­wato hin i maꞌato karãpe Tupana toꞌe — Atiky­ꞌesat ekuꞌuro hap miitꞌin ehakye­raꞌat hamo miꞌi hawyi toiwesat — Waku Papai e yt tomi­ky­ꞌesat ewywuat pytkai i. Maꞌato — Atiky­ꞌesat ekuꞌuro hap ariaꞌyp posak ete e Tupana hawyi — Atunug aru Papai e Iesui.


text:
Tutunug Toꞌywot miky­ꞌesat ewy miꞌi pote Tupana timo­wato kahato Iesui. Miꞌi hawyi iꞌewyte Iesui set toimo­wato. Miꞌi pote poꞌog yne set kai topy­huꞌat.


text:
Meiũran aru yne yne tuwe­pỹ­ꞌã­tutuk Uhaꞌyru kape e ti Tupana. Atipy piaria yne teꞌe­ru­we­pỹ­ꞌã­tutuk e Uhaꞌyru mõtypot hamo iꞌewyte yne yi totiaria teꞌe­ru­we­pỹ­ꞌã­tutuk imõtypot hamo iꞌewyte yne yi ywytꞌok­py­piaria teꞌe­ru­we­pỹ­ꞌã­tutuk Uhaꞌyru mõtypot hamo e ti Tupana.


text:
Miꞌi hap eꞌat pe yne yne toꞌe — Pywo ti pywo ti Iesui Tupana Mipo­ꞌoro Aipo­rekuat nuat Aika­ꞌiwat koro wuat iꞌatuꞌe aru torania. Tuwe­mohit kahato saꞌa­wyꞌi Iesui miꞌi pote ti aru Tupana timo­wato kahato Aika­ꞌiwat. Mekewat eꞌat pe yne yne — Tupana iꞌatuꞌe Emipo­ꞌoro Aipo­rekuat nuat Aika­ꞌiwat sese hap uruikuap taꞌyn iꞌatuꞌe. Uruimõ­typot kahato En iꞌatuꞌe. Uruꞌywot sese En iꞌatuꞌe aru. Maꞌato aito aikotã Iesui tuwe­mohit waku watu­we­mohit ewy are.


text:
Uheka­tu­wy­riaꞌin uimi­ky­ꞌeria kahato eipe. Saꞌa­wyꞌi areĩneꞌen eipy­ꞌa­setpe eimuꞌe hamo. Mekewat eꞌat pe woro­ho­ꞌo­nãpin kahato kat som kat som Tupana tiky­ꞌesat ewetunug hap. Miꞌi hap eꞌat pe waku pe eweikup­teꞌen. Einãpin hap ewetunug yne maꞌato mesup yt areĩneꞌen i eipy­ꞌa­setpe katu­pono morekuat woꞌo­pyhik hawe areĩneꞌen miꞌi pote yt uwe i uito eipy­ꞌa­setpe. Miꞌi pytkai ti atiky­ꞌesat kahato eweikup­teꞌen uhehay upi. Yt uwe i uito itote pytkai ewetunug o einãpin hap koꞌi are maꞌato poꞌog poꞌog saꞌa­wyꞌiwuat kai uiꞌe hap ewy atiky­ꞌesat kahato ewetunug wakuat nug hap koꞌi. Waku eweikenꞌẽ yt naku i nug hap pupi Aikotã aityry hap ewy eikenꞌẽ hap. Waku watunug Tupana miky­ꞌesat koꞌi yn Tupana miha­kye­raꞌat aito pote. Waku watoĩ­neꞌen Tupana miha­kye­raꞌat koꞌi wo wato­py­huꞌat. Miꞌi hawyi karãpe miitꞌin teꞌe­ra­ꞌa­kasa aiminug wakuat kape hawyi — Pywo iꞌatuꞌe miꞌiria ti Tupana miha­kye­raꞌat koꞌi wo iꞌatuꞌe.


text:
Are pãi Tupana tiky­ꞌesat kahato watunug tomi­ky­ꞌesat ewywuat hap. Miꞌi pote ainãpin at kaꞌap aiwa­nẽtup hawe kat som kat som waku watunug hap. Karãpe aiwẽ pyi yt watunug neran i imiky­ꞌesat koꞌi miꞌi hawyi perupꞌi popuo aimuꞌe aiwa­nẽtup hawe — Etunug o etunug o e. Miꞌi hawyi meiũran — Waku Uhyt waku Mimi watoꞌe Tupana pe katu­pono toiky­ꞌesat kahato tehay upiat watuwat hap.


text:
Karãpeĩ watu­we­potpap Tupana miky­ꞌesat nug hap ete waku watuwat sese imiky­ꞌesat hap upi. Yt naku i watoꞌe — Emiky­ꞌesat koꞌi yt atiky­ꞌesat i yt naku i watoꞌe. Iꞌewyte yt naku i watu­ꞌuka miitꞌin ete are. Karãpe watunug Tupana miky­ꞌesat turan yt naku i watoꞌe tope — Yt atiky­ꞌesat i emiky­ꞌesat nug hap koꞌi yt naku i watoꞌe. Yt naku i watu­ꞌuka Tupana miky­ꞌesat ete aipyꞌa pe aiwa­nẽtup hawe are.


text:
Maꞌato yne miꞌi tã imiky­ꞌesat ewy watunug mote Tupana mẽpytꞌin wakuaria wo wato­py­huꞌat yt kat i saꞌag nug haria wo are. Aikotã aimẽpyt kurin kat yt tutunug kuap i saꞌag hap ewy wato­py­huꞌat waku kape yn aiwa­nẽtup hap. Koitywy watoĩ­neꞌen yt naku i nug haria pyꞌa­setpe iꞌewyte teꞌe­ru­wa­nẽtup at kaꞌap saꞌag nug hap ete yn. Miꞌiria tukup­teꞌen aikotã iꞌypyryp we wãtym sese turan wuat ewy yt naku i nug haria yn miꞌiria pote. Maꞌato waku aito Iesui mohey haria waikiru koꞌi ewywuat wato­py­huꞌat aikotã waikiru wãtym sese turan hẽtyhot rakaria ewy aikotã waikiru koꞌi aimuꞌe wãtym muo aikope muꞌap toĩneꞌen aikope waku ahewyry. Miꞌi hap ewy waku wati­mo­herep hoꞌo­wasat rakaria pe muꞌap Tupana kapiat.


text:
Katu­pono wati­mo­herep kahato miitꞌin me muꞌap Tupana kapiat aikotã waikiru hẽtyhot wãtym muo hap ewy wato­py­huꞌat. Meiũran Aipo­typot Iesui putꞌokꞌe mesuwat yi tote yne aiminug moherep hamo sio waku sio yt e hamo. Miꞌi hap eꞌat pe uimo­wepit haria wo eipe katu­pono miꞌi hap eꞌat pe wuatꞌi ehamo — Miꞌiria ti uhemiit sese. Miꞌiria ti uhehay moherep haria sese e aru Iesui ehepiat. Mio tã toꞌe hawyi uimo­wepit kahato hap topy­huꞌat katu­pono eipe uimi­mu­ꞌeria sese pote. Taꞌi arehum kahato itote katu­pono yt eweipun hin i einãpin uhepiat hap. Miꞌi hawyi Tupana tuwehum kahato topotpap nug haria ete.


text:
Koitywy sura­raꞌin uipyhyp taꞌyn mesuwe. Yt taꞌa­tu­ky­ꞌesat i poꞌog woro­ho­ꞌo­muꞌe hap maꞌato uiꞌauka pote uiꞌauka are maꞌato miꞌi pytkai yt karãpe i woro­ho­ꞌo­ꞌatoiat eimuꞌe hap ete katu­pono atiky­ꞌesat yne eipe Iesui mohey haria wo hap. Uhuu okpun eika­wiano pote uiku­ꞌuro Tupana mowepit hap topy­huꞌat are.


text:
Uiwy­riaꞌin woro­ho­ꞌo­mo­wepit reran kahato uheĩneꞌen ne turan iꞌewyte uiku­ꞌuro hap turan. Uiꞌauka pote meremo areĩneꞌen Aika­ꞌiwat yatype iꞌewyte meremo uimo­wepit hap sese topy­huꞌat. Uiꞌauka pote waku eiwe­mo­wepit wy atiky­ꞌesat katu­pono uiꞌauka pote areĩneꞌen uimo­wepit hat yatype are.<pb/>


text:
Uiwy­riaꞌin atipo­ꞌoro teran aiwy Timoteu ehowawi katu­pono atiky­ꞌesat kahato atikuap teran aikotã eweikup­teꞌen hap sio waku sio yt hap kuap hamo katu­pono miꞌi atikuap hawyi uimo­wepit kahato hap topy­huꞌat. Miꞌi pote atipo­ꞌoro teran uhaꞌyru Timoteu ehowawi. Miꞌi pote ahẽtup Aipo­typot Iesui kape — Etipo­ꞌoro Timoteu aiwy­riaꞌin tawa Wiripu piaria kape are at kaꞌap ahẽtup. Miꞌi hawyi atimohey kahato Aika­ꞌiwat Iesui tipo­ꞌoro meremo Timoteu ehewawiat hap. Meiũran ti aru taꞌaipok hawyi uimo­wepit kahato hap topy­huꞌat imienoi.


text:
Timoteu uiꞌe­wywuat eikyꞌe kahato hat are. Miꞌi aikotã woro­ho­ꞌo­kyꞌe hap ewy eikyꞌe. Miꞌi hawyi yt uwe i uhemiit Timoteu ewy eikyꞌe hat. Timoteu woro­ho­ꞌo­kyꞌe kahato e hat pãi.


text:
Iraniaꞌin teꞌe­ru­wa­nẽtup at kaꞌap taꞌa­tu­mi­ky­ꞌesat nug hap kape yn. Miꞌi kape yn teꞌe­ru­wa­nẽtup. Kat som kat som Aipo­typot Iesui tiky­ꞌesat Tupana wanẽtup hap yt iꞌatu­wa­nẽtup hap ewy hin i.


text:
Maꞌato aipo­wyro kahato Timoteu. Yt iraniaꞌin ewywuat hin i katu­pono miꞌi ipotpap at Aipo­typot ehay wakuat moherep miitꞌin kapiat hap ete yn ipotpap. Miꞌi hap kaipyi eweikuap kahato Timoteu Tupana eropat hat sese hap. Uiꞌe­wywuat kahato toĩneꞌen Timoteu. Taꞌi urupotpap Iesui ehay moherep hap ete uruto­ꞌo­ꞌewy kahato urupotpap aikotã aiꞌywot tosa­ꞌyru wywuat ipotpap hap ewy urupotpap uito Timoteu wywo.


text:
Meiũran aru atiky­ꞌesat kahato atipo­ꞌoro uhaꞌyru Timoteu ehowawi. Meiũran karãpe atikuap kat som more­kuaria tunug uhepe sio wakuap sio yt. Miꞌi hawyi atipo­ꞌoro ehowawi Timoteu henoi ehepiat hamo.


text:
Uito iꞌewyte areto teran ehowawi miꞌi pote areꞌe at kaꞌap — Uruka­ꞌiwat woro­mohey kahato En are. Miꞌi pote ahẽtup ewawi uihep o mesuwat woꞌo­pyhik hap wyi katu­pono areto teran meremo tapyꞌyia Wiripu piaria kape are Uika­ꞌiwat pe.<pb/>


text:
Saꞌa­wyꞌi eweipo­ꞌoro uhowawi ehemiit mehĩ Epawu­titu uipo­wyro hamo mesuwe. Miꞌi ti uheropat kahato hat toĩneꞌen mesuwe. Aikotã surara typy ok takaria ewy urutu­kup­teꞌen mesuwe ahiag moma hamo. Waku kahato atipuẽti eipot­po­ꞌoro mehĩ Epawu­titu. Koitywy miꞌi atipo­ꞌoro i raꞌyn ehowawi.


text:
Toto teran kahato ehowawi katu­pono ihay teran i raꞌyn eiwywo ihatꞌat kahato eiky­ꞌewi. Gaꞌatpo iꞌahu kahato mesuwe mehĩ Epawu­titu. Miꞌi hap eweikuap hawyi haty kahato iwanẽtup hawe katu­pono eweikuap hawyi eiꞌarot hap yt toiky­ꞌesat i maꞌato.


text:
Taꞌi aheropat kahato hat Epawu­titu porap ikuꞌuro mesuwe porap ahu tiꞌauka maꞌato yt pytkai i katu­pono Tupana hatyꞌu kahato topyꞌa pe. Miꞌi hawyi meremo toimoe­hãite katu­pono Tupana yt tiky­ꞌesat i uiꞌarot neꞌi hap. Miꞌi hawyi ikyꞌe hap iꞌewyte uikyꞌe hap wywo toimoe­hãite uhyt Epawu­titu hawyi uimo­wepit hap topy­huꞌat.


text:
Miꞌi pote atipo­ꞌoro teran kahato ehowawi ihãite i raꞌyn pote eimo­wepit hamo atipo­ꞌoro. Pyno eiwepit i raꞌyn hawyi poꞌog naꞌyn uimo­wepit uito wy are. Miꞌi hawyi yt kat i uiꞌarot hap.


text:
Putꞌokꞌe itote hawyi — Ereke mehĩ eweiꞌe o eiwepit hap wywo. Ereke ro eweiꞌe o aikotã aheykeꞌet aheywyt iꞌewyte aheinyt kape hap ewy waku eweiꞌe katu­pono miꞌi Aika­ꞌiwat mohey kahato hat. — Waku kahato epotpap eminug naꞌyn Tupana kapiat hap eweiꞌe Epawu­titu pe eiwepit hap wywo. Eweimõ­typot ro miꞌi miit are. Waku eweimõ­typot yne Iesui mohey haria Epawu­titu ewywuaria katu­pono Aipo­typot eropat kahato haria miꞌiria.


text:
Uipo­wyro turan porap ikuꞌuro aiwy Epawu­titu. Aipo­typot Iesui potpap nug hap ete porap ikuꞌuro ahemiit eimi­po­ꞌoro katu­pono uipo­wyro teran eipe maꞌato yt uwe i eipe uipo­wyro hanuaria mesuwe pote. Miꞌi hawyi eipot­po­ꞌoro mehĩ Epawu­titu topy­huꞌat ehaipepiat eipotpap nug hamo uipo­wyro hamuat. Miꞌi turan porap ikuꞌuro wen maꞌato aiwepit kahato Tupana timoe­hãite raꞌyn hawyi.<pb/>


text:
Pyno ahenoi kurin hawyi toran naꞌyn uimiwan. Uheywytꞌin uheinytꞌin atiky­ꞌesat kahato Aika­ꞌiwat Iesui eimo­wepit kahato hap. Miꞌi eimo­wepit hamuat ahẽtup tope. Saꞌa­wyꞌi woro­ho­ꞌo­nãpin uimiwan me — Toꞌiro eiwe­mo­wepit katu­pono Iesui miky­ꞌeria kahato eipe are raꞌyn ehepe saꞌa­wyꞌi. Miꞌi uiꞌe hap areꞌe i ehepe aikotã areꞌe saꞌa­wyꞌi ehepe areꞌe i raꞌyn eiwe­mo­wepit ro are. Yt aremõti hin i aikotã saꞌa­wyꞌi uimiwan me areꞌe typuo i typuo i ahenoi eiwe­mo­wepit ro e hap ete katu­pono atiky­ꞌesat kahato einãpin uhepiat hap topy­huꞌat kahato eiwa­nẽtup hawe. Miꞌi hawyi yt uwe i eimaꞌat kuap einãpin wẽtup etiat hamo. Yt pywo rakat i etiat hap yt uwe i einãpin kuap.<pb/>


text:
Eiweꞌeg wo kahato o saꞌag nug haria pupi katu­pono ehãꞌãg aru saꞌag nug hamo are. Eiweꞌeg wo o wẽtup muꞌap moherep haria pupi. Eiweꞌeg wo o yt eiwe­musin ãpy sokpe tek hep i pote yt kat i eheha­kye­raꞌat hap e haria pupi. Miꞌiria pupi eweikenꞌẽ kahato aikotã awahuru sem pupi wato­kenꞌẽ hap ewy katu­pono eimaꞌat reran saꞌag nug hap etiat haype. Yt naku i kahato miꞌiria.


text:
Aito yt miꞌiria mohey haria hin i katu­pono Tupana Pãꞌãu sese aipiit pe Aipo­typot Iesui mimoieĩ­neꞌen aito pote waku kahato Iesui waku kahato Iesui e haria aito. Maꞌato iraniaꞌin ahemusin ãpy sokpe tek hap ete yn miꞌiria iꞌatuehay. Yt wati­ꞌa­tu­mohey hin i miꞌiria katu­pono wẽtup kawiat aito Iesui mohey haria. Wẽtup ywania ewy yn wato­py­huꞌat katu­pono Tupana titek taꞌyn aiminug saꞌag sio toĩ ahemusin ãpy sokpe sio yt. Pyno Tupana mieha­kye­raꞌat koꞌi raꞌyn aito katu­pono imohey haria aito pote.


text:
Uito ti Pauru Iuteu sese uito. Taꞌi uito uiꞌy­wãꞌĩ 8 eꞌat hawyi taꞌa­tutek uhemusin ãpy sokpe uruꞌy­wania Iuteu eko ewywuat. Atunug yne uiꞌy­wania eko koꞌi maꞌato miꞌi koꞌi yt uheha­kye­raꞌat hin i. Miꞌi pote atikuap kahato uipyꞌa pe aiminug aheko koꞌi yt aheha­kye­raꞌat kuap i maꞌato tukup­teꞌen eipy­ꞌa­setpe — Watunug Iuteuria eko hawyi aheha­kye­raꞌat Tupana e haria. Miꞌi pywo pote uito poꞌog Tupana mieha­kye­raꞌat miꞌiria kai katu­pono atunug yne miꞌi koꞌi maꞌato yt pywo hin i are.


text:
Uity uiꞌywot ti Isareu ywania sese miꞌiria. Iꞌewyte Epereu pusu kuap haria uiꞌy­wotꞌin. Taꞌi Epereu pusu ahepap kahato. Miꞌi pote Epereu sese uito. Uhaꞌa­seꞌi sese saꞌa­wy­ꞌiwuat Aparãu emiariru Pesamĩ e hap het rakat. Uipiit Iuteuria piit sese. Uimotag hap turan atiꞌa­tu­muꞌe kahato urueko nug hap ete. Miꞌi hawyi yt karãpe i atiꞌa­parap urueko nug hap ete. Uitag hawyi areĩneꞌen kahato Tupana mõtypot piaria uruꞌy­wania woꞌo­muꞌe haria akag koro wo.


text:
Miꞌi turan atunug yne yne iꞌatu­wo­ꞌo­nãpin hap koꞌi Tupana wãiꞌe hap koꞌi pãi. Miꞌi hawyi areĩneꞌen poꞌog iraniaꞌin kai iꞌatu­ꞌakag wo yne uhesaika hap wywo. Atiꞌa­tu­sa­tyꞌi satyꞌi kahato Iesui mohey haria saꞌa­wyꞌi. Atunug yne uruꞌy­wania miky­ꞌesat ewy. Yt kat i urueko etiat iꞌaparap hap atunug. Yne uruꞌy­wania wãiꞌe hap atunug yne urueꞌa­seꞌi urunãpin saꞌa­wy­ꞌiwuat hap atunug yne. Iꞌewyte yne urunãpin hap atunug. Yne miꞌi koꞌi nug hap aimoe­waku kuap Tupana wanẽtup hawe pote waku pe areĩneꞌen mekewat eꞌat pe maꞌato yt pytkai i. Yt uinug waku hin i Tupana wanẽtup hawe mekewat eꞌat pe. Yt atikuap hin i Tupana miꞌi turan.


text:
Saꞌa­wyꞌi arewa­nẽtup aremoe­waku kuap uhesaika hap wywo. Taꞌi uipiit esaika hamo aremoe­waku kuap are. Miꞌi hawyi ahãꞌãg kahato Tupana mowepit hamo maꞌato uhewaku hap yt putꞌokꞌe i. Miꞌi turan yt atikuap hin i Tupana katu­pono Tupana yn uimoewaku kuap hat. Miꞌi hawyi atimohey Iesui hawyi Tupana uinug waku. Miꞌi pote koitywy Iesui kape yn areto uimo­waku hamo. Yt areꞌe hin i koitywy — Uiwepe aremoe­waku kuap yt areꞌe i. Miꞌi e hap atipugha raꞌyn yt kat hamo i pote.


text:
Iꞌatu kahato uiwa­nẽtup hawe saꞌa­wyꞌi. Miꞌi atunug mote waku raꞌyn areĩneꞌen Tupana wanẽtup hawe uiꞌe hap. Atunug uheko hawyi waku pe areĩneꞌen Tupana wanẽtup hawe uiꞌe hap saꞌa­wyꞌi. Miꞌi hap ewywuat saꞌa­wy­ꞌiwuat uiwa­nẽtup hap atipun yne raꞌyn aikotã watipun iun aiꞌyat pyi hap ewy katu­pono koitywy atipuẽti poꞌog wakuat wuatꞌi kawiat rakat. Koitywy Iesui kuap hano areĩneꞌen. Atipuẽti Iesui poꞌog waku. Miꞌi Uika­ꞌiwat no raꞌyn. Miꞌi yn naꞌyn atiky­ꞌesat uiwa­nẽtup hawe. Miꞌi yn uimoe­waku hat. Huu yn naꞌyn uimo­hãpyk kuap Tupana wanẽtup hawe. Miꞌi pote koitywy atipun yne saꞌa­wy­ꞌiwuat uiwa­nẽtup hap koꞌi saꞌa­wy­ꞌiwuat uiꞌe hap koꞌi saꞌa­wy­ꞌiwuat uiwe­moe­waku hap hawyi Aika­ꞌiwat yn uimoe­waku hat are. Tupana yn naꞌyn uheha­kye­raꞌat kuap hat koitywy are yn naꞌyn. Koitywy saꞌa­wy­ꞌiwuat uiꞌe hap koꞌi atipun yne katu­pono atimohey Aheha­kye­raꞌat hat Aipo­typot yn. Iesui yn atiky­ꞌesat uiwa­nẽtup hawe are.


text:
Koitywy atikuap taꞌyn uito yt naku i rakat. Atikuap taꞌyn yt karãpe i atipuẽti uheha­kye­raꞌat hap uhewaku hap kaipyi. Katu­pono yt arewaku kuap i uito are. Yt karãpe i atikyiꞌat kuap uheha­kye­raꞌat hap uiminug wakuap saꞌup mo. Tupana ainãpin hap koꞌi koitywy atimohey Iesui. Miꞌi hawyi wẽtup miit piit ewy wato­py­huꞌat. Miꞌi hawyi Iesui ewaku hap topy­huꞌat uiano yt uiat pytkai i maꞌato Iesui wano. Miꞌi yn waku koitywy Tupana uimoe­waku raꞌyn atimohey Haꞌyru hawyi.


text:
Atikuap taꞌyn Iesui maꞌato atikuap teran poꞌog. Atiky­ꞌesat poꞌog poꞌog Uipo­rekuat no aikotã Iesui toĩneꞌen mesu­wa­rote hap ewy areĩneꞌen neran. Karãpe ikuꞌuro aika­wiano hoꞌopot hap turan toiky­ꞌesat uhepiat hoꞌopot hap wẽtup miit yn uruto pote. Ahupit reran Iesui wywo hoꞌopot hap iꞌewyte atikuap teran uipiit pe hesaika hap. Arẽtem neran guꞌuro pyi iwywo wẽtup piit yn urutu­kup­teꞌen pote.


text:
Areĩneꞌen neran i raꞌyn iwywo uiku­ꞌuro hawyi. Areĩneꞌen i iwywo hap yn ahekatup. Miꞌi hap atimohey kahato.


text:
Uito wakuat Iesui ewywuat yt areꞌe hin i. Uito wakuat Tupana ewywuat yt areꞌe i. Uiwa­nẽtup hawe yt putꞌokꞌe hin i te Iesui wanẽtup hap wakuat hap ewywuat. Yt uitag i te Tupana mohey hap ete. Miꞌi ewywuat areĩneꞌen neran kahato Aipo­typot Iesui ewywuat. Areĩneꞌen neran aikotã weput haria teꞌe­ru­weput yne taꞌa­tue­saika hap wywo mekewat morekuat miium sat hamo — En poꞌog weput kuap hat e hap sat hamo. Miꞌi hap ewy atimohey teran Aipo­typot Iesui yne uhesaika hap wywo aikotã seput poꞌog hat ewy Iesui po pyi atat teran raꞌyn mekewat — Uito poꞌog e hap. Uito iꞌewyte seput hat ewy katu­pono Iesui uhekyi raꞌyn tuwe­wawi.


text:
Uiwy­riaꞌin mekewat miium aikotã seput hat tiky­ꞌesat hap ewy. Yt uipo pe i te maꞌato areĩneꞌen seput re hat ewy. Miꞌi hawyi areput kahato. Miꞌi hap kape yn arewa­nẽtup. Yt arahaꞌat hin i uhewat­ꞌymo uiwa­nẽtup hap. Seput kahuro hap kape yn arahaꞌat. Iesui wanẽtup hap ewywuat sat hamo yn areput.


text:
Yt poriꞌok poriꞌok yt areput hin i. Hãpyk kahato areput atiky­ꞌesat kahato — Waku kahato ereput uhyt e hap yn atiky­ꞌesat Aipo­typot e hap. Atiky­ꞌesat Tupana tum uhepe mekewat seput haria eꞌamãtap ewy mekewat uipainug hap ewy. Atiky­ꞌesat kahato Tupana toꞌe uhepe areput kahu hawyi — Toꞌiro atipy kape kat pote Uimi­po­ꞌoro Uhaꞌyru mohey kahato hat en. Itote atum epe uimiium wuatꞌi eꞌat piat e hap atiky­ꞌesat. Miꞌi pote seput sese hat ewy areĩneꞌen Iesui wanẽtup hap ewywuat kape areput.


text:
Atiky­ꞌesat eipe uiꞌe­wywuat eiwa­nẽtup hawe. Waku wato­py­huꞌat seput sese haria ewy. Waku yne ahesaika hap wywo wato­mohey Tupana mimotag koꞌi aito pote. Waku miꞌi tã watunug. Waku haty wo wato­mohey. Eweimohey ran neꞌi pote Tupana timo­herep aru ehepiat yt tomohey i hap.


text:
Karãpe wati­ꞌa­parap miꞌi hap aru Tupana timo­herep ahepe aiminug saꞌag hap koꞌi. Waku wateput aimikuap ewy Iesui miky­ꞌesat hap ok tã. Miꞌi turan Tupana aipo­wyro tesaika hamo seput poꞌog saꞌa­wy­ꞌiwuat kawiat haria wo.


text:
Karãpeĩ urutu­kup­teꞌen eipy­ꞌa­setpe urutu­kup­teꞌen Iesui mohey haria kahato. Uheywytꞌin uheinytꞌin aikotã atimohey kahato Iesui miꞌi hap ewy waku eweikup­teꞌen. Karãpe toĩneꞌen eipy­ꞌa­setpe imohey kahato uiꞌe­wywuat hat waku ewehe­haꞌat miꞌi kape. Miꞌi hawyi ewetunug iminug ewy. Miꞌi iãꞌãg haria wo eweikup­teꞌen.


text:
Iꞌatu kahato aria kapiat haria katu­pono Iesui ewanĩ­kaptia kahato miꞌiria katu­pono teꞌe­ru­we­ky­ryꞌi kahato Aipo­typot kuꞌuro ariaꞌyp posak etiat taꞌa­tue­ka­wiano pote. Aikotã saꞌa­wyꞌi areꞌe hap ewy areꞌe i — Miꞌiria aria kape tuwat are uiwak popuo.


text:
Aikotã saꞌa­wyꞌi areꞌe hap areꞌe i — Iꞌatueiam sese ti aru aria are katu­pono iꞌatue­tu­pana sese iꞌatu­mi­ky­ꞌesat koꞌi miꞌu kape yn iꞌatu­wa­nẽtup hap mesu­wa­rotiat kape yn iꞌatu­wa­nẽtup hap. Taꞌa­tuekat hap kape yn iꞌatu­wa­nẽtup hap. Miꞌi hawyi yt naku i kahato taꞌa­tunug maꞌato taꞌa­tunug hawyi yt teꞌe­ru­we­mõti hin i inug te turan. — Waku nug haria uruto iꞌatuꞌe maꞌato iꞌatueiam ti aru aria kawiat.


text:
Maꞌato aito atipy kapiaria ahetama sese atipy pe. Miꞌi kaipyi aru tut Aheha­kye­raꞌat hat. — Hẽ eriot ro meremo meikowo watoꞌe motꞌi Aika­ꞌiwat Aipo­typot Iesui pe.


text:
Tut hawyi aipiit mesu­wa­rotiat tutunug towat topiit ewy. Miꞌi hawyi yne aipiit Iesui ewy topy­huꞌat wuatꞌi eꞌat pe. Aipiit iwat piit ewy ikahu kahato. Miꞌi tã aru ainug tesaika hap wywo. Hesaika kahato Iesui miꞌi nug hamo katu­pono mekewat eꞌat pe topy­huꞌat yne yne Porekuat no poꞌog hesaika torania kai. Miꞌi tesaika hap wywo aimo­pakup aipiit. Pakup tutunug towat ewy are.<pb/>


text:
Mehĩꞌin manaꞌin aiku­ꞌuro hap kape waku wato­mohey o are. Uimi­ky­ꞌeria kahato eipe. Woro­ho­ꞌo­kyꞌe eipe. Uhehatꞌat kahato eiky­ꞌewi. Uimo­wepit haria eipe. Arehum kahato ehowawi. Uheinytꞌin uheywytꞌin yt uimõti te hin i. Atikuap aikotã eweikup­teꞌen wẽtup miit ewy Aika­ꞌiwat wywo.


text:
Miꞌi hawyi mana Ewotia mana Sintiki ahẽtup ehowawi eipe Aika­ꞌiwat mohey haria pote eweikup­teꞌen woꞌo­kyꞌe haria woꞌo­wese haria kahato. Waku wẽtup ehay ewy aikotã eiky­pyꞌyt ewy eweikup­teꞌen Iesui mohey haria eipe pote. Aito Iesui mohey haria pote yt naku i watu­kup­teꞌen yt woꞌo­kyꞌe i haria wo yt naku i are.


text:
Saꞌa­wyꞌi eipotpap kahato uiwywo manaꞌin. Saꞌa­wyꞌi mehĩ Kementi wywo watuwat iraniaꞌin aipo­wyro haria wywo sehay wakuat Iesui etiat sytpok hamo. Miꞌiria set yne toĩneꞌen Tupana miwan atipy piat ete mekewat miwan ete uwe aru toĩneꞌen wuatꞌi eꞌat pe e hap tote. Pywo pe ti manaꞌin saꞌa­wyꞌi eipotpap kahato uiwywo. Miꞌi pote atiky­ꞌesat kahato waure­ꞌe­weiꞌe o eiwu­ꞌuka hap ete are. Atiky­ꞌesat kahato eiwo­ꞌo­wese hap taꞌyn aikotã saꞌa­wyꞌi eiwo­ꞌo­kyꞌe hap ewy raꞌyn atiky­ꞌesat uheinytꞌin are. Miꞌi pote ahẽtup eiꞌa­pykok hanuat pe — Uhyt areꞌe etiꞌa­tunug no uheinytꞌin woꞌo­kyꞌe haria wo raꞌyn are. Mehĩ areꞌe uipo­wyro en tawa Wiripu piaria nãpin hamo. Pyno mehĩ waku ereꞌe mana Ewotia iꞌewyte mana Sintiki pe — Yt eiwuꞌuka poꞌog neiꞌo ehehay wo ereꞌe o iꞌatuepe are eiꞌa­pykok hat pe manaꞌin.<pb/>


text:
Pyno uiwy­riaꞌin woꞌo­mo­wepit haria ewywuaria wo o eweikup­teꞌen. Wuatꞌi eꞌat pe waku — Tupana urumo­wepit hat kahato En waku watoꞌe at kaꞌap. Tupana urumo­wepit hat kahato En waku watoꞌe Tupana pe are.


text:
Iꞌewyte ti waku yt ipyꞌahak takaria wo i watu­kup­teꞌen e. Waku yne miitꞌin wesat hano watoĩ­neꞌen. Yt eweiwaure teiꞌo Aika­ꞌiwat ut hamuat hap eꞌat katu­pono taꞌaipok irane Aiꞌakag koro are. Miꞌi pote waku wakuaria ewy watu­kup­teꞌen wuatꞌi eꞌat pe.


text:
Pyno yt eiwa­nẽtup koꞌi koꞌi i ran o. Poꞌog waku wahẽtup Tupana kape aipo­wyro hamuat hap. Waku watoꞌe Tupana pe — Etum o uruepe uruwat yt kat i rakat. Uruikuap kahato raꞌyn egyiꞌat hap Tupana waku uruhẽtup. Miꞌi pote urutu­wehum kahato ewawi urupyꞌa pyi Tupana waku watoꞌe Tupana pe.


text:
Miꞌi tã watunug pote yt kat i hin i aiwa­nẽtup koꞌi koꞌi hap atunik kahato. Aiwa­nẽtup hawe woꞌo­wese hap yn topy­huꞌat. Tupana ainug waku pe kahato aiwa­nẽtup hawe yt miitꞌin mikuap ok tã i tutum ahepe aipe­rupꞌi kahato hap. Towese hap ewy tutum ahepe. Miꞌi pote toihep ahesoꞌok hap koꞌi. Miꞌi hawyi aiwa­nẽtup hap Iesui wanẽtup hap ewy wẽtup miit ewy kahato raꞌyn ainug. Aipo­typot timoma raꞌyn aiwa­nẽtup hap aipyꞌa piat yt naku i nug hap iꞌewyte aiwa­nẽtup saꞌag hawiat.<pb/>


text:
Kurin poꞌog ahenoi hawyi waku. Uheywytꞌin uheinytꞌin wati­pyhyp aiwa­nẽtup hap yt naku i hap. Miꞌi hawyi wẽtup kape yn aiwa­nẽtup hap. Wakuat kape yn watu­wa­nẽtup aikotã miitꞌin miat wakuat rakat ewy aiwa­nẽtup hap aikotã pywuat wanẽtup hat ewy aikotã miitꞌin mimõ­typot kahato hap wanẽtup hap ewy aikotã hãpyk kahato rakat ewy waku watu­wa­nẽtup. Waku ihainia hary­poria weꞌeg nakaria ewy watu­wa­nẽtup. Waku iwese kahato rakat ewy aiwa­nẽtup hap. Miꞌi hawyi — Meimuẽ­waria wyti waku kahato rakaria iꞌatuꞌe hap ewy waku aiwa­nẽtup hap. Kat e hap kat e hap poꞌog poꞌog waku miꞌi ewywuat waku watu­wa­nẽtup. Kat e hap kat e hap ete Tupana — Waku e pyno miꞌi hap ete waku watu­wa­nẽtup at kaꞌap.


text:
Iꞌewyte atiky­ꞌesat kahato ehewyry uhepiat einãpin hap nug haria wo. Atiky­ꞌesat uimi­po­ꞌoro einãpin hamuat eweikyꞌe kahato hap. Saꞌa­wyꞌi ti areĩneꞌen eitokpe turan wakuat yn atunug ehepuo. Waku ewetunug aikotã uheko eweiꞌa­kasa hap ewy wakuap nug hap ete. Miꞌi tã ewetunug mote woꞌo­kyꞌe hap eiwo­ꞌopiat hap eweipuẽti Tupana miky­ꞌesat ewy. Miꞌi hawyi ti aru eipe­rupꞌi hap topy­huꞌat aikai are.<pb/>


text:
Mio ti putꞌokꞌe eimiium uipo­wyro hamuat hap. Miꞌi hap ti uimo­wepit kahato. Miꞌi hawyi uipyꞌa perupꞌi kahato Uika­ꞌiwat ete. — Waku kahato En are Iesui pe. Mio tã are emiium uhepiat uimo­ꞌok­pi­pokꞌi poꞌog poꞌog hap ete katu­pono uikyꞌe hap moherep kahato hap eimiium. Saꞌa­wyꞌi ti uipo­wyro teran kahato eipe wen maꞌato miꞌi re muꞌap yt eweipuẽti i uikyꞌe ehepiat hap moherep hamo.


text:
Saꞌa­wyꞌi te ti yt kat i sẽtup uiꞌe hap. Yt ahenoi i iraniaꞌin me yt kat i uiat e hap katu­pono koitywy atikuap taꞌyn uiwepit sio uhekat iwato hap etiat sio kurin uiat uiwepit hap atikuap.


text:
Atikuap kahato seha­ky­ꞌeꞌi hap etiat iꞌewyte atikuap kahato sekat hap etiat. Saꞌa­wyꞌi meimuẽwat yt atikuap i yt kurin i maꞌato koitywy atikuap taꞌyn uhesyꞌat pytkai uiwepit iꞌewyte uiꞌok pote uiwepit. Uhekat kurin hawyi arehum iꞌewyte iwato uhekat pote arehum ne. Koitywy ahepap taꞌyn wehum hap.


text:
Maꞌato yt uiwe­kaipyi i tut uhesaika hap maꞌato Aipo­typot Iesui kaipyi atipuẽti. Miꞌi ti kat e hap kat e hap etiat — Uimoe­saika hap wuatꞌi etiat kuap hap ete uimo­wa­tetup are Tupana pe. Iꞌewyte waku kahato eipe miꞌi e hap ti ereꞌe Tupana pe.


text:
Maꞌato waku eiminug ewetum uhepe. Taꞌi uhepiat hoꞌopot hap toĩneꞌen mesuwe. Uimo­so­ꞌopot kahato mesuwe woꞌo­pyhik hawe. Miꞌi turan eimi­po­ꞌoro putꞌokꞌe uhete. Miꞌi hawyi arehum kahato eimiium uhepiat ete.


text:
Eheꞌyi Masẽ­tunia pe mio iꞌatu kahato Iesui mohey haria tukup­teꞌen. Haꞌa­wyte areto raꞌyn iꞌatue­wawi sehay Iesui etiat wakuat moherep hamo wuatꞌi tawa pe kat e hap kat e hap upi. Mio koitywy ahokꞌiwat yne tawa pe Iesui mohey haria teꞌe­ru­wa­ꞌa­tunug tuereto maꞌato yt kat i te taꞌa­tu­po­ꞌoro uhowawi taꞌa­tumiium koꞌi. Maꞌato eipe Iesui mohey haria tawa Wiripu piaria ewetum kahato raꞌyn uhepe. Eweipatꞌok kahato uhepe ehekat koꞌi.


text:
Saꞌa­wyꞌi areto tawa Tesa­ro­nika kape. Itote yt uhekat hin i maꞌato miꞌi turan uipo­wyro hap eweipo­ꞌoro poꞌoro kahato uhowawi kat uimi­ky­ꞌesat koꞌi saꞌa­wyꞌi eweipo­ꞌoro.


text:
Yt ahẽtup hin i eimiium wuat iꞌewyte yt atiky­ꞌesat i eheka­reꞌen uiwa­nẽtup hawiat hap pytkai eweipo­ꞌoro. Yt eimiium kape hin i arahaꞌat. Yt ehekat hin i uheha pe. Eikyꞌe hap yn uheha pe uhepiat hap wen maꞌato eimiium uimo­wepit kahato katu­pono miꞌi kaipyi atikuap uikyꞌe ehepiat hap. Miꞌi kaipyi atikuap eipe Tupana kyꞌe kahato haria hap. Miꞌi eimiium koꞌi yne topy­huꞌat atipy pe rakanuat ehegyiꞌat hap toimo­herep hamuat itote emipo­ꞌoro koꞌi.


text:
Mehĩ Epawu­titu tum yne eimiium eimi­po­ꞌoro koꞌi uhepe. Ikahu kahato uipuẽti eimiium aikotã saꞌa­wyꞌi nagnia tiwuk mohag hy ikamhig se rakat Tupana mõtypot hamo. Miꞌi hap ewy atipuẽti eimiium ikamhig se kahato eimiium Tupana mowepit kahato hap. — Waku kahato e Tupana eimiium me. Koitywy areĩneꞌen hekat rakat ewy raꞌyn ewetum iwato uhepiat pote. Ewetum iwato pote uipo sakpo ewetum uhepe.


text:
Tupana tum aru yne yt kat i aikawiat rakat ahepe. Taꞌi Uhetu­pana tum aru wuatꞌi yt kat i eiwat rakat tekat iwato kahato hap kaipyi. Aikotã tekat iwato kahato atipy pe hap ewy te tutum ehepe. Taꞌi hegyiꞌat kahato aru ahepe katu­pono Haꞌyru Aipo­typot Iesui ikuꞌuro aika­wiano haype. Miꞌi pote toĩ yne aipo pe imiium koꞌi.<pb/>


text:
Miꞌi tupono toꞌiro watu­wehum Aika­ꞌiwat Tupana kape. Toꞌiro wati­mõ­typot Miꞌi yn mesu­wepyi mũki­ꞌite eꞌihotꞌok wuatꞌi eꞌat pe waku miꞌi tã pãi.


text:
Miꞌi tupono kuekatu atipo­ꞌoro torania Tupana eropat haria kape Tupana emiitꞌin kape mekewat Aipo­typot Iesui emiitꞌin koꞌi kape iꞌewyte Iesui mohey haria uheywytꞌin uheinytꞌin torania kape atipo­ꞌoro kuekatu hap are.


text:
Morekuat Sesara emiitꞌin sura­raꞌin iꞌewyte kuekatu ipoꞌoro ehowawi. Iꞌatu kahato mesuwe Iesui mohey haria. Miꞌiria iꞌewyte kuekatu ipoꞌoro ehowawi.<pb/>


text:
Pyno ahẽtup Tupana pe — Etiꞌa­tu­kyꞌe kahato emohey haria tawa Wiripu piaria are ahẽtup. Egyiꞌat kahato hap kaipyi etiꞌa­tu­poi­tyro miꞌiria ewaku hap ok tã are yn Aipo­typot Aika­ꞌiwat Iesui pe eika­wiano hamo ahẽtup. Tupana Pãꞌãu eiam mo eipiit koꞌi hap yn ahẽtup Tupana pe at kaꞌap eika­wiano haype. Morekuat Sesa woꞌo­pyhyp hawe areĩneꞌen mesup. Uimiwan Iesui etiat atipo­ꞌoro ehewowi tawa Wiripu piaria Iesui mohey haria pe. Toran naꞌyn uimiwan.<pb/>Uito Iesui potpo­ꞌoro Pauru.


text:
Uiwy­riaꞌin uito ti Iesui potpo­ꞌoro Pauru. Mesup atipo­ꞌoro uimiwan ehowawi tapy­ꞌyiaria tawa Korosi piaria Iesui potpo­ꞌo­roria kape. Mesup Tupana emiitꞌin sese eipe are Iesui mohey potꞌi haria eipe. Uito ti Aipo­typot eropat hat sese uito. Uito Tupana miꞌairo sese Imipo­ꞌoro Tosa­ꞌyru Iesui moherep hamuat. Tomi­ky­ꞌesat ewy uiꞌairo.


text:
Miꞌi pote kuekatu e hap atipo­ꞌoro ehowawi. Iꞌewyte aiwy Timoteu tuwehay poꞌoro ehowawi urumiwan me. Uruhẽtup ehowawi — Uruꞌywot Tupana etum no woꞌo­kyꞌe hap woꞌo­wese hap tawa Korosi piaria pe urutoꞌe. Ereĩneꞌen o itote hegyiꞌat kahato Esaꞌyru mohey haria piat hano urutoꞌe.


text:
Uruka­ꞌiwat Iesui Ywot waku kahato En katu­pono Emipo­ꞌoro Esaꞌyru Uruka­ꞌiwat nuat kahato urutoꞌe. Waku sakpoꞌe En katu­pono etiꞌa­tue­ha­kye­raꞌat raꞌyn uruwy­riaꞌin tawa Korosi piaria urutoꞌe Tupana pe.


text:
Urumo­wepit kahato miꞌiria katu­pono miꞌiria emimo­waku koꞌi. Miꞌiria Esaꞌyru Emipo­ꞌoro mohey haria kahato. Emipo­ꞌoro Urupo­typot upiat haria kahato miꞌiria urutoꞌe. Waku sese En Tupana katu­pono etunug naꞌyn miꞌiria emẽpytꞌin kyꞌe kahato haria urutoꞌe Tupana pe.<pb/>


text:
Uheka­tu­wyria gaꞌatpo mekewat sehay pywuat wakuat Iesui etiat putꞌokꞌe ehetawa pe hawyi eiwe­waure kaꞌa kahato. Eweikuap taꞌyn hawyi — Taꞌi miꞌi wato­mohey pote ti watoĩ­neꞌen aru wuatꞌi eꞌat pe atipy pe eweiꞌe raꞌyn Tupana e hap ewy eweiꞌe. — Tupana atunug aru eꞌe hap ewy eweiꞌe. Mio tã eweiꞌe raꞌyn hawyi Iesui mohey haria sese eweipy­huꞌat. Waku kahato katu­pono iꞌewyte woꞌo­kyꞌe kahato haria kahato eweipy­huꞌat eipe.


text:
Koitywy mesuwat Iesui etiat ainãpin hap aimoe­ha­py­hotꞌok kahato wuatꞌi miitꞌin me mesuwat yi totiaria pe. Tuwe­sytpok kahato ihay wakuat aikowo aikowo tuwat Tupana ehay wuatꞌi puo. Miꞌi hawyi miꞌiria wy waku pe raꞌyn tukup­teꞌen. Tupana mipoi­tyro wo raꞌyn tukup­teꞌen. Miꞌi hap ewy raꞌyn eweikup­teꞌen eweikuap taꞌyn sehay hawyi. Eipe ti eweikuap taꞌyn Tupana tum ehepiat wuatꞌi eꞌat piat eheĩneꞌen hamuat hap. Eweikuap taꞌyn yt kat saꞌup i tegyiꞌat hap tutum neran hap eweikuap taꞌyn.<pb/>


text:
Gaꞌatpo mehĩ Epawai toĩneꞌen eipy­ꞌa­setpe turan tohenoi kahato raꞌyn Tupana egyiꞌat hap etiat. Taꞌi miꞌi ti Aipo­typot eropat hat sese uruto ewywuat kahato aipotpap upiat kahato uhyt Epawai. Iꞌewyte eiwo­ꞌo­muꞌe kahato hat miꞌi. Yt ipohep hin i wakuat sehay enoi hap ete ehepe. Miꞌi kaipyi eweipuẽti raꞌyn Tupana egyiꞌat hap.


text:
Miꞌi hawyi mehĩ Epawai urumuꞌe kahato mesuwe aikotã eweikup­teꞌen itote — Tawa Korosi piaria ti woꞌo­kyꞌe kahato haria e uruepe. Tupana Pãꞌãu kaipyi toꞌo­kyꞌe kahato e ehetiat uruepe mehĩ Epawai.


text:
Miꞌi e hap uruikuap hawyi uruhẽtup kahato Tupana kape eipo­wyro hamuat uhyt Epawai e hap uruikuap hawyi. Mesup te uruhẽtup ehupi — Tupana urutoꞌe etum tawa Korosi piaria pe emiky­ꞌesat nug hap kuap hamuat urutoꞌe. Iꞌewyte etum no iꞌatu­weꞌeg kahato hap eweꞌeg hap ok tã ewanẽtup hap ewy urutoꞌe Tupana Pãꞌãu me.


text:
— Tupana uruiky­ꞌesat kahato tawa Korosi piaria Epãꞌãu eiam kahato wo eweꞌeg hamo iꞌewyte emiky­ꞌesat nug kuap hap urutoꞌe mesuwe uruhẽtup. Uruiky­ꞌesat miꞌiria aikotã iꞌyp iꞌywa kahato rakat ewy hewo hewo kahato hap ewy wyti uruiky­ꞌesat kahato miꞌiria Tupana urutoꞌe. Pyno uruiky­ꞌesat miꞌiria wakuap yn nug haria En ewy hap uruiky­ꞌesat. Iꞌewyte uruiky­ꞌesat ekuap hap ihotꞌok ewy ewy putꞌokꞌe Esaꞌyru mohey haria ete urutoꞌe uruhẽtup Tupana pe.


text:
Tupana Pãꞌãu hesaika kahato yne esaika hap apy tote. Miꞌi pote aito ahesaika kahato Tupana Pãꞌãu poꞌog poꞌog aipyt­ꞌatnug hawyi. Miꞌi hawyi wato­py­huꞌat hesaika hap wywo. Miꞌi hawyi aimoe­saika wuatꞌi saꞌag miat aiꞌakit hap pun hamo. Miꞌi hawyi wyti iꞌewyte wahupit kuap yne iꞌatu­mi­ky­ryꞌi hap koꞌi. Miꞌi hawyi perupꞌi puo wato­mohey wuatꞌi eꞌat pe motꞌi kahato Tupana Pãꞌãu toĩneꞌen aikai pote.


text:
Miꞌi hawyi watu­wehum aiwepit kahato hap wywo Aiꞌywot Tupana kape katu­pono Aiꞌywot atipy piat aimo­hãpyk aiwa­nẽtup hap. Miꞌi hawyi — Wakuaria wo raꞌyn miꞌiria e ahepiat pe. Uhemiitꞌin sese miꞌiria e. Uheka­reꞌen aru atum yne iꞌatuepe. Uhetawa hẽtyhot rakat atum aru iꞌatuepe e. Iꞌatueo­wakai waku pe yne raꞌyn e ahepiat Topãꞌãu eiam koꞌi pe.


text:
Saꞌa­wyꞌi ahiag potmu­ꞌeria wo watoĩ­neꞌen. Yt watu­we­ꞌa­putsit kuap i ipo pyi. Iꞌe hap yn watunug kuap. Iꞌypyryp wiat ieĩneꞌen haria ewywuat watoĩ­neꞌen. Saꞌa­wyꞌi hoꞌo­wasat rakaria wo watoĩ­neꞌen maꞌato Aiꞌywot atipy piat tipo­hari raꞌyn aito ahiag po pyi. Miꞌi hawyi ahero­kosap Tosa­ꞌyru eropat haria wo raꞌyn. Tomi­kyꞌe kahato emiit no raꞌyn ainug. Waku kahato are.


text:
Miꞌi hawyi waure wo raꞌyn Tupana toĩneꞌen aiminug saꞌag koꞌi kai. Iesui aikyiꞌat tosuu wo aheha­kye­raꞌat hamo.


text:
Tupana sese ti yt heremo i ahowawi. Miꞌi hawyi toipo­ꞌoro ahowawi Tosa­ꞌyru wẽtup ok tuwe­mo­herep hamo Aipo­rekuat nuat. Imipo­ꞌoro Haꞌyru ti iꞌewywuat sese topy­huꞌat. Iꞌywot yt heremo pytkai i maꞌato Haꞌyru wata­ꞌa­kasa hawyi watikuap taꞌyn Haꞌyru hawyi watikuap taꞌyn Toꞌywot ewy raꞌyn hap. Miꞌi hawyi yt heremo i rakat heremo raꞌyn. Haꞌyru ti poꞌog naꞌyn torania iraniaꞌin kai ipotput­ꞌokꞌe. Torania Tupana minug kai ipotput­ꞌokꞌe. Poꞌog naꞌyn yne ieĩneꞌen haria hewyry rakaria yi totiat atipy piat kai poꞌog Haꞌyru.


text:
Tosa­ꞌyru ehay wo tutunug yne yne. Yt kat kawiat i tutunug. Atipy piaria yne toimo­herep iꞌewyte yne yi totiaria Haꞌyru inug. Yne heremo rakaria inug iꞌewyte yt heremo i rakaria atipy piaria akag koꞌi inug. Tuꞌi­saria yne imiꞌai­roria tukup­teꞌen. More­kuaria iꞌewyte imiꞌai­roria. Waikiru at waty yi iminug koꞌi yne Tosa­ꞌyru ehay wo yne tutunug. Mesup tutum naꞌyn yne yne Tosa­ꞌyru pe.


text:
Haꞌyru toĩneꞌen yne iminug koꞌi eꞌyianmete. Wẽtup ok yn naꞌyn topy­huꞌat Tosa­ꞌyru wywo. Haꞌyru esaika hap wywo toiꞌa­tu­mo­py­huꞌat yne yne at waikiru waty yi yne yne. Tosa­ꞌyru ehay wo toiꞌa­tu­mo­wo­ꞌosat yne. Toiꞌa­tu­moheg yne Tosa­ꞌyru ehay wo yne tominug koꞌi.


text:
Miꞌi hawyi wuatꞌi puo Tupana mohey haria akag wo topy­huꞌat raꞌyn Haꞌyru. Tomohey haria akag akag wo toĩneꞌen. Miꞌi hawyi yne aito imohey haria ipiit ewy wato­py­huꞌat maꞌato Iesui aiꞌakag wo topy­huꞌat aikotã aiꞌakag me watu­we­wa­nẽtup hap ewy aipiit tutunug miꞌi hap ewy watunug iꞌe hap ewy. Tomohey hanuaria Saꞌa­wynug hat ti Iesui. Ahesaika hap Haꞌyru kaipyi yn tut aimoe­saika hamuat. Ahehaĩte hap iꞌewyte Haꞌyru tunug wy. Ikuꞌuro sese aika­wiano hawyi Tupana tomoieĩ­neꞌen i raꞌyn guꞌuro pyi. Yt uwe hin i te tuwẽtem guꞌuro pyi turan tuwẽtem guꞌuro pyi katu­pono Tupana tiky­ꞌesat Tosa­ꞌyru yianmete wuat miitꞌin wẽtem hap. Miꞌi saꞌa­wyꞌi wyti putꞌokꞌe guꞌuro hakpo guꞌuro hap.


text:
Pyno aito wẽtup yn imiky­ꞌesat ewywuat Tupana wywo Haꞌyru wywo Ipãꞌãu wywo wato­mohey Haꞌyru hawyi.<pb/>


text:
Tupana atoiat haria yne aitoria saꞌa­wyꞌi iꞌewyte atipy piaria ahyt Tupana atoiat haria saꞌa­wyꞌi. Miꞌi hawyi Tupana watunug ahewa­nĩkap mo. Miꞌi pote wẽtup eꞌat pe toꞌe Tosa­ꞌyru pe — Woronug En muꞌap ewywuat miitꞌin aipok uhowawiat hamuat. Ekuꞌuro ariaꞌyp posak ete hawyi taꞌat yne esuu raꞌyn hawyi uiwaure haria uikat kuap taꞌyn. Miꞌi esuu wo atiꞌa­tu­mo­wehik yne miitꞌin emohey haria uhowawi i raꞌyn e mesu­wa­rotiat yi totiaria iꞌewyte atipy piaria uiꞌatoiat haria e. Miꞌi hawyi aru woꞌo­wese hap i raꞌyn topy­huꞌat e Tupana Tosa­ꞌyru pe.<pb/>


text:
Saꞌa­wyꞌi watoĩ­neꞌen pya kahato Tupana kai yt naku i nug haria kahato aiwa­nẽtup hawe iꞌewyte aipiit no. Miꞌi pote watunug Tupana ahewa­nĩkap mo katu­pono wakuat kahato Tupana pote.


text:
Maꞌato koran wyti Tupana ainug naꞌyn towy­riaꞌin no kahato. Aipo­typot piit ikuꞌuro ariaꞌyp posak ete hawyi Tupana tunug Tosa­ꞌyru muꞌap tuwe­wawiat aiꞌaipok hamuat. Ipiit aiwanuat ewy ikuꞌuro hawyi Tupana tekyi kahato tuwe­wawi Tosa­ꞌyru mohey haria. Koitywy ihamo raꞌyn watoĩ­neꞌen. Koitywy toꞌe ahepe — Yt kat i te saꞌag atipuẽti eikai e. Waku puo raꞌyn eweikup­teꞌen uiwa­nẽtup hawe aikotã yt karãpe i eweiꞌa­parap uhepe hap ewy eipe e ahepe. Koran uiwy­riaꞌin no raꞌyn eipe e Tupana ahepe.


text:
Pyno aiwy raꞌyn Tupana. Yt nakuap i watoiat raꞌyn hawyi waku aikyꞌe hat sese wato­mohey wuatꞌi eꞌat pe. Saꞌa­wyꞌi watikuap mekewat Iesui etiat sehay wakuat ehay hawyi wato­mohey raꞌyn Iesui. Miꞌi hawyi watoĩ­neꞌen aru wuatꞌi eꞌat pe e hap ewy wato­mohey. Miitꞌin teꞌe­ru­we­ky­ryꞌi ahetiat pytkai imohey hap yt watoiat hin i. Iheg me kahato watoĩ­neꞌen imohey hap ete. Saꞌa­wyꞌi wato­mohey kahato. Pyno koitywy yt naku i raꞌyn imohey hap watoiat sehay waku kahato Iesui etiat. Miꞌi atikuap saꞌa­wyꞌi hawyi uheropat kahato at kaꞌap wuatꞌi miitꞌin kape miꞌi moherep hamo aikope aikope miitꞌin tukup­teꞌen hap upi yne ywania pe ahytpok miꞌi ehay wakuat mesuwat yi wato hap ok tã. Miꞌi hamo yn uinug uito Pauru.


text:
Koitywy hoꞌopot hat ewy areĩneꞌen mesuwe. Uipiit satyꞌi kahato areĩneꞌen katu­pono woꞌo­pyhik hawe areĩneꞌen hatek takat ewy. Miꞌi pytkai uiwepit yn katu­pono eika­wiano ahoꞌopot. Saꞌa­wyꞌi Aipo­typot Iesui hoꞌopot kahato aika­wiano tomohey haria etiano. Koitywy watoĩ­neꞌen wẽtup mẽpyt sok ewy Iesui upi katu­pono toho­ꞌopot aika­wiano. Miꞌi hap ewy kahato ahoꞌopot Iesui mohey haria kawiano.


text:
Miꞌi pote Tupana toꞌe uhepe — Woronug en uimohey hano uheropat hano. Atiky­ꞌesat etomo­herep wuatꞌi pe uhehay e. Miꞌi tã etunug mote emimu­ꞌeria waku pe tukup­teꞌen. Miꞌi pote etiꞌa­tu­muꞌe ro uhehay wo wuatꞌi ywania pe e Tupana uhepe. Uito ti Pauru.<pb/>


text:
Mesuwat sehay wakuat yt uwe i ikuap saꞌa­wyꞌi. Nimuaria yt uwe i mesuwat yi tote ikuap mesuwat sehay etiat. Tupana yt tomo­herep i miitꞌin muo mekewat eꞌat pe maꞌato mesup heremo raꞌyn wuatꞌi Iesui mohey haria pe raꞌyn.


text:
Koitywy Tupana toꞌe — Saꞌa­wyꞌi yt uwe i kape atimo­herep uhehay pakup e. Kurin ikuap haria saꞌa­wyꞌi maꞌato koitywy Uhaꞌyru mohey haria kape atimo­herep taꞌyn uhehay ikahu kahato rakat sehay hekat rakat wuatꞌi ywania mesuwat yi totiat kapiat sehay wakuat e. Saꞌa­wyꞌi migꞌi wo toĩneꞌen maꞌato mesup atimo­herep taꞌyn ehepe e Tupana ahepe. Etunug no Uhaꞌyru Eporekuat no eipyꞌa pe pote eweikup­teꞌen aru uhehamo mesuwe atipy pe uimi­mõ­typot koꞌi wo e Tupana ahepe.


text:
Miꞌi tupono koitywy wuatꞌi ywania pe — Ewetunug no Iesui Eipo­rekuat no urutoꞌe wuatꞌi miitꞌin me. Eiweꞌeg wo o watoꞌe. Eweikuap o mesuwat sehay wakuat watoꞌe wuatꞌi pe. Miꞌi hawyi yne Tupana esaika hap wywo waku watoĩ­neꞌen weꞌeg haria wo iraniaꞌin pyꞌa­setpe katu­pono wati­ky­ꞌesat kahato miꞌiria yne yne Tupana wywuat ieĩneꞌen haria wo. Watekyi teran kahato miitꞌin aiweꞌeg hap wywo Tupana kape. Wati­ky­ꞌesat miꞌiria Tupana kuap haria. Wati­ky­ꞌesat miꞌiria Haꞌyru mohey sese haria. Wati­ky­ꞌesat miꞌiria wẽtup wanẽtup hap ewy yn Aipo­typot Iesui wywo.


text:
Uito Pauru arepotpap kahato miitꞌin mohãpyk Iesui mohey hap etiat hamo. Uipiit sakup hap wywo aremo­so­ꞌopot kahato miꞌi nug hamo yne uhesaika hap wywo. Iꞌewyte yne Aipo­typot miium uhesaika hap wywo arepotpap katu­pono Tupana Pãꞌãu uipiit pyi ipotpap kahato topotpap nug hamo are. Uiwy­riaꞌin tawa Korosi piaria pywo pe ti areꞌe teran ehepe arepotpap saꞌa­wy­ꞌipyi mesup te arepotpap kahato. Woro­ho­ꞌonug Aipo­typot Iesui emiit no yt eipe yn i maꞌato iꞌewyte iraniaꞌin ywania torania atiꞌa­tu­muꞌe teran Iesui ete.<pb/>


text:
Manaꞌin uhytꞌiꞌin tawa Korosi piaria haꞌa­wy­tepyi mesup te ahoꞌopot kahato uipyꞌa pe ehetiano. Uhehay kahato Tupana pe ehetiano katu­pono woro­ho­ꞌonug neran eipe Aika­ꞌiwat emiit no imohey sese haria wo. Maꞌato yt ehepe yn i ahenoi teran maꞌato iꞌewyte iꞌatu kahato yt uiꞌa­kasa i te haria iꞌewyte tawa Irautiseia piaria kape hap ahẽtup at kaꞌap Tupana pe.


text:
— Atiky­ꞌesat miꞌiria ieĩneꞌen kahato Esaꞌyru mohey hap upi hap ahẽtup. Etimonik to iꞌatu­ꞌa­rotꞌi hap areꞌe Tupana pe. Miꞌi hawyi etunug miꞌiria iwepit rakaria wo are. Etiꞌa­tu­ꞌa­po­ꞌahik miꞌiria woꞌo­kyꞌe haria wo aikotã urueꞌyni uruiꞌok­poꞌi hap ewy are. Atiky­ꞌesat miꞌiria hesaika rakaria wo surara ewywuaria ehay moherep haria wo are. Atiky­ꞌesat pywuat sehay kuap kahato haria wo are. Atiky­ꞌesat ikuap hotꞌok kahato sehay pywuat hawyi — Pywo ti rat e haria wo tukup­teꞌen are. Atiky­ꞌesat kahato taꞌa­tukuap kahato mekewat eꞌe hap saꞌa­wy­ꞌiwuat yt heremo i rakat Iesui eꞌyianmete wuat are. Mekewat — Atipo­ꞌoro aru Uhaꞌyru Eipo­rekuat no eꞌe hap are.


text:
Aika­ꞌiwat Iesui pe toĩneꞌen yne yne weꞌeg hap koꞌi yne yne mikuap koꞌi are. Watikat pote wati­puẽti yne. Wahẽtup tope pote tuwe­mo­herep taꞌyn ahepe yne yne wuatꞌi Tupana mikuap yne. Wahẽtup pote Iesui aimo­weꞌeg kuap Tupana mikuap koꞌi ete are.<pb/>


text:
Pyno eiweꞌeg wo o eimaꞌat sehay wuat teran haria pupi. Wãiꞌe­weiꞌe o iꞌatuehay wuꞌuka hap neꞌi ete are iꞌatuehay yt pywo rakat i. Yt eweiwat reiꞌo iꞌatuehay upi katu­pono yt pywo i sehay hap nug kuap kahato haria miꞌiria. Iꞌatu­weꞌeg kahato heso nug hamo. Iꞌatuehay se kahato tuereto maꞌato eimaꞌat hamo neꞌi. Yt ereto teiꞌo iꞌatuehay upi are.


text:
Uimo­wepit kahato haria eipe. Waku kahato eweikup­teꞌen Aipo­typot Iesui mohey haria sese raꞌyn ewy. Waku wẽtup surara yꞌam miat hat ewy eweikup­teꞌen — Yt atoiat i imohey hap eweiꞌe eiwo­ꞌope. Eiwa­nẽtup hap yt eweiꞌywyk hin i. — Uruto Iesui mohey haria waku eweiꞌe. Miꞌi hap araꞌa­kasa yne mesuwe uiwa­nẽtup hawe. Yt areĩneꞌen i eipy­ꞌa­setpe wen maꞌato uimu­ꞌetu wuat ewy atikuap. Uimo­wepit kahato haria eipe uiwa­nẽtup hawe uipyꞌa pe are.


text:
Miꞌi hawyi waku eweiꞌe Iesui pe — Uruiky­ꞌesat kahato En Uruka­ꞌiwat no hap eweiꞌe. Miꞌi ti waku watoꞌe. Iꞌewyte mesup yne eꞌat pe waku watoꞌe Aika­ꞌiwat Iesui pe — Worokuap kahato teran uipyꞌa pe waku watoꞌe. Uruiky­ꞌesat aiwa­nẽtup hap wẽtup ok wanẽtup hap ewy yn waku watoꞌe. Miꞌi ti iꞌewyte waku watoꞌe at kaꞌap wato­mohey hawyi.<pb/>


text:
Waku wato­py­huꞌat Aika­ꞌiwat ewy are. Saꞌa­wyꞌi uruiꞌa­tu­muꞌe kahato eipe Iesui ete. Miꞌi hawyi eweimohey Iesui hawyi waku. Koitywy maꞌato waku eweimohey poꞌog poꞌog yne eꞌat. Aimikoi hapo kahato rakat ti ihãite raꞌyn tuwe­sapo nug kahato hawyi. Miꞌi hap ewy karãpe watunug Aimi­mohey miky­ꞌesat ewy at kaꞌap. Wati­mohey kahato raꞌyn Iesui hawyi ahehãite hap kahato raꞌyn watikuap. Miꞌi aikotã tuwe­motag kahato ariaꞌyp wato ewy hapo yi piit pe hap ewy watoĩ­neꞌen. Miꞌi hap ewy waku ahehay wati­pehik Iesui ehay ete. Miꞌi hawyi — Waku kahato En Iesui aiꞌe hap yn watoꞌe aipyꞌa pe. Arehum ewawi watoꞌe yn ahehãite imohey hap kaipyi.<pb/>


text:
Aimuꞌe haria iraniaꞌin tuwe­kaipyi aimuꞌe. Yt Tupana mipo­ꞌo­roria i iꞌatu kahato tukup­teꞌen. Iraniaꞌin aimuꞌe haria nagnia ehay kaipyi miit wanẽtup hap kaipyi mekewat mãꞌãu saꞌag wanẽtup hap aimuꞌe saꞌag. Yt imohey i haria porekuat ehay moherep haria iraniaꞌin. Yt Aipo­typot upiat aimuꞌe haria hin i woꞌo­maꞌat haria wo miꞌiria. Miitꞌin wanẽtup hap ewy yn aimuꞌe. Eiweꞌeg wo o iꞌatu­wo­ꞌo­muꞌe hap pupi katu­pono aimaꞌat reran haype are.


text:
Taꞌa­tu­ky­ꞌesat eipe taꞌa­tuemiit no aikotã wamiri ewy aimuꞌe iraniaꞌin.<pb/>Tupana tipo­ꞌoro Tosa­ꞌyru Aipo­rekuat no maꞌato Tosa­ꞌyru piit pe toĩneꞌen miit sese wo Tupana tuwe­puꞌi nug. Iesui ti miit sese toĩneꞌen aiꞌe­wywuat. Iꞌewyte Iesui piit pe Tupana yne yne toĩneꞌen.


text:
Iꞌatu kahato atipy piaria akag more­kuaria koꞌi tukup­teꞌen wen Iesui poꞌog poꞌog miꞌiria kai e. Iesui ti poꞌog poꞌog Morekuat no ahiag kai poꞌog hesaika ahiagnia kai poꞌog poꞌog nakat. Miꞌi hawyi aito Iesui mohey haria pote iwywo wẽtup miit ewy yn watoĩ­neꞌen. Miꞌi pote tutum ahepe toieĩneꞌen hap wuatꞌi eꞌat piat ieĩneꞌen hap mesuwe iꞌewyte atipy pe. Koitywy poꞌog waku aheĩneꞌen hap saꞌa­wy­ꞌiwuat kai.


text:
Pyno karãpe topy­huꞌat aito Iesui mohey haria wato­py­huꞌat wẽtup ywania ewy iwywo. Saꞌa­wyꞌi aipiit miky­ꞌesat saꞌag ewy yn watunug kuap maꞌato mesup Iesui titek taꞌyn hawyi toipugha aimi­ky­ꞌesat saꞌag koꞌi aheko saꞌag koꞌi aipotpap saꞌag hap koꞌi. Toitek pun naꞌyn aiwa­nẽtup hawiat aikotã saꞌa­wyꞌi Iuteu ywania tunug taꞌa­tu­mẽpyt tuwe­mo­herep ihainia hawyi taꞌa­tue­murui sokpe tek pun iꞌatueko ewy. Miꞌi hap ewy Tupana titek aimi­ky­ꞌesat saꞌag hawyi toipun naꞌyn pya aikai e. Miꞌi hap ewy Iesui titek kuap aimi­ky­ꞌesat saꞌag koꞌi are.


text:
Iuteu ywania emurui ãpy tek — Uito Iuteu ywania e hamo maꞌato aito Iesui mohey haria ahetꞌok yꞌy wuat hamo wati­mo­herep Iesui mohey hap. Minwa­toꞌe yꞌy pe turan Iesui syp hap wati­mo­herep ahetꞌok hawe. Aiminug saꞌag koꞌi kaipywiat aihep Tupana piat hap watu­wẽtem yꞌy pywiat hawyi. Wati­mo­herep Tupana tihep taꞌyn Iesui guꞌuro pyi hap tesaika hap no wati­mo­herep ahetꞌok hawe. Aiminug saꞌag nug hap pywiat aihep Tupana piat hap wati­mo­herep ahetꞌok hawe.


text:
Aikotã ikuꞌuro rakat yt ikuap hin i ahehay. Yt toikuap i watoĩ­neꞌen itotiat hap ewy wato­py­huꞌat saꞌa­wyꞌi Tupana kapiat ikuꞌuro rakat ewy yt watikuap i ihay yt wata­ꞌa­kasa kuap i howawi katu­pono aiminug saꞌag aipyhyp kahato howawi ikuap hamuat. Iꞌewyte aimi­ky­ꞌesat saꞌag kape yn aiwa­nẽtup hap. Kat pote saꞌa­wyꞌi yt kat i i Tupana ehay aikai maꞌato koran yt miꞌi tã hin i katu­pono Tupana tomo­weityk yne yne raꞌyn aiminug saꞌag koꞌi. Aimoieĩ­neꞌen i guꞌuro pyi hap ewy tutum ahepe. Karãpe wato­mohey Iesui mekewat eꞌat pe watu­wẽtem guꞌuro pyi hap ewy Iesui tuwẽtem hap ewy. Koitywy watoĩ­neꞌen Tupana ewawi yt saꞌag ewawi i raꞌyn. Yt ikuꞌuro rakaria ewy i raꞌyn mesup watoĩ­neꞌen maꞌato Tupana ewawi aheha ahewaure mesup.<pb/>


text:
Saꞌa­wyꞌi wato­py­huꞌat wete­weru wato kahato haria ewy. Aikotã aiwe­te­weru hap wato turan aimo­ꞌarot kahato hap ewy. Miwan me iwato kahato topy­huꞌat hap ewy aiwe­te­weru hap. Yt ikahu hin i ewy aiꞌakit hap topy­huꞌat. Miꞌi hap ewy aiwe­te­weru hap saꞌa­wyꞌi aikotã yt karãpe i wahaꞌup nug kuap hap ewy. Miꞌi hawyi maꞌato — Atum yne miitꞌin wete­weru hap saꞌup mo e Iesui Tupana pe. Miꞌi hawyi taꞌa­tu­moheg Iesui ariaꞌyp posak ete. Toieĩneꞌen hap tutum aiwe­te­weru hap saꞌup mo. Koitywy Tupana toꞌe ahepe — Yt kat i iraꞌyn ti mekewat miwan miat ewete­weru hap tuweityk taꞌyn e. Uhaꞌyru tum yne raꞌyn eiwe­te­weru hap saꞌup Uhaꞌyru suu taꞌat yne hawyi ikuꞌuro ariaꞌyp posak ete e Tupana ahepe mesup taꞌyn.


text:
Saꞌa­wyꞌi raꞌyn Iesui ikuꞌuro turan toiꞌakit yne raꞌyn ahiag. Tesaika wo toiꞌa­tu­ꞌa­peman kytyt mãꞌãu saꞌag koꞌi. Aipo­typot ikuꞌuro ariaꞌyp posak ete hawyi aihep ahiagnia po pyi kahato. Iesui tiꞌakit yne raꞌyn ahiag. Koitywy wuatꞌi miky­ryꞌi wo raꞌyn tukup­teꞌen ahiagnia — Yt ewesaika i raꞌyn e Tupana wuatꞌi ehamo ahiag koꞌi pe.<pb/>


text:
Miꞌi pote yt naku i watuwat wẽtup sehay upi katu­pono — Ewehenuk i urueko yt ewy i hawyi Tupana yt eheha­kye­raꞌat hin i iꞌatuꞌe. Yt eiwe­ꞌyꞌu hãpyk i uruꞌewy pote yt naku i te eweikup­teꞌen Tupana wanẽtup hawe iꞌatuꞌe saꞌag. Yt eweimohey teiꞌo iꞌatuehay — Yt eweiwat i uruenuk wato hap Tupana mõtypot hap kape pote hoꞌo­wasat rakaria eweipy­huꞌat iꞌatuꞌe. Tupana eꞌat mesup iꞌatuꞌe. Tupana ewaty mesup iꞌatuꞌe. Tupana eꞌanu mesup iꞌatuꞌe. Maꞌato yt eweimõ­typot i Tupana mesuwat eꞌat pe pote yt Tupana mieha­kye­raꞌat koꞌi i wo eweipy­huꞌat iꞌatuꞌe. Maꞌato yt eweiwat reiꞌo mekewat wẽtup sehay upi katu­pono Iesui yn aheha­kye­raꞌat kuap pãi are.


text:
Saꞌa­wy­ꞌi­wuaria Iuteu ywania inug kahato taꞌa­tueko koꞌi aheha­kye­raꞌat hap Iesui ut hap moherep hamo Aipo­rekuat nuat ut hap moherep hamo. Karãpe wata­ꞌa­kasa miit putꞌokꞌe turan wata­ꞌa­kasa ipãꞌãu kape. Miꞌi hap ewy iꞌatueko koꞌi Iesui ut hap moherep hamuat. Iuteu eko timo­herep kahato Iesui ut saꞌa­wy­ꞌipyi te aikotã aipãꞌãu yi totiat timo­herep ahut hap ewy are.<pb/>


text:
Yt eweiwat reiꞌo iꞌatuehay upi karãpeĩ teꞌe­roꞌe ehepe — Yt eweikup­teꞌen i Tupana mieha­kye­raꞌat koꞌi katu­pono yt uruꞌewy i ehewaku hap. Poꞌog uruto eikai katu­pono atipy piaria ihay uruwywo urumu­ꞌetu iꞌatuꞌe. Uruta­ꞌa­kasa Tupana urumu­ꞌetu iꞌatuꞌe. Atipy piaria kuap haria uruto uruehay iꞌatu­wywo iꞌatuꞌe. Miꞌi pote poꞌog uruto eikai iꞌatuꞌe. Tupana mieha­kye­raꞌat koꞌi sese uruto. Eipe yt hin i katu­pono uruto paaꞌe haria sese iꞌatuꞌe. Maꞌato yt pywo pe i mio tã iꞌatuꞌe. Teꞌe­ru­we­mõ­typot hap yn iꞌatu­wa­nẽtup hawe. Iꞌatu­wa­nẽtup hap miit wanẽtup hap ewywuat yn. Maꞌato yt kat i Iesui mõtypot hap iꞌatu­pyꞌa piat pytkai.


text:
Maꞌato aito yt iꞌatu­ꞌewy i. Iesui sat haria kahato aito. Miꞌi Miit yn Aiꞌakag. Aipiit tuwehik kahato Aiꞌakag Iesui wanẽtup hap upi. Ahãtikag iꞌewyte apyꞌyha aipuꞌi hawyi aipe hawyi ahaga koꞌi toꞌosat kahato Aiꞌakag Iesui wywo hawyi aipuꞌi apyꞌyha wẽtup piit yn wato­py­huꞌat. Miꞌi hap ewy watoĩ­neꞌen Iesui wywo wẽtup piit ewy. Iesui ti Aiꞌakag. Aito ipiit ewy. Aiꞌakag kaipyi aipiit ihãite tuwe­motag. Maꞌato miꞌiria — Uruto poꞌog eikai e haria — Uruto ti eiꞌakag e haria miꞌiria. Yt taꞌa­tu­ky­ꞌesat i Iesui taꞌa­tu­ꞌakag wo are. Maꞌato aito Iesui mohey haria watu­kup­teꞌen. Taꞌi Iesui piit iaga ewywuaria aito. Miꞌi pote aipiit tuwehik kahato Aiꞌakag Iesui ete. — Urutu­we­ha­kye­raꞌat uruto waku nug haria pote iꞌatuꞌe saꞌag maꞌato — Aito Iesui mieha­kye­raꞌat haria watoꞌe. Tupana esaika hamo yn aimo­hãpyk kuap watoꞌe.


text:
Kat pote pyno mesup te eweiwa­nẽtup te miꞌiria ewywuaria are. Mesu­wa­ro­tiaria — Urutu­we­ha­kye­raꞌat kuap rat aru e haria. Yt naku i mekewat miꞌu watuꞌu e haria. Yt naku i watemig mekewat iꞌatuꞌe. Yt naku i watopag aiwẽ pe mekewat ipuꞌi e haria. Miꞌi tã watunug mote yt wataꞌam i iꞌatuꞌe saꞌag ahiag ehay upi.


text:
Teꞌe­ru­we­ha­kye­raꞌat teran miꞌu kaipyi. — Ewetunug yne wãiꞌu­ruꞌe hap miꞌi pote Tupana eheha­kye­raꞌat iꞌatuꞌe. Maꞌato wãiꞌi­ꞌa­tuꞌe hap yt Tupana wãiꞌe hap ewy hin i are katu­pono teꞌe­ru­we­kaipyi teꞌe­ru­we­ha­kye­raꞌat teran haype. Yt naku i kahato are.


text:
Maꞌato wato­mohey raꞌyn Aipo­typot Iesui yn Aheha­kye­raꞌat kuap hat watoꞌe katu­pono ikuꞌuro aika­wiano hawyi aihep mekewat ahiagnia ehay po pyi watoꞌe. Yt wato­mohey poꞌog i raꞌyn watu­we­ha­kye­raꞌat kuap hap watoꞌe. Koitywy watikuap taꞌyn yt miꞌu kaipyi i aheha­kye­raꞌat hap watoꞌe. Watikuap taꞌyn aheko miꞌu yt aimo­hãpyk kuap i Tupana wanẽtup hawe watoꞌe.


text:
Mãꞌãu saꞌag upiaria teꞌe­ru­we­piit­mo­sa­tyꞌi kahato hawyi — Uruimõ­typot Tupana poꞌog eikai iꞌatuꞌe saꞌag ahepe. Urutu­we­mohit kahato poꞌog eikai urutu­we­mo­syꞌat at kaꞌap pote poꞌog waku uruto eikai iꞌatuꞌe ahepe. Wate­haꞌat miꞌiria kape hawyi aikotã weꞌeg kahato haria ewy tukup­teꞌen maꞌato iꞌatu­wa­nẽtup hawe saꞌag yn iꞌatu­wa­nẽtup hap taꞌa­tupiit miky­ꞌesat saꞌag nakat ewy yn iꞌatu­wa­nẽtup hawe. Teꞌe­ru­we­piit­mo­sa­tyꞌi kahato teꞌe­ru­we­mõ­typot hamo. Maꞌato iꞌatu­wa­nẽtup hawe taꞌa­tunug taꞌa­tupiit miky­ꞌesat saꞌag nakat yn. Iꞌatu­pot­ꞌewãi hap koꞌi yt iꞌatu­mõ­hapyk kuap i Tupana wanẽtup hawe. Teꞌe­ru­we­pit­mo­ha­tyꞌi teꞌe­ru­we­ha­kye­raꞌat hamo wen maꞌato yt pytkai i katu­pono Iesui yn aheha­kye­raꞌat kuap toku­ꞌuro hamo pãi an watoꞌe.<pb/>


text:
Aipo­typot Iesui toku­ꞌuro hawyi tuwẽtem guꞌuro pyi. Koitywy wato­mohey Iesui toĩneꞌen atipy pe Toꞌywot Tupana po sese kai hap wato­mohey. Miꞌi pote wẽtup miit piit ewy yn wato­py­huꞌat. Karãpe Iesui tuwẽtem guꞌuro pyi hawyi aito imohey haria iꞌewyte watu­wẽtem guꞌuro pyi hap ewy. Karãpe taꞌam atipy kape hawyi aito iꞌewyte wataꞌam atipy kape hap ewy. Miꞌi tote Aipo­typot Iesui taꞌapyk Tupana po sese kai. Toꞌywot mõtypot hawe toĩneꞌen itote. Waku miꞌi kape aiwa­nẽtup hap.


text:
Waku watu­wa­nẽtup atipy kape aikope Aipo­typot Iesui toĩneꞌen hap kape. Waku aiwa­nẽtup hap Aika­ꞌiwat atipy piat wanẽtup hap ewy are. Yt naku i watu­wa­nẽtup mesu­wa­ro­tiaria yt imohey i haria ewy katu­pono mesu­wa­rotiat kape yn teꞌe­ru­wa­nẽtup.


text:
Wati­mohey Iesui hawyi wẽtup piit ewy watoĩ­neꞌen. Ikuꞌuro hawyi aikotã watoĩ­neꞌen ipiit pe hap ewy ikuꞌuro hawyi aiku­ꞌuro hap topy­huꞌat hap ewy. Tuwẽtem miꞌi pote watu­wẽtem aito guꞌuro pyi hap ewy. Koitywy Aika­ꞌiwat Iesui toĩneꞌen atipy pe Toꞌywot wywo i raꞌyn. Miꞌi hawyi aito ipiit pe watoĩ­neꞌen. Miꞌi pote waku yt kat i mesu­wa­rotiat saꞌag koꞌi kape watu­wa­nẽtup.


text:
Karãpe taꞌaipok i raꞌyn mesuwat yi kape hawyi aito wata­ꞌaipok iwywo te ipiit piat ieĩneꞌen haria aito hap ewy. Wẽtup miit ewy yn naꞌyn watoĩ­neꞌen mekewat eꞌat pe. Iwywuat iwemo­herep mesuwe pote watu­we­mo­herep e. Mekewat eꞌat pe Iesui mõtypot hap eꞌat kahato iꞌewyte aimõ­typot hap eꞌat katu­pono imohey haria aito ipuꞌi kawiat ewywuat aito pote. Miꞌi hap eꞌat pe — Pywo iꞌatuꞌe iraniaꞌin yt imohey i haria.<pb/>


text:
Waku wati­ꞌakit yne aiwa­nẽtup saꞌag hap aiwa­nẽtup hawiat. Waku wati­waure yne saꞌa­wy­ꞌiwuat aiwary wary hap aheꞌaito aito hap. Miꞌi hap waku watoiat yne e. Waku watipun yne yt ahegyiꞌat i hap katu­pono yt ahegyiꞌat i hap saꞌag kahato topy­huꞌat Tupana wanẽtup hawe. Aikotã ariaꞌyp nu kawiat Tupana iãꞌãkap mõtypot hap yt naku i hap ewy te yt ahegyiꞌat i hap topy­huꞌat yt naku i Tupana wanẽtup hawe. Waku watimak aipiit miky­ꞌesat saꞌag koꞌi aiwe­mõti hap koꞌi. Waku wahasep wẽtup ok aheha­ryꞌi wuat kyꞌesat i hap wẽtup ok aheꞌaito wuat kyꞌesat i hap. Waku wãiwa­toꞌe aiwa­nẽtup hawe aipot­mõti te mõti te hap koꞌi are. Waku wati­ꞌauka aiꞌe hap aiwa­nẽtup hawe — Uiwano yn atiky­ꞌesat ekat koꞌi e hap. Waku yt kat i ihainia wary wo hap aiwa­nẽtup hawe.


text:
Katu­pono miꞌi hap koꞌi watunug mote yt Tupana miky­ꞌesat ewy hin i watunug. Miꞌi tã yt imohey i haria raꞌyn inug at kaꞌap. Yt naku i watuwat miꞌiria ehay upi. Miꞌi upi watuwat pote Tupana miꞌa­piheg koꞌi wo wato­py­huꞌat aru katu­pono Tupana taꞌa­tunug taꞌa­tue­wa­nĩkap wo miꞌi tã nug haria.


text:
Miꞌi minug saꞌag koꞌi ete haiwot kahato Tupana toĩneꞌen miꞌi tã watunug pote. Saꞌa­wyꞌi yt imohey i te turan miꞌi tã yn aheko saꞌag yn watunug kuap. Pyno yt atunug i uiminug saꞌag koꞌi watoꞌe saꞌa­wyꞌi maꞌato yt watoiat kuap i katu­pono saꞌag nug hap eropat haria wo watu­kup­teꞌen saꞌa­wyꞌi.


text:
Maꞌato koran waku wati­ꞌapun pya aikai yt aiwese i hap. Waku wati­mo­pe­rupꞌi ahaiwot neꞌi hap. Waku wati­waure aipy­ꞌahak potꞌi miitꞌin etiat hap. Waku yt uwe i wati­mohit ahehay wo. Yt naku i wati­poepyk poepyk neꞌi iraniaꞌin e. Yt naku i wahuꞌat aiwo­ꞌo­mõti te hap sehay saꞌag nug hap etiat. Waku wati­waure yne yt naku i nug hap koꞌi.


text:
Waku wati­waure aheso miitꞌin kapiat hap. Yt naku i ahehay aheso heso hamo katu­pono watunug saꞌa­wyꞌi yt watikuap i te Iesui turan aheko saꞌag upi yn watunug neran. Aikotã watihep ahesokpe potꞌi koꞌi hawyi watopag ahesokpe ipakup i koꞌi raꞌyn hap ewy waku wati­pugha saꞌa­wy­ꞌiwuat aheso hap. Miꞌi hawyi waku watopag aiwa­nẽtup hap pywuat hap ewy. Waku watu­we­painug ahesokpe pakup hap ewy ahehay pywuat aiꞌe hap ewy.


text:
Wati­mohey hawyi Tupana aimo­pakup i miit pakup mo wato­py­huꞌat toiãꞌãkap sese ewy ainug. Miꞌi pote waku mekewat yt naku i nug hap aipiit piat aiwa­nẽtup hawiat ikuꞌuro rakat ewy topy­huꞌat. Yne eꞌat pe Tupana ainug kahu aiwa­nẽtup hawe poꞌog poꞌog saꞌa­wy­ꞌiwuat kai. Yne eꞌat pe Tupana kuap haria wo wato­py­huꞌat poꞌog poꞌog. Koitywy Tupana tiky­ꞌesat tokuap hap kaipyi towy ok sese wo aito hap. Miꞌi hawyi toiky­ꞌesat aiwa­nẽtup hap towa­nẽtup hap ewy.


text:
Karãpe wato­py­huꞌat Iesui mohey haria Tupana ainug wẽtup ywania pakup wo ewywuat. Iuteu ywania aito pote sio yt Iuteu ywania i aito pote sio ahemurui sokpe yt kat i sio toĩneꞌen Tupana wanẽtup hawe wẽtup ywania pakup yn ewy wato­py­huꞌat. Sio aito tapy­ꞌyiaria sio yt sio gaꞌapy piaria sio yt miit akag sio miit emiit wẽtup ywania yn Tupana wanẽtup hawe aito. — Eipe Uimi­po­ꞌoro Eipo­rekuat nuat mohey haria eipe e ahepe miꞌi pote wẽtup tapyꞌyia yn uiwa­nẽtup hawe eweikup­teꞌen e Tupana ahepe. Eipe Uimi­po­ꞌoro eiam eipe e. Uimi­po­ꞌoro Eipo­rekuat nuat kyꞌe haria eipe e Tupana. Sio Tapaiũꞌa sio yt sio ipe kytsig sio yt wẽtup ywania yn eipe uiwa­nẽtup hawe Uhaꞌyru emiitꞌin eipe pote e Tupana ahepe.<pb/>


text:
Waku watu­we­painug hap ewy waku ahesokpe pakup watopag maꞌato wẽtup ahesokpe pakup woꞌo­kyꞌe hap kawiat. Wẽtup aipainug hap woꞌo­wese hap. Wẽtup aipainug hap — En poꞌog waku uikai e hap aiwa­nẽtup hawe. Wẽtup aipainug hap paaꞌe hap. Wẽtup hap aipainug hap aipe­rupꞌi hap. Wẽtup Iesui mohey motꞌi hap. Miꞌi koꞌi wo waku watu­we­painug are.


text:
Iꞌatu kahato Tupana wanuat aimo­kahu hap. Wẽtup woꞌo­po­wyro hap. Wẽtup yt aipot­mõ­py­ꞌahak i hap. Wẽtup aiwo­ꞌoe­waure aiwo­ꞌo­minug saꞌag etiat hap. Wẽtup aipainug hap aiwu­ꞌuka hap monik hap. Wẽtup aiwo­ꞌoehay aiwo­ꞌopiat hap — Waure wo areĩneꞌen uhyt mimi mana emiꞌa­parap uhepiat hap kai aiꞌe hap. Miꞌi koꞌi yne waku ahesokpe pakup ewywuat aiwe­painug hap ikahu rakat ewywuat. Miꞌi wo waku watu­we­painug aikotã Iesui tiwaure ahepiat iꞌaparap tetiat hap ewy te waku wati­waure iraniaꞌin piat hap aiꞌa­parap hap.


text:
Wẽtup aipainug hap toĩneꞌen ikahu poꞌog torania kai miꞌi ti aiwo­ꞌo­kyꞌe hap kawiat. Yt naku i wati­waure aiwo­ꞌo­kyꞌe hap katu­pono karãpe aiwo­ꞌo­kyꞌe hap toĩneꞌen hawyi aiwo­ꞌo­wese hap topy­huꞌat wẽtup miit ewywuat yn wato­py­huꞌat.


text:
Aika­ꞌiwat Iesui ainug kahato aipyꞌa piat aiwo­ꞌo­wese haria wo. Miꞌi hawyi karãpe yt aiwo­ꞌo­wese i hap putꞌokꞌe ahete miꞌi hawyi haty kahato aipyꞌa pe. Miꞌi hawyi meremo watikat aiwo­ꞌo­wese hap i raꞌyn katu­pono Tupana tiky­ꞌesat kahato aiwo­ꞌo­kyꞌe hap. Toiky­ꞌesat kahato watoĩ­neꞌen wẽtup woꞌo­kyꞌe haria sok ewy yn mesuwiat aheĩneꞌen turan. Miꞌi hap kape ti aikaykay mesup. Toiky­ꞌesat kahato watoꞌe aiwo­ꞌope — Arehum ewowi uhyt mehĩ mana mimi e hap ewy toiky­ꞌesat. Uimo­wepit en waku watoꞌe. Toiky­ꞌesat — Arehum emiium ete mehĩ mana pĩꞌã kurum e hap ewy toiky­ꞌesat aiwo­ꞌope.<pb/>


text:
Sehay wakuat Aipo­typot etiat Iesui etiat Tupana tiky­ꞌesat kahato aiwa­nẽtup hawe aipyꞌa pe. Toiky­ꞌesat yne Iesui mienoi aikai howapy sakpo hap ti raꞌyn toiky­ꞌesat. Toiky­ꞌesat yne Tosa­ꞌyru ehay aipyꞌa pyi tuwẽtem nakat aikotã hekat rakat hegyiꞌat rakat tum hap ewy. Toiky­ꞌesat ahegyiꞌat kahato hap tehay wywuat torania pe. Toiky­ꞌesat wati­ꞌa­tu­muꞌe kahato iraniaꞌin tehay wepy puat hap. Toiky­ꞌesat wati­ꞌa­tu­muꞌe kahato tehay wo iraniaꞌin hap yne aiweꞌeg hap wywo waku aiwo­ꞌo­muꞌe hamo. Toiky­ꞌesat morekuat Tawi wepy hawuo watu­wepy hap. Toiky­ꞌesat tehay kaipywiat hap watu­wehum kahato tewawiat wepy hamuat wuatꞌi ehamo hap. Toiky­ꞌesat watu­wepy mekewat sehay ikahu rakano tuetiat hamo. Toiky­ꞌesat watu­wepy mekewat saꞌa­wy­ꞌiwuat wepy hap pyi. Toiky­ꞌesat towawiat wepy hap aipyꞌa pywiat hap Topãꞌãu wywo. Toiky­ꞌesat watu­wehum tewawiat wepy hap mywo — Waku kahato En aiꞌe hap toiky­ꞌesat. — Emiium waku kahato Tupana aiꞌe hap toiky­ꞌesat.


text:
Toiky­ꞌesat yne aiminug koꞌi Tosa­ꞌyru Aipo­typot Iesui mõtypot hap. Toiky­ꞌesat yne ahehay Tosa­ꞌyru Iesui set mõtypot hap. Toiky­ꞌesat kahato ahehay towawiat hap aiwepit hap wywo. Toiky­ꞌesat ahehay towawi Tosa­ꞌyru set upi hap. Toiky­ꞌesat watoꞌe — Urupo­rekuat nuat urumo­wepit kahato. En waku kahato Esaꞌyru waku kahato emiium e hap ewywuat aiꞌe hap Tupana tiky­ꞌesat.<pb/>


text:
Manaꞌin erepy­huꞌat ro eꞌaito ehay upi Iesui mohey hat en mote. Etunug no eꞌaito miky­ꞌesat ewy Tupana miky­ꞌesat ewy are.


text:
Mehĩꞌin waku wati­kyꞌe kahato aheha­ryꞌi aipyꞌa pyi. Yt naku i wati­mohit miꞌiria ahehay wo. Yt naku i watoĩ­neꞌen marakꞌa wo aheha­ryꞌi ete.


text:
Hira­karia kurumꞌin pĩꞌãꞌin eweimohey Iesui pote erepy­huꞌat ro eꞌywot ety ehay upi. Eꞌywot ety mõtypot hano ereĩneꞌen mote Tupana mowepit hano ereĩneꞌen are.


text:
Papaiꞌin waku eweinãpin ehaꞌy­ruꞌin ehaki­ꞌytꞌin iꞌatu­kyꞌe hawuo wen maꞌato yt etimo­py­ꞌahak teiꞌo ehehay saꞌag wo. Etiꞌa­piheg apiheg yn mote yi kape yn tehaꞌat aru hawyi iꞌarot rakaria wo tukup­teꞌen at kaꞌap.<pb/>


text:
Miitꞌin eropat haria mesuwe woro­ho­ꞌo­nãpin neran ewetunug no mesu­wa­ro­tiaria eika­ꞌi­waria piat miky­ꞌesat ewy waku ewetunug. ehetu­ꞌi­saria eipo­ꞌoro hap ewy ewetunug no e. Yt eimi­ky­ꞌesat ewy pytkai i maꞌato eiꞌakag miky­ꞌesat ewy ewetunug are. Eika­ꞌiwat okpe wuat neꞌi pytkai o eweiwe­potpap ihamo hap ewy e. Yt naku i aheha mesu­wa­rotiat aika­ꞌiwat kape sio tehaꞌat sio yt aipotpap nug hap kape aiꞌe hawe. Poꞌog waku watu­we­potpap haty wo aipyꞌa pyi Tupana eropat haria aito pote.


text:
Waku watu­we­potpap kahato aika­ꞌiwat mesu­wa­rotiat miky­ꞌesat nug hap ete maꞌato aiwa­nẽtup hap Aika­ꞌiwat atipy piat potpap nug hap watunug mesuwat motpap nug hap kaipyi.


text:
Waku watoꞌe aipyꞌa pe — Aipotpap saꞌup sese topy­huꞌat atipy pe waku nug haria aito mesuwe pote waku watoꞌe. Itote atipy pe tutum aru ahaꞌup watu­we­potpap mesu­wa­rotiat pytkai katu­pono Aika­ꞌiwat Iesui eropat haria sese aito waku watoꞌe.


text:
Aiminug waku pote haꞌup toĩneꞌen Tupana miium muat. Maꞌato waku aiweꞌeg wo katu­pono aiminug saꞌag saꞌup iꞌewyte Tupana tum. Waku aiweꞌeg wo katu­pono Tupana tikyꞌe kahato torania aitoria toꞌoe­wy­ꞌewy. Yt naku i watunug mote aiꞌa­piheg sio aito miitꞌin akag sio aito miitꞌin mimõ­typot sio aito yt uwe mikuap i e. Miꞌi pote toꞌoe­wy­ꞌewy toiꞌa­tu­ꞌa­piheg yt naku i nug tipyt. Wẽtup eꞌat pe ti aru toimo­herep wuatꞌi pe aiminug saꞌag koꞌi yt heremo i rakat koꞌi — Waku kahato eipe torania iraniaꞌin toꞌe ahepiat pytkai toiꞌa­tu­ꞌa­piheg yt naku i nug haria.<pb/>


text:
Gaꞌi­waria Iesui mohey haria waku watum aipotpap nug haria pe saꞌup waku hap ewy iꞌatu­potpap hap ok tã. Waku watum saꞌup aikotã miit hãpyk takat tum hap ewy aikotã miit hegyiꞌat rakat ewy. Miꞌi pote waku wati­mõꞌẽ hãpyk ahemiitꞌin me ahekat katu­pono atipy pe toĩneꞌen Aika­ꞌiwat koro gaꞌi­waria aito mesuwe pytkai.<pb/>


text:
Karãpeĩ wahẽtup Tupana kape aimi­ky­ꞌesat waku wahẽtup — Tut wyti aru aiꞌe hap wywo. Yt tutum i te hawyi waku wahẽtup i. Miꞌi hawyi aiwesat sio waku e wahẽtup hap kape sio yt e waku — Arehum ewawi Tupana waku watoꞌe.


text:
Karãpe ewehẽtup eimi­ky­ꞌesat koꞌi urupo­wyro hamuat waku ewehẽtup to — Tupana etum Pauruꞌin moesaika hamuat ehay etiat henoi hamo eweiꞌe. Etiꞌa­tu­po­wyro o miꞌiria iraniaꞌin yt ekuap i te haria atumuꞌe hamo katu­pono typyꞌi kahato te Emipo­ꞌoro Esaꞌyru Urupo­rekuat nuat yt kuap i te haria tukup­teꞌen ehay ti migꞌi wo te topy­huꞌat iꞌatuepe waku eweiꞌe Tupana pe — Uruiky­ꞌesat kahato Pauruꞌin powyro hap katu­pono more­kuaria tipyhyp teran ehay Urupo­rekuat koro etiat waku eweiꞌe Tupana pe are. Iesui ehay pyhyp hamo more­kuaria uipyhyp mesuwe woꞌo­pyhik hawe are.


text:
Pyno ewehẽtup — Tupana etipo­wyro kahato o Pauru ehay enoi miitꞌin miat kuap hamo waku eweiꞌe o katu­pono yt naku i ihik wo neꞌi ehay moherep hap waku eweiꞌe Tupana pe at kaꞌap uipo­wyro hamuat.


text:
Waku weꞌeg kahato haria wo wato­py­huꞌat karãpe yt Iesui mohey i raꞌyn haria pyꞌa­setpiat ahehay turan. Waku wahenoi iꞌatuepe Aipo­typot Iesui etiat. Waku watikat miitꞌin iꞌatu­muꞌe hamuat ihay se rakat yne eꞌat turan.


text:
Waku watikat kahato aiwa­nẽtup hawe iꞌatu­wesat hamuat yne apo apoꞌi­ꞌa­tuꞌe hap ete. Waku wati­ꞌa­tu­wesat Tupana weꞌeg hap ewy pywuat woꞌo­wesat hap ewy ihay se rakat ewy waku watekyi Iesui kape yt imohey i te haria are.<pb/>


text:
Mesup atipo­ꞌoro ehowawi aikywyt aheywyt Tikiku. Waku kahato Tikiku uimi­kyꞌe kahato. Yt iperup hin i Tupana potpap nug hamo. Tikiku yt toiwaure hin i Tupana eropat hap. Aiꞌewy kahato ipotpap takat Tikiku Aika­ꞌiwat potpap ete.


text:
Pyno atipo­ꞌoro Tikiku ehowawi tohenoi yne aru putꞌok­toꞌe hawyi uhetiat aikotã areĩneꞌen mesuwe hap etiat. Iꞌewyte aru tohenoi yne ehetiat aikotã eweikup­teꞌen Korosi pe hap tohenoi aru putꞌok­toꞌe mesuwe i hawyi. Woro­ho­ꞌo­mo­wepit teran haype atipo­ꞌoro Tikiku ehowawi. Tohenoi yne mesuwiat uheĩneꞌen hap hawyi eiwepit kahato rakaria wo eweikup­teꞌen aru are.


text:
Ehetawa piat Unesimu aru atipo­ꞌoro wy ehowawi. Aikywyt aheywyt kahato Unesimu. Iesui mohey kahato hat Unesimu. Putꞌok­ꞌi­ꞌa­tuꞌe Unesimu Tikiku wywo hawyi taꞌa­tu­henoi kahato ehowawi kat som urutunug mesuwe hap koꞌi.<pb/>


text:
Aiwy Aritaku toĩneꞌen mesuwe woꞌo­pyhyp hawe uiwywo toĩneꞌen. Kuekatu toipo­ꞌoro ehowawi. Iꞌewyte Panãpe enyt mẽpyt Maku ipoꞌoro tehay wy tuwehum hap ehowawi. Pyno meiũran Maku putꞌokꞌe itote pote waku — Ereke ro uruwy eweiꞌe o Maku pe eiwepit hap wywo ikyꞌe hap wywo aikotã areꞌe saꞌa­wyꞌi hap ewy ewetunug Maku pe are.


text:
Mehĩ Iusue iꞌewyte ipoꞌoro kuekatu ehowawi mekewat wẽtup het Iutu e hap. Pywo ti rat uipo­wyro kahato mesuwe miꞌiria kuekatu e haria are. Taꞌa­tu­ky­ꞌesat kahato Tupana topy­huꞌat Morekuat no mesuwat yi tote hap miꞌi pote iꞌatu­potpap kahato inug hamo. Miꞌiria yne uiꞌewy Iuteu ywania kawiat Iesui mohey haria. Uimo­wepit haria kahato miꞌiria are.<pb/>


text:
Aiwy Epawai toĩneꞌen mesuwe. Miꞌi iꞌewyte waku e hap toipo­ꞌoro ehowawi. Aipo­typot Iesui eropat kahato hat Epawai eipy­ꞌa­set­pywiat miꞌi. Miꞌi pote tohẽtup at kaꞌap topyꞌa pyi Tupana kape yne hesaika hap wywo — Etipo­wyro aiwy­riaꞌin tawa Korosi piaria emiky­ꞌesat ok tã nug hanuaria teꞌe­ro­py­huꞌat. Etiꞌa­tu­motag miꞌiria Esaꞌyru ok tã e. Etiꞌa­tu­moe­saika yt karãpe i eꞌatoiat hamuat e. Atiky­ꞌesat itotiaria pywo iꞌatuꞌe yne hap ehay etiat hap e Epawai at kaꞌap meiũpepyi Tupana kape epowyro hamuat.


text:
Aiwy Epawai tiky­ꞌesat kahato yne eipe yne tawa Korosi piaria Iesui mohey haria wo hap toiꞌa­tu­ky­ꞌesat iꞌewyte tawa Irautiseia piaria iꞌewyte tawa Iero­puri piaria yt uheso hin i toiꞌa­tu­ky­ꞌesat yne eipe imohey haria wo hap are.<pb/>


text:
Iꞌewyte aimi­kyꞌe aipohag nug hat Iruka iꞌewyte aiwy Tema tiꞌa­tu­po­ꞌoro eikyꞌe hap — Uruipo­ꞌoro uruiꞌa­tu­kyꞌe eiperia e hap.


text:
Yne Iesui mohey haria piat waku e hap uruipo­ꞌoro. Kuekatu uruipo­ꞌoro tawa Irautiseia piaria kape. Uruiky­ꞌesat kahato ehehãite hap eweiꞌe mehĩ Niwa pe iꞌewyte yne Iesui mohey haria toꞌyat puat waꞌa­tunug haria pe are. Miꞌiria kape kuekatu uruipo­ꞌoro.<pb/>


text:
Meikowat uimiwan o eweimo­wẽpap aiũpe eiwa­ꞌa­tung hap tote are. Miꞌi hawyi eweikuap yne raꞌyn hawyi waku eweipo­ꞌoro tawa Irautiseia kape miꞌiria piat ikuap hamo teꞌe­ru­wa­ꞌa­tunug hawyi. Iꞌewyte eiperia eweimo­wẽpap o uimiwan saꞌa­wy­ꞌiwuat uimi­po­ꞌoro tawa Irautiseia piaria pe.


text:
Miꞌi hawyi atipo­ꞌoro i sehay uhyt Akipu kape. Pyno koitywy atoiat eipo pe raꞌyn Aika­ꞌiwat potpap koꞌi. Miꞌi hap ti koitywy tutum eipo pe raꞌyn. Pyno koitywy eweꞌeg wo o. Eweimoma o ipotpap hap imiky­ꞌesat ok tã are.


text:
Pyno ti uipo wo ti yne mesuwat atunug uimiwan are. Pyno atunug mesuwe miwan me uhet sese uipo minug uikuap hamuat sio uito sio yt kuap hamo. Uhet ti Pauru.<pb/>Pyno yt eweiwaure teiꞌo uipyhik hap mesuwe morekuat woꞌo­pyhyp hawe. Saity iheg nakat uipo ete areĩneꞌen Tupana miky­ꞌesat ewywuat hap. Yt uiwaure teiꞌo.<pb/>— Pyno Tupana etiꞌa­tu­kyꞌe kahato Esaꞌyru mohey haria tawa Korosi piaria. Etiꞌa­tu­poi­tyro egyiꞌat kahato hap upi ahẽtup mesuwe uipyhyp wyi are. Toran naꞌyn uhehay are. Waku Tupana pe.


text:
Uito ti Pauru kuekatu sese atipo­ꞌoro ehowawi Iesui mohey haria kape tawa Tesa­ro­nika piaria kape are. Uiwy­riaꞌin Iesui mohey haria mesuwat uimiwan atipo­ꞌoro ehowawi katu­pono atiky­ꞌesat kahato ti Tupana hegyiꞌat kahato ehepiat hap. Iꞌewyte atiky­ꞌesat kahato Tupana kaipywiat eiwo­ꞌo­wese hap. Pyno uito hawyi mehĩ Sira hawyi Timoteu wywo kuekatu urutoꞌe ehowawi uruwy­riaꞌin tawa Tesa­ro­nika piaria kape. Mesuwat uruipo­ꞌoro ehowawi urumiwan Aiꞌywot Tupana Aika­ꞌiwat Iesui hũria kape tomohey haria waꞌa­tunug haria kape.


text:
Yne eꞌat pe — Waku kahato tawa Tesa­ro­nika piaria urutoꞌe Tupana pe. Urutu­wehum kahato ewawi Tupana katu­pono torania Tesa­ro­nika piaria emohey haria kahato tukup­teꞌen urutoꞌe Tupana pe.


text:
Yt ehẽku kaipyi yn i ti tuwẽtem ehepiat Iesui mohey hap maꞌato yne kaipyi tuwe­mo­herep. Miꞌi tupono urutu­wehum kahato Aiꞌywot atipy piat kape. Yt waure­ꞌu­ru­toꞌe hin i ti urukyꞌe ehepiat hap iꞌewyte miitꞌin kyꞌe ehepiat hap ete Aipo­typot Iesui mohey hap kaipyi. Iꞌewyte eipotpap hap koꞌi yt uruiwaure hin i.<pb/>


text:
Taꞌi uheywytꞌin uheinytꞌin uruikuap kahato ti aikotã Tupana eikyꞌe kahato pote eiꞌairo kahato ti towano.


text:
Saꞌa­wyꞌi ti uruhenoi kahato ehepe sehay wakuat Iesui etiat maꞌato yt uruwat uruẽku kaipyi yn i maꞌato Tupana esaika hap kaipyi iꞌewyte Tupana Pãꞌãu kaipyi uruiꞌa­tu­muꞌe eipe. Taꞌi pywuat sese urutoꞌe. Urumi­mohey mesuwat sehay urutoꞌe uruhenoi ehepe turan. Eweikuap taꞌyn aikotã saꞌa­wyꞌi urutu­kup­teꞌen eipy­ꞌa­setpiat hap. Taꞌi eikyꞌe uruepiat hap yn ni toĩneꞌen urukai.


text:
Saꞌa­wyꞌi uruminug wakuap kape ti ewehe­haꞌat kahato hawyi — Taꞌi uruto ti iꞌewyte urutu­kup­teꞌen teran Pauruꞌin ewy eweiꞌe. Taꞌi Iꞌatu­ka­ꞌiwat Iesui mohey haria wo urutu­kup­teꞌen teran eweiꞌe. Iꞌatu­mienoi ahepiat wyti pywuat kahato rakat eweiꞌe. Mio tã eweiꞌe hawyi ti Tupana Pãꞌãu putꞌokꞌe raꞌyn ehetiat hawyi eiwepit kahato hap taꞌyn topy­huꞌat ehete. Miꞌi hawyi ti maꞌato mekewat hoꞌopot hap eꞌat putꞌokꞌe raꞌyn ehete turan yt hep e kuap i raꞌyn ehepiat imohey hap iꞌewyte eiwepit hap.


text:
Miꞌi pote ti yi Masẽ­tunia yi Akaia piaria teꞌe­ra­haꞌat kahato ehepiat mohey hap kape. — Pyno waku aito tawa Tesa­ro­nika piaria ewy waku wato­mohey Iesui iꞌatuꞌe teꞌe­ra­haꞌat ehowawi hawyi.


text:
Miꞌi hap kaipyi ti Aika­ꞌiwat mohey hap tuwẽtem naꞌyn eiwẽ pyi. Miꞌi hawyi ti ihay eweihytpok kahato raꞌyn yne tawa Masẽ­tunia puo yne yi Akaia puo raꞌyn. Miꞌi hawyi ti yne tawa koꞌi puo raꞌyn imohey hap tuwe­sytpok.


text:
Miꞌi hawyi ti karãpe uruhenoi teran naꞌyn iraniaꞌin me Iesui eimohey hap etiat hap miꞌi pote ti — Taꞌi uruikuap taꞌyn iꞌatuꞌe. Miꞌi hawyi ti karãpe uruewyry turan uruewyry hap upi teꞌe­roꞌe uruepe iraniaꞌin — Eweikuap apo Tesa­ro­nika piaria Iesui mohey hap iꞌatuꞌe uruepe. Koitywy ti iꞌatu­wese kahato eimi­mohey ete. Mo wuat minug tupa­naria atoiat haria raꞌyn miꞌiria iꞌatuꞌe uruepe miitꞌin. Miꞌi hawyi ti Wuatꞌi Eꞌat Piat Ieĩneꞌen hat Tupana sese eropat haria raꞌyn miꞌiria iꞌatuꞌe raꞌyn uruepe uruewyry tipytpe.<pb/>


text:
Koitywy taꞌa­tu­he­katup taꞌyn Aika­ꞌiwat Iesui Tupana Saꞌyru iꞌewyte Tupana mihep guꞌuro pywiat mohey haria wo raꞌyn tukup­teꞌen iꞌatuꞌe ahepe. Taꞌi saꞌa­wyꞌi wyti ipyꞌahak kahato Tupana aiminug saꞌag ete. Saꞌa­wyꞌi wyti aiꞌa­piheg hap yn topy­huꞌat ahepe yt kat i Tupana wywo aiwo­ꞌo­wese nug hanuat pote saꞌa­wyꞌi. Maꞌato Aheha­kye­raꞌat hat putꞌokꞌe aiꞌa­piheg hap u hamuat hawyi Tupana aihep taꞌyn aiꞌa­piheg hap kaipyi. Miꞌi hawyi iraniaꞌin yt kat iꞌatuꞌe kuap i raꞌyn ahete katu­pono — Waku eipe e yn naꞌyn ahepe. Miꞌi hap areꞌe ehepe Iesui mohey haria tawa Tesa­ro­nika piaria. Maꞌato yt uito yn i katu­pono torania mesuwat yi tote waku iꞌatuꞌe ehepe. Yt kat areꞌe kuap i raꞌyn miitꞌin me eimohey kahato hap etiat uruewyry tipytpe katu­pono taꞌa­tukuap yne raꞌyn ehepiat imohey waku kahato hap. Miꞌi tupono urutu­wehum kahato ehepiat imohey hap ete uruto Pauruꞌin.<pb/>


text:
Uiwy­riaꞌin eweikuap taꞌyn aikotã uhepiat eimuꞌe hap tuwenug kahato itotiat hap. Eweikuap taꞌyn aikotã miitꞌin iꞌatupap kahato uimienoi upi.


text:
Eweikuap taꞌyn uiwy­riaꞌin karãpe urutuwat ehetawa Tesa­ro­nika kape tawa Wiripu piaria muꞌe hamo urutuwat maꞌato itotiaria yt uruꞌok­satꞌi hin i. Iꞌatu­mi­ky­ryꞌi kahato uruete urupiit ete haty. Miꞌi totepyi urutuwat ehowawi uruepiat hoꞌopot rokirẽ. Miꞌi hawyi putꞌok­ꞌu­ru­toꞌe ehetawa pe hawyi yt paaꞌu­ru­toꞌe hin i Tupana ehay moherep hap ete uruho­ꞌopot kahato itotiat pytkai. Miꞌi pytkai yt uruwẽ­pohep hin i eimuꞌe hap ete. Sehay pywuat sese yn uruwẽ pyi tuwẽtem. Poꞌog neꞌi urumoe­saika Tupana. Miꞌi hawyi urutu­ꞌuka hap pupi yt uruto­kenꞌẽ hin i tawa Wiripu piaria uruꞌahyk ahyk pytkai.


text:
Taꞌi Tupana eropat haria wo yn urutu­kup­teꞌen miꞌi pote Tupana wẽ wo urutu­kup­teꞌen. Saꞌa­wyꞌi Tupana toꞌe uruepe — Woro­ho­ꞌo­mohey kahato eipe uhehay enoi hamo e. Uimi­ꞌai­roria sese eipe uhehay wakuat sytpok hanuaria e uruepe. Miꞌi hawyi hãpyk kahato uruiꞌa­tu­muꞌe eipe. Yt eimi­ky­ꞌesat ewy i wen maꞌato Tupana miky­ꞌesat ewy yn. Maꞌato itote uruiãꞌãg kahato Tupana. Toikuap teran pywuat tokyꞌe hap kaipywiat urupotpap hap haype sio miitꞌin miat urumõ­typot hap kaipyi neꞌi urupotpap miꞌi hap toikuap teran.


text:
Yt karãpe i eima­ꞌatꞌi maꞌatꞌi wo uruiꞌa­tu­mo­pe­rupꞌi eipe. Maꞌato ti yt eimi­ky­ꞌesat ewy i uruiꞌa­tu­nãpin. Taꞌi Tupana miky­ꞌesat ewy yn uruiꞌa­tu­nãpin. Yt kat i urute­haꞌat ehekat kyꞌewi hap kape. Miꞌi pote pywo e Tupana eiꞌa­tu­muꞌe uruepiat hap ete.


text:
Iꞌewyte yt kat i urumõ­typot hap uruiky­ꞌesat eimuꞌe turan. Yt uwe kaipyi hin i uruiky­ꞌesat urumõ­typot hap. Yt eikaipyi i wyti maꞌato urupo­ꞌoro hat mowepit hap yn uruwa­nẽtup hawe eimuꞌe turan.


text:
Uruto ti Iesui potpo­ꞌo­roria sese maꞌato miꞌi pytkai urumõ­typot ro urupoi ro yt urutoꞌe i ehepe. Perupꞌi popuo urutu­kup­teꞌen eipy­ꞌa­setpe aikotã aity aimo­pe­rupꞌi mope­rupꞌi temi ete hap ewy.


text:
Taꞌi eipy­ꞌa­setpe urutu­kup­teꞌen eikyꞌe kahato haria wo. Urutu­wehum kahato ehete. Miꞌi pote eheropat haria wo uruto­py­huꞌat katu­pono uruiꞌa­tu­kyꞌe kahato eipe.


text:
Yt sẽtup i sẽtup i haria wo hin i urutu­kup­teꞌen eipy­ꞌa­setpiat turan. Yt kat i hin i uruhẽtup ehepe. Yt eimiꞌu kyꞌewi i ti uruiꞌa­tu­muꞌe Tupana ehay wo eipe. Maꞌato urupotpap urupo wuat kaipyi yn ni urutenuk. Yt eiꞌokpe tote hin i urutu­kup­teꞌen yt ehekat kyꞌewi hin i ti urutu­kup­teꞌen. Yt waure­ꞌe­weiꞌe teiꞌo miꞌi hap kai uruwy­riaꞌin.


text:
Miꞌi hap ete pywo eweiꞌe iꞌewyte Tupana pywo e urutu­kup­teꞌen eipy­ꞌa­setpiat turan katu­pono wakuap mywo hãpyk puo yt kat i eimaꞌat hap mywo urutu­kup­teꞌen ehehamo iꞌewyte Tupana ehamo.


text:
Eweikuap taꞌyn eipy­ꞌa­setpe urutu­kup­teꞌen turan eiꞌywot sese ewy urutu­kup­teꞌen einãpin haype aikotã aiꞌywot tuwe­ha­ponik kahato hap ewy eipy­ꞌa­setpe urutu­kup­teꞌen einãpin hanuaria.


text:
Uruiꞌa­tu­ma­ha­raꞌi maha­raꞌi kahato eipe urumẽ­pytꞌin mote. Ehewyry hãpyk kahato o Tupana miky­ꞌesat ewy urutoꞌe. Eikaykay raꞌyn temiitꞌin no tetawa kape aikope toĩneꞌen Morekuat no hap kape aikope tewaku hap moherep hap kape eikaykay. Miꞌi tote yt tuwe­mõti hin i Tupana eiminug koꞌi pupi. Miꞌi hap uruiky­ꞌesat kahato. Yt kat i hin i Tupana wemõti eiminug koꞌi pupiat hap uruiky­ꞌesat.<pb/>


text:
Waku kahato eipe uiwa­nẽtup hawe katu­pono saꞌa­wyꞌi Iesui kapiat uruehay hap kape ehewaure kaꞌa kahato. — Yt miitꞌin ehay wo hin i urunãpin eweiꞌe eipyꞌa pe tawa Tesa­ro­nika piaria. Waku kahato eiperia. — Tupana ehay sese wo urumuꞌe katu­pono Iesui Aimoieĩ­neꞌen hat ete urumuꞌe eweiꞌe uruepiat. Miꞌi hawyi Iesui mohey haria wo raꞌyn eweipy­huꞌat kahato itote waku hap ewy are. Miꞌi hap upi urutu­wehum kahato Tupana kape at kaꞌap ehupi are. Yt karãmuat i ikahuro rakat uruwehum hap katu­pono Tupana ehay mio tuwenug kahato raꞌyn eheĩneꞌen hawuo Iesui mohey hawyi.


text:
Miꞌi hawyi ehetawa Tesa­ro­nika piaria iꞌatu­hoiro haria kahato ehete eiꞌa­tu­mo­so­ꞌopot kahato itote aikotã saꞌa­wyꞌi Iesui mohey haria Iuteuria hoꞌopot iꞌatue­tawa piaria hap ewy topy­huꞌat ehete eiwo­ꞌo­ꞌe­wy­ꞌewy.


text:
Nimo Iuteuria tuꞌuka Tupana potpo­ꞌo­roria tehay moherep haria. Miꞌi hawyi Aika­ꞌiwat Iesui taꞌa­tu­ꞌauka raꞌyn wy. Miꞌi pote koitywy aiꞌauka teran miꞌiria. Yt Tupana mowepit hap hin i te taꞌa­tunug ahete. Iꞌewyte yne ahewa­nĩ­kaptia wo tukup­teꞌen miꞌiria Iuteuria.


text:
Yt ewehenoi teiꞌo iraniaꞌin wẽtup ywania pe iꞌatuꞌe uruepe. Katu­pono miꞌiria yt tiky­ꞌesat hin i iraniaꞌin ehakye­raꞌat hap katu­pono — Howapy yne raꞌyn iꞌatupiit iꞌatu­minug saꞌag koꞌi wo. Yt kat i raꞌyn heiam howapy poityꞌi pote e Tupana. Toran naꞌyn putꞌokꞌe raꞌyn koitywy iꞌatu­ꞌa­piheg hap e Tupana Iuteuria pe topy­ꞌahak popuo.<pb/>


text:
Uiwy­riaꞌin ehepiat hoꞌopot turan yt uwe hin i uruto eiwywo eipo­wyro hamo. Urupiit yt uwe i maꞌato uruwa­nẽtup hap toĩneꞌen ehowawi yn are. Taꞌi uruehatꞌat kahato eiky­ꞌewi kat pote saꞌa­wyꞌi uruꞌaipok wo urutuwat ehowawi. Miꞌi hawyi poꞌog urupap ehowawi — Toꞌiro wata­ꞌaipok i ro aheka­tu­wyria Tesa­ro­nika piaria ewawi urutoꞌe urupap haype.


text:
Iꞌewyte uito Pauru miꞌi hap yn uiwẽ pyi tuwẽtem — Toꞌiro wata­ꞌaipok i uiꞌe hap ewy. Miꞌi hawyi urutuwat maꞌato yt putꞌok­ꞌu­ru­toꞌe i. Taꞌi karania wo neꞌi urupyhyp ahiag ehowawiat urutuwat turan. Urutuwat wen maꞌato yt putꞌok­ꞌu­ru­toꞌe hin i. Urupyhyp yn tuereto ahiag ehowawiat uruwat turan.


text:
Katu­pono karãpeĩ putꞌokꞌe Aika­ꞌiwat Iesui Wuatꞌi Miitꞌin Porekuat nuat turan eipe yn eweipy­huꞌat uimo­wepit kahato hanuaria wo aikotã more­kuaria teꞌe­ru­wehum kahato hamuat taꞌa­tu­ꞌakag painug hap ete. Miꞌi hap ewy hamuat uruto urutu­wehum kahato hamuat ehete. Miꞌi hap yn uiwa­nẽtup hawe.


text:
Karãpe yt urutuwat kuap i ehowawiat pote pyno uruipo­ꞌoro Timoteu ihaꞌat ehowawiat hamo are aikotã eweikup­teꞌen hap kuap hamo uruehatꞌat kahato hawyi. Uruipo­ꞌoro miꞌi pytkai uruto urutu­kup­teꞌen tawa Atena pe.


text:
Miꞌi hawyi urueka­tuwy Timoteu uruipo­ꞌoro ehowawi Iesui ehay etiat urupotpap hap moherep ehepiat hamo katu­pono Tupana eropat hat kahato Timoteu aiꞌe­wywuat sese. Miꞌi uruipo­ꞌoro pote eimoe­hãite kahato ehepiat imohey hap upi. Yt uruiky­ꞌesat i eihep imohey hap kaipyi hoꞌopot hap.


text:
Katu­pono Iesui mohey raꞌyn ahepiat pote iꞌatu­mi­ky­ryꞌi kahato miitꞌin ahete miꞌi pytkai Tupana yt tipyhyp hin i katu­pono miꞌi hap kaipyi aikuap pywuat tomohey hap sese iꞌewyte yt tokyꞌe i haria kuap hamo.


text:
Saꞌa­wyꞌi urutu­kup­teꞌen eiwywuat turan — Tut aru ehepiat hoꞌopot hap urutoꞌe. Miꞌi hawyi putꞌokꞌe raꞌyn ehete uruꞌe hap ewy. Koitywy ewehãꞌãg naꞌyn iꞌewyte eweikuap taꞌyn miitꞌin miky­ryꞌi ehetiat hap.


text:
Saꞌa­wyꞌi tawa Atena pe areĩneꞌen turan ehowawi yn uiwa­nẽtup hap. Wẽtup eꞌat pe haty kahato uhete katu­pono yt atikuap i aikotã som eweikup­teꞌen hap. Miꞌi hawyi yt ahupit kuap i raꞌyn mesuwat haty hap hawyi atipo­ꞌoro Timoteu iꞌatuepiat imohey hap kuap hamo are sio ahiag iꞌatuiãꞌãg moityꞌi hawyi imohey hap pun haria wo raꞌyn tukup­teꞌen hawyi uipotpap hap topy­huꞌat yt kat hamo i hap kuap hamo atipo­ꞌoro Timoteu.


text:
Mio tã are turan Timoteu putꞌokꞌe raꞌyn uruete. Miꞌi hawyi sehay wakuat kahato tohenoi uruepe ehetiat — Taꞌi sakpoꞌe te taꞌa­tu­mohey hap e. Taꞌi Tupana kyꞌe hap te toĩneꞌen itote e. Aikyꞌe hap wuatꞌi eꞌat piat toĩneꞌen ne e. Iꞌatue­hatꞌat kahato te ti aiky­ꞌewi e. Taꞌa­tu­ky­ꞌesat kahato teꞌe­ra­ꞌa­kasa ahowawiat hap e aikotã saꞌa­wyꞌi aito ahehatꞌat iꞌatu­ky­ꞌewi hap ewy e Timoteu uruepe ehehay tohenoi.


text:
Miꞌi hawyi urusa­tyꞌi hap tuweityk taꞌyn uruete. Waku sakpoꞌe taꞌa­tu­mohey kahato te urutoꞌe. Miꞌi hawyi yt uruho­ꞌopot kahato i raꞌyn katu­pono Timoteu mienoi ehetiat urumo­wepit kahato.


text:
Pyno Iheg me kahato o eweikup­teꞌen imohey hap ete. Miꞌi tupono waku pe eweikup­teꞌen maꞌato yt pote yt uimo­wepit hin i.


text:
Miꞌi hap uruikuap hawyi poꞌog poꞌog urutu­wehum Tupana ete — Waku kahato En urutoꞌe katu­pono tawa Tesa­ro­nika piaria emohey kahato te waku kahato urutoꞌe.


text:
Tupana urupo­wyro o miꞌiria kapiat uruꞌa­kasa hamo urutoꞌe katu­pono urutuwat teran i raꞌyn emohey haria yt ihãite i te rakat moehãite hamo urutoꞌe at kaꞌap Tupana pe.


text:
— Uruꞌywot uruhẽtup Uruka­ꞌiwat Iesui set upi etum o uruepe muꞌap mekewat Tesa­ro­nika kapiat uruwat hamo urutoꞌe Tupana pe.


text:
Uruiꞌa­tu­kyꞌe kahato eipe. Miꞌi hap ewy atiky­ꞌesat eiwo­ꞌope eiwo­ꞌo­kyꞌe hap miꞌi pote ahẽtup Tupana pe — Etiꞌa­tu­moe­saika o poꞌog poꞌog Iesui mohey haria ekyꞌe poꞌog hamo iꞌewyte iraniaꞌin atukyꞌe hamo are. Miꞌi hap ti ahẽtup Tupana pe ehupi.


text:
Eiwo­ꞌo­kyꞌe kahato pote Tupana eimoe­saika wakuat nug hamo aikotã toꞌo­wywuat hamo. Miꞌi pote ti aru karãpe Tupana tut Tosa­ꞌyru wywo teropat haria wywuat turan ehewaku kahato hap toipuẽti eikai katu­pono miitꞌin kyꞌe kahato haria eipe pote. Miꞌi hap uruikuap taꞌyn uruto Pauruꞌin.<pb/>


text:
Uruwy­riaꞌin koitywy uruhẽtup kahato ehupi poꞌog poꞌog Tupana mowepit haria wo eweikup­teꞌen hap Iesui miky­ꞌesat ewy kahato. Uruikuap taꞌyn ti koitywy Tupana mowepit haria wo raꞌyn eweikup­teꞌen. Miꞌi tã raꞌyn pytkai ti uruhẽtup poꞌog poꞌog ne.


text:
Pyno koitywy uruhenoi teran ehepe kat som Tupana tiky­ꞌesat watunug hap. Yt toiky­ꞌesat i ti wuatꞌi hary­po­riaꞌin wywuat hap iꞌewyte wuatꞌi ihainiaꞌin wywuat yt aiweꞌeg i hap ti yt toiky­ꞌesat i. Waku iweꞌeg kahato rakaria wo toiky­ꞌesat aheĩneꞌen hap.


text:
Tupana tiky­ꞌesat wyti wẽtup ok wywo yn aheꞌaito hap iwary hap toiky­ꞌesat iweꞌeg kahato rakaria aito pote. Miꞌi tã watunug pote miitꞌin mimõ­typot no watoĩ­neꞌen.


text:
Maꞌato iraniaꞌin yt Tupana kuap i haria ti iꞌatue­waire ewaire hap yn taꞌa­tunug. Maꞌato aito ti yt toiky­ꞌesat hin i miꞌiria ewywuat aheĩneꞌen hap.


text:
Yt naku i kahato ti wati­po­hari aiwy iharyꞌi ete pãi urutoꞌe saꞌa­wy­ꞌite ehepe. Iꞌewyte wy koitywy yt eweimaꞌat reiꞌo wẽtup ok hary­poria imoewaire hamo urutoꞌe haty wo katu­pono miꞌi tã watunug pote Tupana miꞌa­piheg wo watu­kup­teꞌen pãi.


text:
Tupana yt tiky­ꞌesat hin i ti yt iweꞌeg i rakaria wo aheĩneꞌen hap maꞌato toꞌe­wywuat ahewaku hap yn toiky­ꞌesat.


text:
Ipãꞌãu weꞌeg kahato rakat aimuꞌe hamuat. Miꞌi tupono uwe uwe topot­ma­ꞌatꞌi maꞌatꞌi hary­po­riaꞌin ihainiaꞌin wywo yt tuweꞌeg i haype. Miꞌi hat topy­huꞌat Tupana ehay pun hano. Iꞌewyte miitꞌin maꞌat hat miꞌi.<pb/>


text:
Nimo pyi te mesup te Tupana eimuꞌe kahato aikotã eiwo­ꞌo­kyꞌe hamuat hap ete. Miꞌi tupono ipotmu­ꞌeria wo raꞌyn eweikup­teꞌen koitywy. Miꞌi tupono yt kat no kuap i raꞌyn poꞌog woro­ho­ꞌo­muꞌe woꞌo­kyꞌe hap ete mesuwat uimiwan me katu­pono eiwo­ꞌo­kyꞌe kuap kahato raꞌyn.


text:
Iesui mohey haria wuatꞌi tawa Masẽ­tunia piaria ikuap yne raꞌyn woꞌo­kyꞌe hap eikaipyi. Miꞌi tupono ti uruhẽtup poꞌog ehepe eiwo­ꞌo­kyꞌe hap miitꞌin kyꞌe hap.


text:
Uiwy­riaꞌin woro­ho­ꞌo­nãpin pywuat sehay wo. Woꞌoe­re­mo­pusu haria wo yt naku i aito watu­kup­teꞌen. Waku teꞌen aipotpap kaipyi aimiꞌu ahaka­reꞌen aikotã urutoꞌe saꞌa­wyꞌi hap ewy waku watoiat yne aiperup hap koꞌi urutoꞌe.


text:
Miꞌi hawyi ipotpap kahato rakaria wo eweikup­teꞌen are. Miꞌi pote ti aru meiũran — Taꞌi waku kahato miꞌiria iꞌatuꞌe Iesui mohey haria. Waku kahato miꞌiria iꞌatuꞌe iraniaꞌin. Eipo minug kaipyi mio tã iꞌatuꞌe. Yt eweikup­teꞌen neiꞌo iraniaꞌin okpe tote neꞌi iꞌatue­ka­reꞌen iꞌatu­miꞌu etiano neꞌi maꞌato motpap haria wo eweikup­teꞌen. Yt sẽtup i sẽtup i e haria wo teiꞌo eweikup­teꞌen are.<pb/>


text:
Uruwy­riaꞌin uruiky­ꞌesat eweikuap kahato pywuat sehay aikotã ikuꞌuro rakaria tukup­teꞌen hamuat hap. Yt uruiky­ꞌesat i eweikup­teꞌen Iesui mohey ran haria wo neꞌi katu­pono taꞌa­tuwy kuꞌuro pote toꞌo­kakꞌi kahato — Yt karãpe i raꞌyn aru wata­ꞌa­kasa aiwy kape taꞌa­tue­haype.


text:
Maꞌato aito ti wato­mohey kahato raꞌyn karãpe Iesui toku­ꞌuro hawyi toĩneꞌen pakup i hap. Iꞌewyte wato­mohey kahato raꞌyn karãpe Tupana tut hamuat Iesui wywo iꞌewyte map haria imohey haria tõꞌẽ tõꞌẽ Iesui upi atipy kaipyi hap wato­mohey kahato raꞌyn aito.


text:
Pyno mio tã e Tupana henoi map haria etiat tomohey haria etiat — Taꞌi ariot i ti aru yt ihãite rakaria kape yn i maꞌato map haria uimohey haria kape wy ariot. Miꞌi hawyi toꞌo­pype atero­poꞌok e Tupana.


text:
Pyno Aika­ꞌiwat sese ti aru taꞌapyk atipy kaipyi miꞌi hawyi atipy piaria esurara akag ti aru ihay pirik kahato. Miꞌi turan ti aru huhuꞌe akuara wato pyi mekewat hut hap enoi hamo. Miꞌi turan ti aru mekewat Iesui mohey haria ikuꞌuro rakaria Tupana tiꞌa­tu­po­re­nõꞌẽ yne yne aiꞌam hap eꞌyianmete.


text:
Miꞌi hawyi aito ihãite te rakaria ahytmoi tomi­moieĩ­neꞌen guꞌuro pywiat haria wywo. Miꞌi hawyi ti aru wataꞌam aiwo­ꞌo­pype howa kape hut turan ywyhig kape. Miꞌi hawyi itote wato­ꞌo­puẽti ywaiti pe.


text:
Tut aru Iesui maꞌato yt watikuap i karãpeĩ putꞌokꞌe hamuat sio iꞌaman motpe sio at pe hap koꞌi ti yt urutuwan kuap i ewawi.


text:
Yt urutuwan kuap i ehowawi katu­pono yt uwe i ikuap aikotã yt uwe i seroꞌok e hat ikuap wãtym muat. Miꞌi hap ewy kahato Iesui ut hap yt uwe i ikuap.


text:
Miꞌi turan ti aru miitꞌin teꞌe­roꞌe toꞌope — Yt kat i wyti poꞌog hoꞌopot hap iꞌatuꞌe aru. Yt eweikenꞌẽ teiꞌo iꞌatuꞌe katu­pono waku pe raꞌyn watoĩ­neꞌen iꞌatuꞌe maꞌato yt pywo pe i. Katu­pono hupiꞌa rakat hary­poria ete watikuap imẽpyt haty hap meremo putꞌokꞌe tuwete hap ewy meremo putꞌokꞌe hamuat ikahuro hap eꞌat imoma hap eꞌat meremo putꞌokꞌe. Yt uwe i aru tuwemig kuap i aru mekewat eꞌat pe.


text:
Maꞌato ariãty ewy watoĩ­neꞌen aito pote ariãty hot pe ti raꞌyn watoĩ­neꞌen hut turan mote yt aimogyt kuap i. Hẽtyhot pe watoĩ­neꞌen mote watikuap taꞌyn putꞌokꞌe irane mekewat ikahuro hap eꞌat pe. Maꞌato iꞌypyryp mẽpytꞌin neꞌi aito pote ti iꞌypyryp we ti raꞌyn watoĩ­neꞌen hut turan. Miꞌi hawyi get haria ewy wato­py­huꞌat pote mekewat eꞌat pe aimogyt kahato katu­pono mekewat eꞌat pe iꞌypyryp we ieĩneꞌen haria iꞌatu­minug saꞌag hap koꞌi heremo raꞌyn.


text:
Maꞌato ariãty mẽpytꞌin no wato­py­huꞌat aito pote ihotꞌok mẽpytꞌin sese wo raꞌyn aito katu­pono wato­py­huꞌat Iesui ehay wywo. Miꞌi pote aito yt iꞌypyryp mẽpytꞌin wo hin i katu­pono yt watunug neran i raꞌyn saꞌag.


text:
Taꞌi aito Iesui ut hap kape wate­haꞌat kahato. Yt naku i get haria ewy neꞌi watoĩ­neꞌen hut hap owakai iraniaꞌin ewy.


text:
Taꞌi get haria wãtym muo teꞌe­roket kahato. Iꞌewyte mahy u haria iꞌatu­mo­pẽꞌã miꞌiria wãtym muo tukup­teꞌen.


text:
Maꞌato aito hẽtyhot puo ahewyry yt kat i aimo­pẽꞌã hap mywo. Waku wato­py­huꞌat aikotã sura­raꞌin ewy katu­pono sura­raꞌin ipag taꞌa­tu­po­tiꞌa tote iheg nakat moryꞌa pupi taꞌa­tu­ꞌauka hap. Miꞌi hap ewy waku wato­mohey Iesui hawyi iꞌewyte wato­ꞌo­po­wyro waku aiwo­ꞌo­kyꞌe hap ete. Karãpe Iesui mohey hano watoĩ­neꞌen iꞌewyte miitꞌin kyꞌe hano pote ti surara ipotiꞌa tote iheg nakat ewy watoĩ­neꞌen. Iꞌewyte sura­raꞌin ipag taꞌa­tue­sapeu iheg nakat taꞌa­tu­ꞌahot hap pupi hap ewy waku watoĩ­neꞌen. Uheywytꞌin uheinytꞌin waku wate­haꞌat kahato Aheha­kye­raꞌat hat yatypiat aheĩneꞌen hap kyꞌewi. Miꞌi hap ewy ti waku wate­haꞌat kahato surara esapeu iheg nakat ewy.<pb/>


text:
Iesui ikuꞌuro aiꞌa­piheg hap u hamo. Miꞌi tupono karãpe hut turan watuwat hupi sio watoĩ­neꞌen map haria wo raꞌyn mekewat eꞌat pe sio ahehãite te watuwat hupi.


text:
Miꞌi tupono ti waku wato­ꞌo­moe­saika wato­ꞌo­mo­wepit tut aru Iesui aiꞌe hap ete. Taꞌi atikuap taꞌyn eipe miꞌi hap nug haria raꞌyn are. Miꞌi yn uruiky­ꞌesat poꞌog.<pb/>


text:
Uhytꞌiꞌin eweiꞌa­tu­mõ­typot o eimuꞌe haria eipy­ꞌa­set­piaria. Mio tã urutoꞌe uruwese popuo. Yt eweiꞌa­tu­mohit neꞌi teiꞌo aiꞌa­pykok haria katu­pono Tupana minug aiꞌakag wuat ainãpin hanuaria. Iꞌewyte aipo­reto muꞌap hãpyk takat kapiat haria.


text:
Waku aimuꞌe haria kyꞌe haria wo watu­kup­teꞌen. Waku iꞌatu­mõ­typot haria wo watu­kup­teꞌen. Iꞌewyte wato­ꞌo­wese kahato aiwo­ꞌope.<pb/>


text:
Maꞌato toĩneꞌen eipy­ꞌa­setpe motpap pupiat woꞌoksep hat neꞌi pote waku wãiꞌe­weiꞌe miꞌi hat pe merup upiat neꞌi myhuꞌat hat pe. Iꞌewyte waku ti wati­mo­ꞌok­pi­pokꞌi ihay kenꞌẽ tehay hamuat rakat. Iꞌewyte waku wati­ꞌy­kesat imohey hap etiat yt hesaika i rakat. Iꞌewyte waku aipe­rupꞌi yn wuatꞌi miitꞌin ete.


text:
Iꞌewyte yt naku i nug ehetiat haria o yt eweiꞌa­tu­poepyk teiꞌo. Miꞌi hawyi ti waku watikat aikotã miat waku watunug wakuat aiwo­ꞌope hap yn naꞌyn. Maꞌato yt Iesui mohey haria kape yn i wyti mio tã are maꞌato yne miitꞌin me.


text:
Iꞌewyte yne eꞌat pe — Waku kahato En Tupana watoꞌe sio hoꞌopot pote sio ahehãite pote. Miꞌi tã yne eꞌat pe waku watunug katu­pono miꞌi tã hap Tupana tiky­ꞌesat Iesui mohey haria tunug hap.<pb/>


text:
Karãpe wẽtup ok aimuꞌe turan waku watu­wa­nẽtup — Tupana e hap ewy sio waku watoꞌe aiwa­nẽtup hawe. Ipãꞌãu kaipyi pote waku watoꞌe yt pote wati­ꞌairo hawyi waku yt nakuat i watipun.


text:
— Tupana etiꞌa­tu­po­wyro o uruwy­riaꞌin itotiaria. Etiꞌa­tu­mo­pe­rupꞌi wakuap nug hamo are. Uruiky­ꞌesat tawa Tesa­ro­nika piaria emohey haria wuatꞌi kupteꞌen hap. Etiꞌa­tu­mo­pa­kupꞌi iꞌatu­wa­nẽtup pakup i hamo are. Miꞌi hawyi yt kat i iꞌatu­wa­nẽtup saꞌag hap kapiat hap uruiky­ꞌesat Uruꞌywot urutoꞌe. Uruiky­ꞌesat miꞌiria ewano yn hap urutoꞌe. Miꞌi tã etunug mote ti aru karãpe Esaꞌyru emipo­ꞌoro ut turan yt kat i iꞌatu­minug saꞌag hut turan etipuẽti aru urutoꞌe yn Tupana pe.


text:
Yt karãpe i Tupana aiꞌatoiat. Saꞌa­wyꞌi aikaykay towano. Mio toĩneꞌen aiwywo wuatꞌi eꞌat pe toꞌoewy ainug.<pb/>


text:
Mesuwat uhekue­katu atipo­ꞌoro torania Iesui mohey haria itotiaria kape. Waku wato­ꞌa­hi­ꞌy­pysat tuereto aiwo­ꞌo­kyꞌe hap moherep hamo.


text:
Mesuwat urumiwan me uruhenoi Aika­ꞌiwat Iesui etiat. Miꞌi tupono eweimo­wẽpap to mesuwat mienoi yne Iesui mohey haria pe.


text:
Toran naꞌyn urumiwan. — Iesui ereĩneꞌen kahato Morekuat no tawa Tesa­ro­nika piaria emohey haria pyꞌa­setpe. Etum neꞌen neꞌi iꞌatuepe poꞌog poꞌog egyiꞌat hap. Miꞌi yn uruhẽtup Aika­ꞌiwat pe ekawiano.<pb/>Toran naꞌyn urumiwan ewawi mesup. Woro­ho­ꞌo­kyꞌe kahato. Miꞌi tupono uito Pauru hawyi mehĩ Sira hawyi mehĩ Timoteu kuekatu uruipo­ꞌoro.


text:
Uiwy­riaꞌin Tawa Tesa­ro­nika piaria koitywy Uito Pauru atipo­ꞌoro uimiwan ehowawi iꞌewyte aiwy Sira aiwy Timo­teuꞌin wywo kuekatu uruꞌe hap uruipo­ꞌoro ehowawi Aiꞌywot Tupana mẽpytꞌin Aika­ꞌiwat Iesui emiitꞌin torania kape.<pb/>


text:
Uruhẽtup kahato ehupi — Tupana urutoꞌe etum no aiwy­riaꞌin me yt kat saꞌup i egyiꞌat hap iꞌewyte iꞌatu­wo­ꞌo­wese hamuat etum kahato urutoꞌe Aiꞌywot kape Aipo­typot Aika­ꞌiwat Iesui kape uruhẽtup.<pb/>


text:
Uruwy­riaꞌin karãpe urutu­we­kue­katu ehowawi turan — Waku kahato En Tupana uruꞌe hap yn topy­huꞌat. Tupana urutu­wehum kahato eete katu­pono itag naꞌyn poꞌog poꞌog iꞌatukai emohey hap urutoꞌe. Koitywy woꞌo­kyꞌe kahato haria wo raꞌyn tukup­teꞌen waku kahato urutoꞌe. Miꞌi tupono ehewaku hap upi urutu­wehum at kaꞌap Tupana ete.


text:
Iraniaꞌin itotiaria toꞌo­ky­ryꞌi kahato ehete. Iesui mohey ehepiat pote ehatyꞌi hatyꞌi kahato. Taꞌa­tu­ky­ꞌesat kahato waure­ꞌeiꞌe Tupana etiat hap. Yt ikahu hin i iꞌatuꞌe ehepe maꞌato yt eweiwaure teran hin i Iesui mohey ehepiat hap. Miꞌi pote iraniaꞌin me uruhenoi — Meiẽ miꞌiria tawa Tesa­ro­nika piaria waku kahato rakaria urutoꞌe. Yt taꞌa­tu­ꞌatoiat hin i Iesui mohey taꞌa­tuepiat hap taꞌa­tu­sa­tyꞌi satyꞌi pytkai urutoꞌe. Mio tã urutoꞌe yn iraniaꞌin tawa piaria imohey haria puo.


text:
Eweikuap kat pote eweho­ꞌopot hap. Taꞌi Tupana mẽpytꞌin eipe pote — Waku kahato eipe e Tupana. Taꞌi ehewaku hap putꞌokꞌe uiꞌya­typiat wuatꞌi eꞌat piat eikup­teꞌen hamo. Katu­pono iꞌatu­mi­ky­ryꞌi pytkai yt uiꞌatoiat hin i eipe e aru Tupana ehepe.


text:
Tupana tomo­herep hãpyk kahato wakuap sio yt hap. Miꞌi tupono ti yt toiwaure hin i ehetiat miky­ryꞌi haria. Toiꞌa­tu­po­re­ra­ꞌaipok iꞌatu­pot­sa­tyꞌi satyꞌi hap eimo­so­ꞌopot hap kaipyi.


text:
Miꞌi hawyi ti aru Tupana timonik yne raꞌyn hoꞌopot ehepiat hap. Iꞌewyte uruwat miitꞌin miky­ryꞌi hap monik hamo. Tut Aipo­typot Iesui atipy kaipyi. Tuwe­mo­herep temiitꞌin hesaika rakaria atipy piaria wywo.


text:
Ehatyꞌi hatyꞌi haria apiheg hamo tut. Yt Tupana kuap i haria apiheg hamo tut. Aika­ꞌiwat woꞌo­nãpin wakuap yt nug i haria apiheg hamo tut. Atipy kaipyi Iesui aria wo toiꞌa­tu­ꞌa­piheg irane miꞌiria.


text:
Miꞌi hawyi miꞌiria ewywuaria toiꞌa­tu­ꞌa­piheg aru wuatꞌi eꞌat piat iꞌatu­moe­wasat hamo. — Eweiwat ro aikope yt uiꞌa­kasa i hap kape. Eweiwat ro woꞌo­pugha hap kape. Yt karãpe i aru uikahu hap mõtypot hap kape eweiꞌa­kasa. Yt karãpe i ti aru uhesaika hap Morekuat nuat uheĩneꞌen hap kape eweiꞌa­kasa e.


text:
Karãpe taꞌaipok i raꞌyn miꞌi hap eꞌat pe ti aru imohey haria hemiitꞌin torania imõtypot kahato Taꞌa­tu­po­rekuat koro. Miꞌi hap eꞌat pe eipe iꞌewyte eweimõ­typot kahato wy katu­pono uruꞌe hap mohey kahato haria eweikup­teꞌen.<pb/>


text:
Miꞌi tupono uruhẽtup kahato wuatꞌi eꞌat pe ehupi — Tupana uruiky­ꞌesat hãpyk kahato gupteꞌen haria wo emohey haria tawa Tesa­ro­nika piaria urutoꞌe. Yt wẽtup ok i toĩneꞌen itote ewemõti ehay pupiat hat urutoꞌe. Etum iꞌatuepe esaika hap emiky­ꞌesat wakuap yn nug hamuat hap urutoꞌe. Uruꞌywot miꞌiria Esaꞌyru mohey haria sese miꞌi tupono poꞌog uruiky­ꞌesat iꞌatue­hãite imohey hap etiat hap urutoꞌe.


text:
Miꞌi tã taꞌa­tunug itote pote iraniaꞌin itotiaria yt toꞌo­ky­ryꞌi hin i Uruka­ꞌiwat Iesui set ete. Emõtypot kahato itote iraniaꞌin Papai urutoꞌe. Iꞌewyte emiꞌa­tu­mõ­ty­poria wo tukup­teꞌen emohey haria itotiaria Papai urutoꞌe. Miꞌi hap uruhẽtup ewawi etum neꞌen neꞌi hamuat hap Uruka­ꞌiwat Urupo­rekuat Iesui egyiꞌat hap kaipyi uruhẽtup Kahato wuatꞌi eꞌat pe ehupi uruto Pauruꞌin.<pb/>


text:
Pyno uruwy­riaꞌin koitywy uruhenoi pakup i teran ehepe Aipo­typot Aika­ꞌiwat Iesui aipok hap etiat aikotã aikotã aiꞌa­tunug tuwe­wawi hap etiat uruhenoi teran ehepe.


text:
Iraniaꞌin woꞌo­muꞌe haria ti — Tut kahu raꞌyn ti Iesui iꞌatuꞌe aimuꞌe yt pywo pe i maꞌato. Tut kahu raꞌyn ti e ti Pauru miwan me iꞌatuꞌe eimo­ꞌa­kagꞌaia teran haype. Yt eweiꞌa­tuehay mohey teiꞌo mio tã e haria — Pywo ti Tupana ehay wahenoi iꞌatuꞌe haty wo pytkai. Yt iꞌatu­mi­ma­ꞌaria wo teiꞌo eweikup­teꞌen.


text:
Aiweꞌeg wo o aimaꞌat iꞌatuepiat hap pupi katu­pono yt tut i te rat Iesui. Yt heꞌat i te katu­pono ti aru Iesui mohey haria sok ihay atoiat haria tukup­teꞌen aru hut hap owakai. Iꞌewyte hut hap eꞌyianme ti aru tuwe­mo­herep Tupana ewanĩkap mekewat ahiagnia akag. Miꞌi ti yne saꞌag eiam tuwe­mo­herep Iesui eꞌyianmete.


text:
Miꞌi miit ti aru Tupana mohey hap moma miitꞌin kaipywiat hat. Miꞌi ti wuatꞌi puo Tupana kuap haria ewanĩkap mo toĩneꞌen — Uito ti wuatꞌi Tupana kawiat poꞌog nakat e. Miꞌi hawyi ti aru teke Tupana mõtypot yat koro pe tawa Ieru­sarẽi me taꞌapyk Tupana eiam note — Uito ti Tupana toꞌe hamo.


text:
Maꞌato yt tuwe­mo­herep kuap i te katu­pono topyhyp hawe te toĩneꞌen. Watikuap kahato raꞌyn ti uwe ipyhyp hat. Maꞌato meiũran teꞌat putꞌokꞌe raꞌyn hawyi ti tuwe­mo­herep hamuat wuatꞌi saꞌag sepap nug hat koro Iesui ut hap eꞌyianmete tuwe­mo­herep.


text:
Koitywy yt herep wyi i te ipotpap saꞌag nug hap ete. Hemiit yn heremo. Migꞌi pyi ipotpap maꞌato meiũran ti herep wyi hamuat raꞌyn ipotpap. Maꞌato koitywy yt tuwe­mo­herep kuap i te hewãi hat toĩneꞌen ne pote.


text:
Miꞌi hawyi tuwe­mo­herep mekewat saꞌag nug hat koro maꞌato Aipo­typot Iesui ti aru iꞌauka wẽtup tehay wo yn topyhu wo yn teẽtyhot kahato wywo tut hap eꞌat pe.


text:
Miꞌi miit saꞌag tuwe­moe­saika ahiag esaika hamo iwemo­herep hap putꞌokꞌe turan. Miꞌi hawyi ti aru miitꞌin maꞌat hap iwato kahato tutunug tesaika hap moherep hamo. Topo wo yt uwe miitꞌin minug ewy i tutunug miitꞌin miat tomõ­typot hamo teso hap koꞌi. Miꞌi hawyi miitꞌin teꞌe­ru­wa­nẽtup kahato iminug koꞌi kape — Aikotã som tutunug iꞌatuꞌe aru.


text:
Miꞌi hawyi ti aru hoꞌo­wasat rakaria wo miitꞌin toiꞌa­tu­maꞌat kahato raꞌyn mekewat topo wuat tominug wo yt miitꞌin minug kuap i wo. Miꞌi hawyi imimaꞌat koꞌi tuwe­hytꞌok yne aria pe katu­pono taꞌa­tu­mohey kahato raꞌyn heso hap koꞌi poꞌog pywuat sese sehay kai. Yt taꞌa­tu­ky­ꞌesat i poꞌog taꞌa­tue­ha­kye­raꞌat hanuat Tupana miium.


text:
Yt taꞌa­tu­ky­ꞌesat i pywuat sehay pote miꞌi hawyi Tupana tiꞌa­tu­po­ꞌoro heso rakaria iꞌatu­muꞌe hamo. Miꞌi hawyi heso rakaria pe yn pywo iꞌatuꞌe.


text:
Miꞌi tupono tukup­teꞌen miꞌi haria wuatꞌi eꞌat pe Tupana miꞌa­piheg wo katu­pono taꞌa­tupun naꞌyn pywuat sehay iꞌewyte taꞌa­tu­ky­ꞌesat taꞌa­tunug saꞌag hap yn.<pb/>


text:
Uruwy­riaꞌin Tupana miꞌa­tu­ky­ꞌeria kahato eipe. Taꞌi urutu­wehum kahato Tupana ete wuatꞌi eꞌat pe uruwa­tetup ehowawiat hawyi katu­pono Tupana miꞌai­roria raꞌyn eipe. Tutum naꞌyn ni eheha­kye­raꞌat hap ehepe pywuat sese tomohey hap upi. Miꞌi hawyi mio Tupana Pãꞌãu esaika hap wywo yn naꞌyn eweikup­teꞌen. Miꞌi hap ete urutu­wehum kahato Tupana kape uruwy­riaꞌin urutoꞌe.


text:
Saꞌa­wyꞌi woro­ho­ꞌo­muꞌe mekewat sehay wakuano miꞌi hawyi eweikup­teꞌen imohey haria wo. Miꞌi hap eꞌat pe toꞌe Tupana ehepe — Pyno woro­ho­ꞌonug eipe ikahu rakaria wo aikotã Uhaꞌyru ewywuat no.


text:
Miꞌi tupono uruwy­riaꞌin waku kahato ti motꞌi mekewat sehay pywuat eweimohey mekewat uruwẽ pywiat sehay urumiwan urumienoi koꞌi.


text:
Uruhẽtup kahato Aipo­typot Aika­ꞌiwat Iesui pe iꞌewyte Aiꞌywot hegyiꞌat rakat kape — Etiꞌa­tu­moe­saika ro emohey haria tawa Tesa­ro­nika piaria yt kat pupiat i iꞌatu­wuwu hamo urutoꞌe. Etiꞌa­tu­moe­saika ro miꞌiria wakuap nug hamo iꞌewyte wakuap enoi hamo.


text:
Miꞌi yn uruhẽtup kahato aimie­katup kape yt kat pupiat i eikenꞌẽ hamuat hap ium hat kape uruhẽtup uruto Pauruꞌin.<pb/>


text:
Uruwy­riaꞌin miꞌi tupono waku ewehẽtup Tupana kape urupo­wyro ihay sytpok merepꞌi ran hamuat hap aikotã waku hamuat hap aikotã eiꞌe­wywuat miitꞌin ewaku kahato hamuat hap waku ewehẽtup.


text:
Ewehẽtup o yt nakuaria i po pywiat hesoꞌok takaria po pywiat Tupana piat urueha­kye­raꞌat hamuat hap. Katu­pono yt imohey yne i haria tukup­teꞌen mesuwat yi tote.


text:
Aika­ꞌiwat wyti temiit yt atoiat hat i toĩneꞌen maꞌato aimoe­saika kahato hano toĩneꞌen Aika­ꞌiwat. Aika­wiano kahato ti ahiagnia akag mupi.


text:
Koitywy eipe uruiꞌa­tu­mohey kahato Aika­ꞌiwat mohey kahato rakaria eipe pote. Tohenoi raꞌyn uruepe imohey ehepiat hap. Miꞌi pote uruiꞌa­tu­mohey kahato eipe urumienoi nug yne mũki­ꞌite mesup hamuat hap katu­pono uruhẽtup kahato ehupi.


text:
— Uruka­ꞌiwat urutoꞌe etiꞌa­tu­mo­herep tawa Tesa­ro­nika piaria pe aikotã aikotã etiꞌa­tu­kyꞌe kahato hap uruiky­ꞌesat. Taꞌa­tukuap taꞌa­tu­pyꞌa pe epiat taꞌa­tu­kyꞌe hap aikotã Esaꞌyru Uruka­ꞌiwat iperupꞌi kahato tepiat hoꞌopot hap koꞌi ete. Motꞌi kahato hap ewy etiꞌa­tu­moe­saika iꞌatu­wa­nẽtup hawe iꞌatupiit pe urutoꞌe.<pb/>


text:
Uruwy­riaꞌin tukup­teꞌen aipy­ꞌa­setpe iperup kahato rakaria — Uito ti Iesui mohey hat e haria pytkai. Miꞌiria ti yt ipotpap teran i rakaria wo gupteꞌen haria. Miꞌiria ti tukup­teꞌen eipy­ꞌa­setpe — Yt atunug neran Pauru mienoi e haria. Miꞌi haria o yt ewetunug neiꞌo eiwy wo.


text:
Eweikuap taꞌyn ipotpap takaria wo urukup­teꞌen hap miꞌi tupono waku ewehãꞌãg uruꞌe­wywuat hap urutoꞌe. Pyno uruiãꞌãkap wo eweikup­teꞌen itote urusai­pe­piano urueiam mo uruꞌe­wywuat hewyry rakaria wo eweikup­teꞌen.


text:
Yt uwe yat upi i uruesyꞌat urutoꞌe putꞌok­ꞌu­ru­toꞌe turan katu­pono uruewyry hap upi taꞌi urumi­saꞌup nug kaipyi yn urutenuk. Taꞌi motpap urutunug uruepiat turan urusero kahato wãtym muo ihotꞌok puo. Miꞌi kaipyi ti uruipuẽti urumiꞌu saꞌup koꞌi iꞌewyte uruesokpe urueka­reꞌen saꞌup koꞌi urutoꞌe. Yt uruiky­ꞌesat hin i urutu­we­te­weru ehepiat hap.


text:
Iꞌewyte eimuꞌe saꞌup yt uruhe­katup hin i eikaipyi. Uruhẽtup teran pote uruhẽtup kuap maꞌato yt urutunug i miꞌi tã. Waku eweikup­teꞌen ipotpap kahato rakaria wo uruꞌewy.


text:
Katu­pono urutu­kup­teꞌen eipy­ꞌa­setpiat turan mio tã urutoꞌe yt ipotpap teran i rakat pe. Pyno yt naku i miꞌi hat pe wahoꞌoium imiꞌu wo urutoꞌe. Waku merup wuaria hesyꞌat rakaria wo teꞌe­ro­py­huꞌat urutoꞌe.<pb/>


text:
Maꞌato tukup­teꞌen Iesui mohey haria eipy­ꞌa­set­piaria yt ipotpap takaria i yt woꞌo­po­wyro teran i haria. Pyno miꞌi haria pe waku wãiwa­toꞌe. Iꞌewyte woꞌoe­re­mõ­pusu hap ete yn iꞌatu­potpap taꞌa­tue­wyry hap upi taꞌa­tunug. Miꞌiria pe waku wãiwa­toꞌe.


text:
Miꞌi tupono waku wãiwa­toꞌe iperup takaria pe. Aika­ꞌiwat Aipo­typot Iesui yt tiky­ꞌesat i sẽtup i sẽtup i e haria wo watoĩ­neꞌen hap waku watoꞌe miꞌi hat pe. Iesui tiky­ꞌesat watoiat mekewat aipot­ꞌe­re­mo­pusu hap hawyi waku aiwe­potpap aimo­sakup i hap aiwe­mo­sero hap kaipyi yn waku aimiꞌu ahekat toĩneꞌen waku watoꞌe aiwo­ꞌope.


text:
Iꞌewyte toĩneꞌen mote wẽtup ok eipy­ꞌa­setpe — Yt atiky­ꞌesat i Pauruꞌin piat uinãpin hap e hat waku yt eiwehik teiꞌo miꞌi tã hat ete. Miꞌi tã watunug hawyi mono teꞌe­ru­we­mõti raꞌyn hawyi tuwat urumienoi kape i raꞌyn toꞌe haype.


text:
Maꞌato yt naku i eweiꞌe — Koitywy en uhewa­nĩkap taꞌyn yt naku i mio tã eweiꞌe miꞌi miit pe maꞌato waku eweinãpin perupꞌi popuo aikotã aheywyt aheinyt nãpin hap ewy.


text:
Aiwo­ꞌo­mo­wese hap nug hat sese ti Aipo­typot. Miꞌi pe uruhẽtup kahato — Etum o aiwy­riaꞌin tawa Tesa­ro­nika piaria pe toꞌo­wese wuatꞌi eꞌat piat hamuat hap urutoꞌe. Karãpe iꞌatu­satek turan etum o iꞌatu­mo­wepit hap iꞌewyte iꞌatue­hãite hap. Ereĩneꞌen wuatꞌi eꞌat pe iꞌatu­py­ꞌa­setpe urutoꞌe uruhẽtup Tupana pe ehupi uruwy­riaꞌin.


text:
Pyno mesup kurin atiwan uiwewi uipo wuat mesuwat Pauru piat mienoi sese moherep hamo. Pywuat uiat yne uimienoi sehay toĩneꞌen mesuwe hap kuap hamo uhet Pauru e hap atiwan.


text:
— Uika­ꞌiwat Uipo­typot Iesui etiꞌa­tu­kyꞌe teꞌen neꞌi o aiwy­riaꞌin tawa Tesa­ro­nika piaria areꞌe yn ahẽtup yn ehupi Aika­ꞌiwat pe.<pb/>Waku raꞌyn uhehay. Toran naꞌyn.<pb/>Uito ti Pauru hawyi mehĩ Sira hawyi mehĩ Timoteu Iesui potpo­ꞌo­roria uruto.


text:
Timoteu koitywy atipo­ꞌoro uimiwan ewawi. Uito ti Pauru mekewat Aipo­typot Iesui ehay moherep hat. Uito ti Aheha­kye­raꞌat hat Tupana potpo­ꞌoro pãi. Aimie­katup Iesui potpo­ꞌoro uito pãi.


text:
Timoteu uhaꞌyru sese ewy kahato ereĩneꞌen katu­pono saꞌa­wyꞌi ereĩneꞌen Iesui mohey hano uimienoi kaipyi pote are. Miꞌi tupono ahẽtup kahato Tupana pe eupi — Uiꞌywot erahaꞌat Timoteu kape ihaky­ꞌeꞌi hap wywo are. Etum o tope yt kat saꞌup i egyiꞌat hap. Iwanẽtup hap wẽtup yn etum iwepit hamuat are Tupana pe eupi.<pb/>


text:
Pyno mesup ahẽtup i raꞌyn eupi Timoteu tawa Ewesu piat ereĩneꞌen hamuat. Aikotã saꞌa­wyꞌi ahẽtup ewawi karãpe areto yi Masẽ­tunia kapiat turan — Ereĩneꞌen no tawa Ewesu tote mekewat itotiaria sehay yt pywo rakat i enoi haria ewãi hamo.


text:
Atikuap koitywy tukup­teꞌen itote Iesui mohey haria sehay potꞌi enoi haria kat ywania kat ywania kat set kat set koꞌi enoi haria. Miꞌiria pe waku wãiꞌere — Wẽtup sehay upi neꞌi pote ti aru yt karãpe i Tupana miky­ꞌesat nug hamo eweikup­teꞌen katu­pono Iesui mohey kahato hap yn Tupana miky­ꞌesat ewy.


text:
Yt naku i ti watu­ꞌuka sehay potꞌi ete ereꞌe o itotiaria pe katu­pono Tupana tiky­ꞌesat aiwo­ꞌo­wese ahehay wuat hap ereꞌe o iꞌatuepe. Wẽtup wanẽtup hap wywo yn waku wato­ꞌo­kyꞌe ereꞌe o. Yt iꞌatuekat kyꞌewi i ti wato­pot­kyꞌe ereꞌe o. Waku wato­ꞌo­kyꞌe wẽtup sok yn aito Iesui mohey haria aito pote.


text:
Yt kan hamo i sehay wo watu­ꞌuka. Maꞌato mio tã watu­ꞌuka hap watunug mote aiwo­ꞌo­wese hap moma hamuat hap topy­huꞌat. Miꞌi pote waku ehenoi itotiaria pe — Yt eiwu­ꞌuka teiꞌo sehay wo ere. Miꞌi tã ewetunug mote yt kat i aiwo­ꞌo­wese hap toĩneꞌen meiũpe. Waku poꞌog watunug aiwo­ꞌo­wese hap miꞌi hawyi aiwa­nẽtup hap ikahu kahato rakat topy­huꞌat waku ere. Iꞌewyte Iesui mohey haria sese wato­py­huꞌat waku ereꞌe o itotiaria pe Timoteu.


text:
Iraniaꞌin ikyꞌesat kahato miitꞌin muꞌe hamo Tupana mienoi Musei piat hap maꞌato yt taꞌa­tukuap i kat e kat e hap pytkai i. — Waku uruto yn eiꞌa­tu­muꞌe hanuaria wo iꞌatuꞌe taꞌa­tuehay pirik wo yt taꞌa­tukuap i taꞌa­tuꞌe hap koꞌi pytkai.<pb/>


text:
Tupana piat ainãpin saꞌa­wy­ꞌiwuat hap waku kahato wati­ꞌa­tu­muꞌe. Hãpyk kahato wati­ꞌa­tu­muꞌe pote ti aipo­wyro kahato wakuap nug hamo.


text:
Wakuap nug haria tiky­ꞌesat kahato Tupana piat tonãpin hap. Maꞌato iraniaꞌin saꞌag kyꞌesat hap nug haria yt ikyꞌesat hin i Tupana ehay wuat kat pote yt nakuaria i pote he kahato iꞌatuepe iꞌatu­minug saꞌag koꞌi. Maꞌato ti miꞌiria pe Tupana tum iꞌatuewãi e hamuat. Maꞌato waku hap nug haria yt kat i raꞌyn Tupana miium wãiꞌe hap kat pote toiky­ꞌesat wakuap nug hap yn pote. Yt woꞌoewãi kuap i haria nãpin hamo Tupana tum wãitoꞌe hap. More­kuaria woꞌo­nãpin hap pun haria nãpin hamo tutum wãitoꞌe hap. Mekewat yt kat i Tupana e haria nãpin hamo tutum wãitoꞌe hap. Yt naku i nug haria pianuat tutum wãitoꞌe hap iꞌewyte yt karãpe i Tupana kapiat wanẽtup teran haria tutum wãitoꞌe hap. Toꞌywot toty auka haria woꞌo­pot­ꞌauka hat nãpin hamuat tutum wãitoꞌe hap.


text:
Wuatꞌi hary­poria wywuat wuatꞌi ihainia wywuat ieĩneꞌen haria nãpin hamuat tutum wãitoꞌe hap. Iꞌewyte woꞌopiat woꞌo­pytyk piat ewãi hamuat ihainia toꞌope iꞌewyte hary­poria toꞌope miꞌi e haria ewãi hanuat. Iꞌewyte miitꞌin eroꞌok haria pianuat heso rakaria nãpin hanuat tutum. Woꞌo­kuasa i kuasa i haria nãpin hanuat tutum wãitoꞌe hap. Toĩ poꞌog meimẽwat kai saꞌag nug hap koꞌi. Yt ahenoi kuap yne i. Miꞌi tupono miꞌi hap nug haria wãiꞌe hamo Tupana tum naꞌyn iꞌatu­nãpin hap hãpyk kahato rakat.


text:
Tupana ewaku hap ewywuat yt kat i miꞌi rẽ wati­puẽti. Yt uwe i ikahu hap ewy topy­huꞌat iꞌewyte yt kat i ikahu iwat ihay ewywuat. Miꞌi e hap yn ahytpok wuatꞌi puo. Iꞌe uhepiat hap yn ahenoi miitꞌin me pãi.<pb/>


text:
Pyno uiwepit kahato arehum kahato Aika­ꞌiwat Iesui ete Wuatꞌi Porekuat ete katu­pono Miꞌi hum tesaika hap uhepe tehay moherep hamuat. Arehum kahato tuwete katu­pono uiꞌairo teꞌe­ropat hat miitꞌin muꞌe hamuat.


text:
Saꞌa­wyꞌi te yt atimohey i te turan atere­mõ­pusu kahato Iesui. Atiꞌa­tu­sa­tyꞌi satyꞌi kahato hemiitꞌin. Miꞌi turan ne uhehay saꞌag Iesui ete. Yt imohey i hap kaipyi areĩneꞌen saꞌag Iesui ete. Yt uiweꞌeg hin i haype maꞌato miꞌi pytkai uikyꞌe hap wywo ihaꞌat uhowawi. Yt atikuap i kahato atunug saꞌag mekewat eꞌat piat.


text:
Sakpoꞌe hegyiꞌat kahato rat uhepe pãi Uika­ꞌiwat uheĩneꞌen ne wanĩkap nuat turan. Miꞌi hawyi tutum tomohey hamuat hap uhepe. Koitywy iwywo wẽtup piit hap ewy yn naꞌyn urutu­kup­teꞌen.


text:
Timoteu ahenoi teran epe sehay pywuat sese rakat sakpo aimi­mohey wuat. Mio tã are Aika­ꞌiwat Iesui tuwe­mo­herep mesuwe yi tote yt nakuaria i atueha­kye­raꞌat hamo tuwe­mo­herep. Miꞌi atikuap kahato katu­pono uito poꞌog yt nakuat i wuatꞌi kawiat pãi are.


text:
Maꞌato miꞌi pytkai Tupana uikyꞌe kahato yt kat i uhewaku hap upi. Tuwe­kai­pywiat tegyiꞌat hap moherep hamo uheha­kye­raꞌat. Koitywy ti iraniaꞌin uiꞌe­wy­wuaria saꞌag nug haria tikuap taꞌyn Tupana tiꞌa­tue­ha­kye­raꞌat kuap torania yt naku i nug haria hap. Miꞌi tupono ti aru wuatꞌi miitꞌin saꞌag nug haria — Pyno uito uheha­kye­raꞌat kuap wy iꞌatuꞌe. Uheha­kye­raꞌat Tupana piat hap atikuap taꞌyn iꞌatuꞌe irane.


text:
Uruꞌywot Tupana uruimõ­typot at kaꞌap En iꞌatuꞌe. Urupo­typot koro wuatꞌi eꞌat piat En iꞌatuꞌe Tupana piat uheha­kye­raꞌat hap upi. Yt karãpiat i weityk hat En iꞌatuꞌe. Miitꞌin yt teꞌe­ra­ꞌa­kasa kuap i ewawi rakat En. Wẽtup Tupana yn ereĩneꞌen. Miꞌi rẽ yt kat i hin i Tupana toĩneꞌen iꞌatuꞌe hap upi. Miꞌi urumi­mõ­typot kahato En. Wuatꞌi kawiat poꞌog ikahu rakat En. Iꞌewyte wuatꞌi eꞌat piat ieĩneꞌen hat En pãi iꞌatuꞌe taꞌa­tukuap Tupana piat uheha­kye­raꞌat hap hawyi.<pb/>


text:
Uhaꞌyru sese ewy kahato ereĩneꞌen Timoteu. Miꞌi tupono woro­nãpin neran. Saꞌa­wyꞌi Tupana eꞌairo kahato Iesui mohey haria wẽ pyi. Itote toꞌe epe — En ni uimi­po­ꞌoro uhehay moherep hanuat e Tupana Pãꞌãu epe itote. Miꞌi hap o yt etiwaure teiꞌo. Waku etopytyk miꞌi e hap aikotã surara po pe moryꞌa wato hap ewywuat wanĩkap wywo wuꞌuka hamuat. Miꞌi e hap wywo o waku etuꞌuka ahiag e hap auka hamo woro­nãpin uhaꞌyru.


text:
Uhaꞌyru atimoheg kahato o epiat Iesui mohey hap aikotã enãpin hap kape erewa­nẽtup kahato. Miꞌi hawyi etunug ewanẽtup hap kaipyi wakuap erenãpin hap ok tã katu­pono tukup­teꞌen epyꞌa­setpe yt naku i nug haria. Saꞌa­wyꞌi miꞌiria Iesui mohey haria tukup­teꞌen maꞌato taꞌa­tupun naꞌyn Iesui mohey hap taꞌa­tu­kawiat. Miꞌiria ti tukup­teꞌen hoꞌo­wasat rakaria ewywuaria aikotã aheꞌyara apyꞌat hap yt wati­puẽti i raꞌyn hap ewywuaria miꞌiria tukup­teꞌen yt kat i poꞌog Iesui mohey hap mio iꞌatukai.


text:
Typy ok ti miꞌi haria set mehĩ Imeneu hawyi Arisã­tere. Saꞌa­wyꞌi Iesui mohey haria tukup­teꞌen miꞌiria maꞌato koitywy Tupana moweu­kaꞌi hanuaria wo raꞌyn tukup­teꞌen — Pyno koitywy eipe ahiag eipo­rekuat no raꞌyn Satanai wanu­waria eipe are iꞌatuepe. Eiꞌa­piheg hap yn naꞌyn topy­huꞌat ehete. Miꞌi tupono ehera­ꞌaipok Iesui kapiat hap are iꞌatuepe uito Pauru.<pb/>


text:
Timoteu enãpin sese hap ahenoi teran kahato epe. Pyno waku wahẽtup kahato Tupana pe wuatꞌi miitꞌin powyro hamuat hap — Tupana etum o ihaky­ꞌeꞌi rakaria pe iꞌatu­miꞌu iꞌatue­sokpe iꞌatuꞌyat waku watoꞌe motꞌi haty wo hum hap kape. Tutum hawyi — Waku kahato En Papai etum naꞌyn uimiẽtup ewy waku watoꞌe Tupana pe Timoteu.


text:
Iꞌewyte waku wahẽtup Tupana pe — Etiꞌa­tu­po­wyro o urupo­re­kuaria uruꞌakag koꞌi mesu­wa­ro­tiaria. Urupo­wyro kahato urutu­kup­teꞌen hap ete hamo meiũpe waku wahẽtup. Etiꞌa­tu­po­wyro uruieĩneꞌen hap wẽtup ehay yn hamuat. Yt karãpe i saꞌag uruete hamuat yt wẽtup ok i urupyhyp pyhyp wakuat nug hap ete emiky­ꞌesat nug wuatꞌi puat hamo. Etiꞌa­tu­po­wyro more­kuaria tuꞌi­saria waku kahato wahẽtup Tupana pe.


text:
Katu­pono toiky­ꞌesat kahato miitꞌin torania tomie­ha­kye­raꞌat nuaria tehay pywuat sese hap kuap hanuaria toiky­ꞌesat.


text:
Wẽtup yn Tupana maꞌato yt uwe i miit ihay kuap iwywo katu­pono saꞌag nug haria yn pote maꞌato wẽtup miit ihay kuap iwywo. Aika­ꞌiwat Iesui ihay kuap iwywo katu­pono miit sese yt saꞌag nug hat i pote. Miꞌi ikuꞌuro woꞌo­wese nug Tupana wywo hap. Koitywy imohey hap upi ahehay kuap Tupana wywo.


text:
Putꞌokꞌe raꞌyn aheha­kye­raꞌat hap eꞌat hawyi Aika­ꞌiwat ikuꞌuro raꞌyn aika­wiano hamo tuweium naꞌyn ahepe. Miꞌi kape wata­ꞌa­kasa raꞌyn hawyi watikuap kahato wuatꞌi ywania Tupana tiꞌa­tu­ky­ꞌesat kahato tomie­ha­kye­raꞌat no hap watikuap taꞌyn.


text:
Yt uheso i ti pywo sese ti. Saꞌa­wyꞌi ti uimuꞌe Tupana mesuwat sehay wo Tosa­ꞌyru etiat — Etimo­herep to mesuwat uhehay wuatꞌi yt Iuteuria i iraniaꞌin ywania pe e. Uwe mesuwat uhehay pywuat mohey haria ti aru uimie­ha­kye­raꞌat no tukup­teꞌen e uhepe saꞌa­wyꞌi Tupana.<pb/>


text:
Timoteu atiky­ꞌesat kahato miitꞌin torania iꞌatuehay Tupana kapiat hap atiky­ꞌesat uito. Atiky­ꞌesat miꞌiria Tupana wanuaria wo yn hap. Atiky­ꞌesat miꞌiria tukup­teꞌen yt woꞌo­weu­kaꞌi hap mywo i maꞌato woꞌo­wese hap yn atiky­ꞌesat yt kat i saꞌag hap iꞌatu­wywo. Iꞌatuehay toꞌo­ꞌe­wy­ꞌewy wẽtup ehay yn hap atiky­ꞌesat.<pb/>


text:
Hary­po­riaꞌin atiky­ꞌesat kahato eweikup­teꞌen Iesui mohey haria kahato. Waku weꞌeg sese rakaria wo eweikup­teꞌen. Waku eiwe­painug hap ehesokpe hãpyk kahato rakano Iesui mõtypot hap eiwa­nẽtup hawe. Waku eiꞌasap iꞌewyte ehewahi ehesokpe imõtypot hap wywo yn ehete. Eiweꞌeg wo o mekewat — Uito poꞌog hekat rakat eiꞌe hap eiwe­painug hap pupi. Maꞌato waku ikahu rakano o eweikup­teꞌen imõtypot ehepiat hap ok tã.


text:
Waku poꞌog maꞌato eiwe­painug eiwa­nẽtup hawe eiwese sese hap wywo iꞌewyte waku eweiwe­painug waku nug hap wywo — Uito Iesui mohey hat sese eiꞌe hap enoi hamuat.


text:
Karãpe ewaꞌa­tunug aiwo­ꞌo­muꞌe hamo turan waku eweimuꞌe kahato yt kat i mekewat sehay sehay hap wywo. Waku eiwe­waure kaꞌa kahato woꞌo­muꞌe hat kape. Eweikup­teꞌen perupꞌi puo eiꞌa­tunik takaria wo eweikup­teꞌen itote.


text:
Yt atiky­ꞌesat i eipe ihainiaꞌin akag wo eweikup­teꞌen. Iꞌewyte yt naku i ihainiaꞌin muꞌe hat akag wo eweikup­teꞌen. Poꞌog waku iꞌatu­mi­mu­ꞌeria wo hewaure kaꞌa kahato rakaria wo eweikup­teꞌen.


text:
Katu­pono saꞌa­wyꞌi Tupana tunug ihainia ti irokirẽ hary­poria. Eiꞌyianme mimi Ãtau tutunug hawyi mana Ewa tutunug.


text:
Iꞌewyte saꞌa­wyꞌi mana Ewa ti ipun Tupana piat ainãpin hap. Toiꞌa­parap miꞌi saꞌa­wyꞌi ahiag ehay upi pote.


text:
Miꞌi pote toĩneꞌen mesup ehete mekewat Tupana eiꞌa­piheg hap mekewat haty kahato hap eimẽpyt tuwe­mo­herep hap turan. Koitywy Iesui tiꞌa­tue­ha­kye­raꞌat teran yne eipe hary­po­riaꞌin. Toiky­ꞌesat eipe tomie­ha­kye­raꞌat wuaria hawyi woꞌo­kyꞌe haria hawyi weꞌeg kahato haria eipe hap toiky­ꞌesat are uito Pauru.<pb/>


text:
Timoteu uwe uwe ipotpap kahato Iesui mohey haria apykok hamo miꞌi hat ti poꞌog wuatꞌi motpap kawiat kyꞌesat hat are. Aikotã hãpyk woꞌo­muꞌe hat ipotpap. Miꞌi ti waku toꞌairo hawyi tutunug kuap hãpyk yn.


text:
Maꞌato eweꞌeg wo o miꞌi wuat airo hap ete Timoteu katu­pono yne miit mikuap hãpyk yn nakat waku etiꞌairo. Wẽtup ok wywo yn iharyꞌi rakat etiꞌairo. Yt naku i etiꞌairo kowoꞌi kowoꞌi wanẽtup haria. Waku — Yt uipo hep i Tupana potpap hap ete e hat etiꞌairo. Maꞌato waku wy emiꞌai­roria paaꞌe haria miitꞌin nãpin turanuat hanuaria teꞌe­ro­py­huꞌat. Waku iraniaꞌin — Wakuat yn nug haria miꞌiria iꞌatuꞌe emiꞌai­roria etiat. Iꞌewyte etikat o — Waku eweikup­teꞌen uiꞌyat pe e hat waku etiꞌairo.


text:
Yt naku i mahy se kuap hat iꞌewyte marakꞌa yt naku i. Waku miitꞌin ete iperupꞌi kahato rakat woꞌo­wese hap etiꞌairo. Yt naku i kareꞌen kyꞌesat hap kape yn iwanẽtup hat.


text:
Waku wati­ꞌairo toꞌyat piaria poꞌoro perupꞌi tuwat hat. Waku imẽpytꞌin mimõ­typot imẽpytꞌin miehay mohey kahato. Miꞌi haria yn waku etiꞌairo eiꞌa­pykok hanuaria wo.


text:
Maꞌato yt toiꞌa­pykok kuap i tomẽ­pytꞌin miꞌi hap pote ti yt aikotã kuap i Tupana mẽpytꞌin apykok kuap hamo pãi.


text:
Pyno iꞌewyte Iesui mohey pakup i haria neꞌi yt naku i aiꞌa­pykok hamo aiꞌakag wo katu­pono meremo i teꞌe­ru­we­mo­wato teran hap kaipyi teꞌe­ru­we­maꞌat neꞌi aikotã saꞌa­wy­ꞌiwuat sese ahiag — Uito poꞌog e hat tuwe­maꞌat neꞌi hap ewy ti Iesui mohey pakup i hat neꞌi aiꞌa­pykok hamo.


text:
Yt Iesui mohey haria yn i mimõ­typot maꞌato yne miitꞌin mimõ­typot etiꞌairo. Yne miitꞌin mimõ­typot etiꞌairo pote yt wẽtup ok pupi i tuwe­mõti. Miꞌi pote ahiag yt timaꞌat kuap i wy.<pb/>


text:
Timoteu waku etiꞌairo aipy­ꞌa­set­piaria waku rakaria aipo­wyro hanuaria. Miitꞌin mimõ­typot kahato yn waku etiꞌairo. Mahy u poityꞌi rakaria neꞌi yt naku i etiꞌairo. Ahekat nuat kyꞌesat hap kape yn wanẽtup hat yt naku i maꞌato hegyiꞌat rakat yn waku.


text:
Waku etiꞌairo yt waureꞌe hin i Iesui ehay tomi­mo­herep tepiat imohey hat mekewat tomikuap ok tã wakuat nug hat waku etiꞌairo.


text:
Maꞌato wati­ꞌairo aheropat hanuaria hawyi waku wahãꞌãg waku sio yt hap kuap hamo. Waku kahato ipotpap hap hawyi waku topy­huꞌat aheropat hamo maꞌato yt naku i ipotpap hawyi yt naku i.


text:
Iharyꞌi waku rakat yn waku. Iꞌewyte yt naku i iharyꞌi marakꞌa poityꞌi rakat neꞌi. Waku iharyꞌi iweꞌeg kahato rakat sehay pywuat piat yn ihay rakat.


text:
Waku aheropat haria wẽtup kahato yn iharyꞌi. Iꞌewyte waku tosa­ꞌy­ruꞌin tosa­ki­ꞌytꞌin toꞌyat piaria poꞌoro kuap kahato perupꞌi puo hat.


text:
Uwe topy­huꞌat aipo­wyro wakuat motpap wuat miꞌi hat ti aru topy­huꞌat wuatꞌi mimõ­typot kahato rakano. Miꞌi hawyi karãpe — Uito Aika­ꞌiwat Iesui mohey kahato hat iꞌatuꞌe aimuꞌe turan yt teꞌe­ru­we­mõti hin i iraniaꞌin woꞌo­ky­ryꞌi hap pupi miitꞌin mimõ­typot koꞌi miꞌiria pote.<pb/>


text:
Timoteu mesuwat uimiwan atipo­ꞌoro ewawi uhehatꞌat kahato haype. Miꞌi tupono areto teran kahato ewawi uhehay ewywuat hamo.


text:
Maꞌato yt areto i pote yt uhewyry kuap i ewawi pote meikowat uimiwan atipo­ꞌoro ewawi aikotã waku etunug itote hap kuap hamo. Miꞌi uimiwan kaipyi waku etiꞌa­tu­nãpin itotiaria aikotã waku aiwo­ꞌo­wese haria wo watu­kup­teꞌen aito Iesui mohey haria. Taꞌi aito ti Tupana saꞌy­ruꞌin wo Tupana saki­ꞌytꞌin wo aito watu­kup­teꞌen wẽtup piit yn aito Tupana yat apyꞌyha iũtikag ewywuat aito katu­pono Tupana ehay mohey haria aito.


text:
Tupana mienoi Iesui etiat watikuap kahato maꞌato yt karãpe i watikuap yne yne. Tupana yn ikuap sese hat. Miꞌi hawyi ikuap hat sese tuwe­mo­herep taꞌyn ahowawi. Mio tã toꞌe ahepe Iesui etiat — Meiũ ti pywuat sese e. Miꞌi Miit kape atipy piaria teꞌe­ra­ꞌa­kasa yne. Miꞌi ti imoherep taꞌyn kat ywania puo kat ywania puo miꞌi hap tuwe­mo­herep taꞌyn tehay wo. Miꞌi hawyi ti iꞌatu kahato raꞌyn imohey haria mesuwat yi tote. Miꞌi hawyi Tupana tioto i raꞌyn atipy kape i are uito Pauru.<pb/>


text:
Pyno koitywy Tupana Pãꞌãu toꞌe kahato ahepe — Meiũran ikahuro hamo ti aru wẽtup ok wẽtup ok waureꞌe imohey tepiat hap ete. Miꞌi hawyi ti aru mãꞌãu saꞌag miat taꞌa­tu­maꞌat hap upi i raꞌyn teꞌe­ro­py­huꞌat. Iꞌewyte ahiag koꞌi ehay enoi hap upi i raꞌyn teꞌe­ro­py­huꞌat e Tupana ahepe.


text:
Mekewat eꞌat pe ahiag koꞌi eso eso hap upi pywo iꞌatuꞌe ahiag eso hap ete. Miꞌi tã e haria heso heso rakaria aima­ꞌatꞌi maꞌatꞌi hanuaria. Yt taꞌa­tuenoi teran hin i sehay pywuat taꞌa­tukuap sehay pywuat pytkai. Saꞌa­wyꞌi iꞌatu­wa­nẽtup hawe sehay toĩneꞌen — Ehenoi ro pywo rat e hap toĩneꞌen maꞌato koitywy yt kat i raꞌyn iꞌatukai iꞌatu­wewãi hap katu­pono ti taꞌa­tuhep taꞌyn mekewat iꞌe hap taꞌa­tu­we­nãpin hap teꞌe­ru­wa­nẽtup hawiat. Koitywy yt kat i iꞌatu­we­mõti hap taꞌa­tu­ꞌeso atuꞌeso hamo.


text:
— Yt naku i eharyꞌi eꞌaito iꞌatuꞌe saꞌag. Yt naku i miꞌu watuꞌu yne iꞌatuꞌe saꞌag. Yt taꞌa­tukuap i aikotã Tupana tunug yne miꞌu mesuwat yi tote aimiꞌu wo. Toiky­ꞌesat waku aiꞌe popuo iꞌu hap. Iminug koꞌi tomohey haria poi hap tutunug tehay pywuat mohey haria mowepit hamo tutunug kat koꞌi kat koꞌi som.


text:
Yne Tupana minug miꞌu koꞌi wakuat no tukup­teꞌen. — Eminug yt naku i yt watoꞌe kuap i Tupana pe. Wakuat yn tutunug miꞌi tupono — Waku kahato emiium Tupana. Urumo­wepit kahato En waku watoꞌe iꞌu hap eꞌyianmete watu­wehum.


text:
Katu­pono saꞌa­wyꞌi Tupana toꞌe — Waku yne emiꞌu wo e. Miꞌi tupono mesup ti aito waku aiꞌe Tupana pe rokirẽ watenuk. Miꞌi tupono yne waku watuꞌu Tupana miium aimiꞌu wuat.<pb/>


text:
Pyno mesuwat enãpin hamo etiꞌa­tu­muꞌe ro Iesui mohey haria Timoteu. Etiꞌa­tu­muꞌe hãpyk kahato pote ti aru erepy­huꞌat Aipo­typot Iesui eropat kahato hano. Iꞌewyte etikuap kahato raꞌyn uhepiat imohey hap iꞌewyte sehay pywuat sese etiat etikuap taꞌyn. Miꞌi tupono atiky­ꞌesat poꞌog poꞌog eremuꞌe hap miꞌi etiano.


text:
Ipoty kahato ti sehay yt Tupana mienoi kaipywiat i yt Tupana e hap ewywuat hin i. Miꞌi tupono waku waure wo miꞌi hap koꞌi kai. Yt kan hamo i wato­pot­muꞌe miꞌi hap koꞌi ete. Taꞌi poꞌog waku wato­ꞌo­moe­saika kahato Tupana e hamo Ipãꞌãu wo miitꞌin e hap koꞌi kai.


text:
Waku aiwe­saika saika hap aipiit moheg hamo are maꞌato poꞌog waku wuatꞌi kai watu­we­saika saika Tupana Pãꞌãu e hap nug hamo. Katu­pono imiky­ꞌesat ewy watunug mote ipakup takano watoĩ­neꞌen mesuwe. Iꞌewyte aiku­ꞌuro hap eꞌat pe wuatꞌi eꞌat pe aikai Tupana.


text:
Pyno Timoteu ahenoi teran epe sehay pywuat sese aimi­mohey aipyꞌa piat hap — Tupana ti wuatꞌi eꞌat piat ieĩneꞌen hat toĩneꞌen. Iꞌewyte wuatꞌi miitꞌin ehakye­raꞌat teran hat Tupana.


text:
Wuatꞌi tomohey haria Ehakye­raꞌat hat Miꞌi are ti epe pãi. Miꞌi ti aimie­katup sese. Miꞌi kape yn watu­we­potpap watu­we­so­ꞌopot waku.


text:
En ni kurum iwasu te. — Uruewatꞌyp neꞌi wyti en iꞌatuꞌe epe itote maꞌato o ereĩneꞌen iꞌatu­py­ꞌa­setpe waku kahato rakano iꞌatue­hamo ihay hãpyk kahato rakano hãpyk kahato woꞌo­kyꞌe hano ereĩneꞌen. Iesui mohey sese hano ereĩneꞌen. Yt wẽtup i o saꞌag etunug iꞌatu­wo­ꞌo­ky­ryꞌi hamo. Miꞌi tã ereĩneꞌen mote yt uwe i itotiaria emohit kuap nagnia emimu­ꞌeria iꞌatue­watꞌyp neꞌi en mytkai.<pb/>


text:
Meiũran ti aru areto ewawi Timoteu maꞌato putꞌok­ꞌare itote hap kape waku yt ewẽpohep teiꞌo mekewat Tupana miwan miat mowẽpap waꞌa­tunug haria piat hap ete. Miꞌi hawyi kat e hap kat e hap o etimo­herep iꞌatuepe mekewat Tupana miwan miat mowẽpap hap. Iꞌewyte waku Tupana ehay mohey hamo kahato ereĩneꞌen.


text:
Saꞌa­wyꞌi Tupana tum epe tesaika hap topotpap nug hamuat tutum epe saꞌa­wyꞌi. Miꞌi tupono yt waure wo teiꞌo mekewat miium kai maꞌato waku etimo­herep kahato hesaika hap miitꞌin me. Saꞌa­wyꞌi Tupana ehay moherep haria teꞌe­roꞌe epe — Tupana miꞌairo en iꞌatuꞌe. Iꞌewyte Iesui mohey haria akag koꞌi teꞌe­ru­we­ponug eꞌakag ete — Tupana potpap nug hat en taꞌa­tuꞌe haype. Miꞌi tupono waku etimo­herep kahato hesaika hap imiium epiat miitꞌin me.


text:
Timoteu waku mesup uiꞌe hap sepap kahato hano ereĩneꞌen. Miꞌi pote ti aru wuatꞌi sehaꞌat haria — Pywo Timoteu tuwe­motag kahato Tupana emiit no iꞌatuꞌe.


text:
Eweꞌeg wo o Timoteu koran ti itu eremaꞌat neꞌi. Iꞌewyte eweꞌeg wo o emienoi Tupana ehay mienoi aparap hap pupi. Miꞌi tã etunug at kaꞌap pote ti aru ehakye­raꞌat Tupana emimu­ꞌeria wywo are uito Pauru.<pb/>


text:
Karãpe wẽtup ok eꞌyian tiꞌa­parap Tupana pe pote yt ehoiroꞌi hoiroꞌi teiꞌo miꞌi miit ete. Yt naku i wati­mohit aseꞌiꞌi koꞌi hary koꞌi e. Maꞌato waku perupꞌi puo wati­nãpin aimi­mõ­typot koꞌi waku — Papai Mamai yt naku i miꞌi tã watunug aito waku watoꞌe perupꞌi puo iꞌatu­kyꞌe hap wywo iporo pote.


text:
Miꞌi hawyi karãpe eꞌyian hary­poria kawiat tiꞌa­parap Tupana pe pote waku etiꞌa­tu­nãpin perupꞌi puo. — Mamai ereꞌe popuo imõtypot haype. Maꞌato iraniaꞌin makup­tiaria tiꞌa­parap Tupana pe pote waku etiꞌa­tu­nãpin perupꞌi puo Uheinyt ereꞌe popuo yt iꞌatu­ky­ꞌesat popuo i.<pb/>


text:
Waku hiwuria sese wati­po­wyro heꞌaito kuꞌuro rakaria yt imẽpyt i te turanuat ikuꞌuro heꞌaito rakat yt hemia­riru i te rakat.


text:
Waku hiwuria mẽpytꞌin me hemia­ri­ruꞌin me ereꞌe — Eweimõꞌẽ ro eityꞌin me eheha­ryꞌin me. Ewehaꞌup nug o eimotag hap Tupana miky­ꞌesat ewy ereꞌe o hiwu mẽpytꞌin me hiwu emiari­ruꞌin me.


text:
Maꞌato tukup­teꞌen hiwu sese koꞌi yt uwe i mipo­wyro koꞌi Tupana mohey haria taꞌa­tu­hẽtup kahato Tupana kape ihotꞌok puo wãtym mo — Uruieĩneꞌen hap miꞌu sokpe etum o uruepe iꞌatuꞌe.


text:
Maꞌato hiwu tomi­ky­ꞌesat saꞌag nug hat ikuꞌuro rakat ewywuat toĩneꞌen Tupana wanẽtup hawe. Ipiit ihãite rakat wen maꞌato yt iweꞌeg i rakat pote.


text:
Timoteu etiꞌa­tu­nãpin o hiwuria mẽpytꞌin hiwuria emiari­ruꞌin aikotã uimienoi ewy. Mesuwat ewy taꞌa­tunug mote yt uwe i teꞌe­ru­we­ky­ryꞌi kuap Iesui mohey haria ete.


text:
Maꞌato toĩneꞌen wẽtup ok eipy­ꞌa­set pe — Yt atipo­wyro teran i uiꞌywot uity uimẽ­pytꞌin e hat miꞌi hat wyti ipun neꞌi raꞌyn Iesui mohey hap sese. Miꞌi hawyi topy­huꞌat poꞌog yt naku i Tupana ehay pun haria kai.


text:
Timoteu waku wati­po­wyro hiwu iporo rakat 60 anu ieĩneꞌen hat heꞌaito wẽtup ok wywuat yn ieĩneꞌen hat miꞌi rokirẽ wuat heꞌaito kuꞌuro rakat. Miꞌiria etiꞌa­tuset pehik iꞌewy­wuaria wywo Iesui mohey haria miium Tupana piat kaipywiat iꞌatuieĩ­neꞌen hamo.


text:
— Wakuap yn nug hat meiẽ hiwu iꞌatuꞌe iraniaꞌin hap upi watikuap wakuat hiwu. — Saꞌa­wyꞌi tomẽ­pytꞌin erohik kahato hat iꞌatuꞌe. Meiẽ — Ereke ro uiꞌyat pe e hat wuatꞌi piat hat meiẽ iꞌatuꞌe hap upi watikuap wakuat hiwu. — Tupana emiit hoꞌopot haria powyro kahato hat meiũ iꞌatuꞌe ihaky­ꞌeꞌi rakaria eropat hat meiũ wuatꞌi eꞌat piat waku yn hap nug hat meiũ iꞌatuꞌe hap upi watikuap uwe wakuat hiwu. Miꞌi wahet­pehik kuap Tupana mohey haria miium kaipywiat ieĩneꞌen hamo.


text:
Maꞌato yt etipehik teiꞌo hiwu ipakup te rakaria mekewat Tupana mohey haria miium kaipywiat gupteꞌen haria set kape katu­pono miꞌi meiũran ipakup te rakaria ti ikyꞌesat re i iꞌatue­ꞌaito hap i raꞌyn. Taꞌa­tu­waure raꞌyn Aika­ꞌiwat Iesui wẽtup taꞌa­tue­ꞌaito i raꞌyn kyꞌesat hap kyꞌewi. Yt iweꞌeg i rakaria wo tukup­teꞌen.


text:
— Uito ti aru yt karãmuo i raꞌyn uheꞌaito an iꞌatuꞌe pytkai. Iesui kape yn naꞌyn ti aru uipotpap taꞌa­tuꞌe pytkai hiwu ipakup takaria meiũran taꞌa­tu­ky­ꞌesat i raꞌyn ihainia hawyi meremo taꞌa­tu­waure saꞌa­wy­ꞌiwuat taꞌa­tuehay.


text:
Miꞌi hawyi iraniaꞌin tuwe­mo­hapap kahato aiperup hap ete satꞌi satꞌi getap koꞌi upi neꞌi. Miꞌi hap kaipyi tuwe­mo­hapap woꞌo­kuasa kuasa i hap ete. Aiwu­ꞌuka hap neꞌi enoi enoi hap ete. Woꞌo­ma­ꞌatꞌi maꞌatꞌi hap ete yn ihay. Wemõti hap sehay saꞌag yt watikuap teran i rakat taꞌa­tu­huꞌat.


text:
Miꞌi tupono atiky­ꞌesat — Waku eꞌaito i ro watoꞌe ipakup te rakaria hiwu pe. Eꞌaito pakup i raꞌyn hawyi waku emẽpytꞌin hawyi mono etiꞌa­tue­ropat eꞌyat pe waku ereꞌe. Waku pe tukup­teꞌen hiwuria Iesui mohey haria pote ti aru yt iꞌatuehay saꞌag kuap i ahewa­nĩ­kaptia imohey ahepiat hap ete.


text:
Iꞌewyte tukup­teꞌen iraniaꞌin hiwuria saꞌa­wy­ꞌite Iesui mohey haria miꞌiria wen maꞌato koitywy ahiagnia akag Satanai ehay upiat myhuꞌat haria miꞌiria.


text:
Ehenoi iraniaꞌin hary­po­riaꞌin me ihainiaꞌin me Iesui mohey haria pe — Toĩ wẽtup ok eꞌyat pe hiwu miꞌi pote waku eweipo­wyro eweipoi mekewat eꞌyat piat hiwu ereꞌe o. Yt ewewei­po­ꞌoro teiꞌo eꞌyatypiat hiwu Iesui mohey haria miium wuat ipoi hamo katu­pono ti typyꞌi kahato hiwuria yt uwe i mipo­wyro koꞌi. Waku wati­ꞌa­tu­po­wyro kahato hiwuria yt uwe i mipo­wyro koꞌi ereꞌe o Timoteu Iesui mohey haria pe.<pb/>


text:
Timoteu waku wati­ꞌa­tu­po­wyro kahato Iesui mohey haria akag koꞌi saꞌup mo. Miꞌiria ti iꞌatu­potpap kahato poꞌog iraniaꞌin kai aimuꞌe kahato Tupana ehay mohey hap ete pote waku watum poꞌog saꞌup miꞌiria pe. Typy ok miit potpap hap saꞌup ewy waku watum.


text:
Katu­pono saꞌa­wyꞌi Tupana toꞌe miwan me — Wãi yt eweikytyt teiꞌo eihũ wewato ahup ipotpap awati ehaꞌok hap etiat turan. Waku tenuk topotpap popuo e Tupana saꞌa­wyꞌi. Iꞌewyte ewetum o eheropat haria pe iꞌatu­we­potpap hap ewy saꞌup atiky­ꞌesat e Tupana. Miꞌi hap ewy waku saꞌup watum ipotpap Tupana ehay etiat aimuꞌe haria pe.


text:
Timoteu waku wahenoi Iesui mohey haria pe — Yt eweiꞌa­tuehay mohey teiꞌo meremo aimuꞌe haria kuasa hap ete aiꞌakag kuasa hap koꞌi ete. Maꞌato waku hepamo apowa­toꞌe ikuap sese haria pe akasa sese haria pe typy ok myeꞌym ok pe hap ewy.


text:
Maꞌato aiꞌakag tiꞌa­parap pywo pote waku wati­nãpin wahewãi wuatꞌi ehamo. Miꞌi hap watunug pote iraniaꞌin teꞌe­ro­kenꞌẽ iꞌewywuat saꞌag nug hap pupi.


text:
Timoteu etunug no haty wo yne yne enãpin hap uhepiat hap ewy. Etiꞌa­tu­nãpin uiꞌewy yne itotiaria toꞌe­wy­ꞌewy. Eꞌyian pupi o yt erekenꞌẽ teiꞌo eꞌywania pupi iꞌatu­nãpin hamo. Ewy ok sese pupi iꞌewyte yt erekenꞌẽ teiꞌo inãpin hamo maꞌato waku torania etiꞌa­tu­nãpin perupꞌi puo. Woro­nãpin Tupana ehamo Iesui ehamo iꞌewyte atipy piaria wakuaria ehamo woro­nãpin uhaꞌyru.


text:
Yt naku i aiꞌakag wanuaria wati­ꞌa­tu­ꞌairo meremo Timoteu aimuꞌe sese hanuaria are.<pb/>Karãpe iraniaꞌin ahãꞌãg saꞌag nug hamo waku — Wãi yt atunug neran i watoꞌe. Iꞌewyte waku ereĩneꞌen pya saꞌag nug hap kai are.


text:
Timoteu yt naku i kahato ereĩneꞌen iꞌahu kahato imeꞌen ete rakano. Waku mohag Uwa hy etuꞌu emeꞌen mog hamo. Yt naku i yꞌy yn etuꞌu are.<pb/>


text:
Tukup­teꞌen yt nakuat i nug haria yne piat heremo rakaria. Miꞌi haria pe — Yt nakuaria i sese watoꞌe. Tupana miꞌa­piheg wuaria watoꞌe. Iꞌewyte iraniaꞌin minug saꞌag yt heremo i rakaria tukup­teꞌen. Miꞌiria ti yt watikuap i sio waku sio yt watoꞌe kuap i maꞌato putꞌokꞌe raꞌyn iꞌatu­minug saꞌag moherep hap eꞌat pe Tupana tomo­herep yne aru yt heremo i rakat aiminug saꞌag.


text:
Iꞌewyte tukup­teꞌen waku nug haria yne piat heremo rakaria. Iꞌewyte tukup­teꞌen migꞌi wuat wakuap nug haria maꞌato meiũran heremo yne iꞌatu­minug wakuap koꞌi Tupana tomo­herep miꞌi hap koꞌi are Uito Pauru.<pb/>


text:
Timoteu mio tã ereꞌe ro Iesui mohey haria pe semiitꞌin me woꞌo­ꞌe­ropat haria pe — Uiwy­riaꞌin waku wati­ꞌa­tu­mõ­typot kahato aipo­ꞌoro haria aika­ꞌi­waria ere. Miꞌi tã watunug motꞌi pote ti aru ahehay wo aipotpap ete meiũran yt teꞌe­ru­we­ky­ryꞌi hin i Ahetu­pana ete ihay aiwẽ piat hap ete pãi ere o.


text:
Aipo­ꞌoro hat Aika­ꞌiwat Iesui mohey hat pote waku wati­mõ­typot poꞌog aipotpap kahato hap upi katu­pono aheykeꞌet ewy topy­huꞌat Iesui mohey hap ete aimi­mohey ewywuat hat pote. Miꞌi pote ereꞌe i — Wẽtup yn aipotpap Aika­ꞌiwat aito pote yt naku i wati­hay­mo­weu­kaꞌi aika­ꞌiwat mesu­wa­rotiat Iesui mohey hat pote. Waku wati­ꞌa­tu­kyꞌe aikotã aheykeꞌet ewy pãi ere woꞌo­ꞌe­ropat haria Iesui mohey haria pe. Miꞌi e hap etiꞌa­tu­muꞌe kahato o emimu­ꞌeria pe Timoteu.<pb/>


text:
Tukup­teꞌen ti itote iraniaꞌin woꞌo­muꞌe haria wẽtup sehay wuat haria yt Aika­ꞌiwat Aipo­typot Iesui etiat hin haria i yt uimienoi Iesui etiat yt ewywuat haria i. Taꞌi yt pywo pe hin i iꞌatu­mienoi.


text:
Miꞌiria ti — Uruto poꞌog uruikuap iraniaꞌin kai e haria yt taꞌa­tukuap i kahato pytkai tuꞌuka yn sehay wo pytkai. Kat e hap kat e hap sehay hit ete tuꞌuka teran toꞌope. Miꞌi hap kaipyi toꞌoe­ha­ꞌy­wywi yn toꞌope. Taꞌa­tu­patꞌok patꞌok Iesui mohey haria tuꞌuka sehay wuat haype. Toꞌo­mohit mohit kahato toꞌope taꞌa­tuehay wo. — Yt naku i miꞌi miit iꞌatuꞌe yn toꞌope. Waku miꞌi haria yt eweiwesat i tuꞌuka teran eiwywo turan maꞌato yt ewetunug neiꞌo miꞌi haria ehewa­nĩkap mo maꞌato eweikyꞌe miꞌiria tuꞌuka teran pytkai are.


text:
Iꞌatu­wa­nẽtup hap yt toto kuap i. Sehay wakuat yt kat i iꞌatu­wa­nẽtup hawe. Miꞌi pote tuꞌuka yn hap toĩneꞌen iꞌatuehay kaipyi iꞌatu­wa­nẽtup hawyi. — Iesui atimohey hawyi hekat rakano areĩneꞌen iꞌatuꞌe teꞌe­ru­wepe yt miꞌi tã hin i pytkai i.


text:
Uwe uwe iwepit Tupana miky­ꞌesat nug hap ete sio yt kat i tekat pytkai miꞌi hat toĩneꞌen hekat kahato rakano Tupana wanẽtup hawe.


text:
Pyno apoꞌare kat koꞌi aiꞌy­wãꞌĩ turan waterut aheka­reꞌen aipo hit pe. Pywo pe ti yt kat i waterut aipo pe. Iꞌewyte aiku­ꞌuro turan kat som apo watioto kuap. Yt kat kuap i wy.


text:
Maꞌato hekat kahato teran rakaria ti aru hewo hamuat ahiag ewamiri pe tominug saꞌag wywo ahiag esuki pe. Tominug saꞌag kaipyi iꞌatuewo kahato aria kape yt iweꞌeg i hap kaipyi taꞌa­tu­mi­ky­ꞌesat saꞌag upi. Miꞌi kape miitꞌin iꞌatuewo kahato aria kape hekat kahato teran rakaria.


text:
Timoteu aimaꞌat sese hap neꞌi ti uhekat iwato sese hap kyꞌe hap. Mio tã watu­wa­nẽtup hap kaipyi ti tut aikotã watunug saꞌag ahekat wati­puẽti hamuat. Tukup­teꞌen iraniaꞌin Iesui mohey haria saꞌa­wy­ꞌiwuat haria maꞌato mio miꞌi haria tiꞌatoiat raꞌyn imohey hap taꞌa­tuepiat hap taꞌa­tukat hap ete yn teꞌe­ru­we­mohey. Yt iꞌatu­wepit hin i raꞌyn miꞌiria. Koitywy iꞌatu­ꞌarot hap yn naꞌyn iꞌatuete. Yt teꞌe­ru­wehum kuap i taꞌa­tuekat kahato pytkai.<pb/>


text:
Maꞌato aito ti Tupana emiitꞌin sese aito miꞌi tupono waku yt wati­ky­ꞌesat i mekewat uhekat poꞌog hap — Atiꞌa­tu­ky­ꞌesat e hap. Poꞌog waku wati­ky­ꞌesat hãpyk kahato Tupana wywuat waku rakat. Tupana kyꞌe hap poꞌog waku imohey hap poꞌog waku aiwo­ꞌo­kyꞌe hap poꞌog waku. — Atimohey potꞌi Iesui aru ahoꞌopot kahato pytkai aiꞌe hap yn waku aiwa­nẽtup hawe aiwe­pe­rupꞌi hamuat hap kat hap yn aiwa­nẽtup hawe aito Tupana emiitꞌin hap ewy.


text:
Karãpe wateput yn hawyi meiũran watu­we­pokuap kahato miꞌi hap ete. Miꞌi hawyi putꞌok­wa­toꞌe iraniaꞌin eꞌyianmete. Miꞌi hap ewy waku watoĩ­neꞌen Tupana mohey hap ete. Meiũran putꞌok­wa­toꞌe Tupana ete wuatꞌi eꞌat piat aheĩneꞌen iwywuat hap tote. Miꞌi hamuat kape haꞌa­wy­te­pyite aikaykay karãpe — Woro­mohey En Iesui ere tope haty wo wuatꞌi Iesui mohey haria ehamo turan.


text:
Miꞌi hap upi ereĩneꞌen pote ti aru yt kat i saꞌag ekai topy­huꞌat Iesui e hap yn nug hamo ereĩneꞌen mote. Maꞌato iraniaꞌin woꞌo­muꞌe miitꞌin kaipywiat hap etiwaure yne yt Iesui mienoi ewywuat i. Waku yne epoꞌoro hap koꞌi etunug yne Aika­ꞌiwat aimie­katup putꞌokꞌe hap kape. Miꞌi hap nug hamo woro­po­ꞌoro Tupana ehamo iꞌewyte Aika­ꞌiwat Aipo­typot Iesui ehamo Wuatꞌi Miitꞌin Moieĩneꞌen hat ehamo. Saꞌa­wyꞌi Aika­ꞌiwat Iesui yt tokenꞌẽ hin i morekuat Pũsiu Piratu pupi maꞌato tohenoi kahato pywuat sese sehay. Miꞌi hap ewy o ereĩneꞌen Timoteu.


text:
Meiũran ti aru Iesui Tupana tipo­ꞌoro i tepiat ikyꞌesat hap eꞌat pe toipo­ꞌoro i raꞌyn. Waku kahato Iesui miꞌi yn ni Wuatꞌi Miitꞌin Porekuat no. Miꞌi ti more­kuaria Porekuat iꞌewyte wuatꞌi kaꞌiwat Kaꞌiwat. Waku kahato Iesui.


text:
Aito ti yne ikuꞌuro rakat nuaria aito maꞌato Iesui ti wuatꞌi eꞌat piat ieĩneꞌen sese hanuat raꞌyn teiam hẽtyhot kahato rakat pe. Yt uwe i tehaꞌat kuap howawi. Yt uwe i tokosap kuap heiam hẽtyhot rakat kape. Yt uwe i tehaꞌat kuap mesu­wa­rotiat teha wo. Aheha yt putꞌokꞌe i aiꞌa­kasa hamo. Pyno toꞌiro Iesui wati­mõ­typot katu­pono wuatꞌi kawiat hesaika rakat Miꞌi. Wuatꞌi eꞌat piat ieĩneꞌen hat miꞌi. Miꞌi tupono waku wati­mõ­typot Miꞌi.<pb/>


text:
Pyno tukup­teꞌen Iesui mohey haria aipy­ꞌa­setpe hekat rakaria. Waku miꞌiria pe ereꞌe — Eweiꞌatoiat ro — Uito poꞌog wakuat iraniaꞌin kai eiwa­nẽtup hap ereꞌe o. Iꞌewyte yt eheka­reꞌen neꞌi teiꞌo eweimohey maꞌato Tupana yn o eweimohey ere katu­pono ehekat yt eheĩneꞌen motꞌi hamuat hin i maꞌato Tupana hegyiꞌat kahato tutum kahato ahepe wuatꞌi aimo­wepit kahato hamuat ere o.


text:
Wakuap nug haria wo o eweikup­teꞌen ereꞌe. Waku eipotpap kahato wakuap nug hap koꞌi ete yn. Hegyiꞌat rakaria wo o eweikup­teꞌen ere. Yt hekat i rakaria tukup­teꞌen eimikuap pote eweimõꞌẽ miꞌiria pe ehekat ere o hekat rakaria pe Iesui mohey haria pe.


text:
Timoteu waku etopag yne mesuwat uiꞌe hap ewanẽtup hawe. Mesuwat uimiwan waku iheg me epyꞌa pe. Tukup­teꞌen ti sehay wuat — Toꞌiro watu­ꞌuka e haria maꞌato yt etiꞌa­tu­wesat reiꞌo miꞌiria. Tupana etiat iꞌatuehay saꞌag hap kape o yt ewaure kaꞌa teiꞌo. — Uruto poꞌog uruikuap uruwa­nẽtup hawe iꞌatuꞌe ahepe yt taꞌa­tu­weꞌeg i haype. Pyno yt erewa­nẽtup motꞌi teiꞌo iꞌatuehay kape.


text:
Iꞌatuehay — Uito poꞌog iꞌatuꞌe hap iꞌatu­maꞌat hamo topy­huꞌat. Tupana mohey hap taꞌa­tu­ꞌatoiat raꞌyn aikotã muꞌap wati­waure hawyi ahoꞌo­wasat hap ewy. Pyno ahẽtup kahato Tupana pe — Tupana etiꞌa­tu­poi­tyro Timo­teuꞌin torania itotiaria gupteꞌen haria areꞌe ahẽtup. Pyno toran naꞌyn.<pb/>Uito ti Pauru


text:
Timoteu mesup uimiwan atipo­ꞌoro kuekatu uiꞌe hap. Uito eꞌywot Pauru mekewat Aipo­typot miꞌairo tehay moherep wuatꞌi miitꞌin mianuat hat. Karãpe etomohey Iesui hawyi pywo Aipo­rekuat sese ere o wuatꞌi pe. Miꞌi pote ti aru ereĩneꞌen wuatꞌi eꞌat pe Tupana wywo ere o katu­pono mio tã e hap ti saꞌa­wy­ꞌite Tupana tomo­herep uhepe.


text:
Taꞌi uhaꞌyru sese ewy ereĩneꞌen Timoteu. Woro­kyꞌe kahato en. Aiꞌywot sese ti Tupana iꞌewyte Aika­ꞌiwat sese ti Iesui. At kaꞌap mio tã are Tupana pe — Waku etipo­wyro ro Timoteu egyiꞌat hap kaipyi. Waku erahaꞌat Timoteu kape ikyꞌe hap wywo are. Iwanẽtup hap wẽtup yn etum iwepit hamuat are Tupana pe meiũpepyi eupi.


text:
Iꞌewyte — Waku kahato En Uruꞌywot are. Taꞌi Tupana eheropat kahato hat uito Pauru. Emiky­ꞌesat ewy yn atunug neran. Aikotã saꞌa­wyꞌi aiꞌy­wania tunug emiky­ꞌesat ewy iꞌewyte uito atunug mesup are Tupana pe. Karãpe uiwa­tetup ewawi turan Timoteu — Waku kahato En Tupana are yn wãtym muo ihotꞌok ewy ewy are Tupana pe.


text:
Timoteu yt atiwaure kuap i aikotã eꞌyatypiat areĩneꞌen turanuat aikotã erewak uikyꞌe epiat haype hap. Uipap kahato ewawiat uiꞌa­kasa hamo hawyi atikuap uimo­wepit kahato en hap.


text:
Uimo­wa­nẽtup kahato en Iesui mohey sese hap kape mekewat pywuat sese hap yt eso hin i Iesui mohey hap ete. Saꞌa­wyꞌi ti ehary Iroiti iꞌewyte ety Eunise tukup­teꞌen imohey sese haria. Miꞌi hawyi koitywy en i raꞌyn iꞌatu ewywuat imohey sese hare en ereĩneꞌen.


text:
Miꞌi tupono woro­nãpin Timoteu. Saꞌa­wyꞌi woro­ꞌatoiat en itote Iesui mohey haria akag wo. Miꞌi hap eꞌat pe areponug eꞌakag ete hawyi Tupana tum tesaika hap topotpap nug epiat hamo. Pyno waku ewatetup o miꞌi hap kape.


text:
Tupana tum naꞌyn ahepe Topãꞌãu aimoe­saika kahato hap yt uwe pupiat i aikenꞌẽ hamo. Koitywy Topãꞌãu wo aipytꞌat nug kahato raꞌyn woꞌo­kyꞌe hamo. Miꞌi kaipyi koitywy watu­we­nãpin kuap taꞌyn saꞌag nug hap akit hamuat.<pb/>


text:
Yt eremõti teiꞌo Aika­ꞌiwat ehay moherep hamo. Iꞌewyte uito areĩneꞌen woꞌo­pyhik hawe Iesui mohey hap upi pytkai yt eremõti teiꞌo — Uito Pauru mẽpyt e hamo. Maꞌato waku ere — Uito iꞌewyte ahoꞌopot hawe areĩneꞌen wy mesuwat sehay wakuat moherep hap upi waku ere o Tupana pe. Uimoe­saika hap ok tã aru atunug ere o Tupana pe Timoteu.


text:
Tupana aheha­kye­raꞌat hawyi ainug temiitꞌin wo. Yt aiwa­nẽtup kahu hap upi i yt ahewaku hap upi i maꞌato tomi­ky­ꞌesat no tegyiꞌat hap ok tã aheha­kye­raꞌat wuatꞌi eꞌat piat aikotã Tupana toꞌe nimo saꞌa­wyꞌi tutunug yne wuatꞌi hap yianmete — Atiꞌa­tue­ha­kye­raꞌat ti aru Uhaꞌyru mohey haria e Iesui etiat hap ewy.


text:
Pyno koitywy watikuap kahato hegyiꞌat ahepiat hap katu­pono Aika­ꞌiwat Iesui ut hawyi tuwe­mo­herep taꞌyn ahepe aikotã aiku­ꞌuro hap kaipywiat aimo­herep hamo. Tehay wakuat toimo­herep taꞌyn ahepe aheĩneꞌen wuatꞌi eꞌat piat hamuat hap.<pb/>


text:
Taꞌi Tupana uiꞌairo topot­po­ꞌoro sese wo wuatꞌi puat tehay moherep hamo miitꞌin atumuꞌe uhepiat hamo.


text:
Miꞌi hap upi ti ahoꞌopot aikotã aikotã hap koꞌi. Miitꞌin iꞌatu­mi­ky­ryꞌi kahato uhete maꞌato yt aremõti hin i Tupana ehay ete katu­pono atikuap kahato uiwy uimi­mohey Iesui. Miꞌi hap toikuap iꞌewyte uito atikuap are. Yne uimiium tepiat toiꞌa­tunug iheg me itote tut hamuat kape.


text:
Timoteu epap kahato o uimienoi epiat pywuat sese sehay upi. Ewatetup miꞌi e hap koꞌi upi katu­pono aikotã aikotã ereĩneꞌen hamuat ahenoi epe. Miꞌi hap tote ereĩneꞌen wuatꞌi eꞌat pe. Etomohey Aika­ꞌiwat Iesui. Etikyꞌe kahato Miꞌi. Miꞌi hawyi wẽtup piit ewy yn watoĩ­neꞌen Iesui wywo.


text:
Tupana Pãꞌãu esaika hap topy­huꞌat kahato ahepe. Kat e hap kat e hap wakuap koꞌi tutum epe emohey haype. Miꞌi koꞌi o etat kahato etomoheg kahato ewanẽtup hawe uhaꞌyru.<pb/>


text:
Uhyt Wikeru iꞌewyte uhyt Emosene yi Asia piaria uiꞌatoiat raꞌyn iꞌewyte itotiaria iraniaꞌin yt iꞌatu­wese i raꞌyn uhete.


text:
Maꞌato mehĩ Onesi­wuru ti yt uiꞌatoiat hin i pãi. Uipo­wyro kahato miꞌi. — Tupana are etum o wakuap yn aiwy Onesi­wuru pe imẽpytꞌin me are torania iꞌyaty­piaria wywo karania wo etum o wakuap Tupana are. Taꞌi uimo­wepit hat kahato miꞌi. Yt tokenꞌẽ hin i uipyhik hap pupi. Tut tuereto uipyhik hap kape. Yt tuwe­mõti hin i — Uito Pauru ekatuwy toꞌe hamo.


text:
Putꞌokꞌe Huma pe hawyi yt toikuap i aiũpe uipyhik hap tawa Huma piat hap maꞌato miꞌi pytkai uikat kahato. Meremo putꞌok­toꞌe itotiat hawyi miꞌi hawyi uipuẽti.


text:
Tupana ahẽtup aiwy Onesi­wuru upi. Etum egyiꞌat kahato hap Onesi­wuru pe are. Etiꞌa­tu­moe­hãite iꞌyaty­piaria wywo are yn. Pyno Iesui tut turan atiky­ꞌesat Onesi­wuru pe haꞌup ikahu rakat are Tupana pe. Pywo etikuap kahato raꞌyn Timoteu aikotã saꞌa­wyꞌi areĩneꞌen tawa Ewesu piat turanuat uipo­wyro kahato hat Onesi­wuru topy­huꞌat itote. Miꞌi hawyi ipoityro hap ahẽtup kahato Tupana kaipyi uito Pauru.<pb/>


text:
Timoteu Aipo­typot Iesui hegyiꞌat kahato tesaika hap ium ahepiat hamo. Miꞌi hap kaipyi ereĩneꞌen hemiit hesaika kahato rakano hap wẽtup piit ieĩneꞌen hap ewy raꞌyn ereĩneꞌen iwywo.


text:
Uimienoi kuap kahato hat en uhaꞌyru katu­pono uiwywo yn ereĩneꞌen uipot­muꞌe turan. Yt etiwaure teiꞌo uiꞌe hap maꞌato etomo­herep yne o Iesui mohey kahato haria pe — Imohey hap yt atoiat hin i haria pe. Ahaipe­piaria piat uimienoi moherep hanuat ereĩneꞌen.<pb/>


text:
Aikotã surara tuwe­mo­so­ꞌo­potꞌi hap ewy eremo­so­ꞌopot uhaꞌyru. Surara sese ewy o ereĩneꞌen Iesui emiit wakuano.


text:
Katu­pono ti topotpap hawe ti surara tiky­ꞌesat topo­ꞌoro hat mowepit hap yn toiky­ꞌesat. Miꞌi pote toto topo­ꞌoro hat miky­ꞌesat nug hamuat. Saꞌa­wy­ꞌiwuat tekat koꞌi kape yt tuwe­wa­nẽtup i raꞌyn maꞌato tuwa­nẽtup surara akag miat topo­ꞌoro hap kape yn. Miꞌi hap ewy ro ereĩneꞌen Aipo­typot piat epoꞌoro hap ewy.


text:
Karãpe aheput hap ete wato­ꞌoiãꞌãg hap ewy uwe poꞌog ihyha hap kuap hamo waku hãpyk kahato rakat morekuat piat ainãpin hap ewy waku watunug. Yt miꞌi hap ewy i pote yt uwe i miꞌi poꞌog iꞌatuꞌe ahepe aihyha pytkai. Maꞌato iꞌe hap ewy wateput miꞌi pote miitꞌin mimõ­typot no watoĩ­neꞌen. Miꞌi hap ewy ti waku watoĩ­neꞌen hãpyk kahato imohey hap ete toꞌo­ꞌe­wywuat seput kahato haria ewy Timoteu.


text:
Karãpe — Aiwe­so­ꞌo­potꞌi popuo watikoi aiko watoꞌe miꞌi rokirẽ ti maꞌato karãpe haat hawyi aiwano topy­huꞌat saꞌa­wy­ꞌi­tewuat haat. Miꞌi hap ewy ti Iesui ehay upi waku watu­we­so­ꞌo­potꞌi popuo watu­we­potpap.


text:
Erewa­nẽtup to uimienoi kape Timoteu. Miꞌi pote ti aru Aika­ꞌiwat tum epiat wuatꞌi etiat kuap hamo.<pb/>


text:
Timoteu ewatetup o Aika­ꞌiwat Iesui kape. Taꞌi miꞌi ti morekuat Tawi emiariru Emiariru sese. Miꞌi Miit Tupana mimoieĩ­neꞌen pakup i raꞌyn hat ahenoi wuatꞌi puo.


text:
Miꞌi mienoi upi ti ahoꞌopot te. Uipoꞌi poꞌi raꞌyn haity wo woꞌo­ꞌauka hat ewy. Uito uipyhik kuap maꞌato Tupana ehay ti yt uwe i ipyhik kuap yt uwe i iꞌakit kuap.


text:
Maꞌato yt uiwẽ­pohep hin i Iesui mohey hap ete wãiꞌi­ꞌa­tuꞌe pytkai. Uiꞌauka pote uiꞌauka maꞌato yt uipohep hin i te. Katu­pono Tupana tiꞌa­tue­ha­kye­raꞌat teran kahato tomi­ꞌai­roria ahoꞌopot kahato Iesui mohey iꞌatuepiat hamuat pytkai. Miꞌi hap kaipyi Tupana tiꞌa­tue­ha­kye­raꞌat miꞌiria. Miꞌi hawyi Iesui kahu hap ewywuaria raꞌyn tukup­teꞌen iwywo wuatꞌi eꞌat pe raꞌyn.


text:
— Uiku­ꞌuro pote uiku­ꞌuro maꞌato yt woro­ꞌatoiat Tupana watoꞌe pote watoĩ­neꞌen iwywo wuatꞌi eꞌat pe waku watoꞌe. Hãpyk kahato sehay miꞌi.


text:
— Iwywo waho­ꞌopot pote iwywo morekuat no watoĩ­neꞌen waku watoꞌe maꞌato — Atoiat Iesui mohey hap watoꞌe pote iꞌewyte — Yt uimohey hat i meiẽ e ahepe e.


text:
Watoiat pytkai yt aiꞌatoiat hin i. Yt aiꞌatoiat i kat pote yt heso i. — Yt karãpe i ti aru woro­ho­ꞌo­ꞌatoiat e. Miꞌi e hap koꞌi ti aimi­mohey wuat watoꞌe waku kahato.<pb/>


text:
Timoteu etiꞌa­tu­nãpin no haty wo epotmu­ꞌeria — Tupana yt tiky­ꞌesat i wyti aiwo­ꞌoe­wa­nĩkap hap neꞌi watunug tehay enoi turanuat hap. Yt kan hamo i watu­ꞌuka sehay hit kuap hap ete e maꞌato aiwu­ꞌuka i pote ti yt kat i aiwo­ꞌo­wehik hap itote ere o. Eweꞌeg wo o miꞌi hap pupi katu­pono Tupana toĩneꞌen aipy­ꞌa­setpe aiwa­ꞌa­tunug turan.


text:
Eremuꞌe kahato at kaꞌap Tupana ehay enoi hãpyk hamuat hap ete. Yt epohep hin i o Tupana miky­ꞌesat nug hamuat. Miꞌi hawyi — Waku kahato epotpap uhepiat hap e Tupana epe. Miꞌi hawyi yt eremõti hin i Tupana pupi hãpyk kahato epotmuꞌe tehay sese wuat pote.


text:
Waku watoiat kahato yt aiweꞌeg i hap aiwo­ꞌoꞌehay wuat wuꞌuka hap aiwo­ꞌo­muꞌe turanuat hap katu­pono miꞌi hap yt kan hamo i maꞌato watunug miꞌi neꞌi pote Tupana tuwe­mõti aipupi iꞌewyte wati­ꞌa­tu­putsit neꞌi iraniaꞌin Tupana kuap teran hap kaipyi.


text:
Uhyt Imeneu uhyt Wiretu miꞌiria tuꞌuka kahato sehay wo aiwo­ꞌo­muꞌe turan. Yt ikahu hin i iwuꞌuka hap. Haty kahato aiwo­ꞌo­kyꞌe hap ete. Topy­huꞌat aikotã ahepihi haty kahato hap ewy. Sehay wuat iwuꞌuka hap miitꞌin woꞌo­ꞌatoiat hap ewy. Yt kan hamo i watu­ꞌuka sehay wo.


text:
Haꞌa­wyte aimuꞌe haria uhyt Imeneu uhyt Wiretu pywo sehay upiat haria tukup­teꞌen wen maꞌato mio ti taꞌa­tu­ꞌatoiat raꞌyn. Miꞌi hawyi wẽtup sehay kape — Tupana tiꞌa­tu­hymut kahu raꞌyn map haria iꞌatuꞌe. Mio tuwat raꞌyn yne raꞌyn Iesui upi iꞌatuꞌe. Mio tã iꞌatuꞌe pote aimogyt kahato ahepiat imohey hap etiat waure­wa­toꞌe pote. Iꞌatuepiat aimuꞌe hap toĩneꞌen aikotã hepihi wato yt uwe i imog kuap hap ewywuat are. Satꞌe raꞌyn iraniaꞌin ete hap ewy.


text:
Maꞌato aito yt watoiat hin i te pywuat sehay mohey hap katu­pono Tupana saꞌy­ruꞌin saki­ꞌytꞌin aito. Watunug iꞌyat iheg nakano pote yt taꞌat i. Miꞌi hap ewy wato­mohey kahato. Pywo kahato pote yt watoiat i. Aikotã Tupana toꞌe saꞌa­wyꞌi hap ewy — Woro­ho­ꞌokuap ti eipe uimẽ­pytꞌin e. Iꞌewyte uwe uwe toꞌe — Uito Tupana wano e miꞌi hat pe — Pyno eminug saꞌag etoiat yne e Tupana.<pb/>


text:
Hekat rakat yat koro pe tukup­teꞌen kahato seiam koꞌi yt toꞌo­ꞌe­wywuat ewywuat rakaria i. Iraniaꞌin wuatꞌi eꞌat piat ahenuk hap maꞌato iraniaꞌin aiwy­riaꞌin sese poi hap ewy tukup­teꞌen. Miꞌi koꞌi yt wẽtup kawiat yn i irania kuiꞌa kawiat irania yi kawiat irania hekat rakat kawiat imehit rakat. Miꞌi koꞌi heiam wati­puẽti getap wato pe.


text:
Watoiat yne saꞌag nug hap pote hekat rakat kuiꞌa ewy watoĩ­neꞌen ekuiꞌa wo iꞌyat koro pe ikahu kahato imowepit kahato hamo. Miꞌi hawyi — Waku ti rat uimi­ky­ꞌesat nug hamo en e ahepe Tupana. Miꞌi hawyi Tupana emiit sese wo watoĩ­neꞌen. Miꞌi hawyi kat koꞌi kat koꞌi imiky­ꞌesat yn naꞌyn watung.


text:
Timoteu yt erewa­nẽtup teiꞌo emotag hap turan epiit miky­ꞌesat saꞌag nug hamuat kape maꞌato meremo o etoiat. Erepik meremo o miꞌi hap kaipyi hãpyk nug hap kape Tupana mohey hap kape woꞌo­kyꞌe hap kape woꞌo­wese nug hap kape iraniaꞌin Iesui mohey haria upi urupo­wyro Tupana e haria upi wanẽtup kahu haria upi.


text:
Uhaꞌyru tukup­teꞌen kahato ti sehay wuat wuꞌuka teran haria yt kan nuat i ihay rakaria. Miꞌiria pe waku u pãi u an watoꞌe yn naꞌyn iꞌatuehay pe. Yt wati­ꞌa­tu­wesat i raꞌyn iwuꞌuka hap sehay enoi pote.


text:
Katu­pono yt uwe i Aika­ꞌiwat eropat hat wakuat wuꞌuka hano toĩneꞌen. Maꞌato hemiit sese ti iwese yne miitꞌin ete. Woꞌo­muꞌe kuap kahato hat yt ipyꞌahak hin i maꞌato hepamo ikuap haria ete Tupana eropat hat.


text:
Hepamo towese popuo toiꞌa­tu­nãpin kuap kahato ipyꞌahak teran tetiat rakaria. Etiꞌa­tu­muꞌe mio tã iraniaꞌin mote meiũran Tupana tum kuap iꞌatuepe paaꞌi­ꞌa­tuꞌe hamuat taꞌa­tu­ꞌatoiat mono taꞌa­tu­minug saꞌag — Pywo raꞌyn taꞌa­tuꞌe haype.


text:
Miꞌi hap kaipyi ti aru teꞌe­ra­ꞌaipok taꞌyn taꞌa­tu­mo­weꞌeg hap kape. Miꞌi hawyi ti aru toiꞌa­tue­ha­kye­raꞌat raꞌyn ahiag ewamiri pyi aikope ahiag miky­ꞌesat yn taꞌa­tunug. Miꞌi hap kaipyi wati­ꞌa­tu­muꞌe wanĩ­kaptia aiwese kahato hap wywo wati­ꞌa­tu­muꞌe. Miꞌi hap ewy waku watunug Timoteu are uito eꞌywot Pauru.<pb/>


text:
Timoteu niatpo ti aru watoĩ­neꞌen wuatꞌi saꞌag nug haria eꞌat putꞌokꞌe turan katu­pono imohey haria piat hoꞌopot hap eꞌat mekewat eꞌat pe.


text:
Katu­pono mekewat eꞌat pe yt hegyiꞌat i rakaria tukup­teꞌen kahato — Ewat uiano yne iꞌatuꞌe. Uito poꞌog ekai e haria. Uito poꞌog atikuap ekai iꞌatuꞌe. Toꞌo­ky­ryꞌi kahato Tupana ete. Iꞌatuehay taꞌa­tu­ꞌywot taꞌa­tuty piat yt taꞌa­tu­mohey hin i. Etum neꞌen neꞌi ikahu rakat iꞌatuepiat hawyi — Waku yt iꞌatuꞌe hin i egyiꞌat hawe. — Yt kat i Tupana iꞌatuꞌe i.


text:
Yt uwe etiat i iwese rakaria miꞌiria. Ehaky­ꞌeꞌi hap yt kuap i haria. Taꞌa­tu­mo­weu­kaꞌi yn miitꞌin. Meremo wuꞌuka teran haria haiwot rakaria wakuap nug hat etiat ipyꞌahak takaria.


text:
Taꞌa­tu­wy­riaꞌin maꞌatꞌi maꞌatꞌi hanuaria wo i tukup­teꞌen. Iꞌatu­hu­haiꞌi yn tukup­teꞌen. — Uito poꞌog e hap yn iꞌatu­wa­nẽtup hawe. Taꞌa­tu­wepit hap kape yn teꞌe­ru­wa­nẽtup. Yt Tupana mowepit hap yt kape i teꞌe­ru­wa­nẽtup.


text:
Teꞌe­ru­wa­ꞌa­tunug Tupana mõtypot hamo maꞌato yt pywo pe i. Yt taꞌa­tu­ky­ꞌesat hin i Tupana esaika hap taꞌa­tu­mo­pakup i hamuat. Miꞌi ewywuaria ti aru pywo tukup­teꞌen kahato. Miꞌi tupono o eroꞌoksep yn naꞌyn miꞌi haria pupi. Eiweꞌeg wo o miꞌi haria ewamiri pupi.


text:
Hary­poria yat pe yt weꞌeg i hat yat pe tuwe­hytꞌok yt uwe mikuap mo i wẽtup sehay wuat imuꞌe hamo imaꞌat hamuat haype. Taꞌa­tu­maꞌat kuap kahato katu­pono mekewat hary­po­riaꞌin yt iꞌatoiat teran hin i taꞌa­tu­minug yt taꞌa­tu­weꞌeg i hap koꞌi. Miꞌi hary­poria ikyꞌesat kahato teha­kye­raꞌat Tupana piat hap maꞌato yt totoiat teran hin i tominug yt naku i yt iweꞌeg i hap koꞌi pytkai.


text:
Aikotã saꞌa­wyꞌi pywuat sehay pun haria mehĩ Iane iꞌewyte mehĩ Iãpere ewywuat gupteꞌen haria miꞌiria. Saꞌa­wyꞌi miꞌiria Musei ehay pywuat yt taꞌa­tusat i. Miꞌi haria ewywuaria ti aru mesuwe tukup­teꞌen aru. Yt teꞌe­ru­wa­nẽtup kuap i pywuat sese sehay kape katu­pono taꞌa­tuepiat imohey saꞌa­wy­ꞌiwuat hap taꞌa­tupun neꞌi.


text:
Aima­ꞌatꞌi maꞌatꞌi hap kaipyi wuatꞌi miitꞌin tiꞌa­tukuap taꞌyn woꞌo­maꞌat haria wo miꞌiria. Aikotã saꞌa­wyꞌi Iane Iãpere ewywuaria miꞌiria.<pb/>


text:
Maꞌato en yt miꞌiria ewywuat hin i Timoteu katu­pono en uhaipepiat kahato emuꞌe uhepiat hap ewy kahato nug hat en. Uiminug wakuat e hamuat ewy kahato nug hat en. Uipy­ꞌãtap upiat ewyry raꞌyn. Iesui mohey uhepiat hap upi hewyry motꞌi kahato rakat raꞌyn en. Yt uihyha i hap upi hin i ewyry en. Uhepiat miitꞌin kyꞌe hap upi uhepiat hoꞌopot hap kuap hamo ewyry raꞌyn.


text:
Iꞌewyte etikuap kahato iꞌatu­mi­ky­ryꞌi uhatyꞌi hatyꞌi hap koꞌi. Saꞌa­wyꞌi karãpe areĩneꞌen tawa Atiokia pe tawa Ikuniu pe tawa Iritara pe taꞌa­tu­mi­ky­ryꞌi saꞌag kahato uhete. Uhatyꞌi hatyꞌi uimo­so­ꞌopot uimo­ha­ky­ꞌeꞌi maꞌato uipo­re­ro­kosap neꞌi Uika­ꞌiwat Iesui.


text:
Uwe uwe topy­huꞌat teran Aika­ꞌiwat Iesui ewy hewaku hap ewy miꞌi hat wyti miitꞌin miky­ryꞌi hamo topy­huꞌat miitꞌin misa­tyꞌi satyꞌi wo topy­huꞌat.


text:
Maꞌato miitꞌin saꞌag nug haria woꞌo­ma­ꞌatꞌi maꞌatꞌi haria ti aru poꞌog poꞌog tuwe­mo­herep. Iꞌatu­minug saꞌag kaipyi meiũran poꞌog saꞌag teꞌe­ro­py­huꞌat. Miꞌi hawyi wuatꞌi maꞌat hamo teꞌe­ro­py­huꞌat. Iꞌewyte miꞌi hawyi wuatꞌi miitꞌin maꞌat hano teꞌe­ro­py­huꞌat.


text:
Maꞌato Timoteu yt atiky­ꞌesat i en miꞌi tã ereĩneꞌen. Maꞌato uhepiat emuꞌe hap ete at kaꞌap ereĩneꞌen poꞌog poꞌog katu­pono saꞌa­wy­ꞌite miꞌi hap ete pywo haty wo eremuꞌe. Miꞌi hap ewy te mesup etimohey te Timoteu katu­pono etikuap sese raꞌyn uiwẽ pywiat emuꞌe hap.


text:
Katu­pono ehire pyi te etikuap Tupana ehay miwan miat hap ete pywuat sese hap kaipyi etipuẽti Ekaꞌiwat Iesui etiat kuap hamuat. Katu­pono yianmete taꞌa­tu­henoi Aika­ꞌiwat Iesui etiat. Miꞌi hap kaipyi ti wati­puẽti aiweꞌeg hap Iesui mohey hamuat. Miꞌi hawyi wato­mohey hawyi aheha­kye­raꞌat hap topy­huꞌat.


text:
Wuatꞌi yianmiat Tupana ehay miwan miat tuwẽtem hemiitꞌin wẽ pyi Tupana Pãꞌãu ihay. Waku kahato aimuꞌe pywuat sehay wo. Ainãpin kahato kat som waku watunug iꞌewyte aimuꞌe kahato saꞌag kaipyi aipo­re­ro­kosap hamo wakuap yn nug hamo aimuꞌe.


text:
Aimo­hãpyk kahato hamuat Tupana ainãpin tehay wo. Toꞌe hap kaipyi Tupana tiꞌa­tu­moe­saika kahato teropat haria wuatꞌi sepap hap kuap yne hamo wuatꞌi wakuap nug hamo are epe eꞌywot uito Pauru.<pb/>


text:
Pyno Timoteu woro­nãpin kahato haty wo Tupana ehamo Aipo­typot Iesui ehamo — Etimohey kahato o Tupana ehay ereꞌe o epotmu­ꞌeria pe. Yt ewẽpohep hin i neiꞌo miꞌi hap ete. Yt epohepap pytkai i yt epohep teiꞌo iꞌatu­muꞌe hap ete. Katu­pono tut irane Aika­ꞌiwat uwe waku uwe yt naku i rakaria hap enoi hamo ihãite rakaria kape iꞌewyte map haria kape.


text:
Yt etoiat reiꞌo ihay moherep hap. Wãi ere o miitꞌin minug saꞌag koꞌi ete. Yt eweipun neiꞌo ehepiat imohey hap ere o wuatꞌi pe. Eiwepit ro ere o epotmu­ꞌeria pe. Yt kat i iꞌatu­mõ­py­ꞌahak hap wywo maꞌato hepamo perupꞌi wo etiꞌa­tuekyi kahato ro emienoi wo Tupana kape katu­pono tut irane wuatꞌi Porekuat no emienoi wo.


text:
Pywo ti aru meiũran aimi­mu­ꞌeria yt tiky­ꞌesat i kahato taꞌa­tu­muꞌe hãpyk takanuat hap. Miꞌi haype ti aru — Wãiꞌi­ꞌa­tuꞌe yt he i iꞌatuꞌe yt watu­wa­nẽtup teran i mio tã e hap kape iꞌatuꞌe aimuꞌe ihãite rakat etiat hap ete. Miꞌi hawyi ti aru taꞌa­tu­mi­ky­ꞌesat ewywuat taꞌa­tu­muꞌe haria taꞌa­tukat.


text:
Maꞌato en Timoteu eweꞌeg wo o mio tã iꞌatuꞌe hap kai. Yt eremoe­ha­ma­naꞌi teiꞌo maꞌato Tupana ehay pywuat sese po pe ereĩneꞌen o. Epiat hoꞌopot pytkai yt ewẽpohep teiꞌo. Maꞌato en woro­ky­ꞌesat wuatꞌi puat Tupana ehay wakuat sytpok hamo. Etimoehãite yne o epotpap Tupana miium epiat uhaꞌyru.<pb/>


text:
Aikotã aihũ wati­ꞌauka Tupana mõtypot hamo hap ewy uito porap putꞌokꞌe raꞌyn uiku­ꞌuro hap Tupana mõtypot hamuat hap pãi.


text:
Surara wakuat ewy uipotpap uiꞌakag Iesui miky­ꞌesat ete. Seput hap etiat poꞌog ihyha rakat ewy areĩneꞌen. Iraniaꞌin taꞌa­tu­ku­ꞌuro hap pupi teꞌe­ro­kenꞌẽ kahato i maꞌato uito yt miꞌi hat i. Iraniaꞌin aipok haria neꞌi maꞌato uito putꞌok­ꞌare aheput hap ete. Miꞌi hap ewy areĩneꞌen imohey hap mywo.


text:
Karãpe wateput turan seput hat akag toꞌe — En poꞌog ihyha rakat e wuatꞌi ehamo. Miꞌi hap ewy ti meiũran Aiꞌakag Iesui toꞌe irane uhepe — En ni wakuat kahato Tupana wanẽtup hawe e irane uhepe maꞌato yt uhepe yn i maꞌato iꞌewyte uwe uwe tokyꞌe haria pe torania — Atiꞌa­tu­ky­ꞌesat Iesui taꞌaipok i e haria pe.


text:
Katu­pono aiwy Tema uiꞌatoiat raꞌyn. Kat pote tekat poꞌog kyꞌesat Tupana kawiat haype. Miꞌi pote tawa Tesa­ro­nika kape toto. Aiwy Kesente toto yi Karata kape. Titu ti toto raꞌyn tawa Taumasia kape miꞌi tupono waku eriot meikowo.


text:
Maꞌato aiwy Iruka yn ti topy­huꞌat uiwywo. Timoteu atiky­ꞌesat etikat o aiwy Maku miꞌi hawyi eterut ewywo eut turan katu­pono miꞌi waku raꞌyn aipo­wyro aipotpap etiat hamo.


text:
Timoteu atoiat uheka­misa wato uipysop uhyt Kapu yat pe tawa Turate piat. Miꞌi atiky­ꞌesat eterut hap eut tuwywo. Iꞌewyte miwan koꞌi itote tukup­teꞌen. Miꞌi iꞌewyte eterut o wy. Atiky­ꞌesat poꞌog ipe totiat miwan.<pb/>


text:
Uhyt Aresã­tere yne imehit rakat tupa­naria iãꞌãkap koꞌi nug hat etiat uimaꞌat kahato hat. Uimo­so­ꞌopot kahato miꞌi. Taꞌi haiwot kahato aipot­muꞌe hap ete. Toimoma teran uipot­muꞌe hap.


text:
Pyno eweꞌeg wo o ipupi. Waku wahẽtup Tupana kape — Etipoepyk to Aresã­tere iminug saꞌag ok tã urumaꞌat hap ok tã haꞌup iminug saꞌag waku watoꞌe Tupana pe.<pb/>


text:
Miꞌi hap eꞌat pe yt iꞌatu­wese hin i uhemiitꞌin ran koꞌi. Yt uipo­wyro i haype. Yt naku i atipuẽti sehay wuat haria uhemiitꞌin uiꞌatoiat yne. Miꞌi hawyi uiꞌatoiat uiwy­riaꞌin wanĩ­kaptia pyꞌa­setpe uito waku sio yt e hamo. — Tupana waure wo ereĩneꞌen uiwy­riaꞌin uiꞌatoiat haria kai are Tupana pe.


text:
Uiꞌatoiat maꞌato Aika­ꞌiwat yt uiꞌatoiat hin i. Tutum uhepe tesaika hap tehay wakuat enoi hamuat. Taꞌi Tupana uheha­kye­raꞌat uiꞌauka tet pupi aikotã aihũ wati­ka­wiano awyꞌato pupi hap ewy.


text:
Taꞌi Aika­ꞌiwat uheroꞌok kuap kahato uiꞌauka teran haria po pyi uimaꞌat teran haria tok pyi. Miꞌi hawyi uiꞌãuka iꞌatu pupi. Tetama atipy piat pe uhereto. — Arehum at kaꞌap ewawi Tupana. Ekahu kahato En are aru wuatꞌi eꞌat pe. Taꞌi miꞌi tã wyti pyno.


text:
Uhekue­katu atipo­ꞌoro mehĩ Akuira kape iharyꞌi Pisira kape. Iꞌewyte kuekatu mehĩ Onesi­wuru pe torania iꞌyaty­piaria kape.


text:
Uhyt Eratu topy­huꞌat tawa Kurintiu pe. Aiwy Towimu atimõ­py­huꞌat tawa Miretu pe kat pote iꞌahu pote.<pb/>


text:
Atiky­ꞌesat eriot mesup uhowawi Timoteu iꞌaman mot ewakai te.<pb/>Eyke­ꞌetꞌin Iesui mohey haria Eũpuru Putensi Irinu iꞌewyte mana Kautia iꞌewyte torania meiũpiaria Iesui mohey haria kuekatu iꞌatuꞌe ewawi.<pb/>


text:
Atiky­ꞌesat ihãite kahato ehepiat imohey hap. Miꞌi hap ahẽtup Tupana pe — Etum o Timoteu pe egyiꞌat hap are ti Tupana pe.<pb/>Pyno toran naꞌyn. Uito Pauru


text:
Mesup ti Pauru miwan atipo­ꞌoro ewawi uiwy Titu. Uito ti meiũ Tupana eropat hat iꞌewyte wuatꞌi Porekuat Iesui ehay moherep hat uito. Saꞌa­wyꞌi ti Tupana uiꞌairo tehay moherep hamo tomi­ꞌai­roria piat hamo uipo­ꞌoro. Mio tã e uhepe — Atiky­ꞌesat en uhehay pywuat moheg miitꞌin miat hamo e. Uhaꞌyru mohey hap moheg hamo uimi­ꞌai­roria muꞌe hamo woro­ꞌairo en e Tupana uhepe.


text:
Katu­pono saꞌa­wy­ꞌite at yt kat i te turan toꞌe Tupana ahepe — Atum aru ehepe eheĩneꞌen wuatꞌi eꞌat piat hamuat e ti Tupana. Yt heso i ahete Tosa­ꞌyru mohey haria pe. Miꞌi hap yn wahe­katup aito mesup.


text:
Heꞌat putꞌokꞌe raꞌyn hawyi Tupana timo­herep taꞌyn uhepe tehay — Atum aru wuatꞌi eꞌat piat eheĩneꞌen hap Uhaꞌyru mohey haria pe e Tupana ahepe. — Koitywy woro­po­ꞌoro en Pauru uhaꞌyru etiat sehay moherep hamo katu­pono woro­mohey en inug hamo e uhepe. Miꞌi tupono ti atimo­herep Haꞌyru wuatꞌi uwania pe Tupana e hap ewywuat. Aheha­kye­raꞌat Tupana piat hap Iesui mikyiꞌat moherep hat areĩneꞌen mesup uito. Uito ti Pauru.<pb/>


text:
En ni Titu uhaꞌyru sese Iesui mohey hap kaipywiat katu­pono aimi­mohey ti wẽtup ok yn toĩneꞌen mote ꞌi pote wẽtup ok yn aito. — Etum no egyiꞌat hap uhaꞌyru Titu pe areꞌe mesup mesuwe Aiꞌywot Tupana pe. Iꞌewyte imowepit kahato hap etum o uhaꞌyru Titu pe areꞌe mesup mesuwe Tupana pe Iesui Uheha­kye­raꞌat hat pe wuatꞌi Porekuat pe.<pb/>


text:
Saꞌa­wyꞌi woro­mo­py­huꞌat en yꞌy toꞌo­raniat yi Kereta pe yt uiminug yne reꞌym moma hamo. Pyno waku etiꞌairo torania yne tawa puat Iesui mohey haria apykok hanuaria areꞌe saꞌa­wyꞌi epe uhaꞌyru.


text:
Waku etiꞌairo yt iꞌaparap i hat wẽtup ok yn iharyꞌi rakat are. Iꞌewyte imẽpytꞌin Iesui mohey haria ewywuat etiꞌairo. Yt etiꞌairo teiꞌo imẽpytꞌin ipyꞌahak poityꞌi rakat neꞌi areꞌe. Yt toꞌywot ehay upiat i haria. Miꞌi yt naku i aiꞌa­pykok hano.


text:
Tupana potpap nug haria pote waku yn nug hat waku etiꞌairo. Maꞌato — Uito poꞌog waku iraniaꞌin kai e hat yt etiꞌairo teiꞌo. Iꞌewyte marakꞌa yt etiꞌairo teiꞌo. Mahy u hat pote yt naku Iesui mohey haria apykok hat wo topy­huꞌat areꞌe. Yt etiꞌairo teiꞌo miꞌi hat ewywuat. Wuꞌuka teran hat iꞌewyte yt naku i — Uiwano yn naꞌyn e hat. Miꞌiria ewywuaria yt putꞌokꞌe Iesui mohey haria apykok hanuaria wo. Miꞌi pote waku yn nug hat etiꞌairo.


text:
Waku hegyiꞌat miitꞌin miat — Ereke ro e hat iꞌatu­ꞌakag wo waku etiꞌairo. Wakuap yn nug neran hat waku etiꞌairo. Iweꞌeg kahato hat waku hãpyk kahato rakat waku Tupana ewywuat wakuat rakat etiꞌairo waku. Wewãikuap hat waku etiꞌairo iꞌatu­ꞌakag nuat.


text:
Etiꞌairo aimi­mohey wuatꞌi eꞌat piat moherep hat Iesui mimuꞌe ewywuat etiꞌairo. Miꞌi hat ewywuat etiꞌairo pote hesaika rakaria watu­kup­teꞌen ipotmu­ꞌeria pywo piat taꞌa­tu­muꞌe pote.


text:
Miꞌi hat etiꞌairo pote meremo taꞌa­tu­mo­pe­rupꞌi tehay pywuat no yt iꞌewy i rat e haria.<pb/>Taꞌi tukup­teꞌen aipy­ꞌe­set­piaria aimi­mu­ꞌeria wẽtup ehay upiat myhuꞌat haria. Miꞌiria tuꞌuka teran kahato sehay pywuat ete aimaꞌat teran haype. — Uruto Iesui mohey haria iꞌatuꞌe wen maꞌato wẽtup sehay ete aimuꞌe. Sehay potꞌi Iuteu ywania eko enoi haria miꞌiria.


text:
— Wãiꞌere o iꞌatuepe yt naku i miꞌi tã ehenoi katu­pono urumo­ꞌa­kagꞌaia kahato yne aimẽ­pytꞌin nywo ereꞌe ro miꞌiria pe. Pyno ti yt naku i watu­wa­nẽtup miꞌi haria ehay kape katu­pono miꞌiria ti ahekat kyꞌewi aimuꞌe. Pyno waku teꞌe­ru­we­mõti mekewat aheka­reꞌen kyꞌewiat hap ete.


text:
Saꞌa­wyꞌi yi Kereta pe toĩneꞌen wẽtup ok woꞌo­nãpin hat. Miꞌi hat toꞌe — Pywo ti rat aiꞌy­wania yi Kereta piaria ti heso heso rakaria e. Haiwot rakaria wo tukup­teꞌen e. Ienuk yn neran haria. Yt ipotpap teran i rakaria e ti saꞌa­wyꞌi yi Kereta piaria muꞌe hat toꞌy­wania etiat pe.


text:
Pywo kahato toꞌe miꞌi miit katu­pono miꞌi tã ti tukup­teꞌen yi Kereta piaria. Miꞌi tupono o etiꞌa­tu­nãpin o Iesui mohey haria — Ewetoiat ro eiꞌy­wania yi Kereta eko saꞌag hawyi eweiꞌaipok to Iesui mohey hap kape ereꞌe o yi Kereta piaria pe. — Pywo ti iꞌatuꞌe hawyi mono iꞌatu­haĩte raꞌyn imohey hap ete.


text:
— Yt eweimuꞌe teiꞌo poꞌog mekewat eimuꞌe saꞌa­wy­ꞌiwuat heso rakat ete ereꞌe ro iperup takaria pe. Iꞌewyte eweitoiat ro Iuteuria eko koꞌi aimuꞌe hap koꞌi yt Tupana ehay kaipywiat i koꞌi ereꞌe o epotmu­ꞌeria pe are.<pb/>


text:
Waku hap etiat wanẽtup haria pe — Waku yne Tupana minug koꞌi mesuwat yi totiat koꞌi iꞌatuꞌe. Teꞌe­ru­wehum yn Tupana minug ete maꞌato iraniaꞌin yt imohey i haria yt wẽtup i waku Tupana minug koꞌi. Yt naku i iꞌatuꞌe yn Tupana miium ete katu­pono iꞌatu­wa­nẽtup hawe yt naku i hap yn topy­huꞌat. Teꞌe­ru­we­mõti kahato teꞌe­ru­wa­nẽtup hawe yt taꞌa­tunug i iꞌatueko ewy pote.


text:
Miꞌiria — Uruikuap Tupana iꞌatuꞌe wen maꞌato iꞌatu­minug koꞌi yt Tupana mohey haria minug ewy hin i katu­pono hema­rakꞌa poityꞌi iraniaꞌin ete. Yt uwe ehay upi i miꞌiria teꞌe­ro­py­huꞌat teran. Iꞌewyte yt kat i iꞌatu­minug wakuap heremo. Yt taꞌa­tu­he­papꞌi wakuap nug hap pãi — Uruikuap kahato Tupana iꞌatuꞌe pytkai. Miꞌi tã hap ewy miꞌiria. Uito Pauru.<pb/>


text:
Maꞌato en Titu ehenoi ro Iesui mohey haria pe yi Kereta piaria pe Tupana ehay hãpyk kahato rakat yn pywuat rakat Tupana e hap ewywuat yn.


text:
Pyno mio tã ereꞌe o iꞌatuepe. Etiꞌa­tu­nãpin ihainiaꞌin nagnia pe — Waku etunug waku miitꞌin me hawyi miitꞌin mimõ­typot no eweikup­teꞌen ereꞌe o. Ehehay hãpyk yn haria wo o eweikup­teꞌen ereꞌe o. Eiwewãi o eiminug saꞌag ete hawyi Iesui mohey haria kahato wo o eweikup­teꞌen ereꞌe o. Woꞌo­kyꞌe hap yn o ewetunug ereꞌe o. Imohey potꞌi haria wo o eweipy­huꞌat ereꞌe o nagnia pe Titu.<pb/>


text:
Iꞌewyte Titu hary­po­riaꞌin nagnia pe kotã ereꞌe o — Eweꞌeg wo o manaꞌin eiminug saꞌag pupi ereꞌe o. Hary­poria wakuat ewy eweikup­teꞌen aikotã Tupana ewaku hap ewy o eweikup­teꞌen ereꞌe o. Yt naku i ehehay miitꞌin mohit hap ete eiwẽ pyi ereꞌe o. Yt naku i mahy u haria wo eweikup­teꞌen.


text:
Waku eweikup­teꞌen hary­po­riaꞌin heꞌaito pakup takaria nãpin haria wo ereꞌe o nagnia pe. Manaꞌin waku mio tã eweiꞌe heꞌaito pakup takaria pe — Waku eweikyꞌe eꞌaito iꞌewyte waku eweiꞌa­tu­kyꞌe eimẽ­pytꞌin ereꞌe o hary­poria nagnia heꞌaito pakup takaria nãpin hamo.


text:
— Iꞌewyte wãiꞌe­weiꞌe o eiminug saꞌag nug hap pupi. Eweiꞌa­tu­po­wyro kahato o eheꞌaito eimẽ­pytꞌin iꞌewyte eiꞌyat piaria waku iꞌatuꞌe manaꞌin nagnia heꞌaito pakup takaria pe. Eheꞌaito miky­ꞌesat ewy o eweikup­teꞌen eweiꞌe o heꞌaito pakup i rakaria pe ereꞌe o haryꞌin me are. Pyno Titu eꞌe hap ewy taꞌa­tunug pote ti aru ahewa­nĩ­kaptia — Taꞌi Iesui mohey haria hary­po­riaꞌin iweꞌeg kahato haria iꞌatuꞌe. Miꞌi pote yt teꞌe­ru­we­ky­ryꞌi kuap i Tupana ehay ete ereꞌe o manaꞌin nagnia pe.<pb/>


text:
Miꞌi hawyi ti kurum iwasu koꞌi pe ereꞌe o — Pyno iweꞌeg haria ewywuaria wo o eweipy­huꞌat ereꞌe o. Wakuat yn nug haria wo eweikup­teꞌen Tupana miky­ꞌesat nug haria ereꞌe o kurum iwasuria pe.


text:
Iꞌewyte en Titu poꞌog wakuap nug hamo ereĩneꞌen itotiaria kurum iwasuria kai hawyi ti aru — Pyno waku watunug Titu ewy iꞌatuꞌe kurum iwasuria. Tupana ewy ereĩneꞌen iꞌatu­muꞌe haype yt kat i eso hap wywo. Epyꞌa hãpyk wywo etiꞌa­tu­muꞌe Titu.


text:
Iꞌewyte ahewa­nĩ­kaptia etiꞌa­tu­wesat ehay hãpyk kahato eweꞌeg hap kaipyi etiꞌa­tu­wesat perupꞌi puo. Miꞌi tã etiꞌa­tu­wesat pote ti aru yt kat i iꞌatuꞌe kuap i raꞌyn Tupana ehay mohit hamuat ete. Teꞌe­ru­we­mõti raꞌyn katu­pono yt kat i taꞌa­tu­puẽti ehay kaipyi saꞌag hap neꞌi. Yi kape yn naꞌyn iꞌatueha pãi.<pb/>


text:
Pyno miꞌi tã ereꞌe o Iesui mohey haria miitꞌin eropat haria pe — Ewetunug o eika­ꞌi­waria piat Ehetu­ꞌi­saria piat eiꞌa­tu­po­ꞌoro hap ewy iꞌatu­mi­ky­ꞌesat ewy ereꞌe o. Yt naku i more­kuaria eweiꞌa­tuehay moweu­kaꞌi eipo­ꞌoro hap pote. Waku eweikup­teꞌen eiꞌa­pykok haria mowepit kahato haria wo ereꞌe o epotmu­ꞌeria pe Titu.


text:
— Iꞌewyte yt ewete­roꞌok teiꞌo eika­ꞌiwat ekareꞌen koꞌi ereꞌe o. Iꞌewyte eipotpap kahato o wakuap koꞌi eiminug koꞌi ete. Eika­ꞌi­waria emiitꞌin no kahato o eweikup­teꞌen ereꞌe o. Miꞌi tã ewetunug mote ti aru eika­ꞌiwat Tupana ehay mõtypot hap kahato ewetunug eika­ꞌi­waria wanẽtup hawe Aheha­kye­raꞌat hat Tupana ehay mõtypot hamo eweikup­teꞌen ereꞌe o Iesui mohey haria miitꞌin eropat haria pe Titu.<pb/>


text:
Pyno koitywy Tupana mio tã e ahepe iꞌewyte wuatꞌi miitꞌin me — Woro­ho­ꞌo­kyꞌe kahato eipe e raꞌyn. Pyno woro­ho­ꞌoe­ha­kye­raꞌat reran eipe e wyti Tupana wuatꞌi ywania pe. Atum hamuat uhegyiꞌat kahato pote teꞌen neꞌi yne ehepe e ti Tupana ahepe.


text:
Miꞌi hawyi aikyꞌe hap watikuap kahato raꞌyn. Iꞌewyte aikotã waku watu­kup­teꞌen mesu­wa­rotiat hap watikuap katu­pono Tupana aimuꞌe raꞌyn — Saꞌa­wyꞌi te ti eimi­ky­ꞌesat ewy yn ewetunug e. Mekewat eꞌat pe saꞌag kahato rakaria wo eweikup­teꞌen e. Maꞌato uhegyiꞌat hap putꞌokꞌe ehete pote waku eweitoiat raꞌyn eiminug saꞌag hap koꞌi uimi­ky­ꞌesat ewy yn nug hamuat e. Wakuaria wo uhewaku hap ewy atiky­ꞌesat e. Uimõ­typot haria eipe atiky­ꞌesat e Tupana ahepe.


text:
Miꞌi hawyi Iesui putꞌokꞌe hap eꞌat yn naꞌyn wahe­katup Tupana mõtypot eꞌat sese raꞌyn. Taꞌi Uhetu­pana iꞌewyte Iesui Aheha­kye­raꞌat hat poꞌog wuatꞌi kai putꞌokꞌe irane. Putꞌokꞌe hawyi ikahu hap sese watikuap taꞌyn. Mekewat eꞌat pe ti wahe­katup kahato turan tut.


text:
Aheha­kye­raꞌat hat Iesui ikuꞌuro raꞌyn ariaꞌyp posak ete aika­wiano. Yne yt nakuap i nug saꞌag po pyi aihep hamo ikuꞌuro. Tupana wanuaria wo ainug neran pote wakuaria wo aito hap toiky­ꞌesat. Miꞌi pote aihep taꞌyn saꞌag nug hap po pyi aimo­waku hamo raꞌyn. Koitywy Aheha­kye­raꞌat hat iwepit kahato raꞌyn.<pb/>


text:
Pyno uhaꞌyru Titu uimienoi mesuwat uimiwan miat ehenoi yne Iesui mohey haria epotmu­ꞌeria pe are. Aikotã woꞌo­muꞌe hat sese ewy etiꞌa­tu­nãpin Iesui ainãpin hap ewy. Iꞌaparap hap etikuap hawyi wãiꞌere o iꞌatuepe yt iꞌatu­mohit wywo teiꞌo maꞌato wãiꞌere iꞌatuepe. — Taꞌi Tupana wyti uipo­ꞌoro meikowo ehepiat sehay wakuat Iesui etiat moherep hamo ereꞌe o iꞌatuepe. Uito ti ehehay­tuwy sese ereꞌe o epotmu­ꞌeria pe Titu. Uito Pauru.<pb/>


text:
Etiꞌa­tu­muꞌe epotmu­ꞌeria mio tã ereꞌe o Titu — Eweiꞌa­tuehay upi ehetu­ꞌi­saria eiꞌa­kagnia iꞌewyte ehesu­ra­raꞌin eweiꞌa­tuehay upi eweikup­teꞌen ereꞌe o. Miꞌi hap etiat iꞌatu­muꞌe hap ete yt waure wo eweikut­p­teꞌen ereꞌe o. Karãpeĩ eiꞌa­kagnia eipo­ꞌoro motpap wakuap nug hap miꞌi pote — Hẽ eweiꞌe kahato ereꞌe o epotmu­ꞌeria pe.


text:
Iꞌewyte yt uwe teiꞌo eweiꞌa­tuehay moweu­kaꞌi ereꞌe o. Iꞌewyte miitꞌin wuatꞌi wywo o eiwese eweikup­teꞌen ereꞌe o Titu. Iꞌewyte waku eweikat ewy ewese hap wywo. Iꞌewyte eipe­rupꞌi kahato yn o yne miitꞌin ete eweikup­teꞌen ereꞌe o Iesui mohey haria pe.


text:
Kat pote ti aito nimo te yt hãpyk i sese rakaria watoĩ­neꞌen. Woꞌoehay upi upi haria wo i ti aito katu­pono mekewat eꞌat pe aito aiminug saꞌag atoiat reran aiꞌe pytkai yt watoiat kuap i. Miꞌi hawyi ti mekewat aiminug saꞌag kape neꞌi watoĩ­neꞌen. Miꞌi hap kaipyi ti aiwo­ꞌo­weu­kaꞌi aiwo­ꞌopiat hap yn naꞌyn tuwekuap ahete. Miꞌi haype ti — Atiky­ꞌesat ewat uiwano aiꞌe hap aiwa­nẽtup hawe. Iꞌewyte — Atiky­ꞌesat ti uito poꞌog ekai iraniaꞌin kai aiꞌe hap yn. Miꞌi hap kaipyi ti ipyꞌahak takaria wo aito yne miitꞌin ete. Iꞌewyte iraniaꞌin torania ipyꞌahak takaria wo ahete tukup­teꞌen.


text:
Yt naku i kahato ahete mekewat eꞌat pe maꞌato miꞌi pytkai Tupana tuwe­mo­herep taꞌyn ahepe aikyꞌe kahato hap. Miꞌi kaipyi aheha­kye­raꞌat hamuat. Iwese kahato ti ahete. Tuwepyi aikyꞌe teꞌen neꞌi haype.


text:
Taꞌi Tupana yn ti Aheha­kye­raꞌat kuap hat. Aito ti yt wati­ꞌa­tue­ha­kye­raꞌat kuap hin i aiwewi. Iꞌewyte aiminug wakuap koꞌi ti yt putꞌokꞌe i aheha­kye­raꞌat hamuat kyiꞌat hamo. Tepiat aheha­ky­ꞌeꞌi hap kaipyi yn ti Tupana aheha­kye­raꞌat kuap. Iꞌewyte aiminug saꞌag ipitpit kahato hap koꞌi Tupana yn ikoho kuap. Iꞌewyte ti tutum ahepe Topãꞌãu Wakuat Sese raꞌyn. Miꞌi hawyi ti tosa­ꞌy­ruꞌin no tosa­ki­ꞌytꞌin no ainug Topãꞌãu wo. Miꞌi hawyi ti koitywy ipakup i rakaria wo raꞌyn watoĩ­neꞌen. Tupana tunug ni tuweran miꞌi tã hap ahetiat tuwepyi.


text:
Miꞌi hawyi ti aipiit wyti Topãꞌãu Wakuat eiam mo raꞌyn tutunug. Tutum kahato Topãꞌãu wakuat poꞌog naꞌyn ahepe aimiẽtup kai katu­pono ti Aika­ꞌiwat Iesui tikyiꞌat tuwe­kaipyi raꞌyn aheha­kye­raꞌat hamuat.


text:
Koitywy ti Iesui tum naꞌyn ahepe Topãꞌãu aikyꞌe haype. Yt aiwaku hap upi i tutum neꞌen neꞌi. Miꞌi pote Tupana toꞌe ahepe wati­mohey Haꞌyru hawyi — Koitywy waku rakaria wo eweikup­teꞌen uipyꞌa pe e Tupana ahepe e. Eipo pe raꞌyn ti atum yne uipo­watꞌyp e. Uhekat yne atum ehepe e ahepe. Miꞌi tupono wuatꞌi eꞌat piat ieĩneꞌen hap kape yn naꞌyn aiwa­tetup.


text:
Pywo kahato ti mesuwat uimienoi pãi. Miꞌi tupono Titu etiꞌa­tu­nãpin kahato epotmu­ꞌeria — Waku watu­wa­nẽtup kahato aikotã aru watunug waku hap ete ereꞌe o iꞌatuepe katu­pono waku nug haria wo watoĩ­neꞌen mote Tupana mowepit kahato haria wo wato­py­huꞌat. Iꞌewyte waku miitꞌin powyro kahato rakaria wo wato­py­huꞌat ereꞌe o Iesui mohey haria pe Titu.


text:
— Maꞌato mekewat wuꞌuka hap ehay wuat yt kat hamuat i. Miꞌi hap koꞌi waku watoiat yne ereꞌe o. Yt eiwu­ꞌuka teiꞌo — Uruwat uruꞌy­wania ni waku poꞌog iraniaꞌin ywania kai eiꞌe hap ete. Uruꞌy­wania set poꞌog poꞌog eiꞌy­wania pe kai eiꞌe hap ete yt eiwu­ꞌuka teiꞌo. Iꞌewyte yt eiwu­ꞌuka teiꞌo miitꞌin wãiꞌe hap hit koꞌi ete miitꞌin seko hit ete kat miꞌu waku watuꞌu kat som waku kat som yt aipainug hap ete. Yt kan hamo i aheko urueko hap ete watu­ꞌuka. Yt aipo­wyro hin i watu­ꞌuka sokpe ete yt Tupana ehay kaipyi i pote. Pyno mekewat nagnia ehay seko etiano yt naku i watu­ꞌuka ereꞌe o are.


text:
Maꞌato toĩ wẽtup ok aipy­ꞌa­setpe Iesui mohey hat wuꞌuka teran hat eipatꞌok patꞌok teran hat miꞌi pote waku eweikaykay miꞌi ehowawi hawyi eweinãpin miꞌi. Uhyt mana etoiat ro mekewat meru­wano sehay eweiꞌe tope. Miꞌi hawyi tutunug i raꞌyn miꞌi pote waku eweikaykay i raꞌyn wãiꞌeiꞌe hamo. Maꞌato yt toikuap i tonãpin hap miꞌi hawyi o yt eiwa­nẽtup i raꞌyn ihay kat e hap kat e hap koꞌi kape.


text:
katu­pono tuꞌuka teran haype yt naku i tutunug. Tuwepyi raꞌyn tutunug wãiꞌaiꞌe pytkai raꞌyn. Mekewat wuꞌuka hap nug hap kaipyi ti yne miitꞌin tikuap taꞌyn yt nakuat inug hat miꞌi. Miꞌi pote waku raꞌyn aipohep taꞌyn mekewat ihay ete.<pb/>


text:
Titu atipo­ꞌoro teran wẽtup ok esaipe piano aimi­mu­ꞌeria apykok hamuat maꞌato yt atikuap i te uwe waku atipo­ꞌoro hap. Koitypuo maꞌato atipo­ꞌoro mehĩ Atema sio mehĩ Tikiku are. Pyno putꞌokꞌe esaipepiat hawyi etikat kahato epuꞌap uhowawiat eꞌut hamuat Titu. Areĩneꞌen wyti aru mekewat tawa Niko­puri tote are. Miꞌi kape eriot meremo uhaꞌyru. Miꞌi hawyi mekewat iꞌaman mot naꞌak hap eꞌat koꞌi pe tawa Niko­puri pe watu­kup­teꞌen.


text:
Pyno Titu etipo­wyro mekewat mehĩ Sena mekewat wuꞌuka haria atunãpin hat muꞌap saꞌup ete. Iꞌewyte mekewat mehĩ Aporu puꞌap saꞌup ete etipo­wyro. Etum o mekewat mieroto wo imiꞌu hesokpe aikotã aikotã waku hap ewy.


text:
Pyno Titu koitywy waku watoꞌe aipot­mu­ꞌeria pe Iesui mohey haria pe — Eweiꞌa­tu­muꞌe ro hoꞌopot haria powyro hamuat ete. Iꞌewyte aikotã waku hatek sese rakaria powyro hamo eweikup­teꞌen hap ete waku watoꞌe aipot­mu­ꞌeria pe katu­pono yt naku i kahato ti watoĩ­neꞌen neꞌen neꞌi ahowawi yn wanẽtup hano neꞌi. Waku wati­ꞌa­tu­nãpin Iesui mohey haria.


text:
Pyno koitywy torania meiũpiaria uiwy­wuaria gupteꞌen haria tipo­ꞌoro taꞌa­tue­kue­katu ewawi Titu. Iꞌewyte kuekatu raꞌyn ti aru aiwy­riaꞌin itotiaria Iesui mohey haria pe urutoꞌe.<pb/>Pyno — Tupana etum no uhaꞌyru Titu pe imowepit kahato hap egyiꞌat hap ok tã iꞌewyte torania itotiaria Esaꞌyru mohey haria pe ahẽtup epe Tupana waku. Toran naꞌyn uimiwan ewawi uiwy Titu.<pb/>Uito ti Pauru


text:
Waku kahato en Wiremu. Uiwywuat Tupana kapiat ipotpap takat kahato en Wiremu. Meiũ ti areĩneꞌen morekuat pot pyhik hawe Iesui ehay moherep hap poꞌypyi. Koitywy ti atipo­ꞌoro uimiwan ewawi Wiremu. Uito ti Pauru iꞌewyte aiwy Timoteu tipo­ꞌoro tehay ewawi.


text:
Atikuap kahato ti Iesui mohey haria aikotã teꞌe­ru­wa­ꞌa­tunug kahato ti eꞌyat kape. Miꞌiria kape ti iꞌewyte kuekatu uiꞌe hap atipo­ꞌoro. Iꞌewyte uhekue­katu atipo­ꞌoro uheinyt Apia pe iꞌewyte aiwy ok Akipu e hap het rakat kape aiꞌe­wywuat Iesui esurara yt naku i moma hamuat rakat kape.


text:
Koitywy ahẽtup kahato Aiꞌywot Tupana kape iꞌewyte Aipo­typot Iesui kape — Etum neꞌen neꞌi o Wire­muꞌin me egyiꞌat hap iꞌewyte etiꞌa­tu­mo­wepit miꞌiria are Tupana pe.


text:
Taꞌi uhehay kahato ti Tupana kape mesuwe epowyro hamuat ahẽtup kahato uiwy Wiremu. Miꞌi atunug neran ne. Arehum kahato Tupana kape eupi are.<pb/>


text:
Koitywy ti ehay putꞌokꞌe raꞌyn uhete aikotã ikahu kahato ereĩneꞌen hap ete aikotã Tupana emiitꞌin kyꞌe kahato hat en Aipo­typot Iesui mohey hat sese raꞌyn erepy­huꞌat hap. Miꞌi hap atikuap taꞌyn mesuwe hawyi uimo­wepit kahato.


text:
— Tupana atiky­ꞌesat kahato Wire­muꞌin wẽtup ehay yn Iesui mohey haria teꞌe­ro­py­huꞌat are Tupana kape. Atiky­ꞌesat kahato Wire­muꞌin wẽtup piit ewy yn tukup­teꞌen hamuat. Tupana urupo­wyro kahato En poꞌog poꞌog eminug ikahu kahato rakat kuap hamo Esaꞌyru Urupo­typot Iesui emiwan neꞌen neꞌi iꞌewywuat haria pe urunug Tupana are.


text:
Uiwy Wiremu en urukyꞌe hap iꞌewyte uikyꞌe hap poꞌog uimo­wepit kahato hap topy­huꞌat. Uimo­wepit kahato meiũpe arewa­nẽtup ewawiat hawyi are. Yt uito yn i maꞌato yne Tupana emiitꞌin mowepit kahato hat en.<pb/>


text:
Pyno ahẽtup teran epe uimi­ky­ꞌesat iwatoꞌin nakat Wiremu maꞌato eykeꞌet ewy ahẽtup perupꞌi puo epe Iesui mohey haria aito pote. Yt atiꞌakit teran i uikyꞌe epiat hap uimiẽtup mo. Yt woro­mo­py­ꞌahak teran i egyiꞌat hap ete. Miꞌi pote etunug o epyꞌa pyi uikyꞌe hap wywo uimiẽtup hap atiky­ꞌesat.


text:
Uito ti meiũ Iesui mohey haria apykok hanuaria akag wuat Tupana miꞌairo kahato. Miꞌi pytkai yt woro­po­ꞌoro i haty wo maꞌato perupꞌi puo yn ahẽtup epe uimi­ky­ꞌesat ekyꞌe popuo Iesui poꞌy­pywiat uipyhik pyi ahẽtup epe perupꞌi puo.


text:
Areĩneꞌen meiũpiat woꞌo­pyhik hawiat turan ni putꞌokꞌe uhete saꞌa­wy­ꞌiwuat emiit emikyiꞌat wuatꞌi miitꞌin eropat reꞌen neꞌi hat Unesimu e hap eꞌatoiat hat putꞌokꞌe uhete. Miꞌi hawyi ti ahenoi tope Aipo­typot Iesui etiat miꞌi hawyi ti toto­mohey raꞌyn Iesui uhehay upi. Mio koitywy topy­huꞌat uhaꞌyru ewy raꞌyn pãi meiũpe are. Mio Iesui mohey hano raꞌyn topy­huꞌat. Miꞌi pote iꞌywot ewy areĩneꞌen katu­pono uimienoi kaipyi raꞌyn tuwe­mo­herep pakup i.


text:
Atikuap ti saꞌa­wyꞌi ti emiit no teꞌen neꞌi yt tuweꞌeg hin i rakat Unesimu toĩneꞌen maꞌato koitywy wakuat semiit no i raꞌyn topy­huꞌat. Uipo­wyro kahato hat wo raꞌyn ti mio topy­huꞌat. Ahemiit pakup mo raꞌyn ni toĩneꞌen.


text:
Pyno koitywy atipo­re­ra­ꞌaipok i raꞌyn ewawi maꞌato uiwak popuo atipo­ꞌoro ewawi katu­pono atikyꞌe kahato Unesimu.


text:
Yt atipo­ꞌoro teran hin i wen maꞌato atiky­ꞌesat kahato uipo pe topy­huꞌat katu­pono waku kahato uheropat uipyhik hawiat turan Iesui poꞌy­pywiat uipyhik turan. En yt uwe i meiũpe pote uheropat emiit Unesimu.


text:
Maꞌato atiky­ꞌesat emiky­ꞌesat yn atunug mehĩ. Yt kat i uhepiat epoꞌoro haty wo hap mywo ahẽtup. Waku topy­huꞌat uipo­wyro hano meiũpe wen maꞌato eꞌe hap yn atiky­ꞌesat.


text:
Atikuap aikotã saꞌa­wyꞌi Unesimu eꞌatoiat rakano toĩneꞌen. Yt iweꞌeg hin i turan topopy eꞌyaty­pepyi maꞌato mesup atipo­re­ra­ꞌaipok ewawi emiit pakup mo raꞌyn. Unesimu taꞌaipok taꞌyn Tupana piat toto mopakup i hamo uiwa­nẽtup hawe are arewa­nẽtup. Miꞌi hawyi wuatꞌi eꞌat piat emiit nuat raꞌyn topy­huꞌat Unesimu.


text:
Saꞌa­wyꞌi te ti ewat emiit sese toĩneꞌen maꞌato mio wyti poꞌog naꞌyn emiit no topy­huꞌat saꞌa­wy­ꞌiwuat kai. Aikotã eywyt ewy sese raꞌyn topy­huꞌat katu­pono Aika­ꞌiwat mohey hap kaipyi raꞌyn aheywyt no Tupana tunug. Uimi­kyꞌe kahato miꞌi kurum Unesimu. Meiũran ti aru poꞌog saꞌa­wy­ꞌiwuat emiit nuat hap kai topy­huꞌat katu­pono koitywy eywyt no raꞌyn topy­huꞌat Iesui mohey hap kaipyi raꞌyn.


text:
Wiremu uikyꞌe apo en. Taꞌi atikuap uikyꞌe hap. Uheka­tuwy apo en. Hẽ ere pote waku — Ereke ro ere kurum Unesimu pe are aikotã — Ereke ro ere uhepe hap ewy o ere o miꞌi pe. Pyno etikyꞌe ro aru Unesimu uikyꞌe hap ewy mehĩ are.


text:
Toĩneꞌen emaꞌat hap Unesimu minug mote waure wo ereĩneꞌen miꞌi hap ete emaꞌat hap kai. Toĩ epiat iwete­weru hap pote uito ahaꞌup nug iwete­weru hap ok tã ahaꞌup nug yne iwete­weru hap are.


text:
Pyno ti uipo wo atunug uimiwan mesuwe uimi­po­ꞌoro ewawiat Unesimu wete­weru hap ahaꞌup nug yne uiꞌe hap. Uito ti Pauru uipo wo atiwan mesuwe uhet — Atum Unesimu wete­weru hap etiano Wiremu kape are. Uipo wo atopytyk uimiwan nuat mesuwe Pauru. Yt etiwaure teiꞌo maꞌato uhepiat ewete­weru iwato hap katu­pono saꞌa­wyꞌi uiwẽ kaipyi etikuap mesuwat wuatꞌi eꞌat piat ieĩneꞌen hap uhehay pyi mehĩ. Miꞌi tupono iwato kahato ewete­weru hap te yt kat saꞌup i etum pytkai.


text:
Miꞌi tupono ahẽtup ewawi uipyꞌa pyi etunug no Aika­ꞌiwat Iesui mõtypot hamuat. Uipo­wyro o mesuwat uimiẽtup ete. Miꞌi etunug mote uimo­wepit kahato katu­pono eheykeꞌet sese areĩneꞌen uito. Uheywyt en Aika­ꞌiwat Iesui mohey hap kaipyi.


text:
Pyno woro­mohey kahato en Wiremu. Taꞌi arewa­nẽtup turan ti etunug aru mesuwat uimiẽtup ewy uimiwan miat ewy. Arewa­nẽtup etunug poꞌog aru uimiẽtup kai uikyꞌe epiat pote.<pb/>


text:
Uiwy Wiremu pyno etunug kahu o eꞌokipy uiwat i te uheiam mo itote katu­pono areto irane ewawi maꞌato mesup yt areto kuap i te. Atikuap taꞌyn aikotã eweiky­ꞌesat kahato uhewyry ehowawiat hap. Atikuap aikotã eiwe­hẽtup uhepiat ut hap Tupana kapiat — Etum o Pauru pe muꞌap kahu uruewawiat Tupana eiꞌe hap atikuap. Atiky­ꞌesat kahato Tupana tum eimiẽtup ewy are.<pb/>


text:
Iꞌewyte ti toĩneꞌen meiũpe mipyhik aiwy Epawai e hap Iesui poꞌy­pywiat mipyhik. Epawai tuwe­kue­katu ipoꞌoro ewawi.


text:
Iꞌewyte aheka­tuwy Tupana potpap nug hat Maku tipo­ꞌoro teran ewawi kuekatu e hap. Mehĩ Aritaku iꞌewyte ewy uhyt Tema iꞌewyte ewy Iruka iꞌewyte kuekatu ehowawi ipoꞌoro. Miꞌiria meiũpe uipo­wyro kahato Tupana motpap nug hap ete.


text:
Mio tã are ahẽtup Aika­ꞌiwat Iesui pe — Ereĩneꞌen no aiwy Wire­muꞌin powyro kahato hamo are. Etum neꞌen neꞌi ro egyiꞌat hap ok tã iꞌatuepe are Aipo­typot pe. Mesup toran naꞌyn uimiwan ewawiat uiwy Wiremu.<pb/>Uito ti PAURU


text:
Nimo te ti Tupana ihay kahato aiꞌy­wania Epereu ywania Iuteu ywania pe tomi­mo­herep i moherep i ahepe nimo tehay. Aikotã aikotã toimo­herep tehay moherep haria wẽ pyi. Tohoꞌoium iꞌatuepe tehay tomi­mo­herep koꞌi. Yt toꞌo­ꞌewy hin i tuwe­mo­herep aiꞌy­wania saꞌa­wy­ꞌiwuat pe tehay e.


text:
Maꞌato mesup te Tupana aimuꞌe Tosa­ꞌyru wẽ pyi. Koitywy tuwe­mo­herep ahepe Tosa­ꞌyru ieĩneꞌen hap upi Tosa­ꞌyru minug upi Tosa­ꞌyru ehay hap upi tuwe­mo­herep mesup. Yt nimo te wuat aimuꞌe hap ewy hin i raꞌyn tutunug mesup katu­pono Tosa­ꞌyru po wo Tupana tunug wuatꞌi mesu­wa­ro­tiaria. Atipy totiat at waty waikiru koꞌi Tosa­ꞌyru po wuat iminug koꞌi. Miꞌi tupono ti tutum yne meimẽwat koꞌi torania Tosa­ꞌyru pe. Mesuwat torania yne meimẽwat — Ewano e. Pyno ereĩneꞌen no Mesuwat Yne Kaꞌiwat no e.


text:
Tupana Iãꞌãkap Sese Haꞌyru yn iꞌewy sese rakat. Wẽtup Miit ewy yn iꞌatueko wẽtup yn iꞌatu­mi­ky­ꞌesat koꞌi wẽtup yn iꞌatu­mõ­typot hap toꞌo­ku­pitu. Tosa­ꞌyru esaika hap wo toimõ­py­huꞌat yne atipy koꞌi mesu­wa­ro­tiaria iꞌewyte atipy piaria Haꞌyru inug koꞌi yne yne. Toꞌywot ehay upi toimoe­saika yne yi at waikiru koꞌi waty Haꞌyru esaika hap mo inug iheg me. Iꞌewyte Tosa­ꞌyru suu wo aipitpit hap aiminug saꞌag toikoho yne. Iesui tipuruk yne aiminug saꞌag hawyi — Waku eraꞌapyk mesuwe uipo sese kai uiꞌya­type atipy pe e. Waku eraꞌapyk mesuwe uhepiat emõtypot hap tote e katu­pono woronug En Wuatꞌi Wuatꞌi Porekuat no poꞌog poꞌog wuatꞌi kawiat hesaika rakano e Tupana Tosa­ꞌyru pe.


text:
Miꞌi tupono yt uwe i atipy piaria poꞌog hesaika Haꞌyru kai. Yt uwe i putꞌokꞌe kuap tuwete atipy piaria Iesui esaika sakpo hap ete katu­pono miꞌi raꞌyn Wuatꞌi Akag Koro topy­huꞌat. Iꞌewyte het poꞌog iꞌatuset kai iwato katu­pono Tupana tuwe­set­pehik — Uhaꞌyru sese ti En e Iesui pe.


text:
Miꞌi rokirẽ yt karãpe i atipy piaria pe — Uhaꞌyru sese En wuatꞌi eꞌat pe Eꞌywot sese wo areĩneꞌen Uito e Tupana Tosa­ꞌyru pe yn. Maꞌato yt karãpe i atipy piaria pe — Uhaꞌyru sese ti En e Tupana morekuat Tawi wepy miwan 2.7 pe.


text:
Maꞌato Tosa­ꞌyru sese tomi­mõ­typot wuatꞌi eꞌyianmete wuat pe mio tã e — Meiũran aru woro­mo­herep En wuatꞌi miitꞌin me e. Miꞌi tupono uipot­po­ꞌo­roria pe areꞌe — Eweimõ­typot ro Uhaꞌyru sese areꞌe yn atipy piaria pe e Tupana.


text:
Maꞌato atipy piaria pe mio tã e Tupana miwan me — Eipe ti uheropat haria meremo rakaria wasere hyha hap ewywuaria eipe e. Merep merepꞌe hap ẽty ewywuaria eipe woro­ho­ꞌonug e. Uhehay ereto merep hanuaria eipe e Tupana topot­po­ꞌo­roria atipy piaria pe mekewat Tawi wepy 104 piat pe.


text:
Maꞌato Tosa­ꞌyru pe mio tã wẽtup e — Wuatꞌi Porekuat Eporekuat no ti erepy­huꞌat e. Wuatꞌi akag Porekuat no En e. Yt karãmuo i ikahuro Miitꞌin Porekuat Koro wo En e. Toĩneꞌen epo pe puretig ewywuat hap esaika moherep hamuat e. Taꞌi En ni wuatꞌi miitꞌin powyro teran hanuat katu­pono wakuat yn nug hat En e Tupana Tosa­ꞌyru pe.


text:
Morekuat Koro wo ieĩneꞌen hat Uhaꞌyru katu­pono En hãpyk yn hat Wakuat Sese Kyꞌe Hat En mote e. En ni yne yt naku i etiat haiwot rakano e. Miꞌi pote woro­ꞌairo En Uhaꞌyru Wuatꞌi Porekuat no e. Koitywy atopag eꞌakag me ikap takat mohag ewywuat e. Miꞌi ti wuatꞌi kawiat Morekuat poꞌog poꞌog ekatu­wy­riaꞌin kai e hap e. En ni Uimi­mo­wato Uimi­mo­wepit En e Tupana morekuat Tawi miwan 45.67 piat pe.<pb/>


text:
Miꞌi hawyi toꞌe Tosa­ꞌyru piat pe saꞌa­wy­ꞌiwuat miwan me — Wuatꞌi nug hat En Uhaꞌyru e. Yi gaꞌapy mikoi nug hat at waty waikiru koꞌi nug hat En e. Torania saꞌa­wy­ꞌiwuat nug hat En e. Epo esaika hamo atunug yne yne e.


text:
Maꞌato miꞌiria aru meiũran teꞌe­ru­wewuk yne taꞌa­tu­poro hawyi ikahuro raꞌyn maꞌato En ni aru ereĩneꞌen ihãite wuatꞌi eꞌat piat rakano e. En ni ereĩneꞌen yne yne weityk pytkai e. Maꞌato at atipy waikiru yi gaꞌapy yꞌy waty ti aru tuwe­mo­weityk yne sokpe potꞌi ewy maꞌato En yt karãpe i e.


text:
Miꞌiria aikotã sokpe potꞌi ewywuat tukup­teꞌen. Topugha hawyi sokpe potꞌi tuweityk hap ewy aru miꞌi hawyi ipakup takat toimo­herep e. Maꞌato En Uhaꞌyru yt karãpe i epotꞌi aru katu­pono ereĩneꞌen aru wuatꞌi eꞌat pe epakup yn e Tupana Iesui pe saꞌa­wy­ꞌi­pyite nimo te morekuat Tawi wepy 102.25 pe.


text:
Miꞌi hawyi Tosa­ꞌyru pe mio tã e iwan me — Eraꞌapyk to Uhaꞌyru mesuwe uipo sese kai uimi­mõ­typot no e. Meiũran aru ewanĩ­kaptia okpe tote epy topy­huꞌat aikotã more­kuaria tunug — Uito poꞌog e hap moherep hamo. Wuatꞌi eꞌat pe ewanĩ­kaptia akit hano areĩneꞌen e miwan me. Maꞌato iraniaꞌin atipy piaria pe yt karãpe i mio tã e.


text:
Pyno ahenoi ehepe mio tã e Tupana atipy piaria pe. Taꞌi mio tã e teropat haria pe — Eipe uheropat haria e. Mãꞌãu kawiat eipe e. Eipe ti uimie­ha­kye­raꞌat haria yi totiaria powyro hanuaria e. Miꞌi nug hamo woro­ho­ꞌo­po­ꞌoro e. Uhaꞌy­ruꞌin uhaki­ꞌytꞌin uimohey haria powyro hanuaria wo woro­ho­ꞌonug eipe e. Iꞌewyte yt uimohey i te haria powyro imohey hap etiat haria wo woro­ho­ꞌonug eipe e Tupana saꞌa­wy­ꞌite miwan me atipy piaria pe. Pyno koitywy watikuap taꞌyn poꞌog Haꞌyru atipy piaria teropat haria kawiat hap.<pb/>


text:
Pyno waku Tupana ehay moherep haria aimuꞌe turan watu­we­waure kaꞌa kahato. Yt naku i watoket neꞌi Tupana piat aimuꞌe hap ete. Yt naku i wati­waure mekewat saꞌa­wy­ꞌiwuat aimikuap Tupana etiat. Pyno waku aiwẽꞌẽg wo o miꞌi hap pupi uiwy­riaꞌin uiꞌy­wania.


text:
Saꞌa­wyꞌi Tupana tipo­ꞌoro topot­po­ꞌo­roria atipy piaria yi kape tehay sese moherep hamo mesu­wa­ro­tiaria aiꞌy­wania kape. Taꞌa­tu­mo­herep kahato ihay pywo kahato rakat Tupana e hap ewy taꞌa­tu­mo­herep. Maꞌato yt taꞌa­tu­mohey i Tupana ehay pywuat koꞌi pote toiꞌa­tu­ꞌa­piheg saꞌa­wyꞌi aiꞌy­wania. Iꞌatu­minug saꞌag saꞌup tutum iꞌatuepe toꞌe hap ewy.


text:
Miꞌi tupono waku aiweꞌeg wo kahato toꞌe hap ete katu­pono koitywy Tosa­ꞌyru wẽ pyi aimuꞌe raꞌyn Tupana. Haꞌyru piat aimuꞌe hap ti poꞌog atipy piaria wẽ pywiat kai. Miꞌi tupono yt naku i kahato wato­ꞌo­ky­ryꞌi aheha­kye­raꞌat hat ete. Maꞌato yt watat i Haꞌyru e hap hawyi watipun neꞌi aheha­kye­raꞌat hap hawyi aikotã aru. — Yt atiky­ꞌesat i emiium Iesui aiꞌe hawyi aikotã aru. Taꞌi yt kat i hin i aru wati­puẽti muꞌap Tupana kapiat mio tã aiꞌe hawyi. Maꞌato aiꞌa­piheg hap yn naꞌyn topy­huꞌat yt watat i imiium hawyi. Saꞌa­wyꞌi aheha­kye­raꞌat hap ete aimuꞌe kahato Aika­ꞌiwat Iesui. Iꞌewyte tosai­pe­piaria topot­mu­ꞌeria kaipyi aimuꞌe kahato wy. Taꞌa­tu­moheg kahato iꞌe hap torania ahowawi.


text:
Katu­pono Aika­ꞌiwat Iesui tiꞌa­tu­po­wyro kahato tosai­pe­piaria tehay enoi hanuaria hawyi tutum tesaika hap iꞌatuepe. Topãꞌãu tutum tomi­sepap koꞌi ewywuat nug hamuat. Toipywo kahato tehay iꞌatuwẽ piat katu­pono taꞌa­tunug imisepap yt miitꞌin misepap ewy hin i ipãꞌãu esaika hap wywo. Miꞌi hawyi iꞌatupiit pyi tuwẽtem hesaika hap miitꞌin moehãite hamuat. Iꞌatupo iꞌatupiit pyi taꞌa­tunug kahato miitꞌin yt ewy hin i miitꞌin mowa­nẽtup hamo miitꞌin waꞌa­kasa hamo. Miꞌi hap kape teꞌe­ra­haꞌat iꞌatue­saika hap kape hawyi pywo iꞌatuꞌe. Tutum Topãꞌãu iꞌatuepe topotpap nug waku kahato hamo. Tomi­ky­ꞌesat ewy toimõꞌẽ yne tesaika hap iꞌatuepe.


text:
Uiꞌy­wania pywo ti rat yt karãpe i Tupana tunug temiitꞌin atipy piaria Yi Pakuwiat Morekuat no — Woro­ho­ꞌonug eipe Miitꞌin Porekuat no yt e i atipy piaria pe Tupana. Meimẽwat yi totiaria porekuat no woro­ho­ꞌonug yt e i. Maꞌato Tosa­ꞌyru Iesui pe mio tã e — Woronug ni En Wuatꞌi Miitꞌin Porekuat no e. Miꞌi hap etiat wyti mesup ahenoi hamuat ehepe.


text:
Saꞌa­wyꞌi wẽtup ok toꞌe miwan me — Tupana kat poteĩ miitꞌin ewawi uruewawi erahaꞌat kahato urukyꞌe kahato hap wywo e. Kat kawiano pyno urupãꞌãu katu­pono uruto emikyꞌe kahato koꞌi iꞌewyte uwe sese Aheykeꞌet koro e. Kat poteĩ uruepiok kahato at kaꞌap urukyꞌe hap wywo e. Iꞌewyte kat poteĩ ewyry teran kahato uruwywo. Kat poteĩ ehay teran kahato uruwyro Tupana e.


text:
Tupana koitywy urumõ­typot hap iwato kahato aikotã atipy piaria ewy urumõ­typot En e. Kat poteĩ urukyꞌe miꞌi kupitu e. Koitywy Urueykeꞌet etunug Yne Yne Eminug Koꞌi Apykok Hano e. Taꞌi imõtypot kahato hat En. Urueykeꞌet Painug Kahato Hat En Tupana e miwan me.


text:
— Miꞌi hawyi yne atopag Miꞌi py ywytꞌok­pype ereꞌe Tupana. Miꞌi Uimi­mõ­typot kahato topy­huꞌat e. Miꞌi aru atunug Wuatꞌi Porekuat no e miwan me. Pyno Miꞌi Uruykeꞌet Wuatꞌi Porekuat nuat e. Miꞌi pote ipo pe tutum torania hawyi yt kat i raꞌyn yt ipo pe i reꞌym e. Yne raꞌyn ipo pe e. maꞌato mesup te yt i te maꞌato meiũran ti aru pywo sese topy­huꞌat yne yne ipo pe toꞌe hap ewy e Tawi wepy hawe 8.4 piat pe.


text:
Pyno koran aheha Iesui kape iꞌewyte koitywy howawi aiwa­nẽtup hap. Miꞌi raꞌyn topy­huꞌat hap kape aheha. Mekewat poꞌog iwato atipy piaria kawiat hat kape aiwa­nẽtup hap. Maꞌato mesu­wa­rotiat toĩneꞌen turan tuwe­mohit kahato. Atipy piaria eꞌyi kai te topy­huꞌat. Yt atipy piat ewy hin i toĩneꞌen Aheykeꞌet mesu­wa­rote tuwe­puꞌi nug hap eꞌat pe. Maꞌato hoꞌopot kahato aika­wiano hamo yi tote toĩneꞌen turan. Ikuꞌuro miitꞌin ehakye­raꞌat hamo. Koitywy Tupana tunug naꞌyn Wuatꞌi Porekuat no. Miꞌi Miit tuwe­painug naꞌyn. Miꞌi hawyi Tupana tunug Tosa­ꞌyru Wuatꞌi Epaꞌi Koro wo raꞌyn e. Mio koitywy Ahepaꞌi Koro wo Iesui raꞌyn katu­pono Miꞌi Miit ipitpitꞌok yne aiminug saꞌag koꞌi. — Koitywy waku raꞌyn uiwa­nẽtup hawe eipe e Tupana ahepe. Koitywy wẽtup miit ewywuat wato­py­huꞌat Tupana Aiꞌywot ahepe. Wẽtup mẽpytꞌin sok yn aito Aheykeꞌet mohey haria e. Taꞌi yt watu­we­mõti hin i mesup te aiminug saꞌag saꞌa­wy­ꞌiwuat ete katu­pono wato­mohey Tupana Saꞌyru hawyi wẽtup miit ewy wato­py­huꞌat iꞌywot wywo. Eipe uheywytꞌin uheinytꞌin e Iesui ahepe.<pb/>


text:
Tupana tiꞌa­tu­mo­herep yne yne mesuwat yi tote atipy tote at yi waikiru koꞌi toiꞌa­tu­ꞌa­tunug wuatꞌi toran naꞌyn toiꞌa­tu­mo­herep yi yꞌy gaꞌapy miꞌat aimikoi koꞌi toiꞌa­tunug wuatꞌi meimuẽ­waria e. Toiꞌa­tu­ꞌa­tunug yne yne hawyi toiꞌa­tu­ꞌa­pykok kahato yne tominug koꞌi e. Taꞌi toiꞌa­tu­moe­wyry yne tominug koꞌi e. Waku pe tutunug at kaꞌap yne tominug koꞌi e. Miꞌi pytkai toipo­ꞌoro Tosa­ꞌyru Iesui hoꞌopot kahato mesuwat yi hawywiat aheha­kye­raꞌat hamo. Miꞌi hawyi toho­ꞌopot kahato poꞌog aikai mesuwat yi tote hawyi yt totoiat hin i maꞌato Toꞌywot miky­ꞌesat koꞌi tutunug yne. Toho­ꞌopot kahato toĩneꞌen hawe toku­ꞌuro hawe hawyi waku watoꞌe aiiãꞌãg hap upi Aika­ꞌiwat ewywuat — Mesup waho­ꞌopot maꞌato Iesui poꞌog hoꞌopot aikai waku watoꞌe. Aheha­kye­raꞌat hat hoꞌopot kahato aika­wiano hamo aikyꞌe pote waku watoꞌe. Aikyꞌe kahato hawyi ahereto atipy kape Aheha­kye­raꞌat hat waku watoꞌe aiwo­ꞌope are.<pb/>


text:
Iesui ti aikoho kuap kahato. Pywo ti rat aipyꞌa piat aiminug saꞌag koꞌi aiwa­nẽtup hap koꞌi toimo­weityk kuap. Miꞌi hawyi ainug Toꞌywot saꞌy­ruꞌin saki­ꞌytꞌin no. Tupana mẽpytꞌin no ainug hawyi Iesui Aheykeꞌet Aikywyt toĩneꞌen. Waku pe kahato hawyi wato­py­huꞌat. Aikoho tosuu wo hawyi yt tuwe­mõti i toꞌe hamo ahepiat — Miꞌiria ti uheywytꞌin koꞌi uheinytꞌin koꞌi e hap pupi yt tuwe­mõti hin i toꞌe hamo. Aheykeꞌet Aikywyt Iesui wati­mohey hawyi aikoho tosuu wo hawyi waku kahato e.


text:
Saꞌa­wyꞌi mio tã e Haꞌyru Tupana pe — Woro­mo­herep En Papai wuat uheywytꞌin uheinytꞌin me e aikope aikope teꞌe­ru­we­ꞌa­tunug ehay kuap hamo hap upi e. Miꞌi pote — Areĩneꞌen iꞌatu­py­ꞌa­setpe emõtypot hamo Papai uhehay wo uiwepy hamo iraniaꞌin wywo emõtypot haria yatype emõtypot haype Papai e morekuat Tawi miwan 22.22 pe.


text:
Iꞌewyte mio tã e Haꞌyru Tupana pe — Emohey uhepiat hap koitywy tuwehik kahato raꞌyn uhete e. Erahaꞌat ro uhowawi Papai e. Koitywy emohey haria ahyt raꞌyn tukup­teꞌen naꞌyn uiwywo emiium koꞌi esaꞌy­ruꞌin koꞌi esaki­ꞌytꞌin koꞌi e saꞌa­wyꞌi Tupana ehay moherep hat Isaia miwan 8.18 pe.<pb/>


text:
Pyno aito miit kawiat maꞌato — Uhaꞌy­ruꞌin uhaki­ꞌytꞌin eipe e Tupana ahepe Tosa­ꞌyru mohey haria pe mesup. Miit puꞌi kawiat kahato Iesui piit maꞌato yt karãpe i tutunug yt naku i. Ikuꞌuro aika­wiano hare pote tuwenug miit no iꞌewyte wẽtup piit ewy iwywo wato­py­huꞌat wati­mohey hawyi e. Wẽtup suu ewy kahato iwywo aito iꞌewyte aihep taꞌyn ahiag po pyi tutuꞌu yne aiku­ꞌuro hap hawyi. Saꞌa­wyꞌi ahiag aimo­kenꞌẽ kahato aiku­ꞌuro hamo maꞌato mesup Iesui tihep taꞌyn mekewat aimo­kenꞌẽ hap.


text:
Nimo te turan ni aiku­ꞌuro hap pupi wato­kenꞌẽ kahato. Saꞌa­wy­ꞌi­tewuat aheĩneꞌen hap ti aikenꞌẽ aiku­ꞌuro pupiat hap yn ni toĩneꞌen ahete maꞌato mesup yt kat i raꞌyn katu­pono Aheykeꞌet Aikywyt ikuꞌuro aheiam me pote.<pb/>


text:
Iesui topy­huꞌat miit piit aiꞌe­wywuat pote. Yt tuwe­pu­ꞌinug hin i atipy piat topuꞌi ewy maꞌato mesuwiat muꞌi ewy yn tuwe­pu­ꞌinug hawyi aipiit wo topy­huꞌat. Ahaꞌa­seꞌi Aparãu Saipepiat hemia­riru Emiariru kaipywiat tuwe­pu­ꞌinug yne miitꞌin mesu­wa­rotiat powyro hamuat.


text:
Miꞌi hawyi tuwe­ꞌy­wãꞌĩ miit no tuwe­mo­herep. Miit kahato no raꞌyn topy­huꞌat. Miꞌi tupono waku kahato Miit Miꞌi hat. Tuwe­moe­ha­ky­ꞌeꞌi tuwewi aika­wiano hano Ahepaꞌi Koro topy­huꞌat pote tohaꞌup nug naꞌyn aiminug saꞌag Tupana pe. Tutuꞌu yne aiꞌa­piheg hap koꞌi hawyi aiwywo topy­huꞌat. Iꞌywot Tupana waure wo topy­huꞌat aiminug saꞌag koꞌi kai koitywy. Yt karãpe i aimaꞌat hano topy­huꞌat iꞌewyte yt karãpe i Toꞌywot maꞌat hano topy­huꞌat. Miꞌi pote Ahepaꞌi sese Miꞌi.


text:
Ahepaꞌi Iesui tikuap kahato ahepiat hoꞌopot hap iꞌewyte ahiag kaipywiat ahãꞌãg hap tohãꞌãg yne. Miꞌi tupono ihaky­ꞌeꞌi kahato ahepiat hoꞌopot turan. Aika­wiano hat kahato topy­huꞌat Miꞌi Iesui. Toikuap kahato ahãꞌãg piat ahãꞌãg hap pote koitywy aipo­wyro kuap kahato ahiag miat aimaꞌat turan. Aipo­wyro kuap kahato ahepiat hoꞌopot hap eꞌat pe katu­pono toikuap kahato ahiag piat toiãꞌãg hap. Saꞌa­wyꞌi mesu­wa­rote toho­ꞌopot kahato miitꞌin miky­ryꞌi hap ete miꞌi pote aipo­wyro kuap kahato ahepiat hoꞌopot hap ahete turan. Taꞌi Iesui tikuap kahato ahatek hap saty hap mesup watikuap.<pb/>


text:
Pyno Iesui poꞌog atipy piaria kai iꞌewyte mesu­wiaria kai. Waku watu­wa­nẽtup kahato aimi­mohey kape. Tupana mimowaku koꞌi aito uiwy­riaꞌin. Aito wẽtup ok ywytꞌin koꞌi wo yn Tupana ainug Aheykeꞌet Iesui pote. Aito wẽtup sok yn wuatꞌi atipy kapiat wat hanuaria aito. Koitywy Tupana aikaykay atipy kape. Miꞌi pote waku watu­wa­nẽtup kahato Ahepaꞌi Koro Iesui kape hawyi — Iesui Ahepaꞌi Koro watoꞌe iraniaꞌin me miꞌi pote wẽtup yn miit ewywuat wato­py­huꞌat wẽtup ehay ewy yn watoꞌe.


text:
Saꞌa­wyꞌi ahaꞌa­seꞌi Musei tiꞌa­tu­ꞌa­pykok Tupana emiitꞌin Tupana piat topo­ꞌoro hap ewy. Toꞌya­ty­piaria ewy tutunug. Yt ipohep hin i iꞌatu­kyꞌe hap ete. Miꞌi pote Musei Tupana mimõ­typot kahato wo topy­huꞌat. Maꞌato Haꞌyru Iesui poꞌog Musei kai — Miꞌi Miit Uimi­mõ­typot Poꞌog e Tupana. Yt uwe i miꞌi rẽ miꞌi kai uimi­ky­ꞌesat yn nug hat e. Miꞌi Miit poꞌog uiwa­nẽtup hawe uimi­ky­ꞌesat nug yne hat e Tupana Iesui etiat.


text:
Pyno Musei Tupana mohey haria apykok kahato hat Tupana emiitꞌin powyro kahato hat. Miꞌi hawyi Iesui poꞌog Musei kai katu­pono poꞌog toiꞌa­tu­ꞌa­pykok Tupana yat piaria Musei kai e. Pyno Tupana yat piaria Akag Iesui topy­huꞌat Tupana yat piaria Apykok hat sese. Tupana yat yne nug hat toĩneꞌen.


text:
Uiwy­riaꞌin karãpe aiminug aiꞌyat ipakup ikahu rakat topy­huꞌat aimi­mõ­typot kahato hamo toineꞌen. — Taꞌi ehepap kahato yat nug hamuat e miitꞌin ahepe. Ikahu tig iatuꞌe ahepe aiꞌyat pakup hawyi ainug hap aimõ­typot hap topy­huꞌat. Maꞌato poꞌog poꞌog Tupana mõtypot hap wato­py­huꞌat aiꞌyat kai katu­pono inug hat aito pote.


text:
Pyno Tupana miky­ꞌesat ewy Musei tunug Tupana yat piaria apykok hap ete. Ipotpap Tupana mohey haria apykok hap ete. — Atunug aru eꞌe hap ewy e Tupana pe. Miꞌi hawyi ihay kahato aikotã aikotã Tupana toꞌe hap ewy toꞌe.


text:
Maꞌato Aipo­typot Iesui poꞌog Musei kai kat pote Tupana Saꞌyru sese pote. Miꞌi pote poꞌog waku topy­huꞌat iꞌyat piaria apykok hamo Haꞌyru pote. Musei Tupana eropat hat maꞌato Iesui Haꞌyru sese. Pyno aito imohey haria Tupana yat piaria ewywuaria watoĩ­neꞌen. Taꞌi miꞌi tã aito wato­mohey potꞌi pote — Uito imohey hat watoꞌe yt aiwe­mõti hin i pote. Pywo ti rat Iesui yn aimie­katup aiꞌe pote. Iesui yn aheha­kye­raꞌat kuap hat watoꞌe pote. Yt kat i aiwe­mogyt hap aiku­ꞌuro hap mesup watoꞌe. Mio tã aiꞌe pote Tupana yat piaria wuat aito.


text:
Koitywy Tupana Pãꞌãu Wakuat aimuꞌe kahato mio tã e — Karãpe Tupana ihay ewywo turan o yt ehewã­ꞌãhik teiꞌo ehewaure kaꞌa e.


text:
Yt epyꞌa ran neiꞌo e. Yt ereꞌe saꞌag neiꞌo eipyꞌa pe — Yt atiky­ꞌesat i uipyꞌa pe Tupana ehay e hap ewy yt ereꞌe teiꞌo. Yt eweikup­teꞌen neiꞌo aikotã aiꞌy­wania saꞌa­wy­ꞌi­wuaria ipyꞌahak takaria yahig notiaria ewy e. Katu­pono miꞌiria tuꞌuka kahato Tupana ete. Taꞌa­tu­hãꞌãg kahato Tupana taꞌa­tu­minug saꞌag wo sio uruꞌa­piheg sio yt hap kuap hamo. — Pyno yt naku i miꞌiria ewy ewetunug e Tupana Pãꞌãu ahepe.


text:
Pyno mio tã e Tupana mesup ahepe. — Yahig notiaria eheꞌyian­miaria uhãꞌãg kahato taꞌa­tu­minug saꞌag wo sio atiꞌa­tu­ꞌa­piheg sio yt hap kuap hamo e. Motꞌi uhãꞌãg e hawyi uimo­py­ꞌahak teran 40 anu itote e. Teꞌe­ra­ꞌa­kasa yne uiminug wakuap taꞌa­tuepiat koꞌi pytkai yt miitꞌin minug kuap i koꞌi atimo­herep kahato iꞌatuepiat pytkai yt uimohey i e.


text:
— Motꞌi hawyi uimo­py­ꞌahak kahato eheꞌyian­miaria ehaꞌa­se­ꞌiꞌin e. Eiꞌy­wa­niaria wanẽtup hap yt karãpe i waku atipuẽti e. Yt naku i hap kape yn iꞌatu­wa­nẽtup hap. Atiꞌa­tu­mo­ꞌa­kasa kahato uipuꞌap uiwa­nẽtup waku rakat kapiat maꞌato — Yt uruiky­ꞌesat i iꞌatuꞌe uhepe e.


text:
Miꞌi pote uipy­ꞌahak iꞌatuete eiꞌy­wania saꞌa­wy­ꞌi­wuaria ete e. Miꞌi hawyi mio tã areꞌe iꞌatuepe. — Uimo­py­ꞌahak eipe e. Woro­ho­ꞌokuap taꞌyn eipe e. Yt naku i nug haria eipe e. Miꞌi pote aru woro­ho­ꞌo­ꞌa­pihag uiꞌe hap ewy e. Eweipap yne mesuwat yahig wato tote e. Yt eweipuẽti i eimo­wepit hap yi wakuat rote aikope ewemohy hap tote e saꞌa­wyꞌi Tupana aiꞌy­wania Epereu ywania pe.<pb/>


text:
Uiwy­riaꞌin uheinytꞌin wẽtup yn Iꞌywot rakaria aito pote woro­ho­ꞌo­nãpin — Waku aiweꞌeg wo Ahetu­pana mohey hap pun hap pupi katu­pono yt naku i kahato aipy­ꞌahak Tupana ete hap areꞌe. Yt naku i watoiat Tupana yt kat i imohey hap aikawiat haype. Yt naku i wato­py­huꞌat wuatꞌi eꞌat piat ieĩneꞌen hat ewanĩkap mo Ahetu­pana atoiat haria wo.


text:
Uiꞌy­wania waku wato­py­huꞌat aito woꞌo­kyꞌe haria wo katu­pono mesup taꞌyn wato­ꞌo­po­wyro kuap. Waku mesup taꞌyn wato­ꞌo­po­wyro aipyꞌa heg Tupana kapiat hap monik hamo. Waku wato­ꞌo­kyꞌe mesup taꞌyn mesup te katu­pono yt watikuap i sio toineꞌen mũki­ꞌite aiwanuat sio yt hap. Saꞌag nug hap aheko aimaꞌat kahato hap topy­huꞌat wuatꞌi eꞌat pe e. Waku woꞌo­kyꞌe haria wo wato­py­huꞌat. Mũki­ꞌite putꞌokꞌe pote waku yn miꞌi tã hap nug haria wo watu­kup­teꞌen hawyi mũki­ꞌite eꞌihotꞌok waku woꞌo­kyꞌe haria wo teꞌen teꞌen wato­py­huꞌat wuatꞌi eꞌat pe mesuwat ewy. Yt pote woꞌo­ma­ꞌatꞌi haria wo wato­py­huꞌat.


text:
Pyno waku uiwy­riaꞌin wato­mohey aheĩneꞌen hap ok tã aikotã saꞌa­wyꞌi wato­mohey hap ewy te teꞌen teꞌen waku wato­mohey Iesui hawyi yt naku i wẽtup mohey hap kape i kowoꞌi kowoꞌi neꞌi wati­ꞌywyk ywyk imohey hap. Waku wato­mohey Iesui akasa hap kape. Waku iheg me imohey hap ete aiku­ꞌuro hap kape. Miꞌi tã watunug mote Aika­ꞌiwat ekatu­wyria wo wato­py­huꞌat torania aitoria wuatꞌi eꞌat pe.


text:
Tupana piat aiꞌy­wania nãpin hap ewy woro­ho­ꞌo­nãpin. Mio tã e Tupana saꞌa­wyꞌi miwan me — Koitywy eweikuap uhehay pote yt eweikup­teꞌen neiꞌo ipyꞌahak takaria wo uhehay ete e. Yt eweikup­teꞌen neiꞌo saꞌa­wy­ꞌiwuat uhehay pun haria wo aikotã ehaꞌa­se­ꞌiꞌin yahig notiaria ewy e. Uiwy­riaꞌin yt naku i wato­py­huꞌat ipyꞌahak Tupana etiat rakaria ahaꞌa­se­ꞌiꞌin saꞌa­wy­ꞌiwuat ewy.<pb/>


text:
Uwe apo ipyꞌahak saꞌa­wy­ꞌi­wuaria Tupana piat taꞌa­tu­nãpin hap ete. Taꞌi aiꞌy­wania ahaꞌa­se­ꞌiꞌin Musei mihep wanĩ­kap­tiaria po pywiaria koꞌi iꞌatu­py­ꞌahak kahato Tupana nãpin hap ete.


text:
Uwe apo meimuẽ­waria 40 anu turanuat yahig wato tote saꞌag yn nug haria Tupana mõpy­ꞌahak hanuaria. Taꞌi ahaꞌa­se­ꞌiꞌin aiꞌy­wa­niaria Iuteu ywania. Taꞌi aiꞌy­wotꞌin aityꞌin topap yne iꞌatu­minug saꞌag tiꞌa­tu­ꞌuka.


text:
Uwe wywo Tupana toꞌe saꞌa­wyꞌi — Pywo ti rat yt wẽtup ok i atipuẽti eiperia waku rakaria pote yt uwe i teke kuap eiperia uheꞌyi pakup we aikope aiwo­ꞌo­mo­wepit hap kape aiwe­mohy hap kape e ipyꞌahak takaria pe aheꞌyian­miaria pe Tupana.


text:
Pyno aharyꞌin ahaꞌa­se­ꞌiꞌin yt tipuẽti i taꞌa­tueꞌyi wakuat yi Kanãꞌã Tupana — Atum aru e pytkai. Taꞌi yt taꞌa­tu­mohey i — Atum aru e hap pote yt taꞌa­tu­puẽti i. Yt naku i yt wato­mohey i miꞌiria ewy are.<pb/>


text:
Pyno mio tã e Tupana saꞌa­wyꞌi — Eweihytꞌok yi pakup we yi Kanãꞌã pe pote eiwe­mohy aru itote uiwywo uiꞌe hap ewy e. Pyno toꞌiro watu­we­hytꞌok Tupana eꞌyi pakup we iwywuat aiwo­ꞌo­mo­wepit hap kape. Waku wato­kenꞌẽ kahato yt wateke i hap pupi.


text:
Pyno koitywy watikuap mekewat sehay aikotã saꞌa­wyꞌi ahaꞌa­se­ꞌiꞌin tikuap hap ewy maꞌato taꞌa­tukuap pytkai yt kat hamo i topy­huꞌat yt taꞌa­tu­mohey i pote.


text:
Mio tã e aiꞌy­wa­niaria nimo te wuaria pe — Uimo­py­ꞌahak haria eipe e miꞌi pote pywo ti rat yt karãpe i aru eiwe­hytꞌok aikope aiwe­mohy hap kape yi wakuat pe yt uimohey i eipe pote e. Maꞌato aito imohey haria pote aiwe­mohy Tupana piat hap toĩneꞌen iꞌe hap ewy katu­pono karãpe Tupana tunug yne hawyi — Waku raꞌyn toran naꞌyn e miꞌi hawyi tuwe­mohy. Miꞌi hap ewy waku watu­we­mohy iwywo e morekuat Tawi wepy 95.11 pe.


text:
Iꞌewyte Tupana henoi aikotã saꞌa­wy­ꞌite tuwe­mohy hap etiat miwan me — Tutunug yne mesuwat mytyp at waty waikiru koꞌi hawyi tuwe­mohy e miwan me. 6 eꞌat tuwe­potpap hawyi ipohep waku yne raꞌyn tominug hawyi tuwe­mohy 7 eꞌat piat hawyi e miwan me.


text:
Miꞌi hawyi toꞌe tominug koꞌi miitꞌin me — Eweikup­teꞌen no mesuwe hawyi woro­ho­ꞌo­poi­tyro mono mesuwat uimikoi yi wakuat pe e. Eiwe­mo­wepit kahato hap atum teran ehepe mesuwe e aiꞌy­wania pe saꞌa­wyꞌi maꞌato — Yt rat iꞌatuꞌe Tupana pe. Miꞌi pote — Yt karãpe i eiwe­hytꞌok aru mesuwe aiwe­mohy hamuat uhetama pakup we e Tupana haty wo morekuat Tawi miwan 95.11 pe.


text:
Yt taꞌa­tu­mohey i pote yt tuwe­hytꞌok kuap i tawa wakuat Kanãꞌã pe. Miꞌi pote mesup Tupana toꞌe iraniaꞌin me wuatꞌi ywania pe — Waku eiwe­mohy mesuwe uhetama pe uiwywo e ahepe. Aiꞌy­wania saꞌa­wy­ꞌi­wuaria yt imohey i Tupana toiꞌa­tu­nãpin kahato pytkai. Yt tuwe­hytꞌok i Tupana wemohy hawe yi kanãꞌã pe. Pyno waku aiweꞌeg wo hap wywo wateke Tupana wemohy hawe atipy pe iꞌewyte mesuwe toiky­ꞌesat.


text:
Tupana tiꞌairo aiwe­mohy hap eꞌat yt saꞌa­wy­ꞌiwuat yi kanãꞌã piat yt ewywuat i. Mio tã e Tupana mesup ahepe — Koitywy eheꞌat sese eiwe­mo­wepit hamuat e. Miꞌi pote meiũran Tupana ihay i raꞌyn morekuat Tawi wẽ pyi aiwe­mohy sese hap eꞌat ete ihay — Mesup eꞌat eweiwe­mohy teran wuatꞌi eꞌat pe pote eweĩꞌẽ ro uhowawi mesup e. Eweikuap uhehay pote yt eweimopun neiꞌo eipyꞌa pe eikaykay hap kape e Tupana ahepe morekuat Tawi wepy 95.7 pe.


text:
Pyno ahaꞌa­seꞌi Musei yt teke i yi Kanãꞌã pe maꞌato haipepiat Iusue hupi aiꞌy­wania Epereu pusu kuap haria nimuat tuwe­hytꞌok yi Kanãꞌã pe e. Maꞌato itote yt teꞌe­ru­we­mohy hin i yi Kanãꞌã pe. Tuꞌuka hap yn taꞌa­tunug itote iraniaꞌin ywania wywo. Maꞌato miꞌi pytkai — Atum aru meiũran eheꞌat sese eiwe­mohy hap e Tupana aheꞌyian­miaria pe.


text:
— Maꞌato tut aru eiwe­mohy hap e morekuat Tawi. Maꞌato saꞌa­wyꞌi yt kat i itote morekuat Iusue eꞌat pe. Mio ti wati­ky­ꞌesat pote toĩneꞌen naꞌyn aiwe­mohy Tupana kaipywiat hap aiwepit hap aito Tupana emiitꞌin wuat pote.


text:
Aheha­kye­raꞌat raꞌyn hawyi waku yne raꞌyn hawyi aiwe­mohy hap ewy toĩneꞌen. Yt kat i aipotpap poꞌog aiwe­ha­kye­raꞌat hamuat katu­pono Iesui potpap upi aheha­kye­raꞌat hap toĩneꞌen. Ariaꞌyp posok tote toikyiat aiwepit hap. Tuwe­mohy raꞌyn mesup Iesui. Apyk pe raꞌyn toĩneꞌen. Waku raꞌyn watu­we­mohy iwywo. Miꞌi pote yt naku i watu­we­potpap aheha­kye­raꞌat hap kyiꞌat hamo neꞌi katu­pono aheha­kye­raꞌat hap kyiꞌat hap toĩneꞌen naꞌyn Aika­ꞌiwat tunug.


text:
Saꞌa­wyꞌi — Eweiwe­hytꞌok o eheꞌyi Kanãꞌã pe e Tupana aheꞌyian­miaria pe. Waku itote eiwe­mohy e maꞌato — Yt iꞌatuꞌe. Miꞌi hawyi howasat rakaria wo tukup­teꞌen yahig note. Yt naku i mio tã watoꞌe Tupana pe. Waku watoꞌe — Taꞌi urupap kahato eupi waku watoꞌe. Urutu­we­mohy teran kahato ewywo waku watoꞌe. Yt naku i ahoꞌo­wasat hap topy­huꞌat nagnia ewy uiwy­riaꞌin.<pb/>


text:
Tupana aikuap kahato. Tehay hãi hyk kahato aikotã kyseꞌyp haĩhyk toꞌowa piat rakat sura­raꞌin ekyseꞌyp ewywuat Tupana e hap. Hãihyk hesaika mekewat kyseꞌyp ewywuat Tupana ehay teke kuap kahato aipiit pe aiwa­nẽtup hawe. Toitek tek kuap kahato aiminug saꞌag koꞌi. Tupana ehay aimoieĩ­neꞌen kuap kahato. Yt heremo i aipiit piat rakat yt naku i hap toipuruk kuap kahato aiwa­nẽtup hap kaipyi aipiit pyi. Hesaika kahato Tupana ehay aimoe­hãite hap nug hamuat aiwa­nẽtup hawe. Tupana ehay tikuap kahato aipãꞌãu. Toikuap kahato kat e hap kat e hap aipiit pe toĩneꞌen hap sio wato­mohey teran sio wati­mõ­typot teran sio watu­we­mõ­typot teran sio miitꞌin aimõ­typot hap yn wati­ky­ꞌesat sio Tupana mõtypot hap wati­ky­ꞌesat hap. Kyseꞌyp haĩhyk takat ewy Tupana ehay tipo­ꞌoro kuap kahato yt naku i aiwa­nẽtup hap pya pyi aikai. Toipatꞌok kuap kahato yt naku i sio waku hap. Toikuap yne aipiit piat yt heremo i rakat. Toikuap kahato aipyꞌa piat aimi­ky­ꞌesat kyꞌesat hap toĩneꞌen hap ihay teke teke kahato aiwa­nẽtup hawe pote. Iꞌewyte kan hamõi watunug wakuap hap toikuap. Toikuap aiwa­nẽtup waku sio yt hap. Kat pote mekewat sio Tupana kyꞌe hap aikai sio yt miꞌi i hap toikuap. Sio aiwe­mõ­typot hap sio Tupana mõtypot hap toikuap. Yt heremo i rakat wen aiwa­nẽtup hap toikuap yne aipyꞌa piat aimi­ky­ꞌesat koꞌi kyseꞌyp hãi hyk toꞌowa piat rakat ewywuat tehay wo.


text:
Iꞌewyte Tupana tikuap yne yne miitꞌin waku hap sio yt naku i hap wuatꞌi ywania wat aikope aikope gupteꞌen hap tote katu­pono yne aiminug koꞌi miitꞌin miꞌiria pote. Yt watu­wemig kuap i Tupana pupi aiwa­nẽtup hap waku sio yt hap toikuap yne pote. Aiminug koꞌi iꞌewyte heremo yne Tupana pe sio waku pe sio yt naku i pe hap toikuap. Pyno waku aiweꞌeg wo katu­pono meiũran tuwe­mo­herep yne kuap aiminug koꞌi wuatꞌi ehamo. — Kat poteĩ miꞌi tã neꞌi ewetunug e aru ahepe. Kat poteĩ mio tã neꞌi erewa­nẽtup e aru Tupana ahepe. Uiwesat ro e aru. Araꞌa­kasa yne tig eminug koꞌi e aru ahepe haty wo.


text:
Maꞌato toĩneꞌen wẽtup aika­wiano hat ihay Tupana wywo rakat Miꞌi Miit ri Ahepaꞌi sese Iesui. Haꞌa­wy­tepyi tutunug yne Toꞌywot miky­ꞌesat ok tã hawyi ti taꞌam atipy kape. Teke raꞌyn Toꞌywot wywuat pe Ahepaꞌi Koro sese. Miꞌi tupono waku wato­mohey Miꞌi Miꞌit aiku­ꞌuro hap kape. Miꞌi tupono waku watoꞌe yne eꞌat pe howawi — Woro­mohey En Iesui watoꞌe waku.


