# verses

text:
Miꞌi hawyi ahiag pãꞌãu waꞌasa ewywuaria teꞌe­ru­we­ꞌa­tunug yne mesuwat yi totiaria taꞌa­tue­su­ra­raꞌin wywo. More­kuaria iꞌewyte taꞌa­tue­su­ra­raꞌin wywo yi Iuteuria etama kape teꞌe­ru­we­ꞌa­tunug tuꞌuka hamo. Iuteuria pusu puo yi wato Amaketũ tote teꞌe­ru­we­ꞌa­tunug.<pb/>


text:
Miꞌi hawyi uito Iuwãu arahaꞌat atipy kape turan araꞌa­kasa wẽtup ok 7 ok hap toto kamũti wywo. Miꞌi hawyi 7 ok hap toran hap taꞌyn toto. Miꞌi hawyi toto yi kape maꞌato putꞌok toꞌe hap eꞌyianmete toiꞌokpun kamũti pytꞌat Tupana saiwot hap ywytu ete ywyhig ete. Miꞌi tutunug hawyi atikuap ihay pirik Tupana mõtypot yat atipy piat kaipyi aikope Tupana taꞌapyk Morekuat no hap kaipyi. — Torania raꞌyn uhaiwot hap atunug e. Yne raꞌyn yt kat i raꞌyn poꞌog e.


text:
Miꞌi hawyi ywytu uato kahato pigꞌe pigꞌe kahato. Miꞌi hawyi atikuap iꞌatu kahato miitꞌin kakꞌi­ꞌa­tuꞌe kakꞌi­ꞌa­tuꞌe. Miꞌi hawyi iꞌatu kahato moryꞌa ewy hewo yi kape. Miꞌi hawyi huruhu­ruꞌe kahato yt ipoꞌinik takat i. Miꞌi hawyi tyryꞌe haty wo kahato yi. Yt karãpiat ewy i hurukꞌe hap. Nimuat miitꞌin nug hap turan yt uwe i taꞌa­kasa miꞌi ewywuat yi hurukꞌe hap. Yt kat i hurukꞌe hap poꞌog mote.


text:
Miꞌi hawyi mekewat tawa iwatoꞌin nakat Papi­runia mekewat tawa poꞌog iwato rakat pok pokꞌe yi tyryꞌe kahato itote pote. Iꞌewyte yne tawa koꞌi taꞌat yne yi totiat koꞌi yi tyryꞌe poityꞌi pote hewo yne. — Yt naku i kahato tawa Papi­runia piaria e Tupana. — Atiꞌa­tu­poepyk iꞌatu­minug koꞌi uhaiwot iꞌatu­minug saꞌag hap kaipyi e. Yt karãpe i atiꞌa­tu­waure kuap iꞌatu­minug saꞌag koꞌi. Pyno eiꞌa­piheg uhepiat hap topy­huꞌat mekewat kuiꞌa pytꞌat howapy aikotã mani hypyre wywo hap ewy. Ewetuꞌu ro miꞌi areꞌe ehepe. Uhaiwot hap wywo ewetuꞌu ro e iraniaꞌin me yi Papi­runia pe Tupana.


text:
Hewo yne yityꞌok koꞌi hawyi taꞌa­tukat turan yt uwe i ipuẽti aiũpe aiũpe yityꞌok koꞌi hap yt uwe i ikuap. Tuweityk taꞌyn yi tyryꞌe hawyi yꞌy wato pyꞌa­setpiat koꞌi iꞌapo­rokꞌe yne raꞌyn.


text:
Miꞌi hawyi hewo nukara koꞌi iwatoꞌin nakat iꞌaman wato ewy. Aikotã ipotyi sese hap porap yt uwe i hupit hap ewy. Miꞌi hawyi hewo hewo miitꞌin ete. Miꞌi hawyi yi totiaria — Yt naku i kahato En Tupana iꞌatuꞌe. Kat pote yt naku i etunug uruete iꞌatuꞌe. Yt naku i kahato nukara koꞌi iꞌatuꞌe. Wãi iꞌatuꞌe. Yt naku i kahato Tupana iꞌatuꞌe taꞌa­tu­py­ꞌahak hap wywo.<pb/>Miꞌi hap ewy araꞌa­kasa uito Iuwãu.<pb/>


text:
Miꞌi hawyi wẽtup atipy piat toꞌe uhepe — Toꞌiro uhupi Iuwãu e. Atimo­herep teran epe aikotã aru Tupana tiꞌa­tu­ꞌa­piheg tawa wato Papi­runia piaria hamuat hap kape e uhepe mekewat wẽtup kamũti pytꞌat okpun hat. Toꞌiro uhupi e. Atimo­herep epe yt iꞌatu­weꞌeg i hap e. Aikotã wẽtup ok hary­poria wuatꞌi ihainia wywo hat ewy tukup­teꞌen miꞌiria e. Miꞌi pote Tupana tiꞌa­tu­ꞌa­piheg miꞌiria tawa Papi­runia piaria e. Toꞌiro pyno mekewat tawa wato kape. Wanĩkap koꞌi yt tuwe­hytꞌok kuap i tawa Papi­runia pe katu­pono mekewat tawa topyhyp hawe toĩneꞌen ihy esaika kahato howawi pote sura­raꞌin yt tuwe­hytꞌok kuap i e.


text:
Yt naku i kahato miꞌiria e uhepe. Tupa­naria weneru haria miꞌiria e. Aikotã yt iweꞌeg i sese rakaria ewy tukup­teꞌen e uhepe. Taꞌa­tu­kaykay tuwe­wawi topiit kyiꞌat haria e. Miꞌi ewywuat tawa Papi­runia piaria tukup­teꞌen e. — Toꞌiro ahewaire waire iꞌatuꞌe wuatꞌi ywania pe. Aikotã mahy weneru haria tikaykay mahy kyiꞌat haria hap ewy tawa wato Papi­runia piaria tukup­teꞌen e uhepe. Miꞌi hap ewy tawa Papi­runia tiꞌa­tu­kaykay more­kuaria taꞌa­tue­miitꞌin wywo wuatꞌi tupa­naria mõtypot hap etiat iꞌatu­muꞌe hamo e uhepe mekewat kamũti pytꞌat okpun hat atipy kaipywiat.


text:
Miꞌi hawyi uhereto mekewat atipy piat hap araꞌa­kasa uimu­ꞌetu Tupana timo­herep yne. Miꞌi hawyi putꞌok­ꞌare yahig wato tote. Itote araꞌa­kasa hary­poria waire waire nug hat yt naku i sese rakat apyk pe tohũ awyato tig koro saꞌag note. Ihũ awyato ihup kahato aikotã wewe­neru haria esokpe hup hap ewy. Ihũ awyato saꞌag nakat toĩneꞌen 7 iꞌakag nakat ipiit ete. 10 iꞌaut rakat 7 akag totiat koꞌi. Ipiit etiat miwan saꞌag kahato Tupana sese mohit kahato hap toĩneꞌen — En ni yt naku i kahato Tupana e tope ete miwan saꞌag hap koꞌi hap kape araꞌa­kasa.


text:
Itote mekewat ipiit weneru hat esokpe ihup kyre hap ewy. Tuwe­painug kahato wahi hekat rakat koꞌi wo. Nu ikahu kahato rakano tuwe­painug hap ihup ikaꞌay ikytsig ihyrypꞌi. Ipo pe hekuiꞌa mahy eiam imehit kahato rakat hekat rakat. Hekuiꞌa topy­huꞌat Iesui mohey haria suu. Miitꞌin toimoe­saika yt naku i nug iwywuat hamuat hap.


text:
Mekewat hary­poria yt naku i nug hat akag ete toĩneꞌen mekewat hary­poria set itote miwan me — Uito ti wuatꞌi wewe­neru haria ty e. Uito tawa Papi­runia piaria morekuat hary­poria kawiat e. Yt naku i nug hap etiat miitꞌin muꞌe hat uito e. Yt uwe i te mikuap yt naku i nug hap moherep hat uito e miwan howa­tuꞌa ete.


text:
Arahaꞌat hawyi mekewat yt iweꞌeg i rakaria akag hary­poria kawaiat temahy u at kaꞌap takat ewy topy­huꞌat hemahy Iesui mohey haria suu. Yt taꞌa­tu­ꞌatoiat hin i Iesui mohey haria suu u hap. Tupana eropat haria sese suu hemahy wo. Iꞌok sese miꞌi mahy wo. Miꞌi hawyi arewa­nẽtup hawyi yt naku i sese saꞌag kahato hap ewy areꞌe uiwa­nẽtup hawe. Miꞌi rokirẽ yt heremo hin i uimu­ꞌetu.


text:
Miꞌi hawyi mekewat atipy piat toꞌe uhepe — Yt heremo hin i emuꞌetu ewaꞌa­kasa hap e. Pyno atimo­herep epe mekewat hary­poria yt iweꞌeg i rakat koro hap ete uwe uwe mekewat awyato tig koro ihũ saꞌag topy­huꞌat mekewat 7 iꞌakag nakat 10 iꞌaut rakat mekewat hary­poria ereto hat ete hap ahenoi epe e.


text:
Mekewat awyato tig saꞌag saꞌa­wyꞌi toĩneꞌen yi tote maꞌato miꞌi hawyi ikuꞌuro hawyi meiũran tuwẽtem guꞌuro pyi mekewat yi kaꞌa saꞌag iwato rakat kaipyi yt ikaꞌa sasat rakat i kaipyi e. Miꞌi hawyi yi totiaria yt Iesui mohey i haria teꞌe­ru­wa­nẽtup kahato toĩneꞌen i hawyi e. Mekewat eꞌat pe — Are pãi are an ikuꞌuro saꞌa­wyꞌi mesuwat awyato wato tig ewywuat maꞌato mesup tuwe­mo­herep i raꞌyn iꞌatuꞌe aru mekewat meimuẽ­waria yt Tupana miwan miaria iꞌatuset pehik i haria — Miꞌiria ti waku tukup­teꞌen wuatꞌi eꞌat pe uiwywo atipy pe yt toꞌe i Tupana miwan me haria. Saꞌa­wyꞌi Tupana tiwan naꞌyn tomohey haria saꞌa­wyꞌi sese at yi waikiru yt kat i te turan toiwan tomi­moieĩ­neꞌen wuaria set koꞌi maꞌato mekewat awyato ahiag mohey haria set koꞌi yt wẽtup i Tupana miwan ete e uhepe mekewat atipy kaipywiat Tupana ehay moherep hat uhepe uito Iuwãu me.


text:
Eiweꞌeg wo o eweikuap kat som Tupana toꞌe ahepe mesuwe katu­pono iweꞌeg kahato rakaria yn tikuap uiꞌe hap mesuwe uito Iuwãu. Pyno mekewat hary­poria hũ awyato saꞌag 7 iꞌakag koꞌi 7 more­kuaria ewy tukup­teꞌen. Miꞌiria ti hary­poria yt iweꞌeg i rakat eꞌaito koꞌi miꞌiria. Meke­waria 7 ok takaria teꞌe­ra­ꞌapyk miitꞌin akag koꞌi wo tawa wato yt naku i rakat eꞌyityꞌok koꞌi tote 7 yityꞌok koꞌi tote teꞌe­ra­ꞌapyk.


text:
Miꞌi hawyi morekuat koꞌi hoꞌopap kahato raꞌyn 5 ikuꞌuro raꞌyn mekewat 7 yityꞌok totiat etawa pe. Miꞌi hawyi typy more­kuaria yn naꞌyn toĩneꞌen. Wẽtup toĩneꞌen mesup te morekuat no maꞌato miꞌi ti ikuꞌuro irane hawyi mekewat wẽtup ok tuwe­mo­herep morekuat no. Maꞌato miꞌi ti yt toĩneꞌen motꞌi morekuat no.


text:
Miꞌi hawyi mekewat hary­poria saꞌag hũ awyato saꞌag 7 ok takaria more­kuaria saipepiat tuwenug naꞌyn morekuat no. Miꞌi ti morekuat koro wo topy­huꞌat raꞌyn 8 rakat. Miꞌi ti ipotpap kahato morekuat no maꞌato taꞌat aria wato pe wuatꞌi eꞌat piat hoꞌopot piat pe.


text:
Miꞌi hawyi atipy piat toꞌe i uhepe — Iuwãu e mekewat ihũ 10 iꞌaut rakat mekewat hary­poria hũ awyato tig ewywuat ipiit etiat tukup­teꞌen aikotã 10 more­kuaria hap ewy. Mesup yt morekuat no i maꞌato meiũran aru topy­huꞌat more­kuaria wo e. Meiũran aru mekewat hary­poria hũ yt naku i rakat tiꞌa­tunug more­kuaria wo toꞌe­wywuat no maꞌato aru yt tukup­teꞌen motꞌi i iwywo more­kuaria wo e.


text:
Miꞌiria wẽtup wanẽtup hap ewy tukup­teꞌen mekewat hary­poria hũ wywo. Meke­waria 10 iꞌaut ewywuaria hesaika kahato rakaria tukup­teꞌen e. Miꞌi hawyi iꞌatue­saika hap wo taꞌa­tu­mõ­typot mekewat awyato saꞌag me. Miꞌi ti topy­huꞌat more­kuaria 10 ok takaria mipo­ꞌoro hanuat iꞌatu­mi­ky­ꞌesat nug hamuat topy­huꞌat mekewat hary­poria hũ awyato saꞌag nakat.


text:
Miꞌi hawyi 10 iꞌaut rakaria tuꞌuka Tupana hũ hit Kuteiru wywo maꞌato poꞌog Tupana hũ hit Kuteiru iꞌatu­ꞌakit hano topy­huꞌat. Katu­pono poꞌog poꞌog Morekuat no Iesui toĩneꞌen. Iꞌewyte hemiit poꞌog tuwat Taꞌa­tu­ka­ꞌiwat upi. Yt waure­ꞌi­ꞌa­tuꞌe hin i taꞌa­tu­ka­ꞌiwat ete pyi. Taꞌa­tu­ꞌauka hap kape yt taꞌa­tu­ꞌatoiat hin i. Miꞌi pote tukup­teꞌen Taꞌa­tu­ka­ꞌiwat wywo mekewat hary­poria hũ 10 iꞌaut rakat okpe tote. Miꞌi hawyi Tupana hũ topy­huꞌat wuatꞌi Kaꞌiwat no Wuatꞌi Morekuat Porekuat no topy­huꞌat.


text:
Miꞌi hawyi mekewat atipy piat toꞌe i uhepe — Mekewat yt iweꞌeg i rakat taꞌapyk itote yne yꞌy ete katu­pono yꞌy wato tapy­huꞌat wuatꞌi miitꞌin ewywuat. Yꞌy wato topy­huꞌat wuatꞌi pusu kuap haria aikope aikope tukup­teꞌen wuatꞌi yꞌy ete hap ewy e. Miꞌi tote toĩneꞌen mekewat hary­poria iꞌatu­muꞌe hamo tupa­naria mõtypot hap ete waku ahewaire waire e hap ete e uhepe.


text:
iꞌewyte toꞌe uhepe — Mekewat yt iweꞌeg i rakat hũ ete eraꞌa­kasa 10 iꞌaut koꞌi iꞌatu­py­ꞌahak kahato irane mekewat hary­poria ete e. Tuꞌuka kahato iwywo. Meiũran ihũ aut koꞌi tihiot yne hesokpe hary­poria wat e. Miꞌi hawyi yt hesokpe i rakano topy­huꞌat e. Miꞌi hawyi topy­huꞌat hiwu e. Miꞌi hawyi taꞌa­tusuk suk taꞌa­tuꞌaut no e. Miꞌi hary­poria taꞌa­tuwuk yt iweꞌeg i rakat aria wo e. Mio tã hap ewy irane topy­huꞌat e atipy piat uhepe.


text:
Miꞌi hawyi Tupana tiꞌa­tu­mo­wa­nẽtup 10 iꞌaut rakat more­kuaria ewywuat hary­poria hũ waku topy­huꞌat eipo­rekuat no e hap ete. Miꞌi hawyi taꞌa­tunug Tupana miky­ꞌesat ewy yt taꞌa­tukuap pytkai i e. Miꞌi pote teꞌe­roꞌe — Waku ereĩneꞌen urupo­rekuat no iꞌatuꞌe hary­roria hũ me neꞌi. Miꞌi hawyi — Waku e katu­pono Tupana timoma teran. Miꞌi e hap ewy e atipy piat uhepe.


text:
Etikuap mekewat ewaꞌa­kasap hap hary­poria e. Miꞌi ti mekewat tawa wato yt naku i nug hat aikope wuatꞌi mesu­wa­rotiat more­kuaria saꞌag nug haria akag wo taꞌapyk morekuat no e uhepe mekewat atipy piat.<pb/>Uito Iuwãu araꞌa­kasa yne miꞌi hap koꞌi kape.<pb/>


text:
Miꞌi hawyi uito Iuwãu arahaꞌat hawyi araꞌa­kasa wẽtup ok tut atipy kaipyi yi kape. Tupana emiit Morekuat ewy. Miꞌi ti sut hat ipoꞌoro kuap kahato Morekuat ewy. Imehit kahato rakat. Imehit hap kaipyi yi mesu­wa­rotiat poꞌog hẽtyhot saꞌa­wy­ꞌiwuat kai.


text:
Miꞌi hawyi atipy kaipywiat toꞌe tehay pirik wo — Hewo hewo irane tawa wato Papi­runia e. Tuweityk taꞌyn wuatꞌi miꞌatoiat no raꞌyn tapyhuꞌat tawa saꞌag Pari­runia e. Koitywy yt uwe i toĩneꞌen itote e. Ahiagnia tukup­teꞌen itote iehog koꞌi yn naꞌyn e. Tawa Papi­runia pe topy­huꞌat uruwu eiam mo hywi eiam wo e. Yne kat kat saꞌag eiam mo topy­huꞌat itote e.


text:
Nimo te pyi tawa Papi­runia piaria tiꞌa­tu­muꞌe kahato wuatꞌi ywania waku ahewaire hewaire e hap ete e. Aikotã mahy weneru haria wo — Etuꞌu ro yt pote uruiꞌahyk en e haria ewy tukup­teꞌen wuatꞌi hary­poria wewe­neru hat ete e. Miꞌi nug hap ete yne more­kuaria waku iꞌatuꞌe. Yt wãiꞌi­ꞌa­tuꞌe hin i katu­pono iꞌatuekat tut mekewat kaipyi e. Iꞌewyte karaiwa koꞌi iꞌatu­potpap mekewat ete e. Miꞌi kaipyi yn tukup­teꞌen hekat rakaria wo e. Taꞌa­tu­we­neru kahato tupana iãꞌãkap koꞌi tawa Papi­runia pyi e. Tawa Papi­runia ekat kaipyi teꞌe­ru­we­moekat e. Koitywy tawa Papi­runia iꞌanam irane tehay pirik wo wuatꞌi pe e.<pb/>


text:
Miꞌi hawyi atikuap wẽtup ok tuwẽ­powat atipy kaipyi hap — Uhemiitꞌin e eiwe­nõꞌẽ ro pya kahato miꞌiria kai e. Yt ewetunug neiꞌo miꞌiria tawa Papi­runia piaria minug ewywuat e. Ewetoiat ro tupa­naria e. Iꞌewyte iꞌatue­waire atuewaire hap eweitoiat e. Yt naku i aru eweikup­teꞌen iꞌatu­py­ꞌa­setpe uhepiat iꞌatu­ꞌa­piheg hap eꞌat pe raꞌyn e. Katu­pono atiꞌa­tu­ꞌuhu iꞌatu­ꞌahu hap hamo miꞌiria e. Yt atiky­ꞌesat i satꞌe ehete e sehay atipy kaipyi.


text:
Iꞌatu kahato iꞌatu­minug saꞌag iꞌatuwat e. Miꞌi pote koitywy yne tawa Papi­runia piaria yt naku i nug haria sese teꞌe­ro­py­huꞌat iꞌatuꞌe toꞌope atipy piaria. Miꞌi hap araꞌa­kasa pyno — Yt eweikuap i uhepiat ehewãi hap pote woro­ho­ꞌo­ꞌa­piheg eipe wy e. Woro­ho­ꞌokuap taꞌyn eipe e. Yt naku i nug hap ete e Tupana tawa Papi­runia piaria pe.


text:
Eweikup­teꞌen eipe wepit weneru hat ewy e. Miꞌi pote eiꞌa­piheg uhepiat hawe eweikup­teꞌen e Tupana katu­pono eweiꞌa­tu­mo­so­ꞌopot kahato uhemiitꞌin miꞌi tã ewetunug haype hap kaipyi e. Miꞌi pote woro­ho­ꞌo­ꞌa­piheg eipe e. Maꞌato eweho­ꞌo­sa­tyꞌi satyꞌi hap kai aru poꞌog torania kai e Tupana. Eweiꞌa­tu­mo­so­ꞌopot kahato uhemiitꞌin typyꞌi kahato saꞌa­wyꞌi e. Yt miitꞌin ewy i ewetunug e. Maꞌato koran atunug ehete aikotã ewetunug uhemiitꞌin ete hap kai poꞌog naꞌyn yt naku i atunug ehete e.


text:
Aikotã wepit weneru haria sese ewy eweikup­teꞌen tawa Papi­runia piaria e. — Yt karãpe i ikahuro uheꞌai­toria e haria ewy. Pyno uhekat rakano motꞌi areĩneꞌen eweiꞌe. Yt karãpe i uhatek eweiꞌe pote yt iweꞌeg i rakat hary­poria ewy eweikup­teꞌen e. Aikotã teꞌe­roꞌe — Uito areĩneꞌen morekuat eharyꞌi wo e haria ewy tawa Papi­runia piaria maꞌato yt miꞌi tã hin i e. Ihakyꞌe i rakaria sese eweikup­teꞌen e. Aikotã aikotã eweho­ꞌopot kakꞌe­weiꞌe kakꞌe­weiꞌe e. Eheꞌaito kak potiat ewy e Tupana. Saꞌa­wyꞌi eweimo­wato kahato ehekat koꞌi — Uruto poꞌog e hamo maꞌato Uito poꞌog eiꞌe pote Tupana eiwe­mo­wato hap kai poꞌog woro­ho­ꞌo­mohit neꞌi e Tupana.


text:
Wẽtup eꞌat pe yn atunug eimoma hap eiꞌahu hap ehesyꞌat hap eimoma hap e. Paaꞌeiꞌe hap eiꞌauka e. Woro­ho­ꞌowuk yne eipe aria wo e. Uhesaika kahato ti katu­pono Uito Tupana Wuatꞌi akag wo areĩneꞌen mote e. Uito yn atikuap e. Uito Tupana sese pote atikuap kahato tawa Papi­runia piaria iꞌatu­minug saꞌag koꞌi hap e. Miꞌi pote uimi­ꞌa­piheg wuaria wo teꞌe­ro­py­huꞌat Papi­runia piaria e.


text:
Woro­ho­ꞌowuk turan yhig hun aria saꞌag kawiat taꞌam wuatꞌi mesu­wa­ro­tiaria ehamo ehetawa pyi e. Miꞌi hawyi more­kuaria tuwak tuwak eiwuk hap taꞌa­kasa hawyi e. — Uheha­ryꞌi ikahu rakat aimi­kyiꞌat ikuꞌuro raꞌyn iꞌatuꞌe. Ahetu­pa­naria aria miꞌu wo raꞌyn iꞌatuꞌe. Aikotã aru ahewaire waire hap mesup ahekat sat hamo katu­pono wukꞌe yne raꞌyn mote iꞌatuꞌe toꞌo­kakꞌi kahato.


text:
Pya pyi neꞌi raꞌyn tuwak popuo teꞌe­roꞌe — Yt naku i kahato an pãi iꞌatuꞌe ahetawa koro Papi­runia tuwe­moma wẽtup eꞌat pe turan yn iꞌatuꞌe. Imiꞌa­piheg sese wo tukup­teꞌen iꞌatuꞌe toꞌokakꞌi popuo. Pya pyi teꞌe­ra­haꞌat katu­pono teꞌe­ro­kenꞌẽ kahato aria satꞌe taꞌa­tuetiat hap pupi.


text:
Miꞌi hawyi weneru haria teꞌe­roꞌe — Saꞌa­wyꞌi tawa Papi­runia piaria kape wati­we­neru aipiit ahetu­pana koꞌi yi totiaria karaiwa koꞌi kape iꞌatuꞌe. Koitywy hawyi yt aikope kuap i wati­we­neru kuap iꞌatuꞌe toꞌokakꞌi popuo. Aika­ꞌi­waria topap yne raꞌyn iꞌatuꞌe.


text:
Yt kat i poꞌog nu imehit rakat ahekat koꞌi aimi­kyiꞌat wuat aimi­we­neru wuat iꞌatuꞌe. Yt kat i poꞌog nu ikahu rakat koꞌi hekat rakat koꞌi painug hap iꞌatuꞌe. Yt kat i poꞌog wahi hekat rakat koꞌi painug hap iꞌatuꞌe. Yt kat i sokpe kype ikahu rakat poꞌog iꞌatuꞌe. Yt kat i sokpe ipewiu rakat haꞌup woity rakat iꞌatuꞌe. Hekat rakaria esokpe yt kat i ihyrypꞌi rakat ikaꞌay rakat iꞌatuꞌe. Yt kat i morekuat painug hap yt kat i ariaꞌyp aimi­kyiꞌat wuat aimi­we­neru wuat iꞌatuꞌe. Yt kat i poꞌog heiam ikahu rakaria nu ikahu rakat kawiat heiam imehit rakat kawiat ariaꞌyp itig nakat kawiat yt kat i raꞌyn iꞌatuꞌe. Ikag ikytsig kahato rakat kawiat aipainug hap yt kat i poꞌog aimi­we­neru aimi­kyiꞌat wuat iꞌatuꞌe teꞌe­ruwak popuo iꞌatuꞌe.


text:
Yt kat i aimiꞌu mosẽꞌẽ hap iꞌatuꞌe. Yt kat i aimo­kamhig se hap. Yt kat i aimiwuk wuat aiꞌyat mokamhig se hap iꞌatuꞌe. Mahy yt kat i wy iꞌatuꞌe. Yt kat i aimiꞌu mokap hap iꞌatuꞌe. Yt kat i aheꞌuꞌi iꞌatuꞌe. Yt kat i aheman nug hap iꞌatuꞌe. Yt kat i ipuꞌi aimiꞌu wo iꞌatuꞌe. Yt kat i wewato ahup aimi­we­neru wo aimi­kyiꞌat wo iꞌatuꞌe. Iꞌewyte yt kat i aihũ Kaneiru koꞌi iꞌatuꞌe. Yt kat i aihũ Kawaru ahereto hap iꞌatuꞌe. Aheꞌyara koꞌi yt kat i iꞌatuꞌe. Yt kat i ahemiit wuatꞌi eropat haria yt kat saꞌup i etiaria aimi­we­neru nuat aimi­kyiꞌat wuat iꞌatuꞌe miitꞌin mesu­wa­ro­tiaria teꞌe­ruwak popuo iꞌatuꞌe. Yt naku i ahetawa Papi­runia yhig hun aria saꞌag kawiat miꞌu wo mesup ahetawa akag Papĩ­runia tapy­huꞌat Tupana miwuk iꞌatuꞌe. Miꞌi hawyi aikotã aru iꞌatuꞌe.


text:
Miꞌi hawyi teꞌe­roꞌe toꞌope — Yt naku i yt naku i iꞌatuꞌe. Aheka­reꞌen aipainug kahato hap aimi­ky­ꞌesat kahato koꞌi aimikat koꞌi yt kat i mesup raꞌyn ahetawa wato aria hun tuꞌu yne iꞌatuꞌe. Imehit hap aimo­kahu hap aipainug hap yt kat hamo i rakat Tuwat yne raꞌyn wukꞌe yne raꞌyn iꞌatuꞌe. Watikat pytkai yt kat i wati­puẽti itote mekewat waku hap koꞌi iꞌatuꞌe toꞌope.


text:
Wuatꞌi kyiꞌat haria wuatꞌi weneru haria taꞌa­tuepiok kahato tawa ikuꞌuro rakat hawyi kakꞌi­ꞌa­tuꞌe — Saꞌa­wyꞌi ekat kahato kaipyi uruto­py­huꞌat hekat rakaria wo iꞌatuꞌe. Koitywy yt wateke kuap tawa wato Papi­runia pe katu­pono uruto­kenꞌẽ kahato sio satꞌe mekewat aria aimo­so­ꞌopot hat iꞌatuꞌe toꞌope yt taꞌa­tu­wepit hin popuo i.


text:
Saꞌa­wyꞌi tawa Papi­runia teꞌe­ru­we­painug kahato more­kuaria ewy iꞌatuꞌe. Iꞌatue­sokpe hekat rakaria sese wo ipewiu kahato rakano ihup hawyi ihyrypꞌi iꞌatuꞌe. Iꞌatu­painug hap imehit kahato rakat uru kawiat iꞌatu­puĩꞌã piat koꞌi ti ikahu rakaria ihup ikaꞌay rakaria iꞌatuꞌe. Iꞌewyte iꞌatue­wahi koꞌi ti ikahu rakaria iꞌatuꞌe. Iꞌatu­painug hap ti hekat rakaria sese wo iꞌatu­painug hap iꞌatuꞌe toꞌope.


text:
Koitywy yt uwe i itote tuweityk yne raꞌyn iꞌatuꞌe. Meremo iꞌatue­ka­reꞌen koꞌi yt kat hamo iꞌatuꞌe. Saꞌa­wyꞌi iꞌatu kahato tawa wakuat Papi­runia wã tote tukup­teꞌen yara wato piaria iꞌatuꞌe. Saꞌa­wyꞌi urutioto yne aheka­reꞌen koꞌi aikope aikope mesuwat yi tote iꞌatuꞌe. Mesup yt kat i yara tawa Papi­ruinia wã tote pãi an iꞌatuꞌe.


text:
Karãpe yara wato piaria teꞌe­ra­ꞌa­kasa iwuk hap kapiat yahig hun saꞌag kapiat hawyi teꞌe­roꞌe taꞌa­tuehay pirik wo — Yt naku i raꞌyn katu­pono ahetawa Papi­runia poꞌog ikahu torania kawiat yt kat i raꞌyn mesup iꞌatuꞌe teꞌe­ruwak popuo.


text:
Ahekat iwato kahato tuwat yne iꞌatuꞌe kakta­ꞌa­tuꞌe popuo. Ahetawa wato yahig ewy topy­huꞌat iꞌatuꞌe toꞌo­kakꞌi haype taꞌa­tu­wowo yi taꞌa­tu­ꞌakag note e taꞌa­tueko ewy paaꞌi­ꞌa­tuꞌe hap moherep hamo. Eiwe­haꞌat ro iꞌatuꞌe aimoekat hat tuweityk taꞌyn iꞌatuꞌe. Saꞌa­wyꞌi aheꞌyara taꞌa­tu­puru saꞌup ete aheꞌyara wato iꞌatue­ka­reꞌen ereto hamo aikope aikope haꞌup iwato taꞌatuium iꞌatuꞌe. Maꞌato mesup yt kat kuap i raꞌyn watioto iꞌatuekat wukꞌe yne hawyi iꞌatuꞌe teꞌe­ruwak popuo.<pb/>


text:
Miꞌi hawyi uito Iuwãu areꞌe atipy piaria pe — Waku kahato eiwe­mo­wepit ro atipy pe katu­pono Tupana tiwuk taꞌyn tawa saꞌag Papi­runia areꞌe. Eiwehum no itotiaria katu­pono Tupana ehay moherep haria Papi­runia piaria miꞌauka koꞌi yt uwe i aru waku eweiꞌe areꞌe. Iꞌewyte uiwy­riaꞌin 12 ok takaria Iesui potpo­ꞌo­roria eiwe­mo­wepit ro katu­pono mesup Tupana eipoepyk taꞌyn eiꞌauka haria tawa Papi­runia piaria yt uwe i mesup wote areꞌe uimu­ꞌetu.<pb/>


text:
Miꞌi hawyi surara akag atipy piat hesaika kahato rakat totat nu myp wato ok tã hawyi toipun haty wo atipy kaipyi hawyi taꞌat yꞌy wato sese pe. Miꞌi hawyi minꞌe hawyi toꞌe haty wo — Meiẽ mekewat nu wato ewy topy­huꞌat aru tawa wato Papi­runia ewywuat katu­pono Tupana tipugha tawa Papi­runia aikotã yt heremo hin i uimipun nu wato hap ewy e. Yt uwe i aru ipuẽti kuap mekewat tawa e haty wo.


text:
Yt kat i hairu saꞌag Papi­runia pe aru e. Yt kat i wepy hap eweipuẽti aru e. Yt eweipuẽti aru wyti akuara pywiat wepy hat. Yt uwe i huhuꞌe haria itote e uhepe. Yt kat i moryꞌa saity pywiat wepy hap e. Yt kat i getap nug haria e. Yt wẽtup ok i kat koꞌi kat koꞌi nug hat e. Yt kat i tõgtõgꞌe hap e. Yt kat i itote man koꞌi nug hap e atipy piat e.


text:
Yt wẽtup i hẽtyhot hap eweipuẽti e katu­pono yt karãmuo i wẽtup ok ariãty nug hat toĩneꞌen aru tawa Papi­runia pe e. Yt karãmuo i aru eweipuẽti wepit hap itote e. — Atiky­ꞌesat en uheha­ryꞌi wo atiky­ꞌesat en uheꞌaito wo e hap yt kat i raꞌyn e. Yt uwe i ihainiaꞌin wywuat hat yt uwe i hary­po­riaꞌin wywuat hat saꞌa­wyꞌi miꞌi yn itote pytkai e. Karaiwa akag koꞌi yn itote saꞌa­wyꞌi heso rakaria woꞌo­mo­ꞌa­kagꞌaia haria yne mesu­wa­rotiat woꞌo­maꞌat haria yt miit ewy i taꞌa­tu­mo­herep taꞌa­tupo wo miitꞌin ekat kyꞌewi maꞌato mekewat eꞌat pe yt wẽtup i itote e atipy piat uhepe.


text:
Tupana eiꞌa­piheg aru tawa Papi­runia piaria e kat pote toipuẽti kahato ehetawa pe temiitꞌin suu tomi­po­ꞌoro koꞌi tehay moherep haria eimi­ꞌauka koꞌi suu okpun hap toipuẽti temiitꞌin koꞌi suu eimi­ꞌauka koꞌi yne pote eiꞌa­piheg sese aru haty wo e atipy piaria hesaika kahato rakat tehay pirik wo.<pb/>Miꞌi hap etiat atiwan yne uito miitꞌin mosa­tyꞌi Iuwãu.<pb/>


text:
Tawa Papi­runia wukꞌe hawyi atikuap wepy hap iꞌatuehay typyꞌi kahato hap ewy typyꞌi kahato haty wo heremo kahato iꞌatuehay. Mio tã iꞌatuꞌe teꞌe­ru­wepy — Urutu­wehum kahato ewawi Tupana iꞌatuꞌe. En yn Urueha­kye­raꞌat hat iꞌatuꞌe. En yn urumi­mõ­typot iꞌatuꞌe. En yn UrueTupana ereĩneꞌen Wuatꞌi Porekuat no iꞌatuꞌe.


text:
En yn waku miitꞌin apiheg kuap hat katu­pono En yn etikuap iꞌatu­pyꞌa piat koꞌi kat koꞌi kat koꞌi hap iꞌatuꞌe. Pywo hap upi yn etiꞌa­tu­ꞌa­piheg iꞌatuꞌe. Saꞌa­wyꞌi tawa Papi­runia piaria hary­poria yt iweꞌeg i kahato rakat ewy tukup­teꞌen katu­pono taꞌa­tu­ꞌa­tu­muꞌe kahato yi totiaria yt naku i nug hamo wuatꞌi hary­poria wywo wuatꞌi ihainia wywo iꞌatuꞌe. Miꞌi hawyi emipo­ꞌoro emiitꞌin auka haria tukup­teꞌen miꞌiria maꞌato mesup etiꞌa­tu­moma yne miꞌiria emiitꞌin suu okpun hap upi iꞌatuꞌe. Waku kahato En iꞌatuꞌe.


text:
Etiꞌa­tu­ꞌa­tu­poepyk taꞌyn mote urutu­wehum kahato ewowi Tupana iꞌatuꞌe. Miꞌi hawyi mekewat tawa Papi­runia wuk hap yt karãpe i aru hoꞌosep iꞌatuꞌe. Ywyhig hun yn naꞌyn taꞌam itote pyi at kaꞌap wuatꞌi eꞌat pe iꞌatuꞌe. Waku kahato En Tupana iꞌatuehay atipy piaria sem wepy hawe.<pb/>


text:
Miꞌi hawyi mekewat saꞌa­wy­ꞌi­wuaria 24 ok takaria teꞌe­ru­we­pỹ­ꞌã­tutuk Tupana ewawi imõtypot hamo. Iꞌewyte 4 ok takaria wuatꞌi eꞌat piaria teꞌe­ru­we­pỹ­ꞌã­tutuk howawi pywo kahato ti rat iꞌatuꞌe hap ewy. Iꞌewyte urutu­wehum ewawi UrueTupana iꞌatuꞌe.


text:
Miꞌi hawyi uito Iuwãu atikuap sehay aikope Tupana taꞌapyk Morekuat no hap kaipyi mio tã e — Mehĩꞌin manaꞌin e toꞌiro watu­wehum ahehay wo Tupana kape e. Toꞌiro Tupana eropat haria wati­mõ­typot Tupana ahehay wo e. Torania aito sio aito more­kuaria sio aito semiit toꞌiro watu­wehum kahato Tupana kape ahehay wo e sehay aikope Tupana taꞌapyk kaipyi.<pb/>


text:
Miꞌi hawyi uito Iuwãu atikuap wẽtup i wepy hap typyꞌi kahato rakaria. Teꞌe­ru­wepy kahato aikotã ywytu uato sese puehay ewy — Urutu­wehum ewowi Tupana urutu­wehum ewowi Tupana urutu­wehum ewowi Tupana mio tã urutoꞌe katu­pono etunug Esaỹry raꞌyn Wuatꞌi Porekuat no urumi­ky­ꞌesat ewy iꞌatuꞌe teꞌe­ru­wepy puo.


text:
— Toꞌiro watu­we­mo­wepit iꞌatuꞌe toꞌope. Toꞌiro watu­wehum Tupana kape ahehay wo iꞌatuꞌe toꞌope. Toꞌiro waku kahato En katu­pono mesup etum esaꞌyru pe heha­ryꞌi ikahu kahato rakat iꞌatuꞌe. Waku pe tuwe­painug me ikahu kahato pe iharyꞌi toineꞌen iꞌatuꞌe.


text:
Heꞌaito Tupana Saꞌyru ikahu rakat no toineꞌen tesokpe pe ikytsig rakano esokpe ikahu kahato pĩꞌã iꞌatuꞌe. Ikytsig imehit kahato aikotã Tupana emiitꞌin imimo­kytsig ewy esokpe ikahu hap ewy iꞌatuꞌe.<pb/>


text:
Miꞌi hawyi atipy piat toꞌe uhepe — Iuwãu e etiwan no kat som areꞌe epe hap koꞌi e katu­pono Tupana e hap ahenoi epe — Waku raꞌyn Uhaꞌyru eharyꞌi hap eꞌat e. Mesup atunug ienuk hap imõtypot hamo e. Uhaꞌyru eharyꞌi hap mõtypot hap ienuk hap kape woro­ho­ꞌo­kaykay wen maꞌato yt ehewaku hap kaipyi i woro­ho­ꞌo­kaykay eipe e. Woro­ho­ꞌo­kaykay Uhaꞌyru eharyꞌi hap mõtypot hap ienuk hap kape woro­ho­ꞌo­kyꞌe kahato pote e. Woro­ho­ꞌo­ꞌairo uimi­poi­tyro koꞌi uhegyiꞌat pote e Tupana e.<pb/>


text:
Miꞌi hawyi wẽtup ok toꞌe atipy piat uhepe Iuwãu e Tupana sese ihay teran ewywo e. Miꞌi hawyi arepỹ­ꞌã­tutuk mekewat atipy piat Tupana ehay moherep hat kape hawyi atimõ­typot kahato miꞌi wen maꞌato — Iuwãu e yt uimõ­typot teiꞌo katu­pono uito eꞌewywuat Tupana eropat hat yn e. Yne ewyriaꞌin Iesui mohey haria ewywuat arepy­huꞌat Tupana eropat hat e. Uito ti yt poꞌog i ekai e. Waku Tupana yn wati­mõ­typot katu­pono saꞌa­wy­ꞌi­wuaria Tupana ehay moherep haria Iesui etiat taꞌa­tu­henoi taꞌa­tuwẽ pyi yianmete taꞌa­tu­henoi Iesui minug koꞌi e miꞌiria ewy areĩne­ꞌen e atipy piat uhepe.<pb/>


text:
Miꞌi hawyi uito Iuwãu arahaꞌat atipy kape turan heremo ipuo wuatꞌi araꞌa­kasa yne itote hawyi itote araꞌa­kasa waku kahato rakat. Miꞌi ti taꞌapyk tohũ kawaru ikytsig kahato rakat rote. Mekewat waku rakat Yt Aimaꞌat Kuap I hap het rakat Miꞌi. Wẽtup iwat het Aimi­mohey kahato rakat. Iꞌewyte Pywo Sese rakat wẽtup iwat het. Toikuap kahato uwe waku uwe yt hap koꞌi e. Yt naku i nug haria wywo wuꞌuka hamo toto raꞌyn e.


text:
Miꞌi hawyi mekewat Waku Sese Rakat tehaꞌat kahato aikotã hẽtyhot pya hap. Iꞌakag ete iꞌatu kahato ipainug hap amãtap More­kuaria Akag Sese ewy. Het toĩneꞌen miwan me maꞌato yt uwe i ikuap tuwewi yn toset toikuap e.


text:
Miꞌi hawyi mekewat toto atipy kaipyi yi kape tohũ kawaru kytsig nakat ok tote. Iꞌewyte hesu­ra­raꞌin tuwat hupi taꞌa­tu­hũria kytsig nakaria okpe tote. Iꞌatue­sokpe ikytsig sese hawuo tuwat hupi.


text:
Topy­ꞌahak wywo toto tesu­ra­raꞌin wywo wuatꞌi ywania tewa­nĩ­kaptia akit hamo. Ihay kyseꞌyp hãihyk takat ewywuat wywo toto ipo pe. Heka­raꞌyp ihũria atusiu hap maꞌato iheg kahato rakat nu ewywuat wanĩ­kaptia mope­rupꞌi hamo. Miꞌi hawyi teꞌe­ro­kenꞌẽ ipo piat heka­raꞌyp pupi. Miꞌi hawyi taꞌa­tunug iꞌe hap ewy. Miꞌi hawyi tewa­nĩ­kaptia toiꞌa­tu­ꞌakit yne. Toiꞌa­tu­ꞌakit miꞌiria topy­ꞌahak hap wywo Tupana saiwot hap wywo poꞌog haiwot torania kai. Toiꞌa­tu­ꞌakit akit tewa­nĩ­kaptia aikotã watihep kana hy hap ewy.


text:
Miꞌi hawyi araꞌa­kasa iꞌok poꞌi hap hesokpe ete. Het Wuatꞌi Porekuat Porekuat e. Wuatꞌi Kaꞌiwat Kaꞌiwat e miwan ok poꞌi hap ete hesokpe ete. Uito Iuwãu araꞌa­kasa yne uimu­ꞌetu.<pb/>


text:
Miꞌi hawyi uito Iuwãu arahaꞌat at kape hawyi araꞌa­kasa atipy piat yꞌam me. Miꞌi hawyi tuwẽ­powat haty wo itote pyi — Uruwu koꞌi hywi koꞌi weita koꞌi e eweikuap eimiꞌu raꞌyn koitywy e. Tupana tunug naꞌyn miꞌu eiwanuat e. Eiwe­ꞌa­tunug no meikowo eipopy puo aikope aikope pyi ewehenuk hamo Tupana piat eipoi hap kape e.


text:
Meiẽ iꞌatu kahato more­kuaria piit eimiꞌu wo e. Ewetuꞌu ro more­kuaria puꞌi e. Ewetuꞌu ro surara akag koꞌi puꞌi surara hesaika kahato rakaria puꞌi ewetuꞌu ro e. Iꞌatu sura­raꞌin hũria Kawaru koꞌi puꞌi eimiꞌu wo raꞌyn e. Eiwe­ꞌa­tunug no weitaria uruwu koꞌi hiwu koꞌi katu­pono eimiꞌu raꞌyn e. Ipuꞌi yn mesuwe karai­waria puꞌi e. Iꞌatuemiit puꞌi hekat rakaria puꞌi iꞌewyte miit emiit puꞌi miitꞌin mikuap koꞌi puꞌi iꞌewyte yt miitꞌin mikuap i koꞌi puꞌi e. Waku eiwe­popy meikowo katu­pono mũki­ꞌite ehenuk hap eꞌat raꞌyn e atipy piat tehay pirik atipy kaipyi.


text:
Miꞌi hawyi Uito Iuwãu arahaꞌat hawyi araꞌa­kasa mekewat yt naku i rakat — Uito Tupana e hat heso rakat torania tesu­ra­raꞌin wywo taꞌa­tu­ꞌakag koꞌi wywo. Tuwat tuwat tuꞌuka hamo Morekuat Porekuat apyk piat ieĩneꞌen tohũ kytsig totiat kape. Mekewat atipy kaipy­wiaria ete iꞌewyte yne Iesui mohey haria hesu­ra­raꞌin ete tuꞌuka hamo.


text:
Miꞌi hawyi tuꞌuka kahato itote. Maꞌato Iesui tiꞌa­tu­ꞌakit kahato neꞌi — Uito Tupana e hat heso rakat yt naku i nug hat. Iꞌewyte taꞌa­tu­ꞌakit mekewat heso rakat — Uito Tupana ehay moherep kahato hat e woꞌo­ma­ꞌatꞌi maꞌatꞌi hat neꞌi mekewat yt naku i nug hat set howa­tuꞌa etiat rakaria woꞌo­ma­ꞌatꞌi maꞌatꞌi hat. Toiꞌakit neꞌi mekewat — Eweimõ­typot ro Tupana iãꞌãkap e hat. Miꞌi haria Waku Rakat esura­raꞌin koꞌi tiꞌa­tu­ꞌakit yne. Miꞌi hawyi Wuatꞌi Porekuat Porekuat topytyk taꞌyn mekewat awyato tig saꞌag iꞌewyte mekewat — Uito Tupana ehay moherep hat woꞌo­ma­ꞌatꞌi hat hawyi toiꞌa­tu­pugha miꞌiria mekewat ihyemyiꞌa wato aria sapuẽ sapyhot pe ytyghe wuk hap puo rakat pe. Toipytyk taꞌyn wen maꞌato yt toiꞌa­tu­ꞌauka hin i maꞌato taꞌa­tu­puhu hap wywo toiꞌa­tu­pugha aria pe wuatꞌi eꞌat piat pe. Miꞌi hap ewy araꞌa­kasa.


text:
Miꞌi hawyi mekewat Waku Rakat kawaru okpe totiat rakat Aipo­typot Iesui timoma yne iꞌatue­su­ra­raꞌin tehay wo. Miꞌi rẽ toꞌe — Weitaria Uruwuria eimiꞌu raꞌyn e. Miꞌi hawyi toiꞌa­tunug yne mesu­wa­rotiat hawyi weitaria iꞌatuꞌok wuatꞌi Tupana wanĩ­kaptia puꞌi wo.<pb/>Uito Iuwãu miꞌi hap kape araꞌa­kasa yne uimu­ꞌetu.<pb/>


text:
Miꞌi hawyi uito Iuwãu arahaꞌat hawyi araꞌa­kasa wẽtup ok atipy kaipywiat sut hat. Topo pe toterut haity korente iheg sese rakat iꞌanam kahato rakat. Miꞌi hawyi toto atipy kaipyi yi kaꞌa kape yt ikaꞌa sasat rakat i kape. Ipo pe hesaika hap yi kaꞌa sese ewãhyp hamuat.


text:
Miꞌi hawyi atipy piat tat haty wo mekewat moiꞌok ipoꞌi poꞌi hamo ipyhyp motꞌi sese hamo. Miꞌi hawyi toipyhyp taꞌyn mekewat wẽtup het ahiag wẽtup het satanai — Woro­pyhyp en wẽtup 1000 anu e atipy kaipywiat sut hat ahiag me.


text:
Miꞌi hawyi moiꞌok toiꞌok­hytpun yi kaꞌa saꞌag yt ikaꞌa sasat rakat i pe hawyi tohe­wãhyp yi kaꞌa hawyi tutunug imoheg hap itote. Miꞌi hawyi ahiag yt tomaꞌat kuap i mesu­wa­ro­tiaria miitꞌin wẽtup 1000 anu itote toĩneꞌen. Yt tohãꞌãg kuap i wuatꞌi ywania topyhyp wiat pote turan. Miꞌi hawyi atipy piat sut hat toꞌe uhepe — Wẽtup 1000 anu tokosap hawyi aru atipo­re­nõꞌẽ ikaꞌa pyi ahiag e. Miꞌi hap kape araꞌa­kasa uimu­ꞌetu.


text:
Miꞌi hawyi uito Iuwãu arahaꞌat more­kuaria typyꞌi kahato Tupana mipo­ꞌoro aipo­typot nuat koꞌi. Miꞌiria teꞌe­ra­ꞌapyk aipo­re­kuaria wo Iesui wywo yne miitꞌin mesu­wa­rotiat karai­waria wo. Saꞌa­wyꞌi miꞌiria timo­herep kahato taꞌa­tuehay wo Iesui etiat miitꞌin me. Miꞌiria yt imõtypot hin i mekewat saꞌag nug hat — Uito Tupana e hat heso rakat. Yt taꞌa­tu­mõ­typot i — Uito Tupana e hat minug iãꞌãkap koꞌi. Yt taꞌa­tunug i mekewat ihay saꞌag nakat — Yt ewetunug i uhet ehowa­tuꞌa ete eipo ete pote woro­ꞌauka e rakat. Maꞌato mio tã e pytkai — Yt iꞌatuꞌe yt urutunug i iꞌe hap ewy iꞌatuꞌe tipyt taꞌa­tu­ꞌauka miꞌiria saꞌa­wyꞌi. Maꞌato miꞌiria tukup­teꞌen i raꞌyn more­kuaria wo uwe waku uwe yt hap enoi hamuat. Tupana Mipo­ꞌoro Aipo­rekuat nuat emiitꞌin wuatꞌi ywania more­karia wo. Miꞌiria ti Aika­ꞌiwat Iesui mimoieĩ­neꞌen koꞌi torania tomohey haria eꞌyian notiaria koꞌi. Miꞌi hawyi ahiag toĩneꞌen 1000 anu kaꞌap pe turan miꞌiria tukup­teꞌen more­kuaria wo wuatꞌi ywania pyꞌa­setpe.


text:
Miꞌi turan iraniaꞌin Iesui mohey haria yt tuwe­nõꞌẽ i te guꞌuro pyi. Maꞌato wẽtup 1000 at pot tokosap hawyi tuwe­nõꞌẽ guꞌuro pyi. Miꞌiria yn yianmete teꞌe­re­hymut katu­pono Iesui tiꞌa­tu­ka­wiano miꞌiria saꞌa­wyꞌi katu­pono yt Tupana mohey i haria miꞌauka koꞌi wo tukup­teꞌen saꞌa­wyꞌi pote.


text:
Waku puo kahato tukup­teꞌen miꞌiria katu­pono Tupana mimõ­typot sese koꞌi miꞌiria. Miꞌi pote toiꞌa­tu­moieĩ­neꞌen miꞌiria iraniaꞌin eꞌyianmete. Maꞌato meiũran iꞌewyte taꞌa­tu­ꞌauka haria yt naku i nug haria Tupana tiꞌa­tu­moieĩ­neꞌen ne hamuat hawyi toiꞌa­tu­po­ꞌoro wẽtup iꞌatueiam kape iꞌatu­mo­so­ꞌopot hamuat kape iꞌatu­ku­ꞌuro typuot i hap kape. Maꞌato iꞌatu­mi­ꞌauka koꞌi Iesui kawiano koꞌi yt karãpe i topap typuo i iraniaꞌin ewy. Yt karãpe i taꞌa­tu­so­ꞌopot miꞌiria tukup­teꞌen more­kuaria wo Aika­ꞌiwat wywo wuatꞌi eꞌat pe. Miitꞌin ehay moherep Tupana kapiat hanuaria wo tukup­teꞌen. Wẽtup 1000 anu turan more­kuaria wo tukup­teꞌen yi tote. Tupana mõtypot haria sese miꞌiria.<pb/>


text:
Wẽtup 1000 anu tokosap hawyi mekewat atipy piat taꞌaipok taꞌyn yi kaꞌa okenhypꞌok hamo hawyi toipok korente ahiag ete pyi hawyi tohe­wy­hypꞌok taꞌyn hawyi toꞌe — Toran naꞌyn epyhyp hap e ahiag me.


text:
Miꞌi hawyi ahiag toto itote pyi aikope aikope wuatꞌi ywania moꞌa­kagꞌaia hamo. Hewyry kahato mesu­wa­rotiat wuatꞌi ywania pe toꞌe hamo — Toꞌiro uhupi tawa Ieru­sarẽi moma hamo e wuatꞌi ywania pe yi Koki piaria yi Makoki piaria pe. — Toꞌiro Tupana mohey haria moma hamo e. Miꞌi hawyi imimaꞌat koꞌi tuwat kahato hupi. Iꞌatu kahato tuwat iꞌatue­su­ra­raꞌin aikotã yi kyt yt wati­mo­rania kuap i hap ewy tuwat ahiag upi tuꞌuka hamo Tupana emiitꞌin moma teran hamo.


text:
Miꞌi hawyi ahiag topy­huꞌat iꞌatue­su­ra­raꞌin akag wo hawyi toiꞌa­tu­po­ꞌoro tesu­raraꞌin Tupana etawa Ieru­sarẽi apypueri hamo. Iuteuria yi wato hap ok tã sura­raꞌin yn teꞌe­ro­py­huꞌat itote. Miꞌi hawyi tõꞌẽ tõꞌẽ wanĩ­kaptia ahiag esura­raꞌin Tupana Mikyꞌe Sese kahato etawa moma hamo. Miꞌi ti wanĩ­kaptia tiꞌa­py­pueri taꞌa­tu­ꞌa­pyhik saꞌag maꞌato miꞌi turan Tupana tipo­ꞌoro atipy kaipywiat aria meke­waria tewa­nĩ­kaptia wuk hamo. Miꞌi hawyi aria tuꞌu yne miꞌiria.


text:
Miꞌi hawyi mekewat woꞌo­maꞌat hat Tupana topytyk hawyi toipun aria emyiꞌa wato pe. Saꞌa­wyꞌi mekewat moiꞌok toipun mekewat aria pe iꞌewyte mekewat yt naku i rakat — Uito Tupana e hat heso rakat toipun tope te. Miꞌiria wywo ahiag hoꞌopot sese at kaꞌap wuatꞌi eꞌat pe. Miꞌi tã hap ti atikuap uimu­ꞌetu aikotã aikotã topy­huꞌat irane hap.<pb/>


text:
Miꞌi hawyi Uito Iuwãu arahaꞌat mekewat Morekuat Porekuat Akag apyk hap kape. Araꞌa­kasa hawyi — Ikahu kahato heꞌamyap are. Ikytsig kahato are. Miꞌi hawyi arahaꞌat howa kape. Ikahu kahato rasig pãi are. Poꞌog ikahu at waikiru waty koꞌi kai iꞌewyte mytyp koꞌi kai poꞌog ikahu areꞌe. Miꞌi hawyi at waikiru waty koꞌi mytyp koꞌi teꞌe­ru­we­mõti kahato hawyi teꞌe­ru­wemig ipupi hap ewy poꞌog ikahu iꞌatukai pote poꞌog hẽtyhot poꞌog imehit iꞌatukai. Miꞌi rokirẽ poꞌog arahaꞌat waikiru waty at mytyp kape. Maꞌato miꞌi turan yt araꞌa­kasa hin i raꞌyn iꞌatue­wawi yt taꞌatueiam note hin i raꞌyn apo pãi pote areꞌe.<pb/>


text:
Miꞌi hawyi Tupana toꞌe ikuꞌuro rakaria pe — Eiwe­nõꞌẽ ro eweikup­teꞌen i ro yne eipe e. Miitꞌin mikuap koꞌi iꞌewyte yt miitꞌin mikuap koꞌi i eweikup­teꞌen i ro e. Eweĩꞌẽ ro uhowawi e Tupana saꞌa­wy­ꞌi­wuaria ikuꞌuro rakaria pe. Miꞌi hawyi teꞌe­ru­we­ꞌa­tunug heꞌamyap kape. Miꞌi hawyi miwan koꞌi ahyt araꞌa­kasa itote. Miꞌi miwan myi Tupana timo­herep aikotã aikotã tehamuat iꞌatu­minug koꞌi toiꞌa­pypok miwan ahyt hawyi taꞌa­tuieĩ­neꞌen mytyp tote te turanuat aikotã itotiat re turan taꞌa­tunug waku sio yt hap toimo­herep. Sio miꞌiria hap Tupana miꞌa­piheg wo teꞌe­ro­py­huꞌat sio yt. Iꞌewyte toĩneꞌen wẽtup miwan itote yt iraniaꞌin ewy hin i. Miꞌi ti toiꞌa­pypok hawyi Tupana mimoieĩ­neꞌen sese koꞌi toimo­herep wuatꞌi eꞌat piat ieĩneꞌen haria.


text:
Miꞌi hawyi uito Iuwãu arahaꞌat yꞌy wato kape. Miꞌi turan yꞌy piat ikuꞌuro rakaria tuwe­nõꞌẽ yꞌy wato pyi Tupana e hap ewy. Iꞌewyte woꞌosyp hap kaipyi tuwe­nõꞌẽ kahato. Aikope aikope miitꞌin ikuꞌuro hap kaipyi tuwe­nõꞌẽ hawyi Tupana kape teꞌe­ru­we­ꞌa­tunug hawyi wẽtup ok wẽtup ok pe — Waku en kat pote yi tote waku etunug ereĩneꞌen hap turan e. Maꞌato wẽtup ok pe — En ni yt naku i etunug ereĩneꞌen hap hap turan e Tupana map haria pe.


text:
Miꞌi hawyi Tupana tehaꞌat mekewat wẽtup miwan kape hawyi toꞌe i — Uwe uwe wat toĩneꞌen mesuwe het miwan me miꞌi hat yt toto hin i aria wato ẽty pyꞌaset kape e maꞌato yt kat i het mesuwe miwan me pote miꞌi hat toto meremo e. Maꞌato Tupana yt tipuẽti i miwan me het koꞌi rakaria Tupana tipugha aria emyiꞌa wato kape. Yt toipuẽti i tomie­ha­kye­raꞌat nuat set miwan me pote. Miꞌiria yt tomohey i haria raꞌyn.


text:
Miꞌi hawyi Tupana tat guꞌuro hap miitꞌin auka hap iꞌahu hap iꞌewyte hoꞌopot hap iꞌewyte satek hap hawyi toiꞌa­tu­pugha yne miꞌi saꞌag koꞌi aria pe. Miꞌi hawyi toꞌe tomipun koꞌi pe — Koitywy eiku­ꞌuro typuot i hap putꞌokꞌe raꞌyn e. Eweho­ꞌopot ro wuatꞌi eꞌat pe e. Miꞌi hap koꞌi kape araꞌa­kasa uimu­ꞌetu.<pb/>Uito Iuwãu miꞌi tã hamuat hap ti araꞌa­kasa uimu­ꞌetu aikotã aikotã topy­huꞌat irane hamaut hap ewy. Yt uheso i katu­pono uheha wo araꞌa­kasa uiꞌe hap.<pb/>


text:
Miꞌi hawyi uito Iuwãu arahaꞌat i raꞌyn hawyi araꞌa­kasa yi waikiru waty koꞌi ipakup koꞌi sese raꞌyn. Koran nuat saipepiat koꞌi ipakup takaria Tupana minug koꞌi. Miꞌi hawyi koran nuat yt kat hamo i raꞌyn. Ikahu kahato yi pakup waikiru koꞌi pakup waty pakup at pakup wote teꞌe­ru­we­mõti kahato neꞌi raꞌyn yianmiat at waikiru waty mytyp.


text:
Miꞌi hawyi arahaꞌat ywaipe turan araꞌakasa tawa Ierusarẽi ipakup taꞌapyk turan wakuat kahato Tupana ewywuat wakuat. Iꞌewyte ikahu sese rakat aikotã hary­poria ikahu sese rakat ewy. Are pãi ikahu kahato aikotã hary­poria tuwe­painug toꞌo­kyiꞌat hap eꞌat pe hap ewy are saĩke iro pote. Miꞌi hawyi atikuap miꞌi tawa Tupana etawa Ieru­sarẽi ipakup e hap het rakat areꞌe.


text:
Miꞌi hawyi wẽtup ok tuwẽ­powat atipy kaipywiat Tupana ieĩneꞌen hap kaipyi miitꞌin pyꞌa­setpiat raꞌyn ieĩneꞌen hat. Waku pe i raꞌyn toĩneꞌen mesup yi tote e. Miitꞌin topy­huꞌat Tupana ywania wo i raꞌyn e. Wuatꞌi miitꞌin topy­huꞌat hemiitꞌin no e. — AheTupana sese En iꞌatuꞌe i raꞌyn koitywo tope e. — Eipe uimẽ­pytꞌin e Tupana iꞌatuepe e.


text:
Miꞌi hawyi yt eweiwak poꞌog neiꞌo e. Koitywy ti aru yt karãpe i teꞌe­ruwak poꞌog e. Yt kat i iꞌatu­ꞌarot hap e. Yt kat i poꞌog haty hap itote e iꞌatue­hãite sese itote katu­pono yt kat i saꞌa­wy­ꞌiwuat ewy e. Ipakup we tukup­teꞌen mesup e.


text:
Miꞌi hawyi toꞌe Aipo­typot Iesui uhepe atipy kaipyi Morekuat eiam kaipyi — Koitywy atomo­pakup i yne uiminug saꞌa­wyꞌi wuat wuatꞌi e. Yne aru topy­huꞌat uimienoi uiꞌe hap ewy e. Etiwan no uiꞌe hap ewy Iuwãu e uhepe.


text:
Koitywy atunug i raꞌyn waku pe yne i raꞌyn uiꞌe hap ewy e. Waku pe i raꞌyn uimi­ky­ꞌesat ewy atunug e. Pyno haꞌa­wynug saꞌa­wyꞌi hat Uito iꞌewyte yne saipepiat nug hat Uito e. Yne wyro hat Uito e. Waku pe yne atunug uimi­ky­ꞌesat ewy e Iesui uhepe. Uwe uwe tikuap sese teran Tupana miꞌi hat pe atimo­herep Tupana yt kat saꞌup i uhegyiꞌat hap ok tã e. Atum tope Uiꞌywot kuap hap e. Aikotã etipuẽti yꞌy hitꞌi ihy kahu rakat ereꞌy­ꞌutui kahato turan hawyi ereꞌyꞌu yt kat saꞌup ete i hap ewy atum Tupana kuap hap wuatꞌi eꞌat piat eimoieĩ­neꞌen hamuat e. Atunug uiꞌe hap ewy e.


text:
Uwe uwe ahiag miat toiãꞌãg hap yt naku i nug hamuat akit hat miꞌi hat pe atum yne Tupana wat e. Miꞌi hat pe areꞌe — Uhaꞌyru sese en uhakiꞌyt sese en areꞌe. Miꞌi hawyi uiwesat miꞌi hat — En ni Uiꞌywot sese iꞌatuꞌe e.


text:
Maꞌato iraniaꞌin teꞌe­ro­kenꞌẽ uimohey hap moherep hamo e. Miꞌi pote miꞌiria aru tukup­teꞌen wuatꞌi eꞌat pe mekewat aria emyiꞌa wato pe ytyghe wuk hap ewywuat pe e. Iꞌewyte woꞌo­pot­ꞌauka haria paini koꞌi iꞌewyte hewaire hewaire rakaria iꞌewyte wuat minug Tupana mõtypot haria iꞌewyte woꞌo­ma­ꞌatꞌi maꞌatꞌi haria iꞌewyte yt uimohey i haria iꞌewyte yt naku i nug haria miꞌiria typuot i map hanuaria hoꞌopot wuatꞌi eꞌat pe aria ẽty emyiꞌa ewywuat pe e uhepe Aipo­typot Iesui atipy kaipywiat morekuat eiam note pyi.<pb/>


text:
Miꞌi hawyi uito Iuwãu arahaꞌat hawyi araꞌa­kasa wẽtup ok mekewat saꞌa­wy­ꞌi­wuaria 7 ok takaria yianmiat kamũti howapy rakat erut hat tut uhowawi. Miꞌi hawyi ihay uiwywo — Mehĩ e toꞌiro uhupi e. Atimo­herep teran epe uwe topy­huꞌat Tupana Saꞌyru eharyꞌi e hap e. Uwe ikuꞌuro aikotã aihũ ikuꞌuro saꞌa­wyꞌi aika­wiano hap ewy e. Miꞌi wat ikahu rakat iharyꞌi teran e. — Toꞌiro e.


text:
Miꞌi hawyi uhereto uimu­ꞌetu itote hawyi Tupana Pãꞌãu timo­herep yne uhepe. Miꞌi hawyi toꞌe uhepe — Eraꞌapyk to meiũpe yityꞌok ywaiti sese rakat rote e. Erahaꞌat ro e hawyi arahaꞌat hawyi araꞌa­kasa Tupana etawa sese iwato kahato iminug ikahu kahato Tupana ewy. Hãpyk kahato Tupana eꞌokipy. Miꞌi taꞌapyk yi kape tawa Ieru­sarẽi e hap het rakat.


text:
Are pãi hẽtyhot kahato mekewat Tupana etawa areꞌe. Tuwe­kaipyi hẽtyhot hap toĩneꞌen ikahu tonug hat ewy ikahu hap areꞌe. Taꞌi nu ikahu rakat ewy imehit ihup ihyrypꞌi ikaꞌay. Mekewat nu haꞌup woity rakat koꞌi ewy areꞌe. Mekewat nu IASIPI ewy ikahu kahato mekewat tawa areꞌe. Nu yt ipitpit hin i rakat ewy aikotã nu TIAMANTE ewy areꞌe.


text:
Miꞌi hawyi araꞌa­kasa 12 okenꞌypy mekewat tawa wato ete — Waku eiwe­hytꞌok e hap mekewat tawa ete. Miꞌi puo yn waku wateke mekewat tawa pe. Katu­pono tawa pyhyp hap ywaiti rakat toĩneꞌen mekewat tawa Ieru­sarẽi mipueri wo. Atipy piat surara toĩneꞌen yne okenꞌypy rania tukup­teꞌen 12 okenꞌypy ete. 12 set toĩneꞌen okenꞌypy rania. Wẽtup set toĩneꞌen yne okenꞌypy ete ikuap hamuat. Ahaꞌa­seꞌi Iako saꞌy­ruꞌin 12 ok takaria Iuteuria koꞌi set 12 ywania set toĩneꞌen itote yne okenꞌypy kuap hamo.


text:
Mekewat tawa okipy owa ete okenꞌypy koꞌi ete kokai myeꞌym okenꞌypy hawyi kokai okenꞌypy myeꞌym okenꞌypy kokai myeꞌym okenꞌypy kokai myeꞌym okenꞌypy tuereto auriwo. Myeꞌym okenꞌypy at minꞌe hap kai myeꞌym okenꞌypy at wẽtem hap kai myeꞌym okenꞌypy at posak kai koka­wiano myeꞌym okenꞌypy iꞌewyte koka­wiano at posak kawiano myeꞌym okenꞌypy.


text:
Miꞌi hawyi arahaꞌat tawa kape hawyi areꞌe — Pywo ti rat arewa­nẽtup yt karãpe i iꞌapo­rokꞌe okenꞌypy koꞌi mekewat okenꞌypy koꞌi ny kawiat imehit kahat hap ewy aikotã wahi iꞌa rakat ikahu rakat nu koꞌi yn heꞌo­kipy wo. Iwato kahato rakaria 12 okenꞌypy toĩneꞌen itote areꞌe. Ikahu kahato meimẽwat nu koꞌi toꞌo­tote tote yityꞌok ewy. Toĩneꞌen yne wyti itote uruset koꞌi Tupana hũ Iesui potmueria 12 ok takaria set koꞌi tukup­teꞌen yne tawa 12 okipy ete hap araꞌakasa. Iꞌewyte uhet Iuwãu itote araꞌakasa wy areꞌe.


text:
Miꞌi hawyi mekewat atipy piat toꞌe i uhepe — Mesup atikuap teran karan iwato karan iꞌywop hap Tupana etawa Ieru­sarẽi pakup e. Toĩneꞌen ipo pe hãꞌãg hap ikahu kahato rakat imehit rakat Tupana etawa iãꞌãg hamuat typy miit ywaiti hap ewy iãꞌãg hap. Miꞌi hawyi okenꞌypy koꞌi iꞌewyte tohãꞌãg koran iwato koran iꞌywop hap ewy. Iꞌewyte nu pype iꞌãpeꞌok takat tohãꞌãg atipy piat tawa pyhyp hap.


text:
Tohãꞌãg hawyi iwato kahato e uhepe iꞌywop hap iwato hap ywaiti hap toꞌo­ku­pitu kupitu Tupana etawa 12.000.000 aiko wato hap ok tã hap ewy e uhepe.


text:
Iꞌanam kahato mekewat tawa pyhyp hap wẽtup go iꞌanam hap ewy e. Pywo ti rat yt uheso i iwato hap ete. Uipo piat hãꞌãg hap hãpyk kahato rakat. Yi totiat iãꞌãg hap toꞌo­ꞌe­wy­ꞌewy e.


text:
Ikahu kahato Tupana tunug tetawa. Poꞌog yi kape tawa Ieru­sarẽi pakup heꞌokipy suwy ipyhyp hap nu ãpeꞌok wẽtup nu kawiat ikahu kahato rakat ihyrypꞌi nu IASIPI e hap het rakat ikahu kahato imehit kahato nu Uru ewy. Heremo kahato ipuo.


text:
Miꞌi rẽ arahaꞌat hawyi atikuap Tupana etawa pytyp 12 wuat toꞌo­tote tote ikahu kahato. Miꞌi tote typy nu wo tawa pakup heꞌokipy suwy nu haꞌup woity rakat ihyrypꞌi atipy ewy nu SAWIRA e hap nu kawiat. Myeꞌym nu wo tawa Ieru­sarẽi pakup hakipy suwy haꞌup woity rakat kawiat wo ihyrypꞌi imehit hap aikotã pykasu atig eꞌaiꞌa etiat ewy itig hap ewy nu KAUSETUNIA kawiat haꞌup woity rakat. Miꞌi hawyi 4 nu wuat Tupana etawa eꞌokipy suwy hap toĩneꞌen nu haꞌup woity sese rakat ihyrypꞌi gaꞌapy ewy mekewat nu EMERAUTA e hap nu kawiat wo.


text:
Miꞌi hawyi 5 wuat Tupana etawa pytyp miꞌi ti haꞌup woity rakat sese ihup kahato rakat nu SATUNIU e hap het rakat. Miꞌi hawyi 6 wuat nu tawa pytyp ihup kahato suu ewy nu SATIU e hap het rakat haꞌup woity rakat. Miꞌi hawyi 7 wuat nu tawa pytyp wẽtup ikaꞌay kahato ikahu kahato rakat haꞌup woity rakat nu KISORITU e hap het rakat. Miꞌi hawyi mekewat 8 wuat nu tawa pytyp ihyrypꞌi hawyi itig ikytsig kahato rakat no nu PERIRU e hap het rakat. Miꞌi hawyi 9 wuat nu tawa pytyp wẽtup nukara imehit ikaꞌay rakat hap ewy nu TUPASIU e hap het rakat. Miꞌi hawyi 10 wuat nu tawa pytyp ihyrypꞌi pakuꞌa yhap imehit hap nu tawa pytyp nu KISOPASU hap het rakat. Miꞌi hawyi 11 wuat nu tawa pytyp haꞌup woity rakat ihyrypꞌi kyre rakat nu IASINTU e hap het rakat. Miꞌi hawyi 12 wuat nu tawa okipy toran hap heꞌo­kipy ikahu sese rakat ihyrypꞌi kyre heremo kahato ipuo nu AMETITA e hap het rakat.


text:
Pyno 12 Tupana eꞌoken­ꞌypy koꞌi ete ikahu kahato rakaria aikotã wahi ikahu rakat ewy. Wẽtup a yne okenꞌypy ete aikotã wahi ikytsig kahato rakat iꞌa nu PERURA e hap het rakat imehit kahato rakat.


text:
Miꞌi hawyi uito Iuwãu arahaꞌat tawa Ieru­sarẽi Pakup kape hawyi atikat mekewat aikotã saꞌa­wyꞌi tawa Ieru­sarẽi potꞌi pe toĩneꞌen Tupana mõtypot yat iwatoꞌin kahato rakat hap ewy. Arewa­nẽtup toĩneꞌen Tupana mõtypot yat aikotã tawa Ieru­sarẽi potꞌi piat ewy areꞌe uiwa­nẽtup hawe haype. Maꞌato atikat pytkai yt atipuẽti Tupana mõtypot yat nu kawiat minug. Kat pote are. Miꞌi hawyi atikuap hawyi pãi — Aika­ꞌiwat koro Tupana Tohũ Kuteiru wywo koitywy tuwenug Tupana mõtypot yat miitꞌin eiam mo tomõ­typot hamo toĩneꞌen mesup areꞌe uiwepe.


text:
Hẽtyhot kahato tawa Ieru­sarẽi Pakup we. Tupana kahu hap Ihũ Kuteiru kahu hap topy­huꞌat mekewat tawa imoẽtyhot hamo ariãty ewy at kaꞌap. Saꞌa­wy­ꞌiwuat at waty waikiru koꞌi yt imoẽtyhot i raꞌyn itote.


text:
Tupana topy­huꞌat tohũ Kuteiru wywo toꞌewy at waty waikiru ewy mesuwat yi tote wuatꞌi ywania tomie­ha­kye­raꞌat moẽtyhot hamo. Iꞌewyte yne iꞌatu­ꞌakag koꞌi Tupana mõtypot haria tukup­teꞌen Ihũ Kuteiru mõtypot haria wo. Miꞌi hawyi miitꞌin akag koꞌi tuwat tawa Ieru­sarẽi Pakup kape Tupana mõtypot hamo — Urupo­rekuat sese En iꞌatuꞌe hamo.


text:
Tupana yt tipyhyp hin i itote — Eiwe­hytꞌok o e yn. Maꞌato saꞌa­wy­ꞌiwuat tawa Ieru­sarẽi potꞌi pe taꞌa­tu­pyhyp wãtym hawyi maꞌato Ieru­sarẽi Pakuwe yt taꞌa­tu­pyhyp i wãtym yt kat i itote pote.


text:
Miꞌi hawyi yne ywania teꞌe­roꞌe — Tawa Ieru­sarẽi Pakup poꞌog yne kai iꞌatuꞌe. Toꞌiro watuwat tawa Ieru­sarẽi Pakup kape AheTupana mõtypot hamo iꞌatuꞌe. Toꞌiro watioto ahekat aimiium Tupana piat mõtypot hamo iꞌatuꞌe.


text:
Tupana mimo waku koꞌi yn teke kuap hetawa pe Tupana Hũ Kuteiru miset pehik koꞌi miwan etiat — Miꞌiria uimi­moieĩ­neꞌen koꞌi yn tuwe­hytꞌok kuap mesuwe e. Yt naku i nug haria heso heso rakaria miitꞌin maꞌat haria yt uwe i itote Tupana etawa pe.<pb/>Miꞌi hap koꞌi kape uito Iuwãu araꞌa­kasa uimu­ꞌetu aikotã topy­huꞌat irane hamaut hap.<pb/>


text:
Pywo ti rat ikahu kahato tawa Ieru­sarẽi Pakup e atipy piat uhepe. Erahaꞌat ro yꞌy kape e hawyi arahaꞌat yꞌy kape. Miꞌi turan ikahu kahato yꞌy. Yt ihy pitpit hin i. Miirꞌin mohãite rakat toĩneꞌen itote. Ihyeput kahu kahato. Ihy pyꞌa­setpiat ikahu sese rakat ewy. Aikope Tupana taꞌapyk Tohũ Kuteiru wywo miꞌi hap ywyꞌokpy kaipyi ihyeput yꞌy.


text:
Yꞌy wyti ihyeput muꞌap pyꞌa­setpuo areꞌe. Yꞌy ẽpe ete wyti ariaꞌyp koꞌi kokai kokai ikahuria kahato rakaria tukup­teꞌen areꞌe. Iꞌywa koꞌi hewo kahato maꞌato yt toꞌo­ꞌewy hin i hewo tuereto kat kat ywa koꞌi. Wẽtup ewaty wẽtup ywa hewo hawyi wẽtup waty hawyi wẽtup ywa hewo tuereto. 12 wo hewo wẽtup 12 waty pe. Watuꞌu mekewat kat kat ywa koꞌi hawyi aimoieĩ­neꞌen wuatꞌi eꞌat aipiit ipakup wuatꞌi eꞌat pe hap topy­huꞌat. Iꞌyhop koꞌi mohag ewy wuatꞌi ywania moehãite hamo.


text:
Saꞌa­wyꞌi Tupana toꞌe Ãtãu me — Uiꞌatoiat hawyi eꞌyi yt ihãite i e. Maꞌato itote yi pakup hawe hesaika kahato toineꞌen katu­pono Tupana toꞌe yi pe — Yt woro­ꞌa­kurek poꞌog i raꞌyn e. Erenug i ro e yi pe. Iꞌatu kahato itote Tupana Hũ eropat haria wo. Koitywo Tupana toĩneꞌen iꞌatu­py­ꞌa­setpe Morekuat no Iesui wywo e. Wuatꞌi ywania iꞌatu­potpap kahato imiky­ꞌesat nug hap ete.


text:
Tuwehik kahato iꞌatuete. Mesup yt pya hin i iꞌatukai e. Toꞌo­haꞌat toꞌoe­wawi tokyꞌe haype e. Toset no toiꞌa­tu­mo­wekuap iꞌatue­wa­tuꞌa ete e.


text:
Yt kat i ariãty itote kat pote yt kat i iꞌypyryp hap itote pote. Wãtym yt kat i katu­pono Aipo­typot Tupana toĩneꞌen aheꞌa­riãty wo. Topy­huꞌat Aika­ꞌiwat hẽtyhot puo aiko­hye­wyry e. Miꞌi pote yt kat hamo i at itote. Miꞌi hawui Iesui eropat haria teꞌe­ro­py­huꞌat iraniaꞌin yi totiaria more­kuaria wo wuatꞌi eꞌat pe e.<pb/>


text:
Miꞌi hawyi toꞌe uhepe atipy piat — Iuwãu e yne aru uiꞌe hap topy­huꞌat aikotã areꞌe hap ewy e. Yt pya i raꞌyn tut aru uiꞌe hap eꞌat Aipo­typot Tupana e hap e. Saꞌa­wyꞌi ihay tehay moherep haria wẽ pyi aikotã aikotã topy­huꞌat hamuat hawyi iꞌe hap ewy topy­huꞌat. Koitywy Tupana uipo­ꞌoro atipy kaipyi teropat haria mesu­wa­ro­tiaria muꞌe hamo aikotã aru topy­huꞌat mesu­wa­rote hap e. Pywo yn Tupana ihay uiwẽ pyi e.


text:
Miꞌi hawyi atikuap Tupana Hũ Kuteiru Iesui ehay — Uhytꞌiꞌin manaꞌin e ehewaure kaꞌa ro uhowawi kat pote ariot merep hap ewy ehowawi hamuat e. Eiweꞌeg wo o katu­pono yt uwe i ikuap karãpe ariot hap. Mesuwe uhemiit Iuwãu tiwan uhehay koꞌi yne aikotã aikotã topy­huꞌat aru eimo­weꞌeg hamo hap yt uwe i eimaꞌat hamuat e. Woro­ho­ꞌo­nãpin kahato mesuwat miwan me e. Pyno ewetunug o uhepiat einãpin hap mesuwat miwan miat e.<pb/>


text:
Pyno uito Iesui potmuꞌe Iuwãu areꞌe. Mesuwe uimiwan me yne toimo­herep Tupana yn uhewaure miẽtup mo hap. Ipatꞌok araꞌa­kasa ipatꞌok atikuap atipy piat wẽ pyi hawyi arepỹ­ꞌã­tutuk howawi imõtypot hamo. Miꞌi hawyi areꞌe — Ikahu kahato ti emimo­herep emienoi uhewowi areꞌe. Woro­mõ­typot kahato En pãi areꞌe.


text:
Miꞌi hawyi mekewat wẽtup atipy piat sehay erut hat toꞌe uhepe — Yt uimõ­typot teiꞌo Tupana ewy katu­pono uito Tupana eropat hat sese neꞌi eiꞌe­wywuat re neꞌi uito e. Eweimõ­typot ro Tupana yn e. Tupana eropat hat no areĩneꞌen aikotã saꞌa­wy­ꞌiwuat Tupana ehay moherep haria powyro hat re areĩneꞌen e. Miꞌi hap ewy te mesup woro­po­wyro teran Iesui mohey haria e uhepe. Meiũran aru iꞌatu kahato mesuwat emiwan wo mopywo haria hawyi taꞌa­tunug iꞌe hap ewy haria e. Miꞌiria powyro hat areĩneꞌen e. Maꞌato yt atiky­ꞌesat i uimõ­typot hap maꞌato atiky­ꞌesat Uipo­ꞌoro Hat Tupana Iesui mõtypot hap e atipy piat uhepe.


text:
Miꞌi hawyi toꞌe uhepe — Iuwãu e etimo­herep o mesuwat emiwan e. Yt atiky­ꞌesat i migꞌi wo neꞌi etimo­herep e. Epiat ikuap kat aru kat aru toĩneꞌen hap ewy atiky­ꞌesat iraniaꞌin ikuap wy e. Kat pote atiky­ꞌesat yne ikuap miitꞌin aikotã aru topy­huꞌat hap yiam me te iꞌatu­mo­weꞌeg hamo — Pywo miwan iꞌatuꞌe hamo. Katu­pono yt pya i miwan miat tut aru e hap koꞌi e.


text:
Miꞌi hawyi toꞌe — Eiweꞌeg wo o mehĩꞌin manaꞌin e. Waku eweimohey yne torania kat e som toꞌe mesuwat miwan me hãpyk hap yt putꞌokꞌe yne i te pytkai e. Yt naku i eweimohey ran neꞌi kat e som hap koꞌi sio mũki­ꞌite eꞌihotꞌok eweiꞌe iꞌe hap mohey hap ete e. Mũki­ꞌite atimohey eweiꞌe pote potꞌi poityꞌi kat pote merep i hap ewy tut Aika­ꞌiwat. Maꞌato hut turan atomohey Iesui ereꞌe neꞌi turan tut pote yt naku i nug haria wo eweikup­teꞌen. Yt naku i eiwa­nẽtup hut turan ipitpit kahato eiwa­nẽtup hawe e. Maꞌato waku nug haria eweikup­teꞌen turan tut pote waku kahato rakaria wo te eweikup­teꞌen ne itote e. Maꞌato Tupana kape ewanẽtup hap hut turan mote — Eipe waku kahato e tut hawyi. Pyno eiweꞌeg wo e kat pote mũki­ꞌite atimohey Iesui eweiꞌe pote potꞌi poityꞌi e atipy piat ahepe.<pb/>


text:
Miꞌi hawy Iesui toꞌe uhepe ahepe — Ehewaure kaꞌa ro e. Yt pya hin i uhut hap eꞌat e. Meremo ehaꞌup wywo ariot eiminug wakuap ok tã ium ehepe hamo e. Eiminug yt naku i hap ok tã atum ehepe haꞌup e.


text:
Yne saꞌa­wyi­wanuat nug hat sese Uito aikotã miwan toĩneꞌen saꞌa­wy­ꞌipyi ikahuro hap kape aikotã aru toĩneꞌen hap atunug yne aru iꞌe hap ewy e. Miꞌi hap ewy ahaꞌa­wynug aikotã woꞌo­muꞌe hap ete toĩneꞌen miwan me saꞌa­wyꞌi hap ewy atunug aru e. Miꞌi e hap ewy areĩneꞌen yne eꞌyianmete e. Miꞌi hap ewy areĩneꞌen yne wyro hamo e. Aikotã miwan toĩneꞌen moꞌy­wopo wuat hawyi yt kat i raꞌyn miwan toĩneꞌen poꞌog kat pote toran hap taꞌyn hap ewy atunug yne raꞌyn Tupana e hap atunug aru e hap ahaipepiat nug hat areĩneꞌen ne e Iesui ahepe.<pb/>


text:
Miꞌi hawyi toꞌe atipy piat — Uwe uwe inug mesuwat piat tonãpin hap miꞌi Tupana mipoi­tyro wo toĩneꞌen. Pywo ti rat uwe uwe Tupana mipoi­tyro wo toĩneꞌen uwe uwe tunug Tupana miky­ꞌesat miꞌi hat pe ti aru Tupana toꞌe — Waku etuꞌu kat kat ywa wuatꞌi eꞌat piat eimoieĩ­neꞌen hamuat uimikoi kaipyi e aru Tupana miꞌi hat pe. Ereke mehĩ ereke mana uhetawa pakup we e aru tomi­ky­ꞌesat nug haria pe e.


text:
Maꞌato iraniaꞌin me — Ereke ro yt e hin i e. Yt karãpe i — Ereke ro uhetawa pe e paini koꞌi pakup we e. Yt karãpe i — Ereko ro e woꞌo­ꞌauka haria pe e. Yt karãpe i — Ereke ro e hewaire waire rakaria pe e. Iewyte uwe uwe imõtypot mo wuat Tupana miꞌi haria pe — Ereke ro yt e hin i Iewyte uwe uwe miitꞌin potma­ꞌatꞌi maꞌati hat toĩneꞌen niꞌi hat pe — Ereke ro uhetawa pakup we yt e i e atipy piat.<pb/>


text:
Miꞌi hawyi Iesui toꞌe uhepe ahepe — Uito Iesui morekuat Tawi saipepiat sese aikotã ahewatꞌyp ikuꞌuro miꞌi hawyi toĩneꞌen iꞌypykyt hap ewy areĩneꞌen morekuat tawi saipepiat meiũran iꞌyp wato kahato aru e. Uito areĩneꞌen aikotã mekewat waikiru tut ihotꞌok kai i at ut hap enoi hamuat hap ewy atimo­herep Tupana ut hap e. Miꞌi hap ewy atipo­ꞌoro raꞌyn wẽtup ok uipot­po­ꞌoro atipy kaipyi yne mesuwat miwan moherep ehowawiat uimohey haria kape Iuwãu miwan myi e Iesui.<pb/>


text:
Miꞌi pote mesup — Eraꞌaipok to Iesui meikowo watoꞌe. Aikotã hary­poria tiky­ꞌesat kahato tehay­tuwy pya ieĩneꞌen hat hawyi — Eraꞌaipok to eraꞌaipok to e hap ewy watoꞌe — Eraꞌaipok to watoꞌe aipyꞌa pyi epe Iesui. Iꞌewyte Tupana Pãꞌãu ehay moherep haria saꞌa­wy­ꞌi­wuaria iꞌewyte koran wuaria — Eraꞌaipok to meikowo Iesui iꞌatuꞌe Tupana Pãꞌãu ehay moherep haria iꞌewyte aito. Iꞌewyte waku yne mesuwat miwan kuap haria teꞌe­roꞌe — Eraꞌaipok to Iesui waku watoꞌe. Uiwy­riaꞌin eweikup­teꞌen teran wuatꞌi eꞌat pe pote ewetat ro yt kat saꞌup i aikotã mekewat yꞌy aimoieĩ­neꞌen hap yt kat saꞌup i Tupana etawa pe rakat hap ewy waku wato­mohey.


text:
Uito ti Iuwãu. Iꞌe hap ewy yn atiwan. Waku eweimohey uimiwan hap areꞌe. Yt etimo­ꞌa­pyꞌi teiꞌo mesuwat sehay katu­pono Tupana ehay yn atimo­herep. Yt mesuwat uiat kaipyi i maꞌato iꞌe hap ewy yn atiwan areꞌe. Yt naku i mesuwat miwan eweiꞌe pote Tupana miꞌapiheg no eweikup­teꞌen aru aikotã yne mesuwat uimiwan aikotã aikotã aru mesuwe hoꞌopot hap ewy. Miꞌi hap ok tã tohenoi aru.


text:
Maꞌato ipatꞌok yn etimohey pote miꞌi hawyi etihep uhehay kurin naꞌyn mesuwat miwan myi pote miꞌi haria pe Tupana toꞌe — Eipe yt ewetuꞌu kuap i eimoe­hãite hamuat uimikoi kat kat ywa e uhetawa pakuwe mesuwat miwan miat mienoi ewy eweihep wẽtup uhehay wakuat mesuwat miwan myi pote woro­ho­ꞌohep eset uimiwan myu uwe toineꞌen wuatꞌi eꞌat pe aru uiꞌe hap uimiwan miat kaipyi e Tupana.


text:
Pywo kahato mesuwat miwan me toꞌe Iesui — Ariot aru merepꞌe hap ewy e. Pyno — Eriot ro Iesui waku watoꞌe Aika­ꞌiwat pe.


text:
— Uika­ꞌiwat Iesui etiꞌa­tu­poi­tyro o egyiꞌat hap kaipyi yne mesuwat yi Asia piaria iꞌewyte etipoi­tyro mesuwat miwan mohey haria yt iꞌatue­waku hap upi i wen maꞌato iꞌatu­kyꞌe hap wywo hap ok tã. Miꞌi hap ahẽtup Iesui set upi waku.<pb/>Uito Iesui potmuꞌe 12 ok Iuwãu Iesui mimo­herep aikotã aru e hap miwan nug hat.


