# verses

text:
Putꞌok­ꞌu­ru­toꞌe Ieru­sarẽi note hawyi itotiaria Iesui mohey haria teꞌe­roꞌe — Eiwe­hytꞌok to iꞌatuꞌe taꞌa­tu­wepit popuo.


text:
Heꞌi­hotꞌok pe Pauru toto uruwywo Tiaku owa kape. Miꞌi rokirẽ itote teꞌe­ru­wa­ꞌa­tunug yne Iesui mohey haria akagnia.


text:
Miꞌi hawyi waku kahato sig woro­ho­ꞌo­puẽti mehĩꞌin e. Miꞌi hawyi Pauru henoi kahato aikotã Tupana tunug wakuap iraniaꞌin ywania yt Iuteuria i haky­ꞌe­raꞌat hap ete.


text:
Pauru mienoi taꞌa­tukuap hawyi — Waku kahato iꞌatuꞌe Tupana pe Tiakuꞌin. Miꞌi hawyi teꞌe­roꞌe Pauru pe — Uhyt iꞌatuꞌe mio wyti typyꞌi kahato Iesui mohey haria meiũpe Iuteuria aiꞌy­wania. Miꞌiria ti imohey kahato Iuteuria eko.


text:
Maꞌato miꞌiria ti yt ikuap i kahato etiat kat ere etiꞌa­tu­muꞌe Iuteuria ywania iraniaꞌin pyꞌa­set­piaria hap. — Eweiꞌatoiat ro Musei einãpin hap koꞌi eꞌe iꞌatuꞌe. Miꞌi hawyi wãi yt ewehe­murui ãpytek teiꞌo esaꞌy­ruꞌin eꞌe hap koꞌi iꞌatuꞌe. Wãi yt ereke teiꞌo Iuteuria eko pe eꞌe hap iꞌatuꞌe Pauru pe.


text:
Aikotã aru pyno watunug katu­pono taꞌa­tukuap ti aru putꞌokꞌe e hap. Miꞌi hawyi ti aru tõꞌẽ kahato enãpin hamo iꞌatuꞌe Pauru pe.


text:
Pyno poꞌog waku etunug no urueko ewy uhyt iꞌatuꞌe. Katu­pono uruto wuaria pyꞌa­setpe tukup­teꞌen 4 ok ihainiaꞌin. Miꞌiria ti aru inug taꞌa­tu­pyꞌa piat — Urutunug aru taꞌa­tuꞌe Tupana piat hap.


text:
Pyno erepuk­pukꞌok kahato ro iꞌatu­wywo Iuteuria eko ewy. Miꞌi hawyi waku etum miꞌi hap saꞌup iꞌatuꞌe. Miꞌi hawyi ti aru waku eraꞌa­teneg iꞌatuꞌe. Miꞌi tã etunug mote ti aru meremo ekuap urueko nug hat en hap iꞌatuꞌe Pauru pe. Miꞌi pote ti aru aheko ewy raꞌyn Pauru tunug iꞌatuꞌe toꞌope taꞌa­tu­nãpin.


text:
Taꞌi uruhenoi raꞌyn saꞌa­wyꞌi iraniaꞌin ywania pe Iesui mohey haria pe. Yt ewetuꞌu teiꞌo yne tupa­naria iãꞌãkap piat miium miꞌu puꞌi koꞌi urutoꞌe. Iꞌewyte huu sapo wo yt naku i aimiꞌu wo urutoꞌe. Iꞌewyte miꞌutꞌyp nik piat miꞌauka puꞌi yt naku i watuꞌu urutoꞌe. Iꞌewyte ihainia iwary wary hary­poria heꞌaito heꞌaito yt naku i urutoꞌe. Miꞌi hawyi iraniaꞌin Iuteuria eko waku eweiwaure urutoꞌe saꞌa­wyꞌi urumiwan me iraniaꞌin ywania pe uhyt iꞌatuꞌe Ieru­sarẽi miaria.


text:
Miꞌi hawyi heꞌi­hotꞌok pe Pauru toto 4 ok ihainia wywo. Miꞌi hawyi teꞌe­ru­we­pit­pitꞌok yne hawyi tuwe­hytꞌok taꞌyn Tupana mõtypot hawe. Taꞌa­tu­henoi teran kat eꞌat pe waku taꞌatuium Tupana pe taꞌa­tuhũ suu taꞌa­tu­we­pit­pitꞌok hap enoi hamo — 7 eꞌat aru urutunug uruꞌe hap ewy hap enoi hamo.


text:
Putꞌokꞌe irane raꞌyn iꞌatu­pit­pitꞌok hap eꞌat. Miꞌi hawyi tõꞌẽ Iuteuria yi Asia kaipyi. Putꞌok­ꞌi­ꞌa­tuꞌe hawyi teꞌe­ra­ꞌa­kasa Pauru Tupana mõtypot hawe. Miꞌi hawyi taꞌa­tu­mo­ꞌa­kagꞌaia Ieru­sarẽi miaria Pauru etiat iꞌatu­py­ꞌahak hamo. Miꞌi hawyi taꞌa­tu­pytyk taꞌyn Pauru.


text:
Miꞌi hawyi teꞌe­roꞌe taꞌa­tuehay pirik wo — Sura­raꞌin urupo­wyro ro eipe meiũwat miit pyhik hamo iꞌatuꞌe. Kat pote wuatꞌi puo yt naku i sehay enoi hat meiũ iꞌatuꞌe taꞌa­tuehay pirik wo. Taꞌi aiꞌy­wania ete aheko ete Tupana yat ete ihay saꞌag saꞌag hat wyti meiũ miit iꞌatuꞌe. Kereku ywania kawiat reiꞌo ti totopag Tupana mõtypot hawe. Miꞌi pote toimohun kahato meiũwat seiam wakuat iꞌatuꞌe Pauru piat pe.


text:
Saꞌa­wyꞌi teꞌe­ra­ꞌa­kasa uhyt Towimu tawa Ewesu kaipywiat Pauru wywo Ieru­sarẽi me. Miꞌi hawyi teꞌe­ru­wa­nẽtup yt pywo pe i — Taꞌi Pauru tioto raꞌyn ti mekewat wẽtup ywania Tupana yat kape iꞌatuꞌe teꞌe­ru­wa­nẽtup yt pywo pe i.


text:
Miꞌi hawyi toꞌo­wenka wenka Ieru­sarẽi miaria yne hawyi taꞌa­tu­pytyk Pauru hawyi taꞌa­tu­herep yi upi hawyi taꞌa­tu­ꞌo­kenhyp taꞌyn Tupana mõtypot hap yat.


text:
Miꞌi hawyi taꞌa­tu­ꞌauka teran naꞌyn maꞌato putꞌokꞌe raꞌyn iꞌauka teran hat sura­raꞌin akag ete. Taꞌi tuꞌuka irane ti yne Ieru­sarẽi miaria iꞌatuꞌe sura­raꞌin me. Miꞌi hawyi surara akag koro tero­poꞌok tesu­ra­raꞌin iꞌatu­ꞌakag koꞌi wywo.


text:
Miꞌi hawyi tuwe­hytꞌok meremo ipyꞌahak takaria pyꞌa­setpe. Sura­raꞌin akag koro teꞌe­ra­ꞌa­kasa hawyi meremo iꞌatu­pohep taꞌyn Pauru pak pak haria.


text:
Miꞌi hawyi putꞌokꞌe sura­raꞌin akag koro hawyi tokosap Pauru kape. Miꞌi hawyi toꞌe temiitꞌin me — Ewetat ro mesuwat miit e. Eweipoꞌi poꞌi ro typy saity iheg nakat wo e. Miꞌi hawyi apo apoꞌe — Uwe keĩ e pyno meiũ e. Kat keĩ tutunug pyno e.


text:
Miꞌi hawyi iraniaꞌin typyꞌi rakaria haty wo yt toꞌo­ꞌewy i taꞌa­tu­wesat. Miꞌi pote surara akag koro yt tikuap i aikotã hamuat hap. Miꞌi hawyi toꞌe temiitꞌin me — Ewetioto ro meiũwat aiꞌyat iheg nakat kape e Pauru piat pe.


text:
Miꞌi hawyi tuwat raꞌyn hawyi putꞌok­ꞌi­ꞌa­tuꞌe raꞌyn. Miꞌi hawyi sura­raꞌin hupit taꞌa­tu­ꞌokpe tote Pauru miitꞌin pyꞌahak typyꞌi poityꞌi pote.


text:
Miꞌi hawyi miitꞌin typyꞌi rakaria tuwat hupi taꞌa­tuehay pirik wywo — Eweiꞌauka ro eweiꞌauka ro iꞌatuꞌe.


text:
Miꞌi hawyi Pauru taꞌa­tue­reto irane raꞌyn sura­raꞌin yat kape turan toꞌe iꞌatu­ꞌakag koro pe — Uhehay teran ewywo uhyt e Pauru iꞌatu­pusu puo Kereku pusu puo. Miꞌi hawyi surara akag koro toꞌe


text:
— Etikuap apo pyno urupusu Kereku ehay e. En apo pyno yt Esitu piat i e. Nimuat miitꞌin mõpy­ꞌahak morekuat etiat hat i apo en. Yt 4000 woꞌo­pot­ꞌauka haria akag i apo en e Pauru pe ikoro.


text:
Miꞌi hawyi Pauru tiwesat — Uito rat Iuteu e tawa Tasu piat yi Sirisia piat. Taꞌi tawa ypy wakuat piat uito e. Pyno uhehay teran kahato meimuẽ­waria miitꞌin typyꞌi rakaria kape e Pauru surara akag koro pe.


text:
Miꞌi hawyi — Waku uhyt e Pauru pe. Miꞌi turan Pauru yꞌam me toĩneꞌen am hap tote.<pb/>Miꞌi hawyi Pauru henoi itotiaria pe. Aikotã miꞌi totiat hap etiat atiwan mesuwe are uito Iruka.<pb/>


text:
Miꞌi hawyi Pauru ihay haty wo toꞌy­wania Iuteuria pe topusu puo — Uiꞌy­wotꞌin uheywytꞌin e mesup ahenoi teran uhetiat sehay ehepe e. Miꞌi pote eweikuap to uhehay e toꞌauka teran haria pe.


text:
Taꞌa­tukuap taꞌyn ihay taꞌa­tu­pusu puo Epereu pusu puat hawyi poꞌog iꞌatu­po­ꞌinik taꞌyn poꞌog iꞌatue­waure kaꞌa. Miꞌi hawyi toꞌe i Pauru miitꞌin sem me.


text:
— Uito rat eiꞌewy Iuteu ywania kawiat e. Uiꞌy­wãꞌĩ wyti tawa Tasu pe yi Sirisia pe e. Maꞌato uitag meiũwat tawa Ieru­sarẽi me. Meiũpe woꞌo­muꞌe hat Kamarieu uimo­weꞌeg hat yatype areĩneꞌen. Miꞌi hawyi yne woꞌo­nãpin hap nimuat koꞌi aiꞌy­wania koꞌi wanuat wo uimuꞌe hãpyk kahato. Miꞌi koꞌi atunug naꞌyn haty wo Tupana ewawi aikotã ewetunug mesup hap ewy te atunug e.


text:
Saꞌa­wyꞌi uipotpap kahato mesuwat mimohey pakup moma hamo. Miꞌi pote haty wo atiꞌa­tu­poꞌi poꞌi ihainiaꞌin hary­po­riaꞌin muꞌap pakup mohey haria. Miꞌiria atiꞌa­tu­mohan kahato. Areto raꞌyn iꞌatu­pyhik pyhik hamo iꞌatu­ꞌuka hamo e.


text:
Uiminug koꞌi paꞌi koro tikuap yne. Iꞌewyte yne nagnia ikuap e. Iꞌatu­kaipyi ti saꞌa­wyꞌi atat popera hẽ to e hap aiꞌy­wania tawa Tamaku piaria kapiat nuat.


text:
Miꞌi hawyi areto tawa Tamaku kape e. Yt pya i raꞌyn turan atpo­sake irane turan iũteꞌen atipy kaipyi hẽtyhot kahato uiꞌa­py­pueri wo e.


text:
Miꞌi pote araꞌat yi tote. Itote atikuap ihay toꞌe uhepe — Sauru Sauru kat poteĩ uhatyꞌi hatyꞌi en e.


text:
Miꞌi hawyi apoꞌare — Uweĩ en kat eĩ eset Uhyt are. Miꞌi hawyi uiwesat — Uito ti meiũ Iesui tawa Nasare piat emisa­tyꞌi satyꞌi e.


text:
Uiwywuat wat haria teꞌe­ra­ꞌa­kasa hẽtyhot hap kape maꞌato yt taꞌa­tukuap i ihay uiwywuat hap. Miꞌi hawyi apoꞌare


text:
— Kat aru atunug pyno Uika­ꞌiwat are. Miꞌi hawyi uiwesat — Pyno erepoĩꞌãm no hawyi ereto ro tawa Tamaku kape e. Itote ti aru wẽtup ok henoi epe kat koꞌi kat koꞌi uimi­ky­ꞌesat koꞌi eminug wuat e uhepe e Pauru.


text:
Miꞌi tote ti yt uheha­pytig i raꞌyn ariãty hot hap poityꞌi hawyi. Miꞌi hawyi ti uiꞌy­kesat eroto raꞌyn Tamaku kape uiwywuat wat haria e.


text:
Miꞌi hawyi putꞌok­ꞌare e Pauru. Miꞌi hawyi itotiat wẽtup ok uhyt Anania Tupana woꞌo­nãpin hap nug hat toĩneꞌen itotiaria Iuteuria mimõ­typot kahato.


text:
Wuatꞌi Iuteuria mimõ­typot miꞌi putꞌokꞌe uheĩneꞌen hap tote uhowakai hawyi toꞌe — Ehapytig i ro uheywyt Sauru e. Mio tã e hawyi meremo uheha­pytig i raꞌyn hawyi arahaꞌat raꞌyn howawi e.


text:
Miꞌi hawyi toꞌe uhepe Anania — Ahaꞌa­se­ꞌiꞌin Etupana ti eꞌairo raꞌyn tomi­ky­ꞌesat kuap hamo. Toiky­ꞌesat wyti eraꞌa­kasa hãpyk takat miit kapiat hap e uhepe.


text:
Toiky­ꞌesat etikuap iwẽ pyi ihay e. Meiũran aru etimo­herep akasa hap koꞌi emikuap koꞌi wuatꞌi miitꞌin me hap uhyt e.


text:
Koitywy kat poteĩ ereĩneꞌen motꞌi mesuwe e. Epoĩꞌãm no hawyi eresetꞌok to e. Ehẽtup to Ekaꞌiwat pe — Uiminug saꞌag koꞌi etikoho yne ro mehĩ ere ro e Anania uhepe.


text:
Meiũran araꞌaipok i raꞌyn Ieru­sarẽi kape tawa Tamaku pyi. Miꞌi hawyi Tupana mõtypot hap yat pe areĩneꞌen. Itote araꞌa­kasa uimu­ꞌetu.


text:
Araꞌa­kasa ihay uiwywuat rakat — Erẽtem no merep tawa Ieru­sarẽi myi katu­pono ti aru yt taꞌa­tu­mohey i ehay uhetiat emienoi e uhepe.


text:
Miꞌi hawyi atiwesat — Maꞌato mehĩ taꞌa­tukuap kahato uhetiat meiũpe aikotã saꞌa­wyꞌi atiꞌa­tu­pyhik atiꞌa­tupak pak emohey haria wuatꞌi woꞌo­muꞌe hawiaria hap taꞌa­tukuap taꞌyn.


text:
Iꞌewyte taꞌa­tukuap taꞌyn aikotã saꞌa­wyꞌi ehay enoi hat Etewãu suu okpun turan uito itote hẽ to waku eweiꞌauka ro are hap taꞌa­tukuap. Taꞌi iꞌauka haria esokpe uipo pe toĩneꞌen itote taꞌa­tu­ꞌauka Etewãu turan. Miꞌi hap taꞌa­tukuap uhyt are Uika­ꞌiwat pe e Pauru.


text:
Maꞌato uiwesat — Motoro e katu­pono woro­po­ꞌoro pya kahato yt Iuteuria i muꞌe hamo e uhepe e Pauru Iuteuria pe.<pb/>


text:
Mio tã e pote iꞌatuehay pirik kahato Pauru ete. Katu­pono sehay yt Iuteuria i muꞌe hamo e hap ete. Miꞌi hawyi teꞌe­roꞌe — Yt naku i ti mio tã eꞌe hap iꞌatuꞌe taꞌa­tuehay pirik wo.


text:
Miꞌi hawyi taꞌa­tue­ka­misa hep hawyi taꞌa­tu­po­rokpun. Miꞌi hawyi yi wo mak makꞌi­ꞌa­tuꞌe ywaipe. Taꞌa­tu­py­ꞌahak Pauru etiat haype.


text:
Miꞌi pote sura­raꞌin akag koro tiꞌa­tu­po­ꞌoro temiitꞌin Pauru erut sura­raꞌin yat koro kapiat hamo. Miꞌi hawyi toiꞌa­tu­po­ꞌoro temiitꞌin Pauru pak pak hamo. Toiky­ꞌesat kat e Pauru topusu puo Iuteuria mõpy­ꞌahak hap toikuap hamo.


text:
Miꞌi hawyi taꞌa­tu­poꞌi poꞌi Pauru saity miꞌat pe kawiano. Miꞌi turan Pauru apoꞌe wẽtup ok surara akag me — Waku apo som uiꞌahyk ahyk yt morekuat sehay upi i katu­pono uito Humanu ywania pote yt naku i uipokpok Humanu ywania morekuat wywuat yt ahehay rokirẽ i te morekuat yt ehay pyi i te e Pauru surara akag me.


text:
Tepiat ikuap hawyi toto henoi hamo sura­raꞌin akag koro kape. Miꞌi hawyi toꞌe — Mehĩ eweꞌeg wo o katu­pono meiẽ ihainia ti sio Humanu eꞌywania e.


text:
Miꞌi hawyi tut raꞌyn ikoro apotoꞌe Pauru piat hamo — Pywo apo en Huma­nuꞌin e. Miꞌi hawyi toiwesat — Taꞌi miꞌi ti rat uito e.


text:
Miꞌi hawyi ikoro toꞌe — Taꞌi uito ti iꞌewyte atikyiꞌat wyti Huma­nuꞌin set haꞌup woity kahato e Pauru pe. Miꞌi hawyi Pauru tiwesat — Uito ti Humanu ywania uiꞌywot kaipywiat e. Uito yt atikyiꞌat i e katu­pono uiꞌywot Humanu e.<pb/>


text:
Miꞌi hap sura­raꞌin tikuap hawyi teꞌe­ru­wepik meremo Pauru yaty­pepyi ipak pak teran haria. Miꞌi hawyi ikoro tokenꞌẽ kahato kat pote tehay pywiat Pauru poꞌi poꞌi pote. Yt naku i roso Huma­nuꞌin wati­poꞌi poꞌi iꞌatuꞌe.


text:
Heꞌi­hotꞌok pe ikoro tikat kahato sehay kat pote Pauru Iuteuria tiꞌauka teran kahato hap. Miꞌi hawyi toipoꞌi poꞌi hawyi toiꞌa­tu­wenka paꞌi kororia woꞌo­nãpin haria. Miꞌi hawyi toterut kary Pauru. Miꞌi hawyi toimo­herep iꞌatuepe.<pb/>Miꞌi hap aikotã taꞌa­tunug Pauru ete atiwan mesuwe uito Iruka.<pb/>


text:
Miꞌi hawyi Pauru ihaꞌat kahato woꞌo­nãpin haria kape. Miꞌi hawyi toꞌe iꞌatuepe — Uheywytꞌin e. Nimo pyi te meiũ te areĩneꞌen Tupana ehamo yt kat i atunug saꞌag uiwe­mõti hamo e.


text:
Miꞌi hawyi Pauru toꞌe paꞌi koro pe — Taꞌi Tupana ti aru eꞌahyk e. En wyti yi pype ikytsig nakat ewy. Meiẽpe ereĩneꞌen apyk pe uikuap hamo aikotã uito waku sio yt nakuat i hap kuap hamo e. Maꞌato iwan miat ainãpin hap kaipyi yn ni watikuap miitꞌin waku sio yt naku i hap koꞌi uhyt e. Mio eweiwẽ­petek to ere yt aiwo­ꞌo­nãpin hap ewy i raꞌyn e Pauru paꞌi koro Anania pe.


text:
Miꞌi hawyi Pauru yaty­piaria teꞌe­roꞌe tope — Ehay saꞌag apo Tupana miꞌairo ahepaꞌi koro ete iꞌatuꞌe.


text:
Miꞌi hawyi Pauru tiwesat — Yt atikuap i wyti paꞌi koro meiũ hap uiwy­riaꞌin katu­pono miwan me — Yt ehay koꞌi koꞌi teiꞌo eipo­rekuat ete e ti ainãpin hawe e Pauru.


text:
Miꞌi hawyi Pauru tikuap taꞌyn typy sehay mohey haria tukup­teꞌen itote hap — Aiku­ꞌuro hawyi yt kat i aheĩneꞌen i hap e haria iꞌewyte woꞌo­nãpin haria — Taꞌi aiku­ꞌuro hawyi aheĩneꞌen hap sese wati­puẽti e haria tukup­teꞌen itote.


text:
Miꞌi pote toꞌe haty wo — Uheyke­ꞌetꞌin uito ti woꞌo­nãpin hat iꞌewyte uiꞌywot miꞌi te e. Taꞌi atomohey kahato aiku­ꞌuro hawyi Tupana aimoieĩ­neꞌen i hap. Miꞌi atomohey pote yt naku i iꞌatuꞌe uhepe meiũpiaria e.


text:
Mio tã e hawyi miitꞌin tuwe­patꞌok kahato itotiaria tuꞌuka sehay wuat hamo katu­pono ipatꞌok teꞌe­roꞌe — Yt kat i rat aiku­ꞌuro rokirẽ wuat aheĩneꞌen i hamuat hap e haria. Iꞌewyte yt uwe i Tupana mipo­ꞌo­roria atipy kaipy­wiaria e haria. Yt kat i rat ipãꞌãu toĩneꞌen e haria. Maꞌato ipatꞌok imohey kahato yne meimuẽwat mio wat koꞌi. Taꞌa­tu­henoi yne meimuẽwat koꞌi yn.


text:
Miꞌi pote iꞌatuehay pirik kahato itotiaria. Miꞌi hawyi iꞌatu­poĩꞌãm iraniaꞌin wanꞌi wanꞌiꞌe haria teꞌe­roꞌe haty wo hamo. Mio tã iꞌatuꞌe — Yt kat e i ti meiũwat ihainia tiꞌa­parap uruwa­nẽtup turan iꞌatuꞌe. Pyno atipy kaipywiat sut hat apo ihay tope imienoi wuat iꞌatuꞌe sio ipãꞌãu henoi tope yt watikuap i wen maꞌato hãpyk kahato ihay wati­puẽti iꞌatuꞌe wanꞌi wanꞌiꞌe haria.


text:
Miꞌi hawyi toꞌo­py­ꞌahak kahato raꞌyn toꞌope. Miꞌi pote surara akag koro tokenꞌẽ. Taꞌa­tuhep hep irane sio Pauru toꞌetu. Miꞌi hawyi toiꞌa­tu­po­ꞌoro tesu­ra­raꞌin Pauru eroꞌok ipyꞌahak takaria yatype pywiat hamo ipag sura­raꞌin eiam iheg nakat piat hamo.


text:
Miꞌi hawyi mekewat ewãtym Aika­ꞌiwat toĩneꞌen Pauru ywytpe yꞌam me. Miꞌi hawyi toꞌe — Yt erekenꞌẽ teiꞌo Pauru katu­pono woro­po­ꞌoro hamuat tawa wato Huma piaria kape e. Aikotã Ieru­sarẽi miaria pe ehenoi uhetiat miꞌi hap ewy atiky­ꞌesat ehenoi tawa Huma piaria pe uhetiat e. Miꞌi tupono eremo­wepit yn no e Pauru pe Aika­ꞌiwat.


text:
Ihotꞌok turan ipatꞌok Iuteuria teꞌe­ru­wa­ꞌa­tunug i raꞌyn Pauru auka hamuat kuap hamo. Miꞌi hawyi teꞌe­roꞌe toꞌope — Pywo yt watenuk i iꞌewyte yt yꞌy i wyti watuꞌu iꞌatuꞌe. Wati­ꞌauka Pauru rokirẽ waku watenuk i raꞌyn iꞌatuꞌe toꞌope Pauru auka teran haria. Pywo wahenoi raꞌyn Tupana pe — Urutunug aru uruꞌe hap ewy iꞌatuꞌe toꞌope taꞌi uruiꞌauka irane Pauru iꞌatuꞌe. Yt uruiꞌauka pote waku uruꞌauka Tupana iꞌatuꞌe Pauru auka neran haria Tupana pe.


text:
Miꞌi pote miꞌiria tuwat paꞌi kororia kape nagnia kape. Miꞌi hawyi teꞌe­roꞌe — Urutunug aru uruꞌe hap sehay pywo sese urutoꞌe uruto­ꞌope. Yt kat i urutuꞌu hamuat Pauru auka reꞌym ne urutoꞌe urupyꞌa pe iꞌatuꞌe.


text:
Miꞌi pote koitywy ewehenoi ro surara akag koro pe woꞌo­nãpin haria pe — Uruehay teran Pauru wywo eweiꞌe ro uruepiat ikuap kahato hamo eweiꞌe ro iꞌatuepe. Miꞌi pytkai ti aru uruto waku pe raꞌyn urutu­kup­teꞌen muꞌap upi Pauru auka hamo iꞌatuꞌe paꞌi kororia pe.


text:
Maꞌato Pauru inyt mẽpyt tikuap yne Pauru auka hamuat hap iꞌatuehay koꞌi. Miꞌi hawyi toto sura­raꞌin yat wato kape Pauru piat henoi hamo.


text:
Miꞌi toikuap hawyi Pauru tikaykay surara akag 100 hemiit rakat tuwe­wawi. Miꞌi hawyi toꞌe — Mehĩ etioto ro meiũwat kurum ekaꞌiwat koro kape katu­pono toĩ sehay imienoi wuat e Pauru surara akag me.


text:
Miꞌi hawyi totioto kurum surara akag koro kape. Miꞌi hawyi toꞌe — Aimi­pyhik Pauru uikaykay hawyi uipo­ꞌoro meiũwat kurum erut ewawiat hamo katu­pono tohenoi teran epe tomikuap sehay e.


text:
Miꞌi hawyi ikoro tiꞌy­kesat ipo ete taꞌa­tu­weran hap kape. Miꞌi hawyi apoꞌe — Kat e hap som ehenoi teran uhepe kurum e.


text:
Miꞌi hawyi toiwesat — Mũki­ꞌite ti aru Iuteuria akag koꞌi teꞌe­roꞌe epe — Etomo­herep Pauru woꞌo­nãpin haria kape uruepiat ihay kuap kahato hamo iꞌatuꞌe ti aru e. Maꞌato ti yt pywo pe i katu­pono taꞌa­tu­ꞌauka teran haype neꞌi e.


text:
Miꞌi pote o yt eropy­huꞌat teiꞌo iꞌatuehay upi e. Kat pote 40 miit Pauru auka teran haria tukup­teꞌen muꞌap tote. Pywo pe — Yt watenuk i yt wate­ꞌyꞌu i ti aru Pauru auka reꞌym ne e haria ti tukup­teꞌen itote e. Pyno ti mio ehay yn Pauru moherep hamuat hap taꞌa­tu­he­katup iꞌauka hamo e kurum ikoro pe.


text:
Miꞌi hawyi ikoro tiwesat — Kurum waku ereto maꞌato wãi yt ehenoi teiꞌo. Yt uwe pe teiꞌo ehenoi — Taꞌi ahenoi raꞌyn surara akag me yt ere teiꞌo e ikoro Pauru mimoe­ha­pyꞌap we.


text:
Miꞌi hawyi surara akag koro tikaykay typy ok tesu­ra­raꞌin akag. Miꞌi hawyi toꞌe iꞌatuepe — Atiky­ꞌesat mesup wãtym hake turan waku pe eweikup­teꞌen 200 surara yi totiaria 70 surara aihũ kawaru totiaria irokirẽ 200 surara moryꞌa wato wywuaria. Miꞌi hawyi waku eweiwat tawa Sesareia kape wãtym muo hap atiky­ꞌesat e.


text:
Miꞌi pote waku ewetunug kahu aihũ kawaru koꞌi Pauru ereto hamo. Atiky­ꞌesat ewetioto miꞌi miit morekuat Werisi kape tawa Sesareia kape e surara akag koro.


text:
Mio tã e surara akag — Uito ti surara akag koro uhyt Kautiu Irisia e hap het rakat e. Uito atipo­ꞌoro miwan ewawi morekuat Werisi. Waku kahato en. Ehãite hap yn atiky­ꞌesat mehĩ e tomiwan ete.


text:
Meiũwat ihainia atipo­ꞌoro ewawi mehĩ. Iuteuria tat hawyi taꞌa­tu­ꞌauka teran meremo pote e. Miꞌi turan maꞌato ariot uhesu­ra­raꞌin nywo katu­pono atikuap taꞌyn miꞌi aiꞌy­wania Humanu hawyi meremo iꞌatupo pyi atipo­wyro yt atiky­ꞌesat i iꞌauka hap pote uhyt e.


text:
Miꞌi hawyi atikuap teran kat pote taꞌa­tu­ꞌauka teran miꞌi miit hap. Miꞌi pote atioto Iuteuria woꞌo­nãpin haria kape miꞌi hap kuap hãpyk hamo.


text:
Kat pote atikuap taꞌyn kat pote taꞌa­tu­ꞌauka teran hap. Taꞌi Iuteuria eko ete yn toiꞌa­parap. Miꞌi atikuap hawyi yt atiky­ꞌesat i kat pote yt kat i saꞌag sese tutunug ikytyt hamo iꞌauka hamo e.


text:
Miꞌi hawyi atipo­ꞌoro miꞌi miit ewawi iũteꞌen neꞌi e. Miꞌi hawyi ti atikaykay teran iꞌauka teran haria Iuteuria hawyi atiꞌa­tu­po­ꞌoro hamuat ewawi henoi hamo kat pote taꞌa­tu­ꞌauka teran hap enoi hamo e. Toran naꞌyn mehĩ e Kautiu Irisia e tomiwan me.


text:
Heꞌi­hotꞌok pe teꞌe­ra­ꞌaipok i raꞌyn sura­raꞌin yi upi hewyry rakaria taꞌa­tuꞌyat kape maꞌato iraniaꞌin kawaru totiaria tuwat Pauru upi tawa Sesareia kape.


text:
Popera mowẽpap hawyi apoꞌe morekuat — Aiko piat meiũ miit e iꞌatuepe. Mio tã e pote — Yi Sirisia kaipywiat iꞌatuꞌe. Miꞌi toikuap hawyi toꞌe Pauru pe


text:
— Pyno aru arewa­nẽtup ehay kape eꞌauka teran haria putꞌok­ꞌi­ꞌa­tuꞌe turan e Werisi. Miꞌi hawyi toꞌe temiitꞌin me — Waku eweipyhik meiũwat miit morekuat Eroti woꞌo­nãpin hap yat pe e.<pb/>Miꞌi hap etiat atikuap kahato. Miꞌi hawyi atiwan mesuwe uito Iruka.<pb/>


text:
Miꞌi hawyi 5 eꞌat rokirẽ paꞌi koro Anania putꞌokꞌe nagnia wywo iꞌatuehay enoi hat Teturu wywo. Miꞌi hawyi Teturu henoi morekuat Werisi pe Pauru etiat.


text:
Taꞌa­tu­kaykay Pauru hawyi Teturu ihay saꞌag kahato Pauru mohit hamo. Toimo­herep teran Pauru piat iꞌaparap hap itotiaria pe. Mio tã e — Morekuat Werisi e waku kahato en mehĩ e. Urupo­rekuat kahato en e miꞌi pote urutu­kup­teꞌen waku pe kahato yne uruꞌy­wania wywo e. Taꞌi epo pe urutu­kup­teꞌen mote poꞌog waku meiũpe torania tawa kai e.


text:
Taꞌi urutu­wehum kahato ete e. Maꞌato yt woro­mo­sero teran i uhehay wo pote meremo atimo­herep uhehay epe epiat ikuap hamo mehĩ e.


text:
Miꞌi miit Pauru wyti uruikuap kahato yt naku i hap ete e. Taꞌi sakpo e yt nakuat i miꞌi miit Pauru e. Miꞌi miit wuatꞌi Iuteuria wuatꞌi etawa puo Iuteuria toiꞌa­tu­mo­ꞌa­kagꞌaia tehay wo e. Pywo ti rat aiwu­ꞌuka hap nug hat miꞌi miit Pauru haꞌa­wy­tepyi e. Mekewat tawa Nasare piat yn waku Aipo­typot e hat ehay enoi haria akag wyti miꞌi miit Pauru mehĩ e.


text:
Gaꞌatpo uruipuẽti miꞌi miit Tupana mõtypot yat koro pe hawyi itote saꞌag kahato tutunug tuwe­kaipyi e. Miꞌi pote uruipytyk taꞌyn hawyi urutioto teran woꞌo­nãpin hap kape apoꞌu­ruꞌe hamo sio waku tutunug sio yt urueko koꞌi ewy i hap kuap hamo e.


text:
Maꞌato urutuwat turan tut raꞌyn surara akag koro Irisia uruewawi e. Miꞌi hawyi tesu­ra­raꞌin sok esaika hamo toihep urupo pyi meiũwat miit Pauru e.


text:
Miꞌi pote mesup urutõꞌẽ ewawi — Pauru ti yt naku i kahato uruꞌe hamo mehĩ e Teturu morekuat Werisi pe.


text:
Miꞌi hawyi iraniaꞌin Iuteuria — Pywo ti rat toꞌe hap ewy teꞌe­roꞌe. Taꞌi yt naku hin i Pauru iꞌatuꞌe. Pywo kahato aiwy Teturu mienoi epiat mehĩ iꞌatuꞌe morekuat Werisi pe.


text:
Miꞌi hawyi morekuat Werisi ipo meru raꞌyn Pauru kape waku ehay toꞌe hamo. Miꞌi hawyi Pauru ihay raꞌyn — Atikuap kahato etiat mehĩ katu­pono nimo pyi te urunãpin hano ereĩneꞌen. Miꞌi pote waku kahato ahenoi ehamo uiwetiat e.


text:
Pyno atiky­ꞌesat etikuap aipok wo areto Ieru­sarẽi kape hap. Yt motꞌi hin i areĩneꞌen itote. Pywo pe ti 12 eꞌat yn areĩneꞌen Tupana mõtypot yat koro pe e.


text:
Apoꞌere torania itotiaria pe pote meremo taꞌa­tu­henoi epe aikotã perupꞌi puo areĩneꞌen itote hap e. Taꞌi itote ti yt uwe i uipuẽti yt naku i nug hap ete e. Yt kat areꞌe hin i itote miitꞌin nywo uhehay e. Yt atiꞌa­tu­mo­ꞌa­kagꞌaia hin i miitꞌin itote e. Waku pe areĩneꞌen itote. Yt miitꞌin wuꞌuka hamo i areĩneꞌen itote. Iꞌewyte yt tawa wato pe i wyti yt woꞌo­muꞌe hawe i wyti atiꞌa­tu­mo­ꞌa­kagꞌaia pãi e.


text:
Pywo piat hap wẽtup yn taꞌa­tu­henoi uhetiat aikotã atimohey kahato mekewat tawa Nasare piat hap. Pywo kahato taꞌa­tu­henoi uhetiat aikotã mekewat uimi­mohey yn waku muꞌap uruꞌy­wotꞌin Etupana kapiat hap. Miꞌi ti atimohey kahato. Miꞌi ete yn pywo iꞌatuꞌe e. Taꞌi atomohey kahato yne urueꞌa­se­ꞌiꞌin mienoi Iuteu ywania wanuat miwan uruwo­ꞌo­nãpin hap Tupana ehay e. Atomohey kahato wuatꞌi nimuaria miwan e. Miꞌi tã aru e hap Tupana ehay miwan miat atipywo yne mehĩ e Pauru morekuat Werisi pe wuatꞌi ehamo.


text:
Atomohey kahato Tupana — Atunug aru e hap e. Taꞌi atomohey kahato ahehãite te aiku­ꞌuro rokirẽ wuat hap iꞌewyte miitꞌin wakuaria yt nakuaria i iꞌewyte teꞌe­ru­we­hymut re aru e hap atomohey kahato uito e Pauru. Taꞌi iꞌewyte meimuẽ­waria Iuteuria mimohey atimohey kahato mehĩ e.


text:
Nimo pyi te mesup te yt atiꞌa­parap teran i uhepiat imohey hap ete kat pote yt aremõti hin i uipyꞌa pe miitꞌin mupi e. Taꞌi Tupana tikuap pywo uiꞌe hap e.


text:
Areĩneꞌen motꞌi iraniaꞌin nywo hawyi araꞌaipok tawa Ieru­sarẽi kape e. Myeꞌym anu areĩneꞌen iraniaꞌin tama pe hawyi aterut urumiium wuat uruꞌy­wania kape Tupana pianuat e.


text:
Miꞌi turan iraniaꞌin Iuteuria yi Asia kaipy­wiaria uipuẽti Tupana mõtypot hamuat uiwe­pit­pitꞌok hap turan e. Waku pe uipuẽti itote yt kat i myꞌahak hap ete areĩneꞌen turan e.


text:
Yt kat i saꞌag nug hap ete areĩneꞌen itote uipuẽti turan e. Maꞌato uipuẽti hawyi iꞌatu­py­ꞌahak kahato raꞌyn uhete yt kat i atunug pytkai e. Miꞌi pote koityꞌi miꞌiria yt tõꞌẽ hin i meikowo mekewat sehay uhetiat enoi epiat hamo mehĩ e. Erahaꞌat ro e yt tõꞌẽ hin i miꞌiria kat pote teꞌe­ru­we­mõti kahato mesup yt nakuaria i pote e.


text:
Maꞌato yne meiũwat Iuteuria uhehay kuap haria haꞌa­wy­tepyi te pãi e. Wuatꞌi ehamo ahenoi uimi­mohey ete pote e. Miꞌi tupono waku teꞌe­roꞌe epe kat koꞌi kat koꞌi som uiminug yt naku i hap koꞌi taꞌa­tukuap pote e. Maꞌato yt taꞌa­tukuap i pote yt tõꞌẽ i ewawi mehĩ e. Miꞌiria saꞌa­wyꞌi tukup­teꞌen woꞌo­nãpin hap tote uikuasa turan e.


text:
Itote saꞌa­wyꞌi areꞌe iꞌatuepe haty wo aiku­ꞌuro rokirẽ watu­we­hymut i aru are uipyꞌa pyi mio tã are hawyi meremo iꞌatu­py­ꞌahak uhete hawyi uiꞌauka teran e. Miꞌi uimi­mohey hap atomohey pote uherut mesup ewawi mehĩ katu­pono uiꞌauka teran atomohey kahato aiku­ꞌuro hawyi watoĩ­neꞌen i hap mehĩ e Pauru morekuat Werisi pe.<pb/>


text:
Miꞌi hawyi morekuat Werisi toꞌe — Porap atikuap yne eꞌe hap Pauru e. Miꞌi hawyi toꞌe iraniaꞌin me Pauru auka teran haria pe — Uiwy­riaꞌin putꞌokꞌe uhesu­ra­raꞌin akag Irisia hawyi iwywo atikuap kahato yne mesuwat etiat uhytꞌiꞌin e iꞌatuepe katu­pono Werisi tikuap kahato haꞌa­wy­tepyi Pauru mimohey etiat aikotã wẽtup yn muꞌap Tupana kapiat hap etiat. Miꞌi pote yt tutum i Pauru iꞌatuepe.


text:
Miꞌi hawyi morekuat Werisi toꞌe woꞌo­pyhyp hat surara akag me — Etioto ro meiũwat Pauru ipyhik hamo uhyt e. Waku kahato etunug tuete. Waku iwyriaꞌin topiok hawyi taꞌa­tupoi itote e morekuat Werisi.<pb/>


text:
Heꞌi­hotꞌok heꞌi­hotꞌok tokosap rokirẽ morekuat Werisi tut teha­ryꞌi Tusira Iuteu ywania piat wywo Pauru ehay kuap hamo. Miꞌi hawyi toikaykay Pauru tuwe­wawi katu­pono toikuap teran poꞌog Aipo­typot Iesui mohey hap etiat.


text:
Miꞌi hawyi itote Pauru henoi iꞌatuepe aikotã miꞌiria Tupana wywuat iꞌatu­py­huꞌat hãpyk hamuat hap iꞌewyte aikotã waku wãiwa­toꞌe aiwa­nẽtup saꞌag hawe hap katu­pono meiũran aru Tupana tomo­herep uwe uwe temiitꞌin sese hap koꞌi uwe uwe yt temiitꞌin i hap ete Pauru henoi kahato iꞌatuepe. Miꞌi hawyi morekuat Werisi tokenꞌẽ imienoi pupiat haype toꞌe — Apuete Pauru yt uipo­hepap i te rat eꞌe hap kuap hamo e. Miꞌi pote meiũran aru woro­kaykay i raꞌyn miꞌi eꞌe hap kuap sese hamo e tokenꞌẽ toꞌa­piheg aru Tupana piat hap pupi.


text:
Maꞌato topyꞌa pe morekuat Werisi tohe­katup Pauru kaipyi haꞌup nug hap — Pauru tum uhepe haꞌup iwato hawyi atihep miꞌi woꞌo­pyhyp hap pyi e tuwepe haype. Miꞌi pote toikaykay merepꞌi merepꞌi toꞌoehay iwywo hamo yne eꞌat pe saꞌup iwato hap kyꞌewi.<pb/>


text:
Typy anu tokosap rokirẽ morekuat Posiu Wetu e hap het rakat topy­huꞌat morekuat Werisi saipe piano. Miꞌi hawyi morekuat Werisi toto raꞌyn maꞌato totoiat Pauru iheg me katu­pono toiky­ꞌesat tokyꞌe kahato Iuteuria piat hap poꞌog poꞌog tokyꞌe Tupana piat hap kai.<pb/>Miꞌi hap etiat atiwan mesuwe uito Iruka.<pb/>


text:
Myeꞌym eꞌat morekuat pakup Posiu Wetu toĩneꞌen morekuat no hawyi ipotꞌam tawa Ieru­sarẽi kape tawa Sesareia pyi.


text:
Putꞌokꞌe hawyi paꞌi kororia Iuteuria akagnia henoi raꞌyn morekuat Posiu Wetu pe aikotã aikotã Pauru miꞌa­parap koꞌi.


text:
Miꞌi hawyi taꞌa­tu­hẽtup kahato morekuat Posiu Wetu pe — Mehĩ iꞌatuꞌe uruiky­ꞌesat kahato Pauru meiũpe uruetawa Ieru­sarẽi me i raꞌyn meremo iꞌatuꞌe morekuat pakup we katu­pono taꞌa­tu­ꞌauka teran Pauru muꞌap totiat haype.


text:
Maꞌato morekuat Posiu Wetu tiꞌa­tu­wesat — Maꞌato Pauru iheg me kahato toĩneꞌen mesup uhetawa Sesareia pe e. Maꞌato meiũran wyti aru araꞌaipok i uhetawa kape.


text:
Miꞌi hawyi waku eweiꞌa­tu­po­ꞌoro ehetu­ꞌi­saria uiwywo uhetawa Sesareia kape mekewat Pauru miꞌa­parap koꞌi moherep itotiat hamo mehĩꞌin e. Pauru yt naku i pote ti aru waku wati­ꞌa­piheg kahato itote uhetawa Sesareia pe e tawa Ieru­sarẽi miaria akag koꞌi pe.<pb/>


text:
Miꞌi hawyi morekuat Posiu Wetu toĩneꞌen tawa Ieru­sarẽi me 8 eꞌat sio 10 eꞌat saĩke hawyi toto i raꞌyn tawa Sesareia kape. Miꞌi hawyi heꞌi­hotꞌok pe taꞌapyk sehay hap tote morekuat eiam note aikope more­kuaria waku miꞌi miit iꞌatuꞌe sio yt naku i miꞌi miit iꞌatuꞌe hap tote taꞌapyk morekuat Posiu Weitu. Miꞌi hawyi toꞌe tesu­rara akag me — Pyno waku eterut uhowawi mekewat uimi­pyhyp Pauru e.<pb/>


text:
Putꞌokꞌe Pauru itote hawyi meimuẽwat Iuteuria akag koꞌi tawa Ieru­sarẽi kaipy­wiaria tiꞌa­py­pueri Pauru hawyi taꞌa­tunug sehay saꞌag tuete maꞌato yt taꞌa­tu­moheg kuap i Pauru kuasa hap.


text:
Miꞌi hawyi Pauru taꞌam naꞌyn iꞌatu­py­ꞌa­setpe hawyi ihay kahato tuwenoi iꞌatuepe — Yt kat hin i ti rat saꞌag atunug e. Yt pywo pe i uikuasa e. Yt kat i i atunug saꞌag eiꞌe hap ewy e. Yt karãpe i uhehay saꞌag atunug uiꞌy­wania Iuteuria woꞌo­nãpin hap ete Tupana ainãpin hap ete iꞌewyte yt karãpe i uhehay saꞌag atunug Tupana mõtypot yat koro ete iꞌewyte wyti yt karãpe i wẽtup sehay saꞌag atunug wuatꞌi porekuat koro mesuwat yi totiat Sesa ete e. Pywo ti rat yt kat ete i uhehay koꞌi koꞌi uhytꞌiꞌin eiꞌe hap ewy e Pauru haty wo tuwenoi.


text:
Miꞌi hawyi morekuat Posiu Wetu topy­huꞌat teran Iuteuria upi. Toiky­ꞌesat kahato itotiaria towy­riaꞌin wo hap toiky­ꞌesat kahato tuwe­mo­wato hap iꞌatu­wa­nẽtup hawe. Miꞌi haype toꞌe Pauru pe — Uhyt Pauru e en apo epotꞌam neran Ieru­sarẽi kape. Itote wyti aru areꞌe epe sio en waku sio en yt naku i hap ete e morekuat Wetu Pauru pe.


text:
Maꞌato Pauru tiwesat — Yt areto teran i raꞌyn Ieru­sarẽi kape mehĩ maꞌato wuatꞌi potypot koro Sesa po pe areĩneꞌen neran miꞌi piat uikuap hamo sio uito waku sio yt e hamo mehĩ e. Pywo ti rat etikuap taꞌyn yne uhetiat aikotã yt kat i uiminug saꞌag uiꞌy­wania Iuteuria ywania ete hap miꞌi pote yt areto teran i tawa Ieru­sarẽi kape miꞌiria upi maꞌato areto teran aipo­rekuat koro Sesa kape hawyi iwẽ pyi atiky­ꞌesat sehay pywuat sio uito waku sio yt e hap.


text:
Uito yt nakuat i pote waku uiꞌa­piheg maꞌato pywo ti rat yt kat i atunug saꞌag e. Pywo ti rat mekewat wãiꞌe hap iwato rakat ete atiꞌa­tu­ꞌa­parap saꞌag mote pyno waku uiꞌauka uiminug saꞌag poꞌypyi. Maꞌato yt atunug i pote yt naku i uiꞌauka e Pauru. Maꞌato yt pywuat i uikuasa hap ete yt naku i uhum Ieru­sarẽi miaria pe e. Miꞌi pote koitywy uipopap kahato aipo­rekuat koro Sesa kape uikuap hamo waku sio yt e hamo e Pauru morekuat Wetu pe.


text:
Miꞌi hawyi morekuat Wetu ihay raꞌyn tonãpin haria wywo temiit poꞌog ikuap takaria wywo hawyi toiwesat Pauru pe — Pyno ereto teran aipo­typot Sesa kape pote pyno waku woro­po­ꞌoro Sesa kape toꞌe hap kuap hamo en waku sio yt e hamo e morekuat Posiu Wetu Pauru pe.<pb/>


text:
Heꞌi­hotꞌok heꞌi­hotꞌok pe morekuat Eroti Akipa teha­ryꞌi Pere­nisi wywo putꞌok­ꞌi­ꞌa­tuꞌe tawa Sesareia pe tawa Ieru­sarẽi myi toꞌoehay toꞌopiat Wetu wywuat hamo.


text:
Tukup­teꞌen porapꞌi itotiat hawyi morekuat Wetu henoi raꞌyn iꞌatuepe yne Pauru etiat — Uheꞌyianmiat morekuat Werisi toto meiũpepyi turan totoiat uipo pe wẽtup ok miit tomi­pyhik e.


text:
Miꞌi hawyi areto tawa Ieru­sarẽi kapiat turan paꞌi kororia nagnia wywo tõꞌẽ uhowawi Pauru kuasa hamo e.


text:
Taꞌa­tu­ky­ꞌesat uiꞌe Pauru piat hap iꞌauka hamo hap e maꞌato atiꞌa­tu­wesat — Wãi ne yt miꞌi tã i urutoria Huma­nuꞌin inug. Kat pote urueko ti miꞌi tã hap ete urutunug saꞌa­wyꞌi uruterut miit miꞌa­piheg neran nakat ikuasa haria wywo morekuat kape iꞌatuehay kuap hamo pywo sio yt hap kuap hamo. Miꞌi tã ti urutunug uruto. Miꞌi hawyi waku iꞌatu­mi­kuasa henoi morekuat pe tewaku hap iꞌatue­hamo are Iuteuria pe tawa Ieru­sarẽi notiaria pe e.


text:
Miꞌi hawyi putꞌok­ꞌi­ꞌa­tuꞌe toꞌo­wywo miꞌi hawyi meremo heꞌi­hotꞌok pe araꞌapyk morekuat ehay nug hap tote hawyi areꞌe — Eweterut ro mekewat ihainia Pauru e.


text:
Irokirẽ iꞌatu­poĩꞌãm Pauru etiat ihay rakaria hawyi yt kat i taꞌa­tu­henoi iwato Pauru minug saꞌag uhepe maꞌato uimie­katup sehay yt teꞌe­roꞌe hin i e.


text:
Maꞌato Iuteuria wemohey hit hap etiat sehay koꞌi iꞌatueko etiat sehay yn taꞌa­tu­henoi uhepe. Mekewat miit Iesui e hap het rakat kuꞌuro hap etiat yn taꞌa­tu­henoi itote maꞌato Pauru toꞌe — Ikuꞌuro wen maꞌato ikuꞌuro sese hawyi ihãite i raꞌyn Iesui katu­pono tuwẽtem i raꞌyn guꞌuro pyi e iꞌatuepe e morekuat Wetu morekuat Eroti Akipaꞌin me.


text:
Miꞌi hawyi uhehay teran waku sio yt e hap enoi hamo pãi maꞌato yt kat are kuap i kat pote yt atikuap kahato i iꞌatueko hit koꞌi e. Miꞌi pote apoꞌare Pauru pe — Epap apo tawa Ieru­sarẽi kape itotiaria piat ikuap kahato hamo wakuat en koitypuo yt e hap kuap hamo e.


text:
Maꞌato Pauru toꞌe uhepe — Yt uipap i tawa Ieru­sarẽi kape maꞌato areto teran aipo­rekuat koro Sesa kape katu­pono miꞌi yn ni waku ikuap uhetiat e miꞌi pote uipap kahato howawi e uhepe. Miꞌi hawyi — Pyno waku eꞌe hap ewy areꞌe itote hawyi mesup meiũpe Pauru atimoheg naꞌyn e. Meiũran wyti atipo­ꞌoro teran wuatꞌi porekuat koro kape uiꞌe Iuteuria piat hap ewy e morekuat Wetu.


text:
Miꞌi hawyi morekuat Akipa tiwesat — Uito iꞌewyte arewa­nẽtup teran meiẽwat Pauru ehay kape meiũpe mehĩ e. Miꞌi hawyi Wetu tiwesat — Pyno waku mehĩ e waku mũki­ꞌite aru pyno eweikuap mehĩ yne uimi­pyhik Pauru ehay e.<pb/>


text:
Heꞌi­hotꞌok pe hawyi tut raꞌyn morekuat Akipa teha­ryꞌi Pere­nisi wywo morekuat Wetu yat wato kape mekewat miitꞌin woꞌo­nãpin hap yat kape taꞌa­tue­sokpe kahuria wywo tõꞌẽ. Teꞌe­ru­we­painug kahato more­kuaria ewy. Miꞌi hawyi tuwe­hytꞌok woꞌoehay hawe surara akagnia wywo. Wuatꞌi tawa Sesareia kaipy­wiaria tuꞌi­saria wywo tuwe­hytꞌok. Miꞌi hawyi Wetu toꞌe tesu­rara koro pe — Eterut ro uhowawi uimi­pyhyp Pauru meikowo e. Miꞌi hawyi toterut Pauru hawyi toipag wuatꞌi õꞌẽ haria pyꞌa­setpe.


text:
Miꞌi hawyi Wetu toꞌe wuatꞌi ehamo — Morekuat Akipa uhehay teran ewywo iꞌewyte meiũpiat gupteꞌen haria wywo e. Eweiꞌa­kasa ro meiũwat ihainia Pauru kape e. Gaꞌatpo Iuteuria — Waku etiꞌauka miꞌi miit iꞌatuꞌe uhepe meiũpiaria Ieru­sarẽi kaipy­wiaria e.


text:
— Maꞌato yt naku i are katu­pono yt kat i tutunug saꞌag sese iꞌauka hamo are. Miꞌi areꞌe hawyi Pauru toꞌe uhepe iꞌatue­hamo — Uipap kahato aipo­rekuat koro Sesa kape uito waku uito sio yt naku i e hap kuap hamo e uhepe e.


text:
Miꞌi pote atipo­ꞌoro aru areꞌe itote e Wetu. Pyno atipo­ꞌoro aru e maꞌato mesup te ti meiũwat miit etiat yt kat e hap kuap i te atiwan Sesa kape e. Pyno uipo­wyro ro kat som waku atiwan miwan me e. Pyno apo ereꞌe ro Pauru pe e Wetu Akipa pe katu­pono yt kat i tutunug saꞌag morekuat Sesa wãiꞌe hap ete e.


text:
Pyno waku watiwan aiwa­nẽtup hap morekuat Sesa kape kat som kat som wati­puẽti saꞌag Pauru minug hap ok tã e. Miꞌi watunug hawyi waku pe areĩneꞌen Sesa wanẽtup hawe ahet yne wywo atipo­ꞌoro miwan hawyi e. Maꞌato atipo­ꞌoro uimi­pyhyp Pauru morekuat Sesa kape yt kan hamo i hawyi yt iweꞌeg hin i rakano aru areĩneꞌen uiꞌakag wanẽtup hawe e morekuat Wetu morekuat Akipaꞌin me.<pb/>Pauru minug saꞌag sio yt hap kat hap etiat atiwan mesuwe uito Iruka.<pb/>


text:
Miꞌi hawyi morekuat Akipa toꞌe — Pauru e mesup taꞌyn waku ehay ewetiat uruepe e. Waku en pote etimo­herep to ewaku hap uruepe e morekuat Akipa. Miꞌi hawyi Pauru tuwe­mo­poĩꞌãm tehay hamo toꞌy­wania Iuteuria eko ewywuat. Miꞌi pote itotiaria iꞌatu­po­ꞌinik kahato.


text:
Miꞌi hawyi Pauru ihay raꞌyn — Morekuat Akipa e waku kahato uruipuẽti en mehĩ katu­pono Iuteu ywania eko kuap kahato hat en. Haꞌa­wy­tepyi uruikuap uruwa­nẽtup hap kuap kahato hat en hap e. Miꞌi pote uhehay kuap kahato hano aru ereĩneꞌen e. Miꞌi pote yt arekenꞌẽ hin i uhehay moherep epiat hamo uruꞌy­wania kyꞌe hat en mote e. Uiꞌy­wania Iuteu ywania iꞌatuehay koꞌi koꞌi kahato mesup uhete mehĩ maꞌato yt pywo pe i hap e.


text:
Uimo­wepit ro en katu­pono etikuap poꞌog iraniaꞌin kai Iuteuria eko koꞌi toꞌoehay awãi awãi hap koꞌi e. Miꞌi pote ehekatup kahato pyno uhehay mehĩ e katu­pono areĩneꞌen epo pe uheko kuap hamo sio uito waku rakat areĩneꞌen sio yt hap kuap hamo mehĩ e. Pyno ewetum no ehewaure kaꞌa koꞌi uhepe mehĩꞌin manaꞌin e.


text:
Taꞌi Ieru­sarẽi miaria Iuteu ywania uikuap kahato saꞌa­wy­ꞌipyi uiꞌy­wãꞌĩ pyi te uitag hap uheĩneꞌen hap taꞌa­tukuap kahato torania tawa Ieru­sarẽi miaria e.


text:
Saꞌa­wy­ꞌipyi te mesup te uikuap kahato uiꞌy­wania Iuteuria e. Miꞌi hap taꞌa­tu­henoi teran mote taꞌi taꞌa­tu­henoi kuap kahato katu­pono uimotag haria miꞌiria e. Haꞌa­wy­tepyi areĩneꞌen poꞌog iꞌatueko kuap kahato hano torania kai areĩneꞌen e. Taꞌi miꞌi pote uinug saꞌa­wyꞌi iꞌatueko yne moherep hat akag wo e. Taꞌi uhetꞌok itote saꞌa­wyꞌi uiꞌy­wania woꞌo­nãpin hat koro iꞌatuꞌe saꞌa­wyꞌi e. Uiꞌy­wania tikuap kahato aikotã haꞌa­wy­tepyi wuatꞌi eꞌat pe iꞌatueko yne yne atunug at kaꞌap hap.


text:
Morekuat Akipa etikuap apo aikotã uruꞌy­wania iraniaꞌin woꞌo­nãpin haria timohey kahato aiku­ꞌuro hawyi aipiit tuwẽtem i guꞌuro pyi hap e. Maꞌato iraniaꞌin uruꞌy­wania aiku­ꞌuro hawyi aika­huro sese raꞌyn wuatꞌi eꞌat pe e hap taꞌa­tu­mohey hap etikuap e. Pyno miꞌiria yt iꞌatu­wese hin i uhete mehĩ katu­pono atimohey kahato aiku­ꞌuro hawyi Tupana aimoieĩ­neꞌen i aipiit wywo hap e. Taꞌi atimohey yne uipyꞌa puo katu­pono saꞌa­wyꞌi Tupana toꞌe uruꞌy­wania urueꞌa­se­ꞌiꞌin me — Atimoieĩ­neꞌen aru eipiit eiku­ꞌuro hawyi e mesup te ahepe yne e.


text:
Taꞌi uruꞌy­wania Iuteuria 12 ywania urutu­kup­teꞌen are miꞌiria timohey kahato Tupana e hap — Woro­ho­ꞌo­moieĩ­neꞌen aru e hap iꞌewyte uito atimohey kahato Tupana piat — Atimo­pakup i aru eipiit e hap uruꞌy­wania ewy e. Miꞌi pote ti rat iraniaꞌin — Urutoria yt imohey i haria — Wãiꞌi­ꞌa­tuꞌe uhepe at kaꞌap e. Maꞌato atiꞌa­tu­muꞌe te pote iraniaꞌin Iuteuria uipun neran uiꞌauka teran ehay pyi e. Morekuat Akipa e mesup taꞌyn koitywy ti putꞌokꞌe raꞌyn Tupana piat — Atunug aru e hap. Gaꞌatpo toihep taꞌyn guꞌuro pyi Tosa­ꞌyru sese ipiit wywo e. Miꞌi uiꞌe hap monik hamo uiꞌauka teran mesup eipo wo uiwy­riaꞌin e Pauru.


text:
Kat poteĩ yt eweimohey i mekewat ikuꞌuro rakaria yne aru Tupana tiꞌa­tu­hymut guꞌuro pyi e hap. Kat pote yt imohey haria wo i eweikup­teꞌen eipe e. Kat poteĩ yt eweimohey i watoĩ­neꞌen ne aiku­ꞌuro hawyi e hap e katu­pono ainug hat Tupana aimoieĩ­neꞌen kuap katu­pono toha­ꞌa­wynug naꞌyn toihymut raꞌyn Tosa­ꞌyru toꞌe hap ewy e. Miꞌi tupono eweimohey ro e.


text:
Saꞌa­wy­ꞌite maꞌato eiꞌewy yt atimohey hin i e. Mekewat eꞌat pe ti yt uiwese hin i areĩneꞌen yne imohey haria ete e. Pywo ti rat saꞌa­wyꞌi mekewat Iesui tawa Nasare kaipywiat ewanĩkap koro wo areĩneꞌen e. Mekewat eꞌat pe atiꞌa­tu­moma teran Iesui set mesuwat yi totepyi e. Miꞌi haype atiꞌa­tu­mo­weityk teran yne yne imohey haria e. Yt naku i yn atunug Iesui ete saꞌa­wyꞌi e.


text:
Saꞌa­wyꞌi tawa Ieru­sarẽi me atiꞌa­tu­ꞌuka Iesui emiit yt naku i hap ewy atunug miꞌiria ete e. Iraniaꞌin atiꞌa­tu­pyhyp woꞌo­pyhyp hawe imohey haria wakuaria Tupana ewywuaria pytkai e. Mekewat eꞌat pe paꞌi kororia — Waku wati­ꞌa­tu­ꞌuka miꞌiria sio yt iꞌatuꞌe uhepe. Miꞌi pote — Toꞌiro wati­ꞌa­tu­ꞌuka areꞌe yn. Miꞌi hawyi paꞌi kororia miꞌairo wo areĩneꞌen Iesui mohey haria moweityk tawa Ieru­sarẽi piat hamo e Pauru.


text:
Karania wo wewuaꞌi atiꞌa­tupak pak imohey haria wuatꞌi Iuteuria wat yat Tupana mõtypot yat pe e. Atiky­ꞌesat kahato waure­ꞌi­ꞌa­tuꞌe mekewat iꞌatuepiat Iesui mohey hap ete hap e. Marakꞌa wo sese areĩneꞌen iꞌatuete. Iꞌatuehay saꞌag Tupana etiat hap atiky­ꞌesat kahato e. Saꞌa­wyꞌi tawa iraniaꞌin atiꞌa­tu­pugha atiꞌa­tu­ꞌa­piheg imohey haria e.


text:
Miꞌi hawyi areto tawa Tamaku kape imohey haria itotiaria atusa­tyꞌi satyꞌi hamo e. Uipo pe atioto miwan paꞌi kororia kaipywiat uipo­ꞌoro hap imohey haria yne apiheg hamuat hap e Pauru.


text:
Miꞌi hawyi maꞌato atpo­sake turan uito muꞌap upi turan araꞌa­kasa ariãty hapyke kahato rakat kape poꞌog poꞌog at hapyke hap kai hap kape arahaꞌat mehĩ e. Yt uheso hin i morekuat Akipa e katu­pono iraniaꞌin sura­raꞌin uhupiaria tikuap yne mesuwat uiꞌe hap pywuat e hap katu­pono miꞌiria iꞌewyte teꞌe­ra­ꞌa­kasa yne mekewat muꞌap upiat ariãty hapyke uhetiat hap kape e.


text:
Miꞌi ariãty putꞌokꞌe kahato uhete hawyi araꞌat kahato raꞌyn yi kape hawyi atikuap sehay uity pusu puo mekewat uruꞌy­wania Epaiku pusu puo — Sauru Sauru e kat e hap upi kat e hap upi uimo­sa­tyꞌi satyꞌi kahato en mehĩ e. Karãpe wati­ꞌa­tu­moe­wyry aihũria kawaru koꞌi moryꞌa koro iãi wo hawyi tuwat meremo maꞌato aihũ yt toto teran i hawyi tuꞌuka toꞌopy wywo mekewat moryꞌa ete. Miꞌi hawyi poꞌog poꞌog haty hap toipuẽti e. Miꞌi e hap ewy ereĩneꞌen. Miꞌi pote poꞌog haty raꞌyn eete mehĩ e uhepe mekewat ariãty toĩneꞌen kahato uhete turan e.


text:
Miꞌi hawyi uiwesat — Uito ti Iesui emiꞌa­piheg apiheg e hawyi erepoĩꞌãm no Sauru e katu­pono woronug neran en uheropat hano e. Mesup woro­ꞌairo en uhemiit no uhehay moherep hamo uimo­herep wuatꞌi ywania kapiat hamo woro­ꞌairo mesup Sauru e uhepe. Atiky­ꞌesat etimo­herep miitꞌin me ewaꞌa­kasa mesuwiat hap iꞌewyte atiky­ꞌesat etimo­herep miitꞌin me yne uhepiat emoꞌa­kasa mesuwiat hap mehĩ e uhepe e.


text:
Waku eꞌywania kape iꞌewyte iraniaꞌin ywania kape woro­po­ꞌoro maꞌato areĩneꞌen aru ewywo ewanĩ­kaptia po piat ereĩneꞌen turan. Epowyro hat areĩneꞌen aikope aikope ereto hap upi e uhepe.


text:
Woro­po­ꞌoro en wuatꞌi miitꞌin kape e. Miꞌiria tukup­teꞌen aikotã yt ihapytig i rakaria ewy katu­pono yt karãpe i teꞌe­ra­ꞌa­kasa te Tupana taꞌa­tu­pyꞌa pe yt taꞌa­tu­mohey i pote. Miꞌi pote woro­po­ꞌoro en iꞌatu­moe­ha­pytig hamo mekewat iꞌypy­rywiat hap kaipyi uheꞌa­riãty hot kapiat iꞌatu­mo­ꞌa­kasa hamo e. Mesu­wa­ro­tiaria yt uimohey i te haria yne ahiag po pywiaria tukup­teꞌen e. Miꞌi pote woro­po­ꞌoro en ahiag pohari hamo e. Miꞌi hawyi ti aru uipo piaria wo raꞌyn miꞌiria tukup­teꞌen uhyt e uhepe itote e. Miꞌi hawyi ti aru wakuaria uimẽ­pytꞌin no raꞌyn teꞌe­ro­py­huꞌat e. Uimohey haria ti aru uhaꞌy­ruꞌin uhaki­ꞌytꞌin sem koꞌi myꞌa­setpe ahytmoi wuatꞌi eꞌat pe etiꞌa­tu­muꞌe uhetiano hawyi e uhepe. Miꞌi tã ti aru atunug uhyt e uhepe mekewat muꞌap upi tawa Tamaku kapiat uhewyry turan e Pauru.


text:
Morekuat Akipa e miꞌi hawyi uimiẽtup atipy kaipywiat sehay yt atiwaure hin i mehĩ e. Taꞌi toꞌe uhepe e hap ewy atunug at kaꞌap haꞌa­wy­tepyi mesup te miꞌi yn atunug mehĩ e. Taꞌi atunug naꞌyn Tupana mimo­herep imiky­ꞌesat ok tã e.


text:
Miꞌi hawyi areto raꞌyn tawa Tamaku kape hawyi itote atiꞌa­tu­muꞌe kahato itotiaria — Eweiꞌatoiat ro yne eiminug saꞌag koꞌi hawyi eweiꞌaipok to Tupana kape hawyi ewetunug no eipyꞌa pyi wakuat miitꞌin me eimi­mohey moherep wuatꞌi piat hamo are yn tawa Ieru­sarẽi miaria pe. Iꞌewyte yi Iuteu totiaria iꞌewyte aikope aikope iraniaꞌin ywania tukup­teꞌen hap totiaria atiꞌa­tu­muꞌe Uruka­ꞌiwat ete e.


text:
Miꞌi hap upi gaꞌatpo iraniaꞌin uiꞌy­wania Iuteuria tawa Ieru­sarẽi miaria iꞌatu­py­ꞌahak kahato uhete hawyi taꞌa­tu­po­ꞌoro sura­raꞌin uiꞌauka hamo e.


text:
Maꞌato Tupana uheha­kye­raꞌat raꞌyn porap uiꞌauka hap turan iꞌatupo pyi e. Taꞌi uihep esura­raꞌin iꞌatupo pyi e. Waku kahato rasig Tupana katu­pono mesup areĩneꞌen mesuwe ihay moherep hamo toꞌe hap ewy e. Wẽtup ehay yn ahenoi kahato ihaky­ꞌeꞌi rakaria pe hekat rakaria pe. Wẽtup ehay yn ahenoi henoi mekewat saꞌa­wy­ꞌiwuat sehay Tupana mimo­herep yianmiaria ehay nimuaria ehay ewywuat Musei ehay ewywuat yn ahenoi henoi wuatꞌi pe iꞌewyte ehepe e Pauru.


text:
Aikotã yianme taꞌa­tuenoi — Aipo­typot Tupana Mipo­ꞌoro tut aru hoꞌopot hamo guꞌuro pywiat wẽtem saꞌa­wy­ꞌiwuat hanuat iꞌatuꞌe hap ewy areꞌe yn e. Aikotã saꞌa­wyꞌi Tupana ehay moherep haria taꞌa­tu­henoi hap ewy aikotã Tupana Mipo­ꞌoro topy­huꞌat aru hẽtyhot rakat ewy Iuteu ywania pe iꞌewyte iraniaꞌin ywania pe iꞌypyryp hap hep hamo hap taꞌa­tu­henoi yianme hap ewy yn uhehay e.


text:
Saꞌa­wy­ꞌi­wuaria mienoi ewywuat yn ahenoi kahato te mesup morekuat Akipa e Pauru turan morekuat Wetu ihay tek taꞌyn tehay pirik wo — Pauru esoꞌok kahato raꞌyn uhyt e. Taꞌi eremoe­soꞌok taꞌyn eremuꞌe poityꞌi pote e Wetu.


text:
Maꞌato Pauru tiwesat — Yt uhesoꞌok hin i pytkai i morekuat wakuat Wetu e. Maꞌato ti ahenoi ehepe pywuat sese sehay. Yt hesoꞌok takat ehay ewy i uhehay e.


text:
Taꞌi morekuat Akipa tikuap kahato pywuat uiꞌe hap yne katu­pono miꞌi pote yt aremõti hin i uhehay pupi katu­pono yt migꞌi wo hin i Iesui tuwẽtem guꞌuro pyi e. Iꞌatu kahato Iesui kapiat akasa haria Ieru­sarẽi me e. Iꞌewyte morekuat Akipa tiꞌa­tukuap kahato yne Miꞌi Miit etiat are e Pauru morekuat Wetu pe.


text:
Miꞌi hawyi Pauru toꞌe — Morekuat Akipa etipywo apo Tupana ehay moherep haria saꞌa­wy­ꞌi­wuaria mienoi koꞌi Miꞌi Miit etiat e. Taꞌi atikuap kahato uipyꞌa pe imohey hat ereĩneꞌen hap e Pauru.


text:
Miꞌi hawyi Pauru tiwesat — Miꞌi hap yn ahẽtup Tupana pe e. Atiky­ꞌesat kahato yne eipe urupo­typot Iesui mohey haria uiꞌewy hap yn ahẽtup at kaꞌap Tupana pe. Waku pe kahato Tupana Mipo­ꞌoro mohey sese haria eweikup­teꞌen uiꞌewy hap pãi. Atiky­ꞌesat uipyꞌa pe yne eipe uiꞌewy hap e. Maꞌato yt atiky­ꞌesat i eipe woꞌo­pyhyp hawe uito ewy hap e. Toran naꞌyn uiꞌe hap mehĩꞌin manaꞌin e Pauru.<pb/>


text:
Miꞌi hawyi morekuat Wetu ipoĩꞌãm morekuat Akipa eharyꞌi Pere­nisi wywo hawyi yne itotiaria iꞌatu­poĩꞌãm hawyi tuwat yne raꞌyn Pauru pyi.


text:
More­kuaria tuweran hawyi — Pywo ti rat yt kat e i toiꞌa­parap iꞌatuꞌe toꞌope. Yt naku i miꞌi miit ewywuat woꞌo­pyhik hawe iꞌatuꞌe toꞌope. Yt kan hamo i wati­ꞌauka miꞌi miit Iuteu ywania miky­ꞌesat ewy katu­pono yt toiꞌa­parap hin i iꞌatuꞌe more­kuaria toꞌope Pauru piat pe.


text:
Miꞌi hawyi morekuat Akipa toꞌe morekuat Wetu pe — Meiẽwat emipyhyp Pauru waku pe toĩneꞌen uiwa­nẽtup hawe e. Pyno waku etihep mekewat woꞌo­pyhyp hap wyi. Etiky­ꞌesat pote waku raꞌyn mipoꞌi pok wen maꞌato toto teran morekuat koro Sesa kape pote waku wati­po­ꞌoro miꞌi miit imiky­ꞌesat ewy e morekuat Akipa morekuat Wetu pe.<pb/>Miꞌi hap etiat atiwan yne mesuwe uito Iruka.<pb/>


text:
Miꞌi hawyi morekuat Wetu toꞌe tesu­rara koro Iuriu pe — Mehĩ e atipo­ꞌoro teran uimi­pyhik Pauru iꞌewyte iraniaꞌin uimi­pyhik koꞌi aipo­typot koro Sesa kape ahetama Itaria kape e. Pyno etikaykay ro ahesu­ra­raꞌin sem hawyi etum no Pauru iꞌewyte iraniaꞌin iꞌatuepe hawyi eweipo­ꞌoro ro miꞌiria yne aheꞌyara koro pe aipo­typot Sesa kape ahetama Itaria kape e.


text:
Miꞌi hawyi urutu­we­hytꞌok taꞌyn yara wato tawa Ãta­mi­tinu kaipywiat pe. Miꞌi hawyi urutuwat yi Asia hypopy upi. Miꞌi hawyi urutu­we­ꞌapun ihy pya kape. Uruwywo toto Aritaku yi Masẽ­tunia tawa Tesa­ro­nika kaipywiat.


text:
Heꞌi­hotꞌok pe putꞌok­ꞌu­ru­toꞌe tawa Sitãu me. Miꞌi hawyi surara koro Iuriu iwese kahato tomi­pyhik Pauru ete — Waku ereto ewyriaꞌin yat kape e. Waku erenuk itote e Pauru pe.


text:
Miꞌi hawyi urutuwat i raꞌyn yara koro puo tawa Sitãu myi maꞌato wasere yt urupo­wyro i kahato. Uruowa kape pote urutuwat yi hit yꞌy pyꞌa­setpiat Sipiri kape wasere reꞌym me yityꞌok og muo urutuwat.


text:
Yi hit Sipiri totepyi urutuwat yꞌy wato sakpo pya wuat yi Sirisia kape yi Pãwiria upi. Itote pyi putꞌok­ꞌu­ru­toꞌe tawa Mira yi Irisia tote.


text:
Tawa Mira tote surara akag tipuẽti wẽtup yara wato tawa Aresã­tira kaipywiat yi Itaria kapiat. Toipuẽti hawyi urupag yara wato pe.


text:
Miꞌi hawyi urutuwat hepamo karania eꞌat neꞌi urutuwat wasere owa kape yi hit yꞌy pyꞌsetpiat yi ywypyiꞌa Kereta kape. Miꞌi hawyi porap putꞌok­ꞌu­ru­toꞌe yi a tawa Nitu ete maꞌato wasere wato poityꞌi pote urutuwat yꞌy sakpo wasere ywyt puo yi a yꞌy pyꞌa­setpiat Kereta kape urutuwat ywypyiꞌa Saumuna sakpo. Yityꞌok og muo urutuwat teran maꞌato niatpo kahato urutuwat.


text:
Miꞌi hawyi wasere poityꞌi yꞌy ete pote aipo­hari kahato itote. Iꞌaman mot hap eꞌat yt pya i pote wasere kahato toĩneꞌen yꞌy wato ete. Miꞌi hawyi yt uruewyry kuap i at kaꞌap.


text:
Miꞌi hawyi Pauru toꞌe yara wato piaria pe — Uhytꞌiꞌin e atikuap taꞌyn uipyꞌa pe yt naku i tut ahewyry hap ete. Waho­ꞌopot kahato irane ti. Taꞌi aipo­hari irane hap ti atikuap taꞌyn. Taꞌi yt naku i hamuat wyti aheka­reꞌen koꞌi ete aheꞌyara koro ete iꞌewyte aheĩneꞌen hap ete tut hamuat e Pauru yara piaria pe.


text:
Maꞌato surara akag timohey poꞌog yara wato ãpokiat irokirẽ yara kaꞌiwat ehay poꞌog Pauru ehay kai. Maꞌato Pauru ehay yt toto­mohey hin i Tupana e hap pytkai.


text:
Miꞌi pote — Mekewat wã tote yt naku i iꞌaman mot pe watu­kup­teꞌen mesuwe iꞌatuꞌe taꞌa­tuehay wo. Toꞌiro watuwat meiũpepyi iꞌatuꞌe porap yne. Miꞌi pote waku wahãꞌãg sio putꞌok­wa­toꞌe yi Wenise tote sio yt iꞌatuꞌe. Itote waku kahato wato­kosap iꞌaman mot yi Kereta wã note iꞌatuꞌe. Kat pote mekewat wã kaipyi wata­ꞌa­kasa at apyk hap kape aikope wasere yt tut i hap kape iꞌatuꞌe toꞌope. Waikiru kawiat ariaꞌyp posak iãꞌãkap kape heremo pote itote waku aheꞌyara wato eiam mo iꞌatuꞌe. Miꞌi pote waku kahato katu­pono wasere yt iꞌauka kuap i aheꞌyara itote iꞌatuꞌe torania yara koro akag koꞌi toꞌope. — Yt naku i rat watuwat mesu­wepyi mehĩꞌin e Pauru pytkai — Toꞌiro iꞌatuꞌe yn.


text:
Miꞌi hawyi wasere ran putꞌokꞌe at posak kaipyi urueꞌyara koro ete hawyi — Toꞌiro toꞌiro mesup taꞌyn waku watuwat iꞌatuꞌe. Miꞌi hawyi taꞌa­tuhep yꞌy pyi yara wato asaity nug hap. Miꞌi hawyi urutuwat i raꞌyn ihypopy upi yt pya i poꞌog yi ywypyiꞌa Kereta kai.


text:
Miꞌi rokirẽ saĩke urutuwat hawyi wasere kahato i raꞌyn putꞌokꞌe uruowa ete ihyemyiꞌa koro kaipywiat tut urumogyt hap. Miꞌi hawyi teꞌe­roꞌe toꞌope — Yt naku i kahato meiẽ wasere iꞌatuꞌe. Miꞌi hawyi poꞌog naꞌyn putꞌokꞌe haty wo hawyi ywytu uato raꞌyn ikohyeput kahato uruewa ete mekewat at sakpo hap kaipyi waikiru wato ieĩneꞌen hap kaipyi tut.


text:
Miꞌi hawyi mekewat ywytu uato teꞌe­ropun haty wo urueꞌyara koro. Miꞌi hawyi yt urutuwat kuap i wasere owa kape. Miꞌi pote urupohep yara wato mohãpyk hap ete hawyi uruereto wasere yn naꞌyn.


text:
Miꞌi hawyi wẽtup yi ywypyiꞌa hit Karauta e hap het rakat og muo uruto­ko­kaꞌat. Niatpo kahato urutuwat wasere upi hawyi urutopag urueꞌyara hit urumiekyi saity upi urueꞌyara wato pe yꞌy pyi.


text:
Miꞌi hawyi uruimoheg urueꞌyara hit iheg me hawyi uruipoꞌi poꞌi yne urueꞌyara koro saity wato wo ipikpik hap pupi yne ariaꞌyp moheg hamo. Miꞌi hawyi uruihep wasere eiam uruekyi hap wasere upiat yara wato moewyry hap esokpe wato katu­pono uruto­kenꞌẽ mekewat ywytu uato hesaika kahato rakat pupi. Koran ti itu yt putꞌok­ꞌu­ru­toꞌe i teran yi og me miitꞌin u hap yi perup yꞌy kawiat hap pupi. Miꞌi hawyi meremo urutuwat wasere upi aikowo aikowo wasere miky­ꞌesat ewy.


text:
Miꞌi hawyi at kaꞌap wasere wato tiꞌauka auka yꞌy pe urueꞌyara koro. Miꞌi hawyi heꞌi­hotꞌok pe hawyi ipotyi kahato hawyi — Uruku­ꞌuro hap yt pya hin i urutoꞌe uruto­ꞌope. — Pyno toꞌiro wati­pugha aheka­reꞌen yne yꞌy pe yara koro peho­roꞌi hamo.


text:
Myeꞌym eꞌat hawyi uruipugha raꞌyn yꞌy pe yara wato asaity koꞌi uruipugha yne urupo wo ywytu uato ipoityꞌi pote.


text:
Miꞌi hawyi karania eꞌat neꞌi raꞌyn urutu­kup­teꞌen itote iꞌypyryp we yt uruikuap hin i. Yt tuwekuap i at waikiru koꞌi hun moityꞌi pote. Itote ywytu uato pote wasere uato kahato at kaꞌap. Miꞌi hawyi — Taꞌi watopap watopap irane wyti iꞌatuꞌe toꞌope itote. Yt uwe i meiũ aipo­wyro kuap hat iꞌatuꞌe yara wato apykok haria.


text:
Karania eꞌat neꞌi raꞌyn itote yt kat i iꞌatu­miꞌu yt teꞌe­renuk i e. Miꞌi hawyi Pauru ipoĩꞌãm iꞌatu­py­ꞌa­setpe hawyi toꞌe — Uhytꞌiꞌin pywo pe ti areꞌe saꞌa­wyꞌi ehepe — Yt eweiwat reiꞌo mesuwat wã pyi yꞌy koro kape areꞌe saꞌa­wyꞌi einãpin hap are. Maꞌato uhehay upiat eweipy­huꞌat saꞌa­wyꞌi pote yt watuwat i saꞌa­wyꞌi yi ywypyiꞌa Kereta pyi mesuwat ahepiat hoꞌopot hamuat kape ahekat koꞌi pugha hamuat kape yt watuwat i e.


text:
Maꞌato meiũ woro­ho­ꞌo­nãpin i raꞌyn. Pyno eiwepit ro katu­pono yt uwe i wyti eipe wuaria ikuꞌuro irane e Tupana e. Pywo ti rat aheꞌyara koro yn aru ikuꞌuro e Pauru yianme.


text:
Kat pote mũki meke atipy piat Tupana emiit putꞌokꞌe tehay uhepiat hamo e. Pywo ti Tupana sese tipo­ꞌoro uhowawi temiit sese atipy kaipyi katu­pono uito hemiit sese e.


text:
Mũki Tupana mipo­ꞌoro toꞌe uhepe — Yt erekenꞌẽ teiꞌo Pauru katu­pono yt ekuꞌuro hin i ti aru mesup katu­pono woro­po­ꞌoro en morekuat koro Sesa muꞌe hamo mehĩ e uhepe. Miꞌi pote ti aru Tupana tieha­kye­raꞌat yne ewywuaria mesuwat yara koro piaria e uhepe mũki Tupana mipo­ꞌoro e.


text:
Uiwy­riaꞌin uito atomohey kahato Tupana mienoi uhepiat aikotã Tupana toꞌe uhepe hap ewy wyti aru tutunug yne toꞌe hap ewy topy­huꞌat aru e. Miꞌi pote eiwe­mo­wepit ro katu­pono Tupana aheha­kye­raꞌat yne ywytu uato po pyi mesup toꞌe hap ewy.


text:
Pywo wyti aru putꞌok­wa­toꞌe yne wẽtup yi emyiꞌa ete e. Miꞌi tote wyti aru aheꞌyara koro ikuꞌuro sese maꞌato aito yt aiku­ꞌuro hin i e hap yn atikuap taꞌyn Tupana e hap ewy re e Pauru yianmete.<pb/>


text:
Miꞌi hawyi 14 eꞌat turan wãtym muo ywytu uato popuo uruko­hye­wyry kahato mekewat yara koro puo mekewat hyemyiꞌa koro Atiatiku e hap het rakat puo maꞌato yt minwa­toꞌe hin i. Miꞌi hawyi mekewat yara koro kaꞌi­waria tikuap taꞌyn yt pya i yi kawiat watoĩ­neꞌen hap.


text:
Miꞌi hawyi taꞌa­tupun yꞌy hy pya hap iãꞌãg hap yꞌy pe. mekewat nu saity etiat hap ihy pya sio yt kuap hamo. Miꞌi hawyi hãꞌãg hãꞌãg turan toĩneꞌen ihy pya hap 20 iãꞌãg hap yi kape. Tuwat poꞌog naꞌyn yianme hawyi taꞌa­tuiãꞌãg i maꞌato miꞌi hawyi 15 iãꞌãg hap yn naꞌyn ihy pya hap taꞌa­tu­puẽti.


text:
Miꞌi hawyi teꞌe­ro­kenꞌẽ kahato hawyi — Taꞌi putꞌok­wa­toꞌe aru meremo yẽpe enu wato ete iꞌatuꞌe haty wo. Tuwe­ꞌauka ti aru urueꞌyara taꞌa­tu­ꞌetu. Miꞌi pote taꞌa­tupun taꞌa­tue­ꞌyara etuꞌa pyi iꞌasaity ipotyi rakat imopy­huꞌat hap koꞌi. Miꞌi hawyi urueꞌyara topy­huꞌat iheg me tosaity koꞌi ete. Miꞌi hawyi merep taꞌyn taꞌa­tu­ky­ꞌesat kahato ihotꞌok hap.


text:
Miꞌi hawyi yara koro kaꞌi­waria teꞌe­ro­popy teran yara koro pyi taꞌa­tue­ꞌyara hit puo yt uwe ehamo i. Miꞌi pote taꞌa­tu­mo­ꞌapyk mekewat yara hit yꞌy pe. Miꞌi hawyi teꞌe­roꞌe — Pywo pe ti iãpo uruimoheg neran ipotyi rakat iꞌasaity nug hap ete yara koro iꞌatuꞌe. Maꞌato iꞌatueso neꞌi teꞌe­ro­popy teran haype.


text:
Miꞌi hawyi Pauru toꞌe sura­raꞌin akag me — Wãi neiꞌo yara kaꞌi­waria e. Maꞌato eweiwat mekewat yara hit pe pote ti aru eweipap yne yne raꞌyn e Tupana uhepe e.


text:
Miꞌi pote sura­raꞌin titek taꞌyn yara hit asaity koꞌi. Miꞌi hawyi yara hit taꞌat raꞌyn yara koro pyi hawyi toto raꞌyn yꞌy upi yt uwe wywo i.


text:
Miꞌi hawyi yt pya i raꞌyn ihotꞌok turan Pauru toꞌe iꞌatuepe — Mehĩꞌin e toꞌiro watenuk e katu­pono koityꞌi 14 eꞌat raꞌyn yt kat i raꞌyn miꞌu ewetuꞌu kat pote muꞌap upi ipoityꞌi pono yt ewehenuk teran i e.


text:
Miꞌi pote woro­ho­ꞌo­nãpin ewehenuk to uheywytꞌin are katu­pono miꞌi ewetunug mote ehesaika i raꞌyn e. Pywo ti rat — Yt uwe i eipe ikuꞌuro meiũpe iꞌewyte yt kat i ti aru haty ehete e Tupana uhepe gaꞌatpo e Pauru yara piaria pe.


text:
Miꞌi hawyi Pauru tat man topo pe hawyi toꞌe Tupana pe — Waku emiium Uruꞌywot e hawyi toipatꞌok patꞌok wuatꞌi ehamo hawyi tutuꞌu saꞌa­wyꞌi wuatꞌi ehamo.


text:
Miꞌi hawyi iꞌatuꞌok hawyi taꞌa­tu­pugha yne yara pytꞌat koꞌi miꞌu yꞌy pe aheꞌyara wato ipotyꞌi kahato pote e.<pb/>


text:
Ihotꞌok hawyi teꞌe­ra­ꞌa­kasa yi kape yara wato pyi maꞌato yt taꞌa­tukuap i uwe etama toĩneꞌen itote hap. Miꞌi hawyi teꞌe­ra­ꞌa­kasa wẽtup ihy ypy hit. Miꞌi tote toĩneꞌen yi kyt. Miꞌi hawyi teꞌe­roꞌe toꞌope — Toꞌiro yi kyt kape aheꞌyara koro ehakye­raꞌat hamo iꞌatuꞌe. Waku apo itote wati­herep aheꞌyara iꞌatuꞌe toꞌope.


text:
Miꞌi hawyi taꞌa­tutek taꞌa­tue­ꞌyara saity pytyk hap yꞌy piat hawyi taꞌa­tu­maꞌam sokpe wato ariaꞌyp ete. Miꞌi hawyi — Toꞌiro wasere upi yi kyt kape iꞌatuꞌe. Miꞌi hawyi wasere tomoe­saika tuetiat hawyi urutuwat yi kyt kape wasere wato upi.


text:
Miꞌi hawyi putꞌok­ꞌu­ru­toꞌe yara koro puo ihy esaika hap tote aikope yꞌy woꞌo­puẽti hap tote. Itote hikꞌe kahato iheg me raꞌyn nu wato koꞌi tote topy­huꞌat iãpo yt hyryꞌe i raꞌyn. Iꞌywyt­ꞌok­pype ihy esaika tipikpik taꞌyn yara koro hetuꞌa ete.


text:
Miꞌi hawyi sura­raꞌin teꞌe­roꞌe taꞌa­tu­ka­ꞌiwat pe — Toꞌiro wati­ꞌa­tu­ꞌuka yne yne aimi­pyhik koꞌi koran ti itu teꞌe­ro­popy teꞌe­ru­we­ꞌyha wo taꞌa­tu­ꞌetu toꞌope.


text:
Maꞌato surara akag yt tiky­ꞌesat i tomi­pyhik Pauru auka hap pote yt eweiꞌa­tu­ꞌuka teiꞌo aimi­pyhik koꞌi pãi e tesu­ra­raꞌin me. Miꞌi hawyi toꞌe uruepe — Weꞌyha kuap haria peso­ꞌe­weiꞌe ro yꞌy pe. Putꞌok­ꞌe­weiꞌe mono yẽpe ete e.


text:
Maꞌato iraniaꞌin yt weꞌyha kuap i haria waku eweiwat ro ariaꞌyp pemuꞌe hat tote e surara akag uruepe yara piaria pe. Miꞌi hawyi urutuwat raꞌyn yara wato pyi yẽpe kape ariaꞌyp koꞌi tote. Miꞌi hawyi putꞌok­ꞌu­ru­toꞌe torania yẽpe ete yt wẽtup ok i ikuꞌuro yꞌy pe. Tupana tiꞌa­tue­ha­kye­raꞌat yne yne uruto toꞌe hap ewy.<pb/>Pywo putꞌok­ꞌi­ꞌa­tuꞌe yẽpe ete are uito Iruka. Miꞌi hap etiat atiwan mesuwe.<pb/>


text:
Miꞌi hawyi putꞌok­ꞌu­ru­toꞌe mekewat yẽpe ete yi kyt rote. — Waku kahato urutoꞌe yt wẽtup i aito ikuꞌuro yꞌy wato pe waku kahato urutoꞌe. Miꞌi hawyi tõꞌẽ miitꞌin uruewawi mekewat yi a etawa kaipy­wiaria hawyi — Kat eĩ eiwat eheꞌyi a set urutoꞌe iꞌatuepe hawyi — Yi a Mauta urueꞌyi a set mesuwe iꞌatuꞌe.


text:
Miꞌi hawyi waku kahato uruipuẽti meimuẽ­wuaria yi ywypyiꞌa Mauta totiaria. Iꞌatu­wese kahato itote urupo­wyro kahato. Meremo taꞌa­tu­ꞌuhu aria wato mekewat yi kyt yẽpeke hawyi — Eiwe­mõpe ro meikowo mehĩꞌin iꞌatuꞌe uruepe katu­pono uruenaꞌak kahato yꞌy wato pyi urutu­wẽtem e. Iꞌewyte iꞌaman hewo kahato itote pote iraꞌak kahato topy­huꞌat. Miꞌi pote itotiaria meremo aria wato taꞌa­tunug uruwe­mõpe hamo. Iꞌatu­wese kahato yi ywypyiꞌa Mauta wẽtup ywania uruto pytkai waku kahato uruipuẽti.


text:
Miꞌi hawyi Pauru toto aria kat hamo. Toterut wẽtup apeman aria hawyi toipo­rokpun yne aria wato pe turan wẽtup moi miit auka rakat tuwẽtem aria apeman kaꞌa pyi hawyi iporokꞌat Pauru po ete haty wo. Miꞌi hawyi ipo ete iheg me kahato topy­huꞌat.


text:
Miꞌi hawyi ywypyiꞌa totiaria mekewat Mauta piaria teꞌe­ra­ꞌa­kasa moi Pauru po etiat hãi heg hap kape hawyi teꞌe­roꞌe toꞌope — Pywo ti ewy rat meiẽwat miit woꞌo­pot­ꞌauka hat toĩneꞌen iꞌatuꞌe. Yt ikuꞌuro hin i yꞌy koro pe maꞌato mesup iminug saꞌag saꞌa­wy­ꞌiwuat tut howawi iꞌauka hamo iꞌatuꞌe.


text:
Miꞌi hawyi itotiaria teꞌe­ra­haꞌat kahato Pauru kape katu­pono taꞌa­tue­katup ipuk aru hawyi aru ikuꞌuro meremo hap mekewat moi yt naku i kahato rakat taꞌa­tukuap pote maꞌato taꞌa­tue­katup potꞌi pytkai yt kat i haty Pauru ete. Miꞌi pote wẽtup upi teꞌe­ru­wa­nẽtup — Pauru ti Tupana iꞌatuꞌe.<pb/>


text:
Mekewat eꞌat pe yt pya i yẽpe kai tukup­teꞌen itote go wato koꞌi yi ywypyiꞌa akag Pupiriu e hap het rakat wat. — Waku kahato uruka­ꞌiwat urupo­rekuat Pupiriu iꞌatuꞌe itotiaria ywypyiꞌa piaria. Ihotꞌok hawyi urutuwat raꞌyn morekuat Pupiriu yat wato kape. Putꞌok­ꞌu­ru­toꞌe itote hawyi meremo — Eiwe­hytꞌok to e uruepe. Miꞌi hawyi Pupiriu wywo uruto­kosap myeꞌym eꞌat. Urutu­kup­teꞌen waku kahato itote.


text:
Miꞌi hawyi uruipuẽti itote morekuat ywot iꞌahu kahato itote iꞌokpy su kahato rakat ipiit sakup hap wywo. Miꞌi hawyi Pauru toto taꞌa­kasa hamo hawyi — Tupana e etimoe­hãite Pupiriu ywot hap ahẽtup epe e hawyi tuwe­po­po­rokpun iꞌahu kahato rakat rote hawyi meremo ihãite i raꞌyn.


text:
Morekuat Pupiriu ywot moehãite hap iraniaꞌin tikuap hawyi tõꞌẽ tõꞌẽ Pauru kape iꞌahu rakaria ywypyiꞌa piaria. Miꞌi hawyi iꞌewyte Tupana tiꞌa­tu­moe­hãite yne itotiaria Pauru po wo.


text:
Miꞌi hawyi itotiaria imõtypot kahato Pauru. Miꞌi pote urutuwat hap eꞌat pe taꞌa­tu­hytmoi kahato urueꞌyara pe urumie­reto muꞌap upiat urumiꞌu wuat kat koꞌi kat koꞌi urumi­ky­ꞌesat ok tã.


text:
Myeꞌym ewaty urutu­kup­teꞌen ywypyiꞌa Mauta tote hawyi urutuwat i raꞌyn wẽtup yara koro puo mekewat yara wato tawa wato Aresã­tira kaipywiat eꞌyara puo heiꞌaman mot ywypyiꞌa Mauta e hap totiat rakat puo. Miꞌi yara wato set ti Tupana mẽpyt paat e hap het rakat. Miꞌi puo urutuwat yi Mauta pyi.


text:
Miꞌi hawyi urutuwat i yi ẽpeke pyi wẽtup tawa kape hawyi putꞌok­ꞌu­ru­toꞌe at upi mekewat tawa Iresiu tote. Heꞌi­hotꞌok pe wasere at posak pyi waikiru Kurusa iãꞌãkap kaipyi tut raꞌyn miꞌi pote urutuwat i raꞌyn wasere upi. Typy eꞌat hawyi meremo putꞌok­ꞌu­ru­toꞌe raꞌyn tawa Puteuri tote.<pb/>


text:
Miꞌi hawyi Tawa Puteuri totiaria Iesui mohey haria uruiꞌa­tukat. Miꞌi hawyi iꞌatu­wese kahato uruete — Eweipy­huꞌat ro uruwywo uruywytꞌin iꞌatuꞌe. Miꞌi pote urutu­kup­teꞌen 7 eꞌat iꞌatuꞌyat rote. Miꞌi hawyi urutuwat i raꞌyn tawa Puteuri totepyi tawa koro Huma kape mekewat muꞌap yi upi.


text:
Miꞌi hawyi Iesui mohey haria tikuap taꞌyn putꞌok­ꞌu­ru­toꞌe tawa Huma piat hap. Miꞌi hawyi tõꞌẽ tõꞌẽ kahato uruewawi urukat hamo. Miꞌi hawyi mekewat tawa hit Apiu eꞌoken note uruto­ꞌo­puẽti mekewat myeꞌym ok weneru i weneru i e hap het rakat rote. Miꞌi hawyi Pauru taꞌa­kasa Iesui mohey haria sem ewawiat hawyi — Waku e Tupana pe tuwehum kahato iwepit i raꞌyn.<pb/>


text:
Tawa Huma piat putꞌok­ꞌu­ru­toꞌe hawyi surara akag toꞌe Pauru pe — Woro­ꞌatoiat en uhesu­rara wywo Pauru e. Uimi­pyhik sese ereĩneꞌen ne maꞌato waku uhesu­rara wywo ereĩneꞌen wuatꞌi eꞌat pe aikope aikope emiky­ꞌesat ewy e Pauru pe surara koro.<pb/>


text:
Miꞌi hawyi Pauru toĩneꞌen Tawa koro Huma tote myeꞌym eꞌat rokirẽ toiꞌa­tu­kaykay tuwe­wawi toꞌy­wania meimuẽwat Iuteuria akagnia toiꞌa­tu­kaykay tuwe­wawi tuwenoi hamo. Teꞌe­ru­wa­ꞌa­tunug yne hawyi Pauru toꞌe iꞌatuepe — Uiꞌy­wania e yt kat no i ti atomaꞌat aiꞌy­wa­niaria tawa Ieru­sarẽi miaria pytkai uipyhik taꞌyn itote uiꞌauka teran haype e. Iꞌewyte aiꞌy­wotꞌin eko ewy atunug torania uimotag hap koꞌi mesup te e. Miꞌi pytkai uipyhik pe ariot ehowawi tawa Ieru­sarẽi myi. Huma­nuꞌin esurara po pe areĩneꞌen ne e Pauru Iuteuria pe.


text:
Iuteuria akagnia tawa Ieru­sarẽi miaria yt naku i iꞌatuꞌe uhepe — Eweiꞌauka ro Pauru iꞌatuꞌe Iuteuria akagnia Humanu ywania more­kuaria pe. Miꞌi hawyi Humanu ywania pore­kuaria apo apoꞌi­ꞌa­tuꞌe uhepe. Taꞌa­tukat uiminug saꞌag koꞌi itote wen maꞌato yt kat i saꞌag uhetiat taꞌa­tu­puẽti taꞌa­tu­ꞌa­tukat kahato pytkai e Pauru.


text:
Miꞌi hawyi iꞌatu­pohep teran maꞌato wãi yt eipohep teiꞌo iꞌatuꞌe aiꞌy­wania Iuteuria Humanu pore­kuaria pe uiꞌauka teran haype. Miꞌi pote — Areto teran pyno morekuat koro Sesa kape waku apo uito sio yt kuap hamo are yn itote. Miꞌi hawyi more­kuaria uipo­ꞌoro meikowo taꞌa­tu­ꞌakag Sesa kape uiꞌe hap ewy. Miꞌi pote uhehay irane ikoro wywo e. Maꞌato uiwetiat yn ahenoi morekuat Sesa pe e. Yt kat areꞌe i aru saꞌag ehetiat uiꞌy­wania iꞌewyte yt kat areꞌe i aiꞌy­wania tawa Ieru­sarẽi piaria etiat ikoro pe e Pauru.


text:
Miꞌi tupono moro­ho­ꞌo­kaykay eipe meikowo mesup uiꞌy­wania eiꞌa­kasa hamo uhehay kuap hamo katu­pono uiꞌy­wania eipe pote e. Uiwy­riaꞌin aiꞌy­wania timohey kahato Tupana Mipo­ꞌoro Aipo­rekuat nuat Aheha­kye­raꞌat kuap hat e. Miꞌi pote mesup aito wato­mohey kahato. Iꞌewyte Miꞌi Miit yn uimie­katup katu­pono atimohey kahato Miꞌi e. Miꞌi aimi­mohey etiano mesup uipyhik hawe areĩneꞌen ehehamo e Pauru toꞌy­wania Iuteuria pe tawa koro Huma totiaria pe.


text:
Miꞌi hawyi taꞌa­tu­wesat Pauru — Yt kat i miwan saꞌag taꞌa­tu­po­ꞌoro uruewawi yi Iuteu kaipyi uhyt iꞌatuꞌe. Yt uwe i tut iꞌewyte meikowo etiat enoi saꞌag hamo iꞌatuꞌe.


text:
Pyno uruiky­ꞌesat ehenoi uruepe emikuap pakup i koꞌi Miꞌi Miit etiat katu­pono teke aru wuatꞌi ywania pe miitꞌin muo mekewat emimohey e. Miꞌi pote iraniaꞌin — Yt naku i wato­mohey Miꞌi Miit iꞌatuꞌe torania mekewat piat pe iꞌatuꞌe Pauru pe.


text:
Miꞌi hawyi Pauru tiꞌa­tu­wesat — Waku kahato woro­ho­ꞌo­muꞌe uimi­mohey ok tã e. Waku eweiꞌa­tu­kaykay aiꞌy­wania hawyi woro­ho­ꞌo­muꞌe Aimie­katup ete e. Miꞌi hawyi — Pyno waku iꞌatuꞌe toꞌope hawyi tuwat.<pb/>Miꞌi hawyi mekewat eꞌat putꞌokꞌe hawyi tõꞌẽ tõꞌẽ kahato Pauru ywania sem iꞌyat sese kape. Miꞌi hawyi hune pyi te wãtymꞌi kape Pauru yn ihay at toꞌy­wania pe. Toiꞌa­tu­muꞌe kahato aikotã topy­huꞌat Tupana Aipo­rekuat no hap ete. Toiky­ꞌesat itotiaria — Pywo ti rat uruimohey Iesui Tupana Mipo­ꞌoro sese aheha­kye­raꞌat hanuat iꞌatuꞌe hap. Miꞌi pote Musei miwan myi iꞌewyte Tupana ehay moherep haria yianmiaria ehay pyi tohenoi yne Aipo­typot Iesui etiat.


text:
Miꞌi hawyi ipatꞌok itotiaria timohey raꞌyn Pauru ehay Iesui etiat maꞌato iraniaꞌin — Yt rat iꞌatuꞌe.


text:
Miꞌi hawyi itote sehay wo tuꞌuka hap topy­huꞌat itote. Iraniaꞌin — Pywo ti rat Iesui ti Tupana Mipo­ꞌoro Aimie­katup iꞌatuꞌe maꞌato iraniaꞌin — Yt pywo pe i rat aimuꞌe iꞌatuꞌe. Miꞌi hawyi yt imohey i haria teꞌe­ru­wenoi Pauru pe — Urutuwat raꞌyn mio iꞌatuꞌe haty wo.


text:
Miꞌi hawyi Pauru toꞌe — Pywo ti saꞌa­wy­ꞌite Tupana Pãꞌãu henoi kahato aiꞌy­wotꞌin me ehetiat e. Mio tã e Isaia pe — Woro­po­ꞌoro en eꞌywania Iuteuria muꞌe hamo e. Miꞌi hawyi ehenoi ro iꞌatuepe uhehay — Ehewaure kaꞌa tukup­teꞌen maꞌato uhehay yt teke kuap i ehewaure kaꞌa pe ereꞌe ro eꞌywania pe e. Taꞌi eweikuap uhehay wen maꞌato yt eweikuap kahato i katu­pono yt teke i eipyꞌa pe eiwa­nẽtup hawe pote ereꞌe ro eꞌywania pe e. Iꞌewyte eheha pe toĩ yne yne heremo kahato wen maꞌato yt eweiꞌa­kasa i te katu­pono yt teke i te eipyꞌa pe eiwa­nẽtup hawe eiwa­ꞌa­kasa hap koꞌi. Kat pote yt uimohey sese i te pote ereꞌe ro eꞌywania pe e.


text:
— Eipyꞌa heg kahato ti ereꞌe ro iꞌatuepe. Ehewaure kaꞌa puo ewehẽtup at kaꞌap wen maꞌato yt eweikuap hin i te katu­pono eipyꞌa pe yt eweiꞌa­kasa teran i pote e. Taꞌi yt ewehẽtup teran hin i ehewaure kaꞌa puo uhehay. Miꞌi pote yt ewetunug neran i eipyꞌa pe e. Miꞌi pote ti yt kat i eimo­pakup i hap e. Miꞌi pote ti yt woro­ho­ꞌoe­ha­kye­raꞌat kuap i e ti Tupana saꞌa­wyꞌi aiꞌy­wotꞌin me ehetiat pe tehay moherep hat Isaia miwan me e Pauru Iesui pun haria pe.


text:
Miꞌi hawyi tuwat yt imohey i haria turan Pauru toꞌe — Eiwa­nẽtup to uiꞌe hap kape e. Tupana henoi raꞌyn ehepe mesuwat sehay wakuat eheha­kye­raꞌat hanuat etiat maꞌato yt ewetat i miꞌi pote mio iraniaꞌin ywania yt Iuteu ywania i pe raꞌyn Tupana henoi teran tehay wakuat eimipun e. Miꞌiria ti aru haat raꞌyn e. Pywo ti rat miꞌiria wyti aru imohey haria sese wo raꞌyn tukup­teꞌen e Pauru toꞌy­wania tehay pun haria pe.


text:
Mio tã e hawyi tuwat tuwat raꞌyn iꞌywania Iuteuria Pauru yat pyi maꞌato tuwat turan tuꞌuka toꞌope sehay wo.<pb/>


text:
Miꞌi hawyi typy iꞌaman mot pe Pauru tokosap itote tawa koro Huma pe towat toꞌyat pe tomi­puru saꞌup ete rakat pe toĩneꞌen surara piat topyhyp hawe. Itote toiꞌa­tu­muꞌe kahato miitꞌin. — Waku eweihytꞌok Pauru kape e sura­raꞌin wuatꞌi miitꞌin me. Miꞌi hawyi itote toiꞌa­tu­kyꞌe yne topuẽti haria — Eiwe­hytꞌok to e yn torania tehay kuap teran haria pe towy­riaꞌin me.


text:
Miꞌi tote tohenoi kahato aikotã Tupana topy­huꞌat Aipo­typot no wuatꞌi pe yt tokenꞌẽ wywo hin i tohenoi. Yt uwe kuap i wãiꞌe Pauru pe. Itote toiꞌa­tu­muꞌe muꞌe at Aika­ꞌiwat Iesui ete Tupana Mipo­ꞌoro Aipo­rekuat nuat ete. Uito ti Iruka uimiwan waku raꞌyn Toran are.<pb/>


text:
Humanu ywania kuekatu sese atipo­ꞌoro ehowawi uimiwan me. Uito Pauru are. Uimiwan ni mesup sehay wakuat atipo­ꞌoro ehowawi. Uito ti Tupana mipo­ꞌoro sehay wakuat moherep wuatꞌi ywania puat hanuat. Iesui potmuꞌe sese ti uito. Uito ti Tupana mipo­ꞌoro Iesui Aipo­rekuat moherep hanuat. Saꞌa­wyꞌi te Tupana uiꞌairo hawyi mio tã e uhepe — Mehĩ Pauru e woro­po­ꞌoro Uhaꞌyru Iesui etiat sehay wakuat moherep wuatꞌi puat miitꞌin miat hamo e. Atiky­ꞌesat sehay ewẽ pywiat Uhaꞌyru etiat yn e uhepe.


text:
Aikotã nimo te wuaria uhehay moherep haria pe atum hap ewy woronug e. Nimo te mio tã areꞌe ti raꞌyn uhehay enoi haria pe — Meiũran ti aru atipo­ꞌoro ehowawi Uimi­po­ꞌoro Wuatꞌi Miitꞌin Ehakye­raꞌat hat e. Mio tã e Tosa­ꞌyru Iesui etiat pe e Tupana uhepe. Mesup ti miwan miat toĩneꞌen Uhaꞌyru etiat uiꞌe hap taꞌyn e Tupana uhepe.


text:
Koitywy atunug naꞌyn uiꞌe hap ewy. Miꞌi ti atipo­ꞌoro raꞌyn Uhaꞌyru Iesui eipo­rekuat nuat e. Miꞌi ti morekuat Tawi saipepiat sese e katu­pono Tawi emiariru emiariru sese Miꞌi e Tupana uhepe.


text:
Miꞌi ti Uhaꞌyru sese e Tupana uhepe. Uiꞌewy hesaika rakat e. Uipãꞌãu wakuat ok tã ne hesaika rakat e. Koitywy atimo­herep taꞌyn uiꞌe hap e Tupana. Koitywy atimo­herep taꞌyn nimuat uiꞌe hap e Tupana. Koitywy Miꞌi moherep hap niatpo kahato raꞌyn aikotã atiõtem guꞌuro pyi Uhaꞌyru e Tupana uhepe haꞌa­wyte uikaykay tehay sytpok hamuat hap tote are.


text:
Tosa­ꞌyru mohey hawyi Tupana iwese kahato uhete. Mio tã e uhepe — Woronug en mehĩ uhemiit sese wo e. Atiky­ꞌesat miitꞌin tukup­teꞌen torania Uhaꞌyru mohey haria wo e. Atiky­ꞌesat kahato Uhaꞌyru taꞌa­tunug Taꞌa­tu­po­rekuat no hap. Miꞌi haype woro­po­ꞌoro en iꞌatu­muꞌe hamuat e Tupana uhepe.


text:
Pyno Humanu ywania uito ti Iesui potpo­ꞌoro Pauru are. Tapyꞌyia Humanu ywania eipe atiky­ꞌesat eipe ipotpo­ꞌo­roria wo uiꞌe­wywuat. Mio tã e raꞌyn ti Tupana ehepe mesup — Ewetunug no Uhaꞌyru Eipo­rekuat no e raꞌyn ehepe. Tupana Eikyꞌe kahato hat pote eiꞌa­tu­kaykay yne tuwe­wawi.<pb/>


text:
Miꞌi hap atiwan mesuwat uimiwan ehowawi Humanu ywania. Mio tã areꞌe Tupana pe — Uruꞌywot kahato En. Esaꞌyru ti Emipo­ꞌoro sese Uruka­ꞌiwat nuat. Miꞌi pote ahẽtup eset upi Esaꞌyru set upi etum no tapy­ꞌyiaria Humanu ywania pe egyiꞌat kahato hap are. Ereĩneꞌen no hegyiꞌat iꞌatuepiat rakano etum no ewese hap yt kat saꞌup i tapyꞌyia Huma­nuꞌin me are. Etunug no miꞌiria woꞌo­wese haria wo aikotã Esaꞌyru ewese hap ewy are Tupana pe.<pb/>


text:
Haꞌa­wyte atikuap eweimohey Iesui hawyi arehum kahato Tupana kape. Uimo­wepit kahato haria eipe katu­pono ewetunug naꞌyn Iesui Eipo­typot koro wo pote. Koitywy ti yne mesuwat yi totiaria tikuap kahato raꞌyn eipe Iesui mohey haria raꞌyn hap. Miꞌi pote arehum kahato Tupana kape.


text:
Yt uheso hin i are maꞌato Tupana tikuap yt uheso i hap. Ahẽtup at kaꞌap Tupana kape eipo­wyro hamuat. Yt uheso i uiwy­riaꞌin. Ahẽtup at kaꞌap Tupana kape eika­wiano. Pywo ti rat Tupana tikuap eweikup­teꞌen uiwa­nẽtup hawe at kaꞌap hap. Pywo ti Tupana uiꞌairo tehay wakuat Tosa­ꞌyru Iesui etiat moherep hano. Uipyꞌa pyi ti ateropat ehetiano at kaꞌap. Ahẽtup at kaꞌap Tupana kape eipo­wyro hamuat.


text:
Ahẽtup Tupana kape turan mio tã areꞌe — Tupana atiky­ꞌesat kahato uipo­ꞌoro Huma­nuꞌin kapiat uhewyry hamo are. Tupana ewaku hap upi uipo­ꞌoro ro En iꞌatu­muꞌe hamo are. Tupana atiky­ꞌesat kahato uhehay Huma­nuꞌin wywuat hap are mesup te maꞌato yt kat i muꞌap iꞌatue­wawi.


text:
Atiky­ꞌesat kahato meremo uipo­ꞌoro Huma­nuꞌin kapiat uhewyry hamo. Tupana ewaku hap upi uipo­ꞌoro o iꞌatu­muꞌe hamo. Miꞌi pote etunug o muꞌap iꞌatue­wawi katu­pono teꞌe­ra­ꞌa­kasa uhowawiat hamo tapyꞌyia Humauꞌin kape uipap areꞌe Tupana pe. Atomõꞌẽ teran iꞌatuepe Epãꞌãu miat iꞌatu­poi­tyro hap are. Atiꞌa­tu­moe­saika kary miꞌiria Epãꞌãu wo areꞌe wy. Etunug o muꞌap tapyꞌyia Huma­nuꞌin kapiat uito hamuat are Tupana pe.


text:
Atiky­ꞌesat Iesui mohey hap etiat uruwo­ꞌo­moe­saika moesaika hap itote Tupana. Putꞌok­ꞌu­ru­toꞌe itotiat hawyi urutunug neran Humanu ywania ewanuaria wẽtup miit ewy Esaꞌyru mohey hap upi.


text:
Saꞌa­wyꞌi areꞌe Tupana pe — Areto teran tawa wato Huma kape katu­pono uheinytꞌin uheywytꞌin Esaꞌyru mohey haria kapiat araꞌa­kasa hamo are. Maꞌato ahãꞌãg hawyi toĩneꞌen uipyhyp pyhyp hap kat koꞌi kat koꞌi uikosap hamo. Uiwy­riaꞌin areto teran ehowawi. Miꞌi hap o yt eweiwaure teiꞌo katu­pono woro­ho­ꞌo­moe­saika teran eiperia Iesui mohey hap ete. Iraniaꞌin ywania aikopiat aikopiat kape areto kahu raꞌyn mote areto teran ehowawi eikuap hamo. Maꞌato uipyhyp pyhyp kat koꞌi kat koꞌi ehowawiat uikosap hamo. Koitywy iraniaꞌin miꞌiria teꞌe­ro­py­huꞌat Iesui mohey haria itag nakaria wo raꞌyn. Miꞌi hap ewy atiky­ꞌesat ehetama pe wy. Yt uheso hin i miꞌi pote ahãꞌãg i ahãꞌãg i kahato ehowawi wen maꞌato yt putꞌok­ꞌare i te ehowawi eimotag.


text:
Uipap kahato Iesui kapiat miitꞌin pore­ro­kosap hamo maꞌato yt atimo­herep i Iesui wuatꞌi ywania pe pote yt naku i nug hat arepy­huꞌat Tupana pe. Miꞌi pote yne ywania miitꞌin kape areto teran Iesui moherep hamo sio iweꞌeg kahato rakaria kape sio yt. Yne ywania kape areto teran pote ehetama kape areto wy. Tawa wato piaria kape areto teran Iesui ehay moherep hamo iꞌewyte yne tawa hit kape areto teran wy. Yne tapy­ꞌyiaria kape areto wy sio haiwot rakaria kape sio iwese rakaria kape sio gaꞌapy puaria gupteꞌen haria sio tawa watoꞌin puaria kape areto wy. Iwan kuap kahato haria kape areto wy. Yt kat kuap i haria kape areto wy. Uipap kahato wuatꞌi miit ekyi Iesui kapiat hamo. Taꞌi areĩneꞌen aikotã wete­weru hat ewy. — Etum no uhehay wuatꞌi miitꞌin me uhehay yt kuap i haria pe e Iesui uhepe pote atum neran wuatꞌi ywania pe wen maꞌato yt atum i pote wuatꞌi piat wete­weru hat ewywuat areĩneꞌen.


text:
Miꞌi pote uipap kahato ehowawi wy atum neran eiꞌy­wania pe Iesui etiat sehay pote. Toran kahato atimo­herep teran sehay wakuat eiꞌy­wania pe ehetawa wato Huma totiaria pe.


text:
Miꞌi pote rat yne uhesaika hap wywo ahãꞌãg neran ehowawiat areto hamo wen. Katu­pono sehay wakuat Iesui etiat hesaika kahato rakat aikotã Tupana esaika hap ok tã ne. Aikotã purake koꞌi esaika hap ewy Iesui etiat sehay. — Pywo ti rat uwe uwe timohey raꞌyn Iesui miꞌi hat Tupana mieha­kye­raꞌat wo topy­huꞌat sio wuatꞌi miitꞌin eropat haria sio wuatꞌi miitꞌin akagnia koꞌi toiꞌa­tue­ha­kye­raꞌat kuap torania Tosa­ꞌyru mohey haria areꞌe raꞌyn wuatꞌi ywania pe. Saꞌa­wyꞌi waku Iuteu ywania kape wati­mo­herep Iesui etiat miꞌi hawyi waku iraniaꞌin yt Iuteu i ywania kape wati­mo­herep Aipo­typot Iesui. Hesaika kahato mesuwat sehay Iesui etiat are. Iesui etiat sehay pupi ti yt aremõti hin i imoherep hamo.


text:
Saꞌa­wyꞌi Tupana toꞌe miwan me — Uimohey haria yn ni aru uimie­ha­kye­raꞌat nuaria e. Miꞌiria yn uimi­moieĩ­neꞌen wuatꞌi eꞌat pianuaria e. Nimo pyi mesup te Tupana timoe­waku Tosa­ꞌyru mohey haria yn. Pywo ti rat woro­ho­ꞌonug eipe wakuap Uiꞌewy uimohey hawyi e Tupana nimo te miwan me. Mesup te wy mio tã e — Uhaꞌyru mohey haria yn atiꞌa­tu­moieĩ­neꞌen wuatꞌi eꞌat pe e wuatꞌi ywania pe. Uiwy­riaꞌin pyno waku yne eꞌat watu­we­moheg ahepiat Iesui mohey hap ete. Imohey haria sese pe Tupana toꞌe — Uiwa­nẽtup hawe uipyꞌa pe eiperia yn wakuaria e.<pb/>


text:
Miitꞌin mesu­wa­ro­tiaria minug koꞌi yt Tupana miky­ꞌesat ewy hin i. Taꞌi yt hãpyk hin i torania iꞌatu­minug koꞌi e Tupana. Taꞌa­tukuap hãpyk nug hap taꞌa­tu­pyꞌa pe wen maꞌato yt iꞌatu­popap i inug hamo e. Miꞌi haype yt naku i nug hap yn taꞌa­tunug neran e. Taꞌa­tukuap yne pywuat koꞌi nug hap taꞌa­tu­pyꞌa pe hepiat taꞌa­tu­nãpin hap wen maꞌato yt taꞌa­tunug hin i uiꞌe hap e Tupana wuatꞌi ywania pe. Yt taꞌa­tu­mohey teran i maꞌato taꞌa­tu­ky­ꞌesat taꞌa­tu­minug saꞌag yn neran haype e. Taꞌa­tu­pyhyp at kaꞌap uhehay pywuat sese moherep haria e. Miꞌi haria yt uwe i uikuap teran haria mesu­wa­ro­tiaria yt uimohey i pote haria e Tupana wuatꞌi miitꞌin miat.


text:
Miꞌi pote miitꞌin minug yt nakuap i ete uhaiwot kahato areĩneꞌen e Tupana. Atimo­herep yne iꞌatuepe iꞌatu­ꞌa­piheg hap iꞌatu­minug saꞌag etianuat atipy kaipyi wen maꞌato taꞌa­tunug ne yt uimi­ky­ꞌesat ewy i e. Taꞌi yne eꞌat pe atimo­herep taꞌyn iꞌatue­wawi uiwat uimi­ky­ꞌesat ewy nug hap iꞌatu­pyꞌa puo maꞌato yt taꞌa­tunug i uimo­herep hap taꞌa­tu­pyꞌa piat hap ewy e. Yt teꞌe­ru­wewãi hin i uhehay wo. Aremo­herep at kaꞌap miitꞌin me iꞌatu­wa­nẽtup hawe maꞌato uiwe­mo­herep hap taꞌa­tupun taꞌa­tu­pyꞌa pyi. Miꞌi pote yt taꞌa­tukuap kuap i areĩneꞌen hap e Tupana. Areĩneꞌen miitꞌin wywo maꞌato yt uikuap i haria wo tukup­teꞌen e. — Tupana yt heremo i iꞌatuꞌe toꞌope. — Maꞌato aremo­herep uiminug ikahu rakaria wo areĩneꞌen nat uiꞌe hap e. Teꞌe­ra­haꞌat uiminug koꞌi kape hawyi — Taꞌi Tupana minug kaipyi watikuap toĩneꞌen Tupana hap yt iꞌatuꞌe i toꞌope e. — Aremo­herep uiminug wo areĩneꞌen sese hap maꞌato uimi­mo­herep yt taꞌa­tu­ky­ꞌesat i taꞌa­tu­wa­nẽtup hawe e Tupana saꞌa­wyꞌi


text:
Tupana minug yi at waty waikiru sem teꞌe­ra­ꞌa­kasa yne pytkai — Pywo ti rat Tupana toĩneꞌen yt iꞌatuꞌe i teꞌe­ra­ꞌa­kasa iminug yne pytkai. Yt naku i katu­pono Tupana tuwe­mo­herep kahato raꞌyn tominug koꞌi wo toieĩneꞌen hap miitꞌin muo. Tupana yt heremo i wen aheha pe maꞌato tuwe­mo­herep taꞌyn ahepe tominug koꞌi wo. Saꞌa­wyꞌi Tupana tunug mesuwat yi hawyi iꞌewyte mesu­wa­ro­tiaria gaꞌapy puat yꞌy puat miat koꞌi. Miꞌiria koꞌi ti yt ihay kuap i rakaria tukup­teꞌen wen maꞌato ihay rakaria ewy — Ainug hat ri Tupana iꞌatuꞌe haria ewy. Pywo ti Ainug hat ri Tupana iꞌatuꞌe wuatꞌi miitꞌin me. Yt heremo i Tupana wen maꞌato toĩneꞌen kahato aikai. Taꞌi hesaika sakpoꞌe Ainug hat iꞌatuꞌe hap ewy iminug koꞌi yne ahepe. Wuatꞌi eꞌat piat — Ainug hat toĩneꞌen iꞌatuꞌe ahepe iminug koꞌi. Yt uruwewi i urutu­wenug iꞌatuꞌe hap ewy ahepe Tupana minug koꞌi wuatꞌi ywania pe. Miꞌi hawyi miitꞌin teꞌe­ra­haꞌat Tupana minug koꞌi kape hawyi — Pywo Tupana ti wuatꞌi nug hat yt iꞌatuꞌe hin i heremo kahato pytkai. Teꞌe­ra­haꞌat kahato hewakuap moherep hap kape pytkai — Aiwewi watu­wenug iꞌatuꞌe saꞌag neꞌi toꞌope.


text:
Taꞌi mesu­wa­ro­tiaria tikuap taꞌyn Tupana toĩneꞌen iminug koꞌi kaipyi maꞌato taꞌa­tukuap toĩneꞌen pytkai yt taꞌa­tu­mõ­typot hin i Tupana. Iwese kahato hegyiꞌat kahato iꞌatuepe pytkai — Waku kahato En Tupana yt iꞌatuꞌe hin i. Yt teꞌe­ru­wehum hin i Tupana miium ahepiat hap kape. Yt nakuat i wo yn teꞌe­ru­wa­nẽtup Tupana kape. Pywuat sehay Tupana etiat yt taꞌa­tu­ky­ꞌesat hin i mesu­wa­ro­tiaria miitꞌin. Yt karãpe i teꞌe­ru­wa­nẽtup teran Tupana kape. Yt kat i iꞌatu­wa­nẽtup hap Tupana etiat hap pote aikotã hoꞌo­wasat sese rakaria ewy tukup­teꞌen taꞌa­tu­wa­nẽtup hawe. Iꞌypyryp kahato iꞌatu­wa­nẽtup hap miꞌi pote wẽtup sehay kape yn taꞌa­tu­wa­nẽtup. Yt kan hamuat i sehay rakat kape yn taꞌa­tu­wa­nẽtup. Hesoꞌok takaria ewy tukup­teꞌen iꞌatu­wa­nẽtup hawe. Yt nakuaria i sese taꞌa­tu­pyꞌa pe. Yt iꞌatu­weꞌeg i sese rakaria ewy iꞌatu­wa­nẽtup hap.


text:
Yt nakuaria sese pytkai — Taꞌi uruto poꞌog uruweꞌeg torania kawiat iꞌatuꞌe taꞌa­tu­pyꞌa pe. Maꞌato Tupana wanẽtup hawe yt iꞌatu­weꞌeg hin i haria wo teꞌe­ro­py­huꞌat.


text:
Tupana toĩneꞌen wuatꞌi eꞌat piat ieĩneꞌen hat pytkai mesu­wa­ro­tiaria yt timohey i mio tã e hap. Taꞌi yt taꞌa­tu­mõ­typot hin i Tupana Sese mekewat Wuatꞌi Eꞌat Piat Ieĩneꞌen hat. Maꞌato taꞌa­tu­ky­ꞌesat poꞌog taꞌa­tupo wuat taꞌa­tu­minug tupa­naria saꞌag hit koꞌi. Miꞌi hawyi miitꞌin me — Eipe ti tupana iꞌatuꞌe saꞌag Tupana minug koꞌi pe iꞌatuꞌe. Taꞌa­tunug miitꞌin mesu­wa­ro­tiaria taꞌa­tue­tu­pana wo. Miꞌi hawyi miitꞌin iãꞌãkap mo wuat minug koꞌi kape teꞌe­ru­we­pỹ­ꞌã­tutuk — En ni tupana iꞌatuꞌe. Iraniaꞌin weitaria iãꞌãkap koꞌi kat kat kawiat mo wuat taꞌa­tunug hawyi — Meimuẽ ni tupana sese iꞌatuꞌe saꞌag. Iraniaꞌin miat koꞌi pira koꞌi iakare koꞌi iãꞌãkap koꞌi taꞌa­tunug saꞌag taꞌa­tue­tu­pana wo. Taꞌa­tunug taꞌa­tupo wo hawyi miꞌiria kape teꞌe­ru­we­pỹ­ꞌã­tutuk — Miꞌiria so tupana iꞌatuꞌe saꞌag. Moi ok kape iꞌewyte iꞌatu­wẽ­papꞌi at kaꞌap maꞌato taꞌa­tunug hat kape Tupana Koro kape mekewat Poꞌog Poꞌog Ikahu Torania Tominug Koꞌi Kawiat Rakat kape yt kat i iꞌatuꞌe hap are. Teꞌe­ru­we­ꞌywyk kahato Tupana sese kaipyi taꞌa­tukuap saꞌa­wyꞌi pytkai. Nuꞌe saꞌy­ruꞌin saꞌa­wy­ꞌiwuat yne aito pote.


text:
Yt taꞌa­tu­weꞌeg i hap tupa­naria yn taꞌa­tu­ky­ꞌesat pote Tupana toꞌe iꞌatuepe — Pyno ewetunug no yt eiweꞌeg i hap at kaꞌap eiku­ꞌuro hap kape e. Ewetunug eimi­ky­ꞌesat ok tã eiwepyi hap ok tã e Tupana tomohey hap pun haria pe. Miꞌi hawyi poꞌog saꞌag nug haria wo teꞌe­ro­py­huꞌat saꞌa­wy­ꞌiwuat kai. Miꞌi hawyi yne taꞌa­tu­pyꞌa pywiat iꞌatu­minug saꞌag iꞌatu­mi­ky­ꞌesat koꞌi taꞌa­tunug toran at kaꞌap hawyi yt naku i nug haria sese wo teꞌe­ro­py­huꞌat at kaꞌap. Miꞌi hawyi iꞌatueko yt naku i nug hap po pe teꞌe­ro­py­huꞌat hesoꞌok takaria. Yt taꞌa­tu­ꞌatoiat kuap i taꞌa­tueko taꞌa­tu­hãꞌãg mytkai. Yt naku i nug hap eropat at kaꞌap haria teꞌe­ro­py­huꞌat yt teꞌe­ru­wewãi kuap i hawyi. Miꞌi tupono hewaire waire hap kahato toꞌope toꞌope taꞌa­tunug hary­poria hary­poria wywo ihainia ihainia wywo hap ewy taꞌa­tunug at kaꞌap yt iꞌatu­weꞌeg i haria yne katu­pono saꞌag kahato taꞌa­tunug taꞌa­tupiit wywo. Yt miit ewy i teꞌe­ru­wewuk wuk taꞌa­tupiit miky­ꞌesat saꞌag upi. Taꞌa­tu­mo­herep yt taꞌa­tu­weꞌeg i hap koꞌi toꞌope toꞌope. Miꞌi hawyi teꞌe­ru­we­mõti at kaꞌap hap topy­huꞌat taꞌa­tu­wa­nẽtup hawe iꞌatu­minug saꞌag hap kaipyi.


text:
Saꞌa­wyꞌi wuaria sehay Tupana etiat pywuat taꞌa­tukuap taꞌa­tu­wa­nẽtup hawe maꞌato miꞌi hawyi heso rakaria wo tukup­teꞌen hawyi taꞌa­tu­waure teran pywo sehay Tupana etiat. Katu­pono taꞌa­tunug neran yt Tupana miky­ꞌesat ewywuat i koꞌi. Miꞌi hawyi taꞌa­tu­ꞌatoiat Tupana hawyi Tupana minug koꞌi kape — Eipe ti urunug hat iꞌatuꞌe. Waku watunug miitꞌin ahetu­pana wo iꞌatuꞌe toꞌope. Miꞌi hawyi hesoꞌok takaria sese ewy teꞌe­ro­py­huꞌat. Miꞌi hawyi taꞌa­tunug taꞌa­tue­tu­pa­naria taꞌa­tupo wo. Miꞌi hawyi teꞌe­ru­we­pỹ­ꞌã­tutuk tupa­naria iãꞌãkap ran koꞌi taꞌa­tu­mõ­typot hamo. Miꞌi hawyi Tupana minug koꞌi pe — Urunug hat en iꞌatuꞌe taꞌa­tupo minug koꞌi pe.<pb/>Maꞌato aito Iesui mohey haria — Tupana watoꞌe En ni Urunug hat sese watoꞌe. Pywo pe ti En ni poꞌog wuat torania kai watoꞌe raꞌyn.


text:
Maꞌato iraniaꞌin saꞌag kape yn iꞌatu­wa­nẽtup hap. Miꞌi tã taꞌa­tu­ky­ꞌesat pote Tupana toꞌe iꞌatuepe — Pyno hẽto e. Eiwe­maꞌat teran eiminug saꞌag koꞌi wywo pote woro­ho­ꞌo­ꞌatoiat eipe eiminug yt naku i eheko eropat haria wo e. Miꞌi hawyi teꞌe­ru­wepyi sewaire sewaire hap kape yn taꞌa­tu­ky­ꞌesat haype. Miꞌi hap urumo­wepit kahato hap topy­huꞌat aru iꞌatuꞌe. Maꞌato taꞌa­tunug kahato hawyi iꞌatu­mõti hap yn topy­huꞌat. Miꞌi hawyi awareria ewy tukup­teꞌen toꞌope. Meiũran hary­poria yt hary­poria ewy hin i teꞌe­ro­py­huꞌat. Katu­pono hary­po­riaꞌin yt tiky­ꞌesat poꞌog ihainia taꞌa­tue­ꞌaito wo maꞌato taꞌa­tu­ky­ꞌesat hary­po­riaꞌin ne taꞌa­tue­ꞌaito saꞌag wo taꞌa­tu­ky­ꞌesat.


text:
Iꞌewyte ihainiaꞌin tiꞌa­tu­ky­ꞌesat towary wo ihainiaꞌin yt ihainia sese ewy hin i teꞌe­ro­py­huꞌat. Yt Tupana miky­ꞌesat ewy hin i taꞌa­tu­ky­ꞌesat pote yt Tupana minug ewy hin i teꞌe­ro­py­huꞌat. Miꞌi hawyi hary­poria tiꞌa­tu­ꞌatoiat ihainiaꞌin hawyi hary­po­riaꞌin toꞌope toꞌope toꞌo­ky­ꞌesat hap topy­huꞌat iꞌewyte ihainiaꞌin ihainiaꞌin wywo toꞌope toꞌope yt miit ewy i yt naku i hap eropat sese haria wo. Miꞌi hap upi tukup­teꞌen Tupana miꞌa­piheg wuanuaria wo. Iꞌatu­minug saꞌag iwato hap ok tã toiꞌa­tu­mo­so­ꞌopot.<pb/>


text:
Miꞌiria pe wahenoi sehay wakuat Tupana etiat pote wãiꞌi­ꞌa­tuꞌe ahepe katu­pono yt taꞌa­tu­ky­ꞌesat i. Miꞌi sehay kape yt teꞌe­ru­wa­nẽtup teran i. Yt taꞌa­tu­ky­ꞌesat iꞌatue­waure kaꞌa pe iꞌatu­wa­nẽtup hawe — Yt kat i Tupana sese iꞌatuꞌe toꞌope pote toĩneꞌen pytkai. Miꞌi pote Tupana toꞌe miꞌiria ewywuaria pe — Hẽto eiwe­wa­nẽtup eiminug saꞌag kape yn at kaꞌap eimi­ky­ꞌesat ewy e. Miꞌi hawyi poꞌog yt ihainia ewy i yt hary­poria ewy i teꞌe­ro­py­huꞌat taꞌa­tu­pyꞌa pe taꞌa­tu­wa­nẽtup hawe taꞌa­tu­minug. Yt naku i hap koꞌi yn neꞌi taꞌa­tunug taꞌa­tu­wepyi hap ewy. Teꞌe­ru­wepyi Tupana wanẽtup hap ikahu rakat kaipyi iꞌatue­ha­ma­naꞌi.


text:
Aikotã aikotã saꞌag nug kuap haria tukup­teꞌen. Yt naku i nug hap ete yn teꞌe­ru­we­moe­hapap at kaꞌap — Taꞌi yt nakuap i waku iꞌatuꞌe taꞌa­tu­pyꞌa pe. Uiminug yt nakuap i yn uimo­wepit sese iꞌatuꞌe. Atiky­ꞌesat iraniaꞌin ekat yne uiwanuat uhekat hamo iꞌatuꞌe taꞌa­tu­wa­nẽtup hawe. Iꞌatuehay miitꞌin mõti te hap yn iꞌewyte seha­ꞌy­wywi hap yn taꞌa­tunug torania miitꞌin ete. — Uito poꞌog waku eikai iꞌatuꞌe wakuaria pe iꞌatue­ha­ꞌy­wywi wywo. Miitꞌin potꞌauka haria wo teꞌe­ru­we­py­huꞌat. Miꞌi hawyi woꞌo­pot­maꞌat haria teꞌe­ru­we­py­huꞌat. Teꞌe­ru­wepyi iꞌatu­hoi­roꞌi hoiroꞌi iraniaꞌin ete. Yt pywuat sehay i taꞌa­tu­henoi iraniaꞌin ete miꞌiria maꞌat hamo iraniaꞌin heꞌi heꞌi wo.


text:
Toꞌoeowa pe iꞌatu­wese kahato maꞌato haipekai miitꞌin atumohit kahato hap yn iꞌatuehay. Yt taꞌa­tu­kyꞌe hin i Tupana sese iꞌewyte miitꞌin me — Yt kat hamo i eiperia iꞌatuꞌe yn taꞌa­tu­pyꞌa pe. Yt iꞌatu­wese i iꞌewyte yt taꞌa­tu­wesat i iraniaꞌin katu­pono — Uito rat poꞌog nakat eikai iꞌatuꞌe teꞌe­ru­we­wa­nẽtup hawe. Atunug kuap poꞌog eikai iꞌatuꞌe. Yt taꞌa­tu­ꞌy­wotꞌin taꞌa­tu­tyꞌin miat wãiꞌe hap upi hin i teꞌe­ro­py­huꞌat.


text:
Teꞌe­ru­wepyi taꞌa­tu­pehik taꞌa­tuehay — Taꞌi atunug aru uiꞌe hap iꞌatuꞌe maꞌato yt taꞌa­tunug hamuat pytkai i. Miitꞌin maꞌat hap kape yn teꞌe­ru­wa­nẽtup pote — Atunug aru are ti rat uiꞌe hap iꞌatuꞌe pytkai yt taꞌa­tunug hin i aru taꞌa­tuꞌe hap koꞌi. Yt taꞌa­tukuap teran i taꞌa­tu­weꞌeg hap. Yt taꞌa­tu­kyꞌe kuap i iraniaꞌin. Marakꞌa koꞌi wo tukup­teꞌen. Yt kat i miitꞌin ehaky­ꞌeꞌi hap iꞌatu­pyꞌa pe.


text:
Taꞌa­tukuap Tupana wãiꞌe hap mekewat kat som waku watunug kat som yt naku i watunug e hap koꞌi wen maꞌato yt taꞌa­tunug hin i. Yt taꞌa­tu­ky­ꞌesat i haype. — Miꞌi tã ewetunug mote woro­ho­ꞌo­ꞌa­piheg guꞌuro hamo e Tupana. Miꞌi taꞌa­tukuap pytkai taꞌa­tu­pugha yne Tupana piat ainãpin hap koꞌi. Iꞌewyte toꞌo­mo­wehum kahato toꞌope toꞌo­minug saꞌag koꞌi ete — Urumo­wepit kahato haria eipe iꞌatuꞌe yt naku i nug haria pe. Miꞌi hawyi watoꞌe — Maꞌato uito ti yt miꞌiria ewywuat hin i areĩneꞌen katu­pono waku kahato uito watoꞌe pote ti waku aiweꞌeg wo o uiwy­riaꞌin katu­pono yne aito miꞌiria ewywuaria Tupana wanẽtup hawe are.<pb/>


text:
Pyno yt naku i watoꞌe — Uito waku yn nug hat pãi an maꞌato iraniaꞌin mesu­wa­ro­tiaria yt naku i nug kahato haria tukup­teꞌen watoꞌe aipyꞌa pe pote yt iweꞌeg hin i rakaria wo watoĩ­neꞌen Tupana wanẽtup hawe e. Katu­pono Tupana ti aikuap kahato. Tupana tikuap yne aiminug saꞌag koꞌi yt heremo i rakaria koꞌi e. Iꞌewyte aiwa­nẽtup hap koꞌi yt ikahu rakat i toikuap. Miꞌi pote — Miitꞌin iraniaꞌin ni saꞌag nug haria sese maꞌato uito waku nug hat areĩneꞌen yne uiminug hap ete watoꞌe pote aiwe­maꞌat haria wo wato­py­huꞌat. Katu­pono aitoria torania yt naku i nug haria Tupana wanẽtup hawe. Miꞌi pote karãpe — Uito poꞌog iraniaꞌin kai aiꞌe pote yt iweꞌeg i rakaria wo watoĩ­neꞌen. Katu­pono — Yt kat i uimi­ꞌa­parap hap Mehĩ Mimi yt watoꞌe kuap i Tupana kape. Taꞌi Tupana tikuap yne aiwe­pywiat aiminug koꞌi. Iraniaꞌin yt tikuap i yt hehamo i watunug yt naku i pytkai Tupana tikuap toikuap yne pote. Pywo ti rat toĩneꞌen kahato aiꞌa­parap hap. Miꞌi pote yt naku i watikat iraniaꞌin miat iꞌaparap hap. Katu­pono aito wy yt naku i nug haria wo wato­py­huꞌat Tupana wanẽtup hawe.


text:
Taꞌi Tupana tikuap yne aiminug koꞌi sio waku sio yt toikuap. Tupana yn waku e ahepiat hanuat uwe waku uwe yt naku i e hamo uwe toiꞌa­piheg uwe yt e hamuat.


text:
— Meimuẽ­waria yt naku i nug haria watoꞌe maꞌato woꞌo­ku­pitu kahato iꞌaparap hap iraniaꞌin minug saꞌag aiꞌa­parap hap koꞌi toꞌo­ꞌe­wy­ꞌewy. — Wãi ne watoꞌe iraniaꞌin me iꞌatu­ꞌa­parap hap ete iꞌatu­minug saꞌag hap toku­pitu watunug pytkai — Atunug yt naku i pytkai yt karãpe i aru Tupana uiꞌa­piheg watoꞌe. Mio tã watoꞌe pote aiwe­moeso haria watoĩ­neꞌen katu­pono Tupana tikuap yne yt nakuap i koꞌi uimi­mu­ꞌeria.


text:
— Tupana iwese kahato ahete pote waku watunug yt nakuap i motꞌi uimi­ky­ꞌesat ok tã katu­pono iwese te ahete yt naku i watunug motꞌi pytkai aiꞌe hap watoꞌe pote yt aiweꞌeg hin i aito. — Yt karãpe i aru aiꞌa­piheg aiminug yt naku i hap upi yt naku i watoꞌe aiwo­ꞌope are. Pywo ti rat Tupana iwese kahato te ahete aikyꞌe kahato haype. Yt meremo i aiꞌa­piheg teran aiminug yt nakuap i ete. Eweikuap kat pote yt aiꞌa­piheg meremo i katu­pono iwese kahato te toiky­ꞌesat kahato watu­we­morem aiminug saꞌag kaipyi aiꞌa­piheg hap yianmete haype. Miꞌi haype ti iwese motꞌi te ahete. Toiky­ꞌesat wati­ꞌa­tu­ꞌatoiat yne aiminug saꞌag koꞌi. Mesup te yt aiꞌa­piheg i te maꞌato — Atiky­ꞌesat eweiꞌatoiat yne eiminug saꞌag koꞌi e ahepe. Eweiꞌaipok to uhowawi uimẽ­pytꞌin e yn Tupana ahepe.


text:
Yt naku i ti watunug aiwepyi Tupana yt miky­ꞌesat i. Yt naku i aipyꞌa pyi watunug saꞌag nakat yn aiwepyi uiwy­riaꞌin are. Miꞌi hap watunug teꞌen teꞌen hawyi aiminug saꞌag tuwe­ꞌa­kytka miꞌi hawyi aiꞌa­piheg iꞌewyte tuwe­ꞌa­kytka. Putꞌokꞌe aru aiminug saꞌag hap koꞌi moherep hap eꞌat hawyi aru Tupana timo­herep yne aiminug saꞌag koꞌi aiminug yt Tupana miky­ꞌesat ewy hap koꞌi e. Mekewat eꞌat pe ti yt iwese hin i raꞌyn aiminug saꞌag hap koꞌi ete e. Marakꞌa ewy aru Tupana topy­huꞌat aiminug saꞌag hap koꞌi ete mekewat eꞌat pe e. Mekewat eꞌat pe yne heremo aiminug wuatꞌi ehamo sio waku sio yt toimo­herep.


text:
Mekewat eꞌat pe aru Tupana tum naꞌyn tomõ­typot haria pe tomi­ky­ꞌesat nug haria pe saꞌup wakuat kahato. Maꞌato iraniaꞌin me yt naku i nug haria pe tutum naꞌyn saꞌup yt naku i iꞌatu­minug saꞌag hap ok tã naꞌyn e miwan me.


text:
Taꞌi Tupana tum aru tomohey haria pe tomõ­typot haria pe tomi­ky­ꞌesat nug hanuaria pe wuatꞌi eꞌat piat iꞌatuieĩ­neꞌen hap sese tomẽ­pytꞌin saꞌup e. Miꞌiria yt iꞌatu­pohep hin i Tupana mõtypot hap ete. Taꞌa­tu­minug wakuap koꞌi wo taꞌa­tu­mõ­typot at kaꞌap. Yt karãpe i iꞌatu­ku­ꞌuro miꞌiria ete e. Katu­pono tomõ­typot saꞌup Tupana tum miꞌiria pe wuatꞌi eꞌat piat iꞌatuieĩ­neꞌen waku hap.


text:
Maꞌato iraniaꞌin yt tomohey i haria pe aru tutum iꞌatu­ꞌa­piheg wuatꞌi eꞌat piat katu­pono taꞌa­tu­mi­ky­ꞌesat yt naku i hap ewy yn taꞌa­tu­ꞌa­tunug at kaꞌap. Yt taꞌa­tunug hin i Tupana miky­ꞌesat ewywuat koꞌi pote Tupana miꞌa­piheg koꞌi teꞌe­ro­py­huꞌat wuatꞌi eꞌat pe e. Tupana mõpy­ꞌahak teran hap yn taꞌa­tunug mote Tupana miꞌa­piheg koꞌi wo teꞌe­ro­py­huꞌat wuatꞌi eꞌat pe e. Yt naku i nug haria toran toiꞌa­tu­ꞌa­piheg sio Iuteuria sio iraniaꞌin ywania toiꞌa­tu­moe­ha­ky­ꞌeꞌi kahato wuatꞌi eꞌat pe.


text:
Taꞌi yt naku i ti yt nakuap i nug haria ete sio aito Iuteu ywania sio wẽtup ywania e. Yt nakuap i nug haria iꞌatu­wa­nẽtup hap moꞌarot kahato tukup­teꞌen wuatꞌi eꞌat pe e. Iuteu ywania poꞌog hoꞌopot rakaria tukup­teꞌen aru iraniaꞌin kai katu­pono miꞌiria ikuap Tupana ehay poꞌog torania ywania kai haꞌa­wy­tepyi wen maꞌato yt taꞌa­tunug i.


text:
Maꞌato ti tukup­teꞌen Tupana mohey haria yne ywania kawiat. Miꞌiria tukup­teꞌen toꞌy­wania pyꞌa­setpe Tupana miky­ꞌesat nug haria wakuat nug haria Iuteu ywania iꞌewyte yt Iuteuria i are. Miꞌiria Tupana mimõ­typot koꞌi tukup­teꞌen. Miꞌiria pe — Woro­ho­ꞌonug eipe wuatꞌi miitꞌin mimõ­typot no wuatꞌi eꞌat pe e Tupana. Woro­ho­ꞌonug eipe uimi­mo­wepit haria sese at kaꞌap wuatꞌi eꞌat pe aru e Tupana wakuap nug haria pe Iuteu ywania kawiaria pe iꞌewyte wakuap nug haria iraniaꞌin ywania kawiaria pe.


text:
Tupana tiꞌa­tu­kyꞌe sakpoꞌe torania miitꞌin e. Taꞌi aito yne ywania aiwo­ꞌoe­wy­ꞌewy toꞌo­ku­pitu Tupana piat aikyꞌe hap e. Yt karãpe i Tupana toꞌe wẽtup ok ywania kawiat pe yn — Woro­ho­ꞌo­kyꞌe eipe poꞌog uimi­kyꞌe iraniaꞌin kai.<pb/>


text:
Aparãu emiariru emiari­ruꞌin koꞌi Iuteu ywania kawiaria ti tukup­teꞌen Tupana mienoi koꞌi Musei miwan upi. Toiꞌa­tu­nãpin Iuteu ywania tomi­ky­ꞌesat koꞌi torania ywania eꞌyianmete. Nimo te kat som waku watunug kat som yt naku i watunug hap Tupana tiwan puretig nu kawiat rote hawyi tutum Musei ywania Iuteu ywania pe. Maꞌato taꞌa­tukuap yne Tupana miky­ꞌesat nu kawiat puretig miwan pytkai yt taꞌa­tunug hin i. Miꞌi pote — Hoꞌo­wasat rakaria ewywuat eweikup­teꞌen e Tupana Iuteu ywania pe mesup. Katu­pono eweikuap sakpoꞌe uimi­ky­ꞌesat koꞌi uimiwan koꞌi maꞌato miꞌi pytkai yt ewetunug hin i uhepiat einãpin hap e. Maꞌato mesu­wa­ro­tiaria iraniaꞌin ywania yt kat i uimiwan woꞌo­nãpin hap Musei kaipywiat kuap haria tukup­teꞌen maꞌato yt taꞌa­tukuap i uimiwan Musei piat hap pytkai taꞌa­tunug yt naku i taꞌa­tu­mikuap ok tã. Miꞌi pote mio tã areꞌe yt uimiwan kuap i haria pe iꞌewyte Iuteu ywania uimiwan kuap haria pe — Yt ewetunug i wakuap eimikuap hap ok tã ewy pote hoꞌo­wasat rakaria eweikup­teꞌen e.


text:
Miꞌi pote areꞌe yne miitꞌin me e Tupana — Wakuap nug haria uimi­ky­ꞌesat nug haria eipe pote waku pe eweikup­teꞌen uipyꞌa pe e ahepe. Uiwy­riaꞌin waku watikuap yne Tupana piat ainãpin hap koꞌi. Waku wati­wẽpap i imiwan maꞌato watikuap Tupana miwan Musei mimo­herep koꞌi yne pytkai yt watunug i yne pote yt naku i nug haria wo wato­py­huꞌat Tupana wanẽtup hawe are katu­pono mio tã e Tupana — Uimi­ky­ꞌesat miwan miat ewywuat nug haria pe yn areꞌe aru — Eipe wakuaria are uimi­ky­ꞌesat miwan miat ewywuat nug haria pe yn e.<pb/>


text:
Iraniaꞌin ywania yt Iuteu ywania i yt ikuap i kahato Tupana wãiꞌe hap Musei mienoi koꞌi wen maꞌato yt ikuap i pytkai taꞌa­tunug kahato Tupana miky­ꞌesat koꞌi teꞌe­ru­wepyi wakuat nug haria tukup­teꞌen mote. Tupana miwan miat puretig nu kawiat ewywuat taꞌa­tunug yt ikuap i pytkai. Katu­pono iꞌatu­wa­nẽtup hawe Tupana woꞌo­nãpin hap ewywuat toĩneꞌen aikotã Tupana miwan miat ewywuat toĩneꞌen iꞌatu­pyꞌa pe. Taꞌa­tukuap kahato kat som waku kat som yt naku i hap taꞌa­tukuap. Katu­pono miꞌi e hap topy­huꞌat yne miitꞌin me Tupana piat ainãpin hap ewywuat aiwe­wa­nẽtup hawe. Miꞌi tupono wemõti haria wo teꞌe­ro­py­huꞌat raꞌyn yt taꞌa­tunug Tupana piat iꞌatu­wa­nẽtup nãpin hap ewy i pote.


text:
Yt nakuat i nug hap tuꞌi­rãpe teꞌe­ru­we­mõti. Yt naku i taꞌa­tunug neran hawyi — Are pãi are an meketã sig atunug hawyi yt naku i nug hat areĩneꞌen uipyꞌa pe iꞌatuꞌe teꞌe­ru­wa­nẽtup hawe. Yne eꞌat pe teꞌe­ru­wewãi yt naku i nug hap pupi wuatꞌi ywania yt taꞌa­tukuap i te Tupana woꞌo­nãpin hap miwan miat pytkai. — Atunug waku hawyi waku pe areĩneꞌen iꞌatuꞌe teꞌe­ru­we­kaipyi. Atunug yt naku i pote yt naku i nug hat areĩneꞌen iꞌatuꞌe at kaꞌap teꞌe­ru­we­wa­nẽtup hawe. Saꞌa­wy­ꞌi­pyite ainug hap eꞌat pe turan Tupana tiwan miitꞌin pyꞌa pe wanẽtup hawe tomi­ky­ꞌesat koꞌi kat som waku kat som yt naku i wanẽtup hap. Miꞌi hap kaipyi watikuap Tupana woꞌo­nãpin hap toĩneꞌen miitꞌin pyꞌa pe hap yt taꞌa­tukuap i te taꞌa­tue­waure kaꞌa puo Tupana ehay wen maꞌato taꞌa­tukuap kahato taꞌa­tu­pyꞌa pe teꞌe­ru­wewãi hap koꞌi kat som waku kat som yt naku i watunug hap koꞌi taꞌa­tukuap kahato.<pb/>


text:
Uito ti Pauru Tupana ehay wakuat sese Iesui etiat moherep hat. Mio tã areꞌe wuatꞌi ywania pe — Uhytꞌiꞌin manaꞌin Tupana tipo­ꞌoro raꞌyn ahowawi Aheha­kye­raꞌat hat are. Toipo­ꞌoro raꞌyn Tosa­ꞌyru Iesui Aipo­rekuat nuat. Eweimohey ro Iesui eipyꞌa pe eiwa­nẽtup hawe. Ewetunug no Iesui Eipo­rekuat no. Tupana tikuap kahato eiwa­nẽtup hap eipyꞌa piat. Putꞌokꞌe aru uwe waku uwe yt e hap eꞌat. Miꞌi e hap eꞌat pe Iesui tiꞌa­tu­mo­herep Toꞌywot Tupana pe uwe temiitꞌin sese uwe yt hap are. Toikuap kahato wuatꞌi miitꞌin wanẽtup hawiat koꞌi migꞌi wuat. Toikuap sese sio wẽtup ok tomohey hat sese toĩneꞌen sio yt hap toikuap sakpo are. Miꞌi pote Iesui ehay pyi aru Tupana aheha­kye­raꞌat wuatꞌi eꞌat pe sio aiꞌa­piheg wuatꞌi eꞌat pe. Uito Pauru miꞌi tã areꞌe wuatꞌi ywania pe.<pb/>


text:
Mesuwe uimiwan me uhehay teran Ahaꞌa­seꞌi Aparãu emiariru emiari­ruꞌin me. Uiꞌy­wania Iuteu ywania — Uruto ti Iuteu ywania sese watoꞌe iraniaꞌin ywania pe. Nimo te Tupana sese mohey haria uruto watoꞌe iraniaꞌin me. Haꞌa­wy­tepyi Tupana uruꞌairo toꞌy­wania sese wo watoꞌe iraniaꞌin ywania pe aito Iuteu ywania Tupana sese mõtypot haria sese uruto watoꞌe. Nimo pyi te wuatꞌi ywania eꞌyianme uruimohey Tupana Koro watoꞌe iraniaꞌin me. Taꞌi uruepe yn saꞌa­wyꞌi Tupana tuwe­mo­herep watoꞌe. Uruepe yn tutum topo wuat miwan uruwo­ꞌo­nãpin hap miwan miat watoꞌe iraniaꞌin ywania pe.


text:
Urumikuap yne kat som Tupana tiky­ꞌesat miitꞌin tunug hap watoꞌe wuatꞌi ywania pe. Uruikuap kahato Tupana miwan kaipyi kat som waku kat som yt naku i hap watoꞌe. Uruikuap kahato urupyꞌa pe kat e hap yt pywuat i hap katu­pono Tupana e hap miwan miat tutum uruepe watoꞌe iraniaꞌin me.


text:
Taꞌi uruto ti iraniaꞌin yt ikuap i te hanuaria muꞌe sese haria watoꞌe iraniaꞌin ywania pe. Eiperia muꞌap upiaria yt ihapytig i rakaria ewywuaria eipe watoꞌe. Eiperia aikotã muꞌap iꞌypyryp wiat yt kat i ariãty ipo piaria rakaria ewywuaria watoꞌe iraniaꞌin me. Uruto eimuꞌe sese hanuaria urutu­kup­teꞌen watoꞌe torania ywaniaꞌin me.


text:
Iraniaꞌin ywania yt weꞌeg i te haria moweꞌeg haria uruto watoꞌe yne Tupana woꞌo­nãpin hawe. Tupana miwan yianmiat kuap haria uruto watoꞌe. Taꞌi Tupana miky­ꞌesat koꞌi yne kuap haria uruto watoꞌe kat som waku kat som yt nakuat i hap kuap haria uruto watoꞌe yne iraniaꞌin ywania pe aikope aikope ahewyry hap tote.<pb/>


text:
Uito Pauru uiꞌywot uity Iuteu ywania sese miꞌi pote uito iꞌewyte areĩneꞌen Iuteu. Miꞌi pote atikuap pywo yne aiꞌe hap uiꞌy­wania maꞌato waku watu­we­muꞌe wy uiꞌy­wania karãpe wati­ꞌa­tu­muꞌe iraniaꞌin waku ahewaure kaꞌa kahato iꞌatu­muꞌe ahepiat hap kape. Kat pote yt watunug i aipot­muꞌe hap ewywuat pote yt iweꞌeg hin i rakaria ewywuaria wato­py­huꞌat aimi­mu­ꞌeria wanẽtup hawe. Pywo ti rat waku watunug aimienoi ok tã. — Yt sero­ꞌok­ꞌe­weiꞌe teiꞌo watoꞌe iraniaꞌin me pote waku iꞌewyte yt sero­ꞌokꞌe hat wo i wato­py­huꞌat aipot­mi­nãpin hap ewy.


text:
Yt ewary wary teiꞌo yt eꞌaito aito teiꞌo watoꞌe aimi­mu­ꞌeria pe pote waku wy wato­py­huꞌat iꞌewy iweꞌeg kahato rakaria wo. Waku yt kat i aiwary wary hap iꞌewyte yt kat i aheꞌaito eꞌaito hap are. Waku aiwe­nãpin hawe aimi­muꞌe ewywuat. Maꞌato yt watunug i ahepiat miitꞌin nãpin hap ewy pote aiꞌe hap yt kan hamo i iꞌatu­wa­nẽtup hawe. — Yt naku i kahato iãꞌãkap koꞌi ahetu­pana wo watoꞌe torania ywania pe. Yt naku i aikai mo wat aiminug tupa­naria watoꞌe iraniaꞌin me. Maꞌato miꞌi tã wati­ꞌa­tu­muꞌe pote waku wy wati­moma torania tupa­naria aikaipyi. Haꞌa­wyte aiꞌy­wania timoma iraniaꞌin ywania tupa­naria imõtypot yat piat koꞌi maꞌato miꞌi koꞌi taꞌa­tu­we­neru yne tupa­naria itotiaria saꞌup kyꞌewi — Eweiꞌa­tu­moma ro tupa­naria yne e Tupana pytkai. Miꞌi pote iꞌatu­mi­mu­ꞌeria weky­ryꞌi wuanuaria teꞌe­ro­py­huꞌat itote te. Yt naku i miꞌi tã wati­ꞌa­tu­muꞌe iraniaꞌin turan.


text:
— Urunãpin Tupana piat hap wakuat kahato watoꞌe maꞌato wãiwa­toꞌe pytkai yt watunug hin i ahepiat miitꞌin muꞌe hap ewy miꞌi pote iraniaꞌin toꞌo­ky­ryꞌi kahato Tupana sese ete aiminug saꞌag upi.


text:
Aikotã nimo te Tupana toꞌe aiꞌy­wa­niaꞌin me hap ewy mio tã e miwan me — Uimi­ꞌai­roria eimi­mu­ꞌeria iraniaꞌin ywaniaria toꞌo­ky­ryꞌi kahato uhehay ete katu­pono eiperia typy sehay nug haria ewywuaria eweikup­teꞌen. Yt ewetunug Tupana piat einãpin hap ewy hawyi eimi­mu­ꞌeria miky­ryꞌi koꞌi eweikut­p­teꞌen. — Ewetunug no yne Tupana piat ainãpin hamuat eweiꞌe iraniaꞌin me yt ewetunug hin i uhepiat einãpin hap pytkai e Tupana ahaꞌa­se­ꞌiꞌin me nimo te.


text:
Uruto ti Iuteu ywania sese watoꞌe iraniaꞌin me. Miꞌi hap moherep hamo uruesa­ꞌy­ruꞌin emusin ãpy sokpe uruitek teꞌe­ru­we­mo­herep 8 eꞌat tokosap hawyi — Tupana urutum neran uruesa­ꞌyru epe emiky­ꞌesat nug hamo watoꞌe itote Tupana mõtypot yat pe. Miꞌi hawyi Tupana wano topy­huꞌat uruesa­ꞌy­ruꞌin watoꞌe iraniaꞌin me. Uiꞌy­wania pywo pe ti areꞌe ehepe yt watunug i Tupana piat ainãpin hap pote yt kan hamo i aheko ahaꞌy­ruꞌin emusin ãpy sokpe tek hap. Miꞌi hamo imoherep Tupana pe watunug neran torania ainãpin ewywuat hap e. Maꞌato yt watunug i Tupana e hap pote yt kan hamo i aheko aiwe­musin ãpy sokpe tek hap — Uito Tupana ywania hap moherep hap are. Taꞌi aikotã iraniaꞌin ywania ewywuaria wato­py­huꞌat yt watunug i Tupana miky­ꞌesat yne ewywuat hawyi.


text:
Maꞌato iraniaꞌin yt Iuteuria i yt teꞌe­re­musin ãpy sokpe tek hin i aheko ewy pytkai Tupana miky­ꞌesat nug haria tukup­teꞌen tuereto yt kat i iꞌatue­musin ãpy sokpe tek hat i pytkai. Miꞌiria ti Tupana miky­ꞌesat ewy nug haria pote teꞌe­ro­py­huꞌat poꞌog aiꞌy­wania Iuteuria kai Tupana wanẽtup hawe — Uiꞌy­wania sese torania uimi­ky­ꞌesat nug haria tukup­teꞌen e sio Iuteu sio yt e Tupana mesup e.


text:
— Karãpe iraniaꞌin ywania tunug uimi­ky­ꞌesat ewywuat miꞌiria ti uhemiitꞌin sese tukup­teꞌen e Tupana sio Iuteu ywania sio wẽtup ywania sio iꞌatue­musin ãpy sokpe tek hap toĩneꞌen Iuteu ywania ewywuat sio yt e. Eiperia ti uiꞌy­wania Iuteuria ywania ewywuaria e Tupana iꞌatuepe. Yt eweikuap i te uimi­ky­ꞌesat koꞌi miwan miat pytkai uimi­ky­ꞌesat nug haria eweikup­teꞌen mote e Tupana iraniaꞌin ywania pe yt taꞌa­tu­ꞌa­tukuap i te ahaꞌa­seꞌi Musei piat ainãpin hap pytkai are. Uiwy­riaꞌin Iuteu ywania watikuap kahato ahaꞌa­seꞌi Musei e hap koꞌi maꞌato tukup­teꞌen kahato aitoria yt inug hin i rakaria. Miꞌiria pe wyti aru Tupana toꞌe — Iraniaꞌin ywania poꞌog eikai katu­pono uimi­ky­ꞌesat koꞌi taꞌa­tu­ꞌa­tunug yne taꞌa­tu­mikuap ok tã maꞌato eiperia yt ewetunug hin i eweikuap yne uimi­ky­ꞌesat koꞌi pytkai e. Miꞌi pote iraniaꞌin ywania poꞌog waku eikai e Tupana aru aiꞌy­wania iraniaꞌin me yt imiky­ꞌesat ewy nug haria pe.


text:
Uiꞌy­wania watikuap mesup aikotã Tupana tikuap temiitꞌin sese hap. Toikuap kahato tomi­ky­ꞌesat nug haria sio Iuteu ywania sio yt sio iꞌatue­musin ãpy sokpe tek hat toĩneꞌen sio yt e. Taꞌi yt aipiit kaipyi i Tupana tikuap toꞌy­wania wo watoĩ­neꞌen hap.


text:
Taꞌi Tupana ikuap kahato toꞌy­wania sese koꞌi katu­pono sio toĩneꞌen taꞌa­tu­pyꞌa pe Topãꞌãu Wakuat sio yt hap. Toikuap kahato sio waku pe tukup­teꞌen sio yt hap. Yt tehaꞌat hin i wemusin ãpy sokpe tek hap toĩneꞌen sio yt hap kape maꞌato aiwa­nẽtup hap kape tehaꞌat kahato hawyi aipyꞌa piat kape tehaꞌat kahato hawyi toikuap yne raꞌyn aipyꞌa piat sio waku sio yt. Miꞌi hawyi toꞌe Topãꞌãu miky­ꞌesat nug haria pe — Eipe uiꞌy­wania sese e katu­pono Uipãꞌãu miat einãpin hap ewy kahato ewetunug e. Miꞌi pote eipe uiꞌy­wania sese eweikup­teꞌen e Tupana tomi­ky­ꞌesat nug haria pe sio Iuteu ywania sio wẽtup ywania pe. — Waku kahato eipe e Tupana ahepe pote waku pe watoĩ­neꞌen. Karãpe iraniaꞌin — Yt naku i kahato eipe iꞌatuꞌe ahepe wen maꞌato watikuap yt pywo pe i raꞌyn iꞌatuꞌe hap katu­pono Tupana wanẽtup hawe waku pe watoĩ­neꞌen mote. uito Pauru.<pb/>


text:
Eiperia Humanu ywania wen maꞌato uito Pauru Iuteu ywania areĩneꞌen. Waku kahato uiꞌy­wania are. Iuteu ywania waku kahato katu­pono saꞌa­wyꞌi sese Tupana tiꞌairo urueꞌa­seꞌi pot Aparãu. Miꞌi hawyi toꞌe tope — Atiꞌa­tu­poi­tyro kahato aru wuatꞌi miitꞌin mesuwat yi totiaria wẽtup esaipe­piaria emiariru emiariru wo e. Miꞌi pote Iuteu ywania titek taꞌa­tue­sa­ꞌyru emusin sokpe ãpy ete — Uruto Tupana miꞌai­roria e hamo. Pyno waku apo aiꞌy­wania sio yt.


text:
Pywo ti kẽi waku kahato topy­huꞌat Iuteuria ywania. Uito Pauru ti Iuteu ywania sese are. Waku kahato Iuteu katu­pono yne ywania eꞌyianmete Tupana tum tehay uruꞌy­wania pe. Saꞌa­wyꞌi tuwe­mo­herep sese urueꞌa­se­ꞌiꞌin me. Saꞌa­wyꞌi Tupana ihay kahato uruꞌy­wania miwan me katu­pono tuwe­mo­herep teran wuatꞌi ywania pe urumiwan wo.


text:
Tutum tehay urueꞌa­se­ꞌiꞌin saꞌa­wy­ꞌi­wuaria Tupana mohey kahato haria pe maꞌato iꞌatu­me­pytꞌin iꞌatue­mia­ri­ruꞌin tiwaure kahato iꞌatu­mienoi Tupana ehay. Miꞌi hawyi yt taꞌa­tu­mohey i kahato Tupana. Miꞌi pytkai yt karãpe i Tupana waure wo toĩneꞌen aru Iuteu ywania kai. Taꞌi Tupana ti uruꞌy­wania kyꞌe sese hat wuatꞌi eꞌat pe. Taꞌi Tupana miꞌairo ywania pote urutu­kup­teꞌen ne. Uruto wuaria Iuteuria tiꞌatoiat kahato Tupana haꞌa­wy­tepyi wen maꞌato yt karãpe i Tupana uruꞌatoiat katu­pono — Yt karãpe i woro­ho­ꞌo­ꞌatoiat esaipe­piaria e Tupana saꞌa­wyꞌi Urueꞌa­seꞌi Aparãu me pote.


text:
Tupana ti yt heso kuap i rakat pãi. Saꞌa­wyꞌi — Atiꞌa­tu­poi­tyro aru emiariru emiari­ruꞌin e Tupana urueꞌa­se­ꞌiꞌin me. Miꞌi hap ete yt karãpe i Tupana heso. Tutunug yne toꞌe hap ewywuat. Urutoria Iuteu ywania heso kuap maꞌato Tupana yt karãmuat i heso kuap e. Aikotã morekuat Tawi pe toꞌe saꞌa­wyꞌi hap ewy tutunug wuatꞌi eꞌat pe. Mio tã toꞌe — Tawi e atunug aru uiꞌe hap ewywuat wuatꞌi eꞌat pe e. Atunug esaipepiat Morekuat Koro wo wuatꞌi eꞌat pe e. Eꞌywania yt uimohey i pytkai aru atunug uiꞌe hap ewy e. Yt uwe i uipyhyp kuap uiꞌe hap nug hamuat ete e Tupana nimo morekuat Tawi pe hawyi toiwan towepy hap miwan me.


text:
Pywo ti rat uruꞌy­wania Iuteuria yt timohey kahato i Tupana e hap — Atunug aru e hap pytkai Tupana tunug yne toꞌe hap ewy. Uruiꞌatoiat Tupana pytkai yt uruꞌatoiat hin i. Miꞌi hap kaipyi watikuap Tupana yn ni waku sese rakat yt uruꞌewy hin i hap. Miꞌi pote uruminug saꞌag hap topy­huꞌat Tupana mõtypot ran hap ewywuat kat pote urukyꞌe sese te yt nakuat i uruto pytkai. — Eikyꞌe sese pote kat pote eiꞌa­piheg apiheg kahato iꞌatuꞌe saꞌag iraniaꞌin uruepe.


text:
Eweikuap kat pote uruꞌa­piheg urukyꞌe haype aikotã aiꞌy­wotꞌin aiꞌa­piheg aihire te hap ewy Tupana uruꞌa­piheg urukyꞌe haype pote. Tupana ti hãpyk sakpo te miꞌi pote toiꞌa­piheg kahato aru wuatꞌi yt naku i nug haria — Yt uruꞌa­piheg neiꞌo yt uruꞌa­piheg neiꞌo iꞌatuꞌe pytkai. Tupana uruminug saꞌag ni emõtypot hap topy­huꞌat wuatꞌi eꞌat pe iꞌatuꞌe saꞌag. Taꞌi aiminug saꞌag kaipyi miitꞌin tikuap kahato Tupana poꞌog waku aikawiat rakat iꞌatuꞌe saꞌag toꞌope.


text:
Aheso pote Tupana e hap poꞌog pywo topy­huꞌat kat pote Tupana yt heso i rakat toĩneꞌen pytkai aito heso rakaria wo watoĩ­neꞌen iꞌatuꞌe saꞌag toꞌope. Miꞌi pote aheso hap kaipyi Tupana waku hap poꞌog heremo topy­huꞌat. Taꞌi waku watunug yt naku i Tupana mõtypot hamuat iꞌatuꞌe saꞌag. Miꞌi pote ti yt karãpe i aiꞌa­piheg aru aiminug saꞌag koꞌi ete katu­pono imõtypot hap topy­huꞌat aiminug saꞌag koꞌi kaipyi iꞌatuꞌe maꞌato Tupana tiꞌa­tu­ꞌa­piheg aru wuatꞌi eꞌat pe toꞌe hap ewy.


text:
— Toꞌiro wuatꞌi ywania waku ti wati­mõ­typot Tupana aiminug saꞌag wo iꞌatuꞌe saꞌag toꞌope. Taꞌi miꞌi tã hap ti aimuꞌe hat Pauru tiky­ꞌesat iꞌatuꞌe uimohit reran haype neꞌi. Saꞌa­wyꞌi ti mio tã e aimuꞌe hat sese Pauru ahepe iꞌatuꞌe toꞌope yt pywo pe i. Miꞌiria yne yne Tupana miꞌa­tu­ꞌa­piheg wuanuaria tukup­teꞌen wuatꞌi eꞌat pe. Tupana tiꞌa­tu­ꞌa­piheg neran miꞌi tã haria ewywuaria.<pb/>


text:
Iuteu ywania iꞌewyte yne ywania teꞌe­ro­py­huꞌat yt naku i nug haria toꞌo­ꞌe­wy­ꞌewy katu­pono yne yne yt naku i nug haria Tupana wanẽtup hawe. Tupana piat urunãpin hap Musei miwan miat yt urutunug hin i te uruꞌy­wania. Iꞌewyte iraniaꞌin ywania tiꞌa­parap kahato taꞌa­tu­ꞌy­wania wãiꞌe hap koꞌi ete. Miꞌi pote aito torania iꞌaparap haria Tupana wanẽtup hawe e. Miꞌi pote ti yt naku i urutoꞌe iraniaꞌin ywania pe — Uruto ti poꞌog nakat eikai katu­pono uruto waku maꞌato eipe yt nakuaria i yt urutoꞌe kuap i.


text:
Katu­pono saꞌa­wyꞌi Tupana toꞌe miwan me — Yt wẽtup ok i mesuwat yi tote wakuat yn nug hat atipuẽti e.


text:
Yt wẽtup miit i uikuap teran sese hat atipuẽti nimo pyi mesup te e. Yt wẽtup ok i mesuwat yi tote atipuẽti uikat reran hat e Tupana.


text:
Yt naku i kat pote yne miitꞌin uiꞌatoiat haria wo tukup­teꞌen e tuwepe. Yt kan hamo i tukup­teꞌen miꞌi tã e. Yt uwe i mesuwat yi totiat atipuẽti waku sese nug hat e Tupana miwan me.


text:
Iꞌatuehay koꞌi yt hãpyk hin i atipuẽti e. Iꞌatueso hap yn iꞌatuwẽ pe miitꞌin maꞌat hap yn atipuẽti e. Iꞌatuẽku tote sehay nem hap ewywuat yn aikotã miit yt misyp i yi kaꞌa piat ewy nem kahato iꞌatuwẽ pe e. Sehay saꞌag yn tuwẽtem iꞌatuwẽ pyi miitꞌin kuasa hamuat e.


text:
Aikotã moi iãi hy miitꞌin auka hap ewy iꞌatuehay miitꞌin auka hap ewy topy­huꞌat e. Iꞌatuehay aikotã mohag nop takat ewy e. Iꞌatuehay saꞌag uhete iꞌewyte iraniaꞌin ete e Tupana miwan me.


text:
Miitꞌin auka sese haria wo teꞌe­ro­py­huꞌat miitꞌin e. Aikotã miitꞌin ihyha kahato rakaria ewy teꞌe­ru­weput meremo iraniaꞌin atuꞌuka hamo hap ewy. Aikotã awyato tikat yty tomiꞌu wo taꞌa­tukat miitꞌin iꞌauka hamo e.


text:
Yt karãpe i uimõ­typot hap iꞌatu­wa­nẽtup hawe e Tupana. Uhepiat taꞌa­tu­ꞌa­piheg hap pupi yt teꞌe­ro­kenꞌẽ hin i e Tupana saꞌa­wyꞌi miwan me ahepiat. Mio tã e aito yt naku i nug haria moherep hamuat.<pb/>


text:
Urutoria Iuteuria ywania tikuap kahato Tupana woꞌo­nãpin saꞌa­wy­ꞌiwuat hap Musei mimo­herep kat som waku watunug kat som yt naku i watunug hap. Miꞌi watikuap yne pytkai yt watunug i torania pote wati­ꞌa­parap wãiꞌe hap ete — Ewetunug no e hap ete are. Miꞌi pote yt uwe i mesuwat yi tote uruto — Yt karãpe i atiꞌa­parap Tupana wãiꞌe hap ete yt urutoꞌe kuap i. Iꞌewyte yne aito wuatꞌi puo mesuwat yi totiaria wato­py­huꞌat Tupana miꞌa­piheg wuanuaria wo. Pywo ti rat mekewat eꞌat pe aru — Eiperia yt naku i nug haria e aru Tupana ahepe torania pe. Miꞌi toꞌe pote aru yt uwe i aitoria — U pãi u an yt karãpe i atiꞌa­parap emiky­ꞌesat nug hap ete e haria itote kat pote toiꞌa­tu­mo­herep wuatꞌi ehamo aiminug saꞌag koꞌi e. Miꞌi pote yt wati­wesat kuap i aiwe­mõti hap toĩneꞌen mote e.


text:
Yt uwe i tuwe­mo­hãpyk kuap Tupana wanẽtup hawe topiat ainãpin hap Musei mimo­herep miwan nug hap kaipywiat upi e. Taꞌi yne aito wahãꞌãg kahato Tupana piat ainãpin hap nug hamuat ete wen maꞌato aito yt uwe i inug yne ainãpin hap. Wati­ꞌa­tu­ꞌa­parap aparap Tupana piat ainãpin hap ete. Wati­ꞌa­tu­muꞌe kahato aimuꞌe hap Tupana piat kat som waku watunug kat som saꞌag hap ete wen maꞌato wati­ꞌa­parap yn. Miꞌi pote paawa­toꞌe aipyꞌa pe ahepiat yt watunug i pote — Yt naku i kahato uito watoꞌe aiwa­nẽtup hawe aiwepe. Miꞌi pote ti — Uito yt naku i nug hat e hap yn watikuap Tupana piat ainãpin hap kaipyi.


text:
Aikotã aru pyno wati­puẽti Tupana wywuat aiwo­ꞌo­wese hap are. Pyno ahenoi ehepe. Mio tã e Tupana ahepe — Yt eiminug wakuap kaipyi i woro­ho­ꞌonug eipe waku rakaria e Tupana miwan me. Taꞌi uimohey hap kaipyi woro­ho­ꞌoe­ha­kye­raꞌat e. Uimohey hap eipyꞌa piat kuap hap kaipyi waku pe eweikup­teꞌen uipyꞌa pe uiwa­nẽtup hawe e Tupana miwan me. Atiky­ꞌesat kahato ewetunug yne uhepiat einãpin hap koꞌi maꞌato yt uwe i eiperia inug yne haria miꞌi pote yt uwe i eiperia wakuat e. Eiminug waku hap koꞌi upi yt eweipuẽti i muꞌap uhowawi e Tupana ahepe saꞌa­wyꞌi tehay moherep haria miwan me.


text:
— Taꞌi Uhaꞌyru Iesui mohey haria pe yn areꞌe — Eiperia ti waku kahato uiwa­nẽtup hawe uipyꞌa pe e Tupana. Uimi­po­ꞌoro Miitꞌin Porekuat nuat mohey haria yn uimie­ha­kye­ra­ꞌaria e. Miꞌiria yn waku pe uiwa­nẽtup hawe sio Iuteu ywania eipe sio wẽtup ywania e aru Tosa­ꞌyru mohey haria sese pe.


text:
Katu­pono yne ywania yne miitꞌin yt naku i nug haria tukup­teꞌen. Katu­pono yne miitꞌin yt Uito ewy hin i iꞌatue­waku hap ete are e Tupana ahepiat.


text:
Pywo kahato uiwy­riaꞌin Tupana ti poꞌog poꞌog waku ahewaku hap kai. Taꞌi ahewaku hap yt Tupana ewaku hap ewy hin i. Miꞌi pote ahewaku hap yt putꞌokꞌe hin i Tupana ewaku hap ete e. Miꞌi pote yne aitoria yt naku i nug haria watoĩ­neꞌen Tupana wanẽtup hawe e. Miꞌi pote mesup Tupana toꞌe ahepe — Uhaꞌyru mohey haria pe yn atum iꞌatue­ha­kye­raꞌat hap wuatꞌi eꞌat piat e Tupana mesup wuatꞌi pe. Uhaꞌyru suu mikyiꞌat upi atum neꞌen neꞌi wuatꞌi eꞌat piat ieĩneꞌen hap e mesup ahepe. Uhegyiꞌat hap upi Uhaꞌyru suu mikyiꞌat upi atum neꞌen neꞌi eimo­waku hap e mesup yne miitꞌin me e.


text:
Eikyꞌe haype yt kat i eiminug wakuap pytkai woro­ho­ꞌo­kyꞌe hawyi eheĩneꞌen hap wuatꞌi eꞌat piat hap atum neꞌen neꞌi ehepe Uhaꞌyru Iesui suu mikyiꞌat upi e. Eipo­typot Iesui tikyiꞌat raꞌyn eheĩneꞌen hap yt ikahuro rakat i pote waku eweitat uimiium e Tupana wuatꞌi miitꞌin me. Yt kat saꞌup i rakat atum miitꞌin me Uhaꞌyru Pãꞌãu e Tupana mesup.


text:
Miꞌi uiminug kaipyi miitꞌin tikuap taꞌyn Uito wakuat e Tupana. Saꞌa­wyꞌi yt eweikuap i mesuwat muꞌap uhowawiat e ahepe. Mekewat eꞌat pe yt naku i yn ewetunug at kaꞌap e. Maꞌato eiminug saꞌag saꞌa­wy­ꞌiwuat atiwaure torania ewetat raꞌyn Uhaꞌyru suu eipohag wo hawyi e Tupana mesup ahepe. Tupana ti hãpyk kahato rakat yt toiky­ꞌesat hin i aiminug saꞌag. Maꞌato koran toꞌe wuatꞌi miitꞌin me — Eiweꞌeg wo o eiminug saꞌag ete e. Uhaꞌyru suu ti eikoho kuap e. Uhaꞌyru suu ti eimo­hãpyk kuap e. Eweimohey ro miꞌi Uhaꞌyru e. Miꞌi Miit ti eimo­hãpyk kuap e. Uhaꞌyru mohey haria wo eweikup­teꞌen hawyi uikuap haria wo eweikup­teꞌen e. Miꞌi hawyi eweikuap uhewaku hap e koran yne miitꞌin me e Tupana.


text:
Pyno koran aito yt uwe i watoꞌe kuap — Tupana uito waku kahato kat pote atunug yne emiky­ꞌesat koꞌi ewy pote waku uheha­kye­raꞌat uhewaku hap upi hat yt pywo pe i ahehay mio tã watoꞌe pote. Pyno kat e hap som waku pyno watoꞌe Tupana pe. Pyno mio tã e yn watoꞌe waku — Tupana atimohey kahato Esaꞌyru Iesui ikuꞌuro uika­wiano uiminug saꞌag moma hamo uheha­kye­raꞌat hamo watoꞌe waku. Miꞌi e hap ewy Tupana yn miky­ꞌesat ewywuat.


text:
Kat pote Tupana tiky­ꞌesat kahato ainug kahu Tosa­ꞌyru mohey hap kaipywiat hap wuatꞌi aimo­hãpyk hap maꞌato — Uito ti atunug yne torania Tupana piat uinãpin hap pote waku pe Tupana wywo areĩneꞌen watoꞌe aiwa­nẽtup hawe pote aiwe­maꞌat hap topy­huꞌat kat pote aiminug wakuap koꞌi yt putꞌokꞌe hin i aheha­kye­raꞌat hamo e. Miꞌi muꞌap yt muꞌap i Tupana kape sio aito Iuteu ywania sio wẽtup ywania.<pb/>


text:
Pywo ti rat Tupana sese toĩneꞌen Iuteu ywania eTupana wo iꞌewyte Tupana sese toĩneꞌen wy yne ywania eTupana wo. Tupana yt iꞌatu i are. Wẽtup Tupana yn ni toĩneꞌen are. Tupana sese yn toĩneꞌen wuatꞌi ywania nug hat. Karãpe Iuteu ywania timohey Tupana Saꞌyru hawyi — Waku pe eweikup­teꞌen mesup uiwa­nẽtup hawe e Tupana ahepe.


text:
Iꞌewyte karãpe iraniaꞌin ywania timohey Haꞌyru hawyi pyno — Waku pe eweikup­teꞌen e Tupana. Pyno wẽtup Tupana yn toĩneꞌen Aiꞌywot no sio aito Iuteu ywania kawiat sio aito iraniaꞌin ywania kawiat. Tupana Wato wẽtup yn toĩneꞌen. Miꞌi ti Iuteu ywania nug hat iꞌewyte iraniaꞌin ywania nug hat wẽtup Tupana wuatꞌi nug hat yn toĩneꞌen.


text:
Karãpe wato­mohey Iesui hawyi yt naku i watoꞌe — Mesup ti uito Iesui mohey hat miꞌi pote yt atiky­ꞌesat i poꞌog Tupana piat uinãpin hap koꞌi yt naku i watoꞌe. Poꞌog waku watoꞌe aiwo­ꞌope — Iesui mohey haria aito pote waku watunug yne yne Tupana miky­ꞌesat koꞌi aiꞌe hap waku watoꞌe aiwo­ꞌope are. Uito Pauru.<pb/>


text:
Pyno toꞌiro watu­wa­nẽtup saꞌa­wy­ꞌiwuat ahaꞌa­seꞌi Aparãu kape. Aparãu ni uruꞌy­wania Iuteuria eꞌaseꞌi pot. Urueꞌa­seꞌi pot timohey kahato Tupana sese topyꞌa pe hawyi — Uiwy kahato en Aparãu e Tupana tope e miwan me.


text:
Yt karãpe i Aparãu toꞌe — Taꞌi waku kahato rakat uito pote Tupana uheha­kye­raꞌat yt e hin i miitꞌin me. Taꞌi yt tuwe­mõ­typot hin i Aparãu e. Maꞌato mio tã toꞌe saꞌa­wyꞌi miwan me — Aparãu e uimohey pote waku pe ereĩneꞌen uiwa­nẽtup hawe e Tupana tope.


text:
Mesu­wa­ro­tiaria miitꞌin ipotpap takaria aheropat haria pe watum haꞌup wẽtup eꞌat ipotpap hap watum. Wẽtup eꞌat ipotpap saꞌup watum hawyi totat hawyi — Waku e uipotpap saꞌup taꞌyn toĩneꞌen e. Totat hawyi yt karãpe i toꞌe — Yt kat i uipotpap pytkai tutum neꞌen neꞌi uhepe tomiium yt kat saꞌup i yt e i kat pote ipotpap at hap upi totat saꞌup pote.


text:
Maꞌato yt miꞌi tã hin i Tupana piat aheha­kye­raꞌat hap kat pote yt wati­kyiꞌat kuap i aipotpap wakuap mo Tupana piat aheha­kye­raꞌat hap katu­pono ahewaku hap aipotpap at kaꞌap hap saꞌup yt putꞌokꞌe i ikyiꞌat hamo e. Wati­mohey Iesui hawyi yn tutum neꞌen neꞌi ahepe yt naku i rakaria aito pytkai e. Tosa­ꞌyru mohey haria pe Tupana toꞌe — Eiminug saꞌag ahyt kahato maꞌato eweimohey Uhaꞌyru suu eipohag wo pote woro­ho­ꞌoe­ha­kye­raꞌat eipe Uhaꞌyru piat haꞌup nug hap upi e ahepe. Imohey pote uiwa­nẽtup hawe yt saꞌag nug haria ewy hin i eweikup­teꞌen e. Mio hãpyk kahato eipe uiwa­nẽtup hawe Uhaꞌyru miium upi e Tupana ahepe Iesui mohey haria pe.


text:
Morekuat Tawi henoi tomiwan me yianmete Aheha­kye­raꞌat hat ete. Mio tã e — Waku kahato ti Tupana e katu­pono Uheha­kye­raꞌat kahato hat atimohey hawyi e yt naku i nug hat uito pytkai — Waure wo areĩneꞌen eminug saꞌag kai e uhepe e Tawi. — Uimohey hat en hawyi waku puo ereĩneꞌen uiwa­nẽtup hawe e uhepe yt kat i uiminug wakuap pytkai. — Woroe­ha­kye­raꞌat en Tawi uimohey hap upi e Tupana saꞌa­wyꞌi uhepe e.


text:
— Waku kahato En Tupana are. Mesup ti waure wo Tupana toĩneꞌen aiminug saꞌag koꞌi kai e ahepe. Waku kahato wuat sakpoꞌe En Tupana watoꞌe. Waku sese En watoꞌe. Tupana tiꞌa­tu­mo­weityk yne wuatꞌi aiꞌe hap saꞌag koꞌi kat aiꞌe kat aiꞌe tetiat hap toiwuare torania wato­mohey hawyi e. — Aimo­wehum kahato hat En Tupana e tomiwan me towepy puo.


text:
— Tupana etikuap kahato yne uruminug saꞌag koꞌi iꞌatu hap etiat. Tukup­teꞌen kahato yne yt naku i hap uruete e. Maꞌato miꞌi saꞌag koꞌi yne etiꞌa­tu­mõto raꞌyn pya urukai uruimohey En hawyi e morekuat Tawi. Tupana waku kahato mesup urupyꞌa pe e katu­pono koitywy aiwo­ꞌo­wese hap toĩneꞌen i etiwaure yne raꞌyn uruminug saꞌag koꞌi hawyi e. Waku kahato ti rat koitywy. Uruwehum kahato ewawi uruwepit hap mywo urupyꞌa perup i kahato hawuo e morekuat Tawi tomiwan me towepy hawe nimo te.


text:
Pyno morekuat Tawi ihay aiwepit hap ete. Morekuat Tawi yt toꞌe hin i — Wemusin sokpe ãpy tek haria yn ni Tupana mimo­wepit rakaria tukup­teꞌen yt e i are. Pywo ti koitywy iꞌatu kahato Tupana mowepit haria tomohey haria yt teꞌe­re­musin ãpy tek hin pytkai i. Pywo ti koitywy iꞌatu kahato Tupana mowepit haria imohey haria yt teꞌe­re­musin sokpe ãpy tek hin i pytkai. Aikotã ahaꞌa­seꞌi pot Aparãu toꞌe hap ewy mesup — Woro­mohey En Tupana e. Atiꞌa­tu­mohey kahato raꞌyn yne eꞌe hap uhowawiat e. Atiꞌa­tu­mohey etunug aru eꞌe hap ewy hap e hawyi Tupana toꞌe Aparãu me — Uimohey en mote waku pe ereĩneꞌen uiwa­nẽtup hawe uipyꞌa pe mehĩ e ti Tupana ahaꞌa­seꞌi koro Aparãu me.


text:
Saꞌa­wyꞌi sese yt kat i ahaꞌa­seꞌi pot emusin ãpy sokpe tek hap i te turan Tupana toꞌe Aparãu me — Uimohey hat en mote uiwy kahato en e. Uimohey kahato en mote waku pe aru ereĩneꞌen e tope. Uiwa­nẽtup hawe hãpyk takano ereĩneꞌen uimohey en mote e mekewat uruꞌy­wa­niaꞌin miat hemusin ãpy sokpe tek hap eꞌyianmete.


text:
Ahaꞌa­seꞌi Aparãu toĩneꞌen Tupana mohey potꞌi wo raꞌyn hawyi tuwe­musin ãpy sokpe tek taꞌyn iꞌewyte tosa­ꞌy­ruꞌin wat toitek kyse hit wo toꞌy­wania kuap hap uruꞌy­wania eko ewywuat uruto Tupana mohey haria e hamo toitek. Koitywy ahaꞌa­seꞌi Aparãu toĩneꞌen yne Tupana mohey haria ypy ewywuat. Toimohey saꞌa­wyꞌi aheꞌyianme pote Aparãu topy­huꞌat mesup Tupana sese mohey haria eꞌaseꞌi pot no raꞌyn. Koitywy ahepe imohey haria pe aikotã saꞌa­wyꞌi Aparãu me toꞌe hap ewy raꞌyn — Uiwa­nẽtup hawe hãpyk takaria eipe e Tupana ahepe sio aito aimusin sokpe ãpy tek sio yt pytkai e ahepe Tupana mesup.


text:
Uruꞌy­wania eꞌaseꞌi pot ti Aparãu topy­huꞌat. Uruto ti meimuẽwat wemusin sokpe ãpy tek haria urueko ewywuat. Uruto ti Aparãu piit kawiaria. Maꞌato tukup­teꞌen urupy­ꞌa­setpe yt Tupana mohey hin i haria. Miꞌiria wemusin sokpe tek hap toĩneꞌen wen maꞌato miꞌiria pe yt karãpe i Tupana toꞌe — Eipe waku kahato uimohey hat Aparãu ewywuat yt e i katu­pono miꞌiria yt imohey i Aparãu ewywuat pote are. Ahaꞌa­seꞌi Aparãu mimohey ewywuaria yn ni Aparãu saipe­piaria sese.


text:
Saꞌa­wyꞌi Tupana toꞌe Aparãu me — Meiũran aru atum yne mesu­wa­rotiat epe iꞌewyte esaꞌy­ruꞌin me iꞌewyte wuatꞌi ywania emiit no iꞌatu kahato waikiru sem iꞌatu hap ok tã atum epe Aparãu uimohey hat kahato en mote e. Miꞌi hawyi Aparãu toꞌe — Tupana woro­mohey En e. Atimohey eꞌe hap ewy iꞌewyte atimohey raꞌyn etunug aru eꞌe hap koꞌi e. Miꞌi pote Tupana toꞌe tope — Aikotã yt karãpiat i iꞌaparap hat ewy ereĩneꞌen uiwa­nẽtup hawe mehĩ uiꞌe hap etimohey yn mote e Tupana nimo yt kat i te Musei piat ahewãi hap Tupana tum te turan Aparãu me yt kat i te Musei woꞌo­nãpin hap te turan. Katu­pono Musei ti Aparãu emiariru emiariru kahato.<pb/>


text:
Maꞌato iraniaꞌin mesu­wa­ro­tiaria — Watunug yne Tupana wãiꞌe hap hawyi waku pe raꞌyn watoĩ­neꞌen Tupana wanẽtup hawe e haria heso rakaria tukup­teꞌen Tupana wanẽtup hawe. Pywo ti rat yt kat i Tupana mohey hap aikai pytkai watunug ahaꞌa­seꞌi Musei mimo­herep Tupana e hap hawyi yt naku i te rat watoĩ­neꞌen Tupana wanẽtup hawe. Kat pote yt uwe i aito Musei miwan miat nug yne haria. Yt karãpe i Tupana toꞌe — Ewetunug yne waĩꞌuiꞌe Musei piat pote waku pe eweipy­huꞌat uiwa­nẽtup hawe yt e i. Maꞌato mio tã e Tupana pote yt uwe i aito waku pe wato­py­huꞌat Tupana wanẽtup hawe yt uwe i aito toran Tupana e hap nug haria pote. — Waku pe ereĩneꞌen uimohey hat en mote e Tupana. Yt karãpe i maꞌato Tupana toꞌe i Aparãu me — Etunug yne uiꞌe hap koꞌi miꞌi pote ti aru waku pe ereĩneꞌen uiwa­nẽtup hawe yt e hin i. Iꞌewyte mio tã yt e hin i ahepe. Maꞌato Tupana toꞌe iraniaꞌin e hap ewy pote — Etunug yne Musei wãiꞌe hap pote neꞌi ti aru uiwa­nẽtup hawe waku pe ereĩneꞌen e pote yt uwe i aitoria waku pe watoĩ­neꞌen Tupana wanẽtup hawe katu­pono aitoria iꞌaparap yne haria katu­pono yne aito wati­ꞌa­parap iꞌe hap ete. Maꞌato miꞌi pytkai yne aito Tupana mipoi­tyro koꞌi watoĩ­neꞌen katu­pono wato­mohey Tupana Aparãu ewywuat aito pote.


text:
Maꞌato watoꞌe iraniaꞌin ewywuat — Watunug yne Tupana piat ainãpin hap hawyi waku pe watu­kup­teꞌen Tupana wanẽtup hawe Musei woꞌo­nãpin hap nug yne pote. Eiweꞌeg wo o Katu­pono miꞌi e hap koꞌi ete eweiꞌa­parap yn wẽtup e hap ete hawyi Tupana ipyꞌahak eiminug saꞌag ete. Nimo te Musei eꞌat eꞌyianme ti yt kat i hin i Tupana piat — Yt etunug neiꞌo e hap sio — Etunug no e hap koꞌi hap eꞌat pe yt uwe i iꞌaparap kuap Tupana piat ainãpin hap ete. Yt kat i Tupana piat aiꞌa­piheg hap mekewat eꞌat pe. Mekewat eꞌat yt wati­ꞌa­parap kuap i wãiꞌe hap ete yt kat i pote. Maꞌato toimo­herep hawyi ti iꞌaparap haria wo wato­py­huꞌat yt watunug i hawyi.


text:
Maꞌato Tupana toꞌe Aparãu me — Uiwy e uimohey pote waku pe kahato ereĩneꞌen uiwa­nẽtup hawe e. Miꞌi hap ewy te koitywy toꞌe ahepe — Eweimohey Uhaꞌyru hawyi atum eheĩneꞌen wuatꞌi eꞌat piat hamuat e. Yt kat saꞌup i ete atum neꞌen neꞌi Uhaꞌyru mohey haria pe e. Uhaꞌyru tum naꞌyn tosuu haꞌup mo e Tupana ahepe mesup. Watat Haꞌyru aipyꞌa pe hawyi wato­py­huꞌat ahaꞌa­seꞌi pot piat imohey hap ewywuaria. Miꞌi pote yt toꞌe hin i ahepe Tupana — Ewetunug yne wãiꞌuiꞌe hap hawyi waku pe eweikup­teꞌen uiwa­nẽtup hawe yt toꞌe i ahepe maꞌato aikotã toꞌe Aparãu me miꞌi hap ewy te toꞌe ahepe mesup — Uimohey haria pote woro­ho­ꞌoe­ha­kye­raꞌat e ahepe mesup.


text:
Mio tã e Tupana Aparãu me miwan me nimo te — Woronug aru wuatꞌi ywania ywot pot no e. Wuatꞌi ywania eꞌaseꞌi koro wo ereĩneꞌen aru uiꞌe hap ewy e. Atunug waku yne esaipe­piaria uimohey haria eꞌewy e Tupana Aparãu me nimo te. Miꞌi hawyi toiwesat — Woro­mohey En pãi e. Atimohey yne eꞌe hap — Atunug aru eꞌe hap atimohey e Aparãu Tupana pe. Atimohey kahato uiku­ꞌuro rokirẽ uimoieĩ­neꞌen kuap hat En hap e Aparãu. Atimohey kahato etunug kuap yne yne yt kat kawiat i hap atimohey e.


text:
Miꞌi pote Tupana toꞌe Aparãu me — Taꞌi emẽpytꞌin sem ni aru atum kahato epe e. Esaꞌy­ruꞌin sem esaki­ꞌytꞌin sem ni aru atum epe e. Iꞌatu kahato atum epe aikotã waikiru sem iꞌatu hap ewy aikotã yi kyt iꞌatu hap ewywuaria atum epe e. — Pyno woro­mohey poꞌog En e Aparãu Tupana pe. Taꞌi atimohey — Atunug aru emẽpytꞌin iꞌatu eꞌe hap ewywuat atimohey e Aparãu Tupana pe. Ipotꞌi raꞌyn yt wẽtup imẽpyt i raꞌyn turan miꞌi tã e hap toimohey. Toimohey pote mesup taꞌyn imẽpytꞌin koꞌi typyꞌi rakaria tukup­teꞌen kahato. Koitywy iꞌatu ywania Tupana mohey haria ywot pot topy­huꞌat Tupana e hap ewy.


text:
Saꞌa­wyꞌi Aparãu iporo kahato hap wywo yt tosa­ꞌyru i te pytkai toimohey te Tupana piat — Atunug aru e hap. Miꞌi hawyi toꞌe — Uiporo sakpo pytkai tutunug aru toꞌe hap ewy e. Taꞌi uipiit porap ikuꞌuro pytkai tutunug aru toꞌe hap ewy e. Taꞌi uheha­ryꞌi iꞌewyte yt myhuꞌat hat i raꞌyn pytkai aru tutum kuap tope hupiꞌa hap atimohey e. Tutum aru uhaꞌyru sese uipiit poro kawiat pytkai e Aparãu tepiat imohey hap pote.


text:
Imohey hap yt karamuo i tuwa­nẽtup hawe — Heso som Tupana yt e i maꞌato — Tupana toꞌe atunug aru pote tutum aru toꞌe hap ewy yn e topyꞌa pe. Miꞌi hawyi poꞌog imohey hap ihaĩte tuete saꞌa­wyꞌi kai hawyi meiũran tomohey hap kaipyi Tupana timoe­saika kahato. Miꞌi hawyi Aparãu toꞌe — Tupana arehum kahato ewawi e. Woro­mõ­typot kahato katu­pono etum naꞌyn uhepe eꞌe hap ewy e.


text:
Atikuap epiat hum hamuat uipyꞌa pe e. Atikuap etunug kuap yne niatpo rakat koꞌi e. Atikuap epiat — Atunug yne aru eꞌe hap etunug yne hap e.


text:
Miꞌi pote Tupana iwepit kahato tomohey Aparãu piat hap ete. Miꞌi hawyi Tupana toꞌe tope — Uiwy sese waku pe kahato ereĩneꞌen uipyꞌa pe uimohey kahato hat en mote e.


text:
Ihãpyk kahato rakat ereĩneꞌen uhepe e Aparãu me. Maꞌato yt Aparãu me yn i mio tã e maꞌato yne tomohey haria pe ahepe — Yt kat i saꞌag atipuẽti ekai e tope iꞌewyte ahepe tomohey haria pe.


text:
Pyno waku nug hat ereĩneꞌen uipyꞌa pe e Tupana tope uimohey pote e miwan me. — Uimi­kyꞌe en e Aparãu me aimuꞌe hamo tomohey haria aito pote Tupana mikyꞌe koꞌi aito e hamo. Taꞌi Tupana mimo­hãpyk koꞌi aito e hamo miꞌi e hamuat toĩneꞌen iwan me. Koitywy wato­mohey kahato Iesui Tupana timo­hymut i guꞌuro pyi hap wato­mohey kahato. Wati­mohey kahato Tupana tum naꞌyn Tosa­ꞌyru Aipo­typot Koro wuanuat e hap wato­mohey. Taꞌi toꞌe hap ewywuat wato­mohey.


text:
Taꞌi wato­mohey kahato Tupana tiꞌa­piheg Tosa­ꞌyru Iesui aiminug saꞌag upiano e hap wato­mohey. Wati­mohey Tupana timoieĩ­neꞌen naꞌyn Tosa­ꞌyru hap toꞌe hap ewy. Miꞌi pote wato­mohey kahato wy Tupana aimoieĩ­neꞌen i hamuat waku hap ete toꞌe hap ewy wato­mohey. Koitywy wato­mohey kahato Tupana ainug tomohey hap kaipywiat wakuaria wo aikotã Tupana — Atunug aru e hap ewy wato­mohey. Aparãu ewywuaria watoĩ­neꞌen imohey hap saipe­piaria aito. Aparãu mẽpytꞌin koꞌi aito. Miꞌi hap eꞌat pe Tupana toꞌe Aparãu me iꞌewyte ahepe — Waku pe ereĩneꞌen uhepe uimohey hat en mote e ahepe. Uito Pauru.<pb/>


text:
Wati­mohey Iesui hawyi — Waku kahato eipe e Tupana ahepe. Mio tã e ahepe hawyi aiwepit kahato katu­pono aiwo­ꞌo­wese hap kahato topy­huꞌat Tupana wywo. Wati­mohey Haꞌyru hawyi Aipo­rekuat no topy­huꞌat hawyi watikuap kahato Tupana aiwywo hap e. Miꞌi hawyi meremo watoꞌe tope — Egyiꞌat kahato Tupana katu­pono yt uruewaku i kahato ewawi saꞌa­wyꞌi pytkai ewaku kahato uruepe urutoꞌe mesup epe. Yt nakuaria i uruto pytkai urukyꞌe urutoꞌe. Yt kat i wakuap uruminug pytkai urukyꞌe kahato En katu­pono haꞌa­wy­tepyi urukyꞌe urutoꞌe. Ewanĩ­kaptia uruto te turan urukyꞌe kahato watoꞌe.


text:
Miꞌi pote — Woro­ho­ꞌo­moieĩ­neꞌen kahato eipe mesuwat yi tote e Tupana mesup ahepe. Miꞌi pote — Uruimõ­typot kahato En Tupana urutoꞌe iꞌewyte urumi­mõ­typot En urutoꞌe. Meiũran aru urutu­kup­teꞌen ewywo emõtypot hap eꞌat pe hap uruimohey kahato miꞌi tã hamuat kape. Miꞌi pote waku kahato En urutoꞌe emowepit hap mywo.


text:
Miꞌi pote putꞌokꞌe ahatek hap hawyi watu­wehum yn ne Tupana kape. — Ereĩneꞌen waku kahato Tupana putꞌokꞌe uruete niatpo hap pytkai. Mio tã aiꞌe pote watoĩ­neꞌen motꞌi i imohey sese haria wo. Karãpe watu­wehum motꞌi Tupana ete ahatek hap eꞌat pe miꞌi hawyi waku pe imohey hap katu­pono waha­tyꞌu kuap haria wo wato­py­huꞌat. Miꞌi hawyi wahepap imohey motꞌi hap ete. Ahatek turan yt wati­waure hin i raꞌyn Tupana mohey hap yt naku i ahete pytkai.


text:
Karãpeĩ watu­wehum motꞌi Tupana kape hoꞌopot hap putꞌokꞌe pytkai miꞌi pote Tupana iꞌewyte tuwehum ahowawi are. Karãpe Tupana toꞌe ahepe — Atunug aru uiꞌe hap ewywuat miꞌi hawyi — Pywo ti rat watoꞌe hawyi poꞌog poꞌog wato­mohey.


text:
Karãpe watoꞌe — Pywo ti aru taꞌi tutunug ni aru toꞌe hap ewy watoꞌe miꞌi hawyi Ipãꞌãu Wakuat topy­huꞌat kahato ahepe tutum ahepe Topãꞌãu. Miꞌi hawyi aipyꞌa wepit kahato topy­huꞌat katu­pono Ipãꞌãu — Woro­kyꞌe en woro­kyꞌe en e hap yn topy­huꞌat. Miꞌi hawyi ahatek hap neꞌi yt aimo­ꞌarot kuap i raꞌyn katu­pono wato­mohey te ahatek pytkai.<pb/>


text:
Saꞌa­wyꞌi sese mekewat eꞌat wuat Tupana toꞌe — Atipo­ꞌoro aru En Uhaꞌyru miitꞌin Porekuat nuat e. Uhaꞌyru e koitywy mesuwat eꞌat atiꞌairo eto hamuat yi kape katu­pono hoꞌo­wasat kahato miitꞌin tukup­teꞌen itote pote iꞌatu­minug saꞌag eꞌat yn mote e Tupana tosa­ꞌyru pe. Mio tã e pote Aipo­typot Iesui toto. Miꞌi hawyi aiminug saꞌag kaipywiat aiꞌa­piheg hap tutuꞌu yne aheiam mo.


text:
Uiwy­riaꞌin niatpo kahato wẽtup ok ehakye­raꞌat hamo aiku­ꞌuro hamuat hap. — Waku rakat sese upi pote pyno ahãꞌãg uiwy sese ehakye­raꞌat yꞌy wato pyi watoꞌe maꞌato yt watipun teran hin i aheĩneꞌen hap wẽtup ok aiwa­nĩkap ehakye­raꞌat hamo. Aiwy sese waku rakat pote sio wahãꞌãg neran.


text:
Maꞌato yt naku i nug haria ehakye­raꞌat hamo neꞌi Iesui ikuꞌuro. Tewa­nĩ­kaptia etiano ikuꞌuro hawyi watikuap taꞌyn Tupana aikyꞌe kahato hap. Tupana tomo­herep taꞌyn aikyꞌe hap Tosa­ꞌyru kuꞌuro hap kaipyi.


text:
Iesui suu aikoho hawyi toihep yne aiminug saꞌag. — Eipe wakuaria e Tupana Tosa­ꞌyru suu wuat tomi­koho koꞌi pe. Miꞌi pote koitywy yt wato­kenꞌẽ hin i aiꞌa­piheg hamuat Tupana hap ete. Miꞌi hawyi Tupana yt ipyꞌahak i ahete Tosa­ꞌyru suu tomi­koho koꞌi aito pote.


text:
Saꞌa­wyꞌi watunug Tupana ahewa­nĩkap mo maꞌato miꞌi pytkai ainug towy­riaꞌin wo kahato katu­pono Haꞌyru toku­ꞌuro hamo aiꞌa­tu­pehik Toꞌywot kape — Koitywy yt ahewa­nĩkap mo i topy­huꞌat maꞌato aiwy ok wo raꞌyn. Koitywy Tupana wy kahato uito watoꞌe. Koitywy Tupana toĩneꞌen uipiit pe. Miꞌi kaipyi watikuap taꞌyn pywo ti aru areĩneꞌen wuatꞌi eꞌat pe aiꞌe hap katu­pono Iesui tuwẽtem guꞌuro pyi hawyi uimi­moieĩ­neꞌen hap topy­huꞌat watoꞌe.


text:
Miꞌi pote — Watu­wehum kahato ewawi Tupana watoꞌe. Uruka­ꞌiwat Iesui urunug naꞌyn ewy ok wo. Waku kahato uruipuẽti En watoꞌe katu­pono uruwy ok nug naꞌyn En watoꞌe.


text:
Nimo te Ãtãu yt tunug i Tupana miky­ꞌesat ewy miꞌi hawyi wato­py­huꞌat ahaꞌa­seꞌi Ãtãu ewywuat katu­pono Ãtãu ewywuat watunug yt Tupana miky­ꞌesat ewywuat i. Nimo te Tupana toꞌe Ãtãu me — Meke tã etunug saꞌag hawyi ti aru ekuꞌuro hap topy­huꞌat e Tupana Ãtãu me iꞌewyte yne Ãtãu mẽpytꞌin me. Miꞌi hawyi yne aito Ãtãu ewywuat saꞌag nug haria wato­py­huꞌat. Yne ywania raꞌyn miꞌi tã inug. Miꞌi tupono yne miitꞌin ikuꞌuro rakaria wo tukup­teꞌen. Watopap yne Tupana e hap ewy.


text:
Ãtãu mẽpytꞌin tukup­teꞌen mesuwat yi tote motꞌi. Taꞌa­tunug saꞌag kahato maꞌato yt taꞌa­tukuap i taꞌa­tu­minug saꞌag yt kat i te wãiꞌe hap Tupana kaipywiat pote maꞌato Musei tut raꞌyn hawyi tohenoi raꞌyn kat som Tupana tiky­ꞌesat watunug kat som yt hap tohenoi raꞌyn.


text:
Wẽtup wãiꞌe hap yn Tupana tum Ãtãu me — Yt etuꞌu teiꞌo meiẽwat yp ywa e maꞌato miꞌi pytkai tutuꞌu. Miꞌi hawyi meiũran ikuꞌuro Tupana e hap ewy maꞌato Ãtãu mẽpytꞌin koꞌi kai yt kat i Tupana wãiꞌe hap Ãtãu eꞌat kaipyi Musei eꞌat kape. Yt kat i Tupana wãiꞌe hap maꞌato miꞌi pytkai Ãtãuꞌin saꞌag nug haria kahato tukup­teꞌen. Miꞌi tã hap taꞌyn watikuap katu­pono saꞌa­wy­ꞌi­wuaria Ãtãuꞌin ikuꞌuro yne raꞌyn saꞌag nug haria pote Tupana e hap ewy. Miꞌi hawyi Tupana toꞌe — Pyno atipo­ꞌoro Wẽtup Ok Ãtãu ewywuat maꞌato Miꞌi Miit yt iꞌaparap hat i e.


text:
Pyno Ãtãu wywo Iesui toꞌo­ꞌewy maꞌato yt toꞌo­ꞌewy hin i katu­pono yt iꞌaparap hat i. Miꞌi hawyi mekewat saꞌa­wy­ꞌiwuat Ãtãu kaipyi wati­puẽti aiku­ꞌuro hap katu­pono iꞌewy wato­py­huꞌat yt naku i nug haria wo. Aikotã Ãtãu ikuꞌuro tominug saꞌag kaipyi hap ewy te aito. Maꞌato mekewat Wẽtup Ok Miit Tupana Saꞌyru yt iꞌaparap hat hin i. Miꞌi pote Ãtãu miium aiku­ꞌuro hap maꞌato Mekewat Miit Tupana Mipo­ꞌoro Aipo­rekuat nuat miium aheĩneꞌen wuatꞌi eꞌat piat ieĩneꞌen hap. Ikuꞌuro hawyi Tupana wese hap topy­huꞌat ahete ihaky­ꞌeꞌi kahato aikyꞌe haype. Miꞌi pote Tupana piat aikyꞌe hap poꞌog naꞌyn hewa­nĩ­kaptia aito pytkai. Miꞌi pote toipo­ꞌoro Ãtãu Ewywuat Wẽtup Ok Takat aheha­kye­raꞌat hamo. Miꞌi pote wẽtup ok miit Ãtãu kaipyi aiku­ꞌuro hap iꞌewyte Wẽtup Ok Miit Iesui kaipyi aheĩneꞌen hap.


text:
Pyno ti Ãtãu minug Iesui minug wywo yt toꞌo­ꞌewy hin i katu­pono Ãtãu kaipyi yt nakuap i ypy. Maꞌato Iesui kaipyi Tupana miium aheĩneꞌen wuatꞌi eꞌat piat hap ypy. Ãtãu minug wẽtup muat kaipyi — Yt naku i en e Tupana maꞌato Iesui aheha­kye­raꞌat hawyi aiminug saꞌag toimo­weityk yne hawyi — Waku kahato eiperia e Tupana ahepe Iesui mohey haria pe aiminug saꞌag iꞌatu kahato saꞌa­wyꞌi pytkai. — Eheĩneꞌen waku hap yt eiwat ehewaku hap upi i woro­ho­ꞌonug maꞌato Uhaꞌyru ewaku hap upi waku pe eweikup­teꞌen e Tupana ahepe.


text:
Ãtãu kaipyi aiku­ꞌuro hap maꞌato Haꞌyru kaipyi aheĩneꞌen hap. Yianmiat Ãtãu yt naku i nug hat hawyi miꞌi kaipyi ikuꞌuro. Miꞌi hawyi aito wato­py­huꞌat Ãtãu mẽpytꞌin koꞌi aiꞌywot Ãtãu ewywuaria wato­py­huꞌat yt naku i nug haria. Miꞌi hawyi hoꞌo­wasat kahato rakaria wo wato­py­huꞌat yt nakuaria i saipe­piaria aito pote. Kat pote wẽtup ok miit kaipyi aiku­ꞌuro hap ypy topy­huꞌat aiminug saꞌag iwato hap kaipyi Tupana toꞌe — Woro­ho­ꞌo­ꞌa­piheg e maꞌato miꞌi hawyi Wẽtup Ok Miit putꞌokꞌe mesuwe poꞌog Ãtãu kawiat Miꞌi Miit wakuap nug hap ypy. Miꞌi Miit poꞌog hesaika iminug wakuap Ãtãu minug yt nakuap i hap koꞌi kai. Miꞌi Miit ti Aipo­typot Iesui are. — Ereke ro watoꞌe Iesui pe hawyi Tupana tum aheĩneꞌen wuatꞌi eꞌat piat hap ahepe. Hegyiꞌat kahato ahepe topy­huꞌat — Waku kahato eipe e tosa­ꞌyru mohey haria pe. Woro­ho­ꞌonug eipe more­kuaria ewywuat Uhaꞌyru ewywuat Uimi­po­ꞌoro Eipo­rekuat nuat mohey haria eipe pote e.


text:
Pyno Ãtãu iꞌaparap hap kaipyi wato­py­huꞌat aitoria yne iꞌaparap haria wo raꞌyn katu­pono watunug Ãtãu ewywuat maꞌato Iesui minug wakuap kaipyi Tupana toꞌe ahepe — Yt kat i saꞌag eikai e. Yt woro­ho­ꞌo­ꞌa­piheg hin i e maꞌato atum neꞌen neꞌi ti wuatꞌi eꞌat piat eheĩneꞌen hap e.


text:
Saꞌa­wyꞌi sese ti ahaꞌa­seꞌi pot Ãtãu yt topy­huꞌat hin i Tupana ehay upi. Tuwepyi toiꞌa­parap. Miꞌi hawyi imẽpytꞌin hemia­ri­ruꞌin typyꞌi kahato iꞌewywuat haria tukup­teꞌen iꞌatu­sai­pe­piaria pote taꞌa­tu­ꞌywot ewy. Miꞌi turan putꞌokꞌe Wẽtup Ok Miit inug yne Tupana miky­ꞌesat ok tã nakat. Miꞌi Miit Ãtãu ewywuat maꞌato Tupana miky­ꞌesat ewywuat nug hat. Miꞌi pote koitywy Tupana toꞌe kuap Tosa­ꞌyru mohey haria pe — Eipe waku kahato uipyꞌa pe e.


text:
Miꞌi hawyi nimuaria Tupana ehay moherep haria timo­herep kahato kat som Tupana tiky­ꞌesat kat som yt hap. Miꞌi hawyi poꞌog saꞌag nug haria wo te teꞌe­ro­py­huꞌat saꞌa­wy­ꞌi­tewuat kai katu­pono iꞌatu kahato Tupana wãiꞌe hap putꞌokꞌe hawyi iꞌaparap kahato hap topy­huꞌat. Katu­pono yt watunug i pote miꞌi kaipyi hotꞌokꞌe raꞌyn ahete yt nakuap i kahato aito hap. Miꞌi pytkai aikyꞌe teran katu­pono Tupana aikyꞌe hap poꞌog hesaika aiminug saꞌag kai.


text:
Miꞌi hawyi yt naku i nug hap upi yn wato­py­huꞌat. Yt watoiat kuap i aiminug saꞌag iꞌewyte yt watoiat teran i. — Miꞌi tã etunug mote ekuꞌuro hap topy­huꞌat e Tupana pytkai watunug teꞌen teꞌen neꞌi pote. Miꞌi hawyi aiminug saꞌag kaipyi aiꞌauka hap topy­huꞌat. Maꞌato aiꞌa­piheg hap eꞌyianmete putꞌokꞌe Aipo­typot Iesui mesuwe aiꞌa­piheg hap tutuꞌu yne toku­ꞌuro hamo. Miꞌi pote aimoieĩ­neꞌen wuatꞌi eꞌat pe. Yt nakuaria i kahato aito pytkai Tupana aikyꞌe. Koitywy aikyꞌe pote wato­py­huꞌat hemiitꞌin no imiky­ꞌesat ewy watunug neran mesuwe. Imipo­ꞌoro Iesui aimo­hãpyk hawyi yt Ãtãu wat i aito maꞌato Iesui wat watoĩ­neꞌen wuatꞌi eꞌat pe. Pywo ti rat atiwan ewowi. Uito Pauru.<pb/>


text:
Yt naku i iraniaꞌin aimuꞌe — Pyno waku watunug saꞌag katu­pono Tupana aikyꞌe hap poꞌog iwato aiminug saꞌag hap kai iꞌatuꞌe saꞌag. Waku wahãꞌãg saꞌag nug hap ete pote Tupana aikyꞌe poꞌog poꞌog iꞌatuꞌe.


text:
Maꞌato sakpoꞌe yt pywo i pãi katu­pono aito Iesui mohey haria raꞌyn. Miꞌi pote ahãꞌãg hap putꞌokꞌe ahete saꞌa­wy­ꞌi­tewuat ewy pote waku yt watuwat i ahiag upi yt naku i nug hamo. Waku aikotã ikuꞌuro rakat sehay yt kuap i hap ewy waku yt watikuap i ahãꞌãg hap ete yt ahewaure kaꞌa i ikuꞌuro rakat ewy. Miꞌi pote yt watuwat kuap i aiminug saꞌag ahãꞌãg hap nug hamuat upi.


text:
Ahetꞌok turan Iesui set topy­huꞌat ahete. Miꞌi hawyi Iesui set wywo wato­py­huꞌat pote — Iesui mohey haria meimuẽ iꞌatuꞌe ahepe. Miꞌi hawyi wẽtup miit ewy yn wato­py­huꞌat Aipo­typot Iesui wywo. Mekewat minwa­toꞌe yꞌy pe ahetꞌok turan hap tote wati­mo­herep Iesui syp hap ikuꞌuro rakat ewy wato­py­huꞌat iwywo.


text:
Ahetꞌok turan wati­mo­herep aisyp hap ewywuat Iesui wywo aikotã Iesui ikuꞌuro hap ewy iꞌewyte — Areĩneꞌen i ne e hap ewy wati­mo­herep aihep yꞌy pyi hawyi ahetꞌok turan iraniaꞌin me. Aikotã Iesui tuwẽtem guꞌuro pyi aikotã tesaika wywo Tupana tihep Aika­ꞌiwat guꞌuro pyi miꞌi hap ewy Aiꞌywot atipy piat tunug ahepe watoꞌe. Miꞌi hawyi aheĩneꞌen pakupꞌi hap toĩneꞌen mesu­wa­rote wati­mo­herep aihep yꞌy pyi hawyi ahetꞌok turan watoꞌe iraniaꞌin me. Aikotã Iesui ipakup takat ewy wato­py­huꞌat hap ewy.


text:
Pyno aito Iesui mohey haria pote wato­py­huꞌat Iesui wywo wẽtup miit ewy yn. Ipiit aiwat aipiit ewy aipiit iãꞌãkap ewy. Ikuꞌuro turan aiku­ꞌuro hap topy­huꞌat hap ewy. Towẽtem guꞌuro pyi hap aiwẽtem guꞌuro pyi hap topy­huꞌat.


text:
Yt naku i kyꞌesat hap iwato kahato ahete. Miꞌi hap ete yn ahehapap saꞌa­wy­ꞌite. Maꞌato miꞌi hap upi Aika­ꞌiwat Iesui ikuꞌuro ariaꞌyp posak ete hawyi aiwe­pywiat yt naku i nug kyꞌesat hap topy­huꞌat Iesui piit kuꞌuro hap wywo. Miꞌi hawyi Iesui ikuꞌuro hawyi aimi­ky­ꞌesat saꞌag ikuꞌuro iwywo. Koitywy watikuap aiwetiat yt naku i nug hap kyꞌesat hap tuweityk taꞌyn.


text:
Aiku­ꞌuro hawyi mekewat aiminug saꞌa­wy­ꞌiwuat yt aimo­ꞌa­kagꞌaia kuap i raꞌyn saꞌag nug hap ete. Yt hotꞌokꞌe i raꞌyn yt hesaika i raꞌyn.


text:
Miꞌi hap ewy kahato topy­huꞌat ahete wato­mohey Iesui Aipo­rekuat nuat hawyi. Wẽtup miit yn wato­py­huꞌat Aika­ꞌiwat wywo. Ikuꞌuro pote aimi­ky­ꞌesat saꞌag ikuꞌuro iwywo. Karãpe tuwẽtem guꞌuro pyi iꞌewyte watu­wẽtem iwywo hap ewy wakuap nug hamo. Koitywy watoĩ­neꞌen ipakup takaria wo.<pb/>


text:
Pywo ti koitywy watikuap taꞌyn Aika­ꞌiwat tuwẽtem guꞌuro pyi hap. Ikuꞌuro hap tokosap taꞌyn. Koitywy yt ikuꞌuro kuap i raꞌyn. Guꞌuro yt tiꞌauka kuap i raꞌyn. Yt hesaika i raꞌyn guꞌuro tuete.


text:
Ikuꞌuro wẽtup muat hawyi toran naꞌyn ikuꞌuro. Wẽtup muat yn ikuꞌuro miitꞌin minug saꞌag upi. Ikuꞌuro hawyi saꞌag nug hap yt hãꞌãg kuap i raꞌyn. Tuwẽtem guꞌuro pyi hawyi toĩneꞌen kahato Tupana mõtypot hap yn tuete.


text:
Koitywy Aipo­typot Iesui emiit no watoĩ­neꞌen mote wato­py­huꞌat Iesui ewy. Waku watu­wa­nẽtup — Iesui kuꞌuro turan uiku­ꞌuro iwywo waku watoꞌe. Miꞌi pote uiminug saꞌag yne yt uhãꞌãg kuap i katu­pono uiku­ꞌuro iwywo wy uipiit miky­ꞌesat saꞌag yt kat i koitywy waku watoꞌe. Iesui toĩneꞌen i guꞌuro pyi hawyi uito areĩneꞌen i guꞌuro pyi wy waku watoꞌe. Koitywy areĩneꞌen kahato iwywo waku watoꞌe. Tupana mõtypot hap wywo yn areĩneꞌen mesup watoꞌe katu­pono Iesui wywo wẽtup miit yn arepy­huꞌat waku watoꞌe.


text:
Saꞌa­wyꞌi aipiit miky­ꞌesat saꞌag nakat po pe wato­py­huꞌat kahato. Miꞌi hawyi aimi­ky­ꞌesat saꞌag nug hap yn aika­ꞌiwat no topy­huꞌat. Aiwẽ pyi watunug saꞌag maꞌato mesup waku waĩwa­toꞌe saꞌa­wy­ꞌiwuat aimi­ky­ꞌesat ete. Koitywy wẽtup miit ewywuat areĩneꞌen Tupana wywo waku watoꞌe.


text:
Koitywy karãpe aipiit tiky­ꞌesat saꞌag nug hap aikotã wati­ky­ꞌesat saꞌa­wyꞌi hap ewy waku watu­wewãi. Waku wãiwa­toꞌe aipiit miky­ꞌesat saꞌag kape. Waku wãiwa­toꞌe aiwe­mi­ky­ꞌesat saꞌag ete — Yt erenug neiꞌo saꞌag nug hano waku watoꞌe aipiit kape. Miꞌi turan waku watoꞌe Tupana pe — Atum epe uhaga koꞌi waku watoꞌe. Atiky­ꞌesat yne uipiit ewanuat wo emiky­ꞌesat koꞌi nug hamo. Atiky­ꞌesat uipiit koꞌi ewaku hap nug hamo Tupana waku watoꞌe. Atiky­ꞌesat uheko koꞌi ipakup taꞌyn Tupana aikotã miit ikuꞌuro rakat tuwẽtem i guꞌuro pyi hap ewy uipiit pakup atiky­ꞌesat epotpap nug hamo Tupana watoꞌe waku.


text:
Saꞌa­wyꞌi watikuap Tupana piat ainãpin hap Musei mienoi kaipyi. Miꞌi hawyi — Pyno atunug aru watoꞌe maꞌato yt watunug kuap i kat pote yt Iesui mieha­kye­raꞌat koꞌi i te aito pote. Mekewat eꞌat pe yt watikuap hin i Tupana aikyꞌe hap. Koitywy Tupana Pãꞌãu esaika hap mywo watunug kuap taꞌyn ainãpin Tupana piat hap. Pyno koitywy yt naku i wata­ꞌaipok aipiit miky­ꞌesat saꞌag eropat hamuat ipakup i rakaria wo i raꞌyn watu­kup­teꞌen hawyi.


text:
Koitywy yt naku i kahato rat pãi watoꞌe — Pyno koitywy Tupana uikyꞌe kahato sio waku atunug sio yt naku i watoꞌe. Waku watu­wewãi raꞌyn. Tupana piat ainãpin hap iwan miat aiwanuat waku watunug Tupana esaika hap mywo. Waku watoiat aiminug saꞌag hap koꞌi.


text:
Waku koitywy watikuap taꞌyn uwe po pe watoĩ­neꞌen. Aimi­ky­ꞌesat saꞌag aika­ꞌiwat no watunug mote yt naku i nug hap aika­ꞌiwat no topy­huꞌat. Maꞌato yt aipohep kuap i aiminug saꞌag ete pote saꞌag aika­ꞌiwat no topy­huꞌat. Aiminug saꞌag yt watoiat kuap i hawyi meiũran aiꞌauka hano topy­huꞌat. Maꞌato Tupana esaika hap mywo ainãpin topiat hap watunug pote meiũran aru — Waku kahato eipe e Tupana ahepe wuatꞌi ehamo.<pb/>


text:
Uiwy­riaꞌin tawa Humanu ywania saꞌa­wy­ꞌite raꞌyn tig ewetunug eimi­ky­ꞌesat saꞌag koꞌi yn yt eweimonik kuap i. Miꞌi turan putꞌokꞌe itote Tupana ehay hawyi eweiꞌok­satꞌi kahato Tupana ehay — Pywuat kahato miꞌi ehay eweiꞌe. Koitywy wati­puẽti raꞌyn Tupana piat ainãpin hap eweiꞌe. Miꞌi hawyi ewetunug kahato Tupana ehay eipyꞌa pe. Miꞌi pote arehum kahato Tupana kape.


text:
Saꞌa­wyꞌi eimi­ky­ꞌesat saꞌag koꞌi eiꞌa­hi­ꞌypy kytyt kahato aikotã miit mikytyt hap ewy eweipy­huꞌat maꞌato miꞌi hap ewywuat Tupana tiꞌa­saity tek taꞌyn eiminug saꞌag haity ewywuat. Koitywy miꞌi hap kaipyi eweipopy raꞌyn wakuap nug hat emiit no raꞌyn eweikup­teꞌen. Koitywy eisaity wakuap nug hamuat raꞌyn topy­huꞌat. Miꞌi pote arehum kahato Tupana ete.


text:
Eikytyt hap ete ahenoi hãꞌãkap wuo katu­pono poꞌog yt niatpo i hãꞌãkap wuo henoi hap kaipyi. Miꞌi iãꞌãkap ewy kahato saꞌa­wyꞌi eweipy­huꞌat eimi­ky­ꞌesat saꞌag koꞌi saity wo eikytyt hap ewy eiwa­nẽtup hap ipitpit rakat saity ewy topy­huꞌat. Aikotã aihũ saity ete hap ewy saity ete watu­kup­teꞌen saꞌa­wyꞌi miitꞌin maꞌat hano kahato. Wakuap watunug typy wanẽtup hap mywo. Saꞌa­wyꞌi miitꞌin maꞌat hamo watunug wakuap. Miꞌi saity ewy aikytyt hap ewy koitywy Tupana titek yne raꞌyn mekewat saity koꞌi ewywuat. Miꞌi hawyi wato­popy raꞌyn wakuap nug hamo. Koitywy Tupana ahãꞌãg wakuap nug hamo raꞌyn. Pyno waku watuwat miꞌi upi. Waku watuwat ihay upi. Waku Tupana emiit no kahato wato­py­huꞌat mesu­wa­rote wakuap nug hamo. Hewaku hap ewy waku watunug Tupana miky­ꞌesat ok tã miitꞌin powyro hamuat koꞌi. — Koitywy uipiit topy­huꞌat epotpap wakuap nug hamo raꞌyn waku watoꞌe Tupana pe.


text:
Saꞌa­wyꞌi wato­py­huꞌat aimi­ky­ꞌesat saꞌag nug haria wo yne. Miꞌi ete yn watu­we­moe­hapap. Wakuap nug hap yt ahewãi kuap saꞌag nug hap ete. Yt teke i aiwa­nẽtup hawe hãpyk nug hap.


text:
Saꞌa­wy­ꞌi­tewuat aiminug saꞌag watunug i raꞌyn hawyi aiwe­mõti hap topy­huꞌat. Miꞌi koꞌi he kahato wati­puẽti saꞌa­wyꞌi maꞌato koitywy watikuap taꞌyn aiꞌauka hamo topy­huꞌat. Aiꞌa­piheg wuatꞌi eꞌat piat hap. Miꞌi pote waku watoiat sese miꞌi koꞌi saꞌa­wy­ꞌiwuat.


text:
Saꞌa­wyꞌi aiminug saꞌag emiit no wato­py­huꞌat. Miꞌi hawyi koitywy wato­py­huꞌat Tupana emiit no raꞌyn. Koitywy Tupana po pe raꞌyn wato­py­huꞌat. Waku kahato poꞌog Tupana po pe wato­py­huꞌat katu­pono aheĩneꞌen mesu­wa­rotiat hap Tupana mõtypot hap yn topy­huꞌat. Miꞌi hawyi aru toĩneꞌen aheĩneꞌen wuatꞌi eꞌat piat Tupana mõtypot hap.


text:
Aiminug saꞌag kaipyi tut haꞌup aiku­ꞌuro hap aiꞌa­piheg hap wuatꞌi eꞌat piat. Tupana wat yt haꞌup takat i tutum teꞌen neꞌi wuatꞌi eꞌat piat aheĩneꞌen hamuat ahepe Aipo­typot Iesui mohey haria aito pote. Mesuwat miwan nug hat Pauru.<pb/>


text:
Uiwy­riaꞌin Iesui mohey haria pywo ti eweikuap urueꞌa­seꞌi Musei piat Tupana miium miwan yityꞌok totiat kaipyi kat som waku watunug kat som yt naku i watunug hap puretig nu kawiat rotiat pyi. Miꞌi miwan ni ainãpin kahato aheĩneꞌen turan aiminug kahato aikotã waku watunug aikotã yt naku i watunug hap ete. Miꞌi hawyi waku watunug iꞌe hap ewy watoꞌe aiwo­ꞌope. Watoĩ­neꞌen turan Musei piat Tupana miwan ainãpin hap aimuꞌe hat akag ewy topy­huꞌat. Maꞌato aiku­ꞌuro raꞌyn hawyi yt kat i ainãpin puretig nu kawiat hap yt aimuꞌe hat i katu­pono aiku­ꞌuro raꞌyn mote.


text:
Pyno ahenoi iãꞌãkap ewywuat ehepe mehĩꞌin manaꞌin Humanu ywania. Eheꞌaito hawyi eiwary hawyi yt naku i etoiat eꞌaito ewary e Tupana tomiwan me. Ereĩneꞌen o iwywo ekuꞌuro hap sio ikuꞌuro hap kape e miwan me. Etoiat eharyꞌi sio etoiat eꞌaito pote yt naku i etunug e Tupana mekewat puretig nu kawiat rote. Maꞌato ikuꞌuro hawyi waku wẽtup etat etiky­ꞌesat re pote e miwan me.


text:
Maꞌato eꞌaito toĩneꞌen ne turan eharyꞌi toĩneꞌen ne turan ewaire wẽtup ok wywo pote yt naku i rakano ereĩneꞌen e Tupana mekewat miwan me. Maꞌato eꞌaito ikuꞌuro eharyꞌi ikuꞌuro hawyi waku etat pakup i eꞌaito wo sio eharyꞌi wo yt heꞌaito i yt heha­ryꞌi i rakat e. Miꞌi wywo waku ereĩneꞌen yt kat i yt naku i ewetunug Tupana wanẽtup hawiat e miwan me.


text:
Pyno miꞌi hap kaipyi ti ahenoi ehepe iãꞌãkap wuo eipe Iesui mohey haria pe. Aito Iesui mohey haria mesup. Saꞌa­wyꞌi watikuap kahato mekewat Musei woꞌo­nãpin hap Iuteuria wãiꞌe hap koꞌi. Waku kahato miꞌi e hap ainãpin hamuat. — Miꞌi e hap watunug yne hawyi aheha­kye­raꞌat hap saꞌup toĩneꞌen watoꞌe saꞌa­wyꞌi aiwo­ꞌope. Miꞌi hawyi watunug neran kahato maꞌato wahãꞌãg kahato yne ahesaika hawe pytkai wati­ꞌa­parap aparap mekewat Tupana piat ainãpin hap ete. Miꞌi pote Iesui ikuꞌuro aika­wiano aheiam muat. Iwywo iꞌewyte aiku­ꞌuro hap ewy toĩneꞌen. Tupana wãiꞌe hap waku wen maꞌato aito yt nakuaria i pote yt watunug kuap i. Saꞌa­wyꞌi wahãꞌãg kahato yne wãiꞌe hap nug hamuat. Mekewat wãiꞌe hap topy­huꞌat aikotã aheꞌaito aiwary ewy. Maꞌato aiku­ꞌuro Aika­ꞌiwat Iesui upi hawyi yt watoĩ­neꞌen poꞌog i saꞌa­wy­ꞌiwuat po piat mekewat aheꞌaito aheha­ryꞌi ewywuat hap. Iesui upi aiku­ꞌuro maꞌato mesup Iesui wywo watu­wẽtem guꞌuro pyi iwywo ipakup takaria Tupana mowepit hamuat hap nug hamo watu­wẽtem. Saꞌa­wyꞌi aheꞌaito aheha­ryꞌi wãiꞌe wãiꞌe yn ahepe maꞌato koitywy aiku­ꞌuro raꞌyn pote aheꞌaito aheha­ryꞌi saꞌa­wy­ꞌiwuat Iuteuria eko koꞌi yt wãiꞌe kuap i ahepe aiku­ꞌuro raꞌyn hap ewy pote. Mio yt aimuꞌe kuap i aheꞌaito aheha­ryꞌi ewywuat. Miꞌi iãꞌãkap ewy wẽtup miit ewy yn naꞌyn wato­py­huꞌat Iesui piit wywo. Ikuꞌuro turan aiku­ꞌuro hap wy topy­huꞌat maꞌato Tupana tihep Iesui guꞌuro pyi iꞌewyte aito watu­wẽtem iwywo hap ewy. Koitywy aheꞌaito aheha­ryꞌi Tupana Pãꞌãu topy­huꞌat hap ewy. Miꞌi pote aheꞌaito pakup ehay upi wato­py­huꞌat. Koitywy watunug Tupana mowepit hap koꞌi. Tupana Pãꞌãu ni aimoe­saika imiky­ꞌesat wakuap nug hamuat. Saꞌa­wyꞌi wahãꞌãg kahato puretig nu kawiat miwan nug hamuat wen aipiit yt hesaika kahato i inug hamuat. Maꞌato mesup aheꞌaito aheha­ryꞌi pakup ewywuat Tupana Pãꞌãu wywo raꞌyn wato­py­huꞌat wẽtup piit ewy. Miꞌi pote ahesaika puretig pakup sehay nug hamuat are sehay iãꞌãkap puo.<pb/>


text:
Saꞌa­wyꞌi yt naku i nug haria wo kahato wato­py­huꞌat at kaꞌap yne minug ete. Aiwe­kaipyi miit ewy watunug saꞌag. Aiwe­mi­ky­ꞌesat saꞌag nakat ewy yn watunug. Saꞌag yt nakuat i aito hap ewy watunug. Saꞌa­wy­ꞌiwuat miwan wãiꞌe ahepe aimuꞌe pytkai yt watunug i — Yt etunug neiꞌo miꞌi hap e waku miꞌi hap etunug e. Miꞌi hawyi aiwe­pywiat aiwa­nẽtup hawe — Atunug aru watoꞌe wen maꞌato miꞌi hawyi aipiit miky­ꞌesat e hap upi watuwat mekewat — Hẽto e waku etunug epiit miky­ꞌesat saꞌag hap ok tã e saꞌa­wyꞌi ahiag ahepe. Miꞌi hawyi aiwepyi watunug saꞌag Tupana ete. Watikuap pytkai aiꞌa­piheg hap topy­huꞌat aru hap pytkai watunug aiminug saꞌag etiat hap kaipywiat. Aiku­ꞌuro hap kape yn aipotpap saꞌag saꞌup watum yne hap ewy.


text:
Maꞌato koitywy wẽtup ok miit ewy yn wato­py­huꞌat Iesui Pãꞌãu wywo. Ikuꞌuro pote aiku­ꞌuro hap ewy topy­huꞌat iwywo hap ewy. Miꞌi pote aheꞌaito saꞌa­wy­ꞌiwuat aheha­ryꞌi saꞌa­wy­ꞌiwuat mekewat Iuteuria eko koꞌi sem yt ainãpin kuap i poꞌog ikuꞌuro rakaria wato­py­huꞌat pote hap ewy.<pb/>


text:
Maꞌato Tupana piat ainãpin hap Musei mimo­herep wakuap kahato topy­huꞌat. Yt naku i wati­mohit Tupana piat ainãpin hap ete. Pywo pe ti Tupana wãiꞌe hap kaipyi watikuap yt naku i watunug sio saꞌag hap watunug iꞌe hap ewy pote. Miꞌi hawyi watikuap aiminug saꞌag watipik neꞌi ainãpin hap hawyi. Uimotag hap turan uito Pauru atiky­ꞌesat kahato uipyꞌa pe iraniaꞌin ekat uiano hawyi atipuẽti ainãpin hap miwan me — Yt etiky­ꞌesat reiꞌo iraniaꞌin ekat eha pe e. Miꞌi e hap ete atikuap yt naku i nug hat areĩneꞌen hap.


text:
Maꞌato yt watikuap i Tupana piat ainãpin hap Musei mimo­herep pote yt watikuap i aito iꞌaparap hat sio wakuap nug hat yt watikuap i. Aikotã saꞌa­wyꞌi uito yt atikuap i mekewat — Yt etiky­ꞌesat reiꞌo iraniaꞌin ekat eha wo e hap maꞌato atikuap hawyi — Pyno yt atunug i aru poꞌog are uipyꞌa pe maꞌato yt pytkai i katu­pono atunug poꞌog poꞌog neꞌi. Iraniaꞌin ekat kape yn uheha tehaꞌat. Uiwe­kai­pywiat atunug saꞌag poꞌog saꞌa­wy­ꞌiwuat kai.


text:
Saꞌa­wyꞌi uito sio waku kahato areĩneꞌen areꞌe miꞌi turan putꞌokꞌe Tupana e hap Musei mimo­herep uhete — Yt naku i etunug e. Miꞌi hawyi atikuap Tupana wãiꞌe hap hawyi atunug ne saꞌag katu­pono uipiit miky­ꞌesat saꞌag hap — Etunug no e. Miꞌi hawyi yt naku i pe areĩneꞌen are uiwepe. Yt naku i nug hat uito are.


text:
Uiꞌa­piheg aru uiminug saꞌag upi are. Uiku­ꞌuro aru yn areꞌe uiwepe. Yt atikuap i aheĩneꞌen hap Tupana piat hap ewy. Yt atikuap i Tupana aiminug saꞌag pyhyp hamo saꞌa­wyꞌi Tupana tunug naꞌyn wãiꞌe hap aimoieĩ­neꞌen hamuat. Saꞌa­wyꞌi Tupana tum kahato ainãpin hap aimoieĩ­neꞌen mesu­wa­rotiat hamuat. Waku piat aheĩneꞌen hap tokuap hamuat tutum towãiꞌe hap.


text:
Maꞌato uhowawi yt miꞌi tã hin i katu­pono yt atunug i. Miꞌi pote areĩneꞌen Tupana miꞌa­piheg wuanuat kat pote Tupana toꞌe — Yt etunug i uiꞌe hap hawyi ti aru ekuꞌuro e. Miꞌi pote ikuꞌuro rakanuat areĩneꞌen. Saꞌa­wyꞌi areꞌe uiwepe — Are pãi pyno atunug aru yne Tupana piat uinãpin hap hawyi areĩneꞌen wuatꞌi eꞌat pe are. Miꞌi hawyi uiwepe ahãꞌãg kahato inug hap ete maꞌato atiꞌa­parap aparap yne inug hap ete. Miꞌi hawyi — Pãi are uiꞌa­piheg aru Tupana uiꞌe hawyi.


text:
Tupana ainãpin hap miwan miat Musei mimo­herep ikahu kahato hãpyk kahato wakuat kaipyi ainãpin hap pote hãpyk kahato ikahu kahato ainãpin hap. Hãpyk yn ainãpin hap atipuẽti. Waku kahato toĩneꞌen iꞌe hat ewy ti raꞌyn hãpyk topy­huꞌat.


text:
Tupana piat uinãpin hap yt uimaꞌat hin i. Yt karãmuo i aimaꞌat kuap. Tupana ehay yt aiꞌauka hap i maꞌato Tupana ehay aparap hap nug hap aiꞌauka hap aiꞌa­piheg aru hap topy­huꞌat. Tupana piat uinãpin hap waku kahato pytkai yt atunug hin i — Waku atunug aru areꞌe pytkai atunug saꞌag hawyi atikuap yt nakuat i uito hap. Miꞌi hawyi Tupana piat uinãpin hap Musei mimo­herep tomo­herep kahato uimi­ꞌa­parap koꞌi. Are pãi uito rasig yt naku i rat pãi are. Tupana uiꞌa­piheg aru uiku­ꞌuro hamo are yn saꞌa­wyꞌi mekewat eꞌat pe.


text:
Tupana Pãꞌãu miat ainãpin Musei wẽ pywiat wakuat sese Tupana wanẽtup hap ewy. Miꞌi ti waku maꞌato uito yt atunug i pote yt naku i rakat areĩneꞌen. Miꞌi tã hawyi yt Tupana ewy hin i areĩneꞌen wakuap nug hap ete.


text:
Atunug neran kahato wakuap nug hap koꞌi maꞌato yt uimi­ky­ꞌesat ewy i hawyi saꞌag nug hap tuwẽtem yn uipiit pyi. Miꞌi hawyi uiminug saꞌag uimõti te hap topy­huꞌat.


text:
Miꞌi hawyi atunug yt naku i turan uiwa­nẽtup hap — Wãiꞌe uhepe — Yt etunug Tupana miky­ꞌesat ewy hin i e uiwa­nẽtup hap. Musei piat ainãpin hap yt ewy hin i uiwa­nẽtup hawyi — Yt etunug neiꞌo e hap ete yn Atiꞌa­parap.


text:
Miꞌi hawyi atunug saꞌag uiwa­nẽtup hap miky­ꞌesat ewy kat pote uimi­ky­ꞌesat saꞌag uipyꞌa piat poꞌog hesaika uiwewãi hap kai. Miꞌi pote yt atoiat kuap i uheko saꞌag.


text:
Miit saꞌag nug hat ewy areĩneꞌen uhaꞌum me. Yt kat i wakuap itote. Atunug neran wakuap wen — Hẽto e uiwa­nẽtup hap maꞌato uipiit yt ikyꞌesat i hawyi uimi­ky­ꞌesat saꞌag uipyꞌa piat uipyhyp wakuap nug hamo.


text:
Pyno ahãꞌãg kahato wakuap nug hap ete maꞌato yt atunug kuap i. Miꞌi hawyi yt naku i yn atunug wãiꞌe uiwa­nẽtup hap pytkai.


text:
Miꞌi hawyi typy miit ewy areĩneꞌen wẽtup ok yt naku i nug hat ewy wẽtup ok waku nug hat ewy. Mekewat yt naku i nug hat uipyꞌa piat poꞌog hesaika uikai.


text:
Pyno typy sehay tuꞌuka uipiit pe. Wẽtup sehay — Etunug o wakuap e. Wẽtup sehay — Etunug no yt naku i e. Miꞌi hawyi mekewat sehay saꞌag upi uipap tuereto hawyi mekewat Tupana miky­ꞌesat koꞌi yt atunug i. Yt naku i uito are.


text:
Maꞌato toĩneꞌen wẽtup sehay uipiit pe — Wãi yt etunug neiꞌo Tupana miky­ꞌesat e. Miꞌi hawyi typy sehay tuꞌuka uipiit pe — Ereto ro Tupana ehay upi e uiwa­nẽtup hap. — Etunug no epiit miky­ꞌesat e wẽtup sehay. Miꞌi hawyi atiꞌairo uipiit miky­ꞌesat ewy. Yt arẽtem kuap i uimi­ky­ꞌesat saꞌag po pyi.


text:
Yt naku i kahato yt uimo­wepit hin i. Are pãi uwe uwe aru uihep kuap mesuwat uheko saꞌag po pyi katu­pono uipiit miky­ꞌesat saꞌag koꞌi uiꞌauka hat ewy topy­huꞌat. Uhekyi kahato uiꞌa­piheg hap kape.


text:
Pyno wẽtup yn uheha­kye­raꞌat kuap hat. Tupana Saꞌyru yn uihep kuap uiminug saꞌag hap po pyi. Miꞌi pote arehum kahato Tupana pe katu­pono yt Tupana esaika hap wywo i pote yt atunug kuap i Tupana miky­ꞌesat ewy. Uiwa­nẽtup hap wywo — Waku etunug e maꞌato uipiit miky­ꞌesat saꞌag esaika hap poꞌog uiwa­nẽtup waku hap nug neran hap kai. — Tupana saꞌa­wyꞌi areĩneꞌen uimi­ky­ꞌesat saꞌag nug hap po pe maꞌato miꞌi hawyi Esaꞌyru uinug pakup hawyi mesup Epo pe areĩneꞌen. Waku kahato En Tupana katu­pono Esaꞌyru Pãꞌãu wo uipyt­ꞌatnug hawyi wẽtup sehay wakuat yn uipiit pe toĩneꞌen.<pb/>


text:
Watunug Iesui Aiꞌakag wo hawyi wẽtup miit ewy yn wato­py­huꞌat iwywo katu­pono watoĩ­neꞌen Iesui pe iꞌewyte toĩneꞌen ahepe. Miꞌi hawyi Tupana yt toꞌe hin i ahepe — En yt naku i e hap. Woro­ho­ꞌo­ꞌa­piheg yt e i ahepe.


text:
Miꞌi hawyi wẽtup sehay yn aipiit pe kat pote Tupana Pãꞌãu wo aipyt­ꞌatnug. Miꞌi hawyi aipiit topy­huꞌat Iesui piit ewy. Saꞌa­wyꞌi te watuwat mekewat wẽtup sehay upi — Etunug no uimi­ky­ꞌesat ewy e hawyi ahiag miky­ꞌesat saꞌag watunug. Miꞌi hawyi aiminug saꞌag ahekyi kahato aiku­ꞌuro hap kape hoꞌopot hap kape maꞌato wato­mohey Iesui hawyi Tupana Pãꞌãu putꞌokꞌe raꞌyn. Miꞌi hawyi Tupana Pãꞌãu aihep taꞌyn aimi­ky­ꞌesat saꞌag po pyi aiku­ꞌuro hap wuatꞌi eꞌat piat po pyi.


text:
Saꞌa­wyꞌi Tupana ainãpin kahato Musei upi. — Miꞌi tã waku etunug e. Miꞌi tã yt naku i etunug e maꞌato mekewat eꞌat yt watunug kuap i imiky­ꞌesat koꞌi katu­pono aimi­ky­ꞌesat saꞌag aipyhyp kahato inug hap ete. Miꞌi hawyi Tupana piat ainãpin hap yt aimo­hãpyk kuap i yt watunug i pote. — Pyno atimo­hãpyk miꞌiria e Tupana tuwepe. Miꞌi toꞌe hawyi toipo­ꞌoro Tosa­ꞌyru sese. Putꞌokꞌe hawyi aiꞌewy ipiit Miit kahato Miꞌi. Toiꞌa­parap kuap aito ewy wen maꞌato yt toiꞌa­parap hin i. Yt karãpe i tutunug saꞌag. Toiꞌakit kahato tomi­ky­ꞌesat saꞌag nug hamuat — Yt atunug i e tuwepe. Miitꞌin miky­ꞌesat saꞌag toiꞌakit yne. Miit no tuwenug hawyi aiꞌa­piheg hap tutuꞌu yne ariaꞌyp posak ete.


text:
Koitywy Topiit wakuat wo aimoe­saika. Tupana Pãꞌãu wywo watuwat hawyi watunug Tupana miky­ꞌesat koꞌi ainãpin iwan miat hap ewy. Tupana Pãꞌãu wo aipytꞌat sese hawyi yt wati­ky­ꞌesat hin i aimi­ky­ꞌesat aiwe­kai­pywiat sehay.


text:
Maꞌato watuwat aimi­ky­ꞌesat saꞌag upi pote aimi­ky­ꞌesat saꞌag yn watunug. Miꞌi hawyi aiwa­nẽtup hap saꞌag ewywuat po pe wato­py­huꞌat. Aheko yt naku i ewywuat saꞌag hap topy­huꞌat maꞌato Tupana Pãꞌãu eiam mo wato­py­huꞌat pote miꞌi hawyi watuwat Tupana Pãꞌãu ehay upi. Miꞌi hawyi Tupana wanẽtup hap ewy topy­huꞌat aiwa­nẽtup hap. Miꞌi hawyi watunug Tupana miky­ꞌesat ewy.


text:
Maꞌato watuwat aiwe­pywiat mekewat miit saꞌag wanẽtup hap ewywuat upi miꞌi hawyi aiwa­nẽtup hap mesu­wa­rotiat ewy topy­huꞌat. Miꞌi hawyi yt naku i nug haria sese wato­py­huꞌat hawyi aiku­ꞌuro hap yn topy­huꞌat. Maꞌato Tupana Pãꞌãu toĩneꞌen aiwa­nẽtup hawuo hawyi wẽtup wanẽtup hap yn topy­huꞌat ahete Tupana wat ewy. Miꞌi hawyi yt kowo­ꞌi­ko­woꞌi hin i aiwa­nẽtup hap. Waku kahato aiwa­nẽtup hap topy­huꞌat. Ihay se kahato aheĩneꞌen hap. He kahato rakat topy­huꞌat Tupana Pãꞌãu wo watu­wenug hawyi.


text:
Karãpe wato­py­huꞌat mesu­wa­ro­tiaria ewy aiwa­nẽtup hawe hawyi yt watunug hin i Tupana miky­ꞌesat koꞌi. Yt watunug hin i ainãpin miwan miat. Pyno watikuap Tupana ehay hawyi — Pyno atunug Tupana miky­ꞌesat watoꞌe maꞌato yt watunug kuap i wahãꞌãg pytkai katu­pono aimi­ky­ꞌesat yn aiwa­nẽtup hawe yt Tupana miky­ꞌesat hin i. Miꞌi pote mesu­wa­rotiat miit ewy aimi­ky­ꞌesat koꞌi watunug hawyi yt naku i nug haria wo wato­py­huꞌat. Watunug Tupana ahewa­nĩkap mo.


text:
Watuwat aimi­ky­ꞌesat saꞌag upi hawyi miit saꞌag ewywuat wato­py­huꞌat mesu­wa­rote. Miꞌi hawyi yt kat i aiminug koꞌi topy­huꞌat Tupana mowepit hamo.


text:
Maꞌato aito yt miꞌi tã hin i. Yt watuwat hin i aimi­ky­ꞌesat saꞌag kyꞌesat hap nug hamo iꞌewyte yt ahewaure kaꞌa hin i mekewat sehay kape. Wẽtup sehay upi raꞌyn watuwat katu­pono Tupana Pãꞌãu toĩneꞌen ahepe mio. Maꞌato uwe uwe yt Aipo­typot Iesui Pãꞌãu yt eiam i miꞌi hat ti yt Tupana emiit hin i katu­pono Tupana emiit no Iesui Pãꞌãu eiam yn teꞌe­ro­py­huꞌat.


text:
Maꞌato Aipo­typot Iesui Pãꞌãu wakuat wo aipytꞌat pote aipiit miky­ꞌesat saꞌag hap ikuꞌuro rakat ewy topy­huꞌat katu­pono aipãꞌãu moieĩneꞌen wuatꞌi eꞌat piat hap toĩneꞌen ahete. Aipiit ikuꞌuro aru iraniaꞌin ewy katu­pono saꞌa­wyꞌi watunug neran saꞌag yn mote Tupana Pãꞌãu wakuap aimoe­saika kahato ahãꞌãg hap akit hamo Iesui mieha­kye­raꞌat koꞌi pote.


text:
Saꞌa­wyꞌi Tupana Pãꞌãu timoieĩ­neꞌen Iesui piit ikuꞌuro hawyi. Taꞌi Tupana Pãꞌãu hesaika kahato miitꞌin moieĩneꞌen hamo. Miꞌi ti toĩneꞌen ahepuo. Aipiit ikuꞌuro hawyi Tupana Pãꞌãu toĩneꞌen aimoieĩ­neꞌen hamuat Iesui wat ewy. Pywo pe ti Iesui piit ewy Tupana Pãꞌãu esaika hap toĩneꞌen aipiit moieĩneꞌen hamuat.<pb/>


text:
Uiwy­riaꞌin Iesui mohey haria yt kat hamo i koitywy watuwat saꞌa­wy­ꞌiwuat aimi­ky­ꞌesat saꞌag koꞌi kape katu­pono yt watoĩ­neꞌen poꞌog i aimi­ky­ꞌesat saꞌag po pe kat pote Iesui ãu po pe watoĩ­neꞌen mesup. Areĩneꞌen Aipo­typot Aika­ꞌiwat po pe hawyi yn waku are — Tupana arehum ewawi. Uihep taꞌyn uimi­ky­ꞌesat saꞌag po pyi.


text:
Pyno aipiit miky­ꞌesat saꞌag kyꞌesat hap kape yn watu­we­potpap pote aiꞌa­piheg hap yn topy­huꞌat ahete aiku­ꞌuro hap. Waku watoꞌe Tupana Pãꞌãu me — Etiꞌakit ro uimi­ky­ꞌesat saꞌag kyꞌesat hap watoꞌe Tupana Pãꞌãu me. Miꞌi hawyi Tupana Pãꞌãu aimoieĩ­neꞌen kahato.


text:
Uwe uwe Tupana Pãꞌãu piat topo­ꞌoro hap upi topy­huꞌat miꞌi hat topy­huꞌat Tupana saki­ꞌytꞌin Tupana saꞌy­ruꞌin e.


text:
Katu­pono Tupana tum naꞌyn Topãꞌãu aikyꞌe haype. Yt aimogyt hamo i yt aimo­kenꞌẽ hamo i katu­pono Tupana Pãꞌãu iwese kahato. Aiꞌa­pykok hamo aimo­wepit hamo yn toiky­ꞌesat. Tupana Pãꞌãu aimo­herep Tupana saꞌy­ruꞌin wo haki­ꞌytꞌin wo hawyi watuwak — Papai Papai watoꞌe Tupana pe. Uiꞌywot kahato En watoꞌe Tupana pe.


text:
Miꞌi hawyi Tupana Pãꞌãu aipãꞌãu wywo wẽtup Pãꞌãu ewy yn topy­huꞌat — Tupana mẽpytꞌin eipe e. Tupana Pãꞌãu ahepe miꞌi pote aiꞌãu — Pywo e.


text:
Pyno mesup Tupana mẽpytꞌin koꞌi aito pote Tupana mimõ­py­huꞌat wuatꞌi eꞌat pe katu­pono Aiꞌywot Tupana pote Iesui Aheykeꞌet pote aito iywytꞌin inytꞌin wẽtup sok yn aitoria pote. Tupana ekat yne aiwanuat koꞌi imẽpytꞌin aito pote. Aheykeꞌet mõtypot hap eꞌat pe aito iꞌewyte aimõ­typot hap toĩneꞌen imohey haria aito pote. Aheykeꞌet Aikywyt hoꞌopot kahato aheha­kye­raꞌat hamo miꞌi pote waku kahato waho­ꞌopot Aheykeꞌet Aikywyt ehay moherep hamo katu­pono wẽtup sok yn Tupana mipoi­tyro koꞌi aito. Aheykeꞌet Aikywyt mõtypot hap eꞌat pe aimõ­typot iwywo hap topy­huꞌat.<pb/>


text:
Ahoꞌopot kahato mesuwe uito Pauru. Koitywy ahoꞌopot hap eꞌat kahato. Koran ni miitꞌin mimo­so­ꞌopot koꞌi kahato watoĩ­neꞌen maꞌato Iesui mõtypot hap eꞌat pe Tupana mimõ­typot no kahato wato­py­huꞌat. Mekewat eꞌat pe aito iꞌewyte Tupana mimõ­typot kahato wo wato­py­huꞌat. Aimõ­typot Iesui wywo hap eꞌat pe aru poꞌog iwato mesup eꞌat piat waho­ꞌopot mesu­wa­rotiat. Taꞌi waku watoꞌe ahoꞌopot kahato hawe — Koitywy ahoꞌopot kahato Iesui wanĩkap po upi maꞌato typy sakpo are poꞌog Tupana mimõ­typot no areĩneꞌen wuati eꞌat piat ahoꞌopot hap saꞌup waku watoꞌe.


text:
Yne Tupana minug koꞌi hekatup haria wo teꞌe­ro­py­huꞌat katu­pono taꞌa­tukuap teran kahato uwe uwe Tupana saꞌy­ruꞌin Tupana saki­ꞌytꞌin Tupana mimo­herep hap kuap hamo taꞌa­tu­he­katup kahato.


text:
Tupana minug koꞌi mesu­wa­rotiat ikahu kahato maꞌato mesuwe toĩneꞌen hawyi ikuꞌuro yne katu­pono aiꞌa­parap hawyi Tupana tiꞌa­tu­ꞌuhu yne tominug iꞌatu­mo­so­ꞌopot hamuat ipap hamuat aiminug saꞌag upi. Miꞌi pote ikuꞌuro rakaria wo tukup­teꞌen yne yt taꞌa­tu­mi­ky­ꞌesat ewy i. Wato­mohey Iesui hawyi — Wuatꞌi eꞌat piaria eweipy­huꞌat aru e Tupana ahepe. Miꞌi pote aheĩneꞌen hap ipakup i hap kape mesup wahe­katup kahato imohey hap wywo.


text:
Guꞌuro po pe watoĩ­neꞌen yne aitoria map haria — Uipiit aru tuwe­mopyp e hap yn aiwa­nẽtup hawe. Yne mesuwat yi totiaria wemopyp hanuaria topap hawyi watoꞌe aiwa­nẽtup hawe. Iꞌewyte yne aihũria yne miat koꞌi yne mikoi yne aiminug koꞌi ikahuro rakano tukup­teꞌen watoꞌe. Wati­ꞌa­parap saꞌa­wyꞌi hawyi ikuꞌuro rakaria wo watu­kup­teꞌen watoꞌe. Maꞌato miꞌi pytkai wato­mohey kahato — Meiũran aru tut waku hap ahete i watoꞌe aipyꞌa pe. Tupana aru aihep mesuwat guꞌuro po pyi watoꞌe. Waku pe aru watoĩ­neꞌen watoꞌe iraniaꞌin Iesui mohey haria pe kat pote Tupana saꞌy­ruꞌin Tupana saki­ꞌytꞌin aito pote ti aru waku sese puo watoĩ­neꞌen wẽtup miit ewy yn watoĩ­neꞌen Iesui piit ewywuat watoꞌe. Watu­wẽtem guꞌuro po pyi hap eꞌat pe aru yne mesu­wa­rote aiꞌewy topy­huꞌat i raꞌyn gaꞌapy yi yꞌy waku pe i raꞌyn tukup­teꞌen wuatꞌi eꞌat pe aiꞌewy watoꞌe aipyꞌa pe Tupana mohey hap wywo.


text:
Nimo te mesup te yne Tupana minug koꞌi — Waku pe watu­kup­teꞌen aru iꞌatuꞌe iꞌewyte watoꞌe. Maꞌato koitywy waho­ꞌopot kahato aheĩneꞌen hap ete mesu­wa­rote iꞌatuꞌe miat koꞌi pira koꞌi weita koꞌi iꞌewyte watoꞌe. Taꞌi yne Tupana minug koꞌi haty potiat kakꞌi­ꞌa­tuꞌe kakꞌi­ꞌa­tuꞌe hap ewy tukup­teꞌen mesuwe. Aikotã hirakat haty potiat ewy ahatek ahatek hap kahato topy­huꞌat mesuwe.


text:
Hoꞌopot haria sok Tupana minug koꞌi mesu­wa­ro­tiaria. Saꞌa­wyꞌi ainug hap eꞌat pe waku pe watoĩ­neꞌen maꞌato mesup yne raꞌyn hoꞌopot haria wo tukup­teꞌen e. Aito Iesui mohey haria hoꞌopot haria wo kahato watoĩ­neꞌen Tupana tum naꞌyn ahepe Topãꞌãu pytkai. Haty kahato hap ahete pote kynkyn­wa­toꞌe aipyꞌa pe — Uruiky­ꞌesat kahato urupiit yt ikahuro rakat i watoꞌe Tupana pe. Urunug no esaki­ꞌytꞌin esaꞌy­ruꞌin sese wo watoꞌe. Waku pe urutu­kup­teꞌen teran yt kat i uruꞌarot hap wywo. Uruwe­mo­wepit hap yn mywo sese watoĩ­neꞌen neran watoꞌe Tupana pe kynkyn­ꞌaiꞌe hap wywo.


text:
Mio tã watoꞌe Tupana pe — Uruimohey kahato eꞌe hap ewywuat watoꞌe. Yne yne nug hat ereĩneꞌen hap uruimohey watoꞌe. Wuatꞌi — Atunug aru eꞌe hap koꞌi ewywuat hap uruimohey kahato watoꞌe. — Uimohey pote woro­ho­ꞌoe­ha­kye­raꞌat wuatꞌi eꞌat pe eꞌe hap ewywuat ti uruimohey watoꞌe. Maꞌato koitywy yt putꞌokꞌe i te eꞌe hap ewywuat pytkai uruimohey te watoꞌe. Yt karãpe i uruta­ꞌa­kasa Esaꞌyru urueha wywo te maꞌato uruimohey MIꞌI yn urueha­kye­raꞌat kuap hat urupyꞌa pe watoꞌe Tupana pe. Yt uruta­ꞌa­kasa i te Esaꞌyru wen urueha pe maꞌato miꞌi pytkai uruimohey kahato tut aru eꞌe hap ewywuat Tupana watoꞌe. Mesup sehay toĩneꞌen urumi­mohey mekewat eꞌat pe aru uruta­ꞌa­kasa eꞌe hap ewywuat heremo raꞌyn eꞌe hap watoꞌe. Maꞌato yt naku i watoꞌe Tupana pe — Uruta­ꞌa­kasa En urueha wo miꞌi pote uruimohey En yt naku i watoꞌe. Uruta­ꞌa­kasa Tupana kape aheha wo hawyi heremo raꞌyn toĩneꞌen aheha pe. Heremo raꞌyn toĩneꞌen aimi­mohey. Miꞌi tupono wẽtup aimi­mohey ewywuat toĩneꞌen yt saꞌa­wy­ꞌiwuat aimi­mohey ewy hin i. Heremo raꞌyn ahehamo Tupana pote yt wahe­katup kuap i poꞌog tut irane hap.


text:
Maꞌato yt toĩneꞌen i ahehamo pote imohey hap wywo yn wahe­katup — Ariot i aru e hap ewy. Yt wati­waure hin i ahepiat imohey hap. Wahe­katup imohey hap wywo yt heremo i pytkai.<pb/>


text:
Karãpe ahehay Tupana kape turan yt watikuap hin i kat som waku wahẽtup kat som yt naku i wahẽtup katu­pono aiweꞌeg hap yt putꞌokꞌe kat som waku watoꞌe Tupana pe ahehay wo hap ete. Maꞌato miꞌi turan Tupana Pãꞌãu Wakuat putꞌokꞌe ahete aipo­wyro hamo ahehay Tupana kape aiꞌe hap moherep hamo aiwẽ pyi hawyi aiwywo kahato toĩneꞌen Ipãꞌãu ahehay tewawiat ete aipo­wyro kahato ahehay Tupana kapiat hamuat. Miꞌi hawyi aipiit pyi aipyꞌa pyi aiwa­nẽtup hap pyi Ipãꞌãu ihay kahato Tupana wywo aiwẽ pyi. Yt watikuap kuap i kat som waku watoꞌe hawyi Tupana Pãꞌãu ihay aipyꞌa pyi aikotã kynkyn­wa­toꞌe hap ewy hawyi kat som waku Tupana miky­ꞌesat ewy toimo­herep Tupana pe aiwẽ pyi.


text:
Tupana yt ahehay se kape hin i ihaꞌat maꞌato aipyꞌa kape aiwa­nẽtup hap kape ihaꞌat kat watoꞌe som aipyꞌa pyi hap kape ihaꞌat. Toikuap kahato Topãꞌãu pusu aipiit pywiat hap. Topãꞌãu wanẽtup hap kat som watoꞌe teran hap toikuap hawyi Ipãꞌãu timo­herep aimiẽtup koꞌi Aiꞌywot pe. Tupana Pãꞌãu ni ihay kuap Tupana wywo aimiẽtup moherep hamo. Toikuap kahato Tupana miky­ꞌesat koꞌi hawyi ahẽtup turan toimo­herep ahepe tomi­ky­ꞌesat ewywuat koꞌi pyi ihay tomi­ky­ꞌesat koꞌi aimi­ky­ꞌesat ewy.


text:
Wati­kyꞌe sese Tupana pote iꞌewyte imiky­ꞌesat nug haria wo watoĩ­neꞌen. Miꞌi pote Tupana ipotpap kahato aika­wiano. Pywo ti rat aikotã aikotã topy­huꞌat ahete sio waku sio yt hap puo ipotpap kahato aika­wiano. Putꞌokꞌe ahete aimo­wepit hap sio ahatek hap toĩneꞌen aika­wiano kahato Tupana. Aito Tupana tokyꞌe haria iꞌewyte imiky­ꞌesat nug kahato haria wo pote ipotpap kahato aipo­wyro hamuat aipoi­tyro hamuat waku nug hamuat.<pb/>


text:
Yt aheĩneꞌen i te hap eꞌat turan Tupana aikuap taꞌyn. Taꞌi ainug hap eꞌat eꞌyianmete Tupana aikuap. — Taꞌi miꞌiria wyti aru Uhaꞌyru mohey hanuaria tukup­teꞌen e tuwepe nimo te yt uwe i aito hap eꞌat pe. Uhaꞌyru mohey haria wo aru atiꞌa­tunug Uhaꞌyru ewywuaria Taꞌa­tuey­keꞌet ewywuaria Taꞌa­tu­kywyt ewy atunug miꞌiria Uhaꞌyru watꞌypꞌi wo hap atiꞌa­tunug miꞌiria e tuwepe nimo te yt uwe i aito hap eꞌat pe. Uhaꞌyru mohey haria wyti aru atiꞌa­tu­ꞌairo uhemiitꞌin sese wo e Tupana topyꞌa pe nimo te yt uwe i te toĩneꞌen mesu­wa­rote turan.


text:
Pyno saꞌa­wyꞌi sese Tupana aiꞌairo atipy pe. Miꞌi hawyi putꞌok­wa­toꞌe aiꞌy­wãꞌĩ hap hawyi watoĩ­neꞌen mesuwat yi tote hawyi wato­mohey Haꞌyru hawyi Tupana aikaykay tuwe­wawi towa­nuaria sese wo. Miꞌi hawyi — Waku kahato uipyꞌa pe uiwa­nẽtup hawe eweikup­teꞌen e ahepe. Pywo ti rat woro­ho­ꞌonug eiperia uhaꞌy­ruꞌin uhaki­ꞌytꞌin sese wo e. Karãpe putꞌokꞌe uimõ­typot hap eꞌat sese mesu­wa­rote hap eꞌat pe uimi­mõ­typot haria wo aru eweikup­teꞌen e. Mekewat eꞌat pe aikotã miitꞌin uimõ­typot hap ewywuat miitꞌin mimõ­typot wo eweikup­teꞌen are e Tupana ahetiat yt kat i te aheĩneꞌen turan.<pb/>


text:
Waku kahato Tupana katu­pono aikyꞌe hap wywo tutunug yne aika­wiano hap. Nimo pyi mesup te iꞌewyte mũki­ꞌite te aikai yn Tupana toĩneꞌen. Tupana toĩneꞌen aiwy kahato hawyi yt uwe i ahewa­nĩ­kaptia aiꞌakit kuap.


text:
Tutum naꞌyn ahepe Tosa­ꞌyru sese Tomi­kyꞌe poꞌog aheha­kye­raꞌat hamo ikuꞌuro aikyꞌe hap upi. Tupana hegyiꞌat kahato. Tosa­ꞌyru po pyi mesup tutum neran ahepe yt kat saꞌup i yne yne yt kat i te aipo piat rakat aheha­kye­raꞌat tuwy.


text:
Koitywy Tupana toꞌe ahetiat — Yt kat i saꞌag atipuẽti Uhaꞌyru mohey haria kai uiwa­nẽtup hawe e katu­pono uimi­ꞌai­roria kahato miꞌiria e Tupana. Yt kan hamo i iraniaꞌin teꞌe­roꞌe uhepe — Yt naku i kahato Esaꞌyru mohey haria katu­pono miꞌiria ti uimi­moe­waku koꞌi sese e Tupana ahepiat.


text:
Tupana mimoe­waku koꞌi kahato aito pote yt uwe i toꞌe kuap ahepe — Tupana miꞌa­piheg koꞌi wo aru eweikup­teꞌen yt iꞌatuꞌe kuap i. Yt miꞌi tã hin i aru e Tupana ahepiat. Tupana Mipo­ꞌoro Wuatꞌi Miitꞌin Porekuat nuat ikuꞌuro wuatꞌi miitꞌin apiheg hap koꞌi u hamo. Ikuꞌuro hawyi tuwẽtem guꞌuro pyi miitꞌin moieĩneꞌen wuatꞌi eꞌat piat hamo. Mio raꞌyn toĩneꞌen atipy pe apyk pe Tupana po ran kai imohey haria imimo­hãpyk haria moherep hamuat. Taꞌi wato­mohey hawyi imimo­hãpyk haria wo watu­kup­teꞌen Tupana wanẽtup hawe. — Waku kahato uimohey haria koꞌi e yn ahepe Tupana ahetiano iraniaꞌin me ahewa­nĩ­kaptia pe.


text:
— Woro­ho­ꞌo­kyꞌe kahato eipe e Aika­ꞌiwat Iesui ahepe. Yt kat i hin i aihep kuap Aika­ꞌiwat po pyi. Ahatek hap apo aihep kuap Aikyꞌe hat po pyi. Yt hin i watoꞌe are. Ahoꞌopot hap apo aihep kuap Aipo­typot Iesui po pyi. Yt hin i watoꞌe. Miitꞌin miky­ryꞌi ahetiat hap pupi apo aihep kuap Aiꞌakag po pyi. Yt hin i watoꞌe. Ahesyꞌat hap apo pupi aihep kuap Tupana Mipo­ꞌoro Aipo­rekuat nuat po pyi. Yt hin i watoꞌe are. Yt ahekat hin i hap apo aihep kuap Aikyꞌe hat po pyi. Yt hin i watoꞌe. Iraniaꞌin aiꞌauka teran haria pupi apo aihep kuap Aika­ꞌiwat po pyi. Yt hin i watoꞌe. Aiku­ꞌuro hap apo aihep kuap Aikyꞌe sese hat po pyi. Yt hin i watoꞌe.


text:
Taꞌi yt kat i aihep kuap Aika­ꞌiwat Aikyꞌe hat po pyi watoꞌe katu­pono mio tã e morekuat Tawi tuwepy hawuo tomiwan me — Tupana uruho­ꞌopot kahato mesuwe emohey haria uruto pote e. Emohey haria pote uruꞌauka teran haria typyꞌi kahato rakaria tukup­teꞌen mesuwe e. Yne eꞌat pe uruꞌauka teran at e. Tupana ienuk koro hap eꞌat pe uruiꞌa­tu­ꞌuka kahato uruhũria urumiꞌu wo. Miꞌi hap ewywuat re uruwa­nĩ­kaptia urukat uruꞌa­tu­ꞌuka hamo mesup mesuwe Mehĩ are e morekuat Tawi tuwepy hawe tomiwan me.


text:
Pyno morekuat Tawi ewy kahato wato­py­huꞌat mesu­wa­rote hoꞌopot haria maꞌato miꞌi pytkai yt watoiat hin i Aikyꞌe hat Iesui are katu­pono Aika­ꞌiwat ti aimoe­saika kahato aiꞌakit hap pupi. Miꞌi hawyi Aikyꞌe hat Koro toĩneꞌen aiwywo at kaꞌap wuatꞌi aiꞌakit hap akit hamuat. Miꞌi pote ti watoĩ­neꞌen Ahesu­rara Akag ewy. Aikotã surara poꞌog hesaika rakat torania kawiat ewywuat watoĩ­neꞌen mesu­wa­rote yne yt naku i akit hamuat.


text:
Pywo ti rat mesup taꞌyn atikuap kahato raꞌyn yt kat i hin i aihep kuap Aikyꞌe hat po pywiat. Aiku­ꞌuro hawyi watoĩ­neꞌen kahato te Aheka­tuwy po pe. Aheĩneꞌen saꞌag kahato mesu­wa­rotiat hap iꞌewyte yt aihep kuap i Aiwy po pyi hap atikuap taꞌyn. Iꞌewyte atipy piaria yt aipo­hari kuap i Aiꞌa­pykok hat aikyꞌe hap ete. Miꞌi hawyi more­kuaria mesu­wa­ro­tiaria iꞌewyte yt aipo­hari kuap i Aipo­typot Iesui po pyi. Pywo ti rat ahiag iꞌewyte ahiagnia wy yt aihep kuap i Tupana po pyi katu­pono aikyꞌe wuatꞌi eꞌat pe. Taꞌi gaꞌatpo te mesup te iꞌewyte mũki­ꞌite watoĩ­neꞌen ipo pe wuatꞌi eꞌat pe. Yt kat i hin i aipo­hari kuap aito Iesui mohey haria Aikyꞌe hat Koro po pyi.


text:
Taꞌi yt uwe hin i mesu­wa­ro­tiaria tipo­hari kuap aito Tupana po pyi. Iꞌewyte yt uwe hin i wy mesuwat yi ywytꞌok­py­piaria aihep kuap aito Aikyꞌe hat po pyi. Yt uwe hin i gaꞌapy puaria wy aipyhyp kuap Aikyꞌe kahato hat Tupana kape Tosa­ꞌyru Aipo­typot Akag mohey haria aito pote e. Mesuwat miwan nug hat ri Pauru.<pb/>


text:
Uiwy­riaꞌin Iuteuria ywania uhehay teran eiwywo uimiwan me mesuwe. Eiperia ti uheinytꞌin koꞌi iꞌewyte uheyke­ꞌetꞌin koꞌi are. Uito ti Pauru eheywyt eikywyt sese ewy areĩneꞌen katu­pono ahaꞌa­seꞌi pot Aparãu mote.


text:
Pywo pe ti woro­ho­ꞌo­kyꞌe kahato eiperia uiꞌy­wania Iuteuria. Pywo ti rat woro­ho­ꞌoekyi teran eiperia yne Tupana Mipo­ꞌoro Aipo­typot Iesui kape uhepiat eimuꞌe hamo maꞌato yt uimohey i eipe. Haty kahato uipyꞌa piat wywo ahẽtup ehepe — Eweimohey ro Iesui eipyꞌa pe Iesui ti Tupana Mipo­ꞌoro Aipo­rekuat nuat hap eweimohey ro are. Haty kahato uipyꞌa pe uiꞌy­wania katu­pono yt eweimohey i te Iesui. Pywo pe ti yt uheso hin i Tupana Pãꞌãu uipyꞌa piat tikuap kahato yt uheso i hap woro­ho­ꞌoekyi teran eipe torania Iesui kape uhepiat eikyꞌe hap wywo are. Atikuap yt uheso i hap. Karãpe arewa­nẽtup uity uiꞌywot ywania Iuteuria kape hawyi arewak kahato uipyꞌa puo katu­pono haty kahato uhete hap toĩneꞌen uipyꞌa puo. Haty hap ewywuat toĩneꞌen at kaꞌap uiwa­nẽtup hawe katu­pono uiꞌy­wania uhaꞌa­se­ꞌiꞌin koꞌi uhaꞌy­ruꞌin koꞌi uhaki­ꞌytꞌin koꞌi uityꞌin koꞌi uiꞌy­wotꞌin koꞌi yt Iesui mohey haria hin i wo tukup­teꞌen mote. Iuteuria atueha­kye­raꞌat teran hap ahatyꞌu kahato uipyꞌa pe are. Yt uheso hin i. Tupana tikuap kahato yt uheso hin i hap.


text:
Wẽtup eꞌat pe areꞌe Tupana pe — Pyno waku uiꞌa­piheg uiꞌy­wania ehakye­raꞌat hamo are. Waku areĩneꞌen ekuasa hano hawyi waku uipo­ꞌoro aria wato kape uiꞌa­piheg hano uiꞌy­wania ehakye­raꞌat hamo are. Atiky­ꞌesat kahato uiꞌy­wania tukup­teꞌen emieha­kye­raꞌat koꞌi Tupana are. Miꞌi hap upi waku uihep Iesui po pyi uiꞌa­piheg hamuat uiꞌy­wania emieha­kye­raꞌat wo tukup­teꞌen aru areꞌe saꞌa­wyꞌi Tupana pe yt kat i uheso hap wywo.<pb/>


text:
Meiũpe uhehay teran eiwywo uiꞌy­wania Iuteuria etiat sehay. Saꞌa­wyꞌi sese te mesup te uiꞌy­wania Iuteuria tukup­teꞌen kahato Tupana miꞌairo sese koꞌi e. Nimo te pyi raꞌyn Tupana saꞌy­ruꞌin koꞌi ewywuat Tupana saki­ꞌytꞌin koꞌi ewywuat wo tukup­teꞌen uruꞌy­wania. Miꞌiria ti Tupana mimõ­typot kahato tukup­teꞌen. Miꞌiria pe uruꞌy­wania puo saꞌa­wyꞌi Tupana timo­herep tehay miwan miat yne iꞌewyte tomõ­typot hap iꞌewyte tẽtyhot hap. Miꞌiria pe saꞌa­wyꞌi — Woro­ho­ꞌo­poi­tyro yne eꞌat e uruꞌy­wania pe urueꞌa­se­ꞌiꞌin me. Saꞌa­wyꞌi Tupana toꞌe — Woro­ho­ꞌo­poi­tyro aru yne eꞌat pe aru uiꞌe hap ewy e. Atunug aru uimõ­typot yat koro eipy­ꞌa­setpe e saꞌa­wyꞌi uruepe. Taꞌi saꞌa­wyꞌi Tupana toꞌe — Atunug aru eipiit kawiat Uimi­po­ꞌoro Wuatꞌi Porekuat nuat hat e urueꞌa­se­ꞌiꞌin me. Urueꞌa­se­ꞌiꞌin saꞌa­wyꞌi Tupana wywo iꞌatuehay kahato rakaria.


text:
Urueꞌa­seꞌi sese ti mekewat Aparãu e hap het rakat iꞌewyte urueꞌa­se­ꞌiꞌin koꞌi ti mekewat aseꞌi Isaki iꞌewyte mekewat aseꞌi Isareu e hap het rakat. Miꞌiria ti saꞌa­wyꞌi hewyry kahato Tupana wywuat rakaria. Pywo ti Tupana kuap haria akag koꞌi uruꞌy­wania saꞌa­wyꞌi tukup­teꞌen. Saꞌa­wyꞌi iraniaꞌin ywania eiperia Humanu ywania ewywuaria yt tikuap hin i Tupana sese maꞌato miꞌi hap eꞌat pe uruꞌy­wania tikuap sakpo Tupana sese. Uruꞌy­wania saipepiat sese Iesui tuwe­mo­herep. Urupiit ewywuat kahato Iesui tuwe­mo­herep. Taꞌi uruꞌy­wania piit ewywuat kahato Iesui piit toĩneꞌen. Tupana Mipo­ꞌoro Aipo­rekuat nuat ty ti Iuteu kawiat. Miꞌi pote waku watu­wehum kahato Tupana ete — Tupana watu­wehum kahato ewawi katu­pono erepuꞌi nug hawyi ereĩneꞌen kahato aipy­ꞌa­setpe Aiꞌakag wo. Wato­mõ­typot En ni wuatꞌi eꞌat pe. Waku raꞌyn waku raꞌyn waku watoꞌe Tupana pe.


text:
Saꞌa­wyꞌi Tupana toꞌe urueꞌa­seꞌi Aparãu eharyꞌi mana Sara pe — 9 ewaty putꞌokꞌe hawyi araꞌaipok i ewawi mana hawyi wyti aru emẽpyt raꞌyn toĩneꞌen e Tupana tope hawyi hupiꞌa raꞌyn maꞌato mana Sara iporo sese pytkai. Yt karãpe i Tupana tiꞌa­parap — Atunug aru uiꞌe hap ewy hap ete. Miꞌi hawyi 9 ewaty hawyi taꞌaipok hawyi mana Sara imẽpyt a raꞌyn. Mekewat Aparãu saꞌyru Isaki tuwe­mo­herep taꞌyn itote imẽpyt raꞌyn Tupana e hap ewywuat. Miꞌi hawyi Tupana toꞌe — Isaki ti uimi­ꞌairo sese e. Isaki saipe­piaria ti uhemiitꞌin sese tukup­teꞌen e. Isaki ywania wyti aru uiꞌy­wania mesuwat yi tote tukup­teꞌen aru wuatꞌi eꞌat pe e Tupana urueꞌa­seꞌi pot pe.


text:
Maꞌato tukup­teꞌen kahato Aparãu saꞌy­ruꞌin yt Isaki kaipywiat i. Miꞌiria ti wẽtup ok Aparãu eharyꞌi kaipywiat tukup­teꞌen wy wẽtup ywania mekewat hary­poria Isitu ywania kawiat mana Sara eropat hat mẽpyt. Miꞌiria ete Tupana toꞌe — Aparãu esaipepiat sese ti Sara mẽpyt Isaki e hap het rakat are e. Uiwa­nẽtup hawe Isaki yn esaꞌyru sese e. Miꞌi emẽpyt kawiat wyti aru atiꞌa­tu­mo­herep emiariru sem koꞌi e. Isaki saꞌyru kawiat atiꞌa­tu­mo­herep eꞌywania sese mesuwe mehĩ e Tupana saꞌa­wyꞌi urueꞌa­seꞌi Aparãu me.


text:
Mekewat ewary wẽtup ok Sara emiit kaipyi emẽpyt re wen maꞌato Isaki yn ni esaꞌyru sese uimi­ꞌairo watꞌyp sese yn ni are e Tupana. Eharyꞌi mana Sara iporo rakat kaipywiat yt myhuꞌat hat i raꞌyn kaipywiat yn ni aru ewatꞌyp sese toĩneꞌen mehĩ e Tupana urueꞌa­seꞌi Aparãu me.


text:
Mio tã e ti Tupana uruehary Sara pe — Mũki­ꞌite mũki­ꞌite 9 ewaty tokosap hawyi wyti aru toĩneꞌen emẽpyt epiit sese kaipywiat tuwe­mo­herep aru uiꞌe hap ewy e Tupana saꞌa­wyꞌi mana Sara pe. Miꞌi hawyi topy­huꞌat iꞌe hap ewy raꞌyn. Iporo sese pytkai yt imẽpyt i rakat pytkai mana Sara tomo­herep tomẽpyt Isaki Tupana e hap ewy raꞌyn.


text:
Miꞌi hawyi Isaki totag naꞌyn hawyi totat teha­ryꞌi Hepeka e hap het rakat. Miꞌi hawyi iharyꞌi hawyi hupiꞌa hawyi imẽpyt raꞌyn typy ok ipat rakaria haꞌy­ruꞌin tuwe­mo­herep mana Hepeka pyi.


text:
Maꞌato saꞌa­wyꞌi Isaki saꞌy­ruꞌin wemo­herep hap eꞌyianmete Tupana toꞌe mana Hepeka pe — Emẽpyt ipat rakat saꞌa­wy­ꞌiwuat wẽtem yianmiat hat ti aru topy­huꞌat eropat hanuat e Hepeka pe. Miꞌi hawyi iykeꞌet topy­huꞌat toywyt eropat hano Tupana e hap ewy imiky­ꞌesat ewy tutunug. Miꞌi hawyi imẽpyt Iako topy­huꞌat Isaki saipepiat sese. — Atiꞌairo ipat ok watꞌypꞌi Iako e Tupana iꞌatu­ꞌy­wãꞌĩ hap eꞌyianmete.


text:
Miꞌi hap tohenoi iꞌatuty Hepeka pe yianmete Isaki saꞌy­ruꞌin ipat rakaria minug etiat Iako yt kat i te wakuap nug kuap sio waku sio yt hap eꞌyianmete Tupana tiꞌairo. Yt hewaku hap upi i toiꞌairo Iako. Koitywy aito tuwepyi te Tupana aiꞌairo aikaykay tuwe­wawi hap.


text:
Katu­pono iꞌatu­ꞌy­wãꞌĩ hap eꞌyianmete Tupana toꞌe — Uimi­kyꞌe kahato Iako uimi­ꞌairo kahato e maꞌato iykeꞌet Esau piat — Yt uimi­kyꞌe i kahato e.


text:
— Taꞌi Tupana yt naku i iꞌatuꞌe iraniaꞌin. Yt hãpyk i kahato katu­pono toiꞌairo Iako hawyi yt toiky­ꞌesat i Esau iꞌatuꞌe iraniaꞌin. Yt ahewaku hap upi i aiꞌairo pote yt naku i Tupana toĩneꞌen iꞌatuꞌe saꞌag iraniaꞌin Iako emiari­ruꞌin me uruepe.


text:
Yt miꞌi tã hin i ti rat uiwy­riaꞌin are katu­pono waku kahato Tupana toĩneꞌen. Nimo te Tupana toꞌe ahaꞌa­seꞌi Musei pe — Areĩneꞌen iwese kahato rakat e. Miꞌi pote ti atiꞌa­tue­ha­kye­raꞌat kahato miitꞌin uipyꞌa pyi uimi­ꞌairo koꞌi e. Atiꞌa­tue­ha­kye­raꞌat teran miitꞌin mote atikyꞌe kahato miit uimi­ky­ꞌesat ok tã e. Atiꞌairo miit uhemiit no uimi­ky­ꞌesat upi yt iꞌatue­waku hap upi i atiꞌairo uheropat hanuat e Tupana.


text:
Wẽtup ok miit ihaky­ꞌeꞌi uhepe rakat atekyi uhowawi uiwepyi sio waku rakat sio yt e. Uito ti Tupana pote atunug uimi­ky­ꞌesat ewy e. Uito Tupana pote uiwepyi atiꞌa­tu­ꞌairo miitꞌin uipyꞌa pyi uimi­ky­ꞌesat ewy e Tupana saꞌa­wyꞌi Musei pe. Mio tã e hap kaipyi watikuap taꞌyn yt ahewaku hap upi i Tupana aikyꞌe hap maꞌato towese hap kaipyi aheha­kye­raꞌat hap watikuap.


text:
Saꞌa­wyꞌi Tupana toꞌe morekuat yi Esitu piat Warau e hap het rakat pe — Uiwepyi woro­ꞌairo morekuat no mesuwat yi tote e. Ereĩneꞌen morekuat yi Esitu pe hawyi eminug yt naku i hap koꞌi kaipyi wuatꞌi miitꞌin mesu­wa­rote uhet kuap haria teꞌe­ro­py­huꞌat. Katu­pono atimo­herep kahato irane uhesaika hap hawyi atipo­re­nõtem uhemiitꞌin Iuteu ywania epo pyi e Tupana morekuat Warau me temiitꞌin ewanĩkap sese pe.


text:
Miꞌi pote mesup te Tupana topy­huꞌat iwese rakano tomi­ky­ꞌesat ok tã maꞌato iraniaꞌin ipyꞌahak takaria pe toiꞌa­tu­mõ­py­ꞌahak poꞌog neꞌi tuwepyi tomi­ky­ꞌesat ewy.


text:
Mio tã iꞌatuꞌe iraniaꞌin — Tupana ti yt naku i katu­pono tomi­ky­ꞌesat ewy mesu­wa­rote tutunug iꞌatuꞌe saꞌag. — Yt hãpyk hin i etunug Tupana iꞌatuꞌe iraniaꞌin ipyꞌa heg nakaria. Toiꞌa­tu­mõ­py­ꞌahak kahato poꞌog tehay wo tuweete iꞌatuꞌe. Pyno aikotã aru toiꞌa­tu­ꞌa­piheg tomi­mõ­py­ꞌahak haria iꞌatu­minug saꞌag ete iꞌatuꞌe. Tupana tomi­ky­ꞌesat ewy yn inug mote yt watu­wewãi kuap i Tupana kape. Yt wati­nãpin kuap i pote Tupana katu­pono tomi­ky­ꞌesat ewywuat yn tutunug iꞌatuꞌe iraniaꞌin. Miꞌiria pe areꞌe — Yt eweiwesat saꞌag neiꞌo Tupana are katu­pono aito yi ewywuat yi og ahemyp nug hap ewywuat aito are iꞌatuepe. Miꞌi hawyi Tupana ainug ahemyp nug hat ewy.


text:
Yt naku i watoꞌe Tupana kape — Kat pote uinug miꞌi tã Uhyt Mimi watoꞌe tope. Yt naku i watoꞌe — Yt uimi­ky­ꞌesat ewy hin i uinug watoꞌe Tupana pe are. Mio tã watoꞌe pote wato­py­huꞌat aikotã yi og yt kan hamo i yt naku i ahemyp nug hamuat rakat ewy. — Yt uinug neiꞌo emiky­ꞌesat ewy watoꞌe saꞌag. Uinug no Tupana uimi­ky­ꞌesat ewy watoꞌe pote wato­py­huꞌat yt ikahu hin i rakat yi og saꞌag myp nug hat po pe hap ewy. Myp tutunug hawyi yt kan hamo i topy­huꞌat yi og saꞌag kawiat i pote pokꞌe meremo aria pe tosey hawyi. Miꞌi hap ewy kahato aitoria aiwepyi aimi­ky­ꞌesat yn wati­ky­ꞌesat hawyi. Tupana po pe watoĩ­neꞌen wen maꞌato yt aimo­kahu kuap i tomi­ky­ꞌesat ewywuat.


text:
Miꞌi hap ewy kamũti nug hat po pe yi og wakuat hawyi tutunug tomi­ky­ꞌesat ewywuat. — Koitywy atunug mesuwat yi og kawiat typy kamũti e tuwepe. Wẽtup kamũti atunug miitꞌin mipun eiam yt ikahu i rakat. Maꞌato wẽtup atunug kamũti ikahu kahato rakat uiꞌyat painug hamuat e tuwepe hawyi tutunug naꞌyn typy kamũti yi og kawiat tomi­ky­ꞌesat ewy. Typy kamũti wẽtup yi og kaipyi yn tomi­ky­ꞌesat ewy. Miꞌi hap ewy ti Tupana tunug aito tomi­ky­ꞌesat ewy.


text:
Taꞌi kamũti nug hat ewy Tupana ainug tomi­ky­ꞌesat ewy. Yi og saꞌag mote kamũti nug hat ipyꞌahak kahato yt tutunug kuap i kamũti yi og saꞌag mote. Miꞌi hawyi — Yt kat hamo i mesuwat yi og toꞌe hawyi toipun pya toꞌyat pyi. Toiꞌapok taꞌyn tominug kamũti. Miꞌi hap ewy kahato Tupana miitꞌin ete tope­rupꞌi wywo ipotpap miꞌiria wywo. Meiũran iperupꞌi potꞌi hawyi ipyꞌahak — Pyno woro­ho­ꞌo­ꞌa­piheg naꞌyn eipe e iꞌatuepe aikotã kamũti nug hat ewy yt aimo­hãpyk kuap i hawyi.


text:
Maꞌato wẽtup yi og wakuat topy­huꞌat kamũti nug hat po pe hawyi hepamo tutunug kamũti topotpap mo waku rakat wuatꞌi eiam mo raꞌyn. Miꞌi hap ewy Tupana ainug tomõ­typot hamo. Ainug hawyi miitꞌin teꞌe­ra­haꞌat hawyi teꞌe­ru­wehum Tupana ete. — Tupana waku rakat iꞌatuꞌe iwese kahato miꞌiria nug hap ete ihaky­ꞌeꞌi kahato Tupana miꞌiria ete iꞌatuꞌe. Tupana eiam kahato miꞌiria tukup­teꞌen tuwe­pokuap kahato miꞌiria nug hap ete iꞌatuꞌe.<pb/>


text:
Tupana miꞌairo kahato aito. Tupana aikaykay tuwe­wawi aito Iuteuria ywania iꞌewyte iraniaꞌin aito wẽtup ywania.


text:
Saꞌa­wyꞌi Tupana ehay moherep hat Useia henoi tomiwan me. Tupana ti toꞌe uhepe — Meiũran aru wẽtup ywania pe yt uhemiitꞌin sese i rakaria pe ahenoi — Eiperia ti mesup uhemiitꞌin sese eweikup­teꞌen e. Meiũran aru iraniaꞌin ywania yt uwe miky­ꞌeria i kape — Uimi­ky­ꞌeria kahato sese eiperia e Tupana e Useia miwan me.


text:
Meiũran aru aikope aikope miitꞌin teꞌe­roꞌe — Eiperia yt Tupana emiitꞌin hin i iꞌatuꞌe hap tote aru teꞌe­roꞌe — Eiperia ti Wuatꞌi Eꞌat Piat Ieĩneꞌen hat Tupana sese saꞌy­ruꞌin saki­ꞌytꞌin iꞌatuꞌe aru e Useia nimuat Tupana ehay moherep hat tomiwan 1.10 2.23 pe.


text:
Miꞌi hawyi Isaia Tupana ehay moherep hat mio tã e haty wo — Aitoria ti Isareu ywania e. Iꞌatu kahato aitoria aikotã yẽpe ete yi kyt iꞌatu hap ewy watoĩ­neꞌen e. Typyꞌi kahato aito maꞌato kurin kurin Tupana mieha­kye­raꞌat wuaria sese aipy­ꞌa­setpe tukup­teꞌen e katu­pono iꞌatu­minug saꞌag yt nakuap i kahato tukup­teꞌen aikotã tawa Sutuma tawa Kumura yt naku i nug haria ewy e.


text:
Pywo ti rat Tupana tunug toꞌe hap ewy aru ahete — Woro­ho­ꞌo­ꞌa­piheg kahato aru eiperia yt naku i nug haria merepꞌe hap ewy yn woro­ho­ꞌo­moma sese aikotã nimo atiꞌa­tuwuk tawa Sutuma tawa Kumura hap ewy e Isareu ywania pe.


text:
Maꞌato mesup yt atunug i te e. Katu­pono eipy­ꞌa­setpe tukup­teꞌen uimi­ꞌairo koꞌi uimohey hat Aparãu ewywuaria e. Miꞌiria ti yt uiꞌatoiat teran hin i haria e Tupana nimo Isaia tomiwan 10.22 pe uruꞌy­wania Iuteuria pe.<pb/>


text:
Pyno eweipo­meꞌeg no ehewaure uhowawi uhytꞌiꞌin manaꞌin Humanu ywania are. Saꞌa­wyꞌi uruꞌy­wania Iuteuria yn Tupana miꞌai­roria tukup­teꞌen wen maꞌato mesup iraniaꞌin ywania mesu­wa­ro­tiaria waku pe tukup­teꞌen taꞌa­tu­mohey Haꞌyru hawyi. Saꞌa­wyꞌi yt taꞌa­tukuap hin i muꞌap Tupana kapiat miꞌiria iꞌewyte yt taꞌa­tukat hin i Tupana maꞌato mesup taꞌa­tu­mohey Iesui hawyi waku pe tukup­teꞌen Tupana wywo.


text:
Maꞌato Iuteuria Tupana miꞌai­roria saꞌa­wy­ꞌi­wuaria Tupana ywania sese tikat kahato mesup wẽtup muꞌap Tupana kapiat yt Iesui upi i. Taꞌa­tu­ky­ꞌesat kahato — Waku kahato eipe e hap Tupana wanẽtup hawiat hap. Miꞌi hawyi mio tã iꞌatuꞌe — Pyno waku watunug kahato toran Tupana wãiꞌe hap ainãpin hap koꞌi Musei mienoi koꞌi hawyi waku pe watoĩ­neꞌen Tupana pyꞌa pe iꞌatuꞌe kahato toꞌope. Miꞌi hawyi maꞌato taꞌa­tuiãꞌãg inug hap ete at kaꞌap hawyi yt kat i muꞌap taꞌa­tu­puẽti Tupana kape yt taꞌa­tukat i Iesui mohey hap upi hawyi.


text:
Taꞌa­tu­ꞌa­parap kahato Tupana kapiat muꞌap ete kat pote taꞌa­tu­wepyi taꞌa­tu­minug wakuat upi taꞌa­tukat taꞌa­tu­we­moe­waku hap. Yt taꞌa­tukat hin i Iesui mohey hap kaipywiat upi taꞌa­tu­we­moe­waku hap. Miꞌi pote — Watunug toran Tupana piat aiwo­ꞌo­nãpin hap koꞌi pote ti waku pe watoĩ­neꞌen Tupana pe iꞌatuꞌe toꞌope yt Tupana e hap ewy i. Miꞌi hawyi Tupana Mipo­ꞌoro Aheha­kye­raꞌat hat Iesui topy­huꞌat iꞌatu­py­ꞌa­setpe pytkai yt taꞌa­tusat i taꞌa­tu­moieĩ­neꞌen wuatꞌi eꞌat piat rakat sese. Miꞌi hawyi Iesui topy­huꞌat iꞌatu­py­ꞌa­setpe aikotã muꞌap tote nu wo py yitytek hat ewy toĩneꞌen iꞌatuepe. Taꞌa­tu­ꞌa­parap Iesui ete aikotã Isaia saꞌa­wyꞌi toꞌe miwan me hap ewy. Mio tã e Tupana ahepe — Eiweꞌeg wo o Iuteuria tawa wato Ieru­sarẽi miaria yityꞌok Siãu miaria are e. Waku mekewat Nu wato tote eweha­ꞌa­wynug yn naꞌyn uimõ­typot yat koro e.


text:
Waku uimi­ꞌairo mekewat Nu Wato ikahu rakat tote eweha­ꞌa­wynug uimõ­typot yat e. Maꞌato taꞌa­tu­puẽti itote mekewat Nu hawyi — Yt kan hamo i Miꞌi iꞌatuꞌe yt aimi­ky­ꞌesat ewywuat hin i iꞌatuꞌe Tupana pe hawyi Tupana Saꞌyru pun haria tukup­teꞌen ne Iuteu ywania. Miꞌi hawyi iꞌatu­mipun topy­huꞌat iꞌatu­puꞌap tote nu ewy. Mio karãpe Iuteu ywania ikohye­wyry itote hawyi hewo hewo kahato meiẽwat Nu Wato ete e aikotã wataꞌat nu ete aipuꞌap upi wãtym muo turan hap ewy are. Mio tã Tupana toꞌe hap ewy — Uwe uwe mesuwat Nu ikahu kahato rakat ete taꞌat miꞌi haria teꞌe­ru­we­ꞌauka hanuaria aru tukup­teꞌen e maꞌato uwe uwe mekewat Nu Wakuat rote tuweꞌyat nug miꞌi hat wuatꞌi eꞌat piat Tupana mowepit hat topy­huꞌat aru e Isaia tomiwan 8.14 pe. Uito ti Pauru.<pb/>


text:
Uheywytꞌin uheinytꞌin Iesui mohey haria Yi Humanu totiaria ahẽtup haty wo at kaꞌap Tupana kape — Tupana are etiꞌa­tue­ha­kye­raꞌat ro uiꞌy­wania uiꞌe­wy­wuaria Iuteu ywania ahẽtup kahato uipyꞌa pyi. Etimo­herep to Esaꞌyru Iesui uiꞌy­wania pe. Etiꞌa­tunug no Iuteuria Emipo­ꞌoro Urupo­rekuat nuat mohey kahato hanuaria wo uiꞌe­wywuat haria wo areꞌe yn Tupana pe haty uipyꞌa piat wywo.


text:
Yt uheso hin i uiꞌy­wania Iuteuria tikuap teran kahato Tupana wen maꞌato yt taꞌa­tukuap i te. — Tupana sese poꞌog uruimõ­typot iraniaꞌin kai iꞌatuꞌe maꞌato yt taꞌa­tukuap i te Tupana taꞌa­tu­pyꞌa pe taꞌa­tuwy ewywuat.


text:
Haꞌa­wyte yt taꞌa­tu­mohey i Tupana kapiat muꞌap Iesui. Taꞌa­tu­waure muꞌap Tupana kuap sese hamuat hawyi mesup taꞌa­tukat re wẽtup muꞌap Tupana kapiat kuap hamo e. Tupana kapiat muꞌap pun haria uiꞌy­wania. — Yt wati­ky­ꞌesat i En Urupo­rekuat nuat hap iꞌatuꞌe Tupana Mipo­ꞌoro Iesui pe. Taꞌa­tunug taꞌa­tu­puꞌap taꞌa­tu­wa­nẽtup hawe yt Tupana kapiat muꞌap ewywuat i. Miꞌi hawyi waku kahato urupuꞌap Tupana kapiat iꞌatuꞌe iraniaꞌin me maꞌato yt pywo pe i.


text:
Katu­pono haꞌa­wyte Tupana toꞌe — Atipo­ꞌoro aru Uhaꞌyru Eipo­rekuat no e. Uwe uwe imohey haria miꞌi haria ti aru waku pe tukup­teꞌen uipyꞌa pe e nimo uiꞌy­wania pe wen maꞌato uruꞌy­wania Iuteuria yt imohey i hawyi — Ewetunug no yne yne urueꞌa­seꞌi Musei wãiꞌe hap hawyi waku pe eweikup­teꞌen Tupana wanẽtup hawe iꞌatuꞌe mesup wuatꞌi ywania pe. — Atimoma raꞌyn mekewat muꞌap e Tupana yt uwe i inug kuap mote e. Mesup Uimi­po­ꞌoro Eipo­rekuat nuat Iesui upi yn toĩneꞌen muꞌap uhowawiat e. Yt karãpe i ehewaku hap putꞌokꞌe uimo­wepit hamo e Tupana mesup wuatꞌi miitꞌin me.


text:
Pyno eweikuap teran mekewat muꞌap Musei mienoi Tupana kapiat hap pote waku eweikuap sese kat som Musei toꞌe. Mio tã e tomiwan me — Ereĩneꞌen neran hãpyk takat sese Tupana wanẽtup hawe pote ewetunug at kaꞌap yne yne Tupana wãiꞌe hap Tupana etunug no e hap koꞌi e. Yt eweiꞌa­parap hin i yne yne Tupana e hap koꞌi ete hawyi eweikup­teꞌen wakuaria wo maꞌato wẽtup ete eweiꞌa­parap pote Tupana miꞌa­piheg wo eweikup­teꞌen aru e Musei tomiwan me.


text:
Maꞌato Tupana tikuap kahato yt uwe i mesuwat yi totiat toran tomi­ky­ꞌesat ewywuat nug kuap haria tukup­teꞌen. Miꞌi pote Tupana tunug muꞌap wẽtup takat tuwe­wawiat Tosa­ꞌyru apiheg hap upi. Taꞌi mekewat Wakuat Miit Iesui mohey hap kaipyi aimo­hãpyk kuap. Tomi­po­ꞌoro Aipo­typot nuat mohey haria pe yn Tupana toꞌe — Eipe waku kahato atipuẽti mesup uipyꞌa pe e. Aikotã Tupana toꞌe saꞌa­wyꞌi tehay moherep haria wẽ pyi hap ewy. Mio tã e wuatꞌi miitꞌin me — Yt pya hin i areĩneꞌen eikai e. Uimi­po­ꞌoro Eipo­rekuat nuat iꞌewyte yt pya hin i eikai e.


text:
Uhehay iꞌewyte yt pya i eikai e. Taꞌi uhehay toĩneꞌen naꞌyn eiwẽ pe ehehẽku tote e. Taꞌi uhehay toĩneꞌen naꞌyn eiwa­nẽtup hawe e ahepe. Yt naku i watoꞌe — Tupana Mipo­ꞌoro toĩneꞌen pya kahato aikai iuẽpe atipy pe watoꞌe. Katu­pono yt pya hin i aikai Aheha­kye­raꞌat hat. Yt naku i watoꞌe aipyꞌa pe — Waku watuwat atipy kape Iesui kape hawyi waku waterut meikowo Aipo­rekuat no yt naku i watoꞌe katu­pono toĩneꞌen kahato aipy­ꞌa­setpe. Yt naku i watoꞌe — Toꞌiro waꞌasyp hap kape Tupana Mipo­ꞌoro Aipo­rekuat nuat kat hamo sio toĩneꞌen itote sio yi ywytꞌok­pype toĩneꞌen sio waku wate­hymut sio yt naku i miꞌi tã watoꞌe katu­pono Tupana Ehay toĩneꞌen mesup yt pya hin i aikai katu­pono aiwẽ pe toĩneꞌen kahato e. Imohey haria piit puo toĩneꞌen.


text:
Maꞌato miꞌi tã Tupana toꞌe ahepe mesup — Uhehay iꞌewyte yt pya hin i eikai e. Taꞌi uhehay toĩneꞌen naꞌyn eiwẽ pe ehẽku tote. Taꞌi uhehay toĩneꞌen naꞌyn eipyꞌa pe eiwa­nẽtup hawe e ahepe. Miꞌi tã ti ahenoi ehepiat hap. Taꞌi Tupana ehay toĩneꞌen eipiit pe imohey haria eipe pote.


text:
Katu­pono uwe uwe tuwe­mo­herep towẽ pyi iraniaꞌin me — Iesui ti Uika­ꞌiwat sese e iꞌewyte topyꞌa pe hawyi mio tã e — Iesui woro­mohey kahato ereĩneꞌen guꞌuro pyi hap miꞌi e hat Tupana mieha­kye­raꞌat no topy­huꞌat e.


text:
Katu­pono karãpe aipyꞌa pe watoꞌe — Woro­mohey En Iesui e miꞌi hat pe — Waku pe eweikup­teꞌen wuatꞌi eꞌat pe e Tupana ahepe. Iꞌewyte uwe uwe tuwe­mo­herep iraniaꞌin me towẽ pyi Iesui mohey hat sese uito iꞌewyte Uika­ꞌiwat kahato Iesui e hat pe Tupana toꞌe — Woroe­ha­kye­raꞌat en wuatꞌi eꞌat pe e.


text:
Aikotã miwan miat Tupana toꞌe saꞌa­wy­ꞌiwuat hap ewy — Uwe uwe toꞌe uhepe — Tupana woro­mohey En e hat ti aru yt karãpe i tuwe­mõti te uimohey hap ete e Tupana miwan me.


text:
Tupana toꞌe wuatꞌi miitꞌin me sio aito Iuteuria ywania sio wẽtup ywania — Uwe uwe uimohey hat uimo­wepit hat sese toĩneꞌen sio Iuteu ywania sio wẽtup ywania e. Taꞌi Kereku ywania sio gaꞌapy piat ywania uimohey haria uikaykay Uhaꞌyru set upi pote uimie­ha­kye­raꞌat nuaria tukup­teꞌen e Tupana yne ywania pe.


text:
Aikotã miwan me Tupana toꞌe saꞌa­wyꞌi hap ewy topy­huꞌat mesup. — Uwe uwe e uhepe — Tupana uheha­kye­raꞌat ro e miꞌi e hat pe mio tã areꞌe — Mesup taꞌyn woroe­ha­kye­raꞌat en uhyt mana e.


text:
Maꞌato yt karãpe i yt imohey i te hat hẽtup Iesui kape heha­kye­raꞌat hamo. Iꞌewyte yt ikuap i te Iesui etiat yt uwe i henoi tope pote yt karãpe i hẽtup Tupana kape heha­kye­raꞌat hamo katu­pono yt toikuap i te pote. Iꞌewyte yt kat i i Tupana ehay moherep hat itote pote yt taꞌa­tuẽtup kuap i Tupana kape iꞌatue­ha­kye­raꞌat hamo yt kat i iꞌatu­wo­ꞌo­muꞌe haria i pote.


text:
Iꞌewyte yt wati­po­ꞌoro i wẽtup ok iꞌatuepe Iesui ehay etiat iꞌatu­muꞌe hamo pote yt karãpe i taꞌa­tukuap katu­pono yt uwe i henoi iꞌatu­py­ꞌa­setpe iꞌatu­muꞌe hamo Tupana etiat pote yt taꞌa­tu­mohey kuap i. Miꞌi pote ti — Waku kahato uhehay wakuat moherep haria tukup­teꞌen e Tupana. Ikahu kahato iꞌatupy koꞌi uiwa­nẽtup hawe katu­pono uhehay ereto hamuat iꞌatupy koꞌi e Tupana. Aikotã Tupana toꞌe hap ewy — Karãpe wẽtup ok toto uhehay moherep hamo iraniaꞌin kape uiwa­nẽtup hawe miꞌi miit wakuat kahato wo toĩneꞌen e. Ipy koꞌi iꞌewyte ikahuria ewy teꞌe­ro­py­huꞌat uiwa­nẽtup hawe katu­pono iꞌatu­ko­hye­wyry kahato uhehay moherep hamo pote e.


text:
Saꞌa­wyꞌi Tupana ehay moherep hat Isaia toꞌe tomiwan me — Tupana e atiꞌa­tu­muꞌe kahato mesu­wa­ro­tiaria ehay wo maꞌato yt taꞌa­tu­mohey i te e. Taꞌa­tukuap kahato aiwẽ pywiat pytkai yt taꞌa­tu­pywo i ahehay etiat e Isaia saꞌa­wyꞌi. Miꞌi e hap kaipyi watikuap taꞌyn iꞌatu kahato Tupana ehay wakuat kuap haria mesu­wa­ro­tiaria tukup­teꞌen maꞌato yt taꞌa­tu­mohey teran i haria hap watikuap.


text:
Iꞌewyte Tupana Mipo­ꞌoro Aheha­kye­raꞌat hamuat moherep hap kaipyi yn ni miitꞌin teꞌe­ro­py­huꞌat Iesui mohey haria wo.


text:
Uiꞌy­wania Iuteuria tikuap kahato mesuwat sehay wakuat aikotã morekuat Tawi toꞌe tuwepy hawe tomiwan me hap ewy — Taꞌi uiꞌy­wania ti Tupana ehay kuap kahato haria e. Aikope aikope taꞌa­tue­wyry mesuwat yi wato hap ok tã note aru taꞌa­tu­mo­herep kahato Tupana ehay itotiaria pe e. Uiꞌy­wania Iuteuria tukup­teꞌen wuatꞌi etama pe Tupana ehay moherep hamo e tomiwan me.


text:
Pyno uruꞌy­wania Iuteuria tikuap taꞌyn saꞌa­wy­ꞌite mesuwat sehay wakuat e. Mekewat urueꞌa­seꞌi pot Isareu emiariru koꞌi ikuap kahato aikotã Musei toꞌe wuatꞌi eꞌyianmete hap taꞌa­tukuap. Mio tã toꞌe Tupana uruepe Isareu emiariru koꞌi pe — Meiũran aru wẽtup ywania tukup­teꞌen uimohey haria wo e. Mekewat eꞌat pe miꞌiria yt nakuaria i ywania eiwa­nẽtup hawiat tukup­teꞌen pytkai uheropat kahato haria e. Uimie­ha­kye­raꞌat koꞌi wo tukup­teꞌen kahato miꞌiria e. Miꞌiria ete aru ehaꞌy­wywi kahato e Tupana saꞌa­wyꞌi uruꞌy­wania pe iraniaꞌin ywania yt iweꞌeg nakaria i ewy te iro pote e. Taꞌi miꞌiria uimie­ha­kye­raꞌat koꞌi tukup­teꞌen irane uiꞌy­wania sese ewywuaria e. Miꞌi atunug hawyi eweipy­huꞌat ipyꞌahak miꞌi haria etiat rakaria wo uhehay iꞌatuehay wo pote e.


text:
Musei ikuꞌuro hawyi Tupana ehay moherep hat Isaia putꞌokꞌe mekewat Musei ewy te ihay — Mio tã e Tupana uhepe e meiũran ti aru iraniaꞌin ywania yt uikat i haria uipuẽti raꞌyn aikope aikope tukup­teꞌen yi wato hap ok tã e Tupana uhepe e. Iꞌewyte — Aremo­herep iraniaꞌin ywania pe — Yt karãpe i eremo­herep uruepe e haria pe e Tupana Isaia miwan me.


text:
Maꞌato uiꞌy­wania Iuteuria kape mekewat Isareu emiariru koꞌi pe mio tã e Tupana at kaꞌap — Eweĩꞌẽ o uhowawi woro­ho­ꞌoꞌok­hytsat reran are at kaꞌap Aparãu emiariru emiariru koꞌi pe maꞌato — Yt yt yt iꞌatuꞌe uhowawi e. Yt uruiky­ꞌesat i yt kat i emiky­ꞌesat urutunug neran eweiꞌe uhepe Isareu ywania e Tupana saꞌa­wyꞌi Isaia miwan me. Taꞌi aikaykay kahato tuwe­wawi Tupana yt nakuaria aito pytkai. Uito Pauru.<pb/>


text:
Miꞌi pote apoꞌare ehepe sio Tupana Iuteuria kyꞌe te sio yt sio toiꞌa­tu­pugha sio waureꞌe raꞌyn Iuteuria ywania kai temiitꞌin kai sio yt i te areꞌe. Yt rat pãi toiꞌa­tu­kyꞌe kahato te miꞌiria e. Uito ti mekewat Iuteuria ywania kaipywiat hat pote atikuap kahato urukyꞌe hap pãi. Atikuap kahato Tupana yt uruwaure hin i te hap. Uhaꞌa­seꞌi pot ti mekewat Tupana mohey hat akag sese Aparãu are. Pywo ti rat uhaꞌa­seꞌi Pesamĩ ti Aparãu emiariru toĩneꞌen saꞌa­wyꞌi.


text:
Yt karãpe i aru Tupana tiꞌatoiat temiitꞌin sese Iuteuria ywania e. Katu­pono toiꞌairo miꞌiria toꞌy­wania wo wuatꞌi eꞌyianmete. Saꞌa­wyꞌi Tupana ehay moherep hat Eria toꞌe Tupana pe tomiwan me — Uruꞌy­wania yt naku i kahato e. Taꞌa­tunug saꞌag kahato yne emiky­ꞌesat koꞌi ete e.


text:
Taꞌa­tu­ꞌuka kahato emipo­ꞌoro ehay moherep hanuaria e. Yt naku i aikope aikope emiitꞌin tunug emõtypot hamuat aikope aikope taꞌa­tuwuk taꞌa­tu­hũria emõtypot hamo miꞌiria kape tõꞌẽ kahato uruꞌy­wania wãita­ꞌa­tuꞌe hamo e. Taꞌa­tu­pugha emõtypot yat koꞌi e. Taꞌa­tu­ꞌa­porok yne emõtypot yat e. Taꞌa­tu­moma teran yne emiit emipo­ꞌoro koꞌi e. Pywo ti rat Tupana mesup taꞌyn uikat kahato uiꞌauka hamo e tomiwan me. Uito yn ni emiit sese mesu­wa­rote areĩneꞌen Iuteuria pyꞌa­setpe pote e Eria saꞌa­wyꞌi Tupana pe.


text:
Miꞌi hawyi Tupana tiwesat — Eria e yt en yn i uimõ­typot hat itote katu­pono uhemiitꞌin sese uhehay moherep haria tukup­teꞌen ne 7000 miit itote uimõ­typot haria sok yt karãpiat i tupa­naria neꞌi mõtypot haria miꞌiria e. Yt taꞌa­tu­mõ­typot hin i mekewat tupana iãꞌãkap Paeu e hap het rakat. Yt en yn hin i uimõ­typot hat topy­huꞌat itote e Tupana Eria pe.


text:
Miꞌi hap ewy Tupana toꞌe mesup Isareu ywania etiat uruepe yt iꞌatu i wen iꞌewyte Iesui mohey haria maꞌato tukup­teꞌen ne Iuteuria ywania uimi­ꞌai­roria e Tupana uruepe katu­pono ahoꞌoekyi raꞌyn uhowawi miꞌi ywania kaipyi ipatꞌok hit ihaky­ꞌeꞌi uhepiat rakaria katu­pono paaꞌare hawyi ahoꞌoekyi heĩpyt uhowawi e Tupana.


text:
Ahoꞌo­ꞌairo miꞌiria uhepiat iꞌatu­kyꞌe hap ete katu­pono iꞌatue­ha­ky­ꞌeꞌi uhepiat hap kaipyi atunug miꞌiria uhemiitꞌin no e. Yt iꞌatu­minug wakuap upi hin i atiꞌa­tu­ꞌairo miꞌiria e. Uiwepyi atiꞌa­tu­ꞌairo miꞌiria uipyꞌa pyi e Tupana. Miꞌi hap ewy koitywy Tupana aiꞌairo yt aiminug wakuap upi hin i maꞌato tuwepyi aiꞌairo haty wo aikyꞌe haype yt kat i i watunug wakuap pytkai aheha­ky­ꞌeꞌi pote. Maꞌato wakuaria aito hawyi ahewaku hap upi aikyꞌe watoꞌe pote miꞌi ti yt pywo pe i katu­pono watoĩ­neꞌen tewa­nĩkap mo turan hap eꞌat pe aikyꞌe.


text:
Pyno Aito Tupana mohey haria wato­py­huꞌat aikyꞌe hap kaipyi hawyi Tupana mowa­kuaria watoĩ­neꞌen. Koitywy aimikuap muꞌap Tupana kapiat Iuteuria ywania tikat kahato. Isareu ywania tiky­ꞌesat kahato Tupana piat — Waku eipe e hap maꞌato miꞌiria yt ipuẽti i katu­pono teꞌe­ru­wepyi taꞌa­tunug Tupana kapiat yt muꞌap i. Miꞌi pytkai Tupana toꞌe kahato iꞌatuepe — Uhaꞌyru mohey hap upi ro uipuẽti e maꞌato yt iꞌatuꞌe Tupana ihay at kaꞌap pytkai. Meiũran teꞌe­ru­we­wau­rehik taꞌyn maꞌato kurin kurin ipuẽti uiꞌy­wania Iuteuria kawiat. Taꞌi imiꞌai­roria yn ipuẽti.


text:
Aikotã toꞌe miwan me hap ewy — Yt yt iꞌatuꞌe hawyi — Pyno waku eweikup­teꞌen yt iweꞌeg i rakaria wo waku eweikup­teꞌen ipyꞌa heg nakaria wo e. Pyno eweikup­teꞌen yt ikuap kuap takaria wo i e Tupana Iuteuria pe. Miꞌi pote mesup eꞌat pe e — Iuteuria yt ikuap kuap i pywuat sehay Iesui ehay moherep haria henoi iꞌatue­hamo pytkai yt putꞌokꞌe i iꞌatu­pyꞌa pe. Tupana ehay miwan miat teꞌe­ra­ꞌa­kasa hawyi teke iꞌatueha py pe maꞌato yt putꞌokꞌe i iꞌatu­pyꞌa pe.


text:
Yt taꞌa­tu­mohey teran i rakaria Iuteuria aikotã miwan me morekuat Tawi toꞌe hap ewy — Tupana uruꞌy­wania yt emohey teran i pote waku etunug iheg me iꞌatuenuk hap ewamiri kape hap ewy waku iꞌatuenuk hap topy­huꞌat iꞌatu­ꞌauka hap e. Waku iꞌatu­puꞌap tote ehewãhik yi kaꞌa iꞌatuꞌat hamo iꞌatu­minug saꞌag upi iꞌatu­ꞌa­piheg hamo e Tawi.


text:
Waku etiꞌa­tueha py sasep miꞌiria yt emohey teran i haria pote e. Waku etiꞌa­tue­waure kaꞌa hik iꞌatu­wo­ꞌo­kakꞌi hap pupi e. Waku myk puo yne miꞌiria yt emohey teran hin i pote e morekuat Tawi Tupana pe tuwepy hawe.


text:
Uruꞌy­wania Iuteuria iꞌaparap kahato Tupana kapiat muꞌap kuap hap ete aikotã miit taꞌat yi hot pe hap ewy yt ihapytig i pote e. Maꞌato miꞌi pytkai atuꞌa­parap pytkai Tupana yt tiꞌa­tu­waure hin i — Atomog aru miꞌiria e. Yt karãpe i aru woro­ho­ꞌo­ꞌatoiat uiꞌatoiat eipe pytkai e. Yt eweiky­ꞌesat i eheha­kye­raꞌat uhepiat hap pote atum iraniaꞌin ywania yi totiaria pe. Miꞌi atunug hawyi iraniaꞌin ywania etiat ihaꞌy­wywi rakaria wo eweikup­teꞌen katu­pono uimie­ha­kye­raꞌat koꞌi wo tukup­teꞌen miꞌiria uimẽ­pytꞌin koꞌi wo e Tupana Iuteuria pe.


text:
Uruꞌy­wania Tupana piat taꞌa­tu­poi­tyro hap pun haria taꞌa­tu­ꞌa­parap kahato Tupana imiium taꞌa­tue­ha­kye­raꞌat hamuat ete. Yt taꞌa­tu­ky­ꞌesat i hawyi ihaky­ꞌeꞌi rakaria ewy tukup­teꞌen mesuwe. Katu­pono pya kahato Tupana kai tukup­teꞌen. Uruꞌy­wania mipun iraniaꞌin ywania ewy topy­huꞌat. Miꞌi hawyi koitywy iraniaꞌin ywania Tupana mipoi­tyro wo tukup­teꞌen aikotã Tupana Pãꞌãu kuap haria wo. Taꞌa­tu­mohey Tupana hawyi Tupana mihu­ꞌi­huꞌi koꞌi wo tukup­teꞌen. Maꞌato meiũran aru Iuteuria ywania urutoria yne Iesui mohey haria wo urutu­kup­teꞌen aru imiꞌai­roria ok tã aikotã iraniaꞌin ywania mesuwat yi tote wẽtup sok yn watu­kup­teꞌen hap ewy. Miꞌi hap eꞌat pe Tupana mipoi­tyro koꞌi yne miitꞌin. Miꞌi pote mesuwat yi yne Tupana mipoi­tyro wo topy­huꞌat. Waku kahato miꞌi hap eꞌat topy­huꞌat waku sakpo e.<pb/>


text:
Pyno koitywy uhehay teran eiwywo iraniaꞌin ywania yt uruꞌy­wania i yt Iuteuria i koꞌi kape uhehay teran. Saꞌa­wyꞌi Tupana uikaykay eimuꞌe hamo tehay moherep ehepiat hamo uiꞌairo Tupana. Yt Iuteuria i pe Tupana ehay moherep hat kahato uito maꞌato Tupana ehay moherep wẽtup ywania piat hat uito. Yt aremõti hin i mesuwat motpap nug hamo. Waku kahato atipuẽti uiꞌairo hap.


text:
Yt atiwaure i uruꞌy­wania maꞌato ahãꞌãg kahato iꞌatue­ha­kye­raꞌat hap nug hamo. Uiꞌy­wania tehaꞌat uiminug iraniaꞌin ywania muꞌe hap kape hawyi atiky­ꞌesat iꞌatue­syꞌat rakaria ewy teꞌe­ro­py­huꞌat iꞌatu­pyꞌa piat Iesui mohey hap kyꞌewi yt kat i Tupana poityro hap iꞌatukai pote. Taꞌa­tukuap iraniaꞌin poityro hap hawyi atiky­ꞌesat taꞌa­tukat kahato Iuteuria poityro hap iꞌatue­ha­ꞌy­wywi hap kaipyi. Miꞌi hap atiky­ꞌesat kahato.


text:
Saꞌa­wyꞌi — Yt uruiky­ꞌesat i En Urupo­rekuat no iꞌatuꞌe Iesui pe. Miꞌi pote Tupana tuwe­morem iꞌatue­wawi uruꞌy­wania pyi hawyi. — Pyno yt taꞌa­tu­ky­ꞌesat i En pote uruiky­ꞌesat En Urupo­rekuat no iꞌatuꞌe iraniaꞌin ywania Iesui pe. Miꞌi pote koitywy iraniaꞌin ywania tukup­teꞌen Tupana wy oktia wo kahato maꞌato meiũran aru uruꞌy­wania teꞌe­ru­we­morem i raꞌyn — Uruiky­ꞌesat En Urupo­rekuat no iꞌatuꞌe aru Iesui pe hawyi — Pyno uiwa­nuaria eipe e Tupana aru iꞌatuepe uiwa­nuaria i raꞌyn eipe e. Iꞌatupap i raꞌyn Iesui upi uruꞌy­wania. Mekewat eꞌat pe aru wakuap kahato topy­huꞌat mesu­wa­rote aikotã guꞌuro pyi woro­he­nõtem hap waku kahato hap ewy e.<pb/>


text:
Pyno ahenoi teran iãꞌãkap ewy uruꞌy­wania ete. Woro­hoꞌoium aimikoi mani Tupana kape pote aimiium kaipyi topy­huꞌat Tupana wano uꞌi. Miꞌi pote Aparãu topy­huꞌat aimi­soꞌoium aimikoi aiko pywiat ewy. Miꞌi hawyi Iuteuria topy­huꞌat uꞌi mani kaipywiat ewy. Pyno wẽtup sehay iãꞌãkap wuo ahenoi teran ehepe. Karãpe watikoi kat ypia iꞌyp watum Tupana kape pote miꞌi hawyi haga ete topy­huꞌat Tupana wat yne. Iꞌyp hapo topy­huꞌat Aparãu ewy miaria urueꞌyian­miaria uruꞌy­wania Iuteuria tukup­teꞌen haga ewy.


text:
Uruetama puo toĩneꞌen Uriweira yp koꞌi urumikoi wakuaria kahato iꞌewyte toĩneꞌen Uriweira yp gaꞌapy piat nop sese rakaria Uriweira ran urutoꞌe. Miꞌi yp ewywuat kahato eiperia Humanu ywania. Uruto Iuteuria mekewat Uriweira yp sese ewywuaria. Haꞌa­wy­tepyi uruikuap Tupana sese maꞌato eiperia Humanu ywania yne tupa­naria mohey haria eipe. Saꞌa­wy­ꞌi­tewuat tupana iãꞌãkap mohey haria mesuwat yi totiat yt Iuteuria i koꞌi tukup­teꞌen aikotã mekewat Uriweira ran yp nop takat ewy maꞌato uruto Iuteuria yt ikyꞌesat i Iesui Urupo­rekuat no hawyi Uriweira yp sese yp pikꞌe hap ewy yp tek hap ewy urutu­kup­teꞌen. Miꞌi hawyi Tupana tipag iraniaꞌin ywania itote haga howapy piat ewy. Miꞌi hawyi satꞌe koitywy haat kahato iraniaꞌin ywania kat pote iꞌypy Iuteuria ywania kaipyi haga ewy iraniaꞌin ywania.


text:
Yt etimohit reiꞌo ehay wo Iuteuria ywania. Yt ereĩneꞌen neiꞌo haiwot iꞌatuetiat rakano katu­pono hatek hap ewy Uriweira yp tek hap ewy tukup­teꞌen. Yt ereꞌe teiꞌo — Uruwehay pyi urutu­wenug uruto poꞌog Iuteuria kai yt eweiꞌe teiꞌo. Mio tã eweiꞌe pote yt eiweꞌeg hin i kat pote haga yt haat kuap i yt iꞌypyꞌa ete i pote katu­pono yt tuwe­mosat kuap i yt iꞌypyꞌa i pote. Yt naku i haga toꞌe iꞌypy kape — Yt naku i en e miꞌi hap ewy yt watoꞌe kuap i Iuteuria ywania pe — Yt kat hamo i eipe katu­pono miꞌiria tukup­teꞌen hapo sese ewywuat iꞌypy ewy maꞌato iraniaꞌin gaꞌapy piat Uriweira ypia nop takaria ewy.


text:
Maꞌato iraniaꞌin teꞌe­roꞌe — Toitek haga saꞌag nakat miꞌi hawyi wati­pehik poꞌog waku rakat haga totopag itote iꞌatuꞌe saꞌag. Miꞌi hap ewy urutu­kup­teꞌen. Toihep Iuteuria haga potꞌi ewy hawyi uruto urupehik itote waku poꞌog nakaria uruto pote iꞌatuꞌe saꞌag yt pywo pe hin i iꞌatuꞌe iraniaꞌin.


text:
Pywo ti toihep Iuteuria aikotã haga watihep hap ewy maꞌato yt iꞌatu­minug saꞌag myi i toihep maꞌato yt taꞌa­tu­mohey i Tosa­ꞌyru pote. Miꞌi hawyi totopag eipe aikotã haga wati­pehik hap ewy Haꞌyru mohey haria eipe pote. Yt naku i eiwa­nẽtup hawe — Uruto poꞌog Iuteuria kai eweiꞌe eiwa­nẽtup hawe. Waku poꞌog paaꞌe­weiꞌe — Tupana kat pote uruꞌairo ewanuat poꞌog waku watoꞌe. Taꞌi Haꞌyru mohey haria aito pote uruꞌairo waku watoꞌe yn kat pote yt ahewaku hap upi i aheha­kye­raꞌat.


text:
Taꞌi yt tomohey poꞌog i hap upi toihep Iuteuria haga sese ikahu rakat pytkai toihep aikotã Uriweira yp haga sese rakat ewywuat. Pyno eipe Uriweira yp aga ran kahato ewywuat eweikup­teꞌen. Pyno Iuteuria ewy yt eweimohey poꞌog i pote eipe iꞌewyte eihep.


text:
Iwese kahato Tupana maꞌato towese pytkai aiꞌa­piheg kuap mekewat toꞌy­wania sese Iuteuria yt tomohey poꞌog i raꞌyn hawyi toiꞌa­tuhep toiꞌa­tu­ꞌa­piheg naꞌyn. Miꞌi tupono eipe yt toꞌy­wania sese i Tosa­ꞌyru mohey haria pote topy­huꞌat iwese rakano ehete maꞌato meiũran eweipun iwese hap pote yt eweimohey i aikotã tutunug toꞌy­wania hap ewy aikotã haga watihep hap ewy te toihep eipe e.


text:
Maꞌato meiũran aru toꞌy­wania Iuteuria Haꞌyru mohey haria tukup­teꞌen mote miꞌi hawyi tohytmoi i raꞌyn mekewat aikotã tomihep hap tote te Iuteu ywania tomohey sese i raꞌyn hawyi. Taꞌi Tupana tiꞌa­tu­pehik kuap kahato Iuteu ywania i raꞌyn toꞌyp etiat neꞌi pote. Eipe yt Iuteuria hin i.


text:
Eipe ti Huma­nuꞌin koꞌi eipe wẽtup pusu kuap haria. Eipe eweikup­teꞌen aikotã Uriweira yp haiwot rakat ewywuat aikotã haga Uriweira ran ewy. Aikotã imihep haga hawyi totopag wẽtup yp tote tomihep saipe­piano hap ewywuat. Toihep eipe haga ran hawyi toipehik Uriweira yp sese wakuat ete raꞌyn hap ewy mekewat Uriweira he rakat hewo kahato aimiꞌu wuat rakat ewy Iuteuria tukup­teꞌen. Niatpo kahato watopag wẽtup yp kaipyi haga hap wẽtup yp kape. Watunug kuap i maꞌato niatpo kahato. Yt niatpo hin i iwat haga te watopag hap tote wẽtup yp kaipywiat yn naꞌyn haga iꞌewyte hapo pote yt niatpo i miꞌi ewywuat eihep eipe hawyi totopag Iuteuria towat toꞌyp ete sese raꞌyn hap ewy yt niatpo hin i totopag.<pb/>


text:
Koitywy ehepe iraniaꞌin ywania pe atimo­herep teran Tupana ehay ehepe yt uwe mikuap i te hap. Miꞌi eweikuap hawyi yt eweiꞌe kuap i — Uruto poꞌog weꞌeg haria ywania Iuteuria kawiat e hap. Koitywy Iuteuria yt timohey kahato i Tupana Mipo­ꞌoro Aipo­rekuat nuat Iesui iꞌatu­pyꞌa heg kahato rakaria pote maꞌato meiũran aru paaꞌi­ꞌa­tuꞌe hawyi taꞌa­tu­ky­ꞌesat kahato imohey hap. Koitywy yt taꞌa­tu­ky­ꞌesat i pote — Pyno atiꞌa­tue­ha­kye­raꞌat iraniaꞌin ywania taꞌa­tu­mohey kahato Uimi­po­ꞌoro Iesui Iꞌatu­po­rekuat nuat pote e Tupana. Meiũran aru yt uwe i eipe Tupana Mipo­ꞌoro Aipo­rekuat nuat mohey haria hawyi yt uwe i poꞌog ikyꞌesat hawyi mekewat eꞌat pe ti uimi­ꞌai­roria Iuteuria iꞌatupap i raꞌyn imohey hap ete miꞌi hap eꞌat pe yt niatpo hin i tuwe­hytꞌok Uhaꞌyru mohey hawe e. Katu­pono miꞌiria tukup­teꞌen Uriweira yp haga sese koꞌi ewy e Tupana ahepe.


text:
Taꞌi Iuteu ywania aru topy­huꞌat Iesui mohey haria aikotã saꞌa­wyꞌi Tupana ehay moherep haria teꞌe­roꞌe taꞌa­tu­miwan me hap ewy topy­huꞌat aru. Mio tã e Tupana — Meiũran aru atipo­ꞌoro Iuteuria ehakye­raꞌat hat sese e. Tuwẽtem aru tawa Ieru­sarẽi yityꞌok Siãu tote pyi. Tuwe­mo­herep yityꞌok Siãu tote hawyi toiꞌa­tuhep taꞌyn yne iꞌatu­minug saꞌag koꞌi Iuteuria wanuat. Yne iꞌatu­minug koꞌi yt Tupana ewywuat koꞌi i toimo­weityk yne. Mekewat aseꞌi Iako emiariru emiariru koꞌi iminug saꞌag koꞌi toipo­re­raꞌat yne iꞌatue­ha­kye­raꞌat hamuat e Tupana.


text:
Atunug aru sehay iꞌatu­wywo waku uiꞌe hap aikotã areꞌe atunug aru uiꞌe hap ewy. Mekewat eꞌat atiꞌa­tu­mo­weityk yne iꞌatu­minug uhetiat iꞌatu­minug saꞌag koꞌi hap mekewat eꞌat pe e Tupana temiit Ieremia miwan me 31.31 pe.


text:
Koitywy Iuteuria tunug naꞌyn Tupana taꞌa­tue­wa­nĩkap wo katu­pono taꞌa­tupun neꞌen neꞌi yne mekewat sehay wakuat Iesui etiat. Miꞌi pote yt atiꞌa­tue­ha­kye­raꞌat kuap i miꞌiria e Tupana mesup iꞌatuepe. Maꞌato yt eweiwaure teiꞌo Tupana Mipo­ꞌoro Aipo­rekuat nuat miꞌiria ewy. Koitywy tukup­teꞌen ne Tupana e hap saꞌa­wy­ꞌiwuat Aparãu Isaki Iako kapiat hap ewy. Miꞌi pote toꞌy­wania towy­riaꞌin ne miꞌiria tukup­teꞌen Tupana miꞌai­roria. Koitywy eweipy­huꞌat raꞌyn Tupana wy koꞌi aikotã Iako kape hap ewy. Maꞌato toꞌy­wania iwyriaꞌin ne miꞌiria tukup­teꞌen ne.


text:
Aikotã toꞌe saꞌa­wyꞌi tomohey saꞌa­wyꞌi haria pe mekewat Tupana ehay moherep haria saꞌa­wyꞌi sese rakaria Aparãu Isaki hawyi aseꞌi Irauꞌin me — Meiũran aru atunug iraniaꞌin ywania torania uimẽ­pytꞌin koꞌi wo e. Miꞌi hap ewy karãpe Tupana toꞌe — Meiũran aru atunug toꞌe miꞌi pote tutunug. Yt uwe i wãiꞌe kuap Tupana kape. Uwe toiky­ꞌesat topoi­tyro hap ewy Tupana miꞌai­roria teꞌe­ro­py­huꞌat raꞌyn. Mio tã e Tupana — Woro­ho­ꞌo­poi­tyro uiwepyi e. Atiꞌa­tu­poi­tyro miitꞌin yne uimi­ky­ꞌesat ewy e. Miꞌi pote tutunug tuwe­mi­ky­ꞌesat ewy. Yt uwe i wãiꞌe kuap Tupana kape.


text:
Pyno eipe wẽtup ywania koꞌi yt Iuteuria ywania i. Saꞌa­wyꞌi yt kat i Tupana miky­ꞌesat nug haria eipe maꞌato mesup Tupana miꞌa­tu­kyꞌe kahato wo eweikup­teꞌen. Pyno yt woro­ho­ꞌo­ꞌa­piheg hin i e ehepe katu­pono uimohey haria mesup. Atum neꞌen neꞌi ehepe Iuteuria poityro hap koꞌi katu­pono Iuteuria yt iꞌatupap i uimi­ky­ꞌesat nug hap ete e Tupana mesup ehepe yt Iuteuria i pe.


text:
Pyno koitywy Iuteuria yt teꞌe­ro­py­huꞌat i Tupana kai maꞌato tut aru wẽtup eꞌat hawyi paaꞌi­ꞌa­tuꞌe. Miꞌi hap eꞌat pe tukup­teꞌen haky­ꞌeꞌi koꞌi eiꞌewy tukup­teꞌen aru Iuteuria. Meiũran — Urueha­kye­raꞌat Tupana iꞌatuꞌe haria eiꞌewy teꞌe­ro­py­huꞌat.


text:
Pyno Tupana toꞌe wuatꞌi ywania pe — Eipe torania yt uimi­ky­ꞌesat koꞌi nug haria i e miꞌi pote hoꞌo­wasat rakaria sese wo eweikup­teꞌen eiminug saꞌag pyꞌa­setpe eweikup­teꞌen. Eheko saꞌag po pe eweikup­teꞌen iheg me hap ewy. Miꞌi tã e Tupana pytkai — Meiũran wuare wo areĩneꞌen eiminug saꞌag koꞌi kai e. Woro­ho­ꞌo­kyꞌe haype Uhaꞌyru mohey haria e wuatꞌi ywania pe.<pb/>


text:
Miꞌi hawyi mio tã toꞌe saꞌa­wyꞌi Tupana ehay moherep hat Isaia — Wakuat wakuat kahato tig Tupana. Wakuat sese kahato En. Urutu­wa­nẽtup kahato hawyi yt uruikuap hin i ekuap hap koꞌi eweꞌeg hap koꞌi e. Kurin kurin uruikuap ewakuap sese hap kaipyi ewato hap sese hap ete e. Eweꞌeg hap iwato kahato. Ekuap hap poꞌog wuatꞌi kai e. Yt uwe i uruto aikotã etunug hap ikuap kat pote etunug aikope aikope ewyry hap upi e. Kat som etunug yt uwe i uruto uruikuap yt uruikuap kuap i kahato e.


text:
Aikotã toꞌe miwan me — Uwe uwe mesuwat yi tote Tupana kuap hat topy­huꞌat e. Yt uwe i mesuwat yi tote Tupana nãpin kuap hat yt uwe i pãi e Isaia miwan me 40.13 pe.


text:
Katu­pono aikope aikope toĩneꞌen kat koꞌi kat koꞌi sio heremo sio yt Tupana tunug yne miꞌi yt kat kawiat i tutunug. Tuwe­kaipyi tutunug yne yne. Iꞌewyte yne mesuwat yi tote toĩneꞌen katu­pono Tupana imoieĩneꞌen pote. Tesaika hap kaipyi tutunug yne tomõ­typot hamuat yne yne iminug koꞌi. Miꞌi pote — Urutu­wehum kahato ewawi Tupana urutoꞌe. Waku kahato En waku kahato En urutoꞌe epe Tupana. Mio tã watoꞌe Tupana pe are uito Pauru.<pb/>


text:
Uheywytꞌin uheyke­ꞌetꞌin uheinytꞌin yt ahewaku hin pytkai i Tupana aikyꞌe — Yt atiꞌa­tu­ꞌa­piheg teran i miꞌiria e tuwepe ahetiat pe. Tupana miꞌa­tu­kyꞌe eipe pote ahẽtup ehepe uheyke­ꞌetꞌin uheinytꞌin Iesui mohey haria Tupana eikyꞌe pote ewetum no eipiit tope eweikup­teꞌen kahato imõtypot haria wo. Aikotã saꞌa­wy­ꞌi­wuaria tiꞌauka taꞌa­tu­hũria Tupana mõtypot hamo hap ewy waku ewetum eipiit Tupana kape Tupana potpap nug hamo. Waku eheĩneꞌen hap imiky­ꞌesat ewy imõtypot hap yn topy­huꞌat. Waku eipiit pyi tuwẽtem sehay Tupana mõtypot hap yn Tupana ewaku hap ok tã aikotã waku watunug hap ewy. Aika­ꞌiwat wakuat kahato pote waku wato­py­huꞌat heropat sese haria wo.


text:
Waku watum aipiit Tupana kape. Yt naku i watunug ne aikotã mesu­wa­rotiat Tupana yt kuap i haria wanẽtup saꞌag hap ewy ainãpin saꞌag ewywuat. Yt naku i watuwat iꞌatuehay upi kat koꞌi kat koꞌi saꞌag nug hamo. Waku poꞌog watoꞌe Tupana kape — Etihep uiwa­nẽtup hap wyi mesu­wa­rotiat saꞌag wanẽtup hap hawyi uiwa­nẽtup hap etimo­pakup i ewat ewywuat. Uipyꞌa pe uiꞌakag me uipiit pe uiwa­nẽtup hawe ereĩneꞌen Tupana uipytꞌat nug hano. Miꞌi hawyi ewanẽtup hap eiam mo areĩneꞌen neran. Mio tã eweiꞌe Tupana pe pote eweikuap kuap Tupana miky­ꞌesat koꞌi kat som tutunug neran hap nug hamo. Kat som imowepit hap kat som hãpyk sese imiky­ꞌesat ewywuat hap mio tã eweiꞌe Tupana pe pote.


text:
Pyno uito Pauru Tupana uipo­ꞌoro einãpin hamo. Tupana hegyiꞌat kahato hawyi uinug eimuꞌe hano miꞌi pote woro­ho­ꞌo­nãpin eipe. Yt naku i aiwa­nẽtup hawe — Uito poꞌog torania kai aiꞌe hap kape. Waku — Uito en wato­ꞌo­ꞌewy kahato watoꞌe. Katu­pono aito wẽtup ok poꞌog imohey wẽtup ok yt maꞌato wẽtup sok yn aito pytkai. Miꞌi pote yt ereꞌe kuap i — Uito poꞌog eikai hap ete.


text:
Aipiit ete iꞌatu kahato ahaga maꞌato aipiit wẽtup yn toĩneꞌen. Miꞌi hawyi ahaga koꞌi yt toꞌo­ꞌewy hin i aipiit miky­ꞌesat motpap nug hap ete.


text:
Miꞌi hap ewy kahato Iesui mohey haria koꞌi. Iꞌatu kahato aitoria yt aiwo­ꞌo­ꞌewy i maꞌato wẽtup piit ewywuat yn wato­py­huꞌat. Iesui Tupana Mipo­ꞌoro Aipo­rekuat nuat piit ewywuat wato­py­huꞌat mesuwe aikotã aipiit ahaga wywo toꞌosat toꞌosat hap yt toꞌo­ꞌewy hin i pytkai. Miꞌi hap ewy wato­ꞌosat kahato Iesui mohey haria koꞌi Iesui piit ewy wẽtup piit ewy watoĩ­neꞌen.


text:
Pyno wẽtup ok imohey hat pe Tupana tum tesaika hap topotpap nug hamuat maꞌato wẽtup ok pe wẽtup sepap hap tutum. Yt toꞌo­ꞌewy hin i tutum ahepe aimikuap koꞌi aimi­sepap nug hap koꞌi. Maꞌato Tupana tum yne miꞌi koꞌi ahepe tegyiꞌat pote haype. Tutum neꞌen neꞌi yt kat saꞌup i. Wẽtup ok pe tutum tesaika hap tehay moherep hamuat. Tutum ahepe pote pyno waku wati­mo­herep ihay imohey hap mywo imohey hap ok tã.


text:
Maꞌato tutum ahepe tesaika hap teropat hap miitꞌin powyro hamo pote waku watu­we­potpap kahato heropat nug hap ete. Maꞌato tutum ahepe miitꞌin muꞌe kuap hap miꞌi pote waku wati­ꞌa­tu­muꞌe miitꞌin hesaika hap wywo.


text:
Maꞌato tutum ahepe tesaika hap miitꞌin mowepit hamuat miitꞌin arotꞌi potiat iꞌatuhep hamuat miꞌi pote etiꞌa­tu­mo­wepit ro hatek takaria hoꞌopot haria. Maꞌato tutum ahepe tegyiꞌat hap miitꞌin powyro hamuat aimiium kaipyi pote waku wato­py­huꞌat hegyiꞌat kahato miꞌi hap wywo. Tupana ainug miitꞌin akag wo pote waku ahemiitꞌin kyꞌe hap wywo wati­po­wyro hãpyk takat ewy. Tupana ainug miitꞌin powyro hano pote waku watum kat koꞌi kat koꞌi satek takaria pe iꞌatu­kyꞌe hap wywo.


text:
Karãpe wati­ꞌa­tu­kyꞌe miitꞌin pote waku wati­ꞌa­tu­kyꞌe kahato aipyꞌa pyi yt kat aheso hap wywo i. Waku wato­py­huꞌat haiwot rakat ewy maꞌato yt miitꞌin ete i. Waku ahaiwot rakaria ewy wato­py­huꞌat aiminug saꞌag hap koꞌi ete. Maꞌato waku wati­ky­ꞌesat kahato waku nug hap koꞌi. Yne wakuat waku watat maꞌato yt naku i hap waku watipun.


text:
Waku woꞌo­kyꞌe haria wo watoĩ­neꞌen aikotã wẽtup ywania toꞌo­kyꞌe kahato hap ewy. Aikotã aheinytꞌin aheywytꞌin aheyke­ꞌetꞌin aiꞌy­wotꞌin aityꞌin toꞌo­kyꞌe kahato hap ewy aiwese hap wywo. Waku wato­ꞌo­kyꞌe katu­pono Tupana Mipo­ꞌoro mohey haria aito. Iesui eropat haria aito miꞌi pote waku watikat kahato aikotã waku wato­ꞌo­mõ­typot hamuat. Waku watoꞌe aiwa­nẽtup hawe — En ni waku. Miꞌi ti waku watoꞌe.


text:
Yt iperup takaria ewy i waku wato­py­huꞌat. Waku watu­we­potpap at hakup wywo. Yt ereĩneꞌen neiꞌo sẽtup e hano. Aika­ꞌiwat eropat hat sese wo waku watoĩ­neꞌen. Waku aipyꞌa pyi Aika­ꞌiwat mowepit hap yn aiwa­nẽtup hawe ipotpap nug hap ete.


text:
Tupana tunug aru toꞌe hap ewy pãi an watoꞌe. Mio tã watoꞌe pote aimo­wepit hap topy­huꞌat aikotã Tupana wepit hap ewy. Wati­mohey pote putꞌokꞌe ahete hoꞌopot hap niatpo kahato hap. Miꞌi hawyi waku watoĩ­neꞌen motꞌi aiperup i hap wywo. Waku wahe­katup tokosap aru hap — Yt watoiat hin i imohey hap aiꞌe hap wywo. Miꞌi pytkai waku ahehay Tupana wywo at kaꞌap aikope aikope ahewyry hap upi.


text:
Waku hegyiꞌat rakaria wo watoĩ­neꞌen ahekat wywo. Waku wati­mõꞌẽ ahekat iraniaꞌin me hatek takaria pe — Iesui mohey haria eweikup­teꞌen uruwywo eweiꞌe iraniaꞌin yt aimikuap i koꞌi pe pytkai. Iesui mohey haria miꞌiria pote waku mio tã watoꞌe õꞌẽ haria yt uwe mikuap i koꞌi pe.


text:
Karãpe wẽtup ok ihay saꞌag ahete pote waku wahẽtup Tupana ewawi — Tupana etipoi­tyro ro mesuwat uhewa­nĩkap uinug neran ne tewa­nĩkap wuat hat watoꞌe. Taꞌi yt atiky­ꞌesat i iꞌapiheg hap watoꞌe Tupana pe. Maꞌato yt naku i haiwot rakaria wo wato­py­huꞌat ahatyꞌi hatyꞌi haria ete. Yt naku i wate­ro­mo­pusu miꞌiria yt naku i iminug upi. Yt naku i watu­we­poepyk aimo­sa­tyꞌi satyꞌi haria.


text:
Karãpe wẽtup ok putꞌokꞌe ahete iwepit kahato pote waku watu­we­mo­wepit iwywo. Maꞌato karãpe wẽtup ok putꞌokꞌe ahete tuwak taꞌa­rotꞌi hap wywo miꞌi pote waku watu­we­mowak iwywo.


text:
Yt naku i ipatꞌok ete aiwese ipatꞌok ete yt. Karãpe putꞌokꞌe ahete motpap hap yt aimi­ky­ꞌesat ewy i miitꞌin emiit minug hap ewy pote waku watunug aimi­sakup hap wywo iꞌatu­ꞌakag wo wato­py­huꞌat pytkai. — Uito poꞌog mote yt naku i uipotpap aikotã miit emiit ewy yt naku i watoꞌe.


text:
Karãpe wẽtup ok tunug saꞌag kahato ehete yt eweipoepyk teiꞌo. Yt etunug neiꞌo miꞌi hat ete aikotã tutunug saꞌag hap ewy te maꞌato etipoepyk waku puo wakuap mo. Waku watunug yne yne yt kat i miitꞌin maꞌat hap aikai yt kat i aheso hap wywo. Miꞌi hawyi miitꞌin tikuap taꞌyn yt kat i taꞌa­tu­maꞌat hap aikai.


text:
Waku wahãꞌãg yne ahesaika hap koꞌi wo miitꞌin iperup i kahato iwese kahato rakano iraniaꞌin yt iꞌatu­wese i rakaria wo tukup­teꞌen pytkai. Waku aito iwese rakano. Yt naku i watu­ꞌuka iraniaꞌin wywo sehay wo maꞌato woꞌo­kyꞌe hap yn waku watikat.


text:
Yt naku i wati­poepyk uhetiat yt naku i nug haria. Uiwy­riaꞌin wẽtup ok aimaꞌat pote yt naku i wato­py­huꞌat aipy­ꞌahak. Poꞌog waku wahenoi Tupana kape miꞌi pote Tupana ipyꞌahak aika­wiano hamo katu­pono mio tã e Tupana miwan me — Atiꞌa­tu­ka­wiano yne eipe. Eipoepyk hat uito e Tupana miwan me.


text:
Yt naku i watu­we­poepyk uiwy­riaꞌin. Tupana yt tiky­ꞌesat i kat pote toꞌe miwan me — Ewanĩkap hesyꞌat pote eweiꞌa­tupoi o miꞌiria e. Iꞌatu­we­sa­po­ꞌutui pote etum o sapo hy iꞌatuepe. Miꞌi etunug pote tuwe­mõti topy­ꞌahak hap ete kat pote ewaku hap etunug pote aikotã naꞌak hawywiat aheꞌyni ywytꞌok­pype aria sapuẽ hap ewy. Miꞌi hawyi imowepit hap topy­huꞌat iꞌewyte tuwe­mõti tominug saꞌag ehetiat hap pupi.


text:
Karãpe yt naku i hap ahãꞌãg kahato karãpe ahatek hap aiꞌakit teran pote yt naku i watoiat imohey hap. Waku watu­ꞌuka kahato aiꞌakit hap akit hamo. Waku wati­ꞌakit saꞌag wakuap nug hamo kat pote wakuap nug hap poꞌog hesaika saꞌag koꞌi kai are uito Pauru.<pb/>


text:
Karãpe more­kuaria toꞌe ahepe — Etunug no wakuap e pote waku watunug iꞌe hap ewy Iesui mohey haria aito pote. Waku watuwat iꞌatuehay wakuap upi are katu­pono yne aika­ꞌi­waria Tupana mipag koꞌi. Yne tuꞌi­saria iꞌewyte Tupana miꞌairo koꞌi tukup­teꞌen. Taꞌi aheka­pitãu koꞌi yne aiꞌakag koꞌi more­kuaria koꞌi ahetu­ꞌi­saria aika­ꞌi­waria Tupana miꞌairo koꞌi tukup­teꞌen aiꞌa­tu­ꞌa­pykok hamo. — Taꞌi uhehay kaipyi ti yne more­kuaria tukup­teꞌen atipy pe iꞌewyte yi tote e Tupana ahepe.


text:
Yt naku i watu­ꞌuka more­kuaria ainãpin waku nug hap ete. Waku aiweꞌeg wo o katu­pono yt naku i watu­ꞌuka more­kuaria airo hat Tupana ete are. Watu­ꞌuka miꞌiria ainãpin waku hap ete pote Tupana miꞌa­piheg wuanuaria wo wato­py­huꞌat.


text:
Maꞌato wakuap watunug aiꞌakag koꞌi aipo­ꞌoro hap ewy pote yt wato­kenꞌẽ hin i more­kuaria sura­raꞌin mupi are katu­pono waku pe watoĩ­neꞌen kahato more­kuaria wanẽtup hawe. Miꞌi hawyi karãpe putꞌokꞌe surara ahowawi hawyi yt wato­kenꞌẽ hin i ipupi maꞌato aiwy ok wo toĩneꞌen are. Maꞌato karãpe watunug saꞌag miꞌi hawyi yt naku i nug haria wo watoĩ­neꞌen more­kuaria wanẽtup hawe. Miꞌi pote wato­kenꞌẽ kahato more­kuaria pupi iꞌewyte iꞌatue­su­ra­raꞌin miat aiꞌa­piheg hap pupi wato­kenꞌẽ. Pyno aito Iesui mohey haria pote yt karãpe i wato­kenꞌẽ more­kuaria pupi.


text:
Tupana miꞌai­roria koꞌi ti aipo­rekuat tuꞌi­saria aiꞌakag koꞌi pywo ti rat Tupana tiꞌa­tu­ꞌairo yne miꞌiria aipo­wyro hamuat yt naku i nug hap pupiat aiꞌa­pykok hanuaria toiꞌa­tu­ꞌairo aika­ꞌi­waria maꞌato watunug yt naku i hap koꞌi pote waku wato­kenꞌẽ kahato iꞌatu­pupi katu­pono aiꞌa­piheg kuap taꞌa­tue­su­ra­raꞌin po wo are. Pyno tuꞌi­saria more­kuaria Tupana eropat haria ewywuaria tukup­teꞌen kahato aipy­ꞌa­setpe are. Miꞌiria ti toiꞌa­tupag aiꞌa­piheg hamuat aiminug saꞌag etiat hamo.


text:
Pyno yt nakuap i ahete yt watunug i more­kuaria tuꞌi­saria ehay pote. Watunug waku pote waku pe watoĩ­neꞌen sura­raꞌin nywo. Miꞌi pote poꞌog waku iꞌatu­wese kahato hap toĩneꞌen are katu­pono waku watunug hawyi yt kat i aiwe­mõti hap topy­huꞌat aipyꞌa pe aiwa­nẽtup hawe.


text:
Iꞌewyte karãpe more­kuaria tiꞌa­tu­ky­ꞌesat saꞌup taꞌa­tu­potpap hap upi miꞌi pote waku watum iꞌatuepe iꞌatu­miẽtup katu­pono iꞌatu­potpap kahato aiꞌa­pykok hawe. Miꞌiria iꞌatu­potpap kahato Tupana miky­ꞌesat nug hamuat ahetama aheꞌyi wanĩ­kaptia pyhyp hamo. Miꞌiria tiky­ꞌesat kahato aheĩneꞌen hap ikahu kahato hap. Yne minug hap ete aipo­wyro kahato aiꞌakag koꞌi mesu­wa­ro­tiaria.


text:
— Eweiꞌa­tu­mõ­typot ro pyno miꞌiria tuꞌi­saria e Tupana ahepe. More­kuaria torania pe ehegyiꞌat ro ehekat wo e mesup ahepe Tupana. Eweha­ꞌupnug o eiwe­te­weru hap iꞌatuepiat e. Taꞌa­tu­ky­ꞌesat taꞌa­tu­po­wyro hap taꞌa­tu­konug hamuat ete pote waku watu­we­potpap iꞌatuko nug hamuat e Tupana ahepe. Waku miꞌi tã watunug miꞌiria mõtypot hamo are. Waku more­kuaria pe tuꞌi­saria pe watum saꞌup katu­pono miꞌiria iꞌatu­potpap kahato Tupana miky­ꞌesat ewy nug hamuat aipo­wyro hap ete. Waku ipotpap takaria wo watu­kup­teꞌen yne aito Iesui mohey haria aito pote.


text:
Eiwe­te­weru hap meremo eweha­ꞌupnug e. Yt naku i ti rat aito Iesui mohey haria watu­we­te­weru neꞌi. Waku wẽtup yn aiwe­te­weru hap mesu­wa­rote are miꞌi ti miitꞌin kyꞌe hap kawiat. Waku wahãꞌãg kahato miꞌi nug hamo yne miitꞌin ete. Miꞌi hawyi waku yt kat i aiwe­te­weru hap. Waku wuatꞌi miitꞌin kyꞌe haria wato­py­huꞌat. Miꞌi yn waku aiwe­te­weru hap sese. Miitꞌin kyꞌe kahato haria wo watoĩ­neꞌen pote wakuap yn naꞌyn watunug iꞌatuepe. Miꞌi hawyi Tupana miky­ꞌesat nug haria wo wato­py­huꞌat miitꞌin kyꞌe haria aito pote. Yt karãpe i wati­ꞌa­parap miwan miat wãiꞌe hap koꞌi ete Musei mienoi koꞌi ete kat pote wati­ꞌa­tu­kyꞌe kahato iraniaꞌin miitꞌin mote yt karãpe i wati­maꞌat miꞌiria.


text:
Kat pote saꞌa­wyꞌi yityꞌok tote Tupana tiwan nu tote puretig. Miꞌi hawyi tutum ahaꞌa­seꞌi Musei pe — Yt ereket reiꞌo wẽtup ok eꞌaito wywo wẽtup ok eharyꞌi wywo e. Yt etiꞌauka teiꞌo miit e. Yt eteroꞌok teiꞌo iraniaꞌin ekat e. Yt eheso teiꞌo iraniaꞌin minug hap ete iꞌatu­maꞌat hamuat. Yt etiꞌa­tu­ky­ꞌesat reiꞌo eha wo iraniaꞌin ekat iraniaꞌin emiit e. Yt ereĩneꞌen neiꞌo ehaꞌy­wywi iraniaꞌin ekat ete e Tupana ainãpin tomiwan me nu tote. Miꞌi e hap koꞌi waku watunug yne yne are. Iꞌewyte wẽtup ainãpin hap poꞌog miꞌiria kai toĩneꞌen are. — Eweiꞌa­tu­kyꞌe ro iraniaꞌin eiwe­kyꞌe hap ok tã e Tupana. Miꞌi e hap watunug mote yne Tupana kaipywiat ainãpin hap tomiwan miat watunug naꞌyn.


text:
Kat pote wati­ꞌa­tu­kyꞌe iraniaꞌin aiwe­kyꞌe hap ok tã mote yt karãpe i wati­ꞌa­tu­maꞌat reran aimi­kyꞌe kahato haria. Yt karãpe i woꞌo­maꞌat haria wo wato­py­huꞌat Tupana piat ainãpin hap koro — Eweiꞌa­tu­kyꞌe iraniaꞌin eiwe­kyꞌe hap ok tã e hap nug hawyi. Woꞌo­pot­kyꞌe hat wo watoĩ­neꞌen hawyi yne ainãpin hap Tupana miky­ꞌesat koꞌi nug haria wo watu­kup­teꞌen.


text:
Uimi­mu­ꞌeria tawa wato Huma piaria toꞌiro wati­ꞌa­tu­kyꞌe miitꞌin. Yt naku i woꞌo­maꞌat haria wo wato­py­huꞌat. Aheha­kye­raꞌat hat Iesui tut hamuat. Yt watikuap i kat eꞌat putꞌokꞌe maꞌato miꞌi hap watikuap poꞌog yt pya i gaꞌatpo hap kai. Poꞌog poꞌog yt pya i Aika­ꞌiwat ut hap saꞌa­wy­ꞌiwuat ahepiat yt imohey i te hap kai. Yt naku i get haria ewywuaria wo watu­kup­teꞌen hut turan. Pyno koran waku wahe­katup kahato hut hap.


text:
Yt naku i nug haria tiky­ꞌesat kahato wãtym muo yt naku i nug hamuat hap. Taꞌa­tu­ky­ꞌesat kahato ti iꞌypyryp wiat saꞌag nug hap maꞌato aito yt miꞌiria ewywuat i aito katu­pono aitoria wato­py­huꞌat ihotꞌok puo ieĩneꞌen haria ewy are. Waku nug haria tiky­ꞌesat kahato waku nug hap yne ehamo hamuat Tupana mõtypot hamuat. Waku nug haria tiky­ꞌesat kahato ihotꞌok wuo wuatꞌi ehamo waku nug hamuat. Mesup taꞌyn wãtym porap tokosap taꞌyn uiwy­riaꞌin are. Mesup taꞌyn ihotꞌok porap putꞌokꞌe. Uimi­mu­ꞌeria Aika­ꞌiwat ut hap yt pya i at wẽtem hap ewy ihotꞌok hap.


text:
Wuatꞌi ehamo eꞌat pe turan yt uwe i inug saꞌag. Aiminug wakuap wen yne heremo. Waku yt watu­we­mõti hin i aiminug waku hap upi. Waku wati­ꞌatoiat yne yt naku i nug hap kat koꞌi mekewat wãtym muat hairu saꞌag nug haria woꞌo­pytyk pytyk hap ewywuat. Waku wati­ꞌa­tu­ꞌatoiat yne kat som mekewat mahy wemo­pẽꞌã hap aikotã wãtym muaria tunug hap ewywuat. Waku wati­ꞌatoiat yne kat som mekewat aiwary wary aheꞌaito heꞌaito hap. Waku miitꞌin hãpyk takaria ewywuaria wato­py­huꞌat mesuwat yi tote are aikotã wakuap nug haria ewy. Waku wati­ꞌatoiat yne kat som aiwu­ꞌuka hap woꞌo­ꞌahyk hap koꞌi. Waku wati­ꞌatoiat yne kat som mekewat woꞌoe­ha­ꞌy­wywi hap.


text:
Miꞌi pote waku wati­ꞌauka aipiit miky­ꞌesat saꞌag nug hap koꞌi. Waku wẽtup ehay kape watum aiwa­nẽtup hap mekewat Aika­ꞌiwat Iesui wanẽtup hap ewywuat. Yt naku i wati­po­wyro aipiit imiky­ꞌesat saꞌag nug hamuat ete. Karãpe putꞌokꞌe ahete aimi­ky­ꞌesat saꞌag yt naku i nug neran hap hawyi waku meremo yt ahewaure i howawi. Aikotã watopag ahesokpe pakup aipiit pe aipainug hamuat hap ewywuat waku watopag Aipo­typot Aika­ꞌiwat Iesui aipyꞌa pe aiwa­nẽtup hawe aipiit puo aimo­kahu sese hap aipainug sese hap are uito Pauru.<pb/>


text:
Karãpe putꞌokꞌe wẽtup ok Iesui mohey pakup te hat yt itag i te Iesui mohey hap ete hawyi waku — Ereke ro mehĩ mana watoꞌe tope. Iesui mohey hat en mote waku ereĩneꞌen uruwywo Tupana mõtypot hamuat wuatꞌi eꞌat pe watoꞌe imohey pakup i hat pe are. Waku — Ereke ro watoꞌe imohey pakup i hat pe yt ihãite i imohey hap ete pytkai.


text:
Yt naku i wati­mohit neꞌi miꞌi wẽtup ok miit yt ikuap kahato i te aimikuap Iesui etiat pytkai. Yt naku i watu­ꞌuka sehay wo miꞌu ete kat som waku watuꞌu kat som yt e hap ete katu­pono imohey pakup takaria tuꞌuka teran miꞌu eko ete. Yt naku i watu­ꞌuka imohey hap yt aiwo­ꞌoeko ewy hap ete mekewat kat eꞌat waku wati­mõ­typot Tupana e hap ete. Miꞌi pote yt naku i wati­mohit Iesui mohey pakup i hat. Poꞌog waku wati­kyꞌe kahato miꞌiria.


text:
Yt aiwo­ꞌo­ꞌewy hin i miꞌu eko ete katu­pono wẽtup ok Iesui mohey hat iꞌu yne miꞌu koꞌi hat maꞌato wẽtup ok yt ihaĩte i te Iesui mohey hap ete rakat — Wãi wãiꞌe neꞌi miꞌu koꞌi ete. Miꞌi hawyi miꞌu u yne hat yt naku i toꞌe yt iꞌu yne i hat pe — Yt naku i kahato en mehĩ mana e yt etuꞌu yne i miꞌu uruꞌewy yt naku i mio tã watoꞌe imohey pakup hat pe. Katu­pono — Uhaꞌyru mohey hat en mote waku ereĩneꞌen uipyꞌa pe e Tupana ahepe.


text:
Yt naku i wati­mohit iraniaꞌin Iesui eropat haria iꞌatueko ete kat pote Iꞌatu­ka­ꞌiwat koro Iesui yn ikuap waku teropat hap sio yt hap katu­pono Taꞌa­tu­ka­ꞌiwat kaipyi yn taꞌa­tu­ky­ꞌesat — En ni waku rakat e hap. Uiwy­riaꞌin Aika­ꞌiwat tikuap kahato aimoe­saika topotpap nug hamuat hap. Aipoi­tyro kuap kahato Aipo­typot koro topotpap nug hamo. Yne tomohey pakup i haria poityro kuap hat Iesui toĩneꞌen. Iꞌewyte yt naku i watoꞌe iꞌu yne hat pe — Yt naku i en katu­pono etuꞌu yne yt urueko ewy i watoꞌe. Yt naku i mio tã watoꞌe katu­pono Tupana toꞌe Tosa­ꞌyru mohey haria pe — En ni waku kahato uiwa­nẽtup hawe e yne miitꞌin me sio miꞌu tutuꞌu yne sio yt pytkai i.


text:
Pyno iraniaꞌin Iesui mohey haria — Waku ti wati­mõ­typot Tupana yne eꞌat pe iꞌatuꞌe maꞌato iraniaꞌin Iesui mohey haria — Wẽtup eꞌat yn nat poꞌog waku wati­mõ­typot Tupana iꞌatuꞌe. Taꞌi yt aiwo­ꞌo­ꞌewy hin i kat eꞌat poꞌog waku hap ete. Pyno waku wato­mohey aipyꞌa pe yt heremo i kat som wato­mohey miꞌi hap ete are. Waku watikuap aiwewi kat eꞌat waku kat eꞌat yt hap Tupana mõtypot hamuat are. Miꞌi hawyi yt naku i wati­mohit iraniaꞌin mimohey.


text:
Waku kahato wati­mõ­typot Tupana. Miꞌi pote waku watoꞌe — Mesuwat eꞌat pe atimõ­typot teran Tupana watoꞌe. Yt aiwo­ꞌo­ꞌewy hin i aimiꞌu eko koꞌi wo Iesui mohey haria aito pytkai. Wẽtup ok toꞌe — Mesup atuꞌu miꞌu Tupana mõtypot hamo e. Pyno waku miꞌi ewy ewetuꞌu katu­pono eiwehum kahato mekewat miꞌu ete Tupana kape pote waku ewetuꞌu. Ewetuꞌu hawyi — Waku kahato En Tupana katu­pono uipoi kahato hat en eweiꞌe. Maꞌato iraniaꞌin Iesui mohey haria — Yt urutuꞌu kuap i mekewat miꞌu mana mehĩ iꞌatuꞌe katu­pono uruwa­nẽtup hawe Tupana yt tiky­ꞌesat i urutuꞌu mekewat miꞌu hap iꞌatuꞌe. Miꞌi haria pe waku watoꞌe — Pyno waku yt ewetuꞌu i mekewat miꞌu mana mehĩ katu­pono yt eiwehum kuap i mekewat miꞌu ete Tupana kape watoꞌe. Miꞌi pote yt naku i ewetuꞌu katu­pono waku wati­mõ­typot Tupana ahenuk turan. Iꞌewyte waku watu­we­mo­syꞌat tuereto Tupana mõtypot hamo watoꞌe aiwo­ꞌope aheko miꞌu u hap koꞌi ete.


text:
Yt naku i watoĩ­neꞌen mesuwat yi tote aiwehay upi aimo­wepit hap yn nug hamo kat pote Aika­ꞌiwat mowepit hap kape aiwy­riaꞌin mowepit kape yn waku watu­we­potpap are. Yt wato­ꞌo­po­wyro i pote yt naku hin i watoĩ­neꞌen mesuwat yi tote.


text:
Uiwy­riaꞌin waku watoꞌe — Yt uiwepyi i uiwe­mo­wepit hamo areĩneꞌen neran mesuwat yi tote maꞌato Tupana mowepit hamuat iꞌewyte miitꞌin mowepit hamuat areĩneꞌen neran mesuwe watoꞌe. Iꞌewyte uiku­ꞌuro hap eꞌat pe atimõ­typot teran Tupana uiku­ꞌuro hamo waku watoꞌe aiwo­ꞌope uimi­mu­ꞌeria are. Mio tã watoꞌe pywo pe pote Tupana wanuaria sese watoĩ­neꞌen.


text:
Tupana tipo­ꞌoro Tosa­ꞌyru Aipo­rekuat nuat. Miꞌi hawyi ikuꞌuro hawyi tuwẽtem i guꞌuro pyi. Aika­ꞌiwat toku­ꞌuro rẽ toikuap aiku­ꞌuro hap miꞌi pote iraniaꞌin Iesui mohey haria ikuꞌuro rakaria Kaꞌiwat no topy­huꞌat. Iꞌewyte Aika­ꞌiwat no toĩneꞌen i toku­ꞌuro hawyi miꞌi pote watoĩ­neꞌen iwywo katu­pono toĩneꞌen i pote tuwẽtem guꞌuro pyi. Mesup Iesui toĩneꞌen wuatꞌi ieĩneꞌen haria Kaꞌiwat no. Iꞌewyte toĩneꞌen mesup wuatꞌi ikuꞌuro rakaria Kaꞌiwat nuat. Miꞌi pote aiku­ꞌuro hap toikuap kahato mesup.


text:
Miꞌi pote yt naku i watoꞌe aiwo­ꞌope — Uiwa­nẽtup hawe mekewat miit yt kat hamuat i yt naku i watoꞌe mesuwe kat pote Tupana yn waku aipatꞌok uwe waku uwe yt hap e hamuat are. Mekewat eꞌat pe wyti aru toiho­ꞌo­mo­herep uwe tomohey sese haria. Yt naku i watoꞌe wẽtup ok Iesui mohey hat pe — Yt woro­ky­ꞌesat i kahato en mana mehĩ watoꞌe. Yt naku i wati­mohit aiwa­nẽtup hawe iraniaꞌin Iesui mohey haria katu­pono Tupana yn aikuap sio waku sio yt hap. Miꞌi yn toꞌe kuap. Meiũran wyti aru yne aito watoĩ­neꞌen iꞌam me Tupana ehay ahepiat kuap hamuat sio waku rakat no watoĩ­neꞌen aipyꞌa pe aiwa­nẽtup hawe sio yt naku i hap kuap hamo.


text:
Taꞌi miꞌi tã toꞌe Tupana miwan me — Meiũran aru yne tuwe­pỹ­ꞌã­tutuk uhowawi e. Mekewat eꞌat pe yne teꞌe­roꞌe aru — En yn ni Tupana iꞌatuꞌe teꞌe­ru­we­pỹ­ꞌã­tutuk popuo e. Yt uheso hin i e. Pywo ti rat uiꞌe hap ewy aru topy­huꞌat e. Torania teꞌe­ru­we­pỹ­ꞌã­tutuk uhowawi uiꞌe hap ewy e. Yne yne miitꞌin aru mekewat eꞌat pe — En ni En yn ni Tupana iꞌatuꞌe aru uhepe e Tupana miwan me Isaia 45.23 pe.


text:
Miꞌi pote torania aito aru wahenoi Tupana pe yne yne ahetiat kat som watunug mesu­wa­rotiat aikotã watoĩ­neꞌen mesu­wa­rote watoꞌe aru Tupana pe.


text:
Miꞌi pote waku watoiat mekewat aiwa­nẽtup hawiat — Mekewat miit yt naku i aiꞌe hap. Miꞌi hawyi waku wẽtup sehay watoꞌe aiwa­nẽtup hawe — Yt ahoꞌo­ꞌa­parap teran i iraniaꞌin Iesui mohey haria ete e hap waku watoꞌe aipyꞌa pe. Waku watoꞌe aipyꞌa pe — Yt atiꞌa­parap teran i wẽtup ok Iesui mohey hap pun hamuat waku watoꞌe at kaꞌap aipyꞌa pe uheka­tu­wyria.<pb/>


text:
Uito ti eiwy Pauru are. Uito eiperia wywo wẽtup piit ewy yn Iesui piit wo watoĩ­neꞌen mesuwat yi tote. Uiwy­riaꞌin pywo pe ti uiwa­nẽtup hawe miꞌu mesu­wa­rote Tupana minug wakuat yne toĩneꞌen miꞌu wo are uipyꞌa pe uiwepe. Saꞌa­wyꞌi yt atimohey i maꞌato koitywy atimohey kahato. Iesui e hap kaipyi atikuap hawyi. Maꞌato uiwy­riaꞌin — Yt naku i mekewat miꞌu watuꞌu eweiꞌe eipyꞌa pe pote yt ewetuꞌu teiꞌo are kat pote ewetuꞌu hawyi eiwe­mõti hap topy­huꞌat. Katu­pono — Atunug yt naku i miꞌu atuꞌu pote eweiꞌe aru eipyꞌa pe. Miꞌi pote yt ewetuꞌu teiꞌo eiwe­mõti popuo.


text:
— Pyno waku watuꞌu yne watoꞌe pote waku aiweꞌeg wo uwe pe mio tã watoꞌe katu­pono tukup­teꞌen iraniaꞌin Iesui mohey haria yt aiwa­nẽtup hap ewywuaria i kahato iꞌatueko miꞌu etiat miꞌi pote — Pãi an waku watuꞌu yne watoꞌe iꞌatue­hamo hawyi iꞌatu­mohey hap mohit haria wato­py­huꞌat iꞌatu­wa­nẽtup hawe. Poꞌog waku watoꞌe — Mehĩ mana yt naku i watu­ꞌuka aheko miꞌu ete miꞌi pote atuꞌu teran eimi­ky­ꞌesat ewy mesuwe areĩneꞌen eiwywo turan waku watoꞌe. Miꞌi hawyi waku watu­we­moe­syꞌat iꞌatueko ewy itote. Tukup­teꞌen wy yt imohey i te haria. Miꞌiria pyꞌa­setpe watoĩ­neꞌen turan waku wati­ꞌa­tu­kyꞌe miꞌiria iꞌatueko miꞌu etiat ewywuat nug hap ete watoĩ­neꞌen iꞌatu­wywo turan are. Yt naku i waho­ꞌo­mõ­py­ꞌahak aimiꞌu u hap wywo iraniaꞌin are. Yt naku i aimiꞌu wo wati­mõ­py­ꞌahak iraniaꞌin seko wãiꞌe hap ete katu­pono miꞌiria ehakye­raꞌat hamo Iesui ikuꞌuro wy. Maꞌato watenuk kahato iꞌatue­hamo — Yt ewetuꞌu teiꞌo miꞌi miꞌu iꞌatuꞌe hap ete pote yt karãpe i taꞌa­tu­mohey Iesui hawyi miꞌiria maꞌat haria wato­py­huꞌat katu­pono aimiꞌu wo wati­ꞌa­tu­mõ­py­ꞌahak neꞌi pote yt waho­ꞌoekyi kuap i miꞌiria Iesui kape.


text:
Maꞌato iraniaꞌin waku watuꞌu yne iꞌatuꞌe. Waku wati­mõ­typot kahato Tupana aimiꞌu wywo iꞌatuꞌe. Waku watu­wehum kahato Tupana kape ahenuk turan iꞌatuꞌe. Miꞌi hap waku wen maꞌato eiweꞌeg wo o uwe pe mio tã eweiꞌe. Katu­pono kat som waku pe toĩneꞌen aiwa­nẽtup hawe iraniaꞌin me yt naku i topy­huꞌat tuereto. Miꞌi hawyi aiminug wakuap topy­huꞌat yt nakuat i iꞌatuepe. Miꞌi hawyi iꞌatu­wa­nẽtup hawe yt naku i nug haria wato­py­huꞌat yt kat i watunug yt naku i aiwa­nẽtup hawe pytkai. Miꞌi pote waku aiweꞌeg wo kahato ahehay wywo aiminug wywo katu­pono miꞌi hawyi yt iꞌatue­waure kaꞌa i ahowawi yt naku i aito iꞌatu­wa­nẽtup hawe hawyi.


text:
Maꞌato pywo pe ti Tupana topy­huꞌat Aheha­kye­raꞌat hat yt aimiꞌu u hap kaipyi i yt ahesapo hy u hap kaipyi i. Tupana topy­huꞌat Aipo­rekuat no Topãꞌãu tutum ahepe hawyi. Ipãꞌãu yn ainug kuap toꞌy­wania koꞌi wo. Yt aheko miꞌu etiat aheha­kye­raꞌat hap. Yt aheko i aimo­hãpyk kuap. Tupana Pãꞌãu yn aimo­wepit kuap. Aheko miꞌu u hap ete yt aimo­wepit kuap i. Karãpe aiwa­nẽtup hap hewyry kahato kowo­ꞌi­ko­woꞌi hawyi Tupana Pãꞌãu yn aimo­wepit kuap. Aheko miꞌu ete eꞌat ete wati­ꞌa­tunug yne hawyi yt kat i te aheha­kye­raꞌat hap are. Tupana yn aheha­kye­raꞌat kuap.


text:
Pywo ti rat areꞌe ehepe — Karãpe wati­ꞌa­tu­kyꞌe iraniaꞌin aipyꞌa pyi Tupana Pãꞌãu mimo­wepit koꞌi aito pote miꞌi hawyi Tupana mowepit haria wo iꞌewyte miitꞌin mowepit haria wo watu­kup­teꞌen mesu­wa­rote.


text:
Miꞌi pote waku watikat kahato muꞌap aiwo­ꞌo­wese hap nug hamo. Waku wato­py­huꞌat woꞌo­wese haria wo. Waku watikat kahato muꞌap aiwo­ꞌo­mo­poĩꞌãm hamuat are. Waku watikat muꞌap aiwo­ꞌope aiwo­ꞌo­moe­saika Iesui ehay wo imohey poꞌog hamuat hap ete.


text:
Pyno Tupana wanẽtup hawe waku watuꞌu yne miꞌu maꞌato yt naku i Tupana wanẽtup hawe wato­py­huꞌat wuꞌuka haria aheko miꞌu u hap ete. Miꞌi tã watunug mote wati­moma aiwo­ꞌo­wese hap aiwo­ꞌope. Yt naku i watu­ꞌuka ahehay wo aimiꞌu u hap aheko ete. Miꞌi tã watunug mote Tupana hũria atuꞌuka haria wo watoĩ­neꞌen hawyi Tupana potpap moma haria wo wato­py­huꞌat. Poꞌog waku watikat kahato aiwo­ꞌo­kyꞌe hap. Waku watoꞌe Tupana pe — Uipo­wyro o miitꞌin ekyi ewawiat hamo mehĩ uipo­wyro kahato o katu­pono yt atiꞌa­tu­sytpok teran i emohey haria uheko miꞌu u hamo waku watoꞌe Tupana pe.


text:
Pyno kat som kat som waku iꞌatu­wywuat aheĩneꞌen turan waku watunug. Waku watikuap iraniaꞌin eko koꞌi hawyi waku iweꞌeg nakaria wo watoĩ­neꞌen. Iꞌatu­miꞌu hap ewy waku watuꞌu iꞌatue­hamo. Waku watuꞌu iꞌatu­miꞌu ipuꞌi u hap ewy iꞌatu­wywo watoĩ­neꞌen nuran. Yt naku i wati­ꞌa­tu­ꞌa­parap neꞌi iraniaꞌin Iesui mohey haria yt iꞌatueko ewywuat i watunug hap kaipyi. — Wãi iꞌatuꞌe mahy u hap ete pote waku yt watuꞌu i. Miꞌi pote waku — Yt naku i watuꞌu mekewat miꞌu puꞌi iꞌatuꞌe pote — Pyno waku watoꞌe. Yt naku i wati­ꞌa­tu­ꞌa­parap neꞌi iraniaꞌin aiminug koꞌi wo.


text:
Waku watikuap kahato aipyꞌa pe kat som waku watunug kat som yt naku i watunug Tupana e hap miꞌi hawyi waku watunug aimi­mohey ewy. Waku watikuap kat som wato­mohey miꞌu ete sapo hy u ete eꞌat hap ete miꞌi hawyi waku yt wahenoi i iraniaꞌin me miꞌi hap koꞌi kaipywiat imohey hap ete. Waku wahenoi Tupana kape yn kat som wato­mohey miꞌi ete hap maꞌato aiwa­nẽtup hap toꞌe — Yt naku i miꞌi tã etunug e pote yt etunug neiꞌo mekewat epyꞌa piat. Maꞌato watunug mekewat wãiꞌe aipyꞌa piat hap pote aiwe­mõti kahato hap topy­huꞌat. Aipyꞌa piat haty hap toĩneꞌen — Yt naku i nug hat uito watoꞌe aiwepe.


text:
Maꞌato iraniaꞌin aito Iesui mohey haria haty kahato topy­huꞌat aipyꞌa pe watuꞌu kat koꞌi kat koꞌi hawyi. Watu­we­mõti neꞌi aipyꞌa pe katu­pono aheko yt ewy i watunug mote. Miꞌi pote yt watu­wehum kuap i Tupana kape watuꞌu turan yt imohey hap upi i watuꞌu pote. Miꞌi pote waku watoiat mekewat aiminug saꞌag koꞌi yne yt watu­wehum kuap i Tupana kape hap watunug nuran mote are. Yt Iesui mohey hap wywo i watunug aiminug koꞌi hawyi wati­ꞌa­parap Tupana pe yt wati­mõ­typot i Tupana aiminug wywo pote are uito Pauru.<pb/>


text:
Maꞌato yt wato­mohey kahato i seko koꞌi pote waku wati­po­wyro iraniaꞌin yt aiwa­nẽtup hap ewywuaria i Iesui mohey pakup i haria. Waku wati­ꞌa­tu­po­wyro miꞌiria Iesui mohey hap etiat iꞌatu­moe­hãite hamo. Yt naku i watu­we­potpap aiwe­mo­wepit hap kape yn. Waku watu­we­potpap kahato iraniaꞌin Iesui mohey haria powyro hamuat hap ete. Waku Iesui mohey pakup i haria wati­ꞌa­tu­kyꞌe kahato aiwese kahato hap wywo taꞌa­tu­ꞌa­parap kahato te pytkai.


text:
Poꞌog waku iraniaꞌin Iesui mohey haria mowepit hano wato­py­huꞌat. Waku watikat iraniaꞌin Iesui mohey haria waku piat hap are. Waku wati­ꞌa­tu­motag neran Iesui mohey hap ete iraniaꞌin.


text:
Yt karãpe i Aiꞌakag Iesui tuwe­mo­wepit hap kat hano toĩneꞌen. Taꞌi Aika­ꞌiwat Tupana mowepit hap koꞌi yn toikat. Saꞌa­wyꞌi mio tã e miwan me — Saꞌa­wyꞌi toꞌo­ky­ryꞌi kahato eete Tupana hawyi uipo­ꞌoro iꞌatue­ha­kye­raꞌat hamo. Mesup iꞌatuehay saꞌag kahato topy­huꞌat uhete e. Yne miitꞌin sehay saꞌag Tupana piat hap topy­huꞌat uhete e Iesui eꞌyianmete miwan me Tawi wepy hawe 69.9 pe. Miꞌi hap ewy waku poꞌog wati­ꞌa­tu­mo­wepit iraniaꞌin watu­we­mo­wepit hap kai.<pb/>


text:
Uiwy­riaꞌin yne yne Tupana e hap miwan miat saꞌa­wy­ꞌiwuat toĩneꞌen aimuꞌe hamo. Pywo ti rat saꞌa­wy­ꞌiwuat miwan aimuꞌe kahato hap topy­huꞌat aiꞌarot hap hep kahato hamuat. Miꞌi e hap koꞌi aimoe­saika kahato imohey hap ete. Watu­we­muꞌe saꞌa­wy­ꞌiwuat miwan ete hawyi watikuap kahato yne Tupana e hap — Atunug aru e hap koꞌi. Watikuap kat som tutunug aru hawyi wahe­katup kahato iꞌe hap ewywuat eꞌat putꞌokꞌe hap. Miꞌi hawyi aimo­wepit kahato hap topy­huꞌat katu­pono watikuap waku kahato aru Tupana tunug aru ahepe toꞌe hap ewy watikuap miwan saꞌa­wy­ꞌiwuat kaipyi.<pb/>


text:
Uiwy­riaꞌin miꞌi tã kahato ahẽtup Tupana pe ehowawi — Uruꞌywot atipy piat En yn ni wuatꞌi uruwat uruꞌarot hap kaipywiat urumo­wepit hat. En yn ni urumoe­saika kuap hat yt karãpiat i ehay atoiat uruepiat hap ete. Urunug Esaꞌyru mohey haria wo pote wẽtup miit ewy yn uruwa­nẽtup hawe urupyꞌa pe hap ahẽtup epe. Tupana urunug no Esaꞌyru Urupo­rekuat saipe­piaria kahato wo hap ahẽtup ewawi are. Aikotã Esaꞌyru toĩneꞌen kahato mesuwe yi tote emõtypot kahato hano miꞌi hap ewy urunug no Esaꞌyru ewywuat mesuwe hap ahẽtup ewawi Tupana.


text:
Miꞌi etunug mote wẽtup miit ewy uruimõ­typot En mesuwe Uruꞌywot are. Waku wẽtup sehay yn tuwẽtem uruwẽ pyi Esaꞌyru Emipo­ꞌoro Urupo­rekuat nuat Iesui ete are. Waku wẽtup miit ewy yn uruehay emõtypot hap are. Urumoe­saika Epãꞌãu wo urupyꞌa pe hawyi emõtypot haria kahato urutu­kup­teꞌen uimiẽtup ewawiat are.<pb/>


text:
Saꞌa­wyꞌi karãpe wato­mohey Aipo­typot Iesui hawyi meremo Tupana ainug towy­riaꞌin wo. Iwese kahato toĩneꞌen ahowawi. Miꞌi ewywuat waku meremo watunug iraniaꞌin Iesui mohey haria aiwy­riaꞌin wo. Waku iwese kahato rakaria wo watoĩ­neꞌen iꞌatu­wywo yt aiwo­ꞌoeko i pytkai. Miꞌi watunug mote meremo Tupana mõtypot kahato hap topy­huꞌat mesu­wa­rote.<pb/>


text:
Saꞌa­wyꞌi Tupana toꞌe urueꞌa­seꞌi pot Aparãu me — Meiũran aru yne ywania mesuwat yi totiaria atiꞌa­tu­poi­tyro e. Taꞌi Wẽtup emiariru emiariru topy­huꞌat aru Wuatꞌi Ywania Porekuat no e. Miꞌi hawyi Iesui tuwe­mo­herep mesuwe Aparãu saipepiat sese Iuteuria pyꞌa­setpe. Miꞌi hawyi toꞌy­wania eropat kahato hat ewy topy­huꞌat.


text:
Taꞌi Tupana yt heso hin i Aparãu me. Tutunug toꞌe hap ewy maꞌato yt Iuteuria kape yn i Iesui tuwe­mo­herep katu­pono iraniaꞌin ywania kape iꞌewyte tuwe­mo­herep wy. Toiky­ꞌesat yne ywania Tupana mõtypot hanuaria hap toiky­ꞌesat. Toiky­ꞌesat yne yne ywania tikuap Toꞌywot egyiꞌat hap. Aiwy Iesui tiky­ꞌesat aikotã toꞌe miwan me saꞌa­wyꞌi hap ewy — Uiꞌywot e arehum aru uhẽku wo ewawi iraniaꞌin ywania pyꞌa­setpyi e. Arepy aru ewawi Uiꞌywot e. Miꞌi hawyi iraniaꞌin ywania wẽ pyi eset kahu aru wemõ­typot haria wo teꞌe­ro­py­huꞌat e Tupana Saꞌyru saꞌa­wyꞌi sese temiit morekuat Tawi wepy hawe miwan me 18.49 pe.


text:
Iꞌewyte mio tã e miwan me — Wuatꞌi ywania eweimõ­typot ro Tupana imowepit kahato hap ehehay wywo e. Eweimõ­typot ro Tupana mekewat Iuteuria ywania wywo iwat iꞌywania sese wywo e. Eiwe­mo­wepit ro Tupana kape ehehay wepit kahato hap wywo e morekuat Tawi towepy hawe miwan me ahepe Saumu 72 pe.


text:
Iꞌewyte poꞌog toꞌe morekuat Tawi — Wuatꞌi ywania eweimõ­typot ro Ainug hat eipyꞌa pyi e. Mio tã eweiꞌe ro tope — Waku kahato sakpoꞌe En Urupo­typot Uruka­ꞌiwat eweiꞌe ro Einug hat Tupana ewawi areꞌe yne miitꞌin sem mesuwat yi totiaria pe e morekuat Tawi towepy hawe tomiwan me Saumu 11.1 pe.


text:
Iꞌewyte Tupana ehay moherep hat Isaia mio tã e wy — Meiũran aru wẽtup ok miit Tupana Mipo­ꞌoro topy­huꞌat mesu­wa­rote Wuatꞌi Ywania Porekuat no e. Miꞌi Miit wyti aru morekuat Tawi ywot Iesi saipepiat sese toĩneꞌen aru e. Morekuat Tawi ywot Iesi toĩneꞌen aikotã ariaꞌyp ypy potꞌi ewy maꞌato Tupana Mipo­ꞌoro aru toĩneꞌen aikotã mekewat ariaꞌyp koro sese gaꞌapy piat ewy e. Mekewat iꞌypy kyt tuweityk taꞌyn hawyi iꞌypy kyt hẽtyt heremo hawyi tuwe­mo­wato sese iꞌyp e. Miꞌi hap ewy aru Tupana Mipo­ꞌoro sese toĩneꞌen aru Wuatꞌi Ywania Porekuat nuat Miit toĩneꞌen e. Yt Iuteuria ywania Porekuat no yn toĩneꞌen maꞌato yne miitꞌin mesu­wa­ro­tiaria Porekuat no toĩneꞌen aru e ti saꞌa­wyꞌi Tupana ehay moherep hat Isaia tomiwan me 11.9 pe.<pb/>


text:
— Tupana uito ti emipo­ꞌoro Pauru atiky­ꞌesat kahato etiꞌa­tu­po­wyro iraniaꞌin ywania kape ekuap hamuat hap ete. Koitywy iꞌatu­ꞌarot potꞌi wywo tukup­teꞌen. En yn waku iꞌatu­mo­wepit kuap hanuat. Esaꞌyru kape yn teꞌe­ru­wa­nẽtup taꞌa­tu­he­katup haype are. Uiꞌywot mekewat ewat wuatꞌi eꞌat piat woꞌo­mo­wepit hap yn waku etum iꞌatuepe. Esaꞌyru mohey hap kaipyi etum no iꞌatuepe iꞌatu­wa­nẽtup saꞌag hap monik hap Esaꞌyru mohey hap kaipyi are. Papai etum o Epãꞌãu Wakuat iꞌatuepe poꞌog poꞌog yne eꞌat pe. Etimoe­saika miꞌiria Epãꞌãu Wakuat kaipyi are. Epãꞌãu Wakuat kaipyi atiky­ꞌesat taꞌa­tu­he­katup Esaꞌyru ut hap at kaꞌap. Uruꞌywot Tupana etimo­wepit kahato uheywytꞌin uheinytꞌin tawa wato Huma piaria.<pb/>


text:
Uiwa­nẽtup hawe waku kahato ti eiperia tawa Huma piaria. Uiwy­riaꞌin uheinytꞌin kahato eiperia Iesui mohey haria eweikup­teꞌen mote Aiꞌywot Tupana Wakuat eiam kahato eiperia. Taꞌi Tupana kuap hamo eipytꞌat eheho­wapy kahato miꞌi pote woro­ho­ꞌo­mohey kahato eipe. Waku eweikup­teꞌen eiwo­ꞌo­muꞌe muꞌe hanuaria wo eimikuap Tupana etiat wo. Taꞌi waku kahato woro­ho­ꞌo­puẽti eiperia wuatꞌi miitꞌin muꞌe hamuat.


text:
Pyno uito Pauru mesuwat uimiwan ehowawiat. Uimiwan mesuwe yt iꞌperup takat i einãpin hamuat sese. Atiwan haty wo aikotã wati­ꞌa­tu­nãpin aimẽ­pytꞌin haty wo hap ewy woro­ho­ꞌo­nãpin eipe mesuwe. Miꞌi hap uimiwan atunug mesuwe. Waku pe atiwan katu­pono Tupana uipo­ꞌoro iraniaꞌin ywania nãpin hamo. Tupana uiꞌairo miꞌi hap inug hamuat. Yt uhewaku hap upi i uiꞌairo wen maꞌato uikyꞌe tepiat hap kaipyi yn mote.


text:
Waku kahato atipuẽti Aipo­typot Iesui eropat hano. Waku atipuẽti mesuwat uipotpap iraniaꞌin muꞌe hamuat Iesui ehay wakuat etiat. Saꞌa­wy­ꞌiwuat paꞌiria koꞌi iwuk miitꞌin hũria Tupana mowepit hamo. Miꞌi hap ewy areĩneꞌen Iesui miꞌairo paꞌi saꞌa­wy­ꞌi­wuaria ewywuat. Paꞌi ewy areĩneꞌen katu­pono atomo­herep kahato sehay wakuat Iesui etiat Tupana kaipywiat. Paꞌi ewy atimo­herep kahato iraniaꞌin me Tupana e uhepiat hap ewy. Aikotã paꞌi saꞌa­wy­ꞌi­wuaria ewy atum Tupana pe iraniaꞌin ywania mohãpyk hamo Iesui suu hap ewy. Mesup eiperia atum Tupana kape paꞌi ewy. Eiperia Tupana mowepit kahato haria ewy eweikup­teꞌen katu­pono Iesui suu mikoho koꞌi eiperia. Wuatꞌi ywania atum Tupana kape hawyi tuwehum kahato uimiium ete katu­pono Ipãꞌãu Wakuat mimo­hãpyk koꞌi iraniaꞌin tukup­teꞌen mesup. Iesui suu mimo­waku koꞌi tukup­teꞌen iraniaꞌin ywania mesup. Miꞌi pote paꞌi ewy atum miꞌiria Tupana pe hap ewy.


text:
Uika­ꞌiwat Iesui yn uheha­kye­raꞌat hat. Miꞌi yn ni Uiꞌakag sese. Wẽtup ok miit ewy yn iwywo urupotpap miitꞌin yne ywania ekyi Tupana kape hap. Miꞌi pote atiꞌa­tuekyi kuap kahato iraniaꞌin ywania Tupana kape. Yt aremõti hin i mesuwat uipotpap ete Tupana eropat hap ete.


text:
Uipo­typot no hap upi Iesui toĩneꞌen kahato uikai. Ipãꞌãu ipotpap kahato uipo pyi iraniaꞌin ywania ekyi hamo Tupana kapiat hamo. Iesui Pãꞌãu ihay kahato uiwẽ pyi tomikuap koꞌi wo. Iꞌewyte Iesui misepap nug hap toimo­herep kahato uipiit pyi iraniaꞌin ywania pore­ro­kosap Tupana miky­ꞌesat nug hamuat hamo.


text:
Ipãꞌãu uimoe­saika kahato iraniaꞌin ywania pore­ro­kosap tuwe­wawiat hamuat. Pywo ti rat yt uhesaika hap kaipyi maꞌato Ipãꞌãu uimoe­saika kahato sepap nug hamo wuatꞌi ywania ehamo. Yt uwe i mikuap mesuwat yi totiat nug hamuat koꞌi tutunug uipiit pyi Tupana Pãꞌãu. Uimoe­saika kahato uhewyry tehay sytpok hamuat wuatꞌi tawa puat. Uipiit yt hesaika hin i pytkai uhewyry wuatꞌi yi totiat wuatꞌi tawa koꞌi puat hamo wuatꞌi yꞌy upi hamuat atimo­herep kahato sehay wakuat Aheha­kye­raꞌat hat Iesui etiat wuatꞌi miitꞌin me. Taꞌi mekewat tawa wato Ieru­sarẽi kaipyi saꞌa­wyꞌi areto yne yne tawa puo uhewyry ihay moherep hamo. Yne yne tawa kape areto te ihay wywo Ieru­sarẽi myi tawa Ieriko kape. Yne muꞌap upi atiꞌa­tu­muꞌe torania miitꞌin Iesui ete Tupana Pãꞌãu uimoe­saika hawuo.


text:
Arepotpap kahato yne uhesaika hap ok tã mesuwat sehay wakuat Iesui etiat moherep hamo iraniaꞌin ywania puo torania puo aikope aikope Tupana Saꞌyru Aipo­rekuat set Iesui yt taꞌa­tukuap i te hap upi. Taꞌi yt atiꞌa­tu­po­hari i Iesui mohey haria wẽtup ok aiꞌa­pykok hat po pyi are. Atiꞌa­tu­muꞌe teran yt ikuap i te haria hawyi yt atiꞌa­tu­po­hari teran hin i iraniaꞌin iꞌatu­pot­mu­ꞌeria ete.


text:
Aikotã toꞌe miwan me saꞌa­wyꞌi hap ewy — Yt karãpiat i ikuap i te haria aru meiũran ikuap yne. Yt karãpe i te tuwat iraniaꞌin iꞌatu­muꞌe hamo pytkai meiũran teꞌe­ra­ꞌa­kasa e. Yt karãpe i Tupana etiat kuap haria aru meiũran ikuap haria wo tukup­teꞌen e Isaia miwan me 52.15 pe saꞌa­wyꞌi.


text:
Uiwy­riaꞌin Humanu ywania nimo kahato raꞌyn areto teran ehowawi. Ahãꞌãg hawyi ahãꞌãg i hap ewy maꞌato eweikuap taꞌyn Iesui etiat pote yt areto kuap i katu­pono yt ikuap i te haria iraniaꞌin kape yn areto teran.


text:
Maꞌato mesup areto raꞌyn katu­pono atomo­herep yne raꞌyn yne ywania pe yne tawa tote miitꞌin me yne sehay wakuat Iesui etiat yne hy upiat raꞌyn miꞌi rokirẽ koitywy waku areto raꞌyn ehowawi eipe Huma­nuꞌin araꞌa­kasa hamo. Uimi­ky­ꞌesat saꞌa­wyꞌi hap ewy mesup atunug naꞌyn.


text:
Pyno ehetawa sakpo toĩneꞌen mekewat yi wato Epania. Areto teran itotiaria muꞌe Iesui etiat hamo. Miꞌi haype areto ehowawi ehetawa puo. Miꞌi hap yn ahekatup. Pyno uikosap mo maꞌato areĩneꞌen teran eiwywo. Woro­ho­ꞌokuap teran eipe pote areĩneꞌen porap i hamuat eipy­ꞌa­setpe uimi­ky­ꞌesat ewy. Waku kahato aru atipuẽti itote eiwywo. Atiky­ꞌesat kahato eipe uipo­wyro mekewat yi wato Epania kapiat muꞌap saꞌup nug hap ete.


text:
Maꞌato mio koran areto tawa wato Ieru­sarẽi kape. Miꞌi kahu rẽ ehowawi areto. Maꞌato saꞌa­wyꞌi atiꞌa­tu­po­wyro teran Tupana saꞌy­ruꞌin Tupana saki­ꞌytꞌin Ieru­sarẽi miaria katu­pono iꞌatu kahato itote Tupana mẽpytꞌin hoꞌopot haria ihaky­ꞌeꞌi kahato rakaria.


text:
Miꞌi pote Iesui mohey haria iraniaꞌin ywania aikope aikope teꞌe­ru­wa­ꞌa­tunug hap tote tawa koꞌi yi Mase­tunia piaria tawa yi Akaia piaria tiꞌa­tu­mõꞌẽ teran taꞌa­tuekat ihaky­ꞌeꞌi rakaria tawa wato Ieru­sarẽi miaria puo Iesui mohey haria tawa Ieru­sarẽi miaria powyro hamo.


text:
Teꞌe­ru­we­pyꞌa pyi miꞌi tã taꞌa­tunug — Waku wati­mõꞌẽ ahekat Ieru­sarẽi miaria pe iꞌatuꞌe teꞌe­ru­wehay pyi yt uhehay pyi i. Miꞌi taꞌa­tunug neran mote — Waku eweimõꞌẽ ihaky­ꞌeꞌi rakaria Ieru­sarẽi miaria pe are. Taꞌi ewetunug o are iꞌatuepe. Katu­pono ti saꞌa­wyꞌi taꞌa­tu­mõꞌẽ kahato Tupana ehay ahepe. Tupana ehay wywo eipoi­tyro hanuaria teꞌe­ro­py­huꞌat iꞌewyte yne Tupana miium taꞌa­tu­poi­tyro hap kaipywiat taꞌa­tu­mõꞌẽ ehepuo wẽtup ywania eipe pytkai taꞌa­tunug. Miꞌi pote koitywy waku eweimõꞌẽ ehekat Iesui mohey haria ihaky­ꞌeꞌi rakaria pe are. Miꞌi pote hẽto areꞌe iꞌatuepe tama Masẽ­tunia piaria pe tama Akaia piaria pe Iesui mohey haria.


text:
Miꞌi hawyi aikope aikope iꞌatu­wa­ꞌa­tunug hap tote tuereto taꞌa­tu­ꞌa­tunug taꞌa­tumiium koꞌi miꞌi hawyi taꞌatuium uruepe — Etioto ro Ieru­sarẽi kape iꞌatuꞌe miꞌi pote areto iꞌatumiium koꞌi wywo. Putꞌok­ꞌare itote hawyi atimõꞌẽ yne ihaky­ꞌeꞌi rakaria pe. Miꞌi hawyi iꞌatumiium ok tã atum yne Iuteuria Iesui mohey haria itotiaria pe. Miꞌi atimõꞌẽ yne hawyi atoiat yne itotiaria pe hawyi areto Ieru­sarẽi myi tawa Epania kape eitok puo eikuap hamo.


text:
Putꞌok­ꞌare eipy­ꞌa­setpiat hawyi atiky­ꞌesat kahato Aika­ꞌiwat Iesui aipoi­tyro kahato hap. Atikuap taꞌyn uipyꞌa pe meiũran wuatꞌi aiꞌa­tu­poi­tyro itotiat hamuat tegyiꞌat hap wato hap ok tã hawyi waku kahato raꞌyn.<pb/>


text:
Uiwy­riaꞌin tama Humanu piaria ahẽtup kahato ehupi uheinytꞌin uheywytꞌin ewehẽtup yne eipyꞌa pyi haty wo uipo­wyro hamuat Tupana pe — Etipo­wyro Pauru hewyry hap upi eweiꞌe o. Etimõ­typot Esaꞌyru Emipo­ꞌoro Urupo­rekuat nuat Pauru ehay kaipyi Pauru minug kaipyi eweiꞌe o Tupana kape. Taꞌi atikuap uikyꞌe Tupana Pãꞌãu kaipywiat ehepiat hap miꞌi pote ahẽtup ehepe ewehẽtup o Tupana kape uipo­wyro hap.


text:
Uikyꞌe eipe pote ehẽtup o Tupana pe — Etipo­wyro kahato o Pauru katu­pono yt Iesui mohey haria i Iuteuria tiꞌauka teran haype. Miꞌi tupono etika­wiano kahato iꞌatu­py­ꞌa­setpiat turan toĩneꞌen eweiꞌe o Tupana pe. Iꞌewyte mekewat aimiium ereto hap ete etipo­wyro o Pauru Tupana. Etiꞌa­tu­po­wyro o Iesui mohey haria mekewat Pauru miium taꞌa­tuepiat sat taꞌa­tu­wehum wywuat hamuat eweiꞌe o Tupana pe yt taꞌa­tusat i iraniaꞌin ywania teꞌe­ru­we­mõti taꞌa­tumiium yt kyꞌesat i hap ete.


text:
Miꞌi eimiẽtup ok tã Tupana tunug yne raꞌyn hawyi uimo­wepit hap topy­huꞌat uhowapy mekewat Tupana wepy hap ewywuat. Miꞌi hawyi areto ehowawi uimo­wepit Tupana piat hap wywo. Miꞌi hawyi areĩneꞌen eiwywo hawyi poꞌog uiwepit aiwo­ꞌo­kyꞌe aiwo­ꞌo­wese hap itote pote.<pb/>


text:
Tupana ereĩneꞌen kahato o Huma­nuꞌin wywo Esaꞌyru mohey haria itotiaria powyro hamo ereĩneꞌen. Iwese rakaria wo yne o etunug miꞌiria katu­pono En woꞌo­wese hap hanuaria nug hat kahato. Etunug o mesuwat uimiẽtup ewy Tupana areꞌe mesuwe eika­wiano. Uito Pauru.<pb/>


text:
Atipo­ꞌoro ehowawi wẽtup hary­poria Iesui mohey hat kahato. Miꞌi ti aheinyt mana Wepi. Iwepit kahato mana Wepi wakuat kahato Iesui mohey hat sese. Miꞌi ti ipotpap kahato tawa Sekeia totiaria Iesui mohey hap tote iꞌatu­wa­ꞌa­tunug hap howare totiat hat. Miꞌi atipo­ꞌoro ehowawi meiũwat mana Wepi.


text:
Aikotã Iesui kape — Ereke o eiwese hap wywo hap ewy o — Ereke ro eweiꞌe mana Wepi pe aikotã Tupana mẽpytꞌin ewywuat eweikup­teꞌen pote eiwese tuete. Topo­wyro hap toiky­ꞌesat eikaipyi miꞌi o ewetunug tope imiky­ꞌesat ok tã. Mana Wepi ti mesuwe uipo­wyro kahato iꞌewyte uiwy kahato topy­huꞌat iꞌewyte toiꞌa­tu­po­wyro kahato mesuwiat Iesui mohey haria. Iꞌatu kahato mesu­wa­ro­tiaria wy ok wo topy­huꞌat mana Wepi. Wakuat kahato uipot­po­ꞌoro miꞌi.<pb/>


text:
Pyno kuekatu atipo­ꞌoro mana Pisira heꞌaito Akira kape uipo­wyro Aipo­typot Iesui eropat hap etiat are.


text:
Saꞌa­wyꞌi sese miꞌiria uipo­wyro kahato. Wẽtup eꞌat pe tõꞌẽ tõꞌẽ kahato miitꞌin uiꞌauka hamuat wen maꞌato uhyt Akira iwary Pisira uheha­kye­raꞌat uhewa­nĩ­kaptia po pyi. — Uruꞌauka teran mote waku maꞌato yt naku i eweiꞌauka Pauru iꞌatuꞌe wanĩ­kaptia pe arepopy pytkai. Miꞌi hap upi uheha­kye­raꞌat uhyt Akira mana Pisira. Miꞌi ete yne Iesui mohey haria yne ywania aimẽpuo aimẽpuo teꞌe­ru­wa­ꞌa­tunug hap ok tã teꞌe­ru­wehum Tupana pe mehĩ Akira mana Pisira ete. Miꞌiria kape atipo­ꞌoro uhekue­katu.


text:
Iꞌewyte atipo­ꞌoro uhekue­katu Iesui mohey haria mehĩ Akira mana Pisira yat piaria waꞌa­tunug haria kape.<pb/>Iꞌewyte atipo­ꞌoro uhekue­katu uhewakuap uiwy sese mekewat mehĩ Epenetu kape. Iꞌatu kahato mio Iesui mohey haria tawa Asia pe yi Asia pe maꞌato uiwy Epenetu torania miꞌiria eꞌyianmete topy­huꞌat Iesui mohey hano tawa Asia piaria kai. Miꞌi inug yianmete Iesui Topo­rekuat no.


text:
Uhewaku hap atipo­ꞌoro mekewat mana Maria pe eheropat hap ete ipotpap kahato rakat kuekatu atipo­ꞌoro miꞌiria pe miꞌi pe.


text:
Saꞌa­wyꞌi toĩneꞌen typy ok uiꞌy­wania Iuteuria woꞌo­pyhik hawe wẽtup ok Ãtu­niku wẽtup ok Iunia. Miꞌiria Iesui mohey haria aheꞌyianmiat haria kahato miꞌiria Iesui potpo­ꞌo­roria mikuap kahato koꞌi. Miꞌiria kape uhewaku hap kuekatu e hap atipo­ꞌoro.


text:
Iꞌewyte atipo­ꞌoro kuekatu sese mekewat uiwy sese mekewat mehĩ Ãpiatu kape. Iesui urumo­wehik kahato wẽtup miit ewy yn uruto­py­huꞌat. Uiwy kahato miꞌi Iesui mohey hat pote.


text:
Etum uhekue­katu mehĩ Upanu pe Aika­ꞌiwat Iesui eropat uruwywuat hat kahato miꞌi. Uhekue­katu sese atipo­ꞌoro uiwy sese Etaki kape.


text:
Iꞌewyte atipo­ꞌoro kuekatu kahato aiwy Apere kape. Miꞌi ti toku­ꞌuro hap kapiat Aika­ꞌiwat mohey hap — Yt atoiat i e hat. Saꞌa­wyꞌi taꞌa­tu­hãꞌãg ihep imohey hap kaipywiat hap maꞌato yt taꞌa­tuhep kuap i. Kuekatu mehĩ Aritũ­puru yat piaria kape atiꞌa­tue­waku.


text:
Arehum kahato uhehay wo iꞌewyte mehĩ Erotiãu kape miꞌi ti Iuteu ywania uiꞌewy. Iꞌewyte kuekatu atipo­ꞌoro Nasisu kape iꞌewyte haꞌy­ruꞌin Iesui mohey haria kape.


text:
Atiꞌa­tue­waku teran mehĩ Tiwena Iꞌewyte Tiwosa. Miꞌiria aheropat kahato Aipo­typot potpap nug hap ete. Yt atiwaure i aiwy mana Pesĩte Aipo­typot potpap ahyt nug hat. Miꞌi ti Aipo­typot eropat hat kahato.


text:
Miꞌi hawyi haikaꞌat mehĩ Huwu kape sepap nug hap ewy Aika­ꞌiwat potpap nug hap ete ipotpap iꞌewyte ety kape atipo­ꞌoro uiwy Huwu kuekatu. Waku kahato ety are. Uity ewywuat kahato miꞌi topy­huꞌat uipyꞌa pe are. Taꞌi uipo­wyro kahato ety aikotã uity sese hap ewy uipo­wyro are.


text:
— Tupana are etipoi­tyro uiwy­riaꞌin kuekatu atipo­ꞌoro mehĩ Asikitu kape mehĩ Wẽkũte kape aiwy Ema kape mehĩ Patũpa kape mehĩ Eme kape iꞌewyte yne Iesui mohey haria iꞌatu­wy­wuaria kape atipo­ꞌoro yne kuekatu.


text:
Yt atiwaure teran hin i uhekue­katu poꞌoro ewawiat hap mehĩ Wiro­ruku are. Iꞌewyte mana Iuria kape iꞌewyte mehĩ Nereu kape iꞌewyte inyt kape iꞌewyte uhehay atipo­ꞌoro ewawi uiwy Urĩpa kape iꞌewyte yne iꞌatu­wywuat ieĩneꞌen haria Tupana Saꞌyru emiitꞌin koꞌi kape kuekatu atipo­ꞌoro.<pb/>


text:
Karãpe putꞌokꞌe wẽtup ok Iesui mohey hat sese ahowawi pote waku iwese kahato rakat howawiat hano wato­py­huꞌat. Waku ahehay wese kahato iwywo waku. Waku wati­wesat — Waku aiwy­riaꞌin Iesui mohey haria sese. Taꞌi waku wati­ꞌa­hi­ꞌy­pysat aimẽpuo aimẽpuo Iesui mohey haria teꞌe­ru­wa­ꞌa­tunug hap kaipyi taꞌa­tu­po­ꞌoro ehowawi taꞌa­tue­kue­katu eipe Humanu ywania kape mesu­wepyi.<pb/>


text:
Tukup­teꞌen Iesui mohey ran haria maꞌato mesuwat yi tote yt naku i rakaria katu­pono woꞌoehay uka teran sehay wuat haria tukup­teꞌen. Taꞌi miꞌiria taꞌa­tu­patꞌok patꞌok teran kahato aito hap taꞌa­tu­ky­ꞌesat kahato. Miꞌiria aimo­ꞌa­kagꞌaia taꞌa­tuehay wuat hap taꞌa­tuehay wo. Yt Iesui kyꞌe hap kaipyi i maꞌato wẽtup mohey hap kape wẽtup sehay kape aimo­ꞌa­kagꞌaia teran. Typy mohey hap nug hamo yt Aimi­mohey Iesui ewy i taꞌa­tu­mo­herep yt aimi­mohey sehay yt ewy i yt aimuꞌe hap saꞌa­wyꞌi wuat Iesui potmu­ꞌeria piat yt aimuꞌe hap ewy i aimuꞌe. Yt naku i. Uiwy­riaꞌin karãpe miꞌiria ewywuaria putꞌok­ꞌi­ꞌa­tuꞌe eipy­ꞌa­setpe ehepiat Iesui mohey hap nug kowo­ꞌi­ko­woꞌi hanuaria eiweꞌeg wo o miꞌiria pupi. Miꞌiria putꞌok­ꞌi­ꞌa­tuꞌe turan waku eweikuap meremo iꞌatuepiat eimaꞌat reran hap hawyi yt eweiwat i iꞌatuehay upi. — Urumuꞌe ro uhyt mana yt eweiꞌe teiꞌo iꞌatuepe. Iꞌatuehay pupi eweikenꞌẽ o. Uiwy­riaꞌin Iesui mohey haria eipe pyno woro­ho­ꞌo­nãpin haty puo yt eweipo­meꞌeg teiꞌo ehewaure kaꞌa woꞌo­patꞌok patꞌok Iesui mohey haria etiat iꞌatu­mo­ꞌa­kagꞌaia hap kaipy­wiaria kape.


text:
Katu­pono woꞌo­patꞌok patꞌok haria yt Aika­ꞌiwat Iesui eropat haria i hin i. Taꞌi yt Aika­ꞌiwat Iesui upiat hin i aimo­ꞌa­kagꞌaia hamo. Taꞌi miꞌiria tõꞌẽ tõꞌẽ ahowawi katu­pono taꞌa­tu­ky­ꞌesat kahato aito taꞌa­tue­miitꞌin no haype saꞌag nug hamuat aiꞌu hamo tõꞌẽ. Miꞌi pote eiweꞌeg wo o pyno iꞌatuehay sese kahato miꞌiria wẽtup sehay ete aimaꞌat taꞌa­tuehay iwese rakat nuat hamo — Yt uwe i poꞌog ikahuria eipe kawiat haria iꞌatuꞌe ahepe maꞌato yt pywo pe i aimaꞌat reran haype. Iꞌatuehay upi mekewat hira­karia wanẽtup hap ewywuaria meremo tuwat kahato iꞌatuehay upi. Miꞌi pote uipyꞌa pyi areꞌe — Eiweꞌeg wo o eimaꞌat tet pupi eipatꞌok hamuaria neꞌi pote ahekat kyꞌewi aimaꞌat haria miꞌiria.


text:
Maꞌato eiperia yt iraniaꞌin ekat kyꞌewi i miitꞌin muꞌe hanuaria miꞌiria ewywuaria hin i. Taꞌi aito sehay wakuat Iesui etiat yn aiwẽ ete. Taꞌi yt kat i wẽtup sehay kowuat kowuat hap upiaria aito. Aito ti wẽtup mohey hap yn aikai Iesui mowepit hap yn aikai waku. Miꞌi pote uimo­wepit kahato eipe. Eipe Iesui ehay upiaria Humanu ywania katu­pono yt miitꞌin piit kyꞌewi eweimuꞌe Iesui hũria. Waku kahato. Pyno waku wato­py­huꞌat waku nug hap sepap nug haria wo. Waku watikuap yn wakuat koꞌi weꞌeg haria ewy. Maꞌato yt naku i wato­py­huꞌat yt ikuap i hat ewy sio waku sio yt aikotã aimẽ­pytꞌin yt ikuap i te haria ewy aikotã — Waku atunug yt naku i migꞌi wo mesup e haria ewy yt naku i wato­py­huꞌat iꞌatuehay upi. Waku watu­wewãi yt naku i nug hap koꞌi ete Iesui esura­raꞌin ewy waku.


text:
Pyno Tupana aiwa­nẽtup kowo­ꞌi­ko­woꞌi hap monik kahato hat topy­huꞌat aiwa­nẽtup hawe. Waku ahewaure kahato Tupana kape. Miꞌi watunug mote aimo­wese kahato hap topy­huꞌat aiwo­ꞌope. Waku aiwo­ꞌo­kyꞌe hap upi watu­ꞌuka te at kaꞌap ahiag ete. Miꞌi watunug mote meiũran yt pya hin i raꞌyn hap eꞌat pe Tupana tiꞌakit sese raꞌyn ahiag aipy wo toiꞌa­porok ahiag. Taꞌi aipy wo aru toiꞌakit ahiag akag aikotã wati­ꞌakit moi akag ewy e.<pb/>— Uipo­typot Iesui ereĩneꞌen kahato ro emiitꞌin Humanu ywania wywo. Ereĩneꞌen hegyiꞌat kahato itotiaria piat hano. Ereĩneꞌen egyiꞌat iꞌatu­kyꞌe hap wywuat wywo hap ahẽtup epe Iesui pe ehepiat.<pb/>


text:
Uhaꞌyru Timoteu ipotpap kahato uiwy wo mesuwe. Kuekatu toipo­ꞌoro teran ehowawi — Aikotã sura­raꞌin timõ­typot taꞌa­tu­ꞌakag hap ewy taꞌa­tu­wehum hap wywo hap ewy arehum ehowawi e Timoteu ehepe. Tupana potpap nug haria mesuwe uiꞌy­wania Iuteuria kawiat uiꞌe­wy­wuaria — Woro­ho­ꞌo­kyꞌe kahato eipe woro­ho­ꞌo­mõ­typot eipe iꞌatuꞌe ehepiat. Aiwy Irusiu mio tã e miꞌi hawyi mehĩ Iasãu iꞌewyte mekewat aiwy Sosi­patu tipo­ꞌoro teran miꞌi e hap ehowawi.<pb/>


text:
Mesuwat uipot­po­ꞌoro iwan nug hat topo wywuat hat uiwẽ pywiat aiwy uhyt Tesiu e hap het rakat iꞌewyte toipo­ꞌoro teran kuekatu e hap ehowawi. — Pyno uiwy­riaꞌin Tupana Mipo­ꞌoro Eipo­rekuat nuat Iesui piat eiꞌa­tu­poi­tyro hap atipo­ꞌoro ehowawi atiwan mesuwe uito Pauru e hap wan nug hat Tesiu uito toran are.<pb/>


text:
Uito Pauru mesup areĩneꞌen mehĩ Kaiu yat pe areket mesuwe. Iesui mohey haria teꞌe­ru­wa­ꞌa­tunug mesuwe mehĩ Kaiu yat pe. Pyno uipo­wyro hat Kaiu iꞌewyte toipo­ꞌoro teran kuekatu e hap ehowawi. Wẽtup ok mehĩ Eratu tipo­ꞌoro kuekatu ehowawi. Aiwy Eratu ti toĩneꞌen mesuwat tawa pe morekuat ekareꞌen apykok kuap hat miitꞌin miat imõꞌẽ kuap hat.<pb/>


text:
— Uika­ꞌiwat Iesui etiꞌa­tu­kyꞌe kahato o emiitꞌin yi Humanu totiaria areꞌe mesuwe etiꞌa­tu­kyꞌe hap upi etiꞌa­tu­poi­tyro o miꞌiria egyiꞌat hap ok tã areꞌe mesuwe Iesui pe.<pb/>


text:
Pyno toꞌiro wati­mõ­typot Tupana ahehay wo — Tupana En ni wakuat kahato waku watoꞌe. Ikahu kahato ewakuap urutoꞌe. Urumoe­hãite kuap kahato Esaꞌyru sese mohey hap ete urutoꞌe. Ehay wakuat Esaꞌyru etiat wo Urupo­rekuat etiat Emimo­herep ete urumoe­hãite kuap kahato urumotag kuap kahato Esaꞌyru mohey hap ete urutoꞌe. Nimo te Esaꞌyru yt putꞌokꞌe i te mesuwat yi tote turan ehay moherep haria urueꞌa­se­ꞌiꞌin timo­herep kahato yianmete Esaꞌyru Iesui etiat taꞌa­tu­miwan me waku watoꞌe. Aikotã sehay migꞌi wuat ewy taꞌa­tu­mo­herep uruepe maꞌato yt heremo kahato i aikotã mesup eꞌat hap ewy urutoꞌe Epe Tupana. Esaꞌyru eꞌyianmete taꞌa­tu­mo­herep yne Esaꞌyru ete yn urutoꞌe. Putꞌokꞌe hawyi urumoe­hãite hanuat kahato. Miꞌi miwan kaipyi Esaꞌyru mohey uruepiat hamo urutoꞌe. Urupo­wyro kahato emohey hap ete urutoꞌe.


text:
Mekewat miwan pywuat sehay etiat yianmiat Tupana ehay moherep haria mienoi heremo kahato topy­huꞌat wuatꞌi ywania mikuap mo kahato. Waku kahato En Tupana urutoꞌe. Taꞌi Iesui etiat miwan koꞌi Emipo­ꞌoro Aipo­rekuat nuat etiat waku kahato urutoꞌe. Miꞌi pote uruimo­herep Esaꞌyru etiat mesuwat sehay pywuat torania ywania pe mesuwat yi tote hap uruhẽtup ewawi Tupana. Uruiky­ꞌesat kahato yne ywania Esaꞌyru mohey haria wo tukup­teꞌen hap urutoꞌe. Iꞌewyte uruiky­ꞌesat yne miꞌiria Esaꞌyru ehay upiaria wo tukup­teꞌen urutoꞌe ewawi Tupana.


text:
En yn ni Tupana miꞌi hawyi yt uwe i Tupana wo toĩneꞌen urutoꞌe. En yn ni wuatꞌi wuatꞌi kuap hat urutoꞌe. En yn ni yne yne weꞌeg hap eiam sese urutoꞌe. Uruimõ­typot kahato En katu­pono etipo­ꞌoro Esaꞌyru Iesui uruewawi Uruꞌakag Sese wo urutoꞌe. Uruimõ­typot kahato En at kaꞌap wuatꞌi eꞌat pe urutoꞌe. Waku kahato ti rat En pãi an urutoꞌe. Miꞌi hap ewy waku watoꞌe Tupana pe. Waku.<pb/>Waku raꞌyn uiꞌe hap ehowawi Iesui mohey haria yi Humanu wanuat rotiaria.<pb/>Uito ti Iesui potpo­ꞌoro Pauru.


text:
Uito ti Pauru are. Mesuwat uimiwan atipo­ꞌoro ehowawi tawa Kurintiu piaria einãpin hamuat torania Iesui mohey haria nãpin hamuat. Uito ti Tupana miꞌairo Tomi­po­ꞌoro Wuatꞌi Porekuat Nuat Iesui moherep miitꞌin miat hanuat are. Iꞌewyte aiwy kahato Sotene po kaipyi tuut mesuwat miwan.


text:
Pyno kuekatu uruipo­ꞌoro ehowawi. Miꞌi hawyi waku kahato woro­ho­ꞌo­nãpin katu­pono Tupana miꞌai­roria temiitꞌin sese wuat saꞌa­wy­ꞌi­te­wuaria eipe. Taꞌi Tupana wano eiperia wakuaria wo Tupana wywo eweipy­huꞌat — Iesui Aipo­typot Aika­ꞌiwat sese eweiꞌe pote. Yt eipe yn i maꞌato wuatꞌi miitꞌin mesu­wa­ro­tiaria mio tã e haria Tupana wanuaria wakuaria Tupana wywo teꞌe­ro­py­huꞌat.


text:
Pyno mio tã ahẽtup Tupana pe — Tupana etum o tawa Kurintiu piaria pe iꞌatu­poi­tyro hap yt kat saꞌup i egyiꞌat hap kaipyi are. Etunug miꞌiria o torania woꞌo­wese haria wo areꞌe Aika­ꞌiwat Aipo­typot Iesui kape Aiꞌywot Atipy piat kape ahẽtup eika­wiano. Uito ti Pauru.<pb/>


text:
Wuatꞌi eꞌat pe arehum ewawi Tupana katu­pono etum naꞌyn tawa Kurintiu piaria pe iꞌatue­ha­kye­raꞌat hap Uruka­ꞌiwat Iesui mohey haria miꞌiria pote areꞌe.


text:
Taꞌi Tupana aipoi­tynug kahato Iesui minug hap upi. Miꞌi hawyi ti torania watikuap kahato kat koꞌi kat koꞌi Aipo­typot ok tã. Uhehay Tupana wat ewy topy­huꞌat. Wẽtup piit ewy watoĩ­neꞌen.


text:
Miꞌi pote wahe­katup Aipo­typot turan Iꞌywot aipoi­tyro kahato aipo­wyro kahato. Miꞌi hawyi tuwe­mo­herep aru Aika­ꞌiwat watoꞌe yn wuatꞌi ehamo. Aimoe­haĩte Iesui mohey hap ete.


text:
Koitywy Aika­ꞌiwat aimoheg kahato tehay wo. Yt watoiat kuap i ahepiat imohey hap wuatꞌi eꞌat pe pote. Miꞌi tã ti tutunug mesuwat yi kahuro hap kape. Miꞌi hawyi meremo taꞌaipok i Aipo­typot Wuatꞌi Mimõ­typot no. Aika­ꞌiwat Iesui putꞌokꞌe hap eꞌat pe turan — Yt kat i saꞌag atipuẽti miꞌiria ete e Iesui ahetiat.


text:
Miꞌi pote waku wato­mohey iꞌe hap torania aipyꞌa pe. Saꞌa­wyꞌi toꞌe — Atiky­ꞌesat eipe Uhaꞌyru ekatu­wyria sese wo eweikup­teꞌen e. Ewetunug Miꞌi Miit Uhaꞌyru Eipo­typot no pote waku pe iwywo eweikup­teꞌen wuatꞌi eꞌat pe e ahepe. Miꞌi hawyi waku wato­mohey kahato iꞌe hap ewy mesup te.<pb/>


text:
Uheywytꞌin uheinytꞌin pywo pe areꞌe ehepe Aipo­typot Aika­ꞌiwat Iesui ehay moherep hat ti uito are. Miꞌi tupono ahẽtup eiwo­ꞌoehay upi eweikup­teꞌen. Miꞌi pote — Pywo pywo eweiꞌe eiwo­ꞌope hawyi eiwo­ꞌo­wehik kahato. Miꞌi hawyi wẽtup wanẽtup hap wywo yn eweikup­teꞌen. Waku aiwo­ꞌo­ꞌewy yn watoĩ­neꞌen wẽtup miky­ꞌesat upi yn hawyi sehay yt kat i aiwo­ꞌo­sytpok hap toĩneꞌen aikai.<pb/>


text:
Gaꞌatpo tõꞌẽ mana Kure yat piaria hawyi miꞌiria henoi uhepe aikotã eipy­ꞌa­setpe tukup­teꞌen sehay wuat wuꞌuka haria etiat.


text:
— Pyno itotiaria wẽtup wẽtup wanẽtup hap wywuaria iꞌatuꞌe. Yt toꞌo­ꞌewy hin i iꞌatu­wa­nẽtup hap koꞌi. Miꞌi pote wuꞌuka hap yn itote iꞌatuꞌe uhepe ehetiat. Pyno atikuap taꞌyn eipy­ꞌa­setpe tukup­teꞌen — Uito ti aimuꞌe hat Pauru upi e haria maꞌato iraniaꞌin — Uito aimuꞌe hat Aporu upiaria e haria. Miꞌi hawyi iraniaꞌin — Uito aimuꞌe hat Peteru upi e haria tukup­teꞌen. Maꞌato iraniaꞌin — Uito aimuꞌe hat Iesui upiaria e haria iꞌatuꞌe taꞌa­tu­henoi uhepe õꞌẽ haria. Miꞌi tã hap kaipyi ti eiwu­ꞌuka hap topy­huꞌat.


text:
Uiwy­riaꞌin karãpe watu­ꞌuka aiwo­ꞌope miꞌi hawyi wato­patꞌok patꞌok kahato hawyi aiwat i aiwat i yn watoĩ­neꞌen karania heko rakaria ewy neꞌi. Maꞌato Iesui piit yt miꞌi ewywuat hin i areꞌe. Wẽtup piit ewywuat yn watoi­neꞌen. Uito Pauru maꞌato uito yt uiku­ꞌuro i ariaꞌyp posak ete eheha­kye­raꞌat hamo. Iꞌewyte ti ehetꞌok hawyi yt uhet i ti topy­huꞌat eikai ehete. Pywo yt uwe i ti eiperia uimi­setꞌok koꞌi.


text:
Taꞌi uito ti yt woro­ho­ꞌo­setꞌok i eiperia yꞌy pe. Toĩ ni maꞌato typy ok yn itote uimi­setꞌok koꞌi mekewat mehĩ Kiritu hawyi mehĩ Kaiu hawy­tewat uimi­setꞌok koꞌi maꞌato miꞌiria yn ahetꞌok hawyi iraniaꞌin eiperia — Uito ti Pauru upiat hat imisetꞌok pote yt eweiꞌe kuap i katu­pono typyꞌok yn ni itote uimi­setꞌok.


text:
Yt uwe i toꞌe kuap — Uito ti Pauru misetꞌok miꞌi pote poꞌog uito eikai e hat. Iꞌewyte yt uwe i toꞌe kuap — Eipe Pauru misetꞌok toset wuat e hat.


text:
Iꞌewyte uimi­ꞌa­tu­setꞌok koꞌi tukup­teꞌen itote uhyt Etewana yat piaria yn maꞌato miꞌi hawyi uimi­ꞌa­tu­setꞌok koꞌi yt uwe i itote.<pb/>


text:
Pywo ti Aika­ꞌiwat Iesui yt uipo­ꞌoro i miitꞌin setꞌok setꞌok hamo maꞌato tehay wakuat moherep hamo yn uipo­ꞌoro tehay wakuat enoi wuatꞌi puoria piat hamo yn e. Miꞌi hawyi atiꞌa­tu­muꞌe haty wo aikotã Aika­ꞌiwat ikuꞌuro aika­wiano hap ariaꞌyp posak ete hap yn uhehay. Yt aremõ­typot teran i maꞌato ahenoi aikotã Aipo­rekuat nuat Tupana Mipo­ꞌoro ikuꞌuro ariaꞌyp posak etiat hap yn ahenoi teran. Pyno ti yt miitꞌin miky­ꞌesat ewy hin i ti atimo­herep katu­pono aremõ­typot uhehay se wywo hap hawyi yt hesaika hin i uhehay Tupana wanẽtup hawe.


text:
Taꞌi ariaꞌyp posak etiat Iesui ikuꞌuro ahetianuat enoi hap ti yt hee hin i mekewat hoꞌo­wasat rakaria pe — Yt eweꞌeg hin i ti iꞌatuꞌe neꞌi ahepe. Maꞌato aito Iesui miky­ꞌeria pe ti hee kahato raꞌyn katu­pono watikuap taꞌyn hesaika kahato mekewat sehay hap.


text:
Aikotã saꞌa­wyꞌi yianmiaria Tupana ehay moherep haria teꞌe­roꞌe hap ewy — Meiũran ti aru atimoma raꞌyn eiweꞌeg kahato hap — Uito poꞌog kuap hat wuatꞌi kawiat hap e. Atimo­weityk ti aru miitꞌin weꞌeg hap yt nakuat i koꞌi e. Miꞌi hawyi — Uito atikuap poꞌog e haria yt uwe i topy­huꞌat e Tupana saꞌa­wyꞌi tehay moherep hat Isaia miwan 29.14 piat pe.<pb/>


text:
Aikope aru tukup­teꞌen — Wuatꞌi etiat kuap haria uruto e haria e. Aikope aru tukup­teꞌen wuatꞌi sehay kuap haria. Aikope tukup­teꞌen mekewat iraniaꞌin akit taꞌa­tuehay wuat haria. Taꞌi yt aikope i ti aru katu­pono iꞌatuwat iꞌatu­weꞌeg hap Tupana tiꞌakit yne raꞌyn. Miꞌi hawyi miitꞌin weꞌeg hap topy­huꞌat wuatꞌi miꞌakit akit wo raꞌyn.


text:
Katu­pono saꞌa­wy­ꞌiwuat weꞌeg kahato haria ikuap teran Tupana maꞌato yt putꞌokꞌe i iꞌatu­weꞌeg hap Tupana kuap hamuat hap. Katu­pono koitywy Tupana tiky­ꞌesat kahato mekewat yt iꞌatu­weꞌeg i hap kaipywiat ariaꞌyp posak etiat neꞌi ikuꞌuro rakat mohey haria eheha­kye­raꞌat hamuat hap. Poꞌog Tupana iweꞌeg miitꞌin kai Katu­pono Tupana miky­ryꞌi wo toĩneꞌen miitꞌin weꞌeg kahato hap e.<pb/>


text:
Mio tã iꞌatuꞌe Iuteu ywania — Etomo­herep to iwato kahato mesuwe uruepe Tupana esaika hap uruepiat emohey hamo miꞌi pote ti aru uruimohey en iꞌatuꞌe wati­ꞌa­tu­mo­herep Iesui iꞌatuepe turan. Maꞌato Kereku ywania miꞌiria — Etimo­herep uruepe ehay iweꞌeg kahato hawyi uruimohey Iesui etiat iꞌatuꞌe.


text:
Maꞌato miꞌiria pe — Iesui yn aheha­kye­raꞌat kuap urutoꞌe. Iesui yn ikuꞌuro ariaꞌyp posak ete ahetiano e hap uruhenoi Iuteu ywania pe Kereku ywania pe yt ihay see hin i pytkai taꞌa­tu­puẽti Iuteuria ywania. Miꞌi hawyi ti Kereku ywania miꞌiria mekewat sehay ti yt weꞌeg hin i hat ehay iꞌatuꞌe ahepe.


text:
Maꞌato aito Tupana miꞌai­roria ete ti Iuteu ywania sio Kereku ywania ti mekewat sehay Iesui ikuꞌuro ariaꞌyp posok ete aiku­ꞌuro hap u hamo hap hesaika kahato topy­huꞌat aheha­kye­raꞌat hamo. Taꞌi wato­mohey mekewat sehay Iesui etiat hawyi aheha­kye­raꞌat hap toĩneꞌen. Pywo ti rat Iesui ti Tupana esaika hap wywo iweꞌeg hap wywo toiꞌa­tue­ha­kye­raꞌat kuap wuatꞌi miitꞌin watoꞌe.


text:
Katu­pono mekewat Tupana weꞌeg hap poꞌog iweꞌeg torania aiweꞌeg hap kai watoꞌe. Katu­pono Tupana tuwe­ky­ryꞌi pote poꞌog iweꞌeg torania mesu­wiaria weꞌeg hap koꞌi kai haype watoꞌe. Katu­pono Tupana perupꞌi hap ti poꞌog hesaika mesu­wa­rotiat hesaika rakaria kai watoꞌe yn ahehay.<pb/>


text:
Taꞌi uheka­tu­wyria koitywy ti watikuap kahato aikotã Tupana tiꞌairo yt weꞌeg i haria temiitꞌin sese wo hap. Saꞌa­wyꞌi aiꞌairo temiit no turan yt aiweꞌeg hin i te turan aiꞌairo. Iꞌewyte yt typyꞌi hin i iwatoꞌin nakaria toiꞌairo temiit no mesuwe. Iꞌewyte yt typyꞌi hin i hesaika rakaria toiꞌairo temiit no. Maꞌato miꞌi pytkai aiꞌairo temiit no torania kaipyi.


text:
Maꞌato toiꞌairo yt weꞌeg i haria temiit no typyꞌi kahato. Miꞌi tã tutunug hawyi toiꞌa­tu­mohit kahato — Uito poꞌog weꞌeg hat e haria. Iꞌewyte ti Tupana tiꞌairo miitꞌin emiit temiit no typyꞌi kahato. Miꞌiria kaipyi ti toimohit — Uito poꞌog torania kai e haria.


text:
Taꞌi ihaky­ꞌeꞌi rakaria yt uwe mikyꞌe i koꞌi miit emiit koꞌi yt iwato hin i rakaria yn ni toiꞌairo temiit sese wo. Iꞌewyte yt kat sehapap i hap koꞌi wyti toiꞌairo temiit no. Iꞌewyte yt uwe mikuap i koꞌi ti satek takaria toiꞌairo temiit no. Miꞌi hawyi ti — Uruto poꞌog e haria yi kai neꞌi raꞌyn teꞌe­ro­py­huꞌat katu­pono hemiitꞌin sese teꞌe­ru­wa­nẽtup kahato imienoi kape.


text:
Eweikuap apo kat pote Tupana tiꞌaro temiitꞌin no paaꞌe haria. Pyno ahenoi teran ehepe. Tupana tiꞌa­tu­ꞌaro temiit no miit hit koꞌi katu­pono yt toiky­ꞌesat aru atipy pe tuwe­mo­wato rakaria. Yt toiky­ꞌesat itote — Uito poꞌog uhewaku torania kai pote Tupana uiꞌairo temiit no e haria. Yt toiky­ꞌesat i itote — Uito poꞌog pote Tupana uiꞌairo saꞌa­wyꞌi tehay moherep hamo e haria katu­pono mio tã e haria Tupana mõpy­ꞌahak haria tukup­teꞌen e.


text:
Aito ti Aipo­typot Iesui mohey haria pote Tupana ainug Tosa­ꞌyru wywo wẽtup miit ewy. Saꞌa­wyꞌi yt aiweꞌeg hin i pytkai mesup aiweꞌeg kahato katu­pono Iesui amyãtym toĩneꞌen aipiit pakup we hawyi Iesui weꞌeg hawuo wahe­wyry mesup. Saꞌa­wyꞌi yt ahehay kuap i Tupana wywo maꞌato mesep Iesui wẽ aipiit pe pote ahehay kuap kahato Tupana wywo. Koitywy watoĩ­neꞌen Iesui piit ewy mesu­wa­rote. Miꞌi pote wato­py­huꞌat Tupana saꞌy­ruꞌin koꞌi Tupana saki­ꞌytꞌin koꞌi mesuwe. Miꞌi pote wato­py­huꞌat Tupana ywania ewywuat mesuwe.


text:
Yt naku i watoꞌe aiwepe pãi — Uito poꞌog Iraniaꞌin kai yt naku i watoꞌe aiwa­nẽtup hawe. Yt miꞌi tã hin i are. Poꞌog waku watoꞌe — Tupana ti waku poꞌog uikai waku watoꞌe. Miꞌi yn ni aipo­wyro kahato hat watoꞌe waku. Aikotã iꞌe hap ewy aru tutunug yne toꞌe hap waku watoꞌe aipe­rupꞌi hap wywo. Uito ti miitꞌin yt naku i rakat maꞌato Iesui miꞌairo kahato. Uito ti Pauru.<pb/>


text:
Uiwy­riaꞌin tawa Kurintiu piaria taꞌi mekewat eꞌat pe saꞌa­wy­ꞌite areto ehowawi eimuꞌe hamo turan areĩneꞌen eipy­ꞌa­setpe. Woro­ho­ꞌo­muꞌe kahato Tupana mimo­herep ok tã. Tupana miky­ꞌesat ewy yn woro­ho­ꞌo­muꞌe yt uhehay niatpo hin i atunug eimuꞌe hap ete.


text:
Mio tã are uiwepe — Mesuwe Iesui yn atimo­herep miitꞌin me hawyi iraniaꞌin ehay atiwaure yne. Aipo­typot ete yn aru uhehay areꞌe uipyꞌa pe. Aikotã Aika­wiano ariaꞌyp posak ete ikuꞌuro hap yn aru uhehay wo atimo­herep tawa Kurintiu piaria pe areꞌe uiwepe.


text:
Saꞌa­wyꞌi te areĩneꞌen eipy­ꞌa­setpe turan uipiit yt hesaika hin i hawyi uityry popuo woro­ho­ꞌo­muꞌe paaꞌuiꞌe popuo woro­ho­ꞌo­muꞌe turan.


text:
Yt ihay se hin i hap ewy woro­ho­ꞌo­muꞌe. Miitꞌin ehay see hap yt ewy i woro­ho­ꞌo­muꞌe maꞌato Tupana Pãꞌãu esaika hap kaipyi woro­ho­ꞌo­muꞌe. Miꞌi hap ewy pytkai ti Tupana Pãꞌãu esaika hap topy­huꞌat uhehay moesaika hamo. Miꞌi pote miꞌi hawyi — Pywo pywo eweiꞌe eipyꞌa pe uhehay tyry wywo pytkai.


text:
Miꞌi hawyi Iesui mohey haria eweikup­teꞌen Tupana esaika hap kaipyi. Yt eweipuẽti hin i eimohey Tupana piat hap miitꞌin iꞌatuehay weꞌeg hap kaipyi.<pb/>


text:
Maꞌato iraniaꞌin Iesui mohey haria wo topot­mu­ꞌeria hawyi atiꞌa­tu­muꞌe miꞌiria uhehay wo — Iweꞌeg kahato rakat iꞌatuꞌe uhetiat pe. Maꞌato uito yt mesu­wa­ro­tiaria weꞌeg hap kaipyi uhehay yt ahiag weꞌeg hap kaipyi i. Mesu­wa­ro­tiaria ti koitywy iꞌatu­weꞌeg kahato maꞌato yt iꞌatu­weꞌeg hin i Tupana wanẽtup hawe. Meiũran Tupana timoma yne aru iꞌatu­weꞌeg hap hawyi yt topy­huꞌat hin i aru iꞌatukai.


text:
Maꞌato uito atiꞌa­tu­muꞌe Iesui mohey haria Tupana weꞌeg hamo yn. Yt miitꞌin mikuap kaipyi hin i atiꞌa­tu­muꞌe maꞌato mekewat weꞌeg hap Tupana kaipywiat yn wo atiꞌa­tu­muꞌe torania miꞌiria. Maꞌato iraniaꞌin yt kuap i hap ewy mesuwat sehay uimi­mo­herep kat pote uhehay sehay yianmiat ewywyat aikotã saꞌa­wyꞌi Tupana aiꞌairo mesuwat yi nug hap eꞌyianmete hap ewy.


text:
Tupana poꞌog iweꞌeg more­kuaria kai katu­pono more­kuaria weꞌeg hap yt putꞌokꞌe i Tupana Mipo­ꞌoro Aipo­rekuat nuat weꞌeg hap ete. Maꞌato teꞌe­ru­weꞌeg pote kat pote som taꞌa­tu­ꞌauka Aipo­typot ariaꞌyp posak ete.<pb/>


text:
Aikotã Tupana toꞌe Saꞌa­wyꞌi hap ewy — Mekewat uikyꞌe haria pe atum neran uiminug wakuat poꞌog ikahu torania miitꞌin akasa hap koꞌi kai ikahu rakat e. Atum neran uhemiitꞌin me wakuat sese e. Yt teke i te iꞌatu­wa­nẽtup hawe ikahu hap e. Miꞌi hap ti atum neran uikyꞌe haria pe e Tupana saꞌa­wyꞌi Isaia miwan 64.4 pe.


text:
Miꞌi pote koitywy watikuap taꞌyn mekewat ikahu rakat Tupana miium. Maꞌato aito yn watikuap. Taꞌi Ipãꞌãu ti ahepe imoherep taꞌyn. Katu­pono Tupana Pãꞌãu me heremo yne minug koꞌi heremo yne raꞌyn. Iꞌewyte migꞌi wuat yt uwe mikuap i koꞌi toikuap. Iꞌewyte toikuap yne kat hamuat kat hamuat Tupana Pãꞌãu minug koꞌi. Miꞌi pote aimuꞌe torania ete tepiat ikuap hap ok tã.


text:
Aipo­typot ti miit aipiit ewywuat sese e. Miꞌi hawyi Miꞌi Miit wanẽtup hap watikuap toĩneꞌen aipiit pe Iesui Pãꞌãu pote. Miꞌi pote watu­wekuap Iesui pãꞌãu sese toĩneꞌen aipiit pe. Miꞌi hap ewy Tupana wywo Tupana toĩneꞌen Ipãꞌãu. Miꞌi ti ikuap yne tuwetiat.


text:
Koitywy toĩneꞌen naꞌyn Tupana Pãꞌãu aipiit pe. Miꞌi hawyi Tupana Mipo­ꞌoro Iesui pe — Ereke ro watoꞌe hawyi teke raꞌyn. Miꞌi hawyi Ipãꞌãu kaipyi watikuap yne Tupana Pãꞌãu pyꞌa piat ewy. Maꞌato iraniaꞌin mesu­wa­ro­tiaria kai wẽtup mãꞌãu neꞌi yt aiwat ewy hin i raꞌyn.


text:
Miꞌiria ti wẽtup mãꞌãu ahiag wanuat wanẽtup hap ewy tukup­teꞌen. Miꞌi pote wẽtup sehay iꞌatuete wuatꞌi mikuap ewy miꞌiria weꞌeg hap. Miꞌi pote iꞌatuepe uruweꞌeg kahato katu­pono Tupana Pãꞌãu ti wẽtup sehay wo raꞌyn aimuꞌe. Miꞌi hawyi aiwẽ pyi wẽtup sehay raꞌyn tuwẽtem sehay pywuat sese yn naꞌyn. Miꞌi pote aimi­mu­ꞌeria Tupana Pãꞌãu eiam kahato wo tukup­teꞌen hawyi pywo iꞌatuꞌe ahehay pe.


text:
Maꞌato iraniaꞌin yt Tupana Pãꞌãu yt eiam i koꞌi ti — Yt iꞌatuꞌe neꞌi Tupana ehay pywuat aiwẽ piat ete katu­pono miꞌiria yt kat kuap i Tupana miium Topãꞌãu wakuat kaipywiat. — Yt kat hamo i ehay iꞌatuꞌe Tupana pe. Taꞌi aimienoi Tupana Pãꞌãu kaipywiat ete ti teꞌe­ru­we­ky­ryꞌi neꞌi. Yt taꞌa­tukuap i kahato Tupana miium koꞌi ikahu rakat pytkai katu­pono Tupana Pãꞌãu yt toĩneꞌen i iꞌatu­pyꞌa pe ikuap hamuat.


text:
Maꞌato aipiit pe toĩneꞌen Tupana Pãꞌãu pote watikuap kahato waku sese rakat sehay pywo rakat iꞌewyte yt naku i hap watikuap yne.


text:
Katu­pono miitꞌin mesu­wa­ro­tiaria yt tikuap i kahato kat hamo Tupana tunug tomi­ky­ꞌesat koꞌi. Aikotã toꞌe iwan me hap ewy — Taꞌi yt uwe i ti ikuap Aika­ꞌiwat wanẽtup hap. Taꞌi yt uwe i ti inãpin kuap e Isaia tomiwan me. Yt uwe i Tupana wanẽtup hap kuap hat toĩneꞌen e Isaia miwan 40.13 pe. Watikuap kahato mesup katu­pono Aika­ꞌiwat Iesui wanẽtup hap aikai kahato toĩneꞌen mesup. Iesui wanẽtup hap toĩneꞌen aipyꞌa pe aiwa­nẽtup hawe hawyi Tupana mikuap koꞌi toĩneꞌen wy aipyꞌa pe katu­pono Iesui Toꞌywot ewywuat wanẽtup hat toĩneꞌen aipãꞌãu me aipyꞌa pe e. Tupana mipo­ꞌoro sese Pauru uito are.<pb/>


text:
Uiwy­riaꞌin tawa Kurintiu piaria saꞌa­wyꞌi Uito Pauru ahenoi teran Tupana ehay ehepe saꞌa­wyꞌi uheĩneꞌen itote turan maꞌato tig mekewat eꞌat pe yt ahenoi kuap i Tupana Pãꞌãu miky­ꞌesat ewywuat hãpyk poꞌog nakat katu­pono eipe yt Iesui mohey haria yt ewy hin i te eiwa­nẽtup hap. Mesu­wa­rotiat wanẽtup hap ewy yn eipe eweikup­teꞌen katu­pono kurin kat ewy Iesui mohey hap toĩneꞌen eikai mekewat eꞌat pe.


text:
Saꞌa­wyꞌi eipe hirakat hit ewy eweikup­teꞌen mi hy yn u haria ewy aikotã hirakat yt tuꞌu kuap i te ipuꞌi kãꞌã hap ewy eweikup­teꞌen Tupana ehay yt ewetunug yne kuap i te pote. Miꞌi hawyi woro­ho­ꞌo­muꞌe potꞌi teran Tupana mikuap eikyꞌe hap ok tã. Maꞌato ahenoi hawyi yt eweikuap kuap i. Maꞌato iꞌewyte koitywy yt eweikuap i uiꞌe hap koꞌi eimuꞌe hap.


text:
Katu­pono eweikup­teꞌen mesu­wa­rotiat wanẽtup haria ewy yn. Eiwu­ꞌuka wuꞌuka eiwo­ꞌope sehay hit no. Miꞌi hawyi ehaꞌy­wywi eweikup­teꞌen eiwo­ꞌope aikotã mesu­wa­ro­tiaria yt Iesui mohey i haria eko ewy eweikup­teꞌen.


text:
Mio tã eweiꞌe eiwo­ꞌope — Uruto ti Pauru mohey haria maꞌato iraniaꞌin — Uruto ti aimuꞌe hat Aporu mohey haria eweiꞌe. Miꞌi hawyi eiwu­ꞌuka wuꞌuka at kaꞌap mio tã eiꞌe eiwo­ꞌopiat hamo. Yt naku i miꞌi tã eweiꞌe katu­pono miꞌi tã neꞌi pote mesu­wa­ro­tiaria yt Iesui mohey i haria ewywuat eiwe­wa­nẽtup.


text:
Maꞌato areꞌe ehepe — Uito ti Pauru Tupana yn eropat hat sese iꞌewyte eimuꞌe hanuat are. Aporu iꞌewyte Tupana yn eropat hat. Kat hamo pyno — Aimuꞌe hat Pauru mohey haria uruto eweiꞌe. Saꞌa­wyꞌi woro­ho­ꞌo­muꞌe eipe miꞌi hawyi Iesui mohey haria wo eweikup­teꞌen uiꞌewy eweimohey pote are. Aika­ꞌiwat emiitꞌin sese uruto urutunug urupo­ꞌoro hap ok tã yn.


text:
Uito areĩneꞌen hãꞌỹi koi hat Tupana ehay wo ewy woro­ho­ꞌo­muꞌe mekewat eꞌat pe. Miꞌi turan aimuꞌe hat Aporu putꞌokꞌe itote eimuꞌe hamo hap ewy hawyi toihuꞌi huꞌi uimikoi iãꞌỹi hap ewy hawyi iꞌatutag naꞌyn Tupana esaika hap wywo.


text:
Maꞌato Tupana yn ni aimotag kuap tomohey hamuat hap ete. Miꞌi tupono waku Tupana yn wati­mõ­typot hãꞌỹi nug hat iꞌewyte iꞌyp moehaĩte hat. Yt naku i wati­mõ­typot ikoi hat neꞌi are. Iꞌewyte yt naku i wati­mõ­typot ihuꞌi huꞌi hat neꞌi. Poꞌog waku imotag kuap hat wato­mohey haty wo.


text:
Meiũran aru Tupana tum ahepe aipotpap hap saꞌup. Tutum ahepe haꞌup aikotã aipotpap hap ok tã aru. Iꞌewyte iwato aipotpap pote iwato tutum yt pote kurin tutum. Pyno tukup­teꞌen aitoria hãꞌỹi koi haria ewy hawyi iraniaꞌin ihuꞌi huꞌi haria ewy maꞌato saꞌup ium hat sese Tupana.<pb/>


text:
Eipe Tupana mõtypot yat ewy eweikup­teꞌen. Uito Tupana mõtypot yat ãkukag moꞌam hat ewy Uipo­ꞌoro hat miky­ꞌesat ewy are. Hãpyk kahato atunug wuatꞌi nug kuap hat ewy. Waku yne hawyi iraniaꞌin inug ipiit. Iꞌewyte iraniaꞌin iꞌahik yi wo hap ewy. Miꞌi hap ewy atunug ehepe are. Katu­pono Tupana toꞌe — Eiweꞌeg wo o ewetunug uiꞌyat nug hap ete waku uiꞌe hap ewy ewetunug o e ahepe. Miꞌi pote waku wati­ꞌa­tu­muꞌe miitꞌin hãpyk kahato ihay pywuat nuat yn.


text:
Aika­ꞌiwat Iesui iꞌapy­ꞌyha ewywuat kahato. Iꞌapy­ꞌyha watopag yi pe aiꞌyat moheg hamuat hawyi aiꞌyat yt taꞌat hin i. Miꞌi hap ewy ti Aika­ꞌiwat Iesui watopag aiꞌa­py­ꞌyha wo hawyi watoĩ­neꞌen wuatꞌi eꞌat pe. Yt karãpe i wataꞌat aria pe. Iesui yn Tupana Miꞌairo Aheha­kye­raꞌat hat. Yt naku i watoꞌe iraniaꞌin me — Yt Iesui yn i ti aheha­kye­raꞌat hat maꞌato toĩneꞌen wẽtup ok aheha­kye­raꞌat hat watoꞌe neꞌi yt naku i watoꞌe.


text:
Eimuꞌe haria ti aiꞌyat nug haria ewy tukup­teꞌen. Toĩneꞌen aiꞌyat nug kuap kahato haria ewy miꞌiria aiꞌyat nug nu kawiat ewy iheg nakat nu Uru kawiat nu Parata kawiat getap nug haria ewywuat aimuꞌe hãpyk Tupana ehay sese etiat haria ewywuaria maꞌato iraniaꞌin aimuꞌe haria aiꞌyat nug haria yt iheg hin i nug hap ewy tutunug. Yt toĩneꞌen motꞌi hin i iꞌatu­minug koꞌi nupiꞌa miꞌu wo hap ewy taꞌa­tunug aiꞌyat ikaha wen maꞌato meremo yt ikahu i hap ewy topy­huꞌat. Miꞌiria taꞌa­tunug aiꞌyat meremo upip kawiat hawyi ikahu wen wẽtup ewaty hawyi hatꞌe hap ewy topy­huꞌat. Miꞌiria ewywuat aimuꞌe ikahu kahato maꞌato taꞌa­tu­wa­nẽtup hap kaipyi aimuꞌe yt Tupana ehay sese kaipyi hin i aimuꞌe hawyi wato­mohey iꞌatu­wa­nẽtup hawyi meremo waku maꞌato wẽtup ewaty hawyi aiꞌyat nem nakat hap ewy topy­huꞌat hap ewy.


text:
Karãpe putꞌokꞌe Aiopo­typot Iesui hawyi toimo­herep aru wuatꞌi miitꞌin me iꞌatu­minug sio waku sio yt hap. Sio watunug iheg nakat sio yt e. Tohãꞌãg yne aiminug koꞌi mekewat eꞌat pe sio iheg nakat nu ewy sio ariaꞌyp kawiat neꞌi hap kuap hamo.


text:
Waku watunug Tupana mõtypot yat iheg kahato rakano nu kawiat ewywuat. Miꞌi hawyi aria putꞌokꞌe itote hawyi aria yt tuꞌu kuap i. Miꞌi hawyi Tupana tuwehum aiminug iheg nakat nuat toꞌyatnug mote.


text:
Maꞌato aria tuꞌu neꞌi hawyi yt kat hamo i topy­huꞌat yt kat hamo i aipotpap. Watoĩ­neꞌen aru Tupana mieha­kye­raꞌat no wen maꞌato aipotpap saꞌup aipo pe yt kat i katu­pono aiminug aria tuꞌu yne. Yt kat i topy­huꞌat Tupana kapiat aipotpap hap watunug saꞌag neꞌi pote.


text:
Eweikuap apo Tupana Pãꞌãu yat sese eipe hap sio yt. Taꞌi Tupana yat sese koꞌi ti eipe. Tupana Pãꞌãu eiam torania imohey haria Iesui kaipywiat haria.


text:
Maꞌato uwe uwe — Tupana yat moma teran e hat Tupana mimoma wo neꞌi aru topy­hyꞌat. Katu­pono Tupana yat no yn waku aipiit topy­huꞌat aikotã Tupana ewaku hap ewy yn waku wato­py­huꞌat. Aito ti Tupana yat sese ewy watoĩ­neꞌen.


text:
Yt naku i watu­we­maꞌat neꞌi Tupana yat — Uito poꞌog iraniaꞌin kai e hap mo. Miꞌi tã neꞌi watunug mote miitꞌin iraniaꞌin yt kat kuap i haria ewy neꞌi watu­wa­nẽtup. Waku watipun — Uito poꞌog e hap pya aikai. Paaꞌwa­toꞌe pote Tupana toꞌe ahepe — Eiweꞌeg kahato rakaria eipe e ahepe miitꞌin miky­ryꞌi hamuat watoĩ­neꞌen pytkai.


text:
Iꞌatu kahato mesuwat yi tote — Uito poꞌog uiweꞌeg e haria maꞌato Tupana wanẽtup hawe yt kat i kuap haria ewy miꞌiria — Uito uiweꞌeg kahato iꞌatuꞌe pytkai. Miwan me mio tã toꞌe — Uito poꞌog uiweꞌeg e haria teꞌe­ru­we­maꞌat neꞌi taꞌa­tu­weꞌeg saꞌag hamo hawyi taꞌa­tu­weꞌeg poꞌog hap suki ewywuat topy­huꞌat taꞌa­tu­ꞌauka hamo pira ewy e Tupana saꞌa­wyꞌi miwan me.


text:
Mio tã e haria pe Tupana toꞌe — Uito poꞌog uiweꞌeg iraniaꞌin kai eweiꞌe pytkai yt kat hamo i eiweꞌeg hap e Tupana.<pb/>


text:
— Aito hekat rakaria ewy katu­pono Aiꞌywot Tupana sakpoꞌe hekat rakat pote. Yt kat i ahekat mesu­we­pytkai hekat rakaria watoĩ­neꞌen wuatꞌi eꞌat pe.


text:
Yt naku i watu­we­mõ­typot — Uito poꞌog nakat e hap aiwa­nẽtup hawe. Yt naku i watu­wehum miitꞌin minug teꞌe­ru­we­kai­pywiat ete katu­pono torania aiwat aiminug wuat koꞌi Tupana piat aipo­wyry hap. Uito Pauru maꞌato areĩneꞌen eimuꞌe eiwanuat hamo raꞌyn. Iꞌewyte aimuꞌe hat Peteru aiwanuat re wy aimuꞌe hat Aporu aiwanuat aimuꞌe hap tutum. Katu­pono yne yne Tupana minug aipo­wyro hamuat toĩneꞌen. Tutum aipo­wyro aiku­ꞌuro turanuat aipo­wyro hamo. Koran mũki­ꞌite wuatꞌi eꞌat pe aipo­wyro. Taꞌi iꞌewyte mesup iꞌewyte mũki­ꞌite eꞌihotꞌok pe turan toĩneꞌen kahato aipo­wyro hano. Miꞌi pote hekat rakaria sese ewywuat watoĩ­neꞌen aito. Aito iꞌewyte aiku­ꞌuro wen iꞌewyte mesup iꞌewyte mũki­ꞌite iꞌewyte eꞌihotꞌok hap ewy.


text:
Katu­pono Aika­ꞌiwat Iesui wanuat watoĩ­neꞌen. Aika­ꞌiwat Iesui toĩneꞌen Tupana wanuat. Miꞌi pote yne aito Tupana wuanuat watu­kup­teꞌen. Uito Iesui emiit Pauru are.<pb/>


text:
Uiwy­riaꞌin uruto ti Tupana potpo­ꞌo­roria pote waku ti eiwa­nẽtup urumienoi kape — Miꞌiria wyti Aipo­typot eropat haria sese waku eweiꞌe. Miꞌiria wyti yt aimikuap i Tupana etiat moherep haria waku eweiꞌe uruepiat pe.


text:
Karãpe watu­we­potpap Aika­ꞌiwat potpap nug hap ete turan waku kahato watunug iꞌe hap ewy. Waku watunug imiky­ꞌesat ewy. Miꞌi hawyi watoĩ­neꞌen heropat kuap sese haria wo aito.


text:
Iraniaꞌin eipy­ꞌa­setpe tukup­teꞌen — Miꞌi wakuat kahato iꞌatuꞌe uhepiat pe. Iraniaꞌin — Yt naku i iꞌatuꞌe uhepiat pe. Maꞌato ti uito yt atikat i miitꞌin kaipyi — En ni waku e hap katu­pono — En ni waku kahato e hap Tupana kaipyi atiky­ꞌesat. Koitywy yt areꞌe i uiwepe uiwa­nẽtup hawe — Uito waku uito yt naku i yt areꞌe i uiwepe maꞌato atikat kahato Tupana piat uikuap hap — En waku e hap.


text:
Karãpeĩ yt kat i uiwe­mõti hawe pytkai — Pyno waku kahato uito areꞌe uiwa­nẽtup hawe maꞌato Tupana yn ikuap sio uito waku sio yt hap. Sio atunug waku tope sio yt nakuap i atunug.


text:
Karãpeĩ Aika­ꞌiwat putꞌokꞌe atipy kaipyi miitꞌin patꞌok patꞌok hamo hap eꞌat pe ti aru Tupana tomo­herep aru wuatꞌi pe aiwa­nẽtup saꞌag hap sio watunug waku tope sio yt hap sio tomõ­typot haria watoĩ­neꞌen sio watu­we­mõ­typot neꞌi sio miitꞌin mõtypot haria aito. Taꞌi mekewat eꞌat pe watikuap taꞌyn Tupana kaipyi — En ni waku e hap sio yt hap watikuap taꞌyn mekewat eꞌat pe — Uito waku aiꞌe pytkai aito waku aiꞌe pytkai.


text:
Miꞌi hap ewy ti uruto uiwy­riaꞌin. Uito Pauru eimuꞌe hat iꞌewyte Aporu toĩneꞌen itote eimuꞌe hat. Waku eiwa­nẽtup kahato urehay kape katu­pono wẽtup ehay yn urutoꞌe Iesui etiat yn uruimuꞌe eipe. Pyno atiky­ꞌesat kahato uruꞌewy eweikup­teꞌen wẽtup sehay yn moherep haria Iesui moherep haria uruto ewy uruhãiku ewywuat urupusu ewywuat waku eweikup­teꞌen hap atiky­ꞌesat urupot­mu­ꞌeria. Urumi­muꞌe wẽtup ok yn uruto typy ok pytkai. Yt naku i eweiꞌe Uito Pauru mimuꞌe hawyi wẽtup ok — Uito yt Pauru upi i maꞌato uito Aporu upi uito pãi an yt naku i eweiꞌe katu­pono Aporu uito wẽtup miit ewy hawyi wẽtup sehay yn eimuꞌe Iesui Aimi­mõ­typot moherep hap yn uruehay. Yt naku i wati­mohit wẽtup ok aimuꞌe hat hawyi yt naku i watunug wẽtup ok aimuꞌe hat Tupana wo e.


text:
Miꞌi pote kat hamo watoꞌe iraniaꞌin me — Uito poꞌog ekai katu­pono Tupana tum ahepe tomi­sepap kuap nug kuap hap. Yt aiwewi i watikuap wuatꞌi nug hamuat maꞌato Tupana miium kaipyi wahepap maꞌato yt pote yt kat i aikai. Pyno kat hamo ten — Uito poꞌog waku eikai watoꞌe aipyꞌa pe.


text:
Koitywy — Uruto poꞌog eweiꞌe katu­pono uruikuap yne eweiꞌe. Taꞌi Miitꞌin muꞌe haria akag wo urutu­kup­teꞌen eweiꞌe. Ikap kahato rakaria ewy urutu­kup­teꞌen mesup pote yt kan hamo i urupoi poꞌog Tupana ehay mesup uruikuap yne raꞌyn mote eweiꞌe eipyꞌa pe yt iweꞌeg i haria ewy. Pywo pote waku uimuꞌe waku Aporu muꞌe haria wo eweikup­teꞌen maꞌato yt pywo hin i eweiꞌe eipyꞌa pe. Hira­karia ewy te eweikup­teꞌen eiwa­nẽtup hawe.


text:
Uruto urutu­kup­teꞌen wuatꞌi muꞌe hamo Tupana mipo­ꞌoro sese koꞌi uruto. Maꞌato miꞌi pytkai eimi­mohit koꞌi wo urutu­kup­teꞌen poꞌog yi kape wuatꞌi kai wuatꞌi miitꞌin wanẽtup hawe urutu­kup­teꞌen. Iraniaꞌin uruꞌauka teran urukuasa teran urumohit teran wuatꞌi ehamo miitꞌin ehamo iꞌewyte atipy piaria ehamo urumohit turan.


text:
Miꞌi pytkai Aipo­typot Iesui moherep hap ete yt urupohep hin i miitꞌin teꞌe­ru­we­ky­ryꞌi teran uruete pytkai. Maꞌato ehete yt uwe i teꞌe­ru­we­ky­ryꞌi uruetiat ewy. Miꞌi pote — Uruto poꞌog Aipo­typot emiit eweiꞌe. Uruweꞌeg poꞌog iraniaꞌin kai eweiꞌe. Uruto imohey pakup kahato haria eweiꞌe. Taꞌi uruwa­nẽtup hawe eipe ipakup kahato koꞌi. Maꞌato uruto miitꞌin mimohit koꞌi wo uruto­py­huꞌat.


text:
Koitywy hesyꞌat rakaria wo urutu­kup­teꞌen. Urute­ꞌyꞌu kahato uruhe­wyry hap upi. Uruesokpe koꞌi hiot hiotꞌe rakat. Miitꞌin miꞌa­hy­kahyk koꞌi uruto. Yt kat i iꞌyat rakaria uruto. Kowoꞌi kowoꞌi uruewyry yt urueꞌyni wywo i.


text:
Urupotpap saꞌup hap kaipyi urutenuk. Karãpe miitꞌin urumohit taꞌa­tuehay wo haywi uruiꞌa­tu­poi­tynug miꞌiria uruehay wo. — Tupana etia­tu­mo­hãite no uruwa­nĩ­kaptia urutoꞌe at kaꞌap. Iꞌatue­haĩte hap urutum urusa­ty­ꞌi­sa­tyꞌi kahato miꞌiria pytkai.


text:
Urutoĩ­neꞌen motꞌi Iesui mohey hap wywo uruꞌakit taꞌa­tuehay wo kahato pytkai maꞌato uruto uruiwesat sehay iwese rakano yn. Mesu­wa­ro­tiaria mipun wuat uruto­py­huꞌat. — Waku urumi­mohit haria wo eweikup­teꞌen iꞌatuꞌe uruepe. Mio tã iꞌatuꞌe uruepe Tupana miꞌai­roria sese uruto pytkai.<pb/>


text:
Ahenoi yne mesup ehepe uiwy­riaꞌin uimiwan me. Yt atiky­ꞌesat i eiwe­mõti neꞌi uimiwan ete uhehay ete maꞌato eimoe­haĩte eiwa­nẽtup hawe yn woro­ho­ꞌo­nãpin. Aikotã wati­nãpin aimẽpyt ikyꞌe haype hap ewy woro­ho­ꞌo­nãpin mesuwe.


text:
Katu­pono uito areĩneꞌen eiꞌywot ewy katu­pono uiwẽ pyi eweikuap saꞌa­wyꞌi Aipo­typot Iesui etiat. Miꞌi hawyi eweimohey Iesui hawyi wuatꞌi eꞌat pe gupteꞌen haria uimienoi wakuat kaipyi Uimi­mo­herep kaipyi aikotã uimẽ­pytꞌin ewy eweikup­teꞌen. Toĩneꞌen iꞌatu kahato eimuꞌe haria eiꞌa­pykok haria Tawa Kurintiu piaria wen maꞌato wẽtup yn eiꞌywot hap ewy toĩneꞌen. Miꞌi ti uito Pauru rat katu­pono wuatꞌi iraniaꞌin eimuꞌe haria yianme sehay wakuat ahenoi ehepe Iesui etiat.


text:
Miꞌi hawyi uipyꞌa pyi ahẽtup ehupi eweikup­teꞌen itote uiꞌewy kahato hamuat hap Aika­ꞌiwat Iesui mohey hamuat hap ete.


text:
Atiky­ꞌesat kahato eipe uito ewywuaria Iesui mohey haria. Miꞌi pote atipo­ꞌoro eimuꞌe hat ehowawi Uito ewywuat Timoteu. Miꞌi ti uhaꞌyru sese wo ewywuat toĩneꞌen uiwa­nẽtup hawe. Uikyꞌe kahato miꞌi katu­pono yt karãpe i uimaꞌat hano toĩneꞌen. Miꞌi putꞌokꞌe itote hawyi toimo­herep ehepe eimi­waure aikotã woro­ho­ꞌo­muꞌe saꞌa­wy­ꞌiwuat hap koꞌi ete. Aikotã watoĩ­neꞌen ipakup takaria ewy yn naꞌyn wẽtup piit ewy Aika­ꞌiwat Iesui wywo hap ete. Aikope aikope miitꞌin tukup­teꞌen hap kape uruhenoi hawyi Iesui mohey haria wo uruepiat taꞌa­tu­nãpin hap ewy ipakup takaria wo raꞌyn tukup­teꞌen. Wẽtup miit ewy yn Iesui piit wywo tukup­teꞌen. Miꞌi hap ete eimuꞌe hamo atipo­ꞌoro uhaꞌyru Timoteu.


text:
Saꞌa­wyꞌi urutuwat eipy­ꞌa­setpyi hawyi iꞌatu kahato wemõ­typot haria tukup­teꞌen eipy­ꞌa­setpe — Pauru yt taꞌaipok i iꞌatuꞌe haypiat haria.


text:
Maꞌato araꞌaipok irane te Tupana tum muꞌap uhepe hawyi. Areĩneꞌen eipy­ꞌa­setpe hawyi atikat eipy­ꞌa­setpiat haria tukup­teꞌen. Miꞌi hawyi atikuap irane uwe uwe eipy­ꞌa­setpe Tupana mõtypot haria tukup­teꞌen.


text:
Tupana toĩneꞌen Aipo­typot no yt aiwẽ kaipywiat i — Uipo­rekuat no En ereĩneꞌen Tupana yt e hap kaipyi i maꞌato aipyꞌa pyi watunug imiky­ꞌesat ewy hap kaipyi Tupana toĩneꞌen kuap Aipo­typot no.<pb/>


text:
Waku areto eimo­pe­rupꞌi hamo sio eiꞌa­piheg hap mywo. Sio waku woro­ho­ꞌo­mo­pe­rupꞌi eikyꞌe hap mywo uiwese hap wywo sio aikotã eweiky­ꞌesat hap wywo areto ehewowi. Uito Pauru.<pb/>


text:
Koitywy ti wuatꞌi miitꞌin eikuap yt eiweꞌeg i hap ete meũpiaria. Taꞌi taꞌa­tu­he­noi­henoi kahato ti aikotã aheĩneꞌen hary­poria wywuat ihainiaꞌin wywuat hap koꞌi. Yt Iesui mohey haria ewy hin i eweikup­teꞌen hap taꞌa­tukuap taꞌyn. Maꞌato eipe poꞌog saꞌag yt nakaria i mekewat yt Iesui mohey i haria kai. Katu­pono uruikuap eipy­ꞌa­setpiat wẽtup ok toꞌywot eharyꞌi pakup toty pakup wywo toket hap.


text:
Miꞌi hap ete ti yt tuwe­mõti hin i te maꞌato poꞌog ni uruto uruewaku toꞌe neꞌi saꞌag. Miꞌi hawyi eipe yt paaꞌe­weiꞌe hin i maꞌato — Waku miꞌi tã watunug eweiꞌe saꞌag. Uiwy­riaꞌin waku waire waire nug haria eweiꞌa­tu­ꞌywyk eiwe­ꞌa­tunug hap kaipyi.


text:
Uipiit yt toĩneꞌen itote eipy­ꞌa­setpe wen maꞌato areĩneꞌen eipy­ꞌa­setpe uiwa­nẽtup hawe hap ewy miꞌi pote woro­ho­ꞌo­nãpin aikotã areĩneꞌen eipy­ꞌa­setpiat turanuat hap ewy. Taꞌi yt naku i kahato etunug ety hit eharyꞌi saꞌag wo mimi uhyt waku watoꞌe itote.


text:
Miꞌi pote waku eiwe­ꞌa­tunug yne eipe hawyi waku eweikaykay mekewat miit yt iweꞌeg i rakat ehewowi. Miꞌi tote ti toĩneꞌen aru Aipo­typot Iesui eipy­ꞌa­setpe iꞌewyte uipãꞌãu toĩneꞌen eiwywo. Miꞌi hawyi waku mekewat toꞌywot eharyꞌi wywuat get hat eweinãpin kahato — Pyno koitywy ahiag wanuat ereĩneꞌen waku watoꞌe tope. Miꞌi hawyi mono etoiat ro eminug saꞌag maꞌato yt etoiat i ewaire waire hap pote ikuꞌuro rakat no ereĩneꞌen waku watoꞌe tope.


text:
Maꞌato — Yt atoiat i uiwaire hap toꞌe pote waku watoꞌe Iesui pe — Pyno waku miꞌi miit piit ahiag miꞌauka wo topy­huꞌat maꞌato waku miꞌi miit pãꞌãu topy­huꞌat epo pe Iesui wuatꞌi eꞌat pe aikope Tupana toĩneꞌen morekuat no hap tote waku watoꞌe.


text:
Pyno yt eiwe­ky­ryꞌi teiꞌo mekewat miit minug saꞌag ete. Yt naku i kahato watu­wehum miꞌi tã nug hat ete katu­pono mekewat miit topy­huꞌat mani puk ewywuat eipy­ꞌaset pe maꞌato eipe eweipy­huꞌat ipyre ewy. Miꞌi pote aikotã watopag ipyre mani puk pe hawyi toimorem yne mani puk hap ewy miꞌi hap ewy waku eweihep o mekewat miit saꞌag eipy­ꞌa­setpyi hawyi ti aru eweipy­huꞌat miit wakuaria ewywuat. Yt naku i hap yt mig hin i haria eipe. Pyno saꞌa­wy­ꞌi­wuaria Iuteuria tuwe­nõꞌẽ taꞌa­tue­wã­ni­kaptia yi Esituꞌin po kaipywiat turan iꞌatu­miꞌu man iteneg nakat yn iꞌatu­miꞌu yt kat i nem nakat ewy.


text:
Miꞌi ti yt kat i imoperup hap iꞌapuk hap nem nakat. Miꞌi yt ipyp takat i mekwat iꞌatueman. Miꞌi hap ewy koitywy aiwat aheman yt kat i ipyp hit hap imonem kuap hat.


text:
Pyno toꞌiro Iesui enuk hap kape yt kat i ipyp takat man aimiꞌu wywo hap ewy e. Pyno ti aimopyp hap ewywuat toĩneꞌen mekewat mani puk ewywuat mekewat aiwo­ꞌo­ma­ꞌatꞌi maꞌatꞌi hap ewywuat toĩneꞌen. Iꞌewyte man teneg ewywuat toĩneꞌen mekewat aiwo­ꞌo­kyꞌe hap ewywuat. Miꞌi yn waku saꞌa­wyꞌi aimiꞌu wo watu­wẽtem ye Esitu pyi turan yt kat i mani puk watioto kuap pote. Miꞌi man Tupana ehay pywo rakat yt kat i aheso hap wywo hap ewy. Miꞌi man ewywuat waku aimiꞌu wo katu­pono mekewat man puk aiwo­ꞌo­mo­pitpit hap ewywuat aiwo­ꞌo­tu­ꞌuka hap ewywuat watoꞌe saꞌa­wyꞌi. Waku poꞌog Tupana ehay sese wahenoi miitꞌin me yt kat i miitꞌin ehay heso hap wywo.


text:
Saꞌa­wyꞌi atipo­ꞌoro uimiwan me einãpin hamuat — Yt naku i watunug aiwy ok sese wo Iesui mohey hat yt iweꞌeg i sese rakat wuatꞌi ihainia wywuat ieĩneꞌen hat wuatꞌi hary­poria wywo.


text:
Tukup­teꞌen aipy­ꞌa­setpe mesuwat yi tote maꞌato iꞌatu kahato aiwy­riaꞌin yt Iesui mohey i haria yt naku i nug haria. Miꞌiria tukup­teꞌen yne eꞌat aikope aikope watoĩ­neꞌen hap tote ahewyry hap tote. Miꞌiria minug ewywuat yt naku i watunug katu­pono miꞌiria wuatꞌi hary­po­riaꞌin ihainiaꞌin wywo ieĩneꞌen haria. Aheka­reꞌen sereꞌak takaria tukup­teꞌen miꞌiria. Ahekat kyꞌewi yn aimaꞌat maꞌat neꞌi miꞌiria wuatꞌi eꞌat pe. Miꞌiria wuatꞌi tupa­naria mo wuat minug mõtypot haria. Yt naku i watunug miꞌiria ewywuat maꞌato waku wati­ꞌa­tuekyi miꞌiria Iesui mohey hap kape. Yt naku i watunug miꞌiria ahewa­nĩ­kaptia wo maꞌato poꞌog waku wati­wesat miꞌiria waku hap ewy. Maꞌato karãpe Iesui mohey hat watoĩ­neꞌen hawyi yt naku i watunug ne aikotã miꞌiria minug yt naku i hap koꞌi ewywuat. Maꞌato miꞌiria ewywuat watoĩ­neꞌen yt naku i nug haria te waku — Iesui mohey haria miꞌa­piheg wo wato­py­huꞌat. Yt naku i watunug ne yt naku i nug hap saꞌa­wy­ꞌiwuat ewy Iesui mohey haria aito hawyi.


text:
Maꞌato — Ewetoiat ro meimuẽwat koꞌi katu­pono miꞌi ewywuat watoiat pote watoĩ­neꞌen mesuwat yi tote waku pe.<pb/>Koitywy atipo­ꞌoro ewawi wẽtup sehay. Toĩneꞌen eipy­ꞌa­setpe yt nakuap i nug hat — Uito Iesui mohey hat e hat maꞌato wuatꞌi wywo toĩneꞌen hewaire rakat miꞌi hat ewywuat yt eweiwesat wesat teiꞌo iꞌewyte yt erenuk teiꞌo iwywo. Iꞌewyte toĩneꞌen Iesui mohey hat maꞌato tupana iãꞌãkap kape toiwẽpap te toimohey te miitꞌin minug tupana toꞌi — Uito Iesui mohey hat wy toꞌe pytkai waku miꞌi miit kai waure wo waku watu­kut­p­teꞌen.


text:
Iꞌewyte Iesui mohey hat maꞌato miitꞌin mohit tehay wuat hat toĩneꞌen ne iꞌewyte sero­ꞌokꞌe hat iꞌewyte Iesui mohey hat maꞌato mahy kape toĩneꞌen imopẽꞌã rakat.


text:
Miꞌi hat waku wati­nãpin kahato aikotã saꞌa­wyꞌi Tupana toꞌe miwan me — Eweihep to eipy­ꞌa­setpiat yt naku i nug hat uimohey toꞌe pytkai e Tupana temiitꞌin me. Maꞌato iraniaꞌin mesu­wa­rotiat yt Iesui mohey i haria yt kat hamo i miꞌiria wati­ꞌa­tu­ꞌa­piheg katu­pono Tupana yn miꞌiria apiheg kuap hat. Maꞌato ti waku Iesui mohey haria yt naku i nug haria wati­ꞌa­tu­nãpin hãpyk yn wati­ꞌa­tu­ꞌa­piheg miꞌiria hap ewy waku e Tupana ahepe. Uito emuꞌe hat Pauru.<pb/>


text:
Karãpe toĩneꞌen aipy­ꞌa­setpe wuꞌuka hap neꞌi aiwo­ꞌopiat iraniaꞌin Iesui mohey haria wywo. Miꞌi hap eꞌat pe yt naku i kahato watioto miꞌiria sura­raꞌin yt imohey i haria kape. Poꞌog waku miꞌiria wati­ꞌa­tunug Tupana mõtypot yat kape Tupana mohey haria piat ikuap hamo sio waku sio yt hap kuap hamo.


text:
Meiũran aru aito Iesui emiitꞌin no wato­py­huꞌat wuatꞌi miitꞌin airo hamo sio wakuat sio yt e hamuaria. Miꞌi tã watunug mote aru waku mesup taꞌyn wy aiwo­ꞌope woꞌope wati­ꞌairo sio wẽtup ok tunug yt naku i sio yt hap kuap hamo e.


text:
Taꞌi mekewat eꞌat pe aru Tupana ainug temiit atipy piaria airo hamo uwe waku uwe yt e hamo wahenoi kuap mekewat eꞌat pe Tupana pe. Miꞌi tã watunug kuap pote aru waku mesuwe iꞌewyte wati­ꞌairo kat som waku kat som yt naku i. Waku wati­ꞌairo aipy­ꞌa­set­piaria uwe aiwo­ꞌo­patꞌok hat hawyi waku wato­mo­hãpyk aiwu­ꞌuka hap neꞌi.


text:
Yt naku i watu­ꞌuka aiwo­ꞌope maꞌato toĩneꞌen aiwu­ꞌuka hap pote yt naku i wati­kaykay sura­raꞌin aiwu­ꞌuka wuꞌuka hap monik hamo aiwo­ꞌopiat aiwo­ꞌoehay uka turan.


text:
Maꞌato sura­raꞌin wati­kaykay mesu­wa­rotiat aiwu­ꞌuka wuꞌuka hap monik hamo miꞌi tã pote waku watu­we­mõti mekewat yt aiweꞌeg i hap neꞌi pupi yt uwe i eipy­ꞌa­setpe iweꞌeg nakat eiwu­ꞌuka hap moma hamo. Maꞌato Iesui mohey haria waku watikat aipy­ꞌa­setpe wẽtup ok iweꞌeg nakat aiwu­ꞌuka hap moma hamo uwe waku uwe yt naku i e hamo.


text:
Maꞌato wẽtup ok eiwy ok eheinytꞌin koꞌi ewetioto sura­raꞌin kape yt imohey i haria kape uwe waku uwe yt e hamo pote yt eiweꞌeg hin i eipe.


text:
Maꞌato eiwo­ꞌo­ꞌa­tu­ꞌuka hap kaipyi atikuap taꞌyn yt ihãite i eiwo­ꞌo­kyꞌe hap ete. Miꞌi hap kaipyi atikuap eipe porap te haria hap. Yt naku i ewetioto ehemiit morekuat yt Iesui mohey hat kape. Karã pe Iesui mohey hat aimaꞌat yt naku i watioto surara kape poꞌog waku imaꞌat hat no watu­kup­teꞌen. Poꞌog waku eweikup­teꞌen waku imieroꞌok wo poꞌog morekuat woꞌo­py­hik hawe eweikup­teꞌen.<pb/>


text:
Koitywy yt naku i woꞌo­maꞌat haria wo eweikup­teꞌen. Yt naku i woꞌoe­roꞌok haria wo eweikup­teꞌen uhytꞌiꞌin manaꞌin.


text:
Yt uwe i aru woꞌo­ma­ꞌatꞌi maꞌatꞌi hat toĩneꞌen aikope Tupana toĩneꞌen Morekuat nuat hap tote. Eweꞌeg wo o eiwe­maꞌat hap pupi katu­pono eweikup­teꞌen wuatꞌi hary­poria wywo wuatꞌi ihainia wywo pote yt karãpe i putꞌok­ꞌe­weiꞌe Tupana etawa pe. Iꞌewyte yt uwe i mo wuat minug tupa­naria mõtypot haria itote. Seꞌaito wywuat ieĩneꞌen hat seha­ryꞌi wywuat ieĩneꞌen hat yt uwe i aru itote. Hary­po­riaꞌin eꞌaito wo hary­poria te iꞌewyte ihainiaꞌin eꞌaito wo ihainiaꞌin ne haria yt uwe i itote.


text:
Sero­ꞌokꞌe haria yt uwe i itote. Yt hegyiꞌat i rakaria yt uwe i. Iꞌewyte yt uwe i aru woꞌe­ro­mo­pusu hat miitꞌin mohit hat itote. Yt uwe i — Uiano yn mo e hat iꞌewyte imopẽꞌã rakat.


text:
Miꞌi haria miꞌi nug ewywuat haria sok aito saꞌa­wyꞌi maꞌato koitywy Tupana timo­weityk aiminug saꞌag koꞌi aheko yt naku i nug hap saꞌa­wy­ꞌiwuat. Miꞌi hawyi ainug naꞌyn temiit sese wo. Koitywy yt kat i saꞌag Tupana tipuẽti aikai Aika­ꞌiwat Iesui mieha­kye­raꞌat koꞌi aito pote. Aika­ꞌiwat ainug naꞌyn Tupana wanuaria wo hawyi tutum Topãꞌãu ahepe hawyi.<pb/>


text:
Tukup­teꞌen eipy­ꞌa­setpe — Uito atunug uimi­ky­ꞌesat ewy e haria. Uimi­ky­ꞌesat ok tã yn atunug yne iꞌatuꞌe miꞌiria. Pyno eiweꞌeg wo o mio tã e haria pupi. Iꞌatu kahato — Aimi­ky­ꞌesat watunug hawyi waku topy­huꞌat wen maꞌato miꞌi kape yn watu­wa­nẽtup pote aimi­ky­ꞌesat nug eropat haria yn wato­py­huꞌat hawyi yt Tupana miky­ꞌesat nug kuap haria hin i wato­py­huꞌat.


text:
Iꞌewyte iraniaꞌin eipy­ꞌa­setpe — Uimiꞌu kat hap yn atunug neran at kaꞌap yne eꞌat katu­pono miꞌu yn aimo­wepit kuap hap e hat. Maꞌato eiweꞌeg wo o miꞌu mesu­wa­rotiat wywo yn eiꞌok hap. Miꞌu waku kahato wen maꞌato miꞌu yn watikat pote aimaꞌat hap toĩneꞌen katu­pono Tupana eropat hap yt watikat hin i. Meiũran aru Tupana timoma yne ahesyꞌat hap hawyi yt kan hamo i aimiꞌu kat hap. Yt eweikuap i kat hamo Tupana tunug aipiit apo. Taꞌi toiky­ꞌesat aito teropat hamo iꞌewyte toiky­ꞌesat aito tokyꞌe haria. Toiky­ꞌesat aipiit towanuat e. Yt toiky­ꞌesat i aipiit watum yt iweꞌeg i rakaria pe iꞌewyte yt toiky­ꞌesat watum aipiit miꞌu kat hap yn kape. Uiwy­riaꞌin waku watu­wehum kahato Tupana kape aimiꞌu ete maꞌato yt naku i watunug miꞌu ahetu­pana wo. Iesui Aika­ꞌiwat aipoi kuap kahato. Waku iwywo watikat aimiꞌu. Yne Tupana tum teran ahepe aimo­wepit hamuat.


text:
Karãpe wato­mohey Iesui hawyi wẽtup piit ewy aipiit Iesui piit wywo. Miꞌi pote yt naku i watu­wehik hary­poria yt iweꞌeg i rakat ete ihainia yt iwẽꞌẽg i rakat ete kat pote ti watoĩ­neꞌen Iesui piit ewywuat pote.


text:
Tupana yt tiky­ꞌesat hin i watum aipiit waire nug hamuat mesuwe watoĩ­neꞌen hap. Saꞌa­wyꞌi Tupana toꞌe — Uwe tuwehik hary­poria ete hawyi wẽtup ok miit piit ewy topy­huꞌat iwywo e. Miꞌi pote yt naku i watu­wehik hary­poria ihainia yt iweꞌeg i rakat ete. Katu­pono miꞌi tã watunug hawyi wẽtup ok piit ewy raꞌyn watoĩ­neꞌen Iesui piit yt ewy i raꞌyn. Miꞌi hawyi yt iweꞌeg i rakat piit ewy watoĩ­neꞌen.


text:
Wato­mohey Aika­ꞌiwat imiky­ꞌesat ok tã pote watoĩ­neꞌen Ipãꞌãu wywo iꞌewyte aipãꞌãu wẽtup mãꞌãu ewywuat topy­huꞌat iwat Ipãꞌãu yn.


text:
Watoĩ­neꞌen yt iweꞌeg i rakat pote o watoĩ­neꞌen pya ikai katu­pono aipiit minug saꞌag kyꞌesat hap toĩneꞌen aika­ꞌiwat no. Watu­wehik hary­poria yt aheha­ryꞌi ete miꞌi hawyi aipiit iwywo wẽtup piit topy­huꞌat hawyi heremo kahato yt Iesui piit ewy i aito.


text:
Yt eweikuap i te aipiit Tupana mõtypot yat ewywuat toĩneꞌen hap. Tupana Pãꞌãu eiam aito hap yt eweikuap i te Tupana toĩneꞌen aipiit pe hap.


text:
Aipiit yt aiwanuat i katu­pono koitywy Tupana wanuat wato­py­huꞌat toikyiꞌat raꞌyn haꞌup iwato kahato tutum toikyiꞌat aipiit hamo. Pyno Tupana wat aipiit pote waku watum aipiit Tupana mõtypot hamo. Tupana mõtypot yat sese wo watum aipiit waku. Uito einãpin hat miwan miat Pauru.<pb/>


text:
Haꞌa­wyte eipe tawa Kurintiu piaria eweipo­ꞌoro uhowawi miwan apoꞌeiꞌe hamo sio waku aheha­ryꞌi sio yt eiꞌe hap.


text:
Taꞌi waku kahato aheha­ryꞌi maꞌato wẽtup yn waku e. Miꞌi hawyi waku watoĩ­neꞌen iharyꞌi kahato rakano heꞌaito kahato rakano aheĩneꞌen yne hawe. Miꞌi tã ewetunug mote waku kahato eweikup­teꞌen e. Miꞌi tã ewetunug mote yt ehãꞌãg kuap i ahiag yt eiweꞌeg i hap nug hamo.


text:
Waku ereket eharyꞌi sese wywo yn. Waku etum epiit eharyꞌi pe yn eharyꞌi piit miky­ꞌesat ok tã. Iꞌewyte waku etum epiit eꞌaito pe eꞌaito piit miky­ꞌesat ewy.


text:
Waku toꞌe — Uipiit uheha­ryꞌi wat yn e. Iꞌewyte waku toꞌe — Uipiit uheꞌaito wat yn e. Yt naku i toꞌe — Uipiit yt ewat i pote yt atum i poꞌog uipiit epe yt naku i toꞌe e.


text:
Yt naku i iharyꞌi wãiꞌe neꞌi teꞌaito piat ikyꞌesat turan e. Iꞌewyte yt naku i wãiꞌe neꞌi ihainia teha­ryꞌi piat ikyꞌesat turan e. Maꞌato ehehay teran Tupana wywo pote waku eiwo­ꞌo­pohep porapꞌi tuereto eiwo­ꞌo­pytyk hap ete e. Eiwo­ꞌo­pohep porapꞌi hawyi waku i raꞌyn eiwo­ꞌo­mo­wepit katu­pono ahiag aru ehãꞌãg neran haype wẽtup hary­poria wẽtup ihainia kyꞌesat hap ete e.


text:
Pyno koitywy ahenoi teran uiwa­nẽtup hap ewy maꞌato ahenoi hap yn yt woro­ho­ꞌo­po­ꞌoro hin i uhehay wo are.


text:
Uito areĩneꞌen yt iharyꞌi rakat i. Uito Pauru Tupana miky­ꞌesat ewy areĩneꞌen are. Miꞌi hap atipuẽti waku kahato. Miꞌi pote atiky­ꞌesat iraniaꞌin uiꞌewy yt iharyꞌi i rakat i ewy taꞌa­tu­ky­ꞌesat pote. Miꞌi tã Tupana tiky­ꞌesat uito wen toĩ iraniaꞌin yt uiꞌewy hin i katu­pono miꞌiria iharyꞌi kahato rakaria wo Tupana tiky­ꞌesat.


text:
Koitywy woro­ho­ꞌo­nãpin neran yt iharyꞌi rakat i te yt heꞌaito rakat i te iꞌewyte hiwu koꞌi. Waku eweikup­teꞌen eiweran aikotã uiꞌewy eweiki­ꞌesat pote areꞌe. Poꞌog waku miꞌi tã areĩneꞌen areꞌe uiwa­nẽtup hawe.


text:
Maꞌato — Atiky­ꞌesat kahato uheha­ryꞌi uheꞌaito eweiꞌe eipyꞌa pe pote waku etat ro ewary eꞌaito emiky­ꞌesat ewy maꞌato Iesui mohey hat yn waku etat e. Poꞌog waku etat eharyꞌi eꞌaito Iesui mohey hat epiit miky­ꞌesat monik hamuat hap upi epiit miky­ꞌesat haty hap mekewat kytꞌok epyꞌa piat hap kai.


text:
Koitywy woro­ho­ꞌo­nãpin heꞌaito rakaria iwary rakaria yt uito i wen maꞌato Tupana woꞌo­nãpin hap ahenoi. Yt eweitoiat teiꞌo eꞌaito eharyꞌi e.


text:
Maꞌato eweitoiat pote ereĩneꞌen o eweran kahato raꞌyn yt heꞌaito i rakano yt ihary i rakano e. Miꞌi hawyi etiky­ꞌesat eꞌaito emiꞌatoiat pote etat i emiꞌatoiat. Yt naku i kahato weha­ryꞌi atoiat hat no eweikup­teꞌen uhytꞌiꞌin e.


text:
Karãpe eharyꞌi yt Iesui mohey hat wo i toĩneꞌen maꞌato o yt etoiat neꞌi teiꞌo kat pote ekyꞌesat hap toĩ ikai pote yt etoiat reiꞌo e. Yt naku i miꞌi tã etunug e.


text:
Wato­mohey Iesui hawyi yt naku i watoiat aheꞌaito aheha­ryꞌi saꞌa­wy­ꞌiwuat yt Iesui mohey hat i pote. Waku wahẽtup kahato Tupana pe aheꞌaito aheha­ryꞌi ehakye­raꞌat hamo katu­pono aheꞌaito aheha­ryꞌi toĩneꞌen yt pya hin i Tupana kai katu­pono Tupana Pãꞌãu eiam kahato aito pote. Waku aiwywo toĩneꞌen Iesui mohey haria aito pote. Waku watoĩ­neꞌen aheꞌaito wywo aheha­ryꞌi wywo katu­pono wahenoi tuereto miꞌiria pe Iesui mohey hap iꞌewyte aimẽ­pyꞌin ahaki­ꞌytꞌin ahaꞌy­ruꞌin yt pya hin i Tupana ehay aiwẽ pywiat kai. Miꞌi pote miꞌiria yt pya hin i tomohey hawyi Tosa­ꞌyru moherep haria aito pote.


text:
Maꞌato eharyꞌi eꞌaito etoiat teran kahato yt imohey hat i pote yt he i tuete Iesui mohey epiat hap pote miꞌi hawyi pyno waku eweiꞌe eꞌaito pe eharyꞌi pe etoiat teran me — Yt naku i uiꞌatoiat mimi mana yt atikyꞌesat i maꞌato uiꞌatoiat teran mote uiꞌatoiat maꞌato yt uimikyꞌesat ewy hin i ereꞌe o e. Katu­pono yt naku i watu­ꞌuka yn yt aiwo­ꞌo­ꞌewy i imohey hap ete e. Tupana yt tiky­ꞌesat i aiwu­ꞌuka aheꞌaito wywo aheha­ryꞌi wywo hap maꞌato toiky­ꞌesat kahato aiwo­ꞌo­kyꞌe aiwo­ꞌo­wese hap yn e.


text:
Waku kahato watoĩ­neꞌen aheha­ryꞌi wywo aheꞌaito wywo hap. Eharyꞌi eꞌaito yt Iesui mohey hano i pytkai waku ereĩneꞌen ne o iwywo e. Yt naku i watoiat aheha­ryꞌi aheꞌaito yt Iesui mohey hat i pote. Waku aiwo­ꞌo­wese hap wywo aiwo­ꞌo­kyꞌe hap wywo watekyi aheꞌaito aheha­ryꞌi Iesui kape imohey hamuat. Pyno waku pe watu­kup­teꞌen aheha­ryꞌi aheꞌaito wywo paaꞌaiꞌe hap wywo pote meiũran ti aru Iesui mohey haria wo teꞌe­ro­py­huꞌat ahehay waku pe hawe. Iesui mohey haria sese watu­kup­teꞌen pote wati­kyꞌe kuap aheha­ryꞌi aheꞌaito Iesui kape imohey hamuat. Miꞌi hawyi aiwese hap kaipyi ahepiat Iesui kuap hap kaipyi wati­ꞌa­tuekyi kuap aheha­ryꞌi aheꞌaito Iesui mohey hap kape.<pb/>


text:
Mesup ti koitywy Tupana aiꞌairo Aika­ꞌiwat emiit sese wo. Waku kahato watoĩ­neꞌen. Maꞌato miꞌi pytkai aikotã saꞌa­wyꞌi watoĩ­neꞌen hap ewy te. Saꞌa­wyꞌi Iuteu ywania aito pote mesup te Iuteu ywania watoĩ­neꞌen e. Saꞌa­wyꞌi tapyiꞌa ywania watoĩ­neꞌen iꞌewyte mesup te tapyꞌyia wo watoĩ­neꞌen. Saꞌa­wyꞌi watoĩ­neꞌen wẽtup ok eropat hano pote wato­mohey Iesui hawyi miꞌi hap ewy te topy­huꞌat re mesup koitywy heropat hat watoĩ­neꞌen ne. Miꞌi pote woro­ho­ꞌo­nãpin neran eipe Iesui mohey haria pakup koꞌi Tupana miꞌairo pakup koꞌi. — Eweimohey Iesui hawyi waku eweikup­teꞌen no aikotã watoĩ­neꞌen wati­mohey iesui hap eꞌat pe aiꞌairo hap eꞌat pe hap ewy waku watu­kup­teꞌen ne.


text:
Iuteu ywania ereĩneꞌen saꞌa­wyꞌi pote ereĩneꞌen Iuteu ywania te. Yt naku i etoiat eꞌywania etimohey Iesui hawyi Tupana ekaykay tuwe­wawiat hawyi. Wẽtup ywania ereĩneꞌen saꞌa­wyꞌi pote pyno yt naku i eweiꞌe — Mesup uito Iesui mohey hat pote waku atoiat uiꞌy­wania iꞌewyte iꞌatueko koꞌi yt naku i kahato mio tã watoꞌe. Tupana aikaykay tuwe­wawiat hawyi waku watoĩ­neꞌen aipiit ewy aipotpap hap ewy aikaykay hap eꞌat pe ewy waku.


text:
Yt naku i watu­we­musin ãpy sokpe tek Iuteuria eko ewy neꞌi wati­mohey Iesui hawyi e. Waku watoĩ­neꞌen aiꞌy­wania ewy yn.


text:
Wato­mohey Iesui hawyi waku watoĩ­neꞌen ne aimiit kawiano saꞌa­wyꞌi hap eꞌat kai e. Yt naku i watoiat aheꞌyi aipotpap aiko aheꞌaito aheha­ryꞌi wato­mohey hawyi. Waku watoĩ­neꞌen ne aikotã Tupana aikaykay hap eꞌat pe hap ewy. Waku watu­kup­teꞌen ne aipotpap hap wywo. Miitꞌin emiit no watoĩ­neꞌen pote waku watoĩ­neꞌen ne miitꞌin emiit no te maꞌato poꞌog waku saꞌa­wyꞌi kai. Yt naku i watoiat aika­ꞌi­waria ahetu­ꞌi­saria aiwy­riaꞌin koꞌi Iesui wato­mohey hawyi.


text:
Aika­ꞌi­waria yt nakuaria i pytkai waku watoĩ­neꞌen iꞌatu­wywo te iꞌatue­ropat hamuat. Yt kat i aika­ꞌiwat pote pyno waku watoĩ­neꞌen ne aiweran aipotpap nug hap ewywuat maꞌato waku yne miitꞌin emiit no hat ewy wato­py­huꞌat yne miitꞌin powyro hat no. Aiwe­te­weru hap iwato pote iwato te topy­huꞌat wato­mohey hawyi. Waku watikat aiwe­te­weru hap tum yne hamuat. Miꞌi hawyi watum yne aiwe­te­weru hap mesu­wa­ro­tiaria pe hawyi Aika­ꞌiwat Atipy piat eropat hano poꞌog no wato­py­huꞌat.


text:
Wuatꞌi eropat haria wo watoĩ­neꞌen Aipo­typot Iesui aikaykay turan miꞌi hawyi wuatꞌi eropat hat no watoĩ­neꞌen ne maꞌato waku Iesui eropat hano wato­py­huꞌat miitꞌin eropat hap upi. Iꞌewyte miitꞌin akag wo watoĩ­neꞌen Iesui aikaykay turan hawyi waku miitꞌin akag wo re wato­py­huꞌat maꞌato waku Iesui eropat hano te wato­py­huꞌat miitꞌin akag aito pytkai.


text:
Katu­pono Aikyiꞌat Iesui Tupana wano. Iwato kahato saꞌup tutum aikyiꞌat temiitꞌin nuat hamo. Miꞌi pote yt naku i wato­py­huꞌat yt naku i nug hap eko saꞌag eropat haria wo neꞌi e.


text:
Uiwy­riaꞌin uheinytꞌin yt naku i aheko waku rakat watoiat katu­pono saꞌa­wyꞌi Tupana aikaykay tuwe­wawi turan aiꞌy­wania eko waku aheko waku iꞌatu kahato aiminug waku hap ewy. Yt naku i watoiat aiꞌy­wania eko wati­mohey Iesui hawyi. Miꞌi pote waku watoĩ­neꞌen ne aheko wakuap nug haria wo Iesui wati­mohey hawyi.<pb/>


text:
Woro­ho­ꞌo­nãpin neran kurum iwasu koꞌi iꞌewyte pĩꞌã makuptia koꞌi yt heꞌaito i te rakaria yt iwary i te rakaria. Yt iharyꞌi rakat i uito pote woro­ꞌo­nãpin Tupana ehay uiwa­nẽtup hawiat ok tã ahenoi.


text:
Mesuwat eꞌat pe miitꞌin aikat kahato aiꞌauka teran haype Iesui mohey haria aito pote. Niatpo kahato aheĩneꞌen hap. Miꞌi pote areꞌe uiwa­nẽtup hap. Yt eweiky­ꞌesat i eharyꞌi eiwary pote waku eweikup­teꞌen uiꞌewy katu­pono iraniaꞌin iꞌatu­py­ꞌahak kahato ahete ahaty­ꞌi­ha­tyꞌi kahato hatek takaria ewy iro pote aito. Miꞌi pote niatpo kahato aheha­ryꞌi aheꞌaito koitywy.


text:
Maꞌato — Atiky­ꞌesat kahato uheꞌaito uheharyꞌi eweiꞌe pote pyno waku eharyꞌi etat kurum waku eꞌaito etat pĩꞌã areꞌe maꞌato yt eweiꞌe i pote waku yt etikat reiꞌo eꞌaito eharyꞌi hawyi waku uito ewy ereineꞌen areꞌe. Ewetat pote yt eweiꞌatoiat teiꞌo eꞌaito eharyꞌi hoꞌopot hap eꞌat pe katu­pono ahatek hap eꞌat mesup tawa Kurintiu piaria aiꞌauka teran haype pote.


text:
Maꞌato epakup te ereĩneꞌen mote waku etikat eharyꞌi eꞌaito Tupana miky­ꞌesat ewy. Maꞌato — Yt atikat teran i wẽtup ok uheha­ryꞌi saꞌa­wyꞌi wuat uheꞌaito saꞌa­wyꞌi wuat uruho­ꞌopot kahato eꞌat mesup pote eweiꞌe pote pyno waku pe eweikup­teꞌen Tupana wanẽtup hawe. Maꞌato etat eharyꞌi eꞌaito kurum iwasu makuptia en mote iꞌewyte waku pe eweikup­teꞌen Tupana wanẽtup hawe e. Waku yne are. Mio miitꞌin aiꞌauka teran mote niatpo kahato aheꞌaito aheha­ryꞌi watikat. Maꞌato etat pote waku maꞌato niatpo kahato aru etipuẽti ehoꞌopot hap mesup eꞌat pe turan.


text:
Uheinytꞌin uiwyꞌok koꞌi yt pya hin i Aika­ꞌiwat aipok hap. Yt watikuap i kat eꞌat pe hut hap maꞌato tuut irane hap watikuap. Waku wati­kyꞌe kahato aheꞌaito aheha­ryꞌi maꞌato miꞌi pytkai waku poꞌog watunug Tupana miky­ꞌesat ewy aheꞌaito aheha­ryꞌi miky­ꞌesat koꞌi kai. Waku wati­kyꞌe Tupana koran aikotã Iesui mohey haria yt heꞌaito i te rakat yt iwary i te rakat ewy.<pb/>


text:
Eiweꞌeg wo o eheka­reꞌen wywo katu­pono yne mesu­wa­rotiat ahekat yt toĩneꞌen motꞌi i. Karãpe watat ipakup takat aheka­reꞌen hawyi yt naku i watoꞌe aipyꞌa pe — Mio uito poꞌog iraniaꞌin kai katu­pono uhekat poꞌog ikahu iraniaꞌin kai yt naku i watoꞌe. Waku watu­wehum Tupana miium kape wen maꞌato yt naku i wato­mohey neiꞌo ahekat. Tupana kape yn waku watu­wehum ahekat aipo pe hawyi. Waku watunug Tupana miky­ꞌesat ewy sio imiky­ꞌesat aimi­ky­ꞌesat sio yt sio imiky­ꞌesat aimo­wepit sio yt. Waku watunug imiky­ꞌesat sio watuwak sio yt katu­pono aiwak hap tokosap hawyi poꞌog aimo­wepit hap toĩneꞌen.


text:
Yt naku i mesu­wa­rotiat kape yn watu­wa­nẽtup at kaꞌap katu­pono tuweityk meremo aimo­wepit hap aheꞌaito hap aiwary hap aimi­kyiꞌat koꞌi aheka­reꞌen koꞌi topap topap yne maꞌato aiminug Tupana kapiat toĩneꞌen motꞌi rakat yn waku aiwa­nẽtup hap aimo­wepit hap. Yt tuweityk kuap takat i.<pb/>


text:
Iesui mohey haria yt heꞌaito rakaria i yt iwary rakaria i teꞌe­ru­wa­nẽtup at kaꞌap taꞌa­tu­ka­ꞌiwat Iesui potpap nug hap kape taꞌa­tu­ka­ꞌiwat mowepit hap kape yn. Waku miꞌiria ewy watoĩ­neꞌen poꞌog poꞌog mesuwe.


text:
Maꞌato iwary rakat tuwe­mo­wepit hap kape yn tuwa­nẽtup toꞌyat tomiꞌu tesokpe hap kape yn tuwa­nẽtup hawyi.


text:
Karãpe tuwa­nẽtup teran Tupana potpap kape turan toĩneꞌen typy iwanẽtup hap Tupana mowepit hap iꞌewyte teha­ryꞌi mowepit hap. Yt heꞌaito rakat i yt iwary rakat i Iesui mohey hat Toka­ꞌiwat potpap hap kape yn tuwa­nẽtup. Toiky­ꞌesat topiit Tupana wanuat yn. Toiky­ꞌesat aiwa­nẽtup Tupana kapiat hap yn iꞌewyte Tupana Pãꞌãu miky­ꞌesat yn toiky­ꞌesat. Maꞌato heꞌaito kahato rakat iwary kahato rakat tuwa­nẽtup aikotã aikotã aru atimo­wepit uheꞌaito uiwary toꞌe hap kape yn tuwa­nẽtup tomiꞌu kape toꞌyat kape tomẽ­pytꞌin kape at kaꞌap hap ewy tuwa­nẽtup.


text:
Poꞌog waku aheꞌaito kahato aheha­ryꞌi kahato hap. Woro­ho­ꞌo­nãpin neran eipo­wyro hamo. Atiky­ꞌesat kahato watunug Tupana miky­ꞌesat ewy hap poꞌog torania miky­ꞌesat nug hap kai. Miꞌi pote miꞌi hap ete sio ereĩneꞌen eꞌaito sio yt rakano sio ereĩneꞌen iwary rakano sio yt rakano atiky­ꞌesat eipe atipy piat eropat haria sese yt kat i eipyhyp Aipo­typot potpap nug hap ete haria wo.


text:
Pyno mesup woro­ho­ꞌo­nãpin neran eipe. Ehaytuwy hary­poria ihainia kawiat eiwo­ꞌo­ky­ꞌesat pote waku etat eharyꞌi wo eꞌaito wo. Maꞌato — Ahoꞌopot kahato mesup yt kat i aiꞌyat i yt kat i aiko i yt kat i aimiꞌu eweiꞌe eiwo­ꞌope pote — Waku poꞌog yt wato­ꞌo­kyiꞌat i te katu­pono hoꞌopot hap eꞌat mesup katu­pono aito Iesui mohey haria pote miitꞌin miky­ryꞌi haria wo wato­py­huꞌat. Pyno waku watoĩ­neꞌen yt iwary i rakano yt heꞌaito rakano i mesup waku eweiꞌe eiwo­ꞌope. Miꞌi hawyi waku eweikup­teꞌen yt iwary i rakat ewy yt heꞌaito i rakat ewy. Meiũran maꞌato eiwo­ꞌo­kyiꞌat teran mote pyno waku eiwo­ꞌo­kyiꞌat eiwo­ꞌo­ko­kaꞌat e Tupana. Miꞌi hawyi waku eweikup­teꞌen heꞌaito iwary rakano Iesui mohey haria eipe pote.


text:
Pyno — Yt karãpe i uheha­ryꞌi e hat yt toiky­ꞌesat i pote waku yt iwary i topy­huꞌat e. Miꞌi hat yt iꞌaparap i Tupana pe katu­pono toiꞌakit kuap topiit miky­ꞌesat.


text:
Waku aheha­ryꞌi aheꞌaito. Waku watu­wehum Tupana pe aheꞌaito aheha­ryꞌi miium hap ete. Iꞌewyte yt kat i aheꞌaito pote yt kat i aheha­ryꞌi pote miꞌi hap iꞌewyte waku watu­wehum Tupana pe katu­pono uito ewy eweikup­teꞌen mote. Uiwa­nẽtup hawe poꞌog waku uito ewy katu­pono wahe­wyry kahato Tupana ehay moherep hamo. Uito ti Pauru.


text:
Manaꞌin uhytꞌiꞌin waku eꞌaito eharyꞌi wẽtup ok kahato yn ikuꞌuro hap kape e. Maꞌato ikuꞌuro hawyi yt uwe wano i raꞌyn ereĩneꞌen neran mote waku maꞌato etiky­ꞌesat ipakup hawyi waku etat wẽtup ok emiky­ꞌesat Iesui mohey hat yt heꞌaito rakat i ewywuat Iesui mohey hat yn waku yt iwary rakat i yt heꞌaito rakat i waku etat e.


text:
Maꞌato uiwa­nẽtup hawe waku poꞌog manaꞌin hiwu wo eweikup­teꞌen eweiky­ꞌesat pote. Tupana Pãꞌãu tuwa­nẽtup iꞌewyte uiwa­nẽtup hap ewy hap yt atikuap i maꞌato mio tã areꞌe uiwa­nẽtup hawyi Tupana yt toꞌe i waku hiwu tukup­teꞌen hiwu wo yt e i te atikuap teran pytkai. Pyno uito ti eimuꞌe hat Pauru.<pb/>


text:
Mesup woro­ho­ꞌo­nãpin neran tupa­naria iãꞌãkap mõtypot hap miꞌu ete mekewat wewato ahup auka tupa­naria iãꞌãkap eꞌat piat koꞌi ete. Pyno mesuwat uimienoi kuap haria raꞌyn eipe maꞌato ti ahenoi pakup i teran ehepe ikuap i hamo. Pyno Uwe uwe toꞌe topyꞌa pe — Uito poꞌog atikuap tuwe­mo­wato teran tuwe­wa­nẽtup hawe maꞌato tuwe­maꞌat haype katu­pono yt uwe i mimuꞌe wo topy­huꞌat iꞌewyte yt uwe i wy wo toĩneꞌen. Maꞌato uwe uwe toꞌe topyꞌa pe — Miitꞌin kyꞌe hat areĩneꞌen neran miꞌi e hat Tupana mipo­wyro topy­huꞌat hawyi yt aimaꞌat kuap i rakat toĩneꞌen.


text:
Miꞌi tupono karãpe — Uito poꞌog atikuap e hat putꞌokꞌe ahete hawyi yt aiweꞌeg i hap topy­huꞌat katu­pono mesuwat yi totiat yt uwe i topy­huꞌat ikuap yne hat. Miꞌi tupono waku wato­py­huꞌat — Atikuap teran e haria wo — Uimuꞌe ro e haria wo.


text:
Pyno Tupana kuap teran haria yn aru Tupana kuap haria teꞌe­ro­py­huꞌat. Iꞌewyte Tupana kyꞌe haria yn ni aru Tupana kuap haria tukup­teꞌen e.


text:
Miꞌi tupono ahenoi pakup i raꞌyn aikotã tupana iãꞌãkap mõtypot haria miꞌu etiat. Pyno koitywy watikuap taꞌyn mesu­wa­rotiat mo wuat minug koꞌi tupana koꞌi yt Tupana sese hin i hap tukup­teꞌen maꞌato ariaꞌyp nu yi kawiat yn tukup­teꞌen. Miꞌi tupono ti koitywy watikuap taꞌyn tupa­naria miitꞌin mo wuat minug koꞌi yt kat hamo i tupana wo tukup­teꞌen katu­pono yt kat i ieĩneꞌen hap ipuo hap watikuap. Maꞌato wẽtup ok yn Tupana Sese toĩneꞌen. Miꞌi ti atipy piat wuatꞌi eꞌat piat ieĩneꞌen hat. Pyno iraniaꞌin tupana mesu­watroiat yi kawiat nu kawiat hap koꞌi yt Tupana hin i.


text:
Uruetu­pa­naria at waty waikiru koꞌi iꞌatuꞌe. Iraniaꞌin — Uruetu­pa­naria mesu­wa­rotiat gupteꞌen haria iꞌatuꞌe. Iꞌatu kahato iãꞌãkap koꞌi pe — Uruetu­pa­naria uruka­ꞌi­waria iꞌatuꞌe mesu­wa­ro­tiaria.


text:
Maꞌato Tupana sese toĩneꞌen wẽtup yn Miꞌi watoꞌe. Tupana ti Ainug hat Aiꞌywot watoꞌe. Miꞌi ti wuatꞌi nug hat watoꞌe. Miꞌi yn Aimoieĩ­neꞌen hat wẽtup yn Aipo­typot watoꞌe. Aika­ꞌiwat ti Iesui e hap het rakat watoꞌe. Tupana tunug yne topo wo aimoieĩ­neꞌen hap watoꞌe.


text:
Yt aheso hin i wuatꞌi miitꞌin tikuap aiꞌe hap pywo rakat. Tukup­teꞌen aipy­ꞌa­setpe Iesui mohey pakup haria. Miꞌiria saꞌa­wyꞌi taꞌa­tu­mohey kahato tupa­naria miit minug koꞌi. Miꞌi pote mesup te taꞌa­tu­wa­nẽtup hawe — Mekewat iãꞌãkap uimi­mohey saꞌa­wy­ꞌiwuat wẽtup Tupana wo toĩneꞌen yt Tupana wo toĩneꞌen hin i pytkai. Katu­pono Tupana Sese yn toĩneꞌen Tupana wo. Miꞌi hawyi miꞌu puꞌi taꞌa­tu­kyiꞌat pote — Pyno etum apo mesuwat puꞌi ehetu­pa­naria pe sio yt iꞌatuꞌe puꞌi weneru haria pe. Taꞌi Tupana iãꞌãkap mõtypot hap yne mesuwat puꞌi iꞌatuꞌe hawyi mekewat Iesui mohey haira — Pyno yt atiky­ꞌesat i emiwe­neru hap koꞌi iꞌatuꞌe. — Taꞌi urumiium naꞌyn tupa­naria iãꞌãkap pe iꞌatuꞌe pote teꞌe­ru­we­mõti kahato iꞌu hap ete Iesui mohey haria pakup pote — Yt atuꞌu i iꞌatuꞌe.


text:
Maꞌato yt aimiꞌu kaipyi i aimohun hap topy­huꞌat e Iesui. Yt watuꞌu i pote waku wato­py­huꞌat Tupana wanẽtup hawe. Watuꞌu teran mote waku Tupana wanẽtup hawe. Tupana yt tuwehum i aheko miꞌu u hap kape. Yt aiꞌa­piheg hin i sio watuꞌu sio yt. Watu­wehum Tupana kape aimiꞌu watuꞌu turan mote waku pe watoĩ­neꞌen Tupana wanẽtup hawe.


text:
Eweꞌeg wo o karãpe etuꞌu tupa­naria miit minug koꞌi mõtypot hap miꞌu turan. Toĩneꞌen ekai Iesui mohey hat pakup — Yt etuꞌu teiꞌo tupa­naria mõtypot hamuat miium u hap ete iꞌatuꞌe pote pyno yt etuꞌu teiꞌo. Etuꞌu pote — Yt etuꞌu teiꞌo e haria teꞌe­ru­we­mõti etuꞌu hap turan Iesui mohey haria yt itag i te rakaria Iesui mohey hap ete pote. Miꞌi hawyi iꞌaparap hat ereĩneꞌen iꞌatu­wa­nẽtup hawe.


text:
Pywo watikuap taꞌyn tukup­teꞌen kahato miitꞌin — Yt naku i etuꞌu miꞌu puꞌi tupa­naria mõtypot kapiat miium e haria taꞌa­tu­mohey Iesui pytkai. Taꞌa­tu­mohey te taꞌa­tu­wa­nẽtup hawe tupa­naria tukup­teꞌen hap. Maꞌato aito watikuap Tupana wanẽtup hawe — Waku etuꞌu yne miꞌu koꞌi e maꞌato watuꞌu Iesui mohey hat pakup ehamo pote meiũran — Pyno waku wato­mohey tupa­naria iꞌewyte iꞌatuꞌe taꞌa­tu­wa­nẽtup hawe e. Miꞌi hawyi teke tupa­naria mõtypot yat pe aikope toĩneꞌen miꞌu iãꞌãkap kapiat miium koꞌi hap kape hawyi tutuꞌu itote yt iweꞌeg i hat ewy katu­pono taꞌa­kasa aito iꞌu hap ete aiꞌyat pe saꞌa­wyꞌi pote.


text:
Iesui mohey pakup hat yt hesaika i rakat tukup­teꞌen Iesui mohey hap ete miꞌi pote yt naku i wati­maꞌat miꞌiria — Watuꞌu yne miꞌu aiꞌe hap wywo katu­pono miꞌiria yt kat i miꞌu tupa­naria mõtypot miꞌu u haria tukup­teꞌen katupno taꞌa­tu­wa­nẽtup hawe tupa­naria Tupana wo tukup­teꞌen ne. Watikuap taꞌyn yt kat i tupana koꞌi mesu­wa­rotiat hap. Maꞌato aiwy­riaꞌin Iesui mohey pakup haria taꞌa­tu­wa­nẽtup tupana nu kawiat ihaĩte rakaria tukup­teꞌen. Yt naku i pyno watuꞌu tupana koꞌi mõtypot hap miꞌi Iesui mohey pakup takaria ehamo katu­pono meremo taꞌa­tu­ꞌatoiat Iesui hawyi teꞌe­ra­ꞌaipok i iꞌatuetu­pana ran koꞌi kape mekewat miꞌu taꞌa­tuꞌu aito ewy hawyi e.


text:
Aika­ꞌiwat Iesui ikuꞌuro mio tã e haria ehakye­raꞌat hamo. Maꞌato watuꞌu yne hap kaipyi Iesui mohey haria pakup takaria teꞌe­ra­ꞌaipok tupana iãꞌãkap yat kape pote aiwy maꞌat hat no watoĩ­neꞌen iꞌewyte Aika­ꞌiwat Iesui maꞌat hat no watoĩ­neꞌen katu­pono yt nakuat i yt taꞌa­tu­mohey kahato i te turan watuꞌu iꞌatu­py­ꞌa­setpe mo wuat minug tupa­naria mõtypot hap miꞌu katu­pono haty kahato miꞌiria ete watuꞌu pote.


text:
Pyno uito yt karãpe i atuꞌu miꞌu puꞌi mekewat uipot­maꞌat hap pupi katu­pono yt atiky­ꞌesat i uiwyꞌok wẽtup ok Iesui mohey pakup hat maꞌat hano areĩneꞌen. Yt atimaꞌat reran i uheywyt uheinyt uheykeꞌet pote — Waku atoiat miꞌu puꞌi tupa­naria mõtypot hap areĩneꞌen iꞌatu­wywo turan areꞌe yn uipyꞌa pe.<pb/>Uito ti Pauru eimuꞌe hat Iesui etiat.<pb/>


text:
Taꞌi uito Pauru Tupana emiit sese imipo­ꞌoro tehay moherep hamuat. Yt kat i uiwe­te­weru hap miitꞌin po pe pote areĩneꞌen Iesui emiit no yn. Yt uwe i uipyhyp kuap kat pote yt uwe po pe i areĩneꞌen. Yt uwe i toꞌe kuap uhepe — Etum uhepe mekewat ewete­weru hap hawyi waku ereto Tupana ehay moherep hamo yt taꞌa­tuꞌe kuap i katu­pono yt kat i atipuru miitꞌin kaipyi pote. Aika­ꞌiwat Iesui uinug tomi­po­ꞌoro tehay moherep hamuat. Mekewat eꞌat pe araꞌa­kasa Iesui uheha wo hawyi Aika­ꞌiwat uipo­ꞌoro ehowawi tehay moherep hamo. Miꞌi hawyi Aika­ꞌiwat mohey haria eweikup­teꞌen uhehay upi.


text:
Miꞌi hap kaipyi eweikuap Tupana uipo­ꞌoro hap. Maꞌato iraniaꞌin yt ipywo i Tupana uipo­ꞌoro hap maꞌato eipe eweipywo katu­pono uiwẽ pyi Aika­ꞌiwat Iesui aimoieĩ­neꞌen hat uhehay pyi einug ipakup takaria wo. Mesup koitywy eweikup­teꞌen Iesui mohey haria wẽtup miit ewy iwywo eweikup­teꞌen. Miꞌi kaipyi eweimohey Tupana potpo­ꞌoro wuat areĩneꞌen hap.


text:
Tukup­teꞌen maꞌato — Pauru yt Tupana mipo­ꞌoro ewy hin i iꞌatuꞌe. Yt mekewat 12 ok takaria ewy hin i iꞌatuꞌe toꞌope maꞌato miꞌiria atiwesat — Uito rat Tupana mipo­ꞌoro sese are.


text:
Areĩneꞌen Iesui potpo­ꞌo­roria 12 ok takaria ewywuat uito areꞌe. Miꞌi pote atiky­ꞌesat pote waku atunug iꞌatu­minug ewywuat are. Atiky­ꞌesat pote waku atipo­ꞌoro uimi­mu­ꞌeria uipoi hamo katu­pono Iesui potmu­ꞌeria 12 ok takaria saꞌup taꞌa­tu­puẽti taꞌa­tu­mi­mu­ꞌeria miium kaipyi. Uito Pauru iꞌewyte atiky­ꞌesat miꞌu eikai pote waku ahẽtup saꞌup eipo pywiat eimuꞌe hamuat wen maꞌato — Atiky­ꞌesat eimi­muꞌe hap saꞌup uipoi ro yt areꞌe hin i ehepe.


text:
Aika­ꞌiwat potmuꞌe Peteru iharyꞌi rakat toĩneꞌen iꞌewyte Aika­ꞌiwat Iesui ywyt Tiaku iꞌewyte toĩneꞌen iharyꞌi. Miꞌiria tuwat iꞌatu­ꞌaito wywo iꞌatue­wyry hap upi Tupana ehay moherep hamo maꞌato uito yt kat i uheha­ryꞌi miꞌiria ewy maꞌato atiky­ꞌesat pote waku atat uheha­ryꞌi.


text:
Sura­raꞌin ni mesuwat yi tote tenuk kahato topo­ꞌoro hat surara akag kaipyi. Toĩneꞌen iꞌatue­su­rara akag miium iꞌatue­sokpe iꞌatue­wyry hamuat. Yt iꞌatu­potpap hin i taꞌa­tupo wo mekewat kyiꞌat hamo. Maꞌato uruto uruwewiat urupotpap kaipyi urutenuk hap toĩneꞌen. Go nug haria yt miꞌi tã hin i katu­pono taꞌa­tu­mikoi kaipyi teꞌe­renuk. Taꞌa­tu­mikoi ypia kaipyi teꞌe­re­sapo u raꞌyn. Iꞌewyte taꞌa­tu­hũria emĩ hy kaipyi teꞌe­renuk. Iꞌatu­potpap hap ti miꞌiria poi hamo toĩneꞌen. Maꞌato uito iꞌewyte Tupana ehay moherep hat Panãpe yt miꞌiria ewy hin i urutu­kup­teꞌen.


text:
Mio tã e Tupana saꞌa­wy­ꞌiwuat miwan me Musei wẽ pyi ihay — Yt naku i wati­kytyt aihũ wewato ahup ipotpap turan e. Yt naku i wati­wẽ­poꞌi poꞌi neꞌi awati iãꞌỹi akit akit turan e. Yt naku i miꞌi turan wati­wẽ­po­ꞌi­poꞌi neꞌi. Waku tenuk awati ehaꞌok topy wuat turan topotpap popuo aihũ wewato ahup e Tupana Musei pe ainãpin hawe. Pyno Tupana tuwa­nẽtup kahato aihũ hesyꞌat hap kape.


text:
Maꞌato topotpap nug haria topot­po­ꞌo­roria poi hamuat ete uruesyꞌat pote uruipoi hap ete mio tã e Tupana. — Waku watipoi aihũria taꞌa­tu­potpap nug hap popuo iꞌewyte waku watipoi aipotpap nug haria e. Iꞌewyte aikotã ikoi hat ewy iꞌewyte iꞌatunug hat ewy taꞌa­tu­mikoi kaipyi teꞌe­renuk kahato. Miꞌi hap ewy hut hap kape iꞌatu­potpap. Taꞌa­tu­he­katup haype aikotã iꞌatag tomikoi hepamo hap ewy.


text:
Karãpe watikoi mani hawyi waku watunug uꞌi aihe­mani iꞌok hawyi. Miꞌi hap ewy kahato waku aimikoi Tupana ehay kaipyi watenuk eimuꞌe hap Tupana ehay etiat saꞌup kaipyi waku urutenuk hap ewy e. Niatpo kahato mani koi hap maꞌato itag hawyi uꞌi kahato wati­puẽti aipotpap saꞌa­wy­ꞌiwuat kai. Miꞌi hap ewywuat kahato eimuꞌe hap Tupana ehay koi hap.


text:
Iraniaꞌin eimuꞌe haria eweipoi kahato. Maꞌato — Yt karãpe i urupoi ro urutoꞌe ehepe. Eweikuap kat pote pyno ahenoi ehepe. Yt uruiky­ꞌesat i eiꞌe hap eiwa­nẽtup hawe — Aimiꞌu kyꞌewi neꞌi aimuꞌe ahekat kyꞌewi neꞌi aimuꞌe sehay wakuat ete Pauru Panape eweiꞌe hap. Miꞌi pote urupotpap at kaꞌap urupo wo urusaꞌup puẽti hamo. Uruho­ꞌopot kahato yat sokpe kawiat nug hap ete urumiꞌu kyiꞌat hamo yt uruiky­ꞌesat i eiꞌokpe tote urutenuk haype pote.


text:
Saꞌa­wy­ꞌi­wuaria Tupana mõtypot yat piaria paꞌi koꞌi teꞌe­renuk miitꞌin miium kaipyi iꞌatuhũ Tupana kapiat iꞌatu­miwuk kapiat ete. Teꞌe­renuk taꞌa­tuhep ipuꞌi kãꞌã mekewat nu kawiat aihũ wuk hap eiam kaipyi teꞌe­renuk hamo. Paꞌi koꞌi miꞌi tã saꞌa­wyꞌi taꞌa­tu­puẽti taꞌa­tu­miꞌu.


text:
Miꞌi hap ewy Tupana ainãpin mesup — Eweipoi ro eimuꞌe haria e. Eweimõꞌẽ emiꞌu uhehay wakuat moherep haria pe uimi­ky­ꞌesat ok tã e Tupana.


text:
Maꞌato saꞌa­wyꞌi eimuꞌe turan yt atikat i uipoi hamuat. Yt kat i saꞌup atikat. Eimuꞌe hap saꞌup yt atiky­ꞌesat i te. Koitywy atunug mesuwat uimiwan yt kat i ahẽtup eikaipyi mesuwat uimiwan me. Yt atiky­ꞌesat i saꞌup eikaipyi eimuꞌe hap saꞌup. Poꞌog waku uiku­ꞌuro areĩneꞌen yt eimipoi i wywo te areĩneꞌen. Yt atiky­ꞌesat i ekat. Yt kat i uheso hap uhehay ete. Eweimõꞌẽ uhepe pote koitywy yt atikat i te pãi.


text:
Atiꞌa­tu­muꞌe kahato miitꞌin Iesui etiat maꞌato yt uimi­mu­ꞌeria ekat kyꞌewi i atiꞌa­tu­muꞌe miꞌiria iꞌewyte yt uimõ­typot hap kyꞌewi i atiꞌa­tu­muꞌe miitꞌin. Eweikuap apo kat pote atiꞌa­tu­muꞌe miitꞌin Iesui ete hap. Pyno ahenoi ehepe Iesui uipo­ꞌoro miitꞌin muꞌe hamo miꞌi pote atiꞌa­tu­muꞌe wuatꞌi ywania Iesui uipo­ꞌoro hap ewy. Iesui ehay ikahu rakat ete yt atiꞌa­tu­muꞌe i miitꞌin mote Tupana miꞌa­piheg wo areĩneꞌen aru.


text:
Iꞌewyte yt arepo­ꞌoro i Iesui ehay moherep hamo yt uimi­ky­ꞌesat ewy hin i. Maꞌato uipo­ꞌoro hat miky­ꞌesat ewy woro­ho­ꞌo­muꞌe. Maꞌato arepo­ꞌoro neꞌi pote miꞌi hawyi atiky­ꞌesat saꞌup eikaipyi. Maꞌato yt atiky­ꞌesat i saꞌup eikai katu­pono yt uipo­ꞌoro i eipe. Maꞌato Tupana uipo­ꞌoro yt uimi­ky­ꞌesat ewy hin i maꞌato — Etunug o e Tupana uhepe pote waro­ho­ꞌo­muꞌe. Miꞌi atunug mote uimohey Tupana inug hap ete.


text:
Yt haꞌup kyꞌewi i woro­ho­ꞌo­muꞌe pãi. Uhaꞌup sese ti ehepiat Tupana kuap hap. Yt eikat kyꞌewi i maꞌato woro­ho­ꞌo­muꞌe. Yt ekat kyꞌewi i atimo­herep ehepe Iesui etiat ikahu rakat sehay. Atiky­ꞌesat haꞌup eikai uipotpap saꞌup Tupana ehay wakuat moherep hap saꞌup pote waku ahẽtup Tupana wanẽtup hawe maꞌato yt ahẽtup i te miꞌi hap ete.


text:
Yt uwe i uikyiꞌat kuap saꞌup mo are. Yt uwe i — Urumuꞌe ro urumi­ky­ꞌesat ewywuat pote saꞌup iwato urutum epe Pauru e haria. Uito ti Tupana mikyiꞌat uito are. Tupana po pyi yn arenuk teren. Yt kat i miitꞌin wanẽtup hap uikai maꞌato Tupana wanẽtup hap wywo yn woro­ho­ꞌo­muꞌe are. Yt kat i eikat kyꞌewi hap wywo woro­ho­ꞌo­muꞌe. Uito areĩneꞌen wuatꞌi miitꞌin eropat hat katu­pono atekyi teran wuatꞌi miitꞌin Iesui kape pote.<pb/>


text:
Atiꞌa­tuekyi teran kahato uiwy­riaꞌin Iuteuria Iesui mohey hap hamo. Miꞌi pote iꞌatu­py­ꞌa­setpe areĩneꞌen Iuteu ywania wo — Uito ti Iuteu yn areꞌe iꞌatuepe. Miꞌi hawyi iꞌatueko Iuteuria eko nug hat areĩneꞌen iꞌatu­py­ꞌa­setpiat areĩneꞌen turan. Iꞌewyte karãpe areĩneꞌen Musei mienoi moherep haria pyꞌa­setpe miꞌi hawyi atimo­herep Iesui iꞌatuepe Musei miwan kaipyi. Musei ainãpin hap nug hat ewy areĩneꞌen miꞌiria pyꞌa­setpe iꞌatuekyi Iesui kape.


text:
Karãpe iraniaꞌin ywania pyꞌa­setpe areĩneꞌen miꞌi hawyi iraniaꞌin ywania eko wakuat ewy atunug. Areĩneꞌen miꞌiria ewywuat. Areĩneꞌen wẽtup ywania pyꞌas­tpe pote yt atunug i uiꞌy­wania Iuteuria eko ewy maꞌato iꞌatueko wakuat yne rakat atunug. Miꞌi hap atunug katu­pono miꞌiria atiky­ꞌesat kahato Iesui mohey haria torania hap. Miꞌi hap yn atunug Iesui kapiat miitꞌin ekyi hamo.


text:
Karãpeĩ areĩneꞌen Iesui mohey haria yt hesaika rakaria i te tokpe miꞌi hawyi paaꞌe hat areĩneꞌen eiꞌewy uito areꞌe iꞌatu­moe­saika imohey hap ete hamo. Miꞌi kai ahoꞌosat Iesui mohey hanuaria.


text:
Atiꞌa­tu­muꞌe kahato miꞌiria Iesui ehay wakuat ete. Iꞌatu­wy­riaꞌin wo areĩneꞌen iꞌatu­muꞌe hamo. Miꞌi hap ahenoi yne hawyi Tupana mipoi­tyro wo miꞌiria tukup­teꞌen iꞌewyte uito.<pb/>


text:
Ahetama puo tukup­teꞌen woꞌoiãꞌãg haria mesuwat seput hap ete uwe poꞌog ihyha hap kuap hamo. Iꞌatu kahato teput toꞌo­ꞌe­wy­ꞌewy maꞌato wẽtup yn poꞌog ihyha hat yn topy­huꞌat morekuat miium saꞌup sat hat no. Pyno waku watu­weput hãpyk kahato mekewat morekuat miium saꞌupsat hamo.


text:
Woꞌo­ꞌiãꞌãg haria seput haria saꞌa­wyꞌi taꞌa­tu­piit­moe­saika kahato. Yne eꞌat pe teput at iꞌatu­hyha hamo. Miꞌi hawyi wẽtup topy­huꞌat poꞌog torania kai hawyi miꞌi hat pe morekuat tum toꞌakag painug hap ewywuat — Miꞌi seput hat poꞌog e hamo. Ahetama puo morekuat tum toꞌakag painug hap mohyt kawiat poꞌog seput kuap hat pe. Wẽtup eꞌat hawyi igag naꞌyn. Miꞌi hap ewy Tupana tum aru ahepe aipainug hap aiꞌakag totiat maꞌato miꞌi ti yt igag i rakat toĩneꞌen. Wuatꞌi eꞌat piat ikahu rakat sese.


text:
Miꞌi hap ewy waku wato­mohey hãpyk kahato Aipo­typot Iesui haty wo. Uito Pauru surara ewywuat ipiit heg nakat ewywuat mekwat woꞌo­ꞌa­hy­kahyk hat ewywuat hãpyk kahato uito. Atuꞌuka aikotã ikuap kahato hat hepap hat uka hap ewy yt arekyry popuo i atuꞌuka.


text:
Ahetamã puo wato­ꞌo­ꞌiãꞌãg wuꞌuka hap ete. Miꞌi watunug at pote watu­we­moe­saika kahato aipiit. Yt miky­ꞌesat ewy i haty hap maꞌato wati­mo­pokuat aipiit. Miꞌi hat ewy areĩneꞌen uito. Maꞌato Tupana ehay moherep hap ete uipiit yt ipap i pytkai atunug. Karãpe wẽtup ok yi kai neꞌi raꞌyn watu­ꞌuka hap ete miꞌi hawyi tuwe­mõti. Maꞌato uito miꞌi hat ewy yt areĩneꞌen neran i Tupana ehay moherep hap ete. Areĩneꞌen neran poꞌog hesaika rakat ewy. Miꞌi hap ewy karãpe areꞌe iraniaꞌin me — Toꞌiro waku Iesui upi watuwat areꞌe maꞌato miꞌi pytkai yt areto i Iesui upi pote uito iꞌewyte aremõti. Wãiꞌare uipiit miky­ꞌesat saꞌag ete yt atiky­ꞌesat i Uipo­ꞌoro hat toꞌe uhepe aru — Saꞌag nug hat en e hap yt atiky­ꞌest hin i aru Iesui e hap. Uito ti uipiit miky­ꞌesat monik hat Pauru.<pb/>


text:
Uiꞌy­wania woro­ho­ꞌo­muꞌe teran i raꞌyn ahaꞌa­se­ꞌiꞌin saꞌa­wy­ꞌiwuat ete. Saꞌa­wyꞌi te turan ahaꞌa­seꞌi Musei upi tuwat aiꞌy­wania wanĩ­kaptia po pyi. Miꞌi hawyi Tupana tiꞌa­tu­pyhyp sura­raꞌin iꞌatue­wa­nĩ­kaptia iꞌatu­mohan haria. Miꞌi hawyi toipo­ꞌoro ywyhig temiitꞌin apykok hamo yꞌahig iꞌatue­wyry hap moherep hamo.


text:
Miꞌi hawyi tutunug muꞌap ihyemuiꞌa wato sakpo ihyemuiꞌa Hup e hap het rakat sakpo. Miꞌi hawyi yꞌy wehy­ꞌokmõi hap sakpo tuwat yꞌy pyꞌa­setpuo Tupana puꞌap upi. Miꞌi hawyi ywyhig mekewat wanĩ­kaptia pyhyp hap hewyry iꞌatuupi. Miꞌi hawyi Tupana tiꞌa­tu­setꞌok taꞌyn eipe Musei upiaria e.


text:
Miꞌi hawyi tuwat yahig sakpo. Iꞌatu­miꞌu wuat man atipy piaria miꞌu toĩneꞌen itote. Teꞌe­renuk kahato yne eꞌat Tupana miium man ete.


text:
Iꞌewyte tutum tesaika hap wywo yꞌy wakuat nu wato kaipyi tuwẽtem ihy yne eꞌat pe. Koitywy watikuap taꞌyn mekewat Nu wato Aika­ꞌiwat Iesui iãꞌãkap ewywuat.


text:
Maꞌato yt naku i nug haria teꞌe­ro­py­huꞌat yahig note e. Miꞌi hawyi Tupana yt iwepit hin i mekewat iꞌatu­minug saꞌag ete hawyi teꞌe­ropap kahato yahig note kowoꞌi kowoꞌi moi miꞌauka wo ahu miꞌauka wo aria miꞌauka wo.


text:
Miꞌi hawyi aito mesup miꞌiria emiariru koꞌi ewywuat pote yt kan hamo i watunug yt naku i kat pote Tupana tiꞌa­tu­ꞌa­piheg miꞌiria ahaꞌa­se­ꞌiꞌin aimo­weꞌeg hamuat iꞌatu­minug saꞌag koꞌi atoiat hamo e.


text:
Waku pyno wato­kenꞌẽ kahato ahaꞌa­se­ꞌiꞌin etiat Tupa­naria mug hap pupi. Waku watoiat tupa­naria mõtypot hap katu­pono ahaꞌa­se­ꞌiꞌin timõ­typot kahato miꞌi koꞌi aikotã toꞌe miwan hap ewy. Aiꞌy­wania teꞌe­ra­ꞌapyk miꞌu u hamo sapo hy u hamo Tupana saꞌag wewato ahup iãꞌãkap mõtypot hamo hawyi hairu nug hamo. Miꞌi hawyi iꞌatu­poĩꞌãm taꞌa­tue­tu­pa­naria mõtypot hamo e.


text:
Miꞌi hawyi hary­po­riaꞌin ihainiaꞌin toꞌope toꞌope inug saꞌag. Taꞌa­tunug saꞌag hawyi teꞌe­ropap kahato sakpo 23000 miit hewo hewo yi tote ikuꞌuro rakaria yt naku i nug haria.


text:
Miꞌi hawyi yahig note taꞌa­tu­mõ­py­ꞌahak teran Tupana taꞌa­tu­minug saꞌag wo. Taꞌa­tu­hãꞌãg kahato Tupana. Miꞌi hawyi moi koꞌi tiꞌa­tu­ꞌuka kahato miꞌiria.


text:
Iꞌatuehay saꞌag kahato — Emiium koꞌi man yt ikahu hin i iꞌatuꞌe Tupana pe. Miꞌi pote Tupana tipo­ꞌoro temiit atipy kaipyi iꞌatu­moma hamo. Putꞌokꞌe hawyi topap kahato aiꞌy­wania saꞌa­wy­ꞌi­wuaria. Pyno waku aiweꞌeg wo kahato waku watu­wehum imiium ete


text:
Yne mesu­wa­rotiat ikahuro hamuat yt pya hin i raꞌyn. Waku ahewyry iweꞌeg nakaria ewy. Waku wato­kenꞌẽ ahaꞌa­se­ꞌiꞌin minug saꞌa­wy­ꞌiwuat pupi katu­pono aimo­weꞌeg hamo Tupana tiwan ahaꞌa­se­ꞌiꞌin minug koꞌi etiat.


text:
Yt naku i watoꞌe aiwa­nẽtup hawe — Uhesaika kahato Tupana mohey hap ete pote yt karãpe i aru atiꞌa­parap Tupana pe yt naku i watoꞌe. Eweꞌeg wo o mio tã eweiꞌe eipyꞌa pe pote katu­pono miꞌi e haria meremo taꞌa­tu­ꞌa­parap taꞌa­tuiãꞌãg hap yt naku i nug hamo putꞌokꞌe hawyi — Imohey kahato hat areinẽꞌẽn iꞌatuꞌe taꞌa­tu­wa­nẽtup hawe pytkai.


text:
Yne aito ahiag miiãꞌãg koꞌi aiwo­ꞌo­ꞌe­wy­ꞌewy. Maꞌato saꞌa­wyꞌi Tupana toꞌe ahepe — Atipyhyp aru ehãꞌãg hap pupi e. Miꞌi pote yt karãpe sese i putꞌokꞌe hãꞌãg hap ehete poꞌog hesaika eikai katu­pono areĩneꞌen eiwywo eimoe­saika hamo ehãꞌãg hap pupi e. Miꞌi hawyi ehesaika kahato eweikup­teꞌen ehãꞌãg hap sopo hamo e hawyi atum ehepe muꞌap hatyꞌu wuat ipopywiat ewẽtem hamuat e Tupana.


text:
Miꞌi tã ewetunug mote weꞌeg haria wo eweikup­teꞌen. Iꞌewyte atikuap uhehay upiat haria eipe sio yt hap ete e.<pb/>


text:
Karãpe watu­we­ꞌa­tunug watuꞌu sapo hy hamo kuiꞌa piat iꞌewyte man u hamo miꞌi turan watu­wehum kahato Tupana kape katu­pono aipoi­tyro miꞌi hap ete. Miꞌi sapo hy Aika­ꞌiwat Iesui suu iãꞌãkap kahato. Miꞌi watuꞌu hu iãꞌãkap hawyi imohey hap wati­mo­herep kahato. Karãpe watipik mekewat man hawyi watuꞌu hawyi imohey haria wato­py­huꞌat hap wati­mo­herep miitꞌin me iꞌewyte wẽtup piit ewy watoĩ­neꞌen hap wati­mo­herep.


text:
Iꞌatu kahato aito Iesui mohey haria maꞌato miꞌi pytkai wẽtup piit ewy watoĩ­neꞌen e. Miꞌi hap ewy wẽtup a yn watipik pik man hawyi watenuk. Miꞌi hawyi wẽtup a yn man watuꞌu Iesui puꞌi pikꞌe hap moherep hap.


text:
Uruꞌy­wania Isareu ywania tum kahato taꞌa­tuhũ Tupana pe. Miꞌi hawyi paꞌiria tiwuk taꞌa­tu­hũria iꞌatuwuk wuk hap heiam note. Iwyp kahato hawyi terenuk kahato raꞌyn taꞌa­tumiium kaipyi Tupana piat taꞌa­tumiium pytkai.


text:
Pyno ahenoi mekewat miꞌu Isareu ywania miium taꞌa­tue­tu­pa­naria imõtypot hap yt ihaĩte hin i. Miꞌi pytkai taꞌa­tuꞌu miꞌu ikuꞌuro rakat katu­pono ikuꞌuro rakaria tupa­naria pote.


text:
Taꞌa­tuwuk taꞌa­tu­hũria iꞌatuiã­ꞌãkap pyꞌa­setpe maꞌato iãꞌãkap koꞌi iꞌatue­tu­pa­naria yt taꞌa­kasa hin i. Pywo ti yt Tupana sese kape hin i iꞌatumiium koꞌi maꞌato ahiagnia kape iꞌatu­miwuk koꞌi. Miꞌi hawyi ahiag wyriaꞌin kahato tukup­teꞌen miꞌiria. Yt naku i miꞌi tã ewetunug eipe miꞌiria eko ewy neꞌi Iesui ekuiꞌa sapo hy wo.


text:
Miꞌiria iꞌewyte teꞌe­re­ꞌyꞌu ahiagnia ehamo mekewat tupa­naria mõtypot hap yparakai totiat. Yt naku i watunug iꞌatu­minug ewy te katu­pono wẽtup sapo hy raꞌyn aiwanuat. Aika­ꞌiwat Iesui ekuiꞌa pyi raꞌyn watenuk huu at hap ewywuat watuꞌu waku rakat.


text:
Maꞌato watuꞌu ahiagnia ekuiꞌa pyi iꞌewyte Aika­ꞌiwat ekuiꞌa pyi hawyi waku aiweꞌeg wo katu­pono Aika­ꞌiwat tiky­ꞌesat aito towanuat hap yn. Ihayꞌy­wywi miꞌi tã watunug pote. Waku aiweꞌeg wo kahato katu­pono Aika­ꞌiwat poꞌog hesaika aikai. Waku wato­kenꞌẽ Aika­ꞌiwat aiꞌa­piheg hap pupi uiwy­riaꞌin Tupana saꞌa­ruꞌin saki­ꞌytꞌin aito pote.<pb/>


text:
Waku watunug yne aimi­ky­ꞌesat ok tã iꞌatuꞌe toꞌope iraniaꞌin Iesui mohey haria taꞌa­tueso popuo. Miꞌi pote areꞌe iꞌatuepe — Aimi­ky­ꞌesat waku pote pyno waku watunug maꞌato aimi­ky­ꞌesat yt naku i pote yt naku i watunug. Aimi­ky­ꞌesat miitꞌin powyro hap pote waku watunug areꞌe iꞌatuepe.


text:
Yt naku i aimi­ky­ꞌesat yn watunug waku pytkai areꞌe iꞌatuepe. Waku poꞌog iraniaꞌin miky­ꞌesat watunug aiwe­po­wyro hap kai.


text:
Karãpe iraniaꞌin terut ahowawi miꞌu puꞌi waku watuꞌu yne imiium. Yt naku i watoꞌe — Etiꞌauka apo mesuwat ehũ iãꞌãkap mõtypot hamo mehĩ mana sio yt watoꞌe neꞌi.


text:
Yt naku i mio tã eweiꞌe miꞌu erut hat pe katu­pono Tupana tunug yne puꞌi mesuwat aipytyp nug hap mywo te iꞌewyte aihũria yne Tupana wanuat topy­huꞌat.


text:
Miꞌi hawyi wẽtup ok yt imohey i hat toꞌe ahepe — Toꞌiro uiꞌyat kape ahenuk hamo e hawyi waku ereto etiky­ꞌesat pote. Maꞌato waku putꞌok­ꞌere hawyi erenuk kahato imiium ok tã e. Yt ereꞌe teiꞌo tope — Etum naꞌyn apo meiũwat miꞌu iãꞌãkap mõtypot hamo uhyt mana yt apoꞌere teiꞌo maꞌato etuꞌu yt kat i haty ewanẽtup hawiat wywo yn waku.


text:
Maꞌato erenuk turan wẽtup ok toꞌe epe — Etikuap apo Tupana iãꞌãkap mõtypot hamuat miꞌu puꞌi watuꞌu hap uhyt e pote — Yt atikuap hin i miꞌi hap waku eweiꞌe iꞌatuepe. Miꞌi hawyi — Pyno yt atuꞌu i poꞌog katu­pono yt naku i watuꞌu miꞌi tã e hat ehamo maꞌato etuꞌu pote haty kahato topy­huꞌat ewanẽtup hawe iꞌewyte mekewat miit itotiaria pe iꞌaparap hat wo en eropy­huꞌat ihamo etuꞌu pote.


text:
Yt aiwo­ꞌoewy hin i aimiꞌu u hap eko ete e. Maꞌato waku watuꞌu aiwa­nẽtup hawe wen maꞌato mekewat miit — Yt naku i watuꞌu e hat ehamo yt naku i watuꞌu. Maꞌato iraniaꞌin itotiaria Iesui mohey haria — Waku watuꞌu Tupana miium e haria tukup­teꞌen eipy­ꞌa­setpe pote waku yne aimiꞌu wo watu­wehum kuap Tupana kape pote waku etuꞌu e Iesui Aika­ꞌiwat ahepe. Pywo kahato miꞌi tã wen maꞌato yt naku i — Yt naku i watuꞌu e hat ehamo katu­pono yt naku i watu­ꞌuka ahehay wo iraniaꞌin Iesui mohey haria wywo — Waku watuꞌu yt naku i watuꞌu e hap koꞌi etiat.


text:
Watenuk turan waku watoꞌe Tupana pe — Urutu­wehum kahato epe Tupana emiium urumiꞌu wo waku watoꞌe Tupana pe. Miꞌi hap ewy watunug mote yt naku i watoꞌe wẽtup ok — En yt naku i katu­pono etuꞌu mekewat miꞌu yt naku i mio tã watoꞌe katu­pono tuwehum tenuk turan Tupana kape hap wywo tutuꞌu pote.


text:
Pyno kat koꞌi kat koꞌi watunug waku watunug miꞌi torania Tupana mõtypot hamo sio watenuk sio wate­ꞌyꞌu sio watu­we­potpap Tupana mõtypot hap yn waku aiwa­nẽtup hawe. Taꞌi kat koꞌi kat koꞌi watunug turan waku watu­wehum Tupana kape.


text:
Waku aheĩneꞌen yt uwe maꞌat hano i. Waku wato­py­huꞌat yt Iuteu ywania aparap hano i. Yt naku i Iesui mohey hap auka hat wato­py­huꞌat aiminug koꞌi kaipyi. Iꞌewyte iraniaꞌin ywania aparap hano yt naku i wato­py­huꞌat. Yt naku i watoĩ­neꞌen Iesui mohey haria Tupana yat piaria maꞌat hat neꞌi.


text:
Pyno waku eiwe­haꞌat uhowawi uiꞌe­wywuat eweipy­huꞌat katu­pono uito Aika­ꞌiwat Iesui iãꞌãkap kahato uito imiky­ꞌesat ewy yn atunug neran are.


text:
Pywo pe ti arehum kahato ehete uipot­mu­ꞌeria katu­pono yt uiwaure hin i eipe uimienoi upi kahato eweikup­teꞌen. Haꞌa­wyte woro­ho­ꞌo­muꞌe kahato Iesui moherep hap ete. Miꞌi hawyi areto raꞌyn maꞌato yt eweiwaure hin i uimiatoiat iꞌewyte yt eweiwaure hin i eimuꞌe hap.


text:
Pyno wẽtup ete woro­ho­muꞌe teran. Atiky­ꞌesat eweikuap Torania Ihainiaꞌin akag no topy­huꞌat Iesui Aipo­typot Poꞌog torania Kawiat. Miꞌi hawyi hary­poria akag topy­huꞌat heꞌaito. Miꞌi hawyi Aipo­typot Iesui akag topy­huꞌat Tupana.


text:
Yt naku i ihainia aimuꞌe Tupana ehay etiat turan sio ihainia ihay Tupana wywo aiwo­ꞌo­muꞌe hawe yt naku i morekuat painug hap iꞌakag note katu­pono miꞌi pote Toꞌakag Iesui mõti te hap topy­huꞌat.


text:
Karãpe Tupana mõtypot yat pe wẽtup ok hary­poria aimuꞌe teran Tupana ehay wo waku totopag taꞌakag note sokpe hit kawiat yt kat i — Uito poꞌog ihainiaꞌin kai e hap toĩneꞌen mekewat hary­poria wanẽtup hawe e hap moherep hamo. Maꞌato tuwepyi aimuꞌe hary­poria yt kat i paaꞌe hap wywo pote ihainiaꞌin mõti hap toĩneꞌen hawyi heꞌaito tuwe­mõti sese — Uheha­ryꞌi uimuꞌe hat toĩneꞌen mesup e hap tuwa­nẽtup hawe pote.


text:
Maꞌato sokpe hit taꞌakag note pote waku aimuꞌe. Miꞌi pote waku hary­poria topag taꞌakag tote teꞌog sokpe hit kawiat aimuꞌe Tupana ehay etiat turan sio ihay Tupana kape turan — Ihainiaꞌin ywytꞌok­pype areĩneꞌen e hamo.


text:
Tupana mõtypot kahato hat ihainiaꞌin Tupana iãꞌãkap sese ihainia hary­poria iꞌewyte maꞌato ihainia mõtypot hat iharyꞌi.


text:
Saꞌa­wyꞌi Tupana tunug hary­poria ihainia kawiat mekewat eꞌat pe. Yt tutunug i ihainia hary­poria kawiat.


text:
Miꞌi pote waku hary­po­riaꞌin tuwe­ꞌakag suwy sokpe wo — Uito atimõ­typot uheꞌaito toꞌe hamo wuatꞌi miitꞌin ehamo hamo. Iꞌewyte atipy piaria heꞌaito poꞌog ikai e hamo.


text:
Karãpe wato­py­huꞌat Iesui mohey haria wati­po­wyro kahato hary­poria. Yt wati­mohit i iꞌewyte aiwo­ꞌo­mõ­typot hap yn.


text:
Pyno ti Tupana tunug hary­poria ihainia eturu­ꞌokpy kawiat. Maꞌato iꞌewyte pywo kahato torania ihainiaꞌin tuwẽtem toty ymyẽ pyi. Ainug hat sese maꞌato Tupana sio aito hary­poria sio ihainia.


text:
Pyno uiwesat eipe sio waku aheha­ryꞌi ihay Tupana kape Tupana mõtypot yat pe aiwa­ꞌa­tunug hap tote yt kat i hin i iꞌakag me teꞌog wywo sio yt.


text:
Maꞌato ihainia tunug toꞌasap hary­poria wat ewywuat pote miꞌi hawyi aiwe­mõti hap topy­huꞌat kat pote ihainia aito pote.


text:
Taꞌi yt naku i katu­pono watikuap yne aito yt uwe i aimuꞌe pytkai hary­poria iꞌasap ywop takat waku. Watikuap taꞌyn hary­poria asap hesokpe ewywuat Tupana tunug saꞌa­wyꞌi hary­poria painug hap ewywuat topy­huꞌat.


text:
Maꞌato uiwa­nẽtup hawe waku hary­poria topag taꞌakag tote sokpe hit taꞌa­tu­henoi ihainiaꞌin Tupana ehay wo turan sio taꞌa­tuehay Tupana kapiat turan. Yne Iesui mohey haria miꞌi seko ewy toĩneꞌen ahetamã pe. Iꞌewyte uruto Iesui potmu­ꞌeria sese 12 ok takaria wy wẽtup seko yn urutu­kup­teꞌen. Pyno waku aheko ewy watunug. — Yt naku i sokpe hit aiꞌakag toto eweiꞌe pote Iuteuria eko ewywuat urueko mohit haria wo eweikup­teꞌen katu­pono yne Tupana mõtypot yat piaria uruetama pe miꞌi ewywuat nug haria tukup­teꞌen.<pb/>


text:
Pyno woro­ho­ꞌo­nãpin teran uito Pauru. Waku kahato ti eipe tawa Kurintiu piaria maꞌato mesup ahenoi teran ehepe yt uimo­wepit i hap koꞌi eiminug. Pyno eiwe­ꞌa­tunug kahato o itote Tupana mõtypot hamo maꞌato yt hãpyk hin i eweimõ­typot Iesui. Miꞌi hawyi miꞌi kaipyi miitꞌin aparap hap topy­huꞌat. Miꞌi hawyi eiwe­ꞌa­tunug hawe poꞌog wuꞌuka hap topy­huꞌat itote. Kat pote som miꞌi tã.


text:
Taꞌi iraniaꞌin henoi uhepe — Yt toꞌo­ꞌewy hin i itotiaria hawyi wuꞌuka hap yn topy­huꞌat itote iꞌatuꞌe. Pyno eipe Iesui mohey haria pytkai eiwe­pat­ꞌok­patꞌok itotiat hap atikuap taꞌyn. Yt atimohey i yne iꞌatuehay koꞌi ehetiat maꞌato miꞌi iꞌatuꞌe hap ehetiat hap atimohey.


text:
— Waku wati­patꞌok patꞌok eweiꞌe saꞌag eiwo­ꞌope. Waku iraniaꞌin aimuꞌe hat Peteru upiaria. Waku irainiaꞌin aimuꞌe Aporu upiaria. Waku iraniaꞌin aimuꞌe hat Pauru upiaria eweiꞌe saꞌag meꞌi eiwo­ꞌope. Miꞌi tã watunug hawyi meremo watikuap uwe hãpyk uwe yt hãpyk i eweiꞌe saꞌag maꞌato miꞌi tã ti yt Tupana miky­ꞌesat ewy hin i.


text:
— Toꞌiro watenuk Aika­ꞌiwat enuk hap man pikpik hap kape eweiꞌe. Toꞌiro sapo hy u hamo Iesui kapiat kuekatu hamo waku watoꞌe maꞌato yt miꞌi tã hin i ewetunug.


text:
Yt Aipo­typot enuk hap ewy hin i ewetunug itote katu­pono yt iweꞌeg nakaria ewy i ewehenuk yt eweimõꞌẽ hin i pote. Saꞌa­wy­ꞌi­wuaria tuꞌu yne miꞌi hawyi iraniaꞌin hesyꞌat topy­huꞌat. Miꞌi hawyi iraniaꞌin teꞌe­ru­we­sapo hy u yne hawyi imopẽꞌã rakaria wo tukup­teꞌen.


text:
Yt naku i miꞌi tã. Ehesyꞌat pote waku yianmete ewetuꞌu miꞌu eiꞌyat pe katu­pono iraniaꞌin yt hekat i rakaria yt terut kuap i miꞌu koꞌi. Miꞌi hawyi yt hekat i rakaria pe yt kat i ewetum kuap. Miꞌi hawyi teꞌe­ru­we­mõti kahato yt eiweꞌeg hin i hap ete. Yt arehum hin i miꞌi eminug ete pãi.<pb/>


text:
Pyno waku woro­ho­ꞌo­muꞌe i raꞌyn Aika­ꞌiwat aimuꞌe hap ete aikotã Aika­ꞌiwat Iesui enuk hap ewy. Saꞌa­wyꞌi Iesui maꞌat hap wãtym turan totat man teneg e.


text:
Miꞌi hawyi waku e Tupana pe hawyi toipik pik man iꞌatue­hamo — Mesuwat man uiꞌewy e katu­pono uipik irane eheha­kye­raꞌat hamo e. Karãpe ewetuꞌu mesuwat man turan uhowawi waku eiwa­tetup aikotã uiku­ꞌuro eika­wiano hap kape e.


text:
Teꞌe­renuk kahu hawyi Iesui tat sapo hy kuiꞌa piat. Miꞌi hawyi toꞌe — Mesuwat sapo hy uhuu ewy e. Miꞌi atum irane saꞌup mo Tupana pe iwywuat miitꞌn woꞌo­wese hap pakup i nug hamuat e.


text:
Pyno karãpeĩ ewetuꞌu mesuwat man ewywuat iꞌewyte eiwe­ꞌyꞌu mesuwat sapo hy wo eweimo­herep wuatꞌi miitꞌin me uiku­ꞌuro hap iãꞌãkap uiꞌaipok hap kape e. Miꞌi ewywuat ewetunug uiku­ꞌuro hap moherep hamuat e Iesui imaꞌat hap eꞌat pe turan.


text:
Waku hãpyk kahato wati­mõ­typot Aika­ꞌiwat Iesui. Uwe uwe iꞌu iꞌewyte teꞌyꞌu yt kat i imõtypot hap wywo miꞌi hat Tupana miꞌa­piheg wo topy­huꞌat katu­pono Iesui piit etiat miky­ryꞌi hat miꞌi.


text:
Maꞌato waku Iesui enuk hap ewy ahenuk hamo. Eꞌyianmete waku watu­wa­nẽtup kahato — Aipyꞌa pe sio waku pe watoĩ­neꞌen Tupana wywo hap kape. Maꞌato waku pe watoĩ­neꞌen Tupana wywo pote waku watuꞌu sapo hy iꞌewyte man pikpikꞌe rakat Iesui kuꞌuro hap kape aiwa­nẽtup hamuat.


text:
Maꞌato watuꞌu man pikpik iꞌewyte mekewat sapo hy aiwe­ky­ryꞌi popuo neꞌi miꞌi pote Tupana miꞌa­piheg wo watoĩ­neꞌen. Aimaꞌat hap topy­huꞌat Aika­ꞌiwat piit pun haria neꞌi aito.


text:
Miꞌi pote iꞌatu kahato eipy­ꞌa­set­piaria iꞌahu rakaria wo ipiit perup takaria wo get rakaria wo tukup­teꞌen itote Iesui suu etiat weky­ryꞌi haria eweikup­teꞌen mote.


text:
Pyno waku aiweꞌeg wo waku poꞌog ahepiat. Iꞌu hap eꞌyianmete waku watoꞌe Tupana pe — Waku atuꞌu sio yt watoꞌe. Miꞌi tã watunug mote yt wato­py­huꞌat i Tupana miꞌa­piheg wo.


text:
Maꞌato yt naku i wywo watuꞌu pote miꞌi hawyi — Yt naku i eipe e aru Tupana ahepe aiꞌa­piheg hap wywo katu­pono yt toiky­ꞌesat i ahoꞌo­wasat hap iraniaꞌin mesuwat yi totiaria ewy.


text:
Uiwy­riaꞌin tawa Kurintiu piaria karãpe eiwa­ꞌa­tunug mekewat Aika­ꞌiwat ienuk hap ewywuat u hamo turan eiwo­ꞌoe­katup woꞌoe­katup o tukup­teꞌen yne itote hawyi waku ewetuꞌu.


text:
Maꞌato wẽtup ok toĩneꞌen eipy­ꞌa­setpe uhesyꞌat kahato e hat miꞌi hat pe — Waku mehĩ waku erenuk eꞌyat pe hawyi eriot meikowo eweiꞌe eꞌyianmete katu­pono yt naku i Tupana miꞌa­piheg haria wo wato­py­huꞌat. Maꞌato Iesui mõtypot hap upi watꞌu man pikpikꞌe hap uwa hy ikuꞌuro aika­wiano hap moherep hamo miꞌi watunug mote Tupana mipoi­tyro koꞌi wato­py­huꞌat e. Miꞌi pote miꞌi hap ete yt ahenoi kuap i koitywy uimiwan me. Iꞌatu kahato te yt ahenoi i ehepe maꞌato areto ehowawi hawyi ahenoi yne ehepe heĩpyt koꞌi.<pb/>


text:
Saꞌa­wy­ꞌiwuat einãpin miwan miat hap ewywuat koꞌi koitywy woro­ho­ꞌo­nãpin pakup i tawa Kurintiu piaria. Mesup woro­ho­ꞌo­muꞌe teran Tupana Pãꞌãu etiat aikotã tutum ahepe tesaika hap toꞌe­wywuat pytkai sepap nug hap etiat. Yt naku i watoĩ­neꞌen yt ikuap i haria wo neꞌi Tupana Pãꞌãu miium etiat haria.


text:
Haꞌa­wyte tupa­naria mõtypot haria mo wuat minug yt ihay i rakat mõtypot haria yt taꞌa­kasa kuap i rakaria mõtypot haria saꞌa­wyꞌi eipe. Miꞌi hap saꞌag kape yn saꞌa­wyꞌi eiwa­nẽtup. Iãꞌãkap upi ehewyry yt Tupana ywania ewy hin i eweikup­teꞌen.


text:
Karãpe watoꞌe Iesui pe — En ni Uipo­typot Uika­ꞌiwat watoꞌe pote Tupana Pãꞌãu mimuꞌe wato­py­huꞌat. Maꞌato watoꞌe — Iesui ti yt naku i watoꞌe pote yt kat i Tupana Pãꞌãu aikai.


text:
Pyno yt aiwo­ꞌo­ꞌewy hin i wẽtup yn Tupana Pãꞌãu aipyꞌa pe pytkai katu­pono Tupana Pãꞌãu tum ahepe tesaika hap yt toꞌo­ꞌe­wy­ꞌewy hin i toimõꞌẽ wuatꞌi nug hamuat wẽtup yn Tupana Pãꞌãu toĩneꞌen pytkai.


text:
Wẽtup yn Aipo­typot toĩneꞌen. Miꞌi kape watu­we­potpap maꞌato aipotpap hap yt aiwo­ꞌo­ꞌe­wy­ꞌewy hin i.


text:
Aipotpap hap koꞌi yt toꞌo­ꞌe­wy­ꞌewy i Tupana potpap nug hap. Maꞌato miꞌi pytkai wẽtup yn aimi­sepap koꞌi ium hat. Miꞌi hat ti Tupana are.


text:
Pyno Tupana Pãꞌãu timo­herep wẽtup ok Iesui mohey hat piit pyi iweꞌeg hamuat miitꞌin muꞌe hat. Wẽtup ok imohey hat pe Tupana Pãꞌãu timo­herep ikuap wuatꞌi miitꞌin muꞌe kuap hamo.


text:
Miꞌi hawyi Tupana Pãꞌãu timo­herep wẽtup ok imohey hat pe imohey kahato hap. Miꞌi hawyi wẽtup ok pe tutum tesaika hap iꞌahu rakat moehaĩte hamo.


text:
Miꞌi hawyi Tupana Pãꞌãu tum tesaika hap wẽtup ok pe Tupana ewywuat yt uwe misepap i nug hamo. Wẽtup ok pe tutum tesaika hap Tupana wanẽtup hap moherep hamuat hawyi Tupana wẽ wo raꞌyn toĩneꞌen hap. Miꞌi hawyi wẽtup ok pe Tupana Pãꞌãu tum tesaika hap wuatꞌi kuap hamuat pywo sio yt hap kuap hamuat sio Tupana Pãꞌãu kaipyi ihay sio ahiag ihay wẽtup ok miit ete hap kuap hamo. Iꞌewyte tutum wẽtup ok miit pe tesaika hap wẽtup ywania pusu puat iꞌatu­muꞌe hamuat yt toikuap pytkai i hap. Wẽtup ok pe tutum tesaika hap wẽtup ywania pusu moherep hamo aipusu puat imoherep hamo.


text:
Tupana Pãꞌãu wẽtup yn toĩneꞌen pytkai iꞌatu kahato tomi­sepap nug hap koꞌi tukup­teꞌen. Tutum ahepe tomi­sepap nug kuap hap Topãꞌãu kaipyi. Maꞌato yt ewy hin i toimõꞌẽ ahepe. Tomi­ky­ꞌesat ewy tutum ahepe tomi­sepap nug kuap hap koꞌi. Wẽtup ok aipy­ꞌa­setpiat pe tutum wẽtup tomi­sepap nug kuap hap hawyi wẽtup aipy­ꞌa­setpiat pe wẽtup tomi­sepap nug kuap hap tutum e. Yt toꞌo­ꞌe­wy­ꞌewy hin i toiꞌa­tu­mõꞌẽ tomi­sepap nug kuap hap ahepe.


text:
Iꞌatu kahato aito Iesui mohey haria pytkai Tupana wanẽtup hawe wẽtup miit ewy yn watoĩ­neꞌen aikotã aipiit wẽtup yn hap ewy. Iꞌatu kahato ahaga koꞌi. Yt toꞌo­ꞌewy hin i aipiit ete maꞌato miꞌi pytkai wẽtup yn aipiit hap ewy ti Iesui piit toĩneꞌen.


text:
Ipatꞌok aito Iuteu ywania ipatꞌok wẽtup ywania aito ipatꞌok aito miit emiit ipatꞌok miit akag koꞌi maꞌato aito Iesui mohey haria pote Tupana Pãꞌãu eiam aito. Miꞌi pote Tupana Pãꞌãu ahetꞌok taꞌyn — Iesui piit eipe e raꞌyn ahepe.


text:
Miꞌi tupono yt naku i toꞌe aipy aipo pe — Yt kan hamo i areĩneꞌen mesuwe yi ete waku poꞌog areĩneꞌen itote aipo wo en ewy maꞌato uiwy­riaꞌin yt naku i aipy topy­huꞌat aipo wo yt naku i poꞌog areĩneꞌen mesuwe aipy wo. Waku arẽtem aipiit pyi e. Mio tã toꞌe neꞌi pote tuꞌuka kahato tehay wo aipo ete maꞌato yt kan hamo i tuꞌuka katu­pono toĩneꞌen wuatꞌi eꞌat pe aipy wo Tupana inug aipy pote. Yt kan hamo i ihaꞌy­wywi aipo hap kyꞌewi katu­pono aipy wo Tupana inug. Waku aipy waku aipo waku aipiit powyro hamo.


text:
Yt naku i ahewaure kaꞌa toꞌe aipiit pe. — Uito yt ekawiat i katu­pono yt eha ewy i miitꞌin mimõ­typot areĩneꞌen mote. Miꞌi tupono waku yt areĩneꞌen i aipiit ete poꞌog e neꞌi. Mio tã e ahewaure kaꞌa aipiit pe pote heso rakano topy­huꞌat.


text:
Aheha tuwenug aipiit kaipyi neꞌi miꞌi pote aikotã watikuap sehay. Miꞌi hawyi aiꞌãkuat yt toĩneꞌen i aipiit wo yt tuwe­pehik i pote aikotã aru watikuap ikamhig hap.


text:
Miꞌi pote Tupana yt ainug i wẽtup yn ahaga aipiit maꞌato iꞌatu kahato ahaga ainug wẽtup piit kaipyi yn pytkai. Pywo ti tomi­ky­ꞌesat ewy ainug.


text:
Miꞌi tupono yt naku i aheha yt naku i e aipo kapiat taꞌa­kasa hawyi — Yt kan hamo i aipo e. Iꞌewyte yt naku i aiꞌakag toꞌe aipy pe — En yt kan hamo i woro­ky­ꞌesat e.


text:
Iꞌatu kahato ahaga yt hesaika rakaria i wen maꞌato toꞌo­ꞌe­wy­ꞌewy ahaga hesaika rakaria toꞌo­po­wyro kuap kahato.


text:
Maꞌato iꞌatu kahato ahaga aipiit pe yt waꞌa­kasa i hap koꞌi. Yt uwe i tuwehum iꞌatuete yt heremo i pote. Maꞌato miꞌi pytkai aipo­wyro kahato miꞌiria. Maꞌato iꞌahu wẽtup aipyꞌa aimeꞌen hap ewy hawyi wati­ky­ꞌesat kahato miꞌiria mog hap iꞌewyte toĩ ahaga yt ikahu rakat i maꞌato ikahu aiwa­nẽtup hawe katu­pono aipo­wyro kahato hamo waku miꞌiria.


text:
Pyno aipiit ahaga koꞌi Tupana minug yne tornia. Miꞌi hawyi tuwehum yne tominug koꞌi ete. Yt wẽtup ete i tuwehum poꞌog iraniaꞌin kai. Wẽtup wẽtup tutunug poꞌog yt ikahu hin i iraniaꞌin kai wen maꞌato miꞌiria aipo­wyro hat ikahu rakat ok tã ne. Miꞌiria maꞌato yt ikahu pytkai i poꞌog wati­po­wyro tuereto aimo­wepit pote.


text:
Karãpe wẽtup ahaga ete haty raꞌyn hawyi torania aipiit ete raꞌyn haty. Iꞌewyte karãpe ahaga wẽtup ok timõ­typot — Ikahu kahato eha e hap ewywuat hawyi ꞌi hawyi aipiit yne raꞌyn iwepit.


text:
Maꞌato ti hãꞌãkap wuo ahenoi ahaga koꞌi etiat Iesui piit etiat. Pyno aito Iesui piit aga koꞌi ewy Iesui mohey haria aito pote.


text:
Aito ti haga koꞌi ewy wato­py­huꞌat maꞌato ti Tupana timo­wo­ꞌosat yne wẽtup piit ete yn torania aito Iesui mohey haria. Wẽtup ahaga Tupana tum tesaika hap tehay sytpok wẽtup ywania kapiat hat ewy. Miꞌi hawyi Tupana tum wẽtup haga pe tesaika hap aikotã aikotã meiũran topy­huꞌat hap moherep hamo Tupana yn wyti ikuap e hap moherep hamo e. Miꞌi hawyi wẽtup ok pe tutum tesaika hap tehay wuat miitꞌin atumuꞌe hamo e. Miꞌi hawyi wẽtup ok pe tutum tesaika hap yt uwe i miitꞌin misepap ewywuat nug hamuat e. Miꞌi hawyi wẽtup ok pe tutum tesaika hap iꞌahu rakaria moehaĩte hamo e. Miꞌi hawyi wẽtup ok pe tutum tesaika hap wẽtup ywania iꞌatu­pusu puat miitꞌin atumuꞌe tehay etiat hamo e.


text:
Yt yne i aito Tupana ehay sytpok yne ywania piat hanuaria. Yt torania pe i tutum tesaika hap iwato kahato aikotã aikotã hap moherep hamo e. Iꞌewyte yt yne pe i tutum tesaika hap miitꞌin atumuꞌe hamo e. Iꞌewyte yt yne pe i tutum tesaika hap yt uwe i misepap nug hamo e.


text:
Yt yne i pe tutum tesaika hap iꞌahu rakaria moehãite hamuat e. Yt yne pe i tutum tesaika hap wẽtup ywania pusu puat iꞌatu­muꞌe hamo yt toikuap pytkai i e. Iꞌewyte wẽtup ok pe tutum tesaika hap wẽtup ywania pusu moherep hamo aipusu puat hamo e.


text:
Pyno Tupana aimoe­saika wakuat kahato nug hamo. Waku kahato toimo­herep aipiit pyi tesaika hap nug hamo. Yt watikuap i pytkai waku kahato watunug Tupana mikuap hap toipag aipiit pe hawyi. Waku kahato watunug maꞌato wẽtup aimoe­saika hap Tupana piat poꞌog waku iraniaꞌin kai. Miꞌi ti Tupana ehay moherep iraniaꞌin me hap poꞌog waku torania tomiium kai. Miꞌi pote waku wahẽtup aipyꞌa pyi — Tupana uimuꞌe o ehay moherep emikuap ok tã iraniaꞌin me waku watoꞌe wuatꞌi aimi­ky­ꞌesat hap wywo hawyi tutum ahepe tesaika hap tehay moherep hamo.<pb/>Uito ti Tupana ehay moherep hat sese Pauru.<pb/>


text:
Yt wati­kyꞌe i miitꞌin pote yt kat hamo i aimi­sepap koꞌi sio watikuap yne torania pusu mesu­wa­rotiat sio watikuap atipy piaria pusu yt kat i miitꞌin kyꞌe hap Tupana kyꞌe hap aikai pote aipusu ahehay topy­huꞌat ipuehay ewy aimogyt hap ewy aikotã tamã­raka ehay ewy ihay pirik hap. Watikuap wuatꞌi ywania pusu maꞌato miꞌi pytkai yt wati­ꞌa­tu­kyꞌe i iraniaꞌin pote yt kat hamo i watikuap yne pytkai.


text:
Watikuap kahato Tupana ehay moherep miitꞌin miat hamo maꞌato miꞌi pytkai yt wati­kyꞌe i aimi­mu­ꞌeria pote miꞌi hawyi yt kat hamo i ahehay see hap topy­huꞌat. Miꞌi hawyi watikuap yne torania mikuap ok tã maꞌato yt miitꞌin kyꞌe hat i aito pote yt kan hamo i aimikuap koꞌi. Maꞌato imohey hap iwato aikai pote aikotã watoꞌe yityꞌok kape — Moto ro mesu­wepyi watoꞌe hawyi toto hap ewy. Miꞌi tã wato­mohey pote maꞌato yt kat i aikai miitꞌin kyꞌe hap pote yt kat hamo i imohey hap iwato aikawiat.


text:
Iꞌewyte hegyiꞌat kahato rakat watoĩ­neꞌen hawyi watum yne ahekat miitꞌin me maꞌato yt wati­ꞌa­tu­kyꞌe i miitꞌin mote yt kat hamo i aimi­mohey iwato hap — Yt pywo i rat iꞌatuꞌe neꞌi ahepe. Miꞌi hawyi watum aipiit yne Iesui ehay moherep hamo maꞌato yt kat i miitꞌin kyꞌe hat aito pote yt kan hamo i — Waku pyno uiwuk watoꞌe aiꞌauka teran haria pe Iesui mohey haria kahato aito pote maꞌato miꞌi pytkai yt wati­kyꞌe i miitꞌin mote yt kat hamo i aiwuk hap Iesui moherep haria wuatꞌi ywania muꞌe haria aito pytkai.


text:
Pyno wati­kyꞌe sese miitꞌin mote motꞌi wati­kyꞌe hawyi wuatꞌi eꞌat pe wati­kyꞌe. Yt Karãpe i watoiat iꞌatu­kyꞌe hap. Wati­ꞌa­tu­kyꞌe sese miitꞌin mote watoĩ­neꞌen iwese kahato rakano wuatꞌi eꞌat pe. Karãpeĩ aimi­kyꞌe topy­huꞌat poꞌog aikai hawyi yt kat i ahehay­ꞌy­wyꞌi hin i maꞌato watu­wehum katu­pono wati­ky­ꞌesat aimi­kyꞌe mõtypot hap pote. Yt karãpe i — Uito poꞌog ekai watoꞌe aipyꞌa pe wati­ꞌa­tu­kyꞌe sese miitꞌin mote. — Waku uito poꞌog eikai wuatꞌi mimõ­typot no yt watoꞌe i wati­kyꞌe sese miitꞌin mote.


text:
Wati­ꞌa­tu­kyꞌe sese miitꞌin pote waku iꞌatueko wakuat ewy watoĩ­neꞌen. Yt karãpe i watoĩ­neꞌen yt hegyiꞌat i rakano wati­ꞌa­tu­kyꞌe sese miitꞌin mote. Yt karãpe i watoĩ­neꞌen marakꞌa wo wati­kyꞌe sese miitꞌin mote meremo waure wo watoĩ­neꞌen iꞌatu­minug saꞌag aimaꞌat hap kai.


text:
Wati­kyꞌe miitꞌin mote karãpe taꞌa­tunug waku ahepe meremo aimo­wepit kahato hawyi — Waku uhyt mana watoꞌe. Karãpe taꞌa­tu­ꞌa­parap hawyi watuwak hap ewy topy­huꞌat aipyꞌa pe wati­ꞌa­tu­kyꞌe sese pote.


text:
Wati­kyꞌe sese miitꞌin pote wati­ꞌa­pykok kahato aimi­kyꞌe koꞌi yt naku i hap pupi. Aimi­kyꞌe sese wato­mohey potꞌi. Wati­kyꞌe miitꞌin mote — Woro­mohey en mehĩ mana watoꞌe. Atikuap waku pe etunug aru hap watoꞌe. Hepamo kahato aipy­ꞌahak hap iꞌatuete wati­ꞌa­tu­kyꞌe sese pote.


text:
Wati­ꞌa­tu­kyꞌe sese miitꞌin pote mesup mũki­ꞌite wuatꞌi eꞌat pe wati­ꞌa­tu­kyꞌe poꞌog poꞌog hap ewy. Tupana ihay tuereto aiwẽ pyi tehay wo wati­mo­herep kahato. Maꞌato meiũran Tupana ewywuat raꞌyn watoĩ­neꞌen atipy pe hawyi yt kat hamo i ihay aiwẽ pyi katu­pono aimuꞌe hat no toĩneꞌen atipy pe ihay maꞌato miitꞌin kyꞌe hap Tupana kyꞌe hap topy­huꞌat itote wuatꞌi eꞌat pe. Miꞌi pote mesup te Tupana tum ahepe tesaika hap wuatꞌi pusu kuap hamo. Maꞌato atipy pe torania itotiaria wuatꞌi ywania pusu kuap haria tukup­teꞌen maꞌato Tupana kyꞌe hap miitꞌin kyꞌe hap itote topy­huꞌat wuatꞌi eꞌat pe.


text:
Pyno koitywy Tupana tum ahepe toweꞌeg hap tehay kuap hamo toꞌe hap moherep hamo. Koitywy toĩneꞌen aikai maꞌato ipatꞌok hit yn watikuap.


text:
Pyno koitywy watikuap ipatꞌok yn maꞌato meiũran wuatꞌi kuap hap tutum ahepe tomikuap ok tã. Koitywy wahepap kurin Tupana sepap nug hamo wen maꞌato atipy pe watunug kuap yne hap ewy.


text:
Saꞌa­wyꞌi watoĩ­neꞌen hirakat ewy yne ahehay hirakat ehay ewy iꞌewyte aiwa­nẽtup hap hirakat wanẽtup hap ewy iꞌewyte aheĩneꞌen hap hirakat ewy. Aimikuap yt pywo rakat i hirakat mikuap ewywuat wati­wuare yne raꞌyn. Yt kat hamo i watu­wa­nẽtup poꞌog hirakat wanẽtup hap ewy watoĩ­neꞌen Yne Kuap Hat Tupana Kai hawyi.


text:
Koitywy Tupana watikuap iꞌypyryp we pyi hap ewy Tupana etiat ipatꞌok hap koꞌi yn. Maꞌato meiũran watoĩ­neꞌen i hap tote raꞌyn aiwo­ꞌoewa pe raꞌyn wato­ꞌoe­haꞌat. Miꞌi hap eꞌat pe watikuap sese raꞌyn yt watikuap i te hap koꞌi. Maꞌato mesu­wa­rotiat watikuap Tupana aikotã aipãꞌãu wata­ꞌa­kasa yꞌy pe yt heremo i kahato hap ewy neꞌi. Maꞌato meiũran aru Tupana piat aikuap hap ok tã watikuap Tupana.


text:
Pyno mesu­wa­rotiat toĩneꞌen myeꞌym nakat yn yt karãpe i ikahuro rakat. Wẽtup aiwo­ꞌo­mohey hap wẽtup — Waku pe aru topy­huꞌat e hap wẽtup aiwo­ꞌo­kyꞌe hap. Myeꞌym miꞌiria wuatꞌi eꞌat piaria waku rakat. Wẽtup poꞌog torania kai miꞌi ti aiwo­ꞌo­kyꞌe sese hap. Pyno waku watoꞌe Tupana pe — Uinug o woꞌo­kyꞌe hano waku watoꞌe. Miꞌi hap Tupana wywuat miitꞌin nywuat aiwo­ꞌo­pot­kyꞌe hap poꞌog hesaika torania kai areꞌe. Uito ekyꞌe kahato hat Pauru.<pb/>


text:
Pyno waku wahẽtup torania aipyꞌa pyi — Uinug o Tupana woꞌo­kyꞌe hano waku watoꞌe. Atiky­ꞌesat kahato emisepap nug kuap hap koꞌi maꞌato wẽtup atiky­ꞌesat poꞌog torania kai. Atiky­ꞌesat kahato etum o uhepe esaika hap ehay sese moherep hamo miitꞌin me waku watoꞌe.


text:
Katu­pono karãpe ahehay Tupana wywo ipusu puo yt uwe i mesu­wa­rotiat aikuap yt miitꞌin pusu ewywuat i pote yt aiwa­nẽtup hap kaipyi i ahehay pote maꞌato Tupana wanẽtup hap ewy ahehay Tupana pusu ewy ahehay pote yt uwe i mesuwe ikuap.


text:
Maꞌato karãpe Tupana tum ahepe tesaika hap topusu moherep hamo miitꞌin atunãpin hamo miꞌi hawyi ahehay topy­huꞌat miitꞌin powyro hamo. Aimi­mu­ꞌeria iꞌatu­ꞌarot neꞌi potiat wati­ꞌa­tu­muꞌe Tupana Pãꞌãu kaipyi hawyi Tupana mimo­wepit koꞌi tukup­teꞌen. Taꞌa­tu­mohey aimienoi aimi­mu­ꞌeria hatyꞌu pote miꞌi hawyi iꞌatu­wepit kahato raꞌyn.


text:
Maꞌato karãpe ahehay Tupana wywo ipusu puo miꞌi hawyi aiwe­po­wyro hap yn topy­huꞌat aiweran ahehay pote. Maꞌato karãpe uwe uwe Tupana wẽ wo timo­herep Iesui hawyi yne Iesui mohey haria itote imimu­ꞌeria powyro hat topy­huꞌat miꞌi.


text:
Waku yne aito Tupana wywo ahehay Tupana pusu puo maꞌato poꞌog waku wati­mo­herep Tupana e hap ewywuat miitꞌin me miꞌi hap poꞌog waku topy­huꞌat ahehay Tupana pusu puo hap kai. Maꞌato toĩneꞌen wẽtup ok aipy­ꞌa­setpe Tupana pusu moherep hat miitꞌin me pote waku ahehay Tupana kape ipusu puo. Saꞌa­wyꞌi ahehay Tupana kape mekewat ipusu puo miꞌi hawyi waku mekewat wẽtup ok Tupana pusu kuap hat imoherep iraniaꞌin me itotiaria pe kat e hap kat e hap koꞌi watoꞌe hap koꞌi.<pb/>


text:
Meiũran aru areto ehowawi uheywytꞌin. Miꞌi hawyi atimo­herep ehepe Tupana ehay Tupana yn ikuap koꞌi. Tupana Pãꞌãu kaipyi aru woro­ho­ꞌo­muꞌe woro­ho­ꞌo­nãpin. Eipusu puo yn ahenoi ehepe. Yt kat hamo i Tupana pusu puo woro­ho­ꞌo­muꞌe.


text:
Eity pusu puo eimikuap ok tã woro­ho­ꞌo­muꞌe. Yt areĩneꞌen neran i wepy hap yt hãpyk takat i ewy. Yt areĩneꞌen neran i akuara pyy hat yt ikuap i hat kahato hat ewy. Yt areĩneꞌen neran i kawakiũ yt pyy hat yt hepap kahato i hat ewy katu­pono miꞌiria teꞌe­ru­wepyy hawyi yt watikuap i kat e tuwepyy hap. Maꞌato hepap hat ipy hawyi meremo ipy hap ete watikuap.


text:
Surara akag tikaykay temiitꞌin taꞌa­tue­wa­nĩ­kaptia wywuat tuꞌuka hamo huhu e hap wywo. Toiꞌa­tu­kaykay maꞌato huhu e hat yt hepap i hat pote surara koꞌi yt tikuap i — Waku mesup watu­ꞌuka yne ahesaika hap wywo sio yt iꞌatuꞌe neꞌi.


text:
Miꞌi hap ewy kahato karãpe watu­we­ꞌa­tunug Iesui mõtypot hamo hawyi wẽtup ok ihay yt uwe mikuap i pusu puo wẽtup ywania pusu puo sio atipy piaria pusu puo ihay ikahu wen maꞌato itotiaria yt ikuap hin i kat som toꞌe hap yt taꞌa­tu­pusu puo i pote. Ahehay Tupana tikuap wen maꞌato itotiaria yt hawyi ahehay yt kat hamo i. Yt wẽtup sehay i topy­huꞌat miitꞌin wanẽtup hawe ikuap hap.


text:
Iꞌatu kahato yt aipusu ewywuat i mesuwat yi tote yt aimikuap koꞌi i. Maꞌato mekewat pusu ikuap haria taꞌa­tuwat taꞌa­tu­pusu pote taꞌa­tukuap taꞌyn kat e kat e hap.


text:
Maꞌato yt watikuap i yt iꞌywania i aito pote. Miꞌi hawyi karaiwo ewy wato­py­huꞌat yt ipusu kuap haria aito pote.


text:
Pyno waku wahẽtup Tupana pe haty wo — Etum no uhepe esaika hap emisepap ewywuat nug hamuat waku watoꞌe Tupana Pãꞌãu me. Miꞌi ewetunug mote tutum ehepe hawyi waku Tupana misepap ewywuat hap wywo watu­we­potpap kahato. Waku watikat muꞌap aiwy­riaꞌin Iesui mohey haria iꞌatuepiat imohey hap moesaika hamo.


text:
Karãpe ahehay Tupana kape ipusu puo yt watikuap i kat som watoꞌe hap miꞌi pote waku wahẽtup Tupana pe — Etimo­herep uhepe uiꞌe hap Uhyt Mimi waku watoꞌe Tupana pe.


text:
Karãpe ahehay Tupana wywo ipusu puo yt aiwa­nẽtup hap kaipyi i ahehay maꞌato aipyꞌa pyi ahehay tuwẽtem Tupana pãꞌãu ihay hap ewy. Aipyꞌa ihay haty wo sese Tupana wywo pote ahehay pywo pe.


text:
Pyno aikotã waku watunug ahenoi epe. Waku ahehay Tupana kape aipyꞌa pyi Tupana pusu puo waku maꞌato poꞌog waku ahehay Tupana kape aiwa­nẽtup hawyi aipusu puo. Iꞌewyte waku watu­wepy Tupana kape Tupana pusu puo maꞌato poꞌog waku watu­wepy Tupana kape aiwa­nẽtup hawyi aipusu puo.


text:
Pyno watu­wehum Tupana kape Tupana pusu puo yt ikuap i haria pyꞌa­setpe pote — Pywuat ehay mana mehĩ yt iꞌatuꞌe kuap i. Ahehay Tupana kapiat ipusu puo turan teke taꞌa­tu­ꞌe­waure kaꞌa pe wen maꞌato kat som watoꞌe yt taꞌatukuap i. Miꞌi hawyi yt teꞌe­ru­wehum kuap i yt taꞌa­tu­ꞌe­waku kuap i yt taꞌa­tukuap i aimiẽtup koꞌi pote. Yt taꞌa­tukuap i aiwehum Tupana kapiat hap yt taꞌa­tu­pusu puat i pote.


text:
Tupana kapiat aiwehum hap ikahu sese pytkai watunug ipusu puo pote iraniaꞌin itotiaria yt kat hin i ikuap hap. Miꞌi hawyi yt kat hamo i ahehay se Tupana kape miꞌiria pyꞌa­setpe. Yt iꞌatu­po­wyro hap hin i ahehay iro pote.


text:
Uito Pauru arehum kahato Tupana kape katu­pono tutum uhepe tesaika hap topusu kuap hamuat. Miꞌi hap ete atikuap poꞌog eipe torania kai katu­pono uito uhehay kuap Tupana pusu puo e.


text:
Maꞌato karãpe watu­we­ꞌa­tunug Tupana mõtypot hamo turan yt uhehay teran hin i mekewat atipy piat pusu puo neꞌi waꞌa­tunug haria pyꞌa­setpe. Maꞌato aimikuap pusu puo yn uhehay teran. Poꞌog waku wati­ꞌa­tu­muꞌe kurin kurin iraniaꞌin iꞌatu­mikuap sehay puo 5 sehay yn hap ewy sio ahehay at kaꞌap wẽtup 1000 sehay ewy yt uwe mikuap i pusu puo.<pb/>


text:
Pyno waku watoĩ­neꞌen hira­karia ewy aikotã hira­karia yt taꞌa­tukuap hin i saꞌag nug hap. Miꞌi hap ewy waku wato­py­huꞌat uheinytꞌin uheywytꞌin. Maꞌato yt naku i watu­wa­nẽtup hirakat ewy katu­pono yt teꞌe­ru­wa­nẽtup kuap kahato i te wakuat sehay enoi hap kape hap ewy neꞌi.


text:
Mio tã e Tupana saꞌa­wyꞌi miwan me — Iuteuria e meiũran woro­ho­ꞌo­muꞌe eipe wẽtup ywania wẽ pyi yt eipusu kuap i haria wẽ pyi woro­ho­ꞌo­muꞌe maꞌato miꞌi turan iꞌewyte uhehay pun haria eweikup­teꞌen. Eiwe­waure hik neꞌi aru eimuꞌe wẽtup ywania wẽ pywiat turan. Yt taꞌa­tukuap i eipusu pytkai uhesaika hap wywo taꞌa­tu­suꞌat eipusu pote e. Maꞌato miꞌiria mienoi yt eweimohey i aru e Tupana saꞌa­wyꞌi miwan me.


text:
Miꞌi hap ewy topy­huꞌat mesup katu­pono Tupana tum tesaika hap ahepe yt imohey i haria muꞌe hamo. Yt watikuap i iꞌatu­pusu pytkai iꞌatu­pusu puo Tupana ihay kahato aiwẽ pyi hawyi teꞌe­ru­wa­nẽtup kahato Tupana e hap aiwẽ pywiat hap kape hawyi teꞌe­roꞌe — Tupana waku kahato iꞌatuꞌe katu­pono ihay ahepe wẽtup ywania wẽ pyi iꞌatuꞌe.


text:
Maꞌato karãpe aito Iesui mohey haria watu­we­ꞌa­tunug waku ahehay yne aimikuap pusu puo yn. Yt naku i ahehay itote Tupana kape atipy piaria pusu puo. Maꞌato miꞌi tã watunug itote pote miꞌi hawyi putꞌokꞌe itote wẽtup ok yt Iesui mohey i hat i te yt aheko kuap i te hat miꞌi hawyi — Are pãi are an iꞌatuꞌe taꞌi mesu­wa­rotiat hesoꞌok takaria iꞌatuꞌe neꞌi taꞌa­tu­wa­nẽtup hawe katu­pono yt taꞌa­tu­mikuap wuo i ahehay Tupana kapiat pote atipy piaria pusu puo pote.


text:
Maꞌato Tupana ehay wati­mo­herep itote aiꞌy­wania pusu puo miꞌi pote — Pywo iꞌatuꞌe yt Iesui mohey i te haria. Yt aiwa­nẽtup hap ewy i te hat pytkai — Pywo iꞌatuꞌe Tupana e hap aiwẽ pywiat kape. Miꞌi hawyi — Pyno eweikuap kahato urupusu pote mesup uruikuap taꞌyn iesui moherep hap eiwẽ pywiat pote uruimohey miꞌi iꞌatuꞌe aru. Pywo ti rat uito areĩneꞌen yt naku i nug hat iꞌatuꞌe. Mio atikuap taꞌyn Tupana uiꞌa­piheg ten uiminug yt naku i hap ete iꞌatuꞌe aru.


text:
Miꞌi hawyi tuwa­nẽtup koꞌi koꞌi yt naku i yt uwe mikuap koꞌi i migꞌi wuat Tupana timo­herep tope toikuap Tupana ehay topusu puo hawyi. Miꞌi hawyi meremo tuwe­pỹ­ꞌã­tutuk Tupana sese ewawi hawyi toꞌe — Tupana pywo kahato ti ereĩneꞌen mesuwe emohey haria pyꞌa­setpe iꞌatuꞌe aru Tupana pe taꞌa­tu­pusu puo ahehay hawyi.<pb/>


text:
Uiwy­riaꞌin uheinytꞌin koitywy woro­ho­ꞌo­muꞌe teran aikotã aikotã waku wati­mõ­typot Tupana aiwo­ꞌo­ꞌa­tunug hap ete. Waku ikahu kahato wati­mõ­typot Tupana. Waku pe yn waku ahehay itote. Waku watikat Tupana mohey hat wẽtup ok aimuꞌe kahato hat itotiat Tupana mõtypot wepy hap ete. Miꞌi hawyi waku wẽtup ok aimuꞌe itote Tupana ehay miwan myi. Miꞌi hawyi wẽtup ok itote ihay kahato Tupana wẽ ewy Tupana ainãpin hap sese moherep hamo Tupana toꞌe hap ewy. Miꞌi hawyi waku wẽtup ok aimuꞌe Tupana pusu puo sio toĩneꞌen itote wẽtup ok atipy piaria pusu kuap hat imoherep ahepe aipusu puo kat e kat e hap koꞌi ete. Miꞌi pote aimoe­saika kahato Tupana mohey hap ete Tupana pusu puat. Atipy piaria pusu puo ihay rakat waku wẽtup ok yn hawyi waku wẽtup ok imoherep hat ihay iwywo kat toꞌe kat toꞌe e hap wuatꞌi pusu puo.


text:
Maꞌato miꞌi hawyi miꞌiria aimuꞌe turan waku wẽtup ok aimuꞌe aipusu puo kat som toꞌe kat som toꞌe hap ete.


text:
Maꞌato yt uwe i itote Tupana pusu moherep aipusu puat hat yt uwe i imoherep aipusu puat pote — Mehĩ Mana waku aipusu puo aimuꞌe mesup katu­pono atipy piaria pusu moherep haria yt uwe i mesuwe waku watoꞌe itote. Maꞌato waku ahehay Tupana pusu puo aiwa­nẽtup hawe ahehay Tupana kape. Waku wẽtup ok ihay Tupana pusu puo miꞌi hawyi wẽtup ok henoi ahepe kat toꞌe hap koꞌi. Miꞌi hawyi wẽtup ok ihay hawyi wẽtup ok i tuereto.


text:
Waku wahenoi iraniaꞌin me kat som kat som Tupana Pãꞌãu toꞌe aiwa­nẽtup hawe aiwe­ꞌa­tunug hawe. Waku wẽtup ok i ihay miꞌi hawyi wẽtup ok i ihay. Miꞌi hawyi taꞌa­tu­mo­herep Tupana ehay torania. Miꞌi pote waku ahewaure kaꞌa kahato Tupana ehay iꞌatu­mienoi kape. Waku watoꞌe aiwa­nẽtup hawe Tupana ehay sio yt waku watoꞌe aiwa­nẽtup hawe.


text:
Karãpe Tupana ihay aiwẽ pyi tomi­mu­ꞌeria pe miꞌi hawyi waku wẽtup ok ipoĩꞌãm Tupana Pãꞌãu e hap moherep hamo. Waku mehĩ watoꞌe. Miꞌi hawyi wati­monik porapꞌi wẽtup ok ihay turan.


text:
Waku yne aito Iesui mohey haria Tupana ehay moherep haria wo e. Yt naku i Tupana ehay wahenoi aiwo­ꞌoetu etu neꞌi. Waku wẽtup ok ti ihay miꞌi hawyi waku wẽtup ok i ihay tuereto. Miꞌi tã watunug mote weꞌa­tunug haria tikuap hãpyk Tupana ehay aiminug koꞌi. Miꞌi hawyi teꞌe­roꞌe — Pywo ti rat pãi iꞌatuꞌe hap ewy. Miꞌi hawyi iꞌatu­ꞌarot hap yt kat i iꞌatu­wa­nẽtup hawe.


text:
Miꞌi hawyi toꞌe­roꞌe — Tupana Pãꞌãu kaipyi urumuꞌe pote urumo­wẽꞌẽg Tupana ehay wo. Uiwy­riaꞌin Karãpe Tupana ihay aiwẽ pyi miꞌi hawyi yt ahiag ewy i ihay. Waku pe aiwa­nẽtup hap toĩneꞌen yt ahesoꞌok hap ewy hin i maꞌato ahehay aiwanuat ewy toĩneꞌen aiwa­nẽtup hawe. Taꞌi watikuap Tupana toꞌe hap Iesui mõtypot hap hawyi wati­mo­herep miitꞌin me.


text:
Maꞌato Tupana Pãꞌãu toĩneꞌen aipy­ꞌa­setpe hawyi Tupana mõtypot hap hãpyk kahato watunug. Miꞌi hawyi woꞌo­wese haria wo raꞌyn Tupana Pãꞌãu ainug.


text:
Karãpe watu­we­ꞌa­tunug Tupana mõtypot hamo yt naku i ahehay aiwo­ꞌope woꞌope aimuꞌe hat ainuꞌe turan. Waku watu­wa­nẽtup aimuꞌe hat ehay kape yn wẽtup wanẽtup hap yne aito hap ewy waku are. Aheha­ryꞌi yt ikuap i pote waku tohẽtup ahepe taꞌaipok toꞌyat kapiat hawyi.


text:
Yt naku i apoꞌe woꞌo­muꞌe hawe. Katu­pono waku Iuteuria eko ewy waku watunug itote. Miꞌi tã Iuteuria ywania — Yt naku i hary­poria aiꞌa­pykok hat aiꞌakag wo iꞌatuꞌe. Miꞌi hawyi waku yne Iesui mohey haria teꞌe­ro­py­huꞌat mesuwat seko upi.<pb/>


text:
Pyno yt eikaipyi tuut Tupana ehay miwan miat maꞌatu Iuteu ywania kaipyi yne Tupana ehay miwan miat tuut e. Katu­pono saꞌa­wyꞌi eiperia tawa Kurintiu piaria yt kat i Tupana ehay eikai. Miꞌi turan putꞌokꞌe Tupana ehay ehete uiwẽ kaipywiat. Miꞌi tupono yt eiwe­kaipyi i eweikuap Tupana ehay. Iꞌewyte yt ehepe yn i putꞌokꞌe Tupana ehay uiwẽ kaipywiat. Katu­pono tukup­teꞌen kahato iraniaꞌin ywania Tupana ehay kuap haria maꞌato yt eimienoi hap kaipyi i pãi taꞌa­tukuap are. Yt naku i pyno eweiꞌe — Tupana ehay moherep haria kahato uruto. Yt naku i eweiꞌe uruto poꞌog Tupana ehay kuap haria iraniaꞌin kai yt naku i mio tã eweiꞌe.


text:
— Pyno uito ti Tupana ehay moherep haria koro koꞌi eweiꞌe saꞌag. Taꞌi Tupana tum naꞌyn uruepe tesaika hap tomi­sepap nug hamuat eweiꞌe. Poꞌog waku eweiꞌe eiwo­ꞌope — Aimuꞌe hat sese Pauru mimu­ꞌeria aito waku eweiꞌe.


text:
Maꞌato toĩneꞌen wẽtup ok eipy­ꞌa­setpe — Taꞌi Pauru yt imoherep kuap i Tupana ehay e hat. Mio tã e hat pote yt eweiwesat teiꞌo. Mio tã toꞌe hawyi yt ewetum neiꞌo ehewaure kaꞌa howawi.


text:
Uiwy­riaꞌin waku wahẽtup yne aipyꞌa pyi — Tupana uinug o ewẽ wo ehay moherep miitꞌin miat hamo watoꞌe. Iꞌewyte waku watoꞌe Tupana pusu puat ihay teran nakat pe — Waku mana waku uhyt watoꞌe. Yt etipyhyp teiꞌo miꞌiria.


text:
Miꞌi hawyi karãpe wati­ꞌa­tunug watu­wa­ꞌa­tunug Tupana mõtypot hamo hawyi waku hãpyk puo watunug. Wati­mõ­typot waku pe kahato imõtypot yat pe are uito Pauru<pb/>


text:
Uiwy­riaꞌin tawa Kurintiu piaria pyno mesup uito Pauru ahenoi teran poꞌog mekewat saꞌa­wy­ꞌiwuat uimienoi hãpyk takat sehay etiat. Saꞌa­wyꞌi uiꞌe hap eweimohey haty wo hap ahenoi iraꞌyn teran ehepe. Uiꞌe hap saꞌa­wy­ꞌiwuat ewy yt atiky­ꞌesat i eweiwaure katu­pono miꞌi wato­mohey motꞌi hawyi Iesui mohey haria sese wato­py­huꞌat.


text:
Pyno mio tã are woro­ho­ꞌo­muꞌe saꞌa­wy­ꞌiwuat sehay wakuat sese ahenoi. Miꞌi eweimohey motꞌi pote Tupana mieha­kye­raꞌat koꞌi eweikup­teꞌen maꞌato wato­mohey ran neꞌi pote yt e.


text:
Yt uiwe­kaipyi i saꞌa­wyꞌi woro­ho­ꞌo­muꞌe maꞌato Tupana tum tesaika hap uhepe tehay wakuat moherep miitꞌin miat hamo pote sehay wakuat poꞌog torania kai atimo­herep ehepe Aipo­typot Iesui ikuꞌuro ariaꞌyp posak ete aiꞌa­piheg hap Tupana piat aiminug saꞌag koꞌi etiat. Aimõti hap koꞌi moma hamo ikuꞌuro itote aika­wiano aikotã Tupana toꞌe saꞌa­wyꞌi hap ewy aikotã miwan me toꞌe hap ewy ikuꞌuro raꞌyn.


text:
Miꞌi hawyi taꞌa­tusyp ipiit miꞌi hawyi itote myeꞌym eꞌat tosyp hawe ikuꞌuro sese hawyi myeꞌym eꞌat hawyi Tupana tomoieĩ­neꞌen i raꞌyn guꞌuro pyi Tosa­ꞌyru aikotã Tupana toꞌe saꞌa­wyꞌi hap ewy aikotã Isaia tiwan 53 piat toꞌe hap ewy.


text:
Tuwe­mo­herep guꞌuro pyi hawyi tuwe­mo­herep saꞌa­wyꞌi temiit Peteru kape. Miꞌi hawyi tuwe­mo­herep temiitꞌin 12 ok takaria kape topot­mu­ꞌeria sese kape.


text:
Miꞌi hawyi meiũran Iesui tuwe­mo­herep i raꞌyn miitꞌin sem kape temiitꞌin 500 ok takaria kape saꞌa­wyꞌi hewyry iwywuat rakaria kape. Miꞌiria teꞌe­ra­ꞌa­kasa kahato taꞌa­tukuap ihay. Koitywy ti miꞌiria tukup­teꞌen ne aimuꞌe haria wẽtup ok wẽtup ok maꞌato ikuꞌuro raꞌyn irainaꞌin.


text:
Miꞌi hawyi ipotmuꞌe Tiaku taꞌa­kasa hawyi yne ipotmu­ꞌeria teꞌe­ra­ꞌa­kasa pakup i iraꞌyn 11 ok takaria.


text:
Meiũran aru tuwe­mo­herep uhowawi. Uito Pauru araꞌa­kasa i raꞌyn Iesui uheha wo. Uito aikotã aimẽpyt yt tuwe­mo­herep i te rakat ewy areĩneꞌen katu­pono araꞌa­kasa uito iraniaꞌin Iesui potpo­ꞌo­roria iꞌatue­wat­ꞌymo maꞌato ipotpo­ꞌoro sese uito are. Hirakat no areĩneꞌen Iesui toĩneꞌen aipy­ꞌa­setpe turan mote.


text:
Maꞌato uhewaku hap yt putꞌokꞌe hin i iraniaꞌin Iesui potmu­ꞌeria kai katu­pono saꞌa­wyꞌi Iesui mohey haria ti atiꞌa­tu­sa­tyꞌi satyꞌi kaꞌato. Saꞌawyꞌi atiꞌa­tu­moma kahato miꞌiria. Saꞌawyꞌi atiꞌa­tu­ꞌuka miꞌiria maꞌato miꞌi pytkai Tupana uikyꞌe. Yt uhewaku hap upi hin i uiꞌairo topot­po­ꞌoro wo. Saꞌa­wyꞌi hewa­nĩkap nuat areĩneꞌen pytkai uiꞌairo topot­po­ꞌoro wo are.


text:
Hegyiꞌat kahato Tupana uhepe atikuap koitywy. Atikuap iwese hap hawyi yt atipun hin i uikyꞌe hap. Arepotpap poꞌog ipotpo­ꞌo­roria iraniaꞌin kai aikotã uikyꞌe hap ok tã arepotpap uikyꞌe hap moherep hamo.


text:
Miꞌi hawyi uruimo­herep ehepe Tupana ehay Iesui etiat sio uito sio 12 ok takaria Tupana ehay yn Iesui etiat. Taꞌi wẽtup sehay yn uruwẽ pyi tuwẽtem katu­pono uruto wẽtup sehay moherep haria yn uruimo­herep wote. Miꞌi tupono Iesui mohey haria sok eipe mesup urupo­ꞌoro hat mohey haria eipe pote.


text:
Urumi­mo­herep saꞌa­wy­ꞌiwuat ehepiat wẽtup sehay yn aikotã Aipo­typot Iesui tuwẽtem guꞌuro pywiat hap yn. Miꞌi hawyi eweimohey Miꞌi raꞌyn. Maꞌato mesup toĩneꞌen eipy­ꞌa­setpe — Aiku­ꞌuro rokirẽ yt kat i aito. Yt karãpe i watoĩ­neꞌen i e haria.


text:
Maꞌato yt kat i miitꞌin ieĩneꞌen hap toku­ꞌuro hawyi miꞌi pote yt toĩneꞌen i toku­ꞌuro hawyi Aika­ꞌiwat Iesui katu­pono Aika­ꞌiwat aipuꞌi kawiat sese toĩneꞌen MIIT SESE kawiat toineꞌen Iesui piit. Ikuꞌuro hawyi toĩneꞌen i raꞌyn guꞌuro pyi.


text:
Aika­ꞌiwat yt tuwẽtem i guꞌuro pyi pote yt kat hamo i wati­muꞌe miitꞌin Iesui ete hawyi yt kat hamo i etimohey Iesui sio ikuꞌuro te guꞌuro pe te toĩneꞌen mote.


text:
Haꞌa­wyte uruiꞌa­tu­muꞌe eipe iꞌewyte mesup te Aika­ꞌiwat Iesui tuwẽtem guꞌuro pyi urutoꞌe. Maꞌato mio tã yt watoꞌe i pote heso rakaria watoĩ­neꞌen — Heso rakat e Tupana iro pote ahepe.


text:
Tupana yt aihep i guꞌuro pyi aiku­ꞌuro hawyi pote yt toihep i saꞌa­wyꞌi Aika­ꞌiwat Iesui guꞌuro pyi wy. Aika­ꞌiwat yt ihaĩte i te pote heso hap wato­mohey hawyi yt kan hamo i wahe­katu aheĩneꞌen hap wuatꞌi eꞌat piat are. Maꞌato tuwẽtem guꞌuro hawyi hap watikuap taꞌyn iꞌewyte aheĩneꞌen aiku­ꞌuro hawyi hap watikuap.


text:
Uiwy­riaꞌin taꞌi Tupana yt timoieĩ­neꞌen i Aika­ꞌiwat guꞌuro pyi pote te neke ikuꞌuro te mio topy­huꞌat. Miꞌi hawyi Iesui toĩneꞌen pakup i hap mohey hamo yt kat i. Yt kat hamo i imohey hap. Aimo­ꞌa­kagꞌaia hap yn topy­huꞌat. Miꞌi hawyi wato­py­huꞌat hoꞌo­wasat rakaria ewywuat. Miꞌi hawyi yne aiminug saꞌag topy­huꞌat ahete te iꞌewyte aiꞌa­piheg hap aru topy­huꞌat ahete Iesui ikuꞌuro te pote.


text:
Iꞌewyte yne aiwy­riaꞌin ikuꞌuro rakaria wo tukup­teꞌen ne nimuaria Iesui mohey haria. Yt kat i aheĩneꞌen i hap aiku­ꞌuro hawyi pote yne aitoria hoꞌo­wasat rakaria watu­kup­teꞌen wuatꞌi eꞌat pe iꞌewyte aiwy­riaꞌin ikuꞌuro rakaria iꞌatu­wo­ꞌosyp hawe te tukup­teꞌen ne. Miꞌiria yt karãpe i tuwẽtem woꞌosyp hap popyi yt kat i aheĩneꞌen i hap wote.


text:
Uiwy­riaꞌin yt watoĩ­neꞌen i aiku­ꞌuro hawyi miꞌi pote mesu­wa­rote yn watu­kup­teꞌen. Aiku­ꞌuro hawyi yt kat i topy­huꞌat aiwywo Iesui. Ikuꞌuro te pote heso rakaria watoĩ­neꞌen katu­pono watoꞌe miitꞌin me — Iesui toĩneꞌen ne watoꞌe.


text:
Pywo ti rat Aika­ꞌiwat yt nem rakano no hin i toĩneꞌen. Mio yt ikuꞌuro i koran katu­pono Tupana timoieĩ­neꞌen pakup i raꞌyn Aika­ꞌiwat. Toihep Tosa­ꞌyru guꞌuro pyi aimuꞌe hamo — Aikotã atihep Uhaꞌyru miꞌi hap ewy woro­ho­ꞌohep eipe guꞌuro pyi e hamo toihep Tosa­ꞌyru.


text:
Saꞌa­wyꞌi sese wuatꞌi miitꞌin ahaꞌa­seꞌi Ãtãu kaipyi taꞌa­tu­ꞌa­parap Tupana pe miꞌi pote ikuꞌuro rakaria tukup­teꞌen. Miꞌi hawyi yne aito Ãtãu ewy aiku­ꞌuro hap toĩneꞌen ahaꞌa­seꞌi ewywuat topy­huꞌat iꞌaparap haria aito pote. Miꞌi pote ikuꞌuro rakaria yne aito. Miꞌi hawyi wẽtup MIIT tuwe­mo­herep. Miꞌi MIIT Iesui. Miꞌi yt iꞌaparap hin i Tupana pe. Miꞌi Tupana tihep guꞌuro pyi. Miꞌi hawyi koitywy imẽpytꞌin koꞌi wo aito iꞌewyte watu­wẽtem guꞌuro pyi imohey haria aito pote.


text:
Yne miitꞌin teꞌe­ro­py­huꞌat taꞌa­tue­ꞌa­seꞌi Ãtãu ewywuat toꞌo­ꞌe­wy­ꞌewy yt naku i nug haria sok. Miꞌi pote ti yne aito ikuꞌuro rakaria. Miꞌiria Ãtãu saipe­piaria toꞌo­ꞌe­wy­ꞌewy. Karãpe wato­mohey Aika­ꞌiwat Iesui hawyi Miꞌi MIIT ewywuat wato­py­huꞌat. Miꞌi hawyi wẽtup miit ewy aito aikotã Tupana tihep Aika­ꞌiwat Iesui guꞌuro pyi hap ewy iꞌewyte aihep aru aimoieĩ­neꞌen aru Tupana.


text:
Nimo te ti Aika­ꞌiwat Iesui tuwẽtem guꞌuro pyi wuatꞌi miitꞌin eꞌyianmete. Meiũran aito imohey haria hewat­ꞌymo watu­wẽtem iwywo e. Karãpe Iesui tuut turan watoĩ­neꞌen hewat­ꞌymo.


text:
Miꞌi hawyi ikahuro hap putꞌokꞌe raꞌyn mekewat eꞌat pe Aika­ꞌiwat tum aru torania temiitꞌin Toꞌywot Tupana pe. Mekewat eꞌat pe topy­huꞌat wuatꞌi Porekuat no Iesui more­kuaria porekuat no topy­huꞌat. Miitꞌin akag akag wo topy­huꞌat. Imohey haria akag Akag wo topy­huꞌat. Miꞌi hawyi Iesui tum yne torania Toꞌywot pe miꞌiria.


text:
Koitywy Aika­ꞌiwat Iesui topy­huꞌat Wuatꞌi Porekuat no raꞌyn maꞌato miꞌi pytkai iꞌatu kahato miitꞌin — Yt atiky­ꞌesat i Iesui Uipo­rekuat no e haria. Miꞌiria ti iꞌatu­py­ꞌahak Iesui ete. Nimo more­kuaria tiꞌa­tu­ꞌakit taꞌa­tupy wo taꞌa­tue­wa­nĩ­kaptia akag okpe tote wuatꞌi ehamo. Miꞌi hawyi iꞌatu­mi­mohit wo teꞌe­ro­py­huꞌat. Miꞌi hap ewy ti aru Aipo­typot Iesui tiꞌa­tu­ꞌakit neꞌi — Yt uruiky­ꞌesat i En Urupo­rekuat no e haria aru mekewat eꞌat pe.


text:
Toiꞌa­tu­moma yne tewa­nĩ­kaptia hawyi hemiitꞌin yn topy­huꞌat. Miꞌi hawyi toimoma iꞌewyte aiku­ꞌuro hap. Guꞌuro toimo­weityk yne raꞌyn hawyi yt kat i raꞌyn are.<pb/>


text:
Nimo Tupana toꞌe — Areĩneꞌen aru yne Porekuat no e. Areĩneꞌen aru torania saꞌag akit hano e saꞌa­wyꞌi Tupana miwan me mekewat morekuat Tawi wepy hawe miwan 8.6 piat pe. Yt tuwete i ihay morekuat Tawi maꞌato Tupana Saꞌyru ewanĩ­kaptia ete ihay. Miꞌi hap ewy Tupana tunug mesup katu­pono tutunug naꞌyn Tosa­ꞌyru Wuatꞌi Porekuat no.


text:
Meiũran aru wuatꞌi wanĩ­kaptia okpe tote topy­huꞌat. Miꞌi hawyi wuatꞌi Porekuat no topy­huꞌat hawyi yne toĩneꞌen yi kai. Miꞌi hawyi tuwe­pỹ­ꞌã­tutuk Toꞌywot kape — Uiꞌywot e aru En yn waku uruꞌakag wo e. Koitywy atum torania uhemiit epe e Iesui Tupana pe. Miꞌi hawyi Tupana topy­huꞌat wuatꞌi akag wo i raꞌyn.<pb/>


text:
Uiwy­riaꞌin tawa Kurintiu piaria kat pote eweiꞌe — Yt kat i aiku­ꞌuro hawyi aheĩneꞌen pakup i hap eweiꞌe. Yt eiweꞌeg hin i mio tã eiꞌe pote katu­pono toĩneꞌen wẽtup eheko itote — Karãpe wẽtup ok miꞌasyp miit toĩneꞌen maꞌato yt taꞌa­tu­setꞌok i te waku wahetꞌok wẽtup ok ikuꞌuro rakat kawiano ewiꞌe saꞌag maꞌato — Yt kat i aheĩneꞌen i hap eweiꞌe pote kat hamo ten etiꞌa­tu­setꞌok miitꞌin ikuꞌuro rakaria eheko ewy areꞌe.


text:
Yt kat i aheĩneꞌen hap aiku­ꞌuro hawyi pote kat hamo ten woho­ꞌopot at kaꞌap miitꞌin muꞌe Iesui etiat hamo apoꞌare.


text:
Yt karãpe i aiku­ꞌuro hawyi watoĩ­neꞌen mote yt kat hamo i uito atiꞌa­tu­muꞌe at kaꞌap wanĩ­kaptia uiꞌauka teran haria. Uiwy­riaꞌin pywo ti woro­ho­ꞌo­kyꞌe eipe uimo­wepit haria eipe. Mesuwe uimohan haria tukup­teꞌen. Yt taꞌa­tu­ky­ꞌesat i uhehay Iesui etiat hap wote uiꞌauka teran. Maꞌato miꞌi hap ahenoi teran ehepe katu­pono aito wẽtup miit ewy Iesui mohey haria aito pote woro­ho­ꞌo­kyꞌe haype.


text:
Meiũpiaria tawa Ewesu piaria haiwot rakaria teꞌe­ro­py­huꞌat uhete. Taꞌi aikotã awyato koꞌi ewy haiwot rakaria uimienoi hap ete. Maꞌato miꞌi pytkai atiꞌa­tu­muꞌe te — Aiku­ꞌuro hawyi watoĩ­neꞌen i e hap ete. Maꞌato atiꞌa­tu­muꞌe te miꞌi hap ete wãiꞌi­ꞌa­tuꞌe pytkai. Uiꞌauka pote uiꞌauka are maꞌato woro­ho­ꞌo­muꞌe te pywo uiꞌe hap pote. Maꞌato yt kat i aheĩneꞌen pakup i hap toĩneꞌen mote kan homo ten uhoꞌopot mesup meiũpe tawa Ewesu pe areꞌe. Yt uiweꞌeg hin i eiꞌe hap pywo pote.<pb/>Tawa Kuritiu piaria woro­ho­ꞌo­muꞌe kahato pytkai yt uimohey hin i. — Yt kan hamo i woro­ho­ꞌo­muꞌe kuap katu­pono yt eiweꞌeg hin i eiperia. — Yt watoĩ­neꞌen i aiku­ꞌuro hawei eweiꞌe yt pywo pe i eiwo­ꞌope itote. Kat pote tig mio tã eweiꞌe saꞌag are. Yt pywo pe i watoĩ­neꞌen aiku­ꞌuro hawyi yt kat i aheĩneꞌen hap toĩneꞌen aru pote poꞌog waku ienuk hap yn watunug at kaꞌap mahy ete at kaꞌap hawyi waku aisyp hawyi toran naꞌyn aheĩneꞌen hap.


text:
— Aipap wuatꞌi eꞌat aiku­ꞌuro hawyi iꞌatuꞌe iraniaꞌin eimuꞌe haria. Yt naku i iꞌatuꞌe ehepe eimuꞌe haria eimaꞌat sehay wo katu­pono taꞌa­tu­ky­ꞌesat yt naku i nug haria eiperia eiĩaꞌãg teran haype miꞌiria. Taꞌa­tu­ky­ꞌesat eipe iꞌatu­ꞌe­wy­wuaria hap. Eiweꞌeg wo o miꞌiria pupi. Iꞌatuehay upi eweipy­huꞌat hawyi iꞌatu­mi­maꞌat koꞌi eweikup­teꞌen aru.


text:
Aikotã watoĩ­neꞌen pya hesoꞌok takaria pupi hap ewy waku watoĩ­neꞌen miꞌiria pupi. Eweiꞌaipok to eiwe­mo­weꞌeg hamo. Ewetoiat ro saꞌag nug hap koꞌi katu­pono iꞌatu kahato aria kapiat wat hanuaria tawa Kurintiu piaria katu­pono yt karãpe i eweiꞌa­tu­muꞌe miꞌiria Aipo­typot Iesui ete. Waku eiwe­mõti aria kapiat ehehay pyi tuwat hap pupi.


text:
Mio tã eweiꞌe pote yt ikuap sese i hat ewy eweikup­teꞌen. Yt eweikuap i te karãpe watikoi awati aiko pe meiũran aru aimikoi iãꞌỹi tuweityk katu­pono hẽtyt raꞌyn yi pyi pote.


text:
Kat iãꞌỹi watikoi sio awati sio wẽtup miꞌi ti yt ipiit i te maꞌato hẽtyt hawyi ipiit itag naꞌyn. Miꞌi ti ipiit sese.


text:
Miꞌi hap ewy raꞌyn Tupana tum naꞌyn yne iãꞌỹi pe tesaika hap hẽtyt hamo itag hamo. Yne wati­waure meremo aikopiat iãꞌỹi tuweupi weupi.


text:
Miꞌi hap ewy aipiit yt miat piit ewy hin i yt weita piit ewy hin i yt pira piit ewy hin i. Miꞌiria ipuꞌi kawiat maꞌato yt aipiit ewy hin i.


text:
Miꞌi hap ewy ti atipy piaria tukup­teꞌen. Taꞌi miꞌiria yt mesu­wa­ro­tiaria koꞌi yt ewy hin i raꞌyn. Taꞌi atipy piaria wyti ikahu kahato iꞌewyte mesu­wa­ro­tiaria ikahu wy maꞌato ti yt toꞌo­ꞌe­wy­ꞌewy hin i.


text:
At iꞌewyte ikahu. Waty miꞌi iꞌewyte ikahu maꞌato ikahu hap yt at kahu hap ewy hin i. Waikiru koꞌi iꞌewyte ikahu wen maꞌato yt at waty ewy i ikahu hap ewy hin i. Maꞌato yne miꞌiria ikahu kahato Tupana minug koꞌi pote.


text:
Miꞌi hap ewy ti guꞌuro pywiat aheĩneꞌen pakup i hap. Aipiit wyti aikotã hãꞌỹi ewy. Taꞌa­tusyp miꞌi hawyi ti tuweityk taꞌyn aimikoi awati iãꞌỹi ewy maꞌato hẽtyt hap tuwẽtem hawyi yt saꞌa­wy­ꞌiwuat hãꞌỹi ewy i. Miꞌi hap ewy aipiit wẽtup taꞌa­tusyp hawyi aipiit aimikoi ikahu kahato tuwẽtem guꞌuro pyi. Tupana tum ne wuatꞌi eꞌat piat ieĩneꞌen hap aipiit pakup we e.


text:
Taꞌi aipiit aisyp turan yt ikahu hin i. Yt kat i ahesaika hap aiku­ꞌuro hawyi. Maꞌato karãpe aheĩneꞌen hap ipakup i hawyi aipiit ikahu sese raꞌyn topy­huꞌat hesaika sese toĩneꞌen.


text:
Aisyp hap eꞌat pe turan aipiit ipuꞌi yn toĩneꞌen maꞌato Tupana aimoieĩ­neꞌen i hap eꞌat pe hawyi aipiit pakup toĩneꞌen Ipãꞌãu minug. Miꞌi ewywuat topy­huꞌat toĩneꞌen aipiit ipuꞌi ikag kawiat maꞌato toĩneꞌen iꞌewyte mekewat piit atipy piaria ewywuat yt aiwat ewy i Tupana Pãꞌãu minug.


text:
Katu­pono saꞌa­wyꞌi Tupana tunug Ãtãu miit ihaĩte kahato rakat e ti miwan me. Maꞌato iꞌewyte toꞌe miwan me — Putꞌokꞌe aru Ãtãu Saipepiat e Iesui piat. Miꞌi Miit poꞌog naꞌyn katu­pono aikotã Tupana toĩneꞌen hap ewy aimoieĩ­neꞌen hap toĩneꞌen.


text:
Saꞌa­wyꞌi aipiit ipuꞌi kawiat ikag kawiat toĩneꞌen maꞌato watu­wẽtem guꞌuro pyi hawyi aipiit Tupana Pãꞌãu minug Iesui piit ewywuat toĩneꞌen.


text:
Miꞌi hap ewy ti aito mesu­wa­rote watoĩ­neꞌen ahaꞌa­seꞌi Ãtau ewywuat pote ti aito mesu­wa­rotiat kape yn aiwa­nẽtup hap maꞌato mekewat wẽtup ok Miit Iesui Miit sese atipy Kaipywiat mẽpytꞌin no watoĩ­neꞌen mote atipy kapiat wanẽtup haria wo raꞌyn aito.


text:
Pyno ti Ãtãu iãꞌãkap koꞌi aito mesup watoĩ­neꞌen maꞌato meiũran ti aru Atipy Kaipywiat Aika­ꞌiwat Iesui iãꞌãkap koꞌi wato­py­huꞌat e.


text:
Pyno eiweꞌeg wo o uheka­tu­wyria katu­pono aipiit mesu­wa­rotiat yt teke kuap i atipy pe katu­pono aipiit ipuꞌi kawiat huu kawiat ikuꞌuro iꞌokpuk takat toineꞌen. Aikope Morekuat no Tupana toĩneꞌen hap tote yt uwe i ikuꞌuro rakaria wo toĩneꞌen itote.<pb/>


text:
Iesui ut turan ni tukup­teꞌen ihaĩte rakaria maꞌato mekewat eꞌat pe ti aru aipiit pakup we Iesui piit ewywuat topy­huꞌat meremo. Mekewat hap eꞌat pe merep hap ewy tut Iesui aikotã aheha mehit hap ewy meremo hap ewy e. Miꞌi hawyi Tupana huhuꞌe — Ariot raꞌyn e hamo. Miꞌi hawyi huhuꞌe hap ihay pirik pya wo hawyi ti aru meimuẽwat map haria teꞌe­ru­we­nõꞌẽ raꞌyn guꞌuro pyi e. Ipaku we watoĩ­neꞌen mekewat eꞌat pe. Aikotã Satere ut topopy kuap hap ewy mekewat eꞌat pe ikahu kahato watu­wẽtem aiwo­ꞌosyp hawyi.


text:
Maꞌato ti aru aipiit pakup hap yt ikuꞌuro rakat nuat i raꞌyn watu­we­nõꞌẽ. Miꞌi hawyi aito yt ikuꞌuro rakat i te rakaria iꞌewyte aipiit topy­huꞌat meremo ipakup sese.


text:
Mekewat eꞌat pe aipiit meremo ipakup we toĩneꞌen. Mesup aipiit ikuꞌuro rakat toĩneꞌen maꞌato mekewat eꞌat pe ieĩneꞌen hat watoi­neꞌen aikotã Tupana toꞌe hap ewy topy­huꞌat aru — Atimoma aru guꞌuro hawyi yt karãpe i eiku­ꞌuro hap toĩneꞌen e hap ewy.


text:
Wato­kenꞌẽ kahato aiku­ꞌuro hap pupi mesup aikotã moi aheka­tuꞌu hap pupiat ewy wato­kenꞌẽ. Maꞌato mekewat eꞌat pe Tupana aihep guꞌuro pyi hawyi yt kat i aikenꞌẽ hap toimoma raꞌyn pote e.


text:
Ikuꞌuro rakaria aito katu­pono yt naku i nug haria aito wato­py­huꞌat pote. Karãpe Tupana ainãpin hap koꞌi yt watunug i miꞌi hawyi watikuap yt naku i nug haria aito Tupana wanẽtup hawe wato­py­huꞌat hap watikuap.


text:
— Tupana urutu­wehum ewawi urupyꞌa pyi. Waku kahato En katu­pono etum naꞌyn Esaꞌyru uruepe Urupo­typot no waku kahato En. Mesup Esaꞌyru urumoe­saika wakuat nug hamo. Urutu­wehum ewawi watoꞌe Tupana pe.


text:
Urumi­ky­ꞌeria uheka­tu­wyria yt eweitoiat teiꞌo ehepiat Iesui mohey hap. Waku eweikup­teꞌen motꞌi o iwywo e yne eꞌat pe. Poꞌog Tupana miky­ꞌesat ewy ewetunug no katu­pono watikuap taꞌyn ahaꞌup iwato tutum aru aipotpap iwato hap ok tã. Watikuap taꞌyn aiminug Tupana miky­ꞌesat ewywuat hap wuatꞌi eꞌat piat topy­huꞌat. Uito ti Pauru.<pb/>


text:
Pyno koitywy ahenoi teran aikotã waku wati­po­wyro Iesui emiitꞌin koꞌi mekewat aimiium teꞌen neꞌi rakat wywo aikotã saꞌa­wyꞌi ahenoi tawa Karata piaria pe. Aikotã aikotã waku wati­mõꞌẽ ahekat hap ete eweikuap hawyi waku ewetunug.


text:
Pyno o yne torania mytuꞌu eꞌat pe waku eiwa­nẽtup o gaꞌatpo 6 eꞌat eipotpap gosap hap kape aikotã aikotã Tupana eikyꞌe hap tutum hap kape aikotã eipo­wyro hap kape. Miꞌi hawyi kat koꞌi kat koꞌi Tupana tum ehepe mekewat 6 eꞌat piat hawyi waku miꞌi o eweipatꞌok ehekat hawyi ewetum neꞌen neꞌi Tupana pe aikotã Tupana tum neꞌen neꞌi tegyiꞌat hap ewy. Aikotã aipoi­tynug kahato hap kaipywiat hap ewy waku watum. Miꞌi hawyi etioto o emiium Tupana mõtypot yat kape hawyi etoiat emiium itote imõtypot hamuat. Torania eimiium eypa­rakai tote hawyi waku wati­po­ꞌoro miꞌi Iesui mohey haria satek takaria tawa Ieru­sarẽi piaria powyro hamo Iuteuria powyro hamo.


text:
Pyno putꞌok­ꞌare i raꞌyn itote hawyi eweiꞌairo eipy­ꞌa­setpyi uwe mekewat eimiium ereto hanuat haria. Miꞌi hawyi ti aru atunug iwan eimie­reto wuat eipe Iesui mohey haria sese kuap hamuat. Miꞌi hawyi eweipo­ꞌoro eimiium neꞌen neꞌi mekewat Ieru­sarẽi kapiano haria upi mesuwat uimiwan nywo.


text:
Pyno iꞌaman mot eꞌat pe putꞌok­ꞌare pote areĩneꞌen motꞌi iꞌaman mot pe itote tawa Kurintiu pe eiwywo. Miꞌi hawyi waku uipo­wyro muꞌap saꞌup ete mekewat uito hap saꞌup ete.


text:
Areĩneꞌen mesuwe tawa Ewesu pe. Karamuo putꞌokꞌe mekewat eꞌat Esituꞌin po pywiat watetup hap eꞌat pe atimõ­typot teran Tupana mesuwe haype. Waku hawyi areto ehowawi.


text:
Iꞌatu kahato uipyhyp teran haria mesuwe maꞌato yt uipyhyp kuap i katu­pono Tupana uipo­wyro kahato. Miꞌi pote arepotpap kahato ipotpap nug hamuat ete. Waku kahato miꞌi hap uhete.<pb/>


text:
Maꞌato tut uimẽpyt Timoteu eiꞌyat kape hawyi — Ereke ro eweiꞌe tope ikyꞌe hap wywo aikotã uikyꞌe hap ewy te katu­pono uiꞌewy kahato ipotpap Tupana potpap nug hap ete.


text:
Yt eweimohit teiꞌo eimuꞌe hat Timoteu are. Eweimõ­typot o miꞌi are. Miꞌi hawyi karãpe toto teran i raꞌyn uhowawi miꞌi hap eꞌat pe o ewetum muꞌap saꞌup tope hap atiky­ꞌesat. Iꞌewyte karãpe toto teran wẽtup tawa kape tuereto iꞌatu­muꞌe hamo turan o ewetum muꞌap saꞌup tope hap atiky­ꞌesat. Ahekatup Timoteu mesuwe iraniaꞌin wywo.<pb/>


text:
Atiky­ꞌesat kahato aimuꞌe hat uhyt Aporu atipo­ꞌoro eimuꞌe hamo — Waku ti ereto tawa Kurintiu piaria powyro hamo iraniaꞌin powyro hamo areꞌe wen tope maꞌato — Yt areto i te Katu­pono yt uipo­hepap i te mesup e uhepe maꞌato meiũran waku yne hawyi areto tawa Kurintiu piaria powyro hamo e uhepe. Uipotpap putꞌokꞌe hap eꞌat pe waku pe yne mesuwe hawyi areto aru iꞌatue­wawi e Aporu uhepe.<pb/>


text:
Iesui ekuekatu kape o mehit eweiꞌe poꞌog poꞌog wuatꞌi eꞌat pe. Yt naku i waure wo watoĩ­neꞌen aimi­mohey Iesui kai miitꞌin mimo­weu­kaꞌi wato­py­huꞌat hawyi. Maꞌato yt naku i aiko­hyeput Tupana wanĩkap pupiat. Waku sura­raꞌin hesaika kahato rakaria ewywuat watoĩ­neꞌen Tupana potpap nug hap ete.


text:
Pyno uiwy­riaꞌin waku eweiwat aimuꞌe hat Etewana ehay upi katu­pono miꞌi ti eiꞌa­pykok kahato hat mesuwat Iesui mohey hap ete. Miꞌi pote eweiwat ro mehĩ Etewana ehay upi eweipo­wyro o miꞌi. Miꞌi ti eiꞌy­wania kawiat mekewat Kereku ywania sese kawiat aimuꞌe hat Etewana.


text:
Miꞌi ti nimo pyi kahato Iesui mohey hat topy­huꞌat. Miꞌi turan ti miꞌi yn toĩneꞌen Iesui mohey hano. Miꞌi tupono waku watunug mehĩ Etewana yianme eiꞌa­pykok hat eꞌakag wo itote katu­pono miꞌi ewywuaria Iesui emiit no woꞌo­pot­kyꞌe kahato hat miꞌi. Iꞌewyte yne toꞌyat piaria wywo te waku pãi. Miꞌiria ewywuat waku aiꞌa­pykok hanuaria.


text:
Gaꞌatpuat re putꞌok­ꞌi­ꞌa­tuꞌe meiũpe emipo­ꞌo­roria aiwy Etewana aiwy Wutu­natu iꞌewyte aiwy Akaiku wywo. Miꞌi pote arehum kahato iꞌatu­wywo katu­pono uipo­wyro kahato haria ti miꞌiria Iesui potpap etiat haria miꞌiria eipe yt uwe i uipo­wyro haria pytkai. Miꞌiria aikotã eipe uipo­wyro hap ewy te meiũpe ehaipe kai uipo­wyro.


text:
Taꞌi miꞌiria ti mohag ewy kahato uimo­wepit kahato haria. Maꞌato iꞌewyte yt uipohag yn i maꞌato yne aipohag no tukup­teꞌen miꞌiria. Taꞌi aiwehum hap eiam kahato Etewana ywaniaria are. Waku wati­mõ­typot miꞌiria iꞌewyte torania yne miꞌiria ewywuaria waku wati­mõ­typot. Iꞌewyte waku miꞌi tã haria ewywuaria eweikat eiꞌa­pykok hamo.<pb/>


text:
Pyno meiũpe Iesui mohey haria yi Asia piaria teꞌe­ru­wehay poꞌoro kahato eikyꞌe hap wywo. Iꞌewyte mehĩ Akuira iꞌewyte mana Pirika e hap ipoꞌoro teꞌe­ru­we­kue­katu sese ehowawi.


text:
Taꞌi aipoi­tynug ni Aika­ꞌiwat Iesui iꞌatuꞌe katu­pono koitywy Tupana mõtypot hap toĩneꞌen naꞌyn iꞌatuꞌyat pe. Pyno ti uruwe­ꞌa­tunug hap toĩneꞌen naꞌyn iꞌatuꞌyat pe. Pyno ti eheka­tu­wyria meiũpiaria ehowawi teꞌe­ru­wehay poꞌoro torania Iesui mohey haria.


text:
Miꞌi hawyi uito Pauru iꞌewyte atipo­ꞌoro uimiwan eikyꞌe uhepiat hap etiat maꞌato uipo wuat atipehik mesup uhet. PAURU uhet are hap atiwan. Kuekatu atipo­ꞌoro ehowawi are atiwan naꞌyn uiꞌe hap.


text:
Pyno ahẽtup Aika­ꞌiwat Iesui kape uiwy­riaꞌin tawa Kurintiu piaria — Etiꞌa­tu­kyꞌe teꞌen neꞌi o egyiꞌat hap kaipyi at kaꞌap. Etiꞌa­tu­po­wyro miꞌiria Iesui areꞌe.


text:
Pyno ti pywo ti woro­ho­ꞌo­kyꞌe kahato eipe torania eiperia kat pote eipe Iesui emiitꞌin sese raꞌyn eweipy­huꞌat pote woro­ho­ꞌo­kyꞌe. Toran naꞌyn mesuwe uimiwan ehowawiat.<pb/>Toran uimiwan mesuwe. Uito ti Iesui mipo­ꞌoro tepiat sehay moherep hamo. Pauru ti uhet.


text:
Uito ti Puaru are. Uiwy­riaꞌin Iesui mohey haria tawa Kurintiu piaria yi Akaia piaria. Eiperia ti Tupana mimo­waku koꞌi raꞌyn tewaku hap wuat koꞌi. Uito ti Iesui potpo­ꞌoro Pauru e hap het rakat are. Saꞌa­wyꞌi Tupana toꞌe uhepe — Woro­ꞌairo en Uhaꞌyru moherep miitꞌin muat hamuat e. Koitywy atipo­ꞌoro ehowawi uimiwan aikope aikope eiwa­ꞌa­tunug Tupana mõtypot hamo are. Iꞌewyte toĩneꞌen meiũpe aheywyt aikywyt sese Timoteu are. Miꞌi ti uipo­wyro mesuwat uhehay wan hap ete.


text:
Mio tã are Tupana pe — Etiꞌa­tu­poi­tyro kahato o emohey haria Esaꞌyru mohey haria tawa Kurintiu piaria are. Ereĩneꞌen o egyiꞌat kahato rakat iꞌatuepiat hat wo. Etunug o miꞌiria woꞌo­wese haria wo. Tupana are En ni Uruꞌywot sese are. Emipo­ꞌoro Urupo­rekuat nuat ti Iesui Esaꞌyru set upi wyti ahẽtup.


text:
Urutu­wehum ewawi Tupana. Waku kahato En Tupana katu­pono etipo­ꞌoro raꞌyn Iesui uruewawi. Koitywy emẽpytꞌin sese uruto are. Waku kahato En Uruꞌywot. Uruho­ꞌopot turan uruka­wiano kahato hat En. Urueha­ky­ꞌeꞌi kahato wuatꞌi eꞌat pe are.


text:
Uruetu­pana are karãpe urusatek turan Uruꞌywot kahato ereĩneꞌen haty hap etimonik kahato hamo. Uruho­ꞌopot turan iꞌewyte urunãpin urukyꞌe hap wywo. Waku kahato Tupana katu­pono karãpe uruwy­riaꞌin hatek hap putꞌokꞌe miꞌi turan uruiꞌa­tu­nãpin kuap iꞌatu­kyꞌe hap wywo. Aikotã urunãpin hoꞌopot turan miꞌi hap ewy urutunug aikotã urumo­wepit ehay wo hap ewy urutoꞌe ewawi Tupana are.


text:
Aipo­typot Iesui tikuap kahato hoꞌopot hap koꞌi poꞌog torania kai toikuap are. Uruto urutu­kup­teꞌen iwywo wẽtup miit ewy yn uruho­ꞌopot kahato wy. Miꞌi turan uruka­wiano kahato hat pote toikuap kahato hoꞌopot hap pote. Yt wẽtup i yt toikuap i. Torania toikuap kat pote tohãꞌãg yne raꞌyn. Miꞌi pote toha­tyꞌu kuap yne aikyꞌe haype.


text:
Koitywy mesu­wa­ro­tiaria urusa­tyꞌi satyꞌi kahato raꞌyn mesuwe katu­pono uruhenoi raꞌyn Iesui etiat wãiꞌi­ꞌa­tuꞌe pytkai. Miꞌi pote koitywy Tupana mieha­kye­raꞌat koꞌi wo eweikup­teꞌen. Uruꞌa­piheg kahato pote eipo­wyro haria wo urutu­kup­teꞌen mote are. Maꞌato urusa­tyꞌi satyꞌi hap kaipyi eipo­wyro haria urutu­kup­teꞌen.


text:
Maꞌato urusa­tyꞌi satyꞌi turan Tupana uruka­wiano urusa­tyꞌi satyꞌi hap ok tã. Miꞌi pote poꞌog hesaika rakaria wo uruto­py­huꞌat eipo­wyro hamuat ehepiat hoꞌopot hap ete. Miꞌi hawyi karãpe ehatyꞌi hatyꞌi Iesui mohey haria eipe pote miꞌi hawyi uruepiat hoꞌopot hap kape eiwa­tetup yn naꞌyn. Miꞌi hawyi — Waku waho­ꞌopot aimuꞌe haria ewy eweiꞌe eiwe­wawi. Miꞌi hawyi wẽtup miit piit ewy yn hoꞌopot haria wo watoĩ­neꞌen are. Miꞌi pote watikuap yne hoꞌopot hap koꞌi are. Miꞌi hawyi wahupit kuap yne are. Miꞌi hawyi yt uwe i aito imohey hap atoiat haria ahatyꞌi hatyꞌi kahato pytkai.


text:
Uiwy­riaꞌin tawa Kurintiu piaria wẽtup yn wyti aimi­mohey. Miꞌi pote atimo­herep teran ehepe aikotã saꞌa­wyꞌi waho­ꞌopot eheꞌyi Asia totiat hap. Atiky­ꞌesat eweikuap miꞌi hap ete. Katu­pono karãpe eweho­ꞌopot turan mono erakue eweiꞌe yn naꞌyn. Taꞌi uruho­ꞌopot kahato itote aikotã ahak puat ipotyi rakat wahupit hap ewy yt wahupit kuap i. Miꞌi hap ewy yt uruhupit kuap i poꞌog eheꞌyi Asia tote uruho­ꞌopot hap. — Taꞌi aiku­ꞌuro raꞌyn keĩ mesup pãi urutoꞌe yn uruto­ꞌope itote.


text:
Yi Asia piaria uruꞌauka irane mesup sio mũki­ꞌite urutoꞌe yn uruwa­nẽtup hawe itote. — Pyno yt watu­we­ha­kye­raꞌat kuap i aiku­ꞌuro hap po pyi urutoꞌe yn itote uruto­ꞌope. Taꞌi Tupana yn keĩ aihep kuap aiꞌauka teran haria po pyi urutoꞌe itote uruwo­ꞌope. Tupana yn aihep kuap aiꞌauka hanuaria po pyi urutoꞌe saꞌa­wyꞌi eheꞌyi Asia tote urutuwat Iesui ehay moherep hamuat turan.


text:
Maꞌato yt uruꞌauka kuap i ehetama piaria katu­pono Tupana urueha­kye­raꞌat uruewa­nĩ­kaptia po pyi itote urumo­ha­ky­ꞌeꞌi moha­ky­ꞌeꞌi turan. Iꞌewyte urutu­we­ha­kye­raꞌat uruꞌauka irane turan yne eꞌat pe.


text:
Uiwy­riaꞌin tawa Kurintiu piaria ewehẽtup o Tupana kape urupo­wyro Iesui ehay moherep hamo. Miꞌi tã ewetunug mote Tupana urupo­wyro emiẽtup ok tã. Miꞌi hawyi waku pe urutu­kup­teꞌen urupoi­tyro emiẽtup ok tã hawyi aru eweikuap taꞌyn Tupana piat urupoi­tyro hap. Miꞌi hawyi eiwepit kahato hap topy­huꞌat katu­pono Tupana tum naꞌyn eimiẽtup hap ok tã. — Etipoi­tyro Pauruꞌin eweiꞌe ro Tupana pe uruka­wiano.<pb/>


text:
Yt karãpe i uruiꞌa­tu­maꞌat eipe tawa Kurintiu piaria. Poꞌog hãpyk torania kai hap ewy urutu­kup­teꞌen eipy­ꞌa­setpe. Tupana mõtypot hap yn urutunug itote. Yt uruweꞌeg hap kaipyi i urupotpap ehehamo maꞌato Tupana urumo­weꞌeg hap kaipyi uruimõ­typot Tupana miitꞌin pyꞌa­setpe. Yt uruhepap hap kaipyi i maꞌato Tupana tum uruepe tegyiꞌat hap tomi­sepap nug kuap hamo hawyi hesaika hap wywo uruimo­herep wakuat itote saꞌa­wyꞌi. Miꞌi pote uruminug ete Tupana urupo­wyro hap kaipyi uruimõ­typot Tupana itote saꞌa­wyꞌi. Miꞌi hawyi miitꞌin teꞌe­ru­wehum kahato Tupana kape. Yt uruewawi i maꞌato Tupana kape yn teꞌe­ru­wehum uruminug wakuat upi. Miꞌi hawyi Tupana kape teꞌe­ru­wehum hawyi urumo­wepit kahato kat pote uruminug kaipyi Tupana mõtypot hamo urutu­kup­teꞌen mote.<pb/>


text:
Iꞌewyte yt eimaꞌat hap i uruipo­ꞌoro miwan ehowawi are. Urumiwan uruehay ewy ti raꞌyn waku pe yn toĩneꞌen. Yt uruiwan i typy sehay ehowawi. Yt kat i ehekat kyꞌewi uruipo­ꞌoro urumiwan ehowawi hap. Taꞌi heremo kahato urumiwan wuatꞌi mikuap kahato hap ewy. Yt kat i wẽtup sehay ipuo toĩneꞌen urumiwan me. Yt kat i eimaꞌat hap urumiwan me toĩneꞌen. Miꞌi pote heremo yne uimiwan are.


text:
Koitywy urumohey ran are kat pote yt urukuap kahato i te pote. Miꞌi pote urumohit tuereto ehehay wo. Atiky­ꞌesat kahato urukuap sese hap. Waku watu­wekuap aiwo­ꞌo­ꞌe­wy­ꞌewy hawyi aiwo­ꞌo­mo­wepit hap toĩneꞌen are. Karãpe mekewat eꞌat pe putꞌokꞌe mekewat Aipo­typot Iesui toĩneꞌen mesu­wa­rote Morekuat Koro wo hap eꞌat pe uimo­wepit kahato haria eweipy­huꞌat are. Katu­pono — Miꞌiria uipot­mu­ꞌeria sese uimiekyi koꞌi tawa Kurintiu kaipy­wiaria are aru Iesui pe. Taꞌi woro­ho­ꞌo­mo­herep eipe Iesui kape hut hap eꞌat pe are. Miꞌi hap eꞌat pe aru waku — Taꞌi Pauru ti urumuꞌe hat saꞌa­wy­ꞌiwuat waku eweiꞌe mekewat eꞌat pe Aika­ꞌiwat pe are. Miꞌi hap ewy urutu­kup­teꞌen itote woꞌo­mo­wepit hanuaria wo.<pb/>


text:
Saꞌa­wyꞌi eipap kahato uhehay upi miꞌi pote — Araꞌaipok i raꞌyn iꞌatu­muꞌe hamo pãi are uipyꞌa pyi. Saꞌa­wyꞌi — Areto i raꞌyn tawa Kurintiu piaria kape are.


text:
Miꞌi hawyi areto i raꞌyn yi Masẽ­tunia piaria kape. Miꞌi kaipyi ariot i raꞌyn tawa Kurintiu kape i areꞌe uiwepe saꞌa­wyꞌi. Atiꞌa­tu­muꞌe areto hamo iꞌewyte iꞌatu­mo­wepit hamo areto i raꞌyn tawa Kurintiu piaria kape. Miꞌi hawyi areꞌe arewa­nẽtup — Waku urupo­wyro yi Iuteu ywania hatek takaria uruekat wywo areꞌe uiwepe. Waku Kurintiu piaria uipo­wyro muꞌap upi mekewat Iuteu kapiat uito hap saꞌup ete tawa Kurintiu piaria pe are arewa­nẽtup hawe.


text:
Miꞌi uiꞌe hap ete ahenoi yne saꞌa­wyꞌi ehepe uimiwan me uiwy­riaꞌin. — Areto ehowawi are uimiwan me. Maꞌato yt areto hin i ehowawi uiꞌe hap ewy hawyi — Kat pote som yt tut i ahowawi eweiꞌe eiwo­ꞌope. Aimaꞌat i maꞌat i teran haype neꞌi eweiꞌe uhepiat pe. Pauru ti heso apo ahepe eweiꞌe eiwo­ꞌope are. Yt tutunug i toꞌe hap ewy apoꞌe­weiꞌe ewoꞌope uhetiat.


text:
Uiwy­riaꞌin yt naku i mio tã eweiꞌe neꞌi kat pote uito atunug yne uiꞌe hap ewywuat koꞌi uito are. Taꞌi urutunug aru uruꞌe hap ewy katu­pono urutu­kup­teꞌen neran Tupana ewywuat pywuat rakaria urutoꞌe uruwo­ꞌope.<pb/>


text:
Saꞌa­wyꞌi mehĩ Sira mehĩ Timoteu iꞌewyte uito urutuwat ehowawi eimuꞌe hamo. Miꞌi hawyi itote uruiꞌa­tu­muꞌe kahato aikotã Tupana tipo­ꞌoro Tosa­ꞌyru hap etiano. Tupana mõtypot haria wo yn uruiꞌa­tu­muꞌe eipe. Yt kat i urueso hap wywo uruiꞌa­tu­muꞌe eipe. Miꞌi hap eꞌat pe urutunug aru urutoꞌe pote urutunug uruꞌe hap ewy. Yt typy sehay wywo hin i uruiꞌa­tu­muꞌe saꞌa­wyꞌi eipe Iesui etiat uruhenoi raꞌyn.


text:
Saꞌa­wyꞌi sese Tupana henoi yianmete miwan me yne Tosa­ꞌyru etiat aikotã aru tutunug hap etiat tohenoi miwan me. Miꞌi hawyi toipo­ꞌoro raꞌyn Tosa­ꞌyru Aipo­rekuat nuat. Putꞌokꞌe hawyi — Papai e atunug neran yne eꞌe hap ewywuat e. Eꞌe hap koꞌi yne atunug aru e. Eꞌe hap ewywuat hap atunug neran e. Miꞌi hawyi Iesui tunug yne Toꞌywot e hap — Atunug aru toꞌe hawyi tutunug yne. Miꞌi pote karãpe urutoꞌe — Urutunug aru urutoꞌe hawyi urutunug uruꞌe hap ewy. Aikotã Aika­ꞌiwat ewy Tupana miky­ꞌesat ewy urutunug neran uruꞌe hap ewy. — Taꞌi yt urutunug i aru miꞌi tã urutoꞌe miꞌi pote yt urutunug i uruꞌe hap ewy Tupana Saꞌyru e hap ewy. Miꞌi tã urutunug neran Tupana mõtypot hamo.


text:
Koitywy Tupana ainug Tosa­ꞌyru ewywuaria ahehay wuat. Tehay moherep hamo wẽtup piit ewy watoĩ­neꞌen Haꞌyru wywo. Katu­pono aito wato­mohey Aipo­typot Iesui. Tupana aimoe­saika Tosa­ꞌyru Pãꞌãu wo hawyi Haꞌyru ewy wato­py­huꞌat.


text:
Aikotã watiwan ahet aheka­reꞌen ete ahet — Mesuwuat ri uiat e hap. Miꞌi hap ewy wyti wato­mohey Haꞌyru raꞌyn hawyi Tupana tum Tosa­ꞌyru Pãꞌãu ahepe hawyi Ipãꞌãu set topy­huꞌat ahete. Mio tã e — Tupana wanuat miꞌi miit e hamuat wuatꞌi miitꞌin me hap ewywuat. Yt karãpe i hawyi wẽtup ok wano miꞌi hat topy­huꞌat e hamo hap ewy.


text:
Taꞌi yt uheso i are. Tupana tikuap yt heso i rakat uito. — Tupana are etomo­herep yt uheso i hap are uiwy­riaꞌin Kurintiu piaria pe Tupana are. Saꞌa­wyꞌi areto aru ehowawi wen maꞌato yt areto i. Eweikuap apo kat pote yt areto i pyno ahenoi ehepe. Aikotã aiꞌywot yt aiꞌa­piheg teran i hap ewy ti areĩneꞌen pytkai yt areto i eiꞌa­piheg hamo.


text:
Kat pote Eika­ꞌiwat sese yt uruto i. Miꞌi hawyi areꞌe uiwa­nẽtup hawe — Pyno yt kat hamo i areto are. Kat pote poꞌog waku eweikup­teꞌen Eika­ꞌiwat sese po pe hawyi yt areto i eiꞌa­piheg hamo are Uito ti Pauru.<pb/>


text:
Uiwy­riaꞌin woro­ho­ꞌo­kyꞌe kahato eipe. Miꞌi pote yt areto i ehowawi maꞌato areto pote woro­ho­ꞌo­mohit hawyi eiꞌarot hap topy­huꞌat. Saꞌa­wyꞌi areto ehowawi hawyi woro­ho­ꞌo­mohit kahato eipe. Miꞌi hawyi paaꞌe­weiꞌe kahato. Miꞌi hawyi areꞌe uiwa­nẽtup hawe — Koitywy yt atunug neran i poꞌog are uiwepe.


text:
Woro­ho­ꞌo­mohit eipe hawyi uwe apo uimo­wepit haria. Woro­ho­ꞌo­mohit hawyi paaꞌe­weiꞌe. Miꞌi hawyi yt uwe i raꞌyn uimo­wepit hanuaria miꞌi rẽ. Miꞌi hawyi yt naku i areto mesup katu­pono woro­ho­ꞌo­mohit eipe hawyi woro­ho­ꞌo­mo­ꞌarot kahato eipe. Miꞌi hawyi yt woꞌo­mo­wepit haria wo i watoĩ­neꞌen.


text:
Miꞌi pote atipo­ꞌoro miwan ehowawi. Pyno eweimo­hãpyk eiminug saꞌag koꞌi. Miꞌi hawyi areto kuap ehowawi are uimiwan me. Katu­pono areto turan ewetunug saꞌag ne miꞌi hawyi yt kat i uimo­wepit ehepiat hap. Miꞌi pote atipo­ꞌoro miwan ehowawi uheꞌyian­mete katu­pono woro­ho­ꞌo­mohey eipe. Atikuap ewetunug uhepiat einãpin hap koꞌi hamuat. Pywo ti rat yt karãpe i uiwepit yt eiwepit i pote.


text:
Mekewat uimiwan saꞌa­wy­ꞌiwuat pe woro­ho­ꞌo­nãpin haty wo — Eiminug saꞌag eweitoiat ro. Arewak kahato popuo atiwan miꞌi miwan ehowawi. Yt atiky­ꞌesat i uimiwan me eimõ­py­ꞌahak hap katu­pono woro­ho­ꞌo­kyꞌe kahato eipe poꞌog torania kai. Miꞌi pote haty kahato upyꞌa pe iꞌewyte uiwa­nẽtup hawe woro­ho­ꞌo­nãpin eiminug saꞌag etiat turan.


text:
Saꞌa­wy­ꞌiwuat urumiwan me woro­ho­ꞌo­nãpin. Mekewat eipy­ꞌa­setpiat Iesui mohey hat toꞌywot eharyꞌi wywuat waire nug hat. Miꞌi hawyi eiwe­mõti kahato toĩneꞌen eiwy ok eipy­ꞌa­setpiat iꞌaparap turan wuat woro­ho­ꞌo­nãpin mote. Iꞌewyte uito aremõti miꞌi hap ete are. Maꞌato yt eiꞌewy i pote yt uhehamo i pote miꞌi pote yt woro­ho­ꞌo­mohit teran i poꞌog miꞌi hap ete neꞌi. Maꞌato atunug poꞌog pote poꞌog eiꞌarot kat pote poꞌog woro­ho­ꞌo­mohit pote.


text:
Miꞌi hawyi eiwe­mõti te kahato iꞌewyte miꞌi miit tuwe­mõti ti te. Pyno waku aipo hep taꞌyn iꞌapiheg hap ete.


text:
Pyno waku waure wo raꞌyn watoĩ­neꞌen. Pyno waku watunug aiwy sese wo raꞌyn. Maꞌato yt pote meiũran iꞌarot sese hap topy­huꞌat aikotã iꞌauka hap ewy.


text:
Pyno ahẽtup uipyꞌa pe ehupi uiwy­riaꞌin eweiꞌe i ro tope — Uruikyꞌe kahato en uhyt mimi eweiꞌe i ro iꞌaparap hat pe kat pote totoiat raꞌyn tominug saꞌag pote.


text:
Saꞌa­wy­ꞌiwuat uimiwan me areꞌe — Eweiꞌa­piheg no eipy­ꞌa­setpiat mekewat toꞌywot eharyꞌi wywuat saꞌag nug hat. Miꞌi tã are ehepe saꞌa­wyꞌi ehãꞌãg hamo sio uhehay upi eweikup­teꞌen sio yt hap kuap hamo.


text:
Koitywy waku waure wo eweikup­teꞌen iminug saꞌag kai. Waure wo eweikup­teꞌen pote iꞌewyte uito waure wo areĩneꞌen. Miꞌi hawyi waku waure wo watoꞌe Aika­ꞌiwat Iesui e. Miꞌi hawyi iꞌewyte Aika­ꞌiwat toĩneꞌen waure wo raꞌyn. Miꞌi hawyi aiwo­ꞌo­kyꞌe hap sese toĩneꞌen i raꞌyn.


text:
Waure wo watoĩ­neꞌen hawyi aikotã wẽtup ok miit ewy yn aiwo­ꞌope watoĩ­neꞌen. Miꞌi hawyi ahiag yt aimaꞌat kuap i. Iꞌewyte yt aipatꞌok patꞌok kuap i kat pote ahiag inug neran aipatꞌok patꞌok hap. Toiky­ꞌesat kahato aiwo­ꞌo­sytpok hap yn.


text:
Saꞌa­wyꞌi areto tawa Turati kape mekewat sehay wakuat moherep hamo. Aikotã Tupana tipo­ꞌoro Tosa­ꞌyru Eipo­rekuat nuat sehay wakuat moherep hamuat. Taꞌi Ahiag uipyhyp teran wen maꞌato Tupana tunug muꞌap tehay wakuat moherep hamo. Weꞌo­kenhyp hap ewy itote maꞌato Tupana tiꞌo­ken­hypꞌok taꞌyn uhepe tehay enoi hamo.


text:
Itote turan atikat kahato aheywyt Titu katu­pono atikuap teran iwẽ pyi aikotã aikotã eweikup­teꞌen hap koꞌi. Atikat at kaꞌap maꞌato yt atipuẽti i hawyi uiꞌarot kahato areĩneꞌen itote. — Kat pote yt tut i Titu are yn uiwepe. Miꞌi hawyi areꞌe itotiaria pe — Pyno areto raꞌyn yi Masẽ­tunia kape are miꞌi hawyi areto raꞌyn.<pb/>


text:
Koitywy areꞌe Tupana pe — Uhetu­pana arehum kahato ewawi are. Waku puo uruiky­ꞌesat karãpe urutuwat aikowo aikowo Esaꞌyru moherep hamo are. Miꞌi turan urupo­wyro kahato miꞌi nug hamuat are. Miitꞌin uipyhyp pytkai arehum ewawi Tupana kat pote uinug surara ewy poꞌog uhewa­nĩkap koꞌi kawiat hesaika rakano ehay wakuat moherep wuatꞌi miitꞌin piat hamo are. Wãi iꞌatuꞌe pytkai taꞌa­tukuap ehay wakuat hawyi — Waku kahato miꞌi iatuꞌe aikotã mohag ikamhig se rakat ewy ehay iatuꞌe are. — Waku kahato En Tupana are.


text:
Pywo ti rat uiwy­riaꞌin Tupana mowepit hat sese Aika­ꞌiwat Iesui. Miꞌi hap ewy Tupana mowepit haria aito kat pote Iesui eiam wato­py­huꞌat mesu­wa­rote. Aika­ꞌiwat ikamhig sese rakat ewy toĩneꞌen aipiit pe hawyi yne ikuap ikamhig sese hap upi Tupana aikuap. Iꞌewyte iraniaꞌin yt imohey i te haria hoꞌo­wasat rakaria ikuap ikamhig se aipiit piat hap upi hap ewy.


