# verses

text:
Putꞌok­ta­ꞌa­tuꞌe yityꞌok tote hawyi Iesui toꞌe temiitꞌin me — Uikyꞌe haria waku mesup wãtym kaꞌap ewehẽtup kahato Tupana pe — Urumoe­saika ro Tupana esaika hamo emohey poꞌog hamo katu­pono mesup taꞌyn ewanĩ­kaptia uruhep teran epo pyi emohey hap po pyi waku eweiꞌe kaꞌap Tupana pe e Iesui temiitꞌin me.


text:
Miꞌi hawyi Iesui taꞌam naꞌyn poꞌog yityꞌok upi temiitꞌin myi yt pya i aikotã nu watipun hap ewy toto hawyi tuwe­pỹ­ꞌã­tutuk ihay Toꞌywot Atipy piat Tupana wywo.


text:
— Uiꞌywot atiky­ꞌesat kahato emiky­ꞌesat ewy yn atunug e. Etiky­ꞌesat miitꞌin hoꞌopot hap wuatꞌi eꞌat piat atuꞌu yne hap pote atuꞌu e. Papai uhepiat hoꞌopot hap sapo hy kuiꞌa piat ewy toĩneꞌen e. Yt atuꞌu teran i mekewat kuiꞌa piat Papai katu­pono uiꞌauka hap toĩneꞌen mote wen maꞌato etiky­ꞌesat atuꞌu pote atuꞌu mesup emiky­ꞌesat ewy Papai e. Etihep teran mesuwat kuiꞌa uipo pyi pote etihep to maꞌato yt etihep teran i mote atuꞌu yne e Iesui Toꞌywot Tupana pe.


text:
Miꞌi tohenoi hawyi tuwe­mo­herep howawi raꞌyn wẽtup ok atipy kaipywiat sut hat Tupana mipo­ꞌoro Iesui moesaika hamo.


text:
Miꞌi hawyi Iesui ihay kahato Tupana wywo. Miꞌi hawyi tuwe­sa­tyꞌu kahato itote. Miꞌi hawyi huu tuwẽtem ipiit pyi huu aikotã an hakup ewy homhomꞌe yi tote iꞌakag owa pe pyi.


text:
Ihay kahato Tupana wywo hawyi ipoĩꞌãm naꞌyn hawyi taꞌaipok temiitꞌin kape maꞌato iꞌatuket turan neꞌi toiꞌa­tu­puẽti katu­pono yt iꞌatu­wepit hin i pote.


text:
Miꞌi hawyi toꞌe iꞌatuepe — Are pãi kat poteĩ eweiket neꞌi mesup e. Eipoĩꞌãm no hawyi ewehẽtup to Tupana pe e. Yt pote ahiag miꞌakit koꞌi eweikup­teꞌen aru e.


text:
Mio tã e turan sura­raꞌin sem putꞌok­ꞌi­ꞌa­tuꞌe miitꞌin typyꞌi kahato rakaria wywo. Miꞌiria muꞌap moherep hat tut raꞌyn wẽtup ok Iesui potmuꞌe saꞌag Iuta e hap. Miꞌi tokosap Iesui ewawi imoherep sura­raꞌin me hamo hawyi iporokꞌat Iesui iꞌãpysig hamo.


text:
Miꞌi hawyi Iesui toꞌe — Uimo­herep teran sura­raꞌin me uiꞌauka hamo pote uiꞌã­pysig uikyꞌe hat ewy apo Iuta e.


text:
Miꞌi hawyi ipotmu­ꞌeria taꞌa­tukuap taꞌyn Iesui maꞌat hap hawyi teꞌe­roꞌe — Uruka­ꞌiwat koitywy apo waku urutat urueky­seꞌyp typy hawyi waku apo urutu­ꞌuka sura­raꞌin nywo ehakye­raꞌat hamo iꞌatuꞌe.


text:
Miꞌi hawyi wẽtup ok Iesui potmuꞌe Peteru tiꞌa­ha­pehep taꞌyn paꞌi koro emiit teky­seꞌyp mo. Ipo sese kai toiꞌa­ha­pehep.


text:
Maꞌato Iesui toꞌe Peteru pe — Wãi ne mehĩ yt naku i e hawyi tuwe­ponug naꞌyn paꞌi koro emiit eahape tek hap ete hawyi meremo satꞌe hawyi waku saꞌa­wyꞌi ewywuat i raꞌyn topy­huꞌat.


text:
Miꞌi hawyi Iesui toꞌe paꞌi kororia esura­raꞌin akag koꞌi pe nagnia pe toꞌauka teran haria pe — Kat pote uimohan mesuwe wãtym muo seroꞌok takat mohan hap ewy e. Kat pote kyseꞌyp koꞌi wywo ariaꞌyp koꞌi wywo uimohan e iꞌatuepe itote.


text:
Saꞌa­wy­ꞌi­wuatꞌi eꞌat pe areĩneꞌen eiwywo Tupana mõtypot yat pe eimuꞌe hamo wen maꞌato mekewat eꞌat pe turan yt uhat hin i eipo wo uiꞌauka hamo e. Maꞌato eheꞌat raꞌyn toĩneꞌen katu­pono uiꞌauka teran iꞌypyryp we aikotã eiꞌakag ahiag ewy cewe­tunug mesup uhete e sura­raꞌin me.<pb/>


text:
Miꞌi hawyi sura­raꞌin ipytyk taꞌyn Iesui hawyi taꞌa­tue­roto raꞌyn paꞌi koro koꞌi yat kape. Miꞌi hawyi ipotmuꞌe Peteru toto wy hupi wen maꞌato pya Iesui kai toto.


text:
Miꞌi hawyi paꞌi koro koꞌi okenꞌypy totiaria aria taꞌa­tunug hawyi teꞌe­ra­ꞌapyk aria ywytpe teꞌe­ru­we­mõpe hamo. Iꞌewyte Peteru taꞌapyk iꞌatu­py­ꞌa­setpe iraꞌak pote.


text:
Miꞌi hawyi wẽtup pĩꞌã makup surara miꞌu nug hat tehaꞌat kahato raꞌyn Peteru kape aria kupykiat iwemõpe turan miꞌi hawyi toꞌe — Mimi e en ni mekewat saꞌa­wy­ꞌiwuat Iesui wywo hewyry rakat hap atikuap e are an worokuap kahato e Peteru pe.


text:
Miꞌi hawyi meiũran wẽtup ok surara tehaꞌat kahato Peteru ewawi hawyi toꞌe — Are pãi worokuap kahato en e. En ni wẽtup ok Iesui emiit sese e Peteru pe maꞌato toiwesat — Eso kahato yt atikuap i rat Mekewat Miit e.


text:
Poꞌog wãtym hawyi wẽtup ok itote tehaꞌat Peteru kape hawyi toꞌe — Pywo ti rat en ni ereĩneꞌen saꞌa­wyꞌi mekewat aimi­pyhik Iesui wywo e. Worokuap taꞌyn katu­pono epusu wẽtup tama pusu ewywuat mekewat yi Karireia hy pusu ewywuat aikope Iesui motag hap toĩneꞌen pusu ewywuat e.


text:
Maꞌato Peteru tiwesat — U pãi e yt atikuap hin i rat emienoi Iesui etiat e. Mio tã e turan waipaka ihay — Akurẽꞌã e raꞌyn e.


text:
Miꞌi hawyi Iesui tuwe­morem Peteru ewawi hawyi ihaꞌat kahato howawi hawyi Peteru paaꞌe kahato katu­pono Iesui mienoi hotꞌokꞌe raꞌyn tuwa­nẽtup hawyi Iesui e hap saꞌa­wy­ꞌiwuat — Mesuwat ewãtym waipaka ehay owakai te myeꞌym mo — Yt atikuap i Miꞌi Miit ereꞌe aru uhepiat Peteru e hap kape tuwa­nẽtup hawyi paaꞌe.


text:
Iwanẽtup Iesui ehay kape hawyi Peteru toto meremo itote pyi hawyi tuweran hawyi tuwak kahato katu­pono — Yt atikuap i Iesui toꞌe myeꞌym mo pote tuwak haty wo tuwe­mõti kahato hap wywo.<pb/>


text:
Miꞌi hawyi Iesui pytyk haria sura­raꞌin tiꞌahyk ahyk kahato raꞌyn hawyi teꞌe­ru­we­ky­ryꞌi kahato taꞌa­tu­mi­ky­ryꞌi wo Iesui ete.


text:
Miꞌi hawyi sokpe wo taꞌa­tuo­wahik iha koꞌi wywo hawyi — Etikuap yne Tupana ewywuat pote ehenoi ro uruepe eꞌahyk ahyk haria set koꞌi iꞌatuꞌe neꞌi Iesui pe sura­raꞌin sem.


text:
Miꞌi hawyi hunete ihotꞌok hawyi nagnia miwan enoi haria iꞌewyte paꞌi koro koꞌi teꞌe­ru­wa­ꞌa­tunug yne hawyi taꞌa­tuerut Iesui iꞌatue­wawi apoꞌi­ꞌa­tuꞌe hamo.


text:
— En keĩ Tupana Mipo­ꞌoro Wuatꞌi Miitꞌin Ehakye­raꞌat hamuat sio yt iꞌatuꞌe. Ehenoi ro uruepe iꞌatuꞌe Iesui pe. Miꞌi hawyi toiwesat — Ahenoi ehepe uwe Uito hap pote wyti aru yt uimohey hin i e.


text:
Apoꞌare ehepe — Uito kẽi Tupana Mipo­ꞌoro Miitꞌin Ehakye­raꞌat hamuat are ehepe pote yt uiwesat hin i eipe e.


text:
Miꞌi hawyi Iesui tuwe­mo­herep tehay wo uwe sese toĩneꞌen hap mio tã e — Uito araꞌapyk aru Tupana Koro po sese kai araꞌapyk aru Wuatꞌi Miitꞌin Ykeꞌet no e. Miꞌi hap eꞌat pe Tupana Sese Poꞌog Poꞌog Hesaika Rakat Mimõ­typot sese wo araꞌapyk atipy pe e Iesui tuwepiat.


text:
Mio tã toꞌe hawyi apoꞌi­ꞌa­tuꞌe Iesui pe — Pyno En nyti Tupana Sese Saꞌyru Sese sio yt iꞌatuꞌe. Miꞌi hawyi toiꞌa­tu­wesat — Eiꞌe hap ewy e.


text:
Miꞌi hawyi more­kuaria iꞌatu­py­ꞌahak kahato raꞌyn Iesui ete hawyi teꞌe­roꞌe toꞌope — Heso kahato raꞌyn iꞌatuꞌe. Towẽ piat — Uito Tupana Saꞌyru Sese toꞌe saꞌag neꞌi pote waku wati­ꞌauka katu­pono towẽ pyi tehay wo tuwenug naꞌyn Tupana wo raꞌyn iꞌatuꞌe. Yt kat hamo i wati­kaykay iraniaꞌin more­kuaria — Iesui yt naku i e hamo katu­pono watikuap taꞌyn ihay pyi heso kahato hap iꞌatuꞌe more­kuaria.<pb/>


text:
Miꞌi hawyi taꞌa­tu­kuasa teran haype Iesui Piratu pe. — Taꞌi mesuwat miit yt naku i sese rakat pãi iꞌatuꞌe. Gaꞌatpo wati­puẽti Miꞌi Miit miitꞌin maꞌat hap ete iꞌatuꞌe. — Yt ewetum neiꞌo morekuat koro pe pohaꞌup katu­pono Uito ti Morekuat sese wo areĩneꞌen e itote hap ete wati­puẽti iꞌatuꞌe Piratu pe maꞌato yt pywo pe i.


text:
Miꞌi hawyi morekuat Piratu apoꞌe Iesui pe — En apo eꞌywania Iuteuria Porekuat e. Miꞌi hawyi Iesui tiwesat — Mio tã apo eꞌe hap ewy ereꞌe uhyt e Iesui Piratu pe.


text:
Miꞌi hawyi Piratu toꞌe paꞌi koro koꞌi pe iꞌewyte iraniaꞌin waꞌa­tunug haria pe — Yt atiꞌauka teran i Iesui katu­pono yt kat i hin i toiꞌa­parap uiwa­nẽtup hawe e.


text:
Miꞌi hawyi poꞌog haty wo taꞌa­tu­kuasa Iesui — Pywo ti rat Iesui tiꞌa­tu­muꞌe kahato temiitꞌin yt naku i nug hamuat hap ete iꞌatuꞌe. Pywo pe ti wuꞌuka hap topy­huꞌat Iuteu etama pe Iesui mienoi hap kaipyi iꞌatuꞌe. Taꞌi saꞌa­wyꞌi mekewat wẽtup eꞌyi Karireia pe toiꞌa­tu­muꞌe itotiaria ehay pun hamo hawyi mio meiũpe hawyi — Waku watu­ꞌuka morekuat ete tohenoi raꞌyn mesuwe wuatꞌi emiitꞌin me iꞌatuꞌe saꞌag Iesui ete morekuat Piratu pe.


text:
Taꞌi yi Karireia piaria mimotag Iesui iꞌatuꞌe Piratu pe. Miꞌi toikuap hawyi morekuat Eroti kape toipo­ꞌoro Iesui katu­pono yi Karireia piaria porekuat no Eroti toĩneꞌen iꞌewyte mekewat eꞌat pe morekuat Eroti toĩneꞌen tawa Ieru­sarẽi me. Miꞌi pote yt niatpo hin i ipoꞌoro morekuat Eroti kapiat hamo.


text:
Miꞌi hawyi morekuat Eroti iwepit Iesui putꞌokꞌe tewawiat hawyi katu­pono sehay Iesui etiat toikuap hawyi taꞌa­kasa teran howawi. Iesui misepap kapiat taꞌa­kasa teran haype.


text:
Iꞌewyte tukup­teꞌen itote paꞌi koro koꞌi iꞌewyte iꞌatu­nãpin hap enoi haria. Pyno morekuat Eroti apoꞌe apoꞌe miꞌiria pe Iesui etiat hawyi taꞌa­tu­kuasa kahato Iesui tope.


text:
Iꞌewyte morekuat Eroti tesu­ra­raꞌin wywo tikuasa kahato Iesui. Miꞌi hawyi morekuat esokpe ikahu kahato hap ewywuat taꞌa­tupag Iesui piit pe imohit hamo hawyi taꞌa­tu­po­ꞌoro i raꞌyn morekuat Piratu kape.


text:
Saꞌa­wyꞌi te ti morekuat Piratu morekuat Eroti hewa­nĩ­kaptia wo neꞌi maꞌato mekewat eꞌat pe Iesui kuasa hap eꞌat pe iwyriaꞌin wo raꞌyn tukup­teꞌen Piratu Eroti katu­pono wẽtup wanẽtup hawe ewywuat teꞌe­ro­py­huꞌat Iesui ete.


text:
Miꞌi hawyi Piratu tiꞌa­tu­kaykay raꞌyn paꞌi koro koꞌi iꞌewyte nagnia ehay enoi haria yne waꞌa­tunug haria toiꞌa­tu­kaykay howawi.


text:
Miꞌi hawyi morekuat Piratu toꞌe iꞌatuepe — Meiũ miit Iesui eimierut wo toĩneꞌen uhowawi raꞌyn iminug yt naku i hap moherep hamuat e. — Miitꞌin maꞌat hat Miꞌi Miit Iesui eweiꞌe raꞌyn uhepe maꞌato uito ti apoꞌare eipy­ꞌa­setpe hawyi yt kat i hin atipuẽti eimienoi ewy e. Waku rakat Iesui are e.


text:
Miꞌi hawyi atipo­ꞌoro Iesui morekuat Eroti ewawi waku sio yt kuap hamo e. Miꞌi hawyi Eroti — Waku rakat miꞌi e yt kat i i iminug kaipyi atipuẽti saꞌag kahato e. Yt naku i wati­ꞌauka Miꞌi Miit Iesui e uhepe e morekuat Eroti e uhepe e Piratu.


text:
Pyno waku wati­pokpok haity hehu kahato rakat wywo hawyi waku atipo­re­nõtem naꞌyn Iesui e Piratu iꞌatuepe.


text:
Mio tã toꞌe katu­pono yne anu pe ienuk hap iwato rakat eꞌat pe wẽtup ok saꞌa­wyꞌi morekuat mipyhik koꞌi Piratu tipo­re­nõtem naꞌyn tomi­pyhik woꞌo­pyhyp hap pyi.


text:
Maꞌato itotiaria paꞌi kororia emiitꞌin iꞌatuehay kahato taꞌa­tuehay pirik wo — Etiꞌauka ro etiꞌauka ro Iesui hawyi waku wẽtup ok mekewat aiwy Pasapa etipo­re­nõtem woꞌo­pyhik hap wyi iꞌatuꞌe. — Waku miwan me etunug ehay — Waku wati­po­re­nõtem uhyt Parapa ipyhik hap wyi ereꞌe ro emiwan me iꞌatuꞌe.


text:
Mekewat woꞌo­pot­ꞌauka hat Parapa saꞌa­wyꞌi Piratu tipyhik katu­pono saꞌa­wyꞌi Parapa tipo­ꞌoro tesu­ra­raꞌin tuꞌuka kahato Piratu sura­raꞌin ete toiky­ꞌesat Piratu etawa towanuat haype.


text:
Maꞌato morekuat Piratu Iesui pore­nõtem hap toiky­ꞌesat pote tuwẽ­põwat i raꞌyn miitꞌin sem kape — Yt naku i wati­ꞌauka Iesui katu­pono waku rakat Miꞌi e.


text:
Miꞌi hawyi poꞌog haty wo teꞌe­roꞌe i — Waku ariaꞌyp posak ete wati­ꞌauka Iesui iꞌatuꞌe taꞌa­tuehay pirik wo.


text:
Miꞌi hawyi myeꞌym wo Piratu toꞌe iꞌatuepe — Are pãi kat som Iesui tunug yt naku i iꞌauka hamo e. Yt kat i hin i atipuẽti saꞌag Miꞌi Miit minug koꞌi e. Yt naku i pyno wati­ꞌauka Miꞌi e. Pyno waku wati­pokpok hawyi waku wati­po­re­nõtem woꞌo­pyhik hap pyi hawyi waku wati­pohep Miꞌi Miit piit ete e morekuat Piratu Iesui auka teran haria pe.


text:
Maꞌato waꞌa­tunug haria yt iꞌatu­pohep hin i poꞌog iꞌatuꞌe — Yt naku i wati­po­re­nõtem Iesui iꞌatuꞌe taꞌa­tuehay pirik wo. Waku wati­ꞌauka ariaꞌyp posak ete iꞌatuꞌe. Waku wati­pehik hawyi waku ikuꞌuro iꞌatuꞌe at. Mio tã iꞌatuꞌe at hawyi morekuat Piratu yt tipo­re­nõtem kuap i Iesui.


text:
Miꞌi hawyi mekewat woꞌo­pot­ꞌauka hat mekewat wuꞌuka hap nug hat Parapa e hap het rakat Piratu tipo­re­nõtem naꞌyn woꞌo­pyhik hap pyi hawyi iꞌatu­mi­ky­ꞌesat ewy maꞌato Iesui tutum tesu­ra­raꞌin me iꞌauka hamo iraniaꞌin miky­ꞌesat saꞌag ewywuat nug hamuat.


text:
Miꞌi hawyi ariaꞌyp posak ipotyi rakat taꞌa­tunug hawyi taꞌa­tupag Iesui okpe tote. Maꞌato muꞌap upi taꞌa­tu­puẽti raꞌyn wẽtup tapaiũnꞌa Simãu e hap yi Sireneu kaipywiat hat. Miꞌi ti go kaipyi tut tawa Ieru­sarẽi kape. Miꞌi Simãu sura­raꞌin tiꞌa­tu­pytyk hawyi iꞌokpe tote taꞌa­tupag Iesui eꞌariaꞌyp posak hawyi Iesui ewatꞌymo totioto.


text:
Miꞌi hawyi typyꞌi rakaria tuwat Iesui ewatꞌymo hawyi toĩneꞌen miitꞌin tok puo hary­po­riaꞌin wak haria. Miꞌiria Iesui hoꞌopot hap taꞌa­tu­mo­haty kahato haype teꞌe­ruwak kahato.


text:
Miꞌi hawyi Iesui tehaꞌat wak haria kape hawyi toꞌe — Manaꞌin Ieru­sarẽi miaria e yt eweiwak teiꞌo uhepiat hoꞌopot pote e. Maꞌato eiwat ehepiat hoꞌopot hap aru eimẽ­pytꞌin hoꞌopot hawiat waku eweiwak e.


text:
Pywo putꞌokꞌe irane ehepiat hoꞌopot kahato hap sese e. Mekewat eꞌat pe turan aru eweiꞌe kahato — Waku poꞌog hary­po­riaꞌin yt kat i imẽpytꞌin nakaria eweiꞌe aru e. Taꞌi yt imẽpyt i rakaria pote poꞌog waku eweiꞌe. Waku poꞌog yt kat i aimẽ­pytꞌin ahemĩ ete an eweiꞌe aru mekewat ehoꞌopot sese hap eꞌat pe e.


text:
Mekewat eꞌat pe eweiꞌe aru yityꞌok koꞌi pe — Eiwe­hytꞌok to uruewawi uruꞌauka hamuat eweiꞌe aru e. Miꞌi hawyi yityꞌok hit koꞌi pe eweiꞌe aru — Urumig neran eikaꞌa koꞌi pe katu­pono uruꞌauka teran uruwa­nĩ­kaptia eweiꞌe aru e.


text:
Pyno yt watiwuk kuap i aiko pe ariaꞌyp iwato rakat yt igag i te rakat e. Pyno Uito ariaꞌyp iwato rakat yt igag i te rakat aiko piat ewy e. Maꞌato eipe ariaꞌyp koꞌi igag kahato koꞌi ewy eweikup­teꞌen e. Meremo aria satꞌe ariaꞌyp igag nakat ete are e. Taꞌi Uito yt kat i atunug saꞌag poꞌypyi uiꞌauka saꞌag neꞌi ariaꞌyp posak ete e. Pyno mio tã ewetunug mesup uhete yt kat i atunug saꞌag pytkai aikotã aru taꞌa­tunug ehete ehewa­nĩ­kaptia aru eiminug saꞌag kahato hap poꞌypyi e. Mesup ahoꞌopot kahato aikotã aria pe ewy ahoꞌopot yt kat i atunug saꞌag pytkai e. Pyno aikotã aru ehoꞌopot ehoꞌopot hap eꞌat putꞌokꞌe aru hawyi e Iesui hary­poria wak haria pe topiat hoꞌopot hap turan.<pb/>


text:
Miꞌi hawyi iꞌewyte typy ok yt naku i sese nug haria miitꞌin potꞌauka haria miitꞌin potse­roꞌok takaria taꞌa­tue­roto yityꞌok kape iꞌatu­ꞌuka Iesui wywuat hamo.


text:
Miꞌi hawyi putꞌok­ꞌi­ꞌa­tuꞌe itote mekewat yityꞌok saꞌag note mekewat yityꞌok nu kawiat miit akag kag ewywuat hap tote hawyi taꞌa­tu­pehik taꞌyn Iesui imuheg hap koꞌi wo teꞌa­riaꞌyp posak ete. Miꞌi hawyi taꞌa­tu­poĩꞌãm ywaipe.<pb/>Miꞌi hawyi taꞌa­tu­pehik wy mekewat typy ok yt naku i sese nug haria wy taꞌa­tu­ꞌa­riaꞌyp posak koꞌi ete hawyi taꞌa­tu­potꞌam wẽtup ok Iesui po sese kai hawyi wẽtup ok ipo ran kai taꞌa­tu­poĩꞌãm taꞌa­tue­ꞌa­riaꞌyp posak koꞌi ete yꞌam me.


text:
Miꞌi hawyi Iesui toꞌe Tupana pe — Uiꞌywot Uiꞌywot waure wo ereĩneꞌen no uhewa­nĩ­kaptia minug saꞌag kai hap atiky­ꞌesat katu­pono yt taꞌa­tukuap i uwe sese uwe Uito Taꞌa­tuꞌ­mi­ꞌauka e Tupana pe.<pb/>Saꞌa­wyꞌi ipehik hap owakai Iesui esokpe taꞌa­tuhep taꞌyn hawyi teꞌe­ru­we­ma­hara raꞌyn hesokpe kyiꞌat hamo aikotã waku hesokpe taꞌa­tu­patꞌok hamo.<pb/>


text:
Miꞌi hawyi iraniaꞌin teꞌe­ra­haꞌat at Iesui ewawi. Miꞌi hawyi toꞌy­wania Iuteuria ywania iꞌatuehay saꞌag kahato Iesui ete — Hẽie yt pywo rakat hin i iꞌatuꞌe. Taꞌi iraniaꞌin toiꞌa­tue­ha­kye­raꞌat kuap wen maꞌato yt hesaika hin i tuwe­ha­kye­raꞌat hamo iꞌatuꞌe. Miꞌi hawyi iꞌatuꞌe Iesui pe — Pywo pe ti En Tupana Mipo­ꞌoro Urupo­rekuat nuat pote waku ewewi ereha­kye­raꞌat hawyi erehep to eꞌariaꞌyp posak pyi iꞌatuꞌe.


text:
Sura­raꞌin iꞌewyte Iesui moweu­kaꞌi saꞌag haria tukup­teꞌen itote. Miꞌi hawyi sura­raꞌin hum sapo hy ewywuat maꞌato yt naku i rakat nop takat neꞌi.


text:
Miꞌi hawyi Morekuat Piratu tiwan naꞌyn — MIꞌI MIIT RI IUTEU YWANIA POREKUAT KORO e tomiwan me hawyi toipehik Iesui akag apy tote ariaꞌyp posak ete.


text:
Miꞌi hawyi mekewat wẽtup ok mekewat miit auka hat yt nakuat i tomo­weu­kaꞌi haype Iesui wẽtup ariaꞌyp posak pyi — Pywo ti rat En nyti pywuat Tupana Mipo­ꞌoro pote uruhep to mesu­wepyi hawyi urueha­kye­raꞌat ro En iꞌewyte ereha­kye­raꞌat ro meiũpepyi ariaꞌyp posak pyi e Iesui pe.


text:
Mio tã toꞌe hawyi wẽtup ok Iesui po sese kawiat yt nakuat i mio tã toꞌe Iesui moweu­kaꞌi hat pe — Yt naku i miꞌi tã ere Iesui pe e. Yt erekenꞌẽ i apo Tupana pupi e. Pywo pe ti aiꞌa­piheg aiminug saꞌag poꞌypyi mesuwat ariaꞌyp posak koꞌi ete e.


text:
Taꞌi aiminug saꞌag upi aiꞌauka aiꞌa­piheg hamuat wen maꞌato Iesui yt kat i hin i saꞌag tutunug pytkai toĩneꞌen toꞌa­piheg hawe ikuꞌuro hamuat e.


text:
Miꞌi hawyi Iesui pe toꞌe — Mehĩ e yt uiwaure teiꞌo En karãpeĩ ereĩneꞌen Wuatꞌi Miitꞌin Potypot nuat turan e.


text:
Miꞌi hawyi Iesui tiwesat raꞌyn — Pywo ti ahenoi epe mesup eꞌat pe ereĩneꞌen uiwywo uhetama sese pe e Iesui tomohey pakup takat pe mekewat saꞌa­wyꞌi miitꞌin auka hat pe ariaꞌyp posak pyi.<pb/>


text:
Miꞌi hawyi atpo­sake putꞌokꞌe hawyi wãtym kape putꞌokꞌe myeꞌym ura turan iꞌypyryp kahato wãtym ewy mesuwat yi tote.


text:
At yt hẽtyhot hin i mesuwat yi tote hawyi mekewat Tupana mõtypot yat eꞌoken­ꞌypy sokpe kawiat hiotꞌe kahato myasetpuo yi kape.


text:
Miꞌi hawyi ariaꞌyp posak pyi Iesui toꞌe tehay pirik wo Tupana pe — Papai e epo pe raꞌyn atoiat Uipãꞌãu e. Mio tã toꞌe ipyhu tek taꞌyn hawyi ikuꞌuro raꞌyn.


text:
Miꞌi hawyi wẽtup ok sura­raꞌin akag taꞌa­kasa yne hawyi tuwehum kahato Tupana pe — Pywo pe ti Meiũ Miit Iesui waku kahato rakat are e.


text:
Miꞌi hawyi iraniaꞌin sehaꞌat haria ikuap taꞌyn aikotã aikotã Iesui ikuꞌuro waku hap ewy hawyi teꞌe­ra­ꞌaipok taꞌyn taꞌa­tuꞌyat koꞌi kape. Maꞌato iꞌatuwat turan teꞌe­re­po­tiꞌa petek petek kahato muꞌap upi — Paaꞌu­ru­toꞌe paaꞌu­ru­toꞌe e hamo Iuteuria eko ewy.


text:
Miꞌi hawyi Iesui wywuaria typyꞌi kahato rakaria yi wato Karireia pywiaria teꞌe­ra­haꞌat kahato Iesui kuꞌuro hap kape pya pyi ariaꞌyp posak koꞌi kai tukup­teꞌen wen maꞌato itote pyi teꞌe­ru­we­haꞌat yne aikotã Iesui kuꞌuro turan hap kape.<pb/>


text:
Iuse ti waku kahato rakat. Miꞌi ti miitꞌin mimõ­typot kahato — Tupana topy­huꞌat irane Miitꞌin Porekuat nuat e hap ekatup hat Iuse. Saꞌa­wyꞌi toĩneꞌen iraniaꞌin woꞌo­nãpin haria pyꞌa­setpe karãpe — Yt naku i kahato Iesui pote waku wati­ꞌauka miꞌi iꞌatuꞌe turan maꞌato Iuse — Yt naku i wati­ꞌauka Miꞌi Miit e itote.


text:
Miꞌi hawyi Iesui ikuꞌuro hawyi Iuse toto morekuat Piratu kape hawyi tohẽtup — Etum no Iesui piit atisyp hamo e.


text:
Miꞌi hawyi morekuat Piratu — Waku e hawyi Iuse tihep taꞌyn Iesui piit ariaꞌyp posak pyi hawyi tohuwy raꞌyn sokpe ikahu rakat hoꞌo­woity rakano. Miꞌi hawyi totopag naꞌyn ipiit woꞌosyp hawe nu wato kaꞌa pe aikope yt uwe i syp hawe nu kaꞌa miitꞌin minug pakup we totopag.


text:
Toisyp taꞌyn Iesui wãtym yt pya i turan. Miꞌi turan watunug miꞌu wãtymꞌi turan mũki­ꞌite wanuat Tupana mõtypot hap eꞌat piat miꞌu wo yt kat i miꞌu wati­ꞌanug Tupana mõtypot eꞌat pe hap ewy. Miꞌi wãtymꞌi turan Iuse topag naꞌyn Iesui piit ikuꞌuro sese rakat mekewat nu kaꞌa woꞌosyp hawe wãtym i turan.


text:
Iꞌewyte hary­po­riaꞌin Iesui wywuaria yi Karireia kaipy­wiaria tuwat Iuse wywo Iesui syp hap kapiat teꞌe­ra­ꞌa­kasa hamo.


text:
Miꞌi hawyi teꞌe­ra­ꞌaipok taꞌyn taꞌa­tuꞌyat koꞌi kape mohag ikamhig se rakat kyiꞌat hamo Iesui piit pen hamo. Miꞌi hawyi meiũran taꞌa­tue­roto hyp hap kape ipiit pen mohag wuat hamo Iuteuria eko ewy. Miꞌi hawyi mũki­ꞌite wẽtup eꞌat teꞌe­ru­we­mohy at Tupana e hap miwan miat ewy Tupana mõtypot hamo.<pb/>


text:
Miꞌi hawyi hunete mytuꞌu eꞌat pe hary­po­riaꞌin Iesui emiitꞌin tuwat Iesui syp hap kape. Mana Maria yi Mata­rena kaipywiat iꞌewyte mana Iuana hawyi wẽtup ok mana Maria Iesui potmuꞌe Tiaku ty iꞌewyte iraniaꞌin hary­po­riaꞌin saꞌa­wy­ꞌiwuat hewyry Iesui upiaria tuwat raꞌyn isyp hap kape mohag hy ikamhig se kahato rakat wywo ipiit pen hamuat Iuteu ywania eko ewy.


text:
Putꞌok­ꞌi­ꞌa­tuꞌe hawyi mekewat nu kaꞌa hap ete isyp hap ete hawyi yt kat i te okenꞌypy nu kawiat saꞌa­wyꞌi ewy toĩneꞌen itote maꞌato tuwe­ꞌo­ken­hypꞌok pe raꞌyn taꞌa­tu­puẽti Iesui syp hap. Mekewat nu wato tuwe­morem yi kaꞌa okenꞌypy pyi topy­huꞌat.


text:
Miꞌi hawyi Iesui emiitꞌin hary­poria kawiat tuwe­hytꞌok taꞌyn woꞌosyp hawe mekewat yi kaꞌa pe hawyi maꞌato Iesui piit yt taꞌa­tu­puẽti hin i itote.


text:
Miꞌi hawyi teꞌe­ru­wa­nẽtup kahato ipiit weityk hap etiat turan teꞌe­ru­we­mo­herep taꞌyn iꞌatu­py­ꞌa­setpe typy ok ihainia atipy kaipywiat sut haria. Iꞌatue­sokpe hẽtyhot kahato wywo teꞌe­ru­we­mo­herep taꞌyn.


text:
Miꞌi hawyi hary­po­riaꞌin iꞌatu­pupi teꞌe­ro­kenꞌẽ kahato hawyi yi kape neꞌi hewo genꞌẽ pono. Miꞌi hawyi wemo­herep haria atipy kaipy­wiaria teꞌe­roꞌe iꞌatuepe — Kat pote ieĩneꞌen hat eweikat woꞌosyp hawe map haria pyꞌa­setpe apoꞌi­ꞌa­tuꞌe Iesui piat.


text:
Taꞌi Iesui yt uwe i meiũpe katu­pono toĩneꞌen i raꞌyn aikotã iꞌe hap ewy iꞌatuꞌe. Waure­ꞌe­weiꞌe apo raꞌyn kat som iꞌe ehepiat eweikup­teꞌen tawa Karireia pe turanuat aikotã Iesui toꞌe — Myeꞌym eꞌat hawyi arẽtem guꞌuro pyi e hap apoꞌi­ꞌa­tuꞌe.


text:
Taꞌi mio tã iꞌe hap ewy topy­huꞌat mesup iꞌatuꞌe. Mio tã toꞌe ehepe — Uito ti Ekywyt koro Uito e. Miꞌi hawyi wyti aru iraniaꞌin yt nakuaria i uiꞌauka hamo arepy­huꞌat aru e. Miꞌi hawyi taꞌa­tu­pehik taꞌyn Uito ariaꞌyp posak ete uiꞌauka hamo e. Miꞌi hawyi uiku­ꞌuro miitꞌin ekawiano maꞌato myeꞌym eꞌat uiku­ꞌuro sese hawyi areĩneꞌen i raꞌyn guꞌuro po pyi e ti raꞌyn kue Iesui ehepe yi Karireia pe turan iꞌatuꞌe atipy kaipy­wiaria Iesui emiitꞌin hary­po­riaꞌin kawiat pe.


text:
Miꞌi hawyi hary­po­riaꞌin teꞌe­ru­we­wa­nẽtup saꞌa­wy­ꞌiwuat Iesui e hap kape hawyi tuwe­nõꞌẽ raꞌyn isyp hap kaipyi.


text:
Miꞌi hawyi teꞌe­ra­ꞌaipok Iesui potmu­ꞌeria kape 11 ok takaria kape iꞌewyte iraniaꞌin Iesui emiitꞌin me hawyi putꞌok­ꞌi­ꞌa­tuꞌe hawyi teꞌe­ra­ꞌa­kasa hap taꞌa­tu­henoi — Iesui ti toĩneꞌen i raꞌyn an tuwẽtem naꞌyn guꞌuro pyi ti an iꞌatuꞌe.


text:
— Pywo Iesui toĩneꞌen iꞌatuꞌe mana Maria yi Mata­rena kaipywiat iꞌewyte mana Iuana hawyi wẽtup ok mana Maria Iesui potmuꞌe Tiaku ty iꞌewyte iraniaꞌin hary­po­riaꞌin saꞌa­wy­ꞌiwuat haria Iesui syp hap akasa haria. Miꞌiria ti teꞌe­ra­ꞌaipok hawyi taꞌa­tu­henoi yne raꞌyn Iesui potmu­ꞌeria pe — Aipo­typot toĩneꞌen i raꞌyn iꞌatuꞌe.


text:
Miꞌi hawyi ipotmu­ꞌeria pe hary­po­riaꞌin henoi yne yne atipy piaria e hap koꞌi hawyi — Heso kahato manaꞌin iꞌatuꞌe hary­po­riaꞌin me. Yt taꞌa­tu­mohey hin i.


text:
Maꞌato Peteru tikuap hawyi meremo teput raꞌyn Iesui syp hap kape tehaꞌat hamo. Putꞌok­toꞌe hawyi iꞌywyt­ꞌok­pypuo tehaꞌat. Tehaꞌat hawyi Iesui suwy hap sokpe yn toipuẽti itote. Miꞌi hawyi taꞌaipok taꞌyn toꞌyat kape maꞌato tuwa­nẽtup kahato taꞌa­kasa hap koꞌi etiat.<pb/>


text:
Iꞌewyte mekewat mytuꞌu eꞌat pe tuwat raꞌyn typy ok Iesui potmu­ꞌeria tawa hit Emau kape tawa wato Ieru­sarẽi kaipyi. Tawa hit Emau yt pya hin i Ieru­sarẽi pyi. Wãtymꞌi hap kaipyi wãtym hap kape hap ewy wahe­wyry muꞌap upi hap ewy taꞌa­tu­he­wyry.


text:
Maꞌato yt taꞌa­tukuap i uwe sese Iesui hap. Teꞌe­ra­ꞌa­kasa raꞌyn wen maꞌato yt taꞌa­tukuap i sese uwe Iesui katu­pono Tupana tunug iꞌatueha yt hãpyk i.


text:
Miꞌi hawyi Iesui toꞌe iꞌatuepe — Kat eweiꞌe ehehay eiwo­ꞌope eiko­hye­wyry hap upi uhytꞌiꞌin e. Mio tã apoꞌe hawyi teꞌe­ro­py­huꞌat muꞌap tote yt kat i iꞌatuete taꞌa­tu­wepit hap wywo.


text:
Miꞌi hawyi wẽtup ok ihainia mehĩ Keupa apoꞌe Iesui pe — En ni Ieru­sarẽi miat ieĩneꞌen porap i hat apoꞌe. Yt etikuap i te apo aikotã tokosap itote eꞌihotꞌok e. Yt ikuap hat apo en e.


text:
Mio tã toꞌe hawyi Iesui apoꞌe — Aikotã som tokosap itote e. Miꞌi hawyi toiwesat — Saꞌag kahato taꞌa­tunug naꞌyn itote wẽtup ok ete mekewat Iesui ete mekewat tawa hit Nasare kaipywiat hat ete e. Taꞌi Tupana ehay enoi hat kahato Miꞌi Miit Iesui e. Pywo pe ti iminug koꞌi iwato kahato tutunug yt uwe minug ewywuat i e. Waku kahato tutunug iꞌewyte ihay se kahato rakat toĩneꞌen Mekewat Miit Iesui iꞌatuꞌe. Taꞌi Mekewat Miit Wakuat kahato wo toĩneꞌen Tupana wanẽtup hawe iꞌewyte miitꞌin wanẽtup hawe iꞌatuꞌe.


text:
Miitꞌin powyro rakat pytkai ahepaꞌi koro koꞌi iꞌewyte aiꞌa­kagnia imaꞌat kahato rakaria wo tukup­teꞌen hawyi taꞌa­tupag Iesui more­kuaria ahewa­nĩ­kaptia po pe raꞌyn iꞌauka hamo e. — Eweiꞌauka ro Miꞌi Miit iꞌatuꞌe. Miꞌi hawyi iꞌatu­mi­ky­ꞌesat ewy taꞌa­tunug saꞌag neꞌi Iesui ete iꞌatuꞌe. Miꞌi hawyi taꞌa­tue­su­ra­raꞌin tipehik pereku wo ariaꞌyp posak ete hawyi ikuꞌuro raꞌyn iꞌatuꞌe.


text:
— Taꞌi aiꞌy­wania Isareu ywania wanĩ­kaptia po pywiat ehakye­raꞌat hat Miꞌi Miit Iesui urutu­wa­nẽtup saꞌa­wyꞌi maꞌato mio ikuꞌuro raꞌyn pote aikotã aru iꞌatuꞌe. Miꞌi hawyi koitywy myeꞌym eꞌat tokosap taꞌyn ikuꞌuro hawyi iꞌatuꞌe.


text:
Iraniaꞌin hary­po­riaꞌin Iesui emiitꞌin uruwy­wuaria urumõgyt kahato katu­pono mesup ti hunete tuwat Iesui syp hap kape hawyi taꞌa­tukat ipiit itote ipen hamuat wen maꞌato yt kat i ipiit taꞌa­tu­puẽti itote.


text:
Miꞌi hawyi teꞌe­ra­ꞌaipok uruewawi hawyi mio tã iꞌatuꞌe uruepe — Mesup taꞌyn urumu­ꞌetu hap ewy itote turan tuwe­mo­herep taꞌyn atipy kaipy­wiaria uruewawi iꞌatuꞌe hary­po­riaꞌin teꞌe­ra­ꞌaipok hawyi iꞌatuꞌe.


text:
Miꞌi hawyi iraniaꞌin uruto tuwat raꞌyn hary­po­riaꞌin mienoi kuap hamo sio pywo sio yt kuap hamo. Miꞌi hawyi Iesui syp hap teꞌe­ra­ꞌa­kasa hary­po­riaꞌin mienoi ewywuat taꞌa­tu­puẽti itote wen maꞌato Iesui piit sese yt taꞌa­tu­puẽti hin i iꞌatuꞌe Iesui pe yt ikuap i te turan.


text:
Miꞌi hawyi Iesui toꞌe iꞌatuepe — Are pãi kat poteĩ yt eweimohey i te saꞌa­wy­ꞌiwuat Tupana ehay enoi haria miwan miat e hap koꞌi apoꞌe.


text:
Taꞌi saꞌa­wy­ꞌi­wuaria Tupana ehay wan haria taꞌa­tu­henoi kahato Miꞌi Miit ete e. Mio tã iꞌatuꞌe saꞌa­wyꞌi — Tupana Mipo­ꞌoro Aheha­kye­raꞌat toho­ꞌopot kahato aru miitꞌin po wo hawyi miitꞌin miꞌauka wo topy­huꞌat hawyi tuwẽtem guꞌuro pyi hawyi taꞌaipok atipy kape i raꞌyn e kahato saꞌa­wyꞌi Tupana ehay moherep haria taꞌa­tu­miwan me e. Miꞌi Tupana e hap ewy toĩneꞌen mesup taꞌyn. Tupana Mimoieĩ­neꞌen toĩneꞌen mesup katu­pono Tupana Mimõ­typot no toĩneꞌen Miꞌi Miit wuatꞌi eꞌat pe e.


text:
Miꞌi hawyi Tupana ehay moherep hat akag Musei tiwan kahato Tupana Mipo­ꞌoro Wuatꞌi Miitꞌin Ehakye­raꞌat hanuat ete e Iesui tuwepiat muꞌap tote.


text:
Miꞌi hawyi tuwat i tawa hit Emau kape hawyi yt pya i tawa hit Emau kai hawyi Iesui toꞌe iꞌatuꞌe pe — Pyno meiũran irane uhytꞌiꞌin e.


text:
Maꞌato — Yt Mehĩ eropy­huꞌat ro mesuwe uruwywo katu­pono wãtym naꞌyn iꞌatuꞌe Iesui pe. Miꞌi tupono topy­huꞌat topot­mu­ꞌeria wywo maꞌato yt taꞌa­tukuap hin i te uwe hap.


text:
Miꞌi hawyi Iesui tenuk iꞌatu­wywo turan man teneg totat hawyi — Waku e Tupana pe hawyi toipik aikotã saꞌa­wy­ꞌiwuat ewy hawyi tutum naꞌyn iꞌatuepe.


text:
Toipik mekewat man teneg topo wywo saꞌa­wyꞌi ewy hawyi meremo taꞌa­tukuap taꞌyn uwe hap hawyi Tupana tomog naꞌyn yt iꞌatueha pytig i hap ewy hawyi meremo taꞌa­tukuap Iesui itote hawyi tuweityk taꞌyn iꞌatu­py­ꞌa­setpyi Iesui.


text:
Miꞌi hawyi teꞌe­roꞌe toꞌope — Pywo pe ti rat Aiꞌakag Iesui tuwẽtem naꞌyn guꞌuro pyi hawyi ihay raꞌyn ikahu kahato aiwywo iꞌatuꞌe. Taꞌi ihay aria ewy aipyꞌa pe toĩneꞌen muꞌap upi ihay aiwywo turan iꞌatuꞌe.


text:
Miꞌi hawyi meremo teꞌe­ra­ꞌaipok taꞌyn iraniaꞌin Iesui mohey haria kape tawa wato Ieru­sarẽi kapiaria enoi hamo. Putꞌok­ꞌi­ꞌa­tuꞌe itote hawyi taꞌa­tu­puẽti raꞌyn mekewat 11 ok takaria iraniaꞌin ipotmu­ꞌeria wywo.


text:
Putꞌok­ꞌi­ꞌa­tuꞌe hawyi — Pywo pe ti rat tuwẽtem naꞌyn Aika­ꞌiwat Iesui katu­pono tuwe­mo­herep taꞌyn mesup Simãu me iꞌewyte uhepe e.


text:
— Mesup taꞌyn muꞌap upiat Iesui tuwe­mo­herep uruepe iꞌatuꞌe. Miꞌi hawyi urutenuk hap turan toipik aheman aikotã Iesui tipik man saꞌa­wy­ꞌiwuat man imipik hap ewy hawyi uruikuap taꞌyn uwe Iesui iꞌatuꞌe.


text:
Mio tã taꞌa­tu­henoi turan tuwe­mo­herep taꞌyn Aika­ꞌiwat Sese IESUI iꞌatu­py­ꞌa­setpe. Miꞌi hawyi toꞌe topot­mu­ꞌeria pe — Tupana eimo­wepit uiwy­riaꞌin e.<pb/>


text:
Miꞌi hawyi apoꞌe — Kat poteĩ eweiwa­nẽtup kahato kowoꞌi kowoꞌi eipyꞌa pe yt kat i eiwepit hap wywo e. Kat poteĩ tig yt eweimohey i te uheĩneꞌen guꞌuro pyi hap e.


text:
Pyno uimohey ro e. Eiwe­ponug no uipiit ete uipiit suk hap koꞌi ete sio Uito sio yt kuap hamo e. Uito rat ewehaꞌat ro yt miit ehog hin i Uito katu­pono uikag koꞌi wywo uipiit puꞌi wywo areĩneꞌen e topot­mu­ꞌeria pe.


text:
Mio tã toꞌe hawyi toimo­herep taꞌyn topo suk hap kaꞌa koꞌi topy suk hap kaꞌa koꞌi hawyi — Uito ti rat uimohey ro eipe e.


text:
Maꞌato niatpo kahato imohey hamuat ipotmu­ꞌeria. Teꞌe­ru­wa­nẽtup kahato itote iꞌewyte iꞌatu­wepit kahato raꞌyn. Miꞌi hawyi Iesui apoꞌe iꞌatuepe yt taꞌa­tu­mohey i pote — Toĩneꞌen apo meiũpe eimiꞌu uiwy­riaꞌin e.


text:
Tutuꞌu hawyi poꞌog Iesui toꞌe temiitꞌin me — Saꞌa­wyꞌi areĩneꞌen eipy­ꞌa­setpiat turan ahenoi kahato ehepe aikotã aru topy­huꞌat uhete hap. Mesup eꞌat pe ahenoi teran ahaꞌa­seꞌi Musei miwan kaipyi Tupana ehay enoi haria miwan kaipyi yne uhetiat e. Iꞌewyte morekuat Tawi wepy hap miwan kaipyi uhetiat yne atimo­herep teran yne uhetiat e. Koitywy topy­huꞌat raꞌyn yne iꞌatu­mienoi yianmiat uhetiat hap ewy e.


text:
Miꞌi hawyi heremo yn naꞌyn iꞌatu­wa­nẽtup hawe Tupana ehay Iesui tunug. Miꞌi hawyi taꞌa­tukuap kahato raꞌyn miwan saꞌa­wy­ꞌiwuat kai Iesui etiat hap hawyi heremo raꞌyn iꞌatue­pyꞌa pe yne Iesui ete.


text:
Miꞌi hawyi Iesui toꞌe i — Taꞌi miwan saꞌa­wy­ꞌiwuat Tupana mimo­herep tohenoi kahato uhetiat ahoꞌopot hap etiat uiku­ꞌuro hawyi myeꞌym eꞌat uiku­ꞌuro raꞌyn hawyi areĩneꞌen i hap e Tupana miwan me saꞌa­wy­ꞌiwuat pe e.


text:
Taꞌi yianme Tupana henoi kahato uhetiat tehay wan haria po wo aikotã aru taꞌa­tu­henoi kahato tesaika hap wywo torania ywania pe aikotã waku miitꞌin teꞌe­ru­we­morem Tupana kape iꞌatu­minug saꞌag hap koꞌi kaipyi uhet upi hap tohenoi miwan me e Iesui. Miitꞌin teꞌe­ru­we­morem Tupana kape uhet upi hawyi waure wo Tupana toĩneꞌen iꞌatu­minug saꞌag hap koꞌi ete e kahato yne mekewat Tupana ehay miwan me. Waku tawa Ieru­sarẽi me toha­ꞌa­wynug naꞌyn mesuwat sehay wakuat hawyi waku yne ywania kape taꞌa­tu­henoi Uhaꞌyru ete e Tupana miwan me e.


text:
Pyno Tupana miky­ꞌesat ewy atum ehepe Tupana Pãꞌãu eimoe­saika hamuat e. Maꞌato waku meiũpe tawa Ieru­sarẽi me eweikup­teꞌen hawyi meiũran areto hawyi atum aru ehepe Tupana Pãꞌãu eimoe­saika kahato uipotpap nug hamuat hap e. Pyno waku mesuwe tawa Ieru­sarẽi me eweikup­teꞌen Tupana Pãꞌãu ut hap eꞌat ekatup hamuat e topot­mu­ꞌeria pe Iesui.<pb/>


text:
Miꞌi hawyi Iesui tioto raꞌyn topot­mu­ꞌeria tawa wato Ieru­sarẽi myi tawa hit Petania kape. Miꞌi tote ipo koꞌi ywaiti pe tutunug hawyi — Tupana etipo­wyro uimohey haria wuatꞌi eꞌat pe etiꞌa­tu­poi­tyro miꞌiria ahẽtup e.


text:
Miꞌi hawyi taꞌa­tu­mõ­typot kahato itote Tupana hawyi teꞌe­ra­ꞌaipok taꞌyn tawa wato Ieru­sarẽi kape iꞌatu­wepit sakpo hap wywo.


text:
Putꞌok­ꞌi­ꞌa­tuꞌe hawyi teꞌe­ro­py­huꞌat Tupana mõtypot yat hawe hawyi — Waku kahato En Tupana taꞌa­tuꞌe itote at kaꞌap.<pb/>Mesup miwan Iesui etiat atunug mesuwe ikyꞌe haria mowepit hamo.<pb/>Toran naꞌyn uimiwan. Uhet IRUKA.


text:
Uito Iuwãu ti ahenoi teran Aika­ꞌiwat saꞌa­wyꞌi ieĩneꞌen hap etiat. Saꞌa­wyꞌi sese turan mesuwat wuatꞌi nug hap eꞌyianmete ti Aika­ꞌiwat Iesui toĩneꞌen Tupana kai te. Saꞌa­wyꞌi sese wuatꞌi owakai te Aika­ꞌiwat set saꞌa­wyꞌi Tupana Ehay Moherep Hat toĩneꞌen are. Taꞌi yt tuwe­mo­herep i te miit no te turan Tupana Ehay Moherep Hat toĩneꞌen wuatꞌi eꞌat pe Tupana wywo. Tupana kai toĩneꞌen saꞌa­wyꞌi iꞌewyte Tupana wo toĩneꞌen mekewat Tupana Ehay Moherep Hat are. Yi yt kat i te turan toĩneꞌen Mekewat Tupana Ehay Moherep Hat Sese.


text:
Miꞌi hawyi Tupana toꞌe tope — Uhehay­tuwy e waku etunug yne yne uiminug koꞌi e. Waku etunug mytyp at waty waikiru koꞌi e Tupana saꞌa­wyꞌi sese tope. Miꞌi hawyi tutunug yne yne mesuwe iꞌewyte atipy pe. Yt kat kawiat i tutunug yne yne tehay wo yn at waikiru koꞌi waty yi yne yne tutunug iꞌewyte wuatꞌi yi piat koꞌi atipy piat koꞌi toiꞌa­tu­mo­herep yne yne tehay wo. — Eweikup­teꞌen no e hawyi tukup­teꞌen yne yne. Yne ieĩneꞌen hanuaria nug hat Tehay­tuwy toĩneꞌen. Miꞌi Hat yn ni Wuatꞌi nug Hat. Miꞌi hawyi yt uwe i wẽtup ok kat hap kat hap koꞌi nug hat toĩneꞌen katu­pono Aika­ꞌiwat tiꞌa­tu­mo­herep torania torania toꞌe hap ewy teꞌe­ru­we­mõ­py­huꞌat yne yne.


text:
Tehay­tuwy toĩneꞌen Wuatꞌi Moieĩneꞌen Hat. Taꞌi Wuatꞌi Nug Hat ri Miꞌi.<pb/>Miꞌi hawyi heꞌat putꞌokꞌe hawyi tuwe­mo­herep Miit no. Aipy­ꞌa­setpe hirakat nuat topy­huꞌat. Toꞌy­wãꞌĩ raꞌyn mesuwe miit kawiat aipuꞌi raꞌyn Miit sese topy­huꞌat mesuwe Tupana Ehay Moherep hat Tupana Ehaytuwy. Aipy­ꞌa­setpiat Tupana moherep ahepe hanuat sese topy­huꞌat mesuwe. Heremo kahato ariãty ewy topy­huꞌat aipy­ꞌa­setpe. Tuwe­mo­herep hawyi aikotã ariãty ewywuat Tupana tomo­herep miitꞌin me hanuat topy­huꞌat Miꞌi Miit.


text:
Putꞌokꞌe raꞌyn mesuwe hawyi toimo­herep miitꞌin me muꞌap Tupana kapiat aikotã ariãty wãtym muo muꞌap moherep muꞌap ahepe hap ewy toimo­herep ahepe muꞌap Tupana kapiat Mekewat Miit sese are. Miꞌi hawyi iꞌypyryp hap yt hasep kuap i hin i heꞌa­riãty hot hap putꞌokꞌe raꞌyn hawyi. Aikotã wãtym muo hẽtyhot hap ewy yt naku i nug haria yt tiꞌakit kuap i Aika­ꞌiwat Tupana ehay Moherep Hat. Miꞌi Miit iꞌypyryp hap moweityk hat topy­huꞌat maꞌato iꞌypyryp yt hasep kuap i heꞌa­riãty hot hap.<pb/>


text:
Nimo sakpo kahato turan Tupana toꞌe — Pywo ti rat atipo­ꞌoro Uhaꞌyru miitꞌin atueha­kye­raꞌat hamo e maꞌato waku saꞌa­wyꞌi atipo­ꞌoro wẽtup ok Uhaꞌyru eꞌyianmiat hut hamuat moherep hamo e saꞌa­wyꞌi miwan me. Miꞌi hawyi toipo­ꞌoro mekewat ahetꞌok hat Iuwãu miitꞌin atumuꞌe hamuat Aipo­rekuat Iesui ut hap etiat enoi hamo.


text:
Miꞌi hawyi Iuwãu henoi kahato — Tupana Mipo­ꞌoro sese Aheha­kye­raꞌat hanuat tut irane e yn miitꞌin me mesu­wa­ro­tiaria pe. Taꞌi e Miꞌi Miit tut hawyi ti toimo­herep ahepe muꞌap sese Tupana sese kape ikuap sese hamo tohenoi. Aikotã Miꞌi Miit Ariãty Sese e hap het rakat timo­herep muꞌap ahepe iꞌypyryp sese pe hap tohenoi Iuwãu mekewat woꞌo­setꞌok hat Tupana Mipo­ꞌoro etiat e.


text:
Iuwãu yt mekewat ariãty sese i are maꞌato mekewat Ariãty Sese e hap het rakat ut hap moherep hat mekewat Iuwãu woꞌo­setꞌok hat are.


text:
Miꞌi Miit topy­huꞌat ariãty ewy. Miꞌi Miit set ti Iesui. Miꞌi Miit tiꞌa­tu­moẽ­tyhot kahato miitꞌin mesu­wa­ro­tiaria haꞌa­wy­tepyi mesup te mũki­ꞌite te toimo­herep Toꞌywot. Mekewat Ariãty Sese rakat tuwe­mo­herep Miit no hawyi toimo­herep kahato ahepe Tupana Sese. Koitywy watikuap kahato Tupana etiat Iesui ieĩneꞌen hap kaipyi Iesui ehay kaipyi. Ariãty ewywuat kahato Iesui. Aimoẽ­tyhot kahato Tupana etiat aiwa­nẽtup hawe aipyꞌa piat yne yne aito mesuwat mytyp totiaria are.


text:
Tutunug miitꞌin pytyp rokirẽ topy­huꞌat iꞌatu­py­ꞌa­setpe yi tote maꞌato — En ni yt urunug hat i iꞌatuꞌe neꞌi.


text:
Aika­ꞌiwat tuwe­mo­herep saꞌa­wyꞌi toꞌy­wania Iuteuria ywania ehakye­raꞌat hamo maꞌato yt taꞌa­tu­mohey i yt taꞌa­tu­ky­ꞌesat i Iesui Taꞌa­tue­ha­kye­raꞌat hat Taꞌa­tu­po­rekuat no.


text:
Maꞌato iraniaꞌin aitoria uwe uwe toꞌe topyꞌa pe — Woro­mohey kahato En Iesui. Ereke ro uipyꞌa pe e hat pe Tupana toꞌe — Pywo ti rat koitywy woronug en mesup uhaꞌyru sese uhakiꞌyt sese e ahepe Iesui mohey haria pe.


text:
Miꞌi tã watoꞌe pote aipyꞌa pe hawyi Tupana topy­huꞌat Aiꞌywot Atipy piat. Tupana yn aimo­herep kuap tosa­ꞌy­ruꞌin wo tosa­ki­ꞌytꞌin no. — Waku kahato eipe ti e ahepe. Eiperia ti uimẽ­pytꞌin sese e Tupana ahepe Iesui toĩneꞌen aipyꞌa pe hawyi. Aiꞌywot aity mesu­wa­ro­tiaria kaipyi yt watoĩ­neꞌen kuap i Tupana mẽpytꞌin no katu­pono Tupana yn aimo­herep kuap tomẽ­pytꞌin no. Yt puꞌi kaipywiat i raꞌyn Tupana mẽpytꞌin watoĩ­neꞌen. Yt aiwepyi i wato­py­huꞌat kuap Tupana mẽpytꞌin no. Yt watu­we­mo­herep kuap i aiwe­kaipyi Tupana mẽpytꞌin no katu­pono Tupana kaipywiat yn imẽpytꞌin koꞌi teꞌe­ru­we­mo­herep.


text:
Tupana Ehay Moherep hat tuwe­ꞌamak taꞌyn hawyi Miit no raꞌyn topy­huꞌat aipiit ewywuat tuwe­mo­herep. Miitꞌin puꞌi wo topy­huꞌat aipy­ꞌa­setpe mesuwe. Waku Kahato Rakat Miit Sese wo toĩneꞌen yi tote. Miit Kahato Waku Sese Rakano toĩneꞌen. Miit Pywuat Sese Rakat iwese kahato hamo aiꞌa­tu­kyꞌe. Tuwe­kaipyi aiꞌa­tu­kyꞌe torania sio aito waku sio yt. Hegyiꞌat kahato sese aikyꞌe haype tuwe­mo­herep mesuwe hawyi. Yt kat i iꞌaparap hano topy­huꞌat ahehamo. Tupana Mõtypot hat Sese topy­huꞌat mesuwe — Uhaꞌyru wẽtup ok takat Miꞌi Miit e Tupana ahepe. Miꞌi Miit Ywot sese areĩneꞌen e Tupana Iesui piat pe.


text:
Haꞌa­wyte te ti Iuwãu mekewat woꞌo­setꞌok hat henoi henoi kahato uruepe ahepe Mekewat Miit etiat. Mio tã e miitꞌin me — Meipe raꞌyn tut irane Uhewat­ꞌymo maꞌato Miꞌi Miit ti toĩneꞌen uheĩneꞌen hap eꞌyianmete e ahepe. Miꞌi pote Mekewat sut hat poꞌog poꞌog wakuat uikawiat.


text:
Taꞌi Miꞌi Miit poꞌog kahato uikai katu­pono Wuatꞌi Eꞌat piat Ieĩneꞌen hat Miꞌi Miit toĩneꞌen mote. Meipepe ti rat tut irane Hegyiꞌat Kahato Rakat tuwe­kaipyi aikyꞌe hap e. Miꞌi Miit ti hum ahepe tewaku hap yt ahewaku hap upi i e. Toimõꞌẽ irane aheha­kye­raꞌat hap Tupana miium. Yt kat saꞌup ete i tutum ahepe aheha­kye­raꞌat hap Tupana miium yt ahewaku pytkai i e. Wuatꞌi Miitꞌin Kyꞌe hat uhewat­ꞌymo tut. Tuwe­kaipyi kahato aikyꞌe. Tuwe­kaipyi tewaku hap upi aikyꞌe yt kat saꞌup i pytkai aikyꞌe. Poꞌog poꞌog toꞌo­to­te­tote aikyꞌe haype are uito Iuwãu Iesui piat pe.


text:
Nimuat ahaꞌa­seꞌi Musei henoi kahato wãiꞌe hap ahepuo maꞌato mesup koitywy ti Aipo­typot Tupana Mipo­ꞌoro Sese Iesui henoi kahato ahepuo aikyꞌe hap Tupana piat pywuat sese hap sehay tohenoi — Pywo ti rat Tupana tiꞌa­tu­kyꞌe kahato miitꞌin haype tutum teran teꞌen neꞌi tewa­nĩ­kaptia pe wuatꞌi eꞌat piat ieĩneꞌen hap e mekewat poꞌog ahaꞌa­seꞌi Musei kawiat tutum ahepe.


text:
Taꞌi yt karamuo i ti miitꞌin teꞌe­ra­ꞌa­kasa Tupana Sese kape. Maꞌato Tupana Saꞌyru Sese taꞌa­kasa kahato raꞌyn Tupana Sese kape. Miꞌi pote toikuap kahato Tupana moherep hap ahepuo katu­pono Toꞌywot yaty­pe­pywiat sut hat Miꞌi Miit pote. Miꞌi Miit Tupana Sese moherep kuap ahepe Haꞌyru sese Miꞌi Miit pote e Iuwãu mekewat woꞌo­setꞌok hat Iesui etiat saꞌa­wyꞌi.


text:
Wẽtup eꞌat pe hawyi mekewat Iuteu ywania akag koꞌi tawa wato Ieru­sarẽi miaria gupteꞌen haria tiꞌa­tu­po­ꞌoro paꞌiria aseꞌi Irewi emiari­ruꞌin koꞌi mekewat woꞌo­setꞌok hat Iuwãu kape apoꞌi­ꞌa­tuꞌe hamo — Uwe sese kahato en uhyt iꞌatuꞌe. En apo Tupana Mipo­ꞌoro Urupo­rekuat nuat sio yt iꞌatuꞌe.


text:
Maꞌato toiꞌa­tu­wesat kahato heremo kahato — Uito ti yt Tupana Mipo­ꞌoro Wuatꞌi Miitꞌin Kaꞌiwat nuat hin i e iꞌatuepe. — Yt uito i rat e.


text:
Miꞌi pote — Uweĩ sese pyno en sio apo saꞌa­wy­ꞌiwuat ahaꞌa­seꞌi Tupana ehay moherep hat Eria putꞌokꞌe i raꞌyn atipy kaipyi apo pyno iꞌatuꞌe. — Yt miꞌi i ti rat uito e. — Pyno en mekewat Tupana ehay enoi eꞌyianmiat hat urumie­katup sio yt iꞌatuꞌe. — Yt rat. Yt miꞌi i ti rat uito e Iuwãu.


text:
— Pyno ehenoi kahato ro uwe sese en hap katu­pono urupo­ꞌoro haria tikuap teran kahato etiat uwe sese en hap iꞌatuꞌe. Eremo­herep to uruhenoi hãpyk mono urupo­ꞌoro haria pe iꞌatuꞌe.


text:
Miꞌi hawyi toiꞌa­tu­wesat — Nimo te ti mio tã e ahaꞌa­seꞌi Isaia tomiwan me 40.3 pe — Tut wyti aru wẽtup ok miitꞌin atumuꞌe yahig notiat hanuat e. Yahig notiat tehay pirik wuat woꞌo­muꞌe hat e. Aipo­rekuat Tupana Mipo­ꞌoro ut hamuat moherep hanaut e hat e Isaia saꞌa­wyꞌi miwan me e Iuwãu. Saꞌa­wyꞌi Isaia ihay eꞌyianme uhetiat e mio tã e hap nug hat sese rat uito e Iuwãu paꞌiria pe.


text:
— Mehĩ iꞌatuꞌe pyno en yt Tupana Mipo­ꞌoro wuatꞌi porekuat nuat pote kat pote pyno etiꞌa­tu­setꞌok aiꞌy­wania yꞌy wo iꞌatuꞌe. Uito ere yt Eria i uito ere yt Tupana ehay moherep hat aimie­katup neꞌi ti uito ere pyno kat tuponoĩ etiꞌa­tu­setꞌok setꞌok aiꞌy­wania yꞌy wo iꞌatuꞌe.


text:
Miꞌi hawyi Iuwãu tiꞌa­tu­wesat — Uito ti woro­ho­ꞌo­setꞌok yꞌy wo katu­pono atimo­herep teran ehepe tut irane Tupana Mipo­ꞌoro aheha­kye­raꞌat hamo e. Miꞌi Miit toĩneꞌen mio eito­ꞌoran me e. Taꞌi Tupana Mipo­ꞌoro toĩneꞌen mesup eipy­ꞌa­setpe maꞌato uwe uwe Miꞌi Miit sese yt eweikuap hin i te e.


text:
Miꞌi Miit ti uhewat­ꞌymuat tut irane maꞌato ti uheꞌyianmiat hat sese Miꞌi Miit toĩneꞌen wuatꞌi eꞌat pe e. Miꞌi Miit waku sakpo e poꞌog waku kahato uikai e. Pywo ti rat uiwat poꞌog uhewaku hap yt putꞌokꞌe hin i mekewat Miit eropat hamo e. Ahetama pe toĩneꞌen aipysei hanuaria aheropat hanuaria poꞌog torania kai miitꞌin miky­ryꞌi torania kai. Poꞌog yi kape torania aheropat hanuaria kai aipysei hanuaria e. Miꞌiria ewywuat areĩneꞌen neran maꞌato Tupana Mipo­ꞌoro Aipo­rekuat nuat emiit hit no wen maꞌato uhewaku hap yt putꞌokꞌe i ipysei hamo ipy saity pok hamo e Iuwãu Iesui waku kahato hap moherep hamuat.


text:
Mekewat eꞌat pe Iuwãu timo­herep kahato miitꞌin me tehay Aika­ꞌiwat etiat yt pya hin i tawa Petania pyi Iũtãu hy sakpo aikope miitꞌin toiꞌa­tu­setꞌok hap tote.<pb/>


text:
Eꞌihotꞌok pe Iuwãu taꞌa­kasa Iesui ut tewawiat hap. Miꞌi hawyi toꞌe temiitꞌin me — Meipe raꞌyn Tupana tum naꞌyn ahepe Tohũ e. Meiũran ti aru Meiẽwat Miit imoma yne miitꞌin minug saꞌag yt nakuap i hap koꞌi e aikotã wati­ꞌauka aihũria aiminug saꞌag moweityk hamuat miꞌi ewywuat ti aru Tupana Hũ ikuꞌuro aika­wiano e. Eweiwe­haꞌat ro meipewat Miit kape katu­pono Miꞌi Miit Tupana Hũ sese aheha­kye­raꞌat hamo e Iuwãu Iesui ut tewawiat hap turan.


text:
Pywo ti rat meipe Miit wyti uimienoi saꞌa­wy­ꞌiwuat ewywuat aikotã areꞌe — Uhewat­ꞌymo hamuat ti uheꞌyianmiat tut uiꞌe hap ewywuat meipe Miit katu­pono uiwat uiꞌy­wãꞌĩ hap eꞌyianme ti Miꞌi Miit toĩneꞌen wuatꞌi eꞌat pe maꞌato uiat uiꞌy­wãꞌĩ hap watꞌymo tuwe­mo­herep mesuwe iꞌywãꞌĩ hap e. Meipewat Miit poꞌog wakuat uikawiat are saꞌa­wyꞌi e hap ewywuat koran tut raꞌyn ahowawi e.


text:
Maꞌato Uwe kahato hap Miꞌi Miit saꞌa­wyꞌi yt atikuap hin i e. Saꞌa­wyꞌi miꞌi yn maꞌato atikuap — Meiũran epotsetꞌok turan aru tuwe­mo­herep eꞌywania ewawi Uimi­po­ꞌoro Eipo­typot Tupana e hap yn maꞌato atikuap saꞌa­wyꞌi. Miꞌi pote woro­ho­ꞌo­setꞌok yꞌy wo e Iuwãu miitꞌin me Miꞌi Miit moherep hamo tut uhowawi hap etiat e.


text:
Wẽtup eꞌat pe Iuwãu taꞌa­kasa Iesui kape hawyi toꞌe — Haꞌa­wyte neke araꞌa­kasa raꞌyn uito Tupana Pãꞌãu putꞌokꞌe raꞌyn meiẽwat Miit etiat atipy kaipywiat pykasu ewywuat tut e Iuwãu miitꞌin me.


text:
Saꞌa­wyꞌi yt atikuap i Miꞌi Miit maꞌato uipo­ꞌoro miitꞌin setꞌok yꞌy wuat hat Tupana mio tã e uhepe — Meiũran tut aru ewawi miitꞌin setꞌok Uipãꞌãu wakuat nuat sese wuat hanuat e. Miꞌi hawyi Uipãꞌãu topy­huꞌat aru ipiit ete hawyi etikuap Miꞌi Miit Uimi­po­ꞌoro raꞌyn wuatꞌi miitꞌin ehakye­raꞌat hamuat e Tupana haꞌa­wyte uhepe e Iuwãu.


text:
— Miꞌi kape ti araꞌa­kasa raꞌyn miꞌi tupono ahenoi hamuat ehepuo — Miꞌi Miit ti Tupana Saꞌyru sese raꞌyn are e woꞌo­setꞌok hat Iuwãu ahepe.<pb/>


text:
Wẽtup eꞌat tokosap hawyi Iuwãu woꞌo­setꞌok hat toĩneꞌen i raꞌyn Iutãu hy ẽpeke typy ok topot­mu­ꞌeria wywo.


text:
Miꞌi hawyi taꞌa­kasa i raꞌyn Iesui ikosap turan hawyi toꞌe topot­mu­ꞌeria typy ok pe — Meke i raꞌyn tokosap Tupana Hũ e.


text:
Miꞌi turan Iesui tehaꞌat tosai­pepe toupiat õꞌẽ haria kape. Miꞌi hawyi toꞌe iꞌatuepe — Kan eweikat uhytꞌiꞌin e. — Woꞌo­muꞌe hat aikopeĩ ereĩneꞌen iꞌatuꞌe. Maꞌato taꞌa­tu­pusu puo Irapi aikopeĩ ereĩneꞌen iꞌatuꞌe.


text:
Miꞌi hawyi Iesui tiꞌa­tu­wesat — Eweiwat uhupi hawyi atimo­herep mono aikope uheĩneꞌen hap ehepuo e Iesui. Mio tã e hawyi tuwat raꞌyn Iesui upi aikope heĩneꞌen hap kape. Miꞌi hawyi itote putꞌok­ꞌi­ꞌa­tuꞌe wãtymꞌi turan. Miꞌi hawyi itote tukup­teꞌen iꞌatue­wãtym naꞌyn Iuwãu potmu­ꞌeria typy ok takaria.


text:
Miꞌi hawyi wẽtup ok Iuwãu potmuꞌe hat Ãtere ehap het rakat toĩneꞌen porapꞌi Iesui wywo hawyi toto raꞌyn toykeꞌet Simãu Peteru kat hamo.


text:
Toipuẽti hawyi toꞌe — Simãu e atipuẽti raꞌyn wyti Tupana Mipo­ꞌoro Aipo­rekuat nuat e maꞌato topusu puo — Atipuẽti raꞌyn wyti Ahemesia e Simãu me.


text:
Miꞌi hawyi Ãtere tioto toykeꞌet Iesui kape hawyi Iesui toꞌe iykeꞌet pe — En ni Simãu Iuwãu saꞌyru e maꞌato eset pakup atum epe mehĩ e. Koitywy ti aru Nu e raꞌyn eset e Iesui. Maꞌato topusu puo Iuteuria ywania pusu puo Sewa eset e maꞌato Kereku pusu puo Peteru eset e.<pb/>


text:
Putꞌok­toꞌe itotiat hawyi toipuẽti Wiripi tawa Pesaita kaipywiat mekewat Ãtere Peteru etawa kaipywiat. Miꞌi hawyi Iesui toꞌe tope — Toꞌiro uhupi e Wiripi pe hawyi toto raꞌyn hupi.


text:
Meiũran Wiripi toto towy ok Nata­naꞌeu kat hamo. Toipuẽti hawyi toꞌe — Are pãi koitywy atipuẽti raꞌyn Tupana Mipo­ꞌoro Aipo­rekuat nuat sese mekewat saꞌa­wy­ꞌiwuat Musei miwan miat mienoi ewy mekewat Tupana ehay nimuat eꞌyianmiat miwan miat mienoi ewy e. Miꞌi Miit ti Iesui e hap het rakat mekewat mehĩ Iuse saꞌyru e. Miꞌi ti mekewat tawa Nasare kaipywiat sut hat e Wiripi towy ok Nata­naꞌeu pe.


text:
Mio tã e hawyi Nata­naꞌeu toꞌe — U e eeso mehĩ e uiwa­nẽtup hawe yt uwe i rasom tawa Nasare piat waku rakat e Wiripi pe. Miꞌi hawyi — Toꞌiro pyno waku etikuap mono Iesui wakuat sio yt nakuat i hap kuap hamo e.


text:
Maꞌato putꞌokꞌe irane turan Iesui ti taꞌa­kasa raꞌyn Nata­naꞌeu kape hawyi toꞌe — Meiẽ meipe ti raꞌyn aiꞌy­wania Isareu ywania sese hãpyk kahato rakat tut e.


text:
Miꞌi hawyi Nata­naꞌeu toꞌe Iesui pe — Aikotã tuponoĩ uikuap En Uhyt e. Miꞌi pote Iesui tiwesat — Haꞌa­wyte neke ewy Wiripi piat ekaykay hap eꞌyianmete mekewat Wiku yp ywytꞌok­pype ereĩneꞌen turan eweran turan tig araꞌa­kasa ewawi Nata­naꞌeu e.


text:
Miꞌi pote Nata­naꞌeu toꞌe Iesui pe — Woꞌo­muꞌe hat En ni Tupana Saꞌyru sese are. En ni Isareu ywania Porekuat koro e.


text:
Miꞌi hawyi Iesui tiwesat — Pyno meremo uimohey en mekewat Wiku yp ywytꞌok­pype ereĩneꞌen eweran turan araꞌa­kasa ewawi uiꞌe hawyi yn uimohey raꞌyn e. Pywo ti rat meiũran ti aru poꞌog poꞌog naꞌyn atimo­herep epe koran wuat kai e.


text:
Saꞌa­wyꞌi ahaꞌa­seꞌi Iako pe Tupana timo­herep muꞌap yi totepyi atipy kape. Iako taꞌa­kasa tomu­ꞌetu atipy piaria mekewat muꞌap upi. Tuwat tuwat atipy piaria yi kaipyi atipy kape iꞌewyte atipy kaipyi tõꞌẽ tõꞌẽ yi kape mekewat muꞌap upi hap kape taꞌa­kasa ahaꞌa­seꞌi. Miꞌi muꞌap ewywuat sese areĩneꞌen mehĩ e. Meiũran eraꞌa­kasa aru atipy teꞌo­ken­hypꞌok pe hawyi miꞌi kape ti aru tuwat tuwat yi kaipyi Tupana potpo­ꞌo­roria atipy piaria iꞌewyte teꞌe­ra­ꞌaipok aipok aipytyp kape e. Uito ti mekewat muꞌap atipy kape Uito Wuatꞌi Miitꞌin Ykeꞌet sese kawiat muꞌap e. Miꞌi hap kape eraꞌa­kasa aru Nata­naꞌeu. Miꞌi uiꞌe hap eraꞌa­kasa hawyi poꞌog uimohey hap topy­huꞌat mekewat — Araꞌa­kasa en eweran turan Wiku yp og me uiꞌe hap kawiat e Iesui<pb/>


text:
Myeꞌym eꞌat hawyi teꞌe­ru­wa­ꞌa­tunug miitꞌin tawa Kana pe yi Karireia pe. Miꞌi tote taꞌa­tunug ienuk hap katu­pono typy ok woꞌo­kyiꞌat hap eꞌat taꞌa­tunug eꞌat itote. Iesui ty toĩneꞌen itote.


text:
Miꞌi turan maꞌato Uwa sapo hy taꞌa­tu­mõꞌẽ yne raꞌyn miꞌi pote Iesui ty toꞌe — Yt kat i raꞌyn wyti Uwa sapo hy meiũpe Uimẽpyt e.


text:
Miꞌi pote Iesui toꞌe — U mana kat som etiky­ꞌesat atunug e. Koran te ti yt uipopap i te Tupana esaika hap moherep miitꞌin miat hamo e toty pe.


text:
Miꞌi hawyi ity toꞌe ienuk nug hat eropat haria pe — Kat e Uimẽpyt ehepe hap ewy ti aru ewetunug no eipo­ꞌoro hap ok tã e.


text:
Miꞌi turan itote 6 kamũti wato nu kawiat koꞌi tukup­teꞌen itote miitꞌin posei hamuat Iuteuria eko ewy. Wẽtup kamũti pe tukup­teꞌen 15 ekuiruꞌa piat yꞌy iꞌatuꞌe.


text:
Miꞌi hawyi Iesui toꞌe heropat haria pe — Eweiꞌa­tue­wo­pyro yꞌy wo kamũti koꞌi e. Mio tã e hawyi taꞌa­tu­pyt­ꞌatnug yne taꞌa­tue­wo­pyro raꞌyn 6 kamũti.


text:
Howapy yne hawyi Iesui toꞌe iꞌatuepe — Eweho­ꞌosat ro koitywy kamũti piat kurin hawyi eweipo­meꞌeg no ienuk hap kaꞌiwat pe e. Miꞌi hawyi taꞌa­tue­reto miꞌi kape.


text:
Miꞌi hawyi ienuk hap kaꞌiwat hãꞌãg naꞌyn mekewat sapo hy yt yꞌy hin i raꞌyn maꞌato Uwa sapo hy wo raꞌyn topy­huꞌat yꞌy. Maꞌato yt toikuap i aikope pywiat Uwa sapo hy wo hap maꞌato heropat haria yn ikuap. Miꞌi hawyi ikaꞌiwat tikaykay tuwe­wawi iharyꞌi rakat nuat.


text:
Miꞌi hawyi toꞌe tope — Mehĩ e saꞌa­wy­ꞌiwuat ienuk nug hawe ti uruimõꞌẽ miitꞌin me Uwa sapo hy he rakat e maꞌato watꞌymo ti iꞌatuꞌok hawyi uruimõꞌẽ heĩpyt yt he rakat i raꞌyn e maꞌato en wyti yt uruꞌewy hin i kat pote watꞌymuat raꞌyn poꞌog he rakat saꞌa­wy­ꞌiwuat kai etum uruepe Uwa sapo e. Taꞌi he sese ti rat mesuwat sopo hy e iwary pakup takat pe.


text:
Yt miitꞌin mikuap ok tã i Iesui haꞌa­wynug itote Uwa sapo hy he rakat yꞌy kawiat 6 kamũti howapy toimo­herep yꞌy kawiat itote. Saꞌa­wyꞌi yt totag i te turan yt karãpe i Iesui timo­herep tesaika hap iwato hap nug hamuat mekewat Tupana yn inug kuap minug ewy. Saꞌa­wyꞌi toha­ꞌa­wynug miꞌi tã tawa Kana pe yi Karireia pe. Toimo­herep Tupana esaika hap topiit pywiat wakuap nug hamuat kuap hap itote. Uwa hy tutunug yꞌy kawiat teꞌe­ra­ꞌa­kasa hawyi ti teꞌe­roꞌe raꞌyn — Pywo ti rat Iesui ti Tupana Mipo­ꞌoro Aipo­rekuat nuat iꞌatuꞌe ipotmu­ꞌeria.<pb/>


text:
Miꞌi hawyi ti Iesui toto tawa Kana kaipyi tawa wato Kawa­naꞌũ kape toty toꞌy­wytꞌin sese tehay towy­riaꞌin wywuat hamo. Miꞌi hawyi tukup­teꞌen porapꞌi itote.


text:
Miꞌi hawyi Iuteuria waꞌa­tunug hap eꞌat putꞌokꞌe irane i raꞌyn mekewat teꞌe­ru­wa­nẽtup aikotã saꞌa­wyꞌi Tupana tiꞌa­tuhep wanĩ­kaptia po pywiat hap eꞌat putꞌokꞌe. Miꞌi hawyi Iesui toto Tawa koro Ieru­sarẽi kape.


text:
Putꞌokꞌe hawyi Tupana mõtypot hap yat wato pe Iesui teke. Miꞌi hawyi Tupana mõtypot yat eꞌokipy tote toiꞌa­tu­puẽti hũria wewato ahup weneru haria uweria koꞌi weneru haria pykasu weneru haria sem toipuẽti iꞌewyte toipuẽti tineiru pore­raꞌat haria apyk puaria yparakai ypyke tukup­teꞌen toiꞌa­tu­puẽti.


text:
Miꞌi pote Iesui tunug haity kawiat iꞌatu­ꞌa­piheg hamuat tutunug. Miꞌi hawyi haity wo toiꞌa­tu­sytpok kahato Tupana mõtypot ehũria weneru haria. Iꞌewyte toiꞌa­tu­sytpok wewato ahup koꞌi uweria koꞌi toiꞌa­tu­sytpok Tupana mõtypot yat pyi. Miꞌi hawyi wuatꞌi etama etineiru patꞌok patꞌok haria yparakai koꞌi toiꞌa­tu­ꞌã­pe­ꞌokpun naꞌyn tohytpok yne tineiru koꞌi yi tote.


text:
Miꞌi hawyi Iesui toꞌe pykasu weneru haria puo — Eweiꞌa­tu­po­re­nõtem no ehepy­kasu koꞌi Tupana mõtypot hap yat pyi e. Wãi yt ewetunug neiꞌo Uiꞌywot mõtypot yat wene­ruꞌi wene­ruꞌi ehap yat no e. Moto ro mesu­wepyi e.


text:
Toiꞌa­tu­sopo sopo yne hawyi hemiitꞌin teꞌe­ru­wa­nẽtup taꞌyn aikotã saꞌa­wyꞌi miwan me tohenoi hap kape — Atikyꞌe kahato emõtypot yat Tupana e. Emõtypot hap yn atiky­ꞌesat neꞌi e miꞌi pote ti aru uiꞌauka teran neꞌi e miwan me saꞌa­wyꞌi sese Iesui hap kape Saumu 69.9 pe.


text:
Miꞌi hawyi Iuteuria akag koꞌi apoꞌi­ꞌa­tuꞌe — Uwe kahu epoꞌoro meke tã nug Tupana mõtypot yat piat hamo iꞌatuꞌe. Yt naku i meke tã ehap etunug pãi iꞌatuꞌe. Kat pote etiꞌa­tu­sytpok sytpok mesuwe iꞌatuꞌe. Tupana epoꞌoro miꞌi tã nug hamo pote etomo­herep to koitywy eminug iwato rakat Tupana esaika hamo uruepiat emohey kuap hamo iꞌatuꞌe katu­pono merep hap ewy etimo­herep mesuwe hawyi uruikuap taꞌyn Tupana sese epoꞌoro meke tã nug hamuat hap iꞌatuꞌe.


text:
Miꞌi hawyi toiꞌa­tu­wesat — Pyno waku iwato kahato atimo­herep ehepe e. Eweiꞌa­porok meiũwat Tupana yat wato pote atiꞌã­pe­ꞌokꞌam i raꞌyn myeꞌym eꞌat pe yn atunug i raꞌyn e Iesui Iuteuria akag koꞌi pe.


text:
— Eeso kahato iꞌatuꞌe kat pote saꞌa­wy­ꞌite nagnia tunug niatpo kahato 46 anu pe taꞌa­tunug meiũwat Tupana mõtypot yat wato iꞌatuꞌe. Aikotã ten pyno etunug kuap myeꞌym eꞌat pe yn iꞌatuꞌe.


text:
Maꞌato hãꞌãkap wuo Iesui henoi iꞌatuepe. Mio tã e topiit etiat pe Tupana yat e. Maꞌato Iesui wyriaꞌin i wyti mio tã e hap yt uwe i ikuap maꞌato meiũran Iesui ikuꞌuro hawyi toĩneꞌen i raꞌyn guꞌuro pyi hawyi taꞌa­tukuap taꞌyn kat som toꞌe sese hãꞌãkap wuo hap.


text:
Miꞌi hawyi taꞌa­tu­mohey poꞌog Iesui ehay iꞌewyte taꞌa­tu­mohey poꞌog saꞌa­wy­ꞌiwuat Tupana e hap. — Pywo ti Tupana ihay kahato nimuat Iesui ete miwan me iꞌatuꞌe.


text:
Mekewat ienuk wato turan Iesui tiꞌa­tu­moe­hãite kahato tawa Ieru­sarẽi miaria iꞌahu rakaria. Miꞌi pote typyꞌi kahato itotiaria tipywo raꞌyn Iesui kat pote teꞌe­ra­ꞌa­kasa raꞌyn iwat iminug koꞌi yt miitꞌin minug kuap ewy i koꞌi kape. — Pywo Miꞌi Miit Tupana Mipo­ꞌoro Aipo­rekuat koro wo iꞌatuꞌe.


text:
Maꞌato Iesui yt tipywo hin i tomohey iꞌatuepiat hap katu­pono toikuap taꞌyn yt towat temiitꞌin sese i hap toikuap.


text:
Yt uwe i henoi Iesui pe miitꞌin etiat wen maꞌato toikuap taꞌyn miitꞌin wanẽtup hap koꞌi tuwe­kaipyi. Toiꞌa­tukuap kahato miitꞌin haype. Toikuap tuwewi miitꞌin wanẽtup hap koꞌi.<pb/>


text:
Toĩneꞌen tawa Ieru­sarẽi me wẽtup ok miit Niku­temu e hap het rakat. Miꞌi ti Iuteuria ywania akag iꞌatu­nãpin koro hat. Wẽtup mo wãtym muo Niku­temu toto Iesui kape.


text:
— Urumuꞌe hat e ewat eminug wakuap koꞌi yt uwe misepap ewy i raꞌyn e. Miꞌi pote uruikuap Tupana epoꞌoro urumuꞌe hamo hap uruikuap mehĩ e. Miꞌi pote uruikuap Tupana toĩneꞌen ewywo kahato Mehĩ e Iesui pe.


text:
Maꞌato Iesui tiwesat — Pywo pe ti areꞌe epe uwe uwe iꞌywãꞌĩ pakup miꞌi haria yn ni teꞌe­ro­py­huꞌat Tupana miit no e. Pywo ti rat wemo­herep pakup i haria tukup­teꞌen aru atipy pe aikope Tupana toĩneꞌen Morekuat no hap tote are uhyt e.


text:
Miꞌi hawyi Niku­temu — Yt uwe kuap i raꞌyn ten teke pakup i toty ymyẽ pe urumuꞌe hat e aikotã som pyno waku watu­we­mo­herep pakup i hap e.


text:
— Mesuwat uiꞌe hap ti pywo pe areꞌe wemo­herep pakup i haria yn ni teꞌe­ro­py­huꞌat kuap Tupana emiit no e. Tupana aikoho hawyi ti tutum Topãꞌãu hawyi tomẽpyt no ainug e. Miꞌi hap ewy yn ni teꞌe­ro­py­huꞌat miitꞌin Tupana mẽpytꞌin no e Iesui are.


text:
— Maꞌato toꞌywot kaipywiat wemo­herep hat ti miit yn naꞌyn topy­huꞌat maꞌato Tupana pãꞌãu kaipywiat wemo­herep hat ti Tupana mẽpyt ri raꞌyn tuwe­mo­herep e.


text:
— Pyno ahenoi poꞌog epe aikotã miitꞌin wemo­herep pakup i hap ete e. Pyno miꞌi tã aikotã ywytu hewyry tomi­ky­ꞌesat ewy kahato hap ewy e. Ipuꞌehay watikuap kahato wen maꞌato aikope pyi wasere tut hap yt uwe i ikuap iꞌewyte ito hap yt uwe i ikuap. Miꞌi hap ewy Tupana Pãꞌãu tomo­herep pakup i miitꞌin tomi­ky­ꞌesat ewy e. Yt heremo i Tupana Pãꞌãu ywytu ewy maꞌato putꞌokꞌe hawyi watikuap Tupana raꞌyn Tupana saꞌyru wo Tupana sakiꞌyt no wato­py­huꞌat e.


text:
— Pãi are en aiꞌy­wania Isareu ywania muꞌe hat koro kahato pytkai yt etikuap i mio wuat uimienoi epiat e Iesui.


text:
— Pywo pe ti ahenoi epe mesuwat urumikuap ok tã e. Iꞌewyte uruꞌa­kasa hap ok tã maꞌato yt etimohey i urumienoi koꞌi e.


text:
Miitꞌin misepap sehay puo mesu­wa­rotiat raꞌyn ahenoi epe maꞌato miꞌi pytkai yt etikuap hin i uiꞌe hap aikotã aporu etikuap uimienoi Tupana misepap sehay puo atipy totiat raꞌyn ahenoi epe pote e.


text:
Yt uwe i miꞌi rẽ toto atipy kape. Wẽtup ok yn toto atipy kape miꞌi ti wuatꞌi miitꞌin ykeꞌet e tuwepe. Yt uwe i miꞌi rẽ toto atipy kape. Wẽtup ok yn toto Miꞌi Miitꞌin Ykeꞌet Miꞌi ti atipy kaipywiat. Miꞌi yn ni henoi kuap sese Tupana misepap sehay atipy kaipywiat e.<pb/>


text:
Saꞌa­wyꞌi ahaꞌa­seꞌi Musei timo­poĩꞌãm ariaꞌyp posak ete moi iãꞌãkap imehit rakat mohag wo. Miꞌi tutunug yahig note moi tok pe moi mieka­tuꞌu koꞌi moehãite hamo ipap tet pupi. Miꞌi hap ewy ti aru uito miitꞌin ykeꞌet taꞌa­tu­mo­poĩꞌãm ariaꞌyp posak ete e.


text:
Miꞌi hawyi meiẽwat iꞌatu­mi­mo­poĩꞌãm mohey haria wyti aru wuatꞌi eꞌat piat ieĩneꞌen hanuaria tukup­teꞌen e. Uimo­poĩꞌãm aru mekewat moi iãꞌãkap ewy miitꞌin moieĩneꞌen hamuat e Iesui.


text:
Katu­pono Tupana tiꞌa­tu­kyꞌe kahato miitꞌin haype tutum Tosa­ꞌyru wẽtup ok takat iꞌatuepe e. Miꞌi pote uwe uwe imohey miꞌi haria wyti aru yt ikuꞌuro sese i maꞌato wuatꞌi eꞌat pe raꞌyn iꞌatue­hãite hap toĩneꞌen e Iesui.


text:
Taꞌi Tupana tipo­ꞌoro Tosa­ꞌyru miitꞌin ehakye­raꞌat hanuat sese. Taꞌi yt miitꞌin atuma­ꞌatꞌi maꞌatꞌi hamo i Tupana tipo­ꞌoro Tosa­ꞌyru e.


text:
Uwe uwe Haꞌyru mohey haria ti Tupana yt tiꞌa­tu­ꞌa­piheg i maꞌato iraniaꞌin ti aru Tupana miꞌa­tu­ꞌa­piheg wuanuaria tukup­teꞌen miꞌiria are. Miꞌiria pe wyti aru mio tã e Tupana — Yt nakuaria i sese eipe e katu­pono Uhaꞌyru uimiium pun haria eipe e.


text:
— Atum kahu raꞌyn Uhaꞌyru ariãty ewy ehepe mekewat muꞌap uhowawiat moherep hamuat wen maꞌato yt eweiky­ꞌesat i Uhaꞌyru ariãty ewywuat e. Yt naku i eipe e katu­pono poꞌog iꞌypyryp hap neꞌi miꞌi haype eweiky­ꞌesat are katu­pono eiminug saꞌag hap nug hap poꞌog eweiky­ꞌesat iꞌypyryp wiat haype e. Miꞌi pote iꞌypyryp we yn eweikup­teꞌen e. Miꞌi hap ete atikuap kahato uwe yt nakuaria i hap e Tupana.


text:
Yt nakuat i nug haria iꞌatu­py­ꞌahak kahato neꞌi ariãty ete. Taꞌa­tu­ky­ꞌesat pya kahato taꞌa­tu­kawiat hẽtyhot hap katu­pono taꞌa­tu­minug saꞌag koꞌi moherep hap yt taꞌa­tu­ky­ꞌesat i haype e.


text:
Maꞌato iraniaꞌin wakuap nug neran haria tõꞌẽ tõꞌẽ ariãty kape katu­pono taꞌa­tu­ky­ꞌesat taꞌa­tu­minug wakuat koꞌi Tupana esaika hap wywuat moherep hamo taꞌa­tu­ky­ꞌesat kahato e Iesui Niku­temu pe.<pb/>


text:
Meiũran hawyi toto Iesui yi Iuteu kape. Topot­mu­ꞌeria wywo yn toto. Miꞌi hawyi toĩneꞌen motꞌi itote topot­mu­ꞌeria wywo. Miꞌi tote hemiitꞌin tiꞌa­tu­setꞌok kahato miitꞌin yꞌy pe maꞌato yt Iesui i iꞌatu­setꞌok maꞌato ipotmu­ꞌeria neꞌi iꞌatu­setꞌok.


text:
Mekewat eꞌat pe topyhik hap eꞌyianmete woꞌo­setꞌok hat Iuwãu tiꞌa­tu­setꞌok miitꞌin tawa hit Enũ pe yt pya hin i tawa Sarẽi kai.


text:
Toiky­ꞌesat Enũ hy miitꞌin setꞌok hamo ihy wato pote. Miꞌi kape tõꞌẽ tõꞌẽ miitꞌin Iuwãu kape teꞌe­ru­we­setꞌok yꞌy piat hamo.


text:
Itote tuꞌuka tuꞌuka toꞌope sehay wo Iuwãu potmu­ꞌeria wẽtup ok Iuteu wywo aikotã aikotã som poꞌog hãpyk wati­ꞌa­tu­setꞌok miitꞌin taꞌa­tuꞌe hap ete tuꞌuka sehay wo.


text:
Miꞌi hawyi tuwat Iuwãu kape teꞌe­roꞌe hamo — Urumuꞌe hat iꞌatuꞌe mekewat ihainia Iutãu eꞌy sakpuat emimo­herep saꞌa­wy­ꞌiwuat wyti toĩneꞌen mio meiũpe yi Iuteu pe. Koitywy miitꞌin toiꞌa­tu­setꞌok kahato raꞌyn itote poꞌog aikai. Yt naku i miꞌi tã urutoꞌe katu­pono koitywy wyti wuatꞌi miitꞌin tuwat kahato miꞌi hat kape teꞌe­ru­we­setꞌok hamo hawyi yt tõꞌẽ i poꞌog ahowawi iꞌatuꞌe Iuwãu me.


text:
Miꞌi hawyi Iuwãu tiꞌa­tu­wesat — Pyno poꞌog waku eweiwat Miꞌi Miit upi poꞌog waku eweikup­teꞌen Miꞌi Miit emiitꞌin no uhemiitꞌin e katu­pono Tupana tiky­ꞌesat wuatꞌi miitꞌin Miꞌi Miit wanuat sok hap e. Toiky­ꞌesat kahato yne miitꞌin tuwat Miꞌi Miit kape are e. Uito rat yt Tupana Mipo­ꞌoro Eipo­rekuat nuat i rat e saꞌa­wyꞌi maꞌato uito Tupana Mipo­ꞌoro yianmiat Aipo­rekuat sese hut hamuat enoi hat neꞌi uito areꞌe saꞌa­wyꞌi ehepe hap ewy e Iuwãu.


text:
Miꞌi hat neꞌi uito are e. Miꞌi pote uiwepit kahato Miꞌi Miit mõtypot hap ete e. Taꞌi uiwepit aikotã uiwyok eharyꞌi wuanuat kat hat ewy neꞌi uito e Iuwãu. Toterut iharyꞌi wuat towy ok kape hawyi towyꞌok miky­ꞌesat tohenoi iharyꞌi wuanuat pe. Toiky­ꞌesat pote tut teꞌaito wuat kape.


text:
Miꞌi hawyi toꞌo­kyiꞌat raꞌyn. Uito ti areĩneꞌen aikotã wewy ok eharyꞌi kat hat ewywuat areĩneꞌen e Iuwãu. Meiẽwat Miit topy­huꞌat teha­ryꞌi uimi­puẽti wywo. Miꞌi hawyi iharyꞌi pakup takat iwepit kahato e. Iwepit pote uito iꞌewyte uiwepit iharyꞌi erut hat uito pote. Miꞌi hap ewy uito uiwepit kahato katu­pono uipot­mu­ꞌeria tuwat yne raꞌyn Iesui kape are e. Mio aru ipotmu­ꞌeria tukup­teꞌen uipot­mu­ꞌeria koꞌi. Iharyꞌi pakup ewywuat ipotmu­ꞌeria are sehay iãꞌãkap wuo e Iuwãu woꞌo­setꞌok hat.


text:
Miꞌi Miit atipy kaipywiat poꞌog wakuat wuatꞌi kawiat hat are. Yi totiaria ti taꞌa­tu­mikuap ok tã yn henoi kuap maꞌato atipy kaipywiat sut hat mienoi poꞌog iwato yi totiaria mienoi kai are e.


text:
Atipy kaipywiat taꞌa­kasa hap tohenoi tomikuap ok tã tohenoi maꞌato Miꞌi Miit yt uwe i imohey e Iesui piat.


text:
Maꞌato wato­mohey atipy kaipywiat mienoi hawyi ti watikuap ti meremo pywuat sese e Tupana watoꞌe hap e.


text:
Tupana Mipo­ꞌoro atipy kaipywiat wyti henoi hãpyk yne kahato topo­ꞌoro hat ehay upi katu­pono tutum yne Topãꞌãu tehay enoi hanuat pe e.


text:
Pyno ti wato­mohey pote yn wuatꞌi eꞌat pe raꞌyn ahehãite maꞌato yt wati­hay­mohey i Haꞌyru pote ti yt karãpe i watoĩ­neꞌen ahehãite hap maꞌato watu­kup­teꞌen Tupana miꞌa­piheg koꞌi wo e woꞌo­setꞌok hat Iuwãu topot­mu­ꞌeria pe.<pb/>


text:
Yi Iuteu piat toĩneꞌen hap eꞌat pe Iesui tiꞌa­tu­setꞌok kahato miitꞌin topot­mu­ꞌeria po wo kat pote yt tohetꞌok i topo wo.


text:
— Poꞌog poꞌog iwat ipotmu­ꞌeria Iuwãu potmu­ꞌeria kai poꞌog poꞌog miitꞌin toiꞌa­tu­setꞌok Iuwãu kai iꞌatuꞌe nagnia ehay enoi haria.


text:
Miꞌi hawyi Iesui toto teꞌyi Karireia kape yi Samaria puo toto. Yt toto i mekewat wẽtup muꞌap upi katu­pono toto teran yi Samaria puo.


text:
Miꞌi hawyi toto tawa Sikat kape yi Samaria puo. Itote nimo kahato raꞌyn ahaꞌa­seꞌi Iako toĩneꞌen. Saꞌa­wyꞌi teꞌyi tutum naꞌyn tosa­ꞌyru Iuse pe. Miꞌi tote ti aseꞌi tunug yꞌy yi pan me. Miꞌi hap kape Iesui toto.


text:
Atpo­sake turan putꞌokꞌe mekewat yi kaꞌa ẽpeke hawyi Iesui taꞌapyk yi kaꞌa pyhyp hap ẽpeke. Tuwe­mohy raꞌyn muꞌap hake topy­sero raꞌyn pote.


text:
Miꞌi pytkai wẽtup ok hary­poria tut raꞌyn yꞌy soꞌosat hamo. Putꞌokꞌe tipytpe hawyi Iesui toꞌe tope. — Eherut ro uhepe yꞌy mana e.


text:
Miꞌi pote toiwesat — En ni Iuteu ywania maꞌato uito ti Samaria ywania neꞌi e. Kat poteĩ ehay uiwywo mimi yt eheko ewy i e. Kat pote uipo pyi etiky­ꞌesat yꞌy mimi e katu­pono Iuteuria ywania yt toꞌoehay teran i yi Samaria ywania wywo e.


text:
Miꞌi hawyi toiwesat — Yt etikuap i kahato mana uwe yꞌy ẽtup epe e. Yt etikuap i kahato kat som Tupana tum neran epe mana e. Etikuap pote meremo ehẽtup uhepe yꞌy sese woꞌo­moieĩ­neꞌen hap emoieĩneꞌen hamuat wuatꞌi eꞌat piat hamuat e.


text:
Mio tã e hawyi toiwesat — Yt kat i kahu ekuiruꞌa saity etiat yꞌy sat hamuat e katu­pono meiũwat pyi pya poityꞌi yi pe yꞌy e. Aikotã aru pyno etum uhepe yꞌy uimoieĩ­neꞌen hamuat e.


text:
Nimo kahato urueꞌa­seꞌi Iako ti hum uruepe mesuwat yi kaꞌa piat yꞌy sat hap e. Saꞌa­wyꞌi ti Iako mẽpytꞌin teꞌe­ru­we­ꞌyꞌu mesuwat yi kaꞌa piat yꞌy wo. Iꞌewyte iwat ihũria teꞌe­re­ꞌyꞌu meiũpe iꞌewyte urueꞌa­seꞌi Iako teꞌyꞌu meiũpe mimi e. En apo pyno poꞌog wakuat yꞌy moherep hat urueꞌa­seꞌi Iako kai mimi e.


text:
Maꞌato uwe uwe mekewat uimiium yꞌy wo teꞌe­re­ꞌyꞌu miꞌi haria ti aru yt karãmuo i raꞌyn teꞌe­re­ꞌy­ꞌutui i e katu­pono uimiium yꞌy toĩneꞌen emoieĩneꞌen hamuat wuatꞌi eꞌat piat ihãite rakat raꞌyn. Uimiium yꞌy yrasa sese ewy raꞌyn tuwẽtem yꞌy epyꞌa pyi mana e.


text:
— Pyno mimi etum no uhepe ewat eꞌyꞌy e. Miꞌi rokirẽ mono yt karãmuo i raꞌyn areꞌy­ꞌutui hawyi yt karãmuo i raꞌyn ariot meiũpe yꞌy soꞌosat hamo e.


text:
Mio tã e hawyi Iesui timo­herep taꞌyn hary­poria pe iminug saꞌag koꞌi. Miꞌi pote toꞌe tope — Pyno eterut ro eꞌaito uhowawi mana e.


text:
— U an mimi yt uheꞌaito i rat e. Mio tã e neꞌi toiwesat pote toꞌe — Pywo pe ti mio tã ere mana katu­pono yt eꞌaito kahato i.


text:
Mio ti wẽtup ok eꞌaito wywo i raꞌyn ereĩneꞌen. Haꞌa­wyte ti eꞌaito wo 5 ok wẽtup ok wẽtup ok tuereto wo miꞌiria etiꞌa­tu­ꞌatoiat yne. Yt naku i miꞌi tã mana e. Mio tã e Iesui tomo­herep hary­poria pe yt iweꞌeg i hap kuap haype.


text:
Saꞌa­wyꞌi uruꞌy­wotꞌin tomõ­typot Tupana mesuwat eꞌyityꞌok totepyi Mimi maꞌato eiperia Iuteuria tawa Ieru­sarẽi me yn waku wato­mõ­typot Tupana e haria eipe e.


text:
Miꞌi hawyi toꞌe — Etimohey ro uiꞌe hap mana e. Meiũran ti aru yt eweiwat i raꞌyn meiũwat yityꞌok kape. Yt uwe i tuwat aru Tupana mõtypot tawa Ieru­sarẽi kape Tupana mõtypot hamo katu­pono wẽtup eꞌat pe ti aru miitꞌin pywiat yt saꞌa­wy­ꞌiwuat ewy i raꞌyn timõ­typot haty wo Tupana sese aikope aikope hap upi.


text:
Eiꞌy­wania yt ikuap i kahato Tupana mõtypot hap are. Uwe Tupana sese hap yt eweikuap hin i are. Maꞌato uruto uruikuap kahato Tupana katu­pono Iuteuria ywania kaipyi tut raꞌyn miitꞌin ehakye­raꞌat hat e.


text:
Mesup ti aru tut raꞌyn Tupana mõtypot hap yt mesuwat ewywuat i raꞌyn katu­pono Tupana mõtypot haria sese taꞌa­tu­pyꞌa pywiat taꞌa­tu­wa­nẽtup hap kaipywiat raꞌyn imõtypot hãpyk kahato haria raꞌyn tukup­teꞌen Tupana miky­ꞌesat ewy e.


text:
Tupana toĩneꞌen Ipãꞌãu yn yt heremo i miꞌi tupono toiky­ꞌesat tomõ­typot hap yt heremo i. Aiwa­nẽtup we yn pywo sese e hap kaipywiat aipyꞌa pywiat mio toiky­ꞌesat tomõ­typot hap mana e.


text:
— Are an atikuap teran meiũran ti aru Tupana tipo­ꞌoro temiit Aipo­rekuat nuat aimuꞌe yne hamuat mekewat Wuatꞌi Miitꞌin Porekuat e hap het rakat e.


text:
Miꞌi turan ipotmu­ꞌeria putꞌok­ꞌi­ꞌa­tuꞌe miꞌu kyiꞌat hawyi. Miꞌi hawyi teꞌe­ra­ꞌa­kasa Iesui ihay hary­poria wywo. Miꞌi hawyi teꞌe­ru­wa­nẽtup kahato — Kat poteĩ Iesui ihay hary­poria wywo iꞌatuꞌe. Iraniaꞌin woꞌo­muꞌe haria yt iꞌatuehay teran i hary­poria wywo ahetama puo iꞌatuꞌe teꞌe­ru­wa­nẽtup hawe.


text:
Putꞌok­toꞌe hawyi toꞌe itotiaria pe — Toꞌiro woro­ho­ꞌo­mo­ꞌa­kasa wẽtup ok miit iuẽpiat kape yne uiminug saꞌag toimo­herep taꞌyn yt uwe i piat henoi pytkai e. Tupana Mipo­ꞌoro Aipo­rekuat nuat apo Miꞌi Miit e iꞌatuepe.


text:
Miꞌi pote toꞌope apoꞌi­ꞌa­tuꞌe — Toĩ apo wẽtup ok imiꞌu erut hat meiko pe tawa pe ahewyry turan iꞌatuꞌe.


text:
Miꞌi pote Iesui toꞌe. — Uiwy­riaꞌin e aikotã miꞌu wo aiꞌok hawyi aimo­wepit kahato miꞌi hap ewy uipo­ꞌoro hat miky­ꞌesat nug uhepiat hap uimo­wepit kahato atuꞌu hawyi e.


text:
Uiwy­riaꞌin mio tã eweiꞌe eiwo­ꞌope. Meiũran 4 ewaty hawyi ti aru aimikoi waku raꞌyn haat raꞌyn eweiꞌe eiwo­ꞌope e. Uito ti maꞌato areꞌe ehepe eweiꞌa­kasa ro aiko kape are eweiꞌa­kasa ro Samaria ywania kape e.


text:
Mio ti haat raꞌyn waku raꞌyn eweiterek to are raꞌyn ehepe e. Wẽtup ok ikoi hat wẽtup ok iterek hat e miwan me hap ewy are ehepe. Uwe ipotpap ikoi hap ete uwe ipotpap iterek hap ete miꞌi hat tipuẽti aru tosaꞌup e.


text:
Pywo ti Tupana ehay sytpok haria imipo­ꞌo­roria tipuẽti aru haꞌup e. Iterek tipyt saipepe ti aru typyꞌi raꞌyn miitꞌin wuatꞌi eꞌat piat ieĩneꞌen hanuaria raꞌyn tukup­teꞌen mekewat eꞌat pe e. Iꞌatu­wepit kahato ikoi haria iterek haria e.


text:
Miꞌi tã woro­ho­ꞌo­po­ꞌoro mikoi terek hamo raꞌyn aikope haꞌa­wy­te­wuaria eiꞌyian­miaria ikoi hap kape hap ewy woro­ho­ꞌo­po­ꞌoro e. Aikope Tupana ehay moherep haria iꞌatu­potpap saꞌa­wyꞌi hap kape woro­ho­ꞌo­po­ꞌoro e. Taꞌi haat raꞌyn wyti ikoi hawuo mio uipot­mu­ꞌeria e. Eweiꞌa­kasa ro e.


text:
Miꞌi toꞌe turan tõꞌẽ kahato tuwe­wawi typyꞌi raꞌyn yi Samaria piaria Iesui mohey haria wo teꞌe­ro­py­huꞌat mekewat hary­poria ehay upi. — Tupana Mipo­ꞌoro Aipo­rekuat nuat apo iuẽpiat Miit katu­pono yne uiminug saꞌag moherep yt uwe i piat henoi pytkai hat miꞌi e hap upi.


text:
Putꞌok­ta­ꞌa­tuꞌe hawyi teꞌe­roꞌe Iesui pe — Waku ereĩneꞌen uruetawa pe mehĩ iꞌatuꞌe. Mio tã iꞌatuꞌe pote ti typy eꞌat toĩneꞌen iꞌatue­tawa pe.


text:
Miꞌi hawyi toiꞌa­tu­muꞌe raꞌyn itotiaria. Miꞌi hawyi itotiaria typyꞌi raꞌyn Iesui mohey haria teꞌe­ro­py­huꞌat.


text:
Miꞌi hawyi teꞌe­roꞌe — Mana iꞌatuꞌe saꞌa­wy­ꞌite ti ehenoi uruepe hawyi uruimohey raꞌyn maꞌato mio Iesui uruikuap taꞌyn ihay. Uruwa­nẽtup hawe toĩneꞌen naꞌyn. Miꞌi tupono — Miꞌi ti rat mesuwat yi totiat woꞌoe­ha­kye­raꞌat hat urutoꞌe. Koitywy uruikuap taꞌyn uruimohey raꞌyn poꞌog saꞌa­wy­ꞌiwuat — Aiꞌywot Tupana Mipo­ꞌoro Aika­ꞌiwat nuat eꞌe hap ewy mana iꞌatuꞌe.<pb/>


text:
Muꞌap upi Iesui toꞌe topot­mu­ꞌeria pe — Araꞌaipok hamuat uimotag hap kape tawa Nasare kape e. Pywo pe areꞌe ehepe Tupana ehay moherep hat wyti imotag haria yt timõ­typot i yt taꞌa­tu­mohey i yt taꞌa­tu­ꞌok­satꞌi i e Iesui.


text:
Putꞌokꞌe Iesui yi Karireia pe hawyi itotiaria iꞌatu­wese tuete kat pote teꞌe­ra­ꞌa­kasa raꞌyn imisepap koꞌi tuwat hupiat tawa Ieru­sarẽi kapiat hawyi ienuk hap koro eꞌat pe.


text:
Miꞌi hawyi Iesui toto tawa Kana kape yi Karireia piat aikope Uwa hy nug yꞌy kawiat hap kape toto. Yt pya i tawa Kana kai toĩneꞌen wẽtup tawa Kawa­naꞌũ e hap. Itotiat tawa kaꞌiwat saꞌyru ti iꞌahu kahato rakat.


text:
Karãpeĩ miꞌi turan iꞌywot tikuap taꞌyn Iesui putꞌokꞌe tawa Kana pe hap miꞌi hawyi toto meremo hẽtup hamo — Uhaꞌyru moehãite epiat hap ti atiky­ꞌesat e. Iꞌahu kahato ikuꞌuro hamuat uhaꞌyru uhyt e. Miꞌi pote more­reto teran uhetawa Kawa­naꞌũ kape imoehãite hamo e.


text:
Miꞌi pote Iesui tiwesat — Are pãi yt eweiꞌa­kasa i uiminug wakuap koꞌi kapiat pote rasom yt uimohey hin i eipe e.


text:
Maꞌato Iesui tiwesat — Yt ikuꞌuro i esaꞌyru uhyt. Ihãite raꞌyn emẽpyt e. Pyno eraꞌaipok i ro eꞌyat kape katu­pono waku raꞌyn e Iesui. Miꞌi hawyi imohey hap wywo toto tosa­ꞌyru kape.


text:
Miꞌi hawyi muꞌap tote hemiitꞌin tõꞌẽ heowa kape — Uruka­ꞌiwat iꞌatuꞌe ihãite raꞌyn ti esaꞌyru uhyt iꞌatuꞌe.


text:
Miꞌi hawyi apoꞌe — Kat eꞌat kahu uhaꞌyru ihãite e. — Gaꞌatpo atpo­sake pyi ti ipiit sakup nik tokosap taꞌyn meremo ihãite raꞌyn iꞌatuꞌe.


text:
Miꞌi hawyi iwatetup taꞌyn Iesui atpo­sake pyi toꞌe hap kape — Ihãite i raꞌyn ti esaꞌyru e hap kape. Miꞌi hawyi iꞌywot timohey raꞌyn Iesui. Torania raꞌyn itotiaria imohey iꞌyat piaria taꞌa­tukuap hawyi.


text:
Miꞌi tomi­sepap tutunug naꞌyn yi Karireia pe taꞌaipok yi Iuteu kaipywiat hawyi. Typuo raꞌyn wakuap tutunug iwato rakat tomi­sepap yi Karireia piaria ete. Saꞌa­wyꞌi tutunug sapo hy yꞌy kawiat. Miꞌi hawyi toimoe­hãite pya pyi haꞌyru ikuꞌuro irane rakat.<pb/>


text:
Miꞌi hawyi Ieru­sarẽi me toĩneꞌen yt pya i okenꞌypy kai yꞌy eiam iwato rakat Peteta e hap het rakat. Miꞌi tote yꞌyẽpe ete 5 og toĩneꞌen. Miꞌi ti yt pya i aikope iꞌatuhũ uweria koꞌi eꞌoken­ꞌypy kai aikope tuwe­hytꞌok iꞌatu­hũria Ieru­sarẽi me hap.


text:
Miꞌi tote iꞌatueꞌog me tukup­teꞌen iꞌahu rakaria typyꞌi kahato yꞌy eiam ẽpeke. Yt ihapytig i rakaria yt ipoĩꞌãm kuap i rakaria ipy kĩꞌã rakaria ti tukup­teꞌen.


text:
Miꞌi tote ti taꞌa­tue­katup yꞌy mumꞌok mumꞌok e hap katu­pono atipy kaipywiat Tupana mipo­ꞌoro putꞌokꞌe tuereto ihypykoĩ hanuat. Miꞌi hawyi ihy pykoĩ turan mohag wo topy­huꞌat yꞌy. Saꞌa­wy­ꞌiwuat wyti mekewat yꞌy piat seke hat topy­huꞌat ihãite raꞌyn iꞌatuꞌe.


text:
Toĩneꞌen itote wẽtup ok iꞌahu rakat nimo kahato 38 iꞌaman mot piat turan raꞌyn iꞌahu atug me tetupe tote toĩneꞌen.


text:
Miꞌi Iesui taꞌa­kasa hawyi toikuap nimo raꞌyn iꞌahu hap. Miꞌi hawyi toꞌe tope — Ehãite hap apo etiky­ꞌesat uhyt e.


text:
— Taꞌi e maꞌato yt uwe i uiꞌy­kesat uipo­wyro yꞌy piat uipag hamo uhyt e. Tut tuereto yꞌy hypykoĩ hat wen maꞌato yt areke kuap i katu­pono iraniaꞌin — Wãiꞌi­ꞌa­tuꞌe uhepe hawyi tuwe­hytꞌok wehytꞌok yꞌy pe uheꞌyianme pote. Yt uwe i uiꞌy­kesat yꞌy piat uipag hamo. Miꞌi pote yt areke kuap i e.


text:
Mio tã toꞌe hawyi meremo waku. Ipoĩꞌãm naꞌyn hawyi totat tetupe hawyi toto raꞌyn ihãite raꞌyn Iesui ehay pyi.


text:
Miꞌi hawyi muꞌap upi Iuteuria akag koꞌi teꞌe­roꞌe imimoe­hãite pe — Koityꞌi eꞌat Tupana mõtypot hap eꞌat pe neꞌi uhyt iꞌatuꞌe. Yt etioto teiꞌo etupe mesup eꞌat pe neꞌi katu­pono iwan miat ainãpin hap wyti wãiꞌe kahato meke tã hat ete iꞌatuꞌe.


text:
— U e yt atikuap i uwe uimoe­hãite uhytꞌiꞌin e katu­pono miitꞌin typyꞌi tok puo toto pote yt ahẽtup kuap i kat eĩ eset uiꞌe hap e.


text:
Meiũran tomi­moe­hãite Iesui tipuẽti Tupana mõtypot yat pe i raꞌyn. Miꞌi hawyi toꞌe tope — Eweꞌeg wo uhyt saꞌa­wy­ꞌiwuat eminug saꞌag. Yt etunug i raꞌyn maꞌato etunug ne pote ti aru meiũran poꞌog saꞌag topy­huꞌat ekai eꞌahu saꞌa­wy­ꞌiwuat kai e.


text:
Maꞌato Iesui toꞌe Iuteuria akagnia pe — Uiꞌywot ipotpap kahato te ti wakuap nug hamo Uito iꞌewyte uipotpap kahato wakuap nug hamo wuatꞌi eꞌat pe e Iesui.


text:
Miꞌi tã e pote Iuteuria tiꞌauka teran neꞌi Iesui katu­pono ipotpap Tupana mõtypot eꞌat pe iꞌewyte toꞌe Tupana Uiꞌywot e tuwenug Tupana ewy te pote.


text:
Miꞌi hawyi toꞌe Iuteuria akagnia pe — Pywo pe yt kat i tuwe­py­ꞌapyi Haꞌyru tunug. Toꞌywot minug ewywuat yn ni tutunug. Tehaꞌat Toꞌywot minug ewawiat hawyi tutunug iꞌewywuat e.


text:
Iꞌywot tikyꞌe Tosa­ꞌyru miꞌi pote toimo­herep tope yne tominug koꞌi e. Meiũran ti aru poꞌog toimo­herep mesuwat kai eimo­wa­nẽtup hamo e.


text:
Iꞌywot tiꞌa­tu­moieĩ­neꞌen pakup i mam haria. Miꞌi hap ewy ti Haꞌyru tiꞌa­tu­moieĩ­neꞌen tomi­ꞌai­roria koꞌi e.


text:
Iꞌywot wyti aru yt henoi i uwe uwe imiꞌa­piheg wuat maꞌato henoi hat topy­huꞌat Haꞌyru kai uwe uwe iꞌapiheg haria henoi hamuat e.


text:
Miꞌi hap nug hamuat tutum yne Tosa­ꞌyru pe katu­pono toiky­ꞌesat Tosa­ꞌyru mõtypot hap tomõ­typot hap ewy toiky­ꞌesat e. Uwe uwe Haꞌyru yt mõtypot i ipoꞌoro hat Iꞌywot yt mõtypot i hat topy­huꞌat.


text:
Pywo pe ti areꞌe ehepe uwe uwe uhehay ẽtup hat ti aru uipo­ꞌoro hat mohey hat miꞌi hat ti aru topy­huꞌat wuatꞌi eꞌat pe yt karãpe i imiꞌa­piheg wo topy­huꞌat. Ikuꞌuro hap tokosap taꞌyn hawyi heĩneꞌen hap yn topy­huꞌat wuatꞌi eꞌat piat ikai e.


text:
Pywo pe ti areꞌe ehepe tut ti aru koitywy putꞌokꞌe raꞌyn heꞌat karãpeĩ ikuꞌuro rakat ewy Tupana kapiat hat ikuap taꞌa­tu­kaykay Tupana Saꞌyru piat hap ihay kuap haria iꞌatue­hãite raꞌyn wuatꞌi eꞌat pe e Iesui.


text:
Iꞌywot toĩneꞌen tuwe­kaipyi yt uwe i inug. Miꞌi hap ewy tutum Tosa­ꞌyru pe tuwe­kai­pywiat toĩneꞌen hap e.


text:
Tupana toꞌe Tosa­ꞌyru pe — En wyti Miitꞌin Ykeꞌet miit sese eropy­huꞌat miꞌi tupono waku ereꞌe uwe waku uwe yt uwe topy­huꞌat woꞌo­ꞌa­piheg haria wo uwe yt hap miitꞌin me e Tupana Tosa­ꞌyru pe.


text:
Pyno eiwa­nẽtup kahato uimienoi pakup kape pote meiũran ti aru poꞌog iwato ahenoi ehepe e Iuteuria pe. Tut wyti aru mekewat eꞌat pe ti aru yne misyp koꞌi map haria ikuap taꞌyn Haꞌyru ehay hawyi teꞌe­ru­we­nõꞌẽ raꞌyn taꞌa­tusyp hawyi e.


text:
Wakuaria teꞌe­ru­we­nõꞌẽ taꞌa­tuieĩ­neꞌen wuatꞌi eꞌat piat hap kape e maꞌato yt nakuaria i ti aru teꞌe­ru­we­nõꞌẽ hoꞌopot hap kape e.


text:
Uito ti yt arepot­ꞌairo hin i uiwe­pyꞌa pyi uwe uwe woꞌo­ꞌa­piheg hanuat hap ete maꞌato yt nakuat i e Tupana pote Uito iꞌewyte yt nakuat i are wy maꞌato wakuat e Tupana pote Uito wakuat are te wy miꞌi hat pe e Iesui.


text:
Miꞌi pote toĩneꞌen wẽtup ok uwe Uito hap enoi hanuat miꞌi ti ahetꞌok hat Iuwãu. Miꞌi ti henoi hãpyk kahato uhetiat uwe Uito kahato hap ete e.


text:
Saꞌa­wyꞌi te wyti eweipo­ꞌoro ehemiitꞌin Iuwãu kape uwe Uito hap kuap hamo. Miꞌi hawyi toiꞌa­tu­wesat pywo piat hãpyk taꞌyn uwe Uito hap ete.


text:
Kat e Iuwãu uhetiat tohenoi uikuap ehepiat hamo eheha­kye­raꞌat hat Uito hat are maꞌato kat e uhetiat tohenoi hap atikuap uipyꞌa pe yt Iuwãu kaipyi i arekuap uwe Uito hap e.


text:
Taꞌi saꞌa­wyꞌi Iuwãu mienoi uhetiat ariãty ewy hẽtyhot yne e. Haꞌa­wyte ran eweikup­teꞌen Iuwãu ehay upi ihay se kahato eweiꞌe saꞌa­wyꞌi.


text:
Pyno Iuwãu mienoi kaipyi eweikuap saꞌa­wyꞌi uwe Uito hap maꞌato mesup poꞌog naꞌyn eweikuap katu­pono uiminug iwato hap kaipyi Uiꞌywot miky­ꞌesat nug hap kaipyi eweikuap taꞌyn Uito Uiꞌywot mipo­ꞌoro hap Iuwãu mienoi ewy raꞌyn.


text:
Iꞌewyte Uiꞌywot uhenoi raꞌyn maꞌato yt eweikuap i ihay. Katu­pono uipo­ꞌoro hat yt karãpe i eweiꞌa­kasa howa kape e.


text:
Pywo ti yt eweikuap i uhetiat miwan henoi kahato miꞌi pytkai ti eipe yt eweiwat teran i uhowawi eheĩneꞌen hap sese sat hamo.


text:
Ariot ti Uiꞌywot ehay pyi maꞌato yt eiwese i uhete maꞌato meiũran ti aru tuwehay pyi wẽtup ok i raꞌyn tut — Uito eipo­rekuat Tupana mipo­ꞌoro. Miꞌi ete ti aru eiwese raꞌyn e.


text:
Kat pote yt karãmuo i uimohey teran eipe. Eweiky­ꞌesat kahato miitꞌin miat waku kahato eipe iꞌatuꞌe hap maꞌato Tupana piat waku kahato eipe e hap yt eweiky­ꞌesat i yt eweikuap i pote e. Pyno yt karãmuat i uimohey hanuaria eipe e.


text:
Watunug Musei wãiꞌe hap koꞌi hawyi watu­we­ha­kye­raꞌat kuap eweiꞌe maꞌato meiũran aru Musei yt iwese hin i ehete katu­pono einãpin hap tomiwan miat yt hap ewy i ewetunug mote Tupana pe tohenoi aru — Meimuẽ­wuaria tig yt naku i nug haria i e aru ehepiat e Iesui Musei yn aheha­kye­raꞌat kuap haria pe. Miꞌi hawyi toꞌe Iesui miꞌiria pe — Yt eiwa­nẽtup teiꞌo uito areꞌe aru Uiꞌywot pe miꞌiria yt naku i nug haria are ehepiat katu­pono mekewat eꞌat pe aru Musei tuwe­mo­herep Tupana pe — Yt naku i nug haria miꞌiria e aru ehetiat Tupana pe are e Iesui Musei e hap nug hawyi watu­we­ha­kye­reꞌat haria pe.


text:
Musei miwan eweimohey pote ti aru uimohey haria wo eweipy­huꞌat mesup katu­pono Musei henoi kahato yianme uhetiat iwan me e Iesui.


text:
Yt eweimohey i Musei mienoi miwan me uhetiat pote aikotã aru uimohey eipe e Iesui Iuteuria akag koꞌi pe.<pb/>


text:
Mio tã toꞌe kahu hawyi toto raꞌyn Iesui yi Karireia hyemyiꞌa sakpo mekewat ihyemyiꞌa Tipe­riati e hap het rakat sakpo.


text:
Miꞌi hawyi hewat­ꞌymo miitꞌin tuwat typyꞌi kahato katu­pono teꞌe­ra­haꞌat teran imisepap woꞌo­moe­hãite hap kape.


text:
Miꞌi totepyi Iesui ipotꞌam yityꞌok kape. Putꞌokꞌe yityꞌok tote hawyi taꞌapyk itote topot­mu­ꞌeria wywo.


text:
Porap putꞌokꞌe mekewat ienuk koro hap eꞌat yt pya i raꞌyn turan. Miꞌi ienuk hap eꞌat pe Iuteuria hekatup aikotã saꞌa­wyꞌi Esitu eꞌyi kaipywiat wanĩ­kaptia po pywiat Tupana tiꞌa­tue­ha­kye­raꞌat iraniaꞌin hap eꞌat pe taꞌa­tu­he­katup.


text:
Miꞌi hawyi yityꞌok totepyi Iesui taꞌa­kasa miitꞌin typyꞌi kahato õꞌẽ haria kape. Miꞌi hawyi apoꞌe topot­muꞌe Wiripi pe — Aikope pyi aru iwato miꞌu wati­puẽti typyꞌi rakaria miꞌu wo e.


text:
Mio tã e Wiripi iãꞌãg hamo katu­pono miꞌi ikuap aikope pyi miꞌu toipuẽti kuap miitꞌin poi hamuat hap.


text:
Miꞌi hawyi Wiripi tiwesat — Are pãi iwato kahato ti iꞌatu­miꞌu saꞌup uhyt e. Toĩneꞌen aipo pe pote 200 eꞌat motpap kapiat maꞌato miꞌi pytkai yt putꞌokꞌe hin i iꞌatu­miꞌu saꞌup nug hamo e Wiripi.


text:
— Meiũwat kurum po pe 5 a yn man Sewata iãꞌỹi kawiat iꞌewyte typy pira hit yn Uhyt maꞌato yt putꞌokꞌe hin i typyꞌi rakaria poi hamo e.


text:
Miꞌi hawyi Iesui toꞌe topot­mu­ꞌeria pe — Eweiꞌapyk to meimuẽ puo eweiꞌe ro miitꞌin me e. Miꞌi hawyi teꞌe­ra­ꞌapyk mopep hyp we mopep tok kahato itote pote. 5000 ihainia itote teꞌe­ra­ꞌapyk.


text:
Miꞌi hawyi Iesui tat man hawyi waku e Tupana pe hawyi toipatꞌok patꞌok topot­mu­ꞌeria pe mekewat man toimo­wato kahato. Miꞌi hawyi ipotmu­ꞌeria tum miitꞌin sem me apyk haria pe. Miꞌi hawyi iꞌewyte pira hit typy rakat toipatꞌok patꞌok iꞌatu­miꞌu wo.


text:
Miꞌi hawyi teꞌe­renuk kahato iꞌatuꞌok kahato. Miꞌi hawyi toꞌe Iesui temiitꞌin me — Eweikat ro iꞌatu­miꞌu ieĩpyt uhytꞌiꞌin e. Yt naku i miꞌu wato­mo­satek e.


text:
Miꞌi hawyi taꞌa­tuwo 12 eꞌyry­sakag me topy­huꞌat heĩpyt miitꞌin miꞌu ieĩpyt 5 man yn typy pira hit kaipyi.


text:
Miꞌi pote Iesui minug wakuap kapiat akasa haria teꞌe­roꞌe toꞌope — Pywo pe ti aimie­katup Miꞌi Miit iꞌatuꞌe. Miꞌi Miit ti Tupana Mipo­ꞌoro tehay moherep ahepiat hanuat iꞌatuꞌe. Toꞌiro pyno watunug meremo Miꞌi Miit Aipo­rekuat no iꞌatuꞌe toꞌope.


text:
Maꞌato iꞌatu­wa­nẽtup hap Iesui tikuap taꞌyn topyꞌa pe — Uinug irane taꞌa­tu­po­rekuat no miꞌu kyꞌewi yt uimi­ky­ꞌesat ewy i e tuwepe. Miꞌi tã neꞌi toikuap hawyi meremo toto raꞌyn iꞌatu­py­ꞌa­setpyi yityꞌok kape. Tuweran neꞌi toto raꞌyn yt toiky­ꞌesat i tuwepag iꞌatupo pe iꞌatu­po­rekuat no haype.<pb/>


text:
Miꞌi hawyi tuwe­hytꞌok yara pe hawyi tuwat ysakpo teran tawa Kawa­naꞌũ kape maꞌato yt uwe i Iesui iꞌatu­py­ꞌa­setpe.


text:
Ihyemyiꞌa pyꞌa­setpiat turan teꞌe­ra­ꞌa­kasa raꞌyn Iesui kape. Tut raꞌyn iꞌatuupi yawa tote hewyry. Teꞌe­ra­ꞌa­kasa hawyi teꞌe­ro­kenꞌẽ kahato.


text:
Taꞌa­tuehay kuap hawyi ereke uhyt iꞌatuꞌe. Mio tã iꞌatuꞌe hawyi Iesui teke raꞌyn yara pe. Miꞌi hawyi putꞌok­ꞌi­ꞌa­tuꞌe aikopuo tuwat hap tote merep hap ewy Tupana inug.


text:
Heꞌi­hotꞌok pe ihyemyiꞌa sakpuaria imiꞌatoiat koꞌi tikat raꞌyn Iesui — Aikowo som toto Iesui iꞌatuꞌe. Gaꞌatpo ti wẽtup yara yn toĩneꞌen mesuwe. Miꞌi puo raꞌyn tuwat Iesui potmu­ꞌeria maꞌato Iesui yt toto i iꞌatuꞌe. Aikowo som pyno toto iꞌatuꞌe.


text:
Miꞌi hawyi tõꞌẽ poꞌog yara puo aikope saꞌa­wyꞌi Iesui tiꞌa­tupoi man wo hap kape. Aikope waku e Tupana pe hap kape tõꞌẽ tõꞌẽ tawa Tipe­riati kaipyi.


text:
Maꞌato yt taꞌa­tu­puẽti Iesui iꞌewyte yt taꞌa­tu­puẽti i ipotmu­ꞌeria. Miꞌi tupono tuwe­hytꞌok taꞌa­tue­ꞌyara koꞌi piat i raꞌyn hawyi tuwat ysakpo tawa Kawa­naꞌũ kape ikat hamo.


text:
Putꞌok­ꞌi­ꞌa­tuꞌe ysakpo hawyi taꞌa­tu­puẽti taꞌa­tu­mikat hawyi apoꞌi­ꞌa­tuꞌe Iesui pe — Kat puo eriot meikowo urumuꞌe hat iꞌatuꞌe.


text:
Maꞌato Iesui tiꞌa­tu­wesat — Pãi e atikuap kat hamo uikat eipe e. Eimoꞌok miꞌu wuat hamo yn uikat eipe e. Maꞌato atunug uimi­sepap Tupana esaika hap upi uwe sese Uito hap moherep hamo maꞌato yt eweikat hin i uwe Uito sese hap kuap hamo. Man atimo­wato kahato eimo­ꞌa­kasa hamo uwe sese Uito hap kuap hamo maꞌato man wuat eimoꞌok hap yn eweikat. Taꞌi man u hap upi yn uikat eipe. Iwato kahato uimi­sepap nug hap man atiꞌa­tunug ehehamo uwe Uito moherep hamo ehepe wen maꞌato yt uimohey hin i aremo­herep pytkai e.


text:
Yt naku i eimoꞌok miꞌu wuat hap yn eweikat mesuwe e. Eweikat ro miꞌu sese wuatꞌi eꞌat piat eimoꞌok kuap sese hamuat eimoieĩ­neꞌen hamuat are e. Miitꞌin Ykeꞌet tum neran kahato miꞌu eimoieĩ­neꞌen wuatꞌi eꞌat piat hap e miꞌi tupono eweikat ro e. Uito eheykeꞌet tum kahato ehepe man sese katu­pono Uiꞌywot waku etum no iꞌatuepe iꞌatu­miꞌu sese e raꞌyn uhepe e Iesui.


text:
Miꞌi hawyi Iesui tiwesat — Tupana tiky­ꞌesat kahato ti tomi­po­ꞌoro mohey ehepiat hap e Iuteuria pe.


text:
Mio tã e hawyi teꞌe­roꞌe — Kat som pyno etunug irane iwato rakat Tupana minug ewywuat uruꞌa­kasa hamo ekuap hamo emohey hamo iꞌatuꞌe.


text:
Saꞌa­wyꞌi ti Aiꞌy­wania tuꞌu man yahig note iꞌatuꞌe aikotã miwan tohenoi Esutu 16.15 pe — Atipy kaipyi Musei tum man iꞌatu­miꞌu wo e miwan me iꞌatuꞌe.


text:
Miꞌi hawyi Iesui tiꞌa­tu­wesat — Mekewat man atipy kaipywiat yt Musei miium i maꞌato Uiꞌywot miium. Koran tutum i ehepe wẽtup man are. Mio Uiꞌywot miium naꞌyn man sese emoieĩneꞌen wuatꞌi eꞌat pianuat tutum naꞌyn ehepe e tuwepe e.


text:
Maꞌato Iesui tiꞌa­tu­wesat — Miꞌi man ni Uito e. Uito rat miꞌu miitꞌin moieĩneꞌen hanuat e. Uwe uwe uhowawiat sut hat uimohey hanuat ti aru yt karãpe i hesyꞌat yt karãpe i teꞌy­ꞌutui e Iesui.


text:
Uiꞌywot miium uhepiaria wyti aru uhowawi tõꞌẽ miitꞌin. Miꞌiria ti aru yt karãmuo i raꞌyn atiꞌa­tu­ꞌaro uiꞌya­ty­pepyi.


text:
Uipo­ꞌoro hat miky­ꞌesat ahenoi ehepe katu­pono toiky­ꞌesat yt wẽtup ok i imiium hoꞌo­wasat uiꞌya­ty­pe­pywiat hap toiky­ꞌesat. Toiky­ꞌesat atum iꞌatuepe iꞌatuieĩ­neꞌen pakup i hap ikahuro hap eꞌat piat hap e.


text:
Miꞌi hap Uiꞌywot tiky­ꞌesat — Uwe uwe taꞌa­kasa Uhaꞌyru kape hawyi imohey miꞌi hat pe atum aru wuatꞌi eꞌat piat ieĩneꞌen hap e. Uwe uwe Uhaꞌyru mohey miꞌi haria ti aru Uhaꞌyru tiꞌa­tu­mo­nõꞌẽ iꞌatu­ꞌasyp hap kaipyi iꞌatuieĩ­neꞌen pakup i hamo ikahuro hap eꞌat pe hap atiky­ꞌesat e Uiꞌywot wuatꞌi miitꞌin me mesup e Iesui.


text:
Miꞌi haype teꞌe­roꞌe toꞌope — Taꞌi watikuap kahato uwe en iꞌatuꞌe eꞌywot uwe ety hap uruikuap iꞌatuꞌe. Taꞌi Iuse saꞌyru ti en iꞌatuꞌe. Katu­ponoĩ atipy kaipywiat Uito ere iꞌatuꞌe.


text:
Uipo­ꞌoro hat Uiꞌywot sese yt ehekyi i uhowawi eipyꞌa pe pote yt eweikosap kuap i uhowawi e. Uwe uwe uhowawiat gosap haria ti aru atenõꞌẽ iꞌatu­ꞌasyp hap kaipyi ikahuro hap eꞌat pe are e.


text:
Saꞌa­wy­ꞌi­tewuat Tupana e hap moherep haria teꞌe­roꞌe — Meiũran ti aru wuatꞌi puo Tupana tiꞌa­tu­muꞌe miitꞌin iꞌatuꞌe miwan me e Iesui. Miꞌi pote areꞌe uwe uwe ikuap Uiꞌywot mienoi miꞌi hat ti aru tut uhowawi e.


text:
Yt uwe i ti mesuwat yi totiaria teꞌe­ra­ꞌa­kasa Uiꞌywot kape e. Miꞌi rẽ wẽtup ok yn ni Tupana kapiat akasa hat. Miꞌi Miit ti Tupana kaipywiat sut hat pote are e tuwepiat.


text:
Man ewy kahato Uito are uwe uwe uimohey miꞌi hat ti uimi­moieĩ­neꞌen hanuat topy­huꞌat wuatꞌi eꞌat pe e Iesui.


text:
Saꞌa­wyꞌi ahaꞌa­se­ꞌiꞌin tuꞌu man yahig note maꞌato mio miꞌi haria yne topap taꞌyn yt uwe i raꞌyn mekewuat man u haria e.


text:
Maꞌato ti mekewat atipy kaipywiat man wyti yt miꞌi man ewywuat i raꞌyn katu­pono uwe uwe iꞌu hat yt karãmuo i raꞌyn topap sese e.


text:
Uito ti atipy kaipywiat man miitꞌin moieĩneꞌen hamuat e. Uwe uwe miꞌi man iꞌu miꞌi hat ti aru toĩneꞌen wuatꞌi eꞌat pe e. Mekewat uimiium man wyti uipiit e. Atum aru uipiit miitꞌin moieĩneꞌen hamuat e Iesui.


text:
Miꞌi hawyi Iuteuria tuꞌuka toꞌope sehay wo kat toꞌe sese Iesui hap ete — Aikotã aru pyno mekewat miit tum ahepe topiit aimiꞌu wo iꞌatuꞌe toꞌope.


text:
Miꞌi pote Iesui toꞌe — Pywo pe ti ewetuꞌu ro Miitꞌin Ykeꞌet puꞌi iꞌewyte huu wo eiwe­ꞌyꞌu ro maꞌato yt pote ti aru yt kat i eheĩneꞌen hap sese wuatꞌi eꞌat pianuat topy­huꞌat are e.


text:
Uwe uwe uipuꞌi iꞌu uwe uwe uhuu wo teꞌyꞌu miꞌi haria yn ni aru ipuẽti tukup­teꞌen hap sese miꞌi haria yn atiõtem iꞌatu­ꞌasyp hap kaipyi e.


text:
Uiꞌywot uipo­ꞌoro hat toĩneꞌen tuwe­kaipyi iꞌewyte Uito areĩneꞌen ikaipyi. Miꞌi hap ewy uwe uinug tomiꞌu wo miꞌi hat toĩneꞌen wuatꞌi eꞌat pe uikaipyi e Iesui.


text:
Miꞌi u haria ahaꞌa­se­ꞌiꞌin topap yne raꞌyn maꞌato uwe uwe uimiium man u haria ti aru wuatꞌi eꞌat pe toĩneꞌen sese e Iesui tawa Kawa­naꞌũ piat Tupana mõtypot yat piaria pe.


text:
Miꞌi pote Iesui potmu­ꞌeria iraniaꞌin teꞌe­roꞌe toꞌope — Yt aimi­ky­ꞌesat ewy hin i aimuꞌe Iesui iꞌatuꞌe. Kat pote — Atum aru uhuu uipuꞌi eimiꞌu wo e Iesui ahepe iꞌatuꞌe. Yt ihay se hin i puo aimuꞌe mesup.


text:
Miꞌi hawyi Iesui tikuap taꞌyn temiitꞌin ehay saꞌag tetiat hap tuwa­nẽtup hawe. Miꞌi haype toꞌe topot­mu­ꞌeria pe — Kat pote — Watoiat ro imienoi eweiꞌe eipyꞌa pe e.


text:
Yt uimohey i te apo eipe e. Pyno kat eweiꞌe aru mekewat meiũran Eheykeꞌet taꞌam i raꞌyn aikope toĩneꞌen saꞌa­wy­ꞌiwuat hap kapiat pote e. Miꞌi turan aporu kat eweiꞌe uhetiat uiꞌatoiat hawyi e. Eimuꞌe hap uhetiat Tupana Pãꞌãu e hap. Tupana Pãꞌãu e hap yn eimoieĩ­neꞌen kuap wuatꞌi eꞌat pe e.


text:
Taꞌi Tupana Pãꞌãu ete uhehay yt uipuꞌi ete uhehay e. Uhehay Mãꞌãu kaipywiat eimuꞌe hap. Miꞌi yn eimoieĩ­neꞌen hap wuatꞌi eꞌat pianuat e maꞌato yt uimohey i eipe e Iesui.


text:
Yt uimohey yne i eipe e woro­ho­ꞌokuap kahato eipe e temiitꞌin 70 ok pe katu­pono haꞌa­wynug hawyi te toikuap uwe yt tomohey i hanuaria iꞌewyte toikuap temiit tomaꞌat sese hanuat.


text:
Miꞌi haype toꞌe i — Yt uimohey yne i eipe aikotã areꞌe — Uiꞌywot yt ehekyi i uhowawi eipyꞌa pe pote yt eweikosap kuap i uhowawi e Iesui topot­mu­ꞌeria ran me.


text:
Mio tã e pote typyꞌi raꞌyn ipotmu­ꞌeria tuwat raꞌyn Iesui upi pyi taꞌa­tu­ꞌatoiat raꞌyn. Yt tuwat poꞌog neran i hupi.


text:
Miꞌi hawyi toꞌe temiitꞌin sese pe 12 ok takaria pe — Eipe apo iꞌewyte raꞌyn uiꞌatoiat reran iraniaꞌin ewy e.


text:
Maꞌato Simãu Peteru tiwesat Iesui — Yt rat pãi e. Yt uwe i raꞌyn eꞌe ewywuat Urupo­rekuat e. En yn ni urumuꞌe kuap hat e. Emienoi yn ni urumoieĩ­neꞌen wuatꞌi eꞌat piat hamuat Uruka­ꞌiwat e. Uruiꞌatoiat En hawyi uruiꞌatoiat sehay wuatꞌi eꞌat piat kuap hap e.


text:
Koitywy uruimohey raꞌyn En Urupo­rekuat nuat Tupana Mipo­ꞌoro Tupana sese Saꞌyru En e. Worokuap En naꞌyn Uhyt e. Uruikuap En naꞌyn urupyꞌa pe e Peteru Iesui pe.


text:
Miꞌi hawyi Iesui toꞌe — Uimi­ꞌairo 12 ok takaria eipe maꞌato wẽtup ok eipy­ꞌa­setpe ahiag kawiat e topot­muꞌe Iuta etiat mekewat Simãu Ikarioti saꞌyru etiat tohenoi.


text:
Saꞌa­wyꞌi Iesui tiꞌairo Iuta e hap het rakat topot­muꞌe wo. Miꞌi hawyi toĩneꞌen iraniaꞌin 12 ok takaria pyꞌa­setpe maꞌato ihay typy rakat Iesui maꞌat hanuat toĩneꞌen miꞌi miit.<pb/>


text:
Miꞌi hawyi Iesui hewyry raꞌyn yi Karireia puo. Yt hewyry teran i yi Iuteu puo katu­pono yi Iuteu piaria iꞌauka teran.


text:
Mekewat eꞌat pe tuwat raꞌyn miitꞌin yne tawa kaipyi Ieru­sarẽi kape yi Iuteu kape tuwat tuwat ienuk hap wato nug hamo. Miꞌi tote teꞌe­ru­we­ꞌy­wy­pyi­ꞌanug ienuk hamo.


text:
Miꞌi pote Iesui ywytꞌin sese teꞌe­roꞌe tope — Urueykeꞌet iꞌatuꞌe miitꞌin sem tukup­teꞌen tawa wato Ieru­sarẽi me miꞌi pote erẽtem no meiũpepyi yi Karireia pyi hawyi ereto ro yi Iuteu kape iꞌatuꞌe. Miꞌi hawyi itote eremo­herep epotmu­ꞌeria kape emisepap koꞌi etunug no itote wuatꞌi ehamo iꞌatuꞌe.


text:
Yt naku i migꞌi wo neꞌi etunug emisepap koꞌi ahetama hit puo. Waku poꞌog wuatꞌi ehamo wuatꞌi akasa hamo etimo­herep uwe En hap kuap hamo iꞌatuꞌe Iesui ty mẽpytꞌin.


text:
Miꞌi hawyi toiꞌa­tu­wesat — Uheywytꞌin e yt naku i mesup areto Ieru­sarẽi kape e. Mesup yt putꞌokꞌe i te uheꞌat miꞌi tã nug hamo uheywytꞌin e. Yt naku i mio areto Ieru­sarẽi kape e maꞌato waku eweiwat tawa Ieru­sarẽi kape yne eꞌat pe eimi­ky­ꞌesat ewy e.


text:
Taꞌi miitꞌin yt uwe i ipyꞌahak ehete e maꞌato uhete miitꞌin yt iꞌatu­wese kahato i katu­pono ahenoi henoi iꞌatuepe iꞌatu­minug saꞌag koꞌi e. Mesuwat rotiat koꞌi eikyꞌe haria ti maꞌato Uito yt uikyꞌe hin i e katu­pono yt haku i nug haria areꞌe iꞌatuepe pote.


text:
Pyno waku eweiwat ro ienuk hap kape maꞌato Uito yt areto i te yt naku i koran areto uheywytꞌin katu­pono yt uheꞌat i pote e toꞌy­wytꞌin me.


text:
Miꞌi hawyi itote ienuk haria tikat at Iesui aikope toĩneꞌen hap maꞌato yt uwe i ipuẽti. Miꞌi hawyi apoiꞌa­tuꞌe toꞌope — Aikope som toĩneꞌen iꞌatuꞌe.


text:
Miꞌi haype teꞌe­ru­wa­nẽtup koꞌi koꞌi kahato tuete. Iraniaꞌin — Yt naku i Iesui iꞌatuꞌe aimaꞌat reran tehay wo iꞌatuꞌe. Iraniaꞌin Iesui waku iꞌatuꞌe.


text:
Maꞌato — Atimohey uito Iesui yt iꞌatuꞌe i wuatꞌi ehamo katu­pono iꞌatu­ꞌa­kagnia pupi teꞌe­ro­kenꞌẽ.


text:
Ienuk hap posasat pe putꞌokꞌe Iesui tawa Ieru­sarẽi me. Miꞌi hawyi toto Tupana mõtypot yat wato kape. Miꞌi tote toiꞌa­tu­muꞌe kahato.


text:
Miꞌi pote Iuteuria teꞌe­ru­wa­nẽtup kahato — Iesui iweꞌeg kahato iꞌatuꞌe. Toikuap kahato miwan yne yne Tupana e hap iꞌatuꞌe. Uwe saĩke imuꞌe woꞌo­muꞌe haria mikuap yne koꞌi iꞌatuꞌe. Teke apo saꞌa­wyꞌi aiwe­muꞌe hawe iꞌatuꞌe katu­pono toikuap yne aimikuap koꞌi iꞌatuꞌe.


text:
Ewetunug no Tupana ehay upi imiky­ꞌesat ewy ewetunug pote ti aru meremo eweikuap uimienoi meremo — Pywo rasig tohenoi Tupana ehay eweiꞌe. Yt tuwehay pyi hin i aimuꞌe eweiꞌe uhepe ewehãꞌãg Tupana miky­ꞌesat nug hawyi e Iesui.


text:
Iraniaꞌin aimuꞌe haria taꞌa­tu­ky­ꞌesat kahato — Waku kahato en urumuꞌe hat e hap miitꞌin kaipyi taꞌa­tu­ky­ꞌesat maꞌato yt miꞌi tã i Uito woro­ho­ꞌo­muꞌe katu­pono Tupana mõtypot hap yn uiwa­nẽtup hawe woro­ho­ꞌo­muꞌe. Tupana mõtypot reran hat ihay hãpyk kahato rakat yt heso hi rakat i e. Miꞌi hat ewy areĩneꞌen. Miꞌi kupitu woro­ho­ꞌo­muꞌe pote yt kat i saꞌag uiwa­nẽtup hawe. — Waku En e Tupana uhepe e.


text:
Saꞌa­wyꞌi ti ahaꞌa­seꞌi Musei ainãpin tomiwan me maꞌato ti yt ewetunug i eipe imiky­ꞌesat ewy. Miꞌi pote uiꞌauka teran neꞌi eipe e maꞌato wãi erepot­ꞌauka i teiꞌo e Musei e Iesui.


text:
Mio tã e hawyi teꞌe­roꞌe — Eeso kahato yt uwe i eꞌauka teran hat iꞌatuꞌe. Ahiag ni epiit pe iꞌatuꞌe Iesui pe.


text:
Maꞌato Iesui tiꞌa­tu­wesat — Haꞌa­wyte ti atunug wẽtup wakuap yt motpap i hap eꞌat pe pote ti eipy­ꞌahak kahato uhete atimoe­hãite yt ipoĩꞌãm kuap i rakat Tupana mõtypot hap eꞌat pe pote e.


text:
Maꞌato eipe iꞌewyte eipotpap mekewat eꞌat pe e. Pywo ti rat eimẽpyt tuwe­mo­herep hawyi toĩneꞌen 8 eꞌat hawyi eweiꞌahit sokpe tek taꞌyn yne eꞌat pe ahaꞌa­seꞌi Musei mienoi ewy e. Yt Musei mienoi yn i maꞌato saꞌa­wy­ꞌi­te­wuaria aiꞌy­wania ti miꞌi tã te inug 8 eꞌat toĩneꞌen hawyi taꞌa­tunug naꞌyn wuatꞌi eꞌat pe yt aipotpap i hap eꞌat pe sio yt taꞌa­tunug miꞌi tã taꞌa­tu­sa­ꞌyru toĩneꞌen 8 eꞌat hawyi taꞌa­tu­potpap.


text:
Are pãi miꞌi pytkai maꞌato ti uhete yt eiwese i mekewat eꞌat piat sehãite hap nug uhepiat pote. Yt naku i eipy­ꞌahak uhete mekewat eꞌat piat wẽtup ok miit moehãite uhepiat pote e Iesui.


text:
Eweiꞌywyk kahato eiwa­nẽtup hap uhetiat e. Yt iũteꞌen neiꞌo uiwesat eipe e. Waku ti eiwa­nẽtup ete miꞌi rokirẽ eweiꞌe hãpyk uhepe uwe Uito hap ete e. En yt naku i yt eweiꞌe teiꞌo uhepe iũteꞌen eipe e tewa­nĩ­kaptia pe.


text:
Miꞌi pote mekewat tawa Ieru­sarẽi miaria iraniaꞌin teꞌe­roꞌe toꞌope — Iesui ti Iuteuria akag miꞌauka teran maꞌato ti topot­muꞌe kahato te iꞌatu­py­ꞌa­setpe iꞌatuꞌe.


text:
Kat poteĩ aiꞌa­kagnia yt tipyhyp i iꞌatuꞌe. Mio apo taꞌa­tu­mohey raꞌyn Tupana Mipo­ꞌoro Aipo­rekuat nuat Iesui iꞌatuꞌe raꞌyn apo mio iꞌatuꞌe. Kat poteĩ yt taꞌa­tuewãi i iꞌatuꞌe.


text:
Taꞌi yt uwe i raso ikuap aiũwat tawa aiũwat yi kaipywiat tut hamuat Tupana Mipo­ꞌoro Aipo­rekuat nuat iꞌatuꞌe. Taꞌi iũteꞌen neꞌi hamuat wyti tuwe­mo­herep iꞌatuꞌe maꞌato mekewat Iesui ti watikuap kahato raꞌyn aiũwat tawa pe tuwe­motag miꞌi tupono ti Iesui ti yt Tupana Mipo­ꞌoro i te iꞌatuꞌe.


text:
Miꞌi hawyi Iesui toꞌe haty wo — Uikuap eipe wen maꞌato yt uikuap hat i yt heremo kahato i e. Aikope pywiat Uito hap eweikuap saꞌag neꞌi e. Yt uiwehay pyi i ti ariot ehowawi. Taꞌi Pywuat hat sese wyti uipo­ꞌoro ehowawi maꞌato Miꞌi hat uipo­ꞌoro hat yt eweikuap hin i are e.


text:
Mio tã e pote Iuteuria akagnia tipyhik teran naꞌyn maꞌato yt ikuꞌuro hap eꞌat i te pote yt taꞌa­pyhik kuap i te.


text:
Maꞌato typyꞌi iraniaꞌin teꞌe­roꞌe toꞌope — Sio Tupana Mipo­ꞌoro aheha­kye­raꞌat hamuat meiẽ katu­pono Tupana misepap ewy raꞌyn tutunug mesuwe iꞌatuꞌe. Mio tã taꞌa­tuꞌe hawyi taꞌa­tu­mohey raꞌyn.


text:
Miꞌi hawyi Tupana mohey haria akag koꞌi iꞌewyte paꞌi kororia tikuap taꞌyn iraniaꞌin miat Iesui Tupana Mipo­ꞌoro e hap. Miꞌi pote taꞌa­tu­po­ꞌoro ipyhik hamo.


text:
Miꞌi hawyi Iesui toꞌe miitꞌin me — Areĩneꞌen porapꞌi yn naꞌyn eiwywo katu­pono areto irane raꞌyn Uipo­ꞌoro hat kape e.


text:
Miꞌi hawyi ti aru uikat eipe wen maꞌato ti aru yt uipuẽti i raꞌyn eipe e. Aikowo Uito hap kape yt eweiwat kuap i e Iesui.


text:
Mio tã e pote teꞌe­roꞌe toꞌope — Aikowo irane som pyno toto yt aimikuap mo i. Wẽtup ywania tawa koꞌi kape topopy irane iꞌatu­muꞌe hamo sio topopy iraniaꞌin ywania etawa piaria aiꞌy­wania muꞌe hamo iꞌatuꞌe Iuteuria.


text:
Kat toꞌe hawe — Uikat wyti aru eipe maꞌato ti aru yt uipuẽti i raꞌyn eipe e iꞌewyte — Yt eweiwat kuap i aikowo aikowo Uito hap kape e ahepe iꞌatuꞌe. Katu­pono som mio tã e iꞌatuꞌe toꞌope.<pb/>


text:
Miꞌi hawyi ienuk hap ywopope eꞌat ikahuro hamo mekewat poꞌog iwato hap eꞌat pe Iesui ipoĩꞌãm iꞌatu­py­ꞌa­setpe hawyi haty wo toꞌe iꞌatuepe — Uwe uwe teꞌy­ꞌutui miꞌi haria eweiwat ro uhowawi eiwe­ꞌyꞌu hamo e.


text:
Pywo ti rat uimohey haria ti aru Tupana Pãꞌãu eiam kahato teꞌe­ro­py­huꞌat are miꞌi hawyi taꞌa­tukuap kahato Tupana are. Aikotã yꞌy tuwẽtem yrasa sese pyi at kaꞌap miitꞌin teꞌy­ꞌutui hap monik hamuat miꞌi hap ewy topy­huꞌat uimohey haria are aikotã toꞌe saꞌa­wyꞌi — Uimohey haria pyꞌa pyi aru tuwẽtem wẽtem wuatꞌi eꞌat piat yꞌy ewywuat iꞌatu­moieĩ­neꞌen hamuat e miwan me.


text:
Mekewat eꞌat pe yt kat i Tupana Pãꞌãu miitꞌin pyꞌa pe. Yt tutum i te pote Iesui taꞌaipok atipy kape hawyi Tupana mimõ­typot no hawyi toimõꞌẽ Topãꞌãu wakuat tomohey haria torania pe.


text:
Miꞌi hawyi itotiaria iraniaꞌin tikuap taꞌyn Iesui e hap eweiwat ro uhowawi e hap hawyi teꞌe­roꞌe toꞌope — Pywo pe ti Miꞌi Miit wyti aimie­katup Tupana Mipo­ꞌoro aimuꞌe tehay wuat hamuat raꞌyn iꞌatuꞌe.


text:
Maꞌato iraniaꞌin — Miꞌi Miit wyti Tupana Mipo­ꞌoro Aipo­rekuat nuat iꞌatuꞌe. Maꞌato iraniaꞌin — Yt wyti iꞌatuꞌe katu­pono aimie­katup aipo­rekuat koro wyti aru yt yi Karireia kaipyi i tut iꞌatuꞌe.


text:
Taꞌi miwan me ti tohenoi mekewat yne miitꞌin porekuat nuat ete Tupana mipo­ꞌoro ete iꞌatuꞌe. Morekuat Tawi emiariru tawa hit Perẽi miat iꞌywãꞌĩ rakat e iꞌatuꞌe. Morekuat Tawi etawa piat iꞌywãꞌĩ rakat e miwan me iꞌatuꞌe maꞌato mesuwat Iesui yi Karireia piat. Miꞌi iꞌatuꞌe saꞌag katu­pono yt taꞌa­tukuap i Iesui ywãꞌĩ hap tawa Perẽi miat hap pote.


text:
Miꞌi pote iꞌatu­wa­nẽtup hap uwe sese Iesui hap ete yt ewy i. Miꞌi pote yt toꞌo­wese i raꞌyn toꞌope.


text:
Miꞌi hawyi sura­raꞌin teꞌe­ra­ꞌaipok i raꞌyn paꞌi kororia kape seko etiat woꞌo­muꞌe haria akag koꞌi kape. Miꞌi hawyi teꞌe­roꞌe sura­raꞌin me — Saꞌa­wyꞌi woro­ho­ꞌo­po­ꞌoro eipe Iesui sat hamo iꞌatuꞌe kat pote pyno yt eweterut i iꞌatuꞌe.


text:
Maꞌato sura­raꞌin tiꞌa­tu­wesat — Mehĩꞌin iꞌatuꞌe uruikuap Iesui ehay hawyi ikahu kahato uruipuẽti ihay miꞌi hawyi yt uruipyhyp kuap i iꞌatuꞌe katu­pono Miꞌi Miit poꞌog ikahu torania woꞌo­muꞌe haria kai ihay se rakat iꞌatuꞌe sura­raꞌin. Mio tã iꞌatuꞌe sura­raꞌin pote.


text:
— Yt naku i kahato rat. Eipe apo iꞌewyte imohey haria iꞌatuꞌe heso hap ete iꞌatuꞌe sura­raꞌin me — Eweimohey ti raꞌyn apo iꞌatu­ꞌe­wyte iꞌatuꞌe.


text:
Yt uwe i uruto Iesui mohey haria iꞌatuꞌe. Taꞌi eiꞌa­kagnia einãpin haria yt wẽtup ok i imohey haria topy­huꞌat iꞌatuꞌe.


text:
Maꞌato iraniaꞌin aiꞌy­wania itotiaria yt tiꞌa­tukuap kahato i Musei woꞌo­nãpin hap koꞌi miꞌi pote iꞌatupap Miꞌi Miit upi maꞌato miꞌiria ti topy­huꞌat aru Tupana miꞌa­piheg wuaria iꞌatuꞌe.


text:
— Saꞌa­wyꞌi mio tã e Tupana miwan me — Yt naku i iũteꞌen eweiꞌa­piheg wẽtup ok e. Yt naku i eweiꞌauka wẽtup ok yt iwat ihay kuap i pytkai e miwan me aiwo­ꞌo­nãpin hawe e. Yt naku i eweimohit wẽtup ok yt eweikuap i pytkai waku sio yt e. Maꞌato eipe yt aiwo­ꞌo­nãpin hap ewy i ewetunug neran Iesui ete e Niku­temu saꞌa­wy­ꞌiwuat wãtym wuano Iesui kapiat hat.


text:
Itote pyi ihotꞌok hawyi hunete taꞌaipok i raꞌyn Tupana mõtypot yat wato kape. Miꞌi hawyi itotiaria teꞌe­ru­wa­ꞌa­tunug Iesui kape. Miꞌi hawyi taꞌapyk hawyi Iesui tiꞌa­tu­muꞌe i raꞌyn itote.


text:
Miꞌi hawyi Musei miwan enoi haria iꞌewyte Tupana mohey haria akag koꞌi tõꞌẽ tõꞌẽ howawi. Taꞌa­tuerut wẽtup ok hary­poria yt naku i sese rakat taꞌa­tu­puẽti ihainia wywo yt teꞌaito wywo i. Miꞌi hawyi miitꞌin typyꞌi rakaria pyꞌa­setpe taꞌa­tue­reke Iesui kape.


text:
Miꞌi hawyi woꞌo­muꞌe haria henoi Iesui pe — Woꞌo­muꞌe hat iꞌatuꞌe meiũwat hary­poria uruipuẽti wẽtup ok seꞌaito wywo yni pe iꞌatuꞌe.


text:
Saꞌa­wyꞌi urunãpin hap Musei toꞌe Teute­ru­numiu 22.22 pe — Uwe eweipuẽti wẽtup ok wẽtup ok eꞌaito wywo hawyi eweiꞌauka miꞌiria nu wo mak mak wo e Musei iꞌatuꞌe. Miꞌi pote uruikuap teran ekaipyi aikotã etiky­ꞌesat urutunug meiũwat hary­poria ete yt weꞌeg hat i ete iꞌatuꞌe. Waku wati­ꞌauka nu wo sio yt iꞌatuꞌe.


text:
Mio tã iꞌatuꞌe Iesui tiꞌa­parap mono taꞌa­tuerut. Miꞌi hawyi maꞌato Iesui tuwe­ꞌymyk hawyi yi kyt ete yn topũꞌĩa wo wanꞌi­wan­ꞌiꞌe.


text:
Miꞌi hawyi poꞌog apoꞌi­ꞌa­tuꞌe Iesui pe. Miꞌi hawyi Iesui tuwe­ꞌã­pe­ꞌokꞌam hawyi toiꞌa­tu­wesat raꞌyn — Eipe yt karãpiat iꞌaparap hap nug haria pote mak makꞌe­weiꞌe ro saꞌa­wyꞌi nu wo iꞌauka hamo e.


text:
Mio tã e hawyi hary­poria erut haria iꞌauka teran haria tuwat i raꞌyn Iesui kaipyi teꞌe­ru­we­mõti te kahato iꞌatu­minug saꞌag koꞌi yt uwe i mikuap koꞌi pote tuwat. Yianme nagnia saꞌa­wyꞌi tuwat hawyi watꞌymo kurum iwasuria raꞌyn tuwat. Tuwat yne hawyi topy­huꞌat Iesui yn naꞌyn mekewat iꞌatu­mierut hary­poria yt iweꞌeg i hat wywo.


text:
Miꞌi hawyi Iesui ipoĩꞌãm naꞌyn hawyi toꞌe hary­poria pe — Aikopeĩ eerut haria mana e. Yt wẽtup ok i apo eꞌauka teran hanuat topy­huꞌat e.


text:
Yt uwe i Mimi e. — Mana Uito iꞌewyte yt woro­ꞌa­piheg i yt woro­ꞌauka teran i nu wo e. Koitywy waku eraꞌaipok i raꞌyn eꞌyat kape maꞌato etoiat ro eminug saꞌag e. Yt etunug i raꞌyn yt eweꞌeg i hap e hary­poria pe.<pb/>


text:
Miꞌi hawyi Iesui tiꞌa­tu­muꞌe Tupana mõtypot yat piaria — Uito ariãty ewy aikotã ariãty timo­herep muꞌap wãtym muo hap ewy Uito atimo­herep muꞌap Tupana kapiat. Areĩneꞌen ariãty hot ewy miitꞌin wanẽtup hawe iꞌatu­wa­nẽtup hap moẽtyhot hanuat areĩneꞌen Uito e. Uwe uwe toto uhupi miꞌi hat wyti hewyry ariãty hot pe. Yt karãmuo i iꞌypyryp wuo hewyry are e Iesui.


text:
Miꞌi pote iraniaꞌin akag koꞌi teꞌe­roꞌe Iesui pe — Pãi ehay kahato ewete eremo­wato teran — Uito poꞌog ereꞌe pote eeso kahato iꞌatuꞌe.


text:
— Taꞌi uhehay uiwete e Iesui maꞌato pywuat ahenoi uiwetiat katu­pono atikuap kahato aikope pyi ariot iꞌewyte aikowo areto hamuat atikuap e. Eipe ti yt eweikuap hin i aikope pyi ariot aikowuat areto hamuat hap e Tupana mõtypot yat apykok haria pe.


text:
Eipe yt naku i eweiꞌe iraniaꞌin me eiwa­nẽtup hap kaipyi neꞌi maꞌato Uito yt miꞌi tã atunug i iraniaꞌin me e.


text:
Maꞌato — Yt naku i miꞌiria areꞌe Tupana pe ehepiat pote pywo pe e maꞌato yt areꞌe i. Yt uiwa­nẽtup hap kaipyi i areꞌe uwe waku uwe yt naku i e hap mesup. Taꞌi Uiꞌywot Uipo­ꞌoro hat wanẽtup hap kaipyi yn ni miꞌi miit waku miꞌi miit yt naku i e hap waku areꞌe. Maꞌato mesup uwe waku uwe yt areꞌe hin i ehepiat iraniaꞌin etiat mesup e Iesui uruto poꞌog e haria pe.<pb/>


text:
Iwan me ainãpin hawe mio tã e ahepe — Yt etimohey meremo i sehay yt naku i wẽtup ok ete e maꞌato typy ok toꞌo­ꞌewy kahato wẽtup ok ete aimuꞌe toꞌo­ꞌewy aiwesat wesat apoꞌwa­toꞌe hawyi teꞌe­ra­ꞌa­kasa iminug pote pywo iꞌatuꞌe maꞌato yt pote yt e miwan me.


text:
— Pyno Uiꞌywot ti eimuꞌe raꞌyn uhete iꞌewyte Uito woro­ho­ꞌo­muꞌe uiwete. Uruwo­ꞌo­ꞌewy kahato uruiꞌa­tu­muꞌe eipe wẽtup ehay yn miꞌi pote pywo eweiꞌe ro e.


text:
— Aikope som pyno eꞌywot iꞌatuꞌe. — Pyno yt uikuap i eipe iꞌewyte yt Uiꞌywot i wyti eweikuap maꞌato uikuap eipe pote iꞌewyte eweikuap taꞌyn Uiꞌywot e.


text:
Mio tã e Iesui Tupana mõtypot hap yat piaria pe iꞌatumiium Tupana piat heiam yaty­pepyi. Maꞌato yt uwe i ipytyk kuap itote katu­pono yt putꞌokꞌe i te ikuꞌuro hap eꞌat pote.


text:
Miꞌi hawyi Iesui toꞌe i iꞌatuepe — Areto irane raꞌyn wyti mesu­wepyi e. Areto hawyi ti aru uikat kahato eipe wen maꞌato yt uipuẽti i e. Eiminug saꞌag yt hep i te turan ti aru eweipap. Yt eweiwat kuap i wyti aru aikowuat areto hap kape e.


text:
Mio tã e pote teꞌe­roꞌe toꞌope — Kat tuponoĩ — Yt eweiwat kuap i wyti aru aikowuat areto hap kape e Iesui ahepe sio apo tuwe­ꞌauka irane haype iꞌatuꞌe.


text:
Maꞌato Iesui toꞌe — Eipe ti mesuwat yi totiat miitꞌin wanẽtup hap ewy yn eiwa­nẽtup e eiwe­wawi yn eiwa­nẽtup. Yt eiwa­nẽtup i atipy kape e maꞌato Uito ti arewa­nẽtup kahato Tupana atipy piat wanẽtup hap ewy te e. Eipe ti eiꞌyat mesu­wa­rotiat kape yn miꞌi pote eiwa­nẽtup mesuwe maꞌato Uito ti atipy piat iꞌyat rakat e.


text:
Haꞌa­wyte areꞌe ehepe — Eiminug saꞌag koꞌi yt hep i te turan ti aru eweipap yt uimohey i pote are e Iesui nagnia pe.


text:
— Uweĩ pyno en iꞌatuꞌe — Saꞌa­wyꞌi pyi te raꞌyn ahenoi ehepe uwe Uito hap e. Karania wo i eweiky­ꞌesat ahenoi ehepe uwe Uito hap e Iesui.


text:
Uipo­ꞌoro hat Pywuat hat sese e. Miꞌi ehay uhepiat pywo sese kahato e. Ihay yne ahenoi teran ehepe maꞌato yt naku i eweiꞌe uhepe. Atimo­herep teran ehepe eiminug saꞌag koꞌi e. Ipoity kahato te ti atimo­herep teran ehepiat uiꞌe hap are wen maꞌato ehewaure kaꞌa pe yt teke kuap i uhehay e woꞌo­nãpin haria pe.


text:
Karãpe Iesui toꞌe Uipo­ꞌoro hat yt taꞌa­tukuap hin i uwe ete ihay. Yt taꞌa­tukuap i ihay Iꞌywot etiat Tupana etiat.


text:
Miꞌi pote Iesui toꞌe — Maꞌato meiũran eweimo­poĩꞌãm eheykeꞌet ariaꞌyp posak ete hap eꞌat pe ti aru eweikuap taꞌyn uwe Uito e. Iꞌewyte ti aru eweikuap yt kat i atunug uiwehay pyi maꞌato Uiꞌywot ehay yn ahenoi ehepiat hap e.


text:
Uipo­ꞌoro hat wuatꞌi eꞌat pe uiwywo toĩneꞌen iꞌewyte Uiꞌywot mowepit hap yn atunug e. Miꞌi pote yt karãpe i uiꞌatoiat uiweran e Iesui.


text:
Miꞌi hawyi Iesui toꞌe Iuteuria pe tomohey pakupꞌi haria pe — Uiꞌe hap ewetunug no miꞌi pote uipot­mu­ꞌeria sese wo raꞌyn eipe maꞌato yt pote yt e.


text:
Pywo ti aru ewetunug uiꞌe hap koꞌi pote ti eweikuap taꞌyn pywuat sese e. Miꞌi hawyi eipyhik hawyi eiwe­nõꞌẽ kuap taꞌyn eweipopy kuap taꞌyn e.


text:
Miꞌi pote taꞌa­tu­wesat — Yt kat hin i ti urupyhik hap Uhyt iꞌatuꞌe uruto Aparãu emiari­ruꞌin uruto. Yt karãpe i miitꞌin eropat haria urutu­kup­teꞌen yt karãpe i woꞌo­pyhik hawe urutu­kup­teꞌen iꞌatuꞌe.


text:
Maꞌato Iesui toꞌe iꞌatuepe — Pywo pe ti areꞌe ehepe yt nakuap i nug hap eheko pote yt eiwe­ꞌa­putsit kuap i eheko saꞌag yt nakuat i pyi maꞌato eipyhik piat ewy eweikup­teꞌen eipe e.


text:
Woꞌoe­ropat haria tukup­teꞌen wuatꞌi yat puo maꞌato haꞌyru toĩneꞌen toꞌywot yat pe yn wuatꞌi eꞌat pe e. Saꞌag nug haria woꞌoe­ropat haria ewy tukup­teꞌen.


text:
Tupana Saꞌyru yne ehakye­raꞌat kuap eipyhik hap kaipyi eweimohey pote. Miꞌi pote eweipopy kuap kahato. Eiwe­ꞌa­putsit kuap kahato eiminug saꞌag po pyi e.


text:
Uhehay yt teke hin i eipyꞌa pe eiwa­nẽtup hawe miꞌi pote ti uiꞌauka teran eipe e. Pywo ti Aparãu emiari­ruꞌin ni eipe wen maꞌato ti eiminug koꞌi ti rat yt ahaꞌa­seꞌi Aparãu ewywuat hin i are katu­pono uikyꞌe hat ri ahaꞌa­seꞌi Aparãu e Iesui. Eipe uimienoi pun haria maꞌato Aparãu uimohey kahato hat e.


text:
Atunug kahato yne Uiꞌywot mikyꞌ­wesat ewy maꞌato eiperia ewetunug yne eiꞌywot mienoi ewy e. Pywo ti rat ahenoi Uiꞌywot piat uimuꞌe yn maꞌato eiperia eiꞌywot miky­ꞌesat ewywuat yn ewetunug e Iesui.


text:
Miꞌi hawyi — Uruto ti Ahaꞌa­seꞌi pot Aparãu emiariru emiariru koꞌi sese uruto iꞌatuꞌe. — U pãi e Iesui mekewat wakuat Aparãu emiariru emiariru koꞌi sese eipe pote meremo iꞌewyte uimohey haria eweikup­teꞌen aikotã ahaꞌa­seꞌi pot Aparãu waku sese nug hat maꞌato eiperia uiꞌauka teran yt Ahaꞌa­seꞌi pot ewy hin i eipe e. Pyno wẽtup ti eiꞌywot pot e Iesui.


text:
Uito ti woro­ho­ꞌo­muꞌe Tupana e uhepiat hamo yn pywuat sese wo maꞌato uiꞌe hap wakuat pytkai uiꞌauka teran eipe e maꞌato uhaꞌa­seꞌi Aparãu ti yt karãpe i miꞌi tã inug neran e Iesui.


text:
— Uiꞌauka teran eipe eiꞌywot sese minug ewy ewetunug neran e. — Uruto ti uruikuap ti uruꞌywot iꞌatuꞌe. Taꞌi yt iꞌywot wekuap reꞌym rakaria i ti uruto iꞌatuꞌe. Wẽtup yn uruꞌywot. Miꞌi ti Uruetu­pana iꞌatuꞌe.


text:
— Taꞌi yt Tupana hin i eiꞌywot are maꞌato pywo eiꞌywot Tupana pote uikyꞌe haria eipe eweipy­huꞌat katu­pono Tupana Mipo­ꞌoro Uito e yt uiwewi i arepo­ꞌoro e Iesui.


text:
Saꞌa­wyꞌi — Woro­po­ꞌoro En e Tupana uhepe hawyi ariot ehowawi Tupana yaty­pepyi ariot e Iesui. Ahenoi ehepe maꞌato yt eweikuap i kahato uimienoi koꞌi e. Eweikuap ehewaure kaꞌa pe maꞌato miꞌi hawyi meremo eweipun uimienoi ehewaure kaꞌa pyi eiwa­nẽtup hawyi e.


text:
Eiꞌywot sese ti ahiag e miꞌi pote ti ewetunug neran eiꞌywot miky­ꞌesat saꞌag ok tã e. Haꞌa­wyte pyi ahiag tiꞌauka teran miitꞌin woꞌo­pot­ꞌauka hat miꞌi pote yt wẽtup i hãpyk takat sehay pywuat iwat iwanẽtup hap toĩneꞌen e. Karãpe ahiag heso tuwe­kaipyi tutunug yt niatpo hin i katu­pono yne heso rakat kaꞌiwat neꞌi ahiag topy­huꞌat e. Taꞌi heso rakaria ywot ti ahiag topy­huꞌat e Iesui.


text:
Uiminug yt nakuat i kue yt wẽtup i eweipuẽti pãi e. Woro­ho­ꞌo­muꞌe kahato raꞌyn ni sehay pywuat no maꞌato ti uimienoi yt eweimohey hin i e.


text:
Tupana saꞌy­ruꞌin saki­ꞌytꞌin taꞌa­tukuap kahato Tupana e hap e maꞌato eipe ti yt Tupana wanuaria i pote ti yt eweikuap i Tupana ehay e.


text:
— Saꞌa­wy­ꞌi­tewuat uruꞌe hap ewy ti en iꞌatuꞌe. En ni wẽtup ywania yi saꞌag Samaria kaipywiat ti en iꞌatuꞌe. En ni ahiag ipiit piat rakat ti en uruꞌe hap ewy en iꞌatuꞌe Iesui pe.


text:
— Yt kat i ti uikai ahiag katu­pono atomo­wato Uiꞌywot pytkai yt karãpe i ahiag Uiꞌywot mõtypot hat toĩneꞌen e. Eipe ti yt uimo­wato hin i e.


text:
Yt atiky­ꞌesat i uhepiat waku En eiꞌe hap katu­pono wẽtup uiky­ꞌesat hat uimõ­typot hat toĩneꞌen e. Miꞌi hat ti aru yt naku i ehepe e. Miꞌi hat ti aru ehatyꞌi hatyꞌi eipe kat pote uimohit kahato eipe e.


text:
Miꞌi hawyi Iuteu ywania akag koꞌi teꞌe­roꞌe Iesui pe — Koityꞌi wyti uruikuap taꞌyn ahiag epiit piat hap katu­pono aseꞌi Aparãu waku sese pytkai ikuꞌuro raꞌyn iꞌewyte saꞌa­wy­ꞌiwuat Tupana ehay moherep haria yne yne ikuꞌuro raꞌyn maꞌato ereꞌe — Uwe uwe uimienoi inug miꞌi haria ti aru yt ikuꞌuro sese i ere iꞌatuꞌe.


text:
Ewat ewaku hap apo poꞌog ahaꞌa­seꞌi koro Aparãu ewaku hap kai iꞌatuꞌe. Maꞌato Aparãu ikuꞌuro raꞌyn iꞌewyte iraniaꞌin Tupana ehay moherep haria iꞌatuꞌe. Saꞌa­wy­ꞌi­wuaria topap yne maꞌato En — Uwe uimienoi nug haria wyti aru yt ikuꞌuro sese i ere. Eremõ­typot kahato eremo­wato kahato pãi iꞌatuꞌe — Uito poꞌog Aparãu kawiat poꞌog saꞌa­wy­ꞌiwuat Tupana ehay moherep haria kawiat e hat ewywuat En iꞌatuꞌe Iesui pe.


text:
Miꞌi hawyi toiꞌa­tu­wesat — Uiwe­mo­wato hap yt atunug neran i uiwe­kaipyi katu­pono atunug pote meiũran yt kan hamo i uhehay eweipuẽti maꞌato uimo­wato kahato hat ti Uiꞌywot e.


text:
Miꞌi hat pe Uruetu­pana En eweiꞌe maꞌato yt pywo pe i mio tã eweiꞌe kat pote yt eweikuap i pytkai e. Maꞌato Uito ti kue pãi atikuap kahato Tupana maꞌato yt atikuap i Tupana uiꞌe pote heso rakano Uito areĩneꞌen eiꞌewy kat pote ikuap hat sese Uito imiky­ꞌesat nug hat sese Uito e.


text:
Saꞌa­wyꞌi ti ehaꞌa­seꞌi Aparãu taꞌa­kasa teran kahato uhut hap miitꞌin kapiat hap are. Pyno mesup ti Aparãu taꞌa­kasa raꞌyn uhut hap hawyi iwepit kahato sese topy­huꞌat raꞌyn e Iesui.


text:
— Heso kahato Uhyt iꞌatuꞌe. Aseꞌi Aparãu ti nimo kahato raꞌyn ikuꞌuro maꞌato ewat ieĩneꞌen hap emotag hap yt 50 anu hin i heĩneꞌen hap iꞌatuꞌe. Pyno ti Aparãu yt taꞌa­kasa hin i kue ewawi pãi iꞌatuꞌe.


text:
Mio tã e hawyi taꞌa­tukat nu koꞌi yi totiat mak mak hamo iꞌauka hamo taꞌa­tuꞌe maꞌato Iesui tuwemig miitꞌin sem pyꞌa­setpe raꞌyn hawyi toto raꞌyn Tupana mõtypot hap yat wato pyi.<pb/>


text:
Miꞌi hawyi yt Iuteu ywania potpap i hap eꞌat pe toto Iesui muꞌap upi towy­riaꞌin wywo. Miꞌi hawyi muꞌap tote toipuẽti wẽtup ok miit yt ihapytig i rakat wemo­herep toty kaipywiat yt kat kapiat i akasa hat.


text:
Miꞌi hawyi Iesui wyriaꞌin apoꞌi­ꞌa­tuꞌe Iesui pe — Urumuꞌe hat iꞌatuꞌe uwe piat iꞌaparap hap upi som Tupana tiꞌa­piheg yt ihapytig i rakat iꞌatuꞌe. Iꞌywotꞌin piat iꞌaparap hap upi toĩneꞌen yt ihapytig i sio tuwewiat iꞌaparap sese hap kaipyi Tupana miꞌa­piheg wo topy­huꞌat iꞌatuꞌe.


text:
— Yt wyti uiwy­riaꞌin yt iꞌywotꞌin minug saꞌag i upi ti iꞌewyte yt iwat iminug saꞌag i upi wyti yt ihapytig i hap are maꞌato miꞌi miit yt ihapytig i rakat toĩneꞌen katu­pono meiũran Tupana tomo­herep teran miitꞌin me tuwe­mõ­typot hap tuete toimoe­hãite hawyi are e. Miꞌi pote miꞌi miit yt ihapytig i rakat toĩneꞌen are e.


text:
Uiwy­riaꞌin ihotꞌok puo aipotpap kuap maꞌato wãtym putꞌokꞌe hawyi yt kat i watunug kuap are e. Miꞌi hap ewy waku atunug yne uipo­ꞌoro hat miky­ꞌesat ewy koitywy koran katu­pono meiũran ti aru yt kat i atunug kuap i. Meiũran aru iꞌypyryp ewy topy­huꞌat mesuwe hawyi yt kat i wakuat watunug kuap i iꞌypyryp kahato hap ewy pote aru e.


text:
Uheĩneꞌen hap mesu­wa­rote turan Uito ti miitꞌin moẽtyhot hap ewywuat areĩneꞌen miitꞌin moꞌa­kasa hamo muꞌap Tupana kapiat moherep hamo e. Pywo ti rat uwe uwe hewyry uhẽtyhot puo miꞌi toto kuap Tupana kape are e topot­mu­ꞌeria pe.


text:
Miꞌi hawyi kuituꞌe yi tote hawyi totat topo pe yi og tẽty hy wywo toiꞌa­pokik hawyi miꞌi wo toipen yt kat kapiat akasa i hat ete.


text:
Miꞌi hawyi toꞌe yt ihapytig i rakat pe — Mehĩ e mowe­hasei ro mekewat yꞌy Sirue e hap woꞌosei hawe e Tupana Mipo­ꞌoro yꞌy e hap kape. Miꞌi rẽ toto raꞌyn tuwe­hasei hamo. Tuwe­hasei hawyi taꞌaipok ihapytig nakano.


text:
Miꞌi hawyi tuwe­mo­herep toꞌya­ty­piaria pe hawyi teꞌe­roꞌe toꞌope — Ihapytig apo saꞌa­wy­ꞌiwuat yt ihapytig i rakat apoꞌi­ꞌa­tuꞌe sio wẽtup ok iꞌatuꞌe. Mekewat yt kat saꞌup i miium ẽtup hat raꞌyn apo meke sio yt iꞌatuꞌe toꞌope.


text:
Taꞌi miꞌi rasom iꞌatuꞌe iraniaꞌin. — U yt miꞌi i rat iꞌatuꞌe iraniaꞌin. Iꞌewywuat neꞌi rat maꞌato yt miꞌi i iꞌatuꞌe.


text:
— Wẽtup ok Miit Iesui e hap het rakat wyti tomi­ꞌa­pokik yi tẽty hy wywuano uhehapen hawyi ti toꞌe uhepe — Mowe­hasei ro yꞌy Sirue e hap woꞌosei hawe e uhepe hawyi areto arehasei hamo. Miꞌi hawyi ti mio araꞌa­kasa raꞌyn uheha raꞌyn e iꞌatuepe.


text:
Miꞌi rẽ taꞌa­tuerut iha pakup takat Tupana mohey haria akag koꞌi kape katu­pono Iesui timoe­ha­pytig miꞌi yt aipotpap i hap eꞌat pe pote.


text:
Miꞌi hawyi Tupana mohey haria akag koꞌi apoꞌi­ꞌa­tuꞌe — Aikotã me etipuẽti ehapytig hap mehĩ iꞌatuꞌe. — Taꞌi toiꞌa­pokik yi og tẽty hy wywuat hawyi ti uhehapen hawyi arehasei hawyi ti mio uheha raꞌyn araꞌa­kasa kuap taꞌyn e.


text:
Yt naku i ti rat emoehãite hat yt Tupana kaipyi i tut iꞌatuꞌe katu­pono yt aipotpap i hap eꞌat pe ipotpap emoehãite hap ete iꞌatuꞌe. Maꞌato iraniaꞌin teꞌe­roꞌe — Kat pote yt Tupana kaipywiat i Miꞌi Miit eweiꞌe iꞌatuꞌe. Yt Tupana kaipywiat i Miꞌi Miit pote aikotã som pyno wakuat sese tutunug kuap yt Tupana Mipo­ꞌoro i Miꞌi Miit pote iꞌatuꞌe iraniaꞌin. Uruikuap taꞌyn yt naku i nug haria po wo Tupana yt ipotpap i iꞌatuꞌe. Miꞌi hawyi yt toꞌo­ꞌe­wy­ꞌewy i raꞌyn teꞌe­ru­wa­nẽtup.


text:
Miꞌi hawyi apoꞌi­ꞌa­tuꞌe ihapytig nakat pe — Aikotaĩ eĩ pyno erewa­nẽtup mekewat emoeha­pytig hat ete apoꞌi­ꞌa­tuꞌe hawyi toiꞌa­tu­wesat — Taꞌi Tupana ehay enoi hat wyti Miꞌi e iꞌatuepe.


text:
Miꞌi hawyi Iuteu ywania akag koꞌi yt timohey i saꞌa­wyꞌi yt iha i rakano toĩneꞌen hap. Miꞌi hawyi taꞌa­tu­kaykay iꞌywotꞌin apota­ꞌa­tuꞌe hamo.


text:
Iꞌywotꞌin putꞌok­ꞌi­ꞌa­tuꞌe hawyi Iuteu ywania akag koꞌi apoꞌi­ꞌa­tuꞌe — Eimẽpyt apo meiũ iꞌatuꞌe. Pywo apo toꞌy­wãꞌĩ pyi te yt kat i taꞌa­kasa iꞌatuꞌe. Pywo pote aikotã mio taꞌa­kasa iꞌatuꞌe iꞌywotꞌin me.


text:
— Miꞌi hat ti rat urumẽpyt iꞌatuꞌe iꞌywotꞌin. Pywo ti toꞌy­wãꞌĩ pyi te ti yt kat i taꞌa­kasa maꞌato mio uruto wyti yt uruikuap i aikotã me toipuẽti teha­pytig hap iꞌatuꞌe iꞌewyte uwe imoeha­pytig hat yt uruikuap i iꞌatuꞌe.


text:
Mio tã hap ewy teꞌe­roꞌe katu­pono Iuteu ywania akag pupiat teꞌe­ro­kenꞌẽ haype katu­pono Iuteu akag koꞌi teꞌe­roꞌe raꞌyn toꞌope — Uwe uwe Iesui Tupana Mipo­ꞌoro Aipo­rekuat wuat e hat wati­pugha aru Tupana mõtypot yat wato pyi iꞌatuꞌe. Pywo pe Miꞌi Miit aheha­kye­raꞌat hat eweiꞌe pote yt naku i eiweke poꞌog Tupana mõtypot yat wato pe urutoꞌe iꞌatuꞌe raꞌyn wuatꞌi miitꞌin me Iuteu akag koꞌi.


text:
Miꞌi pote yt kat toꞌe i teran i iꞌatu­mẽpyt moehãite hap etiat. Miꞌi pote — Itag naꞌyn tohenoi kuap tã som iꞌatuꞌe iꞌywotꞌin Iuteu akag koꞌi apoꞌe haria pe teꞌe­ro­kenꞌẽ haype.


text:
Miꞌi hawyi taꞌa­tu­kaykay i raꞌyn mekewat Iesui mimoe­hãite iha pakup takat taꞌa­tue­wawi teꞌe­roꞌe hamo — Hãpyk to ehenoi uruepe Tupana mõtypot hap ehay wo iꞌatuꞌe yt eso teiꞌo iꞌatuꞌe. Uruikuap ti Mekewat Miit emoehãite hat yt nakuat i iꞌatuꞌe.


text:
— U pãi yt atikuap i kahato koitypuo waku rakat Miꞌi Miit koitypuo yt maꞌato wẽtup hap atikuap saꞌa­wyꞌi yt kat i araꞌa­kasa kuap maꞌato mesup ti araꞌa­kasa yne raꞌyn. Miꞌi hap yn atikuap kahato are e.


text:
— Ahenoi henoi raꞌyn ti ehehamo aikotã uipo­hagnug hap e. Kat poteĩ eweikuap kahato teran uiwẽ pyi uimoe­hãite hap e. Eweipy­huꞌat teran apo hemiitꞌin wo haype e.


text:
Mio tã e pote iꞌatu­py­ꞌahak kahato tuete — Yt naku i en iꞌatuꞌe. En wyti iwat hemiit maꞌato uruto ti aseꞌi Musei emiitꞌin naꞌyn iꞌatuꞌe.


text:
Uruto ti uruikuap kahato aseꞌi Musei mienoi Tupana ehay iꞌatuꞌe maꞌato mekewat Miit Iesui uwe mipo­ꞌoro aikope pyi tut hap ti yt uruikuap hin i iꞌatuꞌe.


text:
Miꞌi hawyi iha pakup takat tuwa­nẽtup kahato hawyi toꞌe — Kat pote aikope pyi tut hap yt eweikuap i te are e. Eiwa­nẽtup to mehĩꞌin katu­pono Miꞌi Miit uimo­ꞌa­kasa raꞌyn pãi e.


text:
Taꞌi watikuap taꞌyn yt nakuaria i tomi­sepap koꞌi po wo Tupana yt timo­herep i towaku nug hap koꞌi tomi­sepap koꞌi maꞌato tomõ­typot haria tehay nug haria po wo toimo­herep wakuap sese mesuwe e.


text:
Yi nug hawyi te mesuwat etiat miitꞌin yt inug kuap i yt iha rakat moeha­pytig hap maꞌato mesup ti toĩ naꞌyn woꞌo­moe­ha­pytig hap. Pyno Miꞌi Miit ti Tupana kaipywiat e.


text:
Mio tã e pote poꞌog iꞌatu­py­ꞌahak tuete — Ehire pyi te ti yt nakuat i ereĩneꞌen yt eꞌywot wakuap i rakat en pãi iꞌatuꞌe. Miit yt iweꞌeg i rakat en iꞌatuꞌe. Aikotã pyno urumuꞌe teran en yt nakuat i en pytkai iꞌatuꞌe. Miꞌi hawyi taꞌa­tu­po­re­nõtem haty wo Tupana mõtypot yat pyi mekewat iha pakup takat.


text:
Maꞌato Iesui tikuap Tupana yat pywiat ipore­nõtem hap hawyi toikat raꞌyn. Toipuẽti hawyi toꞌe tomi­moe­hãite pe — Etomohey apo mekewat Wuatꞌi Miitꞌin Ykeꞌet mekewat Tupana Saꞌyru e.


text:
— Atimohey teran nat wen maꞌato yt atikuap i uwe Miꞌi Miit e. Ehenoi uhepe uwe Miꞌi Miit pote atomohey meremo Mehĩ e.


text:
Miꞌi hawyi Iesui toꞌe — Uito rat Miꞌi Miit e. Mio ti Miꞌi raꞌyn ihay ewywo e. Koitywy eraꞌa­kasa raꞌyn uhowawi e Iesui iha pakup takat pe.


text:
— Taꞌi Uipo­rekuat woro­mohey kahato raꞌyn ti koitywy e Iesui pe. Miꞌi hawyi toimõ­typot kahato raꞌyn toikyꞌe kahato raꞌyn Iesui.


text:
Miꞌi hawyi Iesui toꞌe tope — Mesu­wa­rotiat yt watikuap i kahato Tupana e haria yt aheha­pytig i e haria moeha­pytig sese hamo ariot e maꞌato iraniaꞌin watikuap kahato Tupana e haria aheha­pytig kahato e haria moeha­py­sasep hamo ariot e.


text:
Miꞌi hawyi iraniaꞌin itotiaria Tupana mohey haria akag koꞌi mio tã e Iesui hawyi apoꞌi­ꞌa­tuꞌe tope — Pyno apo uruto yt ihapytig i rakaria ewywuat neꞌi ewanẽtup hawe iꞌatuꞌe.


text:
— Taꞌi e Iesui yt watikuap i kahato Tupana eweiꞌe pote meremo ihapytig nakaria wo eweipy­huꞌat katu­pono ehehãite hap eweiky­ꞌesat kahato ikaipyi maꞌato mio watikuap sakpoꞌe Tupana eweiꞌe miꞌi pote yt eimoe­ha­py­hotꞌok kuap i raꞌyn Tupana e Iesui wakuaria uruto e haria pe.<pb/>


text:
Miꞌi hawyi Iesui tiꞌa­tu­muꞌe kahato hãꞌãkap wo — Pywo ti areꞌe ehepe sero­ꞌokꞌe hat ti aihũ Uweuria yat pe yt teke kuap i heꞌo­ken­ꞌypy sese puo maꞌato kokawiat iꞌahotꞌe hawuo yn teke kuap sero­ꞌokꞌe hat e.


text:
Karãpe akaꞌiwat tiky­ꞌesat raꞌyn hawyi tut tohũ yat eꞌoken­ꞌypy kape miꞌi okenꞌypy apykok hat tikuap yt sero­ꞌokꞌe hat i miꞌi hawyi toho­ꞌo­ken­hypꞌok e. Miꞌi hawyi ikaꞌiwat tiꞌa­tu­kaykay tuwat tohũria iꞌatuwat iꞌatuset upi e. Miꞌi hawyi ihũria tikuap taꞌa­tu­ka­ꞌiwat ehay ihay ete. Miꞌi hawyi toimo­herep muꞌap hãpyk kahato tohũ yat kaipyi e.


text:
Toipo­re­nõꞌẽ yne hawyi ihũria ikohye­wyry taꞌa­tu­ka­ꞌiwat ewatꞌymo kat pote taꞌa­tukuap taꞌa­tu­ka­ꞌiwat ihay ete e.


text:
Iraniaꞌin kaykay e hap yt taꞌa­tukuap i e maꞌato iraniaꞌin kaykay e hap pupi teꞌe­ro­kenꞌẽ Uweuria e Iesui woꞌo­nãpin haria pe.


text:
Maꞌato wanẽtup haria yt tikuap i kat e Iesui ihay sehay hãꞌãkap wo pote toꞌe i raꞌyn Iesui iꞌatuepe.


text:
Iraniaꞌin ti uimohey haria kaykay e haria uihũria heroꞌok haria ewy tukup­teꞌen e maꞌato uihũria yt tikuap i sero­ꞌokꞌe haria ehay ihay ete taꞌa­tu­kaykay hap e.


text:
Uito ti okenꞌypy ewywuat miꞌi tupono uwe uwe uimohey miꞌi hat tipuẽti teha­kye­raꞌat hap sese are aikotã aihũria apykok hat tuwe­ꞌo­ken­hypꞌok mekewat hũria yat iꞌatu­po­re­nõtem hamo iꞌatupoi hamo. Miꞌi hawyi wãtym i turan toiꞌa­tunug i raꞌyn iꞌatuꞌyat pe e. Miꞌi hap ewywuat uihũria uimohey haria apykok hat kahato areĩneꞌen e.


text:
Maꞌato sero­ꞌokꞌe hat tut wyti hũria koꞌi u hamo iꞌatu­ꞌauka hamo heroꞌok hamo tut e. Uito ti ariot maꞌato uimohey haria ieĩneꞌen hap ium hamo poꞌog poꞌog ikahu saꞌa­wy­ꞌi­tewuat kawiat ium hamo e.


text:
Aikotã hũria koꞌi kaꞌiwat wakuat kahato tohũria apykok waku kahato hap ewy Uito areĩneꞌen uimohey haria apykok hamo. Uito atiꞌa­tu­ꞌa­pykok kahato uihũria iꞌatu­kyꞌe haype e. Yt arekenꞌẽ hin i uiꞌauka wanĩ­kaptia piat hap pupi e. Uiꞌauka pote uiꞌauka maꞌato yt ahokꞌiwat hin i wanĩ­kaptia po pe uihũria uiꞌauka pytkai e.


text:
Maꞌato wẽtup ok hũria apykok hat ti tokenꞌẽ wewuatꞌi awahuru koꞌi pupi yt ikaꞌiwat sese i pote yt towanuat sese i hũria pote e. Haꞌup kyꞌewiat yn ipotpap pote teput kahato awahuru koꞌi õꞌẽ hap pupi — Uiꞌu aru awahuru koꞌi e hawyi toꞌatoiat raꞌyn toka­ꞌi­wanuat hũria koꞌi awahuru miꞌu wo e.


text:
Ipoityꞌi pote toꞌatoiat raꞌyn toka­ꞌiwat hũria hawyi awahuru koꞌi tiꞌa­tu­ꞌuka kahato raꞌyn taꞌa­tu­sytpok taꞌyn maꞌato haꞌup kyꞌesat hat potiat ipotpap takat pote yt ikyꞌe sese neꞌi toka­ꞌiwat hũria miꞌi pote ipoityꞌi hawyi teput kahato neꞌi are e.


text:
Maꞌato ti Uito hũria apykok hat wakuat sese ewy Uito aikotã Uiꞌywot uikuap aikotã atikuap Uiꞌywot miꞌi hap ewy ti uihũria uimohey haria atiꞌa­tukuap Uito e.


text:
Yt atoiat hin i uihũria uimohey haria awahuru koꞌi ewywuat putꞌokꞌe iꞌatuete pote yt areput hin i maꞌato taꞌa­tue­ha­kye­raꞌat kahato uimohey haria awahuru ewywuat wẽ pywiat hep hamuat e. Uiku­ꞌuro pote uiku­ꞌuro wen maꞌato yt atoiat hin i wẽtup ok uimohey hat e Iesui.


text:
Yt torania i uihũria uimohey haria meiũwat ywania kaipyi pãi maꞌato iꞌewyte atiꞌa­tu­kaykay aru uimohey hanuaria wẽtup ywania kaipyi e. Miꞌiria aru woꞌo­ꞌe­wywuat tukup­teꞌen katu­pono uimohey haria wẽtup sok yn iꞌatu­ꞌy­wania pytkai e. Miꞌi hawyi wẽtup ok yn iꞌatu­ꞌa­pykok hat topy­huꞌat mekewat eꞌat pe miꞌi ti Uito e.<pb/>


text:
Uiku­ꞌuro hamuat wyti uimohey haria uihũria ehakye­raꞌat hamo e. Miꞌi tupono Uiꞌywot uikyꞌe kahato e. Miꞌi tã atunug hawyi uimoieĩ­neꞌen i raꞌyn Uiꞌywot e.


text:
Saꞌa­wyꞌi toꞌe uhepe Uiꞌywot — Atiky­ꞌesat ekuꞌuro Uhaꞌyru e. Miꞌi hawyi ereĩneꞌen i hap atiky­ꞌesat e uhepe Uiꞌywot e. Miꞌi pote waku Papai are emiky­ꞌesat ewy yn ni atiky­ꞌesat are. Uiku­ꞌuro hawyi areĩneꞌen kuap i uiwewi are. Uimi­ky­ꞌesat ewy areĩneꞌen i kuap uiku­ꞌuro hawyi Papai areꞌe saꞌa­wyꞌi are e. Miꞌi tupono uikyꞌe kahato Uiꞌywot are e Iesui.


text:
— Hesoꞌok taꞌyn wyti Iesui iꞌatuꞌe katu­pono ahiag wyti tuete iꞌatuꞌe iraniaꞌin me. Kat poteĩ pyno eweikuap teran ipotmuꞌe hap iꞌatuꞌe miitꞌin me hesoꞌok taꞌyn ahiag eiam Iesui pote iꞌatuꞌe.


text:
Maꞌato iraniaꞌin — Yt wyti yt wyti iꞌatuꞌe maꞌato ahiag emiit pote ti yt ihay hãpyk i iꞌatuꞌe. Aikotã ten ahiag timoe­waku yt ihapytig i rakat Iesui ewy iꞌatuꞌe Iuteu ywania akagnia pe.<pb/>


text:
Meiũran hawyi Iesui toĩneꞌen Ieru­sarẽi me wẽtup eꞌat pe iꞌaman mot ewaty pe Iuteu ywania taꞌa­tunug i raꞌyn ienuk hap tawa Ieru­sarẽi me. Taꞌa­tue­katup Tupana mõtypot hap yat saꞌa­wy­ꞌiwuat inug hap eꞌat itote.


text:
Miꞌi turan Iesui hewyry itote Tupana mõtypot yat iwato rakat pe morekuat saꞌa­wy­ꞌiwuat Sarumãu eꞌoken upi hewyry.


text:
Miꞌi turan Iuteu ywania akagnia teꞌe­ru­wa­ꞌa­tunug i raꞌyn Iesui kape apoꞌi­ꞌa­tuꞌe hamo — Kat poteĩ yt heremo i ehay iꞌatuꞌe. Uruwesat ro uwe sese En iꞌatuꞌe katu­pono uruikuap teran ewẽ pyi Tupana Mipo­ꞌoro Urupo­rekuat nuat apo En sio apo yt iꞌatuꞌe.


text:
— Karania wo i raꞌyn ahenoi ehepe uwe Uito hap maꞌato ti yt uimohey i eipe e Iesui. Iꞌatu kahato raꞌyn wakuap sese yt miitꞌin minug kuap ewywuat i atunug uipo wo ehehamo uwe Uito moherep hamo uwe Uiꞌywot moherep hamo. Uiꞌywot miky­ꞌesat ewy atunug katu­pono miꞌi koꞌi wo atimo­herep kahato raꞌyn ehepe uwe Uito hap e.


text:
Uimohey haria ti inug kahato uimi­ky­ꞌesat ewy aikotã aihũ koꞌi uihũria Uweuria koꞌi tunug aikotã taꞌa­pykok hat miky­ꞌesat ewy e. Uimohey haria kuap hat kahato Uito. Iꞌewyte taꞌa­tunug kahato uimi­ky­ꞌesat hap ewy e.


text:
Atiꞌa­tu­moieĩ­neꞌen i raꞌyn uimohey haria e. Yt karãmuo i raꞌyn ti aru iꞌatu­ka­huro sese e uiwywo yn naꞌyn teꞌe­ro­py­huꞌat wuatꞌi eꞌat pe aru e. Miꞌi hawyi ti aru yt uwe i raꞌyn heroꞌok kuap uipo pyi uimohey haria katu­pono atiꞌa­tu­ꞌa­pykok kahato uihũria e Iesui ahepiat.


text:
kat pote Uiꞌywot poꞌog hesaika wuatꞌi kai e. Iꞌewyte Uiꞌywot wyti uimohey haria apykok hat kahato toĩneꞌen e. Miꞌi pote ti yt uwe i tihep kuap Uiꞌywot po pyi uihũria e.


text:
Maꞌato Iesui toꞌe — Kat poꞌypyi uiꞌauka teran nu wo e. — Ipoity kahato raꞌyn tig atunug wakuat Uiꞌywot miky­ꞌesat ewywuat ehehamo e. Kat som ehehamo atunug saꞌag neꞌi uiꞌauka teran ehepiat hamo e Iesui.


text:
— Yt eminug wakuap koꞌi poꞌypyi i ti uruiꞌauka teran En iꞌatuꞌe maꞌato eꞌe hap poꞌypyi iꞌatuꞌe. En ni miit kawiat neꞌi maꞌato ti ewewi erenug Tupana wo iꞌatuꞌe.


text:
Miꞌi hawyi Iesui toꞌe iꞌatuepe — Saꞌa­wyꞌi ti einãpin hawe mio tã toꞌe miwan me — Eipe ti Tupana koꞌi e Tupana e.


text:
Pyno watikuap taꞌyn kat e Tupana hãpyk yn tohenoi. Miꞌi kaipyi watikuap taꞌyn iwan me tohenoi raꞌyn yne ihay pywo piat hap yn e. Eipe ti Tupana koꞌi e ti Tupana saꞌa­wyꞌi tomi­ꞌai­roria tehay enoi haria pe e.


text:
Iꞌewyte Uito Uiꞌywot uiꞌairo hawyi uipo­ꞌoro miitꞌin kape ihay enoi hanuat. Miꞌi hawyi areꞌe miitꞌin me — Uito ti Tupana Saꞌyru iꞌatue­ha­kye­raꞌat hamo are yn maꞌato mio tã are pote — Yt naku i kahato En eweiꞌe yt etimõ­typot i Tupana eweiꞌe uhepe.


text:
Yt atunug i Uiꞌywot misepap ewywuat pote rasom yt uimohey i eipe maꞌato atunug imisepap ewywuat pote waku uimohey haria wo eweikup­teꞌen e.


text:
Taꞌi atikuap yt uimohey i haria eipe maꞌato Uiꞌywot misepap ewy uiminug kape waku eweiꞌa­kasa miꞌi pote uiminug wakuap koꞌi upi waku uimohey e. Uiminug wakuap eweimohey hawyi ti rẽ meremo eweikuap taꞌyn eipyꞌa pe uiat uhesaika hap Uiꞌywot hesaika hap ok tã ne e. Uimohey hawyi meremo eweikuap eipyꞌa pe Uito Uiꞌywot wẽtup ok yn hap e Iesui.


text:
Mio tã e rokirẽ Iesui toto raꞌyn topyhik teran haria kaipyi. Pya Iutãu hy sakpo saꞌa­wy­ꞌiwuat Iuwãu ieĩneꞌen miitꞌin iꞌatu­setꞌok hap kape toto.


text:
Miꞌi turan miitꞌin tõꞌẽ tõꞌẽ howawi. Miꞌi hawyi teꞌe­roꞌe toꞌope — Iuwãu ahetꞌok hap yt kat i mowato hap koꞌi toimo­herep ahepe Tupana kaipyi. Yt karãpe i Tupana yn misepap kuap hap ewywuat tutunug ahehamo wen maꞌato mekewat imienoi Iesui etiat pywuat kahato rakat tohenoi ahepe Iuwãu iꞌatuꞌe toꞌope.


text:
Miꞌi hawyi Iesui mikyꞌe kahato Irasaru e hap het rakat iꞌahu kahato topy­huꞌat tawa hit Petania pe. Miꞌi ti toĩneꞌen itote toinytꞌin Mata iꞌewyte Maria wywo toĩneꞌen.


text:
Mekewat Maria ti Iesui py koꞌi toipen saꞌa­wyꞌi mohag hy hekat rakat wywo hawyi toimogag ipy koꞌi toꞌasap wywo. Miꞌi Maria ekywyt ti iꞌahu kahato toĩneꞌen.


text:
Miꞌi hawyi mana Mata iꞌewyte mana Maria teꞌe­ru­we­hay­po­ꞌoro Iesui kape — Mimi iꞌatuꞌe urukywyt emikyꞌe kahato rakat iꞌahu kahato iꞌatuꞌe iꞌatuehay tehay poꞌoro.


text:
Iesui tikuap taꞌyn iꞌatu­we­hay­po­ꞌoro hap hawyi toꞌe topot­mu­ꞌeria pe — Aiwy Irasaru iꞌahu kahato pãi e maꞌato yt ikuꞌuro hamuat i wyti e. Taꞌi meiũran aru aiwy Irasaru waku hawyi miꞌi topy­huꞌat Tupana mõtypot kahato hap iꞌewyte Haꞌyru mõtypot kahato hap e topot­mu­ꞌeria pe.


text:
Miꞌi pote iwyriaꞌin tiwesat — Urumuꞌe hat yt naku i ereto tama Iuteu kape katu­pono gaꞌatpo porap eꞌauka nu wo itote iꞌatuꞌe.


text:
Miꞌi pote Iesui tiꞌa­tu­wesat — Meiũ te ti yt uiꞌauka kuap i katu­pono uheꞌat yt putꞌokꞌe i te uiꞌauka hamuat e. Aiko­hye­wyry ihotꞌok puat pote yt wataꞌat kuap i kat pote toĩneꞌen aimoẽ­tyhot hap at pote e.


text:
Maꞌato wãtym naꞌyn hawyi iꞌypyryp taꞌyn ti hawyi yt aiko­hye­wyry kuap i kat pote meremo wataꞌat muꞌap upi yt kat i aimoẽ­tyhot hap aikai pote e. Miꞌi hap ewy kahato areĩneꞌen mesuwe eipy­ꞌa­setpe ariãty ewywuat eimoẽ­tyhot hap areĩneꞌen eipy­ꞌa­setpe Uito uiwy­riaꞌin e.


text:
— Mehĩ iꞌatuꞌe waku ti iꞌahu pote mohag iket hamo iꞌatuꞌe. Tuwe­mohy hawyi ti aru meiũran waku i raꞌyn tuete iꞌatuꞌe.


text:
Miꞌi pote toꞌiro ikuꞌuro hap kape e. Iꞌahu turan yt areto teran i howawi e. Poꞌog waku areto mesup ikuꞌuro sese rakat toĩneꞌen turan katu­pono uiminug kape eweiꞌa­kasa aru hawyi poꞌog poꞌog uimohey eipe e.


text:
Miꞌi hawyi toꞌe wẽtup ok hemiit ipat rakat Tume e hap — Pyno toꞌiro aito aiku­ꞌuro iwywo e ipotmu­ꞌeria pe.


text:
Miꞌi hawyi tuwat raꞌyn. Putꞌok­ꞌi­ꞌa­tuꞌe itote hawyi taꞌa­tu­henoi raꞌyn Iesui pe — Ikuꞌuro raꞌyn ewy Irasaru Uhyt iꞌatuꞌe. Gaꞌatpo 4 eꞌat raꞌyn uruisyp taꞌyn Mimi iꞌatuꞌe. Toĩneꞌen ihyp hawe 4 eꞌat raꞌyn iꞌatuꞌe.


text:
Pyno tawa hit Petania yt pya hin i toĩneꞌen tawa wato Ieru­sarẽi kai aikotã aiko kapiat pya hap ewy toĩneꞌen.


text:
Mana Mata tikuap taꞌyn Iesui ut hap hawyi toto meremo raꞌyn howa kape maꞌato mana Maria yt toto i maꞌato toꞌyat pe topy­huꞌat re.


text:
Miꞌi hawyi toꞌo­puẽti Iesui wywo hawyi toꞌe Iesui pe — Mimi e ikuꞌuro raꞌyn aiwy urukywyt e. Yt naku i katu­pono meiũpe ereĩneꞌen pote ti neke urukywyt yt ikuꞌuro hin i Mimi e.


text:
Maꞌato miꞌi pytkai atikuap kat ehẽtup kat ehẽtup Tupana kape miꞌi pote tutum merep emiẽtup ok tã hap atikuap e Mata.


text:
— Pywo an Mimi atikuap miꞌi e atikuap aikotã aiku­ꞌuro hawyi aheĩneꞌen i hap toĩneꞌen aru e atikuap uikywyt ti aru tuwẽtem toku­ꞌuro hap pyi mekewat ikahuro hap eꞌat pe tuwe­hymut i hamuat uikywyt aito iraniaꞌin ewy te e.


text:
— Mana e Uito ti meiũ ikuꞌuro rakaria moieĩneꞌen i hat sese e. Uwe uwe ikuꞌuro uimohey hano turan miꞌi miit meiũran aru toĩneꞌen i raꞌyn wuatꞌi eꞌat pe erẽtem no areꞌe aru tope hawyi e.


text:
Iꞌewyte uwe uwe uimohey hano topy­huꞌat toĩneꞌen ne hap turan miꞌi miit yt karãpe i topap sese hamuat aru maꞌato topy­huꞌat wuatꞌi eꞌat pe e. Mana e etimohey apo mio tã uiꞌe hap e.


text:
— Pywo ti an Mimi woro­mohey kahato e. En ni Urupo­rekuat nuat Tupana Mipo­ꞌoro urumie­katup e woro­mohey kahato e. En ni Tupana Saꞌyru sese Mimi e.


text:
Mio tã mana Mata toꞌe hawyi taꞌaipok i raꞌyn toꞌyat kape. Miꞌi hawyi toikaykay toky­pyꞌyt Maria iweran turan tohenoi hamo — Tut raꞌyn ti Aimuꞌe hat e. Miꞌi ti ekaykay raꞌyn Maria e.


text:
Miꞌi turan Iesui yt putꞌokꞌe i te tawa Petania pe maꞌato toĩneꞌen muꞌap tote aiũpe Mata piat topuẽti hap tote.


text:
Miꞌi hawyi Iuteu ywania Mariaꞌin mowepit teran haria toꞌyat pywiat Maria tome­remo hap kape teꞌe­ra­haꞌat hawyi — Pyno toto raꞌyn tokywyt Irasaru syp hap kape wyti iꞌatuꞌe. Toto raꞌyn tuwak hamo iꞌatuꞌe teꞌe­ru­wa­nẽtup hawe. Miꞌi pote tuwat hewat­ꞌymo.


text:
Miꞌi hawyi putꞌokꞌe Maria Iesui etiat hawyi tuwe­pỹ­ꞌã­tutuk howawi hawyi toꞌe — Uika­ꞌiwat meiũpe ereĩneꞌen pote yt ikuꞌuro i uikywyt Mimi e.


text:
Iesui taꞌa­kasa Maria wak towy­riaꞌin wywuat hap kape hawyi toha­tyꞌu kahato topyꞌa pe — Aiwy ikuꞌuro taꞌa­tu­wa­nẽtup hawe pote e.


text:
— Aikopeĩ ewetopag ewehyp aiwy e. — Uruka­ꞌiwat iꞌatuꞌe toꞌiro pyno uruimo­herep epe aikope uruisyp aiwy Irasaru piit iꞌatuꞌe.


text:
— Tuwak taꞌyn Iesui iꞌatuꞌe koitywy watikuap taꞌyn Irasaru kyꞌe kahato Iesui piat hap iꞌatuꞌe toꞌope Iuteuria.


text:
Maꞌato iraniaꞌin teꞌe­roꞌe — Toikyꞌe pote kat pote yt tut i gaꞌatpo imoehãite hamo iꞌatuꞌe. Toimoe­hãite kuap kahato iꞌahu rakaria yt ihapytig i rakaria kat poteĩ pyno yt tut i Irasaru moehãite hamo ikuꞌuro hap eꞌyiãn me te iꞌatuꞌe.


text:
Miꞌi hawyi toha­tyꞌu kahato hap wywo putꞌokꞌe aikope towy Irasaru taꞌa­tupag nu kaꞌa pe hap kape. Miꞌi hap tote saꞌa­wyꞌi ti yi py hotꞌi piat nu kaꞌa pe taꞌa­tusyp Irasaru hawyi taꞌa­tu­ꞌo­kenhyp nu wato wo.


text:
Miꞌi hawyi Iesui toꞌe — Eweho­ꞌo­ken­hypꞌok to aiwy Irasaru e. Maꞌato inyt Mata toꞌe — Yt reiꞌo Mimi katu­pono nem naꞌyn ti som urukywyt kat pote 4 eꞌat raꞌyn mekepe topy­huꞌat. Iꞌokpuk taꞌyn e. Yt naku i waho­ꞌo­ken­hypꞌok mesup e.


text:
Maꞌato Iesui toꞌe — Mana Mata etiwaure raꞌyn apo muꞌap upiat uiꞌe hap epiat e. Uimohey pote ti aru eraꞌa­kasa Tupana minug wakuat sese mesup areꞌe hap etiwaure raꞌyn apoꞌe.


text:
Miꞌi hawyi toꞌe — Uiꞌywot e waku kahato En are e. Yne eꞌat pe etikuap uiꞌe hap Papai maꞌato iraniaꞌin meiũpiaria yt tikuap hin i uipo­ꞌoro epiat hap. Miꞌi tupono uhehay ewywo iꞌatue­hamo Uipo­ꞌoro hat En hap taꞌa­tukuap hamo Papai e. Arehum ewawi Uiꞌywot Uipo­ꞌoro hat e.


text:
Mio tã e pote tuwẽtem meremo guꞌuro pyi Irasaru nu kaꞌa pyi topo­ꞌiꞌ­poꞌi hap tesokpe wywo topiit etiat topo etiat topy etiat toꞌakag etiat tosuwy hap sokpe wywo tuwẽtem. Miꞌi hawyi Iesui toꞌe — Eweipo­ꞌi­poꞌi hap porop to hewyry mono e. Miꞌi hawyi Irasaru toĩneꞌen i itote waku pe ipiit tuwẽtem naꞌyn guꞌuro pyi.


text:
Miꞌi hawyi iraniaꞌin Maria upiaria teꞌe­ra­ꞌa­kasa raꞌyn wakuap nug Iesui piat hap hawyi taꞌa­tu­mohey raꞌyn Iesui.


text:
Maꞌato iraniaꞌin akasa haria Iesui ewanĩkap koꞌi tuwat meremo raꞌyn Iuteu akag koꞌi piat enoi hamo aikotã Iesui timoieĩ­neꞌen ikuꞌuro sese rakat hap enoi hamo.


text:
Taꞌa­tukuap hawyi paꞌi watoria koꞌi iꞌatu­ꞌakag koꞌi meremo teꞌe­ru­wa­ꞌa­tunug naꞌyn aikotã hap kuap hamo. Miꞌi hawyi teꞌe­roꞌe toꞌope — Aikotã som waku watunug aru iꞌatuꞌe katu­pono yt miit mise­papnug kuap hap ewy i Iesui tunug wakuat wuatꞌi ehamo iꞌatuꞌe.


text:
— Yt kat i watunug pote ti aru yt wati­pyhyp i Miꞌi Miit pote ti aru meiũran typyꞌi kahato Iesui mohey haria tukup­teꞌen aru mesuwe iꞌatuꞌe. Miꞌi hawyi — Pywo ti Iesui yn ni waku Aipo­rekuat nuat e haria yn naꞌyn teꞌe­ro­py­huꞌat mesuwe irane iꞌatuꞌe. Miꞌi pote ti aru aipo­re­kuaria Humanu ywania iꞌatu­py­ꞌahak kahato tukup­teꞌen aiꞌy­wania ete Iesui topy­huꞌat aiꞌy­wania Porekuat no hawyi. Miꞌi pote ti aru taꞌa­tu­po­ꞌoro taꞌa­tue­su­ra­raꞌin aimoma hamo Ahetu­pana yat pugha hamo iꞌatuꞌe toꞌope. Miꞌi hawyi ahetawa ikahu rakat taꞌa­tu­pugha yne. Aiꞌy­wania taꞌa­tu­ꞌa­tu­ꞌuka torania yne yne iꞌatuꞌe.


text:
Miꞌi ti toꞌe — Apuete uiwy­riaꞌin e yt eweikuap i apo aikotã poꞌog waku Tupana wanẽtup hawe wẽtup ok miit ikuꞌuro ahetiano sio watopap yne yne aiꞌy­wania sio taꞌa­tu­moma yne yne aiꞌy­wania e. Poꞌog poꞌog waku wati­ꞌauka Miꞌi Miit Iesui e. Ikuꞌuro aika­wiano hawyi waku pe wato­py­huꞌat e Iuteuria pe.


text:
Paꞌi Kaꞌi­wasi toĩneꞌen paꞌi wato sese mekewat eꞌat pe itote miꞌi pote Tupana ti ihay iwẽ pyi yt toikuap i pytkai. Iwẽ pyi Tupana tohenoi Tosa­ꞌyru kuꞌuro Iuteu ywania etiano hap ete.


text:
Taꞌi maꞌato ti yt Iuteuria yn etiano i ikuꞌuro maꞌato iꞌewyte torania ywania ehakye­raꞌat hamo wyti ikuꞌuro. Miꞌi hawyi tutunug yne ywania kaipywiat tomẽ­pytꞌin no.


text:
Miꞌi hawyi Iesui yt hewyry i raꞌyn tama Iuteu pe maꞌato wẽtup yi kape toto towy­riaꞌin wywo mekewat yahig Ewarĩ e hap upi pya Iuteu ywania kai hewyry.<pb/>


text:
Meiũran putꞌokꞌe i tawa Ieru­sarẽi miat Iuteuria enuk koro hap eꞌat pe. Miꞌi turan tuwat kahato miitꞌin tawa Ieru­sarẽi kape waku pe yne nug hamuat mekewat ienuk hap eꞌat koro owakai te hamo tuwat aikotã taꞌa­tueko ewy teꞌe­ruwei. Yne waku hawyi taꞌa­tu­ꞌauka taꞌa­tu­hũria Tupana mõtypot hamo.


text:
Miꞌi turan tawa Ieru­sarẽi miaria tikat kahato Iesui itote aikope toĩneꞌen hap. Putꞌok­ꞌi­ꞌa­tuꞌe Tupana mõtypot hap yat iwato rakat pe hawyi teꞌe­roꞌe toꞌope — Tut apo Iesui iꞌatuꞌe sio yt iꞌatuꞌe.


text:
Miꞌi hawyi paꞌi koro koꞌi iꞌewyte Tupana mõtypot yat akag koꞌi teꞌe­roꞌe iraniaꞌin me — Eweikuap Iesui aikope toĩneꞌen pote ewehenoi uruepe iꞌatuꞌe katu­pono taꞌa­tu­pytyk teran ipyhik hamo taꞌa­tu­ꞌauka teran haype.<pb/>


text:
6 eꞌat mekewat ienuk koro eꞌat owakai te mekewat saꞌa­wyꞌi wanĩkap po pywiat hekatup hap eꞌat owakai te Iesui toto raꞌyn tawa Petania kape towyꞌok moieĩneꞌen i hap kape toto. Irasaru tomi­ꞌã­pe­ꞌokꞌam guꞌuro pywiat yat kape toto temiitꞌin 12 ok takaria wywo toto.


text:
Itote Irasa­ruꞌin tunug ienuk wato hap Iesui etiat tuwehum hap. Itote mana Mata tipo­wyro miꞌu nug hap ete. Waku yne hawyi taꞌa­tu­kaykay Iesui hawyi teꞌe­ra­ꞌapyk taꞌyn. Irasaru taꞌapyk yparakai auri wo iꞌewyte Iesui ywytpe.


text:
Miꞌi hawyi mana Maria tat topohag hy heiam haꞌup woity kahato rakat totat mohag hy Naratu pohyt kawiat haꞌup woity kahato rakat totat. Miꞌi hawyi Iesui py ete toiꞌokpun yne mekewat mohag hy iꞌewyte toimogag ipy toꞌasap mo. Miꞌi hawyi ikamhig se kahato raꞌyn iꞌyat waku kahato.


text:
— Yt kan hamo i etiꞌokpun mohag hy e. Kat poteĩ yt etiwe­neru i mekewat mohag hy hawyi haꞌup woity rakat etat hamo hawyi atum haꞌup yt hekat i rakaria pe e. Taꞌi haꞌup woityꞌi rakat ti meke 300 eꞌat motpap kapiat hap saꞌup. Haꞌup woity kahato rakat ti mekewat e mana pe.


text:
Iuta tiky­ꞌesat haꞌup topo piat hap towano. Yt toikyꞌe hin i yt hekat i rakaria pytkai i katu­pono tote­roꞌok kahato 12 ok takaria wywuat tineiru heiam miat.


text:
Maꞌato Iesui toꞌe — Iuta wãi mio tã ere te mana Maria pe areꞌe pãi katu­pono uiku­ꞌuro hap owakai te aheko ewy mana uipen mohag hy wo uipiit ete e.


text:
Areto irane raꞌyn Uito miꞌi hawyi yt kat i aru maꞌato etum kuap emiium koꞌi uhepe e. Yt hekat i rakaria ti aru maꞌato tukup­teꞌen wuatꞌi eꞌat pe mesuwe eiwywo kat ium ehepiat hamo.<pb/>


text:
Miꞌi hawyi Iuteuria tikuap taꞌyn mekewat tawa Petania piat Iesui ieĩneꞌen hap. Miꞌi pote typyꞌi teꞌe­ru­wa­ꞌa­tunug Iesui kapiat teꞌe­ra­ꞌa­kasa hamo iꞌewyte Irasaru kapiat teꞌe­ra­ꞌa­kasa hamo imiꞌã­pe­ꞌokꞌam guꞌuro pywiat hat kapiat hamo.


text:
Wẽtup eꞌat itote hawyi toto raꞌyn Iesui tawa Ieru­sarẽi kape. Miꞌi totiat turan ti ienuk wato hap nug haria tikuap taꞌyn Iesui ut hap.


text:
Miꞌi hawyi typyꞌi raꞌyn tuwat Iesui owawi. Miꞌiria tuwat Pinawa yhop taꞌa­tupo piat wywo Iesui kape. Miꞌi wywo iꞌatuehay wepit kahato — Waku ti rat En. Waku ti rat En Uhyt Mimi iꞌatuꞌe. En ni Tupana Mipo­ꞌoro aiꞌy­wania Porekuat iꞌatuꞌe. En ni Tupana Mipoi­tyro poꞌog waku torania kawiat hat aiꞌy­wania Porekuat nuat Isareu ywania Porekuat nuat iꞌatuꞌe. Waku ti rat En Uhyt Mimi iꞌatuꞌe haty wo Iesui pe.


text:
Miꞌi tote taꞌapyk aikotã saꞌa­wy­ꞌite miwan me Sakaria 9.9 pe Tupana toꞌe hap ewy — Tawa Siãu piaria woro­ho­ꞌoe­ha­kye­raꞌat teran ehewa­nĩ­kaptia po pyi e. Yt eweikenꞌẽ poꞌog teiꞌo tawa Ieru­sarẽi piaria katu­pono atipo­ꞌoro irane Eipo­rekuat sese ehowawi eheha­kye­raꞌat hamo e. Miꞌi Miit ti aru atipo­ꞌoro ehowawi apykpe eihũ Iumetiu mẽpyt rote tut irane e miwan me Tupana e hap.


text:
Iesui emiitꞌin yt tikuap i kahato yianmiat aikotã aru Tupana e hap koꞌi miwan miat Iesui etiat miwan miat maꞌato Iesui tuwẽtem guꞌuro pyi hawyi iꞌatu­wa­tetup kahato Tupana e hap kape hawyi — Meiẽ iꞌatuꞌe Iesui tunug yne mesuwe aikotã aikotã Tupana toꞌe yianme miwan me e hap ewy kahato aikotã iwan miat Tupana e hap ewywuat Iesui tunug naꞌyn iꞌatuꞌe. Iesui taꞌaipok atipy kape hawyi taꞌa­tukuap aikotã iwan miat Tupana e hap ewywuat Iesui tunug raꞌyn taꞌa­tukuap taꞌyn.<pb/>


text:
Miꞌi hawyi Iesui wy Irasaru moieĩneꞌen pakup i hap kapiat akasa haria henoi henoi kahato raꞌyn tawa Ieru­sarẽi miaria pe aikotã Iesui tihep Irasaru guꞌuro pywiat hap taꞌa­tu­henoi henoi aikotã Iesui tunug yt miitꞌin mikuap ewy i tomi­sepap koꞌi taꞌa­tu­mo­herep miitꞌin me itote.


text:
Miꞌi pote Iuteu woꞌo­nãpin haria teꞌe­roꞌe toꞌope — Yt naku i katu­pono miitꞌin iꞌatupap kahato raꞌyn Iesui upi iꞌatuꞌe. Yt naku i katu­pono taꞌa­tunug neran Iesui Iꞌatu­po­rekuat nuat iꞌatuꞌe. Wãiwa­toꞌe kahato pytkai ahepiat taꞌa­tu­nãpin hap yt taꞌa­tu­mohey hin i aiwat wãiꞌaiꞌe hap iꞌatuꞌe. Yt naku i tuwat tuwat Iesui upi iꞌatuꞌe toꞌope.


text:
Miꞌi turan wẽtup ywania yi Karasia kaipy­wiaria putꞌok­ꞌi­ꞌa­tuꞌe tawa Ieru­sarẽi me Tupana mõtypot hamo mekewat ienuk koro hap eꞌat pe.


text:
Miꞌi hawyi taꞌa­tu­hẽtup Iesui emiit Wiripi pe — Uhyt uruehay teran Iesui wywo iꞌatuꞌe mekewat Wiripi pe yi Karasia kaipywiat tawa Petsaita kaipywiat.


text:
Miꞌi hawyi Wiripi toto Ãtere kape yi Keresia ehay enoi hamo wẽtup ywania miẽtup enoi hamo. Miꞌi hawyi tuwat typy ok Iesui kape topot­mu­ꞌeria.


text:
Miꞌi hawyi Iesui tikuap toky­ꞌesat hap Keresia ywania piaria hap hawyi toꞌe — Uimõ­typot hap eꞌat yt pya hin i e. Miitꞌin Ykeꞌet areĩneꞌen pytkai uiku­ꞌuro hamuat raꞌyn maꞌato uiku­ꞌuro hawyi wyti aru uimõ­typot hap eꞌat putꞌokꞌe e.


text:
Pywo ti areꞌe kat iãꞌỹi yt misyp i te pytkai yt ikuꞌuro i maꞌato toĩneꞌen maꞌato wẽtup yn toĩneꞌen. Maꞌato ikuꞌuro pote meiũran hẽtyt hawyi tuwe­motag hawyi haat kahato raꞌyn are e.


text:
Uwe uwe mesu­wa­rotiat ieĩneꞌen hap yn kyꞌesat haria ti aru yt ipuẽti i raꞌyn toieĩneꞌen pakup i hap e. Iꞌewyte uwe uwe mesu­wa­rotiat toĩneꞌen hap kawiat waureꞌe hat wyti aru ipuẽti ipakup i toĩneꞌen hap yt karãmuo i ikahuro rakat e Iesui.


text:
Eweiky­ꞌesat uhemiit no pote ewetunug no uimi­ky­ꞌesat ewy e. Aikope aikope areĩneꞌen miꞌi hap upi iꞌewyte uhaipe­piaria uhemiitꞌin tukup­teꞌen e. Iꞌewyte uwe uwe uheropat hat Miꞌi pe Tupana toꞌe — Waku kahato en e Tupana wuatꞌi miitꞌin ehamo e.


text:
Miꞌi hawyi Iesui toꞌe Tupana pe — Uiꞌywot e kat areꞌe kahu epe sio Papai etiꞌywyk to uhepiat hoꞌopot hap uiku­ꞌuro tet pupi are sio yt Papai e. Pyno yt naku i miꞌi tã areꞌe epe kat pote uiku­ꞌuro miitꞌin ehakye­raꞌat hamo ariot mesuwat yi kape e. Ahatyꞌu kahato uiwa­nẽtup hawe kat e hap waku areꞌe epe Papai e.


text:
Etomo­herep to ewaku hap wuatꞌi miitꞌin piat ekuap hamo eset kuap hamo e. Miꞌi pote Tupana tiwesat — Uhaꞌyru e pywo ti uhewaku hap atimo­herep taꞌyn. Miꞌi hawyi iꞌewyte atimo­herep pakup i raꞌyn miitꞌin me e Tupana haty wo atipy kaipyi.


text:
Mio tã e hawyi miitꞌin typyꞌi rakaria mekewat atipy kaipywiat sehay kuap haria teꞌe­roꞌe toꞌope — Mio ti huruꞌe hap ewy ihay iꞌatuꞌe. Maꞌato iraniaꞌin — Atipy kaipywiat miit wyti mio ihay Iesui kape iꞌatuꞌe.


text:
Maꞌato Iesui toꞌe. Yt uhepe yn wyti mio sehay tut maꞌato ehepiat ikuap hamuat wyti e. Tupana tiky­ꞌesat kahato uimohey ehepiat hap are e.


text:
Koitywy wyti putꞌokꞌe raꞌyn Tupana eꞌat uwe uwe uimohey haria sese uwe uwe yt haria moherep hamuat uwe waku uwe yt e hamuat eꞌat mesup e. Koitywy iꞌatu­po­rekuat mesu­wa­rotiat ahiag Tupana tisopo hamuat eꞌat putꞌokꞌe raꞌyn e.


text:
Karãmuo miitꞌin uimo­ꞌã­pe­ꞌokꞌam ariaꞌyp posak ete yi tote­pywiat miꞌi turan ti aru atiꞌa­tuekyi yne ywania uhowawi uiwano raꞌyn e.


text:
Miꞌi pote itotiaria — Uruykeꞌet kat pote — Uiku­ꞌuro irane ereꞌe iꞌatuꞌe maꞌato urunãpin haria iraniaꞌin yt ewat ehay ewy i iꞌatuꞌe katu­pono — Tupana Mipo­ꞌoro wyti aru yt ikahuro rakat i e miwan me iꞌatuꞌe uruepe. Miitꞌin Ykeꞌet apo en sio yt iꞌatuꞌe. En Tupana Mipo­ꞌoro Urupo­rekuat nuat sio yt iꞌatuꞌe. Kat pote — Uiku­ꞌuro irane ereꞌe Mehĩ iꞌatuꞌe.


text:
Miꞌi hawyi Iesui tiꞌa­tu­wesat — Uito eimuꞌe hat wyti areĩneꞌen ariãty ewy muꞌap Tupana kapiat moherep hamuat. Ariãty ewy areĩneꞌen e maꞌato uiꞌauka irane hawyi porap taꞌyn ti hasep ariãty eipy­ꞌa­setpiat e. Meiũran ti aru yt ehewyry kuap i iꞌypyryp we e. Miꞌi pote waku mesup ti uimohey ro e.


text:
Mio areĩneꞌen eipy­ꞌa­setpe turan uimohey ro e. Eweikup­teꞌen no ariãty hot pe uhytꞌiꞌin manaꞌin e. Taꞌi uimohey hawyi ariãty ewywuat eweipy­huꞌat eiwa­nẽtup hawe eipyꞌa pe katu­pono uimohey hawyi areĩneꞌen eiwywo mesup mũki­ꞌite wuatꞌi eꞌat pe areĩneꞌen eiwywo e. Miꞌi hawyi eweipy­huꞌat ariãty hot mẽpytꞌin e Iesui. Mio tã toꞌe hawyi toto raꞌyn yt tomohey i haria pyꞌa­setpyi.


text:
Iwato tomi­sepap tutunug iꞌatu­py­ꞌa­setpe yt iꞌatu­mi­sepap yt ewy i tutunug wen maꞌato yt taꞌa­tu­mohey hin i. Miꞌi hawyi toto iꞌatu­ꞌya­ty­pepyi pya kahato aikope yt taꞌa­tu­puẽti kuap i hap kape tuwemig Iesui.


text:
Aikotã saꞌa­wyꞌi Tupana ehay moherep hat Isaia toꞌe hap ewy — Tupana e atiꞌa­tu­muꞌe kahato ehay wo maꞌato yt uhehay mohey hin i emimo­herep esaika hap yt taꞌa­tu­mohey hin i taꞌa­tukuap pytkai. Teꞌe­ra­ꞌa­kasa raꞌyn yne emisepap koꞌi eminug koꞌi kape pytkai yt taꞌa­tu­mohey hin i Emipo­ꞌoro e Isaia 53.1 pe nimo te Iesui e hap etiat.


text:
Mio tã e Isaia miwan me 6.10 pe Iesui etiat — Atimo­herep kahato esaika hap wen maꞌato yt teꞌe­ra­ꞌa­kasa teran i e. Atiꞌa­tu­muꞌe kahato ehay ikahu rakano wen maꞌato yt taꞌa­tu­mohey hin i ehay uiwẽ piat Tupana e. Miꞌi pote iꞌatu­minug saꞌag koꞌi yt atipuruk kuap i raꞌyn e.


text:
Maꞌato Iuteu akagnia Iesui mohey haria tukup­teꞌen itote wen maꞌato — Uito Iesui mohey hat yt iꞌatuꞌe i miitꞌin ehamo kat pote teꞌe­ro­kenꞌẽ — Wahenoi imohey hap pote aipugha neꞌi aiwo­ꞌo­muꞌe hap pyi iꞌatuꞌe. Miꞌi pote Iesui mohey hat uito yt iꞌatuꞌe i teꞌe­ro­kenꞌẽ kahato iraniaꞌin akag koꞌi pupi pote.


text:
Katu­pono miitꞌin kaipyi — Waku kahato en e hap taꞌa­tu­ky­ꞌesat kahato poꞌog poꞌog Tupana kaipywiat — Waku en e hap kai. Taꞌa­tu­kyꞌe poꞌog miitꞌin kyꞌe hap Tupana kyꞌe hap kai.


text:
Miꞌi hawyi Iesui toꞌe tehay pirik wo iꞌatuepe — Uwe uwe uikuap haria miꞌi haria yn uipo­ꞌoro hat kuap haria pãi e.


text:
Uwe uwe uimohey haria miꞌi haria uipo­ꞌoro hat mohey haria iꞌewyte teꞌe­ro­py­huꞌat maꞌato yt pote yt e.


text:
Taꞌi ariãty ewy uipo­ꞌoro mesuwat yi totiaria moẽtyhot hamo e. Uwe uwe uimohey haria ti ariãty hot puo ikohye­wyry hawyi iꞌypyryp we yt ikohye­wyry hin i katu­pono uimohey hat Tupana kuap hat topy­huꞌat e.


text:
Atiꞌa­tue­ha­kye­raꞌat teran kahato mesuwat yi totiaria. Miꞌi hamo yn ariot meikowo maꞌato tukup­teꞌen mesuwe uimienoi pun haria e. Taꞌi uimienoi taꞌa­tukuap hawyi — Yt atunug neran i iꞌatuꞌe e. Maꞌato yt ahoꞌo­sa­tyꞌi satyꞌi teran i miꞌiria katu­pono iꞌatue­ha­kye­raꞌat hamo yn uipo­ꞌoro e.


text:
Koran te yt kat i areꞌe iꞌatuepe — Woro­ho­ꞌo­ꞌa­piheg aru yt areꞌe i uipun haria pe uimienoi pun haria pe. Koran te yt kat i areꞌe iꞌatuepe maꞌato meiũran aru karãpe ikahuro hap eꞌat pe ti aru miꞌiria uipun haria uhehay pun haria pe Tupana toꞌe aru — Yt naku i eipe are woro­ho­ꞌokuap eipe. Eheĩneꞌen hap eꞌat pe Uhaꞌyru mohey ran haria eweikup­teꞌen miꞌi pote woro­ho­ꞌo­ꞌa­piheg eipe wuatꞌi eꞌat pe e Tupana irane yt uimienoi pun haria pe e.


text:
Uipo­ꞌoro hat ehay moherep hat Uito. Yt ihay i uiwẽ pyi pote yt uhehay kuap i Uito e. Mio tã e Uiꞌywot hap yn uhehay wo pãi.


text:
Ikahu kahato Uiꞌywot e hap atipuẽti katu­pono ihay upiaria wuatꞌi eꞌat piat ieĩneꞌen hanuaria teꞌe­ro­py­huꞌat e. Miꞌi pote iꞌe hap yn tuwẽtem uiwẽ pyi miitꞌin moieĩneꞌen wuatꞌi eꞌat piat e hap. Tupana — Ereĩneꞌen no wuatꞌi eꞌat pe toꞌe hawyi ereĩneꞌen aru waku pe toꞌe hap ewy aikotã uiꞌe hap mesup hap ewy e Iesui ienuk haria pe.<pb/>


text:
Miꞌi totepyi ienuk koro eꞌat owakai te Iesui tikuap taꞌyn topyꞌa pe taꞌaipok Toꞌywot kapiat hamuat mesuwat yi tote­pywiat hamuat toikuap taꞌyn. Iesui tiꞌa­tu­kyꞌe kahato temiitꞌin mesu­wa­ro­tiaria. Toiꞌa­tu­kaykay saꞌa­wyꞌi miꞌi hawyi toiꞌa­tu­muꞌe kahato. Iesui toĩneꞌen mesuwat yi totiat turan toiꞌa­tu­kyꞌe kahato temiitꞌin hawyi toku­ꞌuro hap kape iꞌewyte toiꞌa­tu­kyꞌe.


text:
Miꞌi haype teꞌe­renuk hap tote Simãu Ikarioti saꞌyru hemiit Iuta e hap piit pe ahiag teke raꞌyn Iesui maꞌat hamuat raꞌyn.


text:
Meiẽpe Iesui tikuap taꞌyn Tupana esaika hap torania yne raꞌyn topy­huꞌat ipiit pe. Miꞌi pote topyꞌa pe topo piat hap toikuap tuwewi Tupana kaipywiat tut hap iꞌewyte Tupana kapiat toto hamuat toikuap topyꞌa pe itote.


text:
Toikuap hawyi tenuk kahu hawyi Iesui ipoĩꞌãm naꞌyn miꞌi hawyi tuwe­ka­misa wato hep hawyi tuwe­ꞌok­poꞌi wato wepotip hamo toꞌokhak puat.


text:
Miꞌi te soꞌo­satꞌe yꞌy kuiꞌa pe hawyi toiꞌa­tu­pysei raꞌyn temiitꞌin. Waku hawyi toiꞌa­tu­py­mogag tomi­poꞌi toꞌokhak puat tomi­poꞌi wo.


text:
Miꞌi hawyi Peteru pysei hamo tokosap maꞌato Peteru toꞌe — Yt naku i uipysei En katu­pono Uika­ꞌiwat neꞌi En Mehĩ e.


text:
Maꞌato Iesui tiwesat — Woro­pysei raꞌyn Peteru e mio maꞌato yt etikuap te kan hamo woro­pysei e. Meiũran ti aru maꞌato etikuap taꞌyn uhyt e.


text:
Miꞌi pote Peteru toꞌe — Yt karãpiat uipysei hat i En e haty wo. — Maꞌato yt woro­pysei i pote yt Ekaꞌiwat no i poꞌog areĩneꞌen Uito e.


text:
— Peteru e etikuap taꞌyn aikotã wei kahu haria wyti teꞌe­ru­we­pysei yn naꞌyn putꞌok­ta­ꞌa­tuꞌe hawyi e. Tupana tipuruk yne eminug saꞌag koꞌi hawyi ti ereĩneꞌen misei ewy e.


text:
Taꞌi misei rakaria ewy raꞌyn yne eipe maꞌato wẽtup ok epyꞌa­setpiat ipitpit re rakat ewy yt misei i rakat ewy toĩneꞌen e Iesui Iuta piat katu­pono tomaꞌat hamuat Iutai toikuap haype.


text:
Toiꞌa­tu­pysei yne hawyi tuwe­ka­misa wato pag i raꞌyn hawyi taꞌaipok yparakai kape taꞌapyk hamo. Miꞌi hawyi toꞌe iꞌatuepe — Eweikuap apo kat pote woro­ho­ꞌo­pysei e.


text:
Pyno ahenoi — Urumuꞌe hat Urupo­rekuat no En eweiꞌe ti uhepe e. Taꞌi Miꞌi ti Uito are. Uito ti Eipo­typot Uito ti eimuꞌe hat e.


text:
Taꞌi Uito ti Eipo­rekuat sese Eimuꞌe hat sese Uito maꞌato ti woro­ho­ꞌo­pysei semiit poꞌog yi kape hat ewy Uito e. Miꞌi tupono aikotã Uito ewy waku eweikup­teꞌen wuatꞌi eropat hanuaria Uito ewy e.


text:
Yt naku i watoꞌe aipyꞌa pe — Uito poꞌog iraniaꞌin kai miꞌi pote waku iraniaꞌin uheropat at kaꞌap yt naku i watoꞌe. Waku poꞌog wato­py­huꞌat iraniaꞌin powyro haria iraniaꞌin eropat hanuaria ewy e. Uito Eika­ꞌiwat wuatꞌi powyro hat areĩneꞌen e. Eipo­wyro hat areĩneꞌen eipysei hat Uito e. Miꞌi pote waku eipe uhemiitꞌin ewy eweikup­teꞌen wuatꞌi miit eropat hamo e. Iꞌewyte — Yt uipopap i motpapnug hamo yt eweiꞌe teiꞌo katu­pono Eipo­ꞌoro hat wuatꞌi miit powyro hat e. Uimi­po­ꞌo­roria eipe miꞌi pote waku uiꞌewy ewehe­ropat miitꞌin e. Waku uiꞌewy eweikup­teꞌen semiit ewy katu­pono uhaipe­piaria eipe uipot­mu­ꞌeria eipe uhemiit eipe uimi­po­ꞌoro koꞌi eipe e. Eipysei hat Uito pytkai e yt naku i eiwe­mo­wato poꞌog uikai e. Waku yi kape eweikup­teꞌen uiꞌewy e.


text:
Uito ti Eika­ꞌiwat maꞌato woro­ho­ꞌo­pysei semiit ewy. Miꞌi tupono eweikup­teꞌen no woꞌoe­ropat haria uiꞌewy e. Miꞌi ewetunug pote Tupana mowepit kahato haria wo eweikup­teꞌen e Iesui iꞌatuepe.


text:
Atikuap kahato ti uikyꞌe haria maꞌato wẽtup aipy­ꞌa­setpiat uimaꞌat hanuat. Miꞌi miit aikotã saꞌa­wyꞌi miwan me Saumu 41.9 pe Tupana toꞌe mio tã e — Uimiꞌu suꞌu haria pyꞌa­setpe ti aru toĩneꞌen woro­maꞌat mo e hat e. Mio tã e hap ewy wyti aru topy­huꞌat mesup e.


text:
Mio ahenoi kahato ehepe aikotã aikotã taꞌa­tunug uhetiat hamuat iꞌewyte ehetiat hamuat e. Miꞌi hap putꞌokꞌe uiꞌe hap ewy hawyi poꞌog naꞌyn uimohey eipe katu­pono yne uiꞌe hap ewy yne tuwe­mo­herep aru katu­pono pywuat sese uiꞌe hap e.


text:
Pywo ti uwe uwe uimi­po­ꞌo­roria pe — Ereke ro e hat iꞌewyte uhepiat ereke ro e hat e Iesui. Miꞌi hawyi iꞌewyte uwe uwe uhepiat — Ereke ro e hat iꞌewyte uipo­ꞌoro hat piat ereke ro e hat e.<pb/>


text:
Mio tã toꞌe rokirẽ Iesui hatyꞌu tuwa­nẽtup hawe hawyi toimo­herep tehay — Pywo ti aru wẽtup ok aiwywuat hat wyti aru uimaꞌat hamuat hat e. Haty kahato uipyꞌa pe miꞌi hap ete e temiitꞌin me.


text:
Miꞌi pote Peteru ipomeru Iesui etiat wepehik hat kape toꞌe hamo uhepe — Apoꞌere kahu uwe som emaꞌat hanuat Mehĩ ere kahu e.


text:
Mio tã e hawyi Iesui tiwesat — Koran uimaꞌat hat pe ti atipukꞌa miꞌu moĩ me man hawyi ti aru atum tope e. Miꞌi atunug kahu hawyi meremo etikuap uwe uimaꞌat hat e Iesui uhepe Iuwãu me. Miꞌi hawyi Iesui tat man hawyi totopag imoĩ me hawyi tutum uhyt Iuta pe Simãu Ikarioti saꞌyru pe tutum.


text:
Miꞌi totat man Iesui po pywiat turan ahiag potypot Satanai e hap het rakat teke raꞌyn uhyt Iuta piit pe. Miꞌi hawyi toꞌe Iesui tope — Pyno aikotã etunug neran hap etunug no meremo mehĩ e Iuta pe.


text:
Maꞌato teꞌe­ru­wa­nẽtup Iuta poꞌoro ienuk hap miꞌu kyiꞌat hamo mio tã e hap toꞌe Iuta pe sio toipo­ꞌoro saꞌup mõꞌẽ hamo toipo­ꞌoro saꞌup wywuat ihaky­ꞌeꞌi rakaria piat imõꞌẽ hamo sio iꞌatuꞌe. Kat pote Iuta po pe tineiru eiam toĩneꞌen miitꞌin miium koꞌi eiam apykok hat toĩneꞌen pote.


text:
Miꞌi hawyi Iuta tat kahu man Iesui po pyi hawyi meremo toto raꞌyn Iesui maꞌat hamo. Tuwẽtem hawyi wãtym naꞌyn iꞌypyryp wuo toto.


text:
Miꞌi hawyi Iesui toꞌe Iuta saipekai — Pyno koitywy waku raꞌyn katu­pono koitywy ti putꞌokꞌe raꞌyn Tupana mõtypot sese hap eꞌat e. Mesup taꞌyn ti Uito Eheykeꞌet auka hap eꞌat putꞌokꞌe raꞌyn e maꞌato ti aru itote Tupana ewaku hap atimo­herep taꞌyn wuatꞌi ehamo pãi e. Teꞌe­ra­ꞌa­kasa hawyi — Waku kahato En Tupana iꞌatuꞌe aru iꞌewyte — Waku kahato En iꞌatuꞌe aru uhepe e.


text:
Uimi­mõ­typot kahato Tupana topy­huꞌat uiku­ꞌuro hap eꞌat pe. Atimõ­typot Uiꞌywot hawyi uimõ­typot kahato. Miꞌi tutum uhepe aru tomõ­typot hap ok tã. Tuwe­mõ­typot hap ok tã Uiꞌywot tum aru uhepe. Atimõ­wato Uiꞌywot wuatꞌi ehamo mesu­wepyi e. Taꞌi wẽtup miit ewywuat yn uruto Uiꞌywot Uito e. Meremo irane uimõ­typot wuatꞌi ehamo e Iesui.


text:
Uimẽ­pytꞌin areĩneꞌen porap yn ni eiwywo mesu­wa­rote e. Areto hawyi maꞌato uikat wyti aru mesuwe eipe maꞌato ti aru yt uipuẽti i kahato e. Haꞌa­wyte wuat uiꞌe hap ewy ti — Yt eweiwat kuap i te Uito hap kape e. Saꞌa­wy­ꞌiwuat uiꞌe Iuteuria piat hap ewy mio areꞌe ehepe uimẽ­pytꞌin e Iesui.


text:
Einãpin pakup hap ahenoi ehepe eiwo­ꞌo­kyꞌe uhemiitꞌin woro­ho­ꞌo­kyꞌe hap ewy. Eiwo­ꞌo­kyꞌe uhemiitꞌin woro­ho­ꞌo­kyꞌe kyꞌe hap ewy e.


text:
Miꞌi hawyi ipotmuꞌe Simãu Peteru toꞌe Iesui pe — Aikowo aru pyno ereto Uruka­ꞌiwat e. — Koran te ti yt ereto kuap i te uhupi Peteru are maꞌato meiũran ti aru uhupi ereto e.


text:
— Uika­ꞌiwat areto teran eupi e. Kat pote koran yt areto kuap i eupi mehĩ katu­pono yt karãmuo i ti aru woro­ꞌatoiat e. Iraniaꞌin miat — Woro­ꞌauka ti aru eto hupiat pote iꞌatuꞌe pytkai yt woro­ꞌatoiat hin i e Peteru Iesui pe.


text:
Miꞌi hawyi Iesui tiwesat — Uiꞌauka pote uiꞌauka maꞌato yt woro­ꞌatoiat hin i ereꞌe apo Peteru. Eꞌauka irane pytkai yt woro­ꞌatoiat i ereꞌe apo Peteru e. Pywo pe ti areꞌe epe mesup wãtym muo waipaka ehay owakai ti aru — Yt atikuap kahato i Miꞌi Miit ereꞌe ti aru myeꞌym mo uhepiat pe iraniaꞌin apoꞌe iꞌatuꞌe epe hawyi e Iesui Peteru pe.<pb/>


text:
— Uiwy­riaꞌin e Iesui areto irane eipy­ꞌa­setpyi maꞌato yt eiꞌarot reiꞌo eipyꞌa pe eiwa­nẽtup hawe e katu­pono araꞌaipok i ehowawi aru e. Eweimohey poꞌog yn o Tupana iꞌewyte uimohey yn o e.


text:
Pywo ti rat Uiꞌywot etama pe ti tukup­teꞌen kahato aiꞌyat sese koꞌi e yt uheso i rat. Eiꞌyat koro koꞌi nug hamo areto irane e. Waku pe yne itote eiꞌyat koꞌi hawyi araꞌaipok ehowawi i raꞌyn e. Maꞌato heso hap pote yt ahenoi i ehepe e. Uimohey ro e Iesui.


text:
Maꞌato waku yne eiꞌyat koꞌi itote hawyi ti aru ariot i ehowawi e. Miꞌi hawyi ti aru aikope Uito areĩneꞌen miꞌi hap tote raꞌyn eweikup­teꞌen e. Eiwe­hytꞌok to uiwy­riaꞌin areꞌe aru ehepe uimohey haria Uiꞌywot etama pe e aru.


text:
Maꞌato ipotmuꞌe Tume tiwesat — Yt uruikuap hin i Uhyt aikowuat eto hap e. Pyno aikotã som waku pyno uruikuap epuꞌap Uhyt e.


text:
Miꞌi hawyi Iesui tiwesat — Uito yn wyti muꞌap Uiꞌywot kapiat hat. Uito yn wyti muꞌap Uiꞌywot moherep hãpyk hat e. Uito yn wyti muꞌap miitꞌin moieĩneꞌen Uiꞌywot yat piat hat e. Uwe uwe uimohey miꞌi hat yn wyti putꞌokꞌe aru Uiꞌywot kuap hamuat e Iesui Tume pe.


text:
Uikuap haria ti iꞌewyte Uiꞌywot kuap haria teꞌe­ro­py­huꞌat e. Pyno mio uikuap haria eipe miꞌi pote Uiꞌywot kuap haria eipe e. Uiꞌywot kapiat akasa haria eipe e Iesui.


text:
Mio tã e pote Wiripi toꞌe — Pyno etomo­herep to Eꞌywot uruepe Mehĩ e miꞌi pote ti aru uruikuap uwe Eꞌywot hap e.


text:
Miꞌi pote Iesui Wiripi wesat — Kat pote yt uikuap i en uiwy Wiripi e katu­pono areĩneꞌen motꞌi kahato raꞌyn eipy­ꞌa­setpe maꞌato apo yt uikuap i te en e. Uhowawiat akasa haria wyti Uiꞌywot kapiat akasa haria tukup­teꞌen e. Kat pote — Etomo­herep to Eꞌywot uruepe ereꞌe e Iesui Wiripi pe.


text:
Yt etimohey i apo Uiꞌywot eiam sese neꞌi Uito e. Iꞌewyte uheiam neꞌi Uiꞌywot e Uimienoi ehepiat ti yt uiat i maꞌato Uiꞌywot wat ahenoi e. Uiꞌywot yn wyti uipo­ꞌoro kat koꞌi kat koꞌi nug hamo e.


text:
Pywo pe ti Uito Uiꞌywot eiam neꞌi e. Iꞌewyte uheiam neꞌi Uiꞌywot maꞌato mio tã uiꞌe hap yt eweimohey i pote uimohey ro eipe uiminug wakuap ehehamuat upi e.


text:
Taꞌi pywo pe ti areꞌe uwe uwe uimohey hat wyti aru uiminug koꞌi ewy inug e. Uiꞌywot kape areto pytkai wyti aru uimohey haria poꞌog iwato inug uiminug koꞌi kai e. — Areto ti aru Uiꞌywot yatypiat uheĩneꞌen hamo eimiẽtup eimi­ky­ꞌesat koꞌi moherep hamo Uiꞌywot pe e.


text:
Itotiat turan kat koꞌi kat koꞌi ewehẽtup uhowawi uiat uimi­ky­ꞌesat ok tã yn eweiky­ꞌesat haype uimõ­typot hap eweikat pote miꞌi pote ti aru ahẽtup Uiꞌywot pe hawyi ti aru eimiẽtup uhepiat tutum ehepe e. Eimiẽtup tutum hawyi miꞌi hap kaipyi ti aru wuatꞌi miitꞌin — Wakuat Tupana iꞌatuꞌe e.


text:
Miꞌi pote ti aru atum yne eimiẽtup ok tã uimi­ky­ꞌesat ewy ehẽtup pote e Uhet mõtypot hamuat ehẽtup pote e Iesui topot­mu­ꞌeria pe.<pb/>


text:
Miꞌi hawyi ahẽtup Uiꞌywot pe hawyi ti aru toipo­ꞌoro raꞌyn ehepe wẽtup ok einãpin wuatꞌi eꞌat piat hanuat. Miꞌi ti Tupana Pãꞌãu wakuat sese hãpyk enoi hat sese miꞌi e. Miꞌi ti aru eipo­wyro hat Uito ewywuat eimo­wepit hat e. Yt karãpe i eiꞌatoiat hamuat maꞌato toinẽꞌen wuatꞌi eꞌat pe eipyꞌa pe e.


text:
Ahẽtup hawyi Tupana tum aru Topãꞌãu pywuat e. Maꞌato Tupana yt kyꞌesat haria i ti yt haꞌat teran i Ipãꞌãu katu­pono yt heremo i pote yt taꞌa­tukuap i. Maꞌato eipe ti eweikuap taꞌyn katu­pono toĩneꞌen naꞌyn eipy­ꞌa­setpe. Maꞌato miꞌi hawyi ti aru eipyꞌa pe raꞌyn topy­huꞌat at kaꞌap Tupana Pãꞌãu wakuat e


text:
Maꞌato Uito iꞌewyte yt woro­ho­ꞌo­ꞌatoiat sese i katu­pono aipok no areto e. Araꞌaipok i te ti aru ehowawi uimohey haria e. Uipãꞌãu maꞌato toĩneꞌen eikai eipuo eipo­wyro hamo areto turan e Iesui.


text:
Pywo ti rat yt pya i raꞌyn wyti Tupana yt kyꞌesat haria i yt akasa i uhowawiat hamuat e. Maꞌato eipe akasa uhowawiat haria ti aru eweikup­teꞌen wuatꞌi eꞌat pe katu­pono areĩneꞌen ne eipy­ꞌa­setpe e. Meiũran ti aru areĩneꞌen i raꞌyn guꞌuro pyi Uito e. Miꞌi hap eꞌat pe woro­ho­ꞌo­moieĩ­neꞌen wuatꞌi eꞌat pe Uito areĩneꞌen i hap ewywuat hawyi e.


text:
Karãpeĩ Tupana Pãꞌãu wo ipytꞌat eipiit miꞌi hawyi ti aru eweikuap Uiꞌywot eiam sese Uito iꞌewyte eheiam Uito hap iꞌewyte uheiam eipe hap eweikuap Tupana Pãꞌãu toĩneꞌen ehehapiat hawyi e.


text:
Iꞌewyte uwe uwe uhepiat tonãpin hap koꞌi nug hat wyti aru uikyꞌe sese hat toĩneꞌen miꞌi miit e. Uikyꞌe hat uhepiat tonãpin hap nug hat wyti aru Uiꞌywot mikyꞌe sese topy­huꞌat iꞌewyte uimi­kyꞌe kahato topy­huꞌat e. Uimi­ky­ꞌesat nug hat pe ti aru aremo­herep tope uwe Uito sese hap e Iesui 11 ok takaria pe.


text:
Miꞌi hawyi ipotmuꞌe Iuta maꞌato wẽtup ok Iuta yt Iuta mekewat Ikarioti saꞌyru maꞌato ipotmuꞌe wẽtup Iuta toꞌe Iesui pe — Pyno uruepe yn apo eremo­herep uwe En hap Mehĩ e. Yt yne miitꞌin me apo eremo­herep teran Uhyt e.


text:
Mio tã e pote Iesui tiwesat — Iuta pywo ti rat uwe uwe uikyꞌe uwe uwe uhehay nug hat toĩneꞌen ti aru miꞌi hat pe ti aru Uiꞌywot mikyꞌe wo topy­huꞌat e. Miꞌi hat kape ti aru Uiꞌywot wywo ariot hawyi miꞌi hat pytꞌatnug hamo urutu­kup­teꞌen e. Miꞌi hat topy­huꞌat uruꞌyat ewywuat e.


text:
Pywo ti rat yt uikyꞌe sese i haria yt uhehay nug neran hin i haria teꞌe­ro­py­huꞌat e. Yt tuwat teran hin i uhepiat iꞌatu­nãpin hap upi yt uikyꞌe sese i potiaria e Iesui. Uiwy­riaꞌin uimienoi ehepiat koꞌi yt uiat uimienoi sese i maꞌato Uiꞌywot Uipo­ꞌoro hat mienoi sese uhepiat koꞌi e. Iꞌe hap yn ahenoi ehepe e.


text:
Maꞌato meiũran ti aru uhaipe kai Tupana tipo­ꞌoro Uipãꞌãu sese ehowawi einãpin hamuat eiwa­nẽtup hawe ieĩneꞌen hanuat e. Toipo­ꞌoro Uipãꞌãu ehowawi uhemiit sese eipe pote e. Putꞌokꞌe hawyi ti aru yne eimi­waure uimienoi ehepiat koꞌi ete eimo­wa­tetup ewanẽtup hãpyk hamo hat topy­huꞌat eipuo Uipãꞌãu e. Kat uiꞌe hap kat uiꞌe hap eimi­waure koꞌi toiꞌa­tu­mo­herep i raꞌyn eiwa­nẽtup hawe areto hawyi e.


text:
Uiwy­riaꞌin areto raꞌyn eipy­ꞌa­setpyi are wen maꞌato yt eweiwa­nẽtup koꞌi koꞌi teiꞌo miꞌi hap pupi e. Yt eweikenꞌẽ teiꞌo e. Mesup taꞌyn woro­ho­ꞌonug Tupana mowepit hanuaria e. Yt eiwa­nẽtup koꞌi koꞌi hamo i e. Woro­ho­ꞌo­mo­wepit kahato aru Uipãꞌãu wo e Iesui. Iraniaꞌin yt uimohey i haria wyti yt eimo­wepit kuap i maꞌato Uito ti woro­ho­ꞌo­mo­wepit kuap sese katu­pono uimo­wepit hap uipyꞌa piat atum naꞌyn ehepe e.


text:
Areto irane eipy­ꞌa­setpyi uhemiitꞌin maꞌato miꞌi hawyi ti aru ariot re ehowawi raꞌyn ehepe e. Uikyꞌe sese eipe pote waku eweiꞌe uhepe — Ereto teran mote waku etunug emiky­ꞌesat ewy Mehĩ waku eraꞌaipok Eꞌywot kape waku eweiꞌe uhepe uikyꞌe pote katu­pono uhehatꞌat kahato Uiꞌywot kyꞌewi e. Waku kahato ti rat Uiꞌywot e. Uhehatꞌat kahato Uiꞌywot akasa i hamo e katu­pono Uiꞌywot poꞌog uikai e.


text:
Areto raꞌyn Uiꞌywot kape aru hawyi araꞌaipok ehowawi e. Miꞌi e hap ahenoi ehepe yianme katu­pono ti aru karãpeĩ topy­huꞌat uiꞌe hap ewywuat miꞌi eꞌat pe ti aru — Pywo kahato rasig tohenoi ahepe eweiꞌe aru uhepiat uiꞌe hap mesup e hap ete e. Miꞌi hawyi mekewat eꞌat pe poꞌog naꞌyn uimohey eipe raꞌyn katu­pono atunug yne yne uiꞌe hap ewywuat pote e.


text:
Koran te ti aru yt atiꞌa­tu­muꞌe kuap i kahato eipe saꞌa­wy­ꞌiwuat eimuꞌe hap ok tã katu­pono tut aru yt uimohey haria i akag. Yt naku i nug haria potypot putꞌokꞌe irane mesuwe uipyhyp teran haype e. Taꞌi miꞌi yt nakuat i ti uhãꞌãg sese haype tut ahiag maꞌato yt kat hin i uipyꞌa piat uiwa­nẽtup hawiat ahiag miky­ꞌesat koꞌi are yt wẽtup sehay i ahiag wat uipyꞌa pe e.


text:
Koitywy ti aru wuatꞌi miitꞌin naꞌyn ikuap kahato uhepiat Uiꞌywot kyꞌe kahato hap e. Iꞌewyte Uiꞌywot miky­ꞌesat yn nug hat Uito hap taꞌa­tukuap e. Uiku­ꞌuro hap kape teꞌe­ra­haꞌat hawyi taꞌa­tu­wa­nẽtup hawe miꞌi hawyi meremo taꞌa­tukuap taꞌyn uinãpin hap Uiꞌywot mienoi koꞌi yne yne nug hat areĩneꞌen hap taꞌa­tukuap aru e.<pb/>Mio tã tohenoi yne hawyi — Pyno waku raꞌyn are toꞌiro pyno meiũpepyi uipot­mu­ꞌeria e Iesui 12 ok takaria pe.<pb/>


text:
Miꞌi hawyi eipe mikoi yp iaga ewy eweikup­teꞌen e. Haga yt haat i hawyi tohy­wytip iꞌywyt­ꞌokpy hawyi haga yt naku i rakat toiterek yt imosat i hat miꞌi hawyi iraniaꞌin haga koꞌi haat kahato i raꞌyn e.


text:
Miꞌi hap ewy kahato einãpin uhepiat hap timo­hãpyk kuap kahato eiwa­nẽtup saꞌag hap e. Miꞌi hawyi ehehãite eweikup­teꞌen eipyꞌa piat eiwa­nẽtup hap koꞌi eiwo­ꞌo­ꞌe­wy­ꞌewy mikoi iãgã pitpitꞌok hap ewy kahato einãpin uhepiat hap e.


text:
Haga mitek taꞌyn merep hap ewy hawyi igag. Miꞌi hap ewy kahato eipe yt eweikup­teꞌen i uiwywo pote e. Eweikup­teꞌen no yt pya hin i uikai aikotã haga satꞌe kahato rakat iꞌyp ete hap ewy waku miꞌi tã uimohey eipe e. Haga yt haatꞌe kuap i pote watitek iꞌyp ete pyi e. Miꞌi tupono waku haga koꞌi satꞌe kahato rakaria ewywuaria iꞌyp ete eweipy­huꞌat e. Waku wepytyk kahato haria wo eweipy­huꞌat. Miꞌi pote mono erepytyk ehete e. Miꞌi tã hap ewy pote haatꞌe kahato rakaria wo eweipy­huꞌat. Iwese rakaria woꞌo­kyꞌe haria wo eweikup­teꞌen e. Taꞌi haga koꞌi iꞌatuꞌyp esaika hap kaipyi tuwenug naꞌyn e. Eipe ti iꞌewyte uhesaika hap kaipyi eiwenug kuap e. Eiweran pote yt eiwenug kuap i e.


text:
Uito iꞌyp ewy eipe haga ewy. Eiwe­pytyk to uhete aikotã haga satꞌe iꞌyp etiat toꞌewy haga haat rakat ewy eweikup­teꞌen e. Taꞌi eiwe­pytyk uhete pote yn haga haat rakat ewy eweikup­teꞌen maꞌato yt uhesaika hap wywo i pote yt kat i ewetunug kuap kahato wakuap e.


text:
Ariaꞌyp iaga mitek taꞌyn hawyi igag meremo hawyi yt kan hamo i waku raꞌyn aria wo yn naꞌyn. Miꞌi hap ewy eipe yt eiwe­pytyk i uhetiat pote e yt kan hamo i eweikup­teꞌen e. Aikotã haga gag ewy eweikup­teꞌen. Miitꞌin tiꞌa­tunug haga gag hawyi taꞌa­tuwuk. Miꞌi hap ewy eipe yt uimohey i eipe pote.


text:
Eiwe­pytyk uhete pote uimienoi ehepiat ewetunug pote Tupana tum ehepe eimiẽtup topiat tutum eimi­ky­ꞌesat ewy uiwy sese eweikup­teꞌen pote e.


text:
Karãpeĩ hewo hewo haga ete pyi he rakat pote miitꞌin tuwehum kahato e. Miꞌi hap ewy waku kahato he rakaria ewy eweikup­teꞌen e. Miꞌi pote ti aru iꞌatu­wepit kahato iraniaꞌin — Waku kahato Tupana iꞌatuꞌe haype woꞌo­kyꞌe rakaria woꞌo­wese haria wo eweikup­teꞌen pote aru e.


text:
Aikotã aikotã Uiꞌywot eikyꞌe hap ewy ti Uito woro­ho­ꞌo­kyꞌe e. Yt eweipun neiꞌo uhepiat eikyꞌe hap e.


text:
Uito atunug Uiꞌywot miky­ꞌesat ewy miꞌi pote uikyꞌe kahato. Miꞌi hap ewy uimi­ky­ꞌesat ewetunug mote woro­ho­ꞌo­kyꞌe kahato Uito wy e. Aikotã Uito Uiꞌywot piat uinãpin hap atunug miꞌi hawyi toĩneꞌen uruto­ꞌo­kyꞌe hap e. Miꞌi hap ewy eipe ewetunug uhepiat einãpin hap hawyi toĩneꞌen kahato aiwo­ꞌo­kyꞌe hap e.


text:
Eiwo­ꞌo­mo­wepit hap yn ni atiky­ꞌesat uiwy­riaꞌin e. Miꞌi pote haꞌa­wy­tepyi ti woro­ho­ꞌo­nãpin kahato e. Atiky­ꞌesat kahato eiwo­ꞌo­mo­wepit hap sese uiat uiwepit hap ewy atiky­ꞌesat eipyꞌa pe e. Miꞌi pote woro­ho­ꞌo­nãpin haꞌa­wy­tepyi eimo­wepit hamuat uimi­nãpin nug hap e.<pb/>


text:
Uhepiat einãpin sese hap ahenoi i ehepe einãpin hap koro mio tã areꞌe i — Eiwo­ꞌo­kyꞌe ro aikotã Uito woro­ho­ꞌo­kyꞌe hap ewy areꞌe i e.


text:
Pyno wẽtup ok aiwy poityꞌi tuete hawyi watuwat raꞌyn ipowyro hamo aiwy kyꞌe kahato hat pote e. Miꞌi hawyi aiꞌauka hap topy­huꞌat wen maꞌato aiwy yt ikuꞌuro i ieha­kye­raꞌat hat wato­py­huꞌat. Toĩneꞌen ne aiwy aiku­ꞌuro ikawiano hawyi e. Mio tã hap ewy watunug mote aiwy kyꞌe sese hap ahepiat wati­mo­herep poꞌog poꞌog wuatꞌi kyꞌe hap kai e. Pyno miꞌi tã hap atiꞌa­tu­kyꞌe eipe uiwy­riaꞌin e. Taꞌi eikyꞌe uhepiat hap atomo­herep irane e.


text:
Uiku­ꞌuro irane eheha­kye­raꞌat hamo e. Pywo ti rat ewetunug uimi­ky­ꞌesat ewy pote uiwy­riaꞌin sese eweipy­huꞌat uimi­kyꞌe kahato haria wo eweipy­huꞌat.


text:
Motpo­ꞌo­roria yt taꞌa­tukuap hin i kat koꞌi kat koꞌi taꞌa­tu­ka­ꞌiwat minug wuat e maꞌato eipe uiwy­riaꞌin me uheropat haria eipe yt are i. Maꞌato uiwy­riaꞌin sese eipe are miꞌi pote ahenoi ehepe torania Uiꞌywot e uhepiat hap koꞌi. Pyno mio eipe yt uheropat haria i maꞌato uiwy­riaꞌin sese eipe katu­pono ahenoi kahato yne yne Uiꞌywot e hap ehepe hawyi eweikuap taꞌyn yne uiminug irane hap koꞌi uiwy­riaꞌin eipe pote.


text:
Taꞌi uiwy­riaꞌin eipe ti yt uiꞌairo i maꞌato Eika­ꞌiwat no maꞌato Uito woro­ho­ꞌo­ꞌairo eipe uhemiit no. Miꞌi hawyi woroꞌ­ho­ꞌo­po­ꞌoro uhehay moherep miitꞌin miat hamo iꞌewyte wakuap sese nug hamo yt ikahuro i rakat motpap nug hamo woro­ho­ꞌo­po­ꞌoro uiwy­riaꞌin e. Miꞌi turan kat koꞌi kat koꞌi eweiky­ꞌesat hawyi ewehẽtup to Uiꞌywot pe uimi­ky­ꞌesat ewy hawyi tutum ehepe eimi­ky­ꞌesat ok tã uhytꞌiꞌin e. Atiky­ꞌesat eimi­mu­ꞌeria ehaipe­piaria iꞌewyte uimohey heg nakaria ewy teꞌe­ro­py­huꞌat. Atiky­ꞌesat ehaipe­piaria uhemiit sese wo hap atiky­ꞌesat e.


text:
Miꞌi pote atiky­ꞌesat kahato eiwo­ꞌo­kyꞌe kahato hap e. Eiwo­ꞌo­kyꞌe ro eiwo­ꞌope e. Mio tã hap ewy eweikup­teꞌen uimi­ky­ꞌesat nug hamuat e.


text:
Mio wyti aru yt uimohey i haria iꞌatu­py­ꞌahak kahato ehete maꞌato karãpe mesu­wa­ro­tiaria tukup­teꞌen haiwot rakaria ehete uhemiitꞌin eipe pote waku eiwa­tetup aikotã saꞌa­wy­ꞌite uhete iꞌewyte iꞌatu­py­ꞌahak hap kape — Aika­ꞌiwat ete iꞌatu­py­ꞌahak saꞌa­wy­ꞌi­tewuat ewy eweiꞌe yn o eiwo­ꞌope e.


text:
Yt uimohey i haria eipe pote iraniaꞌin eikyꞌe haria tukup­teꞌen maꞌato uimohey haria eipe miꞌi pote yt eikyꞌe hin i katu­pono yt uimohey i haria tok pyi woro­ho­ꞌo­ꞌairo uhemiit no hawyi yt iꞌatuwat i raꞌyn eipe eweipy­huꞌat e. Miꞌi tupono yt iꞌatu­wese i ehete iꞌatu­py­ꞌahak ehete e.


text:
Aikotã aikotã saꞌa­wy­ꞌite gaꞌiwat eika­ꞌiwat ete taꞌa­tunug saꞌag pote hemiitꞌin ete iꞌewyte taꞌa­tunug saꞌag are raꞌyn saꞌa­wyꞌi ehepe. Yt waure­ꞌe­weiꞌe teiꞌo mio tã uiꞌe hap kai e. Iꞌewyte hemiitꞌin taꞌa­tu­sa­tyꞌi satyꞌi wy e. Iꞌewyte uhepiat taꞌa­tu­nãpin hap taꞌa­tunug miꞌi pote ti aru iꞌewyte iꞌatuepiat taꞌa­tu­nãpin hap taꞌa­tunug e.


text:
Saꞌag saꞌag taꞌa­tunug aru ehete uiwy­riaꞌin eipe pote uhet moherep haria eipe pote. Iꞌewyte yt taꞌa­tukuap i uwe uipo­ꞌoro hat pote. Miꞌi pote yt naku i kahato taꞌa­tunug aru ehete mehĩꞌin e.


text:
Yt ariot i mesu­wa­rote miitꞌin muꞌe hamo pote yt taꞌa­tu­ꞌa­parap i uimohey hap. Maꞌato koitywy yt uimohey hin i miꞌi pote — Eipe yt nakuaria wo i sese raꞌyn e Tupana yt uimohey i haria pe. Miꞌi hawyi yt kat iꞌatuꞌe kuap i raꞌyn Tupana pe katu­pono pywo pe toꞌe e. Saꞌa­wyꞌi — Yt uiwepyi i yt uruwepyi i iꞌatuꞌe Tupana pe maꞌato koitywy yt taꞌa­tu­wesat kuap i Tupana pe — Kat pote Uhaꞌyru pun haria eipe e iꞌatuepe hawyi.


text:
Maꞌato yt ariot i mesu­wa­rote wakuap sese nug miitꞌin ehamuat hamo pote yt taꞌa­tu­ꞌa­parap sese i uimohey hap e. Maꞌato mio teꞌe­ra­ꞌa­kasa raꞌyn yne uimi­sepap wakuap sese koꞌi poꞌog iwato torania kai maꞌato miꞌi pytkai iꞌatu­py­ꞌahak uhete Uiꞌywot etiat ewy e.


text:
Aikotã nimuat — Yt kat pytkai i iꞌatu­py­ꞌahak uhete e iwan me. Miꞌi e hap ewy miitꞌin iꞌatu­py­ꞌahak uhete mesup e.


text:
Putꞌokꞌe uiꞌe atipy pe hawyi ti aru areꞌe — Etipo­ꞌoro ro uhemiitꞌin kape Epãꞌãu Papai are. Miꞌi hawyi ti aru toipo­ꞌoro ehowawi Topãꞌãu wakuat eipo­wyro hamo eimuꞌe sehay wuat hãpyk hamo uimo­herep ehepiat hamo toipo­ꞌoro Topãꞌãu sese e.


text:
Uiꞌywot Pãꞌãu putꞌokꞌe hawyi eimo­wepit hat topy­huꞌat eiꞌa­rotꞌi hap monik hamuat tut. Miꞌi hawyi ti aru ewehenoi miitꞌin me raꞌyn uhetiat katu­pono Tupana Pãꞌãu eiam eweikup­teꞌen pote. Iꞌewyte uimi­muꞌe koꞌi eweikuap kahato raꞌyn pote iꞌewyte uikuap kahato eipe haꞌa­wy­te­pyite mesup te pote ewehenoi kahato aru miitꞌin me uhetiat e Iesui topot­mu­ꞌeria pe.<pb/>


text:
Eiweꞌeg wo o uimohey hap atoiat hap pupi are katu­pono yianmete ahenoi aikotã aikotã saꞌag ehetiat hamuat ahenoi yne yianmete raꞌyn ehepe katu­pono karãpe putꞌokꞌe hawyi mono yt eweipun i raꞌyn uimohey ehepiat hap e.


text:
Katu­pono ti aru meiũran eipugha Tupana mõtypot yat pyi e. Meiũran ti aru eiꞌa­tu­ꞌuka hanuaria tukup­teꞌen. Mesuwat yi totiaria ti aru teꞌe­roꞌe toꞌope — Toꞌiro waku wati­ꞌa­tu­ꞌuka Tupana mohey haria iꞌatuꞌe saꞌag neꞌi e.


text:
Miꞌi tã ti aru taꞌa­tunug ehete katu­pono yt uikuap i uwe sese Uito hap iꞌewyte uwe Uiꞌywot hap yt taꞌa­tukuap i e.


text:
Maꞌato ti ahenoi yne raꞌyn mesup ehepe yianmete aikotã taꞌa­tunug saꞌag hamuat koꞌi e. Miꞌi tupono mekewat putꞌokꞌe raꞌyn ehete hawyi ti aru eiwa­tetup yn naꞌyn mesuwat uimienoi kape e. Saꞌa­wyꞌi te ti yt ahenoi i ehepiat hoꞌopot hamuat katu­pono saꞌa­wyꞌi ti eipy­ꞌa­setpe areĩneꞌen eika­wiano eiꞌa­pykok hamuat. Miꞌi pote yt ahenoi i maꞌato mesup ti ahenoi raꞌyn ehepe aikotã eheha­ky­ꞌeꞌi hamuat koꞌi e.


text:
Mio wyti aru maꞌato areto uipo­ꞌoro hat kape i raꞌyn are maꞌato eipe yt apoꞌe­weiꞌe i uhepe — Aikowo aru pyno ereto Uhyt yt eweiꞌe i uhepe e.


text:
Pywo pe ti areꞌe ehepe meiũpe yn areĩneꞌen pote ti yt tut i ti eipo­wyro pakup i hamuat Tupana Pãꞌãu maꞌato areto meiũpepyi pote ti aru atipo­ꞌoro kuap eipo­wyro pakup i hanuat e.


text:
Mio tã e irane Tupana Pãꞌãu wuatꞌi miitꞌin me — Eiperia torania Tupana piat iꞌaparap haria e ti aru putꞌok­toꞌe hawyi. Tupana yn ni eimo­hãpyk kuap hat e ti aru wuatꞌi miitꞌin me. Taꞌi yt nakuap nug haria ti aru Tupana tiꞌa­tu­sa­tyꞌi satyꞌi kahato hamuat e ti aru miitꞌin me Tupana Pãꞌãu putꞌok­toꞌe hawyi e Iesui.


text:
— Tupana piat iꞌaparap haria eiperia e ti aru katu­pono yt uimohey haria i eweikup­teꞌen e ti aru Tupana Pãꞌãu ehepiat e Iesui.


text:
— Tupana yn ni eimo­hãpyk kuap hat e ti aru miitꞌin me — Pywo ti Haꞌyru yn eimo­hãpyk kuap e ti aru kat pote toĩneꞌen Toꞌywot yatype atipy pe emiẽtup moherep hamuat eheha­kye­raꞌat hamuat e ti aru. Maꞌato yt eweimohey i pote yt karãpe i ewehaꞌat Haꞌyru kape e ti aru Tupana Pãꞌãu miitꞌin me e. — Areto raꞌyn miꞌi hawyi uimohey haria yn uipuẽti haria maꞌato iraniaꞌin yt karãpe i aru uipuẽti mesuwe. Yt karãpe i uhowawi teꞌe­ra­haꞌat e Iesui.


text:
— Tupana tiꞌa­tu­sa­tyꞌi aru eipo­typot ahiag wuatꞌi eꞌat pe e ti aru iꞌewyte toiꞌa­tu­sa­tyꞌi satyꞌi iwywo Haꞌyru mohey hap pun haria e ti aru Tupana Pãꞌãu mesu­wa­ro­tiaria pe uhepiat e Iesui.


text:
Meiũran ti aru tut Tupana Pãꞌãu ehowawi pywuat sese sehay yne moherep hamo. Miꞌi ti aru henoi yne yne pywuat sese etiat ehepe e. Tuwepyi yt ihay i. Uiꞌe hap yn ihay aru e. Tupana Pãꞌãu timo­herep aru ehepe kat aru kat aru toĩneꞌen hap toiꞌa­tu­mo­herep ehepe Topãꞌãu pywuat sese wo e.


text:
Wuatꞌi Uiꞌywot wat ipo piat uianuat raꞌyn tukup­teꞌen e. Miꞌi tã ti uiꞌe hap ewy Tupana Pãꞌãu tohenoi irane ehepe e Iesui topot­mu­ꞌeria pe.


text:
Miꞌi hawyi teꞌe­roꞌe toꞌope — Kat toꞌe hawe som — Aipok go areto Uiꞌywot kape hawyi meremo uipuẽti i eipe e ahepe iꞌatuꞌe.


text:
— Kat pote yt motꞌi wo i aru Uiꞌywot kape areto e iꞌatuꞌe. Kat toꞌe hawe som pyno aipok go areto e. Aikotã hamuat som tohenoi teran ahepe pãi iꞌatuꞌe toꞌope.


text:
Miꞌi hawyi Iesui tikuap apoꞌi­ꞌa­tuꞌe teran tepiat hap miꞌi pote toꞌe — Uiwy­riaꞌin apoꞌe­weiꞌe teran apo aipok go Uiꞌywot kape areto e hap ete. Pyno ahenoi raꞌyn ehepe ehepiat ikuap hamo e.


text:
Pywo pe ti are meiũran ti aru eiwo­ꞌo­kakꞌi Uito yt uwe i pote maꞌato iraniaꞌin yt uimohey haria i ti aru iꞌatu­wepit neꞌi raꞌyn e. Iꞌatu­mo­wepit hap ete ti aru eipe yt eimo­wepit hin i wyti aru e. Miꞌi rẽ ti aru maꞌato meremo tokosap yt eiwepit i hap hawyi ti aru meremo eiwepit i raꞌyn e.


text:
Pywo pe ti areꞌe ehepe aikotã hary­poria imẽpyt haty turan yt iwepit hin i raꞌyn topyꞌa pe maꞌato tuwe­mo­herep taꞌyn imẽpyt hawyi meremo iwepit kahato katu­pono imẽpyt tuwe­mo­herep pote imẽpyt putꞌokꞌe pote.


text:
Miꞌi hap ewy ti mesup areto raꞌyn eiꞌya­ty­pepyi miꞌi pote yt eiwepit hin i maꞌato meiũran woro­ho­ꞌo­puẽti i raꞌyn hawyi ti aru maꞌato meremo raꞌyn eiwepit hap tut aikotã aity iwepit aiꞌy­wãꞌĩ hap eꞌat pe hap ewy e. Aremo­herep i raꞌyn eipy­ꞌa­setpe hawyi eimo­wepit sese hap topy­huꞌat eiwepit sakpo hap ewy aikotã imẽpyt pakup hap ewy are. Areĩneꞌen i eiwywo hawyi eiwepit sese hap toĩneꞌen eipyꞌa pe iheg me toĩneꞌen yt uwe i raꞌyn eiwepit hap porop kuap hat e.


text:
— Koitywy ewehẽtup kahato uhepe eimi­ky­ꞌesat koꞌi maꞌato areto hawyi are yt ewehẽtup kuap i uhepe areto hawyi e. Maꞌato ti aru putꞌokꞌe eipo­wyro pakup hat Tupana Pãꞌãu. Miꞌi hawyi waku ewehẽtup Uiꞌywot pe eimi­ky­ꞌesat koꞌi — Tupana eweiꞌe o Esaꞌyru Iesui e hap het rakat mohey haria uruto eweiꞌe o. Miꞌi hawyi uhet upi tutum ehepe kat koꞌi kat koꞌi eimiẽtup ok tã tutum ehepe uimi­ky­ꞌesat nug wywuat pote e.


text:
Haꞌa­wyte pyi ti uhepe yn ewehẽtup eimi­ky­ꞌesat koꞌi maꞌato miꞌi hawyi aru waku ewehẽtup Uiꞌywot pe uhet wywo uimi­ky­ꞌesat ewy. Miꞌi hawyi Uiꞌywot tum aru eimo­wepit sese hamuat e. Ewehẽtup miꞌi tã hap ewy pote eweipuẽti raꞌyn eimiẽtup eimo­wepit kahato hamuat e.


text:
Saꞌa­wy­ꞌi­tepyi yne ahenoi ehepe uhehay hãꞌãkap wuo maꞌato miꞌi hawyi ti aru herep wuo yn naꞌyn ahenoi ehepe Uiꞌywot etiat e.


text:
Mekewat herep wuo yn ahenoi ehepiat hap eꞌat pe ti aru waku yn ewehẽtup Uiꞌywot pe uhet upi eimiẽtup koꞌi uimi­ky­ꞌesat koꞌi. Saꞌa­wyꞌi Uito yn ahẽtup Uiꞌywot pe eimiẽtup koꞌi are maꞌato putꞌokꞌe Tupana Pãꞌãu ehetiat hap eꞌat pe ti aru yt Uito yn i ahẽtup eimi­ky­ꞌesat koꞌi katu­pono atiky­ꞌesat iꞌewyte ewehẽtup Uiꞌywot kape e.


text:
Waku kahato ewehẽtup tope katu­pono eikyꞌe kahato hat Uiꞌywot e. Taꞌi eikyꞌe kahato katu­pono Uikyꞌe haria eipe iꞌewyte eweimohey kahato Tupana Mipo­ꞌoro Uito hap Tupana kaipywiat sut hat Uito hap eweimohey kahato. Miꞌi pote waku ewehẽtup hãpyk Uiꞌywot ewawi e.


text:
Pywo kahato Uiꞌywot kaipywiat Uito ariot raꞌyn miitꞌin kape. Miꞌi rẽ araꞌaipok i raꞌyn Uiꞌywot kape mesuwat yi totepyi e.


text:
Miꞌi hawyi hemiitꞌin teꞌe­roꞌe Iesui pe — Uruka­ꞌiwat mesup taꞌyn uruikuap taꞌyn ehay katu­pono ehenoi heremo raꞌyn mio yt hãꞌãkap wuo i raꞌyn iꞌatuꞌe.


text:
Koitywy ti uruimohey raꞌyn En wuatꞌi kuap yne hat iꞌatuꞌe. Miꞌi hawyi pyno yt apoꞌu­ru­toꞌe i raꞌyn epe uwe En hap ete katu­pono mesup uruimohey raꞌyn Tupana Mipo­ꞌoro sese En hap iꞌatuꞌe.


text:
Meikoran ti aru mesup taꞌyn uiꞌatoiat yne eipe hawyi eiwe­sytpok yne uiꞌya­ty­pepyi eiꞌyat koꞌi kape. Miꞌi hawyi uiweran uiꞌatoiat yne eipe hawyi. Maꞌato ti aru yt uiweran sese i katu­pono Uiꞌywot yt uiꞌatoiat hin i e.


text:
Miꞌi hawyi Iesui toꞌe — Eimo­so­ꞌopot kahato hanuaria yt uimohey haria i tukup­teꞌen aru maꞌato yt eweikenꞌẽ teiꞌo iꞌatu­pupi katu­pono iꞌatu­pyhyp hat Uito areĩneꞌen iꞌatu­mo­perup i hat Uito miꞌi pote eiwe­saika ro uhete e. Wuatꞌi kat koꞌi kat koꞌi ahenoi raꞌyn ehepe eimoe­saika hamuat eimo­wepit hamuat. Eimo­wepit hap sese maꞌato Uito e. Yt eiwa­nẽtup o koꞌi koꞌi wo katu­pono atiꞌa­tu­ꞌakit akit aru yne yne ahewa­nĩ­kaptia koꞌi e. Hoꞌopot hap putꞌokꞌe ehetiat turan yt paaꞌe­weiꞌe sese eipyꞌa pe eiwa­nẽtup hawe katu­pono yt karãpe i woro­ho­ꞌo­ꞌatoiat sese e Iesui topot­mu­ꞌeria pe.<pb/>


text:
Miꞌi tã toꞌe Iesui hawyi ihaꞌat ywaipe miꞌi hawyi toꞌe — Papai e uiku­ꞌuro hamuat mesup taꞌyn putꞌokꞌe e. Woro­mõ­typot teran Papai uiku­ꞌuro hawe. Atiky­ꞌesat kahato miitꞌin piat — Wakuat kahato En Tupana iꞌatuꞌe hap atiky­ꞌesat. Miꞌi haype uimõ­typot mesuwe Uiꞌywot e.


text:
Papai uinug naꞌyn En Wuatꞌi Miitꞌin Potypot nuat katu­pono etiky­ꞌesat kahato miitꞌin ehakye­raꞌat hamuat uimiium emiꞌai­roria pe hap etiky­ꞌesat Papai. Waku kahato mesup yne emiium esaika hap topy­huꞌat mesup uipiit pe e.


text:
En yn ni Tupana sese are. Iꞌewyte wẽtup ok yn Emipo­ꞌoro Esaꞌyru wuatꞌi Porekuat. Miꞌi ti Uito Iesui Emipo­ꞌoro Papai are. Ekuap sese haria Esaꞌyru kuap haria yn wuatꞌi eꞌat piat gupteꞌen sese hanuaria are e.


text:
Taꞌi ewat emõtypot hap yn ni miitꞌin me atomo­herep Uiꞌywot are e. Atunug naꞌyn wyti yne uipo­ꞌoro epiat hap emiky­ꞌesat nug hap Papai are e.


text:
Papai araꞌaipok irane ewawi mesup are. Woro­kyꞌe kahato Papai wẽtup yn Aito. Pyno ewekaipyi uimõ­typot ro itote aikotã saꞌa­wy­ꞌite yi nug hap eꞌyian notiat ewy uimõ­typot itote Papai are e.


text:
Taꞌi woro­mo­herep taꞌyn yne emiium uimu­ꞌeria koꞌi pe are. Saꞌa­wyꞌi te ewanuaria uhemiit tukup­teꞌen maꞌato mio emiium aiwa­nuaria wo raꞌyn tukup­teꞌen mio ahehay upianuaria tukup­teꞌen maꞌato saꞌa­wyꞌi mesu­wa­ro­tiaria ehay upiaria tukup­teꞌen are e.


text:
Atimo­herep taꞌyn yne emienoi uhepiat Papai are. Miꞌi taꞌa­tukuap yne raꞌyn emienoi uiwẽ piat hawyi taꞌa­tusat yne raꞌyn ehay katu­pono taꞌa­tukuap kahato raꞌyn ekaipywiat Uito hap iꞌewyte Uito Emipo­ꞌoro hap taꞌa­tu­mohey kahato raꞌyn are e.


text:
Papai ahẽtup emiium uhemiitꞌin koꞌi powyro hamuat Papai katu­pono ewanuaria sese miꞌiria pote etiꞌa­tu­poi­tyro miꞌiria koitywy are. Atiky­ꞌesat miꞌiria wẽtup miit ewy yn uimohey hap ete. Yt ahẽtup i yt uimohey i haria powyro hap maꞌato ahemiit powyro hap ahẽtup epe Papai are e.


text:
Papai torania wyti uimohey haria ewanuaria wo tukup­teꞌen are. Miꞌi pote iꞌewyte yne ewanuaria uiano tukup­teꞌen are. Aimohey haria waku nug haria tukup­teꞌen mesup miꞌi pote uimõ­typot kahato iraniaꞌin — Waku pe tukup­teꞌen Iesui saipe­piaria iꞌatuꞌe. Miꞌi pote — Waku sese iꞌatu­ka­ꞌiwat iꞌatuꞌe uhepiat are e.


text:
Papai yt uwe i raꞌyn mesuwat yi tote eꞌewywuat wakuat are. Papai araꞌaipok irane ewawi maꞌato ti aru uimohey haria yn naꞌyn teꞌe­ro­py­huꞌat mesu­wa­rote are. Papai En ni poꞌog hesaika torania kawiat hat are. Miꞌi esaika hap etum naꞌyn uhepe. Koitywy En ewy uhesaika raꞌyn. Ewawi areto hawyi yt uwe i Uito mesuwe maꞌato uhaipe­piaria uhemiitꞌin ti aru teꞌe­ro­py­huꞌat mesuwe. Papai En ni hãpyk kahato rakat are. Etiꞌa­tu­moe­saika ro uhemiitꞌin aikotã eꞌewy iꞌewyte uiꞌewy miꞌiria tukup­teꞌen hãpyk hamo are. Atiky­ꞌesat miꞌiria tukup­teꞌen wẽtup miit ewy aikotã En Uito wẽtup miit ewy watoĩ­neꞌen hap ewy are e.


text:
Papai uheĩneꞌen iꞌatu­py­ꞌa­setpiat turan esaika wo atiꞌa­tu­ka­wiano torania uhemiitꞌin. Yt wẽtup ok i uimohey hap waureꞌe hat wo topy­huꞌat maꞌato mekewat hoꞌo­wasat rakat uimohey ran hat waure hat miꞌi ti tonug hap ewy ti raꞌyn uiwaure are. Aikotã saꞌa­wy­ꞌiwuat miwan henoi hap ewy ti raꞌyn uiwaure toꞌuhu hap ewy tutunug miꞌi tã. Maꞌato iraniaꞌin torania atiꞌa­tu­moheg kahato ehay wo are e.


text:
Papai koitywy areto i raꞌyn ewawi miꞌi tupono meiũwat uiꞌe hap ahenoi kahato uimohey haria pe iꞌatu­mo­wepit hamuat. Atiky­ꞌesat kahato uiwepit hap ewy topy­huꞌat iꞌatu­pyꞌa pe yt areĩneꞌen i mesu­wa­rote hawyi. Iꞌatu­mo­wepit hap sese atiky­ꞌesat Papai are e.


text:
Ahenoi raꞌyn ni eko uhemiitꞌin me Papai. Eko ewy ti raꞌyn tukup­teꞌen iꞌewyte uiꞌewy teꞌe­ru­wa­nẽtup are. Miꞌi pote yt imohey haria i yt iꞌatu­wese hin i ahete katu­pono yt iꞌatueko ewy hin i urutu­kup­teꞌen Papai are e.


text:
Papai etiꞌa­tu­ꞌywyk o uhemiitꞌin yt aimohey i haria pyꞌa­setpyi yt are i. Ahẽtup epe maꞌato o etiꞌa­tu­ꞌywyk o uimohey reꞌym haria porekuat ahiag po pyi uhemiitꞌin are ahẽtup Papai. Atiky­ꞌesat kahato mesu­wa­ro­tiaria pyꞌa­setpe tukup­teꞌen aru ahemiit iꞌatu­muꞌe ahetiano hanuaria wo Papai are maꞌato tukup­teꞌen yt nakuaria i pyꞌa­setpe turan etiꞌa­tu­moe­saika ahemiitꞌin esaika hamo wãiꞌe hamo yt naku i nug haria iãꞌãg hap pupi are e.


text:
Katu­pono aheko yt mesu­wa­ro­tiaria eko ewy hin i raꞌyn. Iꞌewyte ahemit­tꞌin aimohey haria yt iraniaꞌin wanẽtup haria ewywuat i tukup­teꞌen are e.


text:
Pywo kahato ti urunãpin En Papai. Taꞌi ehay pywuano ro uhemiitꞌin moty­pyꞌi En emiky­ꞌesat ewywuat nug hanuaria wo. Miꞌi tã etunug mote ti aru emiitꞌin sese wo raꞌyn teꞌe­ro­py­huꞌat aiꞌe­wywuat tukup­teꞌen ahemiitꞌin are e.


text:
Papai saꞌa­wyꞌi uipo­ꞌoro mesu­wa­ro­tiaria ehakye­raꞌat hamo emiit nug hamuat uipo­ꞌoro saꞌa­wyꞌi. Koitywy En hap ewy atiꞌa­tu­po­ꞌoro ahemiitꞌin wuatꞌi mesu­wa­ro­tiaria emiit nug hamuat aikotã uipo­ꞌoro hap ewy are e.


text:
Papai epo pe hamuat raꞌyn areĩneꞌen uiku­ꞌuro iatuepiat rẽ. Miꞌi hawyi torania uhemiit epo tukup­teꞌen Papai are. Uiꞌywot ewanuat yn areĩneꞌen emiky­ꞌesat nug hamuat are. Uito ewywuaria hap atiky­ꞌesat kahato uimi­mu­ꞌeria ewanuat yn emiky­ꞌesat nug hanuaria hap atiky­ꞌesat. Miꞌi pote atiꞌa­tu­muꞌe kahato miꞌiria ehay pywuanuat ete. Ehay pywuanuat no atiꞌa­tuekyi uipot­mu­ꞌeria ehowawi emiitꞌin yn no are e.


text:
Papai yt uhemiit meiũwuaria 11 ok takaria upi yn i ahẽtup epe maꞌato iꞌewyte ti meiũran nuaria uimohey haria meiũwuaria haipe­piaria upi ahẽtup epe iꞌatuehay upiat aimohey hanuaria upi are. Iꞌatu­sai­pe­piaria aimohey hanuaria upi ahẽtup iꞌewyte are e.


text:
Papai aikotã aiwa­nẽtup hap wẽtup yn hap ewy ahemiitꞌin wanẽtup hap ahẽtup ekaipyi are. Aikotã areĩneꞌen ekai iꞌewyte ereĩneꞌen uikai miꞌi hap ewy atiky­ꞌesat aimi­mu­ꞌeria tukup­teꞌen ahepe wẽtup miit hap ewy aito uruto hap ahẽtup Papai are. Iꞌatu­wa­nẽtup hap aiwat ewy. Miꞌi hawyi meremo mesu­wa­ro­tiaria yt aimohey haria i pywo iꞌatuꞌe. Meremo taꞌa­tu­mohey Emipo­ꞌoro wuatꞌi ehakye­raꞌat hat Uito hap are e.


text:
Papai saꞌa­wyꞌi ereꞌe uhepe — Waku kahato En uiꞌewy ere. Miꞌi hap ewy koitywy are uhemiitꞌin me — Wakuaria kahato eipe uiꞌewy are. Miꞌi tã are iꞌatuepe katu­pono atiky­ꞌesat miꞌiria aiwo­ꞌo­ꞌe­wy­ꞌewy aiwa­nẽtup hap are e Iesui.


text:
— Uiꞌywot atiky­ꞌesat En Uito ahemiit wẽtup miit ewy hap atiky­ꞌesat are. Atiky­ꞌesat ahemiit wakuat sese rakaria ahewaku hap ok tã hap atiky­ꞌesat are. Aiwo­ꞌo­ꞌewy kahato watoĩ­neꞌen Papai En Uito ahemiitꞌin wywo wẽtup yn aiwa­nẽtup hap koꞌi hap atiky­ꞌesat are. Miꞌi tupono miꞌi aheka­tu­wyria sese koꞌi ahehay enoi haria mesuwat yi totiat haria aru tukup­teꞌen are. Toiꞌa­tu­muꞌe miitꞌin turan pywo sese ti iꞌatuꞌe iraniaꞌin Tupana Mipo­ꞌoro Iesui aheha­kye­raꞌat hamuat iꞌatuꞌe wanẽtup haria. Taꞌi Tupana aikyꞌe kahato Tosa­ꞌyru kyꞌe hap ewy aikyꞌe iꞌatuꞌe iraniaꞌin katu­pono hãpyk sese tukup­teꞌen ahemiitꞌin iraniaꞌin ehamo pote hap ahẽtup epe Uiꞌywot are e.


text:
Papai mesuwat yi nug hap eꞌyianmete uikyꞌe kahato En are. Taꞌi saꞌa­wyꞌi sese mesuwat yi yt etunug i te turan — Wakuat kahato En aiwo­ꞌo­kyꞌe hap toꞌo­ꞌewy kahato ere uhepe Papai are. Atiky­ꞌesat kahato uhemiitꞌin uimohey haria emiium koꞌi tukup­teꞌen aru aiũpe aiũpe uheĩneꞌen saꞌa­wy­ꞌiwuat hap upi i are. Atiky­ꞌesat uikahu hap kape teꞌe­ra­haꞌat aru are. Atiky­ꞌesat emiium uhewaku hap sese kuap hamo Papai are e.


text:
Papai hãpyk kahato rakat sese En maꞌato emohey reꞌym haria mesuwe uwe En hap yt taꞌa­tukuap hin i. Maꞌato Uito ti worokuap kahato are iꞌewyte uipo­ꞌoro epiat hap mohey haria tikuap kahato En wy are e.


text:
Haꞌa­wyte pyi te mesup te woro­mo­herep uiwy­riaꞌin me are. Iꞌewyte ti aru woro­mo­herep i uwe En uhemiitꞌin me are katu­pono atiky­ꞌesat kahato iꞌatu­wo­ꞌo­kyꞌe hap aiwo­ꞌo­kyꞌe hap ewy are. Miꞌi haype woro­mo­herep ti aru iꞌatuepe katu­pono atiky­ꞌesat aheka­tu­wyria wywo watu­kup­teꞌen wuatꞌi eꞌat pe Papai are. Etiꞌa­tu­kyꞌe ro uhaipe­piaria uimohey haria uikyꞌe hap ewy are aikotã — Woro­kyꞌe Uhaꞌyru ere uhepe saꞌa­wyꞌi. Miꞌi e hap ewy ereꞌe uhaipe­piaria pe — Woro­ho­ꞌo­kyꞌe uhaꞌy­ruꞌin uhaki­ꞌytꞌin ereꞌe aru uimohey motꞌi haria pe Uiꞌywot are e kahato Iesui Toꞌywot pe.<pb/>


text:
Mio tã toꞌe Toꞌywot piat hawyi toto raꞌyn Iesui yꞌy hitꞌi Seterũ hy sakpo toto. Miꞌi hap tote teke mikoi ypia pe temiitꞌin wywo.


text:
Maꞌato Iesui maꞌat hat Iuta tikuap taꞌyn mekewat mikoi ypia katu­pono saꞌa­wy­ꞌite Iesui tiky­ꞌesat teꞌe­ru­wa­ꞌa­tunug temiitꞌin wywuat 12 ok takaria wywuat hap itote.


text:
Miꞌi kape Iuta tero­poꞌok taꞌyn sura­raꞌin koꞌi Iesui ieĩneꞌen hap kape tote­ro­poꞌok iꞌewyte Tupana mõtypot yat apykok haria tuwat hupi. Tote­ro­poꞌok paꞌi kororia ehay upi iꞌewyte iꞌatu­ꞌakag koꞌi ehay upi tuwat typyꞌi. Ariãty pirik hot puo tuwat iꞌewyte ariãty koꞌi puo tuwat ariaꞌyp ãkun koꞌi wywo tuꞌuka hamo tuwat tuwat.


text:
Miꞌi hawyi putꞌok­ꞌi­ꞌa­tuꞌe itote maꞌato Iesui tikuap taꞌyn yianmete aikotã aikotã tutunug tetiat hamuat koꞌi toikuap kahu raꞌyn topyꞌa pe. Miꞌi hawyi toto raꞌyn Iuta miero­poꞌok koꞌi owa kape. Miꞌi hawyi toꞌe — Uweĩ eweikat e iꞌatuepe.


text:
Miꞌi pote sura­raꞌin tiwesat — Taꞌi mekewat Iesui tawa Nasare piat wyti uruikat iꞌatuꞌe. Miꞌi pote Iesui toꞌe — Uito rat Miꞌi e.


text:
Miꞌi pote — Uito rat Miꞌi e i. — Uito uikat pote waku eipohep to uhemiitꞌin ete tuwat mono pyno e sura­raꞌin me.


text:
Saꞌa­wy­ꞌiwuat toꞌe hap ewy — Papai yt atiky­ꞌesat i emiium uhepiat uhemiitꞌin yt wẽtup ok i taꞌat uipo pyi toꞌe hap ewy tupono.


text:
Miꞌi tã raꞌyn pote Simãu Peteru tihep teky­seꞌyp hawyi toiꞌatek paꞌi koro emiit. Miꞌi hawyi ipo sese kawiat iꞌahape toihep taꞌyn Mauku e hap het rakat toiꞌa­ha­pehep.


text:
Miꞌi hawyi Iesui toꞌe Peteru pe — Etopag i ro ekyseꞌyp heiam me Simãu e. Yt uika­wiano teiꞌo en kyseꞌyp mo katu­pono Uiꞌywot tiky­ꞌesat ahoꞌopot hap e. Waku atuꞌu mekewat kuiꞌa piat Uiꞌywot miium pãi e.


text:
Miꞌi hawyi Iuta miero­poꞌok koꞌi topytyk Iesui hawyi surara koꞌi tipo­ꞌi­poꞌi Iesui saity wo ipopy tet pupi.


text:
Miꞌi hawyi taꞌa­tue­roto Iesui paꞌi koro Kaꞌi­wasi ehamũpot Anai kape. Saꞌa­wyꞌi paꞌi wato Kaꞌi­wasi mio tã e Iuteuria akag koꞌi pe — Yt wati­ꞌauka i Iesui pote miitꞌin porekuat no topy­huꞌat e.


text:
Miꞌi pote ipyꞌahak Humanu ywania kawiat aipo­rekuat koro hawyi toipo­ꞌoro tesu­ra­raꞌin aiꞌa­tu­ꞌuka yne hamo watunug Iesui aipo­typot no pote e. Pyno poꞌog waku wati­ꞌauka raꞌyn meiẽwat miit Iesui sio Humanu ywania aiwa­nĩ­kaptia esuraraꞌin miat aiꞌa­tu­ꞌuka hap owakai te e paꞌi koro Kaꞌi­wasi kape. Miꞌi hawyi sura­raꞌin taꞌa­tue­roto raꞌyn Iesui.<pb/>


text:
Miꞌi hawyi toto Simãu Peteru Iesui saipeupi wẽtup ok Iesui potmuꞌe wywo uiwywo. Miꞌi hawyi putꞌok­ꞌi­ꞌa­tuꞌe paꞌi koro yat ete. Miꞌi hawyi wẽtup ok teke raꞌyn paꞌi wato kuap hat pote.


text:
Maꞌato Peteru yt teke i. Toĩneꞌen kokawiat heꞌo­ken­ꞌy­pyke neꞌi. Miꞌi hawyi mekewat paꞌi wato kuap hat Iuwãu e het rakat toto eꞌoken­ꞌypy pyhyp hat pĩꞌã kape — Waku meiũwat miit teke ere ro sura­raꞌin me toꞌe pĩꞌã piat hamo.


text:
Miꞌi turan mekewat pĩꞌã heke okenꞌy­pykiat toꞌe Peteru pe — Iesui potmuꞌe keĩ en e. Mio tã e hawyi Peteru tiwesat pĩꞌã — Yt miꞌi i rat uito e.


text:
Miꞌi turan oken note paꞌi wato eropat haria teꞌe­re­ꞌa­ria­ꞌuhu sura­raꞌin wywo. Miꞌi hawyi itote teꞌe­re­mõpe naꞌak pote. Miꞌi kape Peteru iꞌewyte tuwe­mõpe iꞌatu­py­ꞌa­setpe.


text:
Miꞌi turan paꞌi wato ehamũpot Anai apo apoꞌe Iesui pe — Ehenoi ro uruepe aikotã ere epotmu­ꞌeria wywo ereĩneꞌen iꞌatu­muꞌe haype e.


text:
Miꞌi hawyi Iesui tiwesat — Uito ti herep wuo atiꞌa­tu­muꞌe Tupana yat iwato rakat pe. Iꞌewyte kat pe ahenoi henoi kahato miitꞌin sem me aikope aikope teꞌe­ru­wa­ꞌa­tunug hap tote Tupana mõtypot yat iwato rakat pe. Iꞌewyte kat e ahenoi henoi kahato miitꞌin sem me aikope aikope teꞌe­ru­wa­ꞌa­tunug hap tote Tupana mõtypot yat hit koꞌi pe e.


text:
Pyno kat poteĩ apo apoꞌere uhepe — Kat som etiꞌa­tu­muꞌe miitꞌin me mesuwe ere e. Epiat ikuap teran pote uimi­muꞌe koꞌi ete pote apoꞌere ro uhehay kuap haria pe katu­pono miꞌiria tikuap kahato kat uiꞌe kat uimienoi koꞌi e. Miꞌiria pe ro apoꞌere e. Kat uiꞌe hap kat uimienoi koꞌi taꞌa­tukuap yne e. Miꞌi pote iꞌatuwẽ pywiat etikat uiꞌe hap e Iesui paꞌi koro Anai pe


text:
Mio tã e Iesui pote wẽtup ok surara tiꞌahyk taꞌyn Iesui howa ete topopep mo — Wãi ehay saꞌag neiꞌo paꞌi koro ete e haty wo Iesui pe


text:
Maꞌato Iesui tiwesat — Kat pote uiꞌahyk e. Uhehay saꞌag mote ehenoi ro uhepe aikotã saꞌag uiꞌe hap wuatꞌi pe maꞌato pywuat uhehay ahenoi pote yt uiꞌahyk teiꞌo en e Iesui surara pe. Miꞌi hawyi yt kat e kuap i surara.


text:
Miꞌi hawyi paꞌi koro Anai tipo­ꞌoro Iesui ipoꞌi poꞌi pe wẽtup paꞌi koro kape mekewat Kaꞌi­wasi e hap kape tomi­mo­ha­pyꞌap kape.


text:
Miꞌi turan Iesui potmuꞌe Peteru toĩneꞌen yꞌam me aria kupyke tuwe­mõpe. Miꞌi hap tote iraniaꞌin apoꞌi­ꞌa­tuꞌe apoꞌi­ꞌa­tuꞌe Peteru pe — Uhyt mimi iꞌatuꞌe en apo wẽtup Iesui potmuꞌe sio yt iꞌatuꞌe. Maꞌato Peteru tiwesat — Yt rat e yt uito i rat yt Iesui emiit hin i uito e.


text:
Miꞌi hawyi paꞌi koro eropat hat mekewat Peteru miꞌa­ha­pehep wyꞌok toꞌe Peteru pe — Uhyt e araꞌa­kasa en mũki iwywo mikoi ypia piat turan e.


text:
Miꞌi hawyi Peteru toꞌe — U yt uito i rat e yt atikuap i Miꞌi Miit e haty wo. Mio tã e saꞌag turan waipaka paꞌiat ihay raꞌyn Peteru miẽtup mo.<pb/>


text:
Miꞌi hawyi hunete totioto Iesui topoꞌi poꞌi pe morekuat wato yat kape paꞌi wato Kaꞌi­wasi yat pyi. Miꞌi hawyi maꞌato Iuteu ywania yt tuwe­hytꞌok teran i Iesui upi morekuat yat pe katu­pono — Yt naku i wateke meiũwat getap we iꞌatuꞌe katu­pono yt aiwat aiꞌy­wania yat i iꞌatuꞌe. Wateke pote wati­ꞌa­parap taꞌyn aheko iꞌatuꞌe. Tupana yt tiky­ꞌesat i watoĩ­neꞌen wẽtup ywania yat pe iꞌatuꞌe. Yt toiky­ꞌesat i watenuk iraniaꞌin ywania wywo Tupana mõtypot ienuk wato hap turan iꞌatuꞌe toꞌope.


text:
Miꞌi pote morekuat Piratu tuwẽtem toꞌyat pyi iꞌatue­wawi. Miꞌi hawyi toꞌe — Kat pote eweterut Meiẽwat Miit uhowawi e. Kat som saꞌag tutunug ehepe e.


text:
Miꞌi hawyi taꞌa­tu­wesat — Meiũwat Miit yt nakuat i sese ti rat iꞌatuꞌe. Miꞌi pote uruterut Miꞌi Miit ewawi mehĩ iꞌatuꞌe. Waku Miꞌi Miit pote yt karãpe i uruterut ewawi iꞌapiheg hamo mehĩ iꞌatuꞌe. Maꞌato pywo ti Miit Miit yt naku i sese rakat iꞌatuꞌe. Miꞌi pote neke uruterut ewawi Miꞌi Miit Iesui ewawi urupo­rekuat en mote iꞌatuꞌe Piratu pe.


text:
Miꞌi hawyi Morekuat Piratu toꞌe — Kat poteĩ uhowawi eweterut Miꞌi Miit e. Ewetioto ro Miꞌi Miit einãpin haria kape aikotã yt eheko ewy i hap kuap hamo e Piratu Iuteu ywania akag koꞌi pe. Mio tã e Piratu hawyi teꞌe­roꞌe — Maꞌato mehĩ yt ehay upi i pote yt uwe kuap i iꞌauka. Ehay upi yn waku uruiꞌauka Miꞌi Miit urutoꞌe ereꞌe saꞌa­wyꞌi uruepe e hap ewy iꞌatuꞌe.


text:
Aikotã yianmete Iesui tuwenoi toku­ꞌuro hamuat ariaꞌyp posak ete hap ewy raꞌyn ti taꞌa­tunug naꞌyn tuete itote.


text:
Miꞌi hawyi taꞌa­tu­ꞌatoiat hawyi teke i raꞌyn toꞌyat pe morekuat Piratu. Miꞌi hawyi Iesui toikaykay toꞌyat pe tuwe­wawi hawyi toꞌe — Eꞌywania Iuteuria Porekuat apo En e.


text:
Miꞌi pote Iesui tiwesat — Ewanẽtup hawe apoꞌere sio etimohey sese iꞌatu­po­rekuat Uito hap sio iraniaꞌin henoi epe uikuap hamuat e Iesui morekuat pe.


text:
Miꞌi hawyi Piratu tiwesat — Uito ti yt ewat eꞌywania Iuteu ewywuat hin i e. Eꞌywania paꞌi koro koꞌi eerut uhowawi ekuap hamo sio waku En sio yt naku i e hap kuap hamo e. Pyno kat som yt nakuap i etunug Uhyt e Piratu.


text:
Miꞌi hawyi Iesui tiwesat — Uito ti mesu­wa­rotiat more­kuaria yt ewywuat i are Uito yt miitꞌin poꞌo­ro­kary haty wuat hat i e. Atiꞌa­tu­po­ꞌo­ro­kary uhemiit yt epoꞌoro hat morekuat Sesa yt ewy i Uito e. Morekuat kahato areĩneꞌen maꞌato yt mesu­wa­ro­tiaria ewy hin i e. Mesu­wa­rotiat morekuat Uito pote meremo uhemiitꞌin uhesu­ra­raꞌin atiꞌa­tu­po­ꞌoro uika­wiano hamo mesuwe. Miꞌi hawyi meremo tuꞌuka uika­wiano haype e. Miꞌi pote Iuteu ywania yt uipo­pytyk kuap i are. Maꞌato Uito yt mesu­wa­rotiat more­kuaria ewy hin i e Iesui.


text:
Miꞌi tã e pote Piratu toꞌe — En nasom pyno Miitꞌin Potypot Koro sio yt e. — Taꞌi Mehĩ eꞌe hap ewy Morekuat nuat Tupana uipo­ꞌoro miꞌi hanuat areĩneꞌen mesuwe iꞌewyte miꞌi hamo aremo­herep mesuwat yi tote e. Pywuat sakpo sehay enoi hamo ariot miitꞌin muꞌe hamo are miꞌi pote pywuat sese sehay kyꞌesat haria tuwa­nẽtup kahato uhehay pywuat kape e Iesui.


text:
Miꞌi hawyi toꞌe Piratu Iesui pe — Yt kat i rasom pywuat sese mesu­wa­rote uiwa­nẽtup hawe e. Mio tã morekuat Piratu toꞌe hawyi tuwe­morem hawyi toto toꞌyat pyi Iuteu ywania akag koꞌi kape tehay moherep hamo sio Iesui waku sio yt e hamo. Miꞌi hawyi toꞌe Piratu itote — Mehĩꞌin e manaꞌin e ahãꞌãg naꞌyn Mekewat Miit Iesui e hap het rakat miꞌi hawyi uiwa­nẽtup hawe waku kahato Miꞌi Miit e. Yt kat i saꞌag nug hat Miꞌi Miit e Piratu.


text:
Maꞌato toĩneꞌen eiwat eiwe­pokuap hap mesuwat eꞌat piat hap ewy e. Taꞌi yne ano pe mesuwat ienuk wato hap turan wẽtup ok eimi­pyhik eweipuksit eiwe­pokuap hap ewy e. Miꞌi tupono apoꞌare ehepe — Eweiky­ꞌesat apo atipo­re­nõtem Iesui e. Eweiky­ꞌesat apo eiꞌy­wania Iuteu potypot atipuksit apoꞌe morekuat Piratu.


text:
Miꞌi hawyi teꞌe­ru­watka popuo — Yt nyti yt nyti. Waku poꞌog etipo­re­nõtem no mekewat miit Parapa iꞌatuꞌe. Waku etipo­re­nõtem Parapa ewoꞌo­pyhik hap pyi mehĩ iꞌatuꞌe. Miꞌi hawyi etiꞌauka ro Mekewat Iesui iꞌatuꞌe haty wo. Mekewat Parapa heroꞌok hat miitꞌin potꞌauka hat pytkai — Etipo­re­nõtem no mekewat miit Parapa hawyi waku etiꞌauka Mekewat Iesui e hap het rakat iꞌatuꞌe saꞌag morekuat Piratu pe.<pb/>


text:
Miꞌi hawyi Piratu toꞌe tesu­ra­raꞌin me — Pyno eweipak pak haty wo meiũwat Miit Iesui haity hu rakat wywo e.


text:
Miꞌi hawyi sura­raꞌin timõ­koꞌi Iesui. Miꞌi hawyi wẽtup ok tipiꞌig morekuat esapeu ewywuat maꞌato hu wywo morekuat painug hap ewywuat. Miꞌi taꞌa­tupag sapeu hu kawiat iꞌakyt­ꞌape taꞌa­tupag haty wo.


text:
Miꞌi hawyi morekuat esokpe hupꞌi taꞌa­tue­saiꞌa nug taꞌa­tu­mi­ky­ryꞌi hap — Wakuat wakuat Iuteu ywania eporekuat taꞌa­tuehay miky­ryꞌi wo haype. Miꞌi hawyi taꞌa­tu­ꞌahyk ahyk Iesui taꞌa­tupo wo haty wo.


text:
Miꞌi hawyi Piratu tioto toꞌyat pyi ipainug ihup takat nuat rẽ mekewat eꞌamãtap hu kawiat wywo haty rakat wywo — Ewehaꞌat ro Miꞌi Miit kape e. Pywo ti rat yt kat i iminug saꞌag atipuẽti e. Yt kat e i.


text:
Miꞌi hawyi Iesui tuwe­mo­herep itote morekuat esokpe saꞌag ipiit ete iꞌewyte hu ipainug hap iꞌakag me tuwe­mo­herep iꞌatu­py­ꞌa­setpe. Miꞌi hawyi Piratu toꞌe — Ewehaꞌat ro meiũwat Miit kape e.


text:
Teꞌe­ra­haꞌat hawyi teꞌe­roꞌe haty wo — Wãi ne iꞌatuꞌe etiꞌauka ro etiꞌauka ro ariaꞌyp posak ete iꞌatuꞌe paꞌi kororia taꞌa­tue­su­ra­raꞌin akag nywo Piratu pe. — Eipo pe raꞌyn atopag koitywy iꞌauka ehepiat hamo e katu­pono uiwa­nẽtup hawe yt kat pe i ti toiꞌa­parap iꞌauka hamo atipuẽti uito are e. Pyno eweiꞌauka teran pote eweiꞌauka ro ariaꞌyp posak ete e maꞌato uito yt sake i atunug neran miꞌi tã e Piratu.


text:
Miꞌi hawyi Iuteu akag koꞌi tiwesat — Maꞌato uruwat urunãpin hap ete toĩneꞌen miꞌi hap ete meiẽwat miit iꞌaparap kahato katu­pono tuwenoi Tupana Saꞌyru Uito e. Miꞌi pote etipo­ꞌoro ro esura­raꞌin iꞌauka hamo iꞌatuꞌe.


text:
Karãpeĩ morekuat Piratu tikuap taꞌyn Iesui e hap Uito Tupana Saꞌyru e hap hawyi tokenꞌẽ kahato raꞌyn. Miꞌi hawyi iperup taꞌyn tokenꞌẽ kahato Iesui auka hap nug hamuat.


text:
Miꞌi hawyi putꞌok­toꞌe toꞌyat piat hawyi toꞌe i raꞌyn Iesui pe — Aikope pyi pyno eriot Uhyt e Piratu maꞌato yt Iesui tiwesat hin i raꞌyn.


text:
Miꞌi pote Piratu toꞌe — Yt uiwesat i apo Uhyt e. Yt etikuap i apo uikaipyi eꞌauka hap taꞌa­tu­ky­ꞌesat e. Taꞌi Uhyt moro­puksit reran pote woro­puksit kuap neꞌi e katu­pono uipo pe neꞌi ereĩneꞌen En Uhyt e sio woro­ꞌauka kary teran pote woro­ꞌauka kuap e morekuat Piratu.


text:
Maꞌato Iesui tiwesat — Tupana yt enug i urupo­rekuat no mesu­wa­rote pote yt aikotã kuap i uiꞌauka hamuat hap uhyt e maꞌato uiꞌauka pote iꞌaparap epiat hap iwato toĩneꞌen are maꞌato poꞌog iwato ekawiat haria iꞌaparap hap mekewat uherut ewawiat haria wat — Etiꞌauka ro e haria wat e.


text:
Mio tã e hawyi Piratu tiky­ꞌesat poꞌog Iesui puksit hap maꞌato Iuteu akag wãiꞌi­ꞌa­tuꞌe — Yt etipo­re­nõtem neiꞌo Miꞌi Miit iꞌatuꞌe maꞌato etipo­re­nõtem pote ti aru eꞌakag morekuat koro Sesa e hap ewanĩkap mo raꞌyn Sesa miꞌauka wo raꞌyn ereĩneꞌen e eimiwan me iꞌatuꞌe Piratu pe.


text:
Miꞌi hawyi Piratu tioto Iesui heꞌy­wania Iuteuria akagnia kape waku sio yt iꞌatuꞌe hamo. Miꞌi hawyi itote taꞌapyk iꞌatu­py­ꞌa­setpe morekuat eꞌamyap tote aikotã miitꞌin kuap waku sio yt e hap amyap tote akipy nu kawiat rote taꞌapyk Iuteu pusu puat Akipy Kapata e hap tote taꞌapyk.<pb/>


text:
Atpo­sake raꞌyn turan ienuk koro hap eꞌat owakai te morekuat Piratu toꞌe haty wo — Meiũ raꞌyn Eipo­rekuat koro wuat e Piratu Iesui ywania akag koꞌi pe.


text:
Maꞌato iꞌatuehay pirik wo teꞌe­roꞌe — Yt wyti yt wyti. Yt urumi­ky­ꞌesat i iꞌatuꞌe yt urupo­rekuat hin i iꞌatuꞌe. Eweiꞌauka ro eweiꞌauka ro ariaꞌyp posak ete iꞌatuꞌe haty wo. Miꞌi hawyi toiꞌa­tu­wesat — Atiꞌauka meiũwat pote ti aru yt kat i eipo­rekuat koro e. Miꞌi hawyi taꞌa­tu­wesat — Wẽtup ok yn ni aipo­rekuat koro miꞌi wyti kuepe morekuat wato Sesa e hap iꞌatuꞌe Iuteu akag koꞌi.<pb/>


text:
Miꞌi hawyi Piratu toꞌe tesu­ra­raꞌin me — Pyno eipo pe raꞌyn Iesui iꞌauka ehepiat hamo e. Miꞌi hawyi sura­raꞌin tioto raꞌyn Iesui iꞌauka hamo.


text:
Miꞌi hawyi tuwẽtem naꞌyn Iesui Piratu yat pyi teꞌa­riaꞌyp posak wywo. Miꞌi hawyi totioto miit akagꞌakag e hap kape yityꞌok Koukota e hap ipusu puo.


text:
Miꞌi hawyi meipepe taꞌa­tu­pehik taꞌa­tu­ꞌapig Iesui naꞌyn pereku wato wo ipy koꞌi iꞌewyte ipo koꞌi ariaꞌyp posak ete. Typy ok iwywo taꞌa­tu­pehik typy ariaꞌyp posak ete wẽtup ok ipo ran kai wẽtup ok ipo sese kai. Miꞌi hawyi taꞌa­tu­mo­poĩꞌãm naꞌyn Iesui ariaꞌyp posak wywo yi kaꞌa pan me taꞌa­tupag. Miꞌi hawyi yꞌam me Iesui topy­huꞌat tomosat e hap ete toĩneꞌen.


text:
Miꞌi hawyi morekuat Piratu tipo­ꞌoro towat tomiwan Iesui apy totiat hupit hamo. Mio tã toꞌe Piratu miwan me — Meiũ ti Iuteu ywania Potypot sese e tawa Nasare piat ti meiũ e.


text:
Mekewat Iesui auka hap ti yt pya hin i tawa Ieru­sarẽi kai. Miꞌi pote ipoity akasa Piratu miwan kapiat haria. Taꞌa­tukuap kahato Piratu miwan katu­pono myeꞌym pusu puo toiwan Iuteu ywania pusu puat hawyi Iratĩ ywania pusu puat hawyi Kereku ywania pusu puat Piratu tiwan toꞌe hap Iesui etiat ariaꞌyp posak totiat.


text:
Miꞌi hawyi Iuteu epaꞌi koro koꞌi teꞌe­roꞌe Piratu pe — Yt etiwan neiꞌo meiũ ti Iuteu ywania Potypot sese e hap meipe pe iꞌatuꞌe maꞌato Miꞌi Miit toꞌe Uito Iuteuria Porekuat e hap yn waku etiwan mehĩ iꞌatuꞌe.


text:
Maꞌato Piratu tiꞌa­tu­wesat — Yt rat e. Yt atiwan i wẽtup e. Koitywy ti meipe pianuat raꞌyn uimiwan topy­huꞌat wuatꞌi eꞌat pe uiꞌe hap ewy pãi e.


text:
Miꞌi hawyi sura­raꞌin 4 ok takaria tihep Iesui esokpe. Miꞌi taꞌa­tusat hawyi taꞌa­tu­patꞌok taꞌa­tu­ra­niawuat maꞌato hesokpe heka­misa wato yt aikotã kuap i taꞌa­tu­ky­ꞌesat yne pytkai taꞌa­tusat taꞌa­tu­ra­niawuat. Yt taꞌa­tu­patꞌok kuap i yt taꞌa­tuhiot kuap i katu­pono yt mipiꞌig i pote wẽtup o soꞌo yn pote yt taꞌa­tu­patꞌok kuap i.


text:
Miꞌi pote teꞌe­roꞌe toꞌope — Yt naku i raꞌyn watihiot hiot heka­misa wato iꞌatuꞌe. Waku poꞌog watu­we­ma­hara yn naꞌyn uwe ikaꞌiwat pakup puẽti hamo iꞌatuꞌe. Aikotã saꞌa­wyꞌi miwan me Saumu 22.18 pe Tupana ehay moherep hat e hap ewy taꞌa­tunug yianmete e hap ewy taꞌa­tunug — Taꞌa­tu­patꞌok patꞌok hamuat aru uhesokpe hawyi uheka­misa wato ete iꞌewyte teꞌe­ru­we­ma­hara toꞌo­po­hari pohari hamuat e yianmete miwan me. Miꞌi tã e hap ewy ti sura­raꞌin tunug Iesui esokpe ete.


text:
Miꞌi hawyi yt pya hin i ariaꞌyp posak kai Iesui ty Maria toĩneꞌen toky­pyꞌyt wywo hawyi mekewat wẽtup ok Maria wywo uhyt Koropai wary wywo. Miꞌi hawyi iꞌewyte mekewat Maria yi Mata­rena kaipywiat itote tukup­teꞌen iꞌam me.


text:
Miꞌi hawyi Iesui tehaꞌat raꞌyn ariaꞌyp posak totepyi toty kape iꞌewyte topot­muꞌe tomi­kyꞌe kape. Miꞌi hawyi Iesui toꞌe toty pe ariaꞌyp posak ete pyi — Mamai e meiẽwat uimi­muꞌe yatype ro ereĩneꞌen koitywy e. Emẽpyt no raꞌyn toĩneꞌen koitywy e.


text:
Miꞌi hawyi toꞌe uhepe topot­muꞌe pe — Uiwy e meiẽwat uity epo pe raꞌyn toĩneꞌen e. Miꞌi hawyi atioto Iesui ty uiꞌyat kape hawyi uiꞌyat piat toĩneꞌen.<pb/>


text:
Miꞌi hawyi Iesui tikuap taꞌyn topyꞌa pe wuatꞌi Tupana miky­ꞌesat ewywuat tepiat inug hap hawyi toꞌe miwan miat toꞌe hap ewy — Areꞌy­ꞌutui kahato e aikotã yianme­tewuat Tupana e hap ewy.


text:
Miꞌi tote toĩneꞌen Uwa sapo hy haiũg nakat toĩneꞌen kuiꞌa pe. Miꞌi rẽ taꞌa­tu­poꞌi pina wyꞌyp ãpy ete amũkiusu ap ewywuat ete. Miꞌi rokirẽ taꞌa­tu­pukꞌa kuiꞌa pe Uwa hy haiũg nakat pe hawyi taꞌa­tu­pehik Iesui wẽ ete.


text:
Miꞌi toihysym kuiꞌa piat hawyi tutuꞌu hawyi toꞌe haty wo — Uiꞌywot e atunug yne raꞌyn uipo­ꞌoro epiat hap e. Ikahu raꞌyn miitꞌin ehakye­raꞌat hap e. Waku raꞌyn e hawyi ipuhu tekꞌe raꞌyn ikuꞌuro sese raꞌyn. Tutum naꞌyn tehapiat Tupana pe.


text:
Miꞌi rokirẽ wãtymꞌi kape taꞌa­tuhep teran naꞌyn meremo ariaꞌyp posak koꞌi pyi iꞌatupiit koꞌi katu­pono taꞌa­tusyp teran meremo katu­pono mũki­ꞌite raꞌyn wemohy hap eꞌat taꞌa­tuꞌe haype. — Yt naku i ti watu­we­potpap iꞌatusyp hap ete at minꞌe hawyi katu­pono wãtymꞌi turan putꞌokꞌe Tupana mõtypot eꞌat iꞌatuꞌe. Miꞌi pote Piratu pe teꞌe­roꞌe — Etipo­ꞌoro ro esura­raꞌin mehĩ ariaꞌyp posak piaria yt ikuꞌuro i te rakaria kagꞌyp pik hamo katu­pono miꞌi watunug pote meremo topap sese iꞌatusyp hamo iꞌatuꞌe Iuteuria akag koꞌi.


text:
Miꞌi hawyi Piratu tipo­ꞌoro raꞌyn tesu­ra­raꞌin iꞌatu­kagꞌyp pik hamo. Miꞌi hawyi Iesui yaty­piaria kagꞌyp taꞌa­tupik taꞌyn.


text:
Miꞌi hawyi putꞌok­ꞌi­ꞌa­tuꞌe Iesui kagꞌyp pik hamo maꞌato Iesui ikuꞌuro sese raꞌyn pote yt taꞌa­tukag pik i raꞌyn.


text:
Miꞌi hap kape araꞌa­kasa kahato uito ikuꞌuro hap are. Pywo pe miꞌi hap atiwan yne yt uheso hin i. Miꞌi hap ti ahenoi teran ehepe Iesui mohey hanuaria wo eweikup­teꞌen hamo.


text:
Yt sura­raꞌin tipik i ti Iesui kagꞌyp uhehamo aikotã Tupana toꞌe saꞌa­wy­ꞌiwuat henoi hap ewy ti raꞌyn — Yt wẽtup i ti aru taꞌa­tupik ikag e hap ewy Numeru 9.12 pe.<pb/>


text:
Iꞌewyte surara tisuk Iesui uhehamo aikotã yianme Tupana toꞌe miwan me Sakaria 12.10 e hap ewy — Meiũran aru iꞌatuepiat isuk hap kape teꞌe­ra­haꞌat kahato e miwan me hap ewy.<pb/>


text:
Miꞌi hawyi Iesui ewy Iuse toto Piratu kape Iesui piit hẽtup hamo toto. Miꞌi Iuse ti Iesui potmuꞌe wen maꞌato ti tokenꞌẽ Iuteuria pupi imohey hap enoi hamo. Miꞌi ti tawa Arimateia kaipywiat toto Piratu kape hawyi toꞌe — Morekuat e atihep teran wyti Iesui piit ariaꞌyp posak pyi mehĩ e. Miꞌi pote toiwesat — Hẽ to e etihep to e. Miꞌi hawyi Iuse toto hawyi toimo­ꞌãpyk taꞌyn Iesui piit ariaꞌyp posak pyi.


text:
Miꞌi hawyi mekewat Niku­temu saꞌa­wy­ꞌiwuat toto wãtym wuat Iesui kapiat hat toto wy Iuse wywo. Putꞌok­ta­ꞌa­tuꞌe hawyi mohag hy ikap takat mira kawiat Niku­temu terut wẽtup hyt ikap. Miꞌi hawyi taꞌa­tupen towy Iuse wywo Iesui piit ete 40 Kiru rakat taꞌa­tupen.


text:
Miꞌi hawyi mohag hy koꞌi wywo taꞌa­tuꞌok poꞌi sokpe kytꞌi hawyi taꞌa­tu­poꞌi poꞌi aikotã Iuteuria ywania eko ewy iꞌatu­wo­ꞌosyp turan wuat ewy taꞌa­tunug Iesui piit ete mekewat mohag hy ikap takat mira kawiat wywo.


text:
Miꞌi hawyi yt pya hin i Iesui auka hap kai mikoi ypia toĩneꞌen. Miꞌi pyꞌa­setpe toĩneꞌen woꞌosyp hap pakup nu kaꞌa pe yi py hotꞌi piat woꞌosyp hap.


text:
Yt pya i pote taꞌa­tusyp teran miꞌi pe Iesui piit katu­pono Tupana mõtypot eꞌat yt pya i raꞌyn. Wãtymꞌi raꞌyn pote mũki­ꞌite toĩneꞌen at minꞌe hawyi iꞌatuꞌe Iuteuria pote. Miꞌi pote taꞌa­tusyp teran Iesui meremo mikoi ypia puat woꞌosyp pakup hawe yt pya i ikuꞌuro hap kai pote.<pb/>


text:
Miꞌi hawyi myeꞌym eꞌat hawyi mytuꞌu eꞌat pe toto raꞌyn mana Maria yi Mata­rena kaipywiat Iesui syp hap kape. Iꞌypyryp te turan at yt ihotꞌok i te turan toto Iesui piit pen mohag hy wuat hamo. Miꞌi hawyi putꞌokꞌe hawyi tehaꞌat kahato Iesui syp hap kape. Miꞌi turan taꞌa­kasa raꞌyn teꞌo­ken­hypꞌok pe raꞌyn toĩneꞌen.


text:
Miꞌi hawyi teput kahato ipotmuꞌe Simãu Nu piat henoi hamo iꞌewyte uhenoi hamo mekewat wẽtup ok Iesui emiit ikyꞌe hat piat henoi hamo. Miꞌi hawyi toꞌe uruepe — Taꞌa­tue­roꞌok taꞌyn wyti Aika­ꞌiwat Iesui hyp hap totepyi mimiꞌin e. Miꞌi hawyi yt uruikuap i aikowo taꞌa­tue­reto e uruepe tehay pirik wo.<pb/>


text:
Miꞌi hawyi putꞌok­ꞌu­ru­toꞌe itote maꞌato mekewat wẽtup ok ipotmuꞌe hat poꞌog ihyha Peteru kai. Miꞌi pote putꞌok­ꞌare Nu eꞌyianmete uito Iuwãu. Miꞌi hawyi arepỹ­ꞌã­tutuk Iesui pũꞌẽ kape tehaꞌat hamo nu kaꞌa pe hepiok hamo.


text:
Maꞌato miꞌi hawyi Peteru putꞌokꞌe watꞌymo maꞌato meremo Peteru teke nu kaꞌa pe teput no. Miꞌi hawyi taꞌa­kasa Iesui suwy hap sokpe.


text:
Miꞌi hawyi mekewat wẽtup ok poꞌog ihyha rakat uito areke Peteru owakai te Iesui syp hawe. Miꞌi hawyi araꞌa­kasa yne raꞌyn mekewat sokpe hawyi — Tuwẽtem naꞌyn sig guꞌuro pyi pãi areꞌe uipyꞌa pe are araꞌa­kasa Iesui suwy hap kape hawyi. Heremo raꞌyn uhepe tuwẽtem naꞌyn guꞌuro pyi hap are katu­pono heiam yn sokpe ipueri pueri hap iheg me toĩneꞌen maꞌato Iesui piit yt ipuo i miꞌi pote atimohey kahato itote are.


text:
Saꞌa­wy­ꞌite ti aikotã iwan me Iesui wẽtem guꞌuro pywiat e hap etiat yt atikuap hin i te maꞌato mesup araꞌa­kasa raꞌyn. Koitywy hyp hawiat yt kat i hap hawyi atikuap sese raꞌyn iꞌatu­mienoi saꞌa­wy­ꞌiwuat miwan miat koꞌi aikotã Iesui tuwẽtem aru e hap koꞌi atikuap sese raꞌyn.


text:
Maꞌato mana Maria yi Mata­rena kaipywiat yt toto teran i maꞌato itote tuwak kahato hyp hap tote. Miꞌi hawyi tehaꞌat hyp hap kaꞌa puo.


text:
Miꞌi hawyi taꞌa­kasa raꞌyn atipy kaipywiat typy ok iꞌatue­sokpe ikytsig kahato apyk pe wẽtup ok iꞌakag kai wẽtup ok ipy kai aikope saꞌa­wyꞌi Iesui piit toĩneꞌen hap tote taꞌa­kasa.


text:
Miꞌi hawyi miꞌiria teꞌe­roꞌe mana Maria pe — Kat pote kahu erewak mana iꞌatuꞌe. — Yt uwe i tosyp hawe pote an arewak e. Taꞌa­tue­roꞌok taꞌyn sig an Uika­ꞌiwat piit hawyi yt atikuap i aikope taꞌa­tupag ipiit hap pote an arewak e.


text:
Miꞌi pote — Kat pote kahu erewak mana e uwe kahu etikat e. Mikoi kaꞌiwat sio e yn tuwa­nẽtup hawe miꞌi hawyi toꞌe — Aikope kahu etioto mesuwiat piit mimi e. Ehenoi pote mono uhepiat hawyi atat i e.


text:
Miꞌi pote toiwesat — Maria e hawyi ihay ete aikotã toꞌe het hap ete toikuap uwe Iesui hawyi tuwe­morem meremo hawyi — Woꞌo­muꞌe hat e maꞌato topusu puo Hapuni e.


text:
Miꞌi hawyi Iesui toꞌe — Epohep o uipy ete mana katu­pono araꞌaipok teran Uiꞌywot kape e. Miꞌi hawyi maꞌato mohenoi ro uhehay mio wyti koitywy areꞌam irane raꞌyn Uiꞌywot kape e. Miꞌi pote mohenoi ro uhehay mio wyti Uipot­mu­ꞌeria pe — Koitywy areꞌam irane raꞌyn Uiꞌywot kape Aiꞌywot Tupana kape ereꞌe ro uiꞌe hap uheywytꞌin me mana e.


text:
Miꞌi hawyi Maria yi Mata­rena kaipywiat toto raꞌyn meremo ipotmu­ꞌeria kape wakuap enoi hamo. — Waku kahato mimiꞌin katu­pono mio raꞌyn araꞌa­kasa raꞌyn Aika­ꞌiwat Iesui am hap e. Pywo pe ti tuwẽtem naꞌyn guꞌuro pyi Iesui e. Miꞌi hawyi tohenoi yne Iesui ehay tepiat.<pb/>


text:
Miꞌi hawyi mekewat mytuꞌu ewãtymꞌi turan ipotmu­ꞌeria teꞌe­ru­wa­ꞌa­tunug iheg me Iuteuria akagnia pupiat teꞌe­ro­kenꞌẽ haype. Miꞌi hawyi putꞌokꞌe raꞌyn Iesui iꞌatu­py­ꞌa­setpe. Miꞌi hawyi toꞌe iꞌatuepe — Koitywy yt eweikenꞌẽ teiꞌo. Eiwepit ro e.


text:
Mio tã toꞌe hawyi toimo­herep toposuk hap koꞌi hawyi toꞌywy pe suk hap toimo­herep. Miꞌi hawyi taꞌa­tu­ka­ꞌiwat kapiat teꞌe­ra­haꞌat kahato hawyi iꞌatu­wepit kahato raꞌyn.


text:
Miꞌi hawyi Iesui toꞌe — Uiwy­riaꞌin e mio ahẽtup taꞌyn Tupana pe eiwo­ꞌo­kyꞌe kahato hap miꞌi pote wãi eiꞌarot re poꞌog e. Saꞌa­wyꞌi te ti Uiꞌywot uipo­ꞌoro tehay wakuat moherep hamo miitꞌin me uipo­ꞌoro. Miꞌi hap ewy te koran woro­ho­ꞌo­po­ꞌoro eipe Uipo­ꞌoro hat tehay wakuat moherep hamo wuatꞌi ywania pe e.


text:
Miꞌi hawyi Iesui ahenꞌẽ haty wo iꞌatue­wawi hawyi toꞌe — Ereke ro urupyꞌa pe eweiꞌe ro Tupana Pãꞌãu me e.


text:
Karãpe Tupana Pãꞌãu putꞌokꞌe sese ehepe aru eipyꞌa topy­huꞌat kahato Tupana eiam mo e. Miꞌi tupono karãpe eweiꞌe Tupana pe eipyꞌa piat — Waure wo o ereĩneꞌen miꞌi miit minug saꞌag epiat hap koꞌi kai miꞌi hawyi meremo waure wo Tupana topy­huꞌat eiꞌe hap ewy e. Miꞌi tã eweiꞌe hawyi waure wo iꞌewyte toĩneꞌen Uiꞌywot atipy piat iꞌaparap hap koꞌi kai are maꞌato yt eweiꞌe i pote ti aru yt waure wo i toĩneꞌen are e.<pb/>


text:
Mekewat mytuꞌu eꞌat pyra­ꞌakꞌi turan Iesui tuwe­mo­herep taꞌyn iheg miaria pyꞌa­setpe hap eꞌat pe. Miꞌi turan wẽtup ok ipotmuꞌe yt uwe i Tume e hap wẽtup het Titimu e hap itote.


text:
Meiũran tut raꞌyn Tume hawyi — Tuwẽtem naꞌyn guꞌuro pyi Aipo­typot mehĩ iꞌatuꞌe. Pywo ti rat uruta­ꞌa­kasa raꞌyn iꞌatuꞌe. Toĩneꞌen pakup i Aika­ꞌiwat iꞌatuꞌe. Maꞌato Tume tiꞌa­tu­wesat — Eheso kahato rat katu­pono yt toĩneꞌen hin i e. Isuk hap kape araꞌa­kasa pote atimohey. Miꞌi hawyi woro­ho­ꞌo­ꞌe­hay­mohey pãi maꞌato yt pote yt e. Arepũ­ꞌĩapag ipo suk hap kaꞌa pe hakupe suk hap kaꞌa pe pote yn pywo e. Maꞌato yt arepũ­ꞌĩapag i pote yt atomohey i toĩneꞌen i hap e Tume ipotmu­ꞌeria pe.<pb/>


text:
Miꞌi hawyi putꞌokꞌe i raꞌyn mytuꞌu eꞌat hawyi teꞌe­ru­wa­ꞌa­tunug i raꞌyn itote maꞌato mekewat eꞌat pe toĩneꞌen naꞌyn iꞌatu­py­ꞌa­setpe Tume. Miꞌi hawyi taꞌa­tue­ꞌo­kenhyp kahato mekewat taꞌa­tuꞌyat pe hawyi tukup­teꞌen iheg me taꞌa­tu­ꞌauka hap pupi. Maꞌato iheg me pytkai meremo ti Iesui tuwe­mo­herep yꞌam me iꞌatu­to­ꞌoran me. Miꞌi hawyi toꞌe — Waku hap yn ahẽtup Tupana pe ehupi uiwy­riaꞌin e.


text:
Eiwepit ro e. Uipot­muꞌe Tume e erokosap to uhowawi are erepũ­ꞌĩapag no uiposuk hawe iꞌewyte uhakupe suk hawe hawyi mono uikuap en sio Uito sio yt e. Miꞌi hawyi uimohey ro en mehĩ e. Yt etipun neiꞌo uimohey epiat hap Tume e.


text:
— Tume eraꞌa­kasa potiat uimohey hat en e maꞌato poꞌog uimohey hat yt akasa i uhowawiat haria poꞌog poꞌog uimohey haria ekawiat e katu­pono miꞌiria uimohey haria tukup­teꞌen yt karãpe i uhowawiat akasa sese pytkawiat haria miꞌiria e. Miꞌiria ti aru poꞌog Tupana mowepit hanuaria torania kai e Iesui Tume pe.<pb/>


text:
Toĩneꞌen mesuwat yi tote turan Iesui tunug kahato tomi­sepap koꞌi are. Pywo ti rat Tupana esaika hap wywuat wakuap kahato toimo­herep uruepe topot­mu­ꞌeria piat akasa hamuat. Mesuwe yt atiwan kuap i torania towato hap koꞌi e katu­pono mesuwat miwan me ipatꞌok yn ahenoi kuap Iesui minug koꞌi are.


text:
Maꞌato kat koꞌi kat koꞌi atiwan mesuwat uimiwan me ahenoi kahato raꞌyn haty wo uipyꞌa pyi katu­pono atiky­ꞌesat kahato uimiwan kuap haria tukup­teꞌen aru Iesui mohey haria. Atiky­ꞌesat kahato eweimohey Iesui ti Tupana Saꞌyru sese hap iꞌewyte atiky­ꞌesat ewetunug Iesui Eipo­typot koro sese wuanuat hap atiky­ꞌesat uimiwan etiat wemuꞌe haria. Eweimohey ro Iesui are uipyꞌa pyi. Pywo pe ti Iesui upiaria sese eweikup­teꞌen pote waku pe eweikup­teꞌen Tupana pyꞌa pe iꞌewyte wuatꞌi eꞌat piat eweikup­teꞌen mesuwe iꞌewyte atipy pe are. Uito ipotmuꞌe imikyꞌe sese Iuwãu.<pb/>


text:
Miꞌi hawyi Iesui tuwe­mo­herep uruewawi topot­mu­ꞌeria kape i raꞌyn ihyemyiꞌa wato ẽpe tote. Saꞌa­wyꞌi tuwẽtem guꞌuro pyi hawyi tuwe­mo­herep uruewawi urutenuk turan iheg me urutu­kup­teꞌen turan. Miꞌi hawyi mytuꞌu eꞌat pe tuwe­mo­herep i uruewawi karãpe ipotmuꞌe Tume toĩneꞌen uruwywo turan tuwe­mo­herep i. Miꞌi hawyi tuwe­mo­herep i raꞌyn uruewawi mekewat ihyemyiꞌa wato yi Karireia pyꞌa­setpiat yẽpe ete mekewat hyemyiꞌa Tipe­riati e hap het rakat yi kyt upi tuwe­mo­herep i uruewawi. Miꞌi tã hap ewy tuwe­mo­herep uruewawi guꞌuro pyi tuwẽtem hawyi.


text:
Wẽtup ewãtym Simãu Nu toꞌe uruepe — Toꞌiro i pira pe e uruepe. Miꞌi hawyi Waku urutoꞌe. Urutu­kup­teꞌen itote Simãu Nu hawyi ipotmuꞌe Tume wẽtup set Titimu ipat rakat. Miꞌi rẽ ipotmuꞌe Nata­naꞌeu tawa Kana tama Karireia kaipywiat. Miꞌi hawyi Sepeteu saꞌy­ruꞌin hawyi typy ok ipotmu­ꞌeria Tiaku iꞌewyte uito Iuwãu urutu­kup­teꞌen itote.


text:
Miꞌi turan Simãu Peteru toꞌe uruepe — Ahoꞌo­pytyk taꞌyn pira e hawyi — Urupap eupi uhyt urutoꞌe. Miꞌi hawyi urutu­we­hytꞌok taꞌyn yara pe. Miꞌi hawyi pira uruho­ꞌokat kaꞌap uruesuki wato wo wen maꞌato yt uruepira hin i uruikat kaꞌap pytkai.


text:
Miꞌi hawyi tehay pirik wo tuwẽ­powat uruewawi — Uhaꞌy­ruꞌin ehepira raꞌyn apoꞌe. — Yt rat urutoꞌe yt wẽtup i pira uruipuẽti Uhyt urutoꞌe.


text:
— Pyno eipo sese kai ro eweipag yꞌy pe ehesuki wato e. Miꞌi kai wyti aru eweipuẽti raꞌyn pira e tehay pirik wo. Miꞌi hawyi uruimak yꞌy pe uruepo sese kai yara ywytpuo. Miꞌi hawyi howapy kahato pira wo uruesuki wato. Miꞌi hawyi urutiõtem neran naꞌyn uruesuki wato maꞌato pira iꞌatu poityꞌi pote yt uruiherep kuap i urueꞌyara kape.


text:
Miꞌi hawyi ipotmuꞌe imikyꞌe uito areꞌe Peteru pe — Aika­ꞌiwat wyti koityꞌi iuẽpe yẽpe tote mehĩ are. Uiꞌe hap toikuap taꞌyn hawyi tesokpe pag naꞌyn katu­pono yt tesokpe pe i ipotpap pote hawyi pesoꞌe yara pyi yꞌy pe toto Iesui kapiat hamo. Yt pya i maꞌato yara pyi Iesui kape 200 iãꞌãg hap ewy yẽpe kape.


text:
Miꞌi hawyi urutu­wẽtem yara pywiat hawyi uruta­ꞌa­kasa raꞌyn pira kãꞌã koꞌi man koꞌi aria sapypen me.


text:
Mio tã e hawyi Simãu Peteru toto totekyi suki wato yẽpe kapiat hamo. Miꞌi hawyi pira iwatoꞌin nakaria toipuẽti itote maꞌato pira iꞌatu kahato pytkai hesuki pira yt tihiot hin i. Miꞌi hawyi toimo­rania hawyi 153 pira iwatoꞌin kahato rakaria toipuẽti.


text:
Miꞌi hawyi Iesui toꞌe uruepe — Aimiꞌu raꞌyn e. Toꞌiro watenuk e uruepe. Urutenuk turan — Uweĩ En yt urutoꞌe i Iesui pe katu­pono uruikuap kahato uruwa­nẽtup hawe Aika­ꞌiwat Iesui toĩneꞌen itote pote.


text:
Teꞌe­renuk kahu rokirẽ toꞌe Iesui — Simãu Iuna saꞌyru uikyꞌe poꞌog apo etiꞌa­tu­kyꞌe iraniaꞌin hap koꞌi kai e. Uikyꞌe apo poꞌog etikyꞌe mesu­wa­rotiat hap koꞌi kai e. — Taꞌi Uika­ꞌiwat etikuap taꞌyn aikotã ewy sese ewy areĩneꞌen hap e. — Simãu uikyꞌe sese pote etiꞌa­tu­muꞌe ro uimohey pakup haria aikotã aihũ koꞌi apykok haria topoi tohũ mẽpytꞌin hap ewy e.


text:
Miꞌi hawyi toꞌe i — Simãu Iuna saꞌyru uikyꞌe sese apo en e. — Taꞌi Uika­ꞌiwat etikuap taꞌyn aikotã ewy sese ewy areĩneꞌen hap e. — Pyno uikyꞌe sese pote Simãu etiꞌa­tu­muꞌe ro uimohey hanuaria aikotã aihũ koꞌi apykok haria topoi tohũria tomie­rohik koꞌi hap ewy e.


text:
Miꞌi hawyi myeꞌym mo Iesui toꞌe i — Simãu Iuna saꞌyru uiwy sese apo en e. Uiwy apo en e Iesui pote Peteru hatyꞌu hawyi toiwesat — Sakpoꞌe wyti ewy sese areĩneꞌen uito Uika­ꞌiwat e. Wuatꞌi kuap hat ri En miꞌi tupono ti etikuap taꞌyn epyꞌa pe ekai areĩneꞌen aikotã ewy koro areĩneꞌen e. — Uiwy en pote etimuꞌe uimohey haria mehĩ aikotã watipoi aihũria mẽpyt hin koꞌi ewy ahepiku piku koꞌi ewy Simãu e.


text:
Ahenoi teran wẽtup pywuat hap epe Peteru e. Saꞌa­wy­ꞌite turan emiky­ꞌesat ewy yn ereĩneꞌen e. Taꞌi eweꞌok kytyt hap etopag hawyi ewyry aikowo aikowo emiky­ꞌesat ewy yn etunug saꞌa­wyꞌi e maꞌato meiũran ti aru epoꞌoro hawyi epo etitorok ewanĩ­kaptia pe hawyi epopoꞌi poꞌi raꞌyn miitꞌin yt emiky­ꞌesat ewy i. Miꞌi hawyi ereto raꞌyn aikowo aikowo yt epap i hap kape e Iesui Peteru pe.


text:
Tohenoi yianme aikotã aru toimõ­typot Tupana toku­ꞌuro turanuat hamuat. Miꞌi hawyi toꞌe Iesui — Pyno toꞌiro i uhupi Peteru e.


text:
Miꞌi tã e pote Peteru ihaꞌat kahato tesai­pepiat ipotmuꞌe kape mekewat ipotmuꞌe imikyꞌe kahato hat kape mekewat wepehik Iesui etiat hat kape mekewat uweĩ emaꞌat hat e Iesui piat hat kape tehaꞌat kahato Nu. Miꞌi hawyi apoꞌe Iesui pe.


text:
Miꞌi hawyi toiwesat — Kat aru aiꞌokpe kawiat tunug yt ereꞌe teiꞌo Peteru maꞌato aikotã aru Uika­ꞌiwat tomo­herep uhepe uiminug wuat pãi yn o Peteru poꞌog waku ereꞌe ewepe e. Kat kahu aru Tupana tiky­ꞌesat atunug ereꞌe ro e. Atiky­ꞌesat ahaipepiat toĩneꞌen motꞌi mesu­wa­rote pote taꞌi toĩneꞌen motꞌi kuap karãmuo uiꞌaipok hap kape hap ewy atiky­ꞌesat pote atunug kuap i e Iesui Peteru pe uhepiat.


text:
Mio tã e Iesui pote iraniaꞌin Iesui mohey haria teꞌe­roꞌe toꞌope — Pyno ti sio yt ikuꞌuro rakat nuat i meiẽwat ipotmuꞌe iꞌatuꞌe uhetiat maꞌato Iesui yt mio tã e pytkai i mio tã iꞌatuꞌe uhetiat.


text:
Pywo pe ti mesuwat uimiwan uiminug sese yt uheso i are. Taꞌi yne mesuwat uimienoi pywo sese rakat yn toĩneꞌen. Aikotã araꞌa­kasa hap ewy atiwan aikotã atikuap hap ewy ti atiwan. Uruikuap kahato Iesui hãpyk sese hap are yne hap topy­huꞌat aru toꞌe hap ewy katu­pono yt karãpe i wẽtup e hap ete iꞌaparap. Yt karãpe i urumaꞌat yt wẽtup mo i hap. Uruikuap sese ti Miꞌi Miit. Aheha­kye­raꞌat kuap kahato hat toꞌe hap ewy. Tupana Saꞌyru sese Miꞌi Miit are urutoꞌe watoꞌe pãi.


text:
Maꞌato poꞌog poꞌog Iesui tunug mesuwat uimiwan kai are yt ahenoi kuap i yne. Iesui minug wakuat koꞌi Iesui mienoi wakuat koꞌi iꞌatu kahato toĩneꞌen maꞌato wahenoi henoi teran yne yne iminug hap koꞌi pote mesuwat uimiwan me pote yt watunug kuap i kahato katu­pono iꞌatu kahato wyti imisepap koꞌi maꞌato yne aitoria wahãꞌãg iwan nug hamo miꞌi pote meiũran howapy kahato mesuwat yi wato hap ok tã tukup­teꞌen. Sakpo mesuwat aipytyp tote mekewat aimiwan Iesui etiat toꞌo­to­te­tote tukup­teꞌen. Yi yne howapy hap ewy mesuwat yi topy­huꞌat aimiwan eiam mo yn naꞌyn areꞌe koitywy mesuwe uimiwan Iesui etiat hap tote. Pyno toran naꞌyn mesup uimiwan. Uito ti Iesui mikyꞌe poꞌog nakat are. Pyno waku Tupana pe.<pb/>Uito Iesui mikyꞌe Iuwãu


text:
Pyno mesuwat waku uimiwan ewawiat mehĩ Teowiru atipo­ꞌoro. Uito ti ewy Iruka. Haꞌa­wyte atipo­ꞌoro wẽtup uimiwan Iesui etiat ewawi mehĩ. Haꞌa­wyte uimiwan me ahenoi epe yne Iesui minug saꞌa­wy­ꞌiwuat hap koꞌi ete iꞌewyte imienoi saꞌa­wy­ꞌiwuat koꞌi hap ahenoi. Mekewat miwan ahetꞌok Iesui etiat Iruka mienoi are.<pb/>


text:
Saꞌa­wyꞌi Iesui tiꞌa­tu­ꞌairo temiitꞌin sese hawyi toꞌe iꞌatuepe — Uiwy­riaꞌin e woro­ho­ꞌo­po­ꞌoro eipe uimo­herep wuatꞌi ywania piat hamo e.


text:
Miꞌi hawyi Iesui ikuꞌuro raꞌyn aika­wiano maꞌato ti toku­ꞌuro pyi toĩneꞌen pakup i raꞌyn. Miꞌi hawyi tuwe­mo­herep i raꞌyn temiitꞌin kape. 40 eꞌat kapiat tuwe­mo­herep iꞌatue­wawiat tuwẽtem guꞌuro pywiat hawyi. Wẽtup ewaty hap ewy toiꞌa­tu­muꞌe itote hawyi taꞌa­tu­mohey sese raꞌyn heĩneꞌen pakup i hap. Toiꞌa­tu­muꞌe aikotã aru Tupana topy­huꞌat Miitꞌin Porekuat no hap ete.


text:
Wẽtup ewaty toiꞌa­tu­muꞌe hawyi teꞌe­ru­wa­ꞌa­tunug yne Iesui kape. Miꞌi hawyi toꞌe temiitꞌin me — Uiwy­riaꞌin apuete meiũran ti aru Uiꞌywot tipo­ꞌoro Topãꞌãu ehowawi e.


text:
Aikotã saꞌa­wyꞌi areꞌe ehepe hap ewy — Tupana ehetꞌok kahato irane Topãꞌãu wo uiwy­riaꞌin areꞌe saꞌa­wyꞌi. Saꞌa­wyꞌi sese Iuwãu ehetꞌok yꞌy wo maꞌato mesup Tupana toꞌe uhepe — Uhaꞌyru e wẽtup eꞌat pe aru yne esaipe­piaria atiꞌa­tu­setꞌok Uipãꞌãu Wakuat no e uhepe. Pyno miꞌi toꞌe hap ewy irane einug eipe Topãꞌãu Wakuat no uiwy­riaꞌin e. Miꞌi pote waku ewehe­katup o meiũpe tawa Ieru­sarẽi me Tupana Pãꞌãu Wakuat ut hap eꞌat e. Areto irane atipy kape hawyi Uiꞌywot tipo­ꞌoro meremo ehowawi Uipãꞌãu Wakuat aikotã areꞌe saꞌa­wyꞌi ehepe hap ewy e. Miꞌi hawyi waku kahato eweikup­teꞌen eipiit yne puo Tupana Pãꞌãu Wakuat topy­huꞌat hawyi e Iesui temiitꞌin me.<pb/>


text:
Wẽtup eꞌat tokosap hawyi apoꞌi­ꞌa­tuꞌe Iesui pe — Uruka­ꞌiwat iꞌatuꞌe koitywy apo etiꞌa­tue­ha­kye­raꞌat irane raꞌyn aiꞌy­wania ahewa­nĩ­kaptia po pyi sio yt iꞌatuꞌe. Koitywy apo aiꞌy­wania pe etum i raꞌyn aheꞌyi sio yt iꞌatuꞌe.


text:
Miꞌi hawyi toiꞌa­tu­wesat — Uiwy­riaꞌin e Tupana yn ni ikuap kat eꞌat pe aru tutum aiꞌy­wania pe iꞌatueꞌyi Kanãꞌã i raꞌyn hap e. Tupana yn ni ikuap kat eꞌat pe tutum i aiꞌy­wania po pe hap i raꞌyn e. Miꞌi pote yt eipo pe kuap i e. Taꞌi Aiꞌywot yn ikuap karãpe ahewa­nĩ­kaptia po pywiat aiꞌy­wania eꞌyi hep hamuat e. Kat eꞌat pe kat ewaty pe hap Tupana yn ni ikuap e.


text:
Maꞌato pywo tut irane Tupana Pãꞌãu ehowawi eimoe­saika hamo e. Totopag Topãꞌãu Wakuat ehepe hawyi ti aru Uimo­herep taꞌyn eipe wuatꞌi miitꞌin me e. Saꞌa­wyꞌi ti aru tawa Ieru­sarẽi miaria pe Uimo­herep ehehay wo e. Miꞌi hawyi ti aru yi Iuteu piaria pe uimo­herep hawyi yi Samaria piaria pe Uimo­herep e. Miꞌi hawyi yi wato hap ok tã wyti aru Uimo­herep eipe ehehay wo wuatꞌi ywania puo e Iesui topot­mu­ꞌeria pe ahepe.<pb/>


text:
Mio tã toꞌe rokirẽ Iesui taꞌam naꞌyn yityꞌok pyi. Miꞌi hawyi teꞌe­ra­haꞌat turan teke raꞌyn ywyhig me. Miꞌi hawyi yt heremo i raꞌyn Iesui.


text:
Miꞌi hawyi teꞌe­ra­haꞌat re turan typy ok atipy kaipywiat putꞌokꞌe iꞌatuete iꞌatue­sokpe ikytsig kahato rakaria.


text:
Miꞌiria teꞌe­roꞌe Iesui saipe­piaria pe — Kat poteĩ ewehaꞌat atipy kape eipe yi Karireia piaria iꞌatuꞌe katu­pono toto raꞌyn Iesui atipy kape iꞌatuꞌe maꞌato aikotã toto hap ewy te ti aru taꞌaipok i iꞌatuꞌe ipotpo­ꞌo­roria pe ahepe.<pb/>


text:
Miꞌi hawyi Ipotpo­ꞌoria teꞌe­ra­ꞌaipok i raꞌyn Uriweira ypia pyi tawa wato Ieru­sarẽi kape yityꞌok apype kaipyi teꞌe­ra­ꞌaipok i. Yt pya pyi i teꞌe­ra­ꞌaipok aikotã Iuteu ywania iꞌatue­wyry yt pya i Tupana mõtypot eꞌat turan hap ewy.


text:
Miꞌi hawyi putꞌok­ꞌi­ꞌa­tuꞌe i raꞌyn ipotpo­ꞌo­roria mekewat okipy ywaiti rakat pe. Miꞌi hawyi itote tukup­teꞌen i raꞌyn aikope saꞌa­wyꞌi Iesui wywo tukup­teꞌen hap tote. Itote tukup­teꞌen ipotpo­ꞌo­roria PETERU IUWÃU hawyi TIAKU hawyi ÃTERE WIRIPI TUME PATORUMEU MATEU TIAKU mekewat Auweu saꞌyru SIMÃU mekewat surara IUTA mekewat Tiaku ywyt. Miꞌiria ipotmu­ꞌeria sese tukup­teꞌen aikope saꞌa­wyꞌi Iesui tenuk okipy ywaiti tote hap tote teꞌe­ro­py­huꞌat 11 ok takaria.


text:
Miꞌi hawyi iraniaꞌin Iesui mohey haria iꞌewyte hary­po­riaꞌin koꞌi Iesui ty Maria tukup­teꞌen itote. Miꞌi hawyi Iesui ywytꞌin ity mẽpytꞌin tukup­teꞌen itote torania. Miꞌi hawyi at kaꞌap iꞌatuehay Tupana kape miꞌiria. Toꞌo­ꞌe­wy­ꞌewy taꞌa­tu­hẽtup Tupana kape wẽtup wanẽtup hap ewy yn. Itote wẽtup ehay yn iꞌatu­wa­nẽtup hap Tupana kape.<pb/>


text:
Wẽtup eꞌat pe 120 ok takaria Iesui mohey haria tuwe­hytꞌok ywaiti pe. Miꞌi hap tote Peteru ipoĩꞌãm iꞌatu­py­ꞌa­setpe tehay iꞌatue­wawiat hamo.


text:
Mio tã toꞌe iꞌatuepe — Uiwy­riaꞌin e saꞌa­wyꞌi sese ti Tupana Pãꞌãu henoi kahato Tosa­ꞌyru Iesui etiat ahaꞌa­seꞌi morekuat Tawi pe — Meiũran aru atipo­ꞌoro esaipepiat Wuatꞌi Porekuat nuat e. Iꞌewyte Uimi­po­ꞌoro maꞌat hanuat aru toĩneꞌen wẽtup ok hemiit sese e Tupana saꞌa­wyꞌi morekuat Tawi pe yiannote Aika­ꞌiwat Iesui maꞌat hanuat Iuta etiat tohenoi e Peteru. Miꞌi hap ewy Iuta timaꞌat saꞌag Aipo­rekuat Iesui aikotã Tupana toꞌe ahaꞌa­seꞌi Tawi pe hap ewy raꞌyn e.


text:
Haꞌa­wyte Aika­ꞌiwat maꞌat hap saꞌup wywo toikyiꞌat teꞌyi. Miꞌi hawyi Iuta yt iwepit hin i tominug saꞌag hap ete hawyi tuwe­ꞌauka raꞌyn tuwe­ꞌutꞌyp kytyt pe. Miꞌi hawyi ipiit ipuk kahato. Miꞌi hawyi iꞌoghytꞌat yi itote hap tote iꞌok pokꞌe hawyi imeꞌen wẽtem e.


text:
Miꞌi hawyi ti Ieru­sarẽi miaria ikuap taꞌyn Iuta ikuꞌuro hap. Miꞌi hawyi ikuꞌuro hap tote taꞌa­tu­setꞌok — Suu saꞌup muat mikyiꞌat yi iꞌatuꞌe maꞌato iꞌatu­pusu puo Akeutama iꞌatuꞌe.


text:
Taꞌi saꞌa­wy­ꞌiwuat mienoi morekuat Tawi pypyꞌe hap ewywuat — Eweiꞌatoiat ro iwat heꞌyi e iꞌewyte eweiꞌatoiat iꞌyat e. Waku yt uwe i toĩneꞌen itote e. Miꞌi hawyi mono waku wẽtup ok po pe raꞌyn iwat motpap topy­huꞌat e Tupana Tawi pe saꞌa­wyꞌi Iuta piat pe Saumu 109.8 pe e.


text:
Pyno uiwy­riaꞌin waku Iuta potpap wẽtup ok po pe watopag aikotã saꞌa­wyꞌi Tupana toꞌe Tawi wẽ pywiat hap ewy e Peteru.


text:
Waku ti watopag wẽtup miit wakuat po pe Iuta mipun motpap e Peteru. Waku wati­ꞌairo wẽtup ok miit haꞌa­wy­tewuat Iesui wywuat hewyry rakat e. Waku wati­ꞌairo wẽtup ok yne Iesui minug koꞌi kapiat akasa hat iꞌewyte Iuwãu miat Iesui hetꞌok hawyi taꞌam i raꞌyn Toꞌywot kape hap kapiat akasa hat e. Waku wati­ꞌairo wẽtup ok wakuat yne Iesui toku­ꞌuro hawywiat toĩneꞌen pakup i hap kapiat akasa hat e Peteru Iesui potmu­ꞌeria pe.


text:
Miꞌi hawyi taꞌa­tukat hawyi taꞌa­tu­puẽti typy ok Iesui potmu­ꞌeria haꞌa­wyte wuaria ikuap kahato haria ipotmu­ꞌeria sese wẽtup ok Matia hawyi wẽtup ok Iuse. Typy ok taꞌa­tu­puẽti Iuta saipepiat waku rakat. Iuse set wẽtup Para­sapa iꞌewyte Iutu iꞌatuꞌe. — Pyno waku watikat uwe Tupana miky­ꞌesat eywuat 12 ok takat sio mehĩ Matia sio mehĩ Iuse iꞌatuꞌe.


text:
Miꞌi hawyi taꞌa­tu­hẽtup — Tupana iꞌatuꞌe ehenoi uruepe aiũ emiky­ꞌesat ewywuat Iuta saipe­painuat iꞌatuꞌe. Katu­pono En yn miitꞌin pyꞌa wanẽtup hap kuap hat. Miꞌi pote En yn etikuap uwe waku rakat sio Matia sio Iuse iꞌatuꞌe.


text:
Katu­pono yt uwe i Iuta potpap nug hat mesup iꞌatuꞌe. Toto raꞌyn Iuta teiam aria woꞌo­mo­so­ꞌopot hap kape iꞌatuꞌe. Pyno waku etiꞌairo wẽtup ok Iuta saipe­painuat sio Iuse sio Matia iꞌatuꞌe Tupana pe.


text:
Miꞌi hawyi ti teꞌe­ru­we­ma­hara raꞌyn aikotã Tupana tiky­ꞌesat typy ok takaria kaipywiat kuap hamo. Miꞌi hawyi iꞌatu­we­ma­hara hap henoi raꞌyn Matia e. Miꞌi hawyi — Taꞌi Matia ti Tupana miꞌairo iꞌatuꞌe toꞌope. Miꞌi hawyi taꞌa­tupag 11 ok takaria kape mehĩ Matia hawyi 12 ok i raꞌyn topy­huꞌat ipotmu­ꞌeria sese raꞌyn tukup­teꞌen itote. Waku i raꞌyn.<pb/>Aikotã hap ewy ahenoi mesuwe uimiwan me uito Iruka.<pb/>


text:
Miꞌi hawyi 50 eꞌat Iesui guꞌuro pyi hap ete Iuteuria enuk wato hap eꞌat putꞌokꞌe tawa Ieru­sarẽi me yahig wato sakpuat toko­kaꞌat hap eꞌat kapiat taꞌa­tu­wa­tetup hamo. Taꞌa­tueko wuatꞌi eanu piat hap ewy. Miꞌi hap tote Iuteu ywania teꞌe­ru­wa­ꞌa­tunug kahato kat e hap yi kat e hap tama kaipyi. Iꞌewyte Iesui mohey haria teꞌe­ru­wa­ꞌa­tunug wy itote Iuteu ywania miꞌiria pote.


text:
Miꞌi hap tote putꞌokꞌe Iesui mohey haria ete muehay ewywuat. Taꞌa­tukuap muehay wasere wato puehay ewy. Miꞌi kaipyi iꞌatuehay wuatꞌi ywania kape. Teke iꞌatu­py­ꞌa­setpe muehay hap ewy.


text:
Miꞌi hawyi iraniaꞌin teꞌe­ra­ꞌa­kasa Iesui mohey haria apypeke ariãty ewy. Miꞌi putꞌokꞌe Iesui mohey haria apypeke atipy kaipyi ariãty ewywuat.


text:
Miꞌi ti Tupana Pãꞌãu tuwehik Iesui mohey haria ete. Miꞌi kaipyi kat pusu kat pusu puo iꞌatuehay kahato Tupana Pãꞌãu kaipyi. Iraniaꞌin pusu taꞌat­sepap taꞌyn iꞌatuehay kuap taꞌyn yt taꞌa­tuwat taꞌa­tu­pusu pytkai i kat pote Tupana Pãꞌãu kaipyi pote taꞌa­tukuap. Taꞌi Tupana Pãꞌãu ihay kahato iꞌatuwẽ pyi yt iꞌatu­mikuap wuat pytkai. Katu­pono Tupana ihay iꞌatue­wawi topusu puo.


text:
Itote tawa Ieru­sarẽi me tukup­teꞌen kahato Iuteuria aikope pyi aikope pyi mesuwat yi wato hap ok tã teꞌe­ru­wa­ꞌa­tunug Tupana mohey kahato haria.


text:
Miꞌiria pyꞌa­setpe Iesui mohey haria iꞌatuehay. Miꞌi kape õꞌẽ haria wuatꞌi pusu puat ihay rakaria teꞌe­ru­wa­nẽtup kahato — Aikotã tupono som taꞌa­tukuap aimotag hap aheꞌyi pusu yt karãpe i teꞌe­re­muꞌe aiwywo pytkai iꞌatuꞌe. Miꞌi hap kape teꞌe­ru­wa­ꞌa­tunug kahato miꞌi hap kuap hamo. — Toꞌiro watu­wa­nẽtup iꞌatuehay kape iꞌatuꞌe.


text:
Miꞌi hawyi waꞌa­tunug haria teꞌe­ra­haꞌat kahato Iesui mohey haria kape. Miꞌi hawyi teꞌe­re­wa­nẽtup kahato — Aikotã aikotã tupono taꞌa­tukuap aipusu wẽtup tawa kaipy­wiaria pytkai iꞌatuꞌe. Aikotã aiwe­motag hap aheꞌyi pusu koꞌi taꞌa­tukuap iꞌatuꞌe. Uruikuap ti meimuẽ­wuaria yt karãpe i ikohye­wyry aheꞌyi puo iꞌatuꞌe. Yne meimuẽwat yi Karireia piaria wemotag haria koꞌi iꞌatuꞌe.


text:
Aikotã tupono som taꞌa­tu­suꞌat kuap aipusu iꞌatuꞌe. Aikotã som taꞌa­tu­sepap kahato aimotag hap pusu aiꞌe­wy­wuaria iꞌatuꞌe. Aikotã hap kaipyi som Iesui mohey haria meiũpiaria tikuap kahato yne yne aipusu koꞌi iꞌatuꞌe toꞌope.


text:
Aikotã hap kaipyi som pyno aimotag hap koꞌi yi Patui ywania pusu yi Metui ywania pusu yi Eramita ywania pusu yi Mesu­pu­tamia ywania pusu yi Iuteu ywania pusu yi Kapa­tusia ywania pusu yi Puntu ywania pusu yi Asia ywania pusu koꞌi taꞌa­tu­sepap iꞌatuꞌe.


text:
Aikotã tupono som aimotag hap koꞌi yi Wirisia pusu yi Pãwiria pusu yi Esitu ywania pusu koꞌi yi Iripia pusu yi Sirene popy etiaria pusu taꞌa­tukuap iꞌatuꞌe. Aikotã hap kaipyi taꞌa­tukuap iꞌatuꞌe. Iꞌewyte aipusu Humanu pusu taꞌa­tu­sepap iꞌatuꞌe.


text:
Taꞌi taꞌa­tukuap kahato yi Kereta ywania pusu iꞌewyte yi Arapia ywania pusu taꞌa­tu­sepap. Aikotã taꞌa­tukuap aiꞌy­wania Iuteu perania pusu. Aikotã tupono som miꞌi tã iꞌatuꞌe. Katu­pono aito ti watikuap iꞌatu­mi­sepap koꞌi aimo­herep hap pusu pote iꞌatuꞌe. Taꞌi Tupana mõtypot hap koꞌi ete iꞌatuehay kahato iꞌatuꞌe. Taꞌi Tupana minug wakuap koꞌi ete iꞌatuehay kahato iꞌatuꞌe.


text:
Miꞌi hawyi teꞌe­ru­wa­nẽtup poꞌog — Pyno aikotã taꞌa­tunug iꞌatuꞌe teꞌe­ru­we­wa­nẽtup hawe hawyi teꞌe­roꞌe toꞌope — Aikotã som taꞌa­tukuap aipusu yt teꞌe­ru­we­muꞌe i aiwywo pytkai i iꞌatuꞌe toꞌope.


text:
Maꞌato iraniaꞌin toꞌo­ky­ryꞌi kahato itote — Taꞌi mahy pyno wyti iꞌatu­we­pẽꞌã wyti. Miꞌi pote iꞌatuehay saꞌag iꞌatuꞌe saꞌag kahato Iesui mohey haria ete.<pb/>


text:
Miꞌi hawyi Peteru ipoĩꞌãm towy­riaeꞌin 11 ok takaria pyꞌa­setpe. Miꞌi hawyi toꞌe tehay pirik wo ihay rakaria kape — Aito Iuteu ywania sese miꞌi pote uhehay teran ehowawi tawa Ieru­sarẽi miaria torania eiperia e. Atiky­ꞌesat kahato ti eweikuap uiꞌe hap e. Pyno ewetum no ewuare kaꞌa uhowawi uiꞌe hap uhehay kuap hamo e.


text:
Yt mahy pyno i wyti woro­ho­ꞌo­muꞌe eiperia eipesu puo uiꞌy­wania katu­pono yt uwe i ahetama piaria at tuwẽtem turan temahy u ahetama pe e. Pyno eiꞌe mahy pono wyti e hap yt hin i e. Pywo ti rat uruiꞌa­tu­muꞌe eipe Tupana ehay kaipyi e. Uruiꞌa­tu­muꞌe eiperia uruꞌy­wania wuatꞌi etama kaipy­wiaria e Peteru tawa Ieru­sarẽi miaria pe.


text:
Kat e kat e saꞌa­wy­ꞌiwuat Tupana ehay enoi hat Iueu mienoi 2.28-32 pe hap ewy koitywy topy­huꞌat mesuwe e.


text:
Mio tã e Tupana tehay moherep hat Iueu pe — Yt pya i raꞌyn yi kahuro hamuat hap eꞌat kape ti aru Uito ahytmoi kahato wuatꞌi ywania pe Uipãꞌãu e wuatꞌi miitꞌin miat pe. Ehaꞌy­ruꞌin ehaki­ꞌytꞌin timo­herep kahato aru uhehay wuatꞌi ywania pe e. Mekewat eꞌat pe atum kahato aru Uipãꞌãu kurumꞌin me hawyi wyti aru teꞌe­ra­ꞌa­kasa taꞌa­tu­mu­ꞌetu wuat ewy Uipãꞌãu mienoi ewywuat e. Iꞌewyte ehaꞌa­se­ꞌiꞌin me atum kahato aru Uipãꞌãu hawyi ti aru uiꞌe hap taꞌa­tu­mu­ꞌetu wuat ewy taꞌa­tu­mo­herep wuatꞌi ywania pe e.


text:
Iꞌewyte ti aru ihainiaꞌin hary­po­riaꞌin wuatꞌi uheropat haria pe atum kahato Uipãꞌãu Wakuat mekewat eꞌat pe. Miꞌi hawyi ti aru uhehay yianmiat hap ewy taꞌa­tu­mo­herep wuatꞌi ywania pe e Tupana saꞌa­wyꞌi tehay moherep hat Iueu miwan me e Peteru.


text:
Mekewat eꞌat pe ti aru atipy pe atunug iwato kahato miitꞌin mowa­nẽtup hamuat miitꞌin miat uikuap hamuat wuatꞌi moꞌa­kasa hamuat e Tupana. Miꞌi hawyi ti aru suu at hap kape teꞌe­ra­haꞌat e. Miꞌi hawyi ti aru atimo­herep wuatꞌi ehamo aria ẽty iꞌewyte ywyhig miitꞌin akasa hamuat itote e.


text:
Miꞌi hawyi ti aru yt heremo i raꞌyn at iꞌewyte yt heremo i waty e. Waty ti aru suu ewy raꞌyn ihup topy­huꞌat e. Miꞌi hap saipe pe ti aru Uimi­po­ꞌoro Wuatꞌi Porekuat nuat sese raꞌyn putꞌokꞌe teiam ikahu kahato rakat puo tut tomõ­typot hawe raꞌyn putꞌokꞌe. Heꞌat raꞌyn ikahu rakat e.


text:
Miꞌi tupono uwe uwe hẽtup uhepe Tupana pe — Uheha­kye­raꞌat ro En e uhepe haria wyti aru atiꞌa­tue­ha­kye­raꞌat kahato e Tupana saꞌa­wyꞌi ahaꞌa­seꞌi Iueu pe e Peteru Ieru­sarẽi miaria pe.


text:
Miꞌi hawyi Peteru toꞌe haty wo itotiaria pe — Uikuap to eipe uhytꞌiꞌin manaꞌin eweikuap to uhehay uiꞌy­wania e. Mesup taꞌyn Tupana tunug naꞌyn toꞌe hap ewy e. Pywo ti rat toipo­ꞌoro raꞌyn Temiit Iesui tawa Nasare piat Aipo­rekuat nuat e. Iesui ti Tupana Mipo­ꞌoro aheha­kye­raꞌat hamuat e. Pywo ti rat Tupana timo­herep taꞌyn ahepe tomi­ꞌairo sese mesup e. Tominug wakuap yt uwe minug ewywuat i Iesui timo­herep kahato ahepe. Iesui wakuat sese e Tupana wuatꞌi pe e. Miꞌi Miit timo­herep Tupana esaika hap ahepe e. Yne tutunug ahehamo wuatꞌi ehamo e. Miꞌi kape eweiꞌa­kasa raꞌyn katu­pono ehehamo hewyry mesuwe e.


text:
Tupana Mipo­ꞌoro eweiꞌauka raꞌyn ariaꞌyp posak saꞌag ete yt kat i i saꞌag tutunug pytkai e. Yt naku i kahato ewetunug tope maꞌato Tupana tum naꞌyn Tosa­ꞌyru ehepe iꞌauka hamo katu­pono iꞌauka hap toikuap yianmete e. Taꞌi ariaꞌyp posak ete neꞌi eweiꞌauka Haꞌyru. Yt nakuaria i ehay upi eweiꞌauka Imipo­ꞌoro Aipo­rekuat nuat maꞌato ikuꞌuro hawyi Tupana tihep i raꞌyn guꞌuro pyi. Totiõtem i raꞌyn Iesui e Peteru Iuteuria pe.


text:
Taꞌi uiꞌe hap ewy Tupana tihep taꞌyn guꞌuro po pyi Uruka­ꞌiwat. Toĩneꞌen i raꞌyn uiwy­riaꞌin e. Yt ipohepap i guꞌuro ete e. Yt guꞌuro tipyhyp kuap i Urupo­typot e. Iesui poꞌog hesaika guꞌuro kai pote meremo guꞌuro ipohep Iesui ete pyi e.


text:
Haꞌa­wyte kahato morekuat Tawi toꞌe — Uipo­rekuat heremo kahato uipyꞌa pe e. Taꞌi Miꞌi toĩneꞌen uipo sese kai wuatꞌi eꞌat pe miꞌi pote ti yt karãmuo i arekenꞌẽ e.


text:
Miꞌi tupono uiwepit yn uipyꞌa pe. Iꞌewyte uhehay wepit kahato rat katu­pono atomohey kahato Uipo­typot e. Yt karãmuo i ti aru Tupana tiꞌatoiat Uika­ꞌiwat guꞌuro hap eiam me e.


text:
Iꞌewyte ti aru yt karãmuo i Uika­ꞌiwat piit nem nakano topy­huꞌat aru ikuꞌuro hawyi e. Yt karãmuo i aru Uika­ꞌiwat topy­huꞌat aria wato hoꞌopot hap tote e Tawi saꞌa­wyꞌi.


text:
Uhewyry uheĩneꞌen ne turan Uika­ꞌiwat timo­herep kahato uhepe topuꞌap sese wuatꞌi eꞌat piat uheĩneꞌen hap kapiat muꞌap e. Miꞌi tupono ti uiwepit yn kat pote eꞌyatype aru areĩneꞌen wuatꞌi eꞌat pe Tupana e Morekuat Tawi haꞌa­wyte tomiwan me Saumu 16.8-11 pe e Peteru toꞌy­wania tawa Ieru­sarẽi miaria pe.


text:
Uiwy­riaꞌin uhehay hãpyk teran eiwywo e. Ahaꞌa­seꞌi Morekuat Tawi wyti ikuꞌuro raꞌyn pãi e. Nimo raꞌyn ti taꞌa­tusyp taꞌyn meiũpe e. Mio ti toĩ naꞌyn iwat woꞌosyp hap meiũpe tawa Ieru­sarẽi me e. Taꞌi wata­ꞌa­kasa raꞌyn iwat woꞌosyp hap kape aito katu­pono toĩneꞌen mesup meiũpe. Ikag koꞌi tukup­teꞌen ne mesuwat woꞌosyp hap tawa pe are uhytꞌiꞌin manaꞌin e Peteru.


text:
Aikotã aikotã Tupana mikuap ewy Tawi tiwan towepy hawuo — Tupana toꞌe uhepe saꞌa­wyꞌi — Tawi e meiũran emiariru kaipywiat wyti aru atimo­herep esaipepiat Uimi­po­ꞌoro Miitꞌin Potypot no sese e uhepe e Tawi yianmete Iesui piat pe.


text:
— Taꞌi esaipepiat Uimi­po­ꞌoro ikuꞌuro hawyi yt karãpe i ipiit nem nakat topy­huꞌat e Tupana Tawi pe. Yt atoiat hin i aria pe Uimi­po­ꞌoro maꞌato tuwẽtem aru guꞌuro pyi Miꞌi Miit e. Ipiit yt topy­huꞌat i aru yi pe e. Ikuꞌuro hawyi toĩneꞌen pakup i i aru e Tupana ahaꞌa­seꞌi Tawi pe. Miꞌi pote toiwan miꞌi e hap ahepe Iesui ieĩneꞌen pakup i hap etiat e Peteru.


text:
Manaꞌin Uhytꞌiꞌin gaꞌatpo Tupana tomoieĩ­neꞌen pakup i raꞌyn Tomi­po­ꞌoro Iesui e. Pywo ti rat ipiit wẽtem guꞌuro pyi hap kape uruta­ꞌa­kasa i raꞌyn urutoria yne e. Pywo ti uruehamo Iesui tuwẽtem naꞌyn guꞌuro pyi e. Ipiit sese kape uruta­ꞌa­kasa uruto pãi.


text:
Taꞌi Tupana timo­wato kahato ti Tomi­po­ꞌoro Iesui e. Miꞌi pe tutum Topãꞌãu Wakuat iꞌewyte mesup ti Iesui tum Ipãꞌãu uruepe aikotã eiꞌa­kasa hap ewy. Eimikuap hap ewy ti mio tutum Topãꞌãu Wakuat uruepe e.


text:
Miꞌi hap ete Tawi toꞌe saꞌa­wyꞌi kahato tuwepy hawe — Uipo­typot toꞌe Uika­ꞌiwat pe — Taꞌi woro­mo­wato kahato poꞌog torania kai e. Miꞌi pote eraꞌapyk to uipo sese kai Mehĩ katu­pono atimo­herep teran wuatꞌi pe Uimi­mõ­typot poꞌog torania kai En hap e.


text:
Koran ti atiꞌa­tu­mo­pe­rupꞌi kahato yne yne ahewa­nĩ­kaptia e. Miꞌi pote epy ywytꞌok­pype hap ewy atiꞌa­tu­ꞌakit yne ahewa­nĩ­kaptia e. Miꞌi turan waku eraꞌapyk to meiũpe uiꞌya­type Uimi­mõ­typot no uipo sese kawiano e Tupana Uika­ꞌiwat pe e Tawi tomiwan me e Peteru. Taꞌi yt tuwepiat i Tawi ihay tomiwan me Saumu 110.1 pe maꞌato Toka­ꞌiwat etiat ihay e.


text:
Uhytꞌiꞌin Manaꞌin pywo pe ti aiꞌy­wania tiꞌauka raꞌyn Tupana Mipo­ꞌoro ariaꞌyp posak ete e. Maꞌato eimi­ꞌauka Tupana tipo­ꞌoro Aipo­rekuat no. Miꞌi hap toimo­herep ahepe mesup katu­pono toihep Miꞌi Miit hyp hawyi e. Miꞌi Miit ti Tupana Miꞌairo te Wuatꞌi Porekuat nuat e Peteru toꞌy­wania pe.<pb/>


text:
Mio tã e Peteru hawyi paaꞌi­ꞌa­tuꞌe kahato raꞌyn. Taꞌa­tu­ha­tyꞌu kahato raꞌyn. Miꞌi hawyi teꞌe­roꞌe Pete­ruꞌin me — Yt naku i kahato urutunug Tupana Mipo­ꞌoro ete iꞌatuꞌe. Kat som pyno waku urutunug Tupana mowepit hamuat iꞌatuꞌe haty wo 12 ok takaria pe.


text:
Miꞌi hawyi Peteru tiꞌa­tu­wesat — Eweipun no eiminug yt naku i hap koꞌi hawyi eiwe­morem no Tupana kape hawyi eiwe­setꞌok to Uruka­ꞌiwat set upi e. Miꞌi hawyi meremo Tupana tiporop yne eiminug saꞌag koꞌi e.


text:
Miꞌi ewetunug mote ti aru Tupana tum naꞌyn Topãꞌãu Wakuat ehepe aikotã saꞌa­wyꞌi toꞌe hap ewy tutum naꞌyn tomi­ky­ꞌesat ewy ehepe e. Mio Tupana hytmoi teran Topãꞌãu Wakuat ehepe. Mio tã e hap wyti topy­huꞌat ahepe iꞌewyte ahemia­ri­ruꞌin me e. Taꞌi yne imohey haria pe tutum neran Topãꞌãu Wakuat wuatꞌi ywania pe aikope aikope tukup­teꞌen mesuwat mytyp tote hap ok tã tutum neran Topãꞌãu hãpyk takat. Uwe uwe hẽtup miꞌi hap koꞌi pote tutum neran tomi­ꞌai­roria pe e.


text:
Miꞌi hawyi Peteru ihay kahato topyꞌa pyi itotiaria pe — Uruꞌy­wania woro­ho­ꞌo­nãpin neran haty wo e. Tupana tiꞌa­tu­ꞌa­piheg kahato aru Tomi­po­ꞌoro Aipo­rekuat nuat auka haria e. Miꞌiria ti aru hoꞌopot haria sese wo aru tukup­teꞌen wuatꞌi eꞌat pe e Tupana. Miꞌi pote uiwy­riaꞌin eiweꞌeg wo o Tupana eiꞌa­piheg sese hap pupi e. Iraniaꞌin iꞌauka haria tuwat kahato aru taꞌa­tu­ꞌa­piheg Tupana piat hap kape e. Yt eweiwat reiꞌo miꞌiria upi e. Waku paaꞌe­weiꞌe Tupana kape hawyi eweiꞌaipok to Tupana kape eiminug saꞌag hap kaipyi e Peteru haty wo itotiaria pe.


text:
Miꞌi hawyi Peteru pe teꞌe­roꞌe — Pywo kahato eꞌe hap mehĩ iꞌatuꞌe. Koitywy ti uruimohey raꞌyn Iesui Tupana miꞌairo urueha­kye­raꞌat hanuat hap uhyt iꞌatuꞌe. Mekewat eꞌat pe 3000 miit Iesui mohey haria ipakup takaria teꞌe­ro­py­huꞌat itote. Miꞌi hawyi ipotmu­ꞌeria tiꞌa­tu­setꞌok kahato raꞌyn yꞌy wo imohey pakup i haria.


text:
Miꞌi hawyi ipotmu­ꞌeria tiꞌa­tu­nãpin at kaꞌap taꞌyn imohey pakup i haria yne Iesui e hap nug hamuat hap ete taꞌa­tu­ꞌa­tu­muꞌe kahato. Miꞌi hawyi teꞌe­ru­wa­ꞌa­tunug kahato toꞌoehay hamo. Miꞌi hawyi imohey haria tiꞌa­tu­mõꞌẽ kahato taꞌa­tu­miꞌu toꞌope iꞌewyte teꞌe­ru­wa­ꞌa­tunug kahato Tupana wywo toꞌoehay hamo.


text:
Miꞌi hawyi Iesui potpo­ꞌo­roria 12 ok takaria tunug kahato Tupana mimo­herep koꞌi yt miitꞌin minug kuap i koꞌi ewywuat taꞌa­tu­mo­herep miitꞌin ehamo imohey hamuat. Iwato kahato taꞌa­tu­mo­herep Tupana esaika hamo miitꞌin ehamo. Miꞌi hawyi iraniaꞌin teꞌe­ru­wa­nẽtup kahato imohey haria mimo­herep wakuap koꞌi kape hawyi yt kat iꞌatuꞌe kuap i.


text:
Miꞌi hawyi Iesui mohey haria wẽtup ehay yn naꞌyn teꞌe­ro­py­huꞌat itote. Wẽtup miit ewy taꞌa­tu­mohey. Miꞌi hawyi Iesui mohey haria tiꞌa­tu­mõꞌẽ toꞌope taꞌa­tuekat koꞌi.


text:
Taꞌa­tueꞌyi taꞌa­tu­we­neru raꞌyn hawyi taꞌa­tu­mõꞌẽ yi saꞌup toꞌope aikotã waku hap ewy miitꞌin ehaky­ꞌeꞌi hap ok tã hap ewy. Kat koꞌi kat koꞌi taꞌa­tu­we­neru raꞌyn hawyi iꞌewyte taꞌa­tu­mõꞌẽ taꞌa­tuekat saꞌup toꞌope aikotã waku hap ewy miitꞌin ehaky­ꞌeꞌi hap ok tã.


text:
Yne eꞌat pe raꞌyn Iesui mohey haria teꞌe­ru­wa­ꞌa­tunug kahato Tupana mõtypot yat koro Ieru­sarẽi miat rote e. Wẽtup miit ewy kahato tukup­teꞌen itote. Iꞌewyte yne eꞌat pe taꞌa­tunug kahato man pik pik hamuat tuwat tuereto toꞌoꞌyat kape. Iꞌewyte taꞌa­tu­miꞌu taꞌa­tu­mõꞌẽ toꞌope. Miꞌi hawyi iꞌatu­wepit kahato tukup­teꞌen toꞌope teꞌe­ru­wete toꞌo­wese kahato. Iꞌatu­pyꞌa wasu kahato itote.


text:
Teꞌe­ru­wehum kahato haype Tupana kape at kaꞌap. Miꞌi pote iraniaꞌin Ieru­sarẽi miaria teꞌe­ru­wehum miꞌiria kape — Taꞌi Iesui mohey haria ti waku pe tukup­teꞌen iꞌatuꞌe. Taꞌi miꞌiria hegyiꞌat rakaria pãi iꞌatuꞌe. Miꞌi pote ti Aipo­typot Iesui tiꞌa­tu­wy­ꞌinug kahato yne eꞌat tomohey haria tomie­ha­kye­raꞌat pakup i koꞌi.<pb/>Uito Iruka aikotã Tupana Pãꞌãu putꞌokꞌe Iesui potmu­ꞌeria etiat hap atiwan mesuwe.<pb/>


text:
Wẽtup eꞌat pe wãtymꞌi turan Peteru Iuwãu tuwat Tupana mõtypot yat koro kape Tupana wywuat taꞌa­tuehay hamo.


text:
Miꞌi hawyi itote taꞌa­tu­puẽti wẽtup ok miit toty kaipywiat wemo­herep hat yt hewyry kuap i rakat. Mekewat ipy kĩꞌã kahato rakat toĩneꞌen Tupana mõtypot yat koro eꞌoken­ꞌypy kai mekewat Okenꞌypy Kahu e hap het rakat tote toĩneꞌen yne eꞌat pe. Miꞌi tote sẽtup sẽtup e hat sese wo topy­huꞌat haꞌa­wy­tepyi. Mekewat miit ipy yt ikahu hin i rakat ti. Ityꞌin terut yne eꞌat pe Tupana yat eꞌoken­ꞌypy kape. Itote wuatꞌi miitꞌin õꞌẽ haria kaipyi toiky­ꞌesat yt kat saꞌup i taꞌatuium tepiat hap koꞌi.


text:
Miꞌi hawyi Peteru Iuwãu tuwe­hytꞌok mekewat Tupana mõtypot yat pe turan mekewat ipy kĩꞌã rakat hẽtup taꞌyn Peteru Iuwãu me — Mehĩꞌin e ewehoꞌoium no uhepe eheti­neiru e.


text:
Miꞌi hawyi teꞌe­ra­haꞌat kahato yt hewyry kuap i rakat kape hawyi teꞌe­roꞌe tope — Erahaꞌat ro uruewawi uhyt iꞌatuꞌe.


text:
Miꞌi hawyi tehaꞌat iꞌatue­wawi iꞌatumiium tepiat hap ekatup haype katu­pono tohẽtup hawyi tuwa­nẽtup — Taꞌa­tu­hoꞌoium aru uhepe e.


text:
Maꞌato Peteru toꞌe hẽtup hat pe — Pywo ti rat yt kat i sese uruekat uhyt e. Iꞌewyte yt kat i urueti­neiru Uru kawiat Parata kawiat mehĩ e. Yt hekat rakaria hin i ti uruto wen maꞌato kat som toĩneꞌen uruwanuat rakat atum yne epe mehĩ e. Miꞌi hawyi toꞌe ipy tyt i rakat pe — Tupana Mipo­ꞌoro Aipo­rekuat nuat Iesui tawa Nasare piat wemotag hat set no woro­moe­hãite teran mesup mehĩ e. Miꞌi tupono epoĩꞌãm no ewyry ro uhyt e ipy kĩꞌã sese rakat pe.


text:
Miꞌi hawyi Peteru timo­poĩꞌãm naꞌyn ipo sese ete. Miꞌi hawyi meremo ipy waku raꞌyn topy­huꞌat hesaika kahato ipy.


text:
Miꞌi hawyi peso pesoꞌe raꞌyn. Miꞌi hawyi teke raꞌyn Tupana mõtypot yat koro pe Peteru Iuwãu wywo — Waku poityꞌi Tupana waku poityꞌi Tupana e tuwehum haype.


text:
Miꞌi hawyi teꞌe­roꞌe toꞌope — Taꞌi watikuap uwe meke miit iꞌatuꞌe. Taꞌi miꞌi ti mekewat okenꞌypy ikahu rakat rotiat sẽtup sẽtup hat wyti iꞌatuꞌe toꞌope. Saꞌa­wyꞌi ahepiat ahekat ẽtup hat raꞌyn wyti meke toĩneꞌen iꞌatuꞌe toꞌope. Aikotã som pyno mio hewyry kuap kahato iꞌatuꞌe. Iwato kahato raꞌyn ni ipy mohãpyk hap iꞌatuꞌe toꞌope. Aikotã som pyno mio waku pe i raꞌyn hewyry iꞌatuꞌe teꞌe­ru­wa­nẽtup kahato haype.


text:
Miꞌi hawyi mekewat ipy pakup takat iporokꞌat Peteru Iuwãu py ete — Uiwepit kahato e uiwepit kahato e iꞌatuepe. Miꞌi hap kape wuatꞌi kaipyi raꞌyn teꞌe­ru­wa­ꞌa­tunug kahato teꞌe­ra­haꞌat hamo. Miꞌi hawyi typyꞌi rakaria õꞌẽ haria tukup­teꞌen itote mekewat morekuat Sarumãu eꞌoken­ꞌy­pyke. Miꞌi hawyi teꞌe­ru­wa­nẽtup kahato mekewat Tupana mimoe­hãite kape.


text:
Miꞌi hawyi Peteru ihaꞌat kahato tewawiat sehaꞌat haria kape wanẽtup kahato haria kape hawyi toꞌe iꞌatuepe — Kat poteĩ ewehe­haꞌat kahato uruewawi urumõ­typot kahato hap wywo e aikotã ten uruewaku hap kaipyi uruimoe­hãite mesuwat saꞌa­wy­ꞌiwuat ipy kĩꞌã rakat e. Yt naku i urumõ­typot miꞌi miit moehãite hap ete katu­pono yt uruwat uruewaku hap kaipyi i ti imoehãite hap toĩneꞌen mesup e Peteru. Yt uruwat uruesaika hamo i miꞌi miit topy­huꞌat ipy kahu rakano e. Taꞌi Ahetu­pana ti imoehãite meiẽwat miit e. Tomi­po­ꞌoro Iesui mohey hap upi wyti toimoe­hãite meiũwat saꞌa­wy­ꞌiwuat ipy kĩꞌã rakat are uhytꞌiꞌin manaꞌin e.


text:
Ahaꞌa­se­ꞌiꞌin Aparãu Isaki Iako eTupana mimoe­hãite ti meiũwat miit e. Eweikuap apo kat pote Tupana timoe­hãite ipy kĩꞌã rakat ehehamo e. Pyno ahenoi ehepe. Toiky­ꞌesat kahato temiit sese Iesui mõtypot hap haype wyti e. Taꞌi Ahetu­pana tiky­ꞌesat kahato raꞌyn wyti eimi­kuasa te Iesui mõtypot hap e. Morekuat Piratu ti yt iꞌauka teran i wen maꞌato eipe ti eweiky­ꞌesat iꞌauka hap — Yt naku i Iesui eweiꞌe morekuat pe itote saꞌa­wyꞌi e. — Etiꞌauka ro pyno Iesui eweiꞌe kahato morekuat Piratu pe e.


text:
— Wakuat sese Uito Tupana ewywuat e Iesui wen maꞌato miꞌi pytkai — Yt kan hamo i Iesui eweiꞌe. Miꞌi hawyi woꞌo­ꞌauka hat Parapa eweiky­ꞌesat poꞌog Iesui kai. — Yt etiꞌauka teiꞌo Parapa eweiꞌe itote maꞌato mekewat poꞌog poꞌog wakuat wuatꞌi kawiat rakat Iesui pe ti — Etiꞌauka ro etiꞌauka ro Miꞌi Miit eweiꞌe saꞌag Piratu pe e. — Yt naku i kahato wyti wati­ꞌauka raꞌyn Iesui e Piratu pytkai — Etiꞌauka ro etiꞌauka ro Miꞌi Miit eweiꞌe ti raꞌyn itote eipe. Yt naku i kahato eiminug saꞌag e Peteru.


text:
Taꞌi miitꞌin moieĩneꞌen wuatꞌi eꞌat piat hat auka haria sese eipe pãi maꞌato miꞌi pytkai eimi­ꞌauka Tupana tomoieĩ­neꞌen i raꞌyn e. Toihep i raꞌyn wyti Tomi­ꞌairo guꞌuro pyi pãi. Miꞌi hap ti uruikuap kahato raꞌyn katu­pono heĩneꞌen pakup i hap kape uruta­ꞌa­kasa motꞌi kahato uruto e Peteru.


text:
Koitywy wyti Tupana timoe­hãite raꞌyn mesuwat saꞌa­wy­ꞌiwuat ipy kĩꞌã rakat katu­pono toiky­ꞌesat Tomi­po­ꞌoro Iesui set mõtypot hap mesuwe pote e. Iesui set kawiat mohag wo toimoe­hãite miꞌi miit ehehamo katu­pono toiky­ꞌesat kahato eipe yne Tosa­ꞌyru mohey haria wo hap e. Uruimohey Iesui hawyi waku raꞌyn topy­huꞌat mesuwat saꞌa­wy­ꞌiwuat ipy kĩꞌã rakat. Mesup Tupana mimo­hãpyk wo raꞌyn toĩneꞌen naꞌyn ehehamo manaꞌin uhytꞌiꞌin e. Iesui set esaika hap wywo Tupana timoe­hãite mesuwat miit e.


text:
Haꞌa­wyte yianmete raꞌyn Tupana ehay enoi haria henoi kahato aikotã aru aikotã aru wata­ꞌa­kasa mesuwe hamuat hap e. Miꞌi hap ewy wyti saꞌa­wy­ꞌite yne Tupana ehay enoi haria henoi ti raꞌyn yianmete Iesui miꞌauka wuat hap etiat e. Miꞌiria piat henoi kahato raꞌyn Urupo­rekuat piat hoꞌopot hamuat e. Miꞌi henoi hap ewy ti ewetunug naꞌyn mesup Tupana e hap ewy e.


text:
Aikotã Tupana henoi yianmete hap ewy ti topy­huꞌat mesup. Miꞌi pote waku mio tã eweiꞌe ro Tupana pe — Koitywy paaꞌu­ru­toꞌe ewawi Tupana katu­pono yt naku i kahato urutunug Esaꞌyru ete eweiꞌe pote meremo waure wo topy­huꞌat eiminug saꞌag ete e. Miꞌi hawyi waku pe i raꞌyn iwywo eweikup­teꞌen mehĩꞌin manaꞌin e. Miꞌi hawyi ti aru Tupana mimo­wepit koꞌi wo i raꞌyn wuatꞌi eꞌat pe eweikup­teꞌen katu­pono tutum ehepe Topãꞌãu Wakuat eimoe­saika hamuat hap hawyi e. Taꞌi eiwe­morem Tupana kape i raꞌyn pote waku pe iwywo eweikup­teꞌen e Peteru.


text:
Miꞌi hawyi ti aru tuwe­kaipyi toipo­ꞌoro i raꞌyn ehowawi Iesui e. Saꞌa­wyꞌi sese raꞌyn Tupana tiꞌairo Miꞌi Miit Eika­ꞌiwat nuat e. Pyno eiwe­morem howawi hawyi ti aru toipo­ꞌoro i raꞌyn Tosa­ꞌyru Pãꞌãu ehowawi e.


text:
Mio ti toĩneꞌen Iesui atipy pe e. Mio itote tohe­katup topo­ꞌoro i meiko wuat hap eꞌat e. Mio tã iꞌatuꞌe Tupana ehay moherep haria saꞌa­wy­ꞌi­wuaria — Tut wyti aru wẽtup eꞌat pe aikotã Tupana tunug mesuwat yi saꞌa­wy­ꞌiwuat hap ewy tutunug i irane e miwan me e. Miꞌi hap eꞌat wyti aru Tupana tunug mesuwat mytyp ikahu ipakup takat saꞌa­wy­ꞌiwuat ikahu hap ewy iꞌatuꞌe yianme Iesui toĩneꞌen Wuatꞌi Porekuat nuat hap kape iꞌatu­mu­ꞌetu e Peteru.


text:
Aikotã ahaꞌa­seꞌi Musei henoi saꞌa­wyꞌi Iesui etiat hap ewy. Mio tã e — Wẽtup eꞌat pe wyti aru Tupana tipo­ꞌoro ehowawi wẽtup ok uiꞌe­wywuat kahato rakat e. Miꞌi Miit ti Tupana Miꞌairo sese Wuatꞌi Porekuat nuat e. Taꞌi Miꞌi Miit wyti aru toĩneꞌen eipy­ꞌa­setpe Tupana Ehay Moherep sese hano aikotã uiꞌewy maꞌato poꞌog uikai e Musei saꞌa­wyꞌi tomiwan me. Miꞌi Miit wyti aru eiꞌy­wania suu kawiat tuwe­mo­herep uiꞌewy e. Putꞌokꞌe eipy­ꞌa­setpe hawyi eweikuap yne o imienoi e. Kat e kat e wyti aru ihay ehepe. Ewetunug no yne yne iꞌe hap ok tã e Musei.


text:
Maꞌato uwe uwe Tupana Ehay Moherep hat sese ehay pun haria ti aru tukup­teꞌen Tupana mimo­weityk koꞌi wo e. Ewetunug no yne imienoi ewywuat. Maꞌato yt ewetunug i pote yt Tupana ywania wo hin i eweikup­teꞌen aru e Musei saꞌa­wyꞌi ahowawi e Peteru.


text:
Uiꞌy­wania yne ti saꞌa­wy­ꞌi­wuaria Tupana ehay enoi haria mio tã iꞌatuꞌe yianme Iesui etiat aikotã Musei toꞌe hap ewy e Peteru. Wẽtup ehay yn iꞌatuehay e saꞌa­wy­ꞌiwuat Tupana ehay moherep haria e. Taꞌi saꞌa­wy­ꞌiwuat ahaꞌa­seꞌi Samueu iꞌewyte ihay yianmete Iesui ete iꞌewyte yne yne Samueu saipe­piaria Tupana ehay moherep haria wẽtup ehay yn iꞌatuehay e. Mesuwiat Aika­ꞌiwat Iesui etiat yn iꞌatuehay yianme e.


text:
Eiperia ti Tupana ehay moherep haria emiariru koꞌi pãi e. Kat iꞌatuꞌe kat iꞌatuꞌe saꞌa­wyꞌi Iesui etiat taꞌa­tu­mo­herep ehepe e. Saꞌa­wyꞌi ahaꞌa­se­ꞌiꞌin me Tupana ihay kahato aikotã aru tutunug hap ete ihay e. Ahaꞌa­se­ꞌiꞌin tiwan kahato iꞌe hap aimuꞌe hamo. Koitywy aipo pe raꞌyn mesup Tupana e hap iꞌe hap ewy e. Aikotã saꞌa­wy­ꞌite Tupana toꞌe ahaꞌa­seꞌi pot Aparãu me hap ewy tutunug mesup ehehamo e. Saꞌa­wyꞌi mio tã e Aparãu me — Uiwy meiũran aru wẽtup ok emiariru epuꞌi kaipywiat tuwe­mo­herep yi tote e. Miꞌi Miit esaipepiat sese wo aru atiꞌa­tu­poi­tyro wuatꞌi ywania mesuwat yi wato hap ok tã e Tupana Aparãu me Iesui piat pe.


text:
Pyno Tupana tunug naꞌyn mio tã toꞌe Aparãu miat hap are katu­pono mesup taꞌyn toipo­ꞌoro Temiit Iesui aiꞌy­wania kape aimo­wepit hamo aheha­kye­raꞌat hamo aiminug yt nakuap i kaipywiat aipo­re­ra­ꞌaipok hamo toipo­ꞌoro Iesui e Peteru Tupana mõtypot yat koro totiaria pe.<pb/>Miꞌi hawyi uito Iruka uimiwan atunug Peteru mienoi etiat.<pb/>


text:
Itote mio tã e Peteru turan miitꞌin tok pe tõꞌẽ tõꞌẽ ipyꞌahak takaria paꞌiria Tupana mõtypot yat piaria akag koꞌi wywo Peteru Iuwãu satyꞌi satyꞌi hamo. Taꞌa­tukuap Pete­ruꞌin Iesui wẽtem guꞌuro pywiat hap taꞌa­tu­henoi miitꞌin me hawyi — Wãiꞌi­ꞌa­tuꞌe Peteru Iuwãu me. Yt naku i ewehenoi miitꞌin me Iesui tuwẽtem guꞌuro pyi hap iꞌatuꞌe katu­pono uruikuap taꞌyn aiku­ꞌuro hawyi ti yt karãpe i watoĩ­neꞌen pakup i hap iꞌatuꞌe saꞌag.


text:
Yt naku i eweiꞌa­tu­muꞌe miitꞌin aikotã Iesui tuwẽtem guꞌuro pyi hap ete iꞌatuꞌe. Wãi neiꞌo iꞌatuꞌe. Pyno yt naku i eweiꞌa­tu­muꞌe miitꞌin iꞌatuꞌe.


text:
Miꞌi hawyi paꞌiria tiꞌa­tu­pyhik Peteru Iuwãu woꞌo­pyhik hawe. — Yt naku i kahato eipe iꞌatuꞌe. Yt naku i eweipot­muꞌe iꞌatuꞌe. Wãtym naꞌyn mote yt naku i uruiꞌa­piheg eipe mesup maꞌato pywo ti rat mũki­ꞌite putꞌokꞌe hawyi uruiꞌa­piheg kahato eipe morekuat tikuap ehehay saꞌag koꞌi hap hawyi iꞌatuꞌe Peteru Iuwãu me.


text:
Maꞌato Tupana mõtypot yat koro totiaria Peteru Iuwãu mimu­ꞌeria timohey kahato iꞌatu­mienoi Iesui etiat. Miꞌi hawyi taꞌa­tu­mo­rania karania Iesui mohey pakup i haria tukup­teꞌen itote hap e. Miꞌi hawyi taꞌa­tu­puẽti itote porap 5000 ihainia imohey pakup i haria Peteru Iuwãu miekyi koꞌi.<pb/>


text:
Miꞌi hawyi mũki­ꞌite ihotꞌok hawyi Peteru Iuwãu apiheg teran haria teꞌe­ru­wa­ꞌa­tunug kahato paꞌi koro Ieru­sarẽi miat yat pe. Miꞌi tote iꞌatuehay kahato paꞌiria wywo nagnia wywo Iuteu ywania wãiꞌe hap moherep kuap kahato haria wywo Peteru Iuwãu kuasa hap ete.


text:
Miꞌi hawyi paꞌi koro Anai e hap putꞌokꞌe tosa­ꞌy­ruꞌin paꞌi Kaꞌiwa paꞌi Iuwãu paꞌi Aresã­tere wywo. Iꞌewyte yne tosa­ꞌy­ruꞌin wywo.


text:
Miꞌi hawyi Peteru Iuwãu taꞌa­tue­nõtem woꞌo­pyhik hap pyi hawyi taꞌa­tu­hytmoi taꞌa­tu­py­ꞌa­setpe hawyi apoꞌi­ꞌa­tuꞌe Peteru Iuwãu me — Uwe ehay pyi kahu ewetunug miꞌi tã gaꞌatpo Tupana mõtypot yat koro pe iꞌatuꞌe. Uwe eipo­ꞌoro miꞌi tã nug hamo iꞌatuꞌe Peteru Iuwãu me.


text:
Miꞌi hawyi Tupana Pãꞌãu putꞌokꞌe kahato Peteru piit pe hawyi Tupana wẽ wo ihay kahato itote — Urupo­re­kuaria woro­ho­ꞌo­wesat reran kahato e. Nagnia eweikuap to uhepiat eiwesat hap e. Eweikuap teran uwe ehay pyi mesuwat saꞌa­wy­ꞌiwuat ipy kĩꞌã rakat topy­huꞌat ipy waku raꞌyn hap e.


text:
Taꞌi Iesui tawa Nasare piat mimoe­hãite wyti ipy pakup takat e. Taꞌi Iesui ehay upi wyti uruimoe­hãite mekewat ipy kĩꞌã rakat gaꞌatpo e. Saꞌa­wyꞌi Tupana tipo­ꞌoro Temiit ahowawi Aipo­typot nuat wen maꞌato Imipo­ꞌoro Wakuat eweiꞌauka raꞌyn ariaꞌyp posak saꞌag ete. Yt naku i kahato ewetunug maꞌato ikuꞌuro hawyi Tupana tomoieĩ­neꞌen pakup i guꞌuro pyi e. Pywo ti rat toĩneꞌen i Iesui katu­pono mesup taꞌyn toimoe­hãite meiũwat miit e. Ewehaꞌat ro pyno imimoe­hãite kape katu­pono hewyry raꞌyn ehehamo e.


text:
Iesui ti Nu Wakuat kahato ewy e. Miꞌi Nu wo Tupana tunug naꞌyn toꞌyat koro sese e. Pywo ti rat Nu iheg kahato rakat ewy kahato Iesui e. Miꞌi waku uiꞌyat koro nug hamuat e Tupana saꞌa­wyꞌi morekuat Tawi miwan me Saumu 118.22 pe e ehepe wen maꞌato mekewat Nu pun haria wo kahato eweikup­teꞌen mesup eiperia e. Yt naku i kahato e. Maꞌato Eimipun wo ti Tupana haꞌa­wynug naꞌyn toꞌyat sese e.


text:
Wẽtup miit yn ni aheha­kye­raꞌat kuap hat e. Miꞌi Miit set ti Iesui e. Yt uwe i miꞌi rẽ mesu­wa­rotiat wuatꞌi Ehakye­raꞌat kuap hat e. Iesui mohey hap upi yn ni aheha­kye­raꞌat kuap Tupana e Peteru haty wo.


text:
Miꞌi hawyi more­kuaria itotiaria teꞌe­roꞌe toꞌope — Kat pote som aipupi yt teꞌe­ro­kenꞌẽ hin i Peteru Iuwãu iꞌatuꞌe. Yt karãpe i ti miꞌiria teꞌe­ru­pot­muꞌe kahato woꞌo­muꞌe hap wato sese puo. Aiꞌewy wen maꞌato miꞌi pytkai iꞌatuehay kuap kahato rakaria ewy. Pira pytyk haria miꞌiria miitꞌin eropat haria yn miꞌiria maꞌato iꞌatuehay poꞌog ikahu woꞌo­muꞌe haria akag koꞌi kai iꞌatuꞌe toꞌope nagnia. Uwe pyno iꞌatu­muꞌe mio tã e hap nug hamo iꞌatuꞌe toꞌope. Teꞌe­ru­wa­nẽtup hawyi — Taꞌi Iesui tiꞌa­tu­muꞌe miꞌiria haꞌa­wy­tepyi tomikuap koꞌi ete. Miꞌi pote mesup Taꞌa­tu­ka­ꞌiwat Iesui ewy kahato taꞌa­tunug iꞌatuꞌe toꞌope.


text:
Miꞌi hawyi itotiaria teꞌe­ra­haꞌat kahato ipy pakup takat yꞌam miat Iuwãu Peteru pyꞌa­setpiat kape hawyi teꞌe­ru­wa­nẽtup kahato taꞌa­tu­pyꞌa pe hawyi yt kat iꞌatuꞌe kuap i — Wakuap yn taꞌa­tunug mote aikotã wati­ꞌa­tu­ꞌa­piheg miꞌiria iꞌatuꞌe taꞌa­tu­wa­nẽtup hawe.


text:
Miꞌi hawyi taꞌa­tu­po­ꞌoro porapꞌi Peteru Iuwãu taꞌa­tu­ꞌya­ty­pepyi hawyi teꞌe­roꞌe toꞌope — Aikotã aru watunug miꞌiria wywo iꞌatuꞌe. Yt naku i wati­ꞌa­tu­ꞌa­piheg miꞌiria katu­pono waku kahato taꞌa­tunug mekewat ipy kĩꞌã rakat pe iꞌatuꞌe.


text:
Taꞌi heremo kahato raꞌyn iꞌatu­minug wakuap iꞌatuꞌe. Yne tawa Ieru­sarẽi miaria ikuap taꞌyn waku hap ipy kĩꞌã rakat moehãite hap miꞌi pote yt naku i Peteru yt naku i Iuwãu yt watoꞌe kuap i miitꞌin me katu­pono yt miitꞌin minug kuap i hap ewy taꞌa­tunug naꞌyn iꞌatuꞌe.


text:
Pyno waku wãiwa­toꞌe iꞌatuepe — Yt ewehenoi teiꞌo miitꞌin me poꞌog mekewat Iesui etiat waku watoꞌe iꞌatuepe maꞌato ewehenoi wẽtup ok pe Iesui etiat pote ti aru uruiꞌa­tu­sa­tyꞌi satyꞌi eipe waku watoꞌe iꞌatuepe iꞌatuꞌe. Yt naku i ti Iesui eweimo­herep miitꞌin me waku watoꞌe ro Iuwãu Peteru pe iꞌatuꞌe toꞌope itotiaria miitꞌin akag koꞌi paꞌi kororia. Miꞌi pote ti aru yt iwato i miitꞌin ikuap mekewat Iesui etiat iꞌatuꞌe toꞌope.


text:
Miꞌi hawyi Peteru Iuwãu taꞌa­tu­kaykay wãita­ꞌa­tuꞌe hamo — Waku raꞌyn toran naꞌyn wyti mio iꞌatuꞌe. Poꞌog o yt ewehenoi i raꞌyn Iesui etiat iraniaꞌin me iꞌatuꞌe. Iwat het wyti mio yt eweiꞌe teiꞌo wẽtup ok pe iꞌatuꞌe.


text:
Miꞌi hawyi Peteru Iuwãu tiꞌa­tu­wesat — Kat som pyno poꞌog waku urutunug sio Tupana miky­ꞌesat sio eiwat eimi­ky­ꞌesat mehĩꞌin iꞌatuꞌe.


text:
Maꞌato ti uruta­ꞌa­kasa ti raꞌyn howawi pãi iꞌatuꞌe. Taꞌi uruikuap ti raꞌyn urumuꞌe hat iꞌatuꞌe. Miꞌi tupono ti yt uruwẽ­pohep kuap i ti raꞌyn Urumuꞌe hat moherep hap ete pyi iꞌatuꞌe Peteru Iuwãu wãiꞌe haria pe.


text:
Maꞌato iraniaꞌin — Tupana wyti imowaku ipy kĩꞌã rakat iꞌatuꞌe. Miꞌi pote ti nagnia yt tiꞌa­tu­ꞌa­piheg kuap i maꞌato teꞌe­roꞌe iꞌatuepe — Ewetunug ne pote ti aru uruiꞌa­tu­ꞌa­piheg naꞌyn eipe iꞌatuꞌe paꞌi kororia.


text:
— Taꞌi Tupana ti waku kahato katu­pono 40 anu yt hewyry kuap i rakat mio waku raꞌyn tutunug. Iwato poityꞌi raꞌyn wakuap iminug iꞌatuꞌe iraniaꞌin.<pb/>


text:
Miꞌi hawyi iꞌatu­wẽ­pohep taꞌyn Peteru Iuwãu ete. Miꞌi hawyi tuwat raꞌyn taꞌa­tu­wy­riaꞌin Iesui mohey haria kape. Itote taꞌa­tu­henoi henoi raꞌyn kat iꞌatuꞌe kat iꞌatuꞌe paꞌi kororia ehay enoi haria nagnia ehay enoi haria taꞌa­tuepiat hap — Yt ewehenoi poꞌog i raꞌyn o miitꞌin me Iesui etiat iꞌatuꞌe uruepe iꞌatuꞌe — Maꞌato ewehenoi poꞌog ne mote ti aru uruiꞌa­piheg sese raꞌyn eipe iꞌatuꞌe uruepe Uhytꞌiꞌin manaꞌin iꞌatuꞌe.


text:
Miꞌi taꞌa­tukuap hawyi tuwat raꞌyn Tupana kape taꞌa­tuehay toꞌo­ꞌe­wy­ꞌewy hamo — Tupana Uruꞌywot Atipy piat iꞌatuꞌe. En ni wuatꞌi waikiru nug hat iꞌatuꞌe. Urupytyp nug hat sese En iꞌatuꞌe. Tupana En ni wuatꞌi puat yꞌy nug hat iꞌatuꞌe. Taꞌi wuatꞌi piat yi nug hat En iꞌatuꞌe.


text:
Taꞌi saꞌa­wy­ꞌiwuat urueꞌa­seꞌi Tawi mienoi ewy ti mio taꞌa­tunug saꞌag naꞌyn uruete Tupana iꞌatuꞌe. Emienoi Epãꞌãu Wakuat kaipyi mio tã e Tawi epe saꞌa­wyꞌi tuwepy hawuo iꞌatuꞌe — Kan hamo som kan hamo som iꞌatu­py­ꞌahak kahato wuatꞌi ywania ete Tupana e. Kat pote som toꞌo­nãpin saꞌag neꞌi Emipo­ꞌoro Urupo­rekuat nuat ete e Tawi saꞌa­wyꞌi miwan me. Mesup ehay ewy kahato taꞌa­tunug saꞌag kahato more­kuaria Emiꞌairo Iesui ete meiũpe Tupana iꞌatuꞌe.


text:
Mesup miitꞌin akag koꞌi paꞌi akag koꞌi yt tiky­ꞌesat hin i wyti Emipo­ꞌoro Iesui Taꞌa­tu­po­rekuat nuat hap iꞌatuꞌe. Taꞌi aiwy Tawi wepy ewawiat hap morekuat Tawi wepy 2.12 hawe ewywuat kahato taꞌa­tunug mesup Tupana iꞌatuꞌe.


text:
Katu­pono mesup taꞌyn teꞌe­ru­wa­ꞌa­tunug kahato meiũpe tawa Ieru­sarẽi me Emipo­ꞌoro Iesui etiat saꞌag taꞌa­tuehay hamo iꞌatuꞌe. Tupana iꞌatuꞌe mesup taꞌyn more­kuaria teꞌe­ru­wa­ꞌa­tunug toꞌo­nãpin saꞌag neꞌi Emiꞌairo Urupo­rekuat nuat Iesui mohit hamo mesuwe iꞌatuꞌe. Uruꞌywot mesup taꞌyn mekewat morekuat Eroti iꞌewyte morekuat Pũsui Piratu teꞌe­ru­wa­ꞌa­tunug Isareu ywania iraniaꞌin ywania wywo toꞌo­nãpin saꞌag neꞌi hamo iꞌatuꞌe. Koitywy tawa Ieru­sarẽi me taꞌa­tukat at kaꞌap aikotã aikotã waku eropat sese haria Iesui mohey haria yne moma hamo taꞌa­tukat toꞌo­nãpin saꞌag hap tote Tupana iꞌatuꞌe.


text:
Tupana iꞌatuꞌe uruikuap wen maꞌato yt kat i saꞌag taꞌa­tunug kuap Esaꞌyru ete uruete wãiꞌere pote iꞌatuꞌe. Pywo ti rat yne pore­kuaria mesu­wa­ro­tiaria epo piaria tukup­teꞌen hap uruikuap iꞌatuꞌe. Uruikuap taꞌyn more­kuaria yne emiꞌairo tukup­teꞌen sio waku sio yt hap uruikuap iꞌatuꞌe. Tupana epo pe urutu­kup­teꞌen miꞌi pote yt kat i saꞌag taꞌa­tunug kuap uruete sio wãiꞌere iꞌatuepe pote iꞌatuꞌe. Tupana etunug o emiky­ꞌesat ewy more­kuaria po wo uruete emõtypot hamuat iꞌatuꞌe katu­pono uruikuap taꞌyn more­kuaria tunug ehay etiano aikotã yianme emienoi iꞌatuepiat hap ewy yn taꞌa­tunug kuap iꞌatuꞌe.


text:
Koitywy mesuwe miitꞌin akag koꞌi aiꞌakit reran kahato iꞌatuꞌe. Miꞌi pote Tupana urumoe­saika kahato esaika hamo ehay Iesui etiat moherep torania miitꞌin miat hamo iꞌatuꞌe.


text:
Miꞌi hawyi — Tupana iꞌatuꞌe urumoe­saika o Iesui po wo miitꞌin moehãite kahato hamo aikotã Esaꞌyru Iesui tunug saꞌa­wy­ꞌiwuat ewy yt uwe miit misepap nug hap ewy i etunug o urupo wo miitꞌin mowa­nẽtup kahato hamo iꞌatuꞌe haty wo Peteru Iuwãu wywo Tupana kape.


text:
Mio tã iꞌatuꞌe pote tyryꞌe kahato meiẽwat iꞌatu­wa­ꞌa­tunug hap getap. Miꞌi hawyi Tupana Pãꞌãu Wakuat tiꞌa­tu­moe­saika kahato raꞌyn itotiaria iꞌatu­miẽtup ewy. Miꞌi kaipyi yt teꞌe­ro­kenꞌẽ hin i raꞌyn wanĩ­kaptia pupi. Miꞌi hawyi Tupana ehay yn naꞌyn iꞌatuehay wo.


text:
Miꞌi hawyi Iesui mohey haria woꞌo­kyꞌe kahato haria tukup­teꞌen itote aikotã wẽtup miit ewy kahato iꞌatu­pyꞌa wasu hap. Taꞌi wẽtup miit ewy yn iꞌatu­wa­nẽtup hap. Miꞌi hawyi iꞌatue­gyiꞌat kahato rakaria wo tukup­teꞌen itote. Miꞌi hawyi yt uwe i itote — Uianuat yn uhekat e hat topy­huꞌat iꞌatu­py­ꞌa­setpe katu­pono taꞌa­tu­mõꞌẽ kahato toꞌope kat koꞌi kat koꞌi iꞌatuekat e. — Taꞌi aiwanuat topy­huꞌat yne uhekat yne uruekat mesup iꞌatuꞌe toꞌope katu­pono taꞌa­tu­kyꞌe kahato saꞌa­wyꞌi Iesui mohey haria itote.


text:
Iesui ti tuwẽtem naꞌyn guꞌuro pyi iꞌatuꞌe kahato Iesui potpo­ꞌo­roria 12 ok takaria wuatꞌi miitꞌin me. Hesaika kahato iꞌatuehay Iesui ete topy­huꞌat itote. Miꞌi hawyi miitꞌin teꞌe­ru­wa­nẽtup kahato iꞌatuehay kape. Miꞌi hawyi tuwepyi Tupana tuwehum kahato iꞌatuete.


text:
Miꞌi hawyi taꞌa­tueꞌyi saꞌup ti taꞌatuium 12 ok takaria pe. Miꞌi hawyi taꞌa­tu­mõꞌẽ mekewat saꞌup ihaky­ꞌeꞌi rakaria pe. Miꞌi hawyi yt wẽtup ok i iꞌatu­py­ꞌa­setpe toĩneꞌen ihaky­ꞌeꞌi rakat.


text:
Miꞌi hawyi wẽtup ok mehĩ Iuse yi Sipiri kaipywiat wyti teꞌyi saꞌup hum yne raꞌyn 12 ok takaria pe. Iuse ti ahaꞌa­seꞌi saꞌa­wy­ꞌiwuat Irewi ywania ti.


text:
Miꞌi Iuse taꞌa­tuꞌe hawe ti teꞌe­ru­wẽ­powat — Aipo­wyro hat iꞌatuꞌe maꞌato Iuteu ywania — Mehĩ Panãpe iꞌatuꞌe taꞌa­tu­pusu puo.<pb/>Pyno aikotã hap ewy taꞌa­tunug. Miꞌi hawyi atiwan mesuwe uito Iruka.<pb/>


text:
Miꞌi hawyi wẽtup eꞌat pe Panãpe ewywuat Iesui mohey hat mehĩ Anania tiwe­neru raꞌyn teꞌyi teha­ryꞌi Sawira wat wywo te.


text:
Miꞌi hawyi yi saꞌup taꞌa­tuewyi ipatꞌok katu­pono yt taꞌatuium yne teran i Tupana pe. Miꞌi hawyi maꞌato — Urueꞌyi saꞌup urutum yne Tupana pe waku watoꞌe 12 ok takaria pe iꞌatuꞌe toꞌope. Miꞌi hawyi toto Anania 12 ok takaria kape hawyi — Heno uhyt e meiko raꞌyn urueꞌyi saꞌup toran naꞌyn atum neran Tupana pe e maꞌato yt pywo pe i.


text:
Miꞌi hawyi Peteru toꞌe Anania pe — Kat pote som Tupana Pãꞌãu Wakuat pe eso teran e. Taꞌi ahiag ehay pyi wyti eso teran e. Taꞌi ipatꞌok yn wyti etum uipo pe maꞌato — Atum yne Tupana pe ere uruepe pytkai e.


text:
Saꞌa­wy­ꞌite ti toran epo pe mekewat yi toĩneꞌen e. Iꞌewyte koitywy etiwe­neru hawyi epo pe te mekewat yi saꞌup topy­huꞌat e. Kat poteĩ pyno — Atum yne raꞌyn wyti meiko Tupana pe ere uruepe. Taꞌi ipatꞌok te ti topy­huꞌat epo pe — Atum yne ere pytkai e. Yt naku i are e. Taꞌi yt uhepe i wyti eso hap uhyt e maꞌato Tupana pe wyti eso hap e Peteru Anania pe.


text:
Mio tã e hawyi taꞌat raꞌyn yi tote heso rakat hawyi ipyhu tekꞌe raꞌyn. Miꞌi kapiat akasa haria teꞌe­ro­kenꞌẽ kahato raꞌyn ipupi.


text:
Miꞌi hawyi itotiaria kurum iwasuria terut raꞌyn sokpe kytꞌi huwy hamuat hawyi taꞌa­tu­suwy ipiit hawyi taꞌa­tusyp taꞌyn Anania.


text:
Miꞌi rokirẽ Anania piit taꞌa­tusyp taꞌyn. Miꞌi turan myeꞌym ora hap ewy tokosap hawyi iharyꞌi putꞌokꞌe raꞌyn Peteru ete. Yt toikuap hin i te teꞌaito kuꞌuro hap.


text:
Miꞌi hawyi Peteru toꞌe tope — Mana Sawira e toran ni raꞌyn apo eheꞌyi saꞌup ewetum Tupana pe sio yt e. Pywo apo eꞌaito tum yne ti raꞌyn eheꞌyi saꞌup mana sio yt e. Miꞌi hawyi toiwesat — Pywo ti an mimi e tutum yne ti raꞌyn urueꞌyi saꞌup Tupana pe e mana Sawira Peteru pe.


text:
Miꞌi hawyi — Yt naku i e Peteru katu­ponoĩ eiwo­ꞌo­ꞌewy eheso e. Kat poteĩ ewehãꞌãg neran Uruka­ꞌiwat Pãꞌãu Wakuat eheso hamo e. Pyno erahaꞌat ro oken kape mana Sawira e katu­pono tõꞌẽ raꞌyn eꞌaito syp kahu hawyi kurumꞌi wasuria koꞌi e. Mana e mio ti ewat epiit ikuꞌuro rakat iꞌewyte raꞌyn taꞌa­tue­reto irane hyp hamo eꞌaito ewy e Peteru.


text:
Miꞌi hawyi meremo mana Sawira iꞌewyte ikuꞌuro itote hawyi taꞌat raꞌyn Peteru py yatype hawyi ipyhu tekꞌe raꞌyn. Miꞌi hawyi kurum iwasu koꞌi teꞌe­ra­haꞌat okenꞌy­pykiat turan — Ikuꞌuro raꞌyn wyti iharyꞌi iꞌatuꞌe. Miꞌi hawyi taꞌa­tue­reto raꞌyn ipiit heꞌaito syp hap kape hyp hamo. Miꞌi hawyi taꞌa­tusyp heꞌaito ywyt puo.


text:
Miꞌi hawyi waꞌa­tunug haria Iesui mohey haria teꞌe­ro­kenꞌẽ kahato raꞌyn typy ok heso rakaria ikuꞌuro iꞌatue­hamo hawyi. Iꞌewyte iraniaꞌin ikuap hawyi teꞌe­ro­kenꞌẽ kahato taꞌa­tu­ꞌauka Tupana piat hap pupi.<pb/>


text:
Miꞌi hawyi 12 ok takaria po pe iwato kahato topy­huꞌat Tupana esaika hap. Miꞌi hawyi taꞌa­tunug moityꞌi raꞌyn iwato kahato Tupana ewy yt miitꞌin minug kuap i koꞌi taꞌa­tu­mo­herep miitꞌin pyꞌa­setpe.


text:
Yt iraniaꞌin minug kuap i koꞌi ewywuat raꞌyn taꞌa­tunug Tupana po wo. Miꞌi pote — Aikotã som miꞌiria inug miꞌi tã iꞌatuꞌe iraniaꞌin. Taꞌi waku kahato ti Iesui mohey haria tunug iꞌatuꞌe iraniaꞌin toꞌope wen maꞌato — Wato­kenꞌẽ kahato iꞌatu­pupi iꞌatuꞌe. Arewa­nẽtup yt naku i watuwat miꞌiria upi katu­pono sio watuwat iꞌatuupi hawyi mehĩ Anania eharyꞌi Sawira ewywuat wato­py­huꞌat iꞌatuꞌe toꞌope. Miꞌi hawyi Iesui mohey haria teꞌe­ru­wa­ꞌa­tunug kahato yne eꞌat pe morekuat Sarumãu eꞌoken note Tupana mõtypot yat koro pe.


text:
Iꞌewyte ikyꞌesat haria typyꞌi sese Iesui mohey hanuaria ipakup i ihainiaꞌin hary­po­riaꞌin toko­kaꞌat Aika­ꞌiwat Iesui kape. Mekewat eꞌat pe tuwe­hytꞌok kahato raꞌyn imohey haria pakuptia iꞌatu­ꞌya­type.


text:
Miꞌi hawyi iꞌahu rakaria taꞌa­tue­ꞌyni iãti wẽtup sok yn toꞌo­tote tote tukup­teꞌen muꞌap ẽpe upi — Peteru pãꞌãu mono tokosap uruho­ꞌopot poityꞌi pote urupohag nug hamo iꞌatuꞌe. Miꞌi hawyi mono uruehãite i raꞌyn iꞌatuꞌe iꞌahu rakaria toꞌope.


text:
Iꞌewyte tawa Ieru­sarẽi popy etiaria tawa hit popy wuaria teꞌe­ru­wa­ꞌa­tunug Ieru­sarẽi kape. Miꞌi kape taꞌa­tuerut iꞌahu rakaria iꞌewyte miitꞌin ahiag ipiit piat rakaria taꞌa­tuerut. Miꞌiria yne Tupana tiꞌa­tu­moe­hãite 12 ok takaria po wo.<pb/>


text:
Miꞌi pote paꞌi koro tomie­rohik koꞌi wywo iꞌatue­ha­ꞌy­wywi kahato raꞌyn Iesui mohey haria ete. Miꞌi hawyi iꞌatu­saiwot kahato neꞌi raꞌyn — Waku wati­ꞌa­tu­moma yne Iesui mohey haria iꞌatuꞌe toꞌope.


text:
Maꞌato wãtym hake turan putꞌokꞌe Tupana mipo­ꞌoro atipy kaipywiat iꞌatu­ꞌo­ken­hypꞌok hamuat. Miꞌi upi tuwat iheg myi.


text:
Miꞌi hawyi itote toꞌe iꞌatuepe — Eweiwat ro Tupana mõtypot yat koro kape hawyi eweikup­teꞌen no wuatꞌi miitꞌin pyꞌa­setpe hawyi ewehenoi henoi kahato ro — Iesui ti tuwẽtem i raꞌyn guꞌuro pyi eweiꞌe ro itote e. Iesui mohey hap yn ni muꞌap Tupana kapiat eweiꞌe i ro iꞌatuepe e. Iesui yn wyti aimoieĩ­neꞌen wuatꞌi eꞌat piat kuap hat eweiꞌe ro itotiaria pe e atipy kaipywiat sut hat Iesui potpo­ꞌo­roria pe.


text:
Miꞌi hawyi tuwat raꞌyn 12 ok takaria hawyi teꞌe­ru­we­hytꞌok hunete Tupana mõtypot yat koro pe. Miꞌi hawyi taꞌa­tu­ꞌa­tu­muꞌe kahato i raꞌyn itotiaria.<pb/>Miꞌi turan paꞌi koro toto raꞌyn towy­riaꞌin wywo more­kuaria yat koro kape. Miꞌi hawyi toiꞌa­tu­kaykay raꞌyn tuwe­wawi woꞌo­nãpin haria temiitꞌin Isareu ywania etuꞌi­saria toiꞌa­tu­kaykay. Teꞌe­ru­wa­ꞌa­tunug yne raꞌyn hawyi taꞌa­tu­po­ꞌoro tesu­ra­raꞌin 12 ok takaria pore­raꞌat hamo woꞌo­pyhyp hap kape.


text:
Miꞌi hawyi tuwat raꞌyn sura­raꞌin wen maꞌato yt uwe i taꞌa­tu­puẽti Iesui potmu­ꞌeria itote. Miꞌi hawyi teꞌe­ra­ꞌaipok i raꞌyn henoi hamo.


text:
— Taꞌi okenhyp koꞌi iheg me yne uruipuẽti iꞌatuꞌe iꞌewyte sura­raꞌin tukup­teꞌen yne okenꞌy­pyke iꞌatuꞌe. Taꞌi okenhyp koꞌi iheg me yne tukup­teꞌen iꞌatuꞌe. Miꞌi hawyi uruho­ꞌo­ꞌo­ken­hypꞌok 12 ok takaria wywuat okipy wen maꞌato itote yt uwe hin i raꞌyn uruipuẽti eimi­pyhik koꞌi pãi iꞌatuꞌe.


text:
Miꞌi hawyi Tupana mõtypot yat koro kaꞌi­waria surara akag koꞌi paꞌi koro koꞌi teꞌe­ru­wa­nẽtup kahato hawyi teꞌe­roꞌe — Aikowo som teꞌe­ro­popy Iesui potmu­ꞌeria taꞌa­tu­pyhik hap pyi iꞌatuꞌe toꞌope. Aikotã aru waku watunug miꞌiria ete iꞌatuꞌe toꞌope.


text:
Miꞌi turan putꞌokꞌe wẽtup ok miit toꞌe hamo — Tuꞌi­saria e mio wyti eimi­pyhik koꞌi Iesui potmu­ꞌeria tukup­teꞌen Tupana mõtypot yat koro pe i raꞌyn e. Miꞌi tote taꞌa­tu­ꞌa­tu­muꞌe kahato miitꞌin Taꞌa­tu­ka­ꞌiwat ete e more­kuaria pe.


text:
Mio tã e hap taꞌa­tukuap hawyi sura­raꞌin sem tuwat i raꞌyn iꞌatue­ro­poꞌok hamo. Miꞌi hawyi toꞌe sura­raꞌin akag muꞌap upi temiitꞌin me — Eimitum mo o e yt eweiꞌa­tu­sa­tyꞌi satyꞌi teiꞌo mekewat Pauru e hap het rakat mesuwe miitꞌin sem ipotmu­ꞌeria typyꞌi tok pe e kat pote meremo ti aru miitꞌin sem aiꞌa­tu­ꞌuka nu wo e. Eiweꞌeg wo o e. Miꞌi hawyi sura­raꞌin tiꞌa­tu­kaykay Iesui emiitꞌin.


text:
Miꞌi hawyi taꞌa­tue­reto morekuat yat kape. Taꞌa­tuerut hawyi taꞌa­tupag woꞌo­muꞌe haria akag pyꞌa­setpe i raꞌyn.


text:
Miꞌi hawyi paꞌi koro toꞌe — Kat pote som eweiꞌa­tu­muꞌe wuatꞌi miitꞌin Iesui ete yt urumi­ky­ꞌesat ewy i iꞌatuꞌe. Saꞌa­wyꞌi ti — Yt ewehenoi i ran o Iesui etiat iraniaꞌin me urutoꞌe raꞌyn ehepe wen maꞌato ti mio yne miitꞌin tawa Ieru­sarẽi miaria tikuap kahato mekewat Iesui etiat e. Taꞌi Tupana Mipo­ꞌoro Aipo­rekuat nuat auka haria ti paꞌi koꞌi eweiꞌe ti uruepe e paꞌi koro. Yt naku i kahato eipe e.


text:
Miꞌi hawyi Peteru tiꞌa­tu­wesat — More­kuaria e waku kahato urutunug wuatꞌi eimi­ky­ꞌesat ewy wen maꞌato karãpe eipe urupo­ꞌoro yt Tupana miky­ꞌesat ewywuat nug hamo i miꞌi pote ti poꞌog waku urutunug Tupana miky­ꞌesat ok tã wãiꞌe­weiꞌe pytkai e Peteru.


text:
Miitꞌin Potypot no Tupana tiky­ꞌesat kahato Uruka­ꞌiwat Iesui e. Mio tã e Tupana saꞌa­wyꞌi — Miꞌi Miit ti Uipo sese kawiat ieĩneꞌen hat e. Miꞌi Miit ti wuatꞌi miitꞌin ehakye­raꞌat hanuat e Tupana saꞌa­wyꞌi miwan me e Peteru. Taꞌi Iesui ti henoi ahepe mekewat muꞌap aiminug yt naku i hap kaipywiat aihep hamuat e. Miꞌi Miit yn ni muꞌap Tupana kapiat hat e. Miꞌi Miit yn ni aiꞌy­wania Isareu ywania wanẽtup saꞌag hap mohãpyk kuap hat e. Toiky­ꞌesat yne aiꞌy­wania tomie­ha­kye­raꞌat koꞌi wuat hap e.


text:
Yt uruto yn i ti mio tã urutoꞌe maꞌato Tupana Pãꞌãu Wakuat iꞌewyte mio tã e at kaꞌap uruꞌe hap ewy te e Peteru. Mio wyti Tupana tum neran Topãꞌãu Wakuat tomi­ky­ꞌesat nug haria pe pãi e. Miꞌi Miit etiat ri urumikuap uruimo­herep miitꞌin me ehepe uhytꞌiꞌin e. Miꞌi Miit yn aheha­kye­raꞌat kuap hat e Peteru woꞌo­nãpin haria akag koꞌi pe.<pb/>


text:
Mio tã e Peteru hawyi woꞌo­nãpin haria iꞌatu­py­ꞌahak kahato Iesui potpo­ꞌo­roria ete. Miꞌi hawyi — Waku watu­ꞌuka miꞌiria iꞌatuꞌe toꞌope.


text:
Miꞌi hawyi itote toĩneꞌen paꞌi kororia pyꞌa­setpe wẽtup ok miit iꞌatu­nãpin hat akag koro. Miꞌi miit poꞌog iꞌatu­mi­mõ­typot. Miꞌi ti Musei wãiꞌe hap moherep hat. Miꞌi miit set Kamarieu e hap het rakat. Miꞌi hawyi ipoĩꞌãm naꞌyn iꞌatu­py­ꞌa­setpe yne nãpin hamo — Uimi­mu­ꞌeria e atiky­ꞌesat eweiꞌa­tu­po­ꞌoro porapꞌi meimuẽ­waria 12 ok takaria sura­raꞌin upi wẽtup yat kape e.


text:
Tuwat yne ipotmu­ꞌeria hawyi toꞌe woꞌo­muꞌe hat Kamarieu itotiaria pe — Uipot­mu­ꞌeria e eiweꞌeg wo o e. Eiwa­nẽtup o kat aru pyno watunug Iesui mohey haria ete e.


text:
Haꞌa­wyte wẽtup surara Teuta tuwe­mo­wato meiũpe tawa Ieru­sarẽi me e. Miꞌi hawyi 400 sura­raꞌin tuwat hupi e. Miꞌi turan ni ikuꞌuro raꞌyn Teuta taꞌa­tu­ꞌauka raꞌyn e. Miꞌi hawyi yt kat i raꞌyn topy­huꞌat iwat hemiit. Tuwat yne raꞌyn iwat haipe­piaria e. Mesup yt uwe i mekewat Teuta emiit mesuwe e Kamarieu Isareu ywania pe.


text:
Iꞌewyte gaꞌatpo tama Karireia piat uhyt Iuta e hap het rakat tuwe­mo­wato meiũpe e. Miꞌi hawyi tuwat kahato miitꞌin hupi typyꞌi kahato hesu­ra­raꞌin wo e. Miꞌi hawyi mekewat woꞌoset puruk hap eꞌat pe toiꞌa­tu­kaykay yne tesu­ra­raꞌin tuwe­wawi hawyi taꞌa­tu­ꞌa­tu­ꞌuka kahato mesuwe maꞌato miꞌi turan ikuꞌuro raꞌyn Iuta hawyi teꞌe­ru­we­sytpok taꞌyn Iuta saipe­piaria torania e Kamarieu.


text:
Miꞌi pote areꞌe mio ehepe waku ti aipohep taꞌyn Iesui saipe­piaria ete e. Waku waure wo yn naꞌyn aito iꞌatukai e Kamarieu. Iꞌatuwat iꞌatueko miitꞌin wanuat neꞌi pote ti aru ikahuro raꞌyn topy­huꞌat e.


text:
Maꞌato iꞌatuehay pywuat Tupana wanuat pote ti aru yt karãmuo i wati­moma kuap iꞌatuehay e. Pyno Tupana etiano watu­ꞌuka pote imiꞌakit koꞌi wo aru wato­py­huꞌat uhytꞌiꞌin e Kamarieu paꞌi koro emiitꞌin me.


text:
— Pywo kahato tig urunãpin mehĩ Kamarieu iꞌatuꞌe itotiaria. Miꞌi tã ti aru epiat urunãpin hap ewy ti aru pyno urutunug uhyt iꞌatuꞌe paꞌi koro kapiat waꞌa­tunug haria. Miꞌi hawyi taꞌa­tu­kaykay 12 ok takaria teꞌe­ru­we­wawi. Miꞌi hawyi taꞌa­tu­ꞌahyk ahyk saity saꞌag wo Iesui potmu­ꞌeria. Taꞌa­tu­ꞌa­piheg kahato hawyi wãiꞌi­ꞌa­tuꞌe — Yt ewehenoi poꞌog i raꞌyn o miitꞌin me Iesui etiat iꞌatuꞌe. Yt ewehenoi teiꞌo iraniaꞌin me Iesui etiat iꞌatuꞌe. Maꞌato poꞌog ewetunug mote poꞌog aru saꞌag uruiꞌa­tu­ꞌa­piheg eipe iꞌatuꞌe. Pyno waku eweiwat i raꞌyn eiꞌyat koꞌi kape iꞌatuꞌe 12 ok takaria pe.


text:
Miꞌi hawyi tuwat i raꞌyn more­kuaria yat koro pyi. Tuwat hawyi iꞌatu­wẽ­papꞌi kahato itote — Tupana iꞌatuꞌe urutu­wehum kahato raꞌyn eete iꞌatuꞌe. Koitywy urumo­sa­tyꞌi satyꞌi saꞌag kahato itote Esaꞌyru mohey haria uruto pote iꞌatuꞌe. Maꞌato ti waku uruho­ꞌopot Esaꞌyru Iesui set poꞌypyi iꞌatuꞌe.


text:
Miꞌi hawyi ipotmu­ꞌeria tiꞌa­tu­muꞌe at kaꞌap yne iꞌatuꞌyat puaria. Iꞌewyte taꞌa­tu­ꞌa­tu­muꞌe Tupana mõtypot yat koro totiaria. Yt iꞌatu­wẽ­pohep hin i maꞌato — Iesui ti Tupana tipo­ꞌoro Aipo­rekuat nuat iꞌatuꞌe taꞌa­tuehay pirik wo.<pb/>Iesui potmu­ꞌeria mienoi hap ewy atiwan mesuwe uito Iruka.<pb/>


text:
Miꞌi hawyi ipotmu­ꞌeria timo­herep kahato miitꞌin me yne Iesui etiat. Mekewat eꞌat pe imohey pakup i haria teꞌe­ru­we­mo­ty­pyꞌi kahato itote. Imohey pakup i haria typy pusu kuap haria tukup­teꞌen. Miꞌiria yne Iuteuria maꞌato typy pusu kuap haria miꞌiria tukup­teꞌen. Wẽtup ywania Kereku pusu kuap haria maꞌato wẽtup ywania Epereu pusu kuap haria. Miꞌi hawyi wẽtup eꞌat pe Kereku pusu kuap haria teꞌe­roꞌe toꞌope — Kat pote Epereu pusu kuap haria poꞌog imõꞌẽ taꞌa­tue­hi­wuria pe aito wuaria kai iꞌatuꞌe.


text:
Miꞌi hawyi 12 ok takaria tikuap mio tã iꞌatuꞌe hap hawyi taꞌa­tu­ꞌa­tu­kaykay raꞌyn torania hawyi teꞌe­roꞌe Iesui mohey haria typyꞌi rakaria pe — Maꞌato ti yt naku i uruiꞌatoiat Tupana ehay hiwu koꞌi piat miꞌu mõꞌẽ hamo iꞌatuꞌe. Uruto ti yt urupot­put­ꞌokꞌe i typy motpap nug hamo iꞌatuꞌe. Yt urupot­put­ꞌokꞌe i Tupana ehay moherep at kaꞌap hamo iꞌewyte hiwu poi hamo at kaꞌap iꞌatuꞌe. Niatpo kahato typy motpap nug hamo at kaꞌap iꞌatuꞌe.


text:
Miꞌi tupono waku eweiꞌairo 7 ihainia wakuat rakat hiwu sese koꞌi piat miꞌu mõꞌẽ hamo iꞌatuꞌe. Waku eweiꞌairo iweꞌeg kahato rakaria iꞌatuꞌe. Waku eweikat Iesui mohey sese haria inug hamo iꞌatuꞌe. Waku Tupana Pãꞌãu Wakuat miky­ꞌesat ewywuat nug kuap haria eweiꞌairo iꞌatuꞌe. Eweiꞌairo ro wakuaria miitꞌin mimõ­typot koꞌi iꞌatuꞌe. Miꞌiria ewywuat yn ni waku wati­po­ꞌoro urupotpap nug hamo miꞌu mõꞌẽ hiwu koꞌi piat hamo iꞌatuꞌe 12 ok takaria Iesui mohey haria pe.


text:
Maꞌato uruto wyti Tupana ehay mõꞌẽ haria wo yn ni urutu­kup­teꞌen aru at kaꞌap uruto iꞌatuꞌe. Iꞌewyte Tupana wywo yn uruto uruehay teran at kaꞌap iꞌatuꞌe.


text:
Miꞌi hawyi wuꞌuka haria teꞌe­roꞌe — Pyno waku watunug eiꞌe hap ewy iꞌatuꞌe taꞌa­tu­wesat 12 ok takaria pe. Miꞌi hawyi taꞌa­tu­ꞌairo 7 ihainia. Saꞌa­wyꞌi taꞌa­tu­ꞌairo mekewat Iesui mohey kahato hat mehĩ Etewãu katu­pono Tupana Pãꞌãu Wakuat eiam kahato topy­huꞌat miꞌi miit. Taꞌi Tupana miky­ꞌesat ewy yn tutunug. Miꞌi hawyi taꞌa­tu­ꞌairo wẽtup ok mekewat mehĩ Wiripi. Miꞌi hawyi taꞌa­tu­ꞌairo mehĩ Pokuru iꞌewyte mehĩ Nikanu. Miꞌi hawyi mehĩ Timãu iꞌewyte mehĩ Pamena taꞌa­tu­ꞌairo. Miꞌi hawyi mekewat mehĩ Nikurau yt Iuteu ywania i mekewat tawa Antiokia piat taꞌa­tu­ꞌairo. Miꞌi hawyi torania meimuẽwat 7 ok taꞌyn tukup­teꞌen itote.


text:
Miꞌi hawyi taꞌa­tu­mi­ꞌai­roria 7 ok takaria taꞌa­tuerut 12 ok takaria kape. Miꞌi hawyi teꞌe­ru­we­ponug naꞌyn hawyi — Tupana etiꞌa­tu­poi­tyro kahato miꞌiria iꞌatuꞌe. Etum o meiko­rania pe esaika hap epotpap nug hamo iꞌatuꞌe 12 ok takaria.<pb/>


text:
Miꞌi hawyi hãpyk kahato meimuẽwat 7 ok takaria timõꞌẽ miꞌu hiwu sese koꞌi pe. Miꞌi pote Iesui potmu­ꞌeria sese 12 ok takaria tiꞌa­tu­muꞌe at kaꞌap miitꞌin yne Iesui miky­ꞌesat nug hap ete. Miꞌi hawyi yne tawa Ieru­sarẽi miaria pe taꞌa­tu­mõꞌẽ kahato Tupana ehay. Miꞌi pote typyꞌi kahato raꞌyn imohey pakup i haria itote tukup­teꞌen. Iꞌewyte iꞌatu kahato Iesui miky­ꞌesat yn nug haria tukup­teꞌen itote. Miꞌi turan paꞌiria sem iꞌewyte teꞌe­ro­py­huꞌat Iesui mohey haria wo raꞌyn itote.<pb/>


text:
Miꞌi hawyi mekewat mehĩ Etewãu timo­herep kahato raꞌyn miitꞌin me Tupana esaika hap — Taꞌi Tupana mikyꞌe kahato ti miꞌi iꞌatuꞌe. Taꞌi Tupana ti tuwehum kahato Etewãu ete iꞌatuꞌe toꞌope itote. Tupana ti hum kahato tewaku hap hawyi toimo­herep kahato topo wo Tupana yn inug kuap hap koꞌi. Yt miit minug kuap i koꞌi tutunug Tupana esaika hamo.


text:
Maꞌato meiũran iraniaꞌin Iuteu ywania paꞌi koꞌi Tupana yat kaipywiat õꞌẽ haria iꞌatu­py­ꞌahak kahato Etewãu ete Taꞌi taꞌa­tu­ꞌakit reran neꞌi taꞌa­tuehay wo maꞌato yt taꞌa­tu­ꞌakit kuap i katu­pono miꞌi Tupana Pãꞌãu kaipyi raꞌyn ihay. Miꞌi pote Etewãu ehay ete iꞌatu­py­ꞌahak sese raꞌyn woꞌo­muꞌe haria yi Sireniu pywiaria tawa Aresã­tere pywiaria yi Sirisia pywiaria yi Asia pywiaria iꞌatu­py­ꞌahak kahato Etewãu ete. — Taꞌi uruto urutu­we­po­ꞌoro iꞌatuꞌe. Yt uwe i urupo­ꞌoro kuap haria iꞌatuꞌe. Taꞌi miitꞌin mipoꞌi poꞌi saity porop haria koꞌi uruto iꞌatuꞌe Etewãu me.


text:
Miꞌi hawyi taꞌa­tunug Tupana mõtypot yat tawa Ieru­sarẽi me. Miꞌi hawyi taꞌa­tu­setꞌok taꞌa­tuꞌyat Miitꞌin pore­nõtem wanĩ­kaptia po pywiat hap yat iꞌatuꞌe. Miꞌiria Etewãu tiꞌa­tu­wesat hãpyk kahato katu­pono Tupana Pãꞌãu kaipyi raꞌyn ihay. Iweꞌeg kahato poꞌog poꞌog iꞌatu­weꞌeg hap kai. Miꞌi pote yt taꞌa­tu­wesat kuap i. Yt kat iꞌatuꞌe kuap i Etewãu me.


text:
Yt taꞌa­tu­wesat kuap i pote teꞌe­roꞌe toꞌope — Waku wati­po­ꞌoro heso rakaria more­kuaria kape heso hap Etewãu etiat enoi hamo. Waku mio tã iꞌatuꞌe heso rakaria — Etewãu ni ihay saꞌag kahato Tupana ete e hamo iꞌatuꞌe. Tupana etiat weky­ryꞌi hat neꞌi iꞌewyte ahaꞌa­seꞌi Musei ete ihay saꞌag kahato e hamo iꞌatuꞌe ipyꞌahak takaria.


text:
Miꞌi hawyi tuwat raꞌyn Etewãu etiat taꞌa­tueso hamo. Miꞌi hawyi nagnia tikuap taꞌyn hawyi yt iꞌatu­wese hin i raꞌyn Etewãu ete. Miꞌi pote nagnia iꞌewyte miwan enoi haria tuwat raꞌyn sura­raꞌin wywo. Miꞌi hawyi haty wo taꞌa­tu­pytyk Etewãu. Miꞌi hawyi yi upi taꞌa­tuekyi more­kuaria yat kape ihay kuap hamo pywo apo sio yt hap kuap hamo.


text:
Miꞌi hawyi henoi hanuaria iꞌatu­poĩꞌãm taꞌa­tueso hap teꞌe­roꞌe hamo — Meiũwat Etewãu ti aimo­weu­kaꞌi Tupana yat ete aiꞌy­wania nãpin hap ete iꞌatuꞌe.


text:
Meiũwat Tupana yat wato ti Iesui tipuruk irane e wyti iꞌatuꞌe. Saꞌa­wy­ꞌiwuat aheko yne ainãpin Musei piat hap ti Iesui tawa Nasare piat timoma irane e ti Etewãu iꞌatuꞌe.


text:
Miꞌi hawyi itotiaria teꞌe­ra­haꞌat Etewãu kape hawyi — Are pãi iꞌatuꞌe iwat howa ti hẽtyhot raꞌyn atipy piat owa hẽtyhot hap ewy raꞌyn iꞌatuꞌe toꞌope typyꞌi rakaria.<pb/>Miꞌi tã hap ewy taꞌa­tunug Etewãu ete wakuat pytkai. Miꞌi tã etiat atiwan mesuwe uito Iruka.<pb/>


text:
Miꞌi hawyi toiwesat — Eiwa­nẽtup to meikowo mehĩꞌin e uhaꞌa­se­ꞌiꞌin uiꞌy­wania e waku sakpo e ti Ahetu­pana. Nimo raꞌyn ti tuwe­mo­herep ahaꞌa­seꞌi Aparãu me yi Mesu­pu­tamia pe.


text:
Miꞌi hawyi wẽtup eꞌat Tupana toꞌe — Aparãu e erẽtem no ewat eꞌyi pyi eꞌywotꞌin yaty­pepyi e. Atimo­herep teran wyti epe wẽtup yi e Aparãu me e.


text:
Miꞌi hawyi totoiat raꞌyn tetawa Kauteu hawyi toto pya tetawa pyi mekewat tawa Arã kape toto wẽtup yi kape toto. Miꞌi hawyi toĩneꞌen tawa Arã me. Toꞌywot ikuꞌuro hawyi Aparãu toto i raꞌyn aikope aikope Tupana timo­herep muꞌap hap upi toto. Miꞌi hawyi putꞌokꞌe mesuwe aikope mio watoĩ­neꞌen hap kape toto e Etewãu. Mesuwat aheꞌyi tote hewyry motꞌi hawyi Tupana toꞌe tope — Aparãu e mesuwat yi yne wyti aru atum epe uiwy e. Pywo ti mesuwat yi wato hap ok tã atum yne epe iꞌewyte ewat emiariru emiari­ruꞌin wuatꞌi eꞌat piaria pe atum mesuwat eꞌyi e.


text:
Mio tã e ti saꞌa­wyꞌi Tupana ahaꞌa­seꞌi Aparãu me yt wẽtup i imẽpyt sese te turan. — Atimo­ty­pyꞌi kahato ti aru esaꞌy­ruꞌin e. Taꞌi mesuwat yi yne atum mesup epe e yt kat i hin te Aparãu eꞌyi meiũpiat te turan e. Yt ipyãtap ok tã i te heꞌyi turan e Etewãu.


text:
Miꞌi hawyi Tupana toꞌe Aparãu kape — Emiari­ruꞌin wyti aru 400 eꞌat iꞌaman mot turan naꞌyn ikohye­wyry kahato wanĩ­kaptia eꞌyi tote e. Itote ti aru esaipe piaria hoꞌopot kahato. Motpap wyti aru taꞌa­tunug yt kat saꞌup i e. Taꞌi taꞌa­tu­ho­ꞌopot kahato wanĩ­kaptia pyꞌa­setpe e Tupana ahaꞌa­seꞌi Aparãu me e.


text:
Maꞌato emiariru koꞌi atomoe­ha­ky­ꞌeꞌi haria ti aru atiꞌa­tu­ꞌa­piheg kahato e. Aikope aikope emiariru koꞌi tukup­teꞌen wanĩ­kaptia po pe turan areĩneꞌen iꞌatu­ka­wiano kahato hamo e. Yne yne esaipe­piaria ewanĩ­kaptia atiꞌa­tu­ꞌa­piheg kahato aru e Tupana. Miꞌi hawyi atiꞌa­tu­po­re­nõꞌẽ ti aru wanĩ­kaptia po pyi. 400 eꞌat iꞌaman mot hap ete atiꞌa­tu­kaykay aru miꞌiria meikowo mesuwat eꞌyi kape i raꞌyn e. Miꞌi hawyi ti aru tõꞌẽ tõꞌẽ kahato esaipe­piaria yne meikowo uimõ­typot hamo e Tupana saꞌa­wyꞌi ahaꞌa­seꞌi Aparãu me e Etewãu.


text:
Miꞌi pote atiky­ꞌesat yt kat i emusin sokpe e. Atiky­ꞌesat yne esaipe­piaria esaꞌy­ruꞌin emiari­ruꞌin toꞌo­ꞌewy wẽtup ywania yn e. Miꞌi pote eremusin sokpe tekꞌe. Iꞌewyte etitek esaꞌyru Isaki emusin sokpe e. Miꞌi tã eipiit eweimo­herep pote uweꞌin esaipe­piaria hap tuwekuap yt kat i eimusin sokpe hap ete e. Miꞌi hawyi ti aru uwe eꞌywania sese kuap hap topy­huꞌat e Tupana Aparãu me saꞌa­wyꞌi sese e Etewãu. Miꞌi hawyi Aparãu haꞌyru raꞌyn Isaki tuwe­mo­herep e. Miꞌi hawyi 8 eꞌat toĩneꞌen tuwe­mo­herep hawyi Aparãu tosa­ꞌyru ahit pe toihep kyse hit wo aikotã Tupana mienoi ewy e. Miꞌi hawyi Isaki saꞌyru raꞌyn Iako aiꞌy­wania ywot pot tuwe­mo­herep 12 ok haꞌyru rakat raꞌyn topy­huꞌat e Etewãu. Iako saꞌy­ruꞌin 12 ok takaria saipe­piaria kaipyi ti mesup watoĩ­neꞌen 12 ok ywania aito hap watikuap taꞌyn e. Miꞌi hawyi wẽtup Iako saꞌyru ti Iuse e.


text:
Saꞌa­wyꞌi Iuse ete iyke­ꞌetꞌin teꞌe­ru­we­moe­ha­ꞌy­wywi kahato miꞌi pote taꞌa­tu­we­neru raꞌyn tama Esitu piaria pe. Itote itotiaria toiꞌa­tue­ropat yt kat saꞌup i taꞌatuium pytkai. Miꞌi hawyi itote Iuse tuweran toĩneꞌen maꞌato Tupana yt iꞌatoiat hin i Esitu pe e.


text:
Tupana tika­wiano kahato Iuse hoꞌopot hawiat heĩneꞌen hap ete e. Itote toimo­weꞌeg kahato poꞌog Esitu ywania kai. Miꞌi pote yi Esitu piat morekuat Warãu tikyꞌe kahato Iuse. Toiky­ꞌesat kahato toꞌyat piaria torania akag wo hap hawyi yi Esitu piat tuꞌisa koro wo raꞌyn totopag Iuse temiitꞌin poꞌog torania kai e. Tuwehum kahato morekuat Warãu Iuse ete e.


text:
Mekewat eꞌat pe yt kat i hin i itote iꞌaman yi Esitu pe iꞌewyte yi Kanãꞌã pe yt kat i hin i miꞌi pote yꞌy yt kat i. Yt naku i kahato itote katu­pono topap taꞌyn yne mikoi iꞌewyte iꞌatu­hũria miꞌu. Miꞌi hawyi aiꞌy­wania ahaꞌa­se­ꞌiꞌin ete yt naku i topy­huꞌat. Meiũran uꞌi yne ikahuro raꞌyn ahaꞌa­seꞌi Iako saꞌy­ruꞌin yat rote.


text:
Miꞌi hawyi ahaꞌa­seꞌi Iako tikuap taꞌyn uꞌi kahato yi Esitu pe e hap toikuap hawyi toiꞌa­tu­po­ꞌoro raꞌyn tosa­ꞌy­ruꞌin Iuse eyke­ꞌetꞌin uꞌi kyiꞌat hamo e.


text:
Miꞌi hawyi iꞌatu­mierut uꞌi yt kat i hawyi toiꞌa­tu­po­ꞌoro i raꞌyn poꞌog uꞌi kyiꞌat hamo. Miꞌi hawyi putꞌok­ꞌi­ꞌa­tuꞌe yi Esitu pe hawyi tuwe­hytꞌok morekuat wato emiit akag Iuse yat pe. Miꞌi hawyi Iuse tuwe­mo­herep taꞌyn toyke­ꞌetꞌin kape — Uito ti eheywyt sese Iuse toꞌe hamo e. Miꞌi hawyi Iuse tomo­herep toeyke­ꞌetꞌin yi Esitu piat morekuat koro Warãu kape ikuap hamo e.


text:
Waku yne hawyi toikaykay toꞌywot Iako tuwe­wawi tama Esitu kape. Miꞌi hawyi tuwat raꞌyn itotiaria Iako wywo 75 miit tuwat raꞌyn ahaꞌa­se­ꞌiꞌin nimuaria mẽpytꞌin e Etewãu toꞌauka teran haria pe.


text:
Pyno uhytꞌiꞌin ipotꞌapyk taꞌyn ahaꞌa­seꞌi saꞌa­wy­ꞌiwuat Iako tama Kanãꞌã pyi tama Esitu kape e. Taꞌi watikuap aikotã Iako toĩneꞌen motꞌi yi Esitu tote hawyi itote ikuꞌuro raꞌyn hap watikuap e. Iꞌewyte ahaꞌa­se­ꞌiꞌin nimuat Iako saꞌy­ruꞌin 12 ok takaria wyti yne topap yi Esitu tote e.


text:
Maꞌato miꞌiria yt taꞌa­tusyp hin i Esitu pe maꞌato taꞌa­tusyp taꞌyn yi Kanãꞌã pe aikope saꞌa­wyꞌi Aparãu syp hawe mekewat tawa Sikẽi e hap tote. Taꞌa­tusyp yne aheꞌyian­miaria aikope saꞌa­wyꞌi Aparãu tikyiꞌat nu kaꞌa uhyt Emu saꞌy­ruꞌin kai saꞌup mo yi Kanãꞌã pe e.


text:
Miꞌi hawyi ahaꞌa­se­ꞌiꞌin emiariru koꞌi teꞌe­ru­we­ty­pyꞌi kahato aito wuaria nimuaria yi Esitu tote. Miꞌi hawyi ti teꞌe­ra­ꞌaipok teran i raꞌyn yi Kanãꞌã kape aikotã saꞌa­wyꞌi Tupana toꞌe Aparãu me hap ewy raꞌyn e.


text:
Meiũran wẽtup ok morekuat i raꞌyn topy­huꞌat yi Esitu pe morekuat pakup. Miꞌi ti yt ikuap i raꞌyn ahaꞌa­seꞌi Iuse etiat e.


text:
Taꞌi tuweu­kaꞌi kahato raꞌyn saꞌa­wy­ꞌiwuat aito wuaria ete — Yt naku i kahato typyꞌi eimẽ­pytꞌin meiũpe e aiꞌy­wania pe e. Miꞌi pote o eweipugha raꞌyn ehaꞌy­ruꞌin iꞌatu­ꞌy­wãꞌĩ turan iꞌatu­ku­ꞌuro hamo e morekuat pakup ahaꞌa­seꞌi Musei ywãꞌĩ hap eꞌat pe e.


text:
Miꞌi hawyi Musei ywãꞌĩ hap eꞌat topy­huꞌat maꞌato teꞌe­ra­ꞌa­kasa ikahu kahato raꞌyn hap kape hawyi iꞌywot ity tomotag naꞌyn iheg me myeꞌym ewaty taꞌa­tuꞌyat pe e.


text:
Wẽtup eꞌat pe taꞌa­tupag Musei hire urutu wato pe yꞌy hit owa tote. Taꞌa­tu­mõto iꞌanam me aikope yt uwe i ipuẽti kuap hap tote taꞌa­tupag e. Maꞌato morekuat koro sakiꞌyt tipuẽti Musei tuwei turan tuwak tuerut e. Miꞌi hawyi totat raꞌyn Musei hawyi — Uimẽpyt raꞌyn e. Miꞌi hawyi morekuat koro sakiꞌyt tomotag naꞌyn Musei tomẽpyt no raꞌyn e.


text:
Meiũran morekuat timo­weꞌeg kahato Musei. Toimuꞌe kahato tosai­pe­piano. Toiꞌa­tu­muꞌe kahato aikotã Esitu ywania more­kuaria mikuap koꞌi yne toiꞌa­tu­muꞌe e. Miꞌi hawyi Musei itag hawyi — Taꞌi tohepap kahato morekuat ewy iꞌatuꞌe Esitu ywania Musei pe e.


text:
Toikuap yne hãpyk hap hawyi 40 iꞌaman mot pe tokosap hawyi Musei toꞌe tuwepe — Are pãi uhewyry teran naꞌyn uiꞌy­wania kape uiwa­ꞌa­kasa hamo. Isareu ywania kape araꞌa­kasa teran e Musei e.


text:
Miꞌi hawyi taꞌa­kasa tewyry hap upi Esitu ywania esurara kape wẽtup ok toꞌy­wania ahyk hat kape taꞌa­kasa. Miꞌi hawyi Musei ipyꞌahak taꞌyn hawyi Esitu ywania esurara toiꞌauka raꞌyn towyꞌok poꞌypyi e.


text:
— Taꞌi uiꞌy­wania tikuap hawyi ti aru uikyꞌe raꞌyn e tuwepe. Taꞌi Tupana mipo­ꞌoro ti en wanĩ­kaptia po piat hat wyti en iꞌatuꞌe wyti aru uiꞌy­wa­niaꞌin e tuwa­nẽtup hawe tuwepe Musei. Maꞌato yt pywo pe hin i katu­pono miꞌi hawyi wẽtup eꞌat i raꞌyn toto hawyi toipuẽti toꞌy­wania typy ok wuꞌuka haria e.


text:
Miꞌi hawyi tokosap iꞌatu­mo­perup i hamo — Uheywytꞌin e wãi eiwu­ꞌuka teiꞌo e katu­pono wẽtup ok yn ahaꞌa­seꞌi kaipywiat aito wẽtup ywania yn eipe pote yt naku i eiwu­ꞌuka eiwo­ꞌope e.


text:
Miꞌi hawyi mekewat wuꞌuka hap nug hat toꞌe Musei pe — Motoro meiũpepyi e katu­pono yt urupo­rekuat hin i en e. Uwe pyno epoꞌoro meikowo urunãpin hamo e Musei pe.


text:
Mio tã e pote Musei tokenꞌẽ raꞌyn morekuat pupi hawyi topopy raꞌyn pya yi Esitu pyi e Etewãu. Miꞌi hawyi mekewat yahig wato tote Musei hewyry raꞌyn 40 anu tohũria apykok hap upi hewyry.


text:
Miꞌi tote toipuẽti teha­ryꞌi e. Miꞌi tote typy ok haꞌyru raꞌyn tuwe­mo­herep e. Wẽtup eꞌat pe Musei toto raꞌyn yityꞌok Sinai kape hawyi itote taꞌa­kasa hu yp wuk hap.


text:
Miꞌi hawyi toikuap Tupana ehay itote — Uito ti ewat eꞌase­ꞌiꞌin eTupana e. Uito ti eꞌaseꞌi Aparãu Isaki Iako eTupana e Musei pe. Miꞌi pote Musei iwuwu kahato hawyi yt taꞌa­kasa poꞌog neran i howawi — Arahaꞌat Tupana sese kape pote meremo uiku­ꞌuro e tuwepe.


text:
Miꞌi hawyi Tupana toꞌe Musei pe — Etihep to epy sokpe uimõ­typot hamo katu­pono meiũpe uimõ­typot hap eꞌyi tote ewyry e.


text:
Ariot atipy kaipyi aiꞌy­wania ehakye­raꞌat wanĩ­kaptia po pywiat hamo e. Yt naku i kahato taꞌa­tu­ho­ꞌopot yi Esitu pe e. Araꞌa­kasa raꞌyn yne yi Esitu piaria kape e. Iꞌatue­ha­ky­ꞌeꞌi kahato yi Esitu pe hap kape araꞌa­kasa e. Iꞌatu­mi­ky­ryꞌi kahato itote iꞌatuete uhehamo e. Taꞌi iꞌatu­wo­ꞌo­kakꞌi hap atikuap hawyi ti ariot atipy kaipyi iꞌatue­ha­kye­raꞌat hamo e Musei pe. Woro­po­ꞌoro mesup yi Esitu kape uhemiitꞌin pore­raꞌat wanĩ­kaptia po pywiat hamo e Ahetu­pana Musei pe e Etewãu.


text:
Pyno tomi­ꞌairo Musei Tupana tipo­ꞌoro temiitꞌin ehakye­raꞌat hamo e. Taꞌi toipo­ꞌoro Musei yi Esitu kape tehay atipy kaipywiat enoi hamo e. Yt taꞌa­tu­ky­ꞌesat hin i Musei taꞌa­tu­po­rekuat nuat pytkai Tupana tipo­ꞌoro miꞌi miit aiꞌy­wania saꞌa­wy­ꞌi­wuaria ehakye­raꞌat hamo e. Tupana ihay mekewat ariaꞌyp wuk hap kaipyiat turan toipo­ꞌoro Musei temiitꞌin powyro hamo. Putꞌokꞌe itote yi Esitu pe hawyi temiitꞌin sese teꞌe­roꞌe — Uwe kahu epoꞌoro urupo­rekuat no urunãpin hamo iꞌatuꞌe Musei pe. Meimuẽ­wuaria e haria kape Tupana tipo­ꞌoro Musei e Etewãu.


text:
Taꞌi iwato kahato Tupana esaika hap Musei timo­herep yi Esitu pe e. Miꞌi hawyi toiꞌa­tu­po­re­nõtem naꞌyn aiꞌy­wania saꞌa­wy­ꞌi­wuaria wanĩ­kaptia po pyi e. Miꞌi hawyi Musei timo­herep Tupana esaika hap hyemuiꞌa koro yꞌy hup e hap tote e. Taꞌi tutunug muꞌap yꞌy pyꞌa­setpuo ihyemuiꞌa koro sakpo e. Miꞌi hawyi tuwat ihyemuiꞌa sakpo yi gag upi wanĩ­kaptia po pyi e. Miꞌi hawyi yahig wato tote 40 anu toimõ­typot Tupana iwat hesaika hamo e. Itote tutunug yt miitꞌin minug kuap i koꞌi wuatꞌi ehamo e.


text:
Taꞌi aiꞌy­wania miꞌatoiat Musei saꞌa­wyꞌi topy­huꞌat Tupana miꞌairo miꞌi miit pytkai e Etewãu toꞌauka teran haria pe. Taꞌi nimuat Musei henoi yiannote Isareu ywania pe — Uiꞌy­wania e meiũran wyti aru Tupana tomo­wato kahato tomi­po­ꞌoro uiꞌe­wywuat eipo­rekuat koro wo e. Miꞌi Miit uhaipepiat sese tuwe­mo­herep aru wẽtup ahemia­riru e saꞌa­wyꞌi Musei e.


text:
Saꞌa­wyꞌi toiꞌa­tu­nãpin kahato aiꞌy­wania Isareu ywania mekewat yityꞌok Sinai e hap tote aikotã atipy kaipywiat henoi tope hap ewy tohenoi ahepe saꞌa­wyꞌi sehay wuatꞌi eꞌat piat tohenoi aiꞌy­wania pe e.


text:
Maꞌato ahaꞌa­se­ꞌiꞌin yt iꞌatupap teran hin i Tupana mimo­herep sehay wuatꞌi eꞌat pianuat upi e. Taꞌa­tupun neꞌi hawyi teꞌe­ru­we­morem neran yi Esitu kape i raꞌyn e.


text:
Miꞌi hawyi teꞌe­roꞌe Musei ywyt Arãu me — Etunug no Ahetu­pana epo wo mehĩ aipuꞌap moherep hanuat iꞌatuꞌe. Katu­pono aipuꞌap moherep hat eykeꞌet Musei ti toto raꞌyn yityꞌok kape iꞌatuꞌe. Miꞌi hawyi mio yt uruikuap i raꞌyn aikope toĩneꞌen Musei hap sio ikuꞌuro sio yt iꞌatuꞌe Arãu me e.


text:
Miꞌi hawyi ahaꞌa­se­ꞌiꞌin tunug wewato ahup hit iãꞌãkap taꞌa­tue­tu­pana wo e. Miꞌi ete teꞌe­ru­wehum kahato iꞌewyte aiꞌy­wotꞌin tomõ­typot taꞌa­tupo wuat taꞌa­tu­minug wewato ahup hit e. Miꞌi hawyi ti taꞌa­tu­ꞌauka raꞌyn taꞌa­tuhũ imõtypot hamo e. Miꞌi hawyi taꞌatuium hãꞌãkap we — Waku kahato en tupana taꞌa­tuꞌe hap wewato pe aiꞌy­wotꞌin nimuaria e. Ikahu kahato ahetu­pana iꞌatuꞌe toꞌope e.


text:
Miꞌi hawyi Tupana toꞌe — Pyno waku eweipy­huꞌat ehetu­pana wẽtup kawiat wywo e Tupana. Miꞌi hawyi taꞌa­tu­mõ­typot tupana wo at waty waikiru koꞌi e. — Uruetu­pana kahato en at waty waikiru iꞌatuꞌe saꞌag ahaꞌa­se­ꞌiꞌin e.


text:
Yt naku i taꞌa­tu­mõ­typot tupana wo Tupana minug koꞌi aikotã Tupana toꞌe miwan me hap ewy — Yt uimõ­typot hin i eipe — Uruimõ­typot En eweiꞌe uhepiat pytkai e Tupana. — Uruhũria uruiꞌauka emõtypot haype eweiꞌe uhepe wen maꞌato atikuap kahato eheso hap e. Yt uimohey haria hin i eipe e. Atikuap eiwa­nẽtup hap eipyꞌa piat at kaꞌap ehewyry uimi­po­ꞌoro Musei upiat turan mekewat yahig wato tote turan. Yt uhowawi hin i eipyꞌa koꞌi maꞌato mekewat ehetu­pana Moroki kape yn eipyꞌa e. — Waikiru Irenwã waku kahato ahetu­pana wo eweiꞌe eiwo­ꞌope itote e. Tupa­naria iãꞌãkap koꞌi wyti ewetunug kahato itote ehetu­pana ewywuat koꞌi e. Miꞌiria yn eweimõ­typot at kaꞌap itote. — Uruimõ­typot kahato Aparãu eTupana eweiꞌe kahato yt pywo pe pytkai i e Tupana sese. Pyno woro­ho­ꞌo­po­ꞌoro eipe pya kahato eheꞌyi wakuat kai wẽtup ywania kape wẽtup tama kape. Ehewa­nĩ­kaptia esura­raꞌin po pe eweikup­teꞌen aru pya kahato eheꞌyi uimiium wakuat kaipyi hawyi e. Ehewa­nĩ­kaptia yt nakuaria i po pe wyti aru eweikup­teꞌen e. Mekewat yi Papi­runia e hap kape woro­ho­ꞌo­po­ꞌoro aru e. Miꞌi tote ehewa­nĩ­kaptia yt nakuaria i eropat hamo woro­ho­ꞌo­po­ꞌoro aru e Tupana saꞌa­wyꞌi miwan me aiꞌy­wania pe Amosi 5.25-27 pe e.


text:
Pyno yahig koro puo nimuaria aiꞌy­wania ikohye­wyry kahato e. Miꞌiria pe Musei toꞌe — Waku watunug no Tupana yat koro meiũpe aikotã Tupana mimo­herep kat kupitu kat kupitu hap ewy e. — Waku ipe kawiat iꞌewyte sokpe kawiat ewetunug uimõ­typot yat e Tupana uhepe e Musei e. Saꞌa­wyꞌi Tupana ihay kahato aiꞌy­wania pe tomõ­typot yat sokpe kawiat puo.


text:
Miꞌi hawyi karãpe tuwe­hytꞌok yi Kanãꞌã pe turan mekewat eꞌat pe Tupana mõtypot yat ipe kawiat taꞌa­tue­reto yi Kanãꞌã kape e. Maꞌato ahaꞌa­seꞌi Musei yt teke i yi Kanãꞌã pe katu­pono ikuꞌuro Iũtãu hy sakpo yityꞌok tote e. Miꞌi hawyi Tupana tiꞌasyp itote e. Miꞌi hawyi Musei saipepiat Iusue upi raꞌyn tuwe­hytꞌok kahato tawa Kanãꞌã pe nimuaria aheꞌyian­miaria e. Miꞌi hawyi yi Kanãꞌã pe taꞌa­tu­puẽti wẽtup ywania koꞌi raꞌyn ahewa­nĩ­kaptia sese yt nakuaria i maꞌato miꞌiria Tupana tiꞌa­tu­sopo yne raꞌyn hawyi tutum yi Kanãꞌã aiꞌy­wania pe e. Miꞌi hawyi toĩneꞌen naꞌyn Tupana mõtypot yat ipe kawiat yi Kanãꞌã tote e. Miꞌi hawyi aiꞌy­wania teꞌe­ru­we­mo­ty­pyꞌi kahato itote e. Miꞌi hawyi mehĩ Tawi topy­huꞌat morekuat koro wo itote e.


text:
Morekuat Tawi ete Tupana tuwehum kahato raꞌyn e. Miꞌi hawyi wẽtup eꞌat pe morekuat Tawi toꞌe — Uhaꞌa­seꞌi Iako eTupana e atunug neran meiũpe aheꞌyi Kanãꞌã tote emõtypot yat sese e.


text:
Miꞌi hawyi — Waku esaꞌyru inug e. Miꞌi hawyi morekuat Tawi ikuꞌuro hawyi haꞌyru morekuat Sarumãu tunug naꞌyn Tupana yat koro itote e.


text:
Kat pote nimo Tupana toꞌe — Atiky­ꞌesat pote waku yne waikiru koꞌi tote araꞌapyk hawyi mytyp yne tote waku uipy heiam topy­huꞌat e. Uiwato kahato. Yt areĩneꞌen neran i miitꞌin minug uiꞌyat koꞌi pe e. Uiꞌyat wato hap ok tã yt uwe i inug kuap are katu­pono areĩneꞌen atipy pe iꞌewyte areĩneꞌen yi tote e.


text:
Uiwat uiminug yne yne waikiru sem hawyi at yi waty iꞌewyte yne ipuat koꞌi atiꞌa­tunug yne. Pyno aikotã aru pyno eipe ewetunug uheiam yi tote e Tupana miwan me Isaia 66.1-2 pe e Etewãu toꞌauka teran haria pe.<pb/>


text:
Uiꞌy­wania e saꞌa­wy­ꞌi­tepyi ahaꞌa­se­ꞌiꞌin tuꞌuka kahato Tupana miky­ꞌesat nug hap ete e. Koitywy miꞌiria ewywuaria eweikup­teꞌen eiperia e. Taꞌi ahaꞌa­se­ꞌiꞌin ewywuaria kahato eweikup­teꞌen e. Taꞌi eipyꞌa heg kahato aikotã aiꞌy­wania saꞌa­wy­ꞌi­wuaria ewy sese eweikup­teꞌen e. Tupana Pãꞌãu miky­ꞌesat koꞌi yt ewetunug hin i eiperia e. Ipyꞌahak sese rakaria wo eweikup­teꞌen Tupana piat eikyꞌe hap ete e. Taꞌi eweho­ꞌo­ꞌo­kenhyp kahato wyti ehewaure kaꞌa koꞌi Tupana ehay kape e. Aikotã aiꞌy­wania nimuaria ewy kahato ti ewetunug yt naku i saꞌag kahato Tupana mipo­ꞌoro koꞌi ete e. Taꞌi Tupana mipo­ꞌo­roria yne auka haria ti eipe eiꞌy­wotꞌin pot koꞌi ewy e.


text:
Taꞌi Tupana ehay moherep haria saꞌa­wy­ꞌi­wuaria yne henoi henoi kahato Hemiit Wakuat ut hamuat hap maꞌato miꞌiria ete wyti ahaꞌa­se­ꞌiꞌin tiꞌa­tu­mi­ky­ryꞌi kahato hawyi taꞌa­tu­ꞌa­tu­ꞌuka saꞌag neꞌi e. Taꞌi ahaꞌa­se­ꞌiꞌin ewywuaria eweikup­teꞌen katu­pono gaꞌatpo Tupana tipo­ꞌoro Temiit Wakuat Aipo­rekuat nuat sese aikotã toꞌe hap ewy wen maꞌato Miꞌi Miit Wakuat eweimaꞌat saꞌag neꞌi hawyi ti eweiꞌauka saꞌag neꞌi ariaꞌyp posak tote e Etewãu toꞌauka teran haria pe.


text:
Taꞌi iꞌewyte Tupana mipo­ꞌo­roria atipy kaipy­wiaria henoi hãpyk kahato Musei pe Tupana ehay Miꞌi Miit etiat einãpin hamuat wen maꞌato yt eweimohey hin i iꞌatu­mi­mo­herep koꞌi e. Atipy kaipy­wiaria ehay pun haria eipe e Etewãu toꞌauka teran haria pe.


text:
Maꞌato Tupana Pãꞌãu Wakuat no toĩneꞌen kahato Etewãu ete. Miꞌi hawyi tehaꞌat atipy kape Etewãu. Miꞌi tote Tupana mimõ­typot hap ẽtyhot hap itote taꞌa­kasa. Miꞌi turan — Aheykeꞌet Iesui itote e.


text:
Ewehaꞌat ro Tupana po sese kawiat ipoĩꞌãm naꞌyn e. Are pãi ikahu kahato ikahu kahato e. Waku kahato itote. Ewehe­haꞌat ro e Etewãu iꞌatuepe.


text:
Miꞌi hawyi — Wãiꞌi­ꞌa­tuꞌe yt naku i e hat iꞌatuꞌe. Epoꞌinik to katu­pono yt uruikuap teran i poꞌog ehay iꞌatuꞌe taꞌa­tuehay pirik wo. Miꞌi haype meremo teꞌe­ru­we­waure kaꞌa hik taꞌa­tupo wo. Miꞌi hawyi torania itotiaria tuwat tuwat Etewãu ehay monik hamo.


text:
Miꞌi pote taꞌa­tu­po­re­nõtem Etewãu tawa Ieru­sarẽi myi. Miꞌi hawyi iꞌauka haria teꞌe­re­ka­misa hep ium taꞌa­tu­ꞌakag kurum iwasu Sauru po pe. Miꞌi hawyi Sauru toꞌe tesu­ra­raꞌin me — Eweiꞌauka ro Etewãu nu wo e haty wo.


text:
Miꞌi hawyi mak makꞌe iꞌatuꞌe nu wo Etewãu auka hamo. Miꞌi turan Etewãu ihay haty wo — Uika­ꞌiwat Iesui epo pe raꞌyn atum uipãꞌãu e.


text:
Mio tã toꞌe hawyi tuwe­pỹ­ꞌã­tutuk hawyi — Uika­ꞌiwat etiꞌa­tu­kyꞌe yn naꞌyn o yne uiꞌauka haria e. Waure wo ereĩneꞌen uiꞌauka hap kai e haty wo hawyi ipyhu tekꞌe hawyi ikuꞌuro raꞌyn toket sese.<pb/>Miꞌi tã hap ewy taꞌa­tu­ꞌauka aiwy Etewãu hawyi atiwan mesuwe uimiwan me. Uito ti mekewat mohag nug hat Iruka.<pb/>


text:
Mekewat eꞌat turan kurum iwasu Sauru timoma teran yne Iesui mohey haria tawa Ieru­sarẽi totiaria. Toiꞌa­tu­sa­tyꞌi satyꞌi kahato Aika­ꞌiwat emiitꞌin yne. Miꞌi hawyi iꞌatue­ha­ky­ꞌeꞌi kahato itote imohey haria. Miꞌi pote teꞌe­ro­popy kahato pya tawa Ieru­sarẽi kaipyi Sauru piat taꞌa­tu­ꞌa­tu­ꞌuka hap pupi. Miꞌi hawyi teꞌe­ru­we­sytpok kahato aikope aikope waku hap kape kat etawa hit kape kat etawa wato kape tuwat tuwat. Iraniaꞌin tuwat yi Samaria kape maꞌato iraniaꞌin tuwat yi Iuteu kape. Maꞌato Iesui saipe­piaria 12 ok takaria yt teꞌe­ro­popy hin i tawa Ieru­sarẽi kaipyi.


text:
Miꞌi hawyi Iesui mohey haria koro koꞌi tuwat taꞌa­tuwy Etewãu piit syp hamo. Taꞌa­tu­ꞌasyp turan paaꞌi­ꞌa­tuꞌe kahato ikyꞌe haype. Taꞌa­tusyp hawyi teꞌe­ruwak kahato itote ikyꞌe kahato haria pote.<pb/>


text:
Miꞌi hap eꞌat pe iꞌatu­ꞌakag Sauru timoma kahato Iesui mohey haria tawa Ieru­sarẽi miaria. Miꞌi pote yne iꞌatuꞌyat puo teke teke toiꞌa­tu­moma teran haype. Ihainiaꞌin iꞌewyte hary­po­riaꞌin toiꞌa­tu­he­repꞌi herepꞌi yi upi hawyi toiꞌa­tu­pyhyp woꞌo­pyhik hawe. Miꞌi tet pupi iraniaꞌin Iesui mohey haria teꞌe­ru­we­sytpok kahato tawa Ieru­sarẽi kaipyi teꞌe­ru­we­nõꞌẽ.<pb/>


text:
Miꞌi hawyi maꞌato kat etawa pe kat etama pe aikope aikope teꞌe­ro­py­huꞌat hap tote taꞌa­tu­ꞌa­tu­sytpok kahato sehay wakuat yne Iesui etiat.


text:
Miꞌi hawyi mekewat 7 ok takat Wiripi toto yi Samaria kape. Miꞌi hawyi itote topot­muꞌe tehay wo — Iesui ti Tupana Miꞌairo Aipo­rekuat nuat e.


text:
Miꞌi hawyi Wiripi po puo Tupana timo­herep kahato itotiaria pe tesaika hap. Iwato kahato toimo­herep wakuap koꞌi yt miit minug kuap i hap ewy tutunug Wiripi po wo. Miꞌi pote yi Samaria piaria teꞌe­ra­haꞌat kahato iꞌewyte teꞌe­ru­wa­nẽtup kahato hawyi — Uhyt mimi koitywy uruimohey raꞌyn Iesui ti rat Tupana Saꞌyru iꞌatuꞌe. Pywo ti rat emienoi Wiripi iꞌatuꞌe.


text:
Miꞌi pote Iesui tiꞌa­tu­sopo kahato ahiagnia yi Samaria ywania piit pyi Wiripi po wo. Toiꞌa­tu­sopo turan kakꞌi­ꞌa­tuꞌe kakꞌi­ꞌa­tuꞌe ahiagnia. Ikag motꞌi rakaria toiꞌa­tu­moe­hãite kahato. Yt hewyry kuap i rakaria toiꞌa­tu­moe­wyry i raꞌyn. Ipiit heg nakaria toiꞌa­tupiit mope­rupꞌi i raꞌyn.


text:
Miꞌi pote yi Samaria totiaria — Waku sakpo waku sakpo En Tupana iꞌatuꞌe taꞌa­tuehay wepit kahato popuo.<pb/>


text:
Waku kahato yi Samaria tote wen maꞌato toĩneꞌen itote wẽtup ok paini Simãu e hap het rakat. Miꞌi ti tomikuap ewy inug topo wo yt pywo piat i. Toimo­herep kat koꞌi kat koꞌi miitꞌin atumo­pe­rupꞌi hap katu­pono toiky­ꞌesat topo pe yne miitꞌin haype itotiaria tomohey hap toiky­ꞌesat. Miꞌi pote toꞌe — Pywo ti rat Tupana mipo­ꞌoro ahepaini wuat e Simãu miitꞌin maꞌat hamo.


text:
— Uito ti poꞌog poꞌog torania kai e Simãu itotiaria pe. Mio tã toꞌe pote iꞌatupap kahato paini koro upi — Pywo ti rat paini Simãu ni Tupana misepap nug kuap hat sese iꞌatuꞌe tuꞌi­saria itotiaria.


text:
Meremo topo wuat tominug koꞌi wo paini tiꞌa­tu­mo­pe­rupꞌi yne tawa piaria yi Samaria piaria. Maꞌato topo wo meremo hap wywo toiꞌa­tu­maꞌat kahato miitꞌin tominug yt pywo piat i hamo.


text:
Mekewat eꞌat pe putꞌokꞌe Wiripi itote yi Samaria tote Iesui moherep iꞌatuepiat hamo are. Miꞌi hawyi tohenoi henoi aikotã miitꞌin tunug Taꞌa­tu­po­rekuat no Tupana hap koꞌi tohenoi — Taꞌi Tupana tipo­ꞌoro raꞌyn wyti Aporekuat sese uiwy­riaꞌin e. Iesui ti Tupana Miꞌairo Aheha­kye­raꞌat hanuat e. Pyno — Woro­mohey En Iesui eweiꞌe ro hawyi atiky­ꞌesat En Iesui Uipo­typot no eweiꞌe ro mesup uhytꞌiꞌin manaꞌin e Wiripi yi Samaria totiaria pe. Mio tã e hawyi teꞌe­ru­wehik taꞌyn Wiripi mienoi Iesui etiat ete. Miꞌi hawyi taꞌa­tu­mohey raꞌyn Wiripi mienoi Iesui etiat. Waku miꞌi hawyi toiꞌa­tu­setꞌok taꞌyn miꞌiria itotiaria hary­po­riaꞌin ihainiaꞌin yꞌy wo Iesui set upi. — Woro­ho­ꞌo­setꞌok Iesui mohey haria yꞌy wo e Wiripi iꞌatuepe.<pb/>


text:
Miꞌi hawyi mekewat paini Simãu timohey ran hawyi tuwe­setꞌok taꞌyn miꞌi yꞌy wo. Miꞌi hawyi toto raꞌyn Wiripi upi katu­pono toiky­ꞌesat Wiripi esaika hap ewy — Atiky­ꞌesat Wiripi esaika hap ewy e. Wiripi ewywuat areĩneꞌen hawyi mono paini koro wo areĩneꞌen aru Wiripi ewy e Simãu tuwepe. Miꞌi hawyi ipap kahato Wiripi upi. Taꞌa­kasa teran iminug koꞌi yt miitꞌin minug ewywuat i hap koꞌi kape. — Aikotã som tutunug e tuwa­nẽtup hawe paini.<pb/>


text:
Miꞌi hawyi meiũran Iesui potmu­ꞌeria 12 ok takaria tikuap taꞌyn aikotã yi Samaria piaria Tupana ehay upi raꞌyn teꞌe­ro­py­huꞌat hap. Miꞌi hawyi taꞌa­tu­po­ꞌoro raꞌyn uhyt Peteru uhyt Iuwãu ikuap hamo.


text:
Peteru Iuwãu putꞌok­ta­ꞌa­tuꞌe hawyi taꞌa­tu­hẽtup Tupana kape Topãꞌãu Wakuat ium Samaria ywania piat hamuat taꞌa­tu­hẽtup.


text:
Katu­pono saꞌa­wyꞌi Wiripi tiꞌa­tu­setꞌok yꞌy wo Iesui mohey haria itotiaria wen maꞌato Topãꞌãu Wakuat Tupana yt tum i te mekewat ywania pe.


text:
Miꞌi pote Peteru Iuwãu teꞌe­ru­we­ponug Iesui mohey haria pakup i koꞌi ete hawyi — Tupana iꞌatuꞌe etum no Epãꞌãu Wakuat Esaꞌyru mohey pakup i haria pe iꞌatuꞌe. Miꞌi hawyi taꞌa­tusat raꞌyn hawyi iꞌatukai kahato raꞌyn Tupana Pãꞌãu Wakuat.


text:
Miꞌi hawyi paini Simãu tikuap taꞌyn hawyi — Are pãi atiky­ꞌesat kahato Peteru Iuwãu esaika hap e. Pyno aru atikyiꞌat hawyi atum aru Ipãꞌãu uhemiitꞌin me e tuwepe tuwa­nẽtup hawe. Miꞌi hawyi toꞌe — Mehĩ Peteru e atiky­ꞌesat etum uhepe esaika hap Mãꞌãu ium kuap uhepiat hamuat e. Etum naꞌyn uhepe hawyi ti aru saꞌup atum iwato kahato epe e.


text:
Waku kahato areĩneꞌen eꞌewy mehĩ katu­pono miꞌi hawyi atum kuap Ipãꞌãu uhepiat ikyꞌesat haria pe eꞌewy e paini. Iꞌewyte atiky­ꞌesat ewat esaika hap Tupana ewywuat. Miꞌi pote atum neran eꞌewy Mãꞌãu uimi­ky­ꞌesat ewywuat nug haria pe. Pyno etum no uhepe esaika hap hawyi uito wy atum kahato haꞌup epe e Peteru pe.


text:
Maꞌato Peteru tiwesat — Uhyt e uiwa­nẽtup hawe ti aria koro wuatꞌi eꞌat piat hap kapiat en e. Esaꞌup uato hap yt kan hamo i Tupana miium kyiꞌat hamo e. Waku Tupana tipo­ꞌoro esaꞌup uato aria koro kape ewywo e. Yt naku i rat erewa­nẽtup paini e katu­pono yne Tupana miium koꞌi yt kat saꞌup i yt uwe i ikyiꞌat kuap e. Yt naku i — Atikyiꞌat teran Tupana miium e.


text:
Pyno ehẽtup to poꞌog yn naꞌyn Uruka­ꞌiwat pe — Atoiat yne teran uiminug saꞌag koꞌi hawyi koitywy woro­mohey En yn uheha­kye­raꞌat hamo ere ro Uruka­ꞌiwat Iesui pe katu­pono ti miꞌi yn ipotput­ꞌokꞌe emowa­nẽtup kahu hamo emoweꞌeg hap nug hamo paini e.


text:
Miꞌi yn emohãpyk kuap e. Yt ikahu hin i wyti ewanẽtup hap e. Yt ehay se hin i wyti mio tã ere e. Ahiag po pe sese wyti ereĩneꞌen e iꞌewyte eminug yt naku i hap eko po pe wyti ereĩneꞌen ne en e Peteru paini Simãu me.


text:
Miꞌi hawyi paini paaꞌe kahato hawyi toꞌe haty wo Peteru pe — Ehẽtup to Tupana pe uheha­kye­raꞌat hamo mehĩ e. Yt atiky­ꞌesat kahato i eꞌe hap ewy topy­huꞌat uhete Tupana kaipyi e paini Simãu Peteru pe.<pb/>


text:
Miꞌi hawyi Peteru Iuwãu tiꞌa­tu­muꞌe kahato itotiaria tawa Samaria totiaria yne Iesui mienoi nug hamuat hap ete. Miꞌi hawyi teꞌe­ra­ꞌaipok tawa Ieru­sarẽi kape maꞌato muꞌap upi taꞌa­tu­henoi henoi yne raꞌyn tawa Ieru­sarẽi kape muꞌap upiaria tawa hit upi taꞌa­tuenoi yi Samaria piaria pe taꞌa­tuenoi.<pb/>


text:
Mekewat eꞌat pe Tupana tipo­ꞌoro temiit atipy kaipywiat Wiripi kape tehay enoi hamo. — Ereto ro meiũpepyi Wiripi e Tupana. Ereto ro yi Samaria pyi at posak pe mekewat yahig muat muꞌap upi tawa Ieru­sarẽi pywiat tawa Kasa kapiat upi e Tupana mipo­ꞌoro Wiripi pe.


text:
Miꞌi hawyi toto raꞌyn yahig koro kape Wiripi Tupana e hap ewy. Miꞌi hawyi itote tehaꞌat hawyi taꞌa­kasa mekewat muꞌap upi yi Etiopia potypot hary­poria kawiat mana Kantasi emiitꞌin akag potpo­ꞌoro kape. Miꞌi ti yi totiat yara piat kape taꞌa­kasa taꞌaipok taꞌyn tawa Ieru­sarẽi myi tetama Etiopia kape. Miꞌi tote saꞌa­wy­ꞌite Ieru­sarẽi kape toto hawyi toto­mõ­typot itote Tupana. Waku yne hawyi taꞌaipok tetama kape i raꞌyn. Miꞌi miit topy­huꞌat Etiopia piat hary­poria kawiat morekuat Kantasi ekareꞌen iꞌewyte teti­neiru yne ipo piat hat. Morekuat Kantasi ekat yne apykok hanuat topy­huꞌat.


text:
Miꞌi hawyi mekewat yara puo tuwe­muꞌe at Tupana miwan ete. Isaia miwan ete tuwe­muꞌe toimo­wẽpap apyk pe pytkai ihũ Kawaru koꞌi heꞌyara heroto yi upi hetama Etiopia kape.


text:
Mio tã e hawyi punꞌe raꞌyn hupi Wiripi. Miꞌi hawyi putꞌokꞌe mekewat miit morekuat powyro hat ete. Miꞌi turan mekewat miit tomo­wẽpap taꞌyn Tupana ehay moherep hat Isaia miwan. Wiripi tikuap hawyi tuwẽ­powat — Etikuap apo kat e kat e tohenoi iwan me mehĩ e.


text:
Miꞌi pote toiwesat — Yt rat uhyt e. Yt uwe i rat uimuꞌe miꞌi pote rat yt atikuap kuap i rat e maꞌato uimuꞌe pote ti ren meremo atikuap e. Mio tã toꞌe hawyi — Pyno ereke ro uhyt eraꞌapyk to meiũpe uiꞌya­type e.


text:
Saꞌa­wy­ꞌiwuat Tupana mienoi Isaia piat ete tuwe­muꞌe kahato. Mio tã e Isaia — Aikotã aihũ Uweuira toto toꞌauka hamo hawyi yt tuꞌuka hin i toꞌauka haria wywo e. Miꞌi hap ewy wyti aru Uimi­po­ꞌoro toto toꞌauka hamo e. Iꞌewyte aikotã aihũ mẽpyt yt ihay hin i wahapꞌok hap eꞌat pe hap ewy ti aru Uimi­po­ꞌoro yt wãiꞌe i toho­ꞌopot hap eꞌat pe e.


text:
Iꞌywania yt timõ­typot hin i Uimi­po­ꞌoro hawyi yt kat hamo i taꞌa­tu­ꞌauka saꞌag e. Taꞌa­tuwat taꞌa­tu­minug yt ikahu i pote yt taꞌa­tu­ky­ꞌesat i henoi hap. Miꞌi pote saꞌag kahato taꞌa­tu­mohit e. Yt hãpyk hin i more­kuaria titek Uimi­po­ꞌoro e. Yt naku i kahato aru iꞌauka haria teꞌe­ro­py­huꞌat wuatꞌi eꞌat pe e Tupana e Isaia pe Isaia 53.7-8 kaipyi toimo­wẽpap.


text:
Miꞌi hawyi Wiripi tiwesat topyꞌa pyi — Taꞌi yt tuwetiat i wyti tohenoi maꞌato Tupana Mipo­ꞌoro Aheha­kye­raꞌat hat Iesui etiat wyti Tupana ehay moherep hat Isaia henoi saꞌa­wyꞌi ahepe yianme miwan me e Wiripi. Miꞌi hawyi toimo­herep yne mekewat miwan me Iesui etiat mekewat morekuat emiit pe.


text:
Miꞌi hawyi putꞌok­ꞌi­ꞌa­tuꞌe yꞌy ete. Miꞌi hawyi Morekuat powyro hat toꞌe — Meiko yꞌy uhyt waku apo uhetꞌok en meikowat yꞌy pe e Wiripi pe.


text:
Mio tã e pote — Taꞌi mehĩ e pywo etomohey Iesui toĩneꞌen Ehakye­raꞌat hat epyꞌa pe pote ti waku woro­setꞌok e. Miꞌi hawyi toiwesat — Uhyt e pywo ti rat atomohey sakpoꞌe Iesui ti Aipo­rekuat nuat Tupana Mipo­ꞌoro e. Miꞌi Miit ti Tupana Saꞌyru sese atomohey kahato mehĩ e Wiripi pe. — Pyno waku e Wiripi.


text:
Miꞌi hawyi morekuat emiit akag toꞌe temiitꞌin me — Ewemo­py­huꞌat ro meremo uheꞌyara mesuwe yẽpeke muꞌap tote e. Miꞌi hawyi yara yi totiat pyi tuwe­nõꞌẽ yꞌy kape. Miꞌi hawyi tuwe­hytꞌok yꞌy pe. Miꞌi hawyi Wiripi hetꞌok taꞌyn miꞌi.


text:
Miꞌi hawyi tuwe­nõꞌẽ yꞌy pyi hawyi yt tuwekuap i raꞌyn Wiripi katu­pono Tupana Pãꞌãu tioto raꞌyn meremo itote pyi hawyi yt uwe i raꞌyn yahig note Wiripi. Miꞌi hawyi morekuat emiit toto raꞌyn tetama kape iwepit kahato raꞌyn tuwehum kahato raꞌyn Tupana ete.


text:
Miꞌi turan Wiripi tuwe­mo­herep i raꞌyn tawa Asutu pe. Miꞌi hawyi tawa Asutu piaria toiꞌa­tu­muꞌe kahato Iesui ete. Miꞌi hap totepyi toto i raꞌyn Sesareia kape maꞌato toto turan yne tawa hit upi toiꞌa­tu­muꞌe yne muꞌap upi tokosap mo.<pb/>Miꞌi hap atikuap hawyi atiwan mesuwe uito Iruka.<pb/>


text:
Mekewat eꞌat pe mekewat Sauru e hap het rakat toĩneꞌen Ieru­sarẽi me. Miꞌi ti ipyꞌahak kahato poꞌog Iesui mohey haria ete — Atiꞌa­tu­ꞌuka yne Iesui emiitꞌin e Sauru topyꞌa pe. Atiꞌa­tu­moma torania eipe e haty wo ipotmu­ꞌeria pe. Eimoma hap yn atiky­ꞌesat e. Miꞌi haype toto raꞌyn paꞌi koro kape Ieru­sarẽi miat kape.


text:
Miꞌi hawyi toꞌe paꞌi koro pe — Uipo­ꞌoro ro en tawa Tamaku kape katu­pono atiky­ꞌesat kahato atikat teran mekewat wẽtup muꞌap mohey haria itotiaria e. Taꞌi ihainiaꞌin iꞌewyte hary­po­riaꞌin imohey haria atiꞌa­tu­pytyk pytyk teran hawyi ti atero­poꞌok teran meikowo ewawi Ieru­sarẽi kape iꞌatu­ꞌa­piheg hamo e. Miꞌi tupono ti emiwan atiky­ꞌesat ekaipyi uipo­ꞌoro epiat hap miꞌi hap nug hamo mehĩ e Sauru paꞌi koro pe. Miꞌi hawyi tutum Sauru pe mekewat ipoꞌoro hap miwan etiat. Mio tã toꞌe — Tawa Tamaku piaria Iuteuria paꞌi koꞌi e ewetunug no yne Sauru miky­ꞌesat koꞌi ewy e miwan me.


text:
Miꞌi hawyi Sauru toto tawa Tamaku kape yi upi. Miꞌi hawyi porap putꞌokꞌe tawa Tamaku tote turan meremo putꞌokꞌe Sauru ete ariãty hẽtyhot kahato rakat. Miꞌi hawyi hẽtyhot pyꞌa­setpe toĩneꞌen.


text:
— Sauru e epoĩꞌãm no hawyi ereto ro tawa Tamaku kape. Itote ti aru etikuap taꞌyn aikotã waku etunug hamuat hap e Iesui.


text:
Itote ti Sauru wyriaꞌin ikuap taꞌyn wy atipy kaipywiat sehay maꞌato ihay rakat yt teꞌe­ra­ꞌa­kasa i. Miꞌi pote yt kat iꞌatuꞌe kuap i raꞌyn. Miꞌi hawyi Sauru iꞌãpe­ꞌokꞌam yi totepyi hawyi mehitꞌe wen maꞌato yt taꞌa­kasa i raꞌyn yt kat i heremo.


text:
Miꞌi pe imuꞌetu Iesui toꞌe — Anania ereĩneꞌen apoꞌe. Miꞌi pote — Taꞌi areĩneꞌen Uika­ꞌiwat e. — Pyno epoĩꞌãm no katu­pono woro­po­ꞌoro teran Iuta yat kape mekewat muꞌap hãpyk takat rotiat yat kape e. Putꞌok­ꞌere Iuta yat piat hawyi ti aru etikat Sauru e hap het rakat tawa Tasu piat wemotag hat.


text:
Katu­pono tohẽtup taꞌyn mesup uhowawi e. Mio Sauru taꞌa­kasa raꞌyn tomu­ꞌetu ewawi Anania e. Pyno ereke toꞌyat piat hamuat hap kape taꞌa­kasa raꞌyn tomu­ꞌetu e. Epo wuat tomoe­ha­pytig hamuat hap toikuap taꞌyn tomu­ꞌetu e Anania pe.


text:
Miꞌi hawyi Anania tiwesat — Uika­ꞌiwat e uruikuap kahato ti mekewat miit e. Taꞌi yt naku i kahato ti mekewat Sauru e. Taꞌi iraniaꞌin henoi kahato uhepe mekewat miit etiat — Miꞌi miit wyti Iesui mohey haria tawa Ieru­sarẽi miaria mosa­tyꞌi satyꞌi hat sese wyti iꞌatuꞌe.


text:
Mesup taꞌyn wyti tut urupoꞌi poꞌi hamo Uhyt e. Taꞌi paꞌi kororia mipo­ꞌoro ti Sauru urupyhik hanuat e Anania.


text:
Miꞌi hawyi Iesui toꞌe — Taꞌi atikuap taꞌyn wen maꞌato ereto ro Sauru kape katu­pono uipo piat raꞌyn wyti miꞌi. Uimi­ꞌairo sese raꞌyn miꞌi e. Taꞌi atipo­ꞌoro wyti aru Sauru wuatꞌi ywania kape uhenoi hamo e. More­kuaria piat uimo­herep hamo wyti aru atipo­ꞌoro Sauru e. Isareu ywania pe iꞌewyte iraniaꞌin ywania pe ti aru atipo­ꞌoro miꞌi miit e.


text:
Maꞌato ti aru uimo­herep turan aikope aikope toto hap tote toho­ꞌopot kahato aru uhetiat uhehay enoi hap upi e. Yt tuwe­mõti hin i ti aru uhet moherep miitꞌin miat turan e. Miꞌi pote ti aru toho­ꞌopot kahato uimo­herep wuatꞌi ywania puo turan e. Hoꞌopot kahato hap wyti aru atomo­herep Sauru pe e Iesui Anania pe.


text:
Miꞌi hawyi toto raꞌyn Anania Sauru kape Tupana piat topo­ꞌoro hap ewy. Putꞌok­toꞌe hawyi Anania tuwe­ponug hawyi toꞌe — Uiwyꞌok Sauru e Aika­ꞌiwat Koro Iesui uipo­ꞌoro mesup emoehãite hamo e. Gaꞌatpo tuwe­mo­herep epe muꞌap upi e. Miꞌi Miit uipo­ꞌoro mesup katu­pono toiky­ꞌesat kahato ehapytig sese hap iꞌewyte tutum neran epe Topãꞌãu Wakuat yn e Sauru pe Anania.


text:
Mio tã e hawyi hewo raꞌyn pira pe ewywuat Sauru eha pyi hawyi ihapytig i raꞌyn hawyi iꞌãpe­ꞌokꞌam naꞌyn hawyi Anania hetꞌok taꞌyn yꞌy wo.


text:
Miꞌi hawyi ti Sauru tenuk i raꞌyn. Waku hawyi hesaika i raꞌyn.<pb/>Miꞌi hawyi Sauru toĩneꞌen motꞌi Iesui mohey haria wywo tawa Tamaku pe.


text:
Miꞌi hawyi itote tohenoi kahato haty wo — Iesui ti Tupana Saꞌyru sese e toꞌy­wania Iuteuria pe taꞌa­tu­wo­ꞌo­muꞌe hawe Tupana mõtypot yat pe.


text:
Mio tã e pote teꞌe­roꞌe toꞌope — Iesui mohey haria atuꞌuka hat raꞌyn apo meiũ iꞌatuꞌe. Paꞌi kororia mipo­ꞌoro Iesui mohey haria poꞌi poꞌi hanuat apo meiũ miit iꞌatuꞌe iꞌywania toꞌope.


text:
Maꞌato Sauru henoi poꞌog neꞌi wakuap. Toiꞌa­tu­mo­pe­rupꞌi tehay wo tawa Tamaku piaria — Pywo pe ti Iesui ti Tupana Mipo­ꞌoro Miitꞌin Porekuat nuat e.


text:
Toiꞌa­tu­muꞌe kahato at kaꞌap pote — Wãiꞌi­ꞌa­tuꞌe maꞌato toiꞌa­tu­muꞌe te hawyi — Toꞌiro wati­ꞌauka Sauru iꞌatuꞌe. Toꞌiro wati­mo­po­ꞌinik ihay saꞌag iꞌatuꞌe toꞌope Iuteuria.


text:
Maꞌato Sauru tikuap taꞌyn iꞌatuꞌe hap tetiat toꞌauka irane hap. Miꞌi hawyi topopy teran tawa Tamaku pyi wen maꞌato sura­raꞌin tipyhyp taꞌyn mekewat okenꞌypy wato iꞌauka hamo.


text:
Maꞌato wãtym naꞌyn hawyi Iesui mohey haria tipo­wyro raꞌyn iwẽtem hap ete yrysakag wato pe. Taꞌa­tu­mo­ꞌapyk taꞌyn yi kape haity pe tawa ekurara ywaiti rakat sakpo taꞌa­tue­nõtem naꞌyn Sauru yi kape.<pb/>


text:
Tawa sakpo hawyi topopy raꞌyn Sauru tawa Ieru­sarẽi kape. Putꞌokꞌe Sauru tawa Ieru­sarẽi note hawyi toto teran Iesui mohey haria wywo maꞌato yt teꞌe­ru­wehik teran hin i Sauru ete kat pote teꞌe­ro­kenꞌẽ ipupi katu­pono yt taꞌa­tu­mohey i te Iesui mohey hano toĩneꞌen hap pote.


text:
Maꞌato mekewat mehĩ Panãpe tipo­wyro kahato Sauru. Miꞌi hawyi motpo­ꞌo­roria 12 ok takaria kape totioto Pauru imohey Iesui etiat hap enoi hamo. Miꞌi hawyi Panãpe toꞌe iꞌatuepe — Aika­ꞌiwat Iesui ti tuwe­mo­herep taꞌyn Sauru pe tawa Tamaku kapiat muꞌap tote e Panãpe. Miꞌi tote ti taꞌa­kasa raꞌyn Aipo­typot Iesui kape e. Miꞌi hawyi ti aiꞌewy raꞌyn toimohey Iesui e. Pywo ti rat Iesui mohey hat sese wo mio Sauru e. Taꞌi tohenoi kahato raꞌyn Iesui tawa Tamaku piaria pe e Panãpe.


text:
Miꞌi hawyi motpo­ꞌo­roria 12 ok takaria — Waku kahato iꞌatuꞌe. Miꞌi hawyi Sauru topy­huꞌat iꞌatu­wywo raꞌyn. Miꞌi hawyi hewyry kahato iꞌatu­wywo raꞌyn tawa Ieru­sarẽi me. Karãpeĩ tuwat Ieru­sarẽi myi hawyi Sauru toto iꞌatu­wywo iꞌatue­wyry hap upi Iesui ehay moherep hamo.


text:
Miꞌi hawyi Sauru tomo­herep kahato raꞌyn tehay wakuat Iesui etiat yne miitꞌin me. Yt uwe pupi i raꞌyn tokenꞌẽ — Tupana Mipo­ꞌoro Aheha­kye­raꞌat hat ti Iesui e torania pe Sauru.<pb/>Miꞌi hawyi itote Sauru henoi kahato itotiaria Kereku pusu kuap haria pe. Iꞌewyte yne Iesui etiat tohenoi at kaꞌap kahato. Yt ipo hep hin i. Miꞌi hawyi apo apoꞌi­ꞌa­tuꞌe Sauru pe iꞌatu­mikuap ok tã niatpo sese sehay wen maꞌato waku pe yne toiꞌa­tu­wesat. Miꞌi hawyi tuꞌuka kahato teran taꞌa­tuehay wo. — Pyno waku wati­ꞌauka mekewat Sauru iꞌatuꞌe toꞌope.


text:
Miꞌi hawyi Iesui potmu­ꞌeria tikuap taꞌyn Sauru auka teran itotiaria piat hap. Miꞌi hawyi Sauru taꞌa­tue­reto raꞌyn wẽtup tawa kape mekewat tawa Sesareia kape i raꞌyn. Miꞌi hawyi tawa Sesareia pyi taꞌa­tu­po­ꞌoro mehĩ Sauru yꞌy wato sakpo raꞌyn tetawa Tasu e hap kape i raꞌyn yara puo.


text:
Miꞌi hawyi Iesui mohey haria waku pe i raꞌyn tukup­teꞌen tawa Ieru­sarẽi me katu­pono iꞌatu­sa­tyꞌi satyꞌi haria iꞌatu­ꞌuka teran haria iꞌatu­pohep porapꞌi pote. Waku iꞌatuꞌe toꞌope. Miꞌi hawyi teꞌe­ru­we­moe­saika kahato raꞌyn Iesui mohey hawe. Iꞌatu­wepit raꞌyn. Miꞌi hawyi yt uwe pupi i teꞌe­ro­kenꞌẽ.<pb/>


text:
Mekewat eꞌat pe Peteru hewyry i raꞌyn yne tawa puo Iesui mohey haria pakup i rakaria Tupana mimo­wa­kuaria miitꞌin upi ikuap hamo. Meiũran putꞌok­toꞌe tawa Irita pe. Miꞌi tote toĩneꞌen Iesui mohey haria wywo.


text:
Miꞌi hawyi itote Peteru tipuẽti Eneia e hap het rakat 8 iꞌaman mot pe toĩneꞌen yni pe at kaꞌap yt hewyry kuap i rakat pote.


text:
Miꞌi hawyi toꞌe Peteru tope — Mehĩ Eneia e Aipo­rekuat Iesui ti emopoĩꞌãm naꞌyn mehĩ e. Pyno epoĩꞌãm no uhyt hawyi etiꞌok­poꞌi ro eꞌyni hawyi ewyry ro e Peteru tope. Mio tã e hawyi meremo ipoĩꞌãm.


text:
Karãpeĩ tawa Irita piaria iꞌewyte Tawa Saruna piaria teꞌe­ra­ꞌa­kasa Iesui mimo­poĩꞌãm kape hawyi teꞌe­ru­we­morem kahato Aika­ꞌiwat kape. Teꞌe­ruwat raꞌyn taꞌa­tue­tu­pa­naria kaipyi.<pb/>


text:
Miꞌi hawyi tawa Iope pe wẽtup ok hary­poria Iesui miky­ꞌesat nug hat toĩneꞌen. Miꞌi ti mana Turaka e hap het rakat. Miꞌi hary­poria inug waku kahato at kaꞌap. Toiꞌa­tu­po­wyro kahato miitꞌin miwaure koꞌi. Toiꞌa­tupoi hesyꞌat rakaria. Iwese kahato hap toimo­herep yne ihaky­ꞌeꞌi rakaria pe. Toiꞌa­tu­po­wyro hatek takaria. Teka­reꞌen ahyt toimõꞌẽ yt hekat i rakaria pe. Wẽtup het Tapita iꞌatuꞌe Kereku pusu kuap haria.


text:
Maꞌato mekewat eꞌat iꞌahu kahato raꞌyn hawyi mana Turaka ikuꞌuro raꞌyn. Miꞌi hawyi wẽtup ok tei iꞌokpuk hawyi okipy ywaiti tote taꞌa­tupag ikuꞌuro rakat.


text:
Miꞌi hawyi Iesui potmu­ꞌeria tawa Iope totiaria tikuap taꞌyn Peteru ieĩneꞌen tawa Irita piat hap. Tawa Irita yt pya hin i tawa Iope kaipyi toĩneꞌen. Miꞌi pote ipotmu­ꞌeria tipo­ꞌoro ihainia typy ok Peteru kape kat hamo meremo. Taꞌa­tu­puẽti hawyi — Toꞌiro tawa Iope kape meremo Peteru iꞌatuꞌe. Miꞌi pote meremo toto raꞌyn iꞌatu­wywo.


text:
Miꞌi hawyi putꞌokꞌe raꞌyn itote hawyi Peteru taꞌa­tue­raꞌam okipy ywaitiat kape. Itote hiwu koꞌi teꞌe­ruwak kahato taꞌa­tu­po­wyro hat mana Tapita ikuꞌuro hap haty kahato iꞌatuete pote. Miꞌi hawyi hiwu koꞌi timo­herep Peteru pe ikuꞌuro rakat minug sokpe koꞌi mana Tapita miium iꞌatuepiat saꞌa­wy­ꞌiwuat koꞌi — Mimi iꞌatuꞌe miꞌi tã mana Tapita tum tominug sokpe uruepe saꞌa­wyꞌi urueha­ky­ꞌeꞌi pote iꞌatuꞌe taꞌa­tuwak popuo.


text:
Miꞌi hawyi Peteru toꞌe iꞌatuepe — Manaꞌin pywo ti rat atikuap taꞌyn e. Pyno uhehay teran Tupana wywo e. Pyno uiꞌatoiat mesuwe porapꞌi e. Tuwat hiwu koꞌi itote pyi hawyi Peteru tuwe­pỹ­ꞌã­tutuk hawyi toꞌe — Iesui e etimoieĩ­neꞌen i ro mana Tapita e. Miꞌi hawyi tuwe­morem iꞌokpuk takat kape hawyi toꞌe — Mana Tapita epoĩꞌãm no guꞌuro pyi e. Miꞌi hawyi mehitꞌe raꞌyn mana Tapita hawyi tehaꞌat raꞌyn Peteru kape. Miꞌi hawyi mana Tapita tuwe­ꞌã­pe­ꞌokꞌam naꞌyn teꞌyni pyi.


text:
Miꞌi hawyi Peteru tat mana Tapita ipo ete hawyi toimo­poĩꞌãm naꞌyn heꞌyni pyi. Miꞌi hawyi taꞌam naꞌyn. Miꞌi hawyi Peteru tiꞌa­tu­kaykay imohey haria itotiaria iꞌewyte hiwu koꞌi. Putꞌok­ꞌi­ꞌa­tuꞌe hawyi toimo­herep mana Tapita iꞌatuepe.


text:
Meiũran mekewat sehay yne Iope piaria tikuap Iesui piat mana Tapita moieĩneꞌen pakup i raꞌyn hap hawyi ti taꞌa­tu­mohey kahato raꞌyn Aipo­typot Iesui.


text:
Miꞌi hawyi Peteru topy­huꞌat potꞌi tawa Iope pe towyꞌok Simãu yat pe mekewat miat atukãꞌã hat yat pe toĩneꞌen.<pb/>Yne mesuwat atikuap hawyi atiwan mesuwe uito Iruka.<pb/>


text:
Mekewat eꞌat pe toĩneꞌen tawa Sesareia pe wẽtup ok sura­raꞌin akag Kuneriu e hap het rakat. Typyꞌi kahato iwat hesu­ra­raꞌin koꞌi. Mekewat Itaria ywania esura­raꞌin koꞌi akag wo toĩneꞌen tawa Sesareia pe.


text:
Surara koro Kuneriu ti waku hap nug kahato hat toĩneꞌen iꞌewyte topyꞌa pywiat Tupana mohey hat sese toĩneꞌen. Yne iꞌyat piaria imẽpytꞌin iharyꞌi Tupana mohey haria tukup­teꞌen itote. Surara Kuneriu timõꞌẽ kahato tekat koꞌi Iuteu ywania ihaky­ꞌeꞌi rakaria pe. Ihay kahato at kaꞌap Tupana wywo topyꞌa pyi miꞌi miit.


text:
Wẽtup eꞌat pe surara Kuneriu topotpap kahu raꞌyn hawyi wãtymꞌi kape taꞌa­kasa raꞌyn tomu­ꞌetu Tupana mipo­ꞌoro atipy kaipywiat hap kape. Miꞌi hawyi atipy kaipywiat sut hat toꞌe — Surara Kuneriu ereĩneꞌen apoꞌe.


text:
Miꞌi pote Kuneriu gytꞌe hawyi tehaꞌat kahato raꞌyn Tupana mipo­ꞌoro atipy kaipywiat kape hawyi toiwesat — Areĩneꞌen meiũpe Uika­ꞌiwat e. Kat e hap som Tupana tiky­ꞌesat atunug hap e. Miꞌi pote mekewat atipy kaipywiat tiwesat — Mehĩ e pywo ti rat ehay tewawiat hap kape ti Tupana tuwehum kahato e. Iꞌewyte emimõꞌẽ ihaky­ꞌeꞌi rakaria powyro hap koꞌi Tupana mowepit kahato hap topy­huꞌat mehĩ e. Tuwehum kahato tomõ­typot hap eminug koꞌi ete mehĩ e.


text:
Miꞌi tupono toiky­ꞌesat etipo­ꞌoro epotpo­ꞌo­roria tawa Iope kape hap e. Miꞌi totepyi toiky­ꞌesat etiꞌa­tu­kaykay temiitꞌin Simãu Peteru ewawi mehĩ e.


text:
Hemiit Peteru ti toĩneꞌen wẽtup ok Simãu yat pe yꞌy Ukyt Koro hy ẽpekiat ieĩneꞌen hat yat pe e. Miat pe mokãꞌã nug hat yat pe toĩneꞌen mekewat yꞌy wato ẽpekiat tote e. Pyno etikaykay ro mekewat Peteru ewewawi mehĩ emuꞌe hamo katu­pono Tupana tiky­ꞌesat etunug hap e atipy piat surara akag Kuneriu pe.


text:
Mio tã toꞌe hawyi taꞌaipok i raꞌyn atipy kape. Miꞌi hawyi surara akag Kuneriu tikaykay tuwe­wawi typy ok temiitꞌin sese iꞌewyte temiit sese surara kawiat Tupana mohey kahato hat toikaykay.


text:
Toiꞌa­tu­kaykay tuwe­wawi temiitꞌin sese myeꞌym ok hawyi toimo­herep tomu­ꞌetu wuat iꞌatuepe. Miꞌi hawyi — Pyno mũki­ꞌite woro­ho­ꞌo­po­ꞌoro tawa Iope kape mekewat Peteru kat hamo e iꞌatuepe.


text:
Ihotꞌok hawyi tuwat raꞌyn Peteru kat hamo. Atpo­sake porap turan putꞌok­ꞌi­ꞌa­tuꞌe raꞌyn mekewat yꞌy wato ẽpekiat yt pya hin i mekewat Simãu yat ete. Miꞌi turan Peteru taꞌam naꞌyn getap okipy ywaiti rakat rote Tupana wywuat tehay hamo e.


text:
Miꞌi tote hesyꞌat kahato Peteru tomiꞌu nug Simãu miat turan. Miꞌi hawyi tomu­ꞌetu wuat ewy taꞌa­kasa. Miꞌi turan tehaꞌat atipy kape.


text:
Miꞌi hawyi taꞌa­kasa ikaꞌa atipy pe okenꞌypy ewywuat. Miꞌi puo mysop iwato rakat ikytsig nakat ewywuat taꞌa­kasa ikaꞌa pyi taꞌapyk yi kape hap taꞌa­kasa 4 haity iꞌapy etiat rakat taꞌa­kasa.


text:
Miꞌi mysop kytsig muo Peteru taꞌa­kasa kat koꞌi kat koꞌi miꞌu puꞌi koꞌi yt naku i toꞌy­wania miꞌu wuat rakat kape taꞌa­kasa. Moi koꞌi Uruwu koꞌi gaꞌapy piat ipyt etiat hewyry rakat koꞌi yt naku i Iuteuria miꞌu wuat rakat koꞌi kape taꞌa­kasa tomu­ꞌetu.


text:
Iꞌewyte toikuap sehay atipy kaipyi — Peteru e epoĩꞌãm no hawyi etiꞌa­tu­ꞌuka ro meimẽwat miꞌu emiꞌu wo mehĩ e. Ehuꞌu ro uimiium emiꞌu wuat miꞌu puꞌi e.


text:
Maꞌato Peteru tiwesat — Yt naku i rat miꞌi ewywuat uimiꞌu puꞌi Uika­ꞌiwat e katu­pono meimẽwat ipuꞌi yt naku i aimiꞌu wo aito Iuteuria ywania pote Mehĩ e. Taꞌi uimotag hap upi mesup te yt karãpe i miꞌi tã meimẽwat miꞌu puꞌi ewywuat atuꞌu pãi Uhyt e. Yt naku i miꞌi aimiꞌu wo e.


text:
Miꞌi hawyi toikuap pakup i sehay atipy kaipywiat — Wãi mio tã ere teiꞌo e katu­pono kat koꞌi kat koꞌi puꞌi Tupana tiꞌa­tu­mo­waku kahato miꞌi pote waku kahato yne aimiꞌu wo e.


text:
Miꞌi hawyi Peteru tuwa­nẽtup kahato — Kat e hap som Tupana toꞌe teran uimu­ꞌetu e. Kat koꞌi som toimo­herep teran uhepe e tuwepe tuwa­nẽtup kahato hawe. Miꞌi turan surara Kuneriu miꞌa­tu­po­ꞌo­roria wẽtup ywania putꞌok­ꞌi­ꞌa­tuꞌe raꞌyn itote. Maꞌato miꞌi ywania wywo yt karãpe i Iuteuria iꞌatuehay.


text:
— Pyno ereto ro iꞌatue­wawi e. Yt erekenꞌẽ teiꞌo iꞌatu­pupi katu­pono uimi­po­ꞌo­roria yne meimuẽ­wuaria e Tupana Peteru pe.


text:
Miꞌi hawyi Peteru taꞌapyk getap okipy ywaitiat kaipyi yi kape. Miꞌi hawyi toꞌe iꞌatuepe — Uito ti meiũ eimikat e. Kat hamo uikat eipe e iꞌatuepe.


text:
Miꞌi hawyi taꞌa­tu­wesat — Taꞌi uruka­ꞌiwat Kuneriu urupo­ꞌoro ewawi uhyt iꞌatuꞌe. Uruka­ꞌiwat ti 100 ok surara akag wo ieĩneꞌen hat urupo­ꞌoro mehĩ iꞌatuꞌe. Iꞌewyte uruꞌakag ni Tupana mohey kahato hat toĩneꞌen iꞌatuꞌe. Toimõ­typot Etupana yn iꞌatuꞌe. Waku kahato urupo­ꞌoro hat. Hãpyk yn nug wuatꞌi eꞌat piat hat uhyt iꞌatuꞌe. Yne eꞌywania Iuteuria uruetawa totiaria ikuap uruka­ꞌiwat Kuneriu ewaku hap iꞌatuꞌe. Gaꞌatpo ti Tupana Pãꞌãu Wakuat ihay kahato uruka­ꞌiwat pe — Etikaykay ro uhemiit Peteru eꞌyat kape enãpin hamo e uruꞌakag Kuneriu pe iꞌatuꞌe. Miꞌi pote mesup ti urupo­ꞌoro ewawi toiky­ꞌesat ereto tewawiat hap mehĩ iꞌatuꞌe Peteru pe.


text:
— Pyno meiũpe ro ehewãtym hawyi mũki­ꞌite waku watuwat eika­ꞌiwat yat kape e. Pyno eiwe­hytꞌok to uhytꞌiꞌin e Peteru meimuẽwat Itaria ywania pe. Ihotꞌok hawyi toto raꞌyn Peteru iꞌatuupi iꞌewyte Iesui potmu­ꞌeria tawa Iope piaria iraniaꞌin tuwat Peteru upi.<pb/>


text:
Wẽtup eꞌat pe tuwat hawyi putꞌok­ꞌi­ꞌa­tuꞌe raꞌyn tawa Sesareia pe. Miꞌi tote mehĩ Kuneriu hekatup kahato raꞌyn Peteru ihay kuap hamo. Miꞌi pote toiꞌa­tunug yne kahato toꞌy­wotꞌin totyꞌin towy­riaꞌin toiꞌa­tu­kaykay Peteru ehay kuap hamo toꞌyat kape.


text:
Miꞌi hawyi Peteru putꞌokꞌe Kuneriu yat eꞌoken­ꞌy­pyke hawyi meremo Kuneriu tuwe­pỹ­ꞌã­tutuk howa kape tepiat Peteru mõtypot hamo maꞌato Peteru timo­poĩꞌãm neꞌi.


text:
Miꞌi hawyi iꞌyat pe Peteru teke toꞌoehay toꞌoehay popuo. Miꞌi hawyi putꞌok­ꞌi­ꞌa­tuꞌe raꞌyn okipy koro tote hawyi Peteru tehaꞌat hawyi iꞌatu kahato miitꞌin tukup­teꞌen itote Itaria ywania.


text:
Miꞌi hawyi Peteru tuwẽ­powat iꞌatue­wawi — Uhytꞌiꞌin manaꞌin e yt naku i wyti uruto Iuteu ywania iraniaꞌin ywania wywo toꞌoe­waku iꞌatuꞌe ti urueko enoi haria uruepe e. Haꞌa­wy­tepyi mio tã iꞌatuꞌe uruepe urumuꞌe haria are wen maꞌato gaꞌatpo Tupana tomo­herep uhepe tehay sese miꞌi hap ete. Mio tã toꞌe — Peteru e yt etimohit reiꞌo wẽtup ywania e. Yt naku i eiꞌy­wania yt ere teiꞌo iraniaꞌin ywania pe e uhepe e. Yt Tupana miꞌai­roria eiꞌy­wania yt ere teiꞌo wẽtup ywania pe e Tupana uhepe e.


text:
Miꞌi tupono ti ariot meremo ehowawi mesup eimi­ky­ꞌesat ewy e. — Yt naku i areto eiꞌyat kape yt areꞌe hin i uikaykay haria pe e. Yt urueko ewy i pytkai ariot raꞌyn mehĩꞌin manaꞌin e. Maꞌato kat hamo uikaykay hap yt atikuap hin i te e. Pyno ewehenoi ro kan hamo uikaykay meikowo hap e Peteru surara Kuneriu ywania pe.


text:
Miꞌi hawyi Kuneriu tiwesat — Mehĩ Peteru e gaꞌatpuo re gaꞌatpo wãtymꞌi uhehay Tupana wywo meiũpe uiꞌyat pe turan araꞌa­kasa wẽtup ok miit hesokpe mehit kahato rakat kape e.


text:
Miꞌi miit toꞌe uhepe atipy kaipyi — Kuneriu e Tupana tikuap kahato raꞌyn ehay tewawiat hap e. Taꞌi Tupana tikuap taꞌyn ihaky­ꞌeꞌi rakaria piat ekareꞌen mõꞌẽ hap mehĩ e.


text:
Miꞌi pote waku etipo­ꞌoro emiitꞌin tawa Iope kape Tupana emiit Simãu Peteru kat hamo e. Miꞌi miit toĩneꞌen wẽtup ok Simãu yꞌy wato hy ẽpekiat ieĩneꞌen hat miat pe mokãꞌã hap nug hat yat pe e ti uhepe atipy kaipywiat e.


text:
Miꞌi hawyi meremo woro­kaykay uruewawi Tupana miky­ꞌesat ewy e. Pywo ti rat waku kahato eriot hap mehĩ e. Miꞌi pote ti urutu­wa­ꞌa­tunug kahato meiũpe mesup ehay kuap hamo mehĩ e. Iꞌewyte ti uruikuap taꞌyn Tupana toĩneꞌen meiũpe hap e. Miꞌi pote ehenoi ro uruepe aikotã som yne yne imiky­ꞌesat ewywuat hap e surara Kuneriu Peteru pe.


text:
Miꞌi hawyi Peteru toꞌe tehay wo — Mehĩꞌin manaꞌin e mesup ti atikuap sese raꞌyn Tupana wuatꞌi ywania kyꞌe hat koro toĩneꞌen hap e. Taꞌi toiꞌa­tu­kyꞌe wuatꞌi miitꞌin pãi e. Saꞌa­wyꞌi uruto Iuteu ywania Tupana mikyꞌe koꞌi tukup­teꞌen hap kape yn arewa­nẽtup e maꞌato koitywy atikuap taꞌyn aikotã toꞌo­ꞌe­wy­ꞌewy toiꞌa­tu­kyꞌe wuatꞌi pusu kuap haria topyꞌa pe urukyꞌe hap ok tã ne hap atikuap taꞌyn e Peteru surara Kuneriu Itaria ywania pe.


text:
Taꞌi Tupana tuwehum kahato yne tama kaipy­wiaria tomohey haria ete. Wakuap nug haria ete tuwehum hap atikuap taꞌyn e.


text:
Mesup taꞌyn Tupana tipo­ꞌoro raꞌyn uruꞌy­wania pe temiit Iesui wuatꞌi ywania ehakye­raꞌat hanuat e Peteru. Koitywy ti Tupana Mipo­ꞌoro topy­huꞌat aipuꞌap Tupana kapiat hat e. Mesup mio tã e Tupana wuatꞌi pe — Koitywy waku raꞌyn eweiõꞌẽ uhowawi katu­pono Uhaꞌyru Iesui tunug naꞌyn aiwo­ꞌopiat woꞌo­wese hap e. Taꞌi mesup ti aiwo­ꞌoe­waku hap tutunug naꞌyn e. Saꞌa­wy­ꞌite ti uruepe Isareu ywania pe yn mio tã e maꞌato mesup wuatꞌi ywania pe mio tã e — Uhemiit Iesui ti atunug naꞌyn Wuatꞌi Pore­kuaria Porekuat no e Tupana wuatꞌi pusu kuap haria pe e Peteru.


text:
Taꞌi eweikuap taꞌyn ni yne Iesui tawa Nasare piat ieĩneꞌen hat etiat e katu­pono saꞌa­wyꞌi yne tawa Iuteu kaipy­wiaria henoi kahato raꞌyn heĩneꞌen i hap ehepe e. Saꞌa­wyꞌi ahetꞌok hat Iuwãu hetꞌok Iesui. Miꞌi hawyi Iesui haꞌa­wynug naꞌyn topotpap hap uruetama Karireia pe e. Miꞌi hap etiat yne eweikuap taꞌyn e.


text:
Miꞌi tote saꞌa­wyꞌi Tupana tum naꞌyn yne tesaika hap. — En ni Uimi­ꞌairo miitꞌin yne Ehakye­raꞌat hanuat e. Miꞌi pote woro­moieĩ­neꞌen Uipãꞌãu Wakuat no e Tupana saꞌa­wyꞌi Iesui tawa Nasare piat pe e. Miꞌi hawyi hewyry kahato urumuꞌe hamo urumoe­hãite hamo uruwo­ꞌoe­waku hamo wakuap yn nug hamo ahiagnia yne atusiu hamo katu­pono Tupana Pãꞌãu Wakuat toĩneꞌen iwywo uhytꞌiꞌin manaꞌin e Peteru.


text:
Iesui tawa Nasare kaipywiat kape ti uruta­ꞌa­kasa kahato raꞌyn manaꞌin uhytꞌiꞌin e. Pywo ti Miꞌi Miit ehay yne ti uruikuap taꞌyn yi Iuteu piaria etama pe tawa Ieru­sarẽi me hewyry hap upi e. Miꞌi tote ti taꞌa­tu­ꞌauka saꞌag naꞌyn ariaꞌyp posak ete Tupana emiit e. Yt naku i kahato ti taꞌa­tunug Uruwy pe e.


text:
Maꞌato miitꞌin miꞌauka Tupana tomo­poĩꞌãm i raꞌyn guꞌuro pyi pãi e. Taꞌi myeꞌym eꞌat toĩneꞌen guꞌuro piat hawyi tuwẽtem i raꞌyn Haꞌyru e. Taꞌi heremo kahato pãi are katu­pono tuwẽtem guꞌuro pyi hawyi ti ipiit sese kape araꞌa­kasa yne uito e Peteru.


text:
Miꞌi Miit Iesui tuwe­mo­herep uruepe e. Uruta­ꞌa­kasa raꞌyn urutoria yne imiꞌairo koꞌi sese. Ipiit saꞌa­wy­ꞌiwuat ihãite kahato i raꞌyn e. Maꞌato ti iraniaꞌin yt imohey i haria pe yt tuwe­mo­herep i e. Miꞌi pote yt yne i miitꞌin teꞌe­ra­ꞌa­kasa Iesui tuwẽtem hawyi maꞌato uruto ipotmu­ꞌeria sese uruta­ꞌa­kasa kahato Iesui piit sese kape e. Urutenuk taꞌyn iwywo pãi. Urutu­we­sa­poꞌu raꞌyn iwywo toĩneꞌen i raꞌyn hawyi pãi e Peteru.


text:
Manaꞌin mehĩꞌin mio tã e Tupana ahepe mesup — Koitywy atimo­py­huꞌat Uhaꞌyru wuatꞌi miitꞌin eropoꞌok hanuat e. Uhaꞌyru ewaku hap yn putꞌokꞌe uwe waku uwe yt e hap enoi uhepiat hamo e. Uhaꞌyru yn waku wuatꞌi ywania patꞌok patꞌok hamo sio uhemiit sese sio yt e hamo e. Katu­pono meiũran map haria iꞌewyte ihãite rakaria teꞌe­ro­py­huꞌat Uhaꞌyru po puo irane uimohey haria sese sio yt hap enoi hamo e Tupana e Peteru. Koitywy Tupana urupo­ꞌoro ehowawi mehĩꞌin manaꞌin katu­pono toikuap teran eipe Tosa­ꞌyru mohey haria wo sio yt hap. Miꞌi haype Tupana urupo­ꞌoro Tosa­ꞌyru moherep uruehay wuat hamo ehowawi wẽtup ywania pe e Peteru.


text:
Miꞌi pote yne tomohey haria minug saꞌag koꞌi toipuruk kuap taꞌyn aikotã saꞌa­wy­ꞌi­wuaria Tupana ehay enoi haria mienoi ewy — Atipo­ꞌoro aru Iesui Wuatꞌi Ywania Ehakye­raꞌat hanuat iꞌatuꞌe hap ewy e Kune­riuꞌin me.


text:
Miꞌi hawyi ipotmu­ꞌeria Peteru wywo hewyry rakaria Iuteu ywania teꞌe­ru­wa­nẽtup kahato hawyi — Pywo ti rat Tupana tum naꞌyn Topãꞌãu Wakuat surara Kuneriu ywania pe yt uruꞌy­wania hin i miꞌiria pytkai iꞌatuꞌe teꞌe­ru­wa­nẽtup hawe.


text:
Tupana Pãꞌãu Wakuat teke hawyi iꞌatuehay wẽtup pusu puo. Wẽtup pusu puo raꞌyn Tupana Pãꞌãu Wakuat kaipyi iꞌatuehay itotiaria. Miꞌi hawyi itotiaria timõ­typot kahato raꞌyn Tupana.


text:
Miꞌi hawyi Peteru toꞌe toꞌy­wania Iuteuria pe — Eweiꞌa­kasa ro aikotã mesup Tupana tum naꞌyn Topãꞌãu Wakuat Itaria ywania piat hap e aikotã tutum ahepe saꞌa­wy­ꞌiwuat hap ewy mehĩꞌin manaꞌin e. Miꞌi tupono apo waku wati­ꞌa­tu­setꞌok miꞌiria yꞌy wo sio yt e Peteru toꞌy­wania pe. Miꞌi hawyi — Waku iꞌatuꞌe.


text:
Miꞌi pote Peteru toꞌe surara Kune­riuꞌin me — Mesup taꞌyn waku woro­ho­ꞌo­setꞌok Iesui set no uhytꞌiꞌin manaꞌin e Peteru. Miꞌi hawyi toiꞌa­tu­setꞌok Iesui mohey haria. Miꞌi hawyi iꞌatuꞌe Peteru pe — Eropy­huꞌat ro meiũpe uruwywo mehĩ mimi iꞌatuꞌe. Miꞌi hawyi Peteru toĩneꞌen porapꞌi itote wẽtup ywania wywo.<pb/>Miꞌi hap ewy Kune­riuꞌin teꞌe­ro­py­huꞌat Iesui mohey haria wo. Atiwan yne miꞌi tã etiat mesuwe uito Iruka.<pb/>


text:
Miꞌi hawyi iraniaꞌin 12 ok takaria tikuap taꞌyn aikotã wẽtup ywania timohey Tupana ehay Peteru wẽ pywiat hap. Miꞌi hawyi meremo yne yi Iuteu piaria Iesui mohey haria — Pywo ti rat mesup taꞌyn iraniaꞌin ywania — Uruimohey ehay Tupana iꞌatuꞌe aiꞌy­wania ewy iꞌatuꞌe toꞌope.


text:
Miꞌi hawyi taꞌaipok Peteru tawa Ieru­sarẽi kape yi Sesareia kaipyi hawyi iraniaꞌin Iesui mohey haria Iuteu ywaniaria sese iꞌatu­py­ꞌahak Peteru ete katu­pono toiꞌa­tu­muꞌe raꞌyn iraniaꞌin ywania pote.


text:
Putꞌokꞌe Peteru hawyi taꞌa­tuewãi kahato — Kat pote som ewyry iraniaꞌin ywania wywo uhyt iꞌatuꞌe. Iꞌewyte kat hamo erenuk wẽtup ywania wywo uhyt iꞌatuꞌe Peteru pe.


text:
Mio tã e toiꞌa­tu­wesat — Uhytꞌiꞌin manaꞌin waku kahato Tupana katu­pono tawa Iope pe toimo­herep uhepe tehay. Gaꞌatpo areĩneꞌen tawa Iope piat turan areto uhehay Tupana wywuat hamo e. Miꞌi hawyi itote herewe kahato araꞌa­kasa uimu­ꞌetu atipy kaipywiat sokpe iwato rakat kawiat heiam 4 haity hẽpe etiat rakat. Miꞌi taꞌapyk uhowawi atipy kaipyi saity koꞌi upi. Miꞌi hap kape araꞌa­kasa uimu­ꞌetu.


text:
Miꞌi hawyi arahaꞌat hawyi araꞌa­kasa mekewat mysop puo miat topyt wuat hewyry rakat koꞌi. Miꞌi koꞌi yt naku i yne aimiꞌu wo aito Iuteu ywania pote. Miꞌi hap koꞌi kape araꞌa­kasa. Arahaꞌat hawyi itote moi koꞌi iꞌewyte weita koꞌi hawyi uruwu koꞌi yt naku i aimiꞌu wuat rakat koꞌi kape araꞌa­kasa.


text:
Miꞌi hawyi atikuap sehay — Peteru e epoĩꞌãm no hawyi etiꞌa­tu­ꞌuka ro emiꞌu wo uimiium koꞌi hawyi etuꞌu ro e.


text:
Miꞌi hawyi atiwesat — Uika­ꞌiwat yt naku i atuꞌu miꞌi koꞌi are katu­pono yt naku i watuꞌu miꞌi aito Iuteu ywania pote e. Yt atiky­ꞌesat hin i miꞌu puꞌi meimuẽwat koꞌi Uika­ꞌiwat are itote uimu­ꞌetu. Taꞌi yt karãpe i miꞌu puꞌi yt naku i rakat miꞌi atopag uiwẽ pe are uimu­ꞌetu e Peteru.


text:
Miꞌi hawyi toꞌe i uhepe ywaiti pyi sehay — Waku emiꞌu wo e Tupana epe pote waku etuꞌu mehĩ e uhepe e. Yt miꞌu i yt ere teiꞌo Tupana mimo­waku koꞌi kape e katu­pono toiꞌa­tu­mo­waku raꞌyn meimuẽwat koꞌi e.


text:
Miꞌi ewywuat ti araꞌa­kasa myeꞌym mo herewe uimu­ꞌetu hawyi teꞌe­ra­ꞌaipok i raꞌyn miat saꞌag koꞌi yt aiꞌy­wania miꞌu ewy hin i koꞌi e.


text:
Uimu­ꞌetu tokosap hawyi meremo araꞌa­kasa myeꞌym ok miit kape okenꞌypy tote putꞌok­ꞌi­ꞌa­tuꞌe Simãu yat pe yi Sesareia kaipy­wiaria surara akag Kuneriu miꞌa­tu­po­ꞌoro koꞌi uhowawi e.


text:
Miꞌi hawyi Tupana Pãꞌãu toꞌe uhepe uipyꞌa pe — Ereto ro iꞌatu­wywo Peteru e. Yt erekenꞌẽ teiꞌo iꞌatu­pupi e. Yt ereꞌe teiꞌo epyꞌa pe — Yt naku i areto wẽtup ywania wywo yt ere teiꞌo. Miꞌi hawyi areto mekewat wẽtup ywania wywo. Iꞌewyte Iesui mohey haria itotiaria tipo­ꞌoro 6 ok aiꞌy­wania uheywytꞌin uhupi. Miꞌi hawyi meiũran putꞌok­ꞌu­ru­toꞌe tawa Sesareia pe e Peteru.


text:
Miꞌi hawyi Kuneriu henoi raꞌyn aikotã atipy kaipywiat henoi tepiat hap — Etikaykay ro tawa Iope piat Simãu Peteru e hap.


text:
Miꞌi ti aru henoi ehepe Eheha­kye­raꞌat hat etiat iꞌewyte emẽpytꞌin me hawyi eꞌyat piaria pe tohenoi Eheha­kye­raꞌat hanuat etiat e Kuneriu uhepe atipy kapywiat henoi tepiat hap etiat.


text:
Miꞌi hawyi itote atiꞌa­tu­muꞌe surara Kuneriu ywania turan Tupana Pãꞌãu putꞌokꞌe kahato iꞌatue­wawi hawyi teke iꞌatupiit puo iꞌatu­pyꞌa puo aikotã saꞌa­wyꞌi ahowawi putꞌokꞌe hap ewy aikotã saꞌa­wy­ꞌiwuat aito Iuteuria kapiat hap ewy putꞌokꞌe toꞌewy Tupana Pãꞌãu meimuẽwat wẽtup ywania puo e.


text:
Miꞌi hawyi miꞌi hap kape araꞌa­kasa hawyi atikuap meremo Aika­ꞌiwat Iesui mienoi saꞌa­wy­ꞌiwuat aikotã hap e mio tã e — Iuwãu ni ehetꞌok yꞌy wo mesup e. Maꞌato meiũran wyti aru Tupana raꞌyn ehetꞌok Topãꞌãu Wakuat no raꞌyn e hap atikuap i raꞌyn e Peteru.


text:
Aikotã aiꞌy­wania pe Topãꞌãu tutum hap ewy te ti miꞌiria ywania pe tutum naꞌyn Topãꞌãu Wakuat pãi e. Taꞌa­tu­mohey raꞌyn Aipo­rekuat Aika­ꞌiwat Iesui hawyi tutum naꞌyn Topãꞌãu iꞌatuepe e. Miꞌi tupono ti yt naku i aipyhyp neꞌi Tupana miium iꞌatuepiat e Peteru Iesui mohey haria Iuteu ywania pe.<pb/>


text:
Taꞌa­tukuap taꞌyn Peteru mienoi hawyi iꞌatu­po­ꞌinik taꞌyn. Miꞌi hawyi teꞌe­roꞌe — Waku kahato En Tupana iꞌatuꞌe katu­pono etum naꞌyn eieĩneꞌen hap wuatꞌi eꞌat piat wẽtup ywania pe iꞌatuꞌe. Yt uruepe yn i katu­pono wẽtup ywania iꞌewyte etiꞌa­tu­morem naꞌyn yt naku i hap kaipyi iꞌatuꞌe Iuteu ywania Tupana pe.<pb/>


text:
Saꞌa­wyꞌi mekewat Etewãu auka hap eꞌat pe mekewat Iesui mohey haria hoꞌopot kahato hap eꞌat saꞌa­wyꞌi miitꞌin Iesui mohey haria teꞌe­ro­popy kahato taꞌa­tu­ꞌa­tu­ꞌuka hap pupi. Tuwat tuwat kahato kat etawa kat etawa kape teꞌe­ru­we­sytpok kahato wuatꞌi tama kape. Iraniaꞌin tuwat yi ywypyiꞌa yꞌy wato pyꞌa­setpiat Sipiri kape. Iraniaꞌin tuwat tawa Antiokia kape. Iraniaꞌin tuwat tama Wenisia kape. Putꞌok­ta­ꞌa­tuꞌe hawyi taꞌa­tu­hytpok kahato sehay wakuat Iesui etiat aikope aikope tuwat tuwat hap upi wen maꞌato iraniaꞌin ywania itotiaria pe yt taꞌa­tu­henoi hin i. Taꞌa­tu­ꞌy­wania Iuteu ywania pe yn taꞌa­tu­henoi Iesui etiat — Yt naku i wati­ꞌa­tu­muꞌe iraniaꞌin ywania iꞌatuꞌe toꞌope saꞌa­wyꞌi pote e.


text:
Maꞌato wẽtup eꞌat pe Iesui mohey haria tawa Sirene piaria iꞌewyte yi a Sipiri totiaria tuwat kahato tawa Antiokia kape. Putꞌok­ꞌi­ꞌa­tuꞌe hawyi taꞌa­tu­henoi raꞌyn Kereku pusu kuap haria pe — Iesui ti Tupana Mipo­ꞌoro Aipo­rekuat nuat sese iꞌatuꞌe.


text:
Miꞌi hawyi Aika­ꞌiwat Iesui tiꞌa­tu­po­wyro kahato tuwe­mo­herep hamuat hap ete. Miꞌi tupono ti Kereku ywania pusu kuap haria teꞌe­ru­we­morem kahato raꞌyn Aheha­kye­raꞌat hat Iesui kape. Miꞌi hawyi typyꞌi kahato raꞌyn imohey pakup i haria wẽtup ywania Kereku pusu kuap haria tukup­teꞌen tawa Antiokia pe.


text:
Miꞌi hawyi Ieru­sarẽi miaria Iesui mohey haria tikuap taꞌyn aikotã Kereku ywania i raꞌyn Iesui mohey hap. Miꞌi hawyi mehĩ Panãpe taꞌa­tu­po­ꞌoro tawa Antiokia kape.


text:
Putꞌok­toꞌe hawyi iwepit kahato topy­huꞌat — Taꞌi Tupana tiꞌa­tu­kyꞌe kahato mesuwat ywania aikotã toiꞌa­tu­kyꞌe uruꞌy­wania hap ewy kahato e Panãpe tuwepe — Taꞌi tutum neꞌen neꞌi Topãꞌãu mesuwat wẽtup ywania pe aikotã tutum uruꞌy­wania piat pe hap ewy te e toꞌy­wania Iuteu pe. Miꞌi hawyi toꞌe Tupana pe haty wo — Waku kahato ti rat En Tupana e. Pywo ti rat yt uwe i poꞌog hegyiꞌat rakat ekai Tupana e Panãpe. Miꞌi hawyi Panãpe topy­huꞌat potꞌi tawa Antiokia pe hawyi toiꞌa­tu­nãpin kahato Iesui mohey haria ipakup takaria — Mehĩꞌin manaꞌin e eweimohey ro eiku­ꞌuro hap kape Aipo­typot Iesui eipyꞌa pe e. Yt eiwe­mõti teiꞌo Aika­ꞌiwat ehay pupi e Kereku pusu kuap haria pe.


text:
Miꞌi hawyi itotiaria iꞌatupap kahato Iesui upi. Katu­pono teꞌe­ra­ꞌa­kasa raꞌyn aikotã Tupana Pãꞌãu toĩneꞌen kahato uhyt Panãpe ete hap e. Miꞌi pote — Waku kahato rakat ti aiwy Panãpe iꞌatuꞌe. Taꞌi toimohey kahato Iesui iꞌatuꞌe. Miꞌi pote teꞌe­ru­wehik kahato Panãpe mienoi ete Iesui etiat. Taꞌi tawa Antiokia piaria ahyt timohey Iesui itote.


text:
Toipuẽti hawyi totioto towy tawa Antiokia kape miitꞌin muꞌe hamo iwywo. Miꞌi hawyi itote wẽtup iꞌaman motpe tukup­teꞌen miitꞌin atumuꞌe Iesui etiat haype. Miꞌi hawyi Iesui mohey pakup i haria teꞌe­ru­wa­ꞌa­tunug kahato itote hawyi mehĩ Panãpe mehĩ Sauru tiꞌa­tu­nãpin kahato Iesui mienoi nug hamuat hap ete.<pb/>Miꞌi hawyi tawa Antiokia piaria Iesui mohey haria tiꞌa­tu­muꞌe kahato iraniaꞌin itotiaria — Iesui ti Tupana Mipo­ꞌoro sese Aipo­typot nuat iꞌatuꞌe. Miꞌi pote — Taꞌi Iesui mohey haria ti Taꞌa­tu­ka­ꞌiwat Iesui ewywuat kahato tukup­teꞌen iꞌatuꞌe tawa Antiokia piaria. Miꞌi hawyi — Pyno waku wẽtup set wywo uruiꞌa­tu­setꞌok eipe iꞌatuꞌe. Pyno ehet pakup ti Tupana Mipo­ꞌoro koꞌi iꞌatuꞌe Iesui mohey haria pe.<pb/>


text:
Miꞌi hawyi mekewat eꞌat pe tuwat tawa Antiokia kape tawa Ieru­sarẽi kaipyi Tupana ehay moherep haria.


text:
Wẽtup ok Tupana ehay moherep hat ti mehĩ Akapu. Miꞌi tiꞌa­tu­muꞌe kahato itotiaria — Pywo ti rat meiũran irane ti yt kat i hin i hamuat iꞌaman yne mesuwat yi tote toĩneꞌen e. Miꞌi hawyi ti aru mikoi koꞌi topap kahato hawyi yt kat hin i eimiꞌu topy­huꞌat aru e Tupana uhepe e Akapu. Miꞌi hap ewy topy­huꞌat kahato aikotã toꞌe hap ewy mekewat morekuat Kautiu topy­huꞌat morekuat pakup mo hap eꞌat pe ikahuro raꞌyn iꞌaman yne yi wato hap ok tã.


text:
Miꞌi pote Iesui potmu­ꞌeria tawa Antiokia piaria teꞌe­roꞌe toꞌope — Yt naku i aiwy­riaꞌin Iesui mohey haria yi Iuteu totiaria topap yne yt kat i iꞌatu­miꞌu pote iꞌatuꞌe. Pyno waku wati­ꞌa­tunug kahato aheꞌuꞌi iꞌewyte aheka­reꞌen koꞌi hawyi waku wati­mõꞌẽ ahekat Iesui mohey haria tawa Iuteu ywania ihaky­ꞌeꞌi poityꞌi rakaria pe iꞌatuꞌe.


text:
Miꞌi hawyi taꞌa­tu­ꞌa­tunug naꞌyn taꞌa­tuekat taꞌa­tue­ꞌuꞌi hawyi taꞌa­tu­po­ꞌoro raꞌyn Ieru­sarẽi kape. — Mehĩ Panãpe mehĩ Sauru waku kahato eheroto mesuwat urumiium Iesui mohey haria Ieru­sarẽi miaria kape katu­pono eiperia ti uruꞌa­pykok haria sese iꞌatuꞌe. Miꞌi hawyi taꞌa­tu­ꞌa­tu­po­ꞌoro raꞌyn mekewat taꞌa­tumiium Iesui mohey haria akag koꞌi kape tawa Ieru­sarẽi kape yara puo mehĩ Panãpe mehĩ Sauru upi.<pb/>Miꞌi hawyi ahenoi mesuwe uimiwan me uito Iruka.<pb/>


text:
Miꞌi hawyi mekewat eꞌat pe morekuat Eroti tipo­ꞌoro temiitꞌin sura­raꞌin Iesui mohey haria akag koꞌi pog towo­ꞌo­pyhik hawe.


text:
Miꞌi hawyi tesu­ra­raꞌin toiꞌa­tu­po­ꞌoro wẽtup ok Iesui potmuꞌe auka hamo Iuwãu eykeꞌet Tiaku auka hamo. Taꞌa­tu­puẽti hawyi taꞌa­tu­ꞌauka raꞌyn kyseꞌyp mo.


text:
Miꞌi hawyi Iuteuria tikuap Tiaku auka hap hawyi teꞌe­ru­wehum morekuat ete taꞌa­tu­mi­ky­ꞌesat ewy kahato tutunug pote. Miꞌi hawyi morekuat tipyhik taꞌyn Peteru mekewat man teneg u hap eꞌat pe Iuteuria mowepit hamo. Totat hawyi toipun naꞌyn ipyhik hawe.


text:
Miꞌi hawyi 16 sura­raꞌin toipo­rokpun iꞌapykok hamo. Yt toiky­ꞌesat i Peteru tuwẽtem hap haype. — Ienuk hap ikahuro raꞌyn hawyi ti aru aterut Peteru meiũpe miitꞌin tokpe miitꞌin miky­ryꞌi hamo e tuwa­nẽtup hawe morekuat.


text:
Miꞌi tupono poꞌog toimoheg Peteru maꞌato Iesui mohey haria Peteru wyriaꞌin hẽtup haty wo Tupana pe ipowyro hamo.


text:
— Pyno mũki­ꞌite waku Peteru tut uhowawi e morekuat Eroti tuwa­nẽtup hawe. Maꞌato iheg me Peteru toket neꞌi sura­raꞌin typy ok po pe kokai kokai haity ipo ete sura­raꞌin po pe. Iꞌewyte sura­raꞌin okenꞌypy hik haria tukup­teꞌen.


text:
Miꞌi turan Tupana mipo­ꞌoro atipy kaipywiat putꞌokꞌe okenꞌy­pyke. Miꞌi hawyi hẽtyhot raꞌyn itote. Miꞌi hawyi Peteru toipetek hawe toihymut — Epoĩꞌãm merep to uhyt e. Miꞌi hawyi ipoĩꞌãm naꞌyn hawyi mekewat ipo etiat haity poropꞌe raꞌyn.


text:
Miꞌi hawyi toꞌe i Peteru pe — Ewoꞌo­kytyt hap poꞌi ro erepy­sokpe pag no e. Miꞌi hawyi meremo tuwe­py­sokpe pag. — Etopag no ekamisa wato e. Miꞌi hawyi toꞌiro uhupi uhyt e.


text:
Miꞌi hawyi toto atipy piat ewatꞌymo Peteru. Miꞌi hawyi — Taꞌi uimu­ꞌetu apo pãi e sio herewe e. Taꞌi uimuꞌe poityꞌi kahato apo pãi sio yt e.


text:
Miꞌi hawyi typy ok surara sakpo tokosap hawyi okenꞌypy wato asu kawiat iheg nakat kape tuwat. Miꞌi ti tuwewi raꞌyn tuwe­ꞌo­ken­hypꞌok. Miꞌi hawyi tuwe­nõꞌẽ. Miꞌi hawyi tawa puat rote henõtem hat meremo yt tuwekuap i raꞌyn.


text:
Miꞌi hawyi tawa puꞌap tote tuweran hawyi Peteru ete hotꞌokꞌe i raꞌyn. Miꞌi hawyi toꞌe tuwepe — Taꞌi yt uimu­ꞌetu hin i rasig pãi e. Koitywy wyti atikuap kahato raꞌyn morekuat Eroti po pywiat Uika­ꞌiwat piat uhenõtem hap pãi e. Taꞌi mekewat atipy piat mipo­ꞌoro wyti iheg nakat woꞌo­pyhyp hap pyi uipo­re­nõtem naꞌyn e. Katu­pono toĩ raꞌyn muꞌap Iuteu ywania piat uiꞌauka irane turan e Peteru tuwa­nẽtup hawe.


text:
Hotꞌokꞌe kahato hawyi toto raꞌyn Iuwãu Maku ty yat kape raꞌyn. Miꞌi turan itotiaria teꞌe­ru­wa­ꞌa­tunug kahato taꞌa­tu­hẽtup kaꞌap Peteru powyro Tupana piat hamo.


text:
Miꞌi turan Peteru kurara okenhyp toiꞌahyk ahyk. Miꞌi pote mio apo uwe iꞌatuꞌe hawyi toto iꞌatue­ropat hat mana Hote okenꞌypy kape ikuap hamo.


text:
Miꞌi hawyi ihay ete toikuap. Miꞌi hawyi taꞌaipok meremo iraniaꞌin kape henoi hamo. Tuwehum moityꞌi haype yt toho­ꞌo­oken­hypꞌok rokirẽ i taꞌaipok.


text:
Miꞌi hawyi tohenoi — Peteru raꞌyn iuẽ tut okenꞌy­pyke raꞌyn e. Maꞌato — Heso i aimo­weu­kaꞌi rat iꞌatuꞌe. Miꞌi hawyi mana Hote — Pywo rat yt uheso i rat e. — Yt Peteru i iꞌatuꞌe maꞌato iwat ipowyro hat atipy kaipywiat iꞌatuꞌe.


text:
Maꞌato ipuehay i raꞌyn okenhyp ete. Miꞌi hawyi taꞌa­tu­ꞌo­ken­hypꞌok. Miꞌi hawyi — Peteru ti sio iꞌatuꞌe raꞌyn. Miꞌi hawyi teꞌe­ru­wa­nẽtup kahato.


text:
Iꞌatuehay pirik pote topo wo — Eipo­ꞌinik to e. Waku hawyi tohenoi iꞌatuepe aikotã me Toka­ꞌiwat piat tenõtem iheg mywiat hap — Pyno mesuwat ewehenoi uiwy Tiaku uheywytꞌin Iesui upiaria pe e. Miꞌi hawyi toto raꞌyn wẽtup tawa kape i raꞌyn.


text:
Miꞌi pytkai heꞌi­hotꞌok hawyi tuꞌuka raꞌyn Peteru pyhik haria haipe kai toꞌope — Aikope som Peteru taꞌa­tuꞌe hawyi.


text:
Miꞌi turan Eroti tikuap Peteru yt uwe i raꞌyn hap. Miꞌi hawyi temiitꞌin toiꞌa­tu­po­ꞌoro ikat hamo. Maꞌato yt toipuẽti i hawyi iꞌapykok haria toiꞌa­tu­kaykay. Miꞌi hawyi toiꞌa­tu­ꞌapo — Kat pote topopy hap kuap hamo. Miꞌi hawyi Eroti tiꞌa­tu­ꞌuka iꞌapykok haria sura­raꞌin yne. Miꞌi hawyi morekuat Eroti toto tama Iuteu pyi tawa Sesareia kape. Miꞌi tote raꞌyn topy­huꞌat.


text:
Miꞌi hawyi Eroti haiwot kahato tawa Sitãu piaria ete. Iꞌewyte tawa Tiru piaria ete. Toipyhyp teran naꞌyn muꞌap kareꞌen erut iꞌatue­wawiat hap. Miꞌi pote tõꞌẽ tõꞌẽ Eroti kape imowepit hamo. Miꞌi hawyi morekuat emiit Paraitu e hap mekewat morekuat yat koro eropat hat kape tuwat saꞌa­wyꞌi imowepit hamo. Paraitu waku e hawyi tuwat morekuat Eroti kape imoperup i hamo — Waku ti etiꞌa­tu­kyꞌe Tiruꞌin Sitãuꞌin iꞌatuꞌe katu­pono iꞌatu­miꞌu koꞌi tut morekuat Eroti po pyi.


text:
Miꞌi pote teꞌe­ru­wa­ꞌa­tunug yne raꞌyn tuꞌi­saria. Miꞌi hawyi Eroti taꞌa­tu­kaykay sehay wakuat nug hamo. Woꞌo­wese hap taꞌa­tu­ky­ꞌesat ikaipyi. Miꞌi hawyi tut raꞌyn morekuat esokpe ikahu rakat puo. Miꞌi hawyi taꞌapyk iꞌatu­py­ꞌa­setpe morekuat amyap tote.


text:
Miꞌi hawyi tutumig toꞌoehay wo itote. Miꞌi waku hawyi — Ewat ehay wyti yt miitꞌin ehay ewy i raꞌyn. Tupana ehay ewy raꞌyn iꞌatuꞌe taꞌa­tuehay wo. Miꞌi hap poꞌog imiky­ꞌesat ewy.


text:
Wãi yt e hin i. Poꞌog tomohey hap yn toiky­ꞌesat Tupana kai. Miꞌi hawyi meremo atipy kaipywiat Tupana mipo­ꞌoro tiꞌahyk. Miꞌi hawyi ipyhu tekꞌe raꞌyn ut piat toꞌu pote.


text:
Miꞌi hawyi Iesui mohey haria tiꞌa­tu­muꞌe kahato Tupana ehay wo. Miꞌi hawyi tukup­teꞌen naꞌyn itote imohey pakup i haria.


text:
Miꞌi hawyi mehĩ Panãpe Sauru wywo taꞌa­tu­mõꞌẽ yne raꞌyn mekewat kareꞌen ihaky­ꞌeꞌi rakaria pe Ieru­sarẽi me. Miꞌi hawyi itote pyi taꞌa­tuerut kurum iwasu Iuwãu Maku tawa Antiokia kape.<pb/>Miꞌi tã hap ewy are uito Iruka.<pb/>


text:
Miꞌi hawyi tawa Antiokia pe tukup­teꞌen Iesui mohey haria. Iꞌewyte iꞌatu­muꞌe haria Tupana ehay wuat ihay rakaria tukup­teꞌen. Wẽtup ok mehĩ Panãpe hawyi wẽtup ok Simeãu iꞌatu­wẽ­powat Tapaiũꞌã iꞌatuꞌe hap. Wẽtup Irusiu tawa Sirene kaipywiat. Wẽtup ok Manaꞌẽ morekuat Eroti ty mẽpyt watꞌypꞌi hawyi wẽtup ok Pauru mekewat saꞌa­wyꞌi Iesui mohey haria auka hat miꞌi hawyi toran naꞌyn itotiaria atumuꞌe haria.


text:
Miꞌi hawyi wẽtup eꞌat pe yt kat i miꞌu taꞌa­tu­ky­ꞌesat. Taꞌa­tuehay Tupana wywuat hap yn taꞌa­tu­ky­ꞌesat. Miꞌi hawyi mekewat eꞌat pe Tupana Pãꞌãu wakuat toꞌe iꞌatuepe — Ewetum no uhepe Panãpe Pauru e. Atiꞌa­tu­po­ꞌoro mono miitꞌin atumuꞌe hamo pya wuaria kape. Aikotã saꞌa­wyꞌi ahenoi iꞌatuepe hap ewy te ti atiky­ꞌesat mesup e Tupana Iesui mohey haria pe.


text:
Miꞌi hawyi yt kat i taꞌa­tuꞌu hawyi teꞌe­re­ponug mehĩ Panãpe Pauru ete. Miꞌi hawyi taꞌa­tu­hẽtup Tupana kape iꞌatuwat hamo.


text:
Miꞌi hawyi Panãpe Pauru wywo tuwat raꞌyn tawa Sereusia kape Tupana Pãꞌãu miky­ꞌesat ewy. Miꞌi tote tuwe­hytꞌok yara wato pe raꞌyn tawa Sipiri kape yꞌy toꞌoran miat yi kape. Maꞌato Iuwãu Maku mekewat Tupana ehay wan nug hat taꞌa­tue­reto taꞌa­tu­po­wyro hamo. Miꞌi hawyi Sereusia tote tuwe­hytꞌok taꞌyn yara wato pe tawa Sipiri kapiat tuwat hamo yꞌy toꞌoran miat yi kape.


text:
Miꞌi hawyi putꞌok­ꞌi­ꞌa­tuꞌe tawa Sara­mina pe. Miꞌi tote tuwat Tupana mõtypot yat kape Iuteuria wanuat Tupana ehay moherep hamo. Iꞌewyte Maku toĩneꞌen iꞌatu­po­wyro hamo.


text:
Miꞌi hawyi ikohye­wyry raꞌyn yne tawa koꞌi upi yꞌy toꞌoran miat yi sakpo tuwat yi upi. Miꞌi hawyi putꞌok­ꞌi­ꞌa­tuꞌe tawa Pawu pe. Itote taꞌa­tu­puẽti wẽtup ok Iuteu Iesui ran e hap het rakat. Miꞌi ti paini kahato iꞌatuꞌe. — Uito ti Tupana ehay enoi hat e hat maꞌato heso rakat. Toimo­herep kahato topo wo maꞌato yt pywo piat i. Erima iꞌatuꞌe teꞌe­ru­wẽ­powat. Paini sese iꞌatuꞌe.


text:
Itotiat yi porekuat ti Sesiu Pauru e hap toĩneꞌen. Miꞌi e paini ti Iesui ran e hap morekuat pohag nug hat. Itotiaria aipo­rekuat wyti tuweꞌeg moityꞌi iꞌatuꞌe. Miꞌi hawyi putꞌokꞌe itote hawyi morekuat tikaykay — Atiky­ꞌesat kahato ti atikuap Tupana ehay hap uhytꞌiꞌin e Panãpe Pauru pe. Maꞌato paini toꞌe morekuat pe.


text:
— Yt reiꞌo yt etikuap teiꞌo mekewat sehay Iesui etiat katu­pono yt toiky­ꞌesat i morekuat tomohey Iesui hap e.


text:
Miꞌi hawyi Pauru tehaꞌat howawi paini kape haty wo Tupana Pãꞌãu esaika hap wywo. Miꞌi hawyi toꞌe paini pe.


text:
— En wyti miitꞌin atumaꞌat kahato hat e. Ahiag saꞌyru ti en e. Eso kahato ti en yne wakuaria ewanĩkap ti en e. Karãpeĩ putꞌokꞌe miitꞌin etiꞌa­tu­pyhyp kahato Tupana kapiat hamuat e.


text:
Miꞌi pote ti atipo­ꞌoro Tupana po eha pysasep hamo e. Mio wyti aru yt eraꞌa­kasa i at e Pauru paini pe. Miꞌi hawyi meremo ihapytig sasep hap putꞌokꞌe paini ete. Miꞌi hawyi toꞌe — Iypyryp taꞌyn uhete uiꞌy­kesat ro eipe e.


text:
Miꞌi pote morekuat taꞌa­kasa hawyi tuwa­nẽtup kahato — Tupana mienoi rat hesaika kahato rat pãi e. Miꞌi hawyi toimohey raꞌyn Iesui.


text:
Miꞌi hawyi tuwat raꞌyn Pauru towy­riaꞌin nywo tawa Pawu pyi yi Pãwiria kape yara wato puo. Miꞌi hawyi putꞌok­ꞌi­ꞌa­tuꞌe raꞌyn tawa Peke pe. Miꞌi hawyi putꞌok­ta­ꞌa­tuꞌe hawyi Iuwãu Maku tohok­ꞌiwat raꞌyn Ieru­sarẽi kape.


text:
Miꞌi hawyi Pauru iꞌewyte Panãpe tuwat i raꞌyn tawa Pisitia kape tawa Antiokia kape ikohye­wyry miitꞌin muꞌe Iesui etiat hamo. Putꞌok­ta­ꞌa­tuꞌe hawyi Sapatu eꞌat pe tuwe­hytꞌok mekewat Iuteu ywania woꞌo­muꞌe hawe. Miꞌi tote teꞌe­ra­ꞌapyk Tupana mõtypot hamo.


text:
Miꞌi tote mekewat Tupana yat piat miitꞌin akag tomo­wẽpap Musei woꞌo­nãpin yianmiat Tupana mienoi toimo­wẽpap. Miꞌi hawyi toiꞌa­tu­kaykay Pauruꞌin — Uiwy­riaꞌin eweiꞌa­tu­po­ꞌoro ro wẽtup ok eipy­ꞌa­setpiat urumuꞌe Tupana ehay wuat hamo e Pauruꞌin me.


text:
Miꞌi hawyi Pauru ipoĩꞌãm hawyi topoha hawyi toꞌe — Ihotꞌok uiꞌy­wania e. Pyno aito Isareu ywania Tupana mõtypot haria. Miꞌi pote eweikuap to uimienoi Tupana ehay uhytꞌiꞌin e. Aikotã Ahaꞌa­se­ꞌiꞌin tukup­teꞌen saꞌa­wy­ꞌi­wuaria hap ti ahenoi hamuat ehepe e.


text:
Tupana sese tiꞌairo ahaꞌa­seꞌi Isareu. Toiꞌairo hawyi ti toimo­wato hemia­riru aitoria e. Taꞌi Tupana ti tuwehum kahato aiꞌy­wania ete e. Taꞌi saꞌa­wy­ꞌite ti Esituꞌin po pe watu­kup­teꞌen maꞌato ti Tupana ahera­ꞌaipok tesaika hamo wanĩ­kaptia po pyi uhytꞌiꞌin e.


text:
Miꞌi hawyi 40 anu ti tukup­teꞌen aiꞌy­wania yahig wato tote tama Kanãꞌã kape iꞌatu­ko­hye­wyry e Pauru.


text:
Miꞌi hawyi ti itote watu­kup­teꞌen motꞌi kahato 450 anu itote. Miꞌi hawyi Tupana tum ahepe temiitꞌin ainãpin hanuaria. Taꞌi Tupana ehay moherep hat Samueu kape tukup­teꞌen ainãpin hanuaria Tupana miium e Pauru.


text:
Miꞌi hawyi ahaꞌa­se­ꞌiꞌin hẽtup Tupana pe taꞌa­tu­po­rekuat nuat. Miꞌi hawyi Kisi saꞌyru Saꞌuru tutum iꞌatuepe aseꞌi Pesamĩ emiariru miꞌi. Miꞌi hawyi 40 anu toĩneꞌen itote morekuat no e.


text:
Miꞌi hawyi Tupana tihep Saꞌuru hawyi Tawi i raꞌyn toimo­herep aiꞌy­wania porekuat no saꞌa­wyꞌi. Miꞌi hawyi Tupana toꞌe miitꞌin me Tawi etiat — Uimi­puẽti wakuat ti Iuse saꞌyru Tawi e. Miꞌi ti uimi­ky­ꞌesat ewywuat nug hat e miitꞌin me. Miꞌi ti uipyꞌa ewywuat e Tupana Tawi etiat.


text:
Taꞌi morekuat Tawi emiariru emiariru ti Tupana tomo­herep Isareu ywania pe Aheha­kye­raꞌat hanuat e. Tawi kaipywiat wyti Iesui e Pauru. Aikotã yianme toꞌe Tupana miꞌi hap ewy mesup tutunug e.


text:
Saꞌa­wy­ꞌite Iuwãu henoi ahepe — Taꞌi eweiꞌatoiat ro yt nakuap i eiminug hap koꞌi hawyi eweiꞌaipok to Tupana kape. Miꞌi waku hawyi ti aru woro­ho­ꞌo­setꞌok e ahepe.


text:
Miꞌi hawyi ti Iuwãu mienoi upi teꞌe­ro­py­huꞌat porapꞌi. Miꞌi hawyi toꞌe — Uhytꞌiꞌin uito ti yt eimie­katup i te katu­pono ti wẽtup ok tut irane uhaipe pe poꞌog wuat uikawiat waku rakat e. Pywo ti rat uhewaku hap yt putꞌokꞌe hin i Miꞌi Miit py sokpe saity pok hamo e. Miꞌi ti eimie­katup e Iuwãu Woꞌo­setꞌok hat.


text:
Mehĩꞌin taꞌi aito ti Aparãu emiari­ruꞌin e. Iꞌewyte aiꞌy­wania pe ran tukup­teꞌen meiũpe Tupana pupiat genꞌẽ haria. Taꞌi ahepe ti Tupana tipo­ꞌoro tehay aheha­kye­raꞌat hamo e Pauru Tupana mõtypot yat piaria pe.


text:
Taꞌi tawa Ieru­sarẽi miaria akag koꞌi iꞌewyte yt ikuap i mekewat wakuat Miit. Taꞌi yne Sapatu eꞌat pe taꞌa­tu­mo­wẽpap yianmiat Iesui ieĩneꞌen hamuat hap etiat maꞌato yt taꞌa­tu­mohey i putꞌokꞌe hawyi. Yt taꞌa­tukuap i Miꞌi hawyi taꞌa­tu­he­katup aikotã miat iꞌaparap hap iꞌauka hamo maꞌato yt toiꞌa­parap hin i e.


text:
Taꞌa­tunug yne aikotã yianmiat mienoi ewy. Miꞌi hawyi taꞌa­tu­mo­ꞌapyk taꞌyn ariaꞌyp posak ete pyi ipiit ikuꞌuro hawyi. Miꞌi hawyi taꞌa­tusyp nu kaꞌa pe e.


text:
Miꞌi hawyi toĩneꞌen motꞌi i raꞌyn towy­riaꞌin Karireia piaria wywo Ieru­sarẽi me. Miꞌiria ti mesup tukup­teꞌen Iesui ieĩneꞌen i hap enoi haria e Pauru.


text:
Uruto ti iꞌewyte henoi haria te e. Yt heso hin i ti Tupana saꞌa­wyꞌi aiꞌy­wania pe. Aikotã saꞌa­wy­ꞌite Tupana toꞌe miꞌi hap ewy ti mesup tutunug naꞌyn e.


text:
Saꞌa­wy­ꞌite Tawi toꞌe tomiwan me tuwepy puo Tupana toꞌe — En ni Uhaꞌyru sese e. Pyno woro­moieĩ­neꞌen pakup i aru e Tupana Iesui etiat Tawi tuwepy hawe mekewat Saumu 2.7 pe. Pyno aikotã saꞌa­wyꞌi toꞌe hap ewy ti mesup toimo­herep taꞌyn Tosa­ꞌyru pãi e Pauru itotiaria pe.


text:
Iꞌewyte ti mekewat Tawi wepy hawe aikotã morekuat Tawi pe Tupana toꞌe hap ewy te ti mesup ti totiõtem i raꞌyn guꞌuro pyi Aipo­typot Iesui e. Ipiit yt nem i tuwẽtem naꞌyn guꞌuro pyi e. Pyno ti aikotã Tupana toꞌe saꞌa­wyꞌi Isaia 55.3 pe hap ewy ti raꞌyn mesup tutunug e.


text:
Pyno ti Iesui piit yt iꞌokpuk hin i are aikotã Tupana toꞌe Tawi wepy hawe miwan miat hap ewy — Yt karãpe i aru Uhaꞌyru sese nem rakano neꞌi topy­huꞌat toꞌe hap ewy e Tawi wepy hawe Saumu 16.10 pe.


text:
Yt morekuat Tawi etiat i mio tã e maꞌato Tupana ihay Tosa­ꞌyru sese etiat mekewat morekuat Tawi saipepiat sese wuat etiat ihay are katu­pono mekewat aipo­rekuat saꞌa­wy­ꞌiwuat Tawi ikuꞌuro raꞌyn hawyi taꞌa­tusyp iꞌywotꞌin syp hawe hawyi ikag koꞌi heremo te itote e. Tupana ihay wẽtup ok etiat Tosa­ꞌyru Iesui etiat ihay yianmete e.


text:
Pywo pe ti rat areꞌe uiwy­riaꞌin mekewat Miit sese yt nem i rakat yn ni wyti aimo­hãpyk kuap Tupana wywo e. Imohey haria toiꞌa­tu­mo­hãpyk kuap tuwe­wawi e Pauru.


text:
Saꞌa­wy­ꞌiwuat Tupana ehay enoi hat toꞌe mio tã e — Eiweꞌeg wo yt uimohey i haria e. Eimitum mo o uhehay etiat weky­ryꞌi i haria e. Katu­pono yt uimohey i hap ti aru eiꞌa­tu­ꞌuka e.


text:
Katu­pono ti aru mekewat eꞌat pe uito atunug eipy­ꞌa­setpe wakuap iwato kahato yt wẽtup ewywuat i iwato rakat atunug maꞌato eweiꞌa­kasa hawyi ti aru iꞌewyte eweikuap hawyi ti aru maꞌato yt eweimohey i e Tupana saꞌa­wyꞌi e. Taꞌi yianmete ti Tupana henoi ehetiat uiꞌywania Apakuki 1.5 pe tohenoi e Pauru Iuteuria pe.


text:
Miꞌi hawyi Pauru tuwẽtem Tupana mõtypot hap yat pyi towy­riaꞌin wywo. Miꞌi hawyi iraniaꞌin itotiaria yt Iuteuria i teꞌe­roꞌe — Uhyt iꞌatuꞌe wẽtup semana hawyi o eraꞌaipok i raꞌyn o urumuꞌe hamo meiũpe iꞌatuꞌe.


text:
Tuwat yne raꞌyn Tupana mõtypot yat pyi hawyi iraniaꞌin itotiaria Iuteuria iꞌewyte yt Iuteuria i koꞌi teꞌe­ru­wehik taꞌyn uhyt Panãpe uhyt Pauru ete. Miꞌi hawyi Pauru Panãpe tiꞌa­tu­nãpin miꞌiria muꞌap upi — Eweiwat ro haty wo eikyꞌe hat Tupana upi iꞌatuꞌe. Yt eweiꞌatoiat re Tupana piat eikyꞌe hap iꞌatuꞌe.


text:
Miꞌi hawyi Sapatu eꞌat pe i raꞌyn hawyi kahupyt i raꞌyn tawa piaria teꞌe­ru­wa­ꞌa­tunug i raꞌyn. Taꞌa­tukuap teran Tupana ehay iꞌatu­kaipyi haype.


text:
Miꞌi hawyi Iuteuria potnagnia teꞌe­ra­ꞌa­kasa miitꞌin typyꞌi kahato Pauru upi. Miꞌi pote iꞌatue­ha­ꞌy­wywi tuete. Miꞌi hawyi — Taꞌi eheso kahato iꞌatuꞌe. Etiꞌa­tu­maꞌat neꞌi rat miitꞌin Tupana ete iꞌatuꞌe.


text:
Maꞌato miꞌi hawyi Pauru Panãpe wywo iꞌatuehay hesaika poꞌog miitꞌin kape. Yt teꞌe­ru­we­mõti hin i. Miꞌi hawyi teꞌe­roꞌe Iuteuria yt imohey i haria pe — Taꞌi Tupana tum neran ni ieĩneꞌen hap yt ikahuro rakat i maꞌato imiium ni eweipun neꞌi eipe iꞌatuꞌe. Pyno ti saꞌa­wyꞌi uruhenoi teran ehepe e maꞌato yt eweimohey i miꞌi pote ti wẽtup ywania pe raꞌyn uruhenoi.


text:
Katu­pono saꞌa­wyꞌi Tupana toꞌe Tosa­ꞌyru pe — Woronug En aikotã iypyryp wiat ariãty ewy e. Yne ywania akasa hamuat e. Yne mesuwat yi totiaria ehakye­raꞌat hamo e Tupana Isaia 49.6 pe iꞌatuꞌe Pauruꞌin.


text:
Miꞌi pote iraniaꞌin yt Iuteuria i raꞌyn iꞌatu­wepit kahato Tupana ehay ete. Miꞌi hawyi teꞌe­ru­wehum kahato — Waku poityꞌi ehay Tupana iꞌatuꞌe. Miꞌi hawyi tomi­ꞌai­roria pe tomohey haria pe yn naꞌyn Tupana tum toieĩneꞌen hap yt ikahuro rakat i.


text:
Miꞌi hawyi Iuteuria potnagnia tiꞌa­tunug iwatoꞌin nakaria hary­po­riaꞌin ihainiaꞌin hawyi tuꞌi­saria taꞌa­tu­ꞌa­tu­kaykay. Miꞌi hawyi teꞌe­roꞌe miꞌiria pe — Waku ti wati­ꞌa­tu­sa­tyꞌi satyꞌi raꞌyn Pauruꞌin iꞌatuꞌe. Miꞌi hawyi Pauru Panãpe taꞌa­tu­po­re­nõꞌẽ raꞌyn taꞌa­tue­tawa pyi.


text:
Tuwe­nõꞌẽ hawyi Pauru Panãpe teꞌe­ru­we­py­pit­pitꞌok kahato Tupana etiat yt iwese i rakaria piat ikuap hamo. Miꞌi hawyi tuwat i raꞌyn wẽtup tawa Ikuniu kape.


text:
Maꞌato ipakuptia Iesui mohey haria teꞌe­ro­py­huꞌat itote yt iwese i rakaria pyꞌa­setpe tawa Antiokia pe. Miꞌiria iꞌatu­wepit kahato itote Tupana Pãꞌãu wywo.<pb/>Miꞌi hap etiat atiwan yne mesuwe uito Iruka.<pb/>


text:
Miꞌi hawyi putꞌok­ꞌi­ꞌa­tuꞌe tawa Ikuniu pe hawyi tuwe­hytꞌok Tupana mõtypot hawe. Miꞌi hawyi itote Pauruꞌin tiꞌa­tu­muꞌe kahato Tupana ehay wo. Miꞌi hawyi Iuteuria tomohey kahato Tupana ehay. Iꞌewyte iraniaꞌin ywania yt Iuteuria i imohey raꞌyn wy. Miꞌi hawyi miitꞌin sok topy­huꞌat Iesui mohey pakup i haria.


text:
Maꞌato yt imohey haria i Iuteuria teꞌe­roꞌe — Toꞌiro wati­pugha Pauruꞌin iꞌatuꞌe. Yt naku i ti miꞌiria iꞌatuꞌe. Yt eweimohey teiꞌo meimuẽ­waria iꞌatuꞌe yt Iuteuria i pe.


text:
Maꞌato Tupana tiꞌa­tu­moe­saika poꞌog naꞌyn. Miꞌi hawyi taꞌa­tunug taꞌa­tupo wo raꞌyn wakuap miitꞌin wanẽtup hamo. Miꞌi hawyi itote tukup­teꞌen motꞌi raꞌyn katu­pono taꞌa­tu­mohey kahato raꞌyn itote Tupana ehay. Miꞌi hawyi Pauru Panãpe tiꞌa­tu­muꞌe kahato Tupana woꞌo­kyꞌe teꞌen neꞌi tuwe­kai­pywiat hap ete.


text:
Miꞌi hawyi tawa Ikuniu piaria yt toꞌoksat i hin i katu­pono yt toꞌo­wa­nẽtup hap ewy i kahato. Ipatꞌok Iesui mienoi upi ipatꞌok Iuteuria mienoi upi.


text:
— Toꞌiro wati­ꞌa­tu­maꞌat sehay wo iꞌatuꞌe. Miꞌi hawyi wati­ꞌa­tu­ꞌuka mak mak wo nu wo iꞌatuꞌe Iuteuria toꞌope taꞌa­tu­ꞌakag koꞌi wywo.


text:
Miꞌi hawyi Pauru Panãpe tikuap taꞌyn taꞌa­tu­ꞌauka teran hap hawyi teꞌe­ro­popy raꞌyn. Miꞌi hawyi tuwat tawa Irikaunia kape. Miꞌi hawyi itote ikohye­wyry tawa hit koꞌi upi tawa Irita tawa Tepe upi iꞌatu­ko­hye­wyry.


text:
Miꞌi hawyi tawa Irita tote taꞌa­tu­puẽti yt karãpe i hewyry rakat apyk pe. Toty kaipywiat wemo­herep hat ipy kĩꞌã rakat.


text:
Miꞌi tote Pauru henoi Iesui etiat turan mekewat yt hewyry kuap i rakat tikuap ihay. Miꞌi hawyi Pauru ihaꞌat howawi hawyi toikuap taꞌyn tuwa­nẽtup hawe — Iesui mohey hap uimoe­hãite kuap e tuwa­nẽtup.


text:
Miꞌi hawyi Pauru toꞌe tehay wo — Epoĩꞌãm no uhyt e. Miꞌi hawyi mekewat saꞌa­wy­ꞌiwuat yt hewyry kuap i rakat pesoꞌe hawyi hewyry raꞌyn.


text:
Miꞌi hawyi Ikuniu piaria teꞌe­ra­haꞌat kahato ipy kĩꞌã rakat moehãite Pauru piat hap kape. Miꞌi pote taꞌa­tuehay pirik wo teꞌe­roꞌe — Tupa­naria tupa­naria miitꞌin kawiat atipy kaipy­wiaria eipe iꞌatuꞌe Pauru Panãpe pe taꞌa­tu­pusu puo.


text:
Miꞌi hawyi Panãpe tupana waikiru Iupite iꞌatuꞌe maꞌato Pauru tupana waikiru Mekuriu iꞌatuꞌe katu­pono — Aimuꞌe hat poꞌog Pauru miꞌi iꞌatuꞌe.


text:
Miꞌi turan tawa okenꞌypy kawiano toĩneꞌen tupana waikiru Iupite yat. Miꞌi kaꞌiwat paꞌi terut wewato ahup koꞌi ipaꞌiat okenꞌypy kape. Miꞌi miitꞌin tiꞌauka teran tupana Pauru Panãpe mõtypot hamuat. Ipohyt kawiat hewahi rakat wewato ahup.


text:
Miꞌi taꞌa­tukuap hawyi Pauruꞌin yt iꞌatu­wepit hin i raꞌyn. Yt taꞌa­tu­ky­ꞌesat i taꞌa­tu­mõ­typot hap. Miꞌi pote teꞌe­ru­we­sokpe hiot neꞌi raꞌyn miitꞌin tok pe.


text:
— Wãi urumõ­typot re Tupana eipe. Kan hamo ten urumõ­typot Tupana wo eipe iꞌatuꞌe. Katu­pono yt naku i miitꞌin me Tupana en eweiꞌe e Tupana iꞌatuꞌe. Wãi ne iꞌatuꞌe. Yt naku i tupa­naria eipe eweiꞌe uruepe. Eweiꞌatoiat ro meimuẽwat ehetu­pana koꞌi hawyi eweiꞌaipok to Tupana sese kape mekewat wuatꞌi eꞌat piat ieĩneꞌen hat kape uhytꞌiꞌin manaꞌin iꞌatuꞌe. Yt kan hamo i eweimohey ehetu­pa­naria katu­pono Tupana sese ti ainug hat yꞌy nug hat wuatꞌi yꞌy piaria nug hat e. Pyno Tupana sese kape eweiꞌaipok to hawyi eweipun no ehetu­pa­naria saꞌag koꞌi iꞌatuꞌe Panãpe Pauru.


text:
Saꞌa­wyꞌi Tupana yt toꞌe i — Uito yn waku Ehetu­pana wo yt e i te ehepe wẽtup ywania eipe pote. Maꞌato mesup ti — Wãiꞌe raꞌyn. Yt atiky­ꞌesat i poꞌog ehetu­pana koꞌi e. Yt atiky­ꞌesat i poꞌog yt eiweꞌeg i hap uhetiat mesup e Tupana ehepe.


text:
Saꞌa­wy­ꞌite ti yt watikuap i Tupana sese etiat maꞌato ti mesup wakuap tutum neꞌen neꞌi ahepe yt kat saꞌup i. Koitywy yne ywania pe yne miitꞌin me tuwe­mo­herep teran. Iꞌewyte iꞌaman tutum yne pe. Iꞌewyte miitꞌin yne pe hewo iminug kaipyi wakuap. Miꞌi tã ti Tupana yne tokuap ahepiat hamo e. Miꞌi tã ti tutunug aimo­wepit hamo e Pauruꞌin tawa Irita piaria pe.


text:
Porap taꞌa­tu­ꞌauka wewato ahup turan naꞌyn Pauruꞌin wãiꞌi­ꞌa­tuꞌe haty wo. Miꞌi pote yt taꞌa­tu­ꞌauka i raꞌyn wewato ahup koꞌi Pauruꞌin mõtypot Tupana ewywuat hamo.


text:
Miꞌi hawyi putꞌok­ꞌi­ꞌa­tuꞌe Iuteuria Pauru ewanĩ­kaptia tawa Antiokia pyi tawa Ikuniu pyi tõꞌẽ. Miꞌi hawyi ti itotiaria iraniaꞌin taꞌa­tu­mo­ꞌa­kagꞌaia raꞌyn — Eweiꞌauka ro nu wo Pauru iꞌatuꞌe. Miꞌi hawyi nu wo mak makꞌi­ꞌa­tuꞌe howawi iꞌauka hamo. Miꞌi hawyi taꞌa­tu­herep haity pe yi upi tawa pyi. — Ikuꞌuro raꞌyn koitywy Pauru iꞌatuꞌe teꞌe­ru­wa­nẽtup hawe.


text:
Miꞌi hawyi ipotpo­ꞌo­roria teꞌe­ru­wa­ꞌa­tunug Pauru piit kape. Miꞌi hawyi maꞌato iꞌãpe­ꞌokꞌam i raꞌyn iꞌatu­py­ꞌa­setpe. Miꞌi hawyi taꞌaipok i raꞌyn toꞌauka hap tawa kape. Heꞌi­hotꞌok pe hawyi tuwat Panãpe wywo tawa Tepe kape.


text:
Miꞌi hawyi itote sehay wakuat taꞌa­tu­henoi Iesui etiat. Miꞌi hawyi taꞌa­tu­ꞌa­tu­nãpin at iꞌatuepiat ikuap kahato hamo. Miꞌi hawyi itote pyi teꞌe­ra­ꞌaipok i raꞌyn tawa Irita kape tawa Ikuniu kape tawa Antiokia kape Iesui mohey haria pakup tiaria kape.


text:
Miꞌi hawyi Pauruꞌin tiꞌa­tu­nãpin kahato itotiaria ipakup tiaria iꞌatu­moe­saika hamo iꞌatuepiat imohey kahato hamo. Mio tã iꞌatuꞌe — Eiweꞌeg wo o katu­pono meiũran ti eweho­ꞌopot kahato mesuwe Tupana etama kapiat muꞌap upi iꞌatuꞌe imohey pakup i haria pe.


text:
Miꞌi hawyi itote Pauruꞌin tiꞌairo Iesui mohey haria nãpin hamuaria. Miꞌi hawyi Panãpe Pauru yt kat i iꞌu at katu­pono hẽtup kahato Tupana kape — Tupana iꞌatuꞌe epo pe raꞌyn ti meiũpiaria uruiky­ꞌesat emohey haria ipakup takaria katu­pono urutuwat irane meiũpepyi iꞌatuꞌe taꞌa­tu­hẽtup Tupana pe.


text:
Miꞌi hawyi putꞌok­ꞌi­ꞌa­tuꞌe tawa Peke pe hawyi taꞌa­tu­hytpok kahato raꞌyn Iesui ehay itote. Miꞌi hawyi tuwat hẽpype tawa Ataria kape.


text:
Miꞌi hawyi yara wato puo raꞌyn tuwat tawa Antiokia kape taꞌa­tu­mi­po­ꞌo­roria kape. Teꞌe­ra­ꞌaipok i raꞌyn aikope saꞌa­wyꞌi tuwat Iesui ehay sytpok hamo hap kape. Miꞌi hap kape teꞌe­ra­ꞌaipok i raꞌyn. Taꞌa­tu­potpap kahu raꞌyn hawyi teꞌe­ra­ꞌaipok i raꞌyn. Aikope Panãpe Pauru powyro hamuat taꞌa­tu­hẽtup Tupana pe hap kape i raꞌyn teꞌe­ra­ꞌaipok.


text:
Putꞌok­ta­ꞌa­tuꞌe itotiat hawyi taꞌa­tu­kaykay yne Iesui mohey haria. Miꞌi hawyi aikotã Tupana tunug muꞌap upi iꞌatupo wo miꞌi hap ewy yne taꞌa­tu­mo­herep itotiaria pe — Koitywy ti Tupana tomo­herep taꞌyn Iesui yt aiꞌy­wania pe yn i raꞌyn iꞌatuꞌe Iuteuria pe. Taꞌi mio raꞌyn ti yt Iuteuria yn i raꞌyn imoherep iꞌatuꞌe.


text:
Miꞌi hawyi itotiaria imohey haria wywo tukup­teꞌen motꞌi raꞌyn Panãpe Pauru.<pb/>Aikope aikope tuwat Pauruꞌin miitꞌin muꞌe hamuat hap etiat ahenoi mesuwe uimiwan me uito Iruka.<pb/>


text:
Miꞌi hawyi ti Iuteuria tõꞌẽ tõꞌẽ raꞌyn tawa Antiokia totiaria Iesui mohey haria muꞌe hamo raꞌyn — Ewetunug no Musei woꞌo­nãpin hap yne pote ti aru Tupana eheha­kye­raꞌat kuap maꞌato yt eiwe­murui ãpy sokpe tek hap pote ti aru yt eheha­kye­raꞌat i iꞌatuꞌe.


text:
Miꞌi hawyi itote Pauru Panãpe tuꞌuka at kahato taꞌa­tuehay wo. Miꞌi hawyi yt toꞌo­wese hin i itotiaria toꞌope. Miꞌi hawyi teꞌe­roꞌe toꞌope — Pyno waku ti wati­ꞌa­tu­po­ꞌoro raꞌyn Pauru Panãpe iraniaꞌin wywo Ieru­sarẽi kape saꞌa­wy­ꞌi­wuaria Iesuiꞌin 12 ok takaria kape itotiat piat iꞌatuehay kuap hamo iꞌatuꞌe. Aikotã Musei eko aikotã watunug hap kuap hamo iꞌatuꞌe.


text:
Miꞌi hawyi Iesui mohey haria tawa Antiokia piaria tiꞌa­tu­po­ꞌoro Pauru Panãpe Ieru­sarẽi kape iraniaꞌin nywo. Miꞌi hawyi tuwat raꞌyn tawa Antiokia pyi. Miꞌi hawyi Iesui mohey haria pe yi Wenisia piaria pe yi Samaria piaria pe taꞌa­tu­henoi aikotã iraniaꞌin yt Iuteu ywania i timohey raꞌyn Iesui hap koꞌi. Miꞌi pote teꞌe­ru­wehum kahato Tupana ete itotiaria.


text:
Miꞌi hawyi putꞌok­ꞌi­ꞌa­tuꞌe raꞌyn Ieru­sarẽi me. Miꞌi tote yiannote wuaria 12 ok takaria tukup­teꞌen. Iꞌewyte Iesui mohey haria akagnia tukup­teꞌen. Miꞌiria teꞌe­roꞌe — Pyno eiwe­hytꞌok to uhytꞌiꞌin iꞌatuꞌe Pauruꞌin me. Miꞌi hawyi Pauruꞌin tomo­herep iꞌatuepe aikotã Tupana tunug wuatꞌi tawa puaria piat hap koꞌi.


text:
Miꞌi hawyi iraniaꞌin Iesui mohey haria woꞌo­nãpin haria teꞌe­roꞌe — Pyno waku eiwe­murui ãpy sokpe tek to watoꞌe iꞌatuepe. Waku yne Musei wãiꞌe hap ewetunug watoꞌe ro yt Iuteuria i pe iꞌatuꞌe.


text:
Miꞌi hawyi yne taꞌa­tu­ꞌa­tunug 12 ok takaria Iesui mohey haria akagnia wywo teꞌe­ru­wa­ꞌa­tunug aikotã mekewat yt Iuteuria i nãpin hap kuap hamo.


text:
Miꞌi hawyi yt toꞌoehay sat i at hawyi mehĩ Peteru ipoĩꞌãm iꞌatu­py­ꞌa­setpe iꞌatu­nãpin hamo — Uheywytꞌin Iesui mohey haria e eipe ti eweikuap taꞌyn aikotã saꞌa­wyꞌi Tupana uiꞌairo yt Iuteu ywania i nãpin hamuat hap e. Uito yn ni saꞌa­wyꞌi areto sehay wakuap enoi hamo yt aiꞌy­wania kape e. Uiwẽ pyi ti saꞌa­wyꞌi taꞌa­tu­mohey haꞌa­wyte wuaria e Peteru.


text:
Taꞌi Tupana tikuap yne wyti miitꞌin wanẽtup taꞌa­tu­pyꞌa piat hap e. Yt aiwa­nẽtup hap yn i ti Tupana tikuap e. Taꞌi tutum naꞌyn ti iꞌatuepe Topãꞌãu Wakuat aikotã ahepe tutum hap ewy te ti e. Miꞌi tã toimo­herep taꞌyn ahepe tomohey iꞌatuepiat hap e Peteru.


text:
Pyno kat hamoĩ mesup eweiky­ꞌesat Musei eko yrysakag ipotyi aiꞌakag etiat hap ewywuat iraniaꞌin akag ete e. Pyno toimo­herep taꞌyn ahepe iraniaꞌin ywania aiꞌewy raꞌyn toiꞌairo e Peteru. Ahaꞌa­se­ꞌiꞌin wyti yt hupit i mekewat seko e. Iꞌewyte aito yt wahupit i raꞌyn. Kat hamoĩ pyno eweiky­ꞌesat aheko Iesui mohey haria wẽtup ywania ipakuptia ok pe tote e. Yt naku i ti Tupana wahãꞌãg e.


text:
Taꞌi Iesui yn nyti aheha­kye­raꞌat e. Iꞌewyte iraniaꞌin ywania Ehakye­raꞌat hat Iesui yn. Pyno aiwo­ꞌo­ꞌewy kahato e. Taꞌi Iesui mohey hap yn aheha­kye­raꞌat kuap hap. Yt aiminug koꞌi kaipyi i wyti aheha­kye­raꞌat hap toĩneꞌen e Peteru.


text:
Miꞌi hawyi sehay wuat wuꞌuka haria atunik taꞌyn. Yt kat i iꞌatuꞌe hin i raꞌyn miitꞌin sok. Miꞌi hawyi Panãpe Pauru timo­herep aikotã yt Iuteuria i timohey raꞌyn Iesui hap koꞌi aikotã Tupana tum tesaika hap wakuap nug hamuat hap miꞌiria pe hap.


text:
Miꞌi hawyi teꞌe­ru­wa­nẽtup kahato raꞌyn. Yt kat iꞌatuꞌe i raꞌyn. Miꞌi hawyi Tiaku ihay — Uhytꞌiꞌin eweikuap to uimienoi e.


text:
Pywo ti rat Simãu henoi aikotã mio Tupana Pãꞌãu teke kuap wuatꞌi ywania Tosa­ꞌyru mohey haria pyꞌa pe e. Toiky­ꞌesat yne ywania kaipywiat tomi­ꞌairo tomohey haria e.


text:
Miꞌi kape ti aru tõꞌẽ tõꞌẽ miitꞌin yne ywania uikuap haria. Wuatꞌi ywania ti aru atiꞌa­tu­kaykay yne uhet kuap haria. Miꞌi tã ti aru atunug e ti Tupana yianmete iwan me e Tiaku.


text:
Yt naku i arewa­nẽtup turan wahenoi niatpo rakat seko aiꞌy­wania ewywuat iraniaꞌin ywania Iesui mohey haria pakuptia pe e Tiaku.


text:
Pyno waku kahato wati­po­ꞌoro sehay iraniaꞌin ywania kape. Mio tã watoꞌe waku wati­ꞌa­tu­nãpin — Waure wo ro meimuẽwat ehetu­pana iãꞌãkap koꞌi ete pãi waku watoꞌe e. Iꞌewyte yt ewetuꞌu teiꞌo miꞌu miitꞌin miium taꞌa­tue­tu­pa­naria piat neꞌi watoꞌe iꞌatuepe. Iꞌewyte wẽtup ok wẽtup ok wywo teiꞌo ewary eꞌaito watoꞌe. Iꞌewyte yt naku i huu ehesapo wo. Yt naku i ewetuꞌu ipuꞌi huu wywo waku watoꞌe iꞌatuepe e Tiaku.


text:
Saꞌa­wy­ꞌipyi te ti yne tawa puo tukup­teꞌen ne Musei eko enoi haria. Mesup te yne Sapatu eꞌat pe ti Musei mienoi taꞌa­tu­mo­wẽpap toran e Tiaku.


text:
Miꞌi hawyi torania Iesui mohey haria teꞌe­roꞌe toꞌope 12 ok takaria wywo taꞌa­tu­ꞌa­kagnia wywo — Pyno waku aimi­ꞌai­roria wati­ꞌa­tu­po­ꞌoro uhyt Pauru uhyt Panãpe upi tawa Antiokia kape miꞌi aiꞌe hap enoi iraniaꞌin miat hamo iꞌatuꞌe. Miꞌi hawyi taꞌa­tu­ꞌairo uhyt Iuta Pasapa e hap het rakat hawyi uhyt Sira taꞌa­tu­ꞌairo miitꞌin wakauria taꞌa­tu­py­ꞌa­set­piaria.


text:
Miꞌi hawyi taꞌa­tuwan popera pe iꞌatu­mie­reto wuat. Mio tã iꞌatuꞌe — Uruto ti Ieru­sarẽi miaria Iesui mohey haria torania 12 ok takaria miꞌiria wywo uruꞌa­kagnia wywo Iesui mohey haria uruipo­ꞌoro miwan me ehowawi kuekatu uruꞌe hap popera pe wẽtup ywania kape tawa Antiokia piaria kape yi Siria piaria kape yi Sirisia piaria kape uruipo­ꞌoro miwan eweimoe­hãite ro kuekatu uruꞌe hap iꞌatuꞌe.


text:
Haꞌa­wyte wyti tuwat ehowawi yt uruwat urumi­po­ꞌo­roria i urutoꞌe. Miꞌiria ti eimo­ꞌa­kagꞌaia hanuaria urutoꞌe. Miꞌiria wyti uruikuap taꞌyn mesup. Urupy­ꞌa­setpyi ti wyti tuwat maꞌato ti yt uruwat urumi­po­ꞌo­roria i pãi iꞌatuꞌe popera pe.


text:
Taꞌi waku kahato uruipo­ꞌoro ehowawi meiũpepyi urumikuap sehay enoi hanuaria urutoꞌe. Taꞌi aiwy­riaꞌin Panãpe Pauru upi waku kahato uruipo­ꞌoro ehowawi pãi iꞌatuꞌe.


text:
Taꞌi uhyt Panãpe uhyt Pauru yt teꞌe­ro­kenꞌẽ hin i taꞌa­tu­ꞌauka hap pupi. Miꞌi tupono tuwat raꞌyn Aipo­rekuat Aika­ꞌiwat Iesui enoi miitꞌin miat hamo urutoꞌe pãi iꞌatuꞌe.


text:
Uruwy­riaꞌin Tupana Pãꞌãu wyti urumuꞌe kahato kat e hap kat e hap koꞌi enoi ehepiat hamuat hap ete iꞌatuꞌe. Yt toiky­ꞌesat i wyti urueko ipotyi rakat neꞌi uruhenoi ehepiat hap.


text:
Mio tã e ti maꞌato toiky­ꞌesat — Yt ewetuꞌu teiꞌo miitꞌin miium tupa­naria iãꞌãkap koꞌi piat e. Miꞌi hap yt toiky­ꞌesat i iꞌatuꞌe. Iꞌewyte yt toiky­ꞌesat i wyti wẽtup ok wẽtup ok wywo seꞌaito hap iꞌewyte wary hap. Hutꞌyp nik piat miꞌat puꞌi o yt etuꞌu teiꞌo. Iꞌewyte huu o yt etuꞌu teiꞌo e ti wy iꞌatuꞌe. Pyno urumienoi ewy ewetunug mote ti aru waku raꞌyn uruwy­riaꞌin iꞌatuꞌe. Toran naꞌyn pyno uruꞌe hap mehĩꞌin iꞌatuꞌe popera pe. Miꞌi hawyi taꞌatuium mekewat miwan taꞌa­tu­mi­po­ꞌo­roria pe.


text:
Miꞌi hawyi pyno waku eweiwat ro tawa Antiokia kape iꞌatuꞌe. Miꞌi hawyi tuwat raꞌyn. Putꞌok­ta­ꞌa­tuꞌe itote hawyi taꞌa­tu­ꞌa­tunug yne Iesui mohey haria. Miꞌi hawyi taꞌatuium mekewat mipo­ꞌoro popera itotiaria pe.


text:
Miꞌi hawyi yianmiat Tupana ehay enoi haria uhyt Iuta uhyt Sira tiꞌa­tu­nãpin kahato Iesui mohey haria tawa Antiokia piaria taꞌa­tu­ꞌa­tu­moe­saika imohey hap ete.


text:
Miꞌi hawyi tukup­teꞌen motꞌi itote hawyi teꞌe­ra­ꞌaipok teran i raꞌyn Ieru­sarẽi kape Iesui potpo­ꞌo­roria kape i raꞌyn. Miꞌi hawyi — Hẽto iꞌatuꞌe. Uruipo­ꞌoro teran ehupi uruekue­katu iꞌatuꞌe tawa Antiokia piaria.


text:
Miꞌi hawyi Pauru Panã­peꞌin tukup­teꞌen motꞌi tawa Antiokia piaria muꞌe hamo. Taꞌa­tu­ka­ꞌiwat ehay enoi haype teꞌe­ro­py­huꞌat Iesui mohey haria ahyt tok pe.


text:
Tukup­teꞌen motꞌi itote hawyi Pauru toꞌe Panãpe pe — Pyno waku apo uhyt wata­ꞌaipok i raꞌyn iraniaꞌin tawa koꞌi kape e. Katu­pono atiꞌa­tuepiok teran aikotã tukup­teꞌen Iesui mohey haria pakup i koꞌi aikope saꞌa­wyꞌi wati­ꞌa­tu­muꞌe hap kape mehĩ e Pauru Panãpe pe.


text:
Maꞌato — Yt naku i uhyt watioto Iuwãu Maku katu­pono saꞌa­wyꞌi miꞌi ti taꞌaipok neꞌi ahupi pyi Tupana potpap wyi yi Pãwiria pyi e Pauru Panãpe pe.


text:
Maꞌato yt toꞌo­wa­nẽtup hap ewy hin i raꞌyn hawyi toꞌoehay tek hawyi toꞌo­ꞌatoiat raꞌyn. Miꞌi hawyi uhyt Panãpe uhyt Iuwãu Maku wywo yn naꞌyn tuwat yara puo taꞌa­tueꞌyi Sipiri kape.


text:
Miꞌi hawyi uhyt Pauru tiky­ꞌesat uhyt Sira raꞌyn teka­tuwy wo. Miꞌi hawyi Iesui mohey haria hẽtup Tupana pe — Tupana iꞌatuꞌe etiꞌa­tu­po­wyro kahato aiwy Pauru aiwy Sira epotpap nug hamo iꞌatuꞌe. Etiꞌa­tu­kyꞌe ro yne muꞌap upi. Miꞌi hap uruhẽtup epe waku iꞌatuꞌe. Miꞌi hawyi Pauru toto uhyt Sira wywo Iesui mohey haria moesaika hamo wuatꞌi ywania kape.


text:
Miꞌi hawyi iꞌatue­wyry yi Siria puo hawyi yi Sirisia puo iꞌatue­wyry itotiaria Iesui mohey haria atumoe­saika Tupana ehay wuat hamo.<pb/>Yne uimikuap atiwan mesuwe uito Iruka.<pb/>


text:
Miꞌi hawyi Pauruꞌin putꞌok­ꞌi­ꞌa­tuꞌe i tawa Tepe pe tawa Irita pe. Miꞌi hawyi itote Pauruꞌin tipuẽti uhyt Timoteu. Ity ti Iesui mohey hat Iuteu ywania maꞌato iꞌywot Kereku ywania.


text:
Miꞌi hawyi tawa Irita piaria tawa Ikuniu piaria Iesui mohey haria — Taꞌi waku kahato ti rat Timoteu iꞌatuꞌe itotiaria.


text:
Miꞌi hawyi Pauru toꞌe Timoteu pe — Toꞌiro uhupi kurum iwasu e. Ereto teran uhupi pote Iuteuria ewy ro ereĩneꞌen aikotã ety ewy aiꞌy­wania Iuteuria muꞌe hamo are e. Miꞌi hawyi taꞌa­tue­murui sokpe tek Iuteuria eko ewy hawyi Timoteu topy­huꞌat Iuteu wo toty ewy. Miꞌi tã ti Pauru tiky­ꞌesat Timoteu piit katu­pono toiky­ꞌesat Iuteuria mimõ­typot no topy­huꞌat Timoteu hap e. Katu­pono toikuap taꞌyn itotiaria tikuap wẽtup ywania neꞌi Timoteu ywot hap pote.


text:
Miꞌi hawyi Pauru Sira Timoteu wywo hewyry saꞌa­wy­ꞌiwuat tewyry hap koꞌi upi. Miꞌi tote taꞌa­tu­henoi mekewat Ieru­sarẽi kaipywiat woꞌo­nãpin hap miwan Iesui yn aheha­kye­raꞌat kuap e hap miwan taꞌa­tu­henoi. Mekewat kat iꞌatuꞌe kat iꞌatuꞌe 12 ok takaria e hap Iesui mohey haria akagnia e hap taꞌa­tu­henoi itote.


text:
Miꞌi hawyi taꞌa­tue­wyry hap upiaria Pauruꞌin tiꞌa­tu­moe­saika poꞌog naꞌyn Iesui mohey hap ete. Miꞌi pote poꞌog naꞌyn iꞌatu­ty­pyꞌi itote.


text:
Miꞌi hawyi yi Karata yi Wirisia upi Pauruꞌin iꞌatue­wyry. Miꞌi hawyi yi Asia kape tuwat teran maꞌato Tupana Pãꞌãu Wakuat toꞌe — Yt ewehenoi teiꞌo uhehay itote mesup mehĩꞌin e.


text:
Miꞌi pote tuwat tawa Misia kape. Itote pyi tuwat teran yi Pitinia kape i raꞌyn maꞌato Iesui Pãꞌãu wãiꞌe i raꞌyn.


text:
Miꞌi hawyi tawa Misia sakpo toko­kaꞌat neꞌi. Miꞌi hawyi tuwat teran yi Turate kape maꞌato — Wãiꞌe i Iesui Pãꞌãu.


text:
Miꞌi hawyi — Aikope waku pyno watuwat e yn tuwa­nẽtup hawe. Miꞌi hawyi Pauru taꞌa­kasa tomu­ꞌetu wãtym muo wẽtup ok yi Masẽ­tunia piat yꞌam miat kape. Miꞌi hawyi toikuap ihay — Eriot ro meikowo urueꞌyi Masẽ­tunia kape urupo­wyro hamo mehĩ e toikaykay.


text:
Miꞌi hawyi tuwe­hymut raꞌyn Pauru hawyi mio tã toꞌe — Meremo urutuwat teran kahato yi Masẽ­tunia kape. Miꞌi haype ti uruikat kahato aikotã miat uruwat hamuat. Katu­pono Tupana urukaykay raꞌyn iꞌatuo­wawi tehay wakuat enoi hamo hap uruikuap taꞌyn e.


text:
Miꞌi hawyi meiũpepyi uito Iruka areto raꞌyn Pauruꞌin wywo. Yara wato puo hãpyk pe urutuwat raꞌyn wasere upi yꞌy wato yi hit Samu­tasia kape. Miꞌi hawyi ihotꞌok hawyi wẽtup tawa Neapuri kape urutuwat yi Masẽ­tunia sese kape.


text:
Miꞌi hawyi urutuwat tawa wato yi Masẽ­tunia wywuat tawa Wiripu kape. Miꞌi hawyi urutu­we­hytꞌok tawa Wiripu pe Humanu ywania muꞌe Iesui etiat hamo. Itote urutu­kup­teꞌen motꞌi.


text:
Miꞌi hawyi Sapatu eꞌat pe urutuwat yꞌy hit i kape aikope Iuteu ywania iꞌatuehay Tupana kape hap kape. Miꞌi hap kape urutuwat tawa pyi. Miꞌi tote uruta­ꞌapyk hawyi meiũran tõꞌẽ tõꞌẽ hary­po­riaꞌin. Miꞌiria uruiꞌa­tu­muꞌe raꞌyn.


text:
Wẽtup ok iꞌatu­py­ꞌa­setpe toĩneꞌen mana Iritia. Mana Iritia ti tawa Tiatira pywiat. Sokpe hup ikahu rakat weneru hat. Tupana mõtypot hat sese miꞌi. Miꞌi ipap kahato Pauru mienoi upi hawyi Tupana tomo­herep taꞌyn mekewat sehay mana pe.


text:
Miꞌi hawyi mana Iritia timohey Iesui yne toꞌyat piaria wywo hawyi tuwe­setꞌok yꞌy pe toꞌyat piaria torania wywo. Miꞌi hawyi — Mimiꞌin e Pauruꞌin me koitywy ti atomohey kahato raꞌyn Aika­ꞌiwat atipy piat e. Miꞌi tupono uimohey ehepiat pote eweikup­teꞌen no meiũpe uiꞌyat piaria yatype mimiꞌin e mana Iritia Pauruꞌin me. Ihay awãi hawyi uruto­py­huꞌat iꞌyat pe.<pb/>


text:
Miꞌi hawyi wẽtup eꞌat pe urutuwat i raꞌyn aiũpe Tupana wywuat sehay hap kape mekewat yꞌy hit i kape. Miꞌi hawyi muꞌap upi uruipuẽti pĩꞌã ahiag pãꞌãu ipiit piat rakat e. Miꞌi pĩꞌã mimo­herep ahiag kaipywiat wyti aikotã aikotã e hap koꞌi ikaꞌi­waria haꞌup sat kahato.


text:
Miꞌi hawyi mekewat pĩꞌã toto Pauruꞌin upi. Miꞌi hap tote muꞌap upi ihay haty wo iraniaꞌin me muꞌap upiaria pe — Miꞌiria miitꞌin ni Tupana sese ywaitiat eropat haria sese e ahiag pãꞌãu pĩꞌã wẽ pyi. Miꞌiria wyti Tupana kapiat muꞌap moherep haria e mekewat pĩꞌã.


text:
Miꞌi e hap ewy ti yne eꞌat pe mio tã e ihay Pauruꞌin upi. Ihay poꞌog poꞌog moityꞌi pote Pauru yt tiky­ꞌesat i poꞌog. Miꞌi hawyi tuwe­morem howawi hawyi toꞌe — Uito ti morekuat Iesui mipo­ꞌoro. Miꞌi tupono areꞌe — Ereto ro meiũwat pĩꞌã piit pyi e ahiag pãꞌãu me. Mio tã e hawyi tuwẽtem naꞌyn meremo ipiit pyi.


text:
Miꞌi pote pĩꞌã kaꞌi­waria teꞌe­roꞌe — Pyno ihãite raꞌyn pĩꞌã. Yt naku i yt kat i raꞌyn ahiag pãꞌãu pĩꞌã piit pe iꞌatuꞌe toꞌope. Miꞌi hawyi taꞌa­tusat Pauru Sira. Miꞌi hawyi iherep mo taꞌa­tue­ro­poꞌok yi upi more­kuaria kape wuatꞌi weneru hap kape.


text:
Miꞌi hawyi teꞌe­roꞌe more­kuaria pe Pauruꞌin ete — Meimuẽ­wuaria Iuteuria yt naku i kahato iꞌatuꞌe. Pywo ti wuꞌuka hap nug haria sese miꞌiria iꞌatuꞌe saꞌag. Aimo­weu­kaꞌi ahetawa etiat haria miꞌiria iꞌatuꞌe.


text:
Uruto wyti Huma­nuꞌin. Pyno ti yt naku i iꞌatuwat iꞌatueko watunug meiũpe uhytꞌiꞌin iꞌatuꞌe. Taꞌa­tu­henoi saꞌag neꞌi ahepe iꞌatuꞌe sura­raꞌin me.


text:
Miꞌi hawyi itotiaria iꞌatuehay pirik Pauru Sira ete. Iꞌatu­py­ꞌahak kahato. Miꞌi hawyi more­kuaria tuwat Pauruꞌin esokpe hiot hiot pun hamo. Miꞌi hawyi teꞌe­roꞌe — Pyno waku eweipoityk poityk to ariaꞌyp mo iꞌatuꞌe taꞌa­tue­su­ra­raꞌin me.


text:
Miꞌi hawyi taꞌa­tupak pak kahato raꞌyn Pauruꞌin hawyi taꞌa­tupag iheg me raꞌyn woꞌo­pyhyp hawe. Miꞌi hawyi etiꞌa­tu­ꞌa­pykok to iꞌatuꞌe raꞌyn woꞌo­pyhik hap kaꞌiwat pe.


text:
Miꞌi pote tohytmoi raꞌyn iheg muo sese raꞌyn okaꞌapy pe. Miꞌi hawyi woꞌo­pyhik hap ariaꞌyp kawiat pe toiꞌa­tu­pyhik.


text:
Miꞌi hawyi wãtym hake turan Pauru Sira teꞌe­ru­wehum kahato hap wywo teꞌe­ru­wepy Tupana kape. Miꞌi pote iꞌatu­pyhik haria itotiaria ikuap yne iꞌatu­wepy hap.


text:
Miꞌi hawyi meremo yi huruk hurukꞌe. Poꞌog naꞌyn hawyi mekewat woꞌo­pyhik hap yi hewo hewo raꞌyn. Miꞌi hawyi iꞌahotꞌe raꞌyn. Tuwe­ꞌo­ken­hypꞌok yne raꞌyn mekewat woꞌo­pyhik hap tuwewi. Miꞌi hawyi iꞌatu­poꞌi poꞌi hap hewo hewo yne raꞌyn itote.


text:
Miꞌi turan tuwe­hymut raꞌyn woꞌo­pyhik hat surara akag hawyi toꞌe tuwepe — Teꞌe­ru­we­ꞌo­ken­hypꞌok taꞌyn sig pãi e. Yt naku i kahato katu­pono uimi­pyhik koꞌi tuwat tuwat yne raꞌyn som e. Miꞌi hawyi totat teky­seꞌyp tuwe­ꞌauka teran haype — Yt naku i aru uhete katu­pono morekuat ikuap hawyi uiꞌa­piheg motyꞌi uiꞌauka meremo hamo uimi­pyhik koꞌi teꞌe­ru­we­popy pote e.


text:
Miꞌi pote — Yt eraꞌauka teiꞌo uhyt e Pauru tuwak popuo. Urutu­kup­teꞌen meiũpe torania uruto mehĩ e.


text:
Miꞌi hawyi — Eweterut ariãty uhowawi e woꞌo­pyhik hap yat apykok hat temiit pe. Miꞌi hawyi meremo teke hawyi toto Pauru Sira kape hawyi tuwe­pỹ­ꞌã­tutuk tyry­toꞌe popuo.


text:
Miꞌi hawyi tote­ro­poꞌok taꞌyn iꞌatu­pyhik hap kaipyi toꞌyat kape. Miꞌi hawyi apoꞌe iꞌatuepe — Aikotã som waku atunug uheha­kye­raꞌat hamo e.


text:
— Pyno etomohey ro Iesui yn naꞌyn hawyi etunug Ekaꞌiwat no Iesui miꞌi pote yn ehakye­raꞌat hap toĩneꞌen uhyt. Iꞌewyte eꞌyat piaria toiꞌa­tue­ha­kye­raꞌat e woꞌo­pyhik hat pe Pauru.


text:
Miꞌi hawyi woꞌo­pyhik hat tiꞌa­tusei raꞌyn iꞌatu­ꞌahyk ahyk hawywiat iꞌatusuu iꞌatupiit etiat. Miꞌi hawyi huhy­wirip hap koꞌi toikoho yne e. Miꞌi tã tutunug hawyi Pauruꞌin hetꞌok taꞌyn yne iꞌyat piaria wywo yꞌy wo.


text:
Miꞌi hawyi teꞌe­ra­ꞌaipok taꞌyn woꞌo­pyhik hat yat kape. Miꞌi hawyi taꞌa­tu­ꞌa­tu­moenuk taꞌyn Pauru Sira. Miꞌi hap tote teꞌe­ru­wehum kahato raꞌyn Tupana ete katu­pono toimohey kahato Tupana toꞌyat piaria wywo.<pb/>


text:
Ihotꞌok hawyi more­kuaria tiꞌa­tu­po­ꞌoro raꞌyn woꞌo­pyhik hat kape taꞌa­tue­miitꞌin — Waku ti tuwe­nõꞌẽ raꞌyn gaꞌatpuat aimiahykahyk koꞌi aimi­pyhik koꞌi taꞌa­tuꞌe haype taꞌa­tu­ꞌa­tu­po­ꞌoro.


text:
Miꞌi hawyi woꞌo­pyhik hat henoi raꞌyn Pauruꞌin me — More­kuaria tipo­ꞌoro raꞌyn sehay uhytꞌiꞌin e. Pyno waku mesup eweiwat i raꞌyn uruetawa pyi e. Pyno waku raꞌyn eweiwat i ro uiwy­riaꞌin e woꞌo­pyhik hat.


text:
Maꞌato Pauru toꞌe — Yt urupap i rat e. Uruto ti Humanu ywaniaꞌin eiperia ewywuaria e. Gaꞌatpo morekuat yt hẽtup hin i uruepe aikotã urueko ewy e. Kat poteĩ morekuat pyno uruꞌahyk ahyk kahato e. Yt naku i ereꞌe ro more­kuaria pe e. Kat poteĩ pyno urupyhik mesuwe gaꞌatpo yt apoꞌeiꞌe rokirẽ i e Pauru. Miꞌi hawyi mesup morekuat — Eweiwat ro uruetawa pyi yt uwe mikuap mo i e uruepe. Miꞌi pote waku ti more­kuaria tõꞌẽ meiũpe uruenõtem hamuat e. Pyno ewehenoi ro uruehay more­kuaria pe e Pauru.


text:
Miꞌi hawyi toto raꞌyn more­kuaria kape. Miꞌi hawyi tohenoi raꞌyn iꞌatuepe Pauru e hap. Taꞌa­tukuap taꞌyn Pauruꞌin Humanu ywania hawyi iꞌatu­wuwu kahato raꞌyn more­kuaria katu­pono Humanu ywania yt naku i wati­ꞌa­piheg e morekuat koro Sesa.


text:
Miꞌi hawyi more­kuaria tuwat Pauruꞌin kape iꞌatuhep woꞌo­pyhik hap pywiat hamo taꞌa­tu­wese kahato popuat Pauruꞌin puksit hamo — Uhytꞌiꞌin waku ti eweiwat raꞌyn ahetawa pyi iꞌatuꞌe more­kuaria Pauruꞌin me.


text:
Miꞌi hawyi tuwat mana Iritia yat kape taꞌa­tu­pyhik hap kaipyi. Miꞌi hawyi taꞌa­tu­kaykay yne Iesui mohey haria taꞌa­tue­wawi hawyi taꞌa­tu­ꞌa­tu­moe­saika Tupana ehay se wywo itotiaria. Miꞌi hawyi tuwat raꞌyn mekewat tawa Wiripu pyi.<pb/>Miꞌi tã hap ewy are uito Iruka.<pb/>


text:
Miꞌi hawyi Pauru Sira tuwat raꞌyn tawa Awipuri sakpo tawa Apurunia sakpo tuwat. Miꞌi hawyi putꞌok­ꞌi­ꞌa­tuꞌe tawa Tesa­ro­nika pe raꞌyn. Itote toĩneꞌen Tupana mõtypot yat Iuteuria wat.


text:
Miꞌi pe Pauru teke towat teko ewy raꞌyn nug hamuat. Miꞌi tote miwan Tupana ehay kaipyi Pauru tiꞌa­tu­muꞌe. Miꞌi hawyi myeꞌym Sapatu eꞌat toꞌo­wesat wesat Pauru wywo.


text:
Miꞌi hawyi Tupana etiat miwan motꞌi kaipyi toiꞌa­tu­muꞌe — Uiwy­riaꞌin e Tupana Mipo­ꞌoro Aipo­rekuat nuat piat hoꞌopot hamuat hap tohenoi mesuwe miwan me e. Iꞌewyte ti tuwẽtem irane guꞌuro pyi hamuat hap tohenoi meikowat miwan me. Eweikuap uwe miꞌi tã hamuat e. Taꞌi Iesui uimi­mo­herep ehepiat wyti mesuwe e. Tohenoi miꞌi ti Aipo­rekuat no e Pauru Iuteuria pe.


text:
Miꞌi hawyi teꞌe­ru­wa­nẽtup hawyi — Pywo iꞌatuꞌe iraniaꞌin. Miꞌi hawyi Pauruꞌin upiaria topy­huꞌat Kereku ywaniaꞌin Tupana mõtypot haria ahyt. Iꞌewyte hary­po­riaꞌin weꞌeg haria ahyt topy­huꞌat Iesui mohey haria wo raꞌyn itote.


text:
Maꞌato iraniaꞌin Iuteuria yt imohey i Iesui. Miꞌi hawyi Pauruꞌin ete iꞌatue­ha­ꞌy­wywi kahato. Miꞌi hawyi taꞌa­tukat muꞌap upiaria yt ipotpap i rakaria yt nakuaria i wuꞌuka hap nug hamo. Miꞌi hawyi tuwat uhyt Iasũ yat kape. Miitꞌin typyꞌi kahato tuwat. Miꞌiria yne tõꞌẽ tõꞌẽ tawa piaria Pauruꞌin kupteꞌen hap kape Pauruꞌin etiat taꞌa­tu­hoiro hamo. Miꞌi hawyi tuwe­hytꞌok haty wo Iasũ yat pe maꞌato Pauruꞌin yt uwe i taꞌa­tu­puẽti.


text:
Maꞌato Iasũ yn naꞌyn iraniaꞌin toywytꞌin nywo taꞌa­tu­ꞌa­tu­puẽti. Miꞌi hawyi Iasũꞌin taꞌa­tue­ro­poꞌok iherep mo morekuat kape yi upi. Miꞌi hawyi taꞌa­tu­putꞌok hawyi taꞌa­tu­kuasa taꞌa­tuehay wo — Yt naku i yt naku i miꞌiria woꞌo­mo­ꞌa­kagꞌaia haria miꞌiria iꞌatuꞌe. Mio ti tõꞌẽ ahetawa kape iꞌatuꞌe uhyt Iasũ yat pe iꞌatuꞌe.


text:
Yt naku i miꞌiria iꞌatuꞌe. Morekuat Sesa woꞌo­nãpin hap yt taꞌa­tunug i katu­pono wẽtup — Aipo­typot Iesui yn ni waku iꞌatuꞌe miꞌiria taꞌa­tuehay pirik wo Iasũꞌin piat pe.


text:
Miꞌi hawyi iheg me taꞌa­tupag. Miꞌi hawyi meiũran tuwat yne hawyi taꞌa­tu­kaykay Iasũꞌin. Miꞌi hawyi morekuat toꞌe — Pyno waku eweiwat ro iꞌatuꞌe Iasũꞌin me.


text:
Miꞌi pote Iesui mohey haria tiꞌa­tu­po­wyro uhyt Pauru uhyt Sira iꞌatu­popy hamo tawa Tesa­ro­nika pyi. Miꞌi hawyi tuwat tawa Pereia kape wãtym upi. Miꞌi hawyi Pauruꞌin putꞌok­ꞌi­ꞌa­tuꞌe hawyi teꞌe­ru­we­hytꞌok Iuteuria Etupana mõtypot yat pe.


text:
Tawa Pereia totiaria taꞌa­tu­ꞌa­tu­puẽti poꞌog yt iꞌakag heg i rakaria tawa Tesa­ro­nika piaria kai. Miꞌiria ti Tupana ehay wakuat ikyꞌesat kahato. Miꞌiria ti teꞌe­ru­we­muꞌe kahato wuatꞌi eꞌat pe saꞌa­wy­ꞌiwuat mienoi ete. Tupana etiat taꞌa­tukuap teran koitypuo pywo pe koitypuo yt Pauruꞌin henoi hap taꞌa­tukuap teran.


text:
Miꞌi tupono ti itotiaria typyꞌi kahato Iesui mohey haria ipakuptia teꞌe­ro­py­huꞌat Kereku ywania sok hary­po­riaꞌin wakuaria ihainiaꞌin wakuaria teꞌe­ro­py­huꞌat Iesui mohey haria itote.


text:
Miꞌi hawyi ti tawa Tesa­ro­nika piaria Iuteuria tikuap taꞌyn aikowo Pauruꞌin wat hap. Iꞌewyte taꞌa­tukuap taꞌyn tawa Pereia pe aikotã toiꞌa­tu­muꞌe itotiaria Tupana ehay wuat hap taꞌa­tukuap. Miꞌi hawyi tuwat raꞌyn hupi Pauru etiat miitꞌin mõpy­ꞌahak hamo.


text:
Miꞌi hawyi Iuteuria tiꞌa­tu­mo­ꞌa­kagꞌaia miitꞌin sok tawa Pereia pe. Miꞌi hawyi Pauru ywytꞌin Iesui mohey haria tipo­ꞌoro taꞌa­tuey­keꞌet Pauru meremo yꞌy wato kape. Miꞌi hawyi tuwat raꞌyn Pauru wywo iwyriaꞌin iꞌapykok hamo maꞌato Timoteu Sira topy­huꞌat tawa Pereia pe.


text:
Putꞌok­ꞌi­ꞌa­tuꞌe Atena pe hawyi Pauru apykok haria teꞌe­ra­ꞌaipok teran i raꞌyn. Miꞌi hawyi Pauru toꞌe iꞌatuepe — Pyno ewehenoi o uhehay uhytꞌiꞌin Timoteu uhyt Sira pe e. Atiky­ꞌesat tõꞌẽ merep meikowo hap o ewehenoi iꞌatuepe e Pauru. Miꞌi hawyi teꞌe­ra­ꞌaipok i raꞌyn tawa Pereia kape Pauru ehay enoi hamo.


text:
Miꞌi hawyi itote tuweran naꞌyn Pauru toĩneꞌen towy­riaꞌin ekatup hamo. Miꞌi turan itote Pauru taꞌa­kasa tupa­naria iãꞌãkap yn muꞌap upi hawyi toto mohaty kahato miitꞌin miat imohey saꞌag hap koꞌi.


text:
Miꞌi hawyi ti yne eꞌat pe Pauru tiꞌa­tu­muꞌe Iuteuria Kereku ywania wakuaria Tupana mõtypot yat pe. Iꞌewyte muꞌap upiaria pe tohenoi ikyꞌesat haria pe.


text:
Miꞌi hawyi itotiaria woꞌo­nãpin hat potmu­ꞌeria toko­kaꞌat Pauru kape ihay kuap hamo. Miꞌi hawyi teꞌe­roꞌe toꞌope muꞌap upi — Toꞌiro ihay at kaꞌap takat ehay kuap hamo iꞌatuꞌe. Taꞌi miꞌi ti wẽtup ywania kawiat tupa­naria moherep hat iꞌatuꞌe toꞌope katu­pono Pauru henoi itote Iesui etiat aikotã guꞌuro pyi tuwẽtem i hap etiat.


text:
Miꞌi hawyi Pauru taꞌa­tu­ꞌy­kesat eroto woꞌoehay woꞌoehay hap kape yityꞌok Areopaku e hap kape. Itote taꞌa­tue­reke Pauru taꞌa­tu­py­ꞌa­setpe hawyi teꞌe­roꞌe tope — Uhyt pyno ehenoi ro koitywy aikotã aikotã hap sehay pakup uruepe iꞌatuꞌe.


text:
Yt karãpe i uruikuap ehay ewywuat ihay rakat. Miꞌi pote ti ehay ewy hap uruehay uruiky­ꞌesat iꞌatuꞌe.


text:
Katu­pono Atena piaria tikuap teran kahato yne kaipywiat sehay kat e kat e hap enoi hap koꞌi iꞌatuꞌe. Iꞌewyte yne hewyry rakaria itotiaria tikat kahato sehay pakup itote.


text:
Miꞌi hawyi iꞌatu­py­ꞌa­setpe ipoĩꞌãm naꞌyn Pauru miꞌi hawyi toꞌe — Uhytꞌiꞌin woro­ho­ꞌokuap taꞌyn aikotã eipe tupa­naria iãꞌãkap koꞌi neꞌi wyti eweimõ­typot e Pauru Atena piaria pe.


text:
Taꞌi gaꞌatpo ti uhewyry ehetawa puo hap tote ti araꞌa­kasa kahato ehetu­pa­naria iãꞌãkap koꞌi e. Wẽtup heiam me ti yt kat i tupana iãꞌãkap itote atipuẽti maꞌato itote toĩneꞌen iwan yn — Yt uwe mikuap i Tupana eiam mesup e itote. — Yt aiꞌa­kasa hap i Tupana mõtypot hap eiam mesup e iwan me itote e Pauru. Yt eweikuap i ti miꞌi eipe maꞌato ti eweimõ­typot miꞌi e. Miꞌi wyti mesup atomo­herep ehepe.


text:
Taꞌi miꞌi Tupana sese ti aipytyp nug hat. Taꞌi wuatꞌi mesu­wa­rote iminug koꞌi toĩneꞌen e. Miꞌi ti atipy piat yi totiat morekuat sese. Taꞌi Tupana sese yt toĩneꞌen kuap i aipo wuat aiminug teiam me e.


text:
Miꞌi wyti wuatꞌi ereko hat. Ikai ti tukup yne sekat. Yt kat i wyti iwat iwete­weru hap ipo pe e. Ikaipyi ti watoĩ­neꞌen. Ikaipyi ahehãite hap. Torania ikaipywiat koꞌi e. Taꞌi yt miitꞌin minug kaipyi i wyti Tupana toĩneꞌen e.


text:
Wẽtup ok miit kaipywiat yn ni yne ywania tohytpok mesuwat yi totiaria tukup­teꞌen e. Taꞌi saꞌa­wy­ꞌite ti Tupana sese yne ywania ahyt eiam mesuwat yi totiat nug hat. Aikope aikope wuatꞌi ywaꞌnia eꞌyi toĩneꞌen hap Tupana tunug saꞌawyꞌi tuwa­nẽtup hap kaipyi. Ikupteꞌen porap neꞌi mesuwat yi totiat hamuat hap tutunug tuwa­nẽtup hawe nimo te e Pauru.


text:
Miꞌi tã tutunug tuwe­mo­herep teran miitꞌin kapiat haype. Toiky­ꞌesat kahato ti miitꞌin miat tuwe­wowiat hap e. Toiky­ꞌesat wuatꞌi ywania tikat muꞌap tuwe­wowiat hap e. Toiky­ꞌesat topuẽti hap e. Yt pya hin i ti Tupana toĩneꞌen miitꞌin kai.


text:
Taꞌi Tupana sese kaipyi ti aheiam ahewyry hap aheĩneꞌen hap e. Aikotã saꞌa­wy­ꞌiwuat eimuꞌe haria pypyꞌe hap nug haria teꞌe­roꞌe hap ewy — Tupana mẽpytꞌin aito e hap ewy.


text:
Kat poteĩ eiwa­nẽtup hawyi Uru kawiat Tupana toĩneꞌen eweiꞌe eiwa­nẽtup hap kaipyi neꞌi. Aito ti meimẽ Tupana mẽpytꞌin koꞌi e. Aito ti Tupana iãꞌãkap koꞌi e. Yt Parata kawiat i ti Tupana. Yt nu kawiat i ti Tupana e. Yt mo wuat minug i ti Tupana e.


text:
Saꞌa­wy­ꞌite ti miitꞌin yt weꞌeg i sese tepiat haria pe Tupana sese yt kat e i te. Maꞌato mesup ti eweiꞌatoiat ro yt weꞌeg i hap ehetu­pa­naria e raꞌyn yne miitꞌin me Tupana.


text:
Mio ti Tupana wat miitꞌin airo hat toĩneꞌen naꞌyn hãpyk kahato. Miꞌi ti aru meiũran miitꞌin airo Tupana wano sio yt e hat. Hãpyk kahato ti aru tohenoi Tupana pe e. Miꞌi tã hamuat wyti watikuap taꞌyn katu­pono guꞌuro pywiat Tupana mihep taꞌyn miꞌi e Pauru Atena piaria pe.


text:
Mio tã e hawyi iraniaꞌin toꞌo­ky­ryꞌi kahato Pauru ete. Guꞌuro pywiat ieĩneꞌen i wat e hap ete. — Toran naꞌyn uhyt iꞌatuꞌe apuete. Taꞌi uruikuap ti aru wẽtup eꞌat pe mio eꞌe hap etiat iꞌatuꞌe iraniaꞌin Pauru pe.


text:
Miꞌi hawyi wẽtup ok mehĩ Tiunisiu tawa Areopaku piat timohey raꞌyn Iesui. Iꞌewyte wẽtup ok mana Tamari timohey raꞌyn Iesui iraniaꞌin nywo.<pb/>Miꞌi tã hap etiat atiwan mesuwe uito Iruka.<pb/>


text:
Miꞌi hawyi itote toipuẽti wẽtup ok Iuteu uhyt Akira e hap het rakat tawa Puntu kaipywiat. Katu­pono miꞌi kaipyi saꞌa­wyꞌi yi Itaria kape toto Akira. Mekewat eꞌat pe maꞌato toĩneꞌen morekuat Kautiu itote. Miꞌi morekuat maꞌato yt iwese i Iuteuria ete. Miꞌi pote toiꞌa­tu­po­ꞌoro raꞌyn tetawa Huma pyi. Miꞌi pote uhyt Akira teha­ryꞌi Pisira wywo tuwat raꞌyn tawa Kurintiu kape.


text:
Miꞌi tote ipotpap sokpe kawiat getap nug hap ete. Miꞌi hawyi Pauru tiꞌa­tu­puẽti itote raꞌyn tomi­sepap nug hap ete. Miꞌi hawyi topy­huꞌat iꞌatuꞌyat pe raꞌyn iꞌatu­po­wyro hamo. Miꞌi turan iꞌatu­potpap kahato itote sokpe kawiat getap nug hap ete.


text:
Maꞌato itote yne Sapatu eꞌat pe Pauru toto Tupana mõtypot yat kape toꞌy­wania atumuꞌe hamo. Toiꞌa­tu­po­re­ro­kosap teran tehay wo Kereku ywania Iuteu ywania Iesui kape.


text:
Miꞌi hawyi uhyt Sira uhyt Timoteu putꞌokꞌe itote yi Masẽ­tunia kaipyi. Itote taꞌa­tu­puẽti hawyi Pauru ihay kahato topyꞌa pyi — Iesui ti Tupana Mipo­ꞌoro Aipo­rekuat nuat e.


text:
Miꞌi pote Pauru ete iꞌatu­hoiro kahato. Wãi wãiꞌi­ꞌa­tuꞌe Iuteuria. Yt naku i urumuꞌe miꞌi tã iꞌatuꞌe. Miꞌi hawyi Pauru teka­misa wato hep hawyi toipe­huruk pehuruk iꞌatue­wawi. Miꞌi hawyi toꞌe iꞌatuepe — Eiwepyi kahato ti eiwe­moe­wasat eipe. Pyno yt uhehay pyi i raꞌyn wyti aria kape eweiwat e. Miꞌi hawyi ti aru iraniaꞌin ywania kape raꞌyn pyno areto iꞌatuepiat henoi hamo e Pauru Iuteuria pe.


text:
Miꞌi hawyi toto Pauru iraniaꞌin ywania muꞌe hamo. Miꞌi hawyi toto teka­tuwy uhyt Titu wẽtup set Iutu yat kape imuꞌe hamo. Katu­pono miꞌi Tupana mohey hat toĩneꞌen. Iꞌewyte torania iꞌyat piaria tuwat kahato Tupana mõtypot yat mekewat Iuteu ywania wat kape.


text:
Meiũran Tupana mõtypot yat kaꞌiwat uhyt Kiripu tomohey raꞌyn Iesui yne toꞌyat piaria wywo. Iꞌewyte ipoity raꞌyn tawa Kurintiu piaria imohey haria. Miꞌi hawyi teꞌe­ru­we­setꞌok yne raꞌyn.


text:
Miꞌi hawyi wãtym muo imuꞌetu Pauru pe toꞌe Aika­ꞌiwat — Yt erekenꞌẽ teiꞌo miitꞌin mupi. Yt epoꞌinik teiꞌo. Etiꞌa­tu­muꞌe o haty wo e.


text:
Taꞌi Uito areĩneꞌen ewywo. Yt uwe kuap i esatyꞌi satyꞌi mehĩ e katu­pono ti ipoity meiũwat tawa pe uimohey hanuaria e Iesui Pauru pe imuꞌetu.


text:
Miꞌi hawyi itote toĩneꞌen wẽtup ok yi Akaia etuꞌisa Kariu e hap het rakat. Miꞌi hawyi Iuteuria Pauru ete iꞌatu­py­ꞌahak i raꞌyn. Miꞌi hawyi taꞌa­tue­reto raꞌyn Kariu kape Pauru hãꞌãg hamo.


text:
— Meiũwat miit wyti wãiꞌaiꞌe hap yt ewy i inug kahato iꞌatuꞌe. Aiwat aheko yt ewy hin i toiky­ꞌesat miitꞌin miat Tupana mõtypot hap iꞌatuꞌe Iuteuria Kariu pe Pauru piat pe.


text:
Miꞌi hawyi Pauru ihay teran maꞌato Kariu apuete e. Miꞌi hawyi toꞌe Iuteuria pe Kariu — Miitꞌin yt nakuat i sese koꞌi pyhyp hat ti uito e. Yt atiky­ꞌesat hin i eweterut uhewowi — Miꞌi miit yt hãpyk i uruwa­nẽtup hawe katu­pono urueko yt tutunug i kahato eweiꞌe hap het rakat e.


text:
Eiperia eiwu­ꞌuka kahato sehay poꞌypyi set poꞌypyi seko poꞌypyi. Yt atikuap teran hin i wãiꞌeiꞌe hap koꞌi e Iuteuria pe. Pyno koitywy eipo pe raꞌyn eiwu­ꞌuka sehay wuat hap e Kariu.


text:
Maꞌato tuwat turan itotiaria Kereku ywania topytyk Iuteu Tupana mõtypot yat kaꞌiwat uhyt Sotene. Miꞌi hawyi Kariu ehamo taꞌa­tu­ꞌahyk ahyk itote. Maꞌato Kariu yt wãiꞌe hin i iꞌatuepe.


text:
Miꞌi hawyi mekewat eꞌat pe toĩneꞌen motꞌi Pauru toywytꞌin Iesui mohey haria yatype. Miꞌi hawyi Pauru tuwenoi iꞌatuepe hawyi toto raꞌyn yara puo yi Siria kape. Maꞌato totioto toywyt Akira iharyꞌi Pisira wywo. Miꞌi hawyi putꞌok­ꞌi­ꞌa­tuꞌe tawa Sekeia pe. Miꞌi hawyi itote Pauru toꞌe Tupana pe — Atunug wyti aru uiꞌe epiat hap Uika­ꞌiwat e. Miꞌi pote atiꞌa­teneg pywo ti aru atunug uiꞌe hap kuap epiat hamo e.


text:
Miꞌi hawyi tuwat i raꞌyn tawa Ewesu kape. Miꞌi hawyi itote Pauru tiꞌa­tu­muꞌe Iuteuria Tupana mõtypot yat pe.


text:
Miꞌi hawyi itotiaria teꞌe­roꞌe — Uruiky­ꞌesat en ereĩneꞌen motꞌi meiũpe urumuꞌe hamo iꞌatuꞌe. Maꞌato Pauru yt tiky­ꞌesat i.


text:
Miꞌi hawyi toꞌe — Pyno areꞌe ehepe Tupana tiky­ꞌesat pote ti aru araꞌaipok te ehowawi uiwy­riaꞌin e Pauru. Miꞌi hawyi tuwenoi mehĩ Akira mana Pisira pe iraniaꞌin me hawyi teke yara wato pe hawyi toto raꞌyn tawa Ewesu pyi.


text:
Miꞌi hawyi toto i raꞌyn tawa Sesareia kape i raꞌyn. Miꞌi hawyi putꞌok­toꞌe hawyi tuwẽ­powat Iesui mohey haria kape. Miꞌi hawyi toto i raꞌyn tawa Antiokia kape yi upi. Miꞌi hawyi itote toĩneꞌen motꞌi porapꞌi hawyi toto i raꞌyn.


text:
Wẽtup eꞌat pe hawyi mehĩ Aporu putꞌokꞌe tawa Ewesu pe Aresã­tiria piat iꞌywãꞌĩ rakat saꞌa­wy­ꞌi­tewuat Tupana etiat miwan kuap hat putꞌokꞌe.


text:
Miꞌi hawyi ihay se kahato ihay itote iwanẽtup hap hesaika kahato. Miꞌi ti Iuteu ywania. Topyꞌa pyi toiꞌa­tu­muꞌe itote haty wo Iesui ete. Toikuap yne Iuwãu woꞌo­setꞌok hat piat miitꞌin setꞌok hap koꞌi maꞌato miꞌi yn toikuap.


text:
Miꞌi hawyi wẽtup eꞌat pe Tupana mõtypot hawe toiꞌa­tu­muꞌe haty wo. Itote mehĩ Akira mana Pisira tipuẽti. Miꞌi hawyi taꞌa­tue­reto taꞌa­tu­wywo Tupana piat henoi poꞌog hãpyk hamo.


text:
Miꞌi hawyi Aporu toto teran yi Akaia kape pote Iesui mohey haria tawa Ewesu piaria tunug popera Aporu miereto wo yi Akaia piaria Iesui mohey haria kape. Miꞌi tã wyti iꞌatuꞌe miwan me — Mehĩꞌin ereke ro uhyt eweiꞌe o Aporu pe iꞌatuꞌe. Kat pote Aporu ti aiꞌe­wywuat Iesui mohey hat. Miꞌi tupono waku eiꞌya­type toĩneꞌen urutoꞌe iꞌatuꞌe mekewat miwan me. Miꞌi hawyi Aporu toto Akaia kape tawa Kurintiu kape. Putꞌokꞌe itote hawyi toiꞌa­tu­po­wyro kahato Tupana wehum hap kaipywiat Iesui mohey haria.


text:
Toimo­herep kahato Iuteuria pe Tupana ehay saꞌa­wy­ꞌi­tewuat kaipyi aikotã aikotã Tupana tipo­ꞌoro Iesui Miitꞌin Porekuat no hap etiat toimo­herep yne miitꞌin ehamo. Saꞌa­wyꞌi toꞌo­ꞌewy e maꞌato tohenoi yne hawyi yt kat iꞌatuꞌe kuap i raꞌyn. Miꞌi tã mehĩ Aporu tiꞌa­tu­muꞌe topyꞌa pyi.<pb/>Miꞌi hap ewy Aporu are mesuwe uimiwan me uito Iruka.<pb/>


text:
Uruwy Aporu tiꞌa­tu­muꞌe kahato tawa Kurintiu piaria pe turan Pauru hewyry kahato yityꞌok totiat muꞌap upi tawa Ewesu kape. Putꞌokꞌe itote turan toiꞌa­tu­puẽti itotiaria imohey haria.


text:
Miꞌi hawyi apoꞌe iꞌatuepe — Eweimohey hawyi apo ewehe­waku raꞌyn Tupana Pãꞌãu Wakuat e ipotmu­ꞌeria pe. Miꞌi hawyi taꞌa­tu­wesat — Yt uruikuap i ti Tupana Pãꞌãu sio toĩneꞌen sio yt iꞌatuꞌe.


text:
— Uwe set upi kahu pyno eipe eiwo­ꞌo­setꞌok e Pauru. — Taꞌi Iuwãu mienoi ewy ti urutoria uhyt iꞌatuꞌe.


text:
Miꞌi hawyi Pauru toꞌe — Are pãi Iuwãu ti henoi mio tã e — Uhaipepe ti aru wẽtup ok Tupana Mipo­ꞌoro Miitꞌin Porekuat nuat tut e Pauru. Miꞌi ro — Eweimohey e ti Iuwãu. Miꞌi tupono eweiꞌatoiat ro yt nakuap i koꞌi eiminug hawyi woro­ho­ꞌo­setꞌok e ti Iuwãu miitꞌin me e. Miꞌi ti Iesui raꞌyn uhytꞌiꞌin e Pauru.


text:
Miꞌi hawyi Pauru tuwe­ponug miꞌi hawyi Tupana Pãꞌãu wakuat putꞌokꞌe raꞌyn iꞌatuete. Miꞌi hawyi taꞌa­tu­mo­herep kahato Tupana ehay iraniaꞌin pusu puo.


text:
Miꞌi hawyi Pauru henoi miitꞌin me itote aikotã Tupana toĩneꞌen miitꞌin me hap itote. Aikotã Tupana toĩneꞌen Miitꞌin Porekuat no hap. Myeꞌym ewaty ipypap i kahato mekewat Iuteuria wat Tupana yat kape. Toiꞌa­tu­muꞌe haty wo toiꞌa­tuekyi miitꞌin Tupana etama kape.


text:
Maꞌato iraniaꞌin itotiaria Pauru mienoi yt taꞌa­tu­mõ­typot i. Toꞌo­ky­ryꞌi kahato miitꞌin Iesui enoi hap ete. Yt taꞌa­tu­mohey hin i. Miꞌi pote Pauru hokꞌiwat raꞌyn iraniaꞌin Iesui mohey haria wywo. Miꞌi hawyi mehĩ Tiranu woꞌo­muꞌe hawe yne eꞌat pe Pauru tiꞌa­tu­muꞌe.


text:
Typy anu raꞌyn Pauru tiꞌa­tu­muꞌe Aipo­typot ehay ete. Miꞌi tupono yne itotiaria Iuteuria ywania tikuap taꞌyn iꞌewyte Kereku ywania ikuap taꞌyn wy e.


text:
Miꞌi hawyi miitꞌin teꞌe­ru­wa­nẽtup kahato katu­pono Pauru tunug yt kat kuap i topo wo wakuap maꞌato Tupana esaika hamo yn tutunug.


text:
Miꞌi hawyi iꞌahu rakaria kape Pauru esokpe taꞌa­tue­reto hawyi taꞌa­tupag iꞌatupiit pe. Miꞌi hawyi meremo raꞌyn iꞌatu­ꞌahu kosap. Iꞌewyte ahiagnia pãꞌãu wywuat haria toiꞌa­tu­po­re­nõtem naꞌyn miitꞌin myi.


text:
Miꞌi hawyi paini huꞌat teran Iesui set ahiag sytpok hamo. Miꞌiria Iuteuria uruto e haria maꞌato yt miꞌi sese i.


text:
Miꞌi hawyi mãꞌãu saꞌag teꞌe­ru­wẽ­powat 7 ok takaria kape — Uruikuap ti emisuꞌat koꞌi sehay iꞌatuꞌe. Iesui set Pauru set uruikuap iꞌatuꞌe maꞌato eipe yt uruikuap i pãi uweĩ eipe Uweꞌin eipe pyno e ahiag miit piit pyi.


text:
Mio tã taꞌa­tuꞌe hawyi mãꞌãu saꞌag ipiit piat rakat pesoꞌe mekewat paini wato saꞌy­ruꞌin kape. Miꞌi hawyi haꞌy­ruꞌin tuꞌuka mekewat miit wywo maꞌato poꞌog hesaika iꞌatukai. Miꞌi hawyi teꞌe­ru­wehep taꞌyn mekewat miit po pyi yt kat taꞌa­tue­sokpe wywo i iꞌatupak pak hap yn naꞌyn iꞌatupiit ete.


text:
Miꞌi hawyi tawa Ewesu piaria Iuteuria Kere­kuria tikuap taꞌyn hawyi iꞌatu­wuwu raꞌyn Iesui set pupi. Yt toꞌo­ky­ryꞌi teran i poꞌog.


text:
Miꞌi pote typyꞌi poityꞌi teꞌe­ro­py­huꞌat imohey haria itote tawa Ewesu pe. Miꞌi hawyi wuatꞌi mikuap mo teꞌe­roꞌe — Yt nakuat i nug kahato saꞌa­wy­ꞌiwuat hat uito aikotã aikotã saꞌag nug hap sepap hat sese ti uito iꞌatuꞌe. Maꞌato mesup ti atoiat raꞌyn mekewat muꞌap saꞌag wẽtup iꞌatuꞌe toꞌope. Miꞌi tupono ti atiwuk taꞌyn ehehamo paini miium popera sok iꞌatuꞌe toꞌope.


text:
Miꞌi hawyi taꞌa­tukat karania upi rakat paini miwan koꞌi iꞌatu­miwuk koꞌi. Miꞌi hawyi taꞌa­tu­puẽti saꞌup iwato kahato 50 miu eꞌat iꞌatu­potpap miꞌi tã kyiꞌat hamo iꞌatuꞌe. Maꞌato taꞌa­tuwuk yne raꞌyn.


text:
Wẽtup eꞌat pe Pauru toꞌe topyꞌa pe — Pywo ti Tupana Pãꞌãu tiky­ꞌesat areto tawa Ieru­sarẽi kapiat hap yi Masẽ­tunia puo yi Akaia puo e. Miꞌi rẽ Ieru­sarẽi kaipyi ti aru areto tawa Huma kape Tupana Pãꞌãu miky­ꞌesat ewy e tuwepe.


text:
Miꞌi hawyi Pauru tipo­ꞌoro typy ok teka­tu­wyria yi Masẽ­tunia piaria kape. Wẽtup ok Timoteu wẽtup ok Eratu toipo­ꞌoro maꞌato Pauru topy­huꞌat porapꞌi tawa Ewesu pe.


text:
Wẽtup ok itote tupa­naria iãꞌãkap nug hat toĩneꞌen Temetiu e hap het rakat. Miꞌi ti tupana mana Tiana yat nug hat. Miꞌi ti tupa­naria eiam Parata kawiat nug hat koro iꞌatuꞌe. Miꞌi nug hap kaipyi hemiitꞌin hekat rakaria wo teꞌe­ro­py­huꞌat.


text:
Miꞌi hawyi toiꞌa­tu­kaykay tuwe­wawi topotpap tuwy­riaꞌin iraniaꞌin tupa­naria eiam nug haria. Iõꞌẽ hawyi toꞌe iꞌatuepe — Mehĩꞌin e watikuap taꞌyn koitywy aikotã wato­py­huꞌat aito mesup hekat rakaria wo raꞌyn hap e.


text:
Taꞌi aipo wuat aiminug kaipyi wyti ahekat raꞌyn e. Miꞌi hawyi eweiꞌa­kasa raꞌyn Pauru potpap hap. Eweikuap taꞌyn ihay aikotã tohenoi tawa Ewesu piaria pe iꞌewyte wuatꞌi yi Asia wato hap ok tã hap. Mio tã e — Mo wuat minug tupa­naria wyti yt Tupana kahato i e hap eweikuap taꞌyn e. Miꞌi hawyi ti mesup taꞌyn miitꞌin toiat kahato ahetu­pa­naria. — Waure­ꞌi­ꞌa­tuꞌe raꞌyn e.


text:
Miꞌi hap ewy ti meiũran aiwat aipotpap yt kat i aru topy­huꞌat pãi e. Yt naku i topy­huꞌat aru katu­pono meiũran tupana mana Tiana yat pe yt uwe i imõtypot hanuaria pãi e. Yt kat i imõtypot hap hawyi yt naku i ahepe. Yi Asia piaria etupana mana Tiana iꞌewyte yi wato ok tã miitꞌin timõ­typot kahato mana Tiana e Temetiu tupa­naria nug haria pe.


text:
Miꞌi e hap taꞌa­tukuap hawyi iꞌatu­py­ꞌahak kahato Pauru ete Iesui mohey haria ete. Miꞌi hawyi iꞌatuehay pirik kahato itote — Wakuat wakuat ti ahetu­pana mana Tiana tawa Ewesu wat iꞌatuꞌe haty wo.


text:
Miꞌi hawyi tõꞌẽ tõꞌẽ kahato miitꞌin. Miꞌi hawyi topy­huꞌat tawa Ewesu pe sehay saꞌag yn naꞌyn. Miꞌi hawyi Pauru wyriaꞌin mehĩ Kaiu mehĩ Aritaku yi Masẽ­tunia kaipy­wiaria taꞌa­tu­pytyk. Miꞌi hawyi taꞌa­tue­reto yi upi taꞌa­tu­wa­ꞌa­tunug hap kape. Miꞌi hawyi meremo tuwe­hytꞌok taꞌyn mekewat yat wato pe.


text:
Miꞌi hawyi Pauru teke teran iꞌatu­we­ꞌa­tunug yat pe miitꞌin sok nãpin hamo towy­riaꞌin Kaiu Aritaku powyro hamo. Teke teran maꞌato iraniaꞌin Iesui mohey haria yt tiky­ꞌesat i.


text:
Iꞌewyte tuꞌi­saria itotiaria Pauru kuap haria tipo­ꞌoro sehay Pauru pe — Mehĩ iꞌatuꞌe yt naku i ereke iꞌatu­wa­ꞌa­tunug hap yat wato pe iꞌatuꞌe. Yt uruiky­ꞌesat i uruto iꞌatuꞌe tuꞌi­saria.


text:
Miꞌi hawyi itote iꞌatuehay pirik kahato. Ipatꞌok wẽtup sehay etiano. Yt taꞌa­tukuap i kahato itotiaria kat hamo kat hamo teꞌe­ru­wa­ꞌa­tunug hap e.


text:
Miꞌi hawyi Iuteuria tiky­ꞌesat uhyt Aresã­tere ihay itotiaria kape hamo. Miꞌi hawyi ipoĩꞌãm iꞌatu­py­ꞌa­setpe tehay hamo. Topoĩꞌãm haype topo wo toiꞌa­tu­mo­po­ꞌinik teran ihay pirik takaria. Maꞌato yt taꞌa­tu­ky­ꞌesat i Aresã­tere ehay hap katu­pono Iuteu ywania neꞌi miꞌi.


text:
Miꞌi hawyi poꞌog naꞌyn iꞌatuehay pirik typy ora kape itote. Wẽtup ehay yn iꞌatuehay itote — Wakuat wakuat ahetawa Ewesu etupana mana Tiana iꞌatuꞌe taꞌa­tuehay pirik wo.


text:
Miꞌi hawyi wẽtup ok popera piat sehay moheg hat tawa Ewesu piat ihay teran iꞌatuepe. Taꞌa­tukuap taꞌyn hawyi iꞌatu­po­ꞌinik taꞌyn. Miꞌi hawyi ihay raꞌyn — Uiwy­riaꞌin e tawa Ewesu piaria ti aito pãi e. Taꞌi watikuap kahato wuatꞌi miitꞌin mesuwat yi totiaria aikotã Tupana wakuat hary­poria kawiat mana Tiana mõtypot haria aito hap.


text:
Taꞌi taꞌa­tukuap kahato aikotã saꞌa­wyꞌi ahemana Tiana taꞌat waikiru kaipywiat hap e. Wuatꞌi miitꞌin miꞌi hap kuap haria teꞌe­ro­py­huꞌat mesuwe e. Kan hamo pyno mio tã ehehay pirik at mesuwe e. Eiweꞌeg wo o eweikup­teꞌen e. Yt ewetunug neiꞌo mõpy­ꞌahak hap sehay e.


text:
Taꞌi meimuẽ­waria miitꞌin eimi­pyhyp koꞌi ti yt kat iꞌatuꞌe i ahetu­pana Tiana ete. Yt karãmuo i wyti taꞌa­tu­se­ꞌe­roꞌok ahetu­pa­naria yat koꞌi e.


text:
Pyno mehĩ Temetiu woro­nãpin neran. Miꞌi hawyi karãpeĩ wẽtup ok eimõ­py­ꞌahak hat toĩneꞌen meikope pote waku eweterut woꞌo­nãpin hap getap kape miꞌi hat e aikotã hamuat kuap tuereto hap kape e. Miꞌi hawyi waku itote ewehenoi aikotã aikotã eiwa­nẽtup hap waku sio yt kuap hamo e.


text:
Katu­pono woꞌo­nãpin hap eꞌat toĩneꞌen mesuwat tawa pe. Miꞌi pote mekewat eꞌat pe waku eweterut eiwe­wywo iꞌaparap hat e. Miꞌi hawyi itote waku wati­ꞌa­tu­nãpin miꞌi miitꞌin pyhik hat akag wywo e.


text:
Yt naku i mesup ewetunug mesuwe miꞌiria ete. Eiweꞌeg wo o eipot­pyhik hap pupi mehĩꞌin e. Kat watoꞌe aru woꞌo­pyhik hat ete. Yt kat watoꞌe kuap i aru woꞌo­pyhik hat akag me mesuwat eꞌat piat hap ete e popera piat sehay moheg hat itotiaria pe.


text:
Mio tã e iꞌatuepe hawyi — Waku eweiwat e. Miꞌi hawyi iꞌatu­perup i raꞌyn tuwat itote pyi.<pb/>Aikotã hap atiwan mesuwe uito Iruka.<pb/>


text:
Pyno iꞌatu­po­ꞌinik typyꞌi rakaria. Miꞌi hawyi Pauru tikaykay Iesui potmu­ꞌeria. Putꞌok­ꞌi­ꞌa­tuꞌe hawyi toiꞌa­tu­ꞌa­hi­ꞌy­pysat. Waku yne raꞌyn hawyi toiꞌa­tu­nãpin naꞌyn iꞌatu­moe­saika hamo. Miꞌi hawyi toto yi Masẽ­tunia kape tawa Ewesu pyi.


text:
Miꞌi tote toĩneꞌen myeꞌym ewaty. Miꞌi hawyi taꞌaipok teran i raꞌyn yi Siria kape maꞌato teke irane yara wato piat turan Pauru tikuap Iuteuria ehay toꞌauka irane hap. Miꞌi hawyi taꞌaipok yi upi tawa Masẽ­tunia puo.


text:
Tuwat Pauru wywo 7 ok miit yi Asia kape wẽtup set Sopa­turu uhyt Piru saꞌyru tawa Pereia pywiat. Miꞌi hawyi Aritaku miꞌi hawyi Sikũtu tawa Tesa­ro­nika kaipy­wiaria. Miꞌi hawyi Kaiu tawa Tepe piat. Miꞌi hawyi Timoteu miꞌi hawyi Tikiku iꞌewyte Towimu Asia piaria tuwat.


text:
Mekewat man teneg u hap eꞌat koꞌi tokosap hawyi urutuwat i raꞌyn tawa Wiripu pyi yꞌy upi. 5 eꞌat hawyi putꞌok­ꞌu­ru­toꞌe tawa Turate wã tote. Itote urutu­kup­teꞌen wẽtup semana.


text:
Mytuꞌu eꞌat piat uruwe­ꞌa­tunug man pik pik hap eꞌat pe turan Pauru tiꞌa­tu­muꞌe kaꞌap kahato Iesui mohey haria. Toto teran mũkite wẽtup tawa kape haype yt iwẽpohep tã i te.


text:
Miꞌi tote toĩneꞌen wẽtup ok kurum Eutiko e hap het rakat wanẽtup hat. Miꞌi hawyi Pauru ehay potꞌi pote kurum toket neꞌi raꞌyn. Miꞌi hawyi taꞌat ywaiti pyi apyk piat myeꞌym okipy hap totepyi yi kape. Miꞌi hawyi ikuꞌuro sese raꞌyn.


text:
Pauru taꞌapyk hawyi tuwe­pỹ­ꞌã­tutuk hawyi totat raꞌyn kurum at hat ikuꞌuro rakat topo pe hawyi toꞌe iraniaꞌin itotiaria pe — Wãi yt eweiwak teiꞌo. Yt ikuꞌuro i rat e. Mio tã toꞌe hawyi kurum at hat waku i raꞌyn.


text:
Miꞌi hawyi taꞌam i hawyi toipik pik man hawyi taꞌa­tuꞌu. Miꞌi hawyi ihay ywop hawyi iwẽpohep ihotꞌok pote raꞌyn.


text:
Miꞌi hawyi ikuꞌuro rakat toto wy iraniaꞌin wywo taꞌa­tuꞌyat kape. Ihãite i raꞌyn pote iꞌatu­wepit kahato itotiaria.


text:
Miꞌi hawyi Pauru toto yi upi tomi­ky­ꞌesat ewy e maꞌato uruto urutuwat yara wato puo tawa Asu kape itotiat Pauru pag hamo.


text:
Miꞌi hawyi tawa Asu pe uruto­ꞌo­puẽti i raꞌyn. Miꞌi hawyi Pauru teke yara wato pe hawyi urutuwat yi Miti­rene kape.


text:
Itote pyi urutuwat i raꞌyn. Heꞌi­hotꞌok pe uruto­ko­kaꞌat ywypyiꞌa Kiu e hap rãpe. Miꞌi hawyi meiũran urutu­wehik tawa Samui pe. Miꞌi hawyi uruto­py­huꞌat tawa Tokiriu pe. Heꞌi­hotꞌok pe putꞌok­ꞌu­ru­toꞌe tawa Miretu tote.


text:
Miꞌi hawyi Pauru toꞌe uruepe — Wãi yt eiwehik teiꞌo tawa Ewesu tote e. Yt areĩneꞌen motꞌi teran i yi Asia tote e. Atiky­ꞌesat arokosap Ieru­sarẽi me ienuk man teneg u hap eꞌat pe e uruepe.


text:
Miꞌi hawyi tawa Miretu pyi toiꞌa­tu­kaykay tuwe­wawi Iesui mohey haria akag koꞌi. Tawa Ewesu piaria toiꞌa­tu­kaykay.


text:
Putꞌok­ta­ꞌa­tuꞌe hawyi Pauru toꞌe — Eweikuap te apo aikotã saꞌa­wyꞌi ariot eheꞌyi Asia turan wuat hap e. Taꞌi eipy­ꞌa­setpe wuatꞌi eꞌat pe areĩneꞌen meiũpe eiwywo e.


text:
Eweikuap kahato ti miꞌi pote aikotã uipotpap kahato Aika­ꞌiwat miky­ꞌesat motpap wiat hap perupꞌi puo uiwak popuo woro­ho­ꞌo­muꞌe hap e. Miꞌi turan tut raꞌyn uhãꞌãg hap koꞌi katu­pono Iuteuria uiꞌauka teran itote e.


text:
Miꞌi turan yt uiwẽ­pohep hin i henoi hap koꞌi ete maꞌato ahenoi yne eimoe­saika hamuat hap e. Ahenoi yne uimikuap wakuap etiat koꞌi. Wuatꞌi ehamo iꞌewyte wuatꞌi getap we woro­ho­ꞌo­muꞌe e.


text:
Taꞌi eweikuap taꞌyn aikotã ahenoi henoi Iuteuria ywania pe Kereku ywania piat hap e. Mio tã are — Eweiꞌatoiat ro yt nakuap i koꞌi are. Eweimohey ro Iesui. Miꞌi ti Eika­ꞌiwat nuat are itote e Pauru.


text:
Mesup ti uipo­ꞌoro raꞌyn Tupana Pãꞌãu tawa Ieru­sarẽi kape e Pauru. Miꞌi pote areto hamuat howawi maꞌato yt atikuap i aikotã aru arokosap itote hap.


text:
Maꞌato miꞌi tã e hap atikuap Tupana Pãꞌãu Wakuat uimuꞌe — Ereto Ieru­sarẽi kape hap tote ti epyhik hamuat ehoꞌopot hamuat yn topy­huꞌat itote e uhepe wuatꞌi tawa puo e Pauru.


text:
Maꞌato yt arekenꞌẽ hin i uiku­ꞌuro hap pupi katu­pono atunug yne teran kat kat som motpap Aika­ꞌiwat Iesui miium uhepiat uipo­ꞌoro hap koꞌi. Miꞌi ti tutum sehay wakuap aikyꞌe Tupana piat hap uimienoi wuat. Miꞌi pote ti atunug yne teran e Pauru.


text:
Pywo pe ti koityꞌi eꞌat pe yt kat i miitꞌin suu uipo ete katu­pono yt karãmuo i uiwẽ­pohep Tupana ehay enoi hap ete. Taꞌi ahenoi henoi yne kahato raꞌyn Tupana woꞌo­nãpin hap ehepuo e.


text:
Pyno eiweꞌeg wo o. Eweiꞌa­pykok Tupana hũria Tupana Pãꞌãu miium eipo puat koꞌi. Eweiꞌa­tupoi o Tupana hũria Iesui mikyiꞌat tosuu wuat koꞌi ihay wo Tupana emiitꞌin e.


text:
Katu­pono atikuap taꞌyn uhaipe kai ti aru tõꞌẽ tõꞌẽ awahuru koꞌi woꞌoꞌu haria ehowawi e Pauru. Miꞌiria ti aru yt ikyꞌe hin i Tupana hũria e.


text:
Taꞌi eipy­ꞌa­setpyi wyti aru teꞌe­ru­we­mo­herep heso rakaria woꞌo­maꞌat hanuaria teꞌe­ru­we­wawiat ehekyi hamo e. Miꞌi hawyi ti aru tuwat iraniaꞌin eipy­ꞌa­setpyi iꞌatu­mi­maꞌat koꞌi e.


text:
Miꞌi tupono eiwa­tetup o. Yt waure­ꞌe­weiꞌe teiꞌo uhepiat eimuꞌe hap ete. Katu­pono myeꞌym anu wãtym muo ihotꞌok at puo woro­ho­ꞌo­muꞌe woro­ho­ꞌo­nãpin uiwak popuo e Pauru tawa Ewesu kaipy­wiaria pe.


text:
Uiwy­riaꞌin e koitywy areto raꞌyn eipy­ꞌa­setpyi. Maꞌato ti woro­ho­ꞌo­ꞌatoiat eipe Tupana po pe. Tupana ti eikyꞌe hap hum kahato ehepe. Tutum ahepe tehay wakuat aimoe­saika hamo aimo­hãpyk yt nakuap i kaipywiat hamo. Miꞌi pote watoĩ­neꞌen hemiitꞌin no iraniaꞌin imimoe­waku koꞌi saipe­piaria wo mesup e Pauru tawa Ewesu piaria pe.


text:
Pyno pywo eweikuap taꞌyn aikotã uipo wo uipotpap hap e. Miꞌi saꞌup mo kue atikyiꞌat yne uheka­reꞌen koꞌi uimiꞌu koꞌi iꞌewyte uheka­tu­wyria wano atum yne uipotpap kaipyi.


text:
Atimo­herep kahato ehepe uipotpap hap aikotã waku watum yt kat i ereko haria pe aimie­reko koꞌi hap e. Taꞌi waku aiwa­tetup Aika­ꞌiwat Iesui ehay kape aikotã saꞌa­wyꞌi toꞌe hap kape — Aimiium wyti poꞌog aimo­wepit aimi­kyiꞌat koꞌi kai e Iesui e Pauru.


text:
Taꞌa­tu­mo­haty ihay — Yt eweiꞌa­kasa i raꞌyn aru uhowawi e hap. Miꞌi hawyi ito pote tuwat hupi yara wato kape.<pb/>Miꞌi hap etiat atikuap yne katu­pono areĩneꞌen itote are uito Iruka.<pb/>


text:
Miꞌi hawyi urutu­wenoi yne raꞌyn hawyi urutuwat i raꞌyn yara wato puo. Miꞌi hawyi hãpyk urutuwat tawa Kui kape. Heꞌi­hotꞌok pe urutuwat tawa Hutei kape. Itote pyi urutuwat yi Patara kape.


text:
Miꞌi hawyi uruipuẽti itote wẽtup yara wato yi Wenisia kapiat. Miꞌi pe urutu­we­hytꞌok hawyi urutuwat raꞌyn.


text:
Miꞌi turan uruta­ꞌa­kasa ywypyiꞌa wato Sipiri e hap. Miꞌi hawyi urutuwat moran kai yi Siria kape. Miꞌi hawyi putꞌok­ꞌu­ru­toꞌe tawa Tiru tote. Miꞌi tote taꞌa­tue­nõtem yne taꞌa­tue­ka­reꞌen.


text:
Tawa Tiru tote uruipuẽti Iesui mohey haria hawyi urutu­kup­teꞌen itote 7 eꞌat. Miꞌi hawyi itotiaria teꞌe­roꞌe Pauru pe — Wãi yt ereto teiꞌo tawa Ieru­sarẽi kape mehĩ iꞌatuꞌe Tupana Pãꞌãu mienoi puo.


text:
Tokosap mekewat eꞌat koꞌi hawyi urutuwat i raꞌyn. Yne Iesui mohey haria tuwat yne uruwywo ihainiaꞌin hary­po­riaꞌin hira­karia pya raꞌyn tawa kai. Miꞌi tote urutu­we­pỹ­ꞌã­tutuk yi kytꞌok tote. Miꞌi hawyi itote uruehay Tupana wywo.


text:
Urutu­wenoi uruwo­ꞌope hawyi urutu­we­hytꞌok i raꞌyn yara wato pe. Miꞌi hawyi teꞌe­ra­ꞌaipok i raꞌyn taꞌa­tuꞌyat kape.


text:
Miꞌi pytkai urutuwat raꞌyn tawa Putu­re­maita kape tawa Tiru pyi. Miꞌi tote uruto­ꞌo­puẽti raꞌyn uruwy­riaꞌin Iesui mohey haria wywo. Itote urutu­kup­teꞌen wẽtup eꞌat iꞌatu­wywo.


text:
Heꞌi­hotꞌok pe urutuwat i raꞌyn tawa Sesareia kape. Putꞌok­ꞌu­ru­toꞌe itote hawyi urutuwat Tupana ehay sytpok hat Wiripi yat kape. Saꞌa­wy­ꞌiwuat 7 ok takaria Wiripi yat kape.


text:
Miꞌi hawyi Wiripi saki­ꞌytꞌin itote tukup­teꞌen 4 ok hary­poria makup­tiaria Tupana ehay moherep haria.


text:
Miꞌi tote urutu­kup­teꞌen turan putꞌokꞌe yi Iuteu kaipywiat wẽtup ok miit Tupana ehay moherep hat Akapu e hap het rakat.


text:
Tut uruewawi hawyi totat Pauru weꞌok kytyt hap. Miꞌi hawyi toikytyt topy koꞌi topo koꞌi Pauru weꞌok kytyt hamo. Miꞌi hawyi toꞌe Pauru pe — Meiko tã eĩ uhepe Tupana Pãꞌãu henoi e. Meiko tã aru Iuteuria Ieru­sarẽi miaria ekytyt aru ereto tawa Ieru­sarẽi kape hawyi e. Miꞌi hawyi ti aru taꞌatuium naꞌyn iraniaꞌin ywania sura­raꞌin me e Tupana ehay moherep hat Akapu Pauru pe.


text:
Miꞌi hawyi — Wãi yt ereto teiꞌo Ieru­sarẽi kape mehĩ urutoꞌe Pauru pe. Iꞌewyte itotiaria wãiꞌi­ꞌa­tuꞌe.


text:
Maꞌato Pauru uruwesat — Wãi yt eweiwak teiꞌo katu­pono haty ti uipyꞌa pe e. Tupana tiky­ꞌesat uipyhik hap pote iꞌewyte uito atiky­ꞌesat e. Yt arekenꞌẽ i uiꞌauka hap pupi tawa Ieru­sarẽi note Uika­ꞌiwat Iesui set mõtypot hap ete.


text:
Miꞌi pote urutoꞌe Pauru pe — Pyno yt eropy­huꞌat teran i uruehay upi miꞌi pote etunug no Aika­ꞌiwat miky­ꞌesat ewy mehĩ urutoꞌe.


text:
Tokosap mekewat eꞌat koꞌi Wiripi yat piat hawyi urutunug waku yne hawyi urutuwat raꞌyn Ieru­sarẽi kape.


text:
Miꞌi hawyi muꞌap upi iraniaꞌin Iesui mohey haria tawa Sesareia pywiaria tuwat uruwywo Ieru­sarẽi kape. Iꞌewyte wẽtup miit Manasũ e hap het rakat tawa Sipiri piat yianmiat Iesui mohey hat tut iꞌatu­wywo wy e. Miꞌi pote teꞌe­roꞌe — Miꞌi yat pe som waku wato­py­huꞌat iꞌatuꞌe.


